
Quum  huic  operi  manum  primum  admoverem,  nihil  minus 
cogitabam,  Rex  clarissime,  quam  scribere  quae  majestati  tuae 
postea  offerrentur.  Tantum  erat  animus,  rudimenta  quaedam 
tradere,  quibus  formarentur  ad  veram  pietatem,  qui  aliquo 
religionis  studio  tanguntur.  Atque  hunc  laborem  Gallis  nostris 
potissimum  desudabam,  quorum  permultos  esurire  et  sitire 
Christum  intelligebam :  paucissimos  autem  videbam  qui  vel 
modica  ejus  cognitione  rite  imbuti  essent.  Hanc  mihi  fuisse 
propositam  rationem  liber  ipse  loquitur,  ad  simplicem  scilicet 
rudemque  docendi  formam  compositus.  Verum  quum  perspi¬ 
cerem  usque  eo  quorundam  improborum  furorem  invaluisse  in 
regno  tuo,  ut  nullus  sanae  doctrinae  istic  sit  locus:  facturus 
mihi  operae  pretium  visus  sum,  si  eadem  opera  et  institutio¬ 
nem  iis  darem ,  et  confessionem  apud  te  ederem ,  unde  discas 
qualis  sit  doctrina,  in  quam  tanta  rabie  exardescunt  furiosi 
illi,  qui  ferro  et  ignibus  regnum  tuum  hodie  turbant.  Neque 
enim  verebor  fateri,  hic  me  summam  fere  ejus  ipsius  doctrinae 
complexum  esse,  quam  illi  carcere,  exsilio,  proscriptione,  in¬ 
cendio  mulctandam,  quam  terra  marique  exterminandam  voci¬ 
ferantur.  Equidem  scio  quam  atrocibus  delationibus  aures  ani¬ 
mumque  tuum  impleverint,  ut  causam  nostram  tibi  quam  odio¬ 
sissimam  redderent :  sed  id  tibi  pro  tua  clementia  perpenden¬ 
dum  est,  nullam  neque  in  dictis,  neque  in  factis  innocentiam 
fore,  si  accusasse  sufficiat.  Sane  si  quis  faciendae  invidiae 

causa,  doctrinam  hanc,  cujus  rationem  tibi  reddere  conor,  om¬ 
nium  ordinum  calculis  damnatam,  multis  fori  praejudiciis  con¬ 
fossam  jamdudum  fuisse  causetur,  nihil  aliud  dixerit,  quam 
partim  adversariorum  factione  et  potentia  violenter  dejectam, 
partim  mendaciis,  technis,  calumniis ,  insidiose  fraudulenterque 
oppressam.  Yis  est,  quod  indicta  causa  sanguinariae  senten¬ 
tiae  adversus  illam  feruntur:  fraus,  quod  seditionis  et  maleficii 
praeter  meritum  insimulatur.  Ne  quis  haec  injuria  nos  queri 
existimet,  ipse  nobis  testis  esse  potes,  Rex  nobilissime,  quam 
mendacibus  calumniis  quotidie  apud  te  traducatur,  quod  non 
aliorsum  spectet,  nisi  ut  regibus  sua  sceptra  e  manibus  ex¬ 
torqueat:  tribunalia  judiciaque  omnia  praecipitet,  subvertat  or¬ 
dines  omnes  et  politias,  pacem  et  quietem  populi  perturbet, 
leges  omnes  abroget,  dominia  et  possessiones  dissipet,  omnia 
denique  sursum  deorsum  volvat.  Et  tamen  minimam  portiun¬ 
culam  audis.  Horrenda  enim  quaedam  in  vulgus  sparguntur: 
quae  si  vera  essent,  merito  illam  cum  suis  auctoribus  mille 
ignibus  ac  crucibus  dignam  universus  mundus  judicet.  Quis 
jam  miretur  publicum  odium  in  illam  accensum  esse,  ubi  ini¬ 
quissimis  istis  criminationibus  fides  habetur?  En  cur  in  no¬ 
stram  ipsorum,  doctrinaeque  nostrae  damnationem  omnes  or¬ 
dines  consentiant  ac  conspirent.  Hoc  atfectu  correpti,  qui  ad 
judicandum  sedent,  praejudicia,  quae  domo  attulerunt,  pro 
sententiis  pronuntiant:  et  se  rite  perfunctos  suis  partibus  pu¬ 
tant,  si  neminem  ad  supplicium  trahi  jubeant,  nisi  aut  sua 
confessione  aut  solidis  testimoniis  convictum.  At  cujus  cri¬ 
minis?  Damnatae  (ajunt)  istius  doctrinae.  At  quo  jure  dam¬ 
nata  est?  Id  autem  erat  defensionis  praesidium,  non  doctri¬ 
nam  ipsam  abnegare,  sed  pro  vera  tueri.  Hic  mussitandi 
quoque  facultas  praeciditur. 

Quare  non  inique  postulo,  Rex  invictissime,  ut  integram 
causae  istius  cognitionem  suscipias:  quae  perturbate  hactenus 
nulloque  juris  ordine,  et  impotenti  aestu  magis  quam  legitima 
gravitate  tractata  est,  vel  quoquomodo  exagitata.  Neque  hic 
me  privatam  defensionem  meditari  existimes,  qua  salvum  in 
patriam  reditum  mihi  conficiam:  quam  tametsi  quo  decet  hu¬ 
manitatis  affectu  prosequor,  ut  nunc  tamen  res  sunt,  ea  non 
moleste  careo.  Verum  communem  piorum  omnium,  adeoque 
ipsam  Christi  causam  complector,  quae  modis  omnibus  hodie 
in  regno  tuo  proscissa  ac  protrita,  velut  deplorata  jacet,  Pha- 

risaeorum  id  quidem  quorundam  tyrannide  magis  quam  tua 
conscientia.  Sed  qui  id  fiat  hic  dicere  nihil  attinet:  afflicta 
certe  jacet.  Hoc  enim  profecerunt  impii,  ut  Christi  veritas,  si 
non  ut  fugata  dissipataque  intereat,  certe  ut  sepulta  et  igno¬ 
bilis  lateat;  paupercula  vero  ecclesia  aut  crudelibus  caedibus 
absumpta  sit,  aut  exsiliis  abacta,  aut  minis  ac  terroribus  per¬ 
culsa,  ne  hiscere  quidem  audeat.  Et  instant  etiamnum,  qua 
solent  insania  et  ferocitate,  fortiter  in  parietem  jam  inclina¬ 
tum,  et  ruinam  quam  fecerunt  incumbentes.  Nullus  interim 
prodit  qui  talibus  furtis  patrocinium  suum  opponat.  Quodsi 
qui  veritati  maxime  favere  videri  volunt,  ignoscendum  esse 
censent  errori  et  imprudentiae  imperitorum  hominum.  Sic 
enim  modesti  homines  loquuntur,  errorem  et  imprudentiam 
vocantes,  quam  norunt  certissimam  esse  Dei  veritatem:  impe¬ 
ritos  homines,  quorum  ingenium  non  adeo  despicabile  Christo 
fuisse  vident,  quin  coelestis  suae  sapientiae  mysteriis  dignatus  sit. 
Adeo  omnes  pudet  Evangelii.  Tuum  autem  erit,  serenissime 
Rex,  nec  aures,  nec  animum  a  tam  justo  patrocinio  avertere, 
praesertim  ubi  de  re  tanta  agitur:  nempe  quomodo  Dei  glo¬ 
riae  sua  constet  in  terris  incolumitas,  quomodo  suam  dignita¬ 
tem  Dei  veritas  retineat,  quomodo  regnum  Christo  sartum 
tectumque  inter  nos  maneat.  Digna  res  auribus  tuis,  digna 
tua  cognitione,  digna  tuo  tribunali.  Siquidem  et  verum  regem 
haec  cogitatio  facit,  agnoscere  se  in  regni  administratione  Dei 
ministrum.  Nec  jam  regnum  ille,  sed  latrocinium  exercet,  qui 
non  in  hoc  regnat  ut  Dei  gloriae  serviat.  Porro  fallitur  qui 
diuturnam  prosperitatem  exspectat  ejus  regni,  quod  Dei  sceptro, 
hoc  est,  sancto  ejus  verbo,  non  regitur:  quando  coeleste  ora¬ 
culum  excidere  non  potest,  quo  edictum  est,  dissipatum  iri 
populum  ubi  defecerit  prophetia  ( Prov .  29,  18.).  Nec  te  ab 
hoc  studio  abducere  debet  humilitatis  nostrae  contemptus. 
Nos  quidem  quam  pauperculi  simus  et  abjecti  homunciones, 
probe  nobis  conscii  sumus:  coram  Deo,  scilicet,  miseri  pecca¬ 
tores,  in  hominum  conspectu  despectissimi:  mundi  (si  vis)  ex¬ 
crementa  quaedam  et  rejectamenta,  aut  si  quid  adhuc  vilius 
nominari  potest:  ut,  quo  apud  Deum  gloriemur,  nihil  restet, 
praeter  unam  ejus  misericordiam,  qua  in  spem  aeternae  salu¬ 
tis  nullo  nostro  merito  asciti  simus:  apud  homines  vero  non 
ita  multum,  praeter  nostram  infirmitatem,  quam  vel  nutu  con¬ 
fiteri,  summa  inter  eos  ignominia  est.  Sed  doctrinam  nostram 

supra  omnem  mundi  gloriam  sublimem,  supra  omnem  potesta¬ 
tem  invictam  stare  oportet:  quia  non  nostra  est,  sed  Dei  vi¬ 
ventis,  ac  Christi  ejus  quem  Pater  Regem  constituit,  ut  a 
mari  usque  ad  mare  dominetur,  et  a  fluminibus  usque  ad  ter¬ 
minos  orbis  terrarum.  Et  sic  quidem  dominetur,  ut  totam 
terram,  cum  ferreo  suo  atque  aereo  robore,  cum  splendore 
aureo  et  argenteo,  sola  oris  sui  virga  percussam  non  secus 
comminuat  quam  figulina  vascula:  quemadmodum  de  magni¬ 
ficentia  regni  ipsius  vaticinantur  Prophetae  ( Dan .  2,  34.  Jes. 
11,  4.  Ps.2,  9.). 

Reclamant  quidem  adversarii,  falso  nos  praetendere  ver¬ 
bum  Dei,  cujus  sceleratissimi  simus  corruptores.  Haec  vero 
quam  sit  non  modo  malitiosa  calumnia,  sed  insignis  quoque 
impudentia,  ipse  confessionem  nostram  legendo  pro  tua  pru¬ 
dentia  judicare  poteris.  Nonnihil  tamen  hic  etiam  dicendum 
est,  quod  tibi  ad  lectionem  ipsam  vel  studium  attentionemque 
excitet,  vel  certe  viam  sternat  Paulus,  quum  ad  fidei  ana¬ 
logiam  omnem  prophetiam  formatam  esse  voluit  ( Bom .  12,  6.), 
certissimam  amussim  posuit,  qua  probari  Scripturae  interpre¬ 
tatio  debeat.  Ad  hanc  itaque  fidei  regulam  si  nostra  exigan¬ 
tur,  in  manibus  est  victoria.  Quid  enim  melius  atque  aptius 
fidei  convenit,  quam  agnoscere  nos  omni  virtute  nudos,  ut  a 
Deo  vestiamur?  omni  bono  vacuos,  ut  ab  ipso  impleamur? 
nos  peccati  servos,  ut  ab  ipso  liberemur?  nos  coecos,  ut  ab 
ipso  illuminemur?  nos  claudos,  ut  ab  ipso  dirigamur?  nos  de¬ 
biles,  ut  ab  ipso  sustentemur?  nobis  omnem  gloriandi  mate¬ 
riam  detrahere ,  ut  solus  ipse  gloriosus  emineat  et  nos  in  ipso 
gloriemur?  Haec  atque  id  genus  reliqua  quum  a  nobis  di¬ 
cuntur,  interpellant  illi,  quiritanturque  hoc  modo  subverti  coe- 
cum  nescio  quod  lumen  naturae,  fictas  praeparationes,  liberum 
arbitrium,  et  meritoria  salutis  aeternae  opera,  cum  suis  etiam 
supererogationibus:  quia  ferre  non  possunt  integram  omnis 
boni,  virtutis,  justitiae,  sapientiae  laudem  ac  gloriam  apud 
Deum  residere.  At  non  legimus  reprehensos,  qui  nimium  e 
fonte  aquae  vivae  hauserint:  contra  graviter  objurgantur,  qui 
foderunt  sibi  puteos  contritos,  et  qui  continere  aquam  non 
valent  ( Jer .  2,  13.).  Rursum  quid  fidei  convenientius,  quam 
Deum  sibi  polliceri  propitium  Patrem,  ubi  Christus  frater  ac 
propitiator  agnoscitur?  quam  omnia  laeta  ac  prospera  secure 
ab  eo  exspectare,  cujus  inenarrabilis  erga  nos  dilectio  eo  pro- 

gressa  est,  ut  proprio  Filio  non  pepercerit  quin  pro  nobis 
ipsum  traderet  (Rom.  8,  32.),  quam  in  certa  exspectatione  sa¬ 
lutis  et  vitae  aeternae  acquiescere,  ubi  Christus  a  Patre  datus 
cogitatur,  in  quo  tales  thesauri  sunt  absconditi?  Hic  nobis 
manum  injiciunt,  et  illam  fiduciae  certitudinem  arrogantia  et 
praesumptione  non  carere  clamant.  At,  ut  nihil  de  nobis,  ita 
omnia  de  Deo  praesumenda  sunt:  nec  alia  ratione  vana  gloria 
spoliamur,  nisi  ut  in  Domino  discamus  gloriari.  Quid  ultra? 
Percurre,  fortissime  Rex,  omnes  nostrae  causae  partes,  et 
quovis  sceleratorum  hominum  genere  nequiores  nos  existima, 
nisi  plane  comperias,  in  hoc  nos  laborare,  et  probris  affici, 
quia  spem  reponimus  in  Deo  vivo  (I.  Tim .  4,10.):  quia  hanc 
credimus  esse  vitam  aeternam,  nosse  unum  verum  Deum,  et 
quem  ille  misit  Jesum  Christum  (Jo.  17,  3.).  Propter  hanc 
spem ,  alii  nostrum  vinculis  constringuntur ,  alii  virgis  caedun¬ 
tur,  alii  in  ludibrium  circumducuntur,  alii  proscribuntur,  alii 
saevissime  torquentur,  alii  fuga  elabuntur:  omnes  rerum  an¬ 
gustia  premimur,  diris  exsecrationibus  devovemur,  maledictis 
laceramur,  indignissimis  modis  tractamur.  Intuere  jam  in  ad¬ 
versarios  nostros  (de  ordine  sacrificorum  loquor,  quorum  nutu 
et  arbitrio  alii  nobiscum  inimicitias  exercent)  et  mecum  pau¬ 
lisper  reputa  quo  studio  ferantur.  Veram  religionem,  quae 
Scripturis  tradita  est ,  quaeque  inter  omnes  constare  debuerat, 
facile  et  sibi  et  aliis  ignorare,  negligere,  despicere  permittunt: 
parumque  referre  putant  quid  quisque  de  Deo  et  Christo  te¬ 
neat,  vel  non  teneat,  modo  implicita,  ut  ajunt,  fide  suam 
mentem  Ecclesiae  judicio  submittat:  nec  valde  afficiuntur  si 
Dei  gloriam  manifestis  blasphemiis  pollui  contingat,  modo  ne 
quis  adversus  sedis  Apostolicae  primatum  et  sanctae  matris 
Ecclesiae  auctoritatem  digitum  tollat.  Cur  ergo  tanta  saevitia 
et  acerbitate  pro  missa,  purgatorio,  peregrinationibus,  et  id 
genus  nugis  belligerantur,  ut  sine  eorum  explicatissima,  ut 
ita  dicam,  fide  salvam  fore  pietatem  negent,  quum  tamen  ni¬ 
hil  eorum  a  verbo  Dei  esse  probent?  Cur?  nisi  quia  illis  Deus 
venter  est,  culina  religio:  quibus  sublatis,  non  modo  non  Chi i- 
stianos,  sed  ne  homines  quidem  futuros  se  credunt?  Tametsi 
enim  alii  splendide  se  ingurgitant,  alii  tenuibus  crustulis  victi¬ 
tant,  omnes  tamen  ex  eadem  vivunt  olla,  quae  sine  illis  fo¬ 
mentis  non  frigeret  modo,  sed  penitus  conglaciaret.  Ideo  ut 
quisque  eorum  pro  ventre  est  maxime  sollicitus,  ita  pro  sua 

fide  deprehenditur  bellator  acerrimus.  Denique  huc  ad  unum 
omnes  incumbunt,  vel  ut  regnum  incolume,  vel  ut  ventrem 
confertum  retineant:  nemo  vel  minimam  sinceri  zeli  dat  signi¬ 
ficationem. 

Nec  sic  tamen  desinunt  doctrinam  nostram  incessere,  et 
quibus  possunt  nominibus  criminari  et  infamare,  quo  vel  in¬ 
visam  vel  suspectam  reddant.  Novam  appellant  et  nuper  na¬ 
tam:  dubiam  esse  et  incertam  cavillantur:  rogant  quibus  con¬ 
firmata  sit  miraculis:  quaerunt  an  sit  aequum,  ut  contra  tot 
sanctorum  Patrum  consensum  et  vetustissimam  consuetudinem 
obtineat:  urgent  ut  schismaticam  esse  fateamur,  quae  contra 
ecclesiam  proelium  moveat:  vel  ecclesiam  multis  saeculis  in¬ 
termortuam  fuisse,  quibus  nihil  tale  auditum  fuit.  Postremo 
nihil  opus  esse  ajunt  multis  argumentis:  qualis  enim  sit  ju¬ 
dicari  a  fructibus  posse:  utpote  quae  tantum  sectarum  acer¬ 
vum,  tot  seditionum  turbas,  tantam  vitiorum  licentiam  pepe- 
rit.  Scilicet  perquam  illis  facile  est  apud  credulam  imperi- 
tamque  multitudinem  desertae  causae  insultare:  verum  si  no¬ 
bis  quoque  mutuae  essent  dicendi  vices,  deferveret  profecto 
haec  acrimonia,  qua  sic  in  nos  plenis  buccis,  ac  tam  licenter 
quam  impune  despumant.  —  1.  Principio  novam  quod  appel¬ 
lant,  Deo  sunt  vehementer  injurii,  cujus  sacrum  verbum  no¬ 
vitatis  insimulari  non  merebatur.  Illis  quidem  novam  esse 
minime  dubito,  quibus  et  Christus  novus  est  et  Evangelium 
novum:  sed  qui  illam  Pauli  concionem  veterem  esse  noverunt, 
Jesum  Christum  mortuum  propter  peccata  nostra,  resurrexisse 
propter  justificationem  nostram  (Rom.  4,  25.),  nihil  apud  nos 
deprehendent  novum.  Quod  diu  incognita  sepultaque  latuit, 
humanae  impietatis  crimen  est:  nunc  quum  Dei  benignitate 
nobis  redditur,  saltem  postliminii  jure  suam  antiquitatem  re¬ 
cipere  debebat.  —  2.  Ex  eodem  ignorantiae  fonte  pro  dubia 
incertaque  habent :  hoc  profecto  est  quod  Dominus  per  Prophe¬ 
tam  suum  conqueritur,  Bovem  cognovisse  possessorem  suum  et 
asinum  praesepe  dominorum  suorum,  se  non  agnosci  a  populo 
suo  ( Jes .  1,  3.).  Yerum  utut  in  ejus  incertitudinem  ludant, 
si  sua  illis  proprio  sanguine,  vitaeque  dispendio  obsignanda 
^ esset,  liceret  spectare  quanti  ab  illis  fiat.  Longe  alia  nostra 
fiducia  est,  quae  nec  mortis  terrores,  nec  adeo  ipsum  Dei 
tribunal  formidat.  —  3.  Quod  miracula  a  nobis  postulant,  im¬ 
probe  faciunt:  non  enim  recens  aliquod  Evangelium  cudimus, 

sed  illud  ipsum  retinemus,  cujus  confirmandae  veritati  ser- 
!  viunt  omnia,  quae  unquam  et  Christus  pt  Apostoli  miracula 
ediderunt.  At  id  prae  nobis  habent  singulare,  quod  assiduis 
in  hunc  usque  diem  miraculis  fidem  suam  confirmare  possunt. 
Imo  potius  allegant  miracula ,  quae  animum  alioqui  bene  com¬ 
positum  labefactare  queant:  adeo  aut  frivola  sunt  et  ridicula,  aut 
vana  et  mendacia.  Nec  tamen,  etiamsi  valde  prodigiosa  essent, 
contra  Dei  veritatem  ullius  momenti  esse  oportebat:  quando  no¬ 
men  Dei  sanctificari  ubique  et  semper  convenit ,  sive  portentis, 
sive  naturali  rerum  ordine.  Speciosior  forsan  esse  fucus  poterat, 
nisi  de  fine  usuque  miraculorum  legitimo  Scriptura  nos  admo¬ 
neret.  Signa  enim,  quae  Apostolorum  praedicationem  sequuta 
sunt,  in  ejus  confirmationem  edita  fuisse  docet  Marcus  (16,  20.) 
sic  et  Lucas  Dominum  sermoni  gratiae  suae  reddidisse  testi¬ 
monium  narrat,  quum  signa  et  portenta  fierent  per  Aposto¬ 
lorum  manus  ( Act .  14,  3.).  Cui  simillimum  est  illud  Apostoli, 
Salutem  annuntiato  Evangelio  fuisse  confirmatam,  contestante 
Domino  signis  et  portentis  et  variis  virtutibus  ( Hebr .  2,  4.). 
Quae  vero  audimus  Evangelii  esse  signacula,  eane  ad  diruen¬ 
dam  Evangelii  fidem  convertemus?  quae  veritati  tantum  ob¬ 
signandae  sunt  destinata  an  mendaciis  confirmandis  accommo¬ 
dabimus?  Proinde  doctrinam,  quae  praecedere  ab  Evange- 
lista  dicitur,  priore  loco  examinari  explorarique  par  est:  quae 
si  probata  fuerit,  tum  demum  a  miraculis  jure  confirmationem 
sumere  debet.  Probae  autem  doctrinae,  auctore  Christo,  ist- 
haec  nota  est,  si  non  in  hominum  sed  Dei  gloriam  quaeren¬ 
dam  vergit  ( Jo .  7,  18.  et  8,  50.).  Hanc  quum  doctrinae  pro¬ 
bationem  Christus  asserat,  perperam  censentur  miracula,  quae 
alio  quam  ad  illustrandum  unius  Dei  nomen  trahuntur.  Et 
meminisse  nos  decet,  sua  esse  Satanae  miracula,  quae  tametsi 
praestigiae  sunt  magis  quam  verae  virtutes,  sunt  tamen  ejus¬ 
modi  quae  imprudentes  et  imperitos  deludant.  Magi  et  in¬ 
cantatores  miraculis  semper  claruerunt:  idololatriam  stupenda 
miracula  aluerunt:  quae  tamen  nec  magorum,  nec  idololatra- 
rum  superstitionem  nobis  approbant.  Atque  hoc  olim  ariete 
vulgi  simplicitatem  concutiebant  Donatistae,  quod  miraculis 
pollerent.  Idem  ergo  nunc  nostris  adversariis  respondemus 
quod  tunc  Donatistis  Augustinus  (in  Joann.  tract.  23.),  Domi¬ 
num  contra  istos  mirabiliarios,  cautos  nos  fecisse:  quum  prae¬ 
dixit  venturos  Pseudoprophetas,  qui  signis  mendacibus  variis- 

que  prodigiis  in  errorem  electos ,  si  fieri  posset,  inducant  ;  i 
{Mattii.  24,  24.).  Et  Paulus  admonuit  Antichristi  regnum  fu-  ;  i 
turum  cum  omni  potentia  et  signis  et  prodigiis  mendacibus 
(II.  Thess.  2,  9.).  At  haec  (inquiunt)  miracula  non  ab  idolis, 
non  a  maleficis,  non  a  pseudoprophetis,  sed  a  sanctis  fiunt.  ; 
Quasi  vero  non  noverimus  hanc  esse  Satanae  artem,  transfi¬ 
gurare  se  in  Angelum  lucis  (II.  Cor.  11,  14.).  Olim  Aegyptii 
sepultum  apud  se  Jeremiam  sacrificiis  aliisque  divinis  honori- 
bus  prosequuti  sunt  {flieron.  in  pracf.  Jerem.):  nonne  sancto 
Dei  Propheta  ad  idololatriam  abutebantur?  et  tamen  tali  se¬ 
pulcri  veneratione  consequebantur,  ut  curationem  a  tactu  ser- 
pentum  putarent  justam  illius  mercedem  esse.  Quid  dicemus? 
nisi  fuisse  hanc  semperque  fore  justissimam  Dei  vindictam,  iis 
qui  dilectionem  veritatis  non  receperant,  mittere  efficaciam 
illusionis,  ut  credant  mendacio  (II.  Thess.  2,  11.)?  Miracula 
ergo  nobis  minime  desunt,  eaque  certa  nec  cavillis  obnoxia. 
Quae  autem  illi  pro  se  obtendunt,  merae  sunt  Satanae  illusio¬ 
nes,  quando  a  vero  Dei  sui  cultu  ad  vanitatem  populum  ab¬ 
ducunt.  —  4.  Praeterea  calumniose  nobis  Patres  opponunt 
(antiquos  et  melioris  adhuc  saeculi  scriptores  intelligo) ,  ac  si 
eos  haberent  suae  impietatis  suffragatores,  quorum  auctoritate 
si  dirimendum  certamen  esset,  melior  victoriae  pars  (ut  mo¬ 
destissime  etiam  loquar)  ad  nos  inclinaret.  Verum  quum  multa 
praeclare  et  sapienter  ab  illis  Patribus  scripta  sint,  in  quibus¬ 
dam  vero  illis  acciderit  quod  hominibus  solet,  isti  pii  scilicet 
filii,  qua  sunt  et  ingenii  et  judicii  et  animi  dexteritate,  eorum 
tantum  lapsus  et  errores  adorant:  quae  bene  dicta  sunt,  vel 
non  observant,  vel  dissimulant,  vel  corrumpunt :  ut  dicas  pror¬ 
sus  illis  curae  fuisse,  in  auro  legere  stercora.  Tum  improbis 
clamoribus  nos  obruunt  ceu  Patrum  contemptores  et  adversa¬ 
rios.  Nos  vero  adeo  illos  non  contemnimus,  ut  si  id  praesen¬ 
tis  instituti  esset,  nullo  negotio  mihi  liceat  meliorem  eorum 
partem,  quae  hodie  a  nobis  dicuntur,  ipsorum  suffragiis  com¬ 
probare.  Sic  tamen  in  eorum  scriptis  versamur,  ut  semper 
meminerimus  (I.  Cor.  3,  21 — 23.  cf.  Augustin.  ep.  28.):  omnia 
nostra  esse  quae  nobis  serviant,  non  dominentur,  nos  autem 
unius  Christi,  cui  per  omnia,  sine  exceptione,  parendum  sit. 
Hunc  delectum  qui  non  tenet,  nihil  in  religione  constitutum 
habebit,  quando  multa  ignorarunt  sancti  viri  illi:  saepe  inter 
se  conflictantur,  interdum  etiam  secum  ipsi  pugnant.  Non 

sine  causa  (inquiunt)  a  Salomone  ( Prov.  22, 28.)  admonemur,  ne 
transgrediamur  antiquos  terminos  quos  posuerunt  patres  nostri. 
At  non  eadem  est  regula  in  agrorum  limitibus  et  obedientia  fidei: 
quam  sic  comparatam  esse  oportet,  ut  obliviscatur  populum 
suum  et  domum  patris  sui  (Ps.  45,  11.).  Quodsi  tantopere 
gestiunt  aXhrjyoqew,  cur  non  Apostolos  potius  quam  alios  quos¬ 
vis  Patres  interpretantur ,  a  quibus  praescriptos  terminos  nefas 
sit  revellere?  sic  enim  interpretatus  est  Hieronymus,  cujus 
verba  in  suos  canones  retulerunt.  Quodsi  eorum,  quos  intel- 
ligunt,  fixos  volunt  esse  terminos :  cur  ipsi,  quoties  libet,  adeo 
licenter  transgrediuntur?  Ex  Patribus  erant  quorum  alter  di¬ 
xit1),  Deum  nostrum  non  edere  neque  bibere,  itaque  non  ha¬ 
bere  opus  calicibus  neque  discis:  alter2),  sacra  aurum  non 
quaerere,  neque  auro  placere,  quae  auro  non  emuntur.  Trans¬ 
grediuntur  ergo  limitem,  quum  in  sacris  tantopere  auro,  ar¬ 
gento,  ebore,  marmore,  lapillis,  sericis  delectantur,  nec  rite 
Deum  coli  putant  nisi  omnia  exquisito  splendore  vel  potius 
insano  luxu  diffluant.  Pater  erat  qui  dixit3),  ideo  se  libere 
carnes  edere  quo  die  caeteri  abstinebant,  quia  Christianus  es¬ 
set.  Itaque  fines  transiliunt  quum  diris  animam  devovent, 
quae  per  quadragesimam  carnem  gustaverit.  Patres  erant, 
quorum  unus  dixit4),  monachum,  qui  manibus  suis  non  labo¬ 
ret,  violento  aut  si  mavis  latroni  judicari  aequalem:  alter5), 
non  licere  monachis  ex  alieno  vivere,  etiamsi  assidui  sint  in 
contemplationibus ,  in  orationibus,  in  studiis.  Et  hunc  limitem 
transgressi  sunt,  quum  otiosos  ac  doliares  monachorum  ven¬ 
tres  in  lustris  ac  fornicibus  collocarunt,  qui  aliena  substantia 
saginarentur.  "Pater  erat  qui  dixit6),  horrendam  esse  abomi¬ 
nationem,  videre  depictam  vel  Christi  vel  sancti  ullius  imagi¬ 
nem  in  Christianorum  templis.  Neque  id  hominis  unius  voce 
pronuntiatum  est,  sed  ab  ecclesiastico  etiam  Concilio  decre¬ 
tum7),  ne  quod  colitur,  in  parietibus  depingatur.  Plurimum 
abest  quin  se  intra  hos  fines  contineant,  quando  non  relin¬ 
quunt  angulum  imaginibus  vacuum.  Alius  Pater  consuluit8), 
ut  officio  humanitatis  erga  mortuos  in  sepultura  defuncti,  si¬ 
neremus  eos  quiescere.  Hos  limites  perrumpunt,  quum  perpe- 


1)  Acatius  in  lib.  11.  c.  16.  trip.  hist.  2)  Ambr.  lib.  2.  de  officii  cap.  28. 

3)  Spiridion.  trip.  hist.  lib.  1.  cap.  10.  4)  Trip.  bist.  lib.  8.  cap.  1.  5)  August. 

de  opere  monach.  cap.  7.  6)  Epiph.  epist.  ab  Ilieron.  versa.  7)  Cone. 

Eliber.  can.  36.  8)  Ambr.  de  Abraha  lib.  1.  c.  7. 

tuam  mortuorum  sollicitudinem  incutiunt.  Ex  Patribus  erat 9), 
qui  substantiam  panis  et  vini  testatur  in  Eucharistia  ita  per¬ 
manere  et  non  desinere,  sicut  manet  in  Christo  Domino  sub¬ 
stantia  et  natura  hominis,  juncta  divinae.  Igitur  modum  prae¬ 
tereunt,  qui  fingunt  desinere  substantiam  panis  et  vini  verbis 
Domini  recitatis,  ut  in  corpus  ac  sanguinem  transsubstantie- 
tur.  Patres  erant,  qui  uti  universae  Ecclesiae  unam  duntaxat 
Eucharistiam  exhibebant10),  atque  ut  inde  arcebant  flagitiosos 
et  sceleratos,  ita  gravissime  damnabant  omnes  eos11),  qui 
praesentes  ei  non  communicarent.  Hos  fines  quam  procul 
submoverunt?  quum  non  templa  tantum,  sed  etiam  privatas 
domos  Missis  suis  replent,  ad  eas  spectandas  quosvis  admit¬ 
tunt,  et  eo  quemque  libentius,  quo  largius  quisque  numerat,1; 
quantumvis  impuri  sint  et  scelesti:  ad  fidem  in  Christum  et' 
fidelem  Sacramentorum  communionem  invitant  neminem ,  quin  > 
potius  suum  opus  pro  gratia  et  merito  Christi  venditant.  Pa-  j 
tres  erant,  quorum  unus  ab  usu  sacrae  Christi  Coenae  in  to¬ 
tum  submovendos  decrevit12),  qui  alterius  speciei  participa¬ 
tione  contenti,  ab  altera  abstinebant:  alter  fortiter  pugnat13), 
non  denegandum  populo  Christiano  Domini  sui  sanguinem,  pro  [ 
cujus  confessione  sanguinem  suum  effundere  jubetur.  Hos 
quoque  terminos  sustulerunt,  quum  inviolabili  lege  id  ipsum  ji 
jusserunt,  quod  ille  excommunicatione  puniebat,  hic  valida  ra¬ 
tione  improbabat.  Pater  erat,  qui  temeritatem  esse  asseruit 1 4), 
de  re  obscura  in  utramvis  partem  definire  sine  claris  atque 
evidentibus  Scripturae  testimoniis.  Hunc  terminum  obliti  sunt, j; 
quum  tot  constitutiones ,  tot  canones ,  tot  magistrales  deter- 
minationes  sine  ullo  Dei  verbo  statuerunt.  Pater  erat,  qui 
Montano  inter  alias  haereses  exprobravit15),  quod  primus  j 
jejuniorum  leges  imposuisset.  Hunc  quoque  terminum  longe 
excessere,  quum  jejunia  strictissimis  legibus  sanxerunt.  Pater 
erat,  qui  negavit 1 6)  Ecclesiae  ministris  interdicendum  conju¬ 
gium,  castitatem  pronuntiavit,  cum  propria  uxore  concubitum: 
et  Patres  erant  qui  ejus  auctoritati  assenserunt.  His  finibus 
egressi  sunt,  quum  suis  sacrificis  caelibatum  severe  indixerunt. 
Pater  erat  qui  censuit17),  unum  Christum  audiendum  esse,  de 

9)  Gelasius  Papa  in  Cone.  Rom.  10)  Chrys.  in  1.  cap.  Ephes.  11)  Ca- 

lixt.  Papa  de  consecrat,  dist.  2.  12)  Gelas,  can.  Comperimus,  de  consec. 

dist.  2.  13)  Cypr.  epist.  2.  lib.  1.  de  lapsis.  14)  August.  lib.  2.  De  peccat, 

mer.  cap.  ult.  15)  Apollon.  de  quo  Eccles.  hist.  lib.  5.  cap.  12.  16)  Paph- 

nut.  Tripart.  hist.  lib.  2.  cap.  14.  17)  Cypr.  epist.  2.  lib.  2. 

>  pio  dictum  sit ,  ipsum  audite :  nec  respiciendum  quid  alii  ante 
ios  aut  dixerint,  aut  fecerint,  sed  quid  (qui  primus  omnium 
sst)  Christus  praeceperit.  Hunc  finem  neque  ipsi  sibi  praesti¬ 
tuunt,  neque  aliis  praestitutum  habere  permittunt,  dum  quos¬ 
vis  potius  et  sibi  et  aliis  magistros  quam  Christum  praeficiunt. 
Pater  erat  qui  contendit 18),  ecclesiam  non  debere  se  Christo 
praeponere,  quia  ille  semper  veraciter  judicet:  ecclesiastici 
autem  judices,  sicut  homines ,  plerumque  fallantur.  Hoc  etiam 
fine  perrupto,  asserere  non  dubitant  totam  Scripturae  aucto- 
ritatem  ab  ecclesiae  arbitrio  pendere.  Patres  omnes  uno  pec¬ 
tore  exsecrati  sunt  et  uno  ore  detestati19;,  sanctum  Dei  ver¬ 
bum  sophistarum  argutiis  contaminari  et  dialecticorum  rixis 
implicari.  An  isti  iis  limitibus  se  continent,  dum  nihil  aliud 
in  tota  vita  moliuntur,  quam  infinitis  contentionibus  et  plus 
quam  sophisticis  jurgiis  Scripturae  simplicitatem  involvere  et 
impedire?  ut  si  nunc  Patres  suscitentur  et  hujusmodi  jurgandi 
artem  audiant,  quam  speculativam  theologiam  appellant  isti, 
nihil  minus  credant  quam  de  Deo  haberi  disputationem.  Ve¬ 
rum  latius  justis  spatiis  sese  oratio  nostra  effunderet,  si  re¬ 
censere  vellem  quam  petulanter  isti  Patrum  jugum,  quorum 
observantes  filii  videri  volunt,  excutiant.  Menses  profecto  at¬ 
que  anni  me  deficerent.  Et  adeo  perdita  sunt  deplorataque 
impudentia,  ut  nos  castigare  ausint  quod  terminos  antiquos 
transgredi  non  dubitemus.  —  5.  Jam  vero  quod  nos  ad  con¬ 
suetudinem  vocant ,  nihil  efficiunt.  Injustissime  enim  nobiscum 
ageretur,  si  consuetudini  cedendum  esset.  Equidem  si  recta 
essent  hominum  judicia,  consuetudo  a  bonis  petenda  erat. 
Verum  longe  aliter  saepiuscule  agi  contingit:  quod  enim  a 
multis  fieri  conspectum  est,  consuetudinis  jus  mox  obtinet. 
Atqui  vix  unquam  tam  bene  habuerunt  res  humanae,  ut  plu¬ 
ribus  placerent  meliora.  Ergo  ex  privatis  multorum  vitiis  pu¬ 
blicus  error  plerumque  factus  est,  vel  potius  communis  vitio¬ 
rum  consensus :  quem  nunc  boni  isti  viri  pro  lege  esse  volunt. 
Vident  qui  oculos  habent,  non  unum  mare  malorum  inundasse, 
multas  sonticas  pestes  invasisse  orbem,  omnia  in  praeceps 
ruere:  ut  aut  prorsus  res  humanae  deplorandae  sint,  aut  tan¬ 
tis  malis  injicienda  manus,  vel  potius  vis  afferenda.  Et  abi¬ 
gitur  remedium  non  alia  ratione,  nisi  quia  jam  pridem  malis 

18)  Aug.  cap.  2.  cont.  Cresconium  grammat.  19)  Calv.  dc  scholast.  doe- 
tor.  judicium,  vid.  lib.  2.  cap.  2.  sect.  6.  lib.  3.  c.  4.  s.  1.  sq.  7,  13.  sq.  26  — 
29.  1.  3.  c.  11.  s.  14,  15.  1.  4.  c.  18.  s.  1.  et  c.  19.  s.  1.  10.  sq.  22.  sq. 

assuevimus.  Sed  locum  sane  habeat  in  hominum  societate 
publicus  error:  in  regno  tamen  Dei  sola  ejus  aeterna  veritas 
audienda  et  spectanda  est,  cui  nulla  annorum  serie,  nulla  con¬ 
suetudine,  nulla  conjuratione  praescribi  potest.  Sic  quondam 
electos  Dei  docebat  Jesaias,  ne  dicerent  Conspiratio,  ad  om¬ 
nia  in  quibus  populus  dicebat  Conspiratio  ( Jes.  8, 12) :  hoc  est, 
ne  in  sceleratum  populi  consensum  una  ipsi  conspirarent,  neve 
timorem  ejus  timerent  ac  formidarent,  sed  potius  ut  Dominum 
exercituum  sanctificarent,  et  ipse  esset  timor  eorum  et  pavor. 
Nunc  itaque,  ut  volent,  et  praeterita  saecula  et  praesentia 
exempla  nobis  objectent:  si  Dominum  exercituum  sanctificave- 
rimus,  non  valde  terrebimur.  Sive  enim  in  similem  impieta¬ 
tem  multa  saecula  consenserint,  fortis  est  qui  ultionem  in  ter-  I 
tiam  et  quartam  generationem  faciat:  sive  totus  simul  orbis  ; 
in  eandem  nequitiam  conspiret,  experimento  docuit  quis  sit 
eorum  exitus,  qui  cum  multitudine  delinquunt,  quum  univer¬ 
sum  hominum  genus  diluvio  perdidit,  servato  Noe  cum  mo¬ 
dica  familia,  qui  per  suam  unius  fidem  totum  orbem  condem¬ 
naret  ( Hebr .  11,  7.).  Denique  prava  consuetudo  non  secus  ac 
publica  quaedam  est  pestis,  in  qua  non  minus  pereunt  qui  in 
turba  cadunt.  Ad  haec  expendere  decebat  quod  alicubi  dicit 
Cyprianus20),  eos  qui  ignoratione  peccant,  etsi  non  possint 
omni  se  culpa  eximere,  videri  tamen  posse  quoquomodo  excu¬ 
sabiles:  oblatam  autem  Dei  beneficio  veritatem  qui  pertinaci¬ 
ter  respuant,  nihil  habere  quod  obtendant.  —  6.  Dilemmate 
suo  non  adeo  vehementer  nos  premunt,  ut  fateri  adigant  vel 
ecclesiam  fuisse  aliquamdiu  intermortuam,  vel  nunc  cum  eccle¬ 
sia  nobis  litem  esse.  Vixit  sane  Christi  Ecclesia,  et  vivet 
quamdiu  Christus  regnabit  ad  dexteram  Patris,  cujus  manu 
sustinetur,  cujus  praesidio  defenditur,  cujus  virtute  suam  in¬ 
columitatem  retinet.  Praestabit  enim  ille  indubie  quod  semel 
recepit,  se  affuturum  suis  usque  ad  consummationem  saeculi 
{Mattii.  28,  20.).  Adversus  eam  nulla  nunc  nobis  pugna  est: 
siquidem  Deum  unum  et  Christum  Dominum  uno  consensu  cum 
omni  fidelium  populo  colimus  et  adoramus,  qualiter  semper 
ab  omnibus  piis  adoratus  est.  Sed  non  parum  a  vero  ipsi 
aberrant,  dum  ecclesiam  non  agnoscunt  nisi  quam  praesenti 
oculo  cernant,  et  eam  iis  finibus  circumscribere  conantur,  qui¬ 
bus  minime  inclusa  est.  —  In  his  cardinibus  controversia  no- 


20)  Epist.  3.  lib.  2.  et  in  Epist.  ad  Julian.  de  haeret,  baptiz. 

stra  vertitur:  primum  quod  ecclesiae  formam  semper  apparere 
et  spectabilem  esse  contendunt :  deinde  quod  formam  ipsam  in 
sede  Romanae  Ecclesiae  et  Praesulum  suorum  ordine  consti¬ 
tuant.  Nos  contra  asserimus,  et  ecclesiam  nulla  apparente 
forma  constare  posse ,  nec  formam  externo  illo  splendore,  quem 
stulte  admirantur,  sed  longe  alia  nota  contineri:  nempe  pura 
verbi  Dei  praedicatione,  et  legitima  sacramentorum  admini- 
stratione.  Fremunt  nisi  ecclesia  digito  semper  ostendatur. 
Sed  quam  saepe  in  populo  Judaeorum  sic  deformari  contigit, 
ut  nulla  species  emineret?  quam  putamus  formam  resplen¬ 
duisse,  quum  Elias  solum  se  relictum  deploraret  (I.  Reg.  19,  14)? 
quamdiu  ab  adventu  Christi  deformis  latuit?  quoties  ab  eo 
tempore  bellis,  seditionibus,  haeresibus  sic  oppressa  est,  ut 
nulla  parte  fulgeret  ?  An  si  eo  tempore  vixissent,  credidissent 
ullam  esse  Ecclesiam?  sed  audivit  Elias  salva  esse  septem 
millia  virorum,  qui  non  curvaverant  genu  coram  Baal.  Nec 
dubium  nobis  esse  debet,  quin  semper  in  terris  regnaverit 
Christus  ex  quo  coelum  ascendit.  Notabilem  vero  aliquam 
formam  si  tum  pii  oculis  requisiissent,  nonne  protinus  concidis¬ 
sent  animis?  Et  sane  id  jam  summi  vitii  loco  in  suo  saeculo 
ducebat  Hilarius,  quod  stulta  Episcopalis  dignitatis  admira¬ 
tione  occupati,  latentem  sub  ea  larva  exitialem  lernam  non 
animadverterent:  sic  enim  loquitur  ( cont .  Auxentium ),  „Unum 
„moneo,  cavete  Antichristuni :  male  enim  vos  parietum  amor 
„cepit:  male  Ecclesiam  Dei  in  tectis  aedificiisque  veneramini: 
„male  sub  iis  pacis  nomen  ingeritis.“  Anne  ambiguum  est  in 
iis  Antichristum  esse  sessurum?  Montes  mihi,  et  silvae,  et 
lacus,  et  carceres,  et  voragines  sunt  tutiores:  in  iis  enim  Pro¬ 
phetae  aut  manentes  aut  demersi  prophetabant.  Quid  autem 
hodie  in  cornutis  suis  Episcopis  mundus  veneratur,  nisi  quo¬ 
niam  sanctos  esse , religionis  praesules  autumat,  quos  celebri¬ 
bus  urbibus  videt  praesidere?  Apage  sis  ergo  tam  stupidam 
aestimationem.  Quin  potius  permittamus  hoc  Domino,  ut  quando 
ipse  solus  novit  qui  sui  sint,  interdum  etiam  Ecclesiae  suae 
exteriorem  notitiam  ab  hominum  aspectu  auferat.  Est,  fateor, 
horribilis  illa  Dei  vindicta  super  terram:  sed  si  ita  meretur 
hominum  impietas,  cur  justae  Dei  ultioni  obsistere  nitimur? 
Sic  anteactis  saeculis  Dominus  hominum  ingratitudinem  ultus 
est:  nam  quia  veritati  suae  obedire  noluerant,  et  lucem  suam 
exstinxerant,  eos  excoecatos  sensu,  et  absurdis  mendaciis  ludi, 
et  altis  tenebris  immergi  passus  est,  ut  nulla  verae  ecclesiae 

facies  exstaret:  interim  tamen  suos  et  dispersos  et  delitescen¬ 
tes  in  mediis  erroribus  et  tenebris  ab  exitio  servavit.  Nec 
mirum:  didicit  enim  servare  et  in  ipsa  confusione  Babylonis, 
et  flamma  fornacis  ardentis.  —  Quod  autem  formam  ecclesiae 
nescio  qua  vana  pompa  censeri  volunt,  id  quam  periculosum 
sit  paucis  indicabo  magis  quam  enarrabo,  ne  orationem  in 
immensum  extraham.  Pontifex,  inquiunt,  qui  sedem  Aposto- 
licam  tenet ,  et  qui  ab  eo  antistites  sunt  inuncti  et  consecrati, 
infulis  modo  et  lituis  insigniti  sint,  ecclesiam  repraesentant, 
et  pro  ecclesia  haberi  debent:  ideo  nec  errare  possunt.  Qui 
sic?  quia  pastores  sunt  ecclesiae,  et  consecrati  Domino.  Et 
Aaron,  caeterique  praefecti  Israel  nonne  pastores  erant?  Aaron 
vero  et  filii  ejus  jam  Sacerdotes  designati,  erraverunt  tamen, 
quum  vitulum  fabricaverunt  ( Exod.  32,  4.).  Cur  secundum  hanc 
rationem,  ecclesiam  non  repraesentassent  quadringenti  illi  pro¬ 
phetae  (I.  Rcg.  22,  11  sq.),  qui  Achab  mentiebantur?  At  ec¬ 
clesia  stabat  a  partibus  Micha,  solius  quidem  et  contemptibi¬ 
lis,  sed  ex  cujus  ore  verum  egrediebatur.  Nonne  et  nomen 
et  faciem  ecclesiae  prae  se  ferebant  Prophetae,  quum  uno  im¬ 
petu  adversus  Jeremiam  insurgerent  et  minaces  jactarent  (Jer. 
18,  18.),  fieri  non  posse  ut  periret  Lex  a  Sacerdote,  consilium 
a  sapiente,  verbum  a  propheta?  Adversus  totam  propheta¬ 
rum  nationem  solus  Jeremias  mittitur,  qui  a  Domino  denuntiet 
(Jer.  4, 9.) ,  fore  ut  Lex  pereat  a  Sacerdote ,  consilium  a  sa¬ 
piente,  verbum  a  propheta.  Nonne  talis  splendor  refulgebat 
in  eo  Concilio  quod  Pontifices,  Scribae  et  Pharisaei  college¬ 
runt,  consilia  de  interficiendo  Christo  captaturi?  Eant  nunc, 
et  in  externa  larva  haereant,  ut  Christum  et  omnes  Dei  Pro¬ 
phetas  faciant  schismaticos:  Satanae  rursum  ministros  faciant 
Spiritus  sancti  organa.  —  Quodsi  ex  animo  loquuntur,  respon¬ 
deant  mihi  bona  fide,  ubinam  gentium  ac  locorum  Ecclesiam 
residere  existiment,  ex  quo  Basiliensis  Concilii  decreto  dejec¬ 
tus  et  abdicatus  est  Pontificatu  Eugenius,  subrogato  in  ejus 
locum  Amadeo?  Negare,  vel  si  rumpantur,  nequeunt,  Conci¬ 
lium  quantum  ad  externos  ritus  attinet  fuisse  legitimum,  nec 
ab  uno  tantum  Pontifice,  sed  a  duobus  indictum.  Damnatus 
est  illic  Eugenius  schismatis,  rebellionis,  pertinaciae,  cum  toto 
Cardinalium  et  Episcoporum  grege,  qui  cum  eo  Concilii  disso¬ 
lutionem  admoliti  erant.  Postea  tamen  Principum  favore  sub¬ 
levatus,  salvum  Pontificatum  recepit.  Illa  Amadei  electio21), 


21)  Pius  Papa  secundus,  Aeneas  Sylvius  ante  dictus,  in  Bulla  retractatio- 

generalis  et  sacrosanctae  Synodi  auctoritate  rite  peracta,  in 
fumum  abiit:  nisi  quod  ipse  galero  cardinalitio ,  ceu  canis  la¬ 
trans  injecta  offa,  placatus  est.  Ex  illorum  haereticorum  re¬ 
bellium  ac  pertinacium  gremio  prodiit  quicquid  postea  Papa¬ 
rum,  Cardinalium,  Episcoporum,  Abbatum,  Presbyterorum  fuit. 
Hic  deprehensi  haereant  necesse  est.  Utram  enim  in  partem 
Ecclesiae  nomen  conferent?  negabuntne  Concilium  generale 
fuisse,  cui  nihil  ad  exteriorem  majestatem  deerat?  nempe  quo 
duobus  diplomatibus  sollenniter  indictum,  praesidente  Roma¬ 
nae  sedis  Legato  consecratum,  rerum  omnium  ordine  bene 
compositum,  eadem  semper  dignitate  ad  extremum  persevera¬ 
vit.  Fatebuntur  schismaticum  Eugenium  com  tota  sua  cohorte, 
a  quo  omnes  sanctificati  sunt?  Aut  igitur  ecclesiae  formam 
aliter  definiant:  aut  quotquot  sunt,  habebuntur  a  nobis  schis¬ 
matici,  qui  scientes  volentes  ab  haereticis  ordinati  sunt.  Quodsi 
nunquam  antea  compertum  fuisset,  externis  pompis  non  alli¬ 
gari  ecclesiam,  ipsi  prolixo  documento  nobis  esse  possunt,  qui 
sub  specioso  illo  ecclesiae  titulo  tamdiu  se  orbi  superciliose 
venditarunt,  quum  tamen  essent  exitiales  Ecclesiae  pestes. 
De  moribus  non  loquor,  et  tragicis  illis  facinoribus,  quibus 
scatet  tota  eorum  vita:  quando  Pharisaeos  se  esse  ajunt,  qui 
sint  audiendi,  non  imitandi.  Ipsam,  ipsam  doctrinam,  cui  id 
deberi  ajunt  quod  sunt  Ecclesia,  exitialem  animarum  carnifi¬ 
cinam,  facem,  ruinam  et  excidium  ecclesiae  esse  non  obscure 
cognosces,  si  legendis  nostris  aliquantum  otii  tui  decidas.  — 
7.  Postremo  non  satis  candide  faciunt,  quum  invidiose  com¬ 
memorant  quantas  turbas,  tumultus,  contentiones  secum  tra¬ 
xerit  nostrae  doctrinae  praedicatio,  et  quos  nunc  in  multis 
fructus  ferat:  nam  horum  malorum  culpa  indigne  in  ipsam  de¬ 
rivatur,  quae  in  Satanae  malitiam  torqueri  debuerat.  Est  hic 
divini  verbi  quidam  quasi  genius,  ut  nunquam  emergat,  quieto 
ac  dormiente  Satana:  haec  certissima  et  imprimis  fidelis  nota, 
qua  discernitur  a  mendacibus  doctrinis,  quae  se  facile  produnt, 
dum  aequis  omnium  auribus  recipiuntur,  et  a  mundo  plaudente 
audiuntur.  Sic  saeculis  aliquot,  quibus  profundis  tenebris  sub¬ 
mersa  fuerunt  omnia,  huic  mundi  domino  cuncti  fere  morta¬ 
les  ludus  erant  ac  jocus,  nec  secus  ac  Sardanapalus  aliquis 
in  alta  pace  desidebat  ac  deliciabatur :  quid  enim  aliud  quam 


num ,  Eugenio  deposito ,  inquit,  Sabaudiensis  suffectus  est,  et  Felix  quintus  ap¬ 
pellatus,  quem  non  ut  idolum  (quod  erat),  sed  tanquam  verum  Christi  vicarium 
venerati  fuimus  nihil  ad  haec  sinistri  putantes  intercessisse  etc. 

risisset  ac  lusisset,  tranquilla  ac  pacata  regni  possessione? 
At  vero  ubi  lux  e  supernis  affulgens  tenebras  ejus  aliquantum 
discussit,  ubi  fortis  ille  regnum  ejus  turbavit  ac  perculit,  tum 
vero  solitum  suum  torporem  excutere  coepit,  et  arma  corri¬ 
pere.  Et  primum  quidem  hominum  manus  concitavit,  quibus 
illucescentem  veritatem  violenter  opprimeret,  per  quas  ubi  ni¬ 
hil  profectum  est,  ad  insidias  se  convertit:  dissidia,  et  dog¬ 
matum  contentiones  per  Catabaptistas  suos ,  et  alia  nebulonum 
portenta  excitavit,  quibus  eam  obscuraret  tandem  et  exstin¬ 
gueret.  Et  nunc  utraque  machina  ipsam  tentare  perseverat, 
siquidem  et  verum  illud  semen  vi  ac  manu  hominum  evellere 
conatur,  et  suis  zizaniis  (quantum  in  se  est)  nititur  obcoecare, 
ne  crescat  et  fructum  reddat.  Id  tamen  ipsum  frustra,  si 
monitorem  Dominum  audimus,  qui  et  ejus  artes  multo  ante 
nobis  aperuit,  ne  incautos  deprehenderet,  et  contra  omnes  ejus 
machinas  satis  firmis  praesidiis  armavit.  Caeterum  in  ipsum 
Dei  verbum  invidiam  conferre,  aut  seditionum  quas  improbi 
et  rebelles,  aut  sectarum,  quas  impostores  contra  excitant, 
quanta  est  malignitas?  Novum  tamen  exemplum  non  est.  In¬ 
terrogabatur  Elias,  annon  is  esset  qui  turbabat  Israel.  Chri¬ 
stus  seditiosus  Judaeis  erat.  Apostolis  crimen  impingebatur 
commotionis  popularis.  Quid  aliud  agunt  qui  hodie  omnes  tur¬ 
bas,  tumultus,  contentiones,  quae  in  nos  ebulliunt,  nobis  im¬ 
putant?  Talibus  autem  quid  respondendum  sit,  docuit  nos 
Elias  (I.  Reg.  18, 17. 18.),  nos  non  esse  qui  vel  errores  spar¬ 
gimus,  vel  tumultus  commovemus:  sed  eos  ipsos  qui  Dei  vir¬ 
tuti  obluctantur.  Verum  ut  illud  unum  ad  retundendam  eorum 
temeritatem  satis  est:  ita  rursum  aliorum  imbecillitati  occur¬ 
rendum,  quos  talibus  offendiculis  commoveri,  et  perturbatos 
vacillare  non  raro  contingit.  Illi  vero  ne  hac  perturbatione 
labascant,  ac  de  gradu  deiiciantur,  sciant  eadem  expertos  esse 
suo  saeculo  Apostolos,  quae  nunc  usu  nobis  veniunt.  Erant 
indocti  et  instabiles,  qui  ad  suam  ipsorum  perniciem  depra¬ 
varent,  quae  a  Paulo  divinitus  scripta  erant,  ut  ait  Petrus 
(II.  ep.  3,  16.).  Erant  Dei  contemptores,  qui  quum  audiebant 
abundasse  peccatum  ut  gratia  exundaret,  statim  ingerebant, 
Manebimus  in  peccato,  ut  gratia  abundet  ( Rom .  6,  1.).  Quum 
audiebant  fideles  non  esse  sub  Lege,  protinus  occinebant, 
Peccabimus,  quia  non  sumus  sub  Lege,  sed  sub  gratia  (Rom. 
6,  15.).  Erant,  qui  illum  mali  suasorem  arguebant.  Subin¬ 
trabant  multi  pseudoapostoli,  qui  diruerent  Ecclesias  quas  ipse 


AD  REGEM  GALLIAE. 


17 


aedificaverat.  Quidam  per  invidiam  et  contentionem,  nec  sin¬ 
cere  Evangelium  praedicabant  ( Phil .  1,  15.),  malitiose  etiam: 
cogitantes  se  pressuram  suscitare  vinculis  ejus.  Alicubi  non 
multus  erat  Evangelii  profectus.  Omnes  quae  sua  erant,  quae¬ 
rebant,  non  quae  Jesu  Christi.  Alii  retrorsum  abibant,  canes 
ad  vomitum,  et  sues  ad  volutabrum  luti.  Plerique  libertatem 
Spiritus  rapiebant  ad  licentiam  carnis.  Insinuabant  sese  falsi 
fratres ,  a  quibus  deinde  piis  imminebant  pericula.  Inter  ipsos 
fratres  variae  concertationes  suscitabantur.  Quid  hic  Aposto¬ 
lis  agendum  erat?  annon  vel  ad  tempus  dissimulandum,  vel 
potius  omittendum  illud  Evangelium  ac  deserendum  erat,  quod 
tot  litium  videbant  esse  seminarium,  tot  periculorum  materiam, 
tot  scandalorum  occasionem?  At  in  hujusmodi  angustiis  suc¬ 
currebat,  Christum  esse  lapidem  offensionis  et  petram  scan¬ 
dali,  positum  in  ruinam  et  resurrectionem  multorum,  et  in 
signum  cui  contradiceretur  {Lac.  2,  34.):  qua  fiducia  armati 
per  omnia  tumultuum  offensionumque  discrimina  audacter  pro¬ 
grediebantur.  Eadem  et  nos  cogitatione  sustentari  decet,  quando 
hunc  perpetuum  Evangelii  genium  esse  testatur  Paulus,  ut 
sit  odor  mortis  in  mortem  iis  qui  pereunt  (II.  Cor.  2,  16.): 
tametsi  in  hunc  potius  usum  nobis  destinatum  erat,  ut  odor 
esset  vitae  in  vitam,  ac  potentia  Dei  in  salutem  fidelium. 
Quod  ipsum  nos  quoque  certe  experiremur,  nisi  nostra  ingra¬ 
titudine  corrumperemus  hoc  tam  singulare  Dei  beneficium,  ac 
in  exitium  nostrum  verteremus,  quod  nobis  unicum  salutis 
praesidium  esse  debuerat. 

Sed  ad  te  revertor,  o  Rex.  Nihil  te  moveant  vanae  illae 
delationes,  quibus  terrorem  tibi  injicere  nituntur  nostri  adver¬ 
sarii,  non  aliud  hoc  novo  Evangelio  (sic  enim  appellant),  cap¬ 
tari  ac  quaeri,  nisi  seditionum  opportunitatem  ac  vitiorum  om¬ 
nium  impunitatem.  Neque  enim  divisionis  Deus  noster  auctor 
est,  sed  pacis:  et  Filius  Dei  non  peccati  minister  est,  qui  ve¬ 
nit  ad  dissolvenda  opera  diaboli.  Et  nos  talium  cupiditatum 
immerito  accusamur,  quarum  ne  minimam  quidem  suspicionem 
unquam  dedimus.  Scilicet  nos  regnorum  inversionem  medita¬ 
mur,  quorum  nulla  unquam  factiosa  vox  audita  est,  et  vita 
semper  quieta  simplexque  cognita  fuit,  quum  sub  te  vivere¬ 
mus  ;  et  qui  nunc  etiam  domo  profugi  tibi  tamen  regnoque  tuo 
fausta  omnia  precari  non  desinimus.  Scilicet  nos  impunitam 
vitiorum  petulantiam  aucupamur,  quorum  in  moribus  etsi  multa 

reprehendi  possunt,  nihil  tamen  tanta  insultatione  dignum: 
nec  tam  infeliciter  (gratia  Dei)  in  Evangelio  profecimus,  quin 
istis  obtrectatoribus  vita  nostra  castitatis,  benignitatis,  mise¬ 
ricordiae,  continentiae,  patientiae,  modestiae,  et  virtutis  cujus- 
vis  exemplum  esse  possit.  Nos  sane  Deum  sincere  timere  et 
colere  re  ipsa  palam  est,  quando  tum  vita  tum  morte  nostra 
nomen  ejus  sanctificari  petimus ,  et  ipsa  invidia  coacta  est 
quibusdam  nostrum  innocentiae  et  civilis  integritatis  testimo¬ 
nium  dare,  in  quibus  id  unum  morte  plectebatur,  quod  sin¬ 
gulari  in  laude  ponendum  erat.  Quodsi  qui  sub  praetextu 
Evangelii  tumultuantur  (quales  hactenus  aliquos  in  regno  tuo 
fuisse  non  compertum  est),  si  qui  vitiorum  suorum  licentiae, 
libertatem  gratiae  Dei  praetexunt  (quales  permultos  novi),  sunt 
leges  et  legum  poenae,  quibus  pro  meritis  graviter  coercean¬ 
tur:  modo  ne  interim  Evangelium  Dei  ob  scelestorum  homi¬ 
num  nequitiam  male  audiat.  Habes,  Rex,  satis  multis  expo¬ 
sitam  calumniatorum  virulentam  iniquitatem ,  ne  in  eorum  de¬ 
lationes  ultra  modum  credula  aure  propendeas.  Vereor  etiam 
ne  nimis  multis,  quando  haec  jam  praefatio  ad  justae  paene 
apologiae  modum  accedit:  qua  non  defensionem  texere,  sed 
duntaxat  ad  ipsam  causae  actionem  audiendam  animum  tuum 
praemollire  studui,  aversum  quidem  nunc  et  alienatum  a  no¬ 
bis,  addo  etiam  inflammatum,  sed  cujus  gratiam  recolligere 
nos  posse  confidimus,  si  hanc  nostram  confessionem,  quam 
pro  defensione  apud  tuam  majestatem  esse  volumus,  placidus 
compositusque  semel  legeris.  Sin  vero  ita  aures  tuas  occu¬ 
pant  malevolorum  susurri,  ut  nullus  sit  reis  pro  se  dicendi 
locus,  importunae  vero  illae  furiae,  te  connivente,  semper 
vinculis,  flagris,  equuleis,  sectionibus,  incendiis  saeviant,  nos 
quidem  velut  oves  mactationi  destinatae,  ad  extrema  quae¬ 
que  redigemur:  sic  tamen,  ut  in  patientia  nostra  possideamus 
animas  nostras  et  manum  Domini  fortem  exspectemus,  quae 
indubie  tempore  aderit,  et  sese  armata  exseret  tum  ad  pau¬ 
peres  ex  afflictione  eruendos,  tum  etiam  ad  vindicandos,  qui 
tanta  securitate  nunc  exsultant,  contemptores.  Dominus,  Rex 
regum,  thronum  tuum  justitia  stabiliat,  et  solium  tuum  aequi¬ 
tate,  Illustrissime  Rex.  Basileae,  Calend.  Augusti,  Anno 
MDXXXVI. 

In  prima  hujus  nostri  operis  editione,  quia  eum  quem  pro 
immensa  sua  bonitate  Dominus  successum  dedit,  minime  ex¬ 
spectabam,  leviter  majori  ex  parte  (ut  in  minutis  operibus 
fieri  solet)  defunctus  eram:  verum  quum  intelligerem ,  eo  pio¬ 
rum  fere  omnium  favore  exceptum  esse,  quem  nunquam  voto 
expetere,  nedum  sperare  ausus  fuissem,  ut  mihi  plus  multo 
deferri  ex  animo  sentiebam  quam  essem  promeritus,  ita  magnae 
ingratitudinis  fore  putavi,  nisi  adeo  propensis  in  me  studiis, 
ac  meam  industriam  sponte  invitantibus,  respondere  saltem 
pro  mea  tenuitate  conarer.  Neque  id  secunda  tantum  edi¬ 
tione  tentavi,  sed  quoties  deinde  excusum  fuit  opus,  nonnulla 
accessione  locupletatum  fuit.  Etsi  autem  laboris  tunc  impensi 
me  non  poenitebat,  nunquam  tamen  mihi  satisfeci,  donec  in 
hunc  ordinem,  qui  nunc  proponitur,  digestum  fuit.  Nunc  me 
dedisse  confido  quod  vestro  omnium  judicio  probetur.  Certe 
quanto  studio  ad  operam  hanc  Ecclesiae  Dei  praestandam  in¬ 
cubuerim,  luculentum  testimonium  proferre  licet,  quod  pro¬ 
xima  hieme  dum  existimabam  a  febre  quartana  mortem  mihi 
denuntiari ,  quo  magis  urgebat  morbus ,  eo  minus  mihi  peperci, 
donec  librum  superstitem  relinquerem,  qui  tam  benignae  pio¬ 
rum  invitationi  gratiam  aliquam  rependeret.  Maluissem  equi¬ 
dem  citius,  verum  sat  cito,  si  sat  bene.  Opportune  autem 
prodisse  tunc  putabo,  ubi  sensero  uberiorem  adhuc  quam 
antehac  fructum  aliquem  Ecclesiae  Dei  attulisse :  hoc  mihi  uni¬ 
cum  votum.  Et  sane  mecum  male  ageretur,  nisi  unius  Dei 
approbatione  contentus,  vel  stulta  et  perversa  imperitorum  ho¬ 
minum,  vel  iniqua  et  maligna  improborum  judicia  contemne¬ 
rem.  Nam  quamvis  Deus  et  propagandi  regni  sui,  et  adju¬ 
vandae  publicae  utilitatis  studio  animum  meum  penitus  addi¬ 
xerit:  mihi  quoque  probe  conscius  sim,  ipsum  et  angelos  testes 
habeam,  nihil  ex  quo  officium  doctoris  in  Ecclesia  suscepi, 
mihi  fuisse  propositum  quam  Ecclesiae  prodesse,  sinceram 
pietatis  doctrinam  asserendo:  neminem  tamen  esse  puto,  qui 

pluribus  impetatur,  mordeatur  et  laceretur  calumniis.  Quum 
jam  sub  prelo  esset  epistola ,  certo  rescivi  Augustae,  ubi  con¬ 
ventus  ordinum  Imperii  agebatur,  sparsum  fuisse  de  mea  ad 
Papatum  defectione  rumorem,  et  cupidius  quam  par  erat  in 
aulis  principum  exceptum.  Haec  est  scilicet  eorum  gratitudo, 
quos  certe  non  latent  plurima  constantiae  meae  experimenta, 
quae  ut  calumniam  adeo  foedam  respuunt,  ita  ab  ea  me  apud 
omnes  aequos  et  humanos  judices  tueri  debuerant.  Fallitur 
autem  cum  tota  sua  caterva  diabolus ,  si  me  putidis  mendaciis 
obruendo,  hac  indignitate  fractiorem  vel  magis  lentum  fore 
putat:  quia  Deum  pro  immensa  sua  bonitate  daturum  mihi 
confido,  ut  in  cursu  sanctae  suae  vocationis  aequabili  toleran¬ 
tia  perseverem.  Cujus  rei  novum  in  hac  editione  documen¬ 
tum  piis  lectoribus  exhibeo.  Porro  hoc  mihi  in  isto  labore 
propositum  fuit,  sacrae  Theologiae  candidatos  ad  divini  verbi 
lectionem  ita  praeparare  et  instruere,  ut  et  facilem  ad  eam 
aditum  habere,  et  inoffenso  in  ea  gradu  pergere  queant:  si¬ 
quidem  religionis  summam  omnibus  partibus  sic  mihi  com¬ 
plexus  esse  videor,  et  eo  quoque  ordine  digessisse,  ut  si  quis 
eam  recte  tenuerit,  ei  non  sit  difficile  statuere  et  quid  potis¬ 
simum  quaerere  in  Scriptura,  et  quem  in  scopum  quicquid  in 
ea  continetur,  referre  debeat.  Itaque  hac  veluti  strata  via, 
si  quas  posthac  Scripturae  enarrationes  edidero,  quia  non  ne- 
cesse  habebo  de  dogmatibus  longas  disputationes  instituere, 
et  in  locos  communes  evagari,  eas  compendio  semper  astrin¬ 
gam.  Ea  ratione ,  magna  molestia  et  fastidio  pius  lector  sub¬ 
levabitur:  modo  praesentis  operis  cognitione,  quasi  necessario 
instrumento  praemunitus  accedat.  Sed  quia  hujus  instituti 
ratio  in  tot  meis  commentariis  quasi  in  speculis  clare  apparet, 
re  ipsa  malo  declarare  quale  sit  quam  verbis  praedicare.  Vale, 
amice  Lector,  et  si  quem  ex  meis  laboribus  fructum  percipis, 
me  precibus  tuis  apud  Deum  Patrem  nostrum  adjuva. 

Genevae,  Calend.  August.  Anno  MDLIX. 


Quos  animus  fuerat  tenui  excusare  libello, 
Discendi  studio  magnum  fecere  volumen. 


Augustinus  Epist.  7. 

Ego  ex  eorum  numero  me  esse  profiteor,  qui  scribunt 
proficiendo,  et  scribendo  proficiunt. 


INSTITUTIONIS 


CHRISTIANAE  RELIGIONIS 

METHODUS  ET  DISPOSITIO  SEU  TOTIUS  OPERIS  ARGUMENTUM. 


Scopus  auctoris  in  hac  Institutione  Christiana  duplex  est:  prior, 
Cognitio  Dei,  qua  ad  beatam  immortalitatem  perveniatur:  altera, 
nostri,  ad  priorem  illam  destinata.  Ad  hunc  scopum  ut  nos  de¬ 
ducat,  hac  forma  utitur:  nempe  proponit  sibi  prorsus  methodum 
Symboli  Apostolici,  utpote  omnibus  Christianis  familiarissimam. 
Prout  enim  Symbolum  quatuor  constat  partibus,  quarum  prima 
est  de  Deo  Patre,  secunda  de  Filio,  tertia  de  Spiritu  Sancto, 
quarta  de  Ecclesia:  ita  et  auctor  omnem  suam  Institutionem,  ut 
utrumque  scopum  prius  positum  assequatur,  partitur  in  quatuor 
libros,  quorum  primus  primae  symboli  parti,  secundus  secundae, 
tertius  tertiae,  quartus  quartae  respondeat.  Quod  singillatim  nunc 
est  explicandum. 

I.  Primus  articulus  Symboli  Apostolici  est  de  Deo  Patre,  de 
creatione,  conservatione,  et  rerum  omnium  gubernatione,  quae  in 
ejus  omnipotentia  inclusa  sunt.  Sic  primus  liber  est  de  cognitione 
Dei,  quatenus  est  Creator,  conservator  et  gubernator  rerum  om¬ 
nium  et  singularum.  Docet,  et  quae  sit  vera  Creatoris  notitia, 
et  in  quem  finem  tendat,  cap.  1  et  2.  Hanc  non  in  schola  disci, 
sed  quemlibet  ab  utero  esse  sibi  ejus  magistrum,  cap.  3.  Tantam 
vero  esse  hominis  pravitatem,  ut  eam  notitiam  partim  inscitia,  par¬ 
tem  malitia  suffocet  et  corrumpat,  ut  per  eam  nec  Deum,  ut  par 
est,  glorificet,  nec  ad  beatitudinem  ejus  ductu  perveniat,  cap.  4. 
Et  quamvis  interior  illa  notitia  sublevetur  causa  adjuvante,  objecto 
nimirum  creaturarum  speculo,  in  quo  Dei  virtutes  contemplari  li- 

ceat,  ne  sic  quidem  hominem  proficere.  Itaque  Deum,  quibus  fa¬ 
miliarius  vult  innotescere  in  salutem,  scripturam  verbi  sui  pro¬ 
ponere,  ubi  de  Scriptura  Sacra:  in  hac  se  patefecisse,  quod  non 
solus  Pater,  sed  una  cum  Patre,  Pilius  et  Spiritus  Sanctus  sit  ille 
Creator  coeli  et  terrae,  quem  nec  ex  insita  naturali  notitia  ob 
nostram  pravitatem,  nec  ex  objecto  pulcerrimo  mundi  speculo 
ita  cognoscere  potuimus,  ut  a  nobis  glorificetur.  Hac  occasione 
tractat  patefactionem  Dei  in  scriptura:  ubi  de  unica  Dei  essentia 
et  tribus  personis.  Ne  vero  homo  spontaneae  suae  coecitatis  cul¬ 
pam  in  Deum  conferat,  docet  qualis  homo  sit  initio  creatus,  ubi 
de  imagine  Dei,  de  libero  arbitrio ,  et  prima  naturae  integritate 
disseritur.  Creatione  ita  expedita,  ad  conservationem  et  guberna¬ 
tionem  rerum  omnium  descendit  tribus  postremis  capitibus,  ubi 
tractatur  plenissime  locus  de  Dei  providentia. 

II.  Quia  autem  homo  creationis  jure  excidit  per  peccatum, 
ad  Christum  est  veniendum.  Ideo  in  Symbolo  sequitur,  Et  in 
Jesum  Christum ,  Filium  ejus  unigenitum  etc.  Ita  et  auctor  noster 
in  secundo  Institutionis  libro  tractat  dc  cognitione  Dei,  quatenus 
est  Bedemptor  in  Christo,  ducitque  hominem  ad  Christum  Media¬ 
torem,  ostenso  hominis  lapsu:  ubi  docet  de  peccato  originali,  nec 
quicquam  in  ipso  esse  virium,  quibus  a  peccato  et  maledictione 
incumbente  se  possit  expedire:  quin  potius  nil  nisi  damnabile  ex 
ipso  prodire,  antequam  reconcilietur  et  renovetur,  haec  usque  ad 
caput  sextum:  ideo  homini  in  semet  ipso  modis  omnibus  perdito, 
nec  idoneo  suscipiendae  vel  cogitationi  bonae,  qua  sibi  medeatur, 
aut  Deo  grata  faciat,  extra  se  quaerendam  esse  redemptionem  in 
Christo.  In  hunc  finem  Legem  datam,  non  quae  cultores  suos  in 
se  retineret,  sed  ad  Christum  manuduceret:  qua  occasione  Legis 
Moralis  expositio  interseritur.  Hunc  sub  Lege  Judaeis  ut  salutis 
auctorem  fuisse  cognitum,  plenius  vero  sub  Evangelio,  in  quo 
mundo  fuit  exhibitus :  hinc  fluit  doctrina  de  similitudine  et  diffe¬ 
rentia  utriusque  Testamenti,  Yeteris  et  Novi,  Legis  et  Evangelii. 
Haec  usque  ad  cap.  12.  Inde  docetur  ad  producendum  plenae  sa¬ 
lutis  effectum  oportuisse  aeternum  Dei  Eilium  fieri  hominem,  as¬ 
sumpsisse  etiam  re  ipsa  veram  naturam  humanam :  item  quo  modo 
duae  hae  naturae  unam  efficiant  personam  demonstratur.  Destina¬ 
tum  ad  plenam  salutem  merito  ipsius  et  efficacia  acquirendam  et 
applicandam,  esse  officium  Christi  Sacerdotale,  Begium  et  Prophe¬ 
ticum.  Deinde  quomodo  officio  suo  sit  perfunctus,  seu  re  ipsa 
Bedemptoris  partes  impleverit,  ubi  articuli  de  Christi  morte,  resur¬ 
rectione  ,  ascensu  in  coelum  exponuntur.  Postremo  evincit  recte 
et  proprie  dici,  Christum  nobis  esse  promeritum  gratiam  Dei  et 
salutem. 

III.  Quamdiu  Christus  a  nobis  separatus  est,  nihil  nobis  pro¬ 
dest.  Quamobrem  ei  inseri  nos  oportet,  ut  palmites  viti.  Ideo 
post  doctrinam  de  Christo,  in  tertia  Symboli  parte  sequitur,  Credo 
in  Spiritum  Sanctum :  utpote  qui  est  vinculum  unionis  inter  nos 

et  Christum.  Ita  et  auctor  noster  libro  tertio  de  Spiritu  Sancto 
tractat,  qui  nos  Christo  unit:  et  per  consequens,  de  Eide,  qua 
Christum  amplectimur  cum  duplici  beneficio,  nempe  gratuita  justitia, 
quam  nobis  imputat ,  et  regeneratione ,  quam  in  nobis  inchoat,  do¬ 
nando  nobis  resipiscentiam.  Et  ut  ostendat,  nos  neutiquam  de 
ejusmodi  fide  gloriari,  quae  non  conjunctum  habeat  studium  resi¬ 
piscentiae,  priusquam  ad  plenam  tractationem  justificationis  descen¬ 
dat,  de  resipiscentia  et  ejus  continua  meditatione,  quam  Christus 
fide  apprehensus  Spiritu  suo  in  nobis  generat,  fuse  disserit  eap. 
3 — 10.  Undecimo  demum  capite  primum  et  praecipuum  Christi, 
per  Spiritum  Sanctum  nobis  conjuncti,  beneficium  pertractat,  nempe 
Justificationem ,  usque  ad  cap.  20.  quod  est  de  Oratione,  quae  ve- 
lut  manus  est,  quae  re  ipsa  bona  illa  fruenda  accipit,  quae  fides 
apud  Deum  sibi  ex  verbo  promissionis  novit  esse  reposita.  Quia 
autem  non  omnes  homines  per  Spiritum  Sanctum,  qui  fidem  in 
nobis  creat  et  conservat,  Christo  omnis  salutis  auctori  uniuntur, 
agit  cap.  21.  de  electione  Dei  aeterna:  qua  factum  est,  ut  nos,  in 
quibus  nihil  boni  praeviderat  quod  ipse  non  gratis  daret,  Christo 
donaverit,  et  per  vocationem  Evangelii  efficacem  ipsi  uni  veri  t,  us¬ 
que  ad  cap.  25.,  ubi  de  plena  regeneratione  et  felicitatis  fruitione 
ultima  scilicet  resurrectione  agitur,  quo  attollendi  sunt  oculi,  quum 
inchoata  duntaxat  in  hoc  mundo  sit  piorum  felicitas,  si  fruitionem 
spectes. 

IV.  Quoniam  autem  Spiritus  Sanctus  non  omnes  homines 
Christo  inserit,  seu  fide  donat,  et  quos  ea  donat,  non  sine  mediis 
ordinarie  donat,  verum  utitur  ad  eam  rem  praedicatione  Evangelii 
et  Sacramentorum  usu,  cum  totius  disciplinae  administratione :  ideo 
in  Symbolo  loquitur,  Credo  Sanctam  Ecclesiam  Universalem ,  quam 
nempe  ex  gratuitae  electionis  fonte,  in  morte  aeterna  jacentem, 
gratis  sibi  in  Christo  reconciliavit,  et  Spiritu  Sancto  donavit,  ut 
Christo  insita  communionem  cum  ipso  velut  capite  habeat:  unde 
perpetua  fluit  peccatorum  remissio ,  et  plena  ad  vitam  aeternam 
instauratio.  Sic  auctor  noster  libro  quarto  de  Ecclesia  tractat  us¬ 
que  ad  cap.  14.  Inde  de  mediis,  quibus  Spiritus  Sanctus  ad  effi¬ 
caciter  e  morte  spirituali  vocandam,  et  conservandam  Ecclesiam 
utitur,  verbo  et  sacramentis,  Baptismo  scilicet  et  sacra  Coena: 
quae  velut  sceptrum  sunt  Begis  Christi,  quo  regnum  suum  spirituale 
in  Ecclesia  virtute  sui  Spiritus  inchoat,  in  dies  promovet,  ac  post 
hanc  vitam  sine  illis  mediis  perficit,  ad  20.  usque  caput  tractat. 

Et  quia  politiae  sunt  hospitia  Ecclesiae  in  hac  vita  (licet  po¬ 
litica  gubernatio  a  spirituali  regno  Christi  sit  distincta)  de  ea, 
quantum  sit  Dei  beneficium,  quod  Ecclesia  grato  animo  agnoscere 
debet,  nos  instituit,  donec  ex  hoc  hospitio  in  coelestem  haeredi- 
tatem  evocemur,  ubi  Deus  erit  omnia  in  omnibus.  Haec  Institu¬ 
tionis  est  dispositio.  In  summa,  homo  initio  quidem  creatus  rectus, 
postea  non  dimidia  ex  parte,  sed  totus  perditus,  extra  se  totam 
salutem  in  Christo  reperit:  cui  unitus  per  Spiritum  Sanctum  nobis 

gratis  donatum,  citra  ullum  futurorum  operum  intuitum,  duplex 
beneficium  in  eo  percipit,  plenam  imputationem  justitiae,  quae  nos 
comitatur  in  sepulcrum  usque,  et  initium  sanctificationis,  quam 
indies  auget,  donec  tandem  in  die  regenerationis  seu  carnis  resur¬ 
rectione  perficiat,  ut  in  aeterna  vita  et  haereditate  coelesti  pro 
tanta  misericordia  celebretur. 


INDEX  CAPITUM 


OPERIS  UNIVERSI. 


LIBER  PRIMUS. 


De  cognitione  Dei  Creatoris. 


Capita  XYIII. 

1.  Dei  notitiam  et  nostri  res  esse  conjunctas ,  et  quomodo  inter  se  cohaereant. 

2.  Quid  sit  Deum  cognoscere ,  et  quem  in  finem  tendat  ejus  cognitio. 

3.  Dei  notitiam  hominum  mentibus  naturaliter  esse  inditam. 

4.  Eandem  notitiam  partim  inscitia,  partim  malitia  vel  suffocari  vel  corrumpi. 

5.  Dei  notitiam  in  mundi  fabrica  et  continua  ejus  gubernatione  lucere. 

6.  Ut  ad  Deum  Creatorem  quis  perveniat,  opus  esse  Scriptura  duce  et  ma¬ 
gistra. 

7.  Quo  testimonio  Scripturam  oporteat  sanciri,  nempe  Spiritus:  ut  certa  con¬ 
stet  ejus  auctoritas:  atque  impium  esse  commentum,  fidem  ejus  pendere  ab 
Ecclesiae  judicio. 

8.  Probationes,  quatenus  fert  humana  ratio,  satis  firmas  suppetere  ad  stabi¬ 
liendam  Scripturae  fidem. 

9.  Omnia  pietatis  principia  evertere  fanaticos ,  qui  posthabita  Scriptura  ad  re¬ 
velationes  transvolant. 

10.  Scripturam,  ut  omnem  superstitionem  corrigat,  verum  Deum  exclusive  op¬ 
ponere  diis  omnibus  Gentium. 

11.  Deo  tribuere  visibilem  formam  nefas  esse,  ac  generaliter  deficere  a  vero 
Deo,  quicunque  idola  sibi  erigunt. 

12.  Deum  ab  idolis  discerni,  ut  solus  in  solidum  colatur. 

13.  Unicam  Dei  essentiam  ab  ipsa  creatione  tradi  in  Scripturis,  quae  tres  in 
se  personas  continet. 

14.  In  ipsa  etiam  mundi  et  rerum  omnium  creatione  Scripturam  certis  notis  dis¬ 
cernere  verum  Deum  a  fictitiis. 

15.  Qualis  homo  sit  creatus,  ubi  de  animae  facultatibus,  de  imagine  Dei,  libero 
arbitrio,  et  prima  naturae  integritate  disseritur. 

16.  Deum  sua  virtute  mundum  a  se  conditum  fovere  ac  tueri,  et  singulas  ejus 
partes  sua  providentia  regere. 

17.  Quorsum  et  in  quem  scopum  referenda  sit  haec  doctrina,  ut  nobis  constet 
ejus  utilitas. 

18.  Deum  ita  impiorum  opera  uti,  et  animos  flectere  ad  exsequenda  sua  judicia, 
ut  purus  ipse  ab  omni  labe  maneat. 

LIBER  SECUNDUS. 

De  cognitione  Dei  Redemptoris  in  Christo,  quae  Pa¬ 
tribus  sub  L  ege  primum,  deinde  etnobis  inEvangelio 
patefacta  est. 

Capita  XVII. 

1.  Adae  lapsu  et  defectione,  totum  humanum  genus  maledictioni  fuisse  addic¬ 
tum  ,  et  a  prima  origine  degenerasse ,  ubi  de  peccato  originali. 

2.  Hominem  arbitrii  libertate  nunc  esse  spoliatum,  et  miserae  servituti  ad¬ 
dictum. 

3.  Ex  corrupta  hominis  natura  nihil  nisi  damnabile  prodire. 

4.  Quomodo  operetur  Deus  in  cordibus  hominum. 

5.  Objectionum  refutatio ,  quae  pro  defensione  liberi  arbitrii  afferri  solent. 

6.  Homini  perdito  quaerendam  in  Christo  redemptionem  esse. 

7.  Legem  fuisse  datam,  non  quae  populum  veterem  in  se  retineret,  sed  quae 
foveret  spem  salutis  in  Christo  usque  ad  ejus  adventum. 

8.  Legis  moralis  explicatio. 

9.  Christum,  quamvis  sub  Lege  Judaeis  cognitus  fuerit,  tamen  Evangelio  de¬ 
mum  exhibitum  fuisse. 

10.  De  similitudine  veteris  et  novi  Testamenti. 

11.  De  differentia  unius  Testamenti  ab  altero. 

12.  Christum,  ut  Mediatoris  officium  praestaret,  oportuisse  fieri  hominem. 

13.  Christum  veram  humanae  carnis  substantiam  induisse. 

14.  Quomodo  duae  naturae  Mediatoris  efficiant  personam. 

15.  Ut  sciamus  quorsum  missus  fuerit  Christus  a  Patre,  et  quid  nobis  attulerit, 
tria  potissimum  spectanda  in  eo  esse ,  munus  Propheticum ,  Regnum ,  et 
Sacerdotium. 

16.  Quomodo  Redemptoris  partes  impleverit  Christus,  ut  nobis  salutem  acqui¬ 
reret,  ubi  de  morte  et  resurrectione  ejus  agitur,  et  in  coelem  ascensu. 

17.  Recte  et  proprie  dici  Christum  nobis  promeritum  esse  gratiam  Dei  et  sa¬ 
lutem. 

LIBER  TERTIUS. 

De  modo  percipiendae  Christi  gratiae,  et 
fructus  nobis  proveniant,  et  qui  effectus 
quantur. 

Capita  XXV. 

1.  Quae  de  Christo  dicta  sunt,  nobis  prodesse  arcana  operatione  Spiritus. 

2.  De  fide:  ubi  et  definitio  ejus  ponitur,  et  explicantur  quae  habet  propria. 

3.  Fide  nos  regenerari  :  ubi  de  poenitentia. 

4.  Quam  procul  absit  ab  Evangelii  puritate  quicquid  de  poenitentia  garriunt 
sophistae  in  suis  scholis:  ubi  de  confessione  et  satisfactione  agitur. 

5.  De  supplementis  quae  ad  satisfactiones  adjiciunt :  nempe  indulgentiis ,  et 
purgatorio. 

6.  De  vita  hominis  Christiani :  ac  primum ,  quibus  argumentis  ad  eam  nos  hor¬ 
tetur  Scriptura. 


qui  inde 
conse- 

7.  Summa  vitae  Christianae:  ubi  de  abnegatione  nostri. 

8.  De  crucis  tolerantia,  quae  pars  est  abnegationis. 

9.  De  meditatione  futurae  vitae. 

10.  Quomodo  utendum  praesenti  vita  ejusque  adjumentis. 

11.  De  justificatione  fidei,  ac  primo  de  ipsa  nominis  et  rei  definitione. 

12.  Ut  serio  nobis  persuadeatur  gratuita  justificatio,  ad  Dei  tribunal  tollendas 
esse  mentes. 

13.  Duo  esse  in  gratuita  justificatione  observanda. 

14.  Quale  initium  justificationis  et  continui  progressus. 

15.  Quae  de  operum  meritis  jactantur,  tam  Dei  laudem  in  conferenda  justitia, 
quam  salutis  certitudinem  evertere. 

16.  Refutatio  calumniarum,  quibus  hanc  doctrinam  odio  gravare  conantur. 

17.  Promissionum  Legis  et  Evangelii  conciliatio. 

18.  Ex  mercede  male  colligi  operum  justitiam. 

19.  De  libertate  Christiana. 

20.  De  oratione ,  quae  praecipuum  est  fidei  exercitium ,  et  qua  Dei  beneficia 
quotidie  percipimus. 

^21.  De  electione  aeterna,  qua  Deus  alios  ad  salutem,  ali5s  ad  interitum  prae¬ 
destinavit. 

22.  Confirmatio  hujus  doctrinae  ex  Scripturae  testimoniis. 

23.  Refutatio  calumniarum,  quibus  haec  doctrina  semper  inique  gravata  fuit. 

24.  Electionem  sanciri  Dei  vocatione,  reprobos  autem  sibi  arcessere  justum,  cui 
destinati  sunt,  interitum. 

25.  De  resurrectione  ultima. 


LIBER  QUARTUS. 


De  externis  mediis  vel  adminiculis,  quibus  Deus  in 
Christi  societatem  nos  invitat,  et  in  ea  retinet. 


Capita  XX. 

1.  De  vera  Ecclesia,  cum  qua  nobis  colenda  est  unitas:  quia  piorum  omnium 
mater  est. 

2.  Comparatio  falsae  Ecclesiae  cum  vera. 

3.  De  Ecclesiae  doctoribus  et  ministris,  eorum  electione  et  officio. 

4.  De  statu  veteris  Ecclesiae,  et  ratione  gubernandi,  quae  in  usu  fuit  ante 

ARGUMENTUM. 

Primus  liber  de  Cognitione  Dei  Creatoris  disserit.  Quoniam  vero  in  crea¬ 
tione  hominis  ea  maxime  elucet,  ideo  de  homine  quoque  disputatio  habetur. 
Atque  ita  praecipui  loci  totius  tractationis  duo  sunt;  prior  de  notitia  Dei,  alter 
de  notitia  hominis.  Ac  primo  capite  de  utroque  conjunctim  agitur,  sequentibus 
de  singulis  separatim :  ita  tamen  ut  quaedam  misceantur ,  quae  ad  alterutrum 
istorum  referri  debeant:  tractatus  scilicet  de  Scriptura,  et  Imaginibus,  ad  noti¬ 
tiam  Dei,  tres  reliqui  de  mundi  opificio  de  s.  angelis,  de  diabolis,  ad  hominis 
notitiam ,  postremus  de  ratione ,  qua  Deus  mundum  gubernat ,  ad  utrumque 
spectet. 

Quod  ad  priorem ,  hoc  est ,  Dei  notitiam  attinet ,  primum  ostendit  qualis 
est  notitia,  quam  ipse  postulat,  cap.  2.  Deinde,  ubi  quaerenda  sit  a  cap.  3.  ad 
9.  nimirum,  non  in  homine:  quia  etsi  naturaliter  hominum  mentibus  indita  sit, 
tamen  partim  inscitia ,  partim  malitia  suffocatur ,  cap.  3.  et  4.  Nec  in  mundi 
fabrica:  quia  etsi  in  ea  clarissime  lucet,  nos  tamen  adeo  stupidi  sumus,  ut  ejus¬ 
modi  testificationes ,  quantumvis  perspicuae ,  semper  nobis  sine  fructu  effluant, 
cap.  5.  Sed  in  Scriptura  cap.  6.,  de  qua  agitur  cap.  7 — 9.  Tertio  qualis  sit 
Deus ,  cap.  10.  Quarto ,  quam  impium  sit  Deo  tribuere  visibilem  formam  (ubi 
de  imaginibus,  earum  adoratione  et  origine  agit),  cap.  11.  Quinto,  contendit 
aequum  esse,  ut  solus  Deus  in  solidum  colatur,  cap.  12.  Postremo,  de  unitate 
essentiae  divinae  et  trium  personarum  distinctione,  cap.  13. 

Ad  posteriorem ,  hominis  nempe  notitiam ,  quod  attinet ,  primum  de  mundi 
creatione,  de  bonis  et  malis  angelis  (quae  omnia  hominem  spectant),  instituitur 
tractatio,  cap.  14.  Deinde,  ad  hominem  ipsum  accedens,  naturam  viresque  ejus 
examinat,  cap.  15. 

Ut  autem  Dei  hominisque  notitiam  melius  illustret,  ad  omnium  humanarum 
actionum  totiusque  mundi  gubernationem ,  contra  fortunam  et  fatum ,  tribus  re¬ 
liquis  capitibus,  16  — 18.  descendit,  doctrinam  sinceram,  atque  illius  usum  tra¬ 
dens  :  tandem  Deum ,  etsi  impiorum  opera  utatur ,  purum  tamen  ab  omni  labe 
et  culpa  esse  ostendit. 


CAPUT  I. 

Dei  notitiam  et  nostri  res  esse  conjunctas,  et  quomodo  inter 
se  cohaereant. 

1.  Tota  fere  sapientiae  nostrae  summa,  quae  vera  demum 
ac  solida  sapientia  censeri  debeat,  duabus  partibus  constat,  Dei 
cognitione  et  nostri.  Caeterum,  quum  multis  inter  se  yinculis 


32 


LIBER  I.  DE  COGNITIONE  DEI  CREATORIS. 


connexae  sint,  utra  tamen  alteram  praecedat,  et  ex  se  pariat,  non 
facile  est  discernere.  Nam  primo  se  nemo  aspicere  potest  quin 
ad  Dei,  in  quo  vivit  et  movetur  (Act.  17,  28),  intuitum  sensus 
suos  protinus  convertat:  quia  minime  obscurum  est  dotes  quibus 
pollemus  nequaquam  a  nobis  esse,  imo  ne  id  quidem  ipsum  quod 
sumus,  aliud  esse  quam  in  uno  Deo  subsistentiam.  Deinde  ab 
his  bonis  quae  guttatim  e  coelo  ad  nos  stillant,  tanquam  a  rivu¬ 
lis  ad  fontem  deducimur.  Jam  vero  ex  nostra  tenuitate  melius 
apparet  illa,  quae  in  Deo  residet  bonorum  infinitas.  Praesertim 
miserabilis  haec  ruina,  in  quam  nos  dejecit  primi  hominis  defectio,  : 
sursum  oculos  cogit  attollere,  non  modo  ut  inde  jejuni  et  fame¬ 
lici  petamus  quod  nobis  deest,  sed  metu  expergefacti  humilitatem 
discamus.  Nam  ut  in  homine  reperitur  quidam  miseriarum  om¬ 
nium  mundus,  ac  ex  quo  spoliati  sumus  divino  ornatu,  pudenda 
nuditas  immensam  probrorum  congeriem  detegit,  propriae  infeli¬ 
citatis  conscientia  unumquemque  pungi  necesse  est,  ut  in  aliquam 
saltem  Dei  notitiam  veniat.  Ita  ex  ignorantiae,  vanitatis,  inopiae, 
infirmitatis ,  pravitatis  denique  et  corruptionis  propriae  sensa  re-  : 
cognoscimus,  non  alibi  quam  in  Domino  sitam  esse  veram  sapien¬ 
tiae  lucem,  solidam  virtutem,  bonorum  omnium  perfectam  af¬ 
fluentiam,  justitiae  puritatem,  atque  adeo  malis  nostris  ad  consi¬ 
deranda  Dei  bona  excitamur;  nec  ante  ad  illum  serio  aspirare 
possumus,  quam  coeperimus  nobis  ipsis  displicere.  Quis  enim 
hominum  non  libenter  in  se  requiescat?  quis  etiam  non  requiescit 
quamdiu  sibi  est  incognitus,  hoc  est,  suis  dotibus  est  contentus, 
et  inscius  suae  miseriae  vel  immemor?  Proinde  unusquisque  sui 
agnitione  non  tantum  instigatur  ad  quaerendum  Deum,  sed  etiam 
ad  reperiendum  quasi  manu  ducitur. 

2.  Rursum ,  hominem  in  puram  sui  notitiam  nunquam  per¬ 
venire  constat,  nisi  prius  Dei  faciem  sit  contemplatus,  atque  ex 
illius  intuitu  ad  se  ipsum  inspiciendum  descendat.  Nam  (quae  in¬ 
genita  est  omnibus  nobis  superbia)  justi  semper  nobis  videmur  et  in¬ 
tegri  et  sapientes  et  sancti;  nisi  manifestis  argumentis,  injustitiae, 
foeditatis,  stultitiae,  et  impuritatis  nostrae  convincamur.  Non 
autem  convincimur  si  in  nos  duntaxat  ipsos  respicimus,  et  non 
in  Dominum  quoque;  qui  unica  est  regula  ad  quam  exigendum 
est  istud  judicium.  Quia  enim  ad  hypocrisin  natura  propensi  su¬ 
mus  omnes,  ideo  inanis  quaedam  justitiae  species  pro  justitia  ipsa 
nobis  abunde  satisfacit.  Et  quia  nihil  intra  nos  vel  circum  appa¬ 
ret  quod  non  sit  plurima  obscoenitate  inquinatum,  quod  paulo 
minus  foedum  est  pro  purissimo  arridet,  quamdiu  mentem  nostram 
intra  humanae  pollutionis  fines  continemus.  Non  secus  atque  ocu¬ 
lus,  cui  nihil  alias  obversatur  nisi  nigri  coloris,  candidissimum 
esse  judicat  quod  tamen  subobscura  est  albedine,  vel  nonnulla  etiam 
fascedine  aspersum.  Quin  ex  corporeo  sensu  propius  adhuc  dis¬ 
cernere  licet  quantum  in  aestimandis  animae  virtutibus  hallucine- 
mur.  Nam  si  vel  terram  despicimus  medio  die,  vel  intuemur  quae 
aspectui  nostro  circumcirca  patent,  validissima  perspicacissimaque 

acie  videmur  nobis  praediti;  at  ubi  in  solem  suspicimus,  atque 
arrectis  oculis  contemplamur,  vis  illa  quae  egregie  in  terra  vale¬ 
bat,  tanto  fulgore  protinus  perstringitur  et  confunditur,  ut  fateri 
cogamur,  illud  nostrum  in  considerandis  terrenis  acumen,  ubi  ad 
solem  ventum  est,  meram  esse  hebetudinem.  Ita  et  in  reputan¬ 
dis  spiritualibus  nostris  bonis  contingit.  Quantisper  enim  extra 
terram  non  respicimus,  propria  justitia,  sapientia,  virtute  pulchre 
contenti,  nobis  suavissime  blandimur,  et  tantum  non  semidei  vi¬ 
demur;  at  si  semel  coeperimus  cogitationem  in  Deum  erigere,  et 
expendere  qualis  sit,  et  quam  exacta  justitiae,  sapientiae,  virtu¬ 
tis  ejus  perfectio,  ad  cujus  amussim  conformari  nos  oportet:  quod 
antea  in  nobis  falso  justitiae  praetextu  arridebat,  pro  summa  ini¬ 
quitate  mox  sordescet;  quod  mirifice  imponebat  sapientiae  titulo, 
pro  extrema  stultitia  foetebit;  quod  virtutis  faciem  prae  se  fere- 
oat,  miserrima  impotentia  esse  arguetur.  Adeo  divinae  puritati 
male  respondet  quod  videtur  in  nobis  vel  absolutissimum. 

3.  Hinc  horror  ille  et  stupor,  quo  passim  scriptura  recitat 
perculsos  atque  afflictos  fuisse  sanctos,  quoties  Dei  praesentiam 
sentiebant.  Quum  enim*  eos  videamus  qui  absente  ipso  securi  fir- 
mique  consistebant,  ipso  gloriam  suam  manifestante,  sic  quate¬ 
fieri  ac  consternari  ut  mortis  horrore  concidant,  imo  absorbean¬ 
tur,  et  paene  nulli  sint:  colligendum  inde  est,  hominem  humili¬ 
tatis  suae  agnitione  nunquam  satis  tangi  et  affici,  nisi  postquam 
se  ad  Dei  majestatem  comparavit.  Ejus  autem  consternationis 
exempla  crebra  habemus  tum  in  judicibus,  tum  in  prophetis  (Jud.  13, 
22;  Jes.  6,  5;  Ez.  1,  28  et  3,  14),  adeo  ut  vox  illa  in  Dei  po¬ 
pulo  usitata  foret:  moriemur,  quia  Dominus  apparuit  nobis.  Ideo 
et  historia  Job  ad  prosternendos  suae  stultitiae,  impotentiae,  pol¬ 
lutionis  conscientia  homines ,  potissimum  semper  argumentum  a 
divinae  sapientiae,  virtutis,  puritatis  descriptione  ducit.  Neque 
frustra:  videmus  enim  ut  Abraham  melius  se  terram  et  pulverem 
agnoscat,  ex  quo  propius  ad  conspiciendam  Domini  gloriam  ac¬ 
cessit  (Gen.  18,  27);  ut  Elias  retecta  facie  ejus  accessum  exspec¬ 
tare  non  sustineat  (1  Reg.  19,  13);  tantum  est  in  aspectu  formi¬ 
dinis.  Et  quid  faciat  homo  putredo  ac  vermis,  quum  ipsos  quo¬ 
que  Cherubim  velare,  ipso  pavore,  faciem  suam  oporteat  (Jes. 
6,  2)?  Hoc  scilicet  est  quod  dicit  propheta  Jesaias  (24,  23):  eru¬ 
bescet  sol  et  confundetur  luna  quum  Dominus  exercituum  regna¬ 
verit;  hoc  est,  ubi  claritatem  suam  extulerit  ac  propius  admove¬ 
rit,  lucidissimum  quodque  prae  illa  tenebris  obscurabitur.  Ut¬ 
cunque  tamen  Dei  nostrique  notitia  mutuo  inter  se  nexu  sint  col¬ 
ligatae  ,  ordo  recte  docendi  postulat  ut  de  illa  priore  disseramus 
loco ,  tum  ad  hanc  tractandam  postea  descendamus. 

CAPUT  II. 

Quid  sit  Deum  cognoscere,  et  in  quem  finem  tendat  ejus 

cognitio. 

1.  Jam  vero  Dei  notitiam  intelligo,  qua  non  modo  concipi¬ 
mus  aliquem  esse  Deum,  sed  etiam  tenemus  quod  de  eo  scire 
nostra  refert,  quod  utile  est  in  ejus  gloriam,  quod  denique  ex¬ 
pedit.  Neque  enim  Deum,  proprie  loquendo,  cognosci  dicemus 
ubi  nulla  est  religio  nec  pietas.  Atque  hic  nondum  attingo  eam 
notitiae  speciem,  qua  homines  in  se  perditi  ac  maledicti  Deum 
redemptorem  in  Christo  mediatore  apprehendunt;  sed  tantum  de 
prima  illa  et  simplici  loquor,  ad  qualn  nos  deduceret  genuinus 
naturae  ordo  si  integer  stetisset  Adam.  Nam  etsi  nemo  jam,  in 
hac  humani  generis  ruina,  Deum  vel  patrem,  vel  salutis  autorem, 
vel  ullo  modo  propitium  sentiet,  doxfec  ad  eum  nobis  pacificandum 
medius  occurrat  Christus;  aliud  tamen  est  sentire  Deum  fictorem 
nostrum  sua  nos  potentia  fulcire,  providentia  regere,  bonitate  fo¬ 
vere,  omni  que  benedictionum  genere  prosequi;  aliud  vero,  gra¬ 
tiam  reconciliationis  in  Christo  nobis  propositam  amplecti.  Quia 
ergo  Dominus  primum  simpliciter  creator  tam  in  mundi  opificio, 
quam  in  generali  scripturae  doctrina,  deinde  in  Christi  facie  re¬ 
demptor  apparet,  hinc  duplex  emergit  ejus  cognitio :  quarum  nunc 
prior  tractanda  est,  altera  deinde  suo  ordine  sequetur.  Quanquam 
autem  Deum  apprehendere  mens  nostra  non  potest  quin  illi  cul¬ 
tum  aliquem  tribuat,  non  tamen  simpliciter  tenere  sufficiet,  illum 
esse  unum  quem  ab  omnibus  oporteat  coli  et  adorari;  nisi  etiam 
persuasi  simus  fontem  omnium  bonorum  esse,  ne  quid  alibi  quam 
in  ipso  quaeramus.  Hoc  ita  accipio ,  non  solum  quod  mundum 
hunc,  ut  semel  condidit,  sic  immensa  potentia  sustineat,  sapientia 
moderetur,  bonitate  conservet,  humanum  genus  praesertim  justitia 
judicioque  regat,  misericordia  toleret,  praesidio  tueatur,  sed  quia 
nusquam,  vel  sapientiae  ac  lucis,  vel  justitiae,  vel  potentiae,  vel 
rectitudinis,  vel  sincerae  veritatis  gutta  reperietur  quae  non  ab 
ipso  fluat ,  et  cujus  ipse  non  sit  causa ;  ut  haec  scilicet  omnia  ab 
ipso  exspectare  et  petere  discamus,  eique  cum  gratiarum  actione 
accepta  referre.  Nam  hic  virtutum  Dei  sensus  nobis  idoneus  est 
pietati^  magister,  ex  qua  religio  nascitur.  Pietatem  voco  conjunc¬ 
tam  cum  amore  Dei  reverentiam  quam  beneficiorum  ejus  notitia 
conciliat.  Donec  enim  sentiant  homines,  Deo  se  omnia  debere, 
paterna  se  ejus  cura  foveri ,  eum  sibi  omnium  bonorum  esse  auto¬ 
rem,  ut  nihil  extra  ipsum  quaerendum  sit,  nunquam  ei  se  volun¬ 
taria  observantia  subjicient ;  imo  nisi  solidam  in  eo  felicitatem 
sibi  constituant,  nunquam  se  illi  vere  et  ex  animo  totos  addicent. 

2.  Itaque  frigidis  tantum  speculationibus  ludunt,  quibus  in 
hac  quaestione  insistere  propositum  est,  quid  sit  Deus;  quum  in¬ 
tersit  nostra  potius  qualis  sit,  et  quid  ejus  naturae  conveniat  scire. 

Quorsum  enim  attinet,  Deum  aliquem  cum  Epicuro  fateri,  qui 
abjecta  mundi  cura  se  otio  tantum  oblectet?  Quid  denique  juvat 
Deum  cognoscere  quocum  nihil  sit  nobis  negotii?  Quin  potius 
huc  valere  debet  ejus  notitia,  primum  ut  ad  timorem  ac  reveren¬ 
tiam  nos  instituat;  deinde  ut  ea  duce  ac  magistra  omne  bonum 
ab  illo  petere,  et  illi  acceptum  ferre  discamus.  Quomodo  enim 
mentem  tuam  subire  queat  Dei  cogitatio,  quin  simul  extemplo 
cogites ,  te ,  quum  figmentum  illius  sis ,  ejusdem  imperio  esse  ipso 
creationis  jure  addictum  et  mancipatum?  vitam  tuam  illi  deberi? 
quidquid  agis,  ad  illum  referri  oportere?  Id  si  est,  jam  profecto 
sequitur  vitam  tuam  prave  corrumpi  nisi  ad  obsequium  ejus  com¬ 
ponitur  ;  quando  nobis  vivendi  lex  esse  debet  ejus  voluntas.  Eursum 
nec  ad  liquidum  perspicere  ipsum  potes,  nisi  ut  bonorum  omnium 
fontem  esse  et  originem  agnoscas ;  unde  et  desiderium  illi  adhaerendi, 
et  fiducia  in  ipsum  nasceretur  si  non  sua  mentem  hominis  pravitas  a 
recta  investigatione  abduceret.  Nam  initio  pia  mens  Deum  non 
quemlibet  sibi  somniat,  sed  unicum  et  verum  duntaxat  intuetur:  neque 
illi  quodcunque  visum  fuerit  affingit,  sed  talem  habere  contenta  est 
qualem  se  manifestat  ipse,  summaque  diligentia  semper  cavet  ne 
audaci  temeritate  ultra  voluntatem  ejus  egressa  perperam  vagetur. 
Ita  cognitum,  quia  cuncta  moderari  intelligit,  tutorem  sibi  esse 
confidit  ac  protectorem,  ideoque  in  ejus  fidem  totam  se  confert. 
Quia  bonorum  omnium  intelligit  esse  autorem,  si  quid  premit,  si 
quid  deest,  mox  se  recipit  in  ejus  praesidium,  opem  ab  eo  ex¬ 
spectans  ;  quia  bonum  et  misericordem  esse  persuasa  est,  in  eum 
certa  fiducia  recumbit,  nec  dubitat  malis  suis  omnibus  semper  in 
ejus  clementia  paratum  fore  remedium;  quia  dominum  ac  patrem 
agnoscit,  eum  quoque  dignum  statuit  esse  cujus  imperium  in  om¬ 
nibus  intueri,  majestatem  suspicere,  gloriam  promovendam  curare, 
mandatis  obsequi  debeat;  quia  justum  esse  judicem  videt,  suaque 
severitate  armatum  ad  vindicanda  scelera,  ejus  tribunal  semper 
in  conspectu  sibi  proponit,  ac  ipsius  metu  se  retrahit  ac  cohibet 
ab  ira  ejus  provocanda.  Neque  tamen  judicii  ejus  sensu  ita  ter¬ 
retur  ut  subducere  se  velit,  etiam  si  quod  pateat  effugium;  quin 
illum  non  minus  amplectitur  malorum  ultorem,  quam  erga  pios 
beneficium,  quando  ad  ejus  gloriam  non  minus  pertinere  intelligit, 
impiis  et  sceleratis  apud  eum  repositam  esse  poenam,  quam  justis 
vitae  aeternae  mercedem.  Praeterea  non  sola  vindictae  formidine 
se  .coercet  a  peccando,  sed  quia  Deum  loco  patris  amat  et  reve¬ 
retur,  loco  domini  observat  et  colit,  etiamsi  nulli  essent  inferi,  so¬ 
lam  tamen  ejus  offensionem  horret.  En  quid  sit  pura  germana¬ 
que  religio,  nempe  fides  cum  serio  Dei  timore  conjuncta;  ut  ti¬ 
mor  et  voluntariam  reverentiam  in  se  contineat,  et  secum  trahat 
legitimum  cultum  qualis  in  lege  praescribitur.  Atque  hoc  dili¬ 
gentius  notandum  est,  quod  omnes  promiscue  venerantur  Deum, 
paucissimi  reverentur,  dum  ubique  magna  est  in  caeremoniis  osten¬ 
tatio  ,  rara  autem  cordis  sinceritas. 

CAPUT  III. 

Dei  notitiam  hominum  mentibus  naturaliter  esse  inditam. 

1.  Quemdam  inesse  humanae  menti,  et  quidem  naturali  in¬ 
stinctu,  divinitatis  sensum,  extra  controversiam  ponimus;  si  qui¬ 
dem,  ne  quis  ad  ignorantiae  praetextum  confugeret,  quamdam  sui 
numinis  intelligentiam  universis  Deus  ipse  indidit,  cujus  memo¬ 
riam  assidue  renovans,  novas  subinde  guttas  instillat:  ut  quum 
ad  unum  omnes  intelligant  Deum  esse,  et  suum  esse  opificem, 
suo  ipsorum  testimonio  damnentur  quod  non  et  illum  coluerint, 
et  ejus  voluntati  vitam  suam  consecrarint.  Sane  si  cubi  Dei  igno¬ 
rantia  quaeratur,  nusquam  magis  exstare  posse  ejus  exemplum 
verisimile  est,  quam  inter  obtusiores  populos,  et  ab  humanitatis 
cultu  remotiores.  Atqui  nulla  est  etiam,  ut  ethnicus  ille  ait1), 
tam  barbara  natio,  nulla  gens  tam  efferata,  cui  non  insideat  haec 
persuasio,  Deum  esse.  Et  qui  in  aliis  vitae  partibus  minimum 
videntur  a  belluis  differre,  quoddam  tamen  perpetuo  religionis  se¬ 
men  retinent.  Adeo  penitus  omnium  animos  occupavit,  adeo  te¬ 
naciter  omnium  visceribus  inhaeret  communis  ista  praesumptio. 
Nulla  ergo  quum  ab  initio  mundi  regio,  nulla  urbs,  nulla  denique 
domus  fuerit  quae  religione  carere  posset:  in  eo  tacita  quaedam 
confessio  est ,  inscriptum  omnium  cordibus  divinitatis  sensum. 
Quin  et  idololatria,  hujus  conceptionis  amplum  est  documentum. 
Quam  enim  non  libenter  se  dejiciat  homo  ut  alias  prae  se  crea¬ 
turas  suspiciat,  scimus.  Proinde  quum  lignum  potius  et  lapidem 
colere  malit,  quam  ut  nullum . putetur  habere  Deum,  constat  ve- 
hementissimam  istam  esse  de  numine  impressionem  quae  adeo  ex 
hominis  mente  obliterari  nequeat,  ut  facilius  sit  naturae  affectum 
frangi;  quemadmodum  certe  frangitur,  dum  homo  ex  illa  naturali 
inflatione  ad  infima  quaeque  sponte  se  demittit,  quo  Deum  reve¬ 
reatur. 

2.  Quare  vanissimum  est  quod  a  quibusdam  dicitur;  pau¬ 
corum  vafritia  et  calliditate  excogitatam  esse  religionem,  ut  hac 
arte  simplicem  populum  in  officio  continerent;  quum  tamen  ipsi, 
qui  aliis  autores  erant  Dei  colendi,  nihil  minus  crederent  quam 
aliquem  esse  Deum.  Pateor  quidem  plurima  in  religione  com¬ 
mentos  esse  astutos  homines,  quibus  reverentiam  plebeculae  inji¬ 
cerent,  et  terrorem  incuterent,  quo  haberent  obsequentiores  ejus 
animos;  sed  id  nusquam  obtinuissent  nisi  jam  prius  constanti  illa 
de  Deo  persuasione  imbutae  fuissent  hominum  mentes,  ex  quo 


1)  Cic.  de  nat.  deor.  lib.  1.  cap.  17.  ,,Intelligi  necesse  est  deos,  quoniam 
insitas  eorum  vel  potius  innatas  cognitiones  habemus.  —  Quae  nobis  natura  in¬ 
formationem  deorum  ipsorum  dedit,  eadem  insculpsit  in  mentibus  ut  eos  aeter¬ 
nos  et  beatos  haberemus. “  Lib.  2.  cap.  4.  ,, Itaque  inter  omnes  omnium  gen¬ 
tium  summa  constat;  omnibus  enim  innatum  est,  et  in  animo  quasi  insculptum 
esse  deos.“  Cf.  Lact.  Instit.  div.  lib.  3.  c.  10. 

velut  semine  emergit  ad  religionem  propensio.  Ac  ne  illos  qui¬ 
dem  ipsos  qui  religionis  titulo  callide  rudioribus  imponebant,  Dei 
notitia  prorsus  vacasse  credibile  est.  Tametsi  enim  exstiterunt 
olim  nonnulli,  et  hodie  non  pauci  emergunt  qui  Deum  esse  ne¬ 
gent1):  velint  tamen  nolint,  quod  nescire  cupiunt,  subinde  sen¬ 
tiscunt.  Nemo  in  audaciorem  aut  effraenatiorem  numinis  contemp¬ 
tum  prorupisse  legitur  quam  C.  Caligula;  nemo  tamen  miserius 
trepidavit,  quum  aliquod  irae  divinae  indicium  se  proferebat:  ita 
Deum  quem  studebat  ex  professo  contemnere,  invitus  exhorresce¬ 
bat.  Hoc  passim  ejus  quoque  similibus  evenire  videas:  ut  enim 
quisque  est  audacissimus  Dei  contemptor,  ita  vel  ad  folii  cadentis 
strepitum  maxime  perturbatur.  Unde  id,  nisi  ex  divinae  maje¬ 
statis  ultione,  quae  iliorum  conscientias  eo  vehementius  percellit, 
quo  magis  eam  refugere  conantur?  Omnes  quidem  latebras  re¬ 
spectant,  quibus  se  abdant  a  Domini  praesentia,  et  eam  rursum 
ex  animo  suo  deleant;  sed  velint  nolint,  irretiti  semper  tenentur. 
Utcunque  interdum  videatur  evanescere  ad  momentum  aliquod, 
subinde  tamen  recurrit,  et  novo  impetu  irruit.  Ut  si  qua  illis 
remissio  est  a  conscientiae  anxietate,  non  multum  absimilis  sit  a 
somno  ebriosorum  aut  phreneticorum,  qui  ne  dormientes  quidem 
placide  conquiescunt:  quia  diris  et  horrificis  insomniis  continenter 
vexantur.  Ergo  impii  quoque  ipsi  exemplo  sunt,  vigere  semper 
in  omnium  hominnm  animis  aliquam  Dei  notionem. 

3.  Hoc  quidem  recte  judicantibus  semper  constabit,  insculp¬ 
tum  mentibus  humanis  esse  divinitatis  sensum,  qui  deleri  nun¬ 
quam  potest.  Imo  et  naturaliter  ingenitam  esse  omnibus  hanc 
persuasionem,  esse  aliquem  Deum,  et  penitus  infixam  esse  quasi 
in  ipsis  medullis,  locuples  testis  est  impiorum  contumacia,  qui 
furiose  luctando,  se  tamen  extricare  e  Dei  metu  nequeunt.  Jo¬ 
cose  licet  eludant  Diagoras  et  similes,  quidquid  omnibus  saeculis 
de  religione  creditum  fuit;  subsannet  Dionysius  coeleste  judicium: 
sardonius  hic  risus  est  ,  quia  intus  eos  mordet  conscientiae  ver¬ 
mis  cauteriis  omnibus  acrior.  Non  dico  quod  Cicero,  vetustate 
obsolescere  errores,  religionem  in  dies  magis  crescere  et  melio¬ 
rem  fieri.  Nam  mundus  (ut  paulo  post  dicendum  erit)  omnem 
Dei  notitiam,  quantum  in  se  est,  excutere  conatur,  et  ejus  cul¬ 
tum  modis  omnibus  corrumpere.  Hoc  tantum  dico,  quum  stupida, 
quam  impii  ad  Deum  spernendum  cupide  accersunt,  durities  in 
eorum  animis  tabescat,  vigere  tamen,  ac  subinde  emergere  quem 
maxime  exstinctum  cuperent,  deitatis  sensum.  Unde  colligimus 
non  esse  doctrinam  quae  in  scholis  primum  discenda  sit,  sed  cujus 
sibi  quisque  ab  utero  magister  est,  et  cujus  neminem  oblivisci 
natura  ipsa  patitur,  quamvis  huc  multi  nervos  omnes  intendant. 
Porro  si  ea  conditione  nati  sunt  omnes  ac  vivunt  ut  Deum  cog¬ 
noscant,  Dei  autem  notitia,  nisi  huc  usque  processerit,  fluxa  est 

1)  De  Atheis  quibusdam  sui  temporis,  Calvinus  de  Scandalis.  Paulo  infr. 
cf.  Suet.  Calig.  cap.  51.  Item  de  Diagora  etc.  Cie,  de  nat.  Deor.  lib.  1.  c.  23. 
Valer.  Max.  lib.  1.  c.  1. 


38 


LIBER  I.  DE  COGNITIONE  DEI  CREATORIS. 


ac  evanida:  eos  omnes  a  creationis  suae  lege  degenerare  palam 
est  qui  non  ad  hunc  scopum  universas  suae  vitae  cogitationes 
actionesque  destinant.  Quod  nec  philosophos  ipsos  latuit.  Non 
enim  aliud  est  quod  voluit  Plato,  dum  saepius  docuit,  summum 
animae  bonum  Dei  esse  similitudinem,  ubi  percepta  ejus  cogni¬ 
tione  in  ipsum  tota  transformatur.  Proinde  scitissime  quoque  ille 
apud  Plutarchum  Gryllus  ratiocinatur,  dum  homines  affirmat,  si 
ab  eorum  vita  semel  absit  religio ,  non  modo  brutis  pecudibus 
nihil  excellere,  sed  multis  partibus  longe  esse  miseriores,  ut  qui, 
tot  malorum  formis  obnoxii,  tumultuariam  et  irrequietam  vitam 
perpetuo  trahant.  Unum  ergo  esse  Dei  cultum,  qui  superiores 
ipsos  reddat,  per  quem  solum  ad  immortalitatem  aspiratur. 


CAPUT  IV. 

Eandem  notitiam  partim  inscitia,  partim  malitia  vel  suffocari 

vel  corrumpi. 

1.  Sicut  autem  omnibus  inditum  esse  divinitus  religionis  se¬ 
men  experientia  testatur,  ita  vix  centesimus  quisque  reperitur  qui 
conceptum  in  suo  corde  foveat,  nullus  autem  in  quo  maturescat: 
tantum  abest  ut  fructus  appareat  suo  tempore.  Porro  sive  alii 
evanescant  in  suis  superstitionibus,  sive  alii  data  opera  malitiose 
a  Deo  desciscant,  omnes  tamen  degenerant  a  vera  ejus  notitia. 
Ita  fit  ut  nulla  in  mundo  recta  maneat  pietas.  Quod  autem  er¬ 
rore  aliquos  in  superstitionem  labi  dixi,  non  ita  accipio  quasi 
sua  eos  simplicitas  a  crimine  liberet;  quia  caecitas,  qua  laborant, 
semper  fere  et  superba  vanitate  et  contumacia  implicita  est.  Va¬ 
nitas,  et  quidem  superbiae  conjuncta,  in  eo  deprehenditur  quod 
neque  miseri  homines  in  Deo  quaerendo  supra  se  ipsos,  ut  par 
erat,  conscendunt,  sed  pro  carnalis  sui  stuporis  modo  ipsum  me¬ 
tiuntur;  et  neglecta  solida  investigatione  ad  vanas  speculationes 
curiose  transvolant.  Itaque  non  apprehendunt  qualem  se  offert: 
sed  qualem  pro  sua  temeritate  fabricati  sunt,  imaginantur.  Quo 
gurgite  aperto,  quaquaversum  pedem  moveant,  in  exitium  praeci¬ 
pites  semper  ruere  necesse  est.  Quidquid  enim  postea  in  cultum 
aut  obsequium  Dei  moliantur,  impensum  illi  ferre  nequeunt:  quia 
non  ipsum,  sed  cordis  sui  figmentum  potius  et  somnium,  pro  ipso 
colunt.  Hanc  pravitatem  diserte  notat  Paulus  (Rom.  1,  22),  in¬ 
fatuatos  esse  dicens,  quum  sapientes  esse  appeterent.  Prius  dixe¬ 
rat  evanuisse  in  suis  cogitationibus;  sed  ne  quis  eos  culpa  exi¬ 
meret  subjicit,  merito  eos  excaecari,  quia  sobrietate  non  contenti, 
sed  plus  sibi  arrogando  quam  fas  sit,  tenebras  ultro  arcessunt, 
imo  inani  ac  perverso  fastu  se  ipsos  infatuant.  Unde  sequitur, 
non  esse  excusabilem  eorum  stultitiam  cujus  causa  est  non  vana 
modo  curiositas,  sed  libido  plus  sciendi  quam  par  sit,  cum  falsa 
confidentia. 

2.  Quod  autem  David  impios  et  vesanos  dicit  (Psal.  14,  1 
et  53,  1)  sentire  in  cordibus  suis,  non  esse  Deum,  primo  ad  eos 
restringitur  qui  suffocata  naturae  luce,  consulto  se  ipsos  obstupe¬ 
faciunt,  ut  paulo  post  iterum  videbimus.  Quemadmodum  multos 
videmus,  postquam  audacia  peccandi  et  consuetudine  obduruerint, 
furiose  repellere  omnem  Dei  memoriam  quae  tamen  illis  sponte 
a  naturae  sensu  intus  suggeritur.  Jam  quo  magis  detestabilem 
eorum  furorem  reddat,  eos  inducit  praecise  negantes  Deum  esse, 
quamvis  essentiam  illi  suam  non  adimant,  sed  quia  spoliantes  eum 
suo  judicio  et  providentia  otiosum  coelo  includunt.  Nam  quum 
nihil  minus  Deo  conveniat  quam  abjectam  mundi  gubernationem 
fortunae  permittere,  caecutire  ad  hominum  scelera,  ut  impune 
lasciviant:  quisquis  exstincto  coelestis  judicii  metu  secure  sibi  in- 
dulget,  Deum  esse  negat.  Atque  haec  justa  Dei  vindicta  est, 
pinguedinem  obducere  cordibus ,  ut  impii ,  postquam  oculos  suos 
clauserunt,  videndo  non  videant.  Et  David  alibi  (Psal.  36,  2, 
ibid.  10,  11)  optimus  suae  sententiae  est  interpres,  ubi  dicit  ti¬ 
morem  Dei  non  esse  prae  oculrs  impiorum;  item  sibi  in  malefi¬ 
ciis  superbe  plaudere,  quia  Deum  non  aspicere,  sibi  persuadeant. 
Quanquam  ergo  coguntur  aliquem  Deum  agnoscere,  ejus  tamen 
gloriam  exinaniunt,  potentiam  illi  detrahendo;  sicut  enim  (teste 
Paulo  2  Tim.  2,  13)  Deus  se  ipsum  abnegare  nequit,  quia  sui 
perpetuo  similis  manet,  ita  isti  mortuum  et  inane  idolum  fingendo, 
Deum  negare  vere  dicuntur.  Ad  haec  notandum  est,  quamvis 
luctentur  cum  proprio  sensu,  et  Deum  non  solum  inde  excutere, 
sed  in  coelo  quoque  abolere  cupiant,  nunquam  tamen  eo  usque 
invalescere  stuporem,  quin  retrahat  Deus  ipsos  interdum  ad  suum 
tribunal.  Sed  quia  nullo  metu  retinentur  quo  minus  violenter 
contra  Deum  ruant:  quamdiu  illos  ita  rapit  caecus  impetus,  bru¬ 
tam  Dei  oblivionem  in  ipsis  regnare  certum  est. 

3.  Sic  inane  illud  patrocinium  quod  superstitioni  suae  prae¬ 
texere  multi  solent,  evertitur.  Putant  enim  studium  qualecunque 
religionis,  quamlibet  praeposterum,  satis  esse;  sed  non  animad¬ 
vertunt,  veram  religionem  ad  Dei  nutum,  ceu  ad  perpetuam  re¬ 
gulam  ,  debere  conformari ,  Deum  vero  ipsum  semper  sui  similem 
manere;  non  spectrum  esse  aut  phantasma,  quod  pro  uniuscujus¬ 
que  libidine  transformetur.  Et  sane  videre  est  quam  mendacibus 
fucis  Deo  illudat  superstitio,  dum  gratificari  tentat.  Nam  ea  fere 
sola,  quae  sibi  curae  non  esse  testatus  est,  arripiens,  quae  prae¬ 
scribit  ac  sibi  placere  docet  aut  contemptim  habet,  aut  etiam  non 
dissimulanter  rejicit.  Sua  ergo  deliria  colunt  et  adorant  quicun¬ 
que  cultus  Deo  commentitios  erigunt;  quia  nequaquam  ita  cum 
Deo  nugari  auderent  nisi  Deum  prius  nugarum  suarum  ineptiis 
consentaneum  finxissent.  'Quare  apostolus,  vagam  illam  et  erra¬ 
ticam  de  numine  opinionem,  Dei  esse  ignorantiam  pronuntiat. 
Quum  Deum,  inquit  (Gal.  4,  8),  nesciretis,  serviebatis  iis  qui 
natura  dii  non  erant.  Et  alibi  (Eph.  2,  12)  sine  Deo  fuisse  tradit 
Ephesios  quo  tempore  a  recta  unius  Dei  cognitione  aberrabant. 

Nec  multum  interest,  hac  saltem  in  parte,  Deumne  unum,  an 
plures  concipias:  quia  semper  a  vero  Deo  discedis,  et  deficis: 
quo  relicto,  nihil  tibi  restat  nisi  exsecrabile  idolum.  Superest  ; 
ergo  ut  cum  Lactantio  constituamus :  nullam  esse  legitimam  reli-  ' 
gionem  nisi  cum  veritate  conjunctam. 

4.  Accedit  et  secundum  peccatum,  quod  neque  Dei  rationem  , 
unquam  habent  nisi  inviti;  nec  ad  ipsum  appropinquant  donec  re- 
nitentes  pertrahantur,  nec  tum  quoque  voluntario  imbuuntur  ti¬ 
more,  qui  ex  divinae  majestatis  reverentia  fluat,  sed  tantum  ser¬ 
vili  et  coacto,  quem  illis  Dei  judicium  extorquet;  quod  quia  ef¬ 
fugere  nequeunt,  exhorrent,  sic  tamen  ut  etiam  abominentur.  Si¬ 
quidem  convenienter  in  impietatem,  atque  in  hanc  solam,  com¬ 
petit  illud  Statii,  timorem  primum  fecisse  in  orbe  deos.  Qui  ani¬ 
mum  a  Dei  justitia  alienum  gerunt,  tribunal,  quod  ad  vindican-  i 
das  ejus  transgressiones  stare  sciunt,  eversum  magnopere  cupiunt. 
Quo  affectu  adversus  Dominum  belligerantur,  qui  sine  judicio  esse 
non  potest;  sed  dum  ejus  potentiam  sibi  inevitabilem  imminere 
intelligunt,  quia  nec  amoliri,  nec  effugere  valent,  reformidant. 
Itaque  ne  ubique  videantur  eum  contemnere  cujus  majestas  eos 
urget,  qualicunque  religionis  specie  defunguntur,  interim  tamen 
non  desinunt  omni  vitiorum  genere  se  polluere,  et  flagitia  flagi- 
tiis  copulare,  donec  sanctam  Domini  legem  omni  ex  parte  viola¬ 
ri  nt,  et  universam  ejus  justitiam  dissiparint;  vel  certe  non  ita 
retinentur  simulato  illo  Dei  timore,  quin  suaviter  in  peccatis  suis 
acquiescant,  et  sibi  blandiantur,  et  carnis  suae  intemperantiae 
indulgere  malint,  quam  spiritus  sancti  fraeno  eam  cohibere.  Sed 
quando  inajiis  ea  est  et  mendax  religionis  umbra,  vix  etiam  digna 
quae  umbra  nominetur,  hinc  rursus  facile  elicitur  quantum  ab 
hac  confusa  Dei  notitia  differat  quae  solis  fidelium  pectoribus  in¬ 
stillatur  pietas,  ex  qua  demum  religio  nascitur.  Et  tamen  hoc 
per  flexuosos  circuitus  consequi  volunt  hypocritae ,  ut  Deo  quem 
fugiunt  propinqui  appareant.  Ubi  enim  perpetuus  obedientiae  te¬ 
nor  in  tota  vita  esse  debuerat,  in  cunctis  fere  operibus  secure  | 
illi  rebellantes,  pauculis  tantum  sacrificiis  placare  eum  student; 
ubi  sanctimonia  vitae  et  cordis  integritate  illi  serviendum  erat, 
frivolas  nugas  comminiscuntur,  et  nihili  observatiun  culas  quibus 
eum  sibi  concilient.  Imo  majore  licentia  in  faecibus  suis  torpent, 
quia  confidunt  expiationum  ludicris  se  posse  erga  illum  defungi; 
deinde  ubi  in  illum  defixa  esse  fiducia  debuerat,  in  se  vel  crea¬ 
turis  subsidunt,  eo  posthabito.  Tandem  se  tanta  errorum  congerie 
implicant,  ut  scintillas  illas,  quae  micabant  ad  cernendam  Dei 
gloriam,  suffocet,  ac  demum  exstinguat  malitiae  caligo.  Manet  I 
tamen  semen  illud  quod  revelli  a  radice  nullo  modo  potest,  ali¬ 
quam  esse  divinitatem;  sed  ipsum  adeo  corruptum,  ut  non  nisi 
pessimos  ex  se  fructus  producat.  Imo  inde  certius  elicitur  quod 
nunc  contendo,  naturaliter  insculptum  esse  deitatis  sensum  huma¬ 
nis  cordibus,  quia  reprobis  quoque  ipsis  ejus  confessionem  extor¬ 
quet  necessitas.  Rebus  tranquillis  facete  illudunt  Deo,  imo  ad 

extenuandam  ejus  potentiam  dicaces  sunt  ac  garruli.  Desperatio 
si  qua  eos  urget,  ad  eundem  quaerendum  exstimulat,  dictatque 
[  concisas  preces,  ex  quibus  pateat  non  prorsus  ignaros  fuisse  Dei, 
sed  quod  citius  emergere  debuerat,  fuisse  pervicacia  suppressum. 


CAPUT  V. 

Dei  notitiam  in  mundi  fabrica  et  continua  ejus  gubernatione 

lucere. 

Hujus  Capitis  duae  sunt  partes:  Prior  decem  prioribus  sectionibus  com¬ 
prehensa  ,  in  duo  genera  universa  Dei  opera  distribuens,  in  utroque  genere  Dei 
notitiam  elucere  contendit :  priorique  sex,  posteriori  quatuor  sectiones  designan¬ 
tur.  —  Altera  ostendit  homines  adeo  stupidos  esse ,  ut  testificationes  istae, 
quantumlibet  perspicuae,  semper  sine  profectu  effluant.  Haec  posterior  pars  a 
sectione  undecima  usque  ad  postremam  excurrit. 

1.  Ad  haec,  quia  ultimus  beatae  vitae  finis  in  Dei  cogni¬ 
tione  positus  est,  ne  cui  praeclusus  esset  ad  felicitatem  aditus, 
non  solum  hominum  mentibus  indidit  illud  quod  diximus  religio¬ 
nis  semen,  sed  ita  se  patefecit  in  toto  mundi  opificio,  ac  se  quo¬ 
tidie  palam  offert,  ut  aperire  oculos  nequeant  quin  aspicere  eum 
cogantur.  Essentia  quidem  ejus  incomprehensibilis  est,  ut  sensus 
omnes  humanos  procul  effugiat  ejus  numen;  verum  singulis  ope¬ 
ribus  suis  certas  gloriae  suae  notas  insculpsit,  et  quidem  adeo 
claras  et  insignes  ut  sublata  sit  quamlibet  rudibus  et  stupidis  igno¬ 
rantiae  excusatio.  Ideo  optimo  jure  propheta  (Psal.  104,  2)  ex¬ 
clamat,  luce  quasi  vestimento  ipsum  esse  amictum;  ac  si  diceret, 
coepisse  tunc  demum  visibili  ornatu  insignem  prodire  ex  quo  in 
mundi  creatione  sua  insignia  protulit,  quibus  nunc  quoties  oculos 
huc  vel  illuc  circumferimus,  decorus  apparet.  Ibidem  etiam  scite 
idem  propheta  coelos  ut  expansi  sunt  regio  illius  tentorio  comparat, 
coenacula  dicit  contignasse  in  aquis,  nubes  ejus  esse  vehicula, 
equitare  super  alas  ventorum,  ventos  et  fulgetra  celeres  esse  ejus 
nuntios.  Et  quoniam  plenius  sursum  refulget  potentiae  ejus  et 
sapientiae  gloria,  passim  vocatur  coelum  ejus  palatium.  Ac  pri¬ 
mum,  quaquaversum  oculos  conjicias,  nulla  est  mundi  particula 
in  qua  non  scintillae  saltem  aliquae  gloriae  ipsius  emicare  cer¬ 
nantur.  Amplissimam  vero  hanc  et  pulcherrimam  machinam,  quam 
late  patet,  uno  intuitu  lustrare  nequeas  quin  vi  immensa  fulgoris 
totus  undique  obruaris.  Quare  eleganter  autor  epistolae  ad  He¬ 
braeos  (11,  3)  saecula  nuncupat  invisibilium  rerum  spectacula; 
quod  nobis  vice  speculi  sit  tam  concinna  mundi  positio,  in  quo 
invisibilem  alioqui  Deum  contemplari  liceat.  Qua  ratione  pro¬ 
pheta  (Psal.  19,  1)  coelestibus  creaturis  idioma  attribuit,  nullis 
rationibus  incognitum;  quod  evidentior  illic  exstat  divinitatis  te¬ 
stificatio  quam  ut  praeterire  gentis  ullius  vel  obtusissimae  consi- 

derationem  debeat.  Quod  clarius  enarrans  apostolus  (Kom.  1,  19), 
patefactum  esse  hominibus  dicit  quod  de  Deo  cognosci  operae  i 
pretium  erat;  quia  invisibilia  ejus,  ad  aeternam  usque  ejus  virtu-  : 
tem  et  divinitatem,  a  creatione  mundi  intellecta,  omnes  ad  unum 
conspiciunt. 

2.  Mirificam  ejus  sapientiam  quae  testentur,  innumera  sunt 
tum  in  coelo,  tum  in  terris  documenta:  non  illa  modo  recondi¬ 
tiora,  quibus  propius  observandis  astrologia,  medicina,  et  tota 
physica  scientia  destinata  est;  sed  quae  rudissimi  cujusque  idiotae 
aspectui  se  ingerunt,  ut  aperiri  oculi  nequeant  quin  eorum  co¬ 
gantur  esse  testes.  Equidem  qui  liberales  illas  artes  vel  imbibe¬ 
runt,  vel  etiam  degustarunt,  earum  subsidio  adjuti  longe  altius 
provehuntur  ad  introspicienda  divinae  sapientiae  arcana;  nemo  ta¬ 
men  earum  inscitia  impeditur  quominus  artificii  satis  superque 
pervideat  in  Dei  operibus,  unde  in  opificis  admirationem  prorum¬ 
pat.  Nempe  ad  disquirendos  astrorum  motus,  distribuendas  sedes, 
metienda  intervalla,  proprietates  notandas,  arte  ac  exactiore  in¬ 
dustria  opus  est;  quibus  perspectis,  ut  Dei  providentia  explicatius 
se  profert,  ita  in  ejus  gloriam  conspiciendam,  animum  par  est 
aliquanto  sublimius  assurgere 1).  Sed  quum  ne  plebeji  quidem 
et  rudissimi,  qui  solo  oculorum  adminiculo  instructi  sunt,  igno¬ 
rare  queant  divinae  artis  excellentiam,  ultro  se  in  ista  innume¬ 
rabili,  et  tamen  adeo  distincta  et  disposita  coelestis  militiae  varie¬ 
tate  exserentem,  constat  neminem  esse  cui  non  abunde  sapientiam 
suam  Dominus  patefaciat.  Similiter  in  humani  corporis  structura 
connexionem,  symmetriam,  pulchritudinem,  usum,  ea  quam  Ga¬ 
lenus  adhibet  solertia  pensiculare,  eximii  est  acuminis.  Sed  om¬ 
nium  tamen  confessione,  prae  se  fert  corpus  humanum  tam  in¬ 
geniosam  compositionem ,  ut  ob  eam  merito  admirabilis  opifex 
judicetur. 

3.  Ac  proinde  quidam  ex  philosophis  2)  olim  hominem  non 
immerito  vocarunt  ^uc^onoafiov,  quia  rarum  sit  potentiae,  bonitatis 
et  sapiendiae  Dei  specimen,  satisque  miraculorum  in  se  contineat 
occupandis  nostris  mentibus,  modo  ne  attendere  pigeat.  Qua  ra¬ 
tione  Paulus,  ubi  admonuit,  Deum  palpando  a  caecis  quoque  posse 
deprehendi,  mox  procul  quaerendum  non  esse  adjungit,  quia  sci¬ 
licet  intus  singuli  coelestem  gratiam  qua  vegetantur,  indubie  sen¬ 
tiunt  (Act.  1 7, 27).  Si  vero,  ut  Deum  apprehendamus,  extra  nos  egredi 
opus  non  est,  quam  veniam  merebitur  ejus  socordia,  qui  ut  Deum 
inveniat,  in  se  descendere  gravabitur?  Eadem  etiam  ratio  est 
cur  David,  ubi  breviter  celebravit  admirabile  Dei  nomen  et  decus 
quae  ubique  refulgent,  statim  exclamet  (Psal.  8,  5):  quid  est  homo 
cujus  memor  es?  Item:  ex  ore  infantium  et  lactantium  stabilisti 
robur.  Siquidem  non  tantum  in  genere  humano  clarum  operum 

1)  Augustinus:  ,, Astrologia  magnum  religiosis  argumentum,  tormentumque 
curiosis. u 

2)  Cf.  Arist.  hist.  anim.  lib.  1.  e.  17.  Macrob.  in  somn.  Scip.  lib.  2.  c.  12. 
Boeth.  de  definitione. 

Dei  speculum  exstare  pronunciat,  sed  infantibus  dum  a  matrum 
uberibus  pendent,  satis  disertas  esse  linguas  ad  praedicandam  ejus 
gloriam,  ut  minime  opus  sit  aliis  rhetoribus.  TJnde  etiam  eorum 
ora  in  aciem  producere  non  dubitat  tanquam  valide  instructa  ad 
refellendam  eorum  amentiam  qui  Dei  nomen  pro  diabolica  sua 
superbia  exstinguere  cuperent.  TJnde  et  illud  emergit  quod  ex 
Arato  citat  Paulus,  nos  esse  Dei  progeniem  (Act.  17,  28);  quia 
tanta  praestantia  nos  exornans,  se  patrem  nobis  esse  testatus  est. 
Sicuti  etiam  ex  communi  sensu  et  quasi  dictante  experientia  pro¬ 
fani  poetae  eum  vocarunt  hominum  patrem.  Neque  vero  se  quis¬ 
quam  ultro  et  libenter  Deo  addicet  in  obsequium,  nisi  qui  gustato 
paterno  ejus  amore  vicissim  ad  eum  amandum  et  colendum  illec¬ 
tus  fuerit. 

/  4.  Hic  autem  detegitur  foeda  hominum  ingratitudo,  qui  dum 

in  se  continent  officinam  innumeris  Dei  operibus  nobilem,  et  si¬ 
mul  tabernam  inaestimabili  opum  copia  refertam,  quum  erumpere 
deberent  in  laudes,  tanto  majore  fastu  contra  inflantur  ac  tur¬ 
gent.  Quam  miris  modis  in  ipsis  operetur  Deus,  sentiunt:  quan¬ 
tam  etiam  donorum  varietatem  ex  ejus  liberalitate  possideant,  usu 
ipso  docentur.  Haec  divinitatis  signa  esse,  coguntur  scire  velint 
nolint;  intus  tamen  supprimunt.  Non  opus  quidem  est  extra  se 
ipsos  egredi,  modo  ne  sibi  arrogando  quod  e  coelis  datum  est, 
defodiant  in  terra  quod  eorum  mentibus  ad  Deum  clare  videndum 
praelucet.  Imo  prodigiosos  hodie  multos  spiritus  terra  sustinet, 
qui  totum  divinitatis  semen  in  natura  humana  sparsum  conferre 
non  dubitant  ad  obruendum  Dei  nomen.  Quam  detestabilis  est, 
obsecro ,  haec  vesania ,  ut  homo  in  corpore  suo  et  anima  centies 
Deum  reperiens,  hoc  ipso  excellentiae  praetextu  Deum  esse  neget? 
Non  dicent  se  fortuito  a  brutis  animantibus  distinctos ;  tantum  ob¬ 
ducto  naturae  velo ,  quae  illis  rerum  omnium  est  artifex ,  Deum 
subducunt.  Yident  tam  exquisitum  artificium  in  singulis  suis 
membris  ab  ore  et  oculis  usque  ad  infimos  unguiculos.  Hic  quo¬ 
que  naturam  substituunt  in  locum  Dei.  Sed  in  primis  tam  agiles 
animae  motus,  tam  praeclarae  facultates,  tam  rarae  dotes  divini¬ 
tatem  prae  se  ferunt,  quae  se  non  patitur  facile  celari:  nisi  Epi¬ 
curei  tanquam  Cyclopes,  ex  hac  altitudine  bellum  Deo  protervius 
inferrent.  Itane  vero  ad  regendum  quinque  pedum  vermiculum 
toti  coelestis  sapientiae  thesauri  concurrunt?  universitas  mundi  hac 
praerogativa  carebit?  Primo  statuere  aliquid  organicum  in  anima 
quod  singulis  partibus  respondeat,  adeo  nihil  ad  obscurandam  Dei 
gloriam  facit,  ut  potius  eam  illustret.  Despondeat  Epicurus,  quis 
atomorum  concursus  cibum  et  potum  coquens,  partem  in  excre¬ 
menta,  partem  in  sanguinem  digerat,  ac  efficiat  ut  singulis  mem¬ 
bris  tanta  sit  industria  ad  praestandum  officium  ac  si  totidem  ani¬ 
mae  communi  consilio  corpus  unum  regerent? 

5.  Sed  mihi  nunc  cum  illa  porcorum  hara  negotium  non 
est:  eos  magis  compello  qui  praeposteris  argutiis  dediti,  frigidum 
illud  Aristotelis  dictum  libenter  obliquo  flexu  traherent  tam  ad 
immortalitatem  animae  abolendam,  quam  ad  eripiendum  Deo  jus 

suum.  Nam  quia  organicae  sunt  animae  facultates,  hoc  pratextu 
alligant  eam  corpori,  ut  sine  eo  non  subsistat;  naturae  vero  elo¬ 
giis,  quantuni  in  se  est,  Dei  nomen  supprimunt.  Atqui  longe 
abest  quin  potentiae  animae  in  functionibus  quae  corpori  serviunt 
inclusae  sint.  Quid  boc  ad  corpus  ut  coelum  metiaris,  numerum 
stellarum  colligas,  teneas  cujusque  magnitudinem,  scias  quo  spatio 
inter  se  distent,  qua  celeritate  vel  tarditate  conficiant  suos  cur¬ 
sus,  quot  gradibus  buc  vel  illuc  deflectant?  Fateor  quidem  esse 
aliquem  astrologiae  usum ;  sed  tantum  ostendo ,  in  hac  tam  alta 
disquisitione  rerum  coelestium  non  esse  organicam  symmetriam,  sed 
suas  animae  esse  partes  a  corpore  separatas.  Exemplum  unum 
proposui,  ex  quo  reliqua  sumere,  lectoribus  promptum  erit.  Mul¬ 
tiplex  sane  animae  agilitas  qua  coelum  et  terram  perlustrat,  prae¬ 
terita  futuris  conjungit,  retinet  memoriter  quae  pridem  audivit, 
imo  quidlibet  sibi  figurat;  solertia  etiam  qua  res  incredibiles  ex¬ 
cogitat,  et  quae  tot  mirabilium  artium  mater  est,  certa  sunt  di¬ 
vinitatis  insignia  in  homine.  Quid  quod  dormiendo  non  tantum 
se  circumagit  et  versat,  sed  multa  utilia  concipit,  de  multis  ratio¬ 
cinatur,  futura  etiam  divinat?  Quid  hic  dicendum  est,  nisi  deleri 
non  posse  quae  in  homine  impressa  sunt  immortalitatis  signa? 
Nunc  quae  ratio  feret  ut  sit  homo  divinus,  et  creatorem  non  agno¬ 
scat?  Nos  scilicet,  judicio  quod  nobis  inditum  est,  discernemus 
inter  justum  et  injustum,  nullus  autem  erit  in  coelo  judex?  No¬ 
bis  etiam  in  somno  manebit  aliquid  residuum  intelligentiae,  nullus 
Deus  excubias  aget  in  mundo  regendo?  Tot  artium  rerumque  uti¬ 
lium  inventores  censebimur,  ut  fraudetur  Deus  sua  laude?  quum 
tamen  experientia  satis  doceat  disparibus  modis  aliunde  distribui 
quod  habemus.  Quod  autem  de  arcana  inspiratione  quae  vegetat 
totum  mundum  quidam  blaterant,  non  modo  dilutum,  sed  omnino 
profanum  est.  Placet  illis  celebre  dictum  Virgilii:  x) 

Principio  coelum  ac  terras  ,  camposque  liquentes, 

Lucentemque  globum  lunae  titaniaque  astra, 

Spiritus  intus  alit:  totamque  infusa  per  ai’tus, 

Mens  agitat  molem,  et  magno  se  corpore  miscet. 

Inde  hominum  pecudumque  genus,  vitaeque  volantum, 

Et  quae  marmoreo  fert  monstra  sub  aequore  pontus, 

Igneus  est  ollis  vigor  et  coelestis  origo ,  etc. 

Nempe  ut  mundus  qui  in  spectaculum  gloriae  Dei  conditus 
est,  suus  ipse  sit  creator.  Sic  euim  idem  alibi  communem  Grae¬ 
cis  et  Latinis  sententiam  sequutus:1 2) 

Esse  apibus  partem  divinae  mentis  et  haustus 
Aetherios ,  dixere.  Deum  namque  ire  per  omnes 
Terrasque  tractusque  maris  coelumque  profundum. 

Hinc  pecudes,  armenta,  viros,  genus  omne  ferarum, 

Quemque  sibi  tenues  nascentem  arcessere  vitas. 

Scilicet  huc  reddi  deinde,  ac  resoluta  referri 
Omnia:  nec  morti  esse  locum,  sed  viva  volare 
Sideris  in  numerum ,  atque  alto  succedere  coelo. 

1)  Aeneid.  6,  724,  sq.  cf.  Calvin,  ad  Act.  17,  28.  Manii,  lib.  1.  Astron. 

2)  Georgic.  4,  220.  sq.  Plato  in  Tim.  Arist.  lib.  1.  de  animo  cf.  Metaph. 
lib.  1.  Mere.  Trismeg.  in  Pimandro. 

En  quid  ad  gignendam  fovendamque  in  cordibus  hominum  pieta¬ 
tem  valeat  jejuna  illa  speculatio  de  universa  mente  quae  mundum 
animat  ac  vegetat.  Quod  etiam  ex  sacrilegis  impuri  canis  *-)  Lucretii 
vocibus  melius  liquet  quae  a  principio  illo  deductae  sunt.  Hoc 
vero  est,  ut  procul  facessat  verus  Deus  quem  timeamus  et  cola¬ 
mus,  umbratile  numen  facere.  Fateor  quidem  pie  hoc  posse  dici, 
modo  a  pio  animo  proficiscatur,  naturam  esse  Deum;  sed  quia 
dura  est  et  impropria  loquutio  quum  potius  natura  sit  ordo  a  Deo 
praescriptus,  in  rebus  tanti  ponderis,  et  quibus  debetur  singularis 
religio,  involvere  confuse  Deum  cum  inferiore  operum  suorum 
cursu,  noxium  est. 

/  6.  Meminerimus  ergo,  quoties  quisque  naturam  suam  consi¬ 

derat,  unum  esse  Deum,  qui  sic  gubernat  omnes  naturas  ut  velit 
nos  in  se  respicere,  fidem  nostram  ad  se  dirigi,  coli  et  invocari 
a  nobis;  quia  nihil  magis  praeposterum  quam  frui  tam  praeclaris 
dotibus  quae  in  nobis  ditinitatem  spirant,  et  autorem  negligere 
qui  precario  nobis  eas  largitur.  Jam  potentia  quam  praeclaris 
speciminibus  nos  in  considerationem  sui  rapit?  nisi  forte  latere 
nos  potest  cujus  sit  virtutis,  infinitam  hanc  coeli  ac  terrae  mo¬ 
lem  suo  verbo  sustentare;  solo  nutu  nunc  fragore  tonitruum  coe¬ 
lum  concutere,  fulminibus  quidlibet  exurere,  fulgetris  aerem  ac¬ 
cendere;  nunc  variis  tempestatum  formis  conturbare,  eundem  ip¬ 
sum  statim,  ubi  libuit,  uno  momento  serenare;  mare,  quod  assi¬ 
duam  terrae  vastationem  minari  sua  altitudine  videtur,  quasi  in 
aere  suspensum  coercere;  et  nunc  horrendum  in  modum  tumultuoso 
ventorum  impetu  concitare,  nunc  sedatis  undis,  pacatum  reddere. 
Huc  pertinent  quae  passim  occurrunt  potentiae  Dei  elogia  ex  na¬ 
turae  testimoniis,  praesertim  vero  in  libro  Job  et  apud  Jesaiam; 
quae  nunc  consulto  praetereo,  quia  commodiorem  alibi  locum  re- 
perient,  ubi  ex  scripturis  de  mundi  creatione  disseram.  Tantum 
nunc  attingere  volui,  exteris  et  domesticis  communem  hanc  esse 
viam  quaerendi  Dei,  si  lineamenta  sequantur  quae  sursum  ac  de¬ 
orsum  vivam  ejus  effigiem  adumbrant.  Jam  ipsa  potentia  nos  ad 
cogitandam  ejus  aeternitatem  deducit:  quia  aeternum  esse,  et  a  se 
ipso  principium  habere  necesse  est,  unde  omnia  trahunt  originem. 
Porro  si  causa  quaeritur  qua  et  ad  creanda  haec  semel  omnia  in¬ 
ductus  sit,  et  nunc  ad  conservanda  moveatur,  solam  illi  suam  bo¬ 
nitatem  comperiemus  pro  causa  esse.  Quin  etiam  haec  si  una  sit, 
plus  satis  tamen  sufficere  debet  ad  nos  in  amorem  ejus  alliciendos : 
quando  nulla  est  creatura,  ut  propheta  monet  (Psal.  145,  9),  in 
quam  non  effusa  sit  ejus  misericordia. 

7.  In  secundo  quoque  genere  operum  ejus,  quae  scilicet 
praeter  ordinarium  naturae  cursum  eveniunt,  nihilo  obscuriora  se 
proferunt  virtutum  ejus  argumenta.  Nam  in  administranda  homi¬ 
num  societate  ita  providentiam  suam  temperat,  ut  quum  sit  erga 

1)  Disputat  ille  initio  lib.  1.  nullam  rem  gigni  e  nihilo,  sed  e  certis  omnia 
principiis  fieri ,  et  propagationis  quotidiano  et  naturali  ordine  abutitur,  ut  crea¬ 
tionem  neget:  fatetur  quidem  lib.  5.  mundum  et  natum  et  interiturum  esse. 

omnes  innumeris  modis  benignus  ac  beneficus,  apertis  tamen  ac 
quotidianis  indiciis,  suam  piis  clementiam,  improbis  ac  sceleratis 
severitatem  declaret.  Non  enim  dubiae  sunt  quas  de  flagitiis  su-  i 
mit  ultiones;  quemadmodum  non  obscure  tutorem,  ac  etiam  vindi-  j 
cem  se  innocentiae  esse  demonstrat,  dum  bonorum  vitam  sua  be-  ] 
nedictione  prosperat,  necessitati  opitulatur,  dolores  lenit  ac  solatur, 
calamitates  sublevat,  saluti  per  omnia  consulit.  Neque  vero  per¬ 
petuam  justitiae  ejus  regulam  obscurare  debet,  quod  improbos  et 
sontes  ad  tempus  impunitos  saepiuscule  exsultare  sinit;  probos 
autem  et  immerentes  multis  rebus  adversis  jactare,  impiorum  etiam 
malitia  et  iniquitate  premi  sustinet.  Quin  potius  longe  diversa 
cogitatio  subire  mentem  debet:  quando  in  flagitium  unum  mani¬ 
festo  irae  indicio  animadvertit,  omnia  ipsum  odisse;  quando  multa 
inulta  praetermittit,  aliud  fore  judicium  quo  punienda  differuntur. 
Similiter  misericordiae  suae  considerandae  quantam  materiam  no¬ 
bis  suppeditat,  dum  saepius  miseros  peccatores  indefessa  tamen 
benignitate  prosequitur,  donec  eorum  pravitatem  benefaciendo  fre¬ 
gerit,  plus  quam  paterna  indulgentia  ad  se  revocando? 

8.  In  hunc  finem  propheta  (Psal.  107)  commemorans  in  re¬ 
bus  desperatis  repente  et  mirabiliter  ac  praeter  spem  Deum  mise¬ 
ris  ac  fere  perditis  succurrere,  sive  per  deserta  vagantes  a  feris 
protegat  et  tandem  reducat  in  viam,  sive  egentibus  ac  famelicis 
victum  suppeditet,  sive  captivos  ex  tetris  foveis  et  ferreis  custo¬ 
diis  emittat,  sive  naufragos  in  portum  adducat  incolumes,  sive  a 
morbis  sanet  semimortuos,  sive  aestu  et  siccitate  exurat  terras, 
sive  occulta  irrigatione  gratiae  foecundet,  sive  attollat  contemptis¬ 
simos  e  vulgo,  sive  proceres  dejiciat  ex  alto  dignitatis  gradu: 
propositis  ejusmodi  exemplis  colligit,  qui  censentur  esse  fortuiti 
casus,  totidem  esse  providentiae  coelestis  testimonia,  praesertim 
vero  paternae  clementiae;  atque  hinc  piis  dari  materiam  laetitiae, 
impiis  vero  et  reprobis  ora  obstrui.  Sed  quia  major  pars  errori¬ 
bus  suis  imbuta,  in  tam  illustri  theatro  caecutit,  exclamat  rarae 
et  singularis  esse  sapientiae,  prudenter  expendere  haec  Dei  opera, 
quorum  aspectu  nihil  proficiunt  qui  alioqui  videntur  esse  acutis¬ 
simi.  Et  certe  quantumvis  splendeat  Dei  gloria,  vix  centesimus 
quisque  verus  est  ejus  spectator.  Nihilo  magis  aut  potentia  aut 
sapientia  in  tenebris  latent;  quarum  altera  praeclare  emergit  dum 
impiorum  ferocia,  omnium  opinione  insuperabilis,  momento  uno 
retunditur,  arrogantia  domatur,  diruuntur  validissima  praesidia, 
tela  et  arma  comminuuntur,  vires  infringuntur,  machinationes 
evertuntur,  et  sua  ipsorum  mole  concidunt;  quae  supra  coelos  se 
efferebat  audacia,  in  centrum  usque  terrae  prosternitur;  rursum 
eriguntur  humiles  e  pulvere  (Psal.  113,  7),  et  inopes  e  stercore 
suscitantur,  oppressi  et  afflicti  ab  extremis  angustiis  eruuntur,  de¬ 
plorati  in  spem  bonam  restituuntur,  inermes  de  armatis,  pauci  de 
plurimis,  imbecilles  de  validis  victoriam  referunt.  Sapientia  vero 
ipsa  manifeste  excellit  dum  optima  unamquamque  rem  opportuni¬ 
tate  dispensat,  quamlibet  mundi  perspicacium  confundit,  deprehen- 

dit  astutos  in  astutia  sua  (1  Cor.  3,  19),  nihil  denique  non  op¬ 
tima  ratione  attemperat. 

9.  Yidemus  non  longa  nec  laboriosa  demonstratione  opus 
esse  ad  eruenda  quae  illustrandae  asserendaeque  divinae  majestati 
serviunt  testimonia;  siquidem  ex  paucis  quae  delibavimus,  quo¬ 
cunque  incideris,  adeo  prompta  et  obvia  esse  constat,  ut  oculis 
designari  ac  digitis  notari  facile  queant.  Atque  hic  rursus  obser¬ 
vandum  est,  invitari  nos  ad  Dei  notitiam,  non  quae  inani  specu¬ 
latione  contenta  in  cerebro  tantum  volitet,  sed  quae  solida  futura 
sit  et  fructuosa,  si  rite  percipiatur  a  nobis  radicemque  agat  in 
corde.  A  suis  enim  virtutibus  manifestatur  Dominus;  quarum  vim 
quia  sentimus  intra  nos,  et  beneficiis  fruimur,  vividius  multo  hac 
'cognitione  nos  affici  necesse  est,  quam  si  Deum  imaginaremur  cu¬ 
jus  nullus  ad  nos  sensus  perveniret.  /Unde  intelligimus  hanc  esse 
rectissimam  Dei  quaerendi  viam  et  fiptissimum  ordinem;  non  ut 
audaci  curiositate  penetrare  tentemus  ad  excutiendam  ejus  essen¬ 
tiam,  quae  adoranda  potius  est,  quam  scrupulosius  disquirenda; 
sed  ut  illum  in  suis  operibus  contemplemur,  quibus  se  propin¬ 
quum  nobis  familiaremque  reddit  ac  (  quodammodo  communicat. 
Quo  respiciebat  apostolus  quum  diceret  (Act.  17,  27),  non  longe 
quaeritandum  esse,  quippe  qui  praesentissima  sua  virtute  habitet 
in  unoquoque  nostrum.  Proinde  David  (Psal.  145),  inenarrabilem 
ejus  magnitudinem  ante  confessus,  postquam  ad  operum  comme¬ 
morationem  descendit,  eam  ipsam  se  enarraturum  profitetur.  Quare 
et  nos  in  eam  Dei  investigationem  incumbere  decet,  quae  sic  sus¬ 
pensum  admiratione  ingenium  teneat  ut  efficaci  sensu  penitus  si¬ 
mul  afficiat.  Et  quemadmodum  docet  alicubi  Augustinus,  quia 
illum  non  possumus  capere,  velut  sub  ejus  magnitudine  deficien¬ 
tes,  ad  opera  respicere  convenit,  ut  ejus  reficiamur  bonitate. 

10.  Deinde  ejusmodi  notitia  non  modo  ad  Dei  cultum  ex¬ 
citare  nos  debet,  sed  ad  spem  quoque  futurae  vitae  expergefacere, 
et  erigere.  Quum  enim  animadvertamus  quae  Dominus  tum  cle¬ 
mentiae,  tum  severitatis  suae  specimina  edit,  inchoata  duntaxat 
et  semiplena  esse,  haud  dubie  ad  majora  sic  ipsum  praeludere  re¬ 
putemus  oportet,  quorum  manifestatio  plenaque  exhibitio  in  aliam 
vitam  differtur.  E  converso  pios  ab  impiis  quum  videamus  af¬ 
flictionibus  gravari,  injuriis  concuti,  calumniis  opprimi,  contume¬ 
liis  probrisque  lacerari;  scelestos  contra  florere,  prosperari,  quie¬ 
tem  cum  dignitate  obtinere,  idque  impune:  protinus  colligendum 
est,  alteram  fore  vitam  in  qua  et  sua  iniquitati  vindicta,  et  mer¬ 
ces  justitiae  reposita  sit.  Ad  haec  quum  observemus  Domini  fe¬ 
rulis  saepius  fideles  castigari,  certo  certius  constituere  licet,  multo 
minus  impios  ejus  flagella  olim  evasuros.  Scitum  enim  est  illud 
Augustini:  si  nunc  omne  peccatum  manifesta  plecteretur  poena, 
nihil  ultimo  judicio  reservari  putaretur;  rursus,  si  nullum  pecca¬ 
tum  nunc  aperte  Deus  puniret,  nulla  esse  divina  providentia  cre¬ 
deretur.  Fatendum  est  igitur,  in  singulis  Dei  operibus,  praeser¬ 
tim  autem  in  ipsorum  universitate,  non  secus  atque  in  tabulis, 

depictas  esse  Dei  virtutes;  quibus  in  ejus  agnitionem,  et  ab  ipsa 
in  veram  plenamque  felicitatem  invitatur  atque  illicitur  universum 
hominum  genus.  Porro  .lucidissimae  quum  illic  appareant:  quor¬ 
sum  tamen  potissimum  spectent,  quid  valeant,  quem  in  finem  a 
nobis  sint  reputandae,  tum  demum  assequimur  dum  in  nos  ipsos 
descendimus,  ac  consideramus  quibus  modis  suam  in  nobis  vitam, 
sapientiam,  virtutem  Dominus  exserat,  suam  justitiam,  bonitatem, 
clementiam  erga  nos  exerceat.  Nam  etsi  juste  conqueritur  David 
(Psal.  92,  7),  incredulos  desipere,  quia  in  humani  generis  guber¬ 
natione  profunda  Dei  consilia  non  expendunt,  est  tamen  hoc  ve¬ 
rissimum  quod  alibi  (Psal.  40,  13)  dicit,  admirabilem  Dei  sapien¬ 
tiam  hac  in  parte  excedere  capillos  capitis  nostri.  Sed  quia  hoc 
argumentum  posthac  suo  ordine  plenius  tractandum  erit,  nunc 
omitto. 

11.  Atqui  quantacunque  claritate  et  se  et  immortale  suum 
regnum  Dominus  in  operum  suorum  speculo  repraesentet,  qui  ta¬ 
men  est  noster  stupor,  ad  tam  perspicuas  testificationes  semper 
hebescimus,  ut  sine  profectu  effluant.  Nam  quantum  ad  mundi 
fabricam  et  pulcherrimam  positionem  attinet,  quotusquisque  est 
nostrum,  qui  dum  oculos  vel  in  coelum  attollit,  vel  per  regiones 
terrae  varias  circumfert,  mentem  ad  creatoris  memoriam  referat, 
ac  non  magis,  praeterito  autore,  in  operum  aspectu  desideat? 
Quantum  vero  attinet  ad  ea  quae  praeter  naturalis  decursus  ordi¬ 
nem  quotidie  eveniunt,  quotusquisque  non  magis  reputat,  caeca 
potius  fortunae  temeritate  rotari  et  volutari  homines  quam  Dei 
providentia  gubernari?  Quod  si  quando  istarum  rerum  ductu  ac 
directione,  ad  Dei  considerationem  adigimur  (quod  omnibus  eve¬ 
nire  necessarium  est)  tamen  ubi  temere  divinitatis  alicujus  sensum 
concepimus,  extemplo  ad  carnis  nostrae  deliria  vel  prava  com¬ 
menta  delabimur,  ac  puram  Dei  veritatem  nostra  corrumpimus  va¬ 
nitate.  In  eo  quidem  dissimiles,  quod  quisque  sibi  privatim  ali¬ 
quid  peculiaris  erroris  arcessit;  in  hoc  tamen  simillimi,  quod  ad 
unum  omnes  ab  uno  vero  Deo  ad  prodigiosa  nugamenta  deficimus. 
Quo  morbo  non  plebeja  modo  et  obtusa  ingenia,  sed  praeclarissima 
et  singulari  alioqui  acumine  praedita,  implicantur.  Quam  prolixe 
suam  in  hac  parte  stoliditatem  ac  insulsitatem  prodidit  tota  philo¬ 
sophorum  natio?  Nam,  ut  aliis  parcamus  qui  multo  absurdius 
ineptiunt,  Plato  inter  omnes  religiosissimus  et  maxime  sobrius, 
ipse  quoque  in  rotundo  suo  globo  evanescit1).  Et  quid  aliis  non 
eveniret,  quum  ita  primores,  quorum  erat  reliquis  praelucere, 
hallucinentur  et  impingant?  Similiter,  ubi  rerum  humanarum  gu¬ 
bernatio  providentiam  manifestius  arguit  quam  ut  abnegari  queat, 
nihilo  tamen  inde  plus  proficitur,  quam  si  temeraria  fortunae  vo¬ 
luntate  crederentur  omnia  sursum  deorsum  versari :  tanta  est  nostra 
in  vanitatem  et  errorem  propensio.  De  excellentissimis  semper 


1)  Plato  in  Timaeo.  De  aliis  cf.  Cic.  lib.  I.  de  nat.  Deor.  Plut.  lib.  1  de 
Philos.  placitis. 

loquor,  non  vulgaribus  illis,  quorum  in  profananda  Dei  veritate 
processit  in  immensum  insania. 

12.  Hinc  immensa  illa  errorum  colluvies,  qua  totus  orbis 
refertus  ac  coopertus  fuit.  Suum  enim  cuique  ingenium  instar 
labyrinthi  est;  ut  mirum  non  sit  singulas  gentes  in  varia  com¬ 
menta  diductas  esse.  Neque  id  modo,  sed  singulis  prope  homi¬ 
nibus  proprios  fuisse  deos.  Nam  ut  ad  inscitiam  et  tenebras  ac¬ 
cedit  temeritas  et  lascivia,  vix  unus  unquam  repertus  est  qui  non 
sibi  idolum  vel  spectrum  Dei  loco  fabricaret.  Certe  non  secus 
atque  ex  vasta  amplaque  scaturigine  aquae  ebulliunt ,  immensa 
deorum  turba  ab  hominum  mente  profluxit,  dum  quisque  nimis 
licentiose  vagando  perperam  hoc  vel  illud  de  ipso  Deo  commi¬ 
niscitur.  Neque  tamen  hic  superstitionum,  quibus  implicitus  fuit 
mundus,  catalogum  texere  necesse  est:  quia  nec  ullus  esset  finis; 
et  ut  verbum  nullum  fiat,  satis  ex  tot  corruptelis  apparet  quam 
horribilis  sit  humanae  mentis  caecitas.  Rude  et  indoctum  vulgus 
omitto.  Sed  inter  philosophos  *)  qui  ratione  et  doctrina  penetrare 
in  coelum  conati  sunt,  quam  pudenda  est  varietas?  ut  quisque 
alti  ore  ingenio  praeditus  fuit,  arteque  et  scientia  limatus,  ita  spe¬ 
ciosos  colores  suae  sententiae  inducere  visus  est; 'quos  tamen  om¬ 
nes  si  propius  inspicias,  evanidos  esse  fucos  reperies.  Argute 
sibi  visi  sunt  dicere  Stoici1 2),  posse  elici  ex  cunctis  naturae  par¬ 
tibus  varia  Dei  nomina,  neque  tamen  propterea  lacerari  unum 
Deum.  Quasi  vero  non  jam  plus  satis  ad  vanitatem  proclives  si¬ 
mus,  nisi  multiplex  deorum  copia  nobis  objecta  longius  et  violen¬ 
tius  nos  in  errorem  abstraheret.  Mystica  etiam  Aegyptiorum  theo¬ 
logia  ostendit3),  sedulo  in  hoc  omnes  incubuisse,  ne  absque  ra¬ 
tione  desipere  viderentur.  Ac  primo  forte  intuitu  aliquid  tanquam 
probabile  simplices  et  incautos  deciperet;  sed  nihil  unquam  ex¬ 
cogitavit  ullus  mortalium,  quo  non  turpiter  corrupta  fuerit  reli¬ 
gio.  Atque  haec  tam  confusa  varietas  Epicureis  et  crassis  aliis 
pietatis  contemptoribus  audaciam  addidit,  ut  omnem  Dei  sensum 
abjicerent 4).  Nam  quum  prudentissimos  quosque  certare  viderent 
contrariis  opinionibus,  ex  eorum  dissidiis  et  frivola  etiam  vel  ab¬ 
surda  cujusque  doctrina,  colligere  non  dubitarunt,  frustra  et  stulte 
tormenta  sibi  accersere  homines  ubi  deum  qui  nullus  est  investi¬ 
gant;  idque  se  impune  facere  duxerunt,  quia  praestaret  brevi 
compendio  prorsus  Deum  negare,  quam  fingere  incertos  deos,  et 
deinde  lites  movere  quae  nullum  haberent  exitum.  Ac  nimis  qui¬ 
dem  inscite  ratiocinantur  illi,  vel  potius  tegendae  suae  impietati 


1)  Cicero:  ,,Qui  deos  esse  dixerunt,  tanta  sunt  in  varietate  ac  dissensione, 
ut  eorum  molestum  sit  enumerare  sententias. “  Vid.  Cic.  lib.  1.  et  2.  de  nat. 
Deor.  —  Lact.  Inst.  div.  lib.  1. 

2)  Seneca  de  benef.  lib.  4.  c.  7.  et  natur,  quaest.  lib.  1.  in  praef.  et 
lib.  2.  c.  45. 

3)  Plut.  lib.  de  Iside  et  Osiride. 

4)  Cicero  de  nat.  Deor.  lib.  1.  fin.  Simonidis  dictum,  quod  paulo  infra, 
ibid.  lib.  1.  c.  22. 

nebulam  inducunt  ex  hominum  inscitia,  ex  qua  Deo  quidquam 
decedere  minime  aequum  est.  Sed  quum  fateantur  omnes,  nullam 
esse  rem  de  qua  tantopere  docti  simul  et  indocti  dissentiant,  hinc 
colligitur,  plus  quam  hebetes  ac  caecas  in  coelestibus  mysteriis 
esse  hominum  mentes  quae  in  Dei  investigatione  sic  errant.  Lau¬ 
datur  ab  aliis  Simonidis  responsum,  qui  rogatus  ab  Hierone  ty¬ 
ranno  quid  esset  Deus,  diem  sibi  ad  cogitandum  dari  petiit.  Quum 
idem  quaereret  postridie  tyrannus,  biduum  postulavit:  ac  saepius 
duplicato  numero  dierum,  tandem  respondit:  quanto  diutius  con¬ 
sidero,  tanto  res  mihi  videtur  obscurior.  Prudenter  sane  ille  sen¬ 
tentiam  de  re  sibi  obscura  suspenderit;  hinc  tamen  apparet,  si 
naturaliter  tantum  edocti  sunt  homines,  nihil  certum,  vel  solidum, 
vel  distinctum  tenere;  sed  confusis  tantum  principiis  esse  affixos, 
ut  Deum  incognitum  adorent. 

13.  Jam  tenendum  quoque  est  qui  cunque  puram  religionem 
adulterant,  ut  omnibus  accidere  necesse  est  opinioni  suae  deditis, 
discessionem  facere  ab  uno  Deo.  Aliud  quidem  sibi  in  animo  esse 
jactabunt;  sed  quid  intendant,  vel  quid  sibi  persuadeant,  non 
multum  ad  rem  facit;  quando  spiritus  sanctus  pronuntiat  omnes 
esse  apostatas,  qui  pro  mentis  suae  caligine  daemonia  supponunt 
in  Dei  locum.  Hac  ratione  Paulus  (Eph.  2,  12)  sine  Deo  fuisse 
pronuntiat  Ephesios,  donec  ex  evangelio  didicissent  quid  esset  ve¬ 
rum  Deum  colere.  Neque  hoc  ad  gentem  unam  duntaxat  restrin¬ 
gere  oportet,  quum  generaliter  alibi  (Rom.  1,  21)  asserat,  eva¬ 
nuisse  cunctos  mortales  in  suis  cogitationibus,  postquam  in  mundi 
fabrica  illis  patefacta  erat  creatoris  majestas.  Ideoque  scriptura 
(Hab.  2,  18  seq.)  ut  vero  et  unico  Deo  locum  faciat,  quidquid 
divinitatis  olim  celebratum  fuit  inter  gentes,  falsitatis  et  mendacii 
damnat;  nec  ullum  numen  relinquit  nisi  in  monte  Sion,  ubi  pecu¬ 
liaris  vigebat  Dei  cognitio.  Certe  inter  gentiles  Christi  aetate 
proxime  ad  veram  pietatem  accedere  visi  sunt  Samaritae;  audimus 
tamen  ex  ore  Christi  (Joann.  4,  22)  eos  nescisse  quid  colerent; 
unde  sequitur,  vano  errore  fuisse  delusos.  Denique  etiamsi  non 
omnes  laboraverint  crassis  vitiis,  aut  in  apertas  idololatrias  pro¬ 
lapsi  sint,  nulla  tamen  pura  et  probata  fuit  religio  quae  tantum 
in  communi  sensu  fundata  esset.  Quamvis  enim  pauci  quidam 
non  insanierint  cum  vulgo,  manet  tamen  fixa  Pauli  doctrina  (1.  Cor. 
2,  8):  non  apprehendi  sapientiam  Dei  a  principibus  mundi  hujus. 
Quod  si  excellentissimi  quique  in  tenebris  errarunt,  quid  de  fae¬ 
cibus  ipsis  dicendum  erit?  Quare  nihil  mirum  si  cultus  omnes 
hominum  arbitrio  excogitatos  tanquam  degeneres  repudiet  spiritus 
sanctus:  quia  in  coelestibus  mysteriis  opinio  humanitus  concepta, 
etsi  non  semper  magnam  errorum  congeriem  pariat,  erroris  tamen 
est  mater.  Atque  ut  nihil  deterius  accedat,  hoc  tamen  vitium  non 
leve  est,  fortuito  adorare  Deum  incognitum;  cujus  tamen  rei  fiunt 
Christi  ore  (Joann.  4,  22)  quicunque  ex  lege  edocti  non  sunt  quem 
Deum  colere  oporteat.  Et  certe  non  longius  progressi  sunt  qui 
optimi  fuerunt  legislatores,  quam  ut  in  publico  consensu  fundata 

esset  religio.  Quin  etiam  apud  Xenophontem  laudat  Socrates  Apol¬ 
linis  responsum,  quo  praecepit  ut  quisque  ritu  patrio  et  pro  urbis 
suae  consuetudine  deos  coleret.  Unde  autem  hoc  jus  mortalibus, 
ut  sua  autoritate  definiant  quod  mundum  longe  superat?  vel  quis 
ita  majorum  placitis,  vel  populi  scitis  acquiescere  poterit,  ut  Deum 
absque  dubitatione  recipiat  humanitus  sibi  traditum?  Potius  ju¬ 
dicio  quisque  suo  stabit,  quam  se  alieno  arbitrio  subjiciet.  Quum 
ergo  nimis  infirmum  ac  fragile  sit  pietatis  vinculum,  vel  urbis 
consuetudinem,  vel  antiquitatis  consensum  in  colendo  Deo  sequi, 
restat  ut  de  se  testetur  e  coelo  ipse  Deus. 

14.  Ergo  frustra  nobis  in  mundi  opificio  collucent  tot  ac¬ 
censae  lampades  ad  illustrandam  autoris  gloriam:  quae  sic  nos 
undique  irradiant,  ut  tamen  in  rectam  viam  per  se  nequaquam 
possint  perducere.  Et  scintillas  certe  quasdam  excitant;  sed  quae 
ante  praefocantur  quam  pleniorem  effundant  fulgorem.  Quamob- 
rem  apostolus,  eo  ipso  loco  ubi  saecula  simulacra  vocat  rerum 
invisibilium  (Hebr.  11,  3)  subjungit,  per  fidem  intelligi  esse  verbo 
Dei  aptata;  ita  significans,  invisibilem  divinitatem  repraesentari 
quidem  talibus  spectaculis;  sed  ad  illam  perspiciendam  non  esse 
nobis  oculos,  nisi  interiore  Dei  revelatione  per  fidem  illuminen¬ 
tur.  Xeque  Paulus,  ubi  tradit  (Rom.  1,  19)  patefieri  quod  cogno¬ 
scendum  est  de  Deo  ex  mundi  creatione,  talem  manifestationem 
designat  quae  hominum  perspicacia  comprehendatur;  quin  potius 
eam  ostendit  non  ultra  procedere  nisi  ut  reddantur  inexcusabiles. 
Idem  quoque,  tametsi  alicubi  (Act.  17,  27)  negat  Deum  procul 
vestigandum,  utpote  qui  intra  nos  habitet,  alio  tamen  loco  docet 
quorsum  valeat  ejusmodi  propinquitas:  in  praeteritis,  inquit  (ibid. 
14,  16),  generationibus  permisit  Dominus  gentes  ingredi  viis  suis, 
non  tamen  se  ipsum  sine  testimonio  reliquit,  benefaciens  e  coelo, 
dans  pluvias  et  tempora  fructifera,  implens  cibo  et  laetitia  corda 
hominum.  Utcunque  ergo  non  destituatur  testimonio  Dominus, 
dum  plurima  et  varia  benignitate  homines  in  sui  cognitionem  sua¬ 
viter  allicit,  vias  tamen  suas,  hoc  est  exitiales  errores,  propterea 
sequi  non  desinunt. 

15.  Quanquam  autem  naturali  facultate  deficimur,  quominus 
ad  puram  usque  et  liquidam  Dei  cognitionem  conscendere  liceat, 
quia  tamen  hebetudinis  vitium  intra  nos  est,  praecisa  est  omnis 
tergiversatio.  Xeque  enim  ignorantiam  sic  praetexere  licet,  quin 
semper  et  ignaviae  et  ingratitudinis  vel  conscientia  ipsa  nos  con¬ 
vincat.  Digna  scilicet  quae  admittatur  defensio,  si  homo  ad  audien¬ 
dam  veritatem  aures  sibi  defuisse  obtendat,  ad  quam  enarrandam 
suppetunt  mutis  creaturis  plus  quam  canorae  voces;  si  oculis  se 
non  posse  videre  causetur,  quod  sine  oculis  creaturae  demonstrant; 
si  mentis  imbecillitatem  excuset,  ubi  omnes  sine  ratione  crea¬ 
turae  erudiunt.  Quare  omni  prorsus  excusatione  merito  excludi¬ 
mur,  quod  vagi  et  palantes  aberramus,  quum  omnia  rectam  viam 
demonstrent.  Sed  enim,  utcunque  hominum  vitio  imputandum  sit, 
quod  semen  notitiae  Dei,  ex  mirabili  naturae  artificio  mentibus 

suis  inspersum,  mox  corrumpunt,  ne  ad  frugem  bonam  ac  since¬ 
ram  perveniat,  verissimum  tamen  est,  nuda  ista  et  simplici  testi¬ 
ficatione,  quae  Dei  gloriae  a  creaturis  magnifice  redditur,  nequa¬ 
quam  nos  sufficienter  erudiri.  Simul  enim  ac  modicum  divinitatis 
gustum  ex  mundi  speculatione  delibavimus,  vero  Deo  praetermisso, 
ejus  loco  somnia  et  spectra  cerebri  nostri  erigimus;  ac  justitiae, 
sapientiae,  bonitatis,  potentiae  laudem  ab  ipso  fonte  huc  et  illuc 
traducimus.  Quotidiana  porro  ejus  facta  ita  aut  obscuramus  aut 
invertimus  prave  aestimando,  ut  et  suam  illis  gloriam,  et  autori 
debitam  laudem  praeripiamus. 

CAPUT  VI. 

Ut  ad  Deum  creatorem  quis  perveniat,  opus  esse  scriptura 
duce  et  magistra. 

1.  Ergo  quanquam  hominum  ingratitudinem  satis  superque 
omni  patrocinio  spoliat  fulgor  ille  qui  in  coelo  et  in  terra  om¬ 
nium  oculis  ingeritur,  sicuti  Deus,  ut  genus  humanum  involvat 
eodem  reatu,  cunctis  sine  exceptione  numen  suum  delineatum  in 
creaturis  proponit,  aliud  tamen  et  melius  adminiculum  accedere 
necesse  est  quod  nos  probe  ad  ipsum  mundi  creatorem  dirigat. 
Itaque  non  frustra  verbi  sui  lumen  addidit,  quo  innotesceret  in 
salutem.  Atque  hac  praerogativa  dignatus  est  quos  voluit  pro¬ 
pius  et  magis  familiariter  ad  se  colligere.  Nam  quia  vaga  et  in¬ 
stabili  agitatione  circumferri  videbat  omnium  animos,  postquam 
Judaeos  sibi  elegit  in  gregem  peculiarem,  cancellos  illis  circum¬ 
dedit,  ne  aliorum  more  evanescerent.  Nec  frustra  eodem  remedio 
nos  in  pura  sui  notitia  continet;  quia  mox  alioqui  diffluerent 
etiam  qui  videntur  prae  aliis  firmi  stare.  Nempe  sicuti  senes,  vel 
lippi,  et  qui  cunque  oculis  caligant,  si  vel  pulcherrimum  volumen 
illis  objicias,  quamvis  agnoscant  esse  aliquid  scriptum,  vix  tamen 
duas  voces  contexere  poterunt,  specillis  autem  interpositis  adjuti 
distincte  legere  incipient:  ita  scriptura  confusam  alioqui  Dei  no¬ 
titiam  in  mentibus  nostris  colligens,  discussa  caligine  liquido  nobis 
verum  Deum  ostendit.  Hoc  igitur  singulare  donum  est,  ubi  ad 
erudiendam  ecclesiam  non  mutis  duntaxat  magistris  Deus  utitur, 
sed  os  quoque  sacrosanctum  reserat;  neque  tantum  promulgat  co¬ 
lendum  esse  aliquem  Deum,  sed  eum  se  esse  simul  pronuntiat  qui 
colendus  sit;  nec  electos  docet  modo  in  Deum  respicere,  sed  se 
quoque  exhibet  in  quem  respiciant.  Hunc  ordinem  ab  initio  erga 
ecclesiam  suam  tenuit,  ut  praeter  communia  illa  documenta  ver¬ 
bum  quoque  adhiberet;  quae  rectior  est  et  certior  ad  ipsum 
dignoscendum  nota.  Nec  dubium  est  quin  Adam,  Noe,  Abraham 
et  reliqui  patres  hoc  adminiculo  penetraverint  ad  familiarem  no¬ 
titiam,  quae  illos  ab  incredulis  quodam  modo  discrevit.  Nondum 
loquor  de  propria  fidei  doctrina  qua  fuerunt  illuminati  in  spem 

aeternae  vitae.  Nam  ut  transirent  a  morte  in  vitam,  Deum  non 
modo  creatorem  agnoscere  necesse  fuit,  sed  redemptorem  quoque; 
ut  certe  utrumque  adepti  sunt  ex  verbo.  Ordine  enim  praecessit 
illa  notitiae  species  qua  tenere  datum  fuit,  quisnam  sit  Deus  ille 
a  quo  mundus  est  conditus  et  gubernatur.  Deinde  adjuncta  fuit 
altera  interior,  quae  sola  mortuas  animas  vivificat,  quae  Deus  non 
tantum  mundi  conditor,  et  omnium  quae  fiunt  unicus  autor  et 
arbiter  cognoscitur,  sed  etiam  redemptor  in  mediatoris  persona. 
Caeterum  quia  nondum  ad  mundi  lapsum  et  naturae  corruptionem 
ventum  est,  de  remedio  etiam  tractare  supersedeo.  Meminerint 
ergo  lectores,  me  nondum  de  foedere  illo  disserere,  quo  sibi  Deus 
adoptavit  Abrahae  filios,  et  de  illa  doctrinae  parte  qua  proprie 
segregati  semper  fuerunt  fideles  a  profanis  gentibus,  quia  in  Christo 
fundata  fuit;  sed  tantum  quomodo  ex  scriptura  discere  conveniat, 
Deum,  qui  mundi  creator  est,*  certis  notis  ab  omni  commentitia 
deorum  turba  discerni.  Opportune  deinde  series  ipsa  ad  redemptio¬ 
nem  nos  deducet.  Quanquam  autem  multa  ex  novo  testamento 
testimonia  adhibebimus,  alia  etiam  ex  lege  et  prophetis,  ubi  ex¬ 
pressa  fit  Christi  mentio;  in  hunc  tamen  finem  tendent  omnia, 
Deum  mundi  opificem  nobis  patefieri  in  scriptura,  et  quid  de  eo 
sentiendum  sit  exponi,  ne  per  ambages  incertum  aliquod  numen 
quaeramus. 

2.  Sive  autem  per  oracula  et  visiones  patribus  innotuit  Deus, 
sive  hominum  opera  et  ministerio  suggessit  quod  deinde  per  ma¬ 
nus  posteris  traderent,  indubium  tamen  est  insculptam  fuisse  eorum 
cordibus  firmam  doctrinae  certitudinem,  ut  persuasi  essent  atque 
intelligerent ,  a  Deo  profectum  esse  quod  didicerant.  Semper  enim 
Deus  indubiam  fecit  verbo  suo  fidem,  quae  omni  opinione  supe¬ 
rior  esset.  Tandem  ut  continuo  progressu  doctrinae  veritas  sae¬ 
culis  omnibus  superstes  maneret  in  mundo,  eadem  oracula  quae 
deposuerat  apud  patres,  quasi  publicis  tabulis  consignata  esse  vo¬ 
luit.  Hoc  consilio  lex  promulgata  fuit,  cui  postea  interpretes 
additi  sunt  prophetae.  Etsi  enim  multiplex  fuit  legis  usus,  ut 
melius  videbitur  suo  loco,  praesertim  vero  Mosi  et  omnibus  pro¬ 
phetis  propositum  fuit,  modum  reconciliationis  inter  Deum  et  ho¬ 
mines  docere,  unde  etiam  Paulus  (Pom.  10,  4)  Christum  vocat 
finem  legis;  iterum  tamen  repeto,  praeter  doctrinam  fidei  et  poe¬ 
nitentiae  propriam,  quae  Christum  mediatorem  proponit,  scriptu¬ 
ram  unicum  et  verum  Deum  quatenus  mundum  creavit  et  guber¬ 
nat,  certis  notis  et  insignibus  ornare,  ne  misceatur  cum  falsa 
deorum  turba.  Ergo  quamvis  hominem  serio  oculos  intendere  con¬ 
veniat  ad  consideranda  Dei  opera,  quando  in  hoc  splendidissimo 
theatro  locatus  est  ut  eorum  esset  spectator,  aures  tamen  prae¬ 
cipue  arrigere  convenit  ad  verbum,  ut  melius  proficiat1).  Ac 
proinde  mirum  non  est,  magis  ac  magis  in  stupore  suo  obdures- 

1)  Tertull.  in  Apologet,  adversus  Gentes:  ,,Quae  plenius  et  impressius  tam 
ipsum,  quam  dispositiones  ejus  et  voluntates  adiremus,  instrumentum  adjecit 
literaturae“  etc. 

cere  qui  in  tenebris  nati  sunt ;  quia  paucissimi  ut  se  intra  metas 
contineant,  verbo  Dei  se  praebent  dociles,  sed  potius  exsultant 
in  sua  vanitate.  Sic  autem  habendum  est,  ut  nobis  affulgeat  vera 
religio,  exordium  a  coelesti  doctrina  fieri  debere,  nec  quemquam 
posse  vel  minimum  gustum  rectae  sanaeque  doctrinae  percipere, 
nisi  qui  scripturae  fuerit  discipulus.  Unde  etiam  emergit  verae 
intelligentiae  principium,  ubi  reverenter  amplectimur  quod  de  se 
illic  testari  Deus  voluit.  Neque  enim  perfecta  solum,  vel  numeris 
suis  completa  fides,  sed  omnis  recta  Dei  cognitio  ab  obedientia 
nascitur.  Et  sane  hac  in  parte  singulari  providentia  consuluit 
mortalibus  Deus  in  omnes  aetates. 

3.  Nam  si  reputamus  quam  lubricus  sit  humanae  mentis 
lapsus  in  Dei  oblivionem,  quanta  in  omne  genus  erroris  procli¬ 
vitas,  quanta  ad  confingendas  identidem  novas  et  fictitias  religio¬ 
nes  libido :  perspicere  licebit  quam  necessaria  fuerit  talis  coelestis 
doctrinae  consignatio,  ne  vel  oblivione  deperiret,  vel  errore  eva¬ 
nesceret,  vel  audacia  hominum  corrumperetur.  Quum  itaque  pa¬ 
lam  sit,  Deum  erga  eos  omnes  quos  unquam  erudire  cum  fructu 
voluit,  subsidium  verbi  adhibuisse,  quod  effigiem  suam,  in  pul¬ 
cherrima  mundi  forma  impressam,  parum  esse  efficacem  provideret : 
hac  recta  via  contendere  expedit,  si  ad  sinceram  Dei  contempla¬ 
tionem  serio  aspiramus.  Ad  verbum,  inquam,  est  veniendum,  ubi 
probe  et  ad  vivum  nobis  a  suis  operibus  describitur  Deus,  dum 
opera  ipsa  non  ex  judicii  nostri  pravitate,  sed  aeternae  veritatis 
regula  aestimantur.  Ab  eo  si  deflectimus,  ut  nuper  dixi,  quam¬ 
libet  strenua  enitamur  celeritate ,  quia  tamen  extra  viam  cursus 
erit,  nunquam  ad  metam  pertingere  continget.  Sic  enim  cogitan¬ 
dum  est:  fulgorem  divini  vultus,  quem  et  apostolus  (1  Tim.  6,  16) 
inaccessum  vocat ,  esse  nobis  instar  inexplicabilis  labyrinthi, 
nisi  verbi  linea  in  ipsum  dirigamur.  Ut  satius  sit  in  hac  via 
claudicare,  quam  extra  eam  celerrime  currere.  Itaque  saepius 
(Psal.  93.  96.  97.  99  et  similibus)  David  superstitiones  e  mundo 
tollendas  docens,  quo  pura  vigeat  religio,  Deum  regnantem  in¬ 
ducit;  regnandi  nomine  non  potestatem  significans  qua  praeditus 
est,  et  quam  in  universa  naturae  gubernatione  exercet,  sed  doctri¬ 
nam  qua  sibi  legitimum  principatum  asserit;  quia  nunquam  evelli 
queunt  ex  hominum  cordibus  errores,  donec  plantata  fuerit  vera 
Dei  cognitio. 

4.  Proinde  idem  propheta,  ubi  commemoravit  gloriam  Dei 
a  coelis  enarrari  (Psal.  19,  1),  opera  manuum  enuntiari  a  firma¬ 
mento  ,  ab  ordinata  dierum  noctiumque  serie  majestatem  ejus  prae¬ 
dicari,  deinde  ad  verbi  mentionem  descendit:  lex,  inquit  (Psal. 
19,  8),  Domini  immaculata,  convertens  animas;  testimonium  Do¬ 
mini  fidele,  sapientiam  praestans  parvulis;  justitiae  Domini  rectae, 
laetificantes  corda;  praeceptum  Domini  lucidum,  illuminans  oculos. 
Etsi  enim  alios  quoque  legis  usus  comprehendit  significat  tamen 
in  genere,  quum  frustra  Deus  omnes  populos  ad  se  invitet  coeli 
terraeque  intuitu,  hanc  esse  peculiarem  filiorum  Dei  scholam. 

Eodem  spectat  Psal.  29.  ubi  propheta  concionatus  de  terribili  Dei 
voce,  quae  in  tonitru,  ventis,  imbribus,  turbinibus  et  procellis 
terram  concutit,  tremefacit  montes,  cedros  confringit,  in  fine  tan¬ 
dem  subjicit,  cani  ejus  laudes  in  sanctuario,  quia  ad  omnes  Dei 
voces  quae  in  aere  resonant,  surdi  sunt  increduli.  Sicut  alium 
psalmum,  ubi  descripsit  terribiles  fluctus  maris,  ita  claudit  (Psal. 
93",  5):  testimonia  tua  verificata  sunt;  decor  templi  tui,  sanctitas 
in  longitudinem  dierum.  Hinc  et  illud  emanat  quod  Samaritanae 
mulieri  dicebat  Christus,  gentem  ejus  et  reliquos  omnes  populos 
adorare  quod  nescirent;  solos  Judaeos  Deo  vero  cultum  exhibere 
(Joann.  4,  22).  Nam  quum  humana  mens  pro  sua  imbecillitate 
pervenire  ad  Deum  nullo  modo  queat  nisi  sacro  ejus  verbo  adjuta 
et  sublevata,  omnes  tunc  mortales,  exceptis  Judaeis,  quia  Deum 
sine  verbo  quaerebant,  necesse  fuit  in  vanitate  atque  errore 
versari. 


CAPUT  VII. 

Quo  testimonio  scripturam  oporteat  sanciri,  nempe  spiritus: 
ut  certa  constet  ejus  autoritas ;  atque  impium  esse  commentum, 
fidem  ejus  pendere  ab  ecclesiae  judicio. 

1.  Verum  antequam  longius  progrediar,  quaedam  inserere 
operae  pretium  est  de  scripturae  autoritate,  quae  non  modo  ani¬ 
mos  praeparent  ad  ejus  reverentiam ,  sed  omnem  dubitationem 
eximant.  Porro  ubi  sermonem  Dei  esse  qui  proponitur,  in  con¬ 
fesso  est,  nemo  est  tam  deploratae  audaciae,  nisi  forte  et  sensu 
communi  et  humanitate  quoque  ipsa  destitutus,  qui  fidem  loquenti 
derogare  ausit.  Sed  quoniam  non  quotidiana  e  coelis  redduntur 
oracula,  et  scripturae  solae  exstant  quibus  visum  est  Domino  suam 
perpetuae  memoriae  veritatem  consecrare:  non  alio  jure  plenam 
apud  fideles  autoritatem  obtinent,  quam  ubi  statuunt  e  coelo 
fluxisse,  ac  si  vivae  ipsae  Dei  voces  illic  exaudirentur.  Res  sane 
dignissima  quae  et  tractetur  fusius,  et  accuratius  expendatur.  Sed 
dabunt  veniam  lectores,  si  magis  respiciam  quid  ferat  operis  in¬ 
stituti  ratio,  quam  quid  hujus  rei  amplitudo  requirat.  Invaluit 
autem  apud  plerosque  perniciosissimus  error,  scripturae  tantum 
inesse  momenti  quantum  illi  ecclesiae  suffragiis  conceditur:  ac  si 
vero  aeterna  inviolabilisque  Dei  veritas  hominum  arbitrio  nitere¬ 
tur.  Sic  enim  magno  cum  ludibrio  spiritus  sancti  quaerunt:  ec¬ 
quis  nobis  fidem  faciat,  haec  a  Deo  prodiisse?  ecquis  salva  et 
intacta  ad  nostram  usque  aetatem  pervenisse,  certiores  reddat? 
ecquis  persuadeat,  librum  hunc  reverenter  excipiendum,  alterum 
numero  expungendum,  nisi  certam  istorum  omnium  regulam  ec¬ 
clesia  praescriberet?  Pendet  igitur,  inquiunt,  ab  ecclesiae  deter¬ 
minatione,  et  quae  scripturae  reverentia  debeatur,  et  qui  libri  in 
ejus  catalogo  censendi  sint.  Ita  sacrilegi  homines,  dum  sub  ec- 

clesiae  praetextu  volunt  effraenatam  tyrannidem  invehere,  nihil 
curant  quibus  se  et  alios  ab  surditatibus  illaqueent,  modo  hoc  unum 
extorqueant  apud  simplices,  ecclesiam  nihil  non  posse.  Atqui  si 
ita  est,  quid  miseris  conscientiis  fiet,  solidam  vitae  aeternae  se¬ 
curitatem  quaerentibus,  si  quaecunque  exstant  de  ea  promissiones, 
solo  hominum  judicio  fultae  consistant?  An  accepto  tali  responso 
fluctuari  et  trepidare  desinent?  Rursum,  quibus  impiorum  sannis 
subjicitur  fides  nostra,  quantam  apud  omnes  in  suspicionem  voca¬ 
tur,  si  credatur,  hominum  beneficio,  non  secus  ac  precariam  ha¬ 
bere  autoritatem? 

2.  Sed  ejusmodi  rabulae,  vel  uno  apostoli  verbo  (Eph.  2,  20) 
pulchre  refelluntur.  Ecclesiam  ille  testatur  prophetarum  et  aposto¬ 
lorum  fundamento  sustineri.  Si  fundamentum  est  ecclesiae  pro¬ 
phetica  et  apostolica  doctrina,  suam  huic  certitudinem  ante  con¬ 
stare  oportet,  quam  illa  exstare  incipiat.  Neque  est  quod  cavil¬ 
lentur,  etiamsi  inde  primum  exordium  ducat  ecclesia,  manere  ta¬ 
men  dubium  quae  prophetis  et  apostolis  sint  adscribenda,  nisi 
judicium  ipsius  intercedat.  Nam  si  christiana  ecclesia  propheta¬ 
rum  scriptis  et  apostolorum  praedicatione  initio  fundata  fuit,  ubi¬ 
cunque  reperietur  ea  doctrina,  ecclesiam  certe  praecessit  ejus  ap¬ 
probatio  ;  sine  qua  nunquam  ecclesia  ipsa  exstitisset.  Vanissimum 
est  igitur  commentum,  scripturae  judicandae  potestatem  esse  penes 
ecclesiam,  ut  ab  hujus  nutu  illius  certitudo  pendere  intelligatur. 
Quare  dum  illam  recipit,  ac  suffragio  suo  obsignat,  non  ex  dubia 
aut  alioqui  controversa  authenticam  reddit;  sed  quia  veritatem 
esse  agnoscit  Dei  sui,  pro  pietatis  officio,  nihil  cunctando  vene¬ 
ratur.  Quod  autem  rogant,  unde  persuadebimur  a  Deo  fluxisse, 
nisi  ad  ecclesiae  decretum  confugiamus?  perinde  est  ac  si  quis 
roget,  unde  discemus  lucem  discernere  a  tenebris,  album  a  nigro, 
suave  ab  amaro  ?  Non  enim  obscuriorem  veritatis  suae  sensum 
ultro  scriptura  prae  sc  fert,  quam  coloris  sui  res  albae  ac  nigrae; 
saporis,  suaves  et  amarae. 

3.  Scio  equidem  vulgo  citari  Augustini  sententiam,  ubi  se 
evangelio  crediturum  negat  nisi  ecclesiae  ipsum  moveret  autoritas. 
Sed  quam  perperam  et  calumniose  citetur  in  eum  sensum,  ex  con¬ 
textu  facile  est  deprehendere.  Negotium  illi  erat  cum  Manichaeis, 
qui  absque  controversia  credi  sibi  volebant ,  quum  veritatem  se 
habere  pollicerentur,  non  ostenderent.  Quia  vero,  ut  Manichaeo 
suo  fidem  astruerent,  obtendebant  evangelium,  rogat  quidnam 
facturi  sint  si  in  hominem  incidant  qui  ne  evangelio  quidem  cre¬ 
dat?  quo  genere  persuasionis  eum  sint  in  suam  sententiam  ad¬ 
ducturi?  Postea  subjicit:  ego  vero  non  crederem  evangelio,  etc. 
significans  se,  quum  alienus  esset  a  fide,  non  aliter  potuisse  ad¬ 
duci  ut  evangelium  amplecteretur  pro  certa  Dei  veritate,  quam 
ecclesiae  autoritate  victum.  Et  quid  mirum,  si  quis,  nondum 
Christo  cognito,  hominum  respectum  habeat?  Non  ergo  illic  do¬ 
cet  Augustinus  fundatam  esse  piorum  fidem  in  ecclesiae  autoritate, 
nec  evangelii  certitudinem  inde  pendere  intelligit;  verum  simpli- 

citer  nullam  fore  evangelii  certitudinem  infidelibus,  ut  inde  Christo 
lucrifiant,  nisi  ecclesiae  consensus  eos  impellat.  Atque  id  paulo 
ante  non  obscure  confirmat,  ita  loquendo:  quum  ego  laudavero 
quod  credo,  et  quod  credis  irrisero,  quid  putas  nobis  esse  judi¬ 
candum,  quidve  faciendum,  nisi  ut  eos  relinquamus  qui  nos  in¬ 
vitant  certa  cognoscere,  et  postea  imperant  u^  incerta  credamus; 
et  eos  sequamur  qui  nos  invitant  prius  credere  quod  nundum  va¬ 
lemus  intueri,  ut  ipsa  fide  valentiores  facti,  quod  credimus  in- 
telligere  mereamur,  non  jam  hominibus,  sed  ipso  Deo  intrinsecus 
mentem  nostram  firmante  atque  illuminante?  Haec  certe  sunt 
Augustini  verba;  ex  quibus  cuivis  colligere  promptum  est,  non 
hanc  sancto  viro  fuisse  mentem,  ut  fidem,  quam  scripturis  habe¬ 
mus,  a  nutu  arbitriove  ecclesiae  suspenderet;  sed  tantum  ut  in¬ 
dicaret  quod  nos  quoque  verum  fatemur,  eos  qui  nondum  spiritu 
Dei  sunt  illuminati,  ecclesiae  reverentia  ad  docilitatem  induci,  ut 
Christi  fidem  ex  evangelio  discere  sustineant;  atque  ita  hoc  modo 
ecclesiae  autoritatem  isagogen  esse  qua  ad  fidem  evangelii  prae¬ 
paramur.  Nam,  ut  videmus,  piorum  certitudinem  longe  alio  fun¬ 
damento  vult  esse  suffultam 1).  Alioqui  non  nego  quin  saepe 
Manichaeos  ecclesiae  universae  consensu  urgeat,  dum  scripturam, 
quam  illi  repudiabant,  vult  approbare.  ITnde  illa  adversus  Faustum 
exprobratio:  quod  se  evan  geli  cae  veritati  non  subdat,  tam  fun¬ 
datae,  tam  stabilitae,  tanta  gloria  diffamatae,  et  a  tempore  aposto¬ 
lorum  per  certas  successiones  commendatae.  Sed  nusquam  eo 
spectat,  ut  pendere  doceat,  quam  scripturis  autoritatem  deferimus, 
ab  hominum  definitione  aut  decreto:  tantum,  quod  in  causa  plu¬ 
rimum  valebat,  universale  ecclesiae  judicium  profert,  in  quo  ad¬ 
versariis  erat  superior.  Si  quis  pleniorem  hujus  approbationem 
desiderat,  libellum  ejus  legat  de  utilitate  credendi;  ubi  reperiet, 
non  aliam  credendi  facilitatem  ab  ipso  commendari  nisi  quae  no¬ 
bis  aditum  modo  praebeat,  sitque  opportunum  inquirendi  exor¬ 
dium,  ut  ipse  loquitur;  non  tamen  in  opinione  acquiescendum 
esse,  sed  certa  et  solida  veritate  nitendum. 

4.  Tenendum  quod  nuper  dixi,  non  ante  stabiliri  doctrinae 
fidem,  quam  nobis  indubie  persuasum  sit,  autorem  ejus  esse  Deum. 
Itaque  summa  scripturae  probatio  passim  a  Dei  loquentis  persona 
sumitur.  Non  jactant  prophetae  et  apostoli  vel  acumen  suum, 
vel  quaecunque  fidem  loquentibus  conciliant,  neque  insistunt  ra¬ 
tionibus;  sed  sacrum  Dei  nomen  proferunt,  quo  ad  obsequium 
cogatur  totus  mundus.  Nunc  videndum  quomodo  non  opinione 
tantum  probabili,  sed  liquida  veritate  pateat,  non  temere,  nec 


1)  Augustin.  lib.  2.  de  ordine,  cap.  9.  ,,Ad  discendum  dupliciter  movemur, 
auctoritate  atque  ratione :  tempore  auctoritas ,  re  autem  ratio  prior  est  etc. 
Itaque  quanquam  bonorum  auctoritas  imperitae  multitudini  videatur  esse  salu¬ 
brior  ,  ratio  vero  aptior  eruditis  :  tamen  quia  nullus  hominum  nisi  ex  imperito 
peritus  fit  etc. ,  evenit  ut  omnibus  bona ,  magna ,  occulta  discere  cupientibus, 
non  aperiat  nisi  auctoritas  januam“  etc.  Nam  multa  praeterea  egregia  in  ean¬ 
dem  sententiam. 

fallaciter  obtendi  Dei  nomen.  Jam  si  conscientiis  optime  consul¬ 
tum  volumus,  ne  instabili  dubitatione  perpetuo  circumferantur  aut 
vacillent,  ne  etiam  haesitent  ad  minimos  quosque  scrupulos,  altius 
quam  ab  humanis  vel  rationibus,  vel  judiciis,  vel  conjecturis  petenda 
est  haec  persuasio  nempe  ab  arcano  testimonio  spiritus.  Verum  qui¬ 
dem  est,  si  argumentis  agere  libeat,  multa  posse  in  medium  proferri 
quae  facile  evincant,  si  quis  est  in  coelo  Deus,  legem  et  prophetias 
et  evangelium  ab  eo  manasse.  Imo  quamvis  docti  homines  et  summo 
judicio  praediti  contra  insurgant,  et  omnes  ingenii  vires  confe¬ 
rant  atque  ostentent  in  hac  disceptatione,  nisi  tamen  ad  perditam 
impudentiam  obduruerint,  extorquebitur  illic  haec  confessio,  ma¬ 
nifesta  signa  loquentis  Dei  conspici  in  scriptura,  ex  quibus  pateat 
coelestem  esse  ejus  doctrinam;  ac  paulo  post  videbimus,  omnes 
scripturae  sacrae  libros  quibusque  aliis  scriptis  longissime  prae¬ 
cellere.  Imo  si  puros  oculos  et  integros  sensus  illuc  afferimus, 
statim  occurret  Dei  majestas,  quae  subacta  reclamandi  audacia, 
nos  sibi  parere  cogat.  Praepostere  tamen  faciunt  qui  disputando 
contendunt  solidam  scripturae  fidem  adstruere.  Equidem  tametsi 
nec  summa  dexteritate,  nec  facundia  polleo,  si  tamen  mihi  cer¬ 
tamen  esset  cum  vaferrimis  quibusque  Dei  contemptoribus,  qui  in 
labefactanda  scriptura  solertes  et  faceti  videri  appetunt,  non  diffi¬ 
cile  mihi  fore  confido  obstreperas  eorum  voces  compescere.  Ac 
si  utilis  in  refellendis  eorum  cavillis  esset  labor,  non  magno  ne¬ 
gotio  quas  in  angulis  jactantias  mussitant  discuterem.  Verum  si 
quis  sacrum  Dei  verbum  asserat  ab  hominum  maledictis,  non  pro¬ 
tinus  tamen  quam  requirit  pietas  certitudinem  cordibus  infiget. 
Quia  opinione  tantum  stare  videtur  religio  profanis  hominibus, 
ne  quid  stulte  aut  leviter  credant,  ratione  probari  sibi  cupiunt 
ac  postulant  Mosen  et  prophetas  divinitus  loquutos  esse.  Atqui 
testimonium  spiritus  omni  ratione  praestantius  esse  respondeo. 
Nam  sicuti  Deus  solus  de  se  idoneus  est  testis  in  suo  sermone, 
ita  etiam  non  ante  fidem  reperiet  sermo  in  hominum  cordibus 
quam  interiore  spiritus  testimonio  obsignetur.  Idem  ergo  spiritus 
qui  per  os  prophetarum  loquutus  est,  in  corda  nostra  penetret 
necesse  est,  ut  persuadeat  fideliter  protulisse  quod  divinitus  erat 
mandatum.  Atque  haec  connexio  aptissime  ab  Jesaia  ponitur  in 
his  verbis  (Jes.  59,  21):  spiritus  meus  qui  in  te  est,  et  verba 
quae  posui  in  ore  tuo  et  seminis  tui,  in  perpetuum  non  deficient. 
Bonos  quosdam  male  habet  quod  dum  impune  obmurmurant  impii 
contra  Dei  verbum,  non  ad  manum  suppetat  clara  probatio.  Quasi 
vero  non  ideo  vocetur  spiritus  et  sigillum,  et  arrha  ad  confir¬ 
mandam  piorum  fidem,  quia  donec  mentes  illuminet,  semper  inter 
multas  haesitationes  fluctuant. 

5.  Maneat  ergo  hoc  fixum,  quos  spiritus  sanctus  intus  do¬ 
cuit,  solide  acquiescere  in  scriptura,  et  hanc  quidem  esse  ccvto ~ 
marov ,  neque  demonstrationi  et  rationibus  subjici  eam  fas  esse; 
quam  tamen  meretur  apud  nos  certitudinem,  spiritus  testimonio 
consequi.  Etsi  enim  reverentiam  sua  sibi  ultro  majestate  conci- 


CAPUT  VIL 


59 


liat,  tunc  tamen  demum  serio  nos  afficit  quum  per  spiritum  ob¬ 
signata  est  cordibus  nostris.  Illius  ergo  virtute  illuminati,  jam 
non  aut  nostro,  aut  aliorum  judicio  credimus,  a  Deo  esse  scriptu¬ 
ram;  sed  supra  humanum  judicium,  certo  certius  constituimus  (non 
secus  ac  si  ipsius  Dei  numen  illic  intueremur)  hominum  ministerio, 
ab  ipsissimo  Dei  ore  ad  nos  fluxisse.  Non  argumenta,  non  veri¬ 
similitudines  quaerimus  quibus  judicium  nostrum  incumbat;  sed, 
ut  rei  extra  aestimandi  aleam  positae,  judicium  ingeniumque  no¬ 
strum  subjicimus.  Non  id  quidem  qualiter  solent  quidam  inter¬ 
dum  rem  incognitam  arripere,  quae  mox  perspecta  displicet;  sed 
quia  inexpugnabilem  nos  veritatem  tenere,  probe  nobis  conscii 
sumus.  Neque  qualiter  superstitionibus  solent  miseri  homines 
captivam  mentem  addicere,  sed  quia  non  dubiam  vim  numinis 
illic  sentimus  vigere  ac  spirare,  qua  ad  parendum,  scientes  qui¬ 
dem  ac  volentes ,  vividius  tamen  et  efficacius  quam  pro  humana 
aut  voluntate  aut  scientia,  trahimur  et  accendimur.  Itaque  optimo 
jure  per  Jesaiam  (43,  10)  clamat  Deus,  prophetas  cum  toto  po¬ 
pulo  sibi  esse  testes,  quia  vaticiniis  edocti  indubie  tenebant  abs¬ 
que  fallacia  vel  ambiguitate  loquutum  esse  Deum.  Talis  ergo  est 
persuasio  quae  rationes  non  requirat;  talis  notitia,  cui  optima 
ratio  constet:  nempe  in  qua  securius  constantiusque  mens  quiescit 
quam  in  ullis  rationibus;  talis  denique  sensus,  qui  nisi  ex  coelesti 
revelatione  nasci  nequeat.  Non  aliud  loquor  quam  quod  apud  se 
experitur  fidelium  unusquisque,  nisi  quod  longe  infra  justam  rei 
explicationem  verba  subsidunt.  Pluribus  nunc  supersedeo ,  quo¬ 
niam  hac  de  re  alibi  tractandi  locus  iterum  se  offeret:  tantum 
nunc  sciamus,  veram  demum  esse  fidem  quam  spiritus  Dei  cordi¬ 
bus  nostris  obsignat.  Imo  una  hac  ratione  contentus  erit  mo¬ 
destus  ac  docilis  lector:  promittit  Jesaias  (54,  13),  omnes  reno¬ 
vatae  ecclesiae  filios ^Dei  fore  discipulos.  Singulari  privilegio  illic 
Deus  solos  electos  dignatur,  quos  a  toto  humano  genere  discernit. 
Etenim  quodnam  verae  doctrinae  initium  est  nisi  prompta  alacri¬ 
tas  ad  audiendam  vocem  Dei?  Atqui  Deus  audiri  postulat,  per 
os  Mosis,  sicuti  scriptum  est  (Deut.  30,  10  seaq.):  ne  dicas  in 
corde  tuo,  quis  ascendet  in  coelum,  aut  quis  descendet  in  abys¬ 
sum  ?  ecce  sermo  est  in  ore  tuo.  Si  hunc  intelligentiae  thesau¬ 
rum  filiis  suis  reconditum  esse  Deus  voluit,  nihil  mirum  vel  ab¬ 
surdum  si  in  hominum  vulgo  cernitur  tanta  inscitia  et  stupiditas. 
Yulgus  nomino  praecipuos  etiam  quosque,  donec  in  ecclesiae  cor¬ 
pus  insiti  fuerint.  Adde  quod  Jesaias  (53,  1)  non  extraneis  modo, 
sed  Judaeis  etiam  qui  domestici  censeri  volebant,  propheticam 
doctrinam  incredibilem  fore  admonens,  simul  causam  addit,  quia 
non  revelabitur  omnibus  brachium  Dei.  Quoties  ergo  nos  contur¬ 
bat  credentium  paucitas,  ex  opposito  veniat  in  mentem,  non  alios 
comprehendere  Dei  mysteria  nisi  quibus  datum  est. 


60 


LIBER  I.  DE  COGNITIONE  DEI  CREATORIS. 


CAPUT  VIII. 

Probationes,  quatenus  fert  humana  ratio,  satis  firmas  suppe¬ 
tere  ad  stabiliendam  scripturae  fidem. 

Hujus  Capitis  partes  sunt  quatuor.  Prior  generales  quasdam  probationes 
continet ,  quae  ex  utriusque  Testamenti  libris  facile  colligi  possunt :  doctrinae 
sacrae  videlicet  dispositionem  ,  dignitatem ,  veritatem ,  simplicitatem ,  efficaciam 
et  majestatem,  sect.  1.  et  2.  —  Altera  speciales  probationes  ex  veteri  Testa¬ 
mento  petitas  proponit :  nempe  librorum  Mosis  antiquitatem ,  auctoritatem ,  mi¬ 
racula,  prophetias,  sect.  3 — 7.,  aliorum  item  prophetarum  praedictiones  et  mi¬ 
rabilem  consensum,  sect.  8.  Additur  duarum  adversus  Mosis  et  Prophetarum 
libros  objectionum  refutatio ,  sect.  9  et  10.  —  Tertia  ex  novo  Testamento  col¬ 
lectas  exhibet  probationes:  harmoniam  Evangelistarum  de  coelestibus  mysteriis 
disserentium,  Joannis  et  Petri  Paulique  in  scribendo  majestatem,  Apostolorum 
insignem  vocationem  et  Pauli  conversionem,  sect.  11.  —  Postrema  depromptas 
ex  ecclesiastica  historia  probationes  repraesentat:  Ecclesiae  perpetuum  consen¬ 
sum  in  recipienda  et  conservanda  Dei  veritate,  ipsius  veritatis  ut  se  ipsam  tue¬ 
retur  invictum  robur,  piorum  (tot  modis  alioquin  inter  se  dissidentium)  conve¬ 
nientiam,  nonnullorum  illustrium  virorum  piam  ejusdem  doctrinae  professionem, 
martyrum  denique  constantiam  omnem  humanum  captum  superantem ,  sect.  12 
et  13.  His  adjungitur  tractationis  conclusio. 

1.  Haec  nisi  certitudo  adsit  quolibet  humano  judicio  et  su¬ 
perior  et  validior,  frustra  scripturae  autoritas  vel  argumentis  mu¬ 
nietur,  vel  ecclesiae  consensu  stabilietur,  vel  aliis  praesidiis  con¬ 
firmabitur;  siquidem,  nisi  hoc  jacto  fundamento  suspensa  semper 
manet.  Sicuti  contra,  ubi  semel  communi  sorte  exemptam  reli¬ 
giose  ac  pro  dignitate  amplexi  sumus,  quae  ad  ejus  certitudinem 
animis  nostris  inserendam  et  infigendam  non  adeo  valebant,  tunc 
aptissima  sunt  adminicula.  Mirum  enim  quantum  confirmationis 
ex  eo  accedat,  dum  intentiore  studio  reputamus,  quam  ordinata 
et  disposita  illic  appareat  divinae  sapientiae  dispensatio,  quam  coe¬ 
lestis  ubique  et  nihil  terrenum  redolens  doctrina,  quam  pulchra 
partium  omnium  inter  se  consensio,  et  ejusmodi  reliqua  quae  ad 
conciliandam  scriptis  majestatem  conveniunt.  Tum  vero  solidius 
adhuc  confirmantur  corda  nostra,  dum  cogitamus,  rerum  magis 
dignitate  quam  verborum  gratia  in  ejus  admirationem  nos  rapi. 
Ham  et  hoc  non  sine  eximia  Dei  providentia  factum  est,  ut  subli¬ 
mia  regni  coelestis  mysteria  sub  contemptibili  verborum  humili¬ 
tate  bona  ex  parte  traderentur;  ne  si  splendidiore  eloquentia  il¬ 
lustrata  forent,  cavillarentur  impii,  solam  ejus  vim  hic  regnare. 
Hunc  quum  inculta  illa  et  tantum  non  rudis  simplicitas  majorem 
sui  reverentiam  excitet  quam  ulla  rhetorum  facundia,  quid  judi¬ 
care  licet  nisi  potentiorem  scripturae  sacrae  vim  veritatis  constare, 
quam  ut  verborum  arte  indigeat?  Hon  ergo  absque  ratione  apo¬ 
stolus  (1  Cor.  2,  4)  Dei  virtute,  non  humana  sapientia,  fundatam 
esse  fidem  Corinthiorum  arguit,  quod  sua  inter  eos  praedicatio, 


CAPUT  VIII. 


61 


non  persuasoriis  humanae  sapientiae  verbis,  sed  ostensione  spiri¬ 
tus  et  potentiae  commendabilis  fuisset.  Siquidem  ab  omni  dubi¬ 
tatione  vindicatur  veritas,  ubi  non  alienis  sutfulta  praesidiis,  sola 
ipsa  sibi  ad  se  sustinendam  sufficit.  Haec  autem  virtus  quam 
propria  sit  scripturae,  inde  liquet,  quod  ex  humanis  scriptis  quam¬ 
libet  artificiose  expolitis,  nullum  omnino  perinde  ad  nos  afficien¬ 
dos  valet.  Lege  Demosthenem,  aut  Ciceronem;  lege  Platonem, 
Aristotelem,  aut  alios  quosvis  ex  illa  cohorte:  mirum  in  modum, 
fateor,  te  allicient,  oblectabunt,  movebunt,  rapient;  verum  inde 
si  ad  sacram  istam  lectionem  te  conferas,  velis  nolis  ita  vivide 
te  afficiet,  ita  cor  tuum  penetrabit,  ita  medullis  insidebit,  ut  prae 
istius  sensus  efficacia,  vis  illa  rhetorum  ac  philosophorum  prope 
evanescat.  Ut  promptum  sit  perspicere  divinum  quiddam  spirare 
sacras  scripturas,  quae  omnes  humanae  industriae  dotes  ac  gratias 
tanto  intervallo  superent. 

2.  Fateor  quidem  prophetis  nonnullis  elegans  et  nitidum, 
imo  etiam  splendidum  esse  dicendi  genus,  ut  profanis  scriptoribus 
non  cedat  eorum  facundia.  Ac  talibus  exemplis  voluit  ostendere 
spiritus  sanctus  non  sibi  defuisse  eloquentiam,  dum  rudi  et  crasso 
stilo  alibi  usus  est.  Caeterum  sive  Davidem,  Jesaiam  et  similes 
legas,  quibus  suavis  et  jucunda  fluit  oratio,  sive  Amos  hominem 
pecuarium,  Jeremiam  et  Zachariam,  quorum  asperior  sermo  rusti¬ 
citatem  sapit,  ubique  conspicua  erit  illa  quam  dixi  spiritus  maje¬ 
stas.  Nec  me  latet,  ut  satan  in  multis  est  Dei  aemulus,  quo  se 
fallaci  similitudine  melius  insinuet  in  animos  simplicium,  ita  im¬ 
pios  errores  quibus  miseros  homines  fallebat,  astute  sparsisse  in¬ 
culto  sermone  et  fere  barbaro,  et  saepe  obsoletis  loquendi  formis 
usum  esse,  ut  sub  hac  larva  tegeret  suas  imposturas.  Sed  quam 
inanis  et  putida  sit  affectatio ,  vident  omnes  mediocri  sensu  prae¬ 
diti.  Quantum  vero  ad  sacram  scripturam  attinet,  quamvis  multa 
arrodere  conentur  protervi  homines,  constat  tamen  sententiis  re¬ 
fertam  esse  quae  humanitus  concipi  non  potuerint.  Inspiciantur 
singuli  prophetae :  nemo  reperietur  qui  non  longe  excesserit  hu¬ 
manum  modum;  ut  palato  prorsus  carere  censendi  sint  quibus  in¬ 
sipida  est  eorum  doctrina. 

3.  Tractarunt  alii  hoc  argumentum  copiose:  quo  fit  ut  pauca 
tantum  delibare  in  praesens  sufficiat,  quae  ad  summam  totius  cau¬ 
sae  maxime  faciunt.  Praeter  ea  quae  jam  attigi,  non  parum  ha¬ 
bet  ponderis  ipsa  scripturae  antiquitas1).  Nam  utcunque  graeci 
scriptores  de  aegyptiaca  theologia  multa  fabulentur,  nullum  tamen 
cujusquam  religionis  monumentum  exstat  quod  non  sit  Mosis  sae¬ 
culo  longe  inferius.  Neque  Moses  novum  Deum  comminiscitur; 
sed  quod  de  aeterno  Deo  longa  temporum  serie  a  patribus  quasi 
per  manus  traditum  acceperant  Israelitae,  proponit.  Quid  enim 
aliud  agit,  quam  ut  ad  foedus  ipsos  revocet  cum  Abrahamo  ini¬ 
tum?  Quod  si  rem  inauditam  attulisset,  nullus  erat  accessus;  sed 


1)  Cf.  Euseb.  Praepar.  Evang.  lib.  2.  c.  1. 

oportuit  liberationem  a  servitute,  in  qua  detinebantur,  rem  om¬ 
nibus  notam  ac  tritam  esse,  ut  audita  ejus  mentio  protinus  om¬ 
nium  animos  erigeret.  Quin  etiam  de  quadringentorum  annorum 
numero  probabile  est  fuisse  edoctos.  Nunc  reputandum  est,  si  a 
tam  alto  exordio  Moses  (qui  tamen  ipse  tanto  intervallo  tempo¬ 
rum  superat  alios  omnes  scriptores)  repetit  doctrinae  suae  tradi¬ 
tionem,  quantum  vetustate  scriptura  sacra  inter  alias  omnes  emineat. 

4.  Nisi  forte  Aegyptiis  credere  libeat  vetustatem  suam  ex¬ 
tendentibus  ad  sex  annorum  millia  ante  creatum  mundum.  Sed 
quum  profanis  etiam  quibusque  semper  ludibrio  fuerit  eorum  gar¬ 
rulitas,  non  est  cur  in  ejus  refutatione  laborem.  Citat  autem  Jo- 
sephus  contra  Apionem  testimonia  memoratu  digna  ex  antiquissi¬ 
mis  scriptoribus,  unde  colligere  licet,  gentium  omnium  consensu 
doctrinam  in  lege  proditam  ab  ultimis  saeculis  fuisse  celebrem, 
quamvis  neque  lecta,  neque  vere  cognita  fuerit.  Jam  ne  qua  hae¬ 
reret  apud  malignos  suspicio,  ne  qua  etiam  improbis  cavillandi 
esset  ansa,  utrique  periculo  optimis  remediis  Deus  occurrit.  Dum 
refert  Moses  quid  trecentis  fere  ante  annis  coelesti  afflatu  pro- 
nuntiasset  Jacob  de  posteris  suis,  quomodo  tribum  suam  nobilitat? 
Imo  eam  notat  aeterna  infamia  in  persona  Levi.  Simeon,  inquit 
(Gen.  49,  5.  6),  et  Levi  vasa  iniquitatis;  in  consilium  eorum  non 
veniat  anima  mea,  nec  in  arcanum  eorum  lingua  mea.  Certe  po¬ 
tuit  dedecus  illud  silere:  non  tantum  ut  patri  suo  parceret,  sed 
ne  se  ipsum  cum  tota  familia  aspergeret  ejusdem  ignominiae  parte. 
Quomodo  suspectus  esse  poterit  qui  primum  familiae,  ex  qua  oriun¬ 
dus  erat,  autorem  spiritus  sancti  oraculo  detestabilem  fuisse  ultro 
praedicans,  neque  privatim  sibi  consulit,  neque  recusat  subire  in¬ 
vidiam  apud  gentiles  suos,  quibus  haud  dubie  hoc  molestum  erat? 
Quum  etiam  impium  Aaronis  germani  fratris  et  Mariae  sororis 
murmur  commemorat  (Num.  12,  1),  dicemusne  ex  carnis  suae 
sensu  loqui,  an  parere  spiritus  sancti  imperio?  Ad  haec  quum 
summa  ejus  esset  autoritas,  cur  saltem  jus  summi  sacerdotii  non 
relinquit  filiis  suis ,  sed  in  ultimum  locum  eos  ablegat  ?  Pauca 
tantum,  ex  multis  delibo;  sed  in  ipsa  lege  passim  occurrent  multa 
argumenta  quae  vendicent  plenam  fidem,  ut  absque  controversia 
Moses  quasi  Dei  angelus  e  coelo  prodeat. 

5.  Jam  vero  tot  ac  tam  insignia  quae  refert  miracula,  toti¬ 
dem  sunt  legis  ab  ipso  latae  proditaeque  doctrinae  sanctiones. 
Nam  quod  nube  abreptus  fuit  in  montem  x);  quod  illic  usque  ad 
diem  quadragesimum  humano  contubernio  exemptus  fuit;  quod  in 
ipsa  legis  promulgatione  facies  ejus  tanquam  solaribus  radiis  ful¬ 
gebat;  quod  undique  micabant  fulgetra;  tonitrua  et  fragores  toto 
aere  exaudiebantur;  tuba  etiam  nullo  humano  ore  inflata  clange¬ 
bat;  quod  tabernaculi  ingressus  nube  opposita  excipiebatur  a  con¬ 
spectu  populi;  quod  horrendo  Core,  Dathan  et  Abiron,  totiusque 


1)  Exod.  24,  18.  et  porro:  Ibid.  34,  29.  ibid.  19,  16.  ibid.  40,  34.  Num, 
16,  24.  ibid.  20,  10.  ibid.  11,9. 

impiae  factionis  exitio  tam  mirifice  vindicata  fuit  ejus  autoritas; 
quod  lapis  virga  percussus  flumen  protinus  ejecit;  quod  man  e 
coelo  ad  ejus  precationem  depluit:  nonne  hinc  Deus  ipsum  coeli- 
tus  commendabat  tanquam  indubium  prophetam  ?  Si  quis  objiciat 
me  sumere  pro  confessis  quae  controversia  non  careant,  hujus 
cavilli  facilis  est  solutio.  Nam  quum  haec  omnia  pro  concione 
pifblicaverit  Moses,  quis  fingendi  locus  fuit  apud  ipsos  rerum  ge¬ 
starum  oculatos  testes?  Scilicet  prodiisset  in  medium,  ac  popu¬ 
lum  infidelitatis,  contumaciae,  ingratitudinis  aliorumque  scelerum 
coarguens,  suam  doctrinam  sub  ipsorum  conspectu  jactasset  sanci¬ 
tam  fuisse  iis  miraculis  quae  ipsi  nunquam  vidissent. 

6.  Nam  et  hoc  notatu  dignum,  quoties  narrat  de  miraculis, 
simul  odiose  conjungi  quae  totum  populum  stimulare  ad  recla¬ 
mandum  poterant,  si  vel  minima  fuisset  occasio.  Unde  apparet 
non  aliter  ut  subscriberent  fuisse  adductos,  nisi  quia  plus  satis 
convicti  erant  sua  experientia.  Caeterum  quoniam  res  erat  illu¬ 
strior  quam  ut  profanis  scriptoribus  liberum  esset  negare  edita 
fuisse  a  Mose  miracula,  calumniam  illis  suggessit  pater  mendacii, 
ea  magicis  artibus  adscribens.  Sed  qua  conjectura  magum  fuisse 
insimulant  qui  tantopere  ab  hac  superstitione  abhorret,  ut  lapidi¬ 
bus  obruere  jubeat  qui  tantum  consuluerit  magos  et  ariolos  ?  Certe 
nemo  impostor  praestigiis  ludit,  qui  non  obstupefacere  vulgi  ani¬ 
mos  studeat,  captandae  famae  causa.  Quid  autem  Moses?  se  et 
fratrem  Aaronem  nihil  esse  clamans,  sed  tantum  exsequi  quae 
Deus  praescripsit,  satis  abstergit  omnem  sinistram  notam.  Jam  si 
res  ipsae  considerentur,  quaenam  incantatio  facere  potuit  ut  man 
e  coelo  quotidie  pluens  ad  populum  alendum  sufficeret?  si  quis 
plus  justa  mensura  repositum  haberet,  ex  ipsa  putredine  disceret 
incredulitatem  suam  divinitus  puniri?  Adde  quod  multis  seriis 
probationibus  sic  examinari  passus  est  Deus  servum  suum,  ut  nunc 
obstrependo  nihil  proficiant  improbi.  Quoties  enim  superbe  et 
petulanter  nunc  surrexit  totus  populus,  nunc  quidam  inter  se  con¬ 
spirando  sanctum  Dei  servum  evertere  conati  sunt,  eorum  furo¬ 
rem  praestigiis  eludere  qui  potuit?  Et  eventus  palam  docet,  hoc 
modo  sancitam  in  omnia  saecula  fuisse  ejus  doctrinam. 

7.  Ad  haec  quod  tribui  Juda  in  persona  patriarchae  Jacob 
assignat  principatum  (Gen.  49,  10),  quis  neget  spiritu  prophetico 
factum  esse,  praesertim  si  rem  ipsam,  ut  eventu  comprobata  fuit, 
cogitationi  nostrae  subjicimus?  Einge  Mosen  primum  esse  vati¬ 
cinii  autorem :  ex  quo  tamen  scriptum  hoc  memoriae  prodidit, 
praetereunt  anni  quadringenti  quibus  nulla  est  in  tribu  Juda  scep¬ 
tri  mentio.  Post  Saulem  inauguratum  videtur  regia  potestas  in 
tribu  Benjamin  residere.  Quum  a  Samuele  ungitur  David,  quae¬ 
nam  ejus  transferendae  ratio  apparet?  Quis  regem  sperasset  ex 
plebeja  hominis  pecuarii  domo  exiturum?  Et  quum  illic  septem 
essent  fratres,  quis  minimo  natu  honorem  destinasset?  Qua  de¬ 
inde  ratione  ad  spem  regni  pervenit?  Quis  humana  arte  vel  in¬ 
dustria  vel  prudentia  gubernatam  fuisse  unctioDem  dicat,  ac  non 

potius  vaticinii  coelestis  complementum  esse?  Similiter  quae  de 
gentibus  in  foedus  Dei  cooptandis,  obscure  licet,  praedicit,  quum 
post  duo  fere  annorum  millia  evenerint,  an  non  divino  afflatu 
ipsum  loquutum  esse  palam  faciunt?  Omitto  alias  praedictiones, 
quae  divinam  revelationem  ita  plane  spirant,  ut  sanis  hominibus 
constet  Deum  esse  qui  loquitur.  Breviter,  unum  canticum  (Deut.  32) 
illustre  speculum  est  in  quo  Deus  evidenter  apparet. 

8.  In  reliquis  autem  prophetis  multo  etiamnum  clarius  id 
cernitur.  Pauca  tantum  exempla  deligam,  quia  in  omnibus  colli¬ 
gendis  nimius  esset  labor.  Quum  Jesaiae  tempore  pacatum  esset 
regnum  Juda,  imo  quum  in  Chaldaeis  aliquid  praesidii  sibi  repo¬ 
situm  putaret,  de  excidio  urbis  populi  que  exsilio  concionabatur 
Jesaias.  Ut  demus,  nondum  satis  clarum  specimen  fuisse  divini 
instinctus,  multo  ante  praedicere  quae  tunc  videbantur  fabulosa, 
tandem  vera  apparuerunt:  quae  tamen  simul  de  redemptione  va¬ 
ticinia  edit,  unde  nisi  a  Deo  profecta  fuisse  dicemus?  Cyrum  no¬ 
minat  (Jes.  45,  1),  per  quem  subigendi  erant  Chaldaei,  et  popu¬ 
lus  in  libertatem  asserendus.  Elapsi  sunt  anni  plus  centum  ex 
quo  ita  vaticinatus  est  propheta  priusquam  nasceretur  Cyrus.  Nam 
hic  centesimo  demum  anno  aut  circiter  post  illius  mortem  natus 
est.  Nemo  divinare  tunc  poterat  fore  aliquem  Cyrum  cui  cum 
Babyloniis  bellum  futurum  esset;  qui,  tam  potenti  monarchia  sub 
manum  suam  redacta,  finem  israelitici  populi  exsilio  imponeret. 
Nuda  haec  narratio,  sine  ullo  verborum  ornatu,  nonne  indubia 
esse  Dei  oracula,  non  hominis  conjecturas,  quae  Jesaias  loquitur, 
plane  demonstrat?  Rursus  quum  Jeremias  (25,  11.  12)  prius  ali¬ 
quanto  quam  populus  abduceretur,  annis  septuaginta  finiret  tem¬ 
pus  captivitatis,  reditum  que  et  libertatem  indiceret,  nonne  a  spi¬ 
ritu  Dei  gubernari  ejus  linguam  oportuit?  Cujus  impudentiae  erit 
negare  talibus  documentis  sancitam  fuisse  prophetarum  autorita- 
tem,  adeoque  impletum  esse  quod  ipsi  jactant  ad  vindicandam  ser¬ 
monibus  suis  fidem?  Priora  ecce  venerunt,  nova  annuncio ;  an¬ 
tequam  oriantur,  nota  vobis  faciam  (Jes.  42,  9).  Omitto  quod 
Jeremias  et  Ezechiel,  quum  tam  procul  essent  dissiti,  tamen  eodem 
tempore  prophetantes,  in  dictis  omnibus  perinde  consentiebant  ac 
si  mutuo  alter  alteri  dictasset  verba.  Quid  Daniel?  annon  usque 
ad  annum  fere  sexcentesimum  de  rebus  futuris  prophetias  ita  con¬ 
texit  ac  si  historiam  de  rebus  gestis  et  passim  notis  scriberet? 
Haec  si  prope  meditata  habeant  pii  homines,  ad  compescendos 
impiorum  hominum  latratus  abunde  instructi  erunt.  Clarior  enim 
est  ista  demonstratio  quam  ut  ullis  cavillis  sit  obnoxia. 

9.  Scio  quid  in  angulis  obstrepant  quidam  nebulones,  ut  in 
oppugnanda  Dei  veritate  acumen  ingenii  sui  ostentent.  Quaerunt 
enim,  quis  nos  certiores  fecerit  a  Mose  et  prophetis  haec  fuisse 
scripta  quae  sub  eorum  nominibus  leguntur?  Quin  etiam  quae¬ 
stionem  movere  audent,  fueritne  unquam  aliquis  Moses?  At  si 
quis  in  dubium  revocet  fueritne  unquam  vel  Plato  aliquis,  vel 
Aristoteles,  vel  Cicero,  quis  non  colaphis  aut  ilageBis  castigan- 

dam  talem  insaniam  dicat?  Fuit  lex  Mosis  coelesti  magis  provi¬ 
dentia,  quam  hominum  studio  mirabiliter  conservata.  Et  quam¬ 
quam  negligentia  sacerdotum  ad  breve  tempus  sepulta  jacuit,  ex 
quo  pius  rex  Josias  eam  invenit,  per  continuas  aetatum  successio¬ 
nes  inter  manus  hominum  versata  est.  Neque  vero  quasi  rem 
ignbtam  aut  novam  protulit  Josias,  sed  quae  semper  vulgata  fue¬ 
rat,  et  cujus  tunc  celebris  erat  memoria.  Dicatum  erat  templo 
volumen  prototypon ;  dicatum  regiis  archivis  descriptum  inde  exem¬ 
plar.  Tantum  hoc  acciderat  quod  sacerdotes  legem  ipsam  ex  so- 
lenni  more  publicare  desierant,  et  populus  etiam  ipse  usitatam 
lectionem  neglexerat.  Quid  quod  nullum  fere  saeculum  praeteriit 
quo  non  confirmata  renovataque  fuerit  ejus  sanctio?  an  iis  incogni¬ 
tus  erat  Moses  qui  Davidem  tractabant?  Verum,  ut  de  omnibus 
simul  loquar,  certo  certius  est  ipsorum  scripta  non  aliter  perve¬ 
nisse  ad  posteros  quam  de  manu  in  manum ,  ut  ita  loquar ,  perpe¬ 
tua  annorum  serie  a  patribus  tradita,  qui  partim  loquentes  audie¬ 
rant,  partim  recenti  memoria  discebant  ab  auditoribus,  fuisse  ita 
loquutos. 

10.  Imo  quod  ex  Machabaeorum  historia  objiciunt  ad  ele¬ 
vandam  scripturae  fidem,  tale  est  ut  nihil  ad  eam  stabiliendam 
excogitari  possit  aptius.  Primum  tamen  quem  obtendunt  colorem 
diluamus :  deinde  in  eos  retorquebimus  quam  in  nos  machinam 
erigunt.  Quum  Antiochus,  inquiunt,  libros  omnes  jusserit  con¬ 
cremari,  unde  prodierunt  quae  nunc  habemus  exemplaria?  Ego 
autem  vicissim  interrogo  in  qua  officina  tam  cito  fabricari  potue¬ 
rint?  Constat  enim  post  sedatam  saevitiam  mox  exstitisse,  et  a 
piis  omnibus  qui  in  eorum  doctrina  educati  familiariter  eos  nove¬ 
rant  sine  controversia  fuisse  agnitos.  Quin  etiam  quum  omnes 
impii,  quasi  facta  conjuratione,  Judaeis  tam  proterve  insultaverint, 
nemo  unquam  illis  objicere  ausus  est  falsam  librorum  suppositio¬ 
nem.  Nam  qualiscunque,  eorum  opinione,  sit  religio  judaica,  Mo- 
sen  tamen  ipsius  esse  autorem  fatentur.  Quid  ergo  aliud  quam 
proterviam  suam  plus  quam  caninam  produnt  isti  blaterones,  dum 
supposititios  libros  esse  mentiuntur,  quorum  sacra  vetustas  histo¬ 
riarum  omnium  consensu  approbatur?  Sed  ne  refellendis  tam  pu¬ 
tidis  calumniis  frustra  plus  operae  impendam,  potius  hinc  repu¬ 
temus  quantam  Dominus  conservandi  verbi  sui  curam  habuerit, 
quando  ipsum  ex  truculentia  saevissimi  tyranni,  quasi  ex  prae¬ 
senti  incendio,  praeter  spem  omnium  eripuit;  quod  pios  sacerdo¬ 
tes  aliosque  tanta  constantia  instruxit,  ut  non  dubitaverint  the¬ 
saurum  hunc  vitae  suae  dispendio,  si  opus  foret,  redemptum  ad 
posteros  transmittere;  quod  acerrimam  tot  praesidum  ac  satellitum 
conquisitionem  frustratus  est.  Quis  insigne  ac  mirificum  Dei  opus 
non  agnoscat,  quod  sacra  illa  monumenta,  quae  prorsus  interiisse 
sibi  impii  persuaserant,  mox  quasi  postliminio  redierunt,  et  qui¬ 
dem  majore  cum  dignatione?  Sequuta  est  enim  graeca  interpre¬ 
tatio  quae  per  totum  orbem  ea  vulgaret.  Neque  in  eo  tantum 
apparuit  miraculum,  quod  foederis  sui  tabulas  Deus  a  sanguinariis 
Calvini  Institutio  I.  5 

Antiochi  edictis  vindicavit,  sed  quod  inter  tam  multiplices  gentis 
judaicae  clades,  quibus  subinde  attrita  et  vastata,  mox  prope  ad 
internecionem  redacta  fuit,  salvae  tamen  superstitesque  manserunt. 
Lingua  hebraea  non  ignobilis  modo,  sed  prope  incognita  jacebat:) 
et  certe,  nisi  religioni  consultum  voluisset  Deus,  in  totum  periis- 
set.  Quantum  enim,  ex  quo  reversi  sunt  ab  exsilio  Judaei,  a 
linguae  patriae  genuino  usu  desciverint,  ex  ejus  saeculi  prophetis 
apparet;  quod  ideo  notatu  utile  est,  quia  ex  hac  comparatione 
clarius  elicitur  legis  et  prophetarum  antiquitas.  Et  per  quos  sa-! 
lutis  doctrinam  in  lege  et  prophetis  comprehensam  nobis  Deus 
servavit,  ut  Christus  suo  tempore  patefieret?  Per  infestissimos 
Christi  ipsius  hostes  Judaeos ;  quos  merito  ecclesiae  christianae  libra¬ 
rios  Augustinus  ideo  appellat,  quia  nobis  subministrarunt  lectio¬ 
nem  cujus  ipsi  usum  non  habent. 

11.  Porro  si  ad  novum  testamentum  venitur,  quam  solidis 
fulturis  nititur  ejus  veritas?  Historiam  humili  abjectoque  sermone 
tres  evangelistae  recitant.  Fastidio  est  multis  superbis  ista  sim¬ 
plicitas;  nempe  quoniam  ad  praecipua  doctrinae  capita  non  atten¬ 
dunt,  ex  quibus  colligere  facile  esset,  eos  supra  humanum  captum 
de  coelestibus  mysteriis  disserere.  Certe  quicunque  ingenui  pudo¬ 
ris  gutta  praediti  erunt,  lecto  primo  capite  Lucae  pudefient.  Jamli 
Christi  conciones,  quarum  summa  a  tribus  illis  evangelistis  per¬ 
stringitur,  omni  contemptu  eorum  scripta  facile  eximunt.  Joan- 
nes  autem  e  sublimi  tonans,  quos  non  cogit  in  obsequium  fidei, 
eorum  pervicaciam  quolibet  fulmine  validius  prosternit.  Prodeant 
in  medium  omnes  isti  nasuti  censores,  quibus  summa  voluptas  est 
scripturae  reverentiam  ex  suis  et  aliorum  cordibus  excutere.  Le¬ 
gant  Joannis  evangelium:  velint  nolint,  illic  reperient  mille  sen¬ 
tentias  quae  saltem  eorum  socordiam  expergefaciant;  imo  quae 
eorum  conscientiis  ad  cohibendos  eorum  risus  horribile  inurant, 
cauterium.  Eadem  Pauli  et  Petri  ratio  est,  in  quorum  scriptis 
quamvis  major  pars  caecutiat,  ipsa  tamen  coelestis  majestas  de¬ 
vinctos  sibi  omnes  et  quasi  constrictos  tenet.  Unum  vero  hoc 
eorum  doctrinam  supra  mundum  satis  superque  attollit,  quod  Mat-  i 
thaeus  ad  mensae  suae  quaestum  antea  affixus,  Petrus  et  Joannes 
in  naviculis  suis  versati,  omnes  grassi  idiotae,  nihil  didicerant  in 
hominum  schola  quod  aliis  traderent.  Paulus  vero  non  tantum  ex 
professo  hoste,  sed  etiam  saevo  et  sanguinario,  conversus  in  no-  i 
vum  hominem,  subita  et  insperata  mutatione  ostendit  coelesti  im-  | 
perio  se  compulsum  doctrinam  quam  oppugnaverat  asserere.  Ne¬ 
gent  canes  isti  spiritum  sanctum  super  apostolos  delapsum  esse, 
vel  saltem  historiae  fidem  abrogent:  res  tamen  palam  clamitat  a  ! 
spiritu  fuisse  edoctos,  qui  ante  in  ipsa  plebe  contemptibiles,  re¬ 
pente  de  coelestibus  mysteriis  tam  magnifice  disserere  coeperunt. 

12.  Adde  quod  aliae  quoque  sunt  optimae  rationes  cur  pon-  j 
dere  suo  non  careat  ecclesiae  consensus.  Neque  enim  pro  minimo 
ducendum  est,  ex  quo  scriptura  publicata  fuit,  tot  saeculorum  vo¬ 
luntates  constanter  in  ejus  obedientiam  consensisse;  et  utcunque 

is  miris  modis  eam  vel  opprimere,  vel  evertere,  vel  inducere  pror- 
id  sus  et  ex  hominum  memoria  obliterare  satan  cum  toto  mundo  co¬ 
ii,  natus  sit,  semper  tamen  instar  palmae  superiorem  evasisse,  et 
i;  inexpugnabilem  perstitisse.  Siquidem  nemo  fere  excellentiore  in- 
!■  genio,  vel  sophista,  vel  rhetor  olim  fuit,  qui  vim  suam  adversus 
a  ipsam  non  intenderet ;  nihil  tamen  profecerunt  omnes.  In  ejus 
s  excidium  universae  terrae  potentia  se  armavit :  in  fumum  abierunt 
e  omnes  ejus  conatus.  Quomodo  tam  valide  undequaque  impetita 
•  restitisset,  non  nisi  humano  freta  praesidio?  Quin  magis  hoc  ipso 
s  a  Deo  esse  convincitur,  quod  reluctantibus  humanis  omnibus  stu- 
i  diis,  sua  tamen  virtute  usque  emerserit.  Adde  etiam  huc,  quod 
-  non  una  civitas,  non  gens  una  in  eam  recipiendam  et  amplexan- 
■  dam  conspiravit;  sed  quam  longe  lateque  patet  terrarum  orbis, 
variarum  gentium,  quibus  alioqui  nihil  inter  se  commune  erat, 
sancta  conspiratione  suam  autoritatem  adepta  est.  Porro  quum 
plurimum  nos  movere  debeat  talis  convenientia  tam  diversorum 
animorum,  et  rebus  omnibus  alioqui  inter  se  dissidentium,  quando 
eam  non  nisi  coelesti  numine  conciliatam  apparet:  non  parum  ta¬ 
men  gravitatis  illi  accrescit,  dum  intuemur  in  eorum  pietatem  qui 
sic  conveniunt;  non  omnium  quidem,  sed  quibus,  ceu  luminibus, 
fulgere  ecclesiam  suam  Dominus  voluit. 

13.  Jam  quanta  securitate  nos  ei  doctrinae  nomen  dare  par 
est,  quam  tot  sanctorum  virorum  sanguine  sancitam  ac  testifica¬ 
tam  videmus  ?  Illi  pro  semel  suscepta  non  dubitarunt  mortem  ani¬ 
mose  et  intrepide,  atque  adeo  magna  alacritate  oppetere:  nos  cum 
tali  arrhabone  ad  nos  transmissam,  qui  non  certa  et  inconcussa 
persuasione  susciperemus?  Non  ergo  est  mediocris  scripturae  ap¬ 
probatio,  tot  testium  sanguine  fuisse  obsignatam;  praesertim  dum 
reputamus,  eos  mortem  ad  reddendum  fidei  testimonium  oppetiisse, 
non  fanatica  intemperie,  qualiter  interdum  erratici  spiritus  solent, 
sed  firmo  constantique,  sobrio  tamen,  Dei  zelo.  Aliae  sunt  nec 
paucae  nec  invalidae  rationes,  quibus  sua  scripturae  dignitas  ac 
majestas  non  modo  asseratur  piis  pectoribus,  sed  adversus  calum¬ 
niatorum  technas  egregie  vindicetur,  sed  quae  non  satis  per  se 
valeant  ad  firmam  illi  fidem  comparandam ,  donec  ejus  reverentiam 
coelestis  pater,  suo  illic  numine  patefacto,  omni  controversia  exi¬ 
mit.  Quare  tum  vere  demum  ad  salvificam  Dei  cognitionem  scrip¬ 
tura  satisfaciet,  ubi  interiori  spiritus  sancti  persuasione  fundata 
fuerit  ejus  certitudo.  Quae  vero  ad  eam  confirmandam  humana 
exstant  testimonia,  sic  inania  non  erunt,  si  praecipuum  illud  et 
summum,  velut  secundaria  nostrae  imbecillitatis  adminicula,  subse¬ 
quantur.  Sed  inepte  faciunt  qui  probari  volunt  infidelibus,  scriptu¬ 
ram  esse  verbum  Dei;  quod,  nisi  fide,  cognosci  nequit.  Merito 
itaque  Augustinus,  qui  pietatem  et  pacem  mentis  debere  praece¬ 
dere  admonet,  ut  de  tantis  rebus  aliquid  homo  intelligat. 

CAPUT  IX. 

Omnia  pietatis  principia  evertere  fanaticos,  qui,  posthabita 
scriptura,  ad  revelationem  transvolant. 

1.  Porro  qui  repudiata  scriptura  nescio  quam  ad  Deum  pe¬ 
netrandi  viam  imaginantur1),  non  tam  errore  teneri  quam  rabie 
exagitari  putandi  sunt.  Emerserunt  enim  nuper  vertiginosi  qui¬ 
dam,  qui  spiritus  magisterium  fastuosissime  obtendentes,  lectionem 
ipsi  omnem  respuunt,  et  eorum  irrident  simplicitatem  qui  emor¬ 
tuam  et  occidentem,  ut  ipsi  vocant,  literam  adhuc  consectantur. 
Sed  velim  ab  ipsis  scire  quisnam  sit  iste  spiritus  cujus  afflatu  eo 
sublimitatis  evehuntur,  ut  scripturae  doctrinam  ceu  puerilem  et 
humilem  despicere  ausint?  Nam  si  Christi  spiritum  esse  respon¬ 
dent,  perquam  ridicula  est'  ejusmodi  securitas :  siquidem  apostolos 
Christi,  aliosque  in  prima  ecclesia  fideles  non  alio  spiritu  illumi¬ 
natos  fuisse,  ut  opinor,  concedent.  Atqui  nullus  eorum  verbi  Dei 
contemptum  inde  didicit,  sed  unusquisque  potius  majore  reverentia 
imbutus  fuit;  quemadmodum  eorum  scripta  luculentissime  testan¬ 
tur.  Et  sane  sic  per  os  Jesaiae  (59,  21)  praedictum  fuerat.  Ne¬ 
que  enim  ubi  dicit:  spiritus  meus  qui  in  te  est  et  verba  quae 
posui  in  ore  tuo  non  discedent  ab  ore  tuo  neque  ab  ore  seminis 
tui  in  perpetuum,  veterem  populum  externae  doctrinae  astringit 
ac  si  elementarius  esset;  quin  potius  veram  hanc  et  plenam  sub 
Christi  regno  felicitatem  novae  ecclesiae  fore  docet,  ut  non  minus 
voce  Dei  quam  spiritu  regatur.  Unde  colligimus,  nefando  sacri¬ 
legio  divelli  ab  istis  nebulonibus  quae  inviolabili  nexu  propheta 
conjunxit.  Huc  adde  quod  Paulus  in  tertium  usque  coelum  rap¬ 
tus,  non  destitit  tamen  proficere  in  doctrina  legis  et  prophetarum  ; 
sicuti  et  Timotheum  singularis  praestantiae  doctorem  hortatur  ut  j 
lectioni  attendat  (1  Tim.  4,  13).  Ac  memoratu  dignum  est  elo¬ 
gium  illud  quo  scripturam  ornat  (2  Tim.  3,  16):  utilem  esse  ad  ' 
docendum,  momendum,  arguendum,  quo  perfecti  reddantur  servi 
Dei.  Quam  diabolici  furoris  est  caducum  vel  temporalem  scriptu¬ 
rae  usum  fingere,  quae  ad  ultimam  usque  metam  filios  Dei  de-  j 
ducit?  Deinde  et  hoc  mihi  responderi  ab  ipsis  velim,  an  alium 
hauserint  spiritum  ab  eo  quem  discipulis  suis  Dominus  promitte¬ 
bat?  Tametsi  extrema  insania  vexantur,  non  tamen  eos  tanta  ver- 
tigine  puto  raptari  ut  id  jactare  ausint.  Qualem  autem  fore  pro-  j 
mittendo  denuntiabat?  nempe  qui  non  a  se  ipso  loqueretur,  sed  \ 
suggereret  eorum  animis  et  instillaret  quae  ipse  per  verbum  tra¬ 
didisset  (Joann.  16,  13).  Non  ergo  promissi  nobis  spiritus  offi-  j 
cium  est,  novas  et  inauditas  revelationes  confingere,  aut  novum  j 
doctrinae  genus  procudere,  quo  a  recepta  evangelii  doctrina  ab-  j 

1)  Lactantius:  „Coelestes  literas  corruperunt,  ut  novam  sibi  doctrinam  sine 
ulla  radice  ac  stabilitate  componerent.“  Vide  Calvin,  in  Instruet,  adv.  liberti- 

clueamur;  sed  illam  ipsam,  quae  per  evangelium  commendatur, 
doctrinam  mentibus  nostris  obsignare. 

2.  Unde  facile  intelligimus  scripturae  et  lectioni  et  auscul¬ 
tationi  esse  studiose  incumbendum,  si  quem  a  spiritu  Dei  usum 
ac  fructum  percipere  libet,  si  cuti  etiam  laudat  Petrus  (2  Petr.  1,  19) 
eorum  studium  qui  attenti  sunt  ad  propheticam  doctrinam,  quae 
tamen  videri  poterat  loco  cessisse  post  exortam  evangelii  lucem; 
contra  vero,  si  quis  spiritus,  praeterita  verbi  Dei  sapientia,  aliam 
doctrinam  nobis  ingerit,  eum  merito  vanitatis  ac  mendacii  suspec¬ 
tum  esse  debere.  Quid  enim?  quum  se  satan  in  angelum  lucis 
transfiguret,  quam  autoritatem  habebit  apud  nos  spiritus,  nisi  cer¬ 
tissima  nota  discernatur?  Et  sane  perspicue  nobis  designatus  est 
voce  Domini:  nisi  quia  sponte  in  suum  exitium  errare  affectant 
miseri  isti,  dum  spiritum  a  se  ipsis  potius  quam  ab  ipso  quae¬ 
runt.  At  vero  indignum  esse  causantur,  spiritum  Dei,  cui  subji¬ 
cienda  sunt  omnia,  scripturae  subjacere.  Quasi  vero  sit  hoc  igno¬ 
miniosum  spiritui  sancto,  sibi  esse  ubique  parem  et  conformem, 
sibi  per  omnia  constare,  nusquam  variare.  Equidem  si  ad  huma¬ 
nam,  vel  angelicam,  vel  alienam  quamvis  regulam  exigeretur,  cen¬ 
sendus  tum  esset,  in  ordinem,  adde  etiam  si  placet,  in  servitutem 
redigi.  Sed  dum  sibi  ipsi  comparatur,  dum  in  se  ipso  considera¬ 
tur,  quis  ideo  dicet  irrogari  ei  injuriam?  Atqui  ita  ad  examen 
revocatur.  Fateor;  sed  quo  suam  apud  nos  majestatem  sanciri 
voluit.  Nobis  abunde  esse  debet,  simul  atque  se  nobis  insinuat. 
Verum  ne  sub  titulo  suo  satanae  spiritus  obrepat,  in  sua  imagine 
quam  scripturis  impressit  vult  a  nobis  recognosci.  Scripturarum 
autor  est;  varius  dissimilisque  esse  non  potest.  Qualem  igitur  se 
illic  semel  prodidit,  talis  perpetuo  maneat  oportet.  Hoc  contu¬ 
meliosum  illi  non  est;  nisi  forte  honorificum  ducamus  a  se  ipso 
desciscere  et  degenerare. 

3.  Quod  vero  literae  occidenti  nos  incubare  cavillantur,  in 
eo  poenas  luunt  contemptae  scripturae.  Satis  enim  constat  Pau¬ 
lum  illic  (2  Cor.  3,  6)  adversus  pseudoapostolos  contendere,  qui 
quidem  legem  citra  Christum  commendantes,  a  novi  testamenti  be¬ 
neficio  populum  avocabant,  quo  paciscitur  Dominus  se  legem  suam 
in  fidelium  viscera  insculpturum,  et  cordibus  inscripturum.  Emor¬ 
tua  est  igitur  litera,  et  -suos  lectores  necat  lex  Domini,  ubi  et  a 
Christi  gratia  divellitur,  et  intacto  corde  auribus  tantum  insonat. 
Verum  si  per  spiritum  efficaciter  cordibus  imprimitur,  si  Christum 
exhibet,  verbum  est  vitae,  convertens  animas,  sapientiam  prae¬ 
stans  parvulis,  etc.  Quin  etiam  eodem  loco  praedicationem  suam 
apostolus  ministerium  spiritus  vocat  (2  Cor.  3,  8),  nimirum  signi¬ 
ficans,  ita  suae  quam  in  scripturis  expressit  veritati  inhaerere  spi¬ 
ritum  sanctum,  ut  vim  tum  demum  suam  proferat  atque  exserat 
ubi  sua  constat  verbo  reverentia  ac  dignitas.  Nec  his  repugnat 
quod  nuper  dictum  est:  verbum  ipsum  non  valde  certum  nobis 
esse  nisi  spiritus  testimonio  confirmetur.  Mutuo  enim  quodam 
nexu  Dominus  verbi  spiritusque  sui  certitudinem  inter  se  copula- 

vit;  ut  solida  verbi  religio  animis  nostris  insidat,  ubi  affulget  spi¬ 
ritus  qui  nos  illic  Dei  faciem  contemplari  faciat;  ut  vi cissim  nullo  | 
hallucinationis  timore  spiritum  amplexemur,  ubi  illum  in  sua  ima¬ 
gine,  hoc  est  in  verbo,  recognoscimus.  Ita  est  sane.  Non  ver-  £ 
bum  hominibus  subitae  ostentationis  causa  in  medium  protulit  Deus, 
quod  spiritus  sui .  adventu  extemplo  aboleret,  sed  eundem  spiri¬ 
tum  cujus  virtute  verbum  administraverat,  submisit,  qui  suum 
opus  efficaci  verbi  confirmatione  absolveret.  In  hunc  modum  : 
Christus  discipulis  duobus  sensum  aperiebat  (Luc.  24,  27);  non  , 
ut  abjectis  scripturis  per  se  saperent,  sed  ut  scripturas  intellige-  i 
rent.  Similiter  Paulus,  dum  hortatur  Thessalonicenses  (1  Thess.  < 
5,  19.  20)  ne  spiritum  exstinguant,  non  sublimiter  eos  arripit  ad 
inanes  sine  verbo  speculationes;  sed  continuo  subjicit,  non  sper¬ 
nendas  prophetias.  Quo  procul  dubio  innuitur,  spiritus  luqem 
praefocari  simul  atque  in  contemptum  veniunt  prophetiae.  Quid 
ad  haec  tumidi  isti  iv&ovGiaGTai,  qui  hanc  unam  reputant  exi-  i 
miam  illuminationem ,  ubi  secure  omisso  ac  valere  jusso  Dei  verbo,  I 
quidquid  stertendo  conceperint,  non  minus  confidenter  quam  te-  j 
mere  arripiunt?  Filios  certe  Dei  longe  alia  decet  sobrietas;  qui  i 
ut  omni  veritatis  luce,  sine  Dei  spiritu,  orbatos  se  vident,  ita 
non  ignorant,  verbum  esse  organum  quo  spiritus  sui  illuminatio-  | 
nem  fidelibus  Dominus  dispensat.  Alium  enim  spiritum  nesciunt  \ 
quam  qui  in  apostolis  habitavit  et  loquutus  est,  cujus  oraculis  as- 
sidue  ad  verbi  audientiam  revocantur. 

CAPUT  X. 

Scripturam,  ut  omnem  superstitionem  corrigat,  verum  Deum 
exclusive  opponere  diis  omnibus  gentium. 

1.  Sed  enim  quoniam  Dei  notitiam,  quae  in  mundi  machina 
universisque  creaturis  non  obscure  alioqui  proponitur,  familiarius 
tamen  etiamnum  et  clarius  verbo  docuimus  explicari,  jam  operae 
pretium  est  expendere  ecquid  se  talem  Dominus  in  scriptura  no¬ 
bis  repraesentet,  qualem  in  operibus  suis  delineari  prius  visum 
est.  Longa  certe  materia:  si  quis  in  ea  diligentius  tractanda  im¬ 
morari  velit.  At  ego  velut  indicem  proposuisse  contentus  ero, 
quo  monitae  piae  mentes,  quid  potissimum  in  scripturis  de  Deo 
investigandum  sit  norint,  et  ad  certum  ejus  inquisitionis  scopum 
dirigantur.  Nondum  attingo  peculiare  foedus  quo  genus  Abrahae 
a  reliquis  gentibus  distinxit.  Nam  gratuita  adoptione  recipiens 
in  filios  qui  hostes  erant,  redemptor  jam  tunc  apparuit;  nos  autem 
adhuc  in  ea  notitia  versamur  quae  in  mundi  creatione  subsistit, 
neque  ascendit  ad  Christum  mediatorem.  Etsi  autem  paulo  post  : 
quosdam  ex  novo  testamento  locos  citare  operae  pretium  erit  (si- 
cuti  etiam  inde  et  potentia  Dei  creatoris,  et  providentia  in  primae 
naturae  conservatione  probatur)  lectores  tamen  monitos  volo  quid 

nunc  agere  mihi  propositum  sit,  ne  fines  sibi  praescriptos  trans- 
siliant.  f  Denique  tenere  in  praesentia  sufficiat  quomodo  Deus  coeli 
et  terrae  opifex  mundum  a  se  conditum  gubernet.  Passim  vero 
celebratur  et  paterna  ejus  bonitas,  et  voluntas  ad  beneficentiam 
proclivis;  et  exempla  traduntur  severitatis,  quae  justum  scelerum 
ultorem  esse  ostendunt,  praesertim  ubi  tolerantia  sua  contra  ob¬ 
stinatos  nihil  proficit. 

2.  Certis  quidem  locis  dilucidae  magis  descriptiones  nobis 
proponuntur,  quibus  euovLKOjg  visenda  exhibetur  germana  ejus 
facies.  Nam  quum  eam  describeret  Moses,  videtur  sane  voluisse 
breviter  comprehendere  quidquid  de  ipso  intelligi  ab  hominibus 
fas  esset.  Jehovah,  inquit  (Exod.  34,  6),  Jehovah,  Deus  mise¬ 
ricors  et  clemens,  patiens,  et  multae  miserationis  ac  verax,  qui 
custodis  misericordiam  in  millia,  qui  aufers  iniquitatem  et  scelera, 
apud  quem  innocens  non  erit  innocens,  qui  reddis  iniquitatem 
patrum  filiis  ac  nepotibus.  Ubi  animadvertamus  ejus  aeternitatem 
xal  avt ovaiccv,  magnifico  illo  nomine  bis  repetito,  praedicari;  de¬ 
inde  commemorari  ejus  virtutes,  quibus  nobis  describitur  non  quis 
sit  apud  se,  sed  qualis  erga  nos;  ut  ista  ejus  agnitio  vivo  magis 
sensu,  quam  vacua  et  meteorica  speculatione  constet.  Virtutes 
porro  easdem  hic  enumerari  audimus  quas  notavimus  in  coelo  et 
terra  relucere;  clementiam,  bonitatem,  misericordiam,  justitiam, 
judicium,  veritatem.  Nam  virtus  et  potentia  sub  titulo  Elohim 
continetur.  Iisdem  etiam  epithetis  illum  insigniunt  prophetae, 
quum  ad  plenum  volunt  sanctum  ejus  nomen  illustrare.  Ne  multa 
congerere  cogamur,  in  praesentia  nobis  psalmus  unus  (145)  suffi¬ 
ciat,  in  quo  tam  exacte  summa  omnium  ejus  virtutum  recensetur, 
ut  nihil  omissum  videri  queat.  Et  nihil  tamen  illic  ponitur  quod 
non  liceat  in  creaturis  contemplari.  Adeo  talem  sentimus,  expe¬ 
rientia  magistra,  Deum,  qualem  se  verbo  declarat.  Apud  Jere- 
miam  (9,  23),  ubi  pronuntiat  qualis  agnosci  a  nobis  velit,  de¬ 
scriptionem  proponit  non  ita  plenam,  sed  eodem  plane  reciden¬ 
tem.  Qui  gloriatur,  inquit,  in  hoc  glorietur,  quod  me  noverit 
Dominum  qui  facio  misericordiam,  judicium  et  justitiam  in  terra. 
Tria  certe  haec  apprime  nobis  cognitu  sunt  necessaria:  misericor¬ 
dia,  qua  sola  consistit  nostra  omnium  salus;  judicium,  quod  in 
flagitiosos  quotidie  exercetur,  et  gravius  etiam  eos  manet  in  aeter¬ 
num  exitium;  justitia,  qua  conservantur  fideles  et  benignissime 
foventur.  Quibus  comprehensis,  te  abunde  habere  vaticinium  te¬ 
statur  quo  possis  in  Deo  gloriari.  Neque  tamen  ita  omittuntur 
aut  veritas  ejus,  aut  potentia,  aut  sanctitas,  aut  bonitas.  Quo¬ 
modo  enim  constaret,  quae  hic  requiritur  justitiae,  misericordiae, 
judicii  ejus  scientia,  nisi  veritate  ejus  inflexibili  niteretur?  Et 
quomodo  crederetur  terram  judicio  et  justitia  moderari,  nisi  intel¬ 
lecta  ejus  virtute?  Unde  autem,  nisi  ex  bonitate,  misericordia? 
Si  denique  viae  omnes  ejus  sunt  misericordia,  judicium,  justitia, 
in  illis  quoque  et  sanctitas  conspicua  est.  Porro  non  in  alium 
scopum  destinatur,  quae  in  scripturis  nobis  proponitur  Dei  notitia, 

quam  quae  in  creaturis  impressa  nitet.  Nempe  ad  Dei  timorem 
primum,  deinde  ad  fiduciam  nos  invitat:  quo  scilicet  et  perfecta 
vitae  innocentia,  et  non  simulata  obedientia  colere  illum  discamus, 
tum  ab  ejus  bonitate  toti  dependere. 

3.  Sed  hic  summam  generalis  doctrinae  colligere  propositum 
est.  Ac  primo  quidem  observent  lectores,  scripturam  ut  ad  ve¬ 
rum  Deum  nos  dirigat,  diserte  excludere  ac  rejicere  deos  omnes 
gentium,  quia  saeculis  fere  omnibus  passim  adulterata  fuit  religio. 
Verum  quidem  est,  unius  Dei  nomen  ubique  fuisse  notum  ac  ce¬ 
lebre.  Nam  qui  ingentem  deorum  turbam  colebant,  quoties  ex 
genuino  naturae  sensu  loquuti  sunt,  ac  si  unico  Deo  contenti  es¬ 
sent,  simpliciter  usi  sunt  Dei  nomine.  Atque  hoc  prudenter  no¬ 
tavit  Justinus  martyr,  qui  in  hunc  finem  librum  composuit  de 
monarchia  Dei ,  ubi  ex  plurimis  testimoniis  ostendit  unitatem  Dei 
fuisse  omnium  cordibus  insculptam.  Idem  etiam  Tertullianus  ex 
communi  sermone  probat x).  Sed  quia  omnes  ad  unum  vanitate 
sua  vel  tracti  vel  prolapsi  sunt  ad  falsa  commenta,  atque  ita  eva¬ 
nuerunt  eorum  sensus,  quidquid  naturaliter  senserunt  de  unico 
Deo,  non  ultra  valuit  nisi  ut  essent  inexcusabiles.  Nam  et  sa- 
pientissimi  quique  eorum  vagum  mentis  suae  errorem  palam  ape¬ 
riunt,  ubi  Deum  quempiam  sibi  adesse  cupiunt;  et  ita  votis  in¬ 
vocant  incertos  deos.  Adde  quod  multiplicem  Dei  naturam  ima¬ 
ginando,  licet  minus  absurde  quam  rude  vulgus  de  Jove,  Mercu¬ 
rio,  Venere,  Minerva  et  aliis  sentirent,  non  fuerunt  ipsi  quoque 
immunes  a  satanae  fallaciis.  Ac  jam  alibi  diximus,  quaecunque 
effugia  argute  excogitarunt  philosophi,  crimen  defectionis  non  di¬ 
luere,  quin  ab  omnibus  corrupta  fuerit  Dei  veritas.  Hac  ratione 
Habacuc,  ubi  idola  omnia  damnavit,  Deum  in  templo  suo  quae¬ 
rere  jubet  (2,  20),  ne  alium  admitterent  fideles  quam  qui  se 
verbo  suo  patefecerat. 

CAPUT  XI. 

Deo  tribuere  visibilem  formam  nefas  esse,  ac  generaliter  de¬ 
ficere  a  vero  Deo  quicunque  idola  sibi  erigunt. 

Tres  sunt  hujus  Capitis  partes  praecipuae.  1)  Refelluntur  qui  Deo  formam 
visibilem  affingunt,  sect.  1.  et  2.  addita  responsione  ad  eorum  objectionem, 
qui  certis  signis  Deum  numinis  sui  praesentiam  exhibuisse  audientes,  inde  errore 
suo  quaerunt  patrocinium ,  sect  3.  et  4.  Deinde  variis  argumentis  (sect.  5 — 7.) 
fit  satis  tritae  objectioni  ex  Gregorio  ,  libros  idiotarum  esse  imagines. 

2)  De  idolorum  seu  imaginum  origine  et  adoratione  a  Papistis  reapse  com¬ 
probata  (sect.  8 — 10.),  effugiumque  illorum  sect.  11.  exploditur. 

1)  In  libro  de  Idololatria.  Vide  etiam  apud  Augustinum  epistolam  Maximi 
cujusdam  grammatici  Madaurensis ,  et  deos  suos  facete  ridentis ,  et  veram  reli¬ 
gionem  improbantis :  August.  autem  gravem  et  sanctam  ad  illum  responsionem, 
Epist.  43-  et  44- 

3)/De  usu  et  abusu  imaginum,  sect.  12.  An  in  templis  Christianorum  eas 
habere  expediat,  sect.  13.  Tandem  Synodi  Nicaenae,  pro  imaginibus  contra 
Dei  veritatem ,  non  sine  Christiani  nominis  opprobrio ,  inepte  admodum  liti¬ 
gantis  refutatio  subjungitur. 

1.  Verum  ut  scriptura,  rudi  crassoque  hominum  ingenio 
consulens ,  populariter  loqui  solet,  ubi  verum  Deum  a  falsis  discer¬ 
nere  vult,  idolis  praecipue  eum  opponit;  non  quod  probet  quae 
subtilius  et  elegantius  a  philosophis  traduntur,  sed  quo  melius 
detegat  mundi  stultitiam,  imo  amentiam  in  quaerendo  Deo,  quamdiu 
suis  quisque  speculationibus  adhaeret.  Exclusiva  igitur  definitio, 
quae  passim  occurrit,  in  nihilum  redigit  quidquid  divinitatis  pro¬ 
pria  opinione  sibi  fabricant  homines;  quia  Deus  ipse  solus  est  de 
se  idoneus  testis.  Interea  quum  hic  brutus  stupor  totum  orbem 
occupaverit,  ut  visibiles  Dei  figuras  appeterent,  atque  ita  ex  ligno, 
lapide,  auro,  argento,  aliave  mortua  et  corruptibili  materia  for¬ 
marent  deos,  tenendum  nobis  est  hoc  principium,  impio  mendacio 
corrumpi  Dei  gloriam  quoties  ei  forma  ulla  affingitur.  Itaque 
Deus  in  lege  postquam  sibi  uni  asseruit  deitatis  gloriam,  ubi  do¬ 
cere  vult  quem  cultum  probet  vel  repudiet,  mox  adjungit  (Exod. 
20,  4) :  non  facies  tibi  sculptile ,  neque  similitudinem  ullam ;  qui¬ 
bus  verbis  licentiam  nostram  coercet,  ne  ipsum  ulla  visibili  effigie 
repraesentare  tentemus.  Ac  formas  omnes  breviter  enumerat,  qui¬ 
bus  jam  olim  coeperat  ejus  veritatem  in  mendacium  convertere 
superstitio.  Scimus  enim  solem  adoratum  fuisse  a  Persis.  Quot¬ 
quot  etiam  astra  in  coelo  cernebant  stultae  gentes,  totidem  sibi 
finxerunt  deos.  Jam  nullum  prope  animal  fuit  quod  Aegyptiis 
non  esset  dei  figura.  Graeci  vero  supra  alios  sapere  visi  sunt, 
quod  sub  humana  forma  Deum  colerent.  Atqui  imagines  Deus 
inter  se  non  comparat,  quasi  altera  magis,  altera  minus  conveniat ; 
sed  absque  exceptione  repudiat  simulacra  omnia,  picturas,  aliaque 
signa  quibus  eum  sibi  propinquum  fore  putarunt  superstitiosi. 

2.  Id  colligere  promptum  est  ex  rationibus  quas  prohibitioni 
adjungit.  Primum  apud  Mosen:  memento  quod  Jehovah  loquu- 
tus  tibi  sit  in  valle  Horeb;  vocem  audisti,  corpus  non  vidisti, 
observa  ergo  te  ipsum ,  ne  forte  deceptus  facias  tibi  ullam  simi¬ 
litudinem,  etc.  (Deut.  4,  15).  Videmus  ut  aperte  vocem  suam 
opponat  Deus  omnibus  figuris:  ut  sciamus  a  Deo  desciscere  qui¬ 
cunque  visibiles  ejus  formas  appetunt.  Ex  prophetis  sufficiet  unus 
Jesaias  qui  in  hac  demonstratione  plurimus  est,  ut  doceat  inde¬ 
cora  et  absurda  fictione  foedari  Dei  majestatem,  dum  incorporeus 
materia  corporea,  invisibilis  visibili  simulacro,  spiritus  re  inani¬ 
mata,  immensus  exigui  ligni,  lapidis,  vel  auri  frusto  assimilatur 
(Jes.  40,  18  et  41,  7.  29  et  45,  9  et  46,  5).  In  eundem  quo¬ 
que  modum  ratiocinatur  Paulus  (Act.  17,  29):  genus  quum  simus 
Dei,  non  existimandum  auro  et  argento,  aut  lapidi  arte  sculpto, 
aut  invento  hominis  divinum  esse  simile.  Unde  constat,  quidquid 
statuarum  erigitur  vel  imaginum  pingitur  ad  Deum  figurandum, 

simpliciter  ei  displicere  ceu  quaedam  majestatis  suae  dedecora. 
Et  quid  mirum  si  haec  e  coelo  spiritus  sanctus  oracula  detonet; 
quum  ad  talem  confessionem  e  terra  edendam  miseros  quoque  et 
caecos  idololatras  cogat?  Nota  est  illa  Senecae  querimonia,  quae 
apud  Augustinum  legitur:  sacros,  inquit,  immortales,  inviolabi- 
lesque  deos  in  materia  vilissima  atque  ignobili  dedicant,  illisque 
hominum  et  ferarum  habitus  induunt;  quidam  vero  mixto  sexu, 
et  diversis  corporibus;  ac  numina  vocant  quae,  si  accepto  spiritu 
occurrerent,  monstra  haberentur.  TJnde  rursus  palam  apparet, 
frivolo  cavillo  elabi  imaginum  patronos ,  qui  obtendunt  Judaeis 
fuisse  vetitas  quod  ad  superstitionem  proclives  essent.  Quasi  vero 
ad  gentem  unam  pertineat  quod. Deus  ex  aeterna  sua  essentia  et 
continuo  naturae  ordine  adducit.  Neque  vero  Judaeos  Paulus  al¬ 
loquebatur,  sed  Athenienses,  quum  errorem  in  Deo  figurando  re¬ 
felleret. 

3.  Exhibuit  quidem  interdum  Deus  certis  signis  numinis 
sui  praesentiam,  ut  diceretur  spectari  facie  ad  faciem;  sed  omnia 
quae  unquam  edidit  signa,  apte  quadrabant  ad  rationem  docendi, 
et  simul  aperte  monebant  homines  de  incomprehensibili  ejus  es¬ 
sentia.  Nubes  enim  et  fumus  et  flamma,  quanquam  symbola  erant 
coelestis  gloriae,  quasi  injecto  fraeno  cohibebant  omnium  mentes 
ne  penetrare  altius  tentarent  (Deut.  4,  11).  Quare  ne  Moses  qui¬ 
dem  (cui  tamen  prae  aliis  familiarissime  se  patefecit)  precibus 
adeptus  est  ut  faciem  illam  cerneret;  quin  responsum  accepit,  non 
esse  hominem  tanti  fulgoris  capacem  (Exod.  33,  13  seqq.).  Ap¬ 
paruit  spiritus  sanctus  sub  specie  columbae  (Matth.  3,  16);  sed 
dum  protinus  evanuit,  quis  non  videt,  unius  momenti  symbolo 
admonitos  esse  fideles  spiritum  invisibilem  credendum  esse?  ut 
ejus  virtute  et  gratia  contenti,  nullam  sibi  externam  figuram  ac- 
cerserent.  Nam  quod  sub  forma  hominis  Deus  interdum  apparuit, 
praeludium  fuit  futurae  in  Christo  revelationis.  Itaque  hoc  prae¬ 
textu  minima  licuit  Judaeis  abuti,  ut  sibi  deitatis  symbolum  eri¬ 
gerent  sub  humana  figura.  Propitiatorium  quoque,  unde  prae¬ 
sentiam  virtutis  suae  sub  lege  exseruit  Deus,  sic  compositum  erat 
ut  innueret  optimum  divinitatis  aspectum  hunc  esse,  dum  animi 
supra  se  admiratione  efferuntur  (Exod.  25,  17.  18.  21).  Cheru- 
bim  siquidem  alis  extentis  illud  operiebant,  velum  obtegebat, 
locus  ipse  procul  reconditus  satis  per  se  occulebat.  Proinde  in¬ 
sanire  eos  minime  obscurum  est,  qui  simulacra  Dei  et  sanctorum 
exemplo  illorum  Cherubim  defendere  conantur.  Quid  enim,  obsecro, 
volebant  imagunculae  illae ,  nisi  imagines  repraesentandis  Dei  my¬ 
steriis  non  esse  idoneas?  quando  in  hoc  formatae  erant,  ut  alis 
velantes  propitiatorium  non  oculos  modo  humanos,  sed  omnes  sen¬ 
sus  prohiberent  a  Dei  intuitu,  atque  ita  temeritatem  corrigerent. 
Huc  accedit  quod  prophetae  (Jes.  6,  2)  Seraphim  sibi  in  visione 
ostensos  velata  facie  nobis  pingunt;  quo  significant  tantum  esse 
divinae  gloriae  fulgorem  ut  angeli  quoque  ipsi  a  recto  intuitu 
arceantur,  et  tenues  ejus  scintillae,  quae  in  angelis  emicant,  ab 

oculis  nostris  sint  subductae.  Quanquam  Cherubim,  de  quibus 
nunc  agitur,  ad  yeterem  legis  paedagogiani  pertinuisse  agnoscunt 
quicunque  recte  judicant.  Ita  in  exemplum  eos  trahere  quod  no¬ 
strae  aetati  serviat,  absurdum  est.  Praeteriit  enim  saeculum  illud 
puerile,  ut  ita  loquar,  cui  ejusmodi  rudimenta  destinata  erant. 
Ac  sane  pudendum  est,  profanos  scriptores  magis  dextros  esse  le¬ 
gis  Dei  interpretes  quam  papistas.  Judaeis  per  ludibrium  expro¬ 
brat  Juvenalis,  quod  puras  nubes  et  coeli  numen  adorent.  Per¬ 
verse  quidem  et  impie;  verius  tamen  loquitur,  Dei  effigiem  apud 
illos  exstare  negans,  quam  papistae,  qui  visibilem  aliquam  Dei 
effigiem  fuisse  garriunt.  Quod  autem  populus  ille  fervida  celeri¬ 
tate  subinde  ad  idola  sibi  quaerenda  prorupit,  non  aliter  quam 
aquae  ex  magna  scaturigine  violento  impetu  ebulliunt,  hinc  po¬ 
tius  discamus  quanta  sit  ingenii  nostri  ad  idololatriam  propensio, 
ne  vitii  communis  culpam  regerendo  in  Judaeos,  sub  vanis  peccandi 
illecebris  mortiferum  somnum  dormiamus. 

4.  Eodem  tendit  illud  (Psal.  115,  4  et  135,  15):  simulacra 
gentium  argentum  et  aurum,  opera  manuum  hominum;  quia  et 
ex  materia  colligit  propheta,  non  esse  deos  quorum  effigies  aurea 
est  vel  argentea;  et  pro  confesso  sumit,  quidquid  proprio  sensu 
concipimus  de  Deo,  insipidum  esse  figmentum.  Aurum  potius  et 
argentum  nominat,  quam  lutum  vel  lapidem,  ne  vel  splendor  vel 
pretium  idolis  reverentiam  conciliet.  Concludit  tamen  in  genere, 
nihil  minus  esse  probabile  quam  ex  mortua  qualibet  materia  con¬ 
flari  deos.  Interea  non  minus  in  altero  insistit,  nimis  vesana  te¬ 
meritate  efferri  mortales,  qui  evanidum  spiritum  in  singula  mo¬ 
menta  precario  trahentes  Dei  honorem  conferre  audent  idolis. 
Fateri  cogetur  homo  se  animal  esse  ephemeron,  et  pro  Deo  tamen 
haberi  volet  metallum  cui  deitatis  originem  dedit.  Unde  enim 
idolis  principium ,  nisi  ex  hominum  arbitrio  ?  Justissima  est  pro¬ 
fani  illius  poetae  subsannatio: 

Olim  truncus  eram  ficulnus,  inutile  lignum, 

Quum  faber ,  incertus  scamnum  faceretne  etc. 

Maluit  esse  Deum. 

Scilicet  terrenus  homuncio ,  qui  singulis  fere  momentis  vitam  ex¬ 
halat,  suo  artificio  Dei  nomen  et  honorem  ad  mortuum  truncum  trans¬ 
feret.  Sed  quia  Epicureus  ille  facete  ludendo  nullam  religionem 
curavit,  omissis  ejus  et  similium  dicteriis,  pungat  nos,  imo  trans¬ 
fodiat  objurgatio  prophetae:  nimium  esse  vecordes  qui  ex  eodem 
ligno  se  calefaciunt,  furnum  accendunt  coquendo  pani,  assant 
carnem  vel  elixant,  deumque  fabricant  coram  quo  supplices  ad 
precandum  se  prosternunt  (Jes.  44,  12).  Itaque  alibi  (ibid.  40,  21) 
non  tantum  ex  lege  reos  peragit,  sed  exprobrat  quod  ex  fundamentis 
terrae  non  didicerint ;  quando  scilicet  nihil  minus  consentaneum, 
quam  velle  Deum,  qui  immensus  est  ac  incomprehensibilis,  redi¬ 
gere  ad  quinque  pedum  mensuram.  Et  tamen  portentum  hoc  quod 
palam  naturae  ordini  repugnat,  consuetudo  ostendit  esse  homini¬ 
bus  naturale.  Tenendum  porro  est,  hac  loquendi  forma  passim 

(ibid.  2,  8  et  31,  7  et  57,  10;  Oseae  14,  4;  Mich.  5,  12)  no¬ 
tari  superstitiones,  quod  opera  sint  manuum  hominum,  quae  Dei 
autoritate  carent;  ut  hoc  fixum  sit,  detestabiles  esse  omnes  cultus 
quos  a  se  ipsis  homines  excogitant.  Furorem  exaggerat  propheta 
in  psalmo,  quod  auxilium  implorent  a  rebus  mortuis  sensuque 
carentibus,  qui  intelligentia  ideo  praediti  sunt  ut  sciant  sola  Dei 
virtute  omnia  moveri.  Sed  quia  tam  populos  omnes  quam  pri- 
vatim  unumquemque  rapit  naturae  corruptela  ad  tantam  demen¬ 
tiam,  dira  imprecatione  tandem  fulminat  spiritus:  similes  illis 
fiant  qui  faciunt  ea,  et  quicunque  illis  fidunt  (Psal.  115,  8).  No¬ 
tandum  autem  non  minus  similitudinem  vetari  quam  sculptile ;  quo 
inepta  Graecorum  cautio  refutatur.  Belle  enim  defunctos  se  pu¬ 
tant  si  Deum  non  sculpant,  dum  in  picturis  licentiosius  quam 
ullae  aliae  gentes  lasciviunt.  Atqui  Dominus  non  a  statuario  modo 
sibi  erigi  effigiem,  sed  a  quolibet  artifice  effingi  prohibet:  quia 
perperam  et  cum  majestatis  suae  contumelia  sic  assimilatur. 

5.  Scio  quidem  illud  vulgo  esse  plus  quam  tritum:  libros 
idiotarum  esse  imagines.  Dixit  hoc  Gregorius  1) ;  at  longe  aliter 
pronunciat  spiritus  Dei ,  in  cujus  schola  si  edoctus  fuisset  hac  in 
parte,  nunquam  ita  loquutus  foret.  Nam  quum  Jeremias  (10,  3) 
lignum  esse  doctrinam  vanitatis  pronunciat;  quum  Habacuc  (2,  18) 
docet  conflatile  esse  doctorem  mendacii,  certe  hinc  generalis  col¬ 
ligenda  est  doctrina,  futile  esse,  adeoque  mendax,  quidquid  de 
Deo  ex  imaginibus  homines  didicerint.  Si  quis  excipiat,  eos  a 
prophetis  reprehendi  qui  simulacris  ad  impiam  superstitionem  abute¬ 
bantur,  fateor  id  quidem;  sed  addo,  quod  omnibus  conspicuum 
est,  in  totum  damnari  ab  illis  quod  papistae  pro  certo  axiomate 
sumunt,  imagines  esse  pro  libris.  Opponunt  enim  vero  Deo  si¬ 
mulacra,  tanquam  res  contrarias,  et  quae  nunquam  simul  conve¬ 
nire  possint.  Haec,  inquam,  comparatio,  in  locis  illis  quos  nuper 
citavi,  statuitur:  quum  unus  sit  verus  Deus  quem  colebant  Ju¬ 
daei,  perperam  et  falso  confingi  visibiles  figuras  quae  Deum  re¬ 
praesentent;  ac  misere  deludi  omnes  qui  Dei  cognitionem  inde 
petunt.  Denique  nisi  ita  res  haberet,  fallacem  esse  et  adulteri¬ 
nam  quaecunque  ex  simulacris  petitur  Dei  cognitio,  non  ita  ge¬ 
neraliter  damnarent  eam  prophetae.  Saltem  hoc  habeo:  quum 
vanitatem  et  mendacium  esse  docemus,  quod  simulacris  Deum 
effingere  homines  tentant,  nihil  aliud  quam  de  verbo  ad  verbum 
nos  referre  quod  prophetae  tradiderunt. 

6.  Legantur  praeterea  quae  de  hac  re  Lactantius  et  Euse- 
bius  scripserunt  2) ,  qui  pro  certo  assumere  non  dubitant,  morta¬ 
les  fuisse  omnes  quorum  simulacra  visuntur.  Nec  aliter  Augusti¬ 
nus,  qui  secure  pronunciat  nefas  esse  non  modo  adorare  simulacra, 

1)  Cf.  Gregorius  epist.  109.  lib.  7.  ad  Serenum  Massiliens.  Episc.  atque 
epist.  9.  lib.  9.  ad  eundem:  item.  ep.  53.  et  126.  lib.  2.  ubi  imaginum  cultus, 
dum  vult  Gregorius  excusare ,  accusat  magis. 

2)  Cf.  Lact.  Inst.  divin.  lib.  1.  cap.  15.  Euseb.  Praep.  Evang.  lib.  3.  c.  3. 
et  4.  et  paullo  infr.  August.  de  civit.  Dei  lib.  4.  c.  9  et  31. 

sed  Deo  collocare.  Neque  tamen  aliud  dicit  quam  quod  multis 
ante  annis  in  concilio  elibertino  decretam  fuerat;  cujus  lioc  est 
tricesimum  sextum  caput:  placuit  in  templis  non  haberi  picturas; 
ne  quod  colitur  yel  adoratur,  in  parietibus  pingatur.  Sed  in  pri¬ 
mis  memorabile  quod  ex  Varrone  alibi  citat  idem  Augustinus,  sua¬ 
que  subscriptione  confirmat.  Qui  primi  deorum  simulacra  induxe¬ 
runt,  eos  et  metum  dempsisse,  et  errorem  addidisse.  Hoc  si  so¬ 
lus  Varro  diceret,  parum  fortasse  haberet  autori tatis:  pudorem 
tamen  nobis  merito  incutere  deberet,  quod  homo  ethnicus,  quasi 
in  tenebris  palpans,  ad  hanc  lucem  pervenerit,  ideo  indignas  esse 
Dei  majestate  corporeas  imagines,  quia  metum  ejus  diminuant  ho¬ 
minibus,  erroremque  augeant.  Res  certe  ipsa  testatur  vere  hoc 
non  minus  quam  prudenter  fuisse  dictum;  sed  Augustinus  a  Var¬ 
rone  mutuatus,  tanquam  ex  suo  sensu  profert.  Ac  primum  qui¬ 
dem  admonet,  primos  de  Deo  errores,  quibus  homines  sunt  im¬ 
pliciti,  non  coepisse  a  simulacris,  sed  nova  materia  superaddita 
crevisse.  Deinde  ideo  imminui  aut  etiam  tolli  Dei  timorem  inter¬ 
pretatur,  quia  facile  possit  ejus  numen  in  simulacrorum  stultitia 
ineptoque  et  absurdo  figmento  contemni.  Quod  secundum  utinam 
non  tam  verum  esse  experiremur.  Quisquis  ergo  rite  doceri  cu¬ 
piet  ,  aliunde  quam  ex  simulacris  discat  quod  de  Deo  sciendum  est. 

7.  Quare  si  quid  frontis  habent  papistae,  ne  posthac  effu¬ 
gio  isto  utantur,  libros  esse  idiotarum  imagines;  quod  tam  aperte 
pluribus  scripturae  testimoniis  refellitur.  Tametsi  ut  hoc  illis  con¬ 
cedam,  ne  sic  quidem  multum  profecerint  pro  idolis  suis  tuendis. 
Cujusmodi  portenta  pro  Deo  obtrudant  notum  est.  Quas  vero 
sanctis  picturas  vel  statuas  dicant,  quid  sunt  nisi  perditissimi  luxus 
et  obscoenitatis  exemplaria?  ad  quae  si  quis  formare  se  vellet, 
fustuario  dignus  sit.  Equidem  lupanaria  pudicius  et  modestius 
cultas  meretrices  ostendunt,  quam  templa  eas  quas  volunt  cen¬ 
seri  virginum  imagines.  Martyribus  uihilo  decentiorem  fingunt 
habitum.  Componant  ergo  sua  idola  vel  ad  modicum  saltem  pu¬ 
dorem,  ut  paulo  verecundius  mentiantur  alicujus  sanctitatis  libros 
esse.  Sed  tum  quoque  respondebimus,  non  hanc  esse  in  sacris 
locis  docendi  fidelis  populi  rationem;  quem  longe  alia  doctrina 
quam  istis  naeniis  illic  institui  vult  Deus.  In  verbi  sui  praedi¬ 
catione  et  sacris  mysteriis  communem  illic  omnibus  doctrinam  pro¬ 
poni  jussit;  in  quam  parum  sedulo  intentum  sibi  auimum  esse 
produnt,  qui  oculis  ad  idola  contemplanda  circumaguntur.  Quos 
ergo  vocant  papistae  idiotas,  quorum  ruditas  solis  imaginibus  do¬ 
ceri  sustineat?  hos  scilicet,  quos  pro  suis  discipulis  agnoscit  Do¬ 
minus;  quos  coelestis  suae  philosophiae  revelatione  dignatur;  quos 
salutaribus  regni  sui  mysteriis  vult  erudiri.  Eateor  quidem,  ut 
res  habent,  hodie  esse  non  paucos  qui  talibus  libris  carere  ne¬ 
queant.  Sed  unde,  quaeso,  isthaec  stupiditas,  nisi  quod  ea  doctrina 
fraudantur  quae  sola  erat  ad  eos  formandos  idonea?  Neque  enim 
alia  de  causa,  qui  praeerant  ecclesiis,  resignarunt  idolis  docendi 
vices,  nisi  quia  ipsi  muti  erant.  Christum  vera  evangelii  prae- 

dicatione  depingi,  et  quodammodo  ob  oculos  nostros  crucifigi  testa¬ 
tur  Paulus  (Gal.  3,  1).  Quorsum  igitur  attinebat  tot  passim  in 
templis  cruces  erigi,  ligneas,  lapideas,  argenteas  et  aureas,  si 
probe  et  fideliter  illud  inculcaretur,  Christum  esse  mortuum  ut 
in  cruce  maledictionem  nostram  sustineret,  peccata  nostra  expia¬ 
ret  corporis  sui  sacrificio,  sanguineque  ablueret,  nos  denique  re¬ 
conciliaret  Deo  patri?  Ex  quo  uno  plus  discere  poterant  quam 
ex  mille  crucibus  ligneis  aut  lapideis ;  nam  in  aureas  et  argenteas 
avari  mentes  et  oculos  tenacius  forte  defigunt,  quam  in  ulla  Dei 
verba. 

8.  Porro,  de  idolorum  origine,  publico  fere  consensu  re¬ 
ceptum  est  quod  in  libro  Sapientiae  habetur  (14,  15):  primos 
scilicet  exstitisse  eorum  autores,  qui  hunc  honorem  detulerunt 
mortuis,  ut  ipsorum  memoriam  superstitiose  colerent.  Et  sane 
fateor  perversum  hunc  morem  fuisse  vetustissimum;  nec  facem 
fuisse  nego  qua  accensus  hominum  ad  idololatriam  furor  magis 
exarsit;  non  tamen  concedo  hunc  fuisse  primum  mali  fontem. 
Idola  enim  jam  fuisse  prius  in  usu,  quam  ista  in  consecran¬ 
dis  mortuorum  imaginibus  ambitio  invaluisset,  cujus  apud  profa¬ 
nos  scriptores  crebra  fit  mentio,  constat  ex  Mose.  Quum  Eache- 
lem  narrat  (Gen.  31,  19)  furatam  esse  patris  sui  idola,  non  se¬ 
cus  ac  de  communi  vitio  loquitur.  Unde  colligere  licet,  homi¬ 
nis  ingenium  perpetuam,  ut  ita  loquar,  esse  idolorum  fabricam. 
A  diluvio  quaedam  erat  mundi  palingenesia ;  atqui  non  multi  anni 
fluunt  quin  sibi  homines  pro  libidine  deos  fingant.  Ac  credibile 
est,  superstite  adhuc  sancto  patriarcha,  idololatriae  deditos  fuisse 
nepotes,  ut  oculis  suis  non  sine  acerbissimo  dolore  cerneret  idolis 
foedari  terram,  cujus  corruptelas  nuper  Deus  tam  horribili  judi¬ 
cio  purgaverat.  Nam  Thare  et  Nachor  jam  ante  natum  Abraham 
falsorum  deorum  cultores  erant,  sicuti  testatur  Josue  (24,  2).  Quum 
tam  cito  desciverit  progenies  Sem,  quid  de  posteris  Cham  judi¬ 
cabimus  qui  in  patre  suo  pridem  fuerant  maledicti  ?  Ita  est  sane. 
Mens  hominis,  ut  superbia  et  temeritate  est  referta,  Deum  pro 
captu  suo  imaginari  audet;  ut  hebetudine  laborat,  imo  crassissima 
ignorantia  est  obruta,  pro  Deo  vanitatem  et  inane  spectrum  con¬ 
cipit.  Ad  haec  mala  accedit  nova  improbitas,  quod  homo,  qua¬ 
lem  intus  concepit  Deum,  exprimere  opere  tentat.  Mens  igitur 
idolum  gignit,  manus  parit.  Hanc  esse  idololatriae  originem,  quod 
homines  Deum  sibi  adesse  non  credunt  nisi  carnaliter  exhibeat 
se  praesentem,  prodit  Israelitarum  exemplum  (Exod.  32,  1  seqq.). 
Nescimus,  dicebant,  quid  isti  Mosi  contigerit:  fac  nobis  deos 
qui  nos  praecedant.  Deum  quidem  esse  noverant,  cujus  experti 
virtutem  erant  in  tot  miraculis ;  sed  propinquum  sibi  esse  non  confi¬ 
debant,  nisi  oculis  cernerent  corporeum  vultus  ejus  symbolum, 
quod  sibi  testimonium  esset  gubernantis  Dei.  A  praeeunte  ergo 
imagine  volebant  cognoscere,  Deum  itineris  sibi  esse  ducem.  Id 
quotidiana  experientia  docet,  inquietam  semper  esse  carnem,  donec 
sibi  simile  figmentum  nacta  est  in  quo  se  pro  Dei  imagine  inani- 

ter  soletur.  Omnibus  fere  a  condito  mundo  saeculis,  huic  caecae 
cupiditati  ut  obsequerentur  homines,  erexerunt  signa  in  quibus 
Deum  sibi  prae  oculis  carnalibus  obversari  credebant. 

9.  Tale  figmentum  sequitur  protinus  adoratio:  quum  enim 
Deum  se  homines  in  simulacris  intueri  arbitrarentur,  et  ipsum 
quoque  illic  coluerunt.  Tandem  toti  et  animis  et  oculis  illic  af¬ 
fixi,  magis  obbrutescere  coeperunt,  et,  quasi  aliquid  divinitatis 
inesset,  obstupescere  et  admirari.  Jam  constat,  homines  ad  simu¬ 
lacrorum  cultum  non  ante  prorumpere,  quam  crassiore  aliqua  opi¬ 
nione  sint  imbuti ;  non  quidem  ut  deos  existiment ,  sed  quia  vim 
aliquam  divinitatis  illic  inhabitare  imaginantur.  Itaque  sive  Deum, 
sive  creaturam  tibi  in  simulacro  repraesentes,  ubi  ad  venerationem 
prosterneris,  jam  superstitione  aliqua  fascinatus  es.  Hac  ratione, 
Dominus  non  statuas  modo  erigi  ad  se  effigiandum  fabrefactas,  sed 
titulos  etiam  quoslibet  et  lapides  consecrari  vetuit  qui  in  adora¬ 
tionem  prostarent.  Eadem  quoque  ratione  in  praecepto  legis  al¬ 
tera  pars  de  adoratione  subjicitur.  Nam  simul  atque  efficta  est 
Deo  visibilis  forma,  huic  quoque  alligatur  illius  virtus.  Ita  stu¬ 
pidi  sunt  homines  ut  Deum  affigant  ubicunque  affingunt,  ac  proinde 
fieri  ‘  non  potest  quin  adorent.  Neque  interest  idolumne  simpli¬ 
citer  colant,  an  Deum  in  idolo:  haec  semper  idololatria  est  quum 
idolo,  qualicunque  colore,  exhibentur  divini  honores.  Et  quia 
superstitiose  coli  non  vult  Deus,  illi  eripitur  quidquid  confertur 
in  idola.  Huc  animum  advertant  qui  ad  defensionem  exsecrabilis 
idololatriae,  qua  multis  antehac  saeculis  vera  religio  submersa  sub- 
versaque  fuit,  miseros  praetextus  aucupantur.  Non  reputantur, 
inquiunt,  pro  diis  imagines.  Nec  tam  prorsus  incogitantes  erant 
Judaei ,  ut  non  meminissent  Deum  fuisse  cujus  manu  educti  essent 
ex  Aegypto,  antequam  fabricarent  vitulum.  Quin  Aaroni  dicenti, 
illos  esse  deos  a  quibus  liberati  essent  e  terra  Aegypti,  intrepide 
annuebant,  non  dubia  significatione,  velle  se  retinere  illum  Deum 
liberatorem,  modo  praeeuntem  in  vitulo  conspicerent.  Nec  ita 
stupidi  fuisse  ethnici  credendi  sunt,  ut  non  intelligerent  Deum 
alium  esse  quam  ligna  et  lapides.  Mutabant  enim  pro  arbitrio 
simulacra,  deos  semper  eosdem  animo  retinebant;  et  multa  erant 
uni  deo  simulacra,  nec  pro  multitudine  complures  tamen  deos  sibi 
fingebant;  praeterea  nova  quotidie  consecrabant,  nec  putabant  ta¬ 
men  se  novos  facere  deos.  Legantur  excusationes  quas  ab  idolo- 
latris  sui  saeculi  fuisse  praetextas  refert  Augustinus:  nempe  quum 
arguerentur,  respondebant  vulgares,  se  non  visibile  illud  colere, 
sed  numen  quod  illic  invisibiliter  habitabat.  Qui  vero  purgatio¬ 
ris,  ut  ipse  loquitur,  religionis  erant,  nec  simulacrum,  nec  dae¬ 
monium  se  colere  ajebant;  sed  per  effigiem  corpoream  intueri  ejus 
rei  signum  quam  colere  deberent.  Quid  ergo?  Omnes  idolola¬ 
trae,  sive  ex  Judaeis,  sive  ex  gentibus,  non  aliter  quam  dictum 
est  fuerunt  animati :  spirituali  intelligentia  non  contenti,  certiorem 
ac  propiorem  ex  simulacris  impressum  iri  sibi  putabant.  Post¬ 
quam  semel  placuit  praepostera  ista  Dei  assimulatio,  nullus  finis 

factus,  donec  novis  subinde  praestigiis  delusi,  in  imaginibus  Deum 
vim  suam  exserere  opinarentur.  Nihilominus  et  Deum  aeternum 
Judaei,  unum  verumque  coeli  ac  terrae  dominum,  sub  talibus  si¬ 
mulacris  persuasi  erant  se  colere;  et  gentes,  suos  licet  falsos  deos, 
quos  tamen  in  coelo  habitare  fingerent. 

10.  Hoc  qui  antehac  factum,  et  nostra  etiam  memoria  fieri 
negant,  impudenter  mentiuntur.  Cur  enim  coram  illis  proster¬ 
nuntur?  Cur  sese  ad  illa  precaturi,  tanquam  ad  Dei  aures,  con¬ 
vertunt?  Si  quidem  verum  est  quod  ait  Augustinus  neminem 
orare  vel  adorare  sic  intuentem  simulacrum,  qui  non  sic  afficia¬ 
tur  ut  ab  eo  exaudiri  se  putet ,  vel  sibi  praestari ,  quod  desiderat, 
speret.  Cur  inter  ejusdem  Dei  simulacra  tantum  discrimen,  ut 
altero  praeterito,  aut  vulgariter  honorato,  alterum  omni  solenni 
honore  prosequantur?  Cur  in  visendis  simulacris,  quorum  similia 
domi  suae  habent,  votivis  peregrinationibus  se  fatigant  ?  Cur  pro 
illis  hodie,  tanquam  pro  aris  et  focis,  ad  caedes  usque  et  stra¬ 
ges  digladiantur,  ut  facilius  laturi  sint  unicum  Deum  sibi  eripi 
quam  sua  idola?  Et  tamen  nondum  crassos  vulgi  errores  (qui 
paene  infiniti  sunt,  et  omnium  fere  corda  occupant)  enumero: 
tantum  indico  quod  ipsi  profitentur,  quum  se  maxime  ab  idolo¬ 
latria  purgare  volunt.  Non  vocamus,  inquiunt,  nostros  deos.  Ne¬ 
que  illi  aut  Judaei,  aut  gentiles  olim  vocabant;  et  tamen  prophe¬ 
tae  passim  illis  fornicationes  cum  ligno  et  lapide  exprobrare  non 
desinebant,  tantum  ob  ea  quae  quotidie  ab  iis  fiunt  qui  Christiani 
haberi  volunt:  nempe  quod  Deum  in  ligno  et  lapide  carnaliter 
venerabantur. 

11.  Quanquam  non  ignoro,  nec  dissimulandum  est,  distinc¬ 
tione  ipsos  elabi  magis  arguta,  cujus  paulo  post  iterum  plenior 
fiet  mentio.  Cultum  enim  quem  simulacris  suis  impendunt,  sldco- 
XodovXstav  esse  obtendunt,  sldcoXoXavQSLccv  esse  negant.  Sic  enim 
loquuntur,  dum  cultum,  quem  appellant  duliae,  sine  Dei  injuria 
statuis  et  picturis  posse  communicari  docent.  Ergo  innoxios  se 
arbitrantur,  si  tantummodo  servi  sint  idolorum,  non  etiam  culto¬ 
res.  Quasi  vero  non  aliquanto  levius  sit  colere  quam  servire. 
Et  tamen  dum  in  graeca  voce  latebras  captant,  secum  ipsi  pugnant 
admodum  pueriliter.  Nam  quum  Xutqsvsiv  nihil  aliud  Graecis  signi¬ 
ficet  quam  colere,  perinde  valet  quod  dicunt,  ac  si  imagines  suas 
fateantur  se  colere,  sed  absque  cultu.  Nec  est  quod  objiciant, 
aucupia  me  in  verbis  tendere;  sed  ipsi,  dum  tenebras  conantur 
offundere  simplicium  oculis,  inscitiam  suam  produnt.  Quamlibet 
tamen  sint  diserti,  nunquam  sua  eloquentia  consequentur  ut  rem 
unam  et  eandem  nobis  duas  esse  probent.  In  re,  inquam,  osten¬ 
dant  discrimen,  ut  habeantur  veteribus  idololatris  dissimiles.  Si- 
cuti  enim  reatum  non  effugiet  adulter  aut  homicida,  si  aliud  asci- 
titium  sceleri  suo  nomen  imposuerit,  ita  istos  subtili  uominis  com¬ 
mento  absolvi  absurdum  est,  si  causa  nihil  ab  idololatris  differunt, 
quos  damnare  ipsi  etiam  coguntur.  Atqui  tantum  abest  ut  ab 
illorum  causa  suam  sejungant,  ut  potius  fons  totius  mali  sit  prae- 

postera  aemulatio,  qua  cum  illis  certarunt,  dum  symbola  quibus 
Deum  sibi  figurant,  et  suo  ingenio  sibi  comminiscuntur,  et  suis 
manibus  confingunt. 

12.  Neque  tamen  ea  superstitione  teneor  ut  nullas  prorsns 
imagines  ferendas  censeam.  Sed  quia  sculptura  et  pictura  Dei 
dona  sunt,  purum  et  legitimum  utriusque  usum  requiro:  ne  quae 
Dominus  in  suam  gloriam  et  bonum  nostrum  nobis  contulit,  ea 
non  tantum  polluantur  praepostero  abusu,  sed  in  nostram  quoque 
perniciem  convertantur.  Deum  effingi  visibili  specie  nefas  esse 
putamus,  quia  id  vetuit  ipse,  et  fieri  sine  aliqua  gloriae  ejus  de¬ 
formatione  non  potest.  Ac  ne  in  hac  opinione  nos  solos  esse 
putent,  omnes  sanos  scriptores  id  semper  improbasse  reperient, 
qui  in  eorum  monumentis  versati  fuerint.  Si  ne  figurare  quidem 
Deo  corpoream  effigiem  fas  est,  multo  minus  ipsam  pro  Deo,  vel 
Deum  in  ipsa  colere  licebit.  Kestat  igitur  ut  ea  sola  pingantur 
ac  sculpantur  quorum  sint  capaces  oculi :  Dei  majestas,  quae  ocu¬ 
lorum  sensu  longe  superior  est,  ne  indecoris  spectris  corrumpatur. 
In  eo  genere  partim  sunt  historiae  ac  res  gestae,  partim  imagines 
ac  formae  corporum,  sine  ulla  rerum  gestarum  notatione.  Prio¬ 
res  usum  in  docendo  vel  admonendo  aliquem  habent;  secundae, 
quid  praeter  oblectationem  afferre  possint,  non  video.  Et  tamen 
constat  tales  fuisse  omnes  propemodum  imagines  quae  hactenus 
in  templis  prostiterunt.  Unde  judicare  licet,  non  judicio  aut  de¬ 
lectu,  sed  stulta  et  inconsiderata  cupiditate  illic  fuisse  excitatas! 
Omitto  quam  perperam  et  indecenter  magna  ex  parte  sint  effictae, 
quam  licentiose  hic  pictores  et  statuarii  lascivierint,  quam  rem 
paulo  ante  attigi;  tantum  dico,  etiamsi  nihil  vitii  inesset,  nihil 
tamen  habere  ad  docendum  momenti. 

13.  Yerum  illo  quoque  discrimine  omisso,  an  ullas  omnino 
imagines,  sive  quae  res  gestas,  sive  quae  hominum  corpora  figu¬ 
rent,  habere  in  templis  Christianis  expediat,  obiter  expendamus. 
Principio,  si  quid  nos  movet  veteris  ecclesiae  autoritas,  memine¬ 
rimus  quingentis  circiter  annis,  quibus  magis  adhuc  florebat  re¬ 
ligio,  et  sincerior  doctrina  vigebat,  Christiana  templa  fuisse  com¬ 
muniter  ab  imaginibus  vacua.  Ergo  tunc  primum  in  ornamen¬ 
tum  templorum  ascitae  sunt,  quum  ministerii  sinceritas  nonnihil 
degenerasset.  Non  disputabo  ecquid  rationis  habuerint  qui  primi 
fuerunt  ejus  rei  autores;  verum  si  aetatem  cum  aetate  conferas, 
videbis  illos  multum  declinasse  ab  eorum  integritate  qui  imagini¬ 
bus  caruerant.  Quid?  an  passuros  fnisse  putamus  sanctos  illos 
patres  ecclesiam  tamdiu  ea  re  carere,  quam  utilem  ac  salutarem 
esse  judicarent?  At  certe  quia  videbant  in  ea  aut  nihil  aut  mi¬ 
nimum  utilitatis,  plurimum  autem  subesse  periculi,  repudiarunt 
magis  consilio  et  ratione ,  quam  ignoratione  aut  negligentia  prae¬ 
termiserunt.  Quod  etiam  Augustinus  claris  verbis  testatur.  Quum 
his  sedibus  locantur,  inquit,  honorabili  sublimitate,  ut  a  precan- 
tibus  atque  immolantibus  attendantur,  ipsa  similitudine  animato- 

rnm  membrorum  atque  sensuum,  quamvis  sensu  et  anima  careant, 
afficiunt  infirmos  animos,  ut  vivere  ac  spirare  videantur,  etc.  Et 
alibi:  hoc  enim  facit  et  quodammodo  extorquet  illa  figura  mem¬ 
brorum,  ut  animus  in  corpore  vivens  magis  arbitretur  sentire 
corpus,  quod  suo  simillimum  videt,  etc.  Paulo  post:  plus  valent  i; 
simulacra  ad  curvandam  infelicem  animam,  quod  os,  oculos,  aures, 
pedes  habent;  quam  ad  corrigendam,  quod  non  loquuntur,  neque 
vident ,  neque  audiunt ,  neque  ambulant.  Haec  sane  videtur  causa 
esse  cur  Joannes  (1  Joann.  5,  21)  non  tantum  a  simulacrorum  j 
cultu,  sed  ab  ipsis  quoque  simulacris  cavere  nos  voluerit.  Et 
nos  horribili  insania,  quae  ad  totius  fere  pietatis  interitum  orbem 
antehac  occupavit,  plus  nimio  sumus  experti,  simul  atque  in 
templis  collocantur  imagines,  quasi  signum  idololatriae  erigi;  quia 
sibi  temperare  non  potest  hominum  stultitia,  quin  protinus  ad 
superstitiosos  cultus  delabatur.  Quod  si  nec  tantum  periculi  im-  i 
mineret,  quum  tamen  expendo  in  quem  usum  destinata  sint  templa, 
nescio  quomodo  indignum  mihi  videtur  eorum  sanctitate,  ut  alias 
recipiant  imagines  quam  vivas  illas  et  iconicas,  quas  verbo  suo  \ 
Dominus  consecravit.  Baptismum  intelligo  et  coenam  Domini,  cum 
aliis  caeremoniis  quibus  oculos  nostros  et  studiosius  detineri,  et 
vividius  affici  convenit,  quam  ut  alias  hominum  ingenio  fabre¬ 
factas  requirant.  En  incomparabile  imaginum  bonum,  quod  nulla 
pensatione  resarciri  potest,  si  papistis  creditur. 

14.  Jam  satis  multa,  opinor,  de  hac  re  dicta  forent,  nisi 
manum  quodammodo  mihi  injiceret  synodus  ni  caena,  non  illa  ce¬ 
leberrima  quam  coegit  Constantinus  Magnus,  sed  quae  Irenes  im- 
peratricis  jussu  et  auspiciis  ante  annos  octingentos  habita  est. 
Decrevit  enim  non  habendas  modo  in  templis  esse  imagines,  sed 
etiam  adorandas.  Quidquid  enim  dixerim,  magnum  ex  adverso  prae¬ 
judicium  afferet  synodi  autoritas.  Etsi,  ut  verum  fatear,  non  tam  ■ 
hoc  me  movet,  quam  ut  appareat  lectoribus,  quorsum  evaserit 
eorum  furor  qui  imaginum  magis  fuerunt  cupidi  quam  Christianos  j 
decebat.  Sed  hoc  primum  expediamus.  Qui  hodie  simulacrorum 
usum  tuentur,  nicaenae  illius  synodi  patrocinium  allegant.  Ex- 
stat  autem  refutatorius  liber  sub  Caroli  Magni  nomine,  quem  ex 
dictione  colligere  licet  eodem  fuisse  tempore  compositum.  Illic  jj 
episcoporum  sententiae  qui  concilio  interfuerunt  recitantur,  et  ar¬ 
gumenta  quibus  pugnarunt.  Dixit  Joannes  legatus  Orientalium :  1 
creavit  Deus  hominem  ad  imaginem  suam ;  atque  inde  collegit  ! 
habendas  igitur  esse  imagines.  Idem  commendari  nobis  putavit 
imagines  hac  sententia:  ostende  mihi  faciem  tuam,  quia  speciosa  i 
est.  Alius,  ut  probaret  collocandas  esse  in  altaribus,  hoc  testi¬ 
monium  citavit:  nemo  accendit  lucernam,  et  ponit  eam  sub  mo¬ 
dio.  Alius,  ut  earum  aspectum  nobis  utilem  monstraret,  adduxit 
versum  ex  Psalmo :  signatum  est  super  nos  lumen  vultus  tui,  Do-  , 
mine.  Alius  similitudinem  hanc  arripuit:  sicut  patriarchae  usi 
sunt  gentium  sacrificiis,  ita  Christianis  habendas  esse  sanctorum 

j imagines  pro  idolis  gentium.  Eodem  torserunt  illud:  Domine, 
dilexi  decorem  domus  tuae.  Sed  in  primis  ingeniosa  est  ista  in¬ 
terpretatio:  ut  audivimus,  ita  et  vidimus.  Deum  igitur  non  solo 
verbi  auditu  cognosci,  sed  etiam  imaginum  aspectu.  Simile  Theo¬ 
dori  episcopi  acumen:  mirabilis,  inquit,  Deus  in  sanctis  suis;  at¬ 
qui  alibi  habetur:  sanctis  qui  sunt  in  terra;  ergo  ad  imagines  hoc 
referri  debet.  Denique  tam  putidae  sunt  insulsitates,  ut  eas  re¬ 
ferre  me  quoque  pigeat. 

15.  Dbi  de  adoratione  disputant,  illic  adoratio  et  Pharaonis, 
et  virgae  Joseph,  et  tituli  quem  erexit  Jacob,  in  medium  adduci¬ 
tur.  Quanquam  in  hoc  postremo  non  tantum  depravant  scriptu¬ 
rae  sensum,  sed  arripiunt  quod  nusquam  legitur.  Tum  illa:  ado¬ 
rate  scabellum  pedum  ejus;  item:  adorate  in  monte  sancto  ejus; 
item :  vultum  tuum  deprecabuntur  omnes  divites  plebis ;  firmae  ad¬ 
modum  et  appositae  illis  videntur  probationes.  Si  quis  per  ludi¬ 
brium  attribuere  imaginum  patronis  ridiculam  personam  vellet, 
possetne  majores  et  crassiores  colligere  ineptias?  Ac  ne  qua  am¬ 
plius  restaret  dubitatio,  Theodosius  mirensis  episcopus  adorandas 
esse  imagines  archi diaconi  sui  somniis  tam  serio  confirmat,  ac  si 

|  oraculum  coeleste  in  promptu  haberet.  Eant  nunc  simulacrorum 
fautores,  et  synodi  decreto  nos  urgeant.  Quasi  vero  non  omnem 
sibi  fidem  abrogent  venerandi  illi  patres ,  scripturas  vel  tam  pue¬ 
riliter  tractando,  vel  tam  impie  foedeque  lacerando. 

16.  Venio  nunc  ad  impietatum  portenta,  quae  evomere  ausos 
esse  mirum  est:  non  fuisse  autem  illis  reclamatum  cum  summa 
omnium  detestatione,  bis  mirum.  Atque  hanc  flagitiosam  amen¬ 
tiam  traduci  expedit,  ut  saltem  fucus  antiquitatis  quem  papistae 
obtendunt,  simulacrorum  cultui  detrahatur.  Theodosius  Amori  epi¬ 
scopus  anathema  crepat  adversus  omnes  qui  imagines  nolunt  ado¬ 
rari.  Alius  omnes  Graeciae  et  Orientis  calamitates  huic  sceleri 
imputat,  quod  non  fuerint  adoratae.  Quibus  ergo  poenis  digni 
prophetae,  apostoli,  martyres,  quorum  tempore  nullae  exstiterunt? 
Addunt  postea,  si  imagini  imperiali  cum  suffitu  et  thymiamate 
obviam  proceditur,  multo  magis  hunc  honorem  sanctorum  simu¬ 
lacris  deberi.  Constantius  autem  Constantiae  Cypri  episcopus  se 
imagines  reverenter  amplecti  profitetur,  cultum  que  honoris,  qui 
vivificae  trinitati  debetur,  illis  se  exhibiturum  confirmat;  quisquis 
idem  facere  recusaverit,  eum  anathematizat,  et  cum  Manichaeis 
et  Marcionitis  amandat.  Ac  ne  putes  privatam  esse  unius  homi¬ 
nis  sententiam,  assentiuntur  reliqui.  Imo  Joannes  legatus  Orienta¬ 
lium,  calore  ultra  provectus,  praestare  admonet  lupanaria  omnia 
in  urbem  admitti,  quam  imaginum  cultum  abnegare.  Tandem 
omnium  consensu  statuitur,  haereticis  omnibus  deteriores  esse  Sa¬ 
maritanos,  at  ipsis  Samaritanis  etr.ovof.iKxovg.  Caeterum,  ne  suo 
solenni  plaudite  fabula  careat,  additur  clausula:  gaudeant  et  ex¬ 
sultent  qui  Christi  habentes  imaginem  sacrificium  illi  offerunt. 
Ubi  nuuc  latriae  et  duliae  distinctio,  qua  Dei  et  hominum  oculos 

solent  perstringere?  Nam  concilium  sine  exceptione  tantundem 
simulacris  ac  Deo  vivo  largitur 1). 

CAPUT  XII. 

1 

Deum  ab  idolis  discerni,  ut  solus  in  solidum  colatur. 

. 

1.  Diximus  autem  initio ,  Dei  notitiam  non  esse  positam  in 
frigida  speculatione,  sed  secum  trahere  ejus  cultum.  Ac  obiter  at¬ 
tigimus  quomodo  rite  colatur;  quod  aliis  locis  fusius  explicandum 
erit.  Nunc  tantum  breviter  repeto,  quoties  asserit  scriptura  uni¬ 
cum  esse  Deum,  non  pugnare  de  nudo  nomine,  sed  hoc  etiam  prae¬ 
cipere  ne  alio  transferatur  quidquid  in  divinitatem  competit.  Unde 
etiam  patet  quid  a  superstitione  differat  pura  religio.  Evae^eia 
certe  Graecis  tantundem  valet  ac  rectus  cultus;  quia  semper  caeci 
ipsi  in  tenebris  palpando  senserunt  tenendam  esse  certam  regulam, 
ne  praepostere  colatur  Deus.  Religionis  nomen  etsi  vere  sciteque 
Cicero  2)  a  relegendo  deducit,  coacta  est  tamen  et  longe  petita  quam 
assignat  ratio,  quod  probi  cultores  saepius  relegerent  ac  diligenter 
retractarent  quid  verum  esset.  Potius  existimo  vagae  licentiae  op¬ 
poni  hoc  nomen :  quia  major  pars  mundi  quidquid  obviam  est  te¬ 
mere  arripit,  imo  etiam  huc  et  illuc  transvolat;  pietas  autem,  ut 
in  firmo  gradu  consistat,  sese  intra  fines  suos  relegit.  Sicuti  inde 
mihi  dicta  videtur  superstitio,  quod  modo  et  praescripta  ratione  non 
contenta  supervacuam  rerum  inanium  congeriem  accumulet.  Caete- 
rum ,  ut  voces  omittamus,  aetatum  omnium  consensu  receptum  sem¬ 
per  fuit,  vitiari  perverti  que  religionem  falsis  erroribus.  Unde  col¬ 
ligimus,  zelo  inconsiderato  quidvis  nobis  permittimus,  frivolum  esse 
quem  superstitiosi  obtendunt  praetextum.  Quamvis  tamen  in  om¬ 
nium  ore  personat  haec  confessio,  turpis  interim  se  prodit  inscitia, 
quod  neque  adhaerent  uni  Deo,  neque  delectum  adhibent  in  ejus 
cultu,  sicuti  antehac  docuimus.  Atqui  Deus,  ut  sibi  jus  suum  ven- 
dicet,  clamat  se  esse  aemulum,  ac  severum  fore  ultorem  si  cum 
ullo  deo  fictitio  misceatur.  Deinde  legitimum  cultum  definit,  ut  ge¬ 
nus  humanum  sub  obsequio  contineat.  Utrumque  complectitur  lege 
sua,  ubi  primo  sibi  addicit  fideles,  ut  illis  sit  unus  legislator;  deinde 
regulam  praescribit  qua  rite  ex  suo  arbitrio  colatur.  De  lege  qui¬ 
dem,  quia  multiplex  est  ejus  usus  ac  finis,  suo  loco  disseram;  nunc 
partem  hanc  duntaxat  attingo,  fraenum  illic  impositum  esse  homini¬ 
bus,  ne  ad  vitiosos  cultus  declinent.  Quod  autem  priore  loco  posui, 
tenendum  est,  nisi  in  uno  Deo  resideat  quidquid  proprium  est  di 
vinitatis,  honore  suo  ipsum  spoliari,  violarique  ejus  cultum.  At¬ 
que  hic  intentiore  cura  animadvertere  convenit  quibus  astutiis  ludat 
superstitio.  Neque  enim  ad  alienos  deos  sic  desciscit  ut  videatur 
summum  Deum  deserere,  vel  in  aliorum  ordinem  redigere;  sed  dum 

1)  Vid.  Calvini  lib.  de  vitandis  superst.  et  ibi  resp.  Pastorum  Tigurin.  ad 
versus  Nicodemitas.  Vid.  et  Calv.  lib.  de  fugiendis  illicitis  sacris. 

2)  Cic.  de  nat.  D,  lib.  2.  c.  28.  cf;  Lact.  Inst.  div.  lib.  4.  c.  28. 

supremum  locum  illi  concedit,  turbam  minorum  deorum  circumdat, 
inter  quos  propria  ejus  officia  partitur.  Ita  (licet  dissimulanter  et 
.callide)  divinitatis  gloria,  ne  apud  unum  tota  maneat,  dissecatur. 
'Sic  veteres  olim,  tam  ex  Judaeis  quam  gentibus,  deorum  patri  et 
arbitro  ingentem  illam  turbam  subdiderunt,  quibus  communis  esset, 
pro  ordinis  ratione ,  coeli  et  terrae  cum  summo  Deo  administratio. 

>  Sic  aliquot  retro  saeculis,  sancti  qui  hac  vita  excesserant,  in  Dei 
societatem  evecti  sunt,  ut  pro  illo  et  colerentur  et  invocarentur  et 
celebrarentur.  Tali  abominatione  ne  offuscari  quidem  putamus  Dei 

|  majestatem,  quum  magna  ex  parte  supprimatur  et  exstinguatur; 

I  nisi  quod  frigidam  retinemus  de  suprema  ejus  potentia  opinionem. 
Interea  involucris  decepti  diducimur  in  varios  deos. 

2.  Quin  etiam  in  hunc  finem  inventa  est  latriae  et  duliae, 
quam  appellant,  distinctio;  quo  impune  viderentur  angelis  et  mor¬ 
tuis  transscribi  divini  honores.  Quem  enim  sanctis  cultum  deferunt 
papistae,  nihil  re  ipsa  differre  a  Dei  cultu  palam  est.  '  Promiscue 
enim  et  Deum  et  illos  adorant;  nisi  quod  dum  urgentur,  exceptione 
hac  evadunt,  Deo  se  illibatum  servare  quod  suum  est,  qnia  latriam 
illi  relinquant,  xltqui ,  de  re  non  de  voce  quum  sit  quaestio ,  quis 
illis  permittat  tam  secure  in  re  omnium  maxima  ludere?  Yerum 
(ut  hoc  quoque  omittamus)  non  aliud  tandem  consequentur  sua  dis¬ 
tinctione  ,  quam  cultum  ab  ipsis  uni  Deo  praestari ,  aliis  autem  ser¬ 
vitium.  AarQHa.  enim  apud  Graecos  valet  quantum  apud  Latinos 
cultus;  Sovlsict  vero  proprie  servitutem  sonat.  Et  tamen  in  scriptu¬ 
ris  interdum  confunditur  hoc  discrimen.  Porro ,  ut  demus  esse  per¬ 
petuum,  nempe  inquirendum  est  quid  utrumque  valeat.  AovXeia 
quidem  servitus  est,  Xar geia  cultus.  Jam  quin  majus  quiddam  sit 
servire  quam  colere,  nemo  dubitat.  Nam  ei  servire  durum  esset 
saepenumero  quem  colere  non  recusares;  ita  iniqua  esset  distributio, 
sanctis  assignare  quod  majus  est,  Deo  quod  minus  est  relinquere. 
At  complures  ex  veteribus  hac  distinctione  usi  sunt.  Quid  tum ,  si 
omnes  eam  perspiciunt  non  modo  impropriam  esse,  sed  penitus  fri¬ 
volam? 

3.  Omissis  argutiis  rem  expendamus.  Paulus,  quum  Galatis 
reducit  in  memoriam  quales  fuerint  priusquam  essent  illuminati  in 
Dei  notitia,  dicit  eos  duliam  exhibuisse  iis  qui  natura  non  erant 
dii  (Gal.  4,  8).  Utcunque  latriam  non  nominet,  an  ideo  excusabi¬ 
lis  est  eorum  superstitio  ?  Ipse  quidem  nihilominus  perversam  illam 
superstitionem  damnat,  cui  nomen  duliae  imponit,  quam  si  expri¬ 
meret  latriae  nomen.  Et  quum  Christus  (Matth.  4,  10)  satanae  in¬ 
sultum  repellit  hoc  clypeo,  scriptum  esse,  Dominum  Deum  tuum 
adorabis,  non  veniebat  nominatim  in  quaestionem  latria.  Satan 
enim  nonnisi  TtQogKvvrjGiv  exigebat.  Similiter  quum y  reprehenditur 
Joannes  ab  angelo  quod  in  genua  coram  eo  procidisset  (Apoc.  19, 
10),  non  debemus  intelligere  Joannem  tam  fuisse  amentem  ut  debi¬ 
tum  soli  Deo  honorem  vellet  ad  angelum  transferre.  Sed  quia  fieri 
aliter  nequit  ,  quin  divinum  aliquid  sapiat  cultus  qui  cum  religione 
conjunctus  est,  7cqoskvv£lv  ille  angelum  non  potuit  quin  ex  Dei 

gloria  detraheret.  Legimus  quidem  saepe,  adoratos  fuisse  homines 
Sed  ille  fuit  civilis  honor,  ut  ita  dicam;  religio  autem  aliam  habet 
rationem  quae,  simul  atque  conjuncta  est  cum  cultu,  divini  hono¬ 
ris  profanationem  secum  trahit.  Idem  et  in  Cornelio  videre  licet 
(Act.  10,  25);  neque  enim  tam  male  profecerat  in  pietate  quin 
summum  cultum  uni  Deo  tribueret.  Quod  ergo  se  coram  Petro  pro¬ 
sternit,  non  facit  certe  hoc  animo  ut  eum  adoret  loco  Dei;  severe 
tamen  Petrus  ne  hoc  faciat  prohibet.  Cur,  nisi  quia  nunquam  tam 
articulate  homines  inter  Dei  et  creaturarum  cultum  discernunt,  quin 
promiscue  transferant  ad  creaturam  quod  erat  Dei  proprium?  Pro¬ 


inde  si  volumus  unum  Deum  habere,  meminerimus  ne  tantulum  qui¬ 
dem  ex  ejus  gloria  delibandum,  quin  retineat  quod  sibi  proprium 
est.  Itaque  Zacharias,  ubi  de  ecclesiae  reparatione  concionatur 
(Zach.  14,  9),  diserte  exprimit  non  modo  unum  fore  Deum,  sed 
unum  quoque  fore  ejus  nomen;  ne  quid  scilicet  cum  idolis  com¬ 
mune  habeat.  Qualem  vero  cultum  exigat  Deus,  alibi  suo  ordine 
videbitur.  Nam  lege  sua  voluit  praescribere  hominibus  quid  fas  sit 
ac  rectum ,  et  ideo  ad  certam  normam  eos  astringere ,  ne  quisque 
sibi  permitteret  cultum  quemlibet  comminisci.  Sed  quia  non  ex¬ 
pedit  multa  miscendo  onerare  lectores,  partem  illam  nondum  at¬ 
tingo.  Hoc  tenere  sufficiat,  quaecunque  pietatis  officia  alio  trans¬ 
feruntur  quam  ad  unicum  Deum,  sacrilegio  non  carere.  Ac  pri¬ 
mum  quidem  superstitio  divinos  honores  vel  soli  et  aliis  stellis,  vel 
idolis  affinxit;  deinde  sequuta  est  ambitio,  quae  mortales  Dei  spoliis 
ornando  quidquid  sacrum  erat  profanare  ausa  est,  et  quanquam 
stabat  principium  illud,  colere  summum  numen,  geniis  tamen,  diis¬ 
que  minoribus,  aut  heroibus  mortuis  promiscue  sacrificia  offerre 
usu  receptum  fuit.  Adeo  in  hoc  vitium  proclivis  est  lapsus,  ut 
quod  sibi  uni  severe  vindicat  Deus,  communicetur  cum  magna  turba. 


CAPUT  XIII. 

Unicam  Dei  essentiam  ab  ipsa  creatione  tradi  in  scripturis, 
quae  tres  in  se  personas  continet. 

Constat  hoc  Caput  duabus  Partibus.  1)  Orthodoxam  de  S.  Trinitate  doctri¬ 
nam  tradit ,  quae  a  prima  sectione  usque  ad  vigesimam  primam ,  ad  quatuor 
particulas  revocari  potest.  Primum  enim  agitur  de  significatione  Personae, 
tum  vocis  tum  rei  ipsius  respectu ,  sect.  2 — 6.  Secundo  deitatem  Filii  probat, 
sect.  7 — 18.  Tertio  Spiritus  S.  deitatem  asserit,  sect.  14.  et  15.  Quarto,  quid 
de  S.  Trinitate  sit  sentiendum  explicat,  sect.  16 — 20. 

2)  Haereses  quasdam,  praecipue  vero  nostro  saeculo  adversus  orthodoxam 
hanc  doctrinam  exortas  refellit,  a  sect.  21.  usque  ad  finem  capitis. 


1.  Quod  de  immensa  et  spirituali  Dei  essentia  traditur  in 
scripturis ,  non  modo  ad  evertenda  vulgi  deliria ,  sed  etiam  ad  refu-  ' 
tandas  profanae  philosophiae  argutias  valere  debet.  Scite  sibi  unus 
ex  veteribus  dicere  visus  est,  Deum  esse  quidquid  videmus  et  quid- 

quid  non  videmus.  Atqui  hoc  modo  in  singulas  mundi  partes  divi¬ 
nitatem  transfusam  esse  finxit.  Etsi  autem  Deus,  ut  nos  in  sobrie¬ 
tate  contineat,  parce  de  sua  essentia  disserit,  duobus  tamen  illis 
quae  dixi  epithetis  tam  crassas  imaginationes  tollit  quam  reprimit 
humanae  mentis  audaciam.  Nam  certe  ejus  immensitas  terrere  nos 
debet,  ne  eum  sensu  nostro  metiri  tentemus;  spiritualis  vero  natura 
quidquam  de  eo  terrenum  aut  carnale  speculari  vetat.  Eodem  per¬ 
tinet  quod  saepius  domicilium  sibi  in  coelo  assignat.  Etsi  enim,  ut 
est  incomprehensibilis,  terram  quoque  ipsam  implet,  quia  tamen 
mentes  nostras  pro  sua  tarditate  subsidere  in  terra  videt,  merito, 
ut  pigritiem  et  inertiam  excutiat,  supra  mundum  nos  attollit.  At¬ 
que  hinc  concidit  Manichaeorum  error,  qui  duo  principia  statuendo 
diabolum  fere  Deo  parem  fecerunt.  Certe  hoc  fuit  et  Dei  unitatem 
abrumpere,  et  restringere  immensitatem.  Nam  quod  abuti  testimo¬ 
niis  quibusdam  ausi  sunt,  turpis  inscitiae  fuit;  sicuti  ipse  error  ex¬ 
secrabilis  insaniae.  Anthropomorphitae  etiam,  qui  Deum  corpo¬ 
reum  ex  eo  sunt  imaginati  quod  os,  aures,  oculos,  manus  et  pedes 
scriptura  illi  saepe  ascribit,  facile  refutantur.  Quis  enim,  vel  pa¬ 
rum  ingeniosus,  non  intelligit  Deum  ita  nobiscum,  ceu  nutrices  so¬ 
lent  cum  infantibus,  quodammodo  balbutire?  Proinde  tales  lo¬ 
quendi  formae  non  tam  ad  liquidum  exprimunt  qualis  sit  Deus, 
quam  ejus  notitiam  tenuitati  nostrae  accommodant.  Quod  ut  fiat, 
longe  infra  ejus  altitudinem  descendere  necesse  est. 

2.  Sed  alia  quoque  speciali  nota,  qua  propius  possit  dignosci, 
se  designat;  nam  ita  se  praedicat  unicum  esse,  ut  distincte  in  tri¬ 
bus  personis  considerandum  proponat,  quas  nisi  tenemus,  nudum 
et  inane  duntaxat  Dei  nomen  sine  vero  Deo  in  cerebro  nostro  voli¬ 
tat.  Porro  ne  quis  triplicem  Deum  somniet,  aut  putet  tribus  per¬ 
sonis  lacerari  simplicem  Dei  essentiam,  quaerenda  hic  nobis  erit 
brevis  et  facilis  definitio  quae  nos  ab  omni  errore  expediat.  Caete- 
rum  quia  vocem  personae  odiose  exagitant  nonnulli  quasi  humani¬ 
tus  inventam,  qua  aequitate  id  faciant  prius  videndum.  Filium  Dei 
apostolus  characterem  hypostaseos  patris  nominans  (Hebr.  1 ,  3), 
haud  dubie  aliquam  patri  subsistentiam  assignat  in  qua  differat  a 
filio.  Nam  pro  essentia  accipere  (sicuti  fecerunt  quidam  interpre¬ 
tes,  ac  si  Christus,  velut  sigillo  impressa  cera,  patris  in  se  sub¬ 
stantiam  repraesentaret)  non  durum  modo ,  sed  absurdum  quoque 
esset.  Nam  quum  simplex  et  individua  sit  essentia  Dei ,  qui  totam 
in  se  continet,  neque  portione  aut  deflexu,  sed  integra  perfectione, 
improprie,  imo  inepte  dicetur  ejus  character.  Sed  quia  pater, 
quamvis  sua  proprietate  distinctus,  se  totum  in  filio  expressit,  op¬ 
tima  ratione  dicitur  suam  hypostasin  reddidisse  in  eo  conspicuam. 
Cui  apte  convenit  quod  mox  additur,  esse  splendorem  gloriae.  Certe 
ex  apostoli  verbis  colligimus  propriam  esse  in  patre  hypostasin  quae 
in  filio  refulgeat.  Unde  etiam  rursus  facile  elicitur  filii  hypostasis, 
quae  eum  a  patre  distinguat.  Eadem  in  spiritu  sancto  ratio;  quia 
et  Deum  esse  statim  probabimus,  et  tamen  alium  a  patre  censeri 
necesse  est.  Haec  porro  distinctio  non  est  essentiae,  quam  nefas 

est  facere  multiplicem.  Ergo  si  fidem  obtinet  apostoli  testimonium,  ®'i 
sequitur  tres  in  Deo  esse  hypostases.  Idem  quum  expresserint  La-  $ 
tini  personae  voce ,  nimii  fastidii  atque  etiam  pervicaciae  est  de  re  if 
clara  rixari.  Si  verbum  de  verbo  transferre  libeat,  subsistentia  di- 
cetur.  Multi  eodem  sensu  substantiam  dixerunt.  Nec  vero  solis  P 
Latinis  in  usu  fuit  personae  nomen,  sed  Graeci  similiter,  forte  te-  te 
standi  consensus  causa,  docuerunt  tria  ngogioTca  in  Deo  esse.  Qui  ® 
tamen,  sive  Graeci  sive  Latini,  verbo  inter  se  differunt,  probe  d 
consentiunt  in  rei  summa. 

3.  Nunc  ut  de  persona  oblatrent  haeretici,  vel  quidam  ni¬ 

mis  morosi  obstrepant,  se  non  admittere  hominum  arbitrio  con-  t 
fictum  nomen,  quum  nobis  excutere  non  possint  tres  dici,  quo-  o 

rum  quisque  in  solidum  sit  Deus,  nec  tamen  plures  esse  deos,  £ 
quaenam  est  ista  improbitas,  improbare  verba  quae  non  aliud  ex- 
plicant  quam  quod  scripturis  testatum  consignatumque  est?  Sa¬ 
tius  foret,  inquiunt,  non  modo  sensa  nostra,  sed  verba  etiam  in¬ 
tra  scripturae  fines  continere,  quam  exoticas  voces  spargere,  quae 
dissensionum  ac  jurgiorum  seminaria  futura  sint.  Sic  enim  lan¬ 
guetur  circa  verborum  pugnas ;  sic  veritas  altercando  amittitur ; 
sic  caritas  odiose  rixando  dissolvitur.  Si  verbum  exoticum  appel¬ 
lant  quod  totidem  syllabis  compositum  in  scriptura  ostendi  non 
possit,  iniquam  sane  legem  nobis  imponunt,  qua  damnatur  omnis 
interpretatio  quae  scripturae  contextu  non  consarcinatur.  Sin  exo¬ 
ticum  illud  est  quod  curiose  excogitatum  superstitiose  defenditur, 
quod  ad  contentionen  magis  quam  ad  aedificationem  valet,  quod 
vel  importune  vel  nullo  fructu  usurpatur,  quod  sua  asperitate 
pias  aures  offendit,  quod  a  verbi  Dei  simplicitate  abstrahit :  eorum  j 
sobrietatem  toto  animo  amplector.  Non  enim  minori  religione  de 
Deo  nobis  loquendum  quam  cogitandum  sentio ;  quando  et  quid¬ 
quid  de  eo  a  nobis  cogitamus  stultum  est,  et  quidquid  loquimur  j 
insulsum.  Est  autem  modus  aliquis  servandus;  petenda  certa  ex 
scripturis  et  cogitandi  et  loquendi  regula,  ad  quam  et  mentis  co¬ 
gitationes  omnes  et  oris  verba  exigantur.  Sed  quid  vetat  quo 
minus  quae  captui  nostro  perplexa  in  scripturis  impedi taque  sunt, 

ea  verbis  planioribus  explicemus,  quae  tamen  religiose  et  fideliter 
ipsius  scripturae  veritati  serviant,  et  parce  modesteque,  ne  citra 
occasionem  usurpentur  ?  Cujus  rei  non  desunt  satis  multa  exempla. 
Quid  autem,  ubi  ecclesiam  summa  necessitate  urgeri  ad  usurpan¬ 
das  trinitatis  et  personarum  voces  comprobatum  fuerit,  si  quis 
verborum  novitatem  tum  reprehendat  ,  nonne  merito  judicetur  lu¬ 
cem  veritatis  indigne  ferre?  ut  qui  tantum  hoc  reprehendat,  veri¬ 
tatem  planam  ac  dilucidam  reddi. 

4.  Hujusmodi  autem  verborum  novitas  (si  ita  appellanda  est) 

tum  potissimum  usu  venit  dum  adversus  calumniatores  asserenda  ! 
est  veritas,  qui  tergiversando  ipsam  eludunt.  Quod  hodie  plus 
satis  experimur,  quibus  plurimum  est  negotii  in  expugnandis  pu¬ 
rae  sanaeque  doctrinae  hostibus;  adeo  obliquo  et  volubili  flexu  1 

lubrici  isti  angues  effugiunt,  nisi  fortiter  premantur  et  deprehensi  I 

urgeantur.  Sic  veteres  variis  pravorum  dogmatum  certaminibus 
exagitati,  quid  sentirent  coacti  sunt  exquisita  perspicuitate  edis¬ 
serere,  ne  obliqua  subterfugia  impiis  relinquerent,  quibus  verbo¬ 
rum  involucra  errorum  erant  latebrae.  Arius  fatebatur  Christum 
Deum,  et  filium  Dei,  quia  evidentibus  oraculis  reluctari  non  po¬ 
terat,  et  quasi  probe  defunctus  consensum  aliquem  cum  aliis  si¬ 
mulabat.  At  interim  non  desinebat  jactare  Christum  creatum  esse 
et  initium  habuisse,  ut  reliquas  creaturas.  Quo  flexilem  hominis 
vafritiem  e  latebris  extraherent  veteres,  ultra  progressi  sunt,  Chri¬ 
stum  pronunciantes  aeternum  patris  filium,  patrique  consubstan¬ 
tialem.  Hic  efferbuit  impietas,  dum  nomen  6{Jloov6lov  pessime 
odisse  et  exsecrari  Ariani  coeperunt.  Quod  si  principio  confessi 
essent  sincere  et  ex  animo  Deum,  non  inficiati  essent  patri  esse 
consubstantialem.  Quis  probos  illos  viros  insectari  audeat  quasi 
rixatores  et  contentiosos,  quod  ob  voculam  unam  tanto  disceptandi 
fervore  incaluerint,  et  ecclesiae  quietem  turbaverint?  At  vocula 
illa  distinguebat  inter  purae  fidei  Christianos  et  sacrilegos  Arianos. 
Surrexit  postea  Sabellius,  qui  patris,  filii  et  spiritus  sancti  no¬ 
mina  fere  pro  nihilo  ducebat,  non  distinctionis  ali  cujus  causa  po¬ 
sita  esse  disputaris,  sed  diversa  esse  Dei  attributa,  cujusmodi  plu¬ 
rima  habentur.  Si  in  certamen  ventura  esset,  fatebatur  se  credere 
patrem  Deum ,  filium  Deum ,  spiritum  Deum ;  sed  postea  elabi 
promptum  erat,  nihil  se  aliud  dixisse  quam  si  Deum  fortem  et 
justum  et  sapientem  vocasset.  Itaque  recinebat  aliam  cantilenam, 
patrem  esse  filium,  et  spiritum  sanctum  esse  patrem,  nullo  ordine, 
nulla  distinctione.  Probi  doctores,  quibus  tum  pietas  cordi  erat, 
ut  hominis  improbitatem  frangerent,  reclamabant  vere  agnoscen¬ 
das  esse  in  Deo  uno  tres  proprietates.  Atque  ut  se  contra  tor¬ 
tuosas  versutias  aperta  simplicique  veritate  munirent,  affirmarunt 
vere  in  uno  Deo  subsistere,  seu  (quod  idem  erat)  in  Dei  unitate 
subsistere  personarum  trinitatem. 

5.  Si  ergo  temere  non  sunt  inventa  nomina,  cavendum 
est  ne  ea  repudiando  superbae  temeritatis  arguamur.  Utinam 
quidem  sepulta  essent,  constaret  modo  haec  inter  omnes  fides: 
patrem,  et  filium,  et  spiritum  esse  unum  Deum;  nec  tamen  aut 
filium  esse  patrem,  aut  spiritum  filium,  sed  proprietate  qua¬ 
dam  esse  distinctos.  Neque  vero  tam  praecisa  sum  austeritate 
ut  ob  nudas  voculas  digladiari  sustineam.  Animadverto  enim  ve¬ 
teres,  multa  alioqui  religione  de  iis»  rebus  loquentes,  nec  inter 
se,  nec  singulos  etiam  secum  ubique  consentire.  Quas  enim  Hi¬ 
larius  formulas  a  conciliis  usurpatas  excusat?  Quo  licentiae  inter¬ 
dum  prosilit  Augustinus  ?  Quam  absimiles  sunt  Graeci  Latinis  ? 
Sed  hujus  variationis  exemplum  unum  sufficiat.  Nomen  6(jloovGlov 
quum  reddere  Latini  vellent,  dixerunt  consubstantialem,  unam 
esse  patris  et  filii  substantiam  indicantes,  atque  ita  substantiam 
usurpantes  pro  essentia.  Unde  et  Hieronymus  ad  Damasum  sacri¬ 
legium  esse  dicit  tres  in  Deo  substantias  praedicare.  Atqui  plus 
centies  apud  Hilarium  reperies,  tres  esse  in  Deo  substantias.  In 

vocabulo  autem  hypostaseos  quam  perplexus  est  Hieronymus?  Ve¬ 
nenum  enim  subesse  suspicatur,  quum  nominantur  tres  in  Deo 
hypostases.  Et  si  quis  pio  sensu  hac  voce  utatur,  impropriam 
tamen  loquutionem  esse  non  dissimulat.  Si  tamen  sincere  ita  lo- 
quutus  sit:  ac  non  potius  quos  oderat  episcopos  Orientis  sciens 
ac  volens  gravare  studuerit  injusta  calumnia.  Certe  hoc  parum 
ingenue  asserit,  in  omnibus  profanis  scholis  ov6iav  nihil  aliud 
esse  quam  hypostasin,  quod  ex  communi  tritoque  usu  passim  re¬ 
fellitur.  Modestior  et  humanior  Augustinus,  qui  etsi  nomen  hy¬ 
postaseos  in  hoc  sensu  latinis  auribus  novum  esse  dicit,  adeo  ta¬ 
men  Graecis  suam  loquendi  consuetudinem  non  eripit,  ut  Latinos 
etiam ,  qui  phrasin  graecam  imitati  fuerant ,  placide  toleret.  Et 
quod  etiam  a  Socrate  de  ipsa  scribitur  lib.  6.  Historiae  triparti¬ 
tae,  eo  tendit  quasi  ab  imperitis  humanibus  sit  perperam  ad  hanc 
rem  accommodata.  Quin  idem  Hilarius  magno  crimini  ducit  hae¬ 
reticis,  quod  eorum  improbitate  cogatur  subjicere  periculo  humani 
eloquii  quae  mentium  religione  contineri  oportuerat,  non  dissi¬ 
mulans  quin  id  sit  agere  illicita,  ineffabilia  loqui,  inconcessa  prae¬ 
sumere.  Paulo  post  multis  adhuc  excusat  quod  audet  proferre 
nova  nomina.  Ham  ubi  posuit  naturae  nomina,  patrem,  filium 
et  spiritum,  subnectit,  extra  significantiam  sermonis  esse,  extra 
sensus  intentionem,  extra  intelligentiae  conceptionem,  quidquid 
ultra  quaeritur.  Ac  alibi  felices  Galliae  episcopos  praedicat,  qui 
aliam  nec  excudissent,  nec  recepissent,  nec  omnino  novissent  con¬ 
fessionem,  quam  veterem  illam  et  simplicissimam  quae  ab  aetate 
apostolorum  apud  omnes  ecclesias  recepta  fuerat.  Hec  absimilis 
est  Augustini  excusatio,  necessitate  extortam  fuisse  hanc  vocem 
propter  humani  eloquii  in  re  tanta  inopiam,  non  ut  exprimeretur 
quod  est,  sed  ne  taceretur  quomodo  tres  sint,  pater,  filius,  et 
spiritus.  Atque  haec  sanctorum  virorum  modestia  monere  nos 
debet  ne  tam  severe  velut  censorio  stilo  protinus  notemus  eos 
qui  in  verba  a  nobis  concepta  jurare  nolint;  modo  ne  aut  fastu, 
aut  protervia,  aut  malitioso  astu  id  faciant;  sed  expendant  ipsi 
vicissim  quanta  necessitate  adacti  sic  loquamur,  ut  paulatim  utili 
loquendi  formae  tandem  assuefiant.  Cavere  etiam  discant,  ne,  ubi 
occurrendum  est  ex  una  parte  Arianis,  ex  altera  Sabellianis,  dum 
utrisque  tergiversandi  ansam  praecidi  stomachantur,  nonnullam 
suspicionem  injiciant  vel  Arii  se  esse  discipulos,  vel  Sabellii. 
Dicit  Arius  Christum  esse  Deum;  sed  mussitat  factum  esse  et  ini¬ 
tium  habuisse.  Dicit  unum  cum  patre;  sed  clam  in  suorum  aures 
insusurrat,  unitum  esse  ut  caeteros  fideles,  quanquam  singulari 
praerogativa.  Dic  consubstantialem,  detraxeris  versipelli  larvam, 
et  tamen  nihil  addis  scripturis.  Dicit  Sabellius,-  patrem,  filium 
et  spiritum  nihil  in  Deo  distinctum  sonare.  Dic  tres  esse,  voci¬ 
ferabitur  te  nominare  tres  deos.  Dic  in  una  Dei  essentia  perso¬ 
narum  trinitatem:  dixeris  uno  verbo  quod  scripturae  loquuntur, 
et  inanem  loquacitatem  compresseris.  Porro  si  quos  tam  anxia 
constringit  superstitio  ut  haec  nomina  non  ferant,  nemo  tamen 

jam,  vel  si  rumpatur,  inficiari  poterit,  quum  unum  audimus,  in- 
telligendam  esse  substantiae  unitatem;  quum  tres  audimus  in  una 
essentia,  personas  notari  in  hac  trinitate.  Quo  non  fraudulenter 
confesso ,  verba  nihil  moramur.  Sed  expertus  pridem  sum ,  et 
quidem  saepius,  qui  cunque  de  verbis  pertinacius  litigant,  fovere 
occultum  virus:  ut  magis  expediat  eos  ultro  provocare  quam  in 
eorum  gratiam  obscurius  loqui. 

6.  Caeterum  omissa  de  vocibus  disputatione,  jam  de  re  ipsa 
dicere  aggrediar.  Personam  igitur  voco  subsistentiam  in  Dei  essen¬ 
tia,  quae  ad  alios  relata,  proprietate  incommunicabili  distinguitur. 
Subsistentiae  nomine  aliud  quiddam  intelligi  volumus  quam  essen¬ 
tiam.  Si  enim  sermo  simpliciter  esset  Deus,  interea  non  haberet 
aliquid  proprium,  perperam  dixisset  Joannes  fuisse  semper  apud 
Deum  (Joann.  1,  1).  "Ubi  continuo  post  addit,  Deum  quoque  fuisse 
ipsum  sermonem,  ad  unicam  essentiam  nos  revocat.  Sed  quia  apud 
Deum  esse  non  potuit  quin  resideret  in  patre,  hinc  emergit  illa 
subsistentia,  quae  etsi  individuo  nexu  cum  essentia  conjuncta  est, 
nec  potest  separari,  specialem  tamen  habet  notam  qua  ab  ipsa 
differat.  Jam  ex  tribus  subsistentiis  unamquamque  dico  ad  alias 
relatam  proprietate  distingui.  Relatio  hic  diserte  exprimitur:  quia 
ubi  simplex  fit  Dei  mentio  et  indefinita,  non  minus  ad  filium  et 
spiritum  pertinet  nomen  hoc  quam  ad  patrem.  Simul  autem  at¬ 
que  pater  cum  filio  confertur,  sua  quemque  proprietas  ab  altero 
discernit.  Tertio  quidquid  singulis  proprium  est  incommunicabile 
esse  assero ,  quia  in  filium  competere  vel  transferri  non  potest 
quidquid  ad  notam  discretionis  tribuitur  patri.  Neque  vero  mihi 
displicet  Tertulliani  definitio,  modo  dextre  sumatur:  esse  quan- 
dam  in  Deo  dispositionem  vel  oeconomiam  quae  de  essentiae  uni¬ 
tate  nihil  mutet. 

7.  Priusquam  tamen  longius  progrediar,  probanda  erit  et 
filii  et  spiritus  sancti  deitas;  deinde  ut  inter  se  differant  videbi¬ 
mus.  Certe  quum  Dei  verbum  nobis  proponitur  in  scriptura,  ab¬ 
surdissimum  fuerit  imaginari  fluxam  duntaxat  et  evanidam  vocem, 
quae  in  aerem  emissa  prodeat  extra  ipsnm  Deum;  cujusmodi  et 
oracula  patribus  edita,  et  prophetiae  omnes  fuerunt;  quum  per¬ 
petua  magis  sapientia  indicetur  apud  Deum  residens,  unde  et  ora¬ 
cula  et  prophetiae  omnes  prodierunt.  Non  enim  minus  (teste 
Petro  1  Petr.  1,  11)  loquuti  sunt  spiritu  Christi  veteres  prophe¬ 
tae  quam  apostoli,  et  quicunque  postea  coelestem  doctrinam  ad¬ 
ministrarunt.  Quia  vero  nondum  manifestatus  erat  Christus,  ne- 
cesse  est  sermonem  intelligere  ante  saecula  ex  patre  genitum. 
Quod  si  sermonis  fuit  ille  spiritus,  cujus  organa  fuerunt  prophe¬ 
tae,  indubie  colligimus  verum  fuisse  Deum.  Atque  hoc  in  mundi 
creatione  satis  clare  docet  Moses,  sermonem  illum  intermedium 
statuens.  Cur  enim  diserte  narrat  Deum  singulis  operibus  crean¬ 
dis  dixisse :  fiat  hoc  vel  illud ,  nisi  ut  impervestigabilis  Dei  gloria 
in  imagine  sua  reluceat?  Nasutis  et  garrulis  hoc  eludere  promp¬ 
tum  esset,  vocem  accipi  pro  jussu  et  imperio.  Sed  meliores 

interpretes  apostoli,  qui  tradunt  (Hebr.  1,  2)  per  filium  saecula 
esse  condita,  et  portare  omnia  potenti  suo  verbo.  Hic  enim  vi¬ 
demus  verbum  pro  nutu  vel  mandato  filii  accipi,  qui  ipse  aeter¬ 
nus  et  essentialis  est  patris  •  sermo.  Nec  vero  sanis  et  modestis 
obscurum  est  quod  dicit  Solomon  (Prov.  8,  22),  ubi  sapientiam 
inducit  a  Deo  ante  saecula  genitam,  et  rerum  creationi  et  cunctis 
Dei  operibus  praesidentem.  Nam  temporarium  quendam  Dei  nu¬ 
tum  fingere,  stultum  ac  frivolum  esset;  quum  tunc  exserere  vo¬ 
luerit  Deus  fixum  aeternumque  suum  consilium,  atque  etiam  ali¬ 
quid  occultius.  Quo  etiam  spectat  dictum  illud  Christi  (Joann. 
5,  17),  pater  meus  et  ego  usque  ad  hunc  di'em  operamur.  Se 
enim  a  primo  mundi  exordio  assiduum  in  opere  cum  patre  fuisse 
affirmans,  apertius  explicat  quod  brevius  attigerat  Moses.  Sic 
ergo  Deum  fuisse  loquutum  colligimus,  ut  sermoni  in  agendo  suae 
essent  partes,  atque  ita  utriusque  communis  esset  operatio.  Multo 
autem  omnium  clarissime  Joannes  (1,  3),  quum  sermonem  illum 
qui  ab  initio  Deus  apud  Deum  erat,  rerum  omnium  causam  simul 
cum  Deo  patre  statuit.  Nam  et  solidam  permanentemque  verbo 
attribuit  essentiam,  et  aliquid  peculiare  assignat,  et  dilucide  osten¬ 
dit  quomodo  Deus  loquendo  mundi  fuerat  creator.  Ergo  ut  omnes 
divinitus  profectae  revelationes  verbi  Dei  titulo  rite  insigniuntur, 
ita  verbum  illud  substantiale  summo  gradu  locare  convenit,  ora¬ 
culorum  omnium  scaturiginem,  quod  nulli  varietati  obnoxium,  per¬ 
petuo  unum  idemque  manet  apud  Deum,  et  Deus  ipse  est. 

8.  Hic  obstrepunt  nonnulli  canes,  qui  quum  suam  illi  divi¬ 
nitatem  palam  eripere  non  ausint,  aeternitatem  clam  suffurantur. 
Dicunt  enim,  tum  demum  sermonem  esse  coepisse  quum  Deus  in 
mundi  creatione  sacrum  suum  os  aperuit.  Sed  nimis  inconsiderate 
substantiae  Dei  novationem  quandam  affingunt.  Nam  ut  quae  ex¬ 
ternum  opus  respiciunt  Dei  nomina  attribui  ei  coeperunt  ab  exi- 
stentia  operis  ipsius,  quale  est  quod  coeli  et  terrae  creator  voca¬ 
tur,  ita  nullum  nomen  agnoscit  pietas  vel  admittit  quod  Deo  ali¬ 
quid  novum  in  se  ipso  accidisse  significet.  Nam  si  quid  fuisset 
adventitium ,  concideret  illud  Jacobi  (1,  17),  manare  desursum 
omne  donum  perfectum,  et  descendere  a  patre  luminum,  apud 
quem  non  est  transmutatio,  vel  conversionis  obumbratio.  Nihil 
ergo  minus  ferendum  quam  principium  fingere  illius  sermonis  qui 
et  deus  semper  fuit,  et  postea  mundi  opifex.  Sed  argute  scilicet 
ratiocinantur,  Mosen,  narrando  Deum  tunc  primum  loquutum  esse, 
simul  innuere  nullum  ante  in  ipso  fuisse  sermonem.  Quo  nihil 
magis  est  nugatorium.  Neque  enim  quia  manifestari  aliquid  certo 
tempore  incipit,  colligendum  propterea  erat,  nunquam  prius  fuisse. 
Ego  vero  longe  secus  concludo:  quum  in  ipso  momento  quo  dixit 
Deus :  fiat  lux,  sermonis  virtus  emerserit  et  exstiterit,  ipsum  multo 
ante  fuisse.  Quam  dudum  autem,  si  quis  inquiret,  nullum  exor¬ 
dium  reperiet.  Neque  enim  certum  temporis  spatium  terminat 
quum  dicit  ipse  (Joann.  17,  5):  pater  illustra  filium  gloria  quam 
apud  te  initio  possedi,  antequam  jacerentur  mundi  fundamenta. 

Neque  hoc  praeteriit  Joannes;  quia  antequam  ad  mundi  creatio¬ 
nem  descendat,  principio  sermonem  apud  Deum  fuisse  dicit.  Con¬ 
stituimus  ergo  rursum,  sermonem  extra  temporis  initium  a  Deo 
conceptum,  apud  ipsum  perpetuo  resedisse;  unde  et  aeternitas  et 
vera  essentia  et  divinitas  ejus  comprobatur. 

9.  Etsi  autem  mediatoris  personam  nondum  attingo,  sed  dif¬ 
fero  usque  in  eum  locum  ubi  de  redemptione  agetur ,  quia  tamen 
sine  controversia  inter  omnes  constare  debet,  Christum  esse  illum 
sermonem  carne  indutum,  huc  optime  convenient  quaecunque  dei¬ 
tatem  Christo  asserunt  testimonia.  Quum  dicitur  Psalmo  45:  so¬ 
lium  tuum  Deus  in  saeculum  et  usque,  tergiversantur  Judaei,  no¬ 
men  Elohin  competere  etiam  in  angelos  et  summas  potestates. 
Atqui  nusquam  exstat  similis  in  scriptura  locus,  qui  thronum  aeter¬ 
num  creaturae  erigat;  neque  enim  simpliciter  Deus  vocatur,  sed 
aeternus  quoque  dominator.  Deinde  nemini  defertur  hic  titulus, 
nisi  cum  adjectione,  qualiter  Moses  fore  dicitur  Pharaoni  in  deum 
(Exod.  7,  1).  Alii  in  genitivo  casu  legunt,  quod  nimis  insipidum 
est.  Fateor  quidem  saepe  divinum  vocari  quod  singulari  prae¬ 
stantia  eximium  est;  sed  ex  contextu  satis  liquet  durum  illud  esse 
et  coactum,  imo  nequaquam  quadrare.  Yerum  si  non  cedat  eorum 
pervicacia,  certe  non  obscure  a  Jesaia  (9,  6)  idem  Christus  indu¬ 
citur  et  Deus,  et  summa  potentia  ornatus,  quod  unius  Dei  proprium 
est.  Hoc  est,  inquit,  nomen  quo  vocabunt  eum,  Deus  fortis,  pa¬ 
ter  futuri  saeculi,  etc.  Oblatrant  hic  quoque  Judaei,  et  sic  lectio¬ 
nem  invertunt :  hoc  est  nomen  quo  vocabit  eum  Deus  fortis,  pater 
futuri,  etc.  ut  hoc  duntaxat  filio  reliquum  faciant,  principem  vo¬ 
cari  pacis.  Sed  quorsum  tot  epitheta  in  Deum  patrem  hoc  loco 
congesta  forent,  quum  prophetae  consilium  sit  Christum  insigni¬ 
bus  notis  quae  fidem  in  eo  nostram  aedificent,  ornare?  Quare 
dubium  non  est  quin  eadem  ratione  Deus  fortis  nunc  vocetur, 
qua  paulo  ante  Immanuel.  Nihil  autem  dilucidius  Jeremiae  loco 
(23,  6)  quaeri  potest,  hoc  fore  nomen  qua  vocabitur  germen  Da- 
vidis,  Jehovah  justitia  nostra.  Nam  quum  doceant  ipsi  Judaei  ul¬ 
tro,  alia  Dei  nomina  nihil  quam  epitheta  esse,  hoc  solum,  quod 
ineffabile  dicunt,  esse  substantivum  ad  exprimendam  ejus  essen¬ 
tiam,  colligimus  filium  unicum  esse  Deum  et  aeternum,  qui  alibi 
pronuntiat  se  gloriam  suam  non  daturum  alteri  (Jes.  42,  8).  La¬ 
tebras  quidem  hic  captant,  quia  et  altari  a  se  exstructo  nomen 
istud  imposuerit  Moses,  et  Ezechiel  civitati  novae  Jerusalem.  Sed 
quis  non  videt  altare  exstrui  in  monimentum  quod  Deus  sit  exal¬ 
tatio  Mosis,  nec  Hierosolymam  insigniri  Dei  nomine  nisi  ad  te¬ 
standam  Dei  praesentiam?  Sic  enim  propheta  loquitur:  nomen 
civitatis  ex  illa  die,  Jehovah  ibi  (Ez.  48,  35).  Moses  vero  in 
hunc  modum:  aedificavit  altare,  et  vocavit  ejus  nomen,  Jehovah 
exaltatio  mea  (Exod.  17,  15).  Sed  majus  scilicet  certamen  restat 
ex  alio  Jeremiae  loco  (33,  16),  ubi  hoc  ipsum  elogium  ad  Jeru¬ 
salem  refertur  his  verbis:  hoc  est  nomen  quo  vocabunt  eam,  Je- 


94 


LIBER  I.  DE  COGNITIONE  DEI  CREATORIS. 


hovah  justitia  nostra.  Atqui  tantum  abest  quin  hoc  testimonium 
officiat  yeritati  quam  defendimus ,  ut  magis  suffragetur.  Quum 
enim  antea  Christum  esse  yerum  Jehovah  testatus  esset,  unde  fluit 
justitia,  nunc  pronuntiat,  ecclesiam  Dei  hoc  yere  ita  sensuram,  ut 
nomine  ipso  gloriari  queat.  Itaque  priore  loco  fons  et  causa  ju¬ 
stitiae  ponitur;  deinde  additur  effectus. 

10.  Quod  si  non  satisfaciunt  haec  Judaeis,  tam  frequenter 
Jehoyam  statui  in  angeli  persona,  non  yideo  quibus  cayillis 
eludant.  Angelus  apparuisse  sanctis  patribus  dicitur  (Jud.  c.  6 
et  7 ;  item  c.  13).  Idem  sibi  nomen  aeterni  Dei  yendicat.  Si 
excipiat  quispiam,  personae  quam  sustinet  respectu  hoc  dici,  mi¬ 
nime  ita  solyitur  nodus.  Neque  enim  seryus,  sacrificium  offerri  ] 
sibi  permittens,  suum  Deo  honorem  eriperet.  Atqui  angelus  pa¬ 
nem  se  manducaturum  negans,  jubet  offerri  sacrificium  Jehoyae. 
Deinde  yero  se  illum  Jehoyam  esse  re  ipsa  probat.  Itaque  Ma¬ 
nuali  et  ejus  uxor  ex  hoc  signo  non  angelum  modo,  sed  Deum 
se  yidisse  colligunt.  Unde  yox  illa :  moriemur  quia  Deum  vidimus. 
Dum  vero  respondet  uxor,  si  voluisset  nos  occidere  Jehovah,  non 
suscepisset  e  manu  nostra  sacrificium ;  certe  Deum  fatetur  qui 
angelus  ante  dictus  est.  Adde  quod  ipsa  angeli  responsio  dubi¬ 
tationem  tollit ;  cur  de  nomine  meo  interrogas  quod  est  mirabile  ? 
Quo  magis  detestabilis  fuit  Serveti  impietas,  dum  asseruit  Deum 
nunquam  patefactum  fuisse  Abrahae  et  aliis  patribus,  sed  ejus 
loco  adoratum  fuisse  angelum,  flecte  autem  et  prudenter  ortho¬ 
doxi  ecclesiae  doctores  sermonem  Dei  esse  interpretati  sunt  prin¬ 
cipem  illum  angelum ,  qui  jam  tunc  praeludio  quodam  fungi  coe¬ 
pit  mediatoris  officio.  Etsi  enim  nondum  erat  carne  vestitus, 
descendit  tamen  quasi  intermedius,  ut  familiarius  ad  fideles  acce¬ 
deret.  Propior  igitur  communicatio  dedit  ei  angeli  nomen;  inte¬ 
rea  quod  suum  erat,  retinuit,  ut  Deus  esset  ineffabilis  gloriae. 
Idem  sibi  vult  Oseas  (12,  5),  qui  postquam  recensuit  luctam  Ja- 
cob  cum  angelo,  Jehovah,  inquit,  Deus  exercituum,  Jehovah  me¬ 
moriale  nomen  ejus.  Iterum  oggannit  Servetus,  Deum  gestasse 
personam  angeli.  Quasi  vero  non  confirmet  propheta  quod  a  Mose 
dictum  fuerat  (Gen.  32,  29.  30),  ut  quid  interrogas  de  nomine 
meo?  Et  confessio  pancti  patriarchae  satis  declarat  non  fuisse 
creatum  angelum,  sed  in  quo  plena  deitas  resideret,  quum  dicit: 
vidi  Deum  facie  ad  faciem.  Hinc  etiam  illud  Pauli  (1  Cor.  10,  4), 
Christum  fuisse  populi  ducem  in  deserto;  quia  etsi  nondum  ad¬ 
venerat  humiliationis  tempus,  figuram  tamen  proposuit  aeternus 
ille  sermo  ejus  officii  cui  destinatus  erat.  Jam  si  absque  conten¬ 
tione  expenditur  caput  Zachariae  secundum,  angelus  qui  alterum 
angelum  mittit,  idem  mox  pronuntiatur  Deus  exercituum,  et  ei 
summa  potentia  adscribitur.  Innumera  testimonia  omitto  in  qui¬ 
bus  tuto  acquiescit  fides  nostra,  quamvis  Judaeos  non  admodum 
moveant.  Nam  quum  dicitur  apud  Jesaiam  (Jes.  25,  9):  ecce  Deus 
noster  iste;  hic  est  Jehovah;  exspectabimus  eum,  et  servabit  nos: 

oculatis  patet  monstrari  Deum  qui  in  salutem  populi  denuo  ex¬ 
surgit.  Et  emphaticae  demonstrationes  bis  positae  non  alio  sinunt 
hoc  trahi  quam  ad  Christum.  Apertior  etiamnum  et  solidior  lo-' 
cus  Malachiae  (3,  1),  ubi  venturum  dominatorem,  qui  tunc  ex¬ 
petebatur,  ad  templum  suum  promittit.  Certe  nonnisi  uni  summo 
Deo  sacrum  fuit  templum,  quod  tamen  propheta  Christo  vendicat. 
Unde  sequitur,  eundem  esse  Deum  qui  semper  adoratus  fuit  apud 
Judaeos. 

11.  Novum  autem  testamentum  innumeris  testimoniis  scatet. 
Ideo  danda  est  opera  ut  breviter  potius  seligamus  pauca  quam 
omnia  congeramus.  Quamvis  autem  de  eo  loquuti  sint  apostoli, 
ex  quo  jam  exstiterat  mediator  in  carne ;  quidquid  tamen  adducam, 
probandae  ejus  aeternae  deitati  apte  conveniet.  In  primis  istud 
est  singulari  animadversione  dignum,  quod  apostoli,  quae  de  aeterno 
Deo  praedicta  erant,  in  Christo  vel  jam  exhibita,  vel  olim  re¬ 
praesentanda  docent.  Nam  ubi  Jesaias  (8,  14)  Dominum  exerci¬ 
tuum  Judaeis  et  Israelitis  in  petram  scandali  et  lapidem  offensio¬ 
nis  fore  vaticinatur,  id  Paulus  (Rom.  9,  33)  asserit  in  Christo 
esse  impletum.  Dominum  ergo  illum  exercituum  Christum  esse 
declarat.  Similiter  alibi :  oportet,  inquit  (Rom.  1 4,  1 0),  nos  omnes 
semel  sisti  ad  tribunal  Christi.  Scriptum  est  enim :  mihi  flectetur 
omne  genu,  et  omnis  lingua  jurabit  mihi  (Jes.  45,  23).  Id  quum 
apud  Jesaiam  de  se  Deus  praedicet,  Christus  re  ipsa  in  se  exhi¬ 
beat,  consequitur  illum  ipsum  Deum  esse  cujus  gloria  traduci  alio 
non  potest.  Quod  etiam  ad  Ephesios  (Eph.  4,  8;  Psal.  68,  19) 
ex  Psalmis  citat,  in  Deum  unice  competere  liquet:  ascendens  in 
altum  duxit  captivitatem.  Tum  ascensionem  ejusmodi  adumbra¬ 
tam  fuisse  intelligens,  quum  insigni  adversus  exteras  gentes  victo¬ 
ria  potentiam  suam  exseruit  Deus,  in  Christo  plenius  exhibitam 
significat.  Sic  Joannes  gloriam  filii  fuisse  testatur,  quae  Jesaiae 
per  visionem  revelata  fuit  (Joann.  12,  41;  Jes.  6,  1);  quum  ta¬ 
men  propheta  ipse  Dei  majestatem  sibi  visam  scribat.  Illa  vero 
quae  apostolus  ad  Hebraeos  (1,  6.  10)  in  filium  confert,  non  ob¬ 
scurum  est,  esse  clarissima  Dei  elogia:  tu  in  principio  Domine 
fundasti  coelum  et  terram,  etc. ;  item:  adorate  eum  omnes  angeli 
ejus.  Neque  tamen  illis  abutitur,  quum  ad  Christum  trahit.  Si¬ 
quidem  quaecunque  in  Psalmis  illis  canuntur,  solus  ipse  implevit. 
Ille  enim  fuit  qui  exsurgens  misertus  est  Sion;  ille  qui  omnium  gen¬ 
tium  et  insularum  regnum  sibi  asseruit.  Et  cur  dubitasset  Joan¬ 
nes  (1,  14)  Dei  majestatem  ad  Christum  referre,  qui  praefatus 
fuerat,  verbum  semper  fuisse  Deum?  Quid  formidasset  Paulus 
Christum  in  Dei  tribunali  collocare  (2  Cor.  5,  10),  tam  aperto 
praeconio  ejus  divinitatem  ante  prosequutus  (Rom.  9,  5),  ubi  dixe¬ 
rat,  esse  Deum  in  saecula  benedictum?  Atque  ut  appareat  quam 
sibi  bene  in  hac  parte  consentiat ,  alibi  etiam  Deum  in  carne  ma¬ 
nifestatum  esse  scribit  (1  Tim.  3,  16).  Si  Deus  est  in  saecula 
laudandus,  ille  est  igitur  cui  soli  omnem  gloriam  et  honorem  de¬ 
beri,  alio  loco  idem  affirmat  (1  Tim.  1,  17).  Neque  vero  id  dissi- 

mulat ;  quin  palam  clamat  (Phil.  2,  6) :  quum  in  forma  Dei  esset, 
non  fuisse  ducturum  rapinae  loco  si  aequalem  Deo  se  praebuisset; 
sed  ultro  se  ipsum  exinanivisse.  Ac  ne  factitium  quempiam  Deum 
esse  impii  obstreperent,  ultra  progreditur  Joannes:  ipse,  inquit 
(1  Joann.  5,  20),  est  verus  Deus,  et  vita  aeterna.  Quanquam 
satis  superque  nobis  esse  debet ,  Deum  nominari ;  praesertim  ab 
eo  teste  qui  diserte  nobis  non  plures  esse  deos  asseverat,  sed 
unum.  Ille  autem  Paulus  est,  qui  sic  loquitur  (1  Cor.  8,  5): 
utcunque  multi  nominentur  dii,  sive  in  coelo,  sive  in  terra,  no¬ 
bis  tamen  unus  est  Deus,  ex  quo  omnia.  Ex  eodem  ore  quum 
audiamus  Deum  in  carne  manifestatum;  Deum  suo  sanguine  acqui- 
sivisse  sibi  ecclesiam  (Act.  20,  28):  quid  secundum  Deum  imagi¬ 
namur,  quem  ille  nequaquam  agnoscit?  Et  minime  dubium  est 
quin  idem  piis  omnibus  fuerit  sensus.  Thomas  certe  similiter  Do¬ 
minum  et  Deum  suum  aperte  praedicando  (Joann.  20,  28),  uni¬ 
cum  illum  esse  Deum  profitetur  quem  semper  adoraverat. 

12.  Jam  si  ab  operibus  ejus  divinitatem  censemus  quae  illi 
in  scripturis  ascribuntur,  evidentius  inde  adhuc  elucescet.  Quum 
enim  se  ab  initio  una  cum  patre  hactenus  operari  diceret,  Judaei 
ad  alia  ejus  dicta  stupidissimi,  senserunt  tamen  eum  sibi' divinam 
potentiam  usurpare.  Ac  propterea  (ut  Joannes  refert  5,  7)  magis 
eum  quaerebant  interficere,  quod  non  sabbathum  modo  solvebat, 
sed  et  patrem  suum  dicebat  Deum,  aequalem  se  faciens  Deo. 
Qualis  ergo  erit  stupor  noster,  nisi  hinc  ejus  divinitatem  plane 
astrui  sentiamus  ?  Et  sane  providentia  et  virtute  mundum  admi¬ 
nistrare,  nutuque  propriae  virtutis  omnia  moderari  (quod  illi  dat 
apostolus  Hebr.  1,  3)  non  est  nisi  creatoris.  Neque  solam  gu¬ 
bernandi  orbis  provinciam  cum  patre  participat,  sed  alia  quoque 
singula  officia,  quae  creaturis  communicari  nequeant.  Clamat  Do¬ 
minus  per  prophetam  (Jes.  43,  25):  ego  sum,  ego  sum  qui  deleo 
iniquitates  tuas  propter  me.  Secundum  hanc  sententiam,  quum 
injuriam  irrogari  Deo  Judaei  existimarent,  eo  quod  peccata  Chri¬ 
stus  remittebat,  hanc  potestatem  sibi  competere  non  tantum  verbis 
asseruit ,  sed  miraculo  etiam  comprobavit.  (Matth.  9 ,  6).  Ergo 
peccatorum  remissionis  non  ministerium,  sed  potestatem  penes 
ipsum  esse  conspicimus,  quam  a  se  ad  alium  transituram  Domi¬ 
nus  negat.  Quid?  tacitas  cordium  cogitationes  percontari  et  pe¬ 
netrare,  an  non  solius  Dei  est?  At  eam  quoque  habuit  Christus 
(Matth.  9,  4) :  unde  colligitur  ejus  divinitas. 

13.  In  miraculis  autem  quam  perspicue  luculenteque  apparet? 
Quibus  etsi  paria  et  similia  tum  prophetas  tum  apostolos  edidisse 
fateor,  in  hoc  tamen  plurimum  est  discriminis,  quod  hi  dona  Dei 
suo  ministerio  dispensarunt,  ille  suam  ipsius  virtutem  exseruit. 
Usus  est  quidem  interdum  precatione,  quo  gloriam  ad  patrem  re¬ 
ferret;  sed  videmus  ut  plurimum  propriam  ejus  virtutem  nobis 
ostensam.  Et  quomodo  non  esset  verus  autor  miraculorum,  qui 
dispensationem  aliis  sua  autoritate  committit?  Narrat  enim  evan- 
gelista  (Matth.  10,  8;  Mare.  3,  15  et  6,  7)  illum  dedisse  apostolis 


pc 

t 

fc 

V 

I 

i 

a' 

1 

f 

I 

i 


CAPUT  XIII. 


97 


potestatem  mortuos  suscitandi,  leprosos  curandi,  ejiciendi  daemo¬ 
nes,  etc.  Illi  autem  sic  ministerio  ejusmodi  defuncti  sunt  ut  sa¬ 
tis  ostenderent  virtutem  non  aliunde  esse  quam  a  Christo.  In 
nomine  Jesu  Christi,  inquit  Petrus  (Aet.  3,  6),  surge  et  ambula. 
Non  mirum  ergo  si  miracula  sua  objecerit  Christus,  ad  revincen¬ 
dam  Judaeorum  incredulitatem,  utpote  quae  virtute  ejus  edita, 
amplissimum  divinitatis  testimonium  reddebant  (Joann.  5,  36  et 
14,  11  et  10,  37).  Praeterea  si  extra  Deum  nulla  est  salus,  nulla 
justitia,  nulla  vita,  Christus  autem  in  se  haec  omnia  continet, 
Deus  certe  ostenditur.  Neque  mihi  quispiam  objiciat,  diffusam 
a  Deo  in  ipsum  vitam  aut  salutem;  non  enim  salutem  accepisse, 
sed  ipse  salus  esse  dicitur.  Et,  si  nemo  bonus  nisi  solus  Deus 
(Matth.  19,  17),  quomodo  esset  purus  homo,  non  dico  bonus  ac 
justus,  sed  ipsa  bonitas  et  justitia?  Quid,  quod  a  primo  crea¬ 
tionis  exordio,  teste  evaugelista  (Joann.  1,  4),  in  ipso  vita  erat; 
et  ipse  vita  jam  tum  existens,  erat  lux  hominum?  Proinde  tali¬ 
bus  documentis  freti  fidem  in  ipso  nostram  et  spem  reponere  aude¬ 
mus;  quum  sciamus  tamen  sacrilegam  esse  impietatem  si  cujus 
fiducia  in  creaturis  haereat.  Creditis  in  Deum,  inquit  (Joann. 
14,  1),  et  in  me  credite.  Atque  ita  Paulus  duos  Jesaiae  locos 
(Jes.  28,  16  et  11,  10  coli.  Pom.  10,  11  et  15,  12)  interpretatur: 
quicunque  sperat  in  eo  non  pudefiet;  item:  erit  ex  radice  Isai 
qui  consurget  ad  regendos  populos;  in  ipso  gentes  sperabunt.  Et 
quid  de  ea  re  plura  scripturae  testimonia  persequamur,  quum 
toties  occurrat  haec  sententia :  qui  credit  in  me  habet  vitam  aeter¬ 
nam  (Jeann.  6,  47)?  Jam  quae  ex  fide  pendet  invocatio,  illi 
etiam  competit,  quae  tamen  divinae  majestatis  propria  est,  si  quid 
aliud  proprium  habet.  Dicit  enim  propheta:  quicunque  invoca¬ 
verit  nomen  Jehovae,  salvus  erit  (Joel.  2,  32).  Alter  vero:  turris 
fortissima  nomen  Jehova;  ad  ipsam  confugiet  justus,  et  servabi¬ 
tur  (Prov.  18,  10).  Atqui  in  salutem  invocatur  nomen  Christi; 
sequitur  ergo  ipsum  esse  Jehovam.  Porro  invocationis  exemplum 
habemus  in  Stephano,  quum  dicit  (Act.  7,  59):  Domine  Jesu, 
suscipe  spiritum  meum;  deinde  in  universa  ecclesia,  quemadmo¬ 
dum  Ananias  testatur  eodem  libro  (9,  13):  Domine,  inquit,  scis 
quanta  hic  intulerit  mala  sanctis  omnibus  qui  invocant  nomen 
tuum.  Ac  quo  apertius  intelligatur  totam  divinitatis  plenitudinem 
in  Christo  corporaliter  habitare,  fatetur  apostolus  (1  Cor.  2,  2), 
nullam  inter  Corinthios  aliam  doctrinam  prae  se  tulisse  quam  ejus 
cognitionem,  nec  aliud  quam  ipsam  praedicasse.  Quale  istud 
quaeso  et  quantum  est,  filii  duntaxat  nomen  annuntiari  nobis, 
quos  Deus  jubet  (Jer.  9 ,  24)  in  sui  solius  cognitione  gloriari  ? 
Quis  meram  creaturam  ipsum  jactare  ausit,  cujus  notitia  unica 
est  nostra  gloriatio  ?  Huc  accedit  quod  salutationes  Pauli  epistolis 
praefixae  eadem  a  filio  precantur  beneficia  quae  a  patre:  quo  do¬ 
cemur  non  modo  illius  intercessione  ad  nos  pervenire  quae  largi¬ 
tur  coelestis  pater,  sed  potentiae  communione  filium  ipsum  esse 
autorem.  Quae  practica  notitia  certior  haud  dubie  solidiorque  est 

qualibet  otiosa  speculatione.  Illic  enim  pius  animus  Deum  prae- 
sentissimum  conspicit  et  paene  attrectat,  ubi  se  vivificari,  illumi¬ 
nari,  servari,  justificari  ac  sanctificari  sentit. 

14.  Quare  iisdem  etiam  e  fontibus  praecipue  ad  deitatem 
spiritus  asserendam  petenda  est  probatio.  Est  quidem  minime  ob¬ 
scurum  illud  testimonium  Mosis  (Gen.  1,  2)  in  creationis  historia, 
spiritum  Dei  expansum  fuisse  super  abyssos,  vel  materiam  infor¬ 
mem;  quia  ostendit  non  modo  pulchritudinem  mundi  quae  nunc 
cernitur,  vigere  salvam  spiritus  virtute,  sed  antequam  accederet 
hic  ornatus,  jam  tunc  in  fovenda  illa  confusa  mole  spiritum  fuisse 
operatum.  Nullis  etiam  cavillis  obnoxium  est  quod  dicitur  apud 
Jesaiam  (48,  16):  et  nunc  Jeho vah  misit  me  et  spiritus  ejus;  quia 
summum  in  mittendis  prophetis  imperium  cum  spiritu  sancto  com¬ 
municat1);  ex  quo  relucet  divina  ejus  majestas.  Sed  optima,  ut 
dixi,  confirmatio  nobis  erit  ex  familiari  usu.  Longe  enim  a  crea¬ 
turis  alienum  est  quod  illi  scripturae  tribuunt,  et  nos  ipsi  certa 
pietatis  experientia  discimus.  Ille  enim  est  qui  ubique  diffusus 
omnia  sustinet,  vegetat  et  vivificat  in  coelo  et  in  terra.  Jam  hoc 
ipso  creaturarum  numero  eximitur,  quod  nullis  circumscribitur 
finibus  sed  suum  in  omnia  vigorem  transfundendo,  essentiam,  vi¬ 
tam,  et  motionem  illis  inspirare,  id  vero  plane  divinum  est.  Deinde 
si  regeneratio  in  vitam  incorruptibilem  quavis  praesenti  vegetatione 
superior  est  et  multo  excellentior,  quid  de  eo  censendum  est  cujus 
ex  virtute  procedit?  Ipsum  autem  non  mutuatitio,  sed  proprio 
vigore,  regenerationis  esse  autorem  scriptura  multis  locis  docet; 
neque  ejus  modo,  sed  futurae  quoque  immortalitatis.  Denique  in 
ipsum  omnia,  ut  in  filium,  conferentur  quae  maxime  propria  sunt 
divinitatis  officia.  Siquidem  etiam  profunda  Dei  scrutatur  (1  Cor. 
2,  10),  cui  nullus  est  inter  creaturas  consiliarius.  Sapientiam  et 
loquendi  facultatem  largitur;  quum  tamen  Dominus  Mosi  pronun¬ 
tiet,  id  facere  suum  esse  solius  (Exod.  4,  11).  Sic  per  ipsum  in 
Dei  participationem  venimus,  ut  ejus  virtutem  sentiamus  erga  nos 
quodammodo  vivificam.  Justificatio  nostra  ejus  opus  est.  Ab 
ipso  est  potentia,  sanctificatio,  veritas,  gratia,  et  quidquid  boni 
cogitari  potest;  quoniam  unus  est  spiritus  a  quo  profluit  omne 
donorum  genus.  Nam  digna  in  primis  notatu  est  sententia  illa 
Pauli  (1  Cor.  12,  11  et  seqq.):  quamvis  diversa  sint  dona,  et  mul¬ 
tiplex  variaque  distributio,  eundem  tamen  esse  spiritum;  quia 
ipsum  non  modo  principium  vel  originem  statuit,  sed  etiam  auto¬ 
rem.  Quod  etiam  clarius  exprimitur  paulo  post  his  verbis :  omnia 
distribuit  unus  et  idem  spiritus  prout  vult.  Nisi  enim  esset  ali¬ 
quid  in  Deo  subsistens,  minime  ei  daretur  arbitrium  et  voluntas. 
Clarissime  ergo  Paulus  spiritum  insignit  divina  potentia,  et  in  Deo 
hypostatice  residere  demonstrat. 

15.  Nec  vero  quum  de  ipso  scriptura  loquitur,  a  Dei  ap- 

1)  Sic  notat  Calvin,  in  Act.  20,  28.  illud, 
tus  sanctus  posuit  Episcopos. 

pellatione  abstinet.  Paulas  enim  nos  esse  templum  Dei  ex  eo  col¬ 
ligit  quia  spiritus  ejus  habitat  in  nobis  (1  Cor.  3,  17,  et  6,  19 
et  2  Cor.  6,  16).  Quod  non  est  leviter  praetereundum :  siquidem 
;  quum  toties  promittat  Deus  se  electurum  nos  sibi  in  templum, 
non  aliter  impletur  ea  promissio  quam  ejus  spiritu  in  nobis  ha¬ 
bitante.  Certe,  ut  praeclare  dicit  Augustinus:  si  ex  lignis  et  la¬ 
pidibus  templum  spiritui  facere  juberemur,  quia  cultus  hic  soli 
Deo  debetur,  clarum  esset  divinitatis  ejus  argumentum;  nunc  ergo 
i  quanto  clarius  istud  est,  quod  non  templum  illi  facere,  sed  nos 
j  ipsi  esse  debemus  ?  Et  apostolus  ipse  nunc  templum  nos  Dei  esse, 
j  nunc  spiritus  sancti  eodem  significatu  scribit.  Petrus  vero  Ana- 
|  niam  reprehendens  quod  spiritui  sancto  mentitus  esset,  non  ho¬ 
minibus  mentitum  esse  dicebat,  sed  Deo  (Act.  5,  3.  4).  Atque 
i  ubi  Jesaias  Dominum  exercituum  loquentem  inducit,  Paulus  spi- 
!  ritum  sanctum  esse  docet  qui  loquitur  (Jes.  6,  9 ;  Act.  28,  25). 
Imo  quum  passim  dicant  prophetae,  verba  quae  proferunt  esse 
!  Dei  exercituum,  Christus  et  apostoli  ad  spiritum  sanctum  referunt; 
unde  sequitur,  verum  esse  Jehovam,  qui  praecipuus  est  prophe¬ 
tiarum  autor.  Rursus,  ubi  Deus  se  ad  iram  populi  contumacia 
provocatum  conqueritur,  pro  eo  Jesaias  spiritum  ejus  sanctum 
contristatum  scribit  (Jes.  63,  10).  Postremo,  si  blasphemia  in 
spiritum  neque  in  hoc  saeculo,  neque  in  futuro  remittitur  (Matth. 
12,  31;  Mare.  3,  29;  Luc.  12,  10),  quum  veniam  obtineat  qui 
in  filium  blasphemavit,  palam  hinc  asseritur  divina  ejus  majestas, 
quam  laedere  vel  imminuere,  crimen  inexpiabile  est.  Sciens  ac 
volens  supersedeo  a  multis  testimoniis  quibus  usi  sunt  veteres. 
Plausibile  illis  visum  est  citare  ex  Davide  (Psal.  33,  6):  verbo 
Domini  coeli  firmati  sunt,  et  spiritu  oris  ejus  omnis  virtus  eorum : 
ut  probarent  non  minus  spiritus  sancti  opus  esse  mundum  quam 
filii.  Sed  quum  in  Psalmis  usitatum,  sit  bis  idem  repetere,  et 
quum  apud  Jesaiam  spiritus  oris  idem  valeat  atque  sermo  (Jes. 
11,  4),  infirma  illa  ratio  fuit.  Itaque  tantum  parce  attingere  vo¬ 
lui  ,  quibus  solide  inniterentur  piae  mentes. 

16.  Quia  autem  Christi  adventu  clarius  se  patefecit  Deus, 
ita  etiam  in  tribus  personis  familiarius  innotuit.  Sed  ex  multis 
testimoniis  unum  hoc  nobis  sufficiat.  Nam  Paulus  (Eph.  4,  5) 
haec  tria  sic  connectit,  Deum,  fidem  et  baptismum,  ut  ab  uno  ad 
aliud  ratiocinetur :  nempe,  quia  una  est  fides,  ut  inde  unum  esse 
Deum  demonstret;  quia  unus  est  baptismus,  inde  quoque  unam 
esse  fidem  ostendat.  Ergo,  si  in  unius  Dei  fidem  ac  religionem 
initiamur  per  baptismum,  nobis  necesse  est  verum  censere  Deum 
in  cujus  nomen  baptizamur.  Nec  vero  dubium  est  quin  hac  so- 
lenni  nuncupatione  perfectam  fidei  lucem  jam  esse  exhibitam  te¬ 
stari  voluerit  Christus,  quum  diceret  (Matth.  28,  19):  baptizate 
eos  in  nomen  patris  et  filii  et  spiritus  sancti.  Siquidem  hoc  perinde 
valet  atque  baptizari  in  unius  Dei  nomen ,  qui  solida  claritate 
apparuit  in  patre  filio  et  spiritu.  Unde  plane  constat  in  Dei  es¬ 
sentia  residere  tres  personas  in  quibus  Deus  unus  cognoscitur. 

Et  sane  quum  fides  non  circumspicere  huc  et  illuc  debeat,  neque'  3 
per. varia  discurrere,  sed  in  unum  Deum  spectare,  in  eum  con-  yj 
ferri ,  in  eo  haerere :  ex  eo  facile  constituitur  quod  si  varia  sint 
fidei  genera,  plures  etiam  esse  deos  oporteat.  Jam  quia  sacra-  y 
mentum  est  fidei  baptismus,  Dei  unitatem  nobis  confirmat  ex  eo  |£ 
quod  unus  est.  Hinc  etiam  conficitur,  ut  nonnisi  in  unum  Deum  sn 
baptizari  liceat;  quia  ejus  amplectimur  fidem  in  cujus  nomen  bapti-  sl 
zamur.  Quid  ergo  sibi  vult  Christus,  quum  in  nomine  patris  et  | 
filii  et  spiritus  sancti  baptizari  praecepit,  nisi  una  fide  in  patrem,  |a 
et  filium  et  spiritum  credendum  esse?  id  vero  quid  aliud  est  L 
quam  clare  testari  patrem,  filium  et  spiritum  unum  esse  Deum?  L 
Itaque  quum  fixum  illud  maneat,  Deum  unum  esse,  non  plures, 
verbum  et  spiritum  non  aliud  esse  quam  ipsam  Dei  essentiam  j 
constituimus.  Et  vero  stolidissime  ineptiebant  Ariani ,  qui  filii  i  ^ 
divinitatem  confitentes  Dei  substantiam  illi  adimebant.  Nec  ab-  ^ 
similis  Macedonianos  rabies  vexabat,  qui  per  spiritum  dona  gra-  c 
tiae  duntaxat  in  homines  effusa  intelligi  volebant.  Nam  ut  sa-  ;  , 
pientia,  intelligentia,  prudentia,  fortitudo,  timor  Domini,  ab  ipso  | 
proficiscuntur ,  ita  unus  ipse  est  sapientiae ,  prudentiae ,  fortitu-  ; , 
dinis,  pietatis  spiritus.  Nec  secundum  gratiarum  distributionem 
ipse  dividitur;  sed  utcunque  illae  variae  dividantur,  idem  tamen 
et  unus  manet,  inquit  apostolus  (1  Cor.  12,  11). 

17.  Eursum  et  quaedam  patris  a  verbo,  verbi  a  spiritu 
distinctio  scripturis  demonstratur.  In  qua  tamen  excutienda,  quanta 
religione  ac  sobrietate  versandum  sit,  ipsa  mysterii  magnitudo  nos 
admonet.  Ac  mihi  sane  vehementer  istud  Gregorii  Nazianzeni 
arridet,  ov  cp&avw  ro  £v  vorj6ai,  nai  Tolg  tql6l  tvsqlXuiitvoiacu  •  ov 
(pd-avco  Ta  TQict  SieXslv,  xcd  eig  to  ev  avctcpiQoyicu:  non  possum 
unum  cogitare  quin  trium  fulgore  mox  circumfundar;  nec  tria 
possum  discernere  quin  subito  ad  unum  referar x).  Proinde  et 
nos  eam  personarum  trinitatem  ne  imaginari  in  animum  induca¬ 
mus  quae  cogitationem  seorsum  distractam  detineat,  ac  non  ad 
illam  mox  unitatem  reducat.  Yeram  certe  distinctionem  insinuant 
patris,  filii  et  spiritus  vocabula,  ne  quis  nuda  epitheta  esse  pu¬ 
tet,  quibus  a  suis  operibus  varie  designetur  Deus,  sed  distinctio¬ 
nem  non  divisionem.  Proprietatem  filio  a  patre  esse  distinctam 
ostendunt  loci  quos  jam  citavimus;  quia  sermo  non  fuisset  apud 
Deum  nisi  alius  esset  a  patre;  neque  gloriam  suam  habuisset  apud 
patrem  nisi  ab  eo  distinctus.  Similiter  patrem  a  se  distinguit, 
quum  alium  esse  dicit  qui  testimonium  sibi  perhibet  (Joann.  5,  32 
et  8,  16).  Atque  huc  tendit  quod  alibi  dicitur,  patrem  per  ver¬ 
bum  omnia  creasse:  quod  non  poterat  nisi  ab  ipso  quodammodo 
distinctus.  Praeterea  non  descendit  pater  in  terram,  sed  is  qui 

1)  Bernard.  lib.  de  consider.  lib.  5.  „Cum  dico  unum,  non  me  trini¬ 

tatis  turbat  numerus,  qui  essentiam  non  multiplicat ,  non  variat,  nec  partitur. 
Rursum  quum  dico  tria,  non  me  arguit  intuitus  unitatis,  quia  illa  quaecun- 
que  tria ,  seu  illos  tres ,  nec  in  confusionem  cogit ,  nec  in  singularitatem  redi-  , 
git.1 11-  Cf.  Bernard.  serm.  71.  in  Cantica. 

16  a  patre  exiit;  non  mortuus  est,  nec  resurrexit,  sed  qui  ab  eo 
missus  fuerat.  Neque  ab  assumpta  carne  exordium  habuit  haec 
^  distinctio,  sed  antea  quoque  unigenitum  in  sinu  patris  fuisse  ma- 
a'  nifestum  est  (Joann.  1,  18).  Quis  enim  asserere  sustineat,  tum 
50  demum  sinum  patris  ingressum  filium,  quum  e  coelo  descendit  ad 
m  suscipiendam  humanitatem?  Erat  ergo  ante  in  sinu  patris,  et 
suam  apud  patrem  gloriam  obtinebat.  Spiritus  sancti  a  patre  dis- 
tinctionem  Christus  innuit,  quum  dicit  eum  a  patre  procedere; 
1;  a  se  ipso  autem,  quoties  alium  vocat;  ut  quum  alium  consolato- 
f  rem  ab  se  mittendum  denuntiet,  et  alibi  saepius  (Joann.  14,  16 
et  15,  26). 

»  18.  Enimvero  ad  vim  distinctionis  exprimendam,  similitu- 

1  dines  a  rebus  humanis  mutuari  nescio  an  expediat.  Solent  id  qui- 
1  dem  interdum  facere  veteres ;  sed  simul  fatentur  plurimum  differre 
quidquid  pro  simili  in  medium  afferunt.  Quo  fit  ut  omnem  auda¬ 
ciam  hic  reformidem;  ne  si  quid  intempestive  productum  fuerit, 
aut  malignis  calumniae,  aut  rudibus  hallucinationis  ansam  prae¬ 
beat.  Quam  tamen  scripturis  notatam  distinctionem  animadverti¬ 
mus,  subticeri  non  convenit.  Ea  autem  est,  quod  patri  princi¬ 
pium  agendi,  rerumque  omnium  fons  et  scaturigo  attribuitur;  filio 
sapientia,  consilium,  ipsaque  in  rebus  agendis  dispensatio;  at 
spiritui  virtus  et  efficacia  assignatur  actionis.  Porro,  quamquam 
patris  aeternitas,  filii  quoque  et  spiritus  aeternitas  est,  quando 
nunquam  Deus  sine  sapientia  virtuteque  sua  esse  potuit,  in  aeter¬ 
nitate  autem  non  est  quaerendum  prius  aut  posterius,  non  est 
tamen  inanis  aut  supervacua  ordinis  observatio ,  dum  primus  re¬ 
censetur  pater,  deinde  ex  eo  filius,  postea  ex  utroque  spiritus. 
Nam  et  mens  uniuscujusque  eo  sponte  inclinat  ut  primo  Deum 
consideret,  deinde  emergentem  ex  eo  sapientiam,  tum  postremo 
virtutem  qua  consilii  sui  decreta  exsequitur.  Qua  ratione,  a  pa¬ 
tre  duntaxat  exsistere  dicitur  filius,  a  patre  simul  et  filio  spiri¬ 
tus.  Multis  id  quidem  locis,  sed  nusquam  clarius  quam  cap.  8. 
ad  Romanos  (v.  9),  ubi  scilicet  idem  spiritus,  nunc  Christi,  nunc 
ejus  qui  suscitavit  Christum  a  mortuis,  promiscue  vocatur,  neque 
injuria.  Nam  et  Petrus  (2  Petr.  1,  21)  spiritum  Christi  fuisse 
testatur,  quo  vaticinati  sunt  prophetae;  quum  toties  scriptura  do¬ 
ceat  spiritum  fuisse  Dei  patris. 

19.  Porro  simplicissimam  Dei  unitatem  adeo  non  impedit 
ista  distinctio,  ut  filium  inde  probare  liceat  unum  esse  cum  patre 
Deum,  quia  uno  simul  cum  eo  spiritu  constet;  spiritum  autem 
non  aliud  esse  a  patre  et  filio  diversum,  quia  patris  et  filii  sit 
spiritus.  Siquidem  in  unaquaque  hypostasi  tota  intelligitur  natura, 
cum  hoc,  quod  subest  sua  unicuique  proprietas.  Pater  totus  in 
filio  est,  totus  in  patre  filius,  quemadmodum  ipse  quoque  asserit 
(Joann.  14,  10  seq.) :  ego  in  patre,  et  pater  in  me;  nec  ulla  essen¬ 
tiae  differentia  sejungi  alterum  ab  altero  scriptores  ecclesiastici 
concedunt.  His  appellationibus  quae  distinctionem  denotant,  in¬ 
quit  Augustinus,  hoc  significatur  quod  ad  se  invicem  referuntur; 

non  ipsa  substantia  qua  unum  sunt.  Quo  sensu  conciliandae  sunt  ' 
inter  se  veterum  sententiae,  quae  pugnare  alioqui  nonnihil  vide¬ 
rentur.  Nunc  enim  patrem  filii  principium  esse  tradunt;  nunc 
filium  a  se  ipso  et  divinitatem  et  essentiam  habere  asseverant, 
adeoque  unum  esse  cum  patre  principium.  Ejus  diversitatis  cau¬ 
sam  bene  ac  perspicue  explicat  Augustinus  alibi 1 ) ,  quum  ita  lo-  i 
quitur:  Christus  ad  se  Deus  dicitur,  ad  patrem  filius  dicitur. 
Kursusque  pater  ad  se  Deus  dicitur,  ad  filium  dicitur  pater.  Quod  ' 
dicitur  ad  filium  pater,  non  est  filius;  quod  dicitur  filius  ad  pa¬ 
trem,  non  est  pater;  quod  dicitur  ad  se  pater  et  filius  ad  se,  est  ; 
idem  Deus.  Ergo  quum  de  filio  sine  patris  respectu  simpliciter  :i 
loquimur,  bene  et  proprie  ipsum  a  se  esse  asserimus;  et  ideo  s 
unicum  vocamus  principium :  quum  vero  relationem  quae  illi  cum 
patre  est  notamus,  patrem  filii  principium  merito  facimus.  In  : 
hujus  rei  explicatione  quintus  liber  Augustini  de  Trinitate  totus  >•, 
versatur.  Longe  vero  tutius  est  in  ea  quam  tradit  relatione  sub¬ 
sistere,  quam  subtilius  penetrando  ad  sublime  mysterium,  per 
multas  evanidas  speculationes  evagari. 

20.  Ergo,  quibus  cordi  erit  sobrietas,  et  qui  fidei  mensura  [ 
contenti  erunt,  breviter  quod  utile  est  cognitu  accipiant:  nempe  j 
quum  profitemur  nos  credere  in  unum  Deum,  sub  Dei  nomine  j 
intelligi  unicam  et  simplicem  essentiam,  in  qua  comprehendimus  ;! 
tres  personas  vel  hypostaseis:  ideoque  quoties  Dei  nomen  indefinite  i 
ponitur,  non  minus  filium  et  spiritum,  quam  patrem  designari. 
Ubi  autem  adjungitur  filius  patri,  tunc  in  medium  venit  relatio;  j 
atque  ita  distinguimus  inter  personas.  Quia  vero  proprietates  in 
personis  ordinem  secum  ferunt,  ut  in  patre  sit  principium  et  origo,  ; 
quoties  mentio  fit  patris  et  filii  simul,  vel  spiritus,  nomen  Dei  J 
peculiariter  patri  tribuitur.  Hoc  modo  retinetur  unitas  essentiae 
et  habetur  ratio  ordinis,  quae  tamen  ex  filii  et  spiritus  deitate  ' 
nihil  minuit.  Et  certe,  quum  ante  visum  fuerit  apostolos  asserere 
filium  Dei  illum  esse  quem  Moses  et  prophetae  testati  sunt  esse 
Jehovam,  semper  ad  unitatem  essentiae  venire  necesse  est. 
Proinde  nobis  sacrilegium  detestabile  est,  filium  vocari  alium  Deum 
a  patre;  quia  simplex  Dei  nomen  relationem  non  admittit,  nec 
potest  Deus  ad  se  ipsum  dici  hoc  vel  illud  esse.  Jam  quod  no¬ 
men  Jehovae  indefinite  sumptum  in  Christum  competat,  ex  Pauli  j 
etiam  verbis  (2  Cor.  12,  9)  patet:  propterea  ter  rogavi  Dominum; 
quia  ubi  retulit  Christi  responsum:  sufficit  tibi  gratia  mea,  sub¬ 
jicit  paulo  post:  ut  inhabitet  in  me  virtus  Christi.  Certum  enim 
est  nomen  Domini  pro  Jehova  illic  esse  positum;  atque  ita  re¬ 
stringere  ad  personam  mediatoris  frivolum  esset  ac  puerile,  quando 
absoluta  est  oratio  quae  filium  cum  patre  non  comparat.  Et  sci¬ 
mus  ex  recepta  Graecorum  consuetudine  apostolos  passim  nomen 

1)  August.  Homil.  de  temp.  38.  de  Trinit.  et  coli,  ad  Pascentium  Epist. 
174.  Cyrill.  lib.  7.  de  Trinit.  Idem  lib.  3.  Dialog.  Haec  ad  praeced.  pag.  per¬ 
tinent.  —  Ad  hanc  pag.  cf.  Aug.  in  Psal.  109.  et  Tract.  in  Joann.  39.  Id.  in 
Psal.  68. 

kvqLov  substituere  in  locum  Jehovae.  Et  ne  procul  quaerendum 
sit  exemplum ,  non  alio  sensu  oravit  Dominum  Paulus ,  quam 
quo  citatur  locus  Joelis  a  Petro  (Act.  2,  16;  Joel.  2,  28):  quis¬ 
quis  invocaverit  nomen  Domini,  salvus  erit.  Ubi  nomen  hoc  pe¬ 
culiariter  filio  ascribitur,  aliam  esse  rationem  constabit  suo  loco; 
nunc  tenere  satis  est,  quum  absolute  Paulus  Deum  rogasset,  sta- 
tim  subjicere  nomen  Christi.  Ita  et  totus  Deus  a  Christo  ipso 
spiritus  nuncupatur.  Nihil  enim  obstat  quominus  tota  spiritualis 
sit  Dei  essentia,  in  qua  pater,  filius  et  spiritus  comprehendantur. 
Quod  ipsum  ex  scriptura  planum  fit;  nam  ut  illic  Deum  audimus 
nominari  spiritum,  ita  et  spiritum  sanctum,  quatenus  est  hypostasis 
totius  essentiae,  audimus  dici  et  Dei  esse,  et  a  Deo. 

21.  Quoniam  autem  satan,  ut  fidem  nostram  ab  ipsis  radi¬ 
cibus  convelleret,  partim  de  divina  filii  et  spiritus  essentia,  par- 
tim  de  personali  distinctione  ingentes  pugnas  semper  movit,  at¬ 
que  ut  omnibus  probe  saeculis  impios  spiritus  excitavit,  qui  docto- 
res  orthodoxos  hac  in  parte  vexarent,  ita  et  hodie  ex  veteribus 
favillis  novum  ignem  accendere  conatur,  hic  perversis  quorundam 
deliriis  occurrere  operae  pretium  est.  Hactenus  dociles  manu  du¬ 
cere,  non  autem  cum  praefractis  et  contentiosis  manum  conserere 
maxime  propositum  fuit;  nunc  autem  veritas  quae  placide  ostensa 
fuit,  ab  omnibus  improborum  calumniis  asserenda.  Etsi  praeci¬ 
puum  studium  in  hoc  incumbet,  ut  habeant,  qui  faciles  apertas- 
que  Dei  verbo  aures  dederint,  in  quo  certo  pede  consistant.  Equi¬ 
dem  hic,  si  quando  alias  in  reconditis  scripturae  mysteriis,  sobrie 
multaque  cum  moderatione  philosophandum;  adhibita  etiam  multa 
cautione,  ne  aut  cogitatio  aut  lingua  ultra  procedat,  quam  verbi 
Dei  fines  se  protendunt.  Quomodo  enim  immensam  Dei  essen¬ 
tiam  ab  suum  modulum  mens  humana  definiat,  quae  mundum  sta¬ 
tuere  certo  potuit  quale  sit  solis  corpus,  quod  tamen  oculis  quo¬ 
tidie  conspicitur?  Imo  vero,  quomodo  proprio  ductu  ad  Dei  us¬ 
que  substantiam  excutiendam  penetret,  quae  suam  ipsius  minime 
assequitur  ?  Quare  Deo  libenter  permittamus  sui  cognitionem. 
Ipse  enim  demum  unus,  ut  inquit  Hilarius,  idoneus  sibi  testis 
est,  qui  nisi  per  se  cognitus  non  est.  Permittemus  autem  si  et 
talem  concipiemus  ipsum  qualem  se  nobis  patefacit;  nec  de  ipso 
aliunde  sciscitabimur  quam  ex  ejus  verbo.  Exstant  in  hoc  argu¬ 
mentum  homiliae  Chrysostomi  quinque  adversus  Anomoeos,  quibus 
tamen  cohiberi  sophistarum  audacia  non  potuit  quin  fraena  gar¬ 
rulitati  laxarent.  Nihilo  enim  modestius  hic  se  gesserunt  quam 
ubique  solent.  Cujus  temeritatis  infelicissimo  successu  admoneri 
nos  decet,  ut  docilitate  magis  quam  acumine  in  istam  quaestionem 
incumbere  curae  sit;  nec  in  animum  inducamus  aut  Deum  usquam 
investigare  nisi  in  sacro  ejus  verbo,  aut  de  ipso  quidquam  cogi¬ 
tare  nisi  praeeunte  ejus  verbo,  aut  loqui  nisi  ex  eodem  verbo 
sumptum.  Quod  si,  quae  subest  in  una  divinitate  patris,  filii  et 
spiritus  distinctio  (ut  est  cognitu  difficilis)  ingeniis  quibusdam  plus 
facessit  negotii  et  molestiae  quam  expediat,  meminerint  labyrin- 

thum  ingredi  hominis  mentes  dum  suae  curiositati  indulgent,  at¬ 
que  ita  regi  se  sustineant  coelestibus  oraculis,  utcunque  mysterii 
altitudinem  non  capiant. 

22.  Texere  catalogum  errorum  quibus  olim  tentata  fuit  fidei 
sinceritas  in  hoc  doctrinae  capite,  nimis  longum  esset,  plenumque 
inutili  taedio;  ac  haereticorum  plerique  crassis  deliriis  totam  Dei  g 
gloriam  ita  aggressi  sunt  obruere,  ut  satis  esse  duxerint  concu-  J 
tere  ac  turbare  imperitos.  Statim  vero  a  paucis  hominibus  ebul-  ' 
lierunt  plures  sectae,  quae  partim  lacerarent  Dei  essentiam,  partim 
distinctionem  quae  inter  personas  est  confunderent.  Porro  si  te-  1 
nemus  quod  ante  ex  scriptura  satis  ostensum  est,  simplicem  et  [ 
individuam  esse  essentiam  unius  Dei,  quae  ad  patrem  et  filium 
et  spiritum  pertineat;  rursus  patrem  proprietate  aliqua  differre  a 
filio,  et  filium  a  spiritu:  non  Ario  tantum  et  Sabellio,  sed  aliis  1 
vetustis  errorum  autoribus  clausa  erit  janua.  Sed  quia  nostro 
tempore  exorti  sunt  phrenetici  quidam,  ut  Servetus  et  similes, 
qui  novis  praestigiis  omnia  involverunt,  paucis  eorum  fallacias 
discutere  operae  pretium  est.  Serveto  nomen  trinitatis  ita  fuit 
exosum,  imo  detestabile,  ut  trinitarios  omnes,  quos  vocabat,  di¬ 
ceret  esse  atheos.  Omitto  insulsas  voces  quas  ad  conviciandum 
excogitavit.  Haec  quidem  speculationum  ejus  fuit  summa,  tripar¬ 
titum  induci  Deum  ubi  in  ejus  essentia  residere  dicuntur  tres  per¬ 
sonae,  triademque  hanc  esse  imaginariam,  quia  cum  Dei  unitate 
pugnet.  Interea  personas  voluit  esse  externas  quasdam  ideas, 

quae  vere  non  subsistant  in  essentia  Dei,  sed  Deum  nobis  hac  vel 
illa  specie  figurent;  ac  initio  quidem  nihil  in  Deo  fuisse  distinc¬ 
tum,  quia  olim  idem  erat  verbum  quod  spiritus;  sed  ex  quo  emersit 
Christus  Deus  de  Deo,  spiritus  etiam  alium  ex  ipso  Deum  fluxisse. 
Etsi  autem  allegoriis  interdum  fucat  suas  naenias,  ut  quum  dicit 
sermonem  aeternum  Dei  fuisse  spiritum  Christi  apud  Deum,  et 
relucentiam  ideae;  item,  spiritum  fuisse  deitatis  umbram;  postea 
tamen  utriusque  deitatem  in  nihilum  redigit,  asserens  secundum 
dispensationis  modum  tam  in  filio  quam  in  spiritu  partem  esse 
Dei,  sicuti  idem  spiritus  substantialiter  in  nobis  atque  etiam  in 
lignis  et  lapidibus  Dei  portio  est.  Quid  de  mediatoris  persona 
blateret,  suo  loco  videbimus1).  Prodigiosum  vero  hoc  commen¬ 
tum,  personam  nihil  aliud  esse  quam  visibilem  gloriae  Dei  spe¬ 
ciem,  non  longa  refutatione  indiget.  Nam  quum  Joannes  nondum 
creato  mundo  koyov  fuisse  Deum  pronuntiet  (Joann.  1,  1),  longe 
ab  idea  discernit.  Si  vero  tunc  quoque  et  ab  ultima  aeternitate 
Ao^o?  ille,  qui  Deus  erat,  fuit  apud  patrem,  et  propria  sua  gloria 
apud  patrem  insignis  fuit  (Joann.  17,  5),  non  potuit  certe  exter¬ 
nus  esse  aut  figurativus  splendor;  sed  necessario  sequitur  fuisse 
hypostasin,  quae  in  Deo  ipso  intus  resideret.  Quanquam  autem 
non  fit  spiritus  mentio  nisi  in  historia  creationis  mundi,  non  ta¬ 


li  Vid.  Calv.  defensionem  orthod.  fidei  S.  Trinit.  adversus  prodigiosos  er¬ 
rores  M.  Serveti,  classe  5.  tractat,  theolog. 

men  illic  inducitur  ut  umbra,  sed  essentialis  Dei  virtus,  quum 
narrat  Moses  informem  quoque  illam  massam  fuisse  in  eo  sufful¬ 
tam  (Gen.  1,  2).  Aeternum  igitur  spiritum  semper  in  Deo  fuisse 
tunc  apparuit,  dum  fovendo  sustinuit  confusam  coeli  et  terrae 
materiam,  donec  accederet  pulchritudo  et  series.  Certe  nondum 
potuit  effigies  vel  repraesentatio  Dei  esse,  uti  somniat  Servetus. 
Alibi  vero  suam  impietatem  apertius  detegere  cogitur,  quod  Deus 
aeterna  sua  ratione  filium  sibi  visibilem  decernens,  hoc  modo  visi¬ 
bilem  se  exhibuit.  Nam  si  hoc  verum  sit,  non  alia  relinquitur 
Christo  divinitas,  nisi  quatenus  aeterno  Dei  decreto  filius  est  or¬ 
dinatus.  Adde  quod  spectra  illa  quae  in  locum  hypostaseon  sup¬ 
ponit,  sic  transformat,  ut  nova  accidentia  Deo  affingere  non  du¬ 
bitet.  Illud  vero  omnium  maxime  exsecrandnm,  quod  tam  filium 
Dei  quam  spiritum  promiscue  creaturis  omnibus  permiscet.  Partes 
enim  et  partitiones  palam  asserit  esse  in  essentia  Dei,  quarum 
unaquaeque  portio  Deus  est;  praesertim  vero  spiritus  fidelium 
coaeternos  dicit  et  consubstantiales  Deo :  quamvis  alibi  substan¬ 
tialem  deitatem  non  tantum  hominis  animae,  sed  aliis  rebus  creatis 
assignet. 

23.  Ex  hac  lacuna  prodiit  aliud  non  dissimile  monstrum. 
Nebulones  enim  quidam,  ut  serveticae  impietatis  invidiam  ac  de¬ 
decus  effugerent,  tres  quidem  personas  esse  confessi  sunt,  sed  ra¬ 
tione  addita,  quod  pater,  qui  vere  et  proprie  unicus  est  Deus, 
filium  et  spiritum  formando,  suam  in  eos  deitatem  transfudit. 
Nec  vero  abstinent  ab  horrendo  loquendi  genere,  patrem  hac  nota 
distingui  a  filio  et  spiritu,  quia  sit  solus  essentiator.  Colorem 
hunc  primo  obtendunt,  passim  Christum  vocari  Dei  filium;  unde 
colligunt  non  alium  proprie  Deum  esse  nisi  patrem.  Atqui  non 
observant,  quamvis  Dei  nomen  filio  quoque  sit  commune,  tamen 
i^oxrjv  patri  interdum  adscribi,  quia  fons  est  ac  principium 
deitatis;  idque  ut  notetur  simplex  essentiae  unitas.  Excipiunt,  si 
vere  est  Dei  filius,  absurdum  esse  censeri  personae  filium.  Ego 
utrumque  verum  esse  respondeo,  Dei  nempe  esse  filium,  quia 
sermo  est  a  patre  ante  saecula  genitus  (nondum  enim  de  media¬ 
toris  persona  nobis  sermo  est),  et  tamen  explicandi  causa  haben¬ 
dam  esse  rationem  personae,  ut  nomen  Dei  non  simpliciter  su¬ 
matur,  sed  pro  patre.  Nam  si  non  alium  censemus  Deum  quam 
patrem,  non  obscure  dejicitur  filius  ab  hoc  gradu.  Ergo  quoties 
deitatis  fit  mentio,  minime  admitti  debet  antithesis  inter  filium 
et  patrem,  quasi  huic  tantum  conveniat  nomen  veri  Dei.  Nam 
sane  Deus  qui  Jesaiae  apparuit  (Jes.  6,  1),  verus  et  unicus  fuit 
Deus;  quem  tamen  Joannes  (12,  41)  affirmat  fuisse  Christum. 
Qui  etiam  per  os  Jesaiae  (8,  14)  testatus  est  se  fore  in  lapidem 
offendiculi  Judaeis,  unicus  erat  Deus:  quem  Paulus  (Rom.  9,  33) 
Christum  fuisse  pronuntiat.  Quum  per  Jesaiam  (45,  23)  clamat, 
vivo  ego ,  mihi  flectetur  omne  genu ,  unicus  Deus  est :  atqui  idem 
Paulus  (Rom.  14,  11)  Christum  interpretatur.  Huc  accedunt  quae 
recitat  apostolus  (Hebr.  1,  10  et  6)  testimonia:  tu  Deus  fundasti 

coelum  et  terram  (Psal.  102,  26).  Item:  adorent  eum  omnes  an¬ 
geli  Dei  (Psal.  97,  7),  quae  nonnisi  in  unicum  Deum  competunt: 
quum  tamen  propria  Christi  elogia  esse  contendat.  Nec  valet  ca¬ 
villum  illud,  transferri  ad  Christum  quod  Dei  proprium  est,  quia 
sit  relucentia  gloriae  ipsius.  Nam  quum  ubique  ponatur  nomen 
Jehovae,  sequitur  deitatis  respectu  ex  se  ipso  esse.  Nam  si  est 
Jehovah,  negari  non  potest  quin  idem  sit  ille  Deus  qui  per  Je- 
saiam  alibi  (44,  6)  clamat:  ego,  ego  sum,  et  praeter  me  non  est 
Deus.  Expendere  etiam  convenit  illud  Jeremiae  (10,  11):  dii  qui 
non  fecerunt  coelum  et  terram,  pereant  de  terra  quae  sub  coelo  j 
est:  quando  ex  opposito  fateri  necesse  erit  filium  Dei  eum  esse 
cujus  deitas  saepius  apud  Jesaiam  probatur  ex  mundi  creatione. 
Quomodo  autem  creator  qui  omnibus  esse  dat,  non  erit  ex  se 
ipso,  sed  essentiam  aliunde  mutuabitur?  Nam  quisquis  essentia-  | 
tum  a  patre  filium  9sse  dicit,  a  se  ipso  negat  esse.  Reclamat 
autem  spiritus  sanctus,  illum  Jehovah  nominans.  Jam  si  demus 
totam  essentiam  esse  in  solo  patre,  vel  fiet  partibilis,  vel  eripie¬ 
tur  filio;  atque  ita  spoliatus  sua  essentia,  titularis  solum  erit  Deus. 
Essentia  Dei,  si  creditur  istis  nugatoribus,  soli  patri  convenit, 
quatenus  ipse  solus  est,  et  est  filii  essentiator.  Ita  divinitas  filii 
quiddam  erit  abstractum  a  Dei  essentia,  vel  derivatio  partis  a 
toto.  Jam  concedant  ex  suo  principio  necesse  est,  spiritum  esse 
solius  patris:  quia  si  derivatio  est  a  prima  essentia,  quae  nonnisi 
patri  propria  est,  jure  non  censebitur  spiritus  filii,  quod  tamen 
refellitur  Pauli  testimonio,  ubi  communem  Christo  et  patri  facit. 
Ad  haec  si  expungitur  e  trinitate  patris  persona,  in  quo  a  filio 
et  spiritu  differet  nisi  quia  solus  est  ipse  Deus?  Fatentur  Chri¬ 
stum  esse  Deum,  et  tamen  a  patre  differre.  Yicissim  notam  ali¬ 
quam  discretionis  esse  oportet,  ne  pater  sit  filius.  Qui  in  essen¬ 
tia  eam  ponunt,  manifeste  in  nihilum  redigunt  veram  Christi  dei¬ 
tatem,  quae  sine  essentia  esse  non  potest,  et  quidem  tota1). 
Non  differet  certe  pater  a  filio ,  nisi  proprium  aliquid  habeat  in 
se  quod  filio  commune  non  sit.  Quid  jam  reperient  in  quo  eum 
distinguant?  Si  in  essentia  est  discretio,  respondeant  annon  cum 
filio  eam  communicaverit.  Hoc  vero  non  potuit  esse  ex  parte: 
quia  dimidium  fabricare  Deum  nefas  esset.  Adde  quod  hoc  modo 
foede  lacerarent  Dei  essentiam.  Restat  ut  tota  et  in  solidum  pa¬ 
tris  et  filii  sit  communis.  Quod  si  verum  est,  jam  sane  quoad 
ipsam  nulla  erit  alterius  ab  altero  discretio.  Si  excipiant,  patrem 
essentiando  manere  nihilominus  unicum  Deum,  penes  quem  sit 
essentia:  Christus  ergo  figurativus  erit  Deus,  ac  specie  tantum  vel 
nomine,  non  re  ipsa;  quia  Deo  nihil  magis  proprium  quam  esse, 
juxta  illud:  qui  est,  misit  me  ad  vos  (Exod.  3,  14). 

24.  Falsum  quidem  esse  quod  sumunt,  quoties  absolute  fit 
Dei  mentio  in  scriptura,  non  nisi  patrem  intelligi  ex  multis  locis 

1)  Vide  Bernardum  Serm.  80.  super  Cantica,  de  errore  Gilberti  Pictaviensis 
Episcopi. 

refellere  promptum  est;  et  in  illis  ipsis,  quos  pro  se  citant,  tur¬ 
piter  produnt  suam  incogitantiam,  quia  illic  filii  nomen  apponi¬ 
tur.  Unde  apparet  relative  accipi  Dei  nomen,  ideoque  restringi 
ad  patris  personam ;  ac  eorum  objectio  uno  verbo  diluitur.  Nisi 
solus  pater,  inquiunt,  verus  esset  Deus,  suus  ipse  pater  esset. 
Neque  enim  absurdum  est,  propter  gradum  et  ordinem  Deum  pe¬ 
culiariter  yocari  qui  non  solum  genuit  ex  se  suam  sapientiam, 
sed  Deus  etiam  est  mediatoris,  sicuti  plenius  suo  loco  disseram. 
Nam  ex  quo  manifestatus  est  in  carne  Christus,  filius  Dei  voca¬ 
tur,  non  tantum  quatenus  ante  saecula  genitus  ex  patre  fuit  aeter¬ 
nus  sermo,  sed  quia  mediatoris  suscepit  personam  et  munus,  ut 
Deo  nos  conjungeret.  Et  quoniam  filium  a  Dei  honore  tam  audacter 
excludunt,  scire  velim:  quum  pronuntiat  (Matth.  19,  17)  nullum 
esse  bonum  praeter  unum  Deum,  an  se  bonitate  privet.  Non  lo¬ 
quor  de  humana  ejus  natura,  ne  forte  excipiant,  quidquid  in  ea 
boni  fuit,  ex  gratuito  dono  liuxisse;  quaero  an  sermo  aeternus 
Dei  bonus  sit  necne.  Si  negent,  satis  convicta  tenetur  eorum 
impietas;  fatendo  se  ipsos  jugulant.  Quod  autem  primo  intuitu 
videtur  Christus  a  se  removere  nomen  boni,  sententiam  nostram 
magis  confirmat:  nempe  quum  singulare  sit  unius  Dei  elogium, 
quatenus  ex  vulgari  more  salutatus  fuerat  bonus,  falsum  honorem 
repudians,  bonitatem  qua  pollet  divinam  esse  admonet.  Quaero 
etiam,  ubi  affirmat  Paulus  (1  Tim.  1,  17)  solum  Deum  esse  im¬ 
mortalem,  sapientem  et  veracem,  an  his  verbis  in  ordinem  mor¬ 
talium,  stultorum  et  fallacium  redigatur  Christus?  Non  erit  igi¬ 
tur  immortalis,  qui  ab  initio  vita  fuit  ut  angelis  immortalitatem 
conferret?  non  erit  sapiens,  qui  aeterna  est  Dei  sapientia?  non 
erit  verax  ipsa  veritas  ?  Quaero  praeterea  Christumne  adorandum 
censeant?  Si  enim  hoc  jure  sibi  vendicat  (Phil.  2,  10),  ut  flec¬ 
tatur  coram  ipso  omne  genu,  sequitur  illum  esse  Deum,  qui  in 
lege  vetuit  quemquam  alium  praeter  se  adorari.  De  solo  patre 
si  accipi  volunt  quod  apud  Jesaiam  (44,  6)  dicitur:  ego  sum,  ac 
nemo  praeter  me;  hoc  testimonium  in  ipsos  retorqueo,  quando  vi¬ 
demus  Christo  attribui  quidquid  Dei  est.  Nec  locus  est  eorum 
cavillo,  Christum  in  carne  fuisse  exaltatum  in  qua  exinanitus  fue¬ 
rat,  et  carnis  respectu  omne  imperium  illi  datum  esse  in  coelo 
et  in  terra:  quia  etsi  extenditur  regis  et  judicis  majestas  ad  to¬ 
tam  mediatoris  personam,  nisi  tamen  Deus  manifestatus  esset  in 
carne,  non  potuit  in  tantam  altitudinem  extolli  quin  Deus  secum 
ipse  pugnaret.  Atque  hanc  controversiam  optime  Paulus  tollit 
(Phil.  2,  6.  7),  aequalem  Deo  fuisse  docens,  antequam  se  exina¬ 
niret  sub  forma  servi.  Porro  aequalitas  ista  quomodo  staret,  nisi 
fuisset  Deus  ille  cujus  nomen  est  Ja  et  Jehovah,  qui  equitat  su¬ 
per  Cherubim,  qui  rex  est  totius  terrae,  et  rex  saeculorum ?  Jam 
utcunque  obstrepant,  non  potest  eripi  Christo  quod  alibi  dicit 
Jesaias  (25,  9):  hic,  hic  est  Deus  noster,  exspectavimus  eum; 
quando  his  verbis  adventum  Dei  redemptoris  describit  qui  non 
modo  ab  exsilio  babylonico  populum  reduceret,  sed  ecclesiam  plene 

restitueret  omnibus  numeris.  Altero  etiam  cavillo  nihil  proficiunt, 
Christum  fuisse  Deum  in  patre  suo.  Nam  etsi  fatemur  ratione 
ordinis  et  gradus  principium  divinitatis  esse  in  patre,  detestabile 
tamen  esse  dicimus  commentum  illud,  solius  patris  essentiam  esse 
propriam,  quasi  filii  deificator  esset:  quia  hoc  modo  vel  multiplex 
esset  essentia,  vel  titulo  et  imaginatione  tenus  Christum  appellant 
Deum.  Si  concedant  filium  esse  Deum,  sed  secundum  a  patre, 
jam  in  ipso  genita  et  formata  erit  essentia,  quae  est  in  patre 
ingenita  et  informis.  Scio  multis  nasutis  ludibrio  esse  quod  ex 
verbis  Mosis  personarum  distinctionem  elicimus,  ubi  Deum  sic 
loquentem  inducit  (Gen.  1,  26) :  faciamus  hominem  ad  imaginem 
nostram.  Yident  tamen  pii  lectores  quam  frigide  atque  inepte 
hoc  velut  colloquium  induceret  Moses,  nisi  subessent  in  uno  Deo 
plures  personae.  Jam  quos  alloquitur  pater,  certum  est  fuisse 
increatos;  nihil  vero  increatum,  excepto  ipso  Deo  et  quidem  uno. 
Nunc  ergo  nisi  concedant  patris,  filii  et  spiritus  communem  fuisse 
creandi  potestatem,  et  commune  jubendi  imperium,  sequetur  Deum 
non  intus  secum  ita  loquutum  esse,  sed  direxisse  ad  alios  extra¬ 
neos  opifices  sermonem.  Denique  locus  unus  duo  simul  eorum  ob¬ 
jecta  facile  expediet.  Nam  quod  pronuntiat  Christus  ipse  (Joann. 
4,  24),  Deum  esse  spiritum,  ad  patrem  solum  restringi  consen¬ 
taneum  non  esset,  ac  si  sermo  ipse  non  esset  spiritualis  naturae. 
Quod  si  filio  similiter,  ut  patri,  convenit  nomen  spiritus,  sub  in¬ 
definito  Dei  nomine  filium  comprehendi  colligo.  Subjicit  tamen 
continuo  post,  non  alios  probari  cultores  patri  nisi  qui  eum  in 
spiritu  et  veritate  adorant.  Unde  alterum  consequitur,  quia  sub 
capite  fungitur  Christus  officio  doctoris,  Dei  nomen  patri  adscri- 
bere,  non  ut  aboleat  suam  ipsius  deitatem,  sed  ut  gradatim  nos 
ad  eam  attollat. 

25.  Sed  in  eo  scilicet  hallucinantur  quod  individua  somniant, 
quorum  singula  partem  obtineant  essentiae.  Atqui  ex  scripturis 
docemur  unum  essentialiter  Deum  esse,  ideoque  essentiam  tam 
filii  quam  spiritus  esse  ingenitam.  Sed  quatenus  pater  ordine  pri¬ 
mus  est,  atque  ex  se  genuit  suam  sapientiam,  merito,  ut  nuper 
dictum  est,  censetur  principium  et  fons  totius  divinitatis.  Ita 
Deus  indefinite  est  ingenitus,  et  pater  etiam  personae  respectu 
ingenitus.  Stulte  etiam  putant  se  ex  nostra  sententia  colligere 
quaternitatem  statui ,  quia  falso  et  calumniose  cerebri  sui  com¬ 
mentum  nobis  adscribunt,  quasi  derivative  fingamus  prodire  ex 
una  essentia  tres  personas:  quam  ex  scriptis  nostris  liqueat  non 
abstrahere  nos  personas  ab  essentia,  sed,  quamvis  in  ipsa  resi¬ 
deant,  distinctionem  interponere.  Si  separatae  essent  ab  essentia 
personae,  probabilis  forte  esset  eorum  ratio;  sed  hoc  modo  trini¬ 
tas  esset  deorum ,  non  personarum  quas  in  se  continet  unus  Deus. 
Ita  solvitur  futilis  eorum  quaestio,  concurratne  essentia  ad  con¬ 
flandam  trinitatem?  quasi  tres  deos  ex  illa  descendere  imaginemur. 
Quod  excipiunt,  trinitatem  igitur  fore  sine  Deo,  ex  eadem  insul¬ 
sitate  nascitur;  quia  etsi  ad  distinctionem  non  concurrit  ut  pars 

vel  membrum,  non  tamen  personae  sine  ipsa,  vel  extra  ipsam: 
quia  et  pater,  nisi  Deus  esset,  non  poterat  esse  pater;  et  filius 
non  aliter  filius  nisi  quia  Deus.  Deitatem  ergo  absolute  ex  se 
ipsa  esse  dicimus.  Unde  et  filium,  quatenus  Deus  est,  fatemur 
ex  se  ipso  esse,  sublato  personae  respectu;  quatenus  vero  filius 
est,  dicimus  esse  ex  patre.  Ita  essentia  ejus  principio  caret; 
personae  vero  principium  est  ipse  Deus.  Et  quidem  orthodoxi 
scriptores,  qui  cunque  olim  de  trinitate  loquuti  sunt,  ad  personas 
tantum  retulerunt  hoc  nomen;  quando  non  modo  absurdus  esset 
error,  in  ipsa  distinctione  complecti  essentiam,  sed  nimis  crassa 
impietas.  Nam  qui  volunt  tria  concurrere,  essentiam,  filium  et 
spiritum ,  eos  filii  et  spiritus  essentiam  exinanire  palam  est.  Alio- 
qui  partes  inter  se  commistae  conciderent;  quod  est  in  omni  dis¬ 
tinctione  vitiosum.  Denique  si  pater  et  Deus  synonyma  essent, 
sic  deificator  esset  pater;  nihil  in  filio  residuum  esset  praeter 
umbram;  nec  aliud  esset  trinitas  quam  conjunctio  Dei  unius  cum 
duabus  rebus  creatis. 

26.  Quod  objiciunt,  Christum,  si  proprie  sit  Deus,  filium 
Dei  perperam  vocari,  jam  responsum  est,  quia  fit  unius  personae 
ad  alteram  comparatio,  nomen  Dei  non  sumi  indefinite,  sed  re¬ 
stringi  ad  patrem,  quatenus  deitatis  est  principium,  non  essen- 
tiando,  ut  fanatici  nugantur,  sed  ratione  ordinis.  Hoc  sensu  ac¬ 
cipitur  sermo  ille  Christi  ad  patrem  (Joann.  17,  3):  haec  est  vita 
aeterna  ut  credant  te  unum  verum  Deum,  et  quem  misisti  Jesum 
Christum.  Nam  in  mediatoris  persona  loquens,  medium  gradum 
tenet  inter  Deum  et  homines,  neque  tamen  ideo  imminuitur  ejus 
majestas.  Nam  etsi  se  ipsum  exinanivit,  gloriam  tamen  suam, 
quae  abscondita  fuit  coram  mundo,  non  perdidit  apud  patrem. 
Sic  apostolus  ad  Hebraeos  (1,  10  et  2,  9),  quanquam  fatetur 
exiguo  tempore  fuisse  imminutum  infra  angelos,  non  tamen  du¬ 
bitat  simul  asserere,  aeternum  esse  Deum  qui  fundavit  terram. 
Tenendum  igitur  est,  quoties  Christus  in  persona  mediatoris  pa¬ 
trem  compellat,  sub  hoc  Dei  nomine  divinitatem  complecti,  quae 
ipsius  quoque  est.  Sic  quum  apostolis  diceret  (Joann.  14,  28  et 
16,  7):  expedit  me  ascendere  ad  patrem,  quia  pater  major  me 
est,  non  secundam  divinitatem  tantum  sibi  tribuit,  ut  sit  quoad 
aeternam  essentiam  patre  inferior;  sed  quia  coelesti  gloria  potitus 
fideles  colligit  in  ejus  participationem.  In  superiore  gradu  patrem 
locat,  qua  tenus  differt  conspicua  splendoris  perfectio,  quae  in 
coelo  apparet,  ab  ea  gloriae  mensura  quae  conspecta  fuit  in  ipso 
carne  vestito.  Eadem  ratione  alibi  (1  Cor.  15,  24)  Paulus  Chri¬ 
stum  dicit  redditurum  Deo  et  patri  regnum,  ut  sit  Deus  omnia 
in  omnibus.  Nihil  absurdius  quam  auferre  perpetuitatem  Christi 
deitati.  Quod  si  nunquam  desinet  esse  Dei  filius,  sed  idem  ma¬ 
nebit  semper  qui  fuit  ab  initio,  sequitur,  sub  patris  nomine  uni¬ 
cam  Dei  essentiam,  quae  utriusque  communis  est,  comprehendi. 
Et  certe  ideo  ad  nos  descendit  Christus  ut,  ad  patrem  attollendo, 
simul  etiam  ad  se  ipsum  attolleret,  quatenus  unum  est  cum  patre. 

Nomen  ergo  Dei  exclusive  ad  patrem  restringere,  ut  filio  aufera¬ 
tur,  neque  fas  neque  rectum  est.  Nam  et  hac  de  causa  verum 
esse  Deum  asserit  Joannes  (1,  1),  ne  quis  secundo  deitatis  gradu 
subsidere  putet  infra  patrem.  Ac  miror  quid  sibi  velint  isti  no¬ 
vorum  deorum  fabri,  dum  Christum  verum  Deum  confessi,  mox 
eum  excludunt  a  patris  deitate;  quasi  possit  esse  verus  Deus  nisi 
qui  unus  est,  aut  transfusa  divinitas  non  sit  novum  aliquod 
figmentum. 

27.  Quod  multos  locos  accumulant  ex  Irenaeo,  ubi  patrem 
Christi  asserit  esse  unicum  et  aeternum  Deum  Israel,  vel  pudenda 
inscitia  est,  vel  summa  improbitas.  Animadvertere  enim  debue¬ 
rant  sancto  viro  negotium  et  certamen  fuisse  cum  phreneticis, 
qui  patrem  Christi  negabant  illum  esse  Deum  qui  per  Mosen  et 
prophetas  olim  loquutus  fuerat,  sed  nescio  quod  spectrum  e  labe 
mundi  productum.  Itaque  in  hoc  totus  est,  ut  palam  faciat  non 
alium  praedicari  in  scriptura  Deum  quam  Christi  patrem,  et  per¬ 
peram  alium  excogitari,  ac  proinde  nihil  mirum  si  toties  concludat 
non  alium  fuisse  deum  Israelis  quam  qui  celebratur  a  Christo  et 
apostolis.  Sic  etiam  nunc,  ubi  diverso  errori  resistendum  est, 
vere  dicemus,  Deum  qui  olim  apparuit  patribus,  non  alium  fuisse 
quam  Christum.  Porro,  si  quis  excipiat  fuisse  patrem,  in  promptu 
erit  responsio,  dum  pro  filii  divinitate  pugnamus,  nos  patrem  mi¬ 
nime  excludere.  Ad  hoc  Irenaei  consilium  si  attendant  lectores, 
cessabit  omnis  contentio.  Quin  etiam  ex  sexto  capite  lib.  3.  tota 
lis  facile  dirimitur,  ubi  in  hoc  unum  insistit  pius  vir,  qui  abso¬ 
lute  et  indefinite  vocatur  in  scriptura  deus,  illum  esse  vere  uni¬ 
cum  Deum:  Christum  vero  absolute  Deum  vocari.  Meminerimus 
hunc  fuisse  disceptationis  statum,  sicuti  ex  toto  progressu  patet, 
ac  praesertim  libri  secundi  cap.  46.  non  vocari  patrem  aenigmatice 
et  parabolice  qui  vere  non  sit  deus.  Adde  quod  alibi  (lib.  3.  c.  9) 
conjunctim  tam  filium  quam  patrem  praedicatum  fuisse  deum  con¬ 
tendit  a  prophetis  et  apostolis.  Postea  (cap.  12)  vero  definit  quo¬ 
modo  Christus,  qui  dominus  est  omnium  et  rex,  et  deus,  et  ju¬ 
dex,  ab  eo  qui  est  Deus  omnium  acceperit  potestatem:  nempe 
subjectionis  respectu,  quia  humiliatus  est  usque  ad  mortem  crucis. 
Intera  paulo  post  (cap.  16)  affirmat,  filium  esse  opificem  coeli  et 
terrae,  qui  legem  tulit  per  Mosis  manum  et  patribus  apparuit. 
Jam  si  quis  blateret,  Irenaeo  solum  patrem  esse  Deum  Israel, 
regeram  quod  idem  scriptor  aperte  tradit,  Christum  unum  et  eun¬ 
dem  exsistere;  sicuti  etiam  ad  eum  refert  vaticinium  Habacuc: 
Deus  ab  austro  veniet.  Eodem  pertinet  quod  legitur  cap.  9.  lib.  4  : 
ipse  igitur  Christus  cum  patre  vivorum  est  deus.  Et  ejusdem 
libri  cap.  12.  interpretatur  Abraham  credidisse  Deo,  quia  factor 
coeli  et  terrae,  et  solus  deus  sit  Christus. 

28.  Tertullianum  nihilo  verius  patronum  sibi  asciscunt;  quia, 
etsi  asper  interdum  et  spinosus  est  in  suo  loquendi  genere,  sum¬ 
mam  tamen  doctrinae,  quam  tuemur,  non  ambigue  tradit:  nempe 
quum  unus  sit  Deus,  dispensatione  tamen  vel  oeconomia  esse  ejus 

sermonem;  unicum  esse  Deum  substantiae  unitate,  et  nihilominus 
unitatem  dispensationis  mysterio  in  trinitatem  disponi;  tres  esse, 
non  statu,  sed  gradu;  nec  substantia,  sed  forma;  nec  potestate, 
sed  serie1).  Dicit  quidem  se  defendere  secundum  a  patre  filium, 
sed  non  alium  intelligit  nisi  distinctione.  Visibilem  alicubi  filium 
dicit;  sed  postquam  in  utramque  partem  ratiocinatus  est,  definit 
invisibilem  esse  quatenus  est  sermo.  Denique  patrem  sua  persona 
determinari  affirmans ,  alienissimum  se  probat  ab  eo  commento 
quod  refellimus.  Et  quanquam  non  alium  Deum  agnoscit  quam 
patrem,  se  ipsum  tamen  proximo  contextu  explicans,  se  non  ex- 
clusive  loqui  ostendit  filii  respectu,  quia  negat  alium  esse  a  patre 
Deum,  ideoque  non  violari  monarchiam  personae  distinctione. 
Atque  ex  perpetuo  ejus  consilio  verborum  sensum  colligere  promp¬ 
tum  est.  Contendit  enim  adversus  Praxeam,  quamvis  in  tres  per¬ 
sonas  distinctus  sit  Deus,  non  tamen  fieri  plures  deos,  neque 
discerpi  unitatem.  Et  quia  secundum  Praxeae  commentum  Chri¬ 
stus  non  poterat  Deus  esse  quin  idem  esset  pater,  ideo  tantopere 
de  distinctione  laborat.  Quod  vero  sermonem  et  spiritum  vocat 
portionem  totius,  etsi  dura  est  loquutio,  excusabilis  tamen  est, 
quando  ad  substantiam  non  refertur,  sed  dispositionem  tantum  et 
oeconomiam  notat  quae  solis  personis  convenit,  Tertulliano  ipso 
teste.  Inde  etiam  pendet  illud:  quot  personae  tibi  videntur,  per¬ 
versissime  Praxea,  nisi  quot  sunt  voces?  Sic  etiam  paulo  post: 
ut  credant  patrem  et  filium  in  suis  quemque  nominibus  et  per¬ 
sonis.  His  arbitror  satis  refelli  posse  eorum  impudentiam  qui  ex 
Tertulliani  autoritate  fucum  tentant  facere  simplicibus. 

29.  Et  certe  quisquis  diligenter  veterum  scripta  inter  se 
conferet,  non  aliud  reperiet  apud  Irenaeum  quam  quod  ab  aliis, 
qui  deinde  sequuti  sunt,  proditum  fuit.  Justinus  unus  est  ex 
vetustissimis;  nobis  autem  per  omnia  suffragatur.  Objectent,  tam 
ab  illo  quam  a  reliquis  patrem  Christi  vocari  unum  Deum.  Idem 
Hilarius  quoque  docet,  imo  asperius  loquitur,  aeternitatem  esse 
in  patre.  An  ut  filio  auferat  Dei  essentiam?  Atqui  in  ejus  fidei 
quam  sequimur  defensione  totus  est.  Nec  tamen  eos  pudet  mu¬ 
tila  nescio  quae  dicta  excerpere ,  ex  quibus  persuadeant  Hilarium 
esse  erroris  sui  patronum.  Ignatium  quod  obtendunt,  si  velint 
quidquam  habere  momenti,  probent  apostolos  legem  tulisse  de 
quadragesima  et  similibus  corruptelis.  Nihil  naeniis  illis,  quae 


1)  Tertullianus  lib.  adv.  Praxeam:  „Perversitas  haec  (Praxeae  scii.) 
se  existimat  meram  veritatem  possidere,  dum  unicum  Deum  non  alias  putat 
credendum,  quam  si  ipsum  eundemque  et  Patrem  et  Filium  et  Spiritum  sanctum 
dicat:  quasi  non  sic  quoque  unus  sit  omnia,  dum  ex  uno  omnia,  per  substantiae 
scilicet  unitatem ,  et  nihilominus  custodiatur  ootovopf  a?  sacramentum ,  quae  uni¬ 
tatem  in  trinitatem  disponit,  tres  dirigens,  Patrem,  Filium  et  Spiritum  sanctum. 
Tres  autem  non  statu,  sed  gradu :  nec  substantia,  sed  forma  :  nec  potestate,  sed 
specie:  unius  autem  substantiae,  et  unius  status  et  unius  potestatis:  quia  unus 
Deus ,  ex  quo  et  gradus  isti ,  formae  et  species ,  in  nomine  Patris ,  et  Filii ,  et 
Spiritus  sancti  deputantur.  Quomodo  numerum  sine  divisione  patiuntur,  pro¬ 
cedentes  tractatus  demonstrabunt“  etc. 

sub  Ignatii  nomine  editae  sunt,  putidius.  Quo  minus  tolerabilis 
est  eorum  impudentia,  qui  talibus  larvis  ad  fallendum  se  instruunt. 
Porro  bine  veterum  consensus  clare  perspicitur,  quod  neque  in 
concilio  nicaeno  Arius  ex  cujusquam  probati  scriptoris  autoritate 
fucum  facere  ausus  est,  et  nemo  ex  Graecis  vel  Latinis  excusat 
a  prioribus  se  dissentire.  Augustinus,  cui  nebulones  isti  infestis¬ 
simi  sunt,  quam  sedulo  excusserit  omnium  scripta,  et  quam  re¬ 
verenter  amplexus  sit,  dicere  nihil  attinet.  Certe  in  minimis  qui¬ 
busque  scrupulis  ostendere  solet  cur  ab  illis  discedere  cogatur. 
Jn  hoc  etiam  argumento,  si  quid  ambiguum  vel  obscurum  legerit 
apud  alios,  non  dissimulat1).  Quam  tamen  isti  oppugnant  doctri¬ 
nam  pro  confesso  sumit,  ab  ultima  antiquitate  sine  controversia 
fuisse  receptam;  neque  tamen  quid  ante  docuissent  alii,  ipsum 
latuisse,  vel  ex  uno  verbo  constat,  ubi  dicit  in  patre  esse  uni¬ 
tatem,  libro  de  doctrina  christiana  primo.  An  garrient  sui  tunc 
fuisse  oblitum?  Atqui  alibi  ab  hac  calumnia  se  purgat,  ubi  pa¬ 
trem  vocat  principium  totius  deitatis,  quia  a  nullo  est;  prudenter 
scilicet  expendens  specialiter  patri  adseribi  Dei  nomen,  quod  nisi 
ab  ipso  fiat  initium,  concipi  nequeat  simplex  Dei  unitas.  His 
etiam  demum,  ut  spero,  agnoscet  pius  lector  omnes  calumnias 
discussas,  quibus  satan  hactenus  puram  doctrinae  fidem  pervertere 
vel  obtenebrare  molitus  est.  Denique  totam  hujus  doctrinae  sum¬ 
mam  fideliter  esse  explicatam  confido ,  siquidem  modum  curiositati 
imponant  lectores ,  nec  molestas  et  perplexas  disputationes  cupi¬ 
dius  quam  par  sit  sihi  accersant.  Ham  quos  oblectat  speculandi 
intemperies,  minime  placandos  suscipio.  Certe  nihil  astute  prae¬ 
terii  quod  mihi  adversum  esse  putarem;  sed  dum  ecclesiae  aedi¬ 
ficationi  studeo,  multa  non  attingere  consultius  visum  est,  quae 
et  parum  prodessent,  et  lectores  gravarent  supervacua  molestia. 
Quid  enim  disputare  attinet  an  semper  generet  pater?  quando 
stulte  fingitur  continuus  actus  generandi ,  ex  quo  liquet  ab  aeterno 
tres  in  Deo  personas  substitisse. 

CAPUT  XIV. 

In  ipsa  etiam  mundi  et  rerum  omnium  creatione  scripturam 
certis  notis  discernere  verum  Deum  a  fictitiis. 

Secunda  pars  libri  I.,  de  notitia  hominis.  Quaedam  vero  hoc 
Capite  praemittuntur:  1)  de  creatione  mundi,  in  genere,  sect.  1.  et  2-  — 
2)  tractatione  de  homine  in  proximum  caput  rejecta,  de  angelis  agitur,  sect.  3 — 
13.  —  3)  de  malis  angelis  sive  diabolis,  sect.  13 — 20.  —  4)  Quis  fructus 
ex  historia  creationis  a  nobis  sit  colligendus,  sect.  20 — 22. 

1)  Docte  et  sancte  monet  Athanasius:  „In  hac  quaestione  etiamsi  te 
non  explices ,  non  est  ideo  diffidendum  sacris  Scripturis ,  quoniam  melius  est 
haesitabundos  ignorata  causa  tacere  et  credere,  quam  ideo  non  credere  quia 
haesites,“ 

1.  Quanquam  falsorum  deorum  cultoribus  socordiam  merito 
exprobrat  Jesaias  (40,  21),  quod  ex  terrae  fundamentis  et  coelo¬ 
rum  ambitu  non  didicerint  quisnam  esset  verus  Deus,  quae  tamen 
est  ingenii  nostri  tarditas  et  hebetudo,  necesse  fuit,  ne  ad  gen¬ 
tium  figmenta  defluerent  fideles,  expressius  illis  depingi  verum 
Deum.  Nam  quum  evanida  sit  quae  apud  philosophos  maxime 
tolerabilis  habetur  descriptio,  Deum  mentem  esse  mundi,  ipsum 
familiarius  a  nobis  cognosci  operae  pretium  est,  ne  semper  in 
ambiguo  vacillemus.  Itaque  historiam  creationis  exstare  voluit, 
cui  innixa  ecclesiae  fides  non  alium  Deum  quaereret  nisi  qui  pro¬ 
positus  est  a  Mose  opifex  mundi  et  conditor.  Illic  primo  nota¬ 
tum  est  tempus,  ut  continua  annorum  serie  fideles  ad  primam 
humani  generis  et  rerum  omnium  originem  pervenirent.  Quae 
apprime  utilis  est  cognitio,  non  tantum  ut  prodigiosis  fabulis,  quae 
in  Aegypto  et  aliis  terrae  plagis  olim  grassatae  sunt,  obviam  eatur, 
sed  etiam  ut  cognito  mundi  exordio  clarius  eluceat  Dei  aeternitas, 
nosque  in  sui  admirationem  magis  rapiat.  Neque  vero  movere 
nos  debet  profana  illa  subsannatio,  mirum  esse  cur  non  citius 
venerit  Deo  in  mentem,  coelum  et  terram  condere,  sed  otiosus 
immensum  spatium  praeterfluere  siverit,  quod  ante  plurima  aeta¬ 
tum  millia  efficere  posset,  quum  ad  sex  annorum  millia  nondum 
pervenerit  mundi  ad  ultimum  finem  vergentis  diuturnitas.  Nam 
cur  tamdiu  distulerit  Deus,  neque  fas  est  nobis  inquirere,  neque 
expedit;  quia  si  eo  usque  penetrare  contendat  mens  humana,  cen¬ 
ties  in  itinere  deficiet.  Neque  etiam  cognitu  utile  esset  quod 
Deus  ipse,  ut  fidei  nostrae  modestiam  probaret,  consulto  voluit 
celatum  esse.  Ac  scite  pius  ille  senex  1 ),  quum  protervus  quispiam 
ex  eo  per  ludibrium  quaereret,  quid  ante  creatum  mundum  egis¬ 
set  Deus?  respondit  fabricasse  inferos  curiosis.  Haec  non  mi¬ 
nus  gravis  quam  severa  admonitio  compescat  lasciviam,  quae  mul¬ 
tos  titillat,  adeoque  impellit  ad  pravas  et  noxias  speculationes. 
Denique  meminerimus,  Deum  illum  invisibilem  et  cujus  incom¬ 
prehensibilis  est  sapientia,  virtus  et  justitia,  Mosis  historiam  spe¬ 
culi  loco  nobis  proponere,  in  quo  viva  ejus  effigies  relucet.  Sic- 
uti  enim  nihil  distincte  cernunt  oculi,  vel  senio  obtusi,  vel  alio 
vitio  hebetes,  nisi  specillis  adjuventur,  ita,  quae  nostra  est  im¬ 
becillitas,  nisi  nos  dirigat  scriptura  in  Deo  quaerendo,  statim  eva¬ 
nescimus.  Qui  vero  proterviae  suae  iiidulgent,  quia  nunc  frustra 
monentur,  sero  horribili  interitu  sentient  quanto  satius  fuerit  ar¬ 
cana  Dei  consilia  reverenter  suspicere,  quam  blasphemias  evomere 
quibus  coelum  obscurent.  Et  recte  Augustinus2)  injuriam  Deo  fieri 
conqueritur,  ubi  superior  ejus  voluntate  flagitatur  rerum  causa. 
Idem  alibi  3)  prudenter  admonet,  non  minus  perperam  de  immensis 
temporum  quam  locorum  spatiis  quaestionem  moveri.  Certe  quan¬ 
tumvis  late  pateat  coelorum  circuitus,  est  tamen  aliqua  ejus  di- 

1)  Cf.  Augustin.  confess.  11,  12  (14). 

2)  Libr.  de  Genesi  contra  Manich.  2,  29  (43). 

3)  Libr.  11  de  civitate  Dei  c.  5. 

Calvini  Institutio  I.  8 


114 


LIBER  I.  DE  COGNITIONE  DEI  CREATORIS. 


mensio.  Nunc  si  quis  cum  Deo  expostulet,  quod  centuplo  superet 
vacuitas,  annon  piis  omnibus  detestabilis  erit  petulantia?  Eodem 
furoris  prosiliunt  qui  exagitant  Dei  otium,  quod  eorum  arbitrio 
mundum  ante  innumera  saecula  non  condiderit.  TJt  suae  cupidi¬ 
tati  morem  gerant,  extra  mundum  egredi  affectant.  Quasi  vero 
in  tam  ampla  coeli  et  terrae  circumferentia,  non  satis  multa  oc¬ 
currant  quae  inaestimabili  suo  fulgore  absorbeant  sensus  omnes 
nostros;  quasi  intra  sex  annorum  millia  non  satis  multa  docu¬ 
menta  ediderit  Deus,  in  quorum  assidua  meditatione  mentes  no¬ 
strae  se  exerceant.  Ergo  libenter  maneamus  inclusi  his  cancellis, 
quibus  nos  circumscribere  Deus  voluit,  et  quasi  mentes  nostras 
contrahere  ne  vagandi  licentia  diffluerent. 

2.  Ejusdem  rationis  est  quod  narrat  Moses,  non  momento, 
sed  sex  diebus  absolutum  fuisse  Dei  opus.  Nam  et  hac  circum¬ 
stantia  ab  omnibus  figmentis  colligimur  ad  unicum  Deum,  qui  in 
sex  dies  opus  suum  digessit,  ne  molestum  nobis  esset  in  ejus  con¬ 
sideratione  occupari  toto  vitae  cursu.  Quamvis  enim  oculi  nostri, 
in  quamcunque  partem  se  vertant ,  coguntur  in  operum  Dei  in¬ 
tuitu  versari,  videmus  tamen  quam  fluxa  sit  attentio,  et  quam 
cito  praetervolent  si  quae  nos  tangant  piae  cogitationes.  Hic  etiam 
obstrepit  humana  ratio,  quasi  a  Dei  potentia  alieni  fuerint  tales 
progressus ,  donec  subacta  ad  fidei  obsequium  quietem  illam  colere 
discit,  ad  quam  nos  invitat  septimi  diei  sanctificatio.  In  ipso 
autem  ordine  rerum  diligenter  considerandus  est  paternus  Dei  amor 
erga  humanum  genus,  quod  non  ante  creavit  Adam  quam  mun¬ 
dum  omni  bonorum  copia  locupletasset.  Nam  si  eum  in  terra  ad¬ 
huc  sterili  et  vacua  locasset,  si  vitam  dedisset  ante  lucem,  visus 
fuisset  ejus  utilitati  parum  consulere.  Nunc  ubi  solis  et  astrorum 
motus  disposuit  ad  usus  humanos,  terram,  aquas,  aerem  animali¬ 
bus  replevit,  frugum  omnium  abundantiam  protulit  quae  alimentis 
sufficeret,  curam  providi  et  seduli  patris  familias  suscipiens,  mi¬ 
rificam  ergo  nos  suam  bonitatem  ostendit.  Quae  breviter  tantum 
delibo,  si  quisque  attentius  apud  se  expendat,  constabit  Mosen 
certum  unius  Dei  creatoris  testem  ac  praeconem  fuisse.  Omitto 
quae  jam  exposui,  non  de  nuda  tantam  Dei  essentia  illic  fieri 
sermonem,  sed  aeternam  quoque  ejus  sapientiam  et  spiritum  no¬ 
bis  proponi,  ne  alium  Deum  somuiemus  quam  qui  in  illa  ex¬ 
pressa  imagine  vult  agnosci. 

3.  Sed  antequam  de  hominis  natura  plenius  disserere  inci¬ 
piam,  aliquid  de  angelis  inserere  oportet;  quia  etsi  Moses,  vulgi 
ruditati  se  accommodans,  non  alia  Dei  opera  commemorat  in  histo¬ 
ria  creationis  nisi  quae  oculis  nostris  occurrunt,  ubi  tamen  postea 
angelos  Dei  ministros  inducit,  colligere  facile  licet  eorum  esse 
conditorem,  cui  suam  operam  et  officia  impendunt.  Quamvis  ergo 
Moses  populariter  loquens,  non  statim  a  primis  rudimentis  ange¬ 
los  recensuerit  inter  Dei  creaturas,  nihil  tamen  vetat  quominus 
diserte  et  explicate  de  illis  tradamus  quae  alibi  passim  docet 
scriptura;  quia  si  Deum  ex  operibus  suis  agnoscere  cupimus,  mi- 

nime  omittendum  est  tam  praeclarum  et  nobile  specimen.  Adde 
quod  refutandis  multis  erroribus  valde  necessaria  est  haec  pars 
doctrinae.  Multorum  mentes  ita  perstrinxit  angelicae  naturae  prae¬ 
stantia,  ut  putarent  illis  injuriam  fieri  si  unius  Dei  imperio  sub¬ 
jecti  quasi  in  ordinem  cogerentur.  Hinc  illis  afficta  divinitas. 
Emersit  etiam  Manichaeus  cum  sua  secta,  qui  sibi  duo  principia 
fabricavit,  Deum  et  diabolum.  Ac  Deo  quidem  tribuebat  bona¬ 
rum  rerum  originem ;  malas  autem  naturas  ad  diabolum  auto- 
rem  referebat.  Hoc  delirium  si  mentes  nostras  teneret  implicitas, 
non  constaret  Deo  sua  in  mundi  creatione  gloria.  Nam  quum 
nihil  magis  Dei  proprium  sit  quam  aeternitas  et  avtovGia ,  id  est, 
a  se  ipso  exsistentia,  ut  ita  loquar,  qui  diabolo  hoc  tribuunt, 
nonne  quodammodo  eum  divinitatis  ornant  titulo?  Jam  ubi  omni¬ 
potentia  Dei,  si  diabolo  tale  conceditur  imperium,  ut  illo  invito 
ac  repugnante,  quidquid  voluerit  exsequatur:  Quod  autem  uni¬ 
cum  habent  fundamentum  Manichaei,  nefas  esse  adscribi  bono  Deo 
ullius  rei  malae  creationem,  id  orthodoxam  fidem  minime  laedit, 
quae  non  admittit  aliquam  esse  in  mundi  universitate  malam  na¬ 
turam;  quandoquidem  nec  pravitas  et  malitia  tum  hominis,  tum 
diaboli,  aut  quae  inde  nascuntur  peccata,  ex  natura  sunt,  sed  ex 
naturae  corruptione;  nec  quidquam  omnino  ab  initio  exstitit,  in 
quo  non  et  sapientiae  et  justitiae  suae  specimen  ediderit  Deus. 
His  ergo  perversis  commentis  ut  obviam  eatur,  altius  animos  at¬ 
tollere  necesse  est  quam  oculi  nostri  penetrent.  Quo  consilio  veri¬ 
simile  est,  ubi  in  symbolo  nicaeno  vocatur  Deus  omnium  condi¬ 
tor,  res  invisibiles  fuisse  expressas.  Modum  tamen,  quem  prae¬ 
scribit  pietatis  regula,  tenere  curae  erit,  ne  altius  quam  expedit 
speculando  lectores  a  fidei  simplicitate  abducti  vagentur.  Et  certe, 
quum  utiliter  semper  nos  doceat  spiritus,  in  quibus  vero  parum 
est  momenti  ad  aedificationem  vel  subticeat  prorsus  vel  leviter 
tantum  et  cursim  attingat,  nostri  quoque  officii  est,  libenter  igno¬ 
rare  quae  non  conducunt. 

4.  Angelos  sane,  quum  Dei  sint  ministri  ad  jussa  ejus  ex¬ 
sequenda  ordinati,  esse  quoque  illius  creaturas,  extra  controver¬ 
siam  esse  debet.  De  tempore  vel  ordine  quo  creati  fuerint,  con¬ 
tentionem  movere  nonne  pervicaciae  magis  quam  diligentiae  est? 
Terram  esse  perfectam,  et  coelos  perfectos,  cum  omni  exercitu 
eorum,  narrat  Moses  (Gen.  2,  1).  Quid  attinet  anxie  percontari 
quoto  die,  praeter  astra  et  planetas,  alii  quoque  magis  reconditi 
coelestes  exercitus  esse  coeperint?  Ne  longior  sim,  meminerimus 
hic,  ut  in  tota  religionis  doctrina,  tenendam  esse  unam  modestiae 
et  sobrietatis  regulam,  ne  de  rebus  obscuris  aliud  vel  loquamur, 
vel  sentiamus,  vel  scire  etiam  appetamus,  quam  quod  Dei  verbo 
fuerit  nobis  traditum.  Alterum,  ut  in  lectione  scripturae  iis  con¬ 
tinenter  quaerendis  ac  meditandis  immoremur,  quae  ad  aedifica¬ 
tionem  pertinent,  non  curiositati  aut  rerum  inutilium  studio  in- 
dulgeamus.  Et  quia  Dominus  non  in  frivolis  quaestionibus,  sed 
in  solida  pietate,  timore  nominis  sui,  vera  fiducia,  sanctitatis  of 

liciis  erudire  nos  voluit,  in  ea  scientia  acquiescamus.  Quamobrem,  f 
si  rite  sapere  volumus,  relinquenda  sunt  nobis  illa  (.laiaicoficiTa,  | 
quae  et  ab  otiosis  hominibus  de  angelorum  natura,  ordinibus,  1 
multitudine,  absque  Dei  verbo  traduntur.  Scio  haec  cupidius  a  J 
multis  arripi,  et  majori  voluptati  esse  quam  quae  in  usu  quoti-  I 
diano  sunt  posita.  Yerum,  nisi  Christi  discipulos  esse  nos  piget,  J 
eam  quam  ipse  methodum  praescripsit  sequi  ne  pigeat.  Ita  fiet  I 
ut  ejus  magisterio  contenti,  a  supervacuis  speculationibus,  a  qui-  o 
bus  nos  revocat,  non  tantum  abstineamus,  sed  etiam  abhorrea-  f 
mus.  Dionysium  illum,  quicunque  fuerit,  nemo  negaverit  multa  c 
subtiliter  et  argute  in  coelesti  hierarchia  disputasse;  verum  si 
quis  propius  excutiat,  deprehendet  maxima  ex  parte  meram  esse  i 
garrulitatem.  Theologo  autem  non  garriendo  aures  oblectare,  sed 
vera,  certa,  utilia  docendo,  conscientias  confirmare  propositum 
est.  Si  librum  illum  legas,  putes  hominem  de  coelo  delapsum 


qui  extra  tertium  coelum  raptus  fuerat  (2  Cor.  12,  1  seqq.),  non 
modo  nihil  tale  prodidit,  sed  testatus  quoque  est,  nefas  esse  ho¬ 
mini  loqui  quae  viderat  arcana.  Illa  ergo  nugatoria  sapientia 
valere  jussa,  ex  simplici  scripturae  doctrina  consideremus  quod 
de  angelis  suis  scire  nos  Dominus  voluit. 

5.  Angelos  esse  coelestes  spiritus  quorum  ministerio  et  ob¬ 
sequio  utitur  Deus  ad  exsequenda  omnia  quae  decrevit,  passim  in 
scriptura  legitur;  unde  et  hoc  illis  nomen  attributum  est,  quod 
illos  veluti  internuntios  adhibet  Deus  ad  se  hominibus  manifestan¬ 
dum.  Aliae  etiam  quibus  insigniuntur  appellationes,  ex  simili 
ratione  sumptae  sunt.  Exercitus  vocantur,  quia  ut  satellites  prin¬ 
cipem  suum  circumdant,  ejus  majestatem  exornant  et  conspicuam 
reddunt,  et  instar  militum  ad  signum  ducis  sui  semper  intenti 
sunt,  et  ita  parati  sunt  ac  expediti  ad  capessenda  illius  jussa,  ut 
simul  ac  annuerit  operi  se  accingant,  vel  potius  sint  in  opere. 
Talem  imaginem  throni  Dei,  ad  declarandam  ejus  magnificentiam, 
cum  alii  prophetae  describunt,  tum  praecipue  Daniel,  ubi  mille 
millia,  et  decies  mille  myriadas  astitisse  dicit,  quum  Deus  tribu¬ 
nal  conscendisset  (Dan.  7,  10).  Quoniam  vero  vim  ac  fortitudi¬ 
nem  manus  suae  Dominus  per  ipsos  mirabiliter  exserit  ac  decla¬ 
rat,  inde  virtutes  nominantur  (Coi.  1,  16;  Eph.  1,  21).  Quia 
vero  imperium  suum  in  mundo  per  eos  exercet  ac  administrat, 
ideo  dicuntur  nunc  principatus,  nunc  potestates,  nunc  dominatio¬ 
nes.  Postremo ,  quia  in  illis  quodammodo  residet  gloria  Dei, 
throni  quoque  hac  ratione  appellantur.  Quanquam  de  hoc  po¬ 
stremo  nihil  velim  asserere;  quia  diversa  interpretatio  vel  aeque, 
vel  magis  etiam  congruit.  Yerum  hoc  nomine  omisso,  prioribus 
illis  saepe  utitur  spiritus  sanctus  ad  commendandam  angelici  mi¬ 
nisterii  dignitatem.  Neque  enim  aequum  est,  sine  honore  prae- 
teriri  ea  instrumenta,  quibus  numinis  sui  praesentiam  specialiter 
Deus  exhibet.  Quin  etiam  ob  id  non  semel  dii  nuncupantur,  quod 
in  suo  ministerio,  velut  in  speculo,  divinitatem  aliqua  ex  parte 

nobis  repraesentant.  Tametsi  enim  mihi  non  displicet  quod  ve¬ 
teres  scriptores,  ubi  scriptura  angelum  Dei  Abrahae,  Jacob, 
Mosi  et  aliis  apparuisse  commemorat  (Gen.  18,  1  et  32,  1.  28; 
Jos.  5,  14;  Jud.  6,  13  et  13,  22),  Christum  fuisse  angelum  il¬ 
lum  interpretantur,  saepius  tamen  ubi  de  angelis  omnibus  fit 
mentio,  hoc  nomen  illis  tribuitur.  Neque  id  mirum  videri  debet. 
Nam  si  principibus  ac  praefectis  id  honoris  datur  (Psal.  82,  6), 
quod  Dei,  qui  summus  est  rex  et  judex,  vices  gerunt  in  sua 
functione,  longe  major  causa  est  cur  deferatur  angelis,  in  quibus 
divinae  gloriae  claritas  multo  abundantius  elucet. 

6.  Quod  autem  ad  consolationem  nostram  fidei  que  confir¬ 
mationem  facere  maxime  poterat,  in  eo  docendo  plurimum  insistit 
scriptura:  nempe  angelos  divinae  erga  nos  beneficentiae  dispen¬ 
satores  esse  et  administros.  Ideoque  commemorat,  pro  salute  no¬ 
stra  ipsos  excubare,  suscipere  defensionem  nostri,  vias  nostras  di¬ 
rigere,  sollicitudinem  gerere  ne  quid  adversi  nobis  accidat.  Uni¬ 
versales  sunt  sententiae  quae  in  primis  ad  Christum,  ecclesiae  ca¬ 
put,  deinde  ad  omnes  fideles  pertinent.  Angelis  suis  mandavit 
de  te,  ut  custodiant  te  in  omnibus  viis  tuis;  in  manibus  porta¬ 
bunt  te,  ne  forte  offendas  ad  lapidem  pedes  tuos  (Psal.  91,  11). 
Item  (ibid.  34,  8) :  manet  angelus  Domini  per  circuitum  eorum 
qui  timent  eum,  et  eruit  eos.  Quibus  ostendit  Deus,  sese 
eorum  quos  custodiendos  suscepit  tutelam  angelis  suis  delegare. 
Secundum  hanc  rationem  angelus  Domini  consolatur  Agar  fugiti¬ 
vam,  et  dominae  suae  reconciliari  jubet  (Gen.  16,  9).  Pollicetur 
Abraham  servo  suo  angelum  fore  ducem  itineris  ipsius  (ibid.  24,  7). 
Jacob  in  benedictione  Ephraim  et  Manasse  precatur  ut  angelus 
Domini,  per  quem  liberatus  fuerat  ab  omni  malo,  prosperari  eos 
faciat  (ibid.  48,  16).  Sic  angelus  protegendis  israelitici  populi 
castris  praefectus  fuit  (Exod.  14,  19  et  23,  20);  et  quoties  voluit 
Israelem  Deus  redimere  e  manu  hostium,  angelorum  ministerio 
vindices  excitavit  (Jud.  2,  1  et  6,  11  et  13,  10).  Si  denique  (ne 
plura  commemorare  necesse  sit)  angeli  Christo  ministrarunt  (Matth. 
4,  11),  et  ei  adfuerunt  in  omnibus  angustiis  (Luc.  22,  43);  ejus 
resurrectionem  mulieribus ,  et  discipulis  gloriosum  adventum  nun¬ 
tiarunt  (Matth.  28,  5;  Luc.  24,  5;  Act.  1,  10).  Itaque  quo  istud 
protectionis  nostrae  munus  impleant,  contra  diabolum  omnesque 
hostes  nostros  depugnant,  et  vindictam  Dei  adversus  eos  qui  no¬ 
bis  infesti  sunt  exsequuntur.  Quemadmodum  legimus  (2  Beg,  19, 
35;  Jes.  37,  36)  angelum  Dei,  ut  Jerusalem  obsidione  liberaret, 
centum  octoginta  quinque  millia  in  castris  regis  Assyrii  una  nocte 
confecisse. 

7.  Caeterum,  an  singulis  fidelibus  singuli  angeli  sint  attri¬ 
buti  ad  eorum  defensionem ,  pro  certo  asserere  non  ausim.  Certe 
quum  Daniel  angelum  Persarum  et  Graecorum  angelum  inducit 
(Dan.  10,  13.  20  et  12,  1),  significat  certos  angelos  regnis  ac 
provinciis  quasi  praesides  destinari.  Christus  etiam  quum  dicit 
angelos  puerorum  semper  videre  faciem  patris  (Matth.  18,  10),  cer- 

tos  esse  angelos,  quibus  commendata  sit  eorum  salus,  innuit.  Sed  ^ 
ex  eo  nescio  an  colligi  debeat,  unicuique  praeesse  suum  angelum.  |P( 
Hoc  quidem  pro  certo  habendum ,  non  tantum  uni  angelo  unum-  1 P' 
quemque  nostrum  esse  curae ;  sed  omnes  uno  consensu  vigilare  | l£ 
pro  salute  nostra.  Nam  de  omnibus  angelis  simul  dicitur  (Luc.  1  ? 
15,  7),  quod  plus  gaudeant  super  uno  peccatore  ad  resipiscen-  1 11 
tiam  converso,  quam  super  nonaginta  novem  justis  qui  injustitia  i 
perstiterint.  De  pluribus  etiam  angelis  dicitur  (Luc.  16,  23),  quod  1 
Lazari  animam  in  sinum  Abrahae  detulerint.  Nec  vero  frustra  ^ 1 
ministro  suo  monstrat  Elisaeus  (2  Keg.  6,  17)  tot  currus  igneos  1 1 
qui  peculiariter  illi  destinati  erant.  Unus  est  locus  (Act.  12,  15),  jJ £ 
qui  videtur  ad  id  confirmandum  aliis  paulo  clarior.  Nam  quum  ;-j  1 
Petrus  e  carcere  eductus  pulsasset  fores  domus  in  qua  congregati  ' 5 
erant  fratres,  quum  suspicari  non  possent  eum  esse,  dicebant  j' 
angelum  ipsius.  Videtur  hoc  illis  in  mentem  venisse  ex  communi 
conceptione,  quod  singulis  fidelibus  praesides  assignati  sint  sui  1 
angeli.  Quanquam  hic  quoque  responderi  potest,  nihil  obstare  1 
quominus  unum  quemlibet  ex  angelis  intelligamus,  cui  Dominus  ! ! 
tunc  Petri  curam  mandasset,  neque  tamen  propterea  esset  perpe-  j 
tuus  ejus  custos;  quemadmodum  vulgo  imaginantur  duos  angelos, 
bonum  et  malum,  tanquam  diversos  genios,  singulis  esse  attribu¬ 
tos.  Neque  tamen  operae  pretium  est  anxie  investigare  quod 
scire  nostra  non  multum  refert.  Nam  si  cui  hoc  non  satisfaciet,  i 
omnes  coelestis  militiae  ordines  pro  salute  sua  excubias  agere,  j 
non  video  quid  proficere  ex  eo  possit  si  intelligat  angelum  unum 
peculiariter  custodem  sibi  datum.  Qui  vero  ad  unum  angelum 
restringunt  quam  de  unoquoque  nostrum  curam  Deus  gerit,  mag-  ; 
nam  sibi  et  omnibus  ecclesiae  membris  injuriam  faciunt:  ac  si  ; 
de  nihilo  promissae  essent  illae  auxiliares  copiae,  quibus  undique 
cincti  et  muniti  animosius  certemus. 

8.  De  multitudine  vero  et  ordinibus  qui  definire  audent,  vi¬ 
derint  quale  habeant  fundamentum.  Michael,  fateor,  princeps 
magnus  vocatur  apud  Danielem  (12,  1)  et  archangelus  apud  Ju- 
dam  (v.  9).  Et  archangelum  fore  docet  Paulus  (1  Thess.  4,  16), 
qui  tuba  citabit  homines  ad  judicium.  Sed  quis  inde  poterit  ho¬ 
norum  gradus  inter  angelos  statuere,  distinguere  singulos  suis  in¬ 
signibus,  locum  et  stationem  cuique  assignare?  Nam  et  duo  no-  '!) 
mina  quae  in  scripturis  exstant,  Michael  et  Gabriel,  et  tertium, 
si  addere  velis  ex  historia  Tobiae,  ex  significatu  videri  possunt,  ' 
pro  infirmitatis  nostrae  captu,  angelis  indita,  etsi  id  in  medio 
malo  relinquere.  Quantum  ad  numerum,  audimus  ex  ore  Christi 
(Matth.  26,  53)  multas  legiones;  a  Daniele  (7,  10)  multas  myria- 
das;  plenos  currrus  vidit  Elisaei  minister;  et  ingentem  multitu- 
dinem  declarat,  quod  dicuntur  (Psal.  34,  8)  castrametari  in  cir¬ 
cuitu  timentium  Deum.  Forma  spiritus  carere  certum  est;  et 
tamen  scriptura  pro  ingenii  nostri  modulo  angelos  sub  Cherubim  | 
et  Seraphim  non  frustra  nobis  alatos  pingit,  ne  dubitemus  incre-  1 
dibili  celeritate  semper  ad  auxilium  nobis  ferendum  praesentes 


CAPUT  XIV. 


119 


fore  simul  ac  res  tulerit;  ac  si  fulgur  e  coelo  emissum,  qua  solet 
pernicitate,  ad  nos  volaret.  Quidquid  praeterea  de  utroque  quaeri 
potest,  credamus  ex  eo  esse  genere  mysteriorum  quorum  plena 
revelatio  in  ultimum  diem  differtur.  Proinde  a  nimia  vel  in 
quaerendo  curiositate,  vel  in  loquendo  audacia  cavendum  memi¬ 
nerimus. 

9.  Hoc  tamen,  quod  nonnulli  inquieti  homines  in  dubium 
vocant,  pro  certo  est  habendum,  angelos  spiritus  esse  ministrato¬ 
rios,  quorum  obsequio  utitur  Deus  ad  suorum  protectionem,  et 
per  quos  tum  sua  beneficia  inter  homines  dispensat,  tum  reliqua 
etiam  opera  exsequitur.  Fuit  illa  quidem  olim  Sadducaeorum  opi¬ 
nio,  per  angelos  nihil  designari  quam  vel  motus,  quos  Deus  ho¬ 
minibus  aspirat,  vel  ea  quae  edit  virtutis  suae  specimina.  Sed 
huic  deliramento  tot  reclamant  scripturae  testimonia,  ut  mirum 
sit  tam  crassam  ignorationem  in  illo  populo  ferri  potuisse.  Ut 
enim  omittam  quos  superius  locos  citavi,  ubi  referuntur  millia 
et  legiones  angelorum,  ubi  gaudium  illis  tribuitur,  ubi  narrantur 
fideles  manibus  sustinere,  eorum  animas  deferre  in  quietem,  vi¬ 
dere  faciem  patris  et  similia,  sunt  alii ,  ex  quibus  clarissime 
evincitur  re  vera  esse  spiritus  naturae  subsistentis.  Nam  quod 
Stephanus  et  Paulus  dicunt  (Act.  7,  53;  Gal.  3,  19),  legem  esse 
latam  in  manu  angelorum;  et  Christus,  electos  fore  post  resur¬ 
rectionem  angelis  similes  (Matth.  22,  30);  diem  judicii  ne  angelis 
quidem  esse  cognitum  (ibid.  24,  362);  se  tunc  venturum  cum 
sanctis  angelis  (ibid.  5,  31;  Luc.  9,  26):  ut  maxime  torqueatur, 
necesse  erit  ita  intelligi.  Similiter  quum  Paulus  Timotheum  co¬ 
ram  Christo  et  electis  ipsius  angelis  attestatur  (1  Tim.  5,  21),  ut 
praecepta  sua  custodiat,  non  qualitates  aut  inspirationes  sine  sub¬ 
stantia,  sed  veros  spiritus  denotat.  Nec  aliter  subsistit  quod  in 
epistola  ad  Hebraeos  legitur  (Hebr.  1,  4  et  2,  16),  Christum  ex¬ 
cellentiorem  angelis  effectum,  illis  non  esse  subjectum  orbem  ter¬ 
rarum,  Christum  non  ipsorum,  sed  hominum  naturam  assumpsisse; 
nisi  beatos  esse  spiritus  intelligamus,  in  quos  cadant  istae  com¬ 
parationes.  Et  ipse  autor  epistolae  se  ipsum  declarat,  ubi  in 
regno  Dei  fidelium  animas  et  sanctos  angelos  simul  collocat  (ibid. 
12,  22).  Praeterea,  quod  jam  citavimus,  angelos  puerorum  sem- 
per  videre  faciem  Dei,  eorum  praesidio  nos  defendi,  eos  laetari 
de  salute  nostra,  mirari  multiplicem  Dei  gratiam  in  ecclesia,  sub- 
esse  Christo  capiti.  Eodem  pertinet  quod  sanctis  patribus  toties 
apparuerunt  sub  forma  hominum,  loquuti  sunt,  excepti  etiam  fue¬ 
runt  hospitio.  Et  Christus  ipse,  ob  primatum  quem  obtinet  in 
persona  mediatoris,  angelus  vocatur  (Mal.  3,  1).  Hoc  obiter  at¬ 
tingere  libuit,  ad  simplices  praemuniendos  adversus  illas  stultas 
et  absurdas  cogitationes,  quae  ante  multa  saecula  a  satana  exci¬ 
tatae  subinde  repullulant. 

10.  Itestat  ut  superstitioni  occurramus,  quae  obrepere  ple¬ 
rumque  solet  ubi  dicitur  angelos  nobis  omnium  bonorum  ministros 
esse  ac  praebitores.  Eo  enim  protinus  delabitur  hominis  ratio, 

ut  nihil  non  honoris  deferendum  illis  putet.  Ita  fit  ut  quae  so-  j  fii 
lius  Dei  et  Christi  sunt,  ad  ipsos  transferantur.  Ita  videmus  I  et 
Christi  gloriam  superioribus  aliquot  saeculis  fuisse  multis  modis  1  pr 
obscuratam,  quum  immodicis  elogiis  angeli  praeter  Dei  verbum  i 
cumularentur.  Neque  ullum  fere  antiquius  est  vitium  ex  iis  quae  I  hi 
hodie  impugnamus.  Siquidem  Paulo  etiam  fuisse  magnum  certa-  I  di 
men  cum  nonnullis  apparet,  qui  sic  angelos  evehebant,  ut  Chri-  ID 
stum  propemodum  in  ordinem  redigerent.  Hinc  tanta  sollicitudine  i  ai 
urget  in  epistola  ad  Collossenses  (cap.  1,  16  et  20),  Christum  non  I  c 
modo  angelis  omnibus  esse  anteferendum,  sed  ipsis  quoque  bono-  j  t 
rum  omnium  esse  autorem ;  ne  eo  derelicto  ad  illos  convertamur  n  s 
qui  nec  sibi  sufficere  possunt,  sed  ex  eodem  quo  nos  fonte  hau-  \*  ( 
riunt.  Certe  quum  in  eis  fulgor  divini  numinis  refulgeat,  nihil  ;  i 
est  magis  proclive  quam  in  eorum  adorationem  stupore  quodam  j; 
nos  prosterni  et  omnia  deinde  illis  tribuere  quae  nonnisi  Deo  de¬ 
bentur.  Quod  etiam  Joannes  in  Apocalypsi  fatetur  sibi  accidisse ; 
sed  simul  addit  fuisse  sibi  responsum:  vide  ne  feceris;  conservus 
tuus  sum,  Deum  adora  (Apoc.  19,  10  et  22,  8.  9). 

11.  Atqui  hoc  periculum  bene  cavebimus  si  expendamus 
cur  per  eos  Deus  potius  quam  per  se,  sine  ipsorum  opera,  po¬ 
tentiam  suam  declarare,  fidelium  salutem  curare,  suaeque  bene¬ 
ficentiae  dona  ipsis  communicare  soleat.  Non  facit  hoc  certe  ne-  j 
cessitate,  quasi  carere  illis  nequeat;  nam  quoties  libet,  ipsis  prae-  j 
teritis ,  opus  suum  vel  solo  nutu  peragit :  tantum  abest  ut  ad 
levandam  difficultatem  sint  illi  subsidio.  Hoc  ergo  ad  solatium  j 
nostrae  imbecillitatis  facit,  ne  quid  omnino,  quod  animis  nostris 
vel  in  bonam  spem  erigendis,  vel  in  securitate  confirmandis  valeat, 
desideremus.  Illud  quidem  unum  satis  superque  esse  deberet, 
quod  Dominus  asserit  se  nostrum  esse  protectorem.  Sed  dum  tot  I 
periculis,  tot  noxis,  tot  hostium  generibus  nos  videmus  circum-  ■! 
sideri,  quae  nostra  est  mollities  ac  fragilitas,  fieri  interdum  po-  ! 
terit  ut  trepidatione  impleamur,  vel  desperatione  concidamus,  nisi  ! 
pro  modulo  nostro  gratiae  suae  praesentiam  apprehendere  nos  Do¬ 
minus  faciat.  Hac  ratione  non  modo  nos  sibi  curae  fore  pro¬ 
mittit,  sed  se  innumeros  habere  satellites  quibus  procurandam  sa-  j 
lutem  nostram  mandaverit.  Horum  praesidio  ac  tutela  quamdiu  j 
septi  sumus,  quidquid  periculi  immineat,  nos  extra  omnem  mali 
aleam  esse  positos.  Perperam  id  quidem  fieri  a  nobis  fateor,  quod 
post  illam  simplicem  promissionem  de  unius  Dei  protectione,  ad¬ 
huc  circumspectamus  unde  veniat  nobis  auxilium.  Sed  quia  Do¬ 
minus  pro  immensa  sua  clementia  et  facilitate,  vult  huic  nostro 
vitio  subvenire,  non  est  cur  tantum  ejus  beneficium  negligamus. 
Ejus  rei  exemplum  in  puero  Elisaei  habemus  (2  Beg.  6,  17),  qui 
quum  montem  obsidione  cingi  videret  ab  exercitu  Syrorum,  nec 
ullum  effugium  patere,  pavore  consternabatur  quasi  actum  de  se  ( 
ac  domino  suo  esset.  Hic  Elisaeus  Deum  precatus  est,  ut  illius 
aperiret  oculos;  ille  protinus  montem  equis  ac  curribus  igneis  re¬ 
fertum  conspicit,  multitudine  scilicet  angelorum,  a  quibus  custo-  i 

diendus  erat  cum  propheta.  Hac  visione  confirmatus  se  recepit 
et  hostes  potuit  intrepido  animo  despicere ,  quorum  aspectu  fuerat 
prope  exanimatus. 

12.  Proinde  quidquid  de  angelorum  ministerio  dicitur,  ad 
hunc  finem  dirigamus,  ut  expugnata  omni  diffidentia,  spes  in  Deo 
nostra  fortius  stabiliatur.  Siquidem  haec  praesidia  ideo  nobis  a 
Domino  sunt  comparata  ne  hostium  multitudine  terreamur,  quasi 
adversus  opem  ejus  praevaleret,  sed  ad  illam  Elisaei  sententiam 
confugiamus,  plures  esse  pro  nobis  quam  contra  nos.  Quam  igi¬ 
tur  praeposterum  est,  ab  angelis  nos  abduci  a  Deo,  qui  in  hoc 
sunt  constituti,  ut  praesenti  orem  ejus  opem  nobis  testentur?  Ab¬ 
ducunt  autem,  si  non  recta  ad  ipsum  manu  ducunt,  ut  solum 
auxiliatorem  spectemus,  invocemus  ac  praedicemus;  si  non  ut  ejus 
manus  a  nobis  considerantur,  quae  nullum  ad  opus  nisi  ipso  diri¬ 
gente  se  moveant;  si  non  in  uno  mediatore  Christo  nos  retinent, 
ut  ab  eo  prorsus  pendeamus,  in  eo  recumbamus,  ad  eum  feramur 
et  ipso  acquiescamus.  Quod  enim  in  visione  Jacob  describitur 
(Gen.  28,  12),  haerere  ac  penitus  infixum  esse  animis  nostris  de¬ 
bet,  angelos  in  terram  ad  homines  descendere,  et  ab  hominibus 
in  coelum  ascendere  per  scalam,  cui  insidet  Dominus  exercituum. 
Quo  indicatur  sola  Christi  intercessione  fieri  ut  angelorum  mini¬ 
steria  ad  nos  perveniant,  sicut  ipse  affirmat  (Joann.  1,  51):  post¬ 
hac  videbitis  coelos  apertos,  et  angelos  descendentes  ad  filium 
hominis.  Itaque  servus  Abrahae  (Gen.  24,  7),  angeli  custodiae 
commendatus,  non  propterea  ipsum  invocat,  ut  sibi  adsit,  sed  ea 
commendatione  fretus  preces  fundit  coram  Domino,  petitque  ut 
misericordiam  suam  erga  Abrahamum  exserat.  Quemadmodum  enim 
non  ideo  potentiae  bonitatisque  suae  ministros  facit  eos  Deus,  ut 
suam  cum  illis  gloriam  partiatur,  ita  non  opem  suam  ideo  in 
ipsorum  ministerio  nobis  promittit,  ut  nostram  inter  ipsos  et  eum 
fiduciam  dividamus.  Valeat  ergo  platonica  illa  philosophia1)  de 
quaerendo  per  angelos  ad  Deum  aditu,  et  ipsis  in  hunc  finem  colen¬ 
dis,  quo  Deum  faciliorem  nobis  reddant:  quam  superstitiosi  curio¬ 
sique  homines  conati  sunt  in  religionem  nostram  ab  initio  inve¬ 
here,  et  ad  hunc  usque  diem  perseverant. 

13.  Quae  de  diabolis  scriptura  tradit,  eo  fere  tendunt 
omnia  ut  solliciti  simus  ad  praecavendas  eorum  insidias  et  moli¬ 
tiones;  tum  iis  armis  nos  instruamus  quae  ad  propulsandos  poten- 
tissimos  hostes  satis  firma  sint  ac  valida.  Nam  quum  deus  ac 
princeps  hujus  saeculi  vocatur  satan,  quum  fortis  armatus,  spi¬ 
ritus  cui  potestas  est  aeris,  leo  rugiens  dicitur  (2  Cor.  4,  4; 
Joann.  12,  31;  Matth.  12,  29;  Eph.  2,  2;  1.  Petr.  5,  8):  non 
alio  respiciunt  istae  descriptiones  nisi  ut  cautiores  simus  et  vigi- 
lantiores,  tum  ad  pugnam  capessendam  paratiores.  Quod  etiam 
expressis  verbis  interdum  notatur.  Nam  Petrus,  postquam  diabo- 


1)  Vide  Piat,  in  Epinomide  et  Cratylo. 

Ium  dixit  circuire  instar  leonis  rugientis  quaerentem  quos  devoret, 
mox  adhortationem  subjungit,  ut  fide  fortiter  resistamus.  Et  Pau¬ 
lus  (Eph.  6,  12),  ubi  monuit  luctam  non  cum  carne  et  sanguine 
nobis  esse,  sed  cum  principibus  aeris,  potestatibus  tenebrarum, 
et  nequitiis  spiritualibus,  continuo  arma  induere  jubet  quae  ad 
tantum  tamque  periculosum  certamen  sustinendum  paria  sint. 
Quare  nos  quoque  ad  hunc  finem  omnia  conferamus,  ut  hostem, 
et  hostem  audacia  promptissimum,  viribus  robustissimum,  artibus 
callidissimum,  diligentia  et  celeritate  infatigabilem,  machinis  omni¬ 
bus  refertissimum ,  pugnandi  scientia  expeditissimum  nobis  assi¬ 
due  imminere  praemoniti,  non  socordia  vel  ignavia  opprimi  nos 
sinamus,  sed  ex  adverso  erectis  excitatisque  animis  pedem  figa¬ 
mus  ad  resistendum;  et  quia  haec  militia  non  nisi  morte  finitur, 
ad  perseverantiam  nos  hortemur.  Praecipue  vero  imbecillitatis  et 
ruditatis  nostrae  nobis  conscii,  Dei  opem  invocemus,  nec  quid¬ 
quam  tentemus  nisi  ipso  freti:  quando  ipsius  est  solius  et  consi¬ 
lium  et  robur  et  animos  et  arma  subministrare. 

14.  Quo  autem  ad  id  agendum  magis  excitemur  'ac  urgea¬ 
mur,  non  unum  aut  alterum  aut  paucos  hostes,  sed  magnas  esse 
copias  denuntiat  scriptura,  quae  nobiscum  bellum  gerunt.  Nam 
et  Maria  Magdalena  dicitur  liberata  fuisse  a  septem  daemoniis 
quibus  occupabatur  (Mare.  16,  9);  et  illud  esse  ordinarium  testa¬ 
tur  Christus  (Matth.  12,  43),  quod  si  ejecto  semel  daemonio  lo¬ 
cum  iterum  patefacias,  septem  spiritus  nequiores  secum  assumit, 
ac  redit  in  possessionem  vacuam.  Imo  legio  tota  dicitur  (Luc. 
8,  30)  hominem  unum  obsedisse.  His  ergo  docemur,  cum  infi¬ 
nita  hostium  multitudine  bellandum  nobis  esse;  ne,  paucitate  con¬ 
tempta,  simus  ad  proelium  remissiores,  vel  intermissionem  ali¬ 
quam  dari  nobis  interdum  putantes  desidiae  indulgeamus.  Quod 
autem  singulari  numero  saepe  unus  satan  vel  diabolus  proponitur, 
in  eo  denotatur  principatus  ille  iniquitatis  qui  adversatur  regno 
justitiae.  Quemadmodum  enim  ecclesia  et  sanctorum  societas  Chri¬ 
stum  habet  caput,  ita  impiorum  factio,  et  ipsa  impietas  cum  suo 
principe  nobis  depingitur,  qui  summum  imperium  illic  obtineat. 
Qua  ratione  dictum  est  illud  (Matth.  25,  41):  ite  maledicti  in 
ignem  aeternum,  qui  praeparatus  est  diabolo  et  angelis  ejus. 

15.  Hoc  quoque  ad  perpetuum  cum  diabolo  certamen  accen¬ 
dere  nos  debet,  quod  adversarius  Dei  est  noster  ubique  dicitur. 
Nam  si  cordi  nobis  est  Dei  gloria,  ut  par  est,  totis  viribus  ad¬ 
versus  eum  enitendum  est  qui  illius  exstinctionem  molitur.  Si  ad 
regnum  Christi  asserendum  animati  sumus  ut  oportet,  necesse  est 
nobis  irreconciliabile  cum  eo  bellum  esse  qui  in  illius  ruinam  con¬ 
spirat.  Rursus,  si  qua  salutis  nostrae  cura  nos  tangit,  nec  pax 
nec  induciae  cum  eo  nobis  esse  debent,  qui  in  ejus  perniciem 
assidue  insidias  tendit.  Talis  autem  describitur  Geneseos  cap.  3. 
ubi  hominem  ab  obedientia  quam  Deo  debebat  abducit,  ut  simul  et 
Deum  justo  honore  spoliet,  et  hominem  ipsum  in  ruinam  prae¬ 
cipitet.  Talis  etiam  in  evangelistis ,  ubi  inimicus  vocatur  (Matth, 

13,  28),  et  spargere  zizania  ad  corrumpendum  vitae  aeternae  se¬ 
men  dicitur.  In  summa,  quod  de  ipso  testatur  Christus  (Joann. 
8,  44),  ab  initio  fuisse  homicidam  et  mendacem,  in  omnibus  ejus 
factis  experimur.  Mendaciis  enim  veritatem  Dei  oppugnat,  lucem 
tenebris  obscurat,  hominum  mentes  implicat  erroribus,  odia  susci¬ 
tat,  contentiones  ac  pugnas  accendit;  omnia  in  eum  finem  ut  Dei 
regnum  evertat,  homines  in  aeternum  interitum  secum  demergat. 
Unde  constat,  ipsum  natura  pravum,  malignum  ac  malitiosum  esse. 
Nam  in  eo  ingenio,  quod  ad  gloriam  Dei  et  hominum  salutem 
impetendam  factum  est,  summam  pravitatem  esse  oportet.  Hoc 
etiam  significat  Joannes  in  epistola  sua  (3,  8),  quum  scribit  eum 
ab  initio  peccare.  Siquidem  intelligit,  ipsum  omnis  malitiae  et 
iniquitatis  autorem ,  ducem ,  architectum. 

16.  Atqui  quum  a  Deo  conditus  sit  diabolus,  hanc  malitiam 
quam  ejus  naturae  tribuimus,  non  ex  creatione,  sed  ex  deprava¬ 
tione  esse  meminerimus.  Quidquid  enim  damnabile  habet,  de¬ 
fectione  et  lapsu  sibi  accersivit.  Quod  ideo  nos  admonet  scriptura, 
ne  talem  credentes  a  Deo  prodiisse,  Deo  ipsi  adscribamus  quod 
est  ab  eo  alienissimum.  Hac  ratione  denuntiat  Christus  (Joann. 
8,  44)  satanam  ex  propriis  loqui,  quum  mendacium  loquitur;  et 
rationem  ponit,  quia  non  stetit  in  veritate.  Certe  quum  in  veri¬ 
tate  perstitisse  negat,  innuit  aliquando  in  ea  fuisse:  et  quum  pa¬ 
trem  facit  mendacii,  hoc  illi  adimit  ne  Deo  vitium  imputet,  cujus 
ipse  sibi  causa  fuit.  Quanquam  autem  haec  breviter  sunt  et  mi¬ 
nus  clare  dicta,  ad  id  tamen  abunde  sufficiunt  ut  Dei  majestas 
ab  omni  calumnia  vindicetur.  Et  quid  nostra  refert,  vel  plura, 
vel  in  alium  finem  de  diabolis  scire  ?  Fremunt  nonnulli  quod  non 
ordine  et  distincte  lapsum  illum,  ejusque  causam,  modum,  tempus, 
speciem  pluribus  locis  scriptura  exponat.  Sed  quia  haec  nihil  ad 
nos,  melius  fuit,  si  non  subticeri  in  totum,  at  certe  leviter  at¬ 
tingi;  quia  nec  spiritu  sancto  dignum  fuit,  inanibus  historiis  sine 
fructu  curiositatem  pascere :  et  videmus  hoc  fuisse  Domino  pro¬ 
positum  ,  nihil  in  sacris  suis  oraculis  tradere ,  quod  non  ad  aedifi¬ 
cationem  disceremus.  Ergo,  ne  supervacuis  ipsi  immoremur,  con¬ 
tenti  simus  hoc  breviter  habere  de  diabolorum  natura:  fuisse  prima 
creatione  angelos  Dei,  sed  degenerando  se  perdidisse  et  aliis 
factos  esse  instrumenta  perditionis.  Hoc  quia  utile  cognitu  erat, 
clare  apud  Petrum  et  Judam  docetur  (2  Petr.  2,4;  Judae  6). 
Angelis,  inquiunt,  qui  peccaverant  nec  servarant  suam  originem, 
sed  reliquerant  suum  domicilium ,  non  pepercit  Deus.  Et  Paulus 
electos  angelos  nominans  (1  Tim.  5,  21),  haud  dubie  reprobos 
tacite  opponit. 

17.  Quantum  vero  ad  discordiam  et  pugnam  attinet  quam 
satanae  cum  Deo  esse  dicimus,  sic  accipere  oportet,  ut  fixum  in- 
terim  illud  maneat,  illum,  nisi  volente  et  annuente  Deo,  nihil 
facere  posse.  Legimus  enim  in  historia  Job,  illum  se  sistere 
coram  Deo  ad  excipienda  mandata,  nec  pergere  audere  ad  facinus 
aliquod  obeundum,  nisi  impetrata  facultate  (Job.  1,  6  et  2,  1). 

Sic  et  quum  decipiendus  est  Achab,  recipit  se  fore  spiritum  men¬ 
dacii  in  ore  omnium  prophetarum,  et  a  Domino  amandatus  id 
praestat  (1  Reg.  22,  20).  Hac  ratione  et  spiritus  Domini  malus 
dicitur  qui  torquebat  Saul,  quod  eo  veluti  flagello  puniebantur 
impii  regis  peccata  (1  Sam.  16,  14  et  18,  10).  Et  alibi  scribitur, 
plagas  Aegyptiis  fuisse  a  Deo  inflictas  per  angelos  malos  (Psal. 
7  8 ,  49).  Secundum  haec  particularia  exempla  Paulus  generaliter 
testatur  (2  Thess.  2,  9.  11)  excaecationem  incredulorum  opus  esse 
Dei,  quum  antea  vocasset  operationem  satanae.  Constat  ergo  sub 
Dei  potestate  esse  satanam  ,  et  sic  ipsius  nutu  regi  ut  obsequium 
reddere  ei  cogatur.  Porro  quum  dicimus  satanum  Deo  resistere, 
et  illius  opera  cum  hujus  operibus  dissidere,  hanc  repugnantiam 
et  hoc  certamen  a  Dei  permissione  pendere  simul  asserimus.  De 
voluntate  jam  non  loquor,  nec  etiam  de  conatu,  sed  de  effectu 
tantum.  Quando  enim  improbus  est  natura  diabolus,  minime  ad 
obedientiam  divinae  voluntatis  propensus  est,  sed  totus  ad  contu¬ 
maciam  et  rebellionem  fertur.  Hoc  igitur  a  se  ipso  suaque  ne¬ 
quitia  habet,  ut  cupiditate  et  proposito  Deo  adversetur.  Hac 
improbitate  exstimulatur  ad  conatum  earum  rerum  quas  maxime 
adversarias  esse  Deo  putat.  Sed  quia  Deus  illum  potentiae  suae 
fraeno  vinctum  constrictum  que  tenet,  ea  modo  exsequitur  quae 
sibi  divinitus  concessa  fuerint,  atque  ita  creatori  suo,  velit  nolit, 
obsequitur;  quia  cogitur  ministerium  praebere  quocunque  ille  im¬ 
pulerit. 

18.  Jam  vero  quia  Deus  immundos  spiritus,  prout  libitum 
est,  huc  illuc  inflectit,  hoc  regimen  ita  temperat,  ut  fideles  pug¬ 
nando  exerceant,  adoriantur  insidiis,  incursionibus  sollicitent,  pug¬ 
nando  urgeant,  fatigent  etiam  saepe,  conturbent,  pavefaciant,  ac 
interdum  vulnerent,  sed  nunquam  vincant  nec  opprimant;  impios 
autem  subactos  trahant,  in  eorum  animis  et  corporibus  imperium 
exerceant,  ad  omnia  flagitia  velut  mancipiis  abutantur.  Quantum 
ad  fideles  attinet,  quia  ab  ejusmodi  hostibus  inquietantur,  ideo 
has  exhortationes  audiunt:  nolite  locum  dare  diabolo  (Eph.  4,  27); 
diabolus  hostis  vester  ut  leo  rugiens  circuit,  quaerens  quem  de¬ 
voret;  cui  resistite  fortes  fide  (1  Petr.  5,  8);  et  similes.  Ab  hoc 
genere  certaminis  se  non  fuisse  immunem  fatetur  Paulus,  quum 
scribit  (2  Cor.  12,  7),  ad  remedium  domandae  superbiae  sibi  da¬ 
tum  satanae  angelum,  a  quo  humiliaretur.  Omnibus  ergo  filiis  Dei 
commune  est  id  exercitium.  Quia  autem  promissio  illa  de  conte¬ 
rendo  satanae  capite  (Gen.  3,  15),  ad  Christum  et  omnia  ejus 
membra  communiter  pertinet,  ideo  nego  vinci  unquam  vel  opprimi 
ab  eo  fideles  posse.  Consternantur  quidem  saepe,  sed  non  exa¬ 
nimantur  quin  se  recolligant;  concidunt  violentia  ictuum,  sed 
postea  eriguntur;  vulnerantur,  sed  non  lethaliter;  denique  sic  la¬ 
borant  toto  vitae  curriculo,  ut  in  fine  victoriam  obtineant.  Quod 
tamen  ad  singulos  actus  non  restringo.  Scimus  enim  justa  Dei 
vindicta  satanae  permissum  fuisse  ad  tempus  Davidem,  ut  ejus 
impulsu  populum  numeraret  (2  Sam.  24,  1);  nec  frustra  spem  ve- 

niae  relinquit  Paulus,  etiam  si  qui  diaboli  laqueis  irretiti  fuerint 
(2  Tim.  2,  26).  Ideo  alibi  (Kom.  16,  20)  idem  Paulus,  promis¬ 
sionem  superius  citatam  inchoari  in  hac  vita,  ubi  luctandum  est, 
ostendit;  post  luctam  adimpleri,  quum  dicit:  Deus  autem  pacis 
brevi  satanam  conteret  sub  pedibus  vestris.  In  capite  quidem 
nostro  semper  ad  plenum  exstitit  haec  victoria;  quia  nihil  in  eo 
habuit  princeps  mundi;  in  nobis  autem,  qui  membra  ejus  sumus, 
ex  parte  nunc  apparet;  perficietur  autem,  quum  carne  nostra 
exuti,  secundum  quam  infirmitati  obnoxii  adhuc  sumus,  spiritus 
sancti  virtute  pleni  erimus.  In  hunc  modum,  ubi  suscitatur  eri- 
giturque  regnum  Christi,  satan  cum  sua  potestate  concidit;  quem¬ 
admodum  ait  Dominus  ipse  (Luc.  10,  18):  videbam  satanam 
quasi  fulgur  de  coelo  cadentem.  Hoc  enim  responso  confirmat 
quod  de  praedicationis  suae  potentia  retulerant  apostoli.  Item 
(ibid.  11,  21):  quum  princeps  occupat  atrium  suum,  in  pace  sunt 
omnia  quae  possidet;  quum  autem  supervenit  fortior,  ejicitur,  etc. 
Et  in  hunc  finem  Christus  moriendo  vicit  satanam,  qui  habeat 
mortis  imperium;  et  triumphum  de  omnibus  ejus  copiis  egit,  ne 
ecclesiae  noceant.  Alioqui  centies  eam  pessundaret  singulis  mo¬ 
mentis.  Nam  (quae  nostra  est  imbecillitas,  et  quae  illius  sunt 
furiosae  vires)  quomodo  vel  tantillum  contra  multiplices  et  assiduos 
ejus  impetus  staremus,  nisi  freti  ducis  nostri  victoria?  Non  ergo 
in  animas  fidelium  permittit  Deus  regnum  satanae,  sed  impios 
duntaxat  et  incredulos  illi  gubernandos  tradit,  quos  in  suo  grege 
censeri  non  dignatur.  Nam  dicitur  hunc  mundum  sine  contro¬ 
versia  occupare,  donec  a  Christo  exturbetur  (Joann.  12,  31).  Item, 
excaecare  omnes  qui  non  credunt  evangelio  (2  Cor.  4,  4).  Item, 
peragere  opus  suum  in  filiis  contumacibus  (Eph.  2,  2).  Et  me¬ 
rito;  sunt  enim  impii  omnes  vasa  irae.  Ideo  cui  potius  quam 
divinae  ultionis  ministro  subjicerentur?  Denique  ex  patre  diabolo 
esse  dicuntur  (Joann.  8,  44);  quia  ut  in  eo  filii  Dei  agnoscuntur 
fideles  quod  imaginem  ejus  gerunt,  ita  illi  ex  satanae  imagine, 
in  quam  degenerarunt,  ejus  filii  proprie  censentur  (1  Joann.  3,  8). 

19.  Quemadmodum  autem  superius  refutavimus  nugatoriam 
illam  de  sanctis  angelis  philosophiam,  quae  docet  nihil  esse  quam 
inspirationes  vel  motiones  bonas ,  quas  in  mentibus  hominum  Deus 
excitat,  sic  et  hoc  loco  refellendi  sunt  qui  diabolos  nihil  quam 
malos  affectus  aut  perturbationes  esse  nugantur,  quae  nobis  inge¬ 
runtur  a  carne  nostra.  Id  autem  breviter  facere  licebit,  quia  ex¬ 
stant  non  pauca  in  hanc  rem  et  satis  aperta  scripturae  testimonia. 
Primum  quum  immundi  spiritus  vocantur  et  angeli  apostatae,  qui 
ab  origine  sua  degenerarunt,  ipsa  nomina  satis  exprimunt,  non 
motiones  aut  affectiones  mentium,  sed  magis  revera,  quod  dicun¬ 
tur,  mentes  vel  spiritus  sensu  et  intelligentia  praeditos.  Similiter 
ubi  filii  Dei  cum  diaboli  filiis  tam  a  Christo  quam  ab  Joanne  con¬ 
feruntur  (Joann.  8,  44;  1.  Joann.  3,  10),  nonne  inepta  esset  com¬ 
paratio  si  nomen  diaboli  nihil  quam  malas  inspirationes  designaret? 
Et  Joannes  aliquid  etiamnum  apertius  addit  (1  Joann.  3,  8),  dia- 

bolum  ab  initio  peccare.  Similiter  quum  Michaelem  archangelum 
inducit  Judas  (v.  9)  pugnantem  cum  diabolo,  certe  angelo  bono 
opponit  malum  et  defectorem.  Cui  respondet  id  quod  legitur  in 
historia  Job  (1,  6  et  2,  1),  comparuisse  satanam  cum  sanctis  an¬ 
gelis  coram  Deo.  Clarissimi  autem  omnium  sunt  illi  loci  qui  men¬ 
tionem  poenae  faciunt  quam  sentire  incipiunt  a  Dei  judicio,  et 
praecipue  sensuri  sunt  in  resurrectione.  Fili  David,  cur  venisti 
ante  tempus  ad  torquendum  nos  (Matth.  8,  29)?  Item:  ite  male¬ 
dicti  in  ignem  aeternum,  qui  praeparatus  est  diabolo  et  angelis 
ejus  (ibid.  25,  41).  Item:  si  propriis  angelis  non  pepercit,  sed 
catenis  detractos  projecit  in  caliginem  ad  aeternam  damnationem 
servandos,  etc.  (2  Petr.  2,  4).  Quam  ineptae  loquutiones  forent, 
destinatos  aeterno  judicio  diabolos ,  ignem  illis  esse  praepara¬ 
tum,  jam  torqueri  ipsos  et  cruciari  a  Christi  gloria,  si  nulli 
essent  omnino  diaboli?  Sed  quoniam  haec  res  disputatione  non 
eget  apud  eos  qui  verbo  Domini  fidem  habent,  apud  istos  vero 
inanes  speculatores,  quibus  nihil  placet  nisi  novum,  scripturae 
testimoniis  parum  proficitur,  videor  mihi  fecisse  quod  volui,  ut 
scilicet  instructae  sint  piae  mentes  adversus  ejusmodi  deliria,  qui¬ 
bus  inquieti  homines  se  et  alios  simpliciores  turbant.  Fuit  autem 
operae  pretium  hoc  quoque  attingere,  ne  qui  illo  errore  impli¬ 
citi,  dum  putant  nullum  se  habere  hostem,  fiant  ad  resistendum 
segniores  et  incautiores. 

20.  Interea  ne  pigeat  in  hoc  pulcherrimo  theatro  piam  ob¬ 
lectationem  capere  ex  manifestis  et  obviis  Dei  operibus.  Est  enim 
hoc  (ut  alibi  diximus)  etsi  non  praecipuum,  naturae  tamen  ordine 
primum  fidei  documentum,  quaquaversum  oculos  circumferamus, 
omnia  quae  occurrunt,  meminisse  Dei  esse  opera,  et  simul  quem 
in  finem  a  Deo  condita  sint,  pia  cogitatione  reputare.  Ergo  ut 
vera  fide  apprehendamus  quod  de  Deo  scire  refert,  historiam 
creationis  mundi  operae  pretium  est  in  primis  tenere,  qualiter  a 
Mose  breviter  exposita,  et  a  sanctis  deinde  viris,  Basilio  prae¬ 
sertim  et  Ambrosio,  copiosius  illustrata  est.  Ex  ea  discemus,  Deum 
verbi  ac  spiritus  sui  potentia  ex  nihilo  creasse  coelum  et  terram; 
hinc  omne  genus  animalia  resque  inanimatas  produxisse,  mirabili 
serie  distinxisse  innumeram  rerum  varietatem,  suam  unicuique  ge¬ 
neri  naturam  indidisse,  assignasse  officia,  loca  attribuisse  et  sta¬ 
tiones;  et,  quum  omnia  sint  corruptioni  obnoxia,  providisse  ta¬ 
men  ut  singulae  species  ad  diem  extremum  salvae  conserventur. 
Proinde  alias  fovere  arcanis  modis ,  et  novum  subinde  vigorem 
illis  quasi  instillare;  aliis  vim  propagandi  contulisse,  ne  suo  inter¬ 
itu  prorsus  intereant.  Itaque  coelum  et  terram  quam  fieri  po¬ 
tuit  absolutissima  rerum  omnium  copia,  varietate,  pulchritudine, 
non  secus  atque  amplam  ac  splendidam  domum ,  exquisitissima 
simul  et  copiosissima  supellectile  instructam  ac  refertam,  mirabi¬ 
liter  exornasse.  Demum  hominem  formando  eumque  tam  specioso 
decore  totque  ac  tantis  dotibus  insigniendo,  praeclarissimum  in  eo 
suorum  operum  specimen  edidisse.  Yerum  quoniam  mundi  crea- 

tionem  enarrare  milii  non  est  propositum,  satis  sit  haec  paucula 
iterum  in  transitu  attigisse.  Melius  enim  est,  ut  jam  monui,  lec¬ 
tores  ex  Mose  et  aliis,  qui  mundi  historiam  fideliter  ac  diligen¬ 
ter  memoriae  commendarunt,  pleniorem  hujus  loci  intelligentiam 
petere. 

21.  Quorsum  vero  tendere,  et  quem  in  scopum  referri  de¬ 
beat  operum  Dei  consideratio,  pluribus  disputare  nihil  attinet; 
quum  et  alibi  magna  ex  parte  expedita  haec  quaestio,  et  quan¬ 
tum  praesentis  instituti  interest,  paucis  verbis  absolvi  queat.  Sane 
si  pro  dignitate  explicare  libeat  quam  inaestimabilis  Dei  sapientia, 
potentia,  justitia,  bonitas  in  mundi  compositione  reluceat,  nullus 
orationis  splendor,  nullus  ornatus  tantae  rei  magnitudini  par  erit. 
Nec  dubium  quin  velit  nos  Dominus  in  hac  sancta  meditatione 
continenter  occupari :  ut  dum  illas  immensas  sapientiae ,  justitiae, 
bonitatis,  potentiae  suae  divitias  in  omnibus  creaturis,  velut  in 
speculis  contemplamur,  non  tantum  eas  fugiente  oculo  percurra¬ 
mus,  et  evanido  (ut  sic  loquar)  intuitu;  sed  in  ea  cogitatione 
diu  immoremur,  eam  serio  ac  fideliter  animis  revolvamus,  memo¬ 
riaque  identidem  repetamus.  Yerum  quia  nunc  in  didactico  ver¬ 
samur  genere,  ab  iis  supersedere  nos  convenit  quae  longas  decla¬ 
mationes  requirunt.  Ergo  ut  compendio  studeam,  tunc  sciant  lec¬ 
tores  se  vera  fide  apprehendisse  quid  sit  Deum  coeli  et  terrae 
esse  creatorem,  si  illam  primum  universalem  regulam  sequantur, 
ut  quas  in  suis  creaturis  Deus  exhibet  conspicuas  virtutes,  non 
ingrata  vel  incogitantia  vel  oblivione  transeant;  deinde  sic  ad  se 
applicare  discant  quo  penitus  afficiantur  in  suis  cordibus.  Prioris 
exemplum  est,  dum  reputamus  quanti  fuerit  artificis,  hanc  stella¬ 
rum  multitudinem,  quae  in  coelo  est,  tam  disposita  serie  ordinare 
et  aptare  ut  nihil  excogitari  possit  aspectu  speciosius;  alias  ita 
inserere  et  affigere  suis  stationibus  ut  moveri  nequeant;  aliis  li¬ 
beriorem  cursum  concedere,  sed  ita  ut  errando  non  ultra  spatium 
vagentur;  omnium  motum  ita  temperare,  ut  dies  et  noctes,  men¬ 
ses,  annos  et  anni  tempora  metiatur;  et  hanc  quoque,  quam  quo¬ 
tidie  cernimus,  inaequalitatem  dierum  ad  tale  temperamentum  re¬ 
digere  ut  nihil  confusionis  habeat.  Sic  quoque  dum  potentiam 
observamus,  in  sustinenda  tanta  mole,  in  tam  celeri  coelestis 
machinae  volutatione  gubernanda,  et  similibus.  Haec  enim  pau¬ 
cula  exempla  satis  declarant  quid  sit  Dei  virtutes  in  mundi  crea¬ 
tione  recognoscere.  Alioqui  si  totam  rem,  ut  dixi,  oratione  per¬ 
sequi  libeat,  nullus  erit  modus.  Quando  tot  sunt  divinae  potentiae 
miracula,  tot  insignia  bonitatis,  tot  sapientiae  documenta,  quot 
sunt  in  mundo  rerum  species,  imo  quot  sunt  res  vel  magnae  vel 
exiguae. 

22.  Restat  altera  pars  quae  ad  fidem  propius  accedit:  ut 
dum  animadvertimus  in  bonum  ac  salutem  nostram  Deum  omnia 
destinasse,  simul  in  nobis  ipsis,  et  tantis  quae  in  nos  contulit 
bonis,  sentimus  ipsius  potentiam  et  gratiam,  inde  nos  ad  ipsius 
fiduciam  ,  invocationem  ,  laudem ,  amorem  excitemus.  Porro  omnia 

se  hominis  causa  condere,  ipso  creandi  ordine  demonstravit  ipse 
Dominus,  ut  paulo  ante  admonui.  Non  enim  abs  re  est  quod 
mundi  fabricam  in  sex  dies  distribuit;  quum  nihilo  difficilius  esset, 
uno  momento  totum  opus  simul  omnibus  numeris  complere,  quam 
ejusmodi  progressione  sensim  ad  complementum  pervenire.  Yerum 
in  eo  suam  erga  nos  providentiam  paternamque  sollicitudinem 
commendare  voluit,  quod  antequam  hominem  fingeret,  quidquid 
utile  illi  ac  salutare  providebat  fore,  id  totum  praeparavit.  Quan¬ 
tae  nunc  ingratitudinis  foret,  dubitare  an  huic  optimo  patri  curae 
simus,  quem  videmus  de  nobis,  priusquam  nasceremur,  fuisse 
sollicitum?  Quam  impium  esset  diffidentia  trepidare,  ne  aliquando 
nos  in  necessitate  destituat  ejus  benignitas,  quam  videmus  non¬ 
dum  natis  cum  summa  bonorum  omnium  affluentia  fuisse  exposi¬ 
tam?  Ad  haec  audimus  ex  Mose  (Gen.  1,  28  et  9,  2),  nobis 
ejus  liberalitate  subjectum  quidquid  omnino  rerum  est  in  toto  orbe. 
Certum  est,  non  ideo  fecisse  quo  nos  luderet  inani  titulo  dona¬ 
tionis.  Ergo  nihil  unquam  nobis  defuturum  est  quoad  salutis 
nostrae  referet.  Denique,  ut  semel  finiam,  quoties  Deum  nomi¬ 
namus  coeli  et  terrae  creatorem,  simul  in  mentem  nobis  veniat, 
eorum  omnium  quae  condidit,  dispensationem  in  manu  ac  potestate 
ipsius  esse,  nos  vero  esse  ipsius  filios,  quos  alendos  et  educandos 
in  suam  fidem  custodiamque  receperit;  ut  bonorum  omnium  sum¬ 
mam  ab  eo  uno  exspectemus,  ac  certo  speremus  illum  nunquam 
passurum  nos  rebus  ad  salutem  necessariis  indigere,  ne  aliunde 
spes  nostra  pendeat;  ut  quidquid  desideramus,  ad  eum  vota  nostra 
respiciant;  cujuscunque  rei  fructum  percipimus,  ejus  esse  benefi¬ 
cium  agnoscamus,  et  cum  gratiarum  actione  profiteamur;  ut  tanta 
bonitatis  ac  beneficentiae  suavitate  illecti,  ipsum  toto  pectore  amare 
et  colere  studeamus. 

CAPUT  XV. 

Qualis  homo  sit  creatus:  ubi  de  animae  facultatibus,  de 
imagine  Dei,  libero  arbitrio,  et  prima  naturae  integritate 

disseritur. 

Partes  hujus  Capitis :  1)  In  hac  disputatione  de  hominis  statu  ante  lapsum, 
regulis  necessariis  adhibitis,  primum  de  corporis  creatione  agitur,  et  quid  nos 
doceat  ejus  ex  terra  formatio  et  vivificatio,  sect.  1.  —  2)  Variis  et  validis  ar¬ 
gumentis  probatur  animae  humanae  immortalitas ,  sect.  2.  —  3)  De  imagine 
Dei  (immortalitatis  animae  humanae  argumeuto  firmissimo)  tractatur,  refutatis 
quorundam  deliriis ,  sect.  3.  —  4)  Discussis  nebulis  errorum ,  quae  luci  veri¬ 
tatis  tenebras  offundunt ,  additur  de  facultatibus  animae  humanae  ante  lapsum 
theologica  et  philosophica  consideratio,  sect.  4 — 8. 

1.  Jam  de  hominis  creatione  dicendum;  non  modo  quia  inter 
omnia  Dei  opera  nobilissimum  ac  maxime  spectabile  est  justitiae 

ejus,  et  sapientiae,  et  bonitatis  specimen:  sed  quia,  ut  initio  dixi¬ 
mus,  non  potest  liquido  et  solide  cognosci  Deus  a  nobis,  nisi 
accedat  mutua  nostri  cognitio.  Etsi  autem  ea  duplex  est:  nempe 
ut  sciamus  quales  nos  prima  origine  simus  conditi ,  et  qualis 
nostra  conditio  esse  coeperit  post  Adae  lapsum  (nec  vero  multum 
prodesset  creationem  nostram  tenere,  nisi  in  hac  tristi  ruina 
agnosceremus  qualis  sit  naturae  nostrae  corruptela  et  deformitas) 
nunc  tamen  integrae  naturae  descriptione  contenti  erimus.  Et 
sane  antequam  ad  miseram  istam  hominis  conditionem,  cui  nunc 
addictus  est;  descendimus,  operae  pretium  est  tenere  qualis  ab 
initio  conditus  fuerit.  Cavendum  est  enim  ne  praecise  tantum  na¬ 
turalia  hominis  mala  demonstrando,  ea  videamur  ad  naturae  auto- 
rem  referre:  quandoquidem  in  hoc  praetextu  se  habere  satis  de¬ 
fensionis  putat  impietas  si  obtendere  queat,  quidquid  habet  vitii, 
a  Deo  quodammodo  profectum  esse;  nec  dubitat,  si  redarguitur, 
cum  Deo  ipso  litigare,  culpamque  in  eum  transscribere  cujus  me¬ 
rito  rea  agitur.  Et  qui  religiosius  loqui  de  numine  videri  volunt, 
libenter  tamen  excusationem  pravitatis  suae  captant  a  natura,  non 
cogitantes  se  Deum  quoque  (licet  obscurius)  sugillare,  cujus  in 
contumeliam  recideret,  si  quid  vitii  inesse  naturae  probaretur. 
Quum  ergo  videamus  carnem  inhiare  subterfugiis  omnibus,  qui¬ 
bus  utcunque  derivari  alio  a  se  malorum  suorum  culpam  existi¬ 
mat,  huic  malitiae  diligenter  obviandum  est.  Itaque  sic  tractanda 
est  humani  generis  calamitas,  ut  praecidatur  omnis  tergiversatio, 
et  justitia  Dei  ab  omni  insimulatione  vindicetur.  Postea  suo  loco 
videbimus  quam  longe  absint  homines  ab  ea  puritate  qua  dona¬ 
tus  fuerat  Adam.  Ac  primo  tenendum  est,  quum  ex  terra  et 
luto  sumptus  fuit,  injectum  fuisse  superbiae  fraenum;  quia  nihil 
magis  absurdum  est  quam  sua  excellentia  gloriari  qui  non  solum 
habitant  tugurium  luteum,  sed  qui  sunt  ipsi  ex  parte  terra  et 
cinis.  Quod  autem  Deus  vas  testaceum  non  modo  animare  digna¬ 
tus  est,  sed  etiam  domicilium  esse  voluit  immortalis  spiritus,  jure 
in  tanta  fictoris  sui  liberalitate  gloriari  potuit  Adam. 

2.  Porro  hominem  constare  anima  et  corpore,  extra  con¬ 
troversiam  esse  debet.  Atque  animae  nomine  essentiam  immor¬ 
talem,  creatam  tamen  intelligo,  quae  nobilior  ejus  pars  est.  Inter¬ 
dum  spiritus  vocatur.  Etsi  enim,  dum  simul  junguntur  haec  no¬ 
mina,  significatione  inter  se  differunt,  ubi  tamen  seorsum  ponitur 
spiritus,  tantundem  valet  atque  anima.  Sicuti  quum  Solomo  de 
morte  loquens,  dicit  tunc  spiritum  ad  Deum  redire  qui  dedit  il¬ 
lum  (Eccl.  12,  7).  Et  Christus  spiritum  suum  patri  commendans 
(Luc.  23,  46),  Stephanus  etiam  Christo  (Act.  7,  59),  non  aliud 
intelligunt,  quam  ubi  soluta  est  a  carnis  ergastulo  anima,  Deum 
esse  perpetuum  ejus  custodem.  Qui  vero  animam  imaginantur 
ideo  spiritum  dici  quia  flatus  sit,  aut  vis  divinitus  iufusa  corpo¬ 
ribus  quae  tamen  essentia  careat,  eos.  nimis  crasse  desipere,  et 
res  ipsa  et  tota  scriptura  ostendit.  Verum  quidem  est,  dura  ter¬ 
rae  plus  justo  affixi  sunt  homines,  hebetari,  imo,  quia  a  patre 

luminum  alienati  sunt,  tenebris  esse  obcaecatos,  ut  se  a  morte 
fore  superstites  non  cogitent.  interim  tamen  non  ita  in  tenebris 
exstincta  lux  est,  quin  immortalitatis  suae  sensu  tangantur.  Certe 
conscientia,  quae  inter  bonum  et  malum  discernens,  Dei  judicio 
respondet,  indubium  est  immortalis  spiritus  signum.  Quomodo 
enim  ad  Dei  tribunal  penetraret  motus  sine  essentia,  et  terrorem 
sibi  ex  reatu  incuteret?  Neque  enim  spiritualis  poenae  metu  af¬ 
ficitur  corpus,  sed  in  solam  animam  cadit;  unde  sequitur,  essen¬ 
tia  praeditam  esse.  Jam  ipsa  Dei  cognitio  satis  coarguit,  animas 
quae  mundum  transscendunt ,  esse  immortales,  quia  ad  vitae  fon¬ 
tem  non  perveniret  vigor  evanidus.  Denique  quum  tot  praeclarae 
dotes  quibus  humana  mens  pollet,  divinum  aliquid  insculptum  ei 
esse  clamitent ,  totidem  sunt  immortalis  essentiae  testimonia.  Nam 
qui  brutis  animalibus  inest  sensus,  extra  corpus  non  egreditur, 
vel  saltem  non  longius  se  extendit  quam  ad  res  sibi  objectas. 
Mentis  vero  humanae  agilitas  coelum  et  terram,  naturaeque  ar¬ 
cana  perlustrans ,  et  ubi  saecula  omnia  intellectu  et  memoria  com¬ 
plexa  est,  singula  digerens  sua  serie,  futuraque  ex  praeteritis  col¬ 
ligens,  clare  demonstrat  latere  in  homine  aliquid  a  corpore  sepa¬ 
ratum.  Deum  invisibilem  et  angelos  intelligentia  concipimus,  quod 
minime  in  corpus  competit.  Decta,  justa  et  honesta,  quae  sensus 
corporeos  latent,  apprehendimus.  Ergo  hujus  intelligentiae  sedem 
spiritum  esse  oportet.  Imo  somnus  ipse,  qui  hominem  obstupe¬ 
faciens  vita  etiam  exuere  videtur,  non  obscurus  est  immortali¬ 
tatis  testis :  quando  non  modo  earum  rerum ,  quae  nunquam  factae 
sunt,  cogitationes  suggerit,  sed  etiam  in  futurum  tempus  prae¬ 
sagia.  Breviter  haec  attingo  quae  profani  quoque  scriptores  splen¬ 
didiore  verborum  ornatu  magnifice  extollunt;  sed  apud  pios  lecto¬ 
res  satis  valebit  simplex  admonitio.  Jam  nisi  anima  essentiale 
quiddam  esset  a  corpore  separatum,  non  doceret  scriptura  nos  ha¬ 
bitare  domos  luteas,  et  morte  migrare  ex  tabernaculo  carnis; 
exuere  quod  corruptibile  est,  ut  tandem  ultimo  die  reportemus 
mercedem,  prout  se  quisque  gesserit  in  corpore.  Nam  hi  certe 
loci ,  et  similes  qui  passim  occurrunt ,  non  solum  manifeste  distin¬ 
guunt  animam  a  corpore,  sed  hominis  nomen  ad  eam  transferendo, 
praecipuam  esse  partem  indicant.  Jam  quum  hortatur  fideles  Pau¬ 
lus  (1  Cor.  7,  1),  ut  se  mundent  ab  omni  inquinamento  carnis 
et  spiritus,  duas  partes  in  quibus  resident  sordes  peccati  consti¬ 
tuit.  Petrus  quoque  Christum  vocans  (1  Petr.  2,  25)  animarum 
pastorem  et  episcopum,  perperam  loquutus  esset,  nisi  essent  ani¬ 
mae  erga  quas  fungeretur  hoc  officio.  Neque  staret  quod  dicit 
de  aeterna  animarum  salute,  et  quod  jubet  animas  purificare,  et 
pravas  cupiditates  militare  adversus  animam  (1  Petr.  1,9;  ibid. 
2,  11);  quod  item  autor  epistolae  ad  Hebraeos  (13,  17)  pastores 
dicit  excubias  agere,  ut  rationem  reddant  pro  animabus  nostris, 
nisi  propriam  essentiam  animae  haberent.  Eodem  spectat  quod 
Paulus  (2  Cor.  1 ,  23)  testem  invocat  Deum  in  animam  suam ; 
quia  rea  coram  Deo  non  fieret  nisi  poenae  esset  obnoxia.  Quod 

etiam  clarius  exprimitur  Christi  verbis,  dum  timere  eum  jubet 
qui  postquam  occiderit  corpus,  animam  potest  mittere  in  gehen¬ 
nam  ignis  (Matth.  10,  28;  Luc.  12,  5).  Jam  dum  autor  epistolae 
ad  Hebraeos  (12,  9)  patres  carnis  nostrae  a  Deo  distinguit,  qui 
unus  est  pater  spirituum,  non  potuit  clarius  animarum  essentiam 
asserere.  Ad  haec,  nisi  animae  corporum  ergastulis  solutae  ma¬ 
nerent  superstites,  absurde  induceret  Christus  (Luc.  16,  22)  La- 
zari  animam  gaudio  fruentem  in  sinu  Abrahae,  et  rursum  divitis 
animam  horrendis  tormentis  addictam.  Hoc  idem  Paulus  confir¬ 
mat  (2  Cor.  5 ,  6.  8) ,  nos  a  Deo  peregrinari  docens  quamdiu  in 
carne  habitamus;  ejus  vero  praesentia  extra  carnem  frui.  Ne 
longior  sim  in  re  parum  obscura,  hoc  tantum  ex  Luca  (Act.  23,  8) 
addam,  inter  Sadducaeorum  errores  referri  quod  spiritus  et  angelos 
esse  non  crederent. 

3.  Hujus  etiam  rei  probatio  inde  firma  colligitur,  quod  di¬ 
citur  homo  creatus  ad  imaginem  Dei.  (Gen.  1 ,  27).  Quamvis 
enim  in  homine  externo  refulgeat  Dei  gloria,  propriam  tamen 
imaginis  sedem  in  anima  esse  dubium  non  est.  Non  infitior  qui¬ 
dem  ,  externam  speciem ,  quatenus  nos  distinguit  a  brutis  anima¬ 
libus,  ac  separat,  simul  Deo  propius  adjungere.  Nec  vehementius 
contendam,  si  quis  censeri  velit  sub  imagine  Dei,  quod  quum 
prona  spectent  animalia  caetera  terram ,  os  homini  sublime  datum 
est,  coelumque  videre  jussus,  et  erectos  ad  sidera  tollere  vultus. 
Modo  fixum  illud  maneat,  imaginem  Dei,  quae  in  his  externis  no¬ 
tis  conspicitur  vel  emicat,  spiritualem  esse.  Osiander  enim  (quem 
scripta  ejus  testantur  in  futilibus  commentis  perverse  fuisse  in¬ 
geniosum)  imaginem  Dei  promiscue  tam  ad  corpus  quam  ad  ani¬ 
mam  extendens,  coelum  terrae  miscet.  Dicit  patrem,  filium  et 
spiritum  sanctum  in  homine  locare  suam  imaginem,  quia  utcun¬ 
que  stetisset  Adam  integer,  Christus  tamen  futurus  fuerit  homo. 
Ita,  secundum  eum,  corpus  quod  destinatum  erat  Christo,  exemplar 
ac  typus  fuit  corporeae  illius  figurae  quae  tunc  formata  fuit. 
Sed  ubi  reperiet  Christum  spiritus  esse  imaginem?  Fateor  certe 
in  mediatoris  persona  lucere  totius  divinitatis  gloriam;  sed  quo¬ 
modo  sermo  aeternus  vocabitur  spiritus  imago,  quem  ordine  prae¬ 
cedit?  Denique  evertitur  inter  filium  et  spiritum  distinctio,  si 
hic  illum  nominet  suam  imaginem.  Ad  haec  scire  ex  eo  velim 
quomodo  Christus  in  carne  quam  induit  spiritum  sanctum  referat, 
et  quibus  notis  vel  lineamentis  exprimat  ejus  similitudinem.  Et 
quum  filii  quoque  personae  sermo  ille :  faciamus  hominem ,  etc. 
(Gen.  1,  26)  communis  sit,  eum  sui  ipsius  imaginem  sequitur  esse : 
quod  ab  omni  ratione  abhorret.  Adde  quod  non  nisi  ad  Christi 
hominis  typum  vel  exemplar  formatus  fuit  homo,  si  recipitur 
Osiandri  figmentum;  atque  ita  idea  ex  qua  sumptus  est  Adam, 
fuit  Christus,  quatenus  vestiendus  carne  erat;  quum  scriptura  longe 
alio  sensu  doceat  eum  in  imagine  Dei  creatum  esse.  Pias  coloris 
habet  eorum  argutia,  qui  exponunt,  Adam  creatum  fuisse  in  ima¬ 
gine  Dei,  quia  Christo,  qui  unica  Dei  imago  est,  fuerit  confor- 

mis.  Sed  in  ea  quoque  nihil  est  solidum.  Disputatio  etiam  non 
parva  est  de  imagine  et  similitudine,  dum  interpretes  differentiam 
quae  nulla  est,  inter  duas  istas  voces  quaerunt,  nisi  quod  simi¬ 
litudo  vice  expositionis  addita  est.  Primo  scimus  Hebraeis  tritas 
esse  repetitiones  quibus  rem  unam  bis  explicant;  deinde  in  re 
ipsa  nulla  est  ambiguitas  quin  Dei  imago  nominetur  homo,  quia 
Deo  similis  est.  IJnde  ridiculos  esse  apparet,  qui  subtilius  philo¬ 
sophantur  in  nominibus  illis,  sive  Zelem,  hoc  est  imaginem,  sta-  I 
tuant  in  substantia  animae,  et  Demuth,  hoc  est  similitudinem,  in 
qualitatibus,  sive  aliud  diversum  afferant.  Quia  ubi  Deus  homi¬ 
nem  creare  decrevit  in  imagine  sua,  quod  erat  obscurius,  exege- 
tice  repetit  hac  particula,  ad  similitudinem.  Quasi  diceret  se  ho¬ 
minem  facturum ,  in  quo  se  ipsum  velut  in  imagine  repraesentaret,  jj 
propter  insculptas  similitudinis  notas.  Itaque  Moses  paulo  post 
idem  recitans,  imaginem  Dei  bis  ponit,  omissa  similitudinis  men¬ 
tione.  Frivolum  autem  est  quod  objicit  Osiander,  non  dici  par¬ 
tem  hominis,  vel  animam  cum  suis  dotibus,  imaginem  Dei;  sed 
totum  Adam,  cui  nomen  a  terra,  unde  sumptus  est,  impositum 
fuit.  Frivolum,  inquam,  sani  omnes  lectores  hoc  judicabunt. 
Nam  dum  mortalis  vocatur  totus  homo,  non  ideo  morti  subjicitur 
anima;  nec  rursum  ubi  dicitur  animal  rationale,  ideo  in  corpus 
ratio  vel  intelligentia  competit.  Quamvis  ergo  anima  non  sit 
homo,  absurdum  tamen  non  est,  eum  animae  respectu  vocari  Dei 
imaginem;  etsi  principium  quod  nuper  posui  retineo,  patere  Dei 
effigiem  ad  totam  praestantiam,  qua  eminet  hominis  natura  inter 
omnes  animantium  species.  Proinde  hac  voce  notatur  integritas 
qua  praeditus  fuit  Adam  quum  recta  intelligentia  polleret ,  affectus 
haberet  compositos  ad  rationem,  sensus  omnes  recto  ordine  tem¬ 
peratos,  vere  que  eximiis  dotibus  opificis  sui  excellentiam  referret. 

Ac  quamvis  primaria  sedes  divinae  imaginis  fuerit  in  mente  et 
cofde,  vel  in  anima  ejusque  potentiis,  nulla  tamen  pars  fuit  etiam 
usque  ad  corpus,  in  qua  non  scintillae  aliquae  micarent.  Certum 
est  in  singulis  etiam  mundi  partibus  fulgere  lineamenta  quaedam 
gloriae  Dei;  unde  colligere  licet,  ubi  in  homine  locatur  ejus  imago, 
tacitam  subesse  antithesin,  quae  hominem  supra  alias  omnes  crea¬ 
turas  extollat,  et  quasi  separet  a  vulgo.  Neque  vero  negandum 
est,  angelos  ad  Dei  similitudinem  creatos  esse,  quando  summa 
nostra  perfectio,  teste  Christo  (Matth.  22,  30),  erit  similes  illis 
fieri.  Sed  non  frustra  peculiari  hoc  elogio  Dei  erga  nos  gratiam 
commendat  Moses;  praesertim  quum  visibiles  tantum  creaturas 
homini  comparet. 

4.  Nondum  tamen  data  esse  videtur  plena  imaginis  definitio, 
nisi  clarius  pateat  quibus  facultatibus  praecellat  homo,  et  quibus 
speculum  censeri  debeat  gloriae  Dei.  Id  vero  non  aliunde  me¬ 
lius  quam  ex  reparatione  corruptae  naturae  cognosci  potest.  Quin 
Adam,  ubi  excidit  e  gradu  suo,  hac  defectione  a  Deo  alienatus 
sit  minime  dubium  est.  Quare  etsi  demus,  non  prorsus  exinani¬ 
tam  ac  deletam  in  eo  fuisse  Dei  imaginem ,  sic  tamen  corrupta 

fuit,  ut  quidquid  superest,  horrenda  sit  deformitas,  Ideoque  re¬ 
cuperandae  salutis  nobis  initium  est  in'  ea  instauratione  quam 
consequimur  per  Christum,  qui  etiam  hac  de  causa  vocatur  se¬ 
cundus  Adam,  quia  nos  in  veram  et  solidam  integritatem  restituit. 
Quamvis  enim  vivificantem  spiritum  quo  donantur  a  Christo  fide¬ 
les,  opponens  Paulus  (1.  Cor.  15,  45)  animae  viventi  in  qua  crea¬ 
tus  fuit  Adam ,  uberiorem  gratiae  mensuram  in  regeneratione  com¬ 
mendet,  non  tamen  alterum  illud  caput  tollit,  hunc  regenerationis 
esse  finem,  ut  nos  Christus  ad  imaginem  Dei  reformet.  Itaque 
alibi  novum  hominem  renovari  docet  secundum  imaginem  ejus 
qui  creavit  illum.  Cui  respondet  illud:  induite  novum  hominem 
qui  secundum  Deum  creatus  est  (Eph.  4,  23;  Coi.  3,  9).  Jam 
videndum  est,  quid  maxime  sub  hac  renovatione  comprehendat 
Paulus.  Priore  loco  agnitionem  ponit,  altero  autem  sinceram 
justitiam  et  sanctitatem,  unde  colligimus  imaginem  Dei  initio  in 
luce  mentis,  in  cordis  rectitudine,  partium  que  omnium  sanitate 
conspicuam  fuisse  Dei  imaginem.  Quanquam  enim  fateor  synec- 
dochicas  esse  loquendi  formas,  non  potest  tamen  principium  hoc 
convelli,  quod  in  renovatione  imaginis  Dei  praecipuum  est,  in 
ipsa  etiam  creatione  tenuisse  summum  gradum.  Eodem  pertinet 
quod  alibi  tradit  (2  Cor.  3,  18),  nos  revelata  facie  gloriam  Christi 
speculantes,  in  eandem  imaginem  transformari.  Videmus  nunc  ut 
Christus  perfectissima  sit  Dei  imago,  ad  quam  formati  sic  in¬ 
stauramur,  ut  vera  pietate,  justitia,  puritate,  intelligentia  imagi¬ 
nem  Dei  gestemus.  Quo  posito ,  osiandrica  illa  de  figura  corporis 
imaginatio  per  se  facile  evanescit.  Quod  autem  vir  solus  imago 
et  gloria  Dei  vocatur  apud  Paulum  (1  Cor.  11,  7),  et  mulier  ex¬ 
cluditur  ab  hoc  honoris  gradu,  ad  ordinem  politicum  restringi  ex 
contextu  patet.  At  sub  imagine,  cujus  fit  mentio,  comprehendi 
quidquid  ad  spiritualem  et  aeternam  vitam  spectat,  jam  satis  pro¬ 
batum  esse  arbitror.  Hoc  idem  aliis  verbis  confirmat  Joannes, 
asserens  (1,  4),  vitam,  quae  in  aeterno  Dei  sermone  ab  initio 
erat,  fuisse  lucem  hominum.  Nam  quum  propositum  sit  singula¬ 
rem  Dei  gratiam,  qua  homo  reliquis  animantibus  praecellit,  lau¬ 
dare  ,  ut  eum  segreget  ex  communi  numero ,  quia  non  vulgarem 
adeptus  est  vitam ,  sed  conjunctam  cum  luce  intelligentiae :  simul 
ostendit  quomodo  ad  imaginem  Dei  sit  conditus.  Ergo,  quum  Dei 
imago  sit  integra  naturae  humanae  praestantia,  quae  refulsit  in 
Adam  ante  defectionem,  postea  sic  vitiata  et  prope  deleta,  ut 
nihil  ex  ruina  nisi  confusum,  mutilum,  labeque  infectum  supersit, 
nunc  aliqua  ex  parte  conspicitur  in  electis,  quatenus  spiritu  re- 
geniti  sunt;  plenum  vero  fulgorem  obtinebit  in  coelo.  Ut  vero 
sciamus  quibus  partibus  constet,  de  animae  facultatibus  disserere 
operae  pretium  est.  .Nam  illa  Augustini1)  speculatio  minime  firma 
est,  animam  trinitatis  esse  speculum,  quia  in  ea  resident  intel- 


1)  Libr.  dc  Trinit.  10.  c.  11  (17)  seqq.  et  libr.  de  Civit.  Dei  11.  c.  10, 
c.  24  seqq. 

lectus,  voluntas  et  memoria.  Neque  etiam  probabilis  eorum  opi¬ 
nio,  qui  Dei  similitudinem  in  dominatu  ei  tradito  locant:  ac  si  j 
Deum  hac  nota  solum  referret,  quia  constitutus  sit  omnium  re-  , 
rum  herus  ac  possessor,  quum  penes  ipsum,  non  extra,  proprie 
quaerenda  sit,  imo  interius  sit  animae  bonum. 

5.  Caeterum,  antequam  longius  progrediar,  Manichaeorum  ? 
delirio  occurrere  necesse  est,  quod  rursus  hac  aetate  invehere  ten- 
tavit  Servetus.  Quod  dicitur  (Gen.  2,  7)  inspirasse  Deus  in  fa¬ 
ciem  hominis  spiraculum  vitae,  putarunt  animam  traducem  esse 
substantiae  Dei ;  quasi  aliqua  immensae  divinitatis  portio  in  ho¬ 
minem  fluxisset.  Atqui  hic  diabolicus  error  quam  crassas  et  foedas  i 
absurditates  secum  trahat,  breviter  ostendere  facile  est.  Nam  si 
ex  Dei  essentia  per  traducem  sit  anima  hominis,  sequetur,  Dei  * 
naturam  non  solum  mutationi  esse  obnoxiam  et  passionibus,  sed 
ignorantiae  quoque,  pravis  cupiditatibus,  infirmitati  et  omne  ge¬ 
nus  vitiis.  Nihil  homine  inconstantius  quia  ejus  animam  exagi-  j 
tant  et  varie  distrahunt  contrarii  motus;  subinde  per  inscitiam 
hallucinatur ;  minimis  quibusque  tentationibus  victus  succumbit; 
animam  ipsam  scimus  sordium  omnium  lacunam  ac  receptaculum 
esse.  Quae  omnia  Dei  naturae  adscribere  conveniet,  si  recipimus  ' 
animam  esse  ex  Dei  essentia,  vel  arcanum  divinitatis  influxum.  i 
Quis  ad  hoc  portentum  non  exhorreat?  Yere  quidem  ex  Arato 
Paulus  (Act.  17,  28)  nos  dicit  esse  Dei  progeniem;  sed  qualitate, 
non  substantia,  quatenus  silicet  divinis  nos  dotibus  ornavit.  In¬ 
terea  creatoris  essentiam  lacerare,  ut  partem  quisque  possideat, 
nimiae  amentiae  est.  Animas  ergo,  quamvis  illis  insculpta  sit 
imago  Dei,  creatas  esse  non  minus  quam  angelos,  certo  statuen¬ 
dum  est.  Creatio  autem  non  transfusio  est,  sed  essentiae  ex  ni¬ 
hilo  exordium.  Nec  vero,  si  a  Deo  spiritus  datus  est,  et  ex  carne 
migrando  ad  eum  redit,  protinus  dicendum  est,  ex  ejus  substan¬ 
tia  decerptum  esse.  Atque  hac  quoque  in  parte  Osiander,  dum 
suis  illusionibus  effertur,  impio  errore  se  implicuit,  imaginem  Dei 

in  homine  non  agnoscens  sine  essentiali  justitia ,  quasi  nos  inaesti-  j 
mabili  spiritus  sui  virtute  conformes  sibi  reddere  nequeat  Deus, 
quin  substantialiter  Christus  in  nos  se  transfundat.  Quocunque 
colore  has  praestigias  fucare  conentur  nonnulli,  oculos  sanis  lecto¬ 
ribus  nunquam  ita  perstringent  quin  videant  resipere  Manichaeorum 
errorem.  Atque  ubi  de  imaginis  instauratione  disserit  Paulus,  ex 
ejus  verbis  elicere  promptum  est,  non  substantiae  influxu,  sed 
spiritus  gratia  et  virtute,  hominem  fuisse  Deo  conformen.  Dicit 
enim  (2  Cor.  3,  18)  Christi  gloriam  speculando,  in  eandem  ima¬ 
ginem  nos  transformari  tanquam  a  Domini  spiritu:  qui  certe  ita 
in  nobis  operatur  ut  Deo  consubstantiales  nos  reddat. 

6.  Animae  definitionem  a  philosophis  petere  stultum  esset, 
quorum  nemo  fere,  excepto  Platone,  substantiam  immortalem  so¬ 
lide  asseruit.  Eam  quidem  alii  quoque  Socratici  attingunt;  sed 
ita  ut  nemo  aperte  doceat  de  quo  ipse  persuasus  non  fuit.  Inde 
autem  Platoni  rectior  sententia,  quod  imaginem  Dei  in  anima 

considerat.  Alii  ejus  potentias  ac  facultates  ita  praesenti  vitae 
affigunt,  ut  extra  corpus  nihil  reliquum  faciant.  Porro  ex  scrip¬ 
tura  ante  docuimus  esse  substantiam  incorpoream;  nunc  addendum 
est,  quamvis  proprie  loco  non  comprehendatur,  corpori  tamen  in¬ 
ditam  illic  quasi  in  domicilio  habitare:  non  tantum  ut  omnes  ejus 
partes  animet,  et  organa  reddat  apta  et  utilia  suis  actionibus,  sed 
etiam  ut  primatum  in  regenda  hominis  vita  teneat:  nec  solum 
quoad  officia  terrenae  vitae,  sed  ut  ad  Deum  colendum  simul  ex¬ 
citet.  Hoc  postremum  tametsi  in  corruptione  liquido  non  cerni¬ 
tur,  ejus  tamen  reliquiae  in  ipsis  vitiis  impressae  manent.  Unde 
enim  tanta  famae  cura  hominibus,  nisi  ex  pudore?  unde  autem  pu¬ 
dor,  nisi  ex  honesti  respectu ?  cujus  principium  et  causa  est,  quod 
se  ad  colendam  justitiam  natos  esse  intelligunt:  in  quo  inclusum 
est  religionis  semen.  Sicut  autem  absque  controversia  ad  coelestis 
vitae  meditationem  conditus  fuit  homo,  ita  ejus  notitiam  animae 
fuisse  insculptam  certum  est.  Et  sane  praecipuo  intelligentiae  usu 
careret  homo ,  si  sua  eum  lateret  felicitas :  cujus  perfectio  est  cum 
Deo  conjunctum  esse.  Unde  et  praecipua  animae  actio  est  ut  illuc 
aspiret.  Ac  proinde ,  quo  quisque  magis  ad  Deum  accedere  studet, 
eo  se  probat  ratione  esse  praeditum.  Qui  plures  volunt  esse  ani¬ 
mas  in  homine ,  hoc  est  sensitivam  et  rationalem ,  etsi  videntur  ali¬ 
quid  afferre  probabile,  quia  tamen  in  eorum  rationibus  nihil  est 
firmum,  repudiandi  nobis  sunt,  nisi  in  rebus  frivolis  et  inutilibus 
nos  torquere  libeat.  Magnam  repugnantiam  esse  dicunt  inter  orga¬ 
nicos  motus  et  rationalem  animae  partem.  Quasi  non  ipsa  quoque 
ratio  secum  dissideat,  et  ejus  consilia  alia  cum  aliis  non  secus  ac 
hostiles  exercitus  confligant.  Sed  quum  haec  perturbatio  sit  ex 
naturae  depravatione,  perperam  inde  colligitur,  duas  esse  animas, 
quia  facultates  qua  decet  symmetria  inter  se  non  consentiant.  Cae- 
terum  de  ipsis  facultatibus  subtilius  disserere  philosophis  permitto ; 
nobis  ad  aedificandam  pietatem  simplex  definitio  sufficiet.  Vera 
quidem  esse,  nec  jucunda  modo  cognitu,  sed  etiam  utilia  esse  fa¬ 
teor  ,  dextreque  ab  illis  collecta  quae  docent ;  nec  vero  ab  eorum 
studio  prohibeo,  qui  discendi  cupidi  sunt.  Admitto  igitur  primo 
loco  esse  quinque  sensus,  quos  tamen  Platoni1 2)  organa  magis  vo¬ 
cari  placet,  quibus  in  sensum  communem,  ceu  in  receptaculum 
quoddam,  objecta  omnia  instillentur;  sequi  phantasiam,  quae  a 
sensu  communi  apprehensa  dijudicet;  postea  rationem,  penes  quam 
universale  est  judicium;  postremo  mentem,  quae  defixo  quietoque 
intuitu  contempletur  quae  ratio  discurrendo  volutare  solet  *).  Item 
menti,  rationi,  phantasiae,  tribus  animae  facultatibus  cognitivis 
tres  etiam  appetitivas  respondere:  voluntatem,  cujus  partes  sint, 
quae  mens  et  ratio  proponunt,  appetere;  vim  irascendi,  quae  a 
ratione  et  phantasia  porrecta  arripiat;  vim  concupiscendi,  quae  a 
phantasia  sensuque  objecta  apprehendat.  Haec  ut  vera  sint,  aut 

1)  In  Theaeteto. 

2)  Arist.  libr.  1.  Etkic.  cap.  ult.  Item  libr.  6.  c.  2. 

saltem  probabilia,  quoniam  tamen  vereor  ne  magis  nos  sua  obscu¬ 
ritate  involvant  quam  juvent,  omittenda  censeo.  Si  cui  libet  alio 
modo  animae  potentias  distribuere,  ut  altera  vocetur  appetitiva, 
quae  tametsi  rationis  expers,  rationi  tamen  obtemperat,  si  aliunde 
dirigatur;  altera  dicatur  intellectiva,  quae  sit  per  se  ipsam  ratione 
particeps:  non  valde  reclamo.  Nec  istud  refellere  velim,  tria  esse 
agendi  principia,  sensum,  intellectum,  appetitum.  Sed  nos  divi¬ 
sionem  potius  eligamus  infra  omnium  captum  positam,  quae  certe 
a  philosophis  peti  non  potest.  Nam  illi  dum  simplicissime  loqui 
volunt,  animam  dividunt  in  appetitum  et  intellectum ,  sed  utrum¬ 
que  faciunt  duplicem  1 ).  Hunc  interdum  contemplativum  esse  di¬ 
cunt  ,  qui  sola  cognitione  contentus ,  nullum  actionis  motum  habeat 
(quam  rem  ingenii  nomine  designari  putat  Cicero)2),  interdum 
practicum,  qui  boni  malive  apprehensione  voluntatem  varie  moveat. 
Sub  quo  genere  bene  justeque  vivendi  scientia  continetur.  Illum 
quoque  (appetitum  dico)  in  voluntatem  et  concupiscentiam  partiun¬ 
tur,  ac  (SovkrjGiv  quidem  esse  quoties  rationi  appetitus,  quem  OQftqv 
appellant,  obtemperat;  Tcu&og  autem  fieri,  ubi  excusso  rationis 
jugo  ad  intemperiem  excurrit.  Ita  semper  in  homine  rationem  ima¬ 
ginantur  qua  se  recte  moderari  queat. 

7.  Ab  hac  docendi  ratione  paulum  discedere  cogimur;  quia 
philosophi,  quibus  incognita  erat  naturae  corruptio  quae  ex  de¬ 
fectionis  poena  provenit,  duos  hominis  status  valde  diversos  perpe¬ 
ram  confundunt.  Sic  ergo  habeamus:  subesse  duas  humanae  ani¬ 
mae  partes,  quae  quidem  praesenti  instituto  conveniant,  intellectum 
et  voluntatem.  Sit  autem  officium  intellectus,  inter  objecta  discer¬ 
nere,  prout  unumquodque  probandum  aut  improbandum  visum  fue¬ 
rit;  voluntatis  autem,  eligere  et  sequi  quod  bonum  intellectus  dicta¬ 
verit;  aspernari  ac  fugere  quod  ille  improbarit 3).  Nihil  hic  nos 
remorentur  illae  Aristotelis  minutiae ,  nullam  esse  menti  per  se  mo¬ 
tionem,  sed  electionem  esse  quae  moveat;  quam  eandem  nuncupat 
intellectum  appetitivum.  Ne  superfluis  quaestionibus  intricemur, 
satis  sit  nobis  intellectum  esse  quasi  animae  ducem  et  gubernato¬ 
rem;  voluntatem  in  illius  nutum  semper  respicere,  et  judicium  in 
suis  desideriis  exspectare.  Qua  ratione  vere  tradidit  ipse  idem 
Aristoteles4),  simile  quiddam  esse  in  appetitu  fugam  et  persequutio- 
nem ,  quale  est  in  mente  affirmatio  aut  negatio.  Porro  quam  certa 
nunc  sit  ad  dirigendam  voluntatem  intellectus  gubernatio,  alibi  vi¬ 
debitur.  Hic  duntaxat  volumus,  nullam  reperiri  posse  in  anima 
potentiam ,  quae  non  rite  ad  alterutrum  istorum  membrorum  refe¬ 
ratur.  Atque  hoc  modo  sensum  sub  intellectu  comprehendimus: 
quem  alii  sic  distinguunt,  quod  sensum  ad  voluptatem  propendere 
dicunt,  pro  qua  intellectus  bonum  sequatur.  Inde  fieri  ut  appe¬ 
titio  sensus,  concupiscentia  fiat  et  libido;  affectio  intellectus,  vo- 

1)  Themist.  in  libr.  3.  de  Anima  c.  49.  De  duplici  intellectu. 

2)  De  fin.  libr.  5,  13. 

3)  Ita  Plato  in  Phaedro. 

4)  Libr.  Ethic.  6.  c.  2. 

luntas.  Rursum  pro  appetitus  nomine,  quod  illi  malunt,  volun¬ 
tatis  nomen,  quod  usitatius  est,  usurpo. 

8.  Ergo  animam  hominis  Deus  mente  instruxit,  qua  bonum 
a  malo,  justam  ab  injusto  discerneret,  ac  quid  sequendum  vel 
fugiendum  sit,  praeeunte  rationis  luce  videret.  Unde  partem  hanc 
directricem  r o  rjye (aovlkov  dixerunt  philosophi.  Huic  adjunxit  vo¬ 
luntatem,  penes  quam  est  electio.  His  praeclaris  dotibus  excel- 
luit  prima  hominis  conditio,  ut  ratio,  intelligentia ,  prudentia,  ju¬ 
dicium,  non  modo  ad  terrenae  vitae  gubernationem  suppeterent, 
sed  quibus  transscenderent  usque  ad  Deum  et  aeternam  felicita¬ 
tem.  Deinde,  ut  accederet  electio,  quae  appetitus  dirigeret,  mo¬ 
tusque  omnes  organicos  temperaret,  atque  ita  voluntas  rationis 
moderationi  esset  prorsus  consentanea.  In  hac  integritate  libero 
arbitrio  pollebat  homo,  quo,  si  vellet,  adipisci  posset  aeternam 
vitam.  Hic  enim  intempestive  quaestio  ingeritur  de  occulta  prae¬ 
destinatione  Dei;  quia  non  agitur  quid  accidere  potuerit  necne, 
sed  qualis  fuerit  hominis  natura.  Potuit  igitur  Adam  stare  si 
vellet,  quando  non  nisi  propria  voluntate  cecidit.  Sed  quia  in 
utramque  partem  flexibilis  erat  ejus  voluntas,  nec  data  erat  ad 
perseverandum  constantia,  ideo  tam  facile  prolapsus  est.  Libera 
tamen  fuit  electio  boni  et  mali;  neque  id  modo,  sed  in  mente 
et  voluntate  summa  rectitudo,  et  omnes  organicae  partes  rite  in 
obsequium  compositae,  donec  se  ipsum  perdendo  bona  sua  cor¬ 
rupit.  Hinc  tanta  philosophis  objecta  caligo,  quod  in  ruina  aedi¬ 
ficium,  et  in  dissipatione  aptas  juncturas  quaerebant.  Principium 
illud  tenebant,  non  fore  hominem  rationale  animal,  nisi  inesset 
libera  boni  et  mali  electio.  Veniebat  etiam  illis  in  mentem,  alio- 
qui  tolli  discrimen  inter  virtutes  et  vitia,  nisi  proprio  consilio 
vitam  homo  institueret.  Probe  quidem  hactenus,  si  nulla  fuisset 
in  homine  mutatio,  quae  dum  ipsos  latuit,  nihil  mirum  si  coelum 
terrae  misceant.  Q,ui  vero  Christi  se  discipulos  esse  professi  in 
homine  perdito  et  in  spirituale  exitium  demerso  liberum  arbitrium 
adhuc  quaerunt,  inter  philosophorum  placita  et  coelestem  doctri¬ 
nam  partiendo,  plane  desipiunt,  ut  nec  coelum  nec  -terram  attin¬ 
gant.  Sed  haec  suo  loco  melius.  Hunc  duntaxat  illud  tenendum 
est,  longe  alium  prima  creatione  fuisse  hominem  quam  totam  ejus 
posteritatem,  quae  originem  a  corrupto  trahens,  haereditariam 
labem  ab  eo  contraxit.  Nam  ad  rectitudinem  formatae  erant  sin¬ 
gulae  animae  partes,  et  constabat  mentis  sanitas,  et  voluntas  ad 
bonum  eligendum  libera.  Si  quis  objiciat:  quasi  in  lubrico  fuisse 
positam,  quia  imbecilla  esset  facultas,  satis  ad  tollendam  excusatio¬ 
nem  valuit  ille  gradus.  Neque  enim  aequum  fuit  hac  lege  Deum 
constringi,  ut  hominem  faceret,  vel  qui  non  posset  vel  nollet 
omnino  peccare.  Praestantior  quidem  fuisset  talis  natura;  sed 
praecise  expostulare  cum  Deo,  quasi  hoc  debuerit  conferre  ho¬ 
mini,  plus  quam  iniquum  est;  quando  in  ejus  arbitrio  fuit  quan¬ 
tulumcunque  vellet  dare.  Cur  autem  perseverantiae  virtute  eum 
non  sustinuerit,  in  ejus  consilio  latet;  nostrum  vero  est  ad  so- 

brietatem  sapere.  Acceperat  quidem  posse,  si  vellet,  sed  non 
habuit  velle  quo  posset1);  quia  hoc  velle  sequuta  esset  perse¬ 
verantia.  Excusabilis  tamen  non  est,  qui  tantum  accepit,  ut 
sibi  sponte  accerseret  interitum ;  nulla  vero  imposita  fuit  Deo 
necessitas  quin  mediam  illi  voluntatem  daret  atque  etiam  cadu¬ 
cam,  ut  ex  illius  lapsu  gloriae  suae  materiam  eliceret. 

CAPUT  XVI. 

Deum  sua  virtute  mundum  a  se  conditum  fovere  ac  tueri, 
et  singulas  ejus  partes  sua  providentia  regere. 

Partes  hujus  Capitis:  1.  Doctrina  de  singulari  providentia  Dei  circa  omnes 
et  singulas  res  creatas  ,  deliriis  Epicureorum  de  fortuna  et  fortuitis  casibus,  So¬ 
phistarum  figmento  de  Dei  omnipotentia,  Philosophorum  errori  de  confusa  et 
ambigua  mundi  gubernatione,  opponitur  s.  1 — 5.  —  2.  Providentiae  Dei  cuncta 
animantia,  praecipue  vero  genus  humanum  speciali  cura  moderantis,  argumenta, 
testimonia  et  exempla,  s.  6 — 7.  —  3.  Fati,  fortunae,  casus,  contingentiae,  du¬ 
biorum  eventuum  (de  quibus  in  hac  disputatione  controvertitur)  consideratio, 
s,  8—9. 


1.  Porro  Deum  facere  momentaneum  creatorem,  qui  semel 
duntaxat  opus  suum  absolverit,  frigidum  esset  ac  jejunum.  At¬ 
que  in  hoc  praecipue  nos  a  profanis  hominibus  differre  convenit, 
ut  non  minus  in  perpetuo  mundi  statu  quam  prima  ejus  origine 
praesentia  divinae  virtutis  nobis  illuceat.  Etsi  enim  impiorum 
quoque  animi  solo  terrae  coelique  aspecta  ad  creatorem  surgere 
coguntur,  suum  tamen  peculiarem  modum  habet  fides,  quo  soli¬ 
dam  creationis  laudem  Deo  assignet.  Quo  pertinet  illud  apostoli 
quod  ante  citavimus  (Hebr.  11,  3),  non  nisi  fide  nos  intelligere 
concinnatum  esse  saeculum  verbo  Dei;  quia  nisi  ad  providentiam 
ejus  usque  transimus,  nondum  rite  capimus  quid  hoc  valeat,  Deum 
esse  creatorem,  utcunque  et  mente  comprehendere  et  lingua  fateri 
videamur.  Carnis  sensus,  ubi  Dei  virtutem  semel  in  ipsa  crea¬ 
tione  sibi  proposuit,  illic  subsistit;  et  quum  longissime  procedit, 
nihil  aliud  quam  in  edendo  tali  opificio,  autoris  sapientiam  et 
potentiam  et  bonitatem  (quae  sponte  sese  proferunt  et  nolentibus 
etiam  ingerunt)  expendit  et  considerat;  in  eo  autem  conservando 
et  moderando  generalem  quandam  actionem,  unde  vis  motionis 
dependeat.  Denique  ad  res  omnes  sustinendas  sufficere  putat  vi¬ 
gorem  divinitus  ab  initio  inditum.  At  vero  fides  altius  penetrare 
debet,  nempe  ut  quem  omnium  creatorem  esse  didicit,  statim 
quoque  perpetuum  moderatorem  et  conservatorem  esse  colligat; 
neque  id  universali  quadam  motione  tam  orbis  machinam  quam 
singulas  ejus  partes  agitando;  sed  singulari  quadam  providentia 

unumquodque  eorum  quae  condidit,  ad  minimum  usque  passerem, 
sustinendo,  fovendo,  curando.  Sic  David  (Psal.  33,  6),  breviter 
praefatus  mundum  fuisse  a  Deo  conditum,  statim  ad  continuum 
providentiae  tenorem  descendit:  verbo  Jehovae  coeli  firmati  sunt, 
et  spiritu  oris  ejus  omnis  virtus  eorum.  Mox  addit  (ibid.  v.  13): 
Jehovah  respexit  super  filios  hominum;  et  quae  in  eandem  sen¬ 
tentiam  attexit.  Quanquam  enim  non  tam  scite  ratiocinantur 
omnes ,  quia  tamen  credibile  non  esset  curari  a  Deo  res  humanas, 
nisi  esset  mundi  opifex,  nec  quisquam  serio  credit  fabricatum 
esse  mundum  a  Deo,  quin  sibi  persuadeat  operum  suorum  curam 
habere:  non  abs  re  David  optima  serie  ab  uno  ad  alterum  nos 
deducit.  In  genere  quidem  arcana  Dei  inspiratione  vegetari  omnes 
mundi  partes  et  philosophi  docent,  et  humanae  mentes  concipiunt. 
Interea  eo  usque  non  pertingunt  quo  evehitur  David,  secumque 
pios  omnes  attollit,  dicens  (Psal.  104,  27  seqq.):  omnia  ad  te 
respiciunt,  ut  des  illis  escam  tempore  suo;  te  dante,  colligunt; 
te  manum  aperiente,  satiantur  bonis;  simul  atque  faciem  aver¬ 
teris,  consternantur;  ubi  reduxeris  spiritum,  intereunt,  et  in  ter¬ 
ram  revertuntur;  si  rursus  emittis  spiritum,  creantur,  et  renovas 
faciem  terrae.  Imo  quamvis  Pauli  sententiae  (Act.  17,  28)  sub¬ 
scribant,  in  Deo  nos  esse  et  moveri  et  vivere;  longe  tamen  ab¬ 
sunt  a  serio  ejus  quam  commendat  gratiae  sensu:  quia  specialem 
Dei  curam,  ex  qua  demum  cognoscitur  paternus  ejus  favor,  mi¬ 
nime  gustant. 

2 .  ^  Quo  melius  pateat  hoc  discrimen,  sciendum  est,  provi¬ 
dentiam  Dei,  qualis  traditur  in  scriptura,  fortunae  et  casibus  for¬ 
tuitis  opponi.  Jam  quum  vulgo  persuasum  fuerit  omnibus  saeculis, 
et  eadem  opinio  cunctos  fere  mortales  hodie  quoque  occupet,  for¬ 
tuito  contingere  omnia,  quod  de  providentia  tenendum  erat,  non 
modo  hac  prava  opinione  obnubilari,  sed  fere  sepeliri  certum  est. 
Si  quis  in  latrones  incidat,  vel  feras  bestias,  si  vento  repente 
exorto  naufragium  faciat  in  mari,  si  domus  vel  arboris  ruina  ob¬ 
ruatur;  si  alius  per  deserta  oberrans  inveniat  penuriae  suae  re¬ 
medium,  undis  jactatus  ad  portum  perveniat,  mirabiliter  a  distan¬ 
tia  tantum  unius  digiti  evadat  a  morte:  hos  omnes  tam  prospe¬ 
ros  quam  adversos  occursus  fortunae  carnis  ratio  adscribet.  Quis¬ 
quis  vero  edoctus  est  Christi  ore  (Matth.  10,  30),  capillos  omnes 
capitis  sui  esse  numeratos,  causam  longius  quaeret,  ac  statuet 
quoslibet  eventus  occulto  Dei  consilio  gubernari.  Ac  de  rebus 
quidem  inanimatis  sic  habendum  est,  quamvis  naturaliter  singulis 
indita  sit  sua  proprietas,  vim  tamen  suam  non  exserere,  nisi 
quatenus  praesenti  Dei  manu  diriguntur.  Sunt  igitur  nihil  aliud 
quam  instrumenta  quibus  Deus  assidue  instillat  quantum  vult  effi¬ 
caciae,  et  pro  suo  arbitrio  ad  hanc  vel  illam  actionem  flectit  ac 
convertit.  Nullius  creaturae  mirabilior  vel  illustrior  vis  est  quam 
solis.  Praeterquam  enim  quod  totum  orbem  illuminat  suo  ful¬ 
gore,  quantum  istud  est  quod  animalia  omnia  suo  calore  fovet 
ac  vegetat?  terrae  foecunditatem  suis  radiis  inspirat?  seminibus 

in  ejus  gremio  tepefactis  herbescentem  inde  viriditatem  elicit,  quam 
novis  alimentis  suffultam  auget  ac  confirmat,  donec  in  culmos 
assurgat?  quod  perpetuo  vapore  pascit,  donec  in  florem,  et  ex 
flore  in  frugem  adolescat?  quod  tunc  etiam  excoquendo  ad  matu¬ 
ritatem  perducit?  quod  arbores  similiter  et  vites  ab  eo  tepefactae 
gemmant  primum  ac  frondescunt,  deinde  florem  emittunt,  et  ex 
flore  fructum  generant?  At  Dominus,  ut  solidam  horum  omnium 
laudem  sibi  vendicaret,  ante  et  lucem  exstare  voluit,  et  terram 
omni  herbarum  et  fructuum  genere  refertam  esse,  quam  solem 
crearet  (Gen.  1,  3  et  11).  Non  ergo  solem  faciet  pius  homo  vel 
principalem  vel  necessariam  eorum  causam  quae  ante  solis  crea¬ 
tionem  exstiterunt,  sed  instrumentum  duntaxat  quo  utitur  Deus, 
quia  ita  vult;  quum  possit,  eo  praeterito,  per  se  ipsum  nihilo  dif¬ 
ficilius  agere.  Deinde  quum  legimus  (Jos.  10,  13),  biduo  solem 
substitisse  in  uno  gradu  ad  preces  Josuae,  in  gratiam  regis  Eze- 
chiae  umbram  ejus  retrocessisse  per  decem  gradus  (2  Reg.  20,  11), 
paucis  illis  miraculis  testatus  est  Deus,  non  sic  quotidie  caeco 
naturae  instinctu  solem  oriri  et  occidere,  quin  ipse,  ad  renovan¬ 
dam  paterni  erga  nos  sui  favoris  memoriam,  cursum  ejus  guber¬ 
net.  Nihil  magis  naturale  est  quam  ver  hyemi,  veri  aestatem, 
aestati  autumnum  vicissim  succedere.  Atqui  in  hac  serie  tanta 
perspicitur  ac  tam  inaequalis  diversitas,  ut  facile  appareat  singu¬ 
los  annos,  menses  et  dies  nova  et  speciali  Dei  providentia  tem¬ 
perari. 

3.  Et  sane  omnipotentiam  sibi  vendicat  ac  deferri  a  nobis 
vult  Deus,  non  qualem  sophistae  fingunt  inanem,  otiosam  et  fere 
sopitam;  sed  vigilem,  efficacem,  operosam,  et  quae  in  continuo 
actu  versetur;  neque  etiam  quae  generale  tantum  sit  principium 
confusi  motus,  ac  si  fluvium  per  alveos  semel  praefixos  fluere 
juberet,  sed  ad  singulos  et  particulares  motus  intenta  sit.  Ideo 
enim  censetur  omnipotens,  non  quod  possit  quidem  facere,  cesset 
tamen  interim  et  desideat,  vel  quem  praefixit  naturae  ordinem 
generali  instinctu  continuet;  sed  quia  sua  providentia  coelum  et 
terram  gubernans,  sic  omnia  moderatur  ut  nihil  nisi  ejus  con¬ 
silio  accidat.  Nam  quum  in  Psalmo  (115,  3)  dicitur  facere  quae¬ 
cunque  vult,  certa  et  deliberata  notatur  voluntas.  Insipidum  enim 
esset  philosophico  more  interpretari  prophetae  verba,  Deum  esse 
primum  agens,  quia  principium  et  causa  est  omnis  motus;  quum 
potius  hoc  solatio  in  rebus  adversis  se  leniant  fideles,  nihil  se 
perpeti  nisi  Dei  ordinatione  et  mandato :  quia  sunt  sub  ejus  manu. 
Quod  si  Dei  gubernatio  sic  extenditur  ad  omnia  ejus  opera,  pue¬ 
rile  cavillum  est,  eam  includere  in  naturae  influxu.  Nec  vero 
magis  Deum  sua  gloria  fraudant  quam  se  ipsos  utilissima  doctrina, 
qui  Dei  providentiam  coarctant  tam  angustis  finibus,  ac  si  libero 
cursu,  secundum  perpetuam  naturae  legem,  ferri  omnia  sineret; 
quia  nihil  homine  miserius,  si  ad  quoslibet  coeli,  aeris,  terrae, 
aquarum  motus  expositus  foret.  Adde  quod  hoc  modo  nimis  in¬ 
digne  extenuatur  singularis  erga  unumquemque  Dei  bonitas.  Ex- 

clamat  David  (Psal.  8,  3),  infantes  adhuc  pendentes  a  matrum 
uberibus  satis  facundos  esse  ad  celebrandam  Dei  gloriam;  quia 
scilicet  statim  ab  utero  egressi,  coelesti  cura  paratam  sibi  alimo¬ 
niam  inveniunt.  Est  quidem  hoc  verum  in  genere,  modo  ne 
oculos  et  sensus  nostros  fugiat  quod  palam  experientia  demon¬ 
strat,  abis  matribus  plenas  esse  mammas  et  uberes,  abis  fere 
aridas,  prout  bberabus  hunc  Deus  alere  vult,  parcius  vero  alium. 
Qui  vero  Dei  omnipotentiae  justam  laudem  tribuunt,  duphcem 
inde  percipiunt  fructum,  quod  satis  ampla  benefaciendi  facultas 
penes  ipsum  sit,  in  cujus  possessione  sunt  coelum  et  terra,  et 
cujus  nutum  respiciunt  omnes  creaturae,  ut  se  in  obsequium  ad¬ 
dicant.  Deinde  quod  secure  in  ejus  protectione  quiescere  licet, 
cujus  arbitrio  omnes  subjacent  quae  abeunde  timeri  possunt  noxae, 
cujus  imperio ,  non  secus  ac  fraeno ,  coercetur  satan  cum  omni¬ 
bus  suis  furiis  totoque  apparatu,  a  cujus  nutu  pendet  quidquid 
saluti  nostrae  adversatur,  nec  aliter  corrigi  vel  sedari  possunt 
immodici  et  superstitiosi  metus,  quos  subinde  ex  periculorum  ob¬ 
jectu  concipimus.  Superstitiose  nos  esse  timidos  dico,  si  quoties 
minantur  nobis  creaturae ,  vel  terrorem  abquem  ingerunt ,  perinde 
expavescimus  ac  si  quam  ex  se  vim  nocendi  haberent  ac  potesta¬ 
tem,  vel  temere  laederent  ac  fortuito,  vel  adversus  earum  noxas 
non  satis  esset  in  Deo  auxilii.  Exempb  gratia,  vetat  propheta 
(Jer.  10,  2)  ne  ad  stelhs  et  signis  coeb  metuant  filii  Dei,  quem¬ 
admodum  increduli  solent.  Non  quemhbet  certe  timorem  dam¬ 
nat.  Sed  quum  mundi  gubernationem  a  Deo  ad  astra  trans¬ 
ferant  infideles,  suam  vel  felicitatem  vel  miseriam  ab  astrorum 
decretis  et  praesagiis ,  non  autem  a  Dei  voluntate  pendere  fingunt ; 
ita  fit  ut  timor  eorum,  ab  uno  ibo  quem  respicere  debebant,  ad 
stebas  et  cometas  abstrahatur.  Ab  hac  igitur  infidelitate  qui  ca¬ 
vere  volet,  memoria  semper  teneat,  non  erraticam  vel  potentiam, 
vel  actionem,  vel  motionem  esse  in  creaturis;  sed  arcano  Dei 
consilio  sic  regi,  ut  nihil  contingat  nisi  ab  ipso  sciente  et  volente 
decretum. 

4.  Principio  igitur  teneant  lectores  providentiam  vocari,  non 
qua  Deus  e  coelo  otiosus  speculetur  quae  in  mundo  fiunt,  sed 
qua  veluti  clavum  tenens,  eventus  omnes  moderatur.  Ita  non 
minus  ad  manus  quam  ad  oculos  pertinet.  Nec  enim,  quum  filio 
suo  dicebat  Abraham:  Deus  providebit,  tantum  volebat  praescium 
futuri  eventus  asserere,  sed  curam  rei  incognitae  in  ejus  volun¬ 
tatem  rejicere,  qui  rebus  perplexis  et  confusis  exitum  dare  solet. 
Unde  sequitur,  providentiam  in  actu  locari.  Nimis  enim  inscite 
nugantur  multi  de  nuda  praescientia.  Non  tam  crassus  est  eorum 
error  qui  gubernationem  Deo  attribuunt,  sed  confusam  et  pro¬ 
miscuam,  ut  dixi;  nempe  quae  orbis  machinam  cum  singubs  par¬ 
tibus  generali  motu  volvat  atque  impellat,  cujusque  vero  creatu¬ 
rae  actionem  peculiariter  non  dirigat.  Neque  tamen  hic  etiam 
error  tolerabilis  est.  Hac  enim  providentia  quam  universalem 
appebant,  nihil  impediri  tradunt,  vel  creaturas  omnes,  quominus 


142 


LIBER  1.  DE  COGNITIONE  DEI  CREATORIS. 


contingenter  moveantur,  vel  hominem,  quo  minus  libero  volun¬ 
tatis  suae  arbitrio  huc  atque  illuc  se  convertat.  Atque  ita  inter 
Deum  et  hominem  partiuntur:  ut  ille  motionem  huic  sua  virtute 
inspiret  qua  agere  possit  pro  naturae  sibi  inditae  ratione ;  hic 
autem  actiones  suas  voluntario  consilio  moderetur.  Breviter,  Dei 
potentia  sed  non  destinatione  mundum,  res  hominum,  ipsosque 
homines  gubernari  volunt.  Taceo  Epicureos  (qua  peste  refertus 
semper  fuit  mundus) ,  qui  Deum  otiosum  inertemque  somniant ; 
aliosque  nihilo  saniores,  qui  olim  commenti  sunt  Deum  ita  do¬ 
minari  supra  mediam  aeris  regionem,  ut  inferiora  fortunae  relin¬ 
queret.  Siquidem  adversus  tam  evidentem  insaniam  satis  clamant 
mutae  ipsae  creaturae.  Nunc  enim  sententiam  illam,  quae  vulgo 
fere  obtinuit,  refutare  propositum  est,  quae  caecam  modo  nescio 
quam  et  ambiguam  motionem  quum  Deo  concedat,  quod  prae¬ 
cipuum  est  illi  adimit,  ut  incomprehensibili  sapientia  quaeque  di¬ 
rigat  ac  disponat  ad  suum  finem:  atque  ita  verbo  tantum  non 
re  Deum  facit  mundi  rectorem,  quia  moderationem  eripit.  Quid 
enim,  quaeso,  est  moderari  nisi  ita  praeesse  ut  destinato  ordine 
ea  regas  quibus  praees?  Neque  tamen  quod  de  universali  pro¬ 
videntia  dicitur  in  totum  repudio;  modo  vicissim  hoc  mihi  con¬ 
cedant,  mundum  a  Deo  regi,  non  tantum  quia  positum  a  se  na¬ 
turae  ordinem  tuetur,  sed  quia  peculiarem  uniuscujusque  ex  suis 
operibus  curam  gerit.  Yerum  quidem  est,  singulas  rerum  species 
arcano  naturae  instinctu  moveri,  ac  si  aeterno  Dei  mandato  pare¬ 
rent,  et  quod  semel  statuit  Deus,  sponte  fluere.  Atque  huc  re¬ 
ferri  potest  quod  dicit  Christus  (Joann.  5,  17),  se  et  patrem  ab 
initio  usque  semper  fuisse  in  opere;  et  quod  Paulus  docet  (Act. 
17,  28),  in  ipso  nos  vivere,  moveri,  et  esse;  quod  etiam  autor 
epistolae  ad  Hebraeos,  Christi  divinitatem  probare  volens,  dicit 
(1,  3)  potenti  ejus  nutu  sustineri  omnia.  Sed  perperam  hoc  prae¬ 
textu  tegunt  et  obscurant  quidam  specialem  providentiam,  quae 
adeo  certis  clarisque  scripturae  testimoniis  asseritur,  ut  mirum 
sit  potuisse  de  ea  quempiam  dubitare.  Et  certe  qui  velum  illud 
quod  dixi  obtendunt,  coguntur  ipsi  quoque  correctionis  vice  ad¬ 
dere,  multa  fieri  peculiari  Dei  cura:  sed  hoc  perperam  ad  actus 
tantum  particulares  restringunt.  Quare  nobis  probandum  est,  Deum 
sic  attendere  ad  singulos  eventus  regendos,  et  sic  omnes  illos  pro¬ 
venire  a  definito  ejus  consilio,  ut  nihil  fortuito  contingat. 

5.  Si  demus  principium  motus  penes  Deum  esse,  sponte  vero 
vel  casu  omnia  ferri  quo  impellit  naturae  inclinatio,  mutuae  die¬ 
rum  et  noctium  vices,  hyemis  etiam  et  aestatis,  erunt  Dei  opus, 
quatenus  suas  quibusque  partes  attribuens  certam  legem  praefixit ; 
nempe  si  aequabili  tenore  eundem  semper  modum  servarent  dies 
qui  noctibus  succedunt,  menses  mensibus,  et  anni  annis.  Quod 
autem  nunc  immodici  calores  cum  siccitate  conjuncti  quidquid  est 
frugum  exurunt,  nunc  pluviae  intempestivae  segetes  corrumpunt, 
quod  ex  grandinibus  et  procellis  subita  calamitas  accidit,  non  erit 
hoc  Dei  opus,  nisi  forte  quia  ex  astrorum  occursu,  et  aliis  na- 

turalibus  causis  vel  nebulae,  vel  serenitas,  vel  frigus  vel  calor 
originem  trahunt.  Atqui  hoc  modo  nec  paterno  Dei  favori,  nec 
judiciis  locus  relinquitur.  Si  Deum  humano  generi  satis  benefi¬ 
cum  esse  dicant,  quia  coelo  et  terrae  vim  ordinariam  instillet 
qua  alimenta  suppeditent,  nimis  dilutum  est  ac  profanum  figmen¬ 
tum;  ac  si  foecunditas  anni  unius  non  esset  singularis  Dei  bene¬ 
dictio,  penuria  autem  et  fames  non  esset  maledictio  et  vindicta. 
Sed  quia  rationes  omnes  colligere  nimis  longum  esset,  sufficiat 
ipsius  Dei  autoritas.  In  lege  et  in  prophetis  saepius  pronuntiat, 
quoties  rore  et  pluvia  terram  irrigat,  se  gratiam  suam  testari, 
coelum  obdurescere  instar  ferri  suo  imperio ,  uredine  et  aliis  vi¬ 
tiis  consumi  segetes,  grandinibus  et  procellis  quoties  agri  feriun¬ 
tur,  certae  et  specialis  suae  vindictae  esse  signum.  Haec  si  re¬ 
cipimus,  certum  est  non  cadere  pluviae  guttam  nisi  certo  Dei 
mandato.  Laudat  quidem  David  (Psal.  147,  9)  generalem  Dei 
providentiam,  quod  escam  ministret  pullis  corvorum  invocantibus 
eum;  sed  quum  animalibus  Deus  ipse  famem  minatur,  nonne  satis 
declarat  nunc  tenui,  nunc  ampliore  demenso,  prout  visum  est,  se 
alere  cuncta  animantia?  Puerile  est,  ut  jam  dixi,  hoc  ad  par¬ 
ticulares  actus  restringere,  quum  sine  exceptione  loquatur  Chri¬ 
stus  (Matth.  10,  29),  nullum  ex  passerculis  nullius  pretii  cadere 
in  terram  sine  patris  voluntate.  Certe  si  avium  volatus  certo  Dei 
consilio  regitur,  fateri  necesse  est  cum  propheta  (Psal.  14,  5), 
sic  eum  habitare  in  sublimi,  ut  se  humiliet  ad  videndum  quae¬ 
cunque  accidunt  in  coelo  et  in  terra. 

6.  Sed  quia  scimus  humani  praecipue  generis  causa  mun¬ 
dum  esse  conditum,  in  ejus  etiam  gubernatione  hic  nobis  spec¬ 
tandus  est  finis.  Exclamat  propheta  Jeremias  (10,  23):  scio  Do¬ 
mine,  quia  non  est  hominis  via  ejus,  neque  viri  ut  dirigat  gres¬ 
sus  suos.  Solomo  autem  (Prov.  20,  24):  a  Domino  sunt  gressus 
viri ,  et  quomodo  disponet  homo  viam  suam  ?  Dicant  nunc,  ho¬ 
minem  a  Deo  moveri  secundum  naturae  suae  inclinationem,  ipsum 
autem  convertere  motum  quo  visum  fuerit.  At  si  id  vere  dice¬ 
retur,  penes  hominem  foret  viarum  suarum  arbitrium.  Negabunt 
forte,  quia  nihil  sine  Dei  potentia  valeat.  At  quum  prophetam 
et  Solomonem  constet  non  potentiam  modo,  sed  electionem  quo¬ 
que  ac  destinationem  Deo  attribuere,  nequaquam  se  expediunt. 
Atque  hanc  hominum  temeritatem  eleganter  alibi  carpit  Solomo 
(Prov.  16,  1),  qui  scopum  sibi  praestituunt  sine  Dei  respectu,  ac 
si  manu  ejus  non  ducerentur.  Hominis,  inquit,  est  dispositio 
cordis ,  et  Domini  est  praeparatio  linguae.  Ridicula  sane  insania, 
quod  facere  sine  Deo  instituunt  miseri  homines,  qui  ne  profari 
quidem  possunt  nisi  quod  ille  voluerit.  Porro  quo  magis  expri¬ 
meret  scriptura,  nihil  penitus  in  mundo  geri  nisi  ex  ejus  desti¬ 
natione,  quae  maxime  fortuita  videntur,  illi  subjacere  ostendit. 
Quid  enim  magis  ad  casum  referas  quam  dum  praetereuntem  via¬ 
torem  defractus  ex  arbore  ramus  interficit?  At  longe  aliter  Do¬ 
minus,  qui  se  fatetur  eum  tradidisse  in  manum  occisoris  (Exod. 

21,  13).  Sortes  similiter  quis  non  fortunae  caecitati  permittat? 
Verum  Dominus  non  patitur,  qui  sibi  vendicat  earum  judicium 
(Prov.  16,  33).  Non  sua  potentia  fieri  docet  ut  et  in  sinum  con¬ 
jiciantur  lapilli  et  extrahantur;  sed  quod  unum  casui  dari  pote-  : 
rat,  a  se  ipso  esse  testatur.  Eodem  pertinet  illud  Solomonis  ; 
(Prov.  22,  2):  pauper  et  foenerator  occurrunt  sibi;  oculos  am¬ 
borum  Deus  illuminat.  Quamvis  enim  permixti  sint  pauperibus 
divites  in  mundo,  dum  singulis  divinitus  assignatur  sua  conditio,  f; 
admonet,  Deum,  qui  omnibus  illucet,  nimine  caecutire,  atque  ita  s 
pauperes  ad  tolerantiam  hortatur;  quia  onus  sibi  a  Deo  imposi¬ 
tum  excutere  conantur  qui  cunque  sua  sorte  contenti  non  sunt. 
Sic  et  alter  propheta  profanos  homines  objurgat,  qui  industriae 
hominum  vel  fortunae  adscribunt  quod  alii  jacent  in  sordibus,  alii  ! 
ad  honores  emergunt  (Psal.  75,  7):  neque  ab  oriente,  neque  ab 
occasu,  neque  a  deserto  sunt  exaltationes;  quia  Deus  judex  est, 
hic  humiliat  et  hic  elevat.  Quia  non  potest  Deus  exuere  judicis  j  ; 
munus,  hinc  ratiocinatur,  arcano  ejus  consilio  alios  excellere,  alios  j 
manere  contemptibiles. 

7.  Quin  etiam  particulares  eventus  testimonia  esse  dico  in  j 
genere  singularis  Dei  providentiae.  Excitavit  Deus  in  deserto  j 
ventum  australem,  qui  populo  adveheret  copiam  avium  (Exod. 
19,  13).  Quum  Jonam  voluit  in  mare  projici,  ventum  turbini 
excitando  emisit  (Jon.  1,  4.  6).  Dicent,  qui  non  putant  Deum 
mundi  gubernacula  tenere,  hoc  fuisse  praeter  communem  usum. 
Atqui  inde  colligo  nullum  unquam  ventum  oriri,  vel  surgere,  nisi 
speciali  Dei  jussu.  Nec  vero  aliter  verum  esset  illud  (Psal. 
104,  4),  ventos  facere  suos  nuntios,  et  ministros  suos  ignem  flam¬ 
meum,  nubes  facere  vehicula  sua,  et  equitare  super  alas  venti; 
nisi  et  nubes  et  ventos  circumageret  suo  arbitrio ,  singularemque 
virtutis  suae  praesentiam  in  illis  ostenderet.  Sic  etiam  alibi  (Psal.  . 
107,  25  seqq.)  docemur,  quoties  ventorum  flatu  mare  ebullit,  im¬ 
petus  illos  testari  singularem  Dei  praesentiam.  Praecipit  et  ex¬ 
citat  spiritum  procellae ,  et  in  sublime  attollit  fluctus  maris ;  deinde 
stare  facit  procellam  in  silentio ,  ut  cessent  fluctus  navigantium. 
Sicut  alibi  denuntiat,  ventis  urentibus  se  flagellasse  populum.  Sic  ■ 
quum  naturaliter  vis  generandi  indita  sit  hominibus,  Deus  tamen  jvj 
speciali  gratiae  vult  ferri  acceptum  quod  alios  relinquit  in  orbi-  f 
tate,  alios  sobole  dignatur;  nam  donum  ejus,  fructus  ventris.  | 
Ideo  dicebat  Jacob  uxori :  an  ego  pro  Deo  sum ,  ut  tibi  dem  libe-  \ 
ros  (Gen.  30,  2)?  Ut  semel  finiam,  nihil  magis  ordinarium  in 
natura  quam  nos  pane  ali.  Atqui  pronuntiat  spiritus  (Deut.  8,  2),  I 
non  modo  terrae  proventum  Dei  esse  donum  speciale,  sed  non 
vivere  solo  pane  homines;  quia  non  ipsa  saturitas  eos  vegetat,  j 
sed  arcana  Dei  benedictio :  sicut  e  converso  minatur  se  fracturum 
panis  fulturam  (Jes.  3,  1).  Nec  vero  aliter  seria  posset  concipi  j 
oratio  de  quotidiano  pane,  nisi  Deus  cibum  paterna  manu  nobis 
suggereret.  Ideo  propheta  (Psal.  136,  25),  ut  fidelibus  persuadeat,  i 
Deum  in  ipsis  pascendis  optimi  patrisfamilias  partes  implere,  ad-  j 

monet,  escam  dare  omni  carni.  Denique  ubi  ab  una  parte  audi¬ 
mus  (ibid.  34,  16.  17):  oculi  Domini  super  justos,  et  aures  ejus 
ad  preces  eorum;  ab  altera  autem:  oculus  Domini  super  impios, 
ut  perdat  e  terra  memoriam  eorum,  sciamus  creaturas  omnes  sur¬ 
sum  et  deorsum  praesto  ad  obsequium  adesse,  ut  eas  in  quem¬ 
cunque  vult  usum  accommodet.  Unde  colligitur,  non  tantum  ge¬ 
neralem  ejus  providentiam  vigere  in  creaturis,  ut  naturae  ordinem 
continuet;  sed  in  certum  et  proprium  finem  aptari,  admirabili 
ejus  consilio. 

8.  Qui  huic  doctrinae  invidiam  facere  volunt,  calumniantur 
esse  dogma  Stoicorum  de  fato ;  quod  et  Augustino  1 )  exprobratum 
aliquando  fuit.  Nos  etsi  de  verbis  inviti  litigamus,  fati  tamen 
vocabulum  non  recipimus:  tum  quia  est  ex  eorum  genere,  quo¬ 
rum  profanas  novitates  refugere  nos  Paulus  docet;  tum  quia  ejus 
odio  conantur  gravare  Dei  veritatem.  Dogma  vero  ipsum  falso 
nobis  ac  malitiose  objectatur.  Non  enim  cum  Stoicis  necessitatem 
comminiscimur  ex  perpetuo  causarum  nexu  et  implicita  quadam 
serie,  quae  in  natura  contineatur;  sed  Deum  constituimus  arbi¬ 
trum  ac  moderatorem  omnium,  qui  pro  sua  sapientia,  ab  ultima 
aeternitate  decrevit  quod  facturus  esset,  et  nunc  sua  potentia, 
quod  decrevit  exsequitur.  Unde  ejus  providentia  non  coelum  modo 
ac  terram  et  creaturas  inanimatas,  sed  hominum  etiam  consilia 
et  voluntates  gubernari  sic  asserimus,  ut  ad  destinatum  ab  ea 
scopum  recta  ferantur.  Quid  ergo?  inquies:  nihilne  fortuito,  ni¬ 
hil  contingenter  accidit  ?  Despondeo,  vere  a  Basilio  magno  dictum 
esse:  fortunam  et  casum  ethnicorum  esse  voces,  quarum  signifi¬ 
catione  piorum  mentes  occupari  non  debeant.  Nam  si  successus 
omnis  Dei  benedictio  est,  calamitas  et  adversitas,  ejus  maledictio, 
fortunae  jam  in  rebus  humanis  aut  casui  nullus  relinquitur  locus. 
Et  movere  nos  quoque  illud  Augustini  debet2):  in  libris  contra 
Academicos,  inquit,  non  mihi  placet  toties  me  appellasse  fortu¬ 
nam,  quamvis  non  aliquam  deam  voluerim  hoc  nomime  intelligi, 
sed  fortuitum  rerum  eventum  in  externis  vel  bonis  vel  malis. 
Unde  et  illa  verba  sunt  quae  nulla  religio  dicere  prohibet,  forte, 
forsan ,  forsitan ,  fortasse ,  fortuito ;  quod  tamen  totum  ad  divinam 
revocandum  est  providentiam.  Neque  hoc  tacui,  dicens:  etenim 
fortasse  quae  vulgo  fortuna  nuncupatur,  occulto  quoque  ordine 
regitur:  nihilque  aliud  in  rebus  casum  vocamus,  nisi  cujus  ratio 
et  causa  secreta  est.  Dixi  quidem  hoc:  verum  poenitet  me  sic 
nominasse  illic  fortunam;  quum  videam  homines  habere  in  pes¬ 
sima  consuetudine,  ut  ubi  dici  debet:  hoc  Deus  voluit,  dicant: 
hoc  voluit  fortuna.  Denique  passim  docet,  si  quid  fortunae  re¬ 
linquitur,  temere  versari  mundum.  Et  quanquam  alicubi  definit 
partim  libero  hominis  arbitrio ,  partim  Dei  providentia  omnia  geri, 
huic  tamen  subesse  homines  et  ab  ea  regi,  satis  paulo  post  osten- 


1)  Libr.  ad  Bouif.  2.  c.  6  et  alibi. 

2)  L.  1.  Retract.  c.  1. 

Calvini  Institutio  I. 

dit,  principium  illud  sumens,  nihil  esse  absurdius  quam  fieri  quid¬ 
quam  nisi  ordinante  Deo ,  quia  temere  accideret 1).  Qua  ratione 
et  contingentiam  quae  ab  hominum  arbitrio  pendet  excludit;  mox  j 
vero  clarius  causam  esse  quaerendam  negans  voluntatis  Dei.  Quo-  i 
ties  autem  permissionis  ab  ipso  mentio  fit,  quomodo  hoc  intelligi 
debeat  ex  uno  loco  optime  patebit,  ubi  Dei  voluntatem  summam  i 
esse  probat  et  primam  omnium  causam,  quia  nihil  nisi  ex  jussu  j 
ejus  vel  permissione  accidit.  Certe  non  fingit  Deum  in  otiosa 
specula  cessantem,  dum  aliquid  vult  permittere,  ubi  actualis  (ut  * 
ita  loquar)  voluntas  intercedit,  quae  alioqui  non  posset  censeri 
causa. 

9.  Quoniam  tamen  longe  infra  providentiae  Dei  altitudinem 
subsidit  mentis  nostrae  tarditas,  adhibenda  est  quae  eam  sublevet 
distinctio.  Dicam  igitur,  utcunque  ordinentur  omnia  Dei  consilio 
certa  dispensatione,  nobis  tamen  esse  fortuita.  Non  quod  fortu-  s 
nam  reputemus  mundo  ac  hominibus  dominari,  temereque  omnia 
sursum  deorsum  volutare  (abesse  enim  a  christiano  pectore  decet  | 
hanc  vecordiam);  sed  quoniam  eorum  quae  eveniunt,  ordo,  ratio, 
finis,  necessitas,  ut  plurimum  in  Dei  consilio  latet,  et  humana  j( 
opinione  non  apprehenditur,  quasi  fortuita  sunt,  quae  certum  est  j 
ex  Dei  voluntate  provenire.  Non  enim  aliam  imaginem  prae  se  fe¬ 
runt,  aut  in  natura  sua  consideratae,  aut  secundum  notitiam  nostram  s 
judiciumque  aestimatae.  Fingamus,  exempli  gratia,  mercatorem, 
qui  silvam  ingressus  cum  comitatu  fidorum  hominum  imprudenter  a  ; 
sociis  aberret,  ipso  errore  feratur  in  spoliarium,  incidat  in  latrones, 
juguletur.  Mors  ejus  non  tantum  Dei  oculo  praevisa,  sed  decreto 
stabilita  fuerat.  Non  enim  dicitur  praevidisse  quantum  cujus  que  vita 
protenderetur,  sed  terminos  constituisse  ac  fixisse  qui  praeteriri  non  ! 
poterunt  (Job.  14,  5).  Quantum  tamen  mentis  nostrae  captus  ap¬ 
prehendit,  omnia  illic  fortuita  apparent.  Quid  hic  sentiet  Chri¬ 
stianus?  nempe  quidquid  in  morte  ejusmodi  intercessit,  fortuitum 
natura,  ut  est,  reputabit;  providentiam  tamen  Dei  praefuisse  non 
dubitabit  ad  fortunam  in  suum  finem  dirigendam.  Eadem  est 
ratio  futurorum  contingentiae.  Futura  omnia,  ut  incerta  nobis 
sunt,  ita  in  suspenso  habemus,  ac  si  utramvis  in  partem  pro¬ 
pensa  forent.  Manet  tamen  nihilominus,  cordibus  nostris  infixum,  i 
nihil  eventurum  quod  non  Dominus  jam  providerit.  Hoc  sensu 
apud  Ecclesiasten  saepe  repetitur  nomen  eventus:  quia  primo  in¬ 
tuitu  non  penetrant  homines  ad  primam  causam,  quae  procul  j 
abscondita  est.  Et  tamen  nunquam  ita  deletum  fuit  ex  hominum 
cordibus  quod  de  occulta  Dei  providentia  proditum  est  in  scriptu-  i 
ris,  quin  semper  micarent  in  tenebris  aliquae  scintillae.  Sic  j 
Philistinorum  augures,  quamvis  ambigui  vacillent,  Deo  tamen  j 
partim  adversum  casum  tribuunt,  partim  fortunae:  si  arca,  in¬ 
quiunt  (1  Sam.  6,  9),  transierit  per  viam  illam,  sciemus  Deum 
esse  qui  nos  percussit;  sin  vero  per  alteram,  casus  fuit  super  nos. 


1)  Libr.  83.  quaestionum  qu.  28.  Libr.  de  Trinit  3.  c.  4  (9) 

Stulte  quidem,  ubi  eos  fallit  divinatio,  ad  fortunam  confugiunt; 
interea  videmus  eos  constringi ,  ne  audeant  quod  infeliciter  illis 
acciderat  fortuitum  putare.  Caeterum,  quomodo  providentiae  suae 
fraeno  eventus  quoslibet  in  quam  cunque  vult  partem  flectat  Deus, 
insigni  exemplo  liquebit.  Ecce  eodem  articulo  temporis  quo  de¬ 
prehensus  fuerat  David  in  deserto  Mahon ,  irruptionem  faciunt 
Philistini  in  terram;  cogitur  Saul  discedere,  (1  Sam.  23,  26.  27). 
Si  Deus,  saluti  servi  sui  consulere  volens,  impedimentum  hoc 
Sauli  objecit ,  certe  quamvis  repente  praeter  hominum  opinionem 
arma  ceperint  Philistini,  non  tamen  dicemus  casu  fuisse  factum; 
sed  quae  nobis  videtur  contingentia,  secretum  Dei  impulsum  fuisse 
agnoscet  fides.  Non  semper  quidem  apparet  similis  ratio ;  sed 
indubie  sic  habendum  est,  quaecunque  cernuntur  in  mundo  con¬ 
versiones,  ex  secreta  manus  Dei  agitatione  prodire.  Interea  quod 
statuit  Deus,  sic  necesse  est  evenire  ut  tamen  neque  praecise, 
neque  suapte  natura  necessarium  sit.  Exemplum  in  Christi  ossi¬ 
bus  familiare  occurrit.  Quum  induerit  corpus  nostro  simile,  fra¬ 
gilia  ejus  ossa  nemo  sanus  negabit;  quae  tamen  frangi  fuit  im¬ 
possibile.  Unde  iterum  videmus,  non  temere  in  scholis  inventas 
fuisse  distinctiones  de  necessitate  secundum  quid ,  et  absoluta ; 
item  consequentis  et  consequentiae:  quando  ossa  filii  sui  Deus, 
quae  a  fractura  exemerat  fragilitati  subjecit,  atque  ita  restrinxit 
ad  consilii  sui  necessitatem ,  quod  naturaliter  contingere  potuit. 


CAPUT  XVII. 

Quorsum  et  in  quem  scopum  referenda  sit  haec  doctrina ,  ut 
nobis  constet  ejus  utilitas. 

In  duas  partes  hoc  Caput  commode  distribui  potest.  1)  Doctrinae  de  pro¬ 
videntia  Dei,  quantum  ad  solidam  piorum  institutionem  et  consolationem  con¬ 
ducit,  explicatio  in  genei^e ,  s.  1.  et  speciatim  a  s.  2 — 12.  Primum  autem  re¬ 
felluntur,  qui  arcano  et  incomprehensibili  Dei  consilio  mundum  regi  negant: 
alii  item ,  qui  scelerum  omnium  culpam  in  Deum  rejiciunt,  pietatisque  exercitia 
inutilia  esse  somniant,  s.  2 — 5.  Deinde  additur  sancta  providentiae  divinae 
meditatio,  in  prosperis  rebus  ad  vivum  depicta,  3.  6—11  —  2)  Solutio  dua¬ 

rum  objectionum  ex  Scriptiu’ae  locis,  qui  Deo  poenitentiam  ascribunt,  et  de¬ 
cretorum  ejus  veluti  quasdam  abrogationes  referunt,  s.  13 — 14. 

1.  Porro  (ut  propensa  sunt  ad  vanas  argutias  hominum  in¬ 
genia)  fieri  vix  potest  quin  se  perplexis  nodis  impediant,  quicun- 
que  non  tenent  probum  rectumque  hujus  doctrinae  usum.  Itaque 
in  quem  finem  omnia  divinitus  ordinari  scriptura  doceat,  breviter 
hic  attingere  expediet.  Ac  primo  quidem  notandum  est,  tam  in 
futurum  quam  in  praeteritum  tempus  considerandam  esse  provi¬ 
dentiam  Dei ;  deinde  sic  moderatricem  esse  rerum  omnium ,  ut 
nunc  mediis  interpositis  operetur,  nunc  sine  mediis,  nunc  contra 

omnia  media.  Postremo  huc  tendere,  ut  totum  humanum  genus 
sibi  esse  curae  Deus  ostendat;  praecipue  vero  in  regenda  ecclesia 
(quam  propiore  intuitu  dignatur)  se  excubias  agere.  Jam  et  hoc 
addendum  est,  quamvis  aut  patemus  Dei  favor  et  beneficentia, 
aut  judicii  severitas  saepe  in  toto  providentiae  cursu  reluceat,  in¬ 
terdum  tamen  eorum  quae  accidunt  occultas  esse  causas,  ut  obre¬ 
pat  cogitatio ,  caeco  fortunae  impetu  volvi  et  rotari  res  humanas ; 
vel  ad  obloquendum  nos  caro  sollicitet,  ac  si  Deus  homines  quasi 
pilas  jactando,  ludum  exerceret.  Yerum  quidem  est,  si  quietis 
et  sedatis  mentibus  ad  discendum  parati  essemus,  exitu  tandem 
patefieri,  Deo  constare  optimam  consilii  sui  rationem;  vel  ut  suos 
erudiat  ad  tolerantiam,  vel  ut  corrigat  pravos  eorum  affectus,  et 
lasciviam  domet,  vel  ut  ad  sui  abnegationem  subigat,  vel  exper¬ 
gefaciat  torporem;  rursum  ut  prosternat  superbos,  ut  impiorum 
astutiam  discutiat,  ut  dissipet  eorum  machinationes.  XJtcunque  ta¬ 
men  nos  lateant  ac  fugiant  causae,  apud  eum  esse  absconditas 
certo  habendum  est;  ac  proinde  cum  Davide  (Psal.  40,  6)  excla¬ 
mandum:  magna  fecisti  Deus  mirabilia  tua,  et  cogitationes  tuas 
super  nos  non  licet  ordinare,  si  loqui  tento,  praevalent  supra  nar¬ 
rationem.  Etsi  enim  semper  in  aerumnis  nostris  occurrere  debent 
peccata,  ut  poena  ipsa  nos  ad  poenitentiam  sollicitet,  videmus  ta¬ 
men  ut  Christus  arcano  patris  consilio  plus  juris  asserat,  quam  ut 
quemque  prout  meritus  est  castiget.  Nam  de  caeco  nato  ait 
(Joann.  9,  3):  neque  hic  peccavit,  neque  parentes  ejus;  sed  ut 
manifestetur  gloria  Dei  in  ipso.  Hic  enim  obstrepit  sensus ,  dum 
ipsos  natales  praevenit  calamitas,  ac  si  Deus  parum  clementer  im¬ 
meritos  sic  affligeret.  Atqui  in  hoc  spectaculo  fulgere  gloriam 
patris  sui  testatur  Christus,  modo  puri  sint  nobis  oculi.  Sed  te¬ 
nenda  modestia  est,  ne  ad  causam  reddendam  Deum  trahamus; 
sed  ita  revereamur  occulta  ejus  judicia,  ut  nobis  ejus  voluntas 
justissima  sit  rerum  omnium  causa.  Quum  coelum  occupant  den¬ 
sae  nubes,  exoriturque  violenta  tempestas,  quia  et  tristis  caligo 
oculis  objicitur,  et  tonitru  aures  percellit,  et  sensus  omnes  ter¬ 
rore  obstupefiunt,  videntur  nobis  omnia  confundi  et  misceri;  ea¬ 
dem  interim  semper  manet  in  coelo  quies  et  serenitas.  Ita  sta¬ 
tuendum  est,  dum  res  in  mundo  turbulentae  judicium  nobis  eri¬ 
piunt,  Deum  ex  pura  justitiae  et  sapientiae  suae  luce  hos  ipsos 
motus  optime  composito  ordine  temperare  ac  dirigere  in  rectum 
finem.  Et  certe  prodigiosus  in  hac  parte  est  multorum  furor,  qui 
majore  licentia  Dei  opera  vocare  audent  ad  suum  calculum,  et 
arcana  ejus  consilia  excutere,  tum  etiam  de  incognitis  praecipitem 
ferre  sententiam ,  quam  de  mortalium  hominum  factis.  Quid  enim 
magis  praeposterum,  quam  erga  aequales  nostros  hac  uti  mode¬ 
stia,  ut  judicium  suspendere  malimus  quam  notam  temeritatis  in¬ 
currere;  obscuris  autem  Dei  judiciis,  quae  reverenter  suspicere 
decebat,  proterve  insultare? 

2.  Ergo  Dei  providentiam  rite  et  utiliter  nemo  expendet, 
nisi  qui  sibi  cum  fictore  suo  mundi  que  opifice  negotium  esse  re- 

putans,  ad  metum  et  reverentiam,  qua  decet  humilitate,  se  sub¬ 
miserit.  Hinc  fit  ut  tam  multi  hodie  canes  doctrinam  hanc  viru¬ 
lentis  suis  morsibus,  vel  saltem  latratu  impetant,  quia  non  plus 
Deo  licere  volunt  quam  ipsis  dictat  propria  ratio.  Nos  etiam 
quanta  possunt  protervia  exagitant,  quod  non  contenti  legis  prae¬ 
ceptis,  quibus  comprehensa  est  Dei  voluntas,  arcanis  etiam  ejus 
consiliis  mundum  regi  dicamus.  Quasi  vero  cerebri  nostri  figmen¬ 
tum  sit  quod  docemus,  ac  non  ubique  idem  diserte  pronuntiet 
spiritus  et  innumeris  loquendi  formis  repetat.  Sed  quia  eos  reti¬ 
net  aliquis  pudor,  ne  suas  blasphemias  audeant  in  coelum  evo¬ 
mere,  quo  liberius  insaniant,  se  nobiscum  litigare  fingunt.  Ve¬ 
rum  nisi  admittant,  incomprehensibili  Dei  consilio  quidquid  in 
mundo  accidit  gubernari,  respondeant  quorsum  dicat  scriptura, 
ejus  judicia  profundam  esse  abyssum  (Psal.  36,  7)?  Nam  quum 
clamet  Moses  (Deut.  30,  12  seqq.)  voluntatem  Dei  non  procul  in 
nubibus,  vel  in  abyssis  quaerendam  esse,  quia  familiariter  in  lege 
exposita  sit,  sequitur  profundae  abysso  conferri  aliam  voluntatem 
absconditam;  de  qua  etiam  Paulus  (Pom.  11,  33):  o  profundita¬ 
tem  divitiarum  et  sapientiae  et  cognitionis  Dei!  quam  inscrutabi¬ 
lia  sunt  judicia  ejus,  et  impervestigabiles  viae  ejus!  quis  enim 
cognovit  mentem  Domini,  aut  consiliarius  ejus  fuit?  Ac  verum 
quidem  est,  in  lege  et  evangelio  comprehendi  mysteria,  quae  longe 
emineant  supra  sensus  nostri  modum;  sed  quoniam  Deus  ad  ca¬ 
pienda  haec  mysteria,  quae  verbo  patefacere  dignatus  est,  suorum 
mentes  intelligentiae  spiritu  illuminat,  nulla  jam  illic  abyssus,  sed 
via,  in  qua  tuto  ambulandum  est,  et  lucerna  pedibus  regendis, 
et  lux  vitae,  et  certae  conspicuaeque  veritatis  schola.  At  mundi 
gubernandi  admirabilis  ratio  merito  abyssus  vocatur;  quia,  dum 
nos  latet,  reverenter  adoranda  est.  Pulchre  utrumque  paucis  ver¬ 
bis  expressit  Moses.  Occulta,  inquit  (Deut.  29,  29),  Deo  nostro; 
quae  autem  hic  scripta  sunt,  ad  vos  et  filios  vestros  pertinent. 
Videmus  enim  ut  non  tantum  ad  legem  meditandam  studium  ad¬ 
jicere,  sed  arcanam  Dei  providentiam  reverenter  suspicere  jubeat. 
Hujus  quoque  altitudinis  elogium  ponitur  in  libro  Job,  quod  men¬ 
tes  nostras  humiliet.  Postquam  enim  orbis  machinam  sursum  et 
deorsum  lustrando  magnifice  disseruit  autor  de  operibus  Dei,  sub¬ 
jicit  tandem  (Job.  26,  14):  en  istae  sunt  extremitates  viarum  ejus, 
et  quantulum  quod  auditur  in  eo?  Qua  ratione  distinguit  alio 
loco  (ibid.  28,  21.  28)  inter  sapientiam  quae  penes  Deum  residet, 
et  sapiendi  modum  quem  hominibus  praescripsit.  Nam  ubi  de 
naturae  arcanis  concionatus  est,  sapientiam  dicit  soli  Deo  esse 
cognitam ,  fugere  autem  oculos  omninm  viventium.  Sed  paulo 
post  subjicit,  vulgatam  esse  ut  investigetur,  quia  dictum  sit  ho¬ 
mini:  ecce,  timor  Dei  est  sapientia.  Huc  spectat  Augustini  dic¬ 
tum  x) :  quia  non  omnia  novimus  quae  de  nobis  optimo  ordine 
Deus  agit,  in  sola  bona  voluntate  nos  secundum  legem  agere,  in 

aliis  vero  secundum  legem  agi ;  quia  ejus  providentia  lex  sit  in¬ 
commutabilis.  Ergo,  quum  sibi  jus  mundi  regendi  vendicet  Deus 
nobis  incognitum,  haec  sit  sobrietatis  ac  modestiae  lex,  acquies¬ 
cere  summo  ejus  imperio,  ut  ejus  voluntas  nobis  sit  unica  justi¬ 
tiae  regula,  et  justissima  causa  rerum  omnium.  Non  illa  quidem 
absoluta  voluntas  de  qua  garriunt  sophistae,  impio  profanoque 
dissidio  separantes  ejus  justitiam  a  potentia ;  sed  illa  moderatrix 
rerum  omnium  providentia,  a  qua  nihil  nisi  rectum  manat,  quam¬ 
vis  nobis  absconditae  sint  rationes. 

3.  Ad  hanc  modestiam  quicunque  erunt  compositi,  neque 
in  praeteritum  tempus  de  rebus  adversis  contra  Deum  frement, 
neque  scelerum  culpam  in  ipsum  regerent;  sicut  homericus  Aga¬ 
memnon:  iyco  6’  ovk  ccitiog  sifiL,  ccXka  Zsvg  xal  [A,oi(ja.  Neque 
rursum,  ut  plautinus  ille  adolescens,  quasi  fatis  abrepti,  despe¬ 
ratione  se  projicient  in  exitium:  instabilis  est  sors  rerum,  pro 
libidine  fata  agunt  homines;  referam  me  ad  scopulum,  ut  rem 
istic  cum  aetate  perduam.  Neque  alterius  exemplo  Dei  nomen 
suis  flagitiis  obtendent.  Sic  enim  Lyconides  in  altera  comoedia: 
deus  impulsor  fuit;  credo  deos  voluisse,  nam  ni  vellent,  non  fie¬ 
ret,  scio.  Quin  potius  ex  scriptura,  quid  Deo  placeat  inquirent 
ac  discent,  ut  spiritu  duce  illuc  nitantur.  Simul  Deum,  quocun¬ 
que  vocat,  sequi  parati,  re  ipsa  ostendent  nihil  hujus  doctrinae 
cognitione  esse  utilius 1).  Stulte  cum  suis  ineptiis  tumultuantur 
profani  homines,  ut  paene  coelum  terrae,  ut  dicitur,  permisceant. 
Si  mortis  nostrae  punctum  signavit  Dominus,  effugere  non  licet: 
frustra  igitur  in  cautionibus  adhibendis  laboratur.  Quod  ergo  alius 
committere  se  viae  non  audet ,  quam  periculosam  audit ,  ne  a  la¬ 
tronibus  trucidetur ;  alius  medicos  accersit  ac  pharmacis  se  fatigat, 
ut  vitae  opituletur;  alius  a  crassioribus  cibis  abstinet,  ne  laedat 
imbecillam  valetudinem;  alius  ruinosas  aedes  inhabitare  formidat; 
omnes  denique  vias  excogitant,  et  magna  animi  intentione  excu¬ 
dunt  ,  quibus  id  quod  concupiscunt  assequantur :  aut  haec  omnia 
inania  sunt  remedia,  quae  captantur  ad  corrigendam  Dei  volunta¬ 
tem,  aut  non  certo  ejus  decreto  terminantur  vita  et  mors,  sanitas 
et  morbus,  pax  et  bellum,  et  alia  quae  homines,  prout  vel  ap¬ 
petunt  vel  oderunt,  ita  sua  industria  vel  obtinere  vel  refugere 
student.  Quin  etiam  orationes  fidelium  perversas,  nedum  super¬ 
vacuas  fore  colligunt,  quibus  petitur  ut  Dominus  prospiciat  iis 
quae  jam  ab  aeterno  decrevit.  In  summa,  omnia  quae  in  poste¬ 
rum  capiuntur  consilia  tollunt,  perinde  ac  Dei  providentiae  ad¬ 
versa,  quae,  illis  non  advocatis,  quid  fieri  vellet  decrevit.  Deinde 
quidquid  jam  accidit,  ita  providentiae  Dei  imputant,  ut  conni- 
veant  ad  hominem,  quem  id  ipsum  designasse  constet.  Occidit 
sicarius  probum  civem?  exsequutus  est,  inquiunt,  consilium  Dei. 
Furatus  est  aliquis ,  aut  scortatus  ?  quia  fecit  quod  provisum  erat 


1)  Add.  quam  immerito  exagitant  perversi  homines ,  quod  ea  quidam  per¬ 
peram  abutantur.  1561—1585. 

a  Domino  et  ordinatum ,  minister  est  ejus  providentiae.  Parentis 
mortem,  neglectis  remediis,  securus  filius  exspectavit?  non  potuit 
Deo  obsistere,  qui  sic  ab  aeterno  praestituerat.  Ita  flagitia  om¬ 
nia,  virtutes  vocant  quia  Dei  ordinatio  obsequantur. 

4.  Atqui,  quod  ad  futura  pertinet,  humanas  deliberationes 
facile  cum  Dei  providentia  conciliat  Solomo.  Sicut  enim  eorum 
stoliditatem  ridet,  qui  sine  Domino  quidvis  audacter  suscipiunt, 
ac  si  ejus  manu  non  regerentur,  ita  alibi  sic  loquitur  (Prov.  16, 
9):  cor  hominis  cogitat  viam  suam,  et  Dominus  diriget  gressus 
ejus;  significans  aeternis  Dei  decretis  nos  minime  impediri  quo¬ 
minus  sub  ejus  voluntate  et  prospiciamus  nobis,  et  omnia  nostra 
dispensemus.  Neque  id  manifesta  caret  ratione.  Namque  is  qui 
vitam  nostram  suis  terminis  limitavit,  ejus  simul  curam  apud  nos 
deposuit,  ejus  conservandae  rationibus  subsidiisque  instruxit,  pe¬ 
riculorum  quoque  praescios  fecit;  ne  incautos  opprimerent,  cau¬ 
tiones  ac  remedia  suggessit.  Nunc  perspicuum  est  quid  sit  nostri 
officii :  nempe ,  si  vitam  nobis  nostram  tutandam  commisit  Domi¬ 
nus,  ut  eam  tueamur;  si  subsidia  offert,  ut  iis  utamur;  si  peri¬ 
cula  praemonstrat,  ne  temere  irruamus;  si  remedia  suppeditat,  ne 
negligamus.  Atqui  periculum  nullum  oberit ,  nisi  fatale :  quod 
ineluctabile  est  remediis  omnibus.  Quid  autem  si  ideo  fatalia  non 
sunt  discrimina,  quia  iis  propulsandis  ac  superandis  remedia  tibi 
Dominus  assignavit?  Yide  quomodo  tuae  ratiocinationi  cum  or¬ 
dine  divinae  dispensationis  conveniat.  Tu  cavendum  non  esse 
periculum  colligis,  quia,  fatale  quum  non  sit,  simus  etiam  citra 
cautionem  evasuri:  Dominus  autem  ideo  ut  caveas  injungit,  quia 
fatale  tibi  esse  nolit.  Non  expendunt  insani  isti  quod  est  sub 
oculis,  consultandi  cavendique  artes  inspiratas  hominibus  esse  a 
Domino,  quibus  providentiae  ejus  subserviant,  in  vitae  propriae 
conservatione.  Quemadmodum  contra  neglectu  et  socordia,  quae 
illis  injunxit  mala,  sibi  accersunt.  Qui  fit  enim  ut  vir  providus, 
dum  sibi  consulit,  imminentibus  etiam  malis  se  explicet,  stultus 
inconsulta  temeritate  pereat,  nisi  quod  et  stultitia  et  prudentia 
divinae  sunt  dispensationis  instrumenta  in  utramque  partem?  Ideo 
nos  celare  futura  omnia  voluit  Deus,  ut  tanquam  dubiis  occurra¬ 
mus,  neque  desinamus  parata  remedia  opponere,  donec  aut  supe¬ 
rata  fuerint,  aut  omnem  curam  superaverint.  Ideo  ante  admonui, 
providentiam  Dei  non  semper  nudam  occurrere ,  sed  prout  adhi¬ 
bitis  mediis  eam  Deus  quodammodo  vestit. 

5.  Iidem  praeteriti  temporis  eventus  perperam  et  inconside¬ 
rate  ad  nudam  Dei  providentiam  trahunt.  Nam  quia  ex  ea  pen¬ 
dent  quaecunque  contingunt ,  ergo ,  inquiunt ,  nec  furta ,  nec  adul¬ 
teria,  nec  homicidia,  perpetrantur,  quin  Dei  voluntas  intercedat. 
Cur  ergo,  inquiunt,  fur  punietur,  qui  eum  expilavit  quem  Domi¬ 
nus  paupertate  voluit  castigare?  Cur  punietur  homicida,  qui  eum 
interfecit  cui  vitam  Dominus  finierat?  Si  Dei  voluntati  serviunt 
hujusmodi  omnes ,  cur  punientur?  Sed  enim  eos  Dei  voluntati 
servire  nego.  Non  enim  qui  malo  animo  fertur,  praebere  mini- 

sterium  Deo  jubenti  dicemus,  quum  malignae  cupiditati  tantum 
obsequatur.  Paret  ille  Deo,  qui  de  ejus  voluntate  edoctus,  eo 
contendit  quo  ab  ea  vocatur.  Unde  autem  edocemur ,  nisi  ex 
ejus  verbo  ?  Proinde  in  rebus  agendis  ea  est  nobis  perspicienda 
Dei  voluntas  quam  verbo  suo  declarat.  Id  requirit  unum  Deus 
a  nobis,  quod  praecipit.  Si  quid  adversus  praeceptum  designa¬ 
mus,  non  obedientia  est,  sed  contumacia  et  transgressio.  At  nisi 
vellet,  non  faceremus.  Pateor;  sed  an  facimus  mala  in  hunc 
finem,  ut  ei  obsequium  praestemus?  At  nobis  ea  nequaquam 
mandat;  quin  potius  irruimus,  non  quid  ille  velit  cogitantes,  sed 
libidinis  nostrae  intemperie  sic  furentes,  ut  contra  ipsum  desti¬ 
nato  consilio  nitamur.  Atque  hac  ratione,  male  agendo,  justae 
ejus  ordinationi  servimus;  quia  pro  immensa  suae  sapientiae  mag¬ 
nitudine,  ad  bene  agendum  malis  instrumentis  uti  bene  probeque 
novit.  Ac  vide  quam  insulsa  sit  eorum  argumentatio:  impunita 
esse  autoribus  suis  scelera  volunt,  quia  nonnisi  Dei  dispensatione 
patrantur.  Ego  plus  concedo:  fures  et  homicidas  et  alios  malefi¬ 
cos,  divinae  esse  providentiae  instrumenta,  quibus  Dominus  ipse 
ad  exsequenda  quae  apud  se  constituit  judicia  utitur.  Atqui  eo¬ 
rum  malis  ullam  inde  excusationem  deberi  nego.  Quid  enim? 
An  vel  eadem  secum  iniquitate  Deum  implicabunt,  vel  suam  pra¬ 
vitatem  illius  justitia  operient?  Neutrum  possunt.  Quo  minus  se 
purgent,  propria  conscientia  redarguuntur;  quo  minus  Deum  insi¬ 
mulent  ,  totum  in  se  malum  deprehendunt :  penes  ipsum ,  non  nisi 
legitimum  malitiae  suae  usum.  Sed  enim  per  ipsos  operatur.  Et 
unde,  quaeso,  foetor  in  cadavere,  quod  calore  solis  tum  putre¬ 
factum  ,  tum  reseratum  fuerit  ?  Badiis  solis  excitari  omnes  vident ; 
nemo  tamen  illos  foetere  ideo  dicit.  Ita  quum  in  homine  malo 
subsideat  mali  materia  et  culpa,  quid  est  quod  inquinamentum 
aliquod  contrahere  putetur  Deus ,  si  ad  suum  arbitrium  utatur 
ejus  ministerio?  Facessat  igitur  canina  haec  procacitas,  quae  al¬ 
latrare  quidem  eminus  Dei  justitiam  potest,  sed  non  attingere. 

6.  Yerum  has  calumnias  vel  potius  phreneticorum  deliria 
facile  discutiet  pia  sanctaque  providentiae  meditatio,  quam  nobis 
dictat  pietatis  regula,  ut  optimus  et  suavissimus  inde  fructus  no¬ 
bis  proveniat.  Ergo  christianum  pectus,  quum  certo  certius  per¬ 
suasum  sit,  omnia  Dei  dispensatione  evenire,  nihil  fortuito  con¬ 
tingere,  ad  illum,  velut  praecipuam  rerum  causam,  oculos  semper 
referet;  causas  tamen  inferiores  suo  loco  intuebitur.  Deinde  sin¬ 
gularem  Dei  providentiam  ad  se  conservandum  excubare  non  du¬ 
bitabit,  quae  nihil  evenire  passura  sit,  quam  quod  bono  ac  sa¬ 
luti  sibi  vertat.  Quoniam  autem  cum  hominibus  primum,  deinde 
cum  reliquis  creaturis  illi  negotium  est,  utrobique  sibi  pollicebi¬ 
tur  Dei  providentiam  regnare.  Quantum  ad  homines  attinet,  sive 
boni  sint,  sive  mali,  eorum  consilia,  voluntates,  conatus,  facul¬ 
tates  sub  ejus  manu  esse  agnoscet,  ut  flectere  quo  libuerit,  ac 
quoties  libuerit  constringere,  in  ejus  arbitrio  situm  sit.  Singula¬ 
rem  Dei  providentiam  in  salutem  fidelium  excubare  plurimae  sunt 

et  luculentissimae  promissiones  quae  testantur :  jacta  super  Domi¬ 
num  curam  tuam,  et  ipse  te  enutriet,  nec  permittet  unquam 
fluctuari  justum  (Psalm.  55,  23);  quoniam  illi  curae  sumus  (1  Petr. 
5,  9).  Qui  habitat  in  adjutorio  altissimi,  in  protectione  Dei  coeli 
commorabitur  (Psal.  91,  1).  Qui  tangit  vos,  tangit  pupillam  oculi 
mei  (Zach.  2,  8).  Ero  clypeus  tuus,  murus  aheneus;  adversanti¬ 
bus  tibi  adversabor  (Jes.  26,  2).  Etiamsi  mater  obliviscatur  filio¬ 
rum  ,  non  tamen  obliviscar  tui  (ibid.  49 ,  1 5).  Quin  etiam  hic 
potissimus  est  scopus  in  historiis  biblicis,  ut  doceant  tanta  sedu¬ 
litate  vias  sanctorum  custodiri  a  Domino,  ut  ne  ad  lapidem  qui¬ 
dem  impingant.  Ergo  ut  jure  paulo  ante  a  nobis  explosa  fuit 
eorum  opinio,  qui  universalem  Dei  providentiam  comminiscuntur, 
quae  non  speciatim  ad  curam  uniuscujusque  creaturae  se  demittat, 
in  primis  tamen  specialem  hanc  curam  erga  nos  recognoscere  ope¬ 
rae  pretium  est.  Unde  Christus  (Matth.  10,  29  seq.),  ubi  asse¬ 
ruit  ne  vilissimum  quidem  passerculum  in  terram  decidere  sine 
patris  voluntate,  huc  statim  applicat,  ut  quo  pluris  sumus  passe¬ 
ribus,  eo  propiore  cura  reputemus  Deum  nobis  prospicere,  ac  eo 
usque  ipsam  extendit,  ut  confidamus  capillos  capitis  nostri  nume¬ 
ratos  esse.  Quid  nobis  aliud  optemus,  si  nec  unus  e  capite  pi¬ 
lus  defluere  potest  nisi  ex  ejus  voluntate?  Non  de  genere  hu¬ 
mano  tantum  loquor;  sed  quia  Deus  ecclesiam  sibi  in  domicilium 
elegit,  non  dubium  est  quin  paternam  in  ea  regenda  curam  sin¬ 
gularibus  documentis  ostendat. 

7.  His  tum  promissis ,  tum  exemplis  confirmatus  Dei  servus, 
adjunget  testimonia  quae  docent  sub  ejus  potestate  esse  omnes 
homines,  sive  eorum  conciliandi  sunt  animi,  sive  cohibenda  ma¬ 
litia,  ne  quid  noceat.  Dominus  enim  est,  qui  dat  nobis  gratiam, 
non  apud  eos  modo  qui  nobis  bene  volunt,  sed  etiam  in  oculis 
Aegyptiorum;  hostium  vero  nostrorum  improbitatem  frangere  va¬ 
riis  modis  novit.  Interdum  enim  mentem  illis  adimit,  ne  quid 
sani  sobriive  capere  queant:  qualiter  satanam  dimittit,  qui  men¬ 
dacio  impleat  os  omnium  prophetarum,  ad  decipiendum  Achab 
(1  Eeg.  22,  22);  Eechabeam  juvenili  consilio  dementat,  ut  regno 
per  suam  stultitiam  spolietur  (1  Eeg.  12,  10  et  15).  Nonnun- 
quam  ubi  mentem  illis  concedit,  ita  absterret  et  exanimat,  ne  id 
quod  conceperunt  velint  aut  machinentur.  Interdum  etiam,  ubi 
conari  permisit  quod  libido  et  rabies  suadebat,  impetus  eorum 
opportune  abrumpit,  nec  sinit  ad  finem  usque  procedere  quod  in¬ 
stituunt.  Sic  consilium  Achitophel,  quod  exitiale  Davidi  futurum 
erat ,  ante  tempus  dissipavit  (2  Sam.  17,  7  et  14).  Sic  et  crea¬ 
turas  omnes  in  suorum  bonum  ac  salutem  moderari  ei  curae  est, 
ac  diabolum  etiam  ipsum ,  quem  conspicimus  nihil  ausum  fuisse 
tentare  adversum  Job,  sine  permissu  ejus  ac  mandato  (Job.  1,  12). 
Hanc  notitiam  necessario  sequitur  tum  animi  gratitudo  in  prospero 
rerum  successu,  tum  in  adversitate  patientia,  tum  etiam  in  poste¬ 
rum  incredibilis  securitas.  Quidquid  ergo  prospere  atque  ex  animi 
sententia  eveniet,  id  totum  acceptum  Deo  referet,  sive  per  horni- 

num  ministerium  senserit  ejus  beneficientiam ,  sive  ab  inanimatis 
creaturis  adiutus  fuerit.  Sic  enim  reputabit  cum  animo  suo:  certe 
Dominus  est  qui  ad  me  istorum  animos  inclinavit,  qui  mihi  ad- 
glutinavit,  ut  suae  erga  me  benignitatis  instrumenta  forent.  In 
frugum  abundantia  cogitabit,  Dominum  esse  qui  coelum  exaudit, 
ut  coelum  exaudiat  terram,  ipsa  quoque  exaudiat  suos  foetus;  in 
aliis  non  dubitabit  benedictionem  Domini  solam  esse  qua  omnia 
prosperentur;  nec  tot  causis  admonitus,  ingratus  esse  sustinebit. 

8.  Si  adversi  quid  contigerit,  extemplo  mentem  hic  quoque 
extollet  in  Deum,  cujus  manus  ad  patientiam  placidamque  animi 
moderationem  nobis  imprimendam  valet  plurimum.  Si  Joseph  in 
recognoscenda  fratrum  perfidia  immoratus  esset,  nunquam  frater¬ 
num  potuisset  in  eos  animum  recipere.  Sed  quoniam  mentem  ad 
Dominum  reflexit,  oblitus  injuriae,  ad  mansuetudinem  ac  clemen¬ 
tiam  inclinatus  est,  ut  fratres  etiam  ultro  soletur,  ac  dicat:  non 
vos  estis  qui  me  vendidistis  in  Aegyptum ,  sed  Dei  voluntate  prae¬ 
missus  sum  ante  vos,  ut  vitam  vobis  conservem.  Vos  quidem 
cogitastis  de  me  malum,  sed  Dominus  convertit  illud  in  bonum 
(Gen.  45,  8).  Si  Job  ad  Chaldaeos  se  convertisset,  a  quibus  ve¬ 
xabatur,  statim  accensus  esset  ad  vindictam;  sed  quia  opus  Do¬ 
mini  simul  recognoscit,  semet  pulcherrima  illa  sententia  consola¬ 
tur  :  Dominus  dedit ,  Dominus  abstulit ;  sit  nomen  Domini  bene¬ 
dictum  (Job.  1,  21).  Sic  David  convitiis  et  lapidibus  a  Semei 
impetitus,  si  in  hominem  defixisset  oculos,  ad  retaliandam  inju¬ 
riam  suos  animasset;  verum  quia  non  sine  Domini  motu  illum 
agere  intelligit ,  illos  potius  mitigat.  Sinite  eum ,  inquit  (2  Sam. 
16,  10),  quia  Dominus  ei  praecepit  ut  maledicat.  Hoc  eodem 
fraeno  alibi  doloris  intemperiem  cohibet:  tacui  et  obmutui,  in¬ 
quit,  quia  tu  fecisti  Jehovah  (Psal.  39,  10).  Si  nullum  efficacius 
est  irae  atque  impatientiae  remedium,  non  parum  certe  profecit 
qui  Dei  providentiam  didicit  in  hac  parte  meditari,  ut  possit  eo 
mentem  semper  revocare:  Dominus  voluit,  ideo  ferendum  est; 
non  modo  quia  reluctari  non  licet,  sed  quia  nihil  vult  nisi  quod 
et  justum  sit  et  expediat.  Summa  huc  redit  ut  injuste  ab  homi¬ 
nibus  laesi  ,  omissa  eorum  improbitate  (quae  nihil  quam  dolorem 
nostrum  exasperaret,  animosque  acueret  ad  vindictam),  memine¬ 
rimus  ad  Deum  conscendere ,  ac  pro  certo  statuere  discamus,  justa 
ejus  dispensatione  fuisse  et  permissum  et  immissum  quidquid  ho¬ 
stis  scelerate  in  nos  admisit.  Paulus,  ut  a  retaliandis  injuriis 
nos  compescat,  prudenter  admonet  (Eph.  6,  12),  nobis  non  esse 
luctam  cum  carne  et  sanguine ,  sed  cum  hoste  spirituali  diabolo, 
ut  nos  ad  certandum  paremus.  Sed  haec  ad  sedandos  omnes  ira¬ 
cundiae  impetus  utilissima  admonitio  est,  tam  diabolum  quam  im¬ 
probos  omnes  Deum  armare  ad  conflictum,  et  sedere  quasi  ago¬ 
nothetam  ut  patientiam  nostram  exerceat.  Quod  si  absque  homi¬ 
num  opera  eveniant  quae  nos  premunt  clades  et  miseriae,  in 
memoriam  redeat  legis  doctrina  (Deut.  28 ,  2  seqq.) :  quidquid 
prosperi  est,  ex  fonte  benedictionis  Dei  fluere;  adversa  omnia 

esse  ejus  maledictiones:  ac  terreat  nos  illa  horribilis  denuntiatio 
(Lev.  26,  23):  si  temere  inceditis  contra  me,  ego  quoque  temere 
incedam  contra  vos.  Quibus  verbis  coarguitur  torpor  noster,  ubi 
pro  communi  carnis  sensu  fortuitum  esse  ducentes  quidquid  in 
utramque  partem  accidit,  neque  beneficiis  Dei  animamur  ad  ejus 
cultum,  neque  fiagellis  ad  resipiscentiam  stimulamur.  Haec  eadem 
ratio  est  cur  acerbe  expostularent  Jeremias  et  Amos  (Thren.  3,  38; 
Am.  3,  6)  cum  Judaeis,  quia  tam  bona  quam  mala  fieri  putarent 
Deo  non  jubente.  Eodem  refertur  illa  Jesaiae  concio  (45 ,  7) : 
ego  Deus  creans  lucem  et  formans  tenebras ,  faciens  pacem  et 
creans  malum,  ego  Deus  facio  haec  omnia. 

9.  Neque  tamen  interim  ad  causas  inferiores  vir  pius  con- 
nivebit.  Neque  enim ,  quia  ministros  divinae  bonitatis  arbitrabi¬ 
tur  eos  a  quibus  beneficio  affectus  fuerit,  ideo  illos  praeteribit, 
ac  si  nullam  gratiam  sua  humanitate  promeriti  essent;  sed  illis 
obstrictum  se  ex  animo  sentiet ,  et  libenter  fatebitur  obligationem, 
et  gratiam  pro  facultate  et  re  nata  referre  studebit.  Denique 
Deum  in  acceptis  bonis  reverebitur  et  praedicabit,  ut  praecipuum 
autorem;  sed  homines  ut  ejus  ministros  honorabit,  atque,  ut  res 
est,  intelliget  se  Dei  voluntate  iis  esse  devinctum  per  quorum 
manum  beneficus  esse  voluerit.  Si  quid  jacturae  vel  ob  negligen- 
tiam  vel  ob  imprudentiam  fecerit,  Domino  quidem  volente  factum 
id  apud  se  statuet,  verum  sibi  quoque  imputabit.  Si  quis  morbo 
absumptus  sit,  quem,  quum  ex  officio  curare  debuisset,  negligen- 
ter  tractavit,  tametsi  non  ignorabit  ad  terminum  pervenisse  quem 
praeterire  non  poterat,  peccatum  tamen  suum  inde  non  elevabit;- 
sed  quia  non  est  defunctus  erga  eum  fideliter  suo  munere,  perinde 
accipiet  ac  si  negligentiae  suae  culpa  periisset.  Multo  minus,  ubi 
in  designando  vel  homicidio  vel  furto  fraus  et  concepta  animo 
malitia  intercesserit,  eam  excusabit  sub  praetextu  divinae  provi¬ 
dentiae  ;  sed  in  eodem  facinore ,  Dei  justitiam ,  hominis  nequitiam, 
ut  se  utraque  manifeste  prodit,  distincte  contemplabitur.  In  fu¬ 
turis  vero  potissimum ,  inferiorum  hujusmodi  causarum  rationem 
habebit.  Nam  inter  Domini  benedictiones  reponet,  si  non  desti¬ 
tuetur  subsidiis  humanis,  quibus  ad  incolumitatem  suam  utatur; 
itaque  nec  in  capiendis  consiliis  cessabit,  nec  torpebit  in  ope 
eorum  imploranda,  quibus  suppetere  conspiciet  unde  juvetur;  sed 
a  Domino  sibi  in  manum  offerri  reputans  quaecunque  commodare 
sibi  aliquid  possunt  creaturae,  ipsas,  tanquam  legitima  divinae 
providentiae  instrumenta,  ad  usum  applicabit.  Ac,  quum  incer¬ 
tus  sit  quem  sint  exitum  habitura  quae  negotia  aggreditur  (nisi 
quod  in  omnibus  Dominum  suo  bono  prospecturum  novit)  ad  id 
studio  aspirabit  quod  sibi  expedire  ducet,  quantum  intelligentia 
menteque  assequi  potest.  Neque  tamen  in  capiendis  consiliis  pro¬ 
prio  sensu  feretur;  sed  Dei  sapientiae  se  commendabit  ac  permit¬ 
tet,  ut  ejus  ductu  in  rectum  scopum  dirigatur.  Caeterum  non  in 
externis  subsidiis  ita  ejus  fiducia  subnitetur,  ut  si  adsint,  in  iis 

secure  acquiescat;  si  desint,  perinde  ac  destitutus  trepidet.  Men¬ 
tem  enim  in  sola  Dei  providentia  semper  habebit  defixam,  neque 
a  firmo  ejus  intuitu,  praesentium  rerum  consideratione,  abduci 
patietur.  Sic  Joab,  tametsi  proelii  eventum  in  arbitrio  manu  que 
Dei  esse  agnoscit,  non  tamen  inertiae  se  dedit,  sed  quod  suae 
vocationis  est  sedulo  exsequitur;  Domino  autem  permittit  even¬ 
tum  moderari.  Stabimus  fortes,  inquit  (2  Sam.  10,  12),  pro 
gente  nostra  et  urbibus  Dei  nostri;  Dominus  autem  faciat  quod 
bonum  est  in  oculis  suis.  Eadem  cognitio  temeritate  et  prava 
confidentia  exutos  ad  continuam  Dei  invocationem  nos  impellet; 
tum  etiam  animos  nostros  bona  spe  fulciet,  ut  quae  nos  circum¬ 
stant  pericula,  secure  et  fortiter  despicere  non  dubitemus. 

10.  Hac  vero  parte  se  prodit  inaestimabilis  piae  mentis  fe¬ 
licitas.  Innumera  sunt  quae  vitam  humanam  obsident  mala,  quae 
totidem  ostentant  mortes.  Ut  extra  non  exeamus:  quum  mille 
morborum  receptaculum  sit  corpus,  imo  intus  inclusas  teneat  ac 
foveat  morborum  causas,  se  ipsum  homo  ferre  non  potest,  quin 
multas  exitiorum  suorum  formas  secum  ferat,  ac  vitam  quodam¬ 
modo  cum  morte  implicitam  trahat.  Quid  enim  aliud  dicas,  ubi 
nec  frigetur,  nec  sudatur  sine  periculo?  Jam  quocunque  te  ver¬ 
tas,  quae  circa  te  sunt  omnia,  non  modo  ambiguae  sunt  fidei, 
sed  aperte  fere  minantur,  ac  praesentem  mortem  videntur  inten¬ 
tare.  Conscende  navem,  pede  uno  a  morte  distas.  Equo  inside, 
in  lapsu  pedis  unius  vita  tua  periclitatur.  Incede  per  vias  urbis, 
quot  sunt  in  tectis  tegulae,  tot  discriminibus  es  obnoxius.  Si 
ferramentum  in  tua  aut  amici  manu  sit,  exserta  est  noxa.  Quot¬ 
quot  animalia  ferocia  vides,  in  tuam  perniciem  armata  sunt.  Quod 
si  vel  horto  bene  munito  includere  te  studeas,  ubi  nihil  quam 
amoenitas  appareat,  illic  serpens  interdum  delitescet.  Domus  as¬ 
sidue  incendio  subjecta,  interdiu  tibi  paupertatem,  noctu  etiam 
oppressionem  minatur.  Ager  grandini,  pruinae,  siccitati,  aliisque 
tempestatibus  expositus  quum  sit,  sterilitatem  atque  ex  ea  famem 
tibi  denuntiat.  Omitto  veneficia,  insidias,  latrocinia,  vim  aper¬ 
tam,  quorum  pars  nos  domi  obsident,  pars  peregre  consequuntur. 
Inter  has  angustias  annon  oportet  miserrimum  esse  hominem,  ut- 
pote  qui  in  vita  semivivus  anxium  et  languidum  spiritum  aegre 
trahat,  non  secus  ac  si  imminentem  perpetuo  cervicibus  gladium 
haberet?  Dices  ista  raro  evenire,  aut  certe  non  semper,  neque 
omnibus,  nunquam  vero  simul  omnia.  Fateor:  sed  quum  aliorum 
exemplis  admoneamur,  evenire  etiam  nobis  posse,  nec  nostram 
magis,  quam  eorum  vitam  excipi  debere,  fieri  non  potest  ut  non 
timeamus  ac  formidemus  tanquam  nobis  eventura.  Tali  ergo  tre¬ 
pidatione  quid  calamitosius  fingas?  Adde  quod  Dei  contumelia 
non  caret,  si  dicatur  hominem,  ex  creaturis  nobilissimam,  pro¬ 
stituisse  ad  caecos  et  temerarios  quoslibet  fortunae  ictus.  Sed 
hic  de  miseria  hominis  tantum  loqui  propositum  est,  quam  sen¬ 
surus  sit,  si  sub  imperium  fortunae  redigatur. 

11.  At  ubi  lux  illa  divinae  providentiae  semel  homini  pio 
affulsit,  jam  non  extrema  modo,  qua  ante  premebatur,  anxie¬ 
tate  et  formidine,  sed  omni  cura  relevatur  ac  solvitur.  Ut  enim 
merito  fortunam  horret,  ita  secure  Deo  sese  audet  permittere. 
Hoc,  inquam,  solatium  est,  ut  intelligat  patrem  coelestem  sic 
omnia  sua  potentia  continere,  sic  imperio  nutuque  suo  regere, 
sic  sapientia  moderari,  ut  nihil,  nisi  ex  ejus  destinatione,  cadat. 
In  ejus  porro  fidem  se  receptum,  angelorum  curae  demandatum, 
neque  aquae,  neque  ignis,  neque  ferri  noxa  posse  attingi,  nisi 
quoad  locum  illis  dare  Deo  moderatori  libuerit.  Sic  enim  canit 
Psalmus  (91,  3  seqq.) :  quoniam  ipse  liberabit  te  de  laqueo  ve¬ 
natoris,  et  a  peste  noxia;  sub  ala  sua  proteget  te,  atque  in  pen¬ 
nis  ejus  fiduciam  habebis;  pro  scuto  erit  veritas  ejus:  non  time¬ 
bis  a  pavore  nocturno,  nec  a  sagitta  volante  per  diem,  a  peste 
perambulante  in  caligine,  a  noxa  grassante  in  meridie,  etc.  Unde 
et  illa  emergit  in  sanctis  gloriandi  fiducia:  Dominus  mihi  adiutor, 
non  timebo ,  quid  faciat  mihi  caro.  Dominus  protector  meus, 
quid  trepidabo  ?  Si  consistant  adversum  me  castra ,  si  ambulavero 
in  medio  umbrae  mortis,  non  desinam  bene  sperare  (Psal.  118,  6 
et  27,  3  et  56,  5  et  alibi).  Unde  id  quaeso  habent,  quod  illis 
nunquam  excutitur  sua  securitas,  nisi  quia,  ubi  temere  mundus 
volutari  in  speciem  videtur,  Dominum  ubique  operari  sciunt,  cu¬ 
jus  opus  confidunt  sibi  fore  salutare?  Jam  si  vel  a  diabolo,  vel 
a  sceleratis  hominibus  impetitur  eorum  salus,  hic  vero,  nisi  pro¬ 
videntiae  recordatione  ac  meditatione  confirmentur,  protinus  con¬ 
cidere  necesse  sit.  Yerum  ubi  in  memoriam  revocant,  diabolum 
totamque  improborum  cohortem  sic  omnibus  partibus  manu  Dei, 
tanquam  fraeno,  cohiberi,  ut  nec  concipere  ullum  adversus  nos 
maleficium,  nec  conceptum  moliri,  nec  ad  perpetrandum,  si  ma¬ 
xime  moliantur,  digitum  movere  queant,  nisi  quantum  ille  per¬ 
miserit,  imo  nisi  quantum  mandarit,  nec  compedibus  tantum  ejus 
teneri  ligatos,  sed  etiam  ad  obsequia  praestanda  fraeno  cogi:  ha¬ 
bent  unde  se  prolixe  consolentur.  Nam  ut  Domini  est  eorum  fu¬ 
rorem  armare,  et  convertere  destinareque  quo  libuerit,  ita  et  mo¬ 
dum  finemque  statuere,  ne  pro  sua  libidine  licentiose  exsultent. 
Qua  persuasione  suffultus  Paulus,  profectionem  suam,  quam  uno 
in  loco  dixerat  a  satana  impeditam  fuisse,  alibi  in  Dei  permis¬ 
sione  statuit  (1  Thess.  2,  18;  1  Cor.  16,  7).  Si  tantum  dixisset 
obstaculum  fuisse  a  satana,  nimium  potestatis  visus  fuisset  ei  dare, 
ac  si  ipsa  quoque  Dei  consilia  evertere  esset  in  ejus  manu;  nunc 
vero  ubi  Deum  arbitrum  statuit,  a  cujus  permissione  pendeant 
omnia  itinera,  simul  ostendit,  nihil  nisi  ejus  nutu  consequi  sata- 
nam  posse,  quidquid  machinetur.  Eadem  ratione  David  (Psal.  31, 
16),  quia  propter  varias  conversiones,  quibus  assidue  volvitur  et 
quasi  rotatur  hominum  vita,  in  hoc  asylum  se  recipit,  tempora 
sua  esse  in  manu  Dei.  Poterat  aut  vitae  cursum,  aut  tempus  in 
singulari  numero  ponere;  sed  temporum  nomine  exprimere  voluit, 
quantumvis  instabilis  sit  hominum  conditio,  quaecunque  subinde 

accidunt  vices  divinitus  gubernari.  Qua  ratione  Rasin  et  rex  Is¬ 
rael,  quum  viribus  in  exitium  Juda  copulatis  viderentur  faces  ad 
perdendam  et  absumendam  terram  accensae,  vocantur  a  propheta 
(Jes.  7,  1  seqq.)  titiones  fumigantes,  qui  nihil  quam  modicum 
fumum  exhalare  queant.  Sic  Pharao,  quum  et  opibus,  et  robore, 
et  multitudine  copiarum  omnibus  formidolosus  esset,  ipse  belluae 
marinae ,  copiae  ejus  piscibus  comparantur  (Ez.  29 ,  4).  Ducem 
ergo  et  exercitum  denuntiat  Deus  se  hamo  suo  capturum,  et  trac¬ 
turum  quo  volet.  Denique,  ne  hic  diutius  immorer,  facile,  si 
animadvertas,  perspicies,  extremum  esse  omnium  miseriarum,  pro¬ 
videntiae  ignorationem ;  summam  beatitudinem  in  ejusdem  cogni¬ 
tione  esse  sitam. 

12.  De  providentia  Dei,  quantum  ad  solidam  fidelium  et 
eruditionem  et  consolationem  conducit  (nam  explendae  vanorum 
hominum  curiositati  neque  satis  quidquam  esse  potest,  neque  op¬ 
tandum  est  ut  satisfiat),  satis  dictum  foret,  nisi  obstarent  pauci 
quidam  loci,  qui  innuere  videntur,  contra  quam  supra  expositum 
est,  non  firmum  ac  stabile  constare  Deo  consilium,  sed  pro  re¬ 
rum  inferiorum  dispositione  mutabile.  Primum  aliquoties  Dei  poe¬ 
nitentia  commemoratur,  ut,  quod  illum  poenituerit  hominis  creati 
(Gen.  6,  6);  Saulis  in  regnum  evecti  (1  Sam.  15,  11);  quod  eum 
poenitebit  mali  quod  infligere  populo  suo  statuerat,  simul  ac  con¬ 
versionem  ejus  aliquam  senserit  (Jer.  18,  8).  Deinde  nonnullae 
decretorum  ejus  abrogationes  referuntur.  Per  Jonam  edixerat  Ni¬ 
nivitis  ,  quadraginta  diebus  elapsis  perituram  Niniven ;  atqui  mox 
eorum  poenitentia  ad  clementiorem  sententiam  inflexus  est  (Jon. 
3,  4.  10).  Ezechiae  mortem  per  os  Jesaiae  pronuntiarat ;  ad  quam 
differendam  lacrymis  ejus  et  precibus  commotus  est  (Jes.  38,  1.  5; 
2  Reg.  20,  1.  5).  Hinc  argumentantur  multi,  Deum  non  aeterno 
decreto  res  hominum  constituisse;  sed  prout  sunt  cujusque  merita, 
vel  prout  aequum  ac  justum  censet,  singulos  in  annos,  dies  et 
horas,  hoc  vel  illud  decernere.  De  poenitentia  sic  habendum: 
non  magis  illam  in  Deum  cadere,  quam  vel  ignorantiam,  vel  er¬ 
rorem,  vel  impotentiam.  Si  enim  nemo  sciens  ac  volens  se  in 
poenitentiae  necessitatem  conjicit,  Deo  poenitentiam  non  tribue¬ 
mus,  quin  aut  ignorare  dicamus  quid  futurum  sit,  aut  effugere 
non  posse,  aut  praecipitanter  et  inconsiderate  ruere  in  sententiam 
cujus  statim  poeniteat.  Id  autem  tantum  abest  a  sensu  spiritus 
sancti ,  ut  in  ipsa  poenitentiae  mentione  neget  Deum  poenitudine 
duci,  quia  homo  non  sit  quem  poenitere  queat  (1  Sam.  15,  29). 
Ac  notandum  est  in  eodem  capite  sic  utrumque  conjungi ,  ut  com¬ 
paratio  speciem  repugnantiae  optime  conciliet.  Mutatio  figurate 
traditur,  quod  Deum  poeniteat  Saulis  in  regem  creati.  Paulo  post 
additur:  non  mentietur  fortitudo  Israel,  nec  poenitudine  flectetur; 
quia  homo  non  est,  ut  eum  poeniteat.  Quibus  verbis  palam  abs¬ 
que  figura  immutabilitas  asseritur.  Itaque  Dei  ordinationem  in 
rebus  humanis  administrandis  et  perpetuam  et  omni  poenitentia 
superiorem  esse  certum  est.  Ac  ne  dubia  esset  ejus  constantia, 

testimonium  illi  reddere  sui  quoque  adversarii  coacti  sunt.  Ba- 
laam  enim,  vel  invitum,  in  hanc  vocem  prorumpere  oportuit,  non 
esse  Deum  instar  hominis  ut  mentiatur,  nec  quasi  hominis  filium 
ut  mutetur;  ac  fieri  non  posse  ut  non  faciat  quidquid  dixerit,  ut 
non  impleat  quidquid  loquutus  sit  (Num.  23,  19). 

13.  Quid  ergo  sibi  vult  poenitentiae  nomen?  Nempe  quod 
aliae  omnes  loquendi  formulae  quae  Deum  humanitus  nobis  de¬ 
scribunt.  Quia  enim  ad  ejus  altitudinem  non  pertingit  nostra  in¬ 
firmitas,  quae  nobis  traditur  ejus  descriptio,  ad  captum  nostrum 
submittenda  est,  ut  a  nobis  intelligatur.  Haec  est  porro  submit¬ 
tendi  ratio,  ut  se  talem  nobis  figuret,  non  qualis  in  se  est,  sed 
qualis  a  nobis  sentitur.  Extra  omnem  perturbationis  affectum 
quum  sit,  irasci  se  peccatoribus  testatur.  Quemadmodum  ergo, 
quum  audimus  Deum  iratum ,  imaginari  non  debemus  aliquam  in 
ipso  motionem,  sed  reputare  potius  loquutionem  hanc  a  sensu 
nostro  sumptam,  quia  faciem  excandescentis  iratique  prae  se  fe¬ 
rat  Deus  quoties  judicium  exercet:  ita  nec  aliud  debemus  conci¬ 
pere  sub  poenitentiae  vocabulo,  quam  factorum  mutationem;  quia 
soleant  homines,  facta  sua  mutando,  testari  sibi  displicere.  Quo¬ 
niam  ergo  mutatio  quaelibet  inter  homines  correctio  ejus  est  quod 
displicet,  correctio  autem  ex  poenitentia  provenit:  ideo  per  poe¬ 
nitentiae  nomen  significatur  quod  Deus  in  suis  operibus  mutat; 
interim  nec  consilium  illi,  nec  voluntas  invertitur,  nec  affectus 
commutatur;  sed  quod  ab  aeterno  providerat,  probaverat,  decre¬ 
verat,  perpetuo  tenore  prosequitur,  utcunque  appareat  subita  ho¬ 
minum  oculis  varietas. 

14.  Nec  sacra  historia,  dum  Ninivitis  remissum  narrat  quod 
jam  promulgatum  fuerat  excidium,  et  Ezechiae  vitam  denuntiata 
morte  prorogatam,  abrogata  fuisse  Dei  decreta  ostendit.  Qui  sic 
sentiunt,  in  denuntiationibus  hallucinantur;  quae  tametsi  simpli¬ 
citer  affirmant,  tacitam  in  se  nihilominus  conditionem  continere 
ex  fine  ipso  intelligetur.  Cur  enim  ad  Ninivitas  Jonam  Domi¬ 
nus  mittebat,  qui  ruinam  urbis  praediceret?  Cur  per  Jesaiam 
mortem  indicabat  Ezechiae?  Poterat  enim  et  illos  et  hunc  per¬ 
dere,  sine  cladis  nuntio.  Aliud  ergo  spectavit  quam  ut  mortis 
suae  praescii  venientem  illam  eminus  cernerent.  Nimirum  non 
perditos  voluit;  sed,  ne  perderentur,  emendatos.  Quod  ergo  Ni¬ 
niven  post  quadraginta  dies  ruituram  Jonas  vaticinatur,  ideo  fit 
ne  ruat.  Quod  Ezechiae  spes  vitae  longioris  praeciditur,  ideo  fit 
ut  longiorem  vitam  impetret.  Quis  jam  non  videt,  Dominum 
ejusmodi  comminationibus  voluisse  ad  resipiscentiam  expergefacere 
quos  terrebat,  ut  effugerent  quod  peccatis  suis  meriti  erant  judi¬ 
cium  ?  Id  si  convenit ,  natura  rerum  eo  nos  ducit ,  ut  in  simplici 
denuntiatione  conditionem  tacitam  subaudiamus.  Quod  etiam  con¬ 
firmatur  similibus  exemplis.  Abimelech  regem  corripiens  Domi¬ 
nus,  quod  Abrahae  suam  uxorem  sustulisset,  his  verbis  utitur 
(Gen.  20,  3):  ecce,  tu  morieris  propter  mulierem  quam  accepisti; 

est  enim  viro  juncta.  Postquam  autem  ille  excusavit,  in  hunc 
modum  loquitur:  restitue  uxorem  viro;  est  enim  propheta,  et 
orabit  pro  te  ut  vivas;  sin  minus,  scito  quod  moriendo  morieris 
tu,  et  omnia  quae  habes.  Yides,  ut  primo  edicto  vehementius 
animum  ejus  concutiat,  quo  satisfactioni  reddat  intentum;  altero 
autem  voluntatem  liquide  suam  explicet?  Quando  similis  est 
aliorum  locorum  ratio,  ne  ex  illis  inferas  quidquam  fuisse  priori 
Domini  consilio  derogatum,  quia  quod  promulgaverat,  irritum  fe¬ 
cerit.  Yiam  enim  potius  aeternae  suae  ordinationi  sternit  Domi¬ 
nus,  quum  poenam  denuntiando,  ad  resipiscentiam  monet  eos  qui¬ 
bus  vult  parcere,  quam  voluntate  quidquam  variet,  ac  ne  ser¬ 
mone  quidem;  nisi  quod  syllabatim  non  exprimit  quod  intelligere 
tamen  promptum  est.  Siquidem  illud  Jesaiae  (14,  27)  manere 
verum  oportet,  Dominus  exercituum  deliberavit,  et  quis  poterit 
dissolvere  ?  manus  ejus  extenta ,  et  quis  avertet  eam  ? 


CAPUT  XVIII. 

Deum  ita  impiorum  opera  uti,  et  animos  flectere  ad  exsequenda 
sua  judicia,  ut  purus  ipse  ab  omni  labe  maneat. 

Constat  postremum  hoc  Caput  primi  libri  tribus  partibus.  1)  Quum  paulo 
ante  dictum  sit,  Deum  reprobos  omnes  atque  adeo  Satanam  ipsum  suo  arbi¬ 
trio  flectere,  tres  occurrunt  objectiones.  Prior,  Dei  permissione,  non  voluntate, 
id  fieri.  Huic  objectioni  duplex  opponitur  responsio:  quorum  altera,  angelos 
et  homines  bonos  malosque  nihil  efficere,  nisi  quod  a  Deo  constitutum  est: 
altera ,  arcana  omnes  motus  ab  occulta  Dei  inspiratione ,  ad  finem  suum  dirigi 
probatur,  s.  1 — 2.  —  2)  Altera  objectio,  duas  in  Deo  contrarias  esse  volun¬ 
tates,  si  occulto  consilio  decernit,  quae  lege  sua  palam  prohibet,  s.  3.  dilui¬ 
tur.  —  3)  Postrema ,  Deum  constitui  scelerum  omnium  auctorem ,  si  non  modo 
impiorum  opera  uti ,  sed  etiam  consilia  et  affectus  gubernare  dicatur,  ac  proinde 
impios  immerito  damnari,  refellitur  sect.  ult. 

1.  Ex  aliis  locis,  ubi  Deus  satanam  ipsum  et  omnes  re¬ 
probos  suo  arbitrio  flectere  vel  trahere  dicitur,  difficilior  emergit 
quaestio.  Quomodo  enim  per  illos  agens  nullam  ex  eorum  vitio 
labem  contrahat,  imo  in  opere  communi  ab  omni  culpa  sit  im¬ 
munis,  ministros  autem  suos  juste  damnet,  vix  capit  sensus  car¬ 
nis.  Hinc  reperta  distinctio  inter  agere  et  permittere :  quia  hic 
nodus  multis  inexplicabilis  visus  est,  sub  Dei  manu  et  imperio 
satanam  et  impios  omnes  ita  esse,  ut  eorum  malitiam  in  quem¬ 
cunque  visum  est  finem  dirigat,  et  sceleribus  utatur  ad  exse¬ 
quenda  sua  judicia.  Ac  excusabilis  forte  esset  eorum  modestia, 
quos  terret  absurditatis  species,  nisi  quod  perperam  mendacii  pa¬ 
trocinio  asserere  tentant  Dei  justitiam  ab  omni  sinistra  nota. 
Absurdum  videtur,  volente  ac  jubente  Deo  excaecari  hominem, 

qui  mox  caecitatis  suae  poenas  daturus  est.  Tergiversando  itaque 
effugiunt,  Dei  tantum  permissu,  non  etiam  voluntate  hoc  fieri. 
Ipse  vero  palam  se  facere  pronuntians,  effugium  illud  repudiat. 
Quod  autem  nihil  efficiant  homines  nisi  arcano  Dei  nutu,  nec 
quidquam  deliberando  agitent  nisi  quod  ipse  jam  apud  se  decre¬ 
verit,  et  arcana  sua  directione  constituat,  innumeris  et  claris  te¬ 
stimoniis  probatur.  Quod  ante  citavimus  ex  Psalmo  ,  Deum  quae¬ 
cunque  vult  facere,  ad  omnes  actiones  hominum  pertinere  certum 
est.  Si  Deus  bellorum  et  pacis  certus  est  arbiter,  ut  illic  dici¬ 
tur,  idque  sine  ulla  exceptione,  eo  inscio  aut  quiescente  homines 
caeco  motu  temere  ferri  quis  dicere  audebit?  Sed  in  specialibus 
exemplis  plus  lucis  erit.  Ex  primo  capite  Job  scimus  satanam 
se  coram  Deo  sistere  ad  excipienda  jussa,  non  minus  quam  an¬ 
gelos,  qui  sponte  obediunt;  diverso  quidem  id  modo  et  fine,  sed 
tamen  ne  quid  aggredi  possit,  nisi  volente  Deo.  Etsi  nuda  per¬ 
missio  deinde  subjici  videtur,  ut  sanctum  virum  affligat,  quia 
tamen  vera  est  illa  sententia  (Job.  1,  21):  Dominus  dedit,  Do¬ 
minus  abstulit,  sicut  Deo  placuit,  ita  factum  est,  colligimus,  ejus 
probationis  cujus  satan  et  scelesti  latrones  ministri  fuerunt,  Deum 
fuisse  autorem.  Molitur  satan  sanctum  virum  desperatione  adi¬ 
gere  in  furorem :  Sabaei  crudeliter  et  impie  in  aliena  bona  prae¬ 
dando  involant.  Agnoscit  Job  divinitus  se  exutum  esse  omnibus 
fortunis,  et  se  pauperem  factum  quia  sic  placuerit  Deo.  Ergo 
quidquid  agitent  homines,  vel  satan  ipse,  Deus  tamen  clavum 
tenet,  ut  ad  exsequenda  sua  judicia  convertat  eorum  conatus. 
Vult  Deus  perfidum  regem  Achab  decipi:  operam  suam  offert 
diabolus  ad  eam  rem;  mittitur  cum  certo  mandato,  ut  sit  spiri¬ 
tus  mendax  in  ore  omnium  prophetarum  (1  Eeg.  22,  20  seqq.). 
Si  Dei  judicium  est  excaecatio  et  amentia  Achab,  nudae  permis¬ 
sionis  figmentum  evanescit;  quia  ridiculum  esset,  judicem  tantum 
permittere,  non  etiam  decernere  quid  fieri  velit,  et  mandare  ex- 
sequutionem  ministris.  Judaeis  propositum  est  Christum  exstin¬ 
guere;  Pilatus  et  milites  rabiosae  eorem  libidini  morem  gerunt. 
Fatentur  tamen  in  solemni  precatione  discipuli,  nihil  fecisse  omnes 
impios  nisi  quod  manus  et  consilium  Dei  decreverant  (Act.  4,  28). 
Sicuti  jam  ante  concionatus  fuerat  Petrus,  definito  consilio  et 
praescientia  Dei  traditum  fuisse  ut  interficeretur  (ibid.  2,  23); 
ac  si  diceret,  Deum  (quem  nihil  ab  initio  latuit)  scientem  et 
volentem  statuisse  quod  Judaei  exsequuti  sunt.  Sicuti  alibi  (ibid. 
3,  18)  repetit,  Deus  qui  praenuntiavit  per  omnes  suos  prophetas 
passurum  esse  Christum,  ita  implevit.  Absalom  incesto  coitu, 
patris  torum  polluens,  detestabile  scelus  perpetrat  (2  Sam.  16,  22); 
Deus  tamen  hoc  opus  suum  esse  pronuntiat.  Verba  enim  sunt 
(ibid.  12,  12):  tu  fecisti  occulte;  ego  vero  palam  faciam,  et  co¬ 
ram  sole  hoc.  Quidquid  saevitiae  exercent  Chaldaei  in  Judaea, 
opus  Dei  esse  pronuntiat  Jeremias  (50,  25).  Qua  ratione  JSTabu- 
cadnezer  vocatur  Dei  servus.  Clamat  passim  Deus,  suo  sibilo, 
tubae  suae  clangore,  imperio  et  jussu  excitari  impios  ad  bellum; 

Assyrium  yocat  virgam  furoris  sui,  et  securim  quam  manu  sua 
movet  (Jes.  5,  26  et  10,  5  etc.).  Cladem  urbis  sanctae  et  templi 
ruinam  vocat  opus  suum.  David  non  obstrepens  Deo ,  sed  justum 
judicem  agnoscens,  ex  illius  tamen  jussu  provenire  maledicta  Semei 
fatetur  (2  Sam.  16,  10).  Dominus,  inquit,  jussit  eum  maledicere. 
Saepius  in  sacra  historia  occurrit,  quidquid  accidat,  proficisci  a 
Domino ,  sicuti  decem  tribuum  defectionem ,  interitum  filiorum 
Heli ,  et  ejusdem  generis  permulta.  Qui  mediocriter  exercitati 
sunt  in  scripturis,  vident  me  ex  multis  pauca  tantum  proferre 
testimonia,  ut  brevitati  consulam;  ex  quibus  tamen  satis  super- 
que  liquet  nugari  eos  et  ineptire,  qui  in  locum  providentiae  Dei 
nudam  permissionem  substituunt,  ac  si  in  specula  sedens  exspec¬ 
taret  fortuitos  eventus,  atque  ita  ejus  judicia  penderent  ab  homi¬ 
num  arbitrio. 

2.  Quantum  ad  arcanos  motus  spectat ,  quod  de  corde  regis 
praedicat  Solomo  (Prov.  21,  1),  flecti  huc  vel  illuc,  prout  Deo 
visum  est,  ad  totum  certe  humanum  genus  extenditur,  tantun- 
demque  valet  ac  si  dixisset,  quidquid  animis  concipimus,  arcana 
Dei  inspiratione  ad  suum  finem  dirigi.  Et  certe  nisi  intus  opera¬ 
retur  in  mentibus  hominum,  non  recte  dictum  esset  auferre  la¬ 
bium  a  veracibus,  et  a  senibus  prudentiam;  auferre  cor  princi¬ 
pibus  terrae,  ut  errent  per  devia  (Jes.  29,  14).  Atque  huc  per¬ 
tinet  quod  saepe  legitur  homines  esse  pavidos,  prout  ejus  terrore 
occupantur  eorum  corda  (Psal.  107,  40;  Ez.  7,  26;  Lev.  26,  36). 
Sic  David  e  castris  Saulis,  nemine  sciente,  egressus  est,  quia 
sopor  Dei  irruerat  super  omnes  (1  Sam.  26,  12).  Sed  nihil  cla¬ 
rius  potest  desiderari  quam  ubi  toties  pronuntiat  se  excaecare  ho¬ 
minum  mentes,  ac  vertigine  percutere,  spiritu  soporis  inebriare, 
incutere  amentiam,  obdurare  corda  (Pom.  1,  26  et  11,  8).  Haec 
etiam  ad  permissionem  multi  rejiciunt,  ac  si  deserendo  reprobos 
a  satana  excaecari  sineret.  Sed  quum  diserte  exprimat  spiritus 
sanctus  justo  Dei  judicio  infligi  caecitatem  et  amentiam,  nimis 
frivola  est  illa  solutio.  Dicitur  indurasse  cor  Pharaonis,  item 
aggravasse  et  roborasse.  Eludunt  insulso  cavillo  quidam  has  lo¬ 
quendi  formas;  quia  dum  alibi  dicitur  Pharao  ipse  aggravasse  cor 
suum  (Exod.  8,  15),  indurationis  causa  ponitur  ejus  voluntas. 
Quasi  vero  non  optime  conveniant  haec  duo  inter  se,  licet  di¬ 
versis  modis,  hominem,  ubi  agitur  a  Deo,  simul  tamen  agere. 
Ego  autem,  quod  objiciunt,  in  eos  retorqueo:  quia  si  indurare 
nudam  permissionem  sonat ,  ipse  contumaciae  motus  non  erit  pro¬ 
prie  in  Pharaone.  Porro  quam  dilutum  esset  ac  insipidum  ita 
interpretari,  ac  si  tantum  Pharao  se  obdurari  passus  esset.  Adde 
quod  ansam  talibus  cavillis  praecidit  scriptura.  Tenebo,  inquit 
Deus,  cor  illius  (ibid.  4,  21).  Sic  et  de  incolis  terrae  Canaan 
dicit  Moses  progressos  fuisse  in  pugnam,  quia  roborasset  Deus 
eorum  corda  (Jos.  11,  20).  Quod  idem  ab  alio  propheta  repeti¬ 
tur  (Psal.  105,  25):  vertit  cor  eorum  ut  odio  haberent  populum 
suum.  Similiter  apud  Jesaiam  (10,  9)  contra  gentem  fallacem  mis- 

surum  se  Assyrios  pronuntiat,  ac  praecepta  daturum,  ut  auferant 
spolia  et  diripiant  praedam.  Non  quia  impios  et  praefractos  ho¬ 
mines  docere  velit  ad  sponte  parendum,  sed  quia  flexurus  sit  ad 
exsequenda  sua  judicia,  perinde  ac  si  jussa  ejus  animis  insculpta 
gestarent.  Unde  apparet  certa  destinatione  Dei  fuisse  impulsos. 
Fateor  quidem  interposita  satanae  opera  saepe  Deum  agere  in 
reprobis;  sed  ut  ejus  impulsu  satan  ipse  suas  partes  agat  et  pro¬ 
ficiat  quatenus  datum  est.  Spiritus  malus  turbat  Saulem ;  sed 
dicitur  esse  a  Deo  (1  Sam.  16,  14):  ut  sciamus  furorem  Saulis 
a  justa  Dei  vindicta  prodire.  Dicitur  etiam  idem  satan  excae- 
care  infidelium  mentes  (2  Cor.  4,  4) ;  sed  unde  hoc ,  nisi  quod  a 
Deo  ipso  manat  efficacia  erroris,  ut  mendaciis  credant  qui  re¬ 
nuunt  parere  veritati  ?  Secundum  priorem  rationem  dicitur  (Ez. 
14,  9):  si  propheta  quispiam  loquutus  fuerit  mendaciter,  ego 
Deus  illum  decepi.  Secundum  alteram  vero  dicitur  ipse  dare  ho¬ 
mines  in  reprobum  sensum,  et  projicere  in  foedas  cupiditates 
(Rom.  1,  28):  quia  justae  suae  vindictae  praecipuus  est  autor, 
satan  vero  tantum  minister.  Sed  quia,  ubi  secundo  libro  dispu¬ 
tabimus  de  libero  vel  servo  hominis  arbitrio,  iterum  haec  res 
tractanda  erit,  breviter  mihi  nunc  dixisse  videor  quantum  locus 
postulabat.  Summa  haec  sit:  quum  Dei  voluntas  dicitur  rerum 
omnium  esse  causa,  providentiam  ejus  statui  moderatricem  in 
cunctis  hominum  consiliis  et  operibus,  ut  non  tantum  vim  suam 
exserat  in  electis,  qui  spiritu  sancto  reguntur,  sed  etiam  repro¬ 
bos  in  obsequium  cogat. 

3.  Quando  autem  hactenus  recitavi  solum  quae  aperte  et 
non  ambigue  in  scriptura  traduntur,  viderint  qui  coelestibus  ora¬ 
culis  sinistras  ignominiae  notas  inurere  non  dubitant,  quodnam 
usurpent  censurae  genus.  Nam  si  ex  inscitiae  simulatione  lau¬ 
dem  modestiae  appetunt,  quid  superbius  fingi  potest,  quam  Dei 
autoritati  verbulum  unum  opponere:  mihi  secus  videtur,  vel:  hoc 
attingi  non  placet?  Sin  aperte  maledicunt,  quidnam  proficient 
coelum  sputis  impetendo  ?  Novum  quidem  hujus  petulantiae  exem¬ 
plum  non  est;  quia  fuerunt  omnibus  saeculis  impii  et  profani 
homines,  qui  adversus  hanc  doctrinae  partem  ore  rabido  latra¬ 
rent.  Sed  quod  olim  pronuntiavit  spiritus  per  os  Davidis  (Psal. 
51,  6),  re  ipsa  sentient  verum  esse,  ut  vincat  Deus  quum  judi¬ 
catur.  Oblique  perstringit  David  hominum  amentiam  in  hac  tam 
effraeni  licentia,  quod  ex  suo  coeno  non  solum  adversus  Deum 
litigant ,  sed  potestatem  sibi  arrogant  ejus  damnandi.  Interea  bre¬ 
viter  admonet,  quas  in  coelum  evomunt  blasphemias,  ad  Deum 
non  pertingere,  quin  justitiam  suam  discussis  calumniarum  nebu¬ 
lis  illustret,  fides  etiam  nostra,  quia  in  sacro  Dei  verbo  fundata, 
superior  est  toto  mundo  (1  Joann.  5,  4),  nebulas  istas  ex  sua 
altitudine  despiciat.  Nam  quod  primo  objiciunt,  si  nihil  eveniat 
nisi  volente  Deo ,  duas  in  eo  contrarias  esse  voluntates ,  quia  oc¬ 
culto  consilio  decernat  quae  lege  sua  palam  vetuit,  facile  diluitur. 
Antequam  tamen  respondeam,  monitos  iterum  volo  lectores,  ca- 

villum  hoc  non  in  me  sed  in  spiritum  sanctum  torqueri ,  qui  certe 
hanc  sancto  viro  Job  confessionem  dictavit  (Job.  1,  21):  sicut 
Deo  placuit  ita  factum  est;  quum  spoliatus  esset  a  latronibus,  in 
illorum  injuria  et  maleficio  justum  Dei  flagellum  agnoscit.  Quid 
alibi  scriptura?  Non  obtemperarunt  patri  suo  filii  Heli,  quia  vo¬ 
luit  Deus  occidere  eos  (1  Sam.  2,  25).  Clamat  etiam  alius  pro¬ 
pheta  (Psal.  115,  3),  Deum,  qui  in  coelo  residet,  quaecunque 
vult  facere.  Et  jam  satis  aperte  ostendi  Deum  vocari  eorum 
omnium  autorem  quae  isti  censores  volunt  otioso  tantum  ejus  per¬ 
missu  contingere.  Testatur  se  creare  lucem  et  tenebras ,  formare 
bonum  et  malum  (Jes.  45,  7);  nihil  mali  accidere  quod  ipse  non 
fecerit  (Amos  3,  6).  Dicant  obsecro ,  volensne  an  nolens  judicia 
sua  exerceat?  Atqui  sicuti  docet  Moses  (Deut.  19,  5),  eum  qui 
fortuito  securis  lapsu  occiditur,  divinitus  traditum  esse  in  manum 
percussoris,  ita  tota  ecclesia  dicit  apud  Lucam  (Act.  4,  28), 
Herodem  et  Pilatum  conspirasse,  ut  facerent  quae  Dei  manus  et 
consilium  decreverat.  Et  sane,  nisi  Deo  volente  crucifixus  esset 
Christus,  unde  nobis  redemptio?  Neque  tamen  ideo  vel  secum 
pugnat,  vel  mutatur  Dei  voluntas,  vel  quod  vult  se  nolle  simu¬ 
lat;  sed  quum  una  et  simplex  in  ipso  sit,  nobis  multiplex  ap¬ 
paret  :  quia  pro  mentis  nostrae  imbecillitate ,  quomodo  idem  di¬ 
verso  modo  nolit  fieri  et  velit,  non  capimus.  Paulus  ubi  gentium 
vocationem  dixit  mysterium  esse  absconditum  (Eph.  3,  10),  paulo 
post  adjungit,  in  ea  manifestatam  fuisse  TtoXvnoiiulov  sapientiam 
Dei.  An  quia  propter  hebetudinem  sensus  nostri  multiplex  ap¬ 
paret  Dei  sapientia  (vel  multiformis,  ut  reddidit  vetus  interpres) 
ideo  somnianda  nobis  est  in  ipso  Deo  aliqua  varietas,  quasi  vel 
consilium  mutet,  vel  a  se  ipso  dissideat?  Imo,  ubi  non  capimus 
quomodo  fieri  velit  Deus  quod  facere  vetat,  veniat  nobis  in  me¬ 
moriam  nostra  imbecillitas,  et  simul  reputemus,  lucem  quam  in¬ 
habitat,  non  frustra  vocari  inaccessam,  quia  caligine  obducta  est. 
Ergo  huic  Augustini  x)  sententiae  pii  omnes  et  modesti  facile  ac¬ 
quiescent:  interdum  bona  voluntate  hominem  velle  aliquid  quod 
Deus  non  vult,  velut  si  bonus  filius  patrem  vult  vivere,  quem 
Deus  vult  mori ;  rursus  fieri  posse  ut  idem  velit  homo  AToluntate 
mala,  quod  Deus  vult  bona,  velut  si  malus  filius  velit  mori  pa¬ 
trem,  velit  hoc  etiam  Deus.  Nempe  ille  vult  quod  non  vult  Deus; 
iste  vero  vult  quod  vult  et  Deus.  Et  tamen  bonae  voluntati  Dei 
pietas  illius  potius  consonat,  quamvis  aliud  volentis,  quam  hujus 
idem  volentis  impietas :  tantum  interest  quid  velle  homini ,  quid 
Deo  congruat,  et  ad  quem  finem  referatur  cujusque  voluntas,  ut 
vel  approbetur,  vel  improbetur.  Nam  Deus  quae  bene  vult,  per 
malas  voluntates  malorum  hominum  implet.  Paulo  vero  ante 
dixerat,  sua  defectione  angelos  apostatas  omnesque  reprobos,  quan¬ 
tum  ad  ipsos  pertinet,  fecisse  quod  Deus  nolebat;  quantum  vero 
ad  omnipotentiam  Dei,  nullo  modo  hoc  potuisse:  quia  dum  con- 

ira  Dei  voluntatem  faciunt,  de  ipsis  facta  est  ejus  voluntas.  Unde 
exclamat:  magna  opera  Dei,  exquisita  in  omnes  voluntates  ejus 
(Psal.  111,  2);  ut  miro  et  ineffabili  modo  non  fiat  praeter  ejus 
voluntatem  quod  etiam  contra  ejus  fit  voluntatem:  quia  non  fieret 
si  non  sineret;  nec  utique  nolens  sinit,  sed  volens,  nec  sineret 
bonus  fieri  male ,  nisi  omnipotens  etiam  de  malo  facere  pos¬ 
set  bene. 

4.  Hoc  etiam  modo  solvitur,  imo  sponte  liquescit  altera 
objectio.  Si  non  modo  impiorum  opera  utitur  Deus,  sed  etiam 
consilia  et  affectus  gubernat,  scelerum  omnium  esse  autorem;  ac 
proinde  immerito  damnari  homines  si  exsequuntur  quod  decrevit 
Deus,  quia  ejus  voluntati  obtemperent.  Perperam  enim  miscetur 
cum  praecepto  voluntas,  quam  longissime  ab  illo  differre  innume¬ 
ris  exemplis  constat.  Nam  etsi,  dum  stupravit  Absalom  patris 
uxores  (2  Sam.  16,  22),  voluit  Deus  hoc  probro  ulcisci  Davidis 
adulterium,  non  ideo  tamen  praecepit  scelerato  filio  incestum  com¬ 
mittere,  nisi  forte  Davidis  respectu,  sicut  loquitur  de  convitiis 
Semei.  Nam  illum  Dei  jussu  maledicere  dum  fatetur  (2  Sam. 
16,  10),  minime  commendat  obsequium,  ac  si  Dei  imperio  pare¬ 
ret  protervus  ille  canis;  sed  ejus  linguam  flagellum  Dei  esse 
agnoscens,  castigari  patienter  sustinet.  Hoc  quidem  tenendum  est, 
dum  per  impios  peragit  Deus  quod  occulto  suo  judicio  decrevit, 
non  esse  excusabiles ,  quasi  obediant  ejus  praecepto ,  quod  data 
opera  pro  sua  libidine  violant.  Jam  quomodo  ex  Deo  sit,  et  oc¬ 
culta  ejus  providentia  regatur  quod  perverse  faciunt  homines,  il¬ 
lustre  documentum  est  electio  regis  Jarobeam  (1  Reg.  12,  20), 
in  qua  severe  damnatur  populi  temeritas  et  amentia,  quod  ordi¬ 
nem  a  Deo  sancitum  perverterit,  ac  perfide  desciverit  a  familia 
Davidis,  et  tamen  scimus  voluisse  ungi.  Unde  et  in  verbis  Oseae 
quaedam  apparet  repugnantiae  species,  quod  ubi  conquestus  est 
Deus  (Os.  8,  4),  regnum  illud  se  nesciente  et  nolente  fuisse  erec¬ 
tum,  alibi  (ibid.  13,  11)  praedicat  se  dedisse  regem  Jarobeam  in 
furore  suo.  Quomodo  haec  convenient,  Jarobeam  non  ex  Deo 
regnasse,  et  ab  eodem  fuisse  praefectum  regem?  Nempe  quia 
nec  desciscere  a  familia  Davidis  potuit  populus  quin  jugum  sibi 
divinitus  impositum  excuteret,  neque  tamen  libertas  ipsi  Deo  erepta 
fuit  quominus  Solomonis  ingratitudinem  ita  puniret.  Videmus  ergo 
ut  Deus,  perfidiam  nolendo,  defectionem  tamen  alio  fine  juste 
velit.  Unde  et  Jarobeam  praeter  spem  sacra  unctione  impellitur 
ad  regnum.  Hac  ratione  dicit  sacra  historia  (1  Reg.  12,  15)  fuisse 
a  Deo  suscitatum  hostem,  qui  Solomonis  filium  exueret  regni  parte. 
Diligenter  utrumque  expendant  lectores,  quia  placuerat  Deo  sub 
manu  unius  regis  gubernari  populum,  ubi  in  duas  partes  scindi¬ 
tur  ,  fieri  contra  illius  voluntatem ;  et  tamen  ab  ejusdem  voluntate 
initium  fuisse  divortii.  Nam  certe  quod  Jarobeam  nihil  tale  co¬ 
gitantem  propheta  et  voce  et  unctionis  tessera  ad  spem  regni  sol¬ 
licitat,  non  fit  hoc  vel  nescio  vel  invito  Deo,  qui  ita  fieri  man¬ 
davit;  et  tamen  jure  damnatur  populi  rebellio,  quod  velut  invito 

Deo  a  Davidis  posteris  desciverit.  Hac  ratione  etiam  subjicitur 
postea,  quod  Rechabeam  superbe  despexit  populi  preces,  hoc  a 
Deo  factum  esse,  ut  stabiliret  verbum  quod  pronuntiaverat  per 
manum  Abihae  servi  sui.  Ecce  ut  nolente  Deo  laceretur  sacra 
unitas,  et  tamen  ut  eodem  volente  alienentur  a  filio  Solomonis 
decem  tribus.  Accedat  simile  quoque  aliud  exemplum,  ubi  con¬ 
sentiente  populo,  imo  manus  suas  praebente,  jugulantur  filii  regis 
Achab,  et  exterminatur  tota  progenies  (2  Reg.  10,  7).  Vere  qui¬ 
dem  refert  Jehu,  nihil  in  terram  cecidisse  ex  Dei  sermonibus, 
sed  ipsum  fecisse  quidquid  loquutus  fuerat  per  manum  servi  sui 
Eliae.  Et  tamen  non  abs  re  cives  Samariae  perstringit  quod 
operam  suam  commodassent.  Justine  estis,  inquit?  si  ego  con¬ 
juravi  contra  dominum  meum,  quis  hos  omnes  occidit?  Jam 
ante  liquido,  nisi  fallor,  explicui  quomodo  in  eodem  opere  tam 
se  prodat  hominis  crimen,  quam  refulgeat  Dei  justitia;  et  mo¬ 
destis  ingeniis  semper  haec  Augustini1)  responsio  sufficiet:  quum 
pater  tradiderit  filium,  et  Christus  corpus  suum,  et  Judas  Domi¬ 
num,  cur  in  hac  traditione  Deus  est  justus,  et  homo  reus,  nisi 
quia  in  re  una  quam  fecerunt,  causa  non  una  est  ob  quam  fecerunt? 
Si  quos  autem  magis  impediat  quod  nunc  dicimus,  nullum  esse  Dei 
cum  homine  consensum,  ubi  hic  justo  illius  impulsu  agit  quod  sibi 
non  licet,  succurrat  quod  alibi  admonet  idem  Augustinus  2) :  quis 
non  ad  ista  judicia  contremiscat,  ubi  agit  Deus  etiam  in  cordibus  ma¬ 
lorum-  quidquid  vult,  reddens  eis  tamen  secundum  eorum  merita  ?  Et 
certe  in  Judae  perfidia  nihilo  magis  fas  erit  culpam  sceleris  Deo  ad- 
scribere,  quia  filium  suum  et  tradi  voluit  ipse,  et  tradidit  in  mortem, 
quam  redemptionis  laudem  ad  Judam  transferre.  Itaque  vere  alibi 
idem  scriptor  admonet,  in  hoc  examine  Deum  non  inquirere  quid 
potuerint  homines,  vel  quid  fecerint,  sed  quid  voluerint,  ut  in 
rationem  veniat  consilium  et  voluntas.  Quibus  hoc  asperum  vide¬ 
tur,  quam  tolerabilis  sit  sua  morositas  paulisper  cogitent,  dum 
rem  claris  scripturae  testimoniis  testatam ,  quia  excedat  eorum 
captum,  respuunt,  ac  vitio  vertunt  in  medium  perferri  quae  Deus, 
nisi  scivisset  utilia  esse  cognitu,  nunquam  per  prophetas  suos  et 
apostolos  doceri  jussisset.  Nam  sapere  nostrum  nihil  aliud  esse 
debet  quam  mansueta  docilitate  amplecti,  et  quidem  sine  excep¬ 
tione,  quidquid  in  scripturis  traditum  est.  Qui  vero  protervius 
insultant,  quum  satis  constet  eos  contra  Deum  blaterare,  longiori 
refutatione  digni  non  sunt. 


1)  Epist.  48  (93)  ad  Vincentium  c.  7. 

2)  De  grat.  et  lib.  arbitr.  ad  Valent,  c.  21  (42). 

COGNITIONE  DEI  REDEMPTORIS 

IN  CHRISTO,  QUAE  PATRIBUS  SUB  LEGE  PRIMUM,  DEINDE 
ET  NOBIS  IN  EVANGELIO  PATEFACTA  EST. 


ARGUMENTUM. 

Absoluta  primae  partis  Symboli  Apostolici ,  de  Cognitione  Dei  Creatoris, 
tractatione ,  sequitur  altera  de  Cognitione  Dei  Redemptoris  in  Christo ,  quae 
Patribus  sub  Lege  primum ,  deinde  et  nobis  in  Evangelio  patefacta  est.  — - 
Primum  vero  hoc  libro  secundo  de  Redemptionis  occasione,  hoc  est,  de  lapsu 
Adae  disserit.  Secundo  de  Redemptione  ipsa.  Dissertationi  priori  quinque  ca¬ 
pita,  posteriori  reliqua  assignantur. 

Quod  ad  Redemptionis  occasionem ,  non  tantum  in  genere  de  lapsu  agit, 
sed  etiam  speciatim  de  ejus  effectis,  id  est,  de  peccato  originali,  de  arbitrii 
servitute ,  de  corrupta  omnium  hominum  natura ,  de  Dei  in  hominum  cordibus 
operatione,  cap.  1  —  5.,  quibus  subjungit  refutationem  objectionum,  quae  pro 
defensione  liberi  arbitrii  afferri  solent,  cap.  5. 

Tractatus  de  Redemptione  ad  quinque  partes  praecipuas  revocari  potest.  — 
1)  Ostendit  quis  ille  sit,  in  quo  salus  homini  perdito  quaerenda  est,  nempe 
Christus,  cap.  6.  —  2)  Quomodo  ille  Christus  huic  mundo  patefactus  sit,  ni¬ 
mirum  duplici  ratione :  primum  sub  Lege  (qua  occasione  Decalogum  explicat 
et  alia  quaedam  de  Lege  discutit)  cap.  7  et  8.  Deinde  sub  Evangelio,  ubi  de 
similitudine  et  differentia  utriusque  Testamenti  disputat,  cap.  9  — 11.  —  3)  Qualis 
fuerit  debueritque  esse  Christus,  ut  Mediatoris  officium  praestaret,  homo  vide¬ 
licet  et  Deus  in  una  persona,  cap.  12 — 14.  —  4)  Quorsum  missus  a  Patre  in 
mundum  fuerit,  cap.  15.  ubi  de  Prophetia,  Regno  et  Sacerdotio  Christi  locus 
explanatur.  —  5)  Quibus  modis  vel  gradibus  Redemptoris  partes  impleverit, 
ut  nobis  salutem  acquireret,  cap.  16.,  ubi  de  ejus  crucifixione,  morte,  sepul¬ 
tura  ,  descensu  ad  inferos ,  resurrectione ,  ascensu  in  coelum ,  sessione  ad  dex¬ 
teram  Patris,  articuli  et  fructus  ex  hac  doctrina  nascentes  excutiuntur:  addita 
cap.  17.  quaestionis  solutione,  an  Christus  gratiam  Dei  et  salutem  nobis  sit 
promeritus. 


CAPUT  I. 


Adae  lapsu  et  defectione  totum  humanum  genus  maledictioni 
fuisse  addictum,  et  a  prima  origine  degenerasse;  ubi  de 
peccato  originali. 


Partes  hujus  Capitis  sunt:  1)  Quam  necessaria  sit  nostri  notitia,  qualis 
esse  debeat ,  quot  et  quibus  obnoxia  periculis ,  ejus  partes  praecipuae ,  sect. 

1 — 3.  —  2)  De  causis  horrendi  lapsus  Adae,  sect.  4.  —  3)  De  hujus  lapsus 
contagione,  tum  creata  omnia,  tum  Adae  posteros  invadente,  a  sect.  5.  ad  fin. 
eap. ,  uhi  de  peccati  originalis  propagatione,  definitione  et  efficacia  agitur. 


1.  Non  sine  causa  proverbio  veteri  tantopere  homini  com¬ 
mendata  semper  fuit  cognitio  sui  ipsius.  Nam  si  turpe  ignorare 
ducitur  quaecunque  ad  humanae  vitae  rationem  pertinent,  multo 
vero  foedior  ignorantia  nostri  est,  qua  fit  ut  in  capiendo  de  re 
qualibet  necessaria  consilio  misere  hallucinemur  atque  adeo  cae¬ 
cutiamus.  Yerum  quo  utilior  est  praeceptio,  eo  diligentius  vi¬ 
dendum  est  nobis  ne  ipsa  praepostere  utamur;  quod  philosophis 
quibusdam  videmus  accidisse.  Illi  enim ,  dum  hominem  hortantur 
ut  se  ipsum  noverit,  finem  simul  proponunt,  ne  dignitatem  ex¬ 
cellentiamque  suam  nesciat;  neque  aliud  ipsum  in  se  contemplari 
volunt,  quam  unde  inani  fiducia  intumescat  et  superbia  infletur. 
Nostri  autem  cognitio  primum  in  eo  sita  est:  ut  reputantes  quid 
nobis  in  creatione  datum  sit,  et  quam  benigne  suam  ergo  nos 
gratiam  continuet  Deus,  sciamus  quanta  sit  naturae  nostrae  ex¬ 
cellentia,  siquidem  integra  maneret;  simul  tamen  cogitemus,  nihil 
nobis  inesse  proprium,  sed  precario  nos  tenere  quidquid  in  nos 
Deus  contulit,  ut  semper  ab  ipso  pendeamus.  Deinde  ut  nobis 
occurrat  misera  post  Adae  lapsum  nostra  conditio,  cujus  sensus, 
prostrata  omni  gloria  et  fiducia,  nos  pudore  obrutos  vere  humi¬ 
liet.  Nam  sicuti  Deus  ad  imaginem  suam  initio  nos  finxit,  ut 
mentes  nostras  tum  ad  virtutis  studium,  tum  ad  aeternae  vitae 
meditationem  erigeret ,  ita ,  ne  socordia  nostra  obruatur  tanta  ge¬ 
neris  nostri  nobilitas  quae  nos  a  brutis  animalibus  discernit, 
cognoscere  operae  pretium  est,  ideo  nos  ratione  et  intelligentia 
praeditos  esse,  ut  sanctam  et  honestam  vitam  colendo  ad  propo¬ 
situm  beatae  immortalitatis  scopum  tendamus.  Caeterum  in  men¬ 
tem  venire  nequit  prima  illa  dignitas,  quin  mox  ex  altera  parte 
se  offerat  triste  foeditatis  et  ignominiae  nostrae  spectaculum,  ex 
quo  in  primi  hominis  persona  ab  origine  nostra  excidimus.  Unde 
et  nostri  odium  ac  displicentia  veraque  humilitas  oritur,  et  no¬ 
vum  accenditur  quaerendi  Dei  studium,  in  quo  quisque  ea  bona 
recuperat  quorum  prorsus  inanes  et  vacui  deprehendimur. 

2.  Hoc  sane  quaerendum  in  excutiendis  nobis  esse  prae¬ 
scribit  Dei  veritas:  nempe  talem  exigit  notitiam,  quae  nos  et  ab 
omni  propriae  facultatis  confidentia  procul  avocet,  et  omni  glo¬ 
riandi  materia  destitutos  ad  submissionem  adducat.  Quam  regu¬ 
lam  tenere  convenit,  si  ad  rectam  et  sapiendi  et  agendi  metam 
pertingere  libet.  Neque  me  latet  quanto  plausibilior  sit  illa  sen¬ 
tentia  quae  ad  reputanda  nostra  bona  potius  nos  invitat,  quam 
ad  inspiciendam,  quae  nos  pudore  obruere  debet,  miseram  no¬ 
stram  inopiam  una  cum  ignominia.  Siquidem  nihil  est  quod  ma¬ 
gis  appetat  humanum  ingenium  quam  blanditiis  demulceri;  atque 
ideo,  ubi  dotes  suas  magni  fieri  audit,  in  hanc  partem  nimia  cre¬ 
dulitate  propendet.  Quo  minus  mirum  est,  hic  adeo  perniciose 

fuisse  a  maxima  hominum  parte  aberratum.  Nam  quum  sit  in¬ 
genitus  universis  mortalibus  plus  quam  caecus  sui  amor,  liben¬ 
tissime  sibi  persuadent,  nihil  inesse  sibi  quod  merito  debeat  esse 
odiosum.  Ita  sine  alieno  patrocinio  vanissima  haec  opinio  fidem 
passim  obtinet,  hominem  sibi  abunde  sufficere  ad  bene  beateque 
vivendum.  Quod  si  qui  modestius  sentire  volunt,  utcunque  ali¬ 
quid  Deo  concedant,  ne  sibi  arrogare  omnia  videantur,  sic  ta¬ 
men  partiuntur  ut  potissima  et  gloriae  et  fiduciae  materia  semper 
apud  se  resideat.  Jam  si  accedit  oratio,  quae  sponte  prurientem 
in  hominis  medullis  superbiam  suis  illecebris  titillet,  nihil  est 
quod  magis  arrideat.  Proinde  ut  unusquisque  humanae  naturae 
praestantiam  benignissime  suo  praeconio  extulit,  ita  magno  sae¬ 
culorum  prope  omnium  applausu  fuit  exceptus.  Sed  enim  quae¬ 
cunque  talis  est  humanae  excellentiae  commendatio,  quae  hominem 
in  se  acquiescere  doceat,  nib.il  aliud  quam  suavitate  illa  sua  de¬ 
licias  facit;  et  sic  quidem  illudit,  ut  qui  assentiuntur ,  eos  pes¬ 
simo  exitio  perdat.  Quorsum  enim  pertinet,  vana  omni  fiducia 
fretos  deliberare,  instituere,  tentare,  moliri  quae  putamus  ad  rem 
pertinere ,  et  defici  quidem  ac  destitui  tum  sana  intelligentia,  tum 
vera  virtute  inter  primos  conatus,  pergere  tamen  secure,  donec 
in  exitium  corruamus?  Atqui  non  aliter  succedere  iis  potest,  qui 
se  aliquid  posse  propria  virtute  confidunt.  Talibus  ergo  magistris, 
qui  reputandis  tantum  bonis  nostris  nos  detinent,  si  quis  auscul¬ 
tet,  non  in  sui  cognitionem  proficiet,  sed  in  pessimam  ignoratio¬ 
nem  abripietur. 

3.  Ergo  quum  in  hoc  consentiat  Dei  veritas  cum  publico 
omnium  mortalium  sensu,  secundam  sapientiae  partem  in  nostri 
cognitione  repositam  esse,  in  ipsa  tamen  cognoscendi  ratione  mag¬ 
num  est  dissidium.  Tunc  enim  homo,  judicio  carnis,  probe  sibi 
exploratus  videtur,  quum  et  intelligentia  et  integritate  sua  con¬ 
fisus  audaciam  sumit,  ac  sese  incitat  ad  virtutis  officia,  et  in¬ 
dicto  vitiis  bello  ad  id  quod  pulchrum  et  honestum  est  toto  stu¬ 
dio  incumbere  conatur.  Qui  autem  se  ad  amussim  divini  judicii 
inspicit  et  examinat,  nihil  reperit  quod  animum  ad  bonam  fidu¬ 
ciam  erigat,  ac  quo  penitius  se  excussit,  eo  magis  dejicitur;  donec 
omni  fiducia  prorsus  abdicatus,  nihil  sibi  ad  vitam  recte  insti¬ 
tuendam  relinquit.  Neque  tamen  vult  nos  oblivisci  Deus  primae 
nobilitatis,  quam  Adae  patri  nostro  contulerat,  nempe  quae  nos 
ad  justitiae  bonitatisque  studium  merito  expergefacere  debeat. 
Non  enim  possumus  aut  primam  nostram  originem,  aut  quorsum 
conditi  sumus  cogitare,  quin  ad  meditandam  immortalitatem  ex- 
petendumque  Dei  regnum  pungamur.  Sed  tantum  abest  ut  ani¬ 
mos  nobis  faciat  ista  recognitio,  ut  potius  submissis  illis  ad  hu¬ 
militatem  prosternat.  Quae  enim  illa  est  origo  ?  Nempe  a  qua 
excidimus.  Quis  ille  creationis  nostrae  finis?  A  quo  penitus 
aversi  sumus,  ut  miserae  nostrae  sortis  pertaesi  ingemiscamus; 
ingemiscendo,  ad  perditam  illam  dignitatem  suspiremus.  Nos  autem, 
quum  dicimus  nihil  in  se  oportere  hominem  intueri  quod  ipsum 

animosum  reddat,  intelligimus  nihil  esse  penes  ipsum  cujus  fidu¬ 
cia  debeat  superbire.  Quare  si  libet,  quam  homo  sui  notitiam 
habere  debet,  ita  partiamur,  ut  primo  loco,  quem  in  finem  crea¬ 
tus  sit,  et  donis  non  contemnendis  praeditus  reputet;  qua  cogi¬ 
tatione  ad  divini  cultus  vitaeque  futurae  meditationem  excitetur; 
deinde  suas  facultates,  vel  certe  facultatum  inopiam  expendat; 
qua  perspecta,  non  secus  atque  in  nihilum  redactus,  in  extrema 
confusione  jaceat.  Huc  tendit  prior  consideratio,  ut  quale  sit  of¬ 
ficium  suum  agnoscat;  altera,  quid  ad  ipsum  praestandum  valeat. 
De  utraque,  prout  seires  docendi  poscet,  a  nobis  disseretur. 

4.  Quia  vero  non  leve  delictum,  sed  detestabile  fuisse  scelus 
oportet,  quod  tam  severe  ultus  est  Deus,  species  ipsa  peccati  in 
lapsu  Adae  consideranda  nobis  est,  quae  horribilem  Dei  vindic¬ 
tam  accendit  in  totum  humanum  genus.  Puerile  est  quod  de  gulae 
intemperie  vulgo  receptum  fuit.  Quasi  vero  summa  et  caput  vir¬ 
tutum  omnium  in  abstinentia  unius  tantum  fructus  fuerit,  quum 
undique  affluerent  quaecunque  expetibiles  erant  deliciae,  atque  in 
beata  illa  terrae  foecunditate  non  tantum  copia  ad  lautitias  sup¬ 
peteret,  sed  etiam  varietas.  Altius  igitur  spectandum,  quia  pro¬ 
hibitio  ab  arbore  scientiae  boni  et  mali,  obedientiae  examen  fuit, 
ut  parendo  Adam  se  Dei  imperio  libenter  subesse  probaret.  No- 
men  vero  ipsum  ostendit  praecepti  non  alium  fuisse  finem,  quam 
ut  sua  sorte  contentus,  se  improba  cupiditate  altius  non  efferret. 
Promissio  autem,  qua  vitam  aeternam  sperare  jussus  est  quam- 
diu  ederet  de  arbore  vitae;  rursum  horrenda  mortis  denuntiatio, 
simul  ac  gustaret  de  arbore  scientiae  boni  et  mali,  ad  fidem  ejus 
probandam  et  exercendam  spectabat.  Hinc  elicere  non  difficile 
est,  quibus  modis  in  se  provocaverit  Adam  iram  Dei.  Non  male 
quidem  Augustinus1),  dum  superbiam  dicit  malorum  omnium  fuisse 
initium;  quia  nisi  hominem  altius  quam  licebat  et  quam  fas  erat 
extulisset  ambitio,  manere  poterat  in  suo  gradu:  plenior  tamen 
definitio  ex  tentationis  specie,  quam  describit  Moses,  sumenda 
est.  Nam  dum  serpentis  captione  abducitur  per  infidelitatem  mu¬ 
lier  a  verbo  Dei ,  jam  initium  ruinae  apparet  fuisse  inobedien- 
tiam.  Quod  etiam  confirmat  Paulus,  unius  hominis  inobedientia 
omnes  fuisse  perditos  docens  (Rom.  5,  19).  Simul  tamen  notan¬ 
dum,  descivisse  primum  hominem  ab  imperio  Dei,  quod  non  tan¬ 
tum  satanae  illecebris  captus  fuerit,  sed  contempta  verithte,  de¬ 
flexerit  ad  mendacium.  Et  certe,  contempto  Dei  verbo,  excutitur 
omnis  ejus  reverentia;  quia  nec  aliter  consistit  ejus  majestas  inter 
nos,  nec  integer  manet  ejus  cultus,  nisi  dum  ab  ejus  pendemus 
oye.  Proinde  infidelitas  radix  defectionis  fuit.  Hinc  autem  emer¬ 
sit  ambitio,  et  superbia,  quibus  annexa  fuit  ingratitudo,  quod 
Adam,  plus  appetendo  quam  concessum  erat,  tantam  Dei  libera- 
litatem  qua  ditatus  erat,  indigne  sprevit.  Haec  vero  prodigiosa 
fuit  impietas,  terrae  filio  parum  videri  quod  ad  similitudinem 


1)  In  Psal.  18  (19)  enarr.  2. 

Dei  factus  esset,  nisi  accedat  aequalitas.  Si  foedum  et  exsecrabile 
scelus  est  apostasia,  qua  se  homo  conditoris  sui  imperio  subdu¬ 
cit,  imo  petulanter  excutit  ejus  jugum,  frustra  extenuatur  pecca¬ 
tum  Adae.  Quanquam  non.  simplex  apostasia  fuit,  sed  cum  foe¬ 
dis  in  Deum  probris  conjuncta,  dum  satanae  calumniis  subscri¬ 
bunt  quibus  Deum  et  mendacii  et  invidiae  et  malignitatis  insimu¬ 
lat.  Denique  infidelitas  ambitioni  januam  aperuit;  ambitio  vero 
contumaciae  fuit  mater,  ut  homines,  abjecto  Dei  metu,  sese  pro¬ 
jicerent  quo  ferebat  libido.  Itaque  recte  Bernardus  januam  salu¬ 
tis  aperiri  nobis  docet,  quum  hodie  evangelium  auribus  recipi¬ 
mus  ;  sicuti  illis  fenestris ,  dum  satanae  patuerunt ,  mors  admissa 
fuit.  Nunquam  enim  repugnare  Dei  imperio  ausus  fuisset  Adam 
nisi  ejus  verbo  incredulus.  Optimum  scilicet  hoc  erat  fraenum 
ad  omnes  affectus  rite  temperandos ,  nihil  melius  esse  quam  Dei 
mandatis  parendo  colere  justitiam;  deinde  ultimam  felicis  vitae 
metam  esse  ab  ipso  diligi.  Diaboli  ergo  blasphemiis  abreptus, 
quantum  in  se  erat,  exinanivit  totam  Dei  gloriam. 

5.  Sicut  spiritualis  Adae  vita  erat,  manere  opifici  suo  con¬ 
junctum  et  devinctum,  ita  alienatio  ab  eo  fuit  animae  interitus. 
Nec  mirum ,  si  genus  suum  pessumdedit  sua  defectione  qui  totum 
naturae  ordinem  pervertit  in  coelo  et  in  terra.  Ingemiscunt  omnes 
creaturae,  inquit  Paulus  (Rom.  8,  22),  corruptioni  obnoxiae,  non 
volentes.  Si  causa  quaeritur,  non  dubium  est  quin  partem  susti¬ 
neant  ejus  poenae  quam  promeritus  est  homo,  in  cujus  usum 
conditae  fuerant.  Quum  ergo  sursum  et  deorsum  ex  ejus  culpa 
fluxerit  maledictio,  quae  grassatur  per  omnes  mundi  plagas,  nihil 
a  ratione  alienum,  si  propagata  fuerit  ad  totam  ejus  sobolem. 
Postquam  ergo  in  eo  obliterata  fuit  coelestis  imago  ,  non  solus 
sustinuit  hanc  poenam,  ut  in  locum  sapientiae,  virtutis,  sancti¬ 
tatis,  veritatis,  justitiae,  quibus  ornamentis  vestitus  fuerat,  teter- 
rimae  cederent  pestes,  caecitas,  impotentia,  impuritas,  vanitas, 
injustitia;  sed  iisdem  quoque  miseriis  implicuit  suam  progeniem 
ac  immersit.  Haec  est  haereditaria  corruptio,  quam  peccatum 
originale  veteres  nuncuparunt,  peccati  voce  intelligentes  naturae 
antea  bonae  puraeque  depravationem.  Qua  de  re  multa  fuit  illis 
concertatio ,  quum  a  communi  sensu  nihil  magis  sit  remotum 
quam  ob  unius  culpam  fieri  omnes  reos,  et  ita  peccatum  fieri 
commune.  Quae  videtur  fuisse  ratio  vetustissimis  ecclesiae  docto- 
ribus,  cur  obscure  tantum  perstringerent  hoc  caput;  saltem  mi¬ 
nus  dilucide  quam  par  erat  explicarent.  Neque  tamen  haec  timi¬ 
ditas  efficere  potuit  quin  surgeret  Pelagius,  cujus  profanum  com¬ 
mentum  fuit:  Adam  suo  tantum  damno  peccasse,  nihil  nocuisse 
posteris.  Hac  scilicet  astutia  satan  morbum  tegendo  incurabilem 
reddere  tentavit.  Caeterum  quum  evinceretur  manifesto  scripturae 
testimonio,  peccatum  a  primo  homine  transiisse  in  totam  poste¬ 
ritatem,  cavillabatur  transiisse  per  imitationem,  non  propaginem. 
Ergo  boni  viri  in  hoc  elaborarunt  (ac  prae  aliis  Augustinus),  ut 

ostenderent  nos  non  ascita  nequitia  corrumpi,  sed  ingenitam  vi¬ 
tiositatem  ab  utero  matris  afferre.  Quod  inficiari  summae  impu¬ 
dentiae  fuit.  Sed  Pelagianorum  et  Coelestianorum  temeritatem 
non  mirabitur,  qui  ex  illius  sancti  viri  monumentis  perspexerit 
quam  fuerint  in  aliis  omnibus  perditae  frontis  bestiae.  Certe  non 
ambiguum  est  quod  confitetur  David  (Psal.  51,  7),  se  in  iniqui¬ 
tatibus  genitum,  et  in  peccato  conceptum  a  matre.  Non  arguit 
illic  patris  aut  matris  delicta;  sed,  quo  Dei  erga  se  bonitatem 
melius  commendet,  propriae  perversitatis  confessionem  ab  ipsa  ge¬ 
nitura  repetit.  Quum  id  Davidi  peculiare  non  fuisse  constet,  se¬ 
quitur  communem  humani  generis  sortem  sub  ejus  exemplo  no¬ 
tari.  Omnes  ergo  qui  ab  impuro  semine  descendimus  peccati  con¬ 
tagione  nascimur  infecti;  imo,  antequam  lucem  hanc  vitae  aspi¬ 
cimus,  sumus  in  Dei  conspectu  foedati  et  inquinati.  Quis  enim 
daret  mundum  de  immundo  ?  Ne  unus  quidem ,  ut  est  in  libro 
Job  (14,  4). 

6.  Audimus  ita  in  filios  transmitti  parentum  immunditiem, 
ut  omnes  citra  ullam  exceptionem,  sua  origine  sint  inquinati. 
Hujus  autem  pollutionis  non  reperietur  exordium,  nisi  ad  primum 
omnium  parentem,  tanquam  ad  fontem,  ascendimus.  Ita  certe 
habendum  est:  fuisse  Adamum  humanae  naturae  non  progenito¬ 
rem  modo,  sed  quasi  radicem,  atque  ideo  in  illius  corruptione 
merito  vitiatum  fuisse  hominum  genus.  Quod  ex  illius  et  Christi 
comparatione  planum  facit  apostolus.  Quemadmodum ,  inquit 
(Rom.  5,  12),  per  unum  hominem  peccatum  intravit  in  univer¬ 
sum  mundum,  et  per  peccatum  mors,  quae  in  omnes  homines 
pervagata,  quando  omnes  peccaverunt,  ita  per  gratiam  Christi 
justitia  et  vita  nobis  restituta  est.  Quid  hic  garrient  Pelagiani? 
peccatum  Adae  imitatione  propagatum?  Ergone  ex  Christi  justitia 
nihil  aliud  proficimus,  nisi  quod  exemplum  nobis  est  ad  imitatio¬ 
nem  propositum?  Quis  tantum  sacrilegium  ferat?  Quod  si  extra 
controversiam  est,  Christi  justitiam  communicatione  nostram  esse, 
et  ex  ea  vitam,  simul  conficitur,  utramque  ita  in  Adam  fuisse 
perditam,  ut  in  Christo  recuperetur;  peccatum  vero  et  mortem 
ita  per  Adam  obrepsisse,  ut  per  Christum  aboleantur.  Non  sunt 
obscura  verba,  justificari  multos  per  Christi  obedientiam,  quem¬ 
admodum  per  Adae  inobedientiam  peccatores  fuerant  constituti. 
Ideoque  inter  eos  duos  hanc  esse  relationem,  quod  hic  nos  suo 
exitio  involutos  secum  perdidit,  ille  nos  sua  gratia  in  salutem 
restituit.  In  tam  perspicua  luce  veritatis  nihil  longiori  vel  magis 
laboriosa  probatione  opus  esse  arbitror.  Sic  et  in  priore  ad  Co¬ 
rinthios  (15,  22),  quum  in  resurrectionis  fiducia  vult  pios  confir¬ 
mare,  ostendit  recuperari  in  Christo  vitam,  quae  in  Adam  perdita 
fuerat.  Qui  nos  omnes  in  Adam  mortuos  esse  pronuntiat,  jam 
simul  aperte  quoque  testatur,  peccati  labe  esse  implicitos.  Neque 
enim  ad  eos  perveniret  damnatio  qui  nulla  iniquitatis  culpa  at¬ 
tingerentur.  Sed  clarius  intelligi  quid  velit,  quam  ex  alterius 
membri  relatione,  non  potest;  ubi  spem  vitae  restitutam  in  Christo 

docet.  Satis  autem  scitur,  illud  non  aliter  fieri  quam  ubi  miri¬ 
fica  illa  communicatione  justitiae  suae  vim  in  nos  Christus  trans¬ 
fundit;  quemadmodum  alibi  scribitur  (Eom.  8,  10),  spiritum  no¬ 
bis  vitam  esse  propter  justitiam.  Ergo  neque  aliter  interpretari 
licet  quod  dicitur,  nos  in  Adam  mortuos  esse,  quam  quod  ipse 
peccando  non  sibi  tantum  cladem  ac  ruinam  ascivit,  sed  naturam 
quoque  nostram  in  simile  praecipitavit  exitium.  Neque  id  suo 
unius  vitio,  quod  nihil  ad  nos  pertineat;  sed  quoniam  universum 
suum  semen  ea,  in  quam  lapsus  erat,  vitiositate  infecit.  Nec 
vero  aliter  staret  illud  Pauli  (Eph.  2,  3),  natura  omnes  esse  irae 
filios,  nisi  jam  in  ipso  utero  maledicti  essent.  Naturam  vero  illic 
notari ,  non  qualis  a  Deo  condita  est ,  sed  ut  in  Adam  vitiata 
fuit,  facile  colligitur:  quia  minime  consentaneum  esset,  Deum 
fieri  mortis  autorem.  Sic  ergo  se  corrupit  Adam ,  ut  ab  eo  trans¬ 
ierit  in  totam  sobolem  contagio.  Satis  etiam  clare  pronuntiat 
coelestis  ipse  judex  Christus,  omnes  pravos  et  vitiosos  nasci,  ubi 
docet  (Joann.  3 ,  6) ,  quidquid  genitum  est  ex  carne ,  carnem  esse, 
ideoque  omnibus  clausam  esse  vitae  januam ,  donec  regeniti  fuerint. 

7.  Neque  ad  ejus  rei  intelligentiam  necessaria  est  anxia 
disputatio,  quae  veteres  non  parum  torsit:  an  filii  anima  ex  tra¬ 
duce  paternae  animae  oriatur?  quod  in  ea  potissimum  lues  resi¬ 
deat.  Eo  nos  esse  contentos  oportet,  Dominum,  quas  voluit  hu¬ 
manae  naturae  collatas  dotes,  apud  Adamum  deposuisse.  Ideo 
illum,  quum  acceptas  perdidit,  non  tantum  sibi  perdidisse,  sed 
nobis  omnibus.  Quis  de  animae  traduce  sit  sollicitus,  ubi  audit 
Adamum  nobis  non  minus  quam  sibi  ornamenta  illa  quae  perdi¬ 
dit  accepisse?  non  uni  homini  data  illa  fuisse,  sed  universae  ho¬ 
minis  naturae  attributa  ?  Nihil  ergo  absurdi ,  si  spoliato  eo  na¬ 
tura  nuda  inopsque  destituitur,  si  illo  per  peccatum  inquinato  in 
naturam  contagio  serpit.  Proinde  a  radice  putrefacta  rami  pu¬ 
tridi  prodierunt,  qui  suam  putredinem  transmiserunt  ad  alios  ex 
se  nascentes  surculos.  Sic  enim  vitiati  sunt  filii  in  parente ,  ut 
nepotibus  essent  tabifici;  hoc  est,  ita  corruptionis  exordium  in 
Adam  fuit,  ut  perpetuo  defluxu  a  prioribus  in  posteros  transfun¬ 
datur.  Neque  enim  in  substantia  carnis  aut  animae  causam  ha¬ 
bet  contagio;  sed  quia  a  Deo  ita  fuit  ordinatum,  ut,  quae  primo 
homini  dona  contulerat,  ille  tam  sibi  quam  suis  haberet  simul  ac 
perderet.  Quod  autem  cavillantur  Pelagiani,  verisimile  non  esse 
a  parentibus  piis  corruptionem  ducere  liberos,  quum  magis  eorum 
puritate  sanctificari  debeant,  facile  refutatur.  Non  enim  ex  eorum 
regeneratione  spirituali  descendunt,  sed  generatione  carnali.  Pro¬ 
inde  ,  ut  ait  Augustinus  1 ) ,  sive  reus  infidelis ,  sive  absolutus  fide¬ 
lis,  non  absolutos  uterque  generat,  sed  reos;  quia  ex  vitiosa  na¬ 
tura  generat.  Porro  quod  eorum  sanctitati  quodammodo  commu¬ 
nicant,  specialis  est  populi  Dei  benedictio,  quae  non  facit  quo¬ 
minus  prima  illa  et  universalis  gentis  humanae  maledictio  praece- 


1)  Lib.  cont,  Pelag.  et  Coelest.  de  pecc.  orig.  c.  39  s. 

dat.  Ex  natura  enim,  reatus;  sanctificatio  autem  ex  supernaturali 
gratia. 

8.  Atque,  ne  haec  de  re  incerta  et  incognita  dicta  fuerint,  ' 
peccatum  originale  definiamus.  Neque  vero  singulas,  quae  a  scrip¬ 
toribus  positae  sunt,  definitiones  excutere  mihi  propositum  est; 
sed  unam  proferam  duntaxat,  quae  veritati  mihi  videtur  optime 
consentanea.  Videtur  ergo  peccatum  originale  haereditaria  natu¬ 
rae  nostrae  pravitas  et  corruptio ,  in  omnes  animae  partes  diffusa ; 
quae  primum  facit  reos  irae  Dei,  tum  etiam  opera  in  nobis  pro¬ 
fert  quae  scriptura  vocat  opera  carnis  (Gal.  5 ,  19).  Atque  id 
est  proprie  quod  a  Paulo  saepius  peccatum  nominatur.  Quae 
vero  inde  emergunt  opera,  qualia  sunt  adulteria,  scortationes, 
furta,  odia,  caedes,  comessationes ,  fructus  peccati  secundum  hanc  -i 
rationem  vocat;  quanquam  et  peccata,  cum  in  scripturis  passim, 
tum  etiam  ab  ipso  nuncupantur.  Haec  itaque  duo  distincte  ob¬ 
servanda:  nempe,  quod  sic  omnibus  naturae  nostrae  partibus  vi¬ 
tiati  perversique,  jam  ob  talem  duntaxat  corruptionem  damnati 
merito  convictique  coram  Deo  tenemur,  cui  nihil  est  acceptum 
nisi  justitia,  innocentia,  puritas.  Neque  ista  est  alieni  delicti  ob¬ 
ligatio.  Quod  enim  dicitur,  nos  per  Adae  peccatum  obnoxios 
esse  factos  Dei  judicio,  non  ita  est  accipiendum  ac  si  insontes 
ipsi  et  immerentes  culpam  delicti  ejus  sustineremus;  sed  quia  per 
ejus  transgressionem  maledictione  induti  sumus  omnes,  dicitur  ille 
nos  obstrinxisse.  Ab  illo  tamen  non  sola  in  nos  poena  grassata 
est,  sed  instillata  ab  ipso  lues  in  nobis  residet,  cui  jure  poena 
debetur.  Quare  Augustinus1),  utcunque  alienum  peccatum  saepe 
vocet  (quo  clarius  ostendat  propagine  in  nos  derivari)  simul  ta¬ 
men  et  proprium  unicuique  asserit.  Et  apostolus  ipse  disertis-  , 
sime  testatur  (Rom.  5,  12),  ideo  mortem  in  omnes  pervagatam 
quod  omnes  peccarint,  id  est,  involuti  sint  originali  peccato  et 
ejus  maculis  inquinati.  Atque  ideo  infantes  quoque  ipsi,  dum 
suam  secum  damnationem  a  matris  utero  afferunt,  non  alieno,  sed 
suo  ipsorum  vitio  sunt  obstricti.  Nam  tametsi  suae  iniquitatis 
fructus  nondum  protulerint,  habent  tamen  in  se  inclusum  semen, 
imo  tota  eorum  natura  quoddam  est  peccati  semen;  ideo  non 
odiosa  et  abominabilis  Deo  esse  non  potest.  IJnde  sequitur,  pro¬ 
prie  coram  Deo  censeri  peccatum  quia  non  esset  reatus  absque  j 
culpa.  Alterum  deinde  accedit,  quod  haec  perversitas  nunquam 
in  nobis  cessat,  sed  novos  assidue  fructus  parit:  ea  scilicet,  quae 
ante  descripsimus,  opera  carnis;  non  secus  atque  incensa  fornax 
flammam  et  scintillas  efflat,  aut  scaturigo  aquam  sine  fine  egerit,  j 
Quare  qui  peccatum  originale  definierunt  carentiam  justitiae  ori¬ 
ginalis,  quam  inesse  nobis  oportebat,  quanquam  id  totum  com¬ 
plectuntur  quod  in  re  est,  non  tamen  satis  significanter  vim  at¬ 
que  energiam  ipsius  expresserunt.  Non  enim  natura  nostra  boni 
tantum  inops  et  vacua  est,  sed  malorum  omnium  adeo  fertilis  et 


T)  Cum  alibi  saepe,  tum  vero  1.  3.  de  peccatorum  merit.  et  remiss.  c.  8. 

ferax,  ut  otiosa  esse  non  possit.  Qui  dixerunt  esse  concupiscen¬ 
tiam,  non  nimis  alieno  verbo  usi  sunt,  si  modo  adderetur  (quod 
minime  conceditur  a  plerisque)  quidquid  in  homine  est,  ab  intel¬ 
lectu  ad  voluntatem,  ab  anima  ad  carnem  usque,  hac  concupis¬ 
centia  inquinatum  refertumque  esse;  aut,  ut  brevius  absolvatur, 
totum  hominem  non  aliud  ex  se  ipso  esse  quam  concupiscentiam. 

9.  Quamobrem  dixi  cunctas  animae  partes  a  peccato  fuisse 
possessas,  ex  quo  a  fonte  justitiae  descivit  Adam.  Neque  enim 
appetitus  tantum  inferior  eum  illexit,  sed  arcem  ipsam  mentis 
occupavit  nefanda  impietas,  et  ad  cor  intimum  penetravit  super¬ 
bia;  ut  frigidum  sit  ac  stultum,  corruptelam,  quae  inde  manavit, 
ad  sensuales  tantum,  ut  vocant,  motus  restringere,  aut  fomitem 
vocare  qui  solam  partem  quae  illis  sensualitas  est  ad  peccatum 
alliciat,  excitet  ac  trahat.  In  quo  crassam  inscitiam  detexit  Pe¬ 
trus  Lombardus  1 ) ,  qui  sedem  quaerens  et  vestigans  dicit  in  carne 
esse,  teste  Paulo,  non  quidem  proprie,  sed  quia  in  carne  magis 
apparet.  Quasi  vero  tantum  partem  animae  designet  Paulus,  ac 
non  totam  naturam  quae  supernaturali  gratiae  opponitur.  Et  Pau¬ 
lus  omnem  dubitationem  tollit,  corruptionem  docens  non  in  una 
tantum  parte  subsidere,  sed  nihil  a  mortifera  ejus  tabe  purum 
esse,  aut  sincerum.  Nam  de  vitiosa  natura  disputans,  non  tan¬ 
tum  inordinatos,  qui  apparent,  appetituum  motus  damnat,  sed 
praecipue  contendit  mentem  caecitati  et  cor  pravitati  addictum 
esse.  Atque  tertium  illud  ad  Romanos  caput  nihil  aliud  est  quam 
originalis  peccati  descriptio.  Id  ex  renovatione  clarius  patet. 
Nam  spiritus,  qui  veteri  homini  et  carni  opponitur,  non  modo 
gratiam  notat  qua  corrigitur  inferior  pars  animae  vel  sensualis, 
sed  plenam  omnium  partium  reformationem  complectitur.  Atque 
ideo  Paulus  (Eph.  4,  23)  non  tantum  crassos  appetitus  in  nihi¬ 
lum  redigi,  sed  nos  spiritu  mentis  renovari  jubet;  sicut  etiam 
alibi  (Pom.  12,  2)  transformari  nos  jubet  in  novitate  mentis. 
Unde  sequitur ,  partem  illam ,  in  qua  maxime  refulget  animae 
praestantia  et  nobilitas,  non  modo  vulneratam  esse,  sed  ita  cor¬ 
ruptam,  ut  non  modo  sanari,  sed  novam  prope  naturam  induere 
opus  habeat.  Quatenus  et  mentem  et  cor  occupet  peccatum,  mox 
videbimus.  Hic  tantum  breviter  attingere  volui,  totum  hominem 
quasi  diluvio  a  capite  ad  pedes  sic  fuisse  obrutum ,  ut  nulla  pars 
a  peccato  sit  immunis;  ac  proinde  quidquid  ab  eo  procedit  in 
peccatum  imputari.  Sicut  dicit  Paulus  (Rom.  8,  7),  omnes  affec¬ 
tus  carnis,  vel  cogitationes,  esse  inimicitias  adversus  Deum,  et 
ideo  mortem. 

10.  Eant  nunc  qui  Deum  suis  vitiis  inscribere  audent,  quia 
dicimus  naturaliter  vitiosos  esse  homines.  Opus  Dei  perperam  in 
sua  pollutione  scrutantur,  quod  in  illa  integra  adhuc  et  incorrupta 
Adae  natura  requirere  debuerant.  A  carnis  ergo  nostrae  culpa, 
non  a  Deo  nostra  perditio  est;  quando  non  alia  ratione  periimus, 


1)  Liltr.  2.  dist.  31. 

nisi  quia  degeneravimus  a  prima  nostra  conditione.  Neque  hic 
obstrepat  quispiam,  potuisse  Deum  nostrae  saluti  melius  prospi¬ 
cere  si  Adae  lapsui  occurrisset.  Nam  objectio  ista  cum  ob  nimis 
audacem  curiositatem  piis  mentibus  abominanda  est,  tum  ad  prae¬ 
destinationis  arcanum  attinet,  quod  suo  loco  postea  tractabitur. 
Quare  ruinam  nostram  naturae  depravationi  imputandam  memine¬ 
rimus,  ne  in  Deum  ipsum  naturae  autorem  stringamus  accusatio¬ 
nem.  Haerere  quidem  exitiale  illud  vulnus  in  natura  verum  est; 
sed  multum  refert  accesseritne  aliunde,  an  ab  origine  insederit. 
Constat  autem  per  peccatum  inflictum  fuisse.  Non  est  igitur  cur 
conqueramur,  nisi  de  nobis  ipsis,  quod  diligenter  annotavit  scrip¬ 
tura.  Dicit  enim  Ecclesiastes  (7 ,  29) :  hoc  scio ,  quod  fecerit 
Deus  hominem  rectum;  ipsi  autem  quaesierunt  sibi  adinventiones 
multas.  Homini  tantum  suum  exitium  adscribendum  apparet, 
quum  Dei  benignitate  rectitudinem  adeptus,  sua  ipse  dementia  in 
vanitatem  delapsus  sit. 

11.  Dicimus  ergo  naturali  hominem  vitiositate  corruptum, 
sed  quae  a  natura  non  fluxerit.  A  natura  fluxisse  negamus,  ut 
significemus  adventitiam  magis  esse  qualitatem  quae  homini  acci¬ 
derit,  quam  substantialem  proprietatem  quae  ab  initio  indita  fue¬ 
rit.  Vocamus  tamen  naturalem,  ne  quis  ab  unoquoque  prava 
consuetudine  comparari  putet,  quum  haereditario  jure  universos 
comprehensos  teneat.  Neque  id  sine  autore  facimus.  Eadem  enim 
causa  nos  omnes  esse  natura  filios  irae  docet  apostolus  (Eph.  2,  3). 
Quomodo  creaturae  omnium  nobilissimae  infensus  esset  Deus,  cui 
placent  infima  quaeque  opera  sua?  Sed  operis  sui  corruptioni 
magis  infensus  est  quam  operi  suo.  Ergo  si  ob  vitiatam  huma¬ 
nam  naturam  non  inscite  dicitur  homo  naturaliter  esse  Deo  abo- 
minalis,  non  etiam  inepte  dicetur  naturaliter  pravus  et  vitiosus. 
Quemadmodum  non  veretur  Augustinus,  ratione  corruptae  natu¬ 
rae,  naturalia  dicere  peccata  quae  in  carne  nostra  necessario  reg¬ 
nant,  ubi  abest  Dei  gratia.  Ita  evanescit  stultum  Manichaeorum 
nugamentum,  qui  quum  substantialem  in  homine  malitiam  imagi¬ 
narentur,  alterum  illi  conditorem  affingere  ausi  sunt,  ne  justo 
Deo  viderentur  mali  causam  et  principium  assignare. 


CAPUT  II. 

Hominem  arbitrii  libertate  nunc  esse  spoliatum  et  miserae 
servituti  addictum. 

Tractatione  de  primi  hominis  lapsu  et  corruptione  humani  generis  priori 
capite  absoluta,  necessario  quaerendum  videtur,  an  omni  libertate  Adae  filii 
spoliati  sint:  tum,  si  qua  libertatis  particula  adhuc  viget,  quousque  vis  ejus 
procedat.  Huic  quaestioni  quatuor  capita  proxime  sequentia  designantur. 

Caput  hoc  secundum  ad  tres  praecipuas  partes  revocari  potest.  1)  Fun¬ 
damentum  totius  disputationis  substernit,  sect.  1.  —  2)  Aliorum  refert  de  liu- 

mana  libertate  et  servitute  sententias ,  sect.  2 — 9.  —  3)  Quid  sit  de  hac  con¬ 
troversia  statuendum  ostendit,  a  sect.  10.  usque  ad  finem. 

1.  Postquam  yisum  est  peccati  dominatum,  ex  quo  primum 
hominem  sibi  obligatum  tenuit,  non  solum  in  toto  genere  gras¬ 
sari,  sed  in  solidum  etiam  occupare  singulas  animas,  nunc  pro¬ 
pius  excutiendum  restat,  ex  quo  in  hanc  servitutem  redacti  su¬ 
mus,  an  omni  spoliati  simus  libertate?  et  si  qua  particula  adhuc 
viget,  quousque  vis  ejus  procedat?  Sed  quo  facilius  nobis  hujus 
quaestionis  veritas  eluceat,  scopum  obiter  praefigam,  quo  tota 
summa  destinanda  sit.  Haec  autem  optima  cavendi  erroris  erit 
ratio,  si  pericula  considerentur  quae  utrinque  imminent1).  Nam 
ubi  omni  rectitudine  abdicatur  homo,  statim  ex  eo  desidiae  occa¬ 
sionem  arripit;  et  quia  nihil  ad  justitiae  studium  valere  per  se 
dicitur,  illud  totum,  quasi  jam  nihil  ad  se  pertineat,  susque  de- 
que  habet.  Rursum  vel  minutulum  illi  quidpiam  arrogari  non 
potest,  quin  et  Deo  praeripiatur  suus  honor,  et  ipse  temeraria 
confidentia  labefactetur.  Ad  hos  ergo  scopulos  ne  impingamus, 
tenendus  hic  cursus  erit,  ut  homo  nihil  boni  penes  se  reliquum 
sibi  esse  edoctus,  et  miserrima  undique  necessitate  circumseptus, 
doceatur  tamen  ad  bonum  quo  vacuus  est,  ad  libertatem  qua  pri¬ 
vatus  est,  aspirare,  et  acrius  ab  ignavia  excitetur  quam  si  summa 
virtute  fingeretur  instructus.  Hoc  secundum  quam  necessarium 
sit,  nemo  non  videt.  I)e  priore  video  a  pluribus  dubitari  quam 
conveniebat.  Nam  hoc  extra  controversiam  posito,  nihil  homini 
de  suo  adimendum  esse,  quantopere  intersit  ipsum  falsa  gloria¬ 
tione  dejici,  palam  constare  debet.  Nam  si  ne  tum  quidem  hoc 
homini  concessum  fuit,  ut  in  se  gloriaretur,  quum  Hei  benefi¬ 
centia  summis  ornamentis  esset  insignitus,  quantum  nunc  humi¬ 
liari  convenit,  ubi  ob  suam  ingratitudinem  ab  eximia  gloria  in 
extremam  ignominiam  deturbatus  est?  Pro  eo,  inquam,  tempore 
quo  in  summum  honoris  fastigium  evectus  erat,  scriptura  nihil 
aliud  ei  tribuit  quam  quod  creatus  esset  ad  imaginem  Hei:  quo 
scilicet  insinuat,  non  propriis  bonis  sed  Hei  participatione  fuisse 
beatum.  Quid  ergo  nunc  superest,  nisi  ut  Beum  (cujus  bene¬ 
ficentiae  gratus  esse  non  potuit,  quum  divitiis  gratiae  ejus  afflue¬ 
ret)  omni  gloria  nudus  ac  destitutus  agnoscat?  et  quem  bonorum 
suorum  recognitione  non  glorificavit,  nunc  saltem  propriae  pau¬ 
pertatis  confessione  glorificet?  Nihilo  etiam  minus  e  re  nostra 
est,  omnem  sapientiae  virtutisque  laudem  nobis  derogari,  quam 
ad  Hei  gloriam  attinet:  ut  cum  sacrilegio  ruinam  nostram  con¬ 
jungant  qui  aliquid  ultra  verum  nobis  largiuntur.  Quid  enim 
aliud  fit,  quum  marte  nostro  docemur  contendere,  nisi  quod  baculo 
arundineo  in  sublime  evehimur,  quo  mox  confracto  decidamus? 
Quanquam  nimis  etiamnum  commendantur  vires  nostrae,  dum  ba¬ 
culo  arundineo  comparantur.  Fumus  enim  est  quidquid  de  illis 
vani  homines  commenti  sunt  et  garriunt.  Quare  non  abs  re  to- 

1)  Haec  duo  praecipitia  notat  August.  epist  47.  (215)  et  in  Joann.  c.  12. 

ties  ab  Augustino  praeclara  ista  sententia  repetitur,  praecipitari 
magis  a  suis  defensoribus  liberum  arbitrium,  quam  stabiliri.  Haec 
praefari  necesse  fuit  propter  nonnullos,  qui,  dum  audiunt  huma¬ 
nam  virtutem  funditus  everti,  ut  Dei  virtus  in  homine  aedifice¬ 
tur,  totam  hanc  disputationem  pessime  oderunt  quasi  periculosam, 
nedum  supervacuam:  quam  tamen  et  in  religione  necessariam,  et 
nobis  utilissimam  esse  apparet. 

2.  Hunc  consideremus,  quum  paulo  ante  dixerimus  in  mente 
et  corde  sitas  esse  animae  facultates,  quid  pars  utraque  polleat. 
Philosophi  sane  magno  consensu  rationem  in  mente  considere  fin¬ 
gunt,  quae  instar  lampadis  consiliis  omnibus  praeluceat,  et  instar 
reginae  voluntatem  moderetur.  Ita  enim  luce  divina  perfusam 
esse,  ut  optime  consulere,  eo  vigore  praestare,  ut  optime  impe¬ 
rare  queat.  Sensum  contra  torpere  et  lippitudine  teneri ,  ut  sem- 
per  humi  serpat,  et  in  crassioribus  objectis  volutetur,  nec  un¬ 
quam  se  attollat  ad  veram  perspicaciam.  Appetitum ,  si  rationi 
parere  sustineat,  nec  sensui  subigendum  se  permittat,  ad  studium 
virtutum  ferri ,  rectam  viam  tenere ,  et  in  voluntatem  formari ; 
quod  si  in  servitutem  sensus  se  addicat,  ab  eo  corrumpi  et  de¬ 
pravari  ,  ut  in  libidinem  degeneret.  Atque  omnino ,  quum  ex 
eorum  opinione  illae  quas  supra  dixi  animae  facultates  insideant, 
intellectus,  sensus,  et  appetitus,  seu  voluntas  (quae  appellatio 
jam  vulgatiore  usu  recepta  est),  intellectum  ratione  praeditum  as¬ 
serunt  optima  ad  bene  beateque  vivendum  moderatrice;  ipse  modo 
se  in  sua  praestantia  sustineat,  ac  vim  sibi  naturaliter  inditam 
exserat.  Inferiorem  autem  ejus  motionem,  quae  sensus  dicitur, 
qua  ad  errorem  et  hallucinationem  abstrahitur,  talem  esse,  ut  ra¬ 
tionis  ferula  domari  et  paulatim  profligari  queat.  Voluntatem 
porro  inter  rationem  et  sensum  mediam  locant,  sui  scilicet  juris 
et  libertatis  compotem,  sive  rationi  obtemperare,  sive  sensui  ra¬ 
piendam  se  prostituere  libeat. 

3.  Hon  inficiantur  quidem  interdum,  ipsa  nimirum  expe¬ 
rientia  convicti,  quanta  cum  difficultate  rationi  apud  se  regnum 
homo  stabiliat,  dum  nunc  titillatur  voluptatum  illecebris,  nunc 
falsa  bonorum  imagine  deluditur,  nunc  impotenter  percutitur  im¬ 
moderatis  affectibus,  et  tanquam  funibus,  vel  nervis,  ut  ait  Pla¬ 
to1),  in  diversum  abripitur.  Qua  etiam  ratione  Cicero  dicit2), 
illos  a  natura  datos  igniculos  pravis  opinionibus  malisque  moribus 
mox  exstingui.  Ubi  vero  semel  occuparunt  in  animis  hominum 
ejusmodi  morbi ,  impotentius  grassari  fatentur  quam  ut  facile  coer¬ 
cere  eos  liceat;  nec  dubitant  ferocibus  equis  comparare,  qui  ex¬ 
turbata  ratione,  ceu  auriga  excusso,  intemperanter  ac  sine  modo 
lasciviant.  Hoc  tamen  extra  controversiam  ponunt,  virtutes  et 
vitia  in  nostra  esse  potestate.  Ham  si  nostrae,  inquiunt3),  elec¬ 
tionis  est  hoc  aut  illud  agere ,  ergo  et  non  agere.  Rursum ,  si 


1)  Lib.  1.  de  legib.  2)  Lib.  3.  Tuse.  Quaest. 

3)  Vide  apud  Arist.  libr.  3.  Ethic.  c.  5, 

non  agere,  ergo  et  agere.  Libera  autem  electione  agere  videmur 
quae  agimus,  et  ab  iis  abstinere  quibus  abstinemus;  ergo  si  quid 
boni  agimus  ubi  libeat,  possumus  illud  omittere;  si  quid  mali 
perpetramus,  possumus  id  quoque  fugere.  Quin  etiam  eo  licen¬ 
tiae  quidam  eorum1)  proruperunt,  ut  jactarint  deorum  quidem 
esse  munus,  quod  vivimus;  nostrum  vero,  quod  bene  sancteque 
vivimus.  Unde  et  illud  Ciceronis2)  in  persona  Cottae,  quia  sibi 
quisque  virtutem  acquirit,  neminem  ex  sapientibus  unquam  de 
ea  gratias  Deo  egisse.  Propter  virtutem  enim  laudamur,  inquit, 
et  in  virtute  gloriamur.  Quod  non  fieret  si  donum  esset  Dei, 
non  a  nobis.  Ac  paulo  post:  judicium  hoc  omnium  mortalium 
est,  fortunam  a  Deo  petendam,  a  se  ipso  sumendam  esse  sapien¬ 
tiam.  Haec  ergo  philosophorum  omnium  sententiae  summa  est, 
humani  intellectus  rationem  rectae  gubernationi  sufficere;  volun¬ 
tatem  illi  subjacentem,  a  sensu  quidem  ad  mala  sollicitari,  sed, 
ut  liberam  electionem  habet,  impediri  nequaquam  posse  quin  ra¬ 
tionem  ducem  per  omnia  sequatur. 

4.  Inter  scriptores  ecclesiasticos,  tametsi  nemo  exstitit  qui 
non  agnosceret  et  sanitatem  rationis  in  homine  graviter  ex  pec¬ 
cato  vulneratam,  et  voluntatem  pravis  cupiditatibus  valde  impli¬ 
citam  esse,  multi  tamen  eorum  longe  plus  aequo  philosophis  ac¬ 
cesserunt.  Ex  quibus  veteres  mihi  videntur  hoc  consilio  vires 
humanas  sic  extulisse,  ne  si  impotentiam  diserte  essent  confessi, 
primum  philosophorum  ipsorum  cachinnos,  quibuscum  tunc  certa¬ 
men  habebant,  excuterent;  deinde  carni  suapte  sponte  nimis  ad 
bonum  torpenti  novam  desidiae  occasionem  praeberent.  Ergo  ne 
quid  communi  hominum  judicio  absurdum  traderent,  scripturae 
doctrinam  cum  philosophiae  dogmatibus  dimidia  ex  parte  conci¬ 
liare  studium  illis  fuit;  praecipue  tamen  secundum  illud  spectasse, 
ne  desidiae  locum  facerent,  ex  eorum  verbis  apparet.  Habet 
Chrysostomus  alicubi  3) :  quoniam  bona  et  mala  in  nostra  Deus 
potestate  posuit,  electionis  liberum  donavit  arbitrium,  et  invitos 
non  retinet,  sed  volentes  amplectitur.  Item4):  saepe  qui  malus 
est,  si  voluerit,  in  bonum  mutatur,  et  qui  bonus,  per  ignaviam 
excidit  et  fit  malus;  quia  liberi  arbitrii  esse  nostram  naturam  fe¬ 
cit  Dominus,  nec  imponit  necessitatem,  sed  congruis  remediis  ap¬ 
positis  totum  jacere  in  aegrotantis  sententia  sinit.  Item5):  sicut, 
nisi  gratia  Dei  adjuti,  nihil  unquam  possumus  recte  agere;  ita, 
nisi  quod  nostrum  est  attulerimus,  non  poterimus  supernum  ac¬ 
quirere  favorem.  Dixerat  autem  prius ,  ut  non  totum  divini  sit 
auxilii ,  simul  nos  aliquid  afferre  oportet.  Adeoque  verbum  hoc 
illi  passim  familiare  est:  afferamus  quod  est  nostrum,  reliqua 
Deus  supplebit.  Cui  consentaneum  quod  ait  Hieronymus6):  no¬ 
strum  esse  incipere ,  Dei  autem  perficere ;  nostrum  offerre  quod 
possumus ,  illius  implere  quod  non  possumus.  Vides  certe  iis  sen¬ 

ii  Seneca  passim.  2)  Lib.  3.  de  Nat.  deorum. 

3)  Homil.  de  prodit.  Judae.  4)  Homil.  18.  in  Genesin. 

5)  Homil  52.  6)  Dialog.  3.  contra  Pelag. 

tentiis  homini  plus  quam  par  erat  ad  virtutis  studium  illos  esse 
largitos;  quia  putabant  se  non  aliter  torporem  nobis  ingenitum 
posse  expergefacere,  quam  si  solo  ipso  nos  peccare  arguerent. 
Id  autem  quanta  dexteritate  ab  illis  factum  sit,  postea  videbimus. 
Certe,  quas  retulimus  sententias,  esse  falsissimas,  paulo  post  con¬ 
stabit.  Porro  tametsi  Graeci  prae  aliis,  atque  inter  eos  singula¬ 
riter  Chrysostomus ,  in  extollenda  humanae  voluntatis  facultate 
modum  excesserunt,  veteres  tamen  omnes,  excepto  Augustino,  sic 
in  hac  re  aut  variant,  aut  vacillant,  aut  perplexe  loquuntur,  ut 
certi  fere  nihil  ex  eorum  scriptis  referre  liceat.  Itaque  enume¬ 
randis  singulorum  sententiis  exactius  non  insistemus ,  sed  carptim 
ex  unoquoque  tantum  delibabimus  quantum  argumenti  explicatio 
exigere  visa  fuerit.  Qui  postea  sequuti  sunt  (dum  pro  se  quis¬ 
que  in  humanae  naturae  defensione  argutiae  laudem  captat)  sen¬ 
sim  alii  post  alios  in  deterius  continuo  delapsi  sunt;  donec  eo 
ventum  est  ut  vulgo  putaretur,  homo  sensuali  tantum  parte  cor¬ 
ruptus,  habere  prorsus  incolumem  rationem,  voluntatem  etiam 
majori  ex  parte.  Interea  volitavit  illud  in  ore  omnium,  naturalia 
dona  in  homine  corrupta  esse,  supernaturalia  vero  ablata.  Sed 
quorsum  tenderet,  vix  centesimus  quisque  leviter  gustavit.  Ego 
certe  si  dilucide  tradere  velim  qualis  sit  naturae  corruptela,  his 
verbis  facile  sim  contentus.  Sed  magnopere  interest  attente  ex¬ 
pendi,  quid  homo  et  in  cunctis  naturae  suae  partibus  vitiatus,  et 
donis  supernaturalibus  exutus  valeat.  Nimis  ergo  philosophice 
hac  de  re  loquuti  sunt  qui  se  Christi  jactabant  esse  discipulos. 
Nam  quasi  adhuc  integer  staret  homo  semper  apud  Latinos  liberi 
arbitrii  nomen  exstitit.  Graecos  vero  non  puduit  multo  arrogan¬ 
tius  usurpare  vocabulum,  siquidem  ccvtb^ovglov  dixerunt,  ac  si 
potestas  sui  ipsius  penes  hominem  fuisset.  Quoniam  ergo  ad  vul¬ 
gus  etiam  ipsum  omnes  hoc  principio  imbuti  sunt,  praeditum  esse 
libero  arbitrio  hominem,  nonnulli  autem  eorum  qui  eximii  volunt 
videri,  quousque  id  extendatur  nesciunt,  nos  vim  vocis  prius  ex¬ 
cutiamus,  tum  ex  scripturae  simplicitate  exsequamur,  quid  suapte 
natura  homo  ad  bonum  aut  malum  polleat.  Liberum  arbitrium 
quid  esset,  quum  in  omnium  scriptis  identidem  occurrat,  pauci 
definierunt.  Yidetur  tamen  Origenes  id  de  quo  passim  inter  eos 
conveniebat,  posuisse,  quum  dixit1):  facultatem  esse  rationis  ad 
bonum  malumve  discernendum,  voluntatis  ad  utrumvis  eligendum. 
Nec  ab  eo  variat  Augustinus,  quum  docet  facultatem  esse  rationis 
et  voluntatis,  qua  bonum  eligitur  gratia  assistente,  malum,  ea 
desistente.  Obscurius  Bern ardus,  dum  vult  argute  loqui,  qui  ait 
esse  consensum,  ob  voluntatis  inamissibilem  libertatem,  et  ratio¬ 
nis  indeclinabile  judicium.  Nec  satis  popularis  Anselmi  definitio, 
qui  tradit  esse  potestatem  servandi  rectitudinem  propter  se  ipsam. 
Itaque  Petrus  Lombardus 2)  et  Scholastici  Augustini  definitionem 
magis  amplexi  sunt,  quia  et  apertior  erat,  et  gratiam  Dei  non 


1)  Lib.  3  de  principiis. 


2)  Lib.  2.  Sent.  dist.  24.  sect.  5. 

excludebat,  sine  qua  voluntatem  sibi  per  se  non  sufficere  vide¬ 
bant.  Sua  tamen  et  ipsi  afferunt,  sive  quae  meliora  esse,  sive 
quae  facere  putabant  ad  majorem  explicationem.  Principio  con¬ 
sentiunt,  nomen  arbitrii  magis  ad  rationem  referendum,  cujus 
est  discernere  inter  bona  et  mala;  epithetum  liberi,  ad  volunta¬ 
tem  proprie  pertinere,  quae  ad  utruraque  flecti  possit.  Quare 
quum  libertas  proprie  voluntati  conveniat,  Thomas  optime  qua¬ 
drare  dicit1),  si  liberum  arbitrium  dicatur  vis  electiva,  quae 
mixta  quidem  ex  intelligentia  et  appetitu,  magis  tamen  ad  appe¬ 
titum  inclinet.  Jam  habemus  in  quibus  sitam  esse  doceant  vim 
liberi  arbitrii,  in  ratione  scilicet  et  voluntate.  Nunc  quantum 
utrique  tribuant,  breviter  videndum  superest. 

5.  Communiter  solent  res  medias,  quae  scilicet  nihil  ad 
regnum  Dei  pertinent,  sub  libero  hominis  consilio  ponere;  veram 
autem  justitiam  ad  specialem  Dei  gratiam  et  spiritualem  regene¬ 
rationem  referre.  Quod  dum  vult  ostendere  autor  operis  de  vo¬ 
catione '  gentium ,  triplicem  voluntatem  numerat2):  primam  sensi¬ 
tivam,  alteram  animalem,  tertiam  spiritualem;  quarum  priores 
duas  homini  liberas  esse  tradit,  ultimam  opus  esse  spiritus  sancti 
in  homine.  Quod  an  verum  sit,  suo  loco  tractabitur;  nunc  enim 
recensere  breviter  aliorum  sententias,  non  refellere  propositum  est. 
Hinc  fit,  ut  quum  de  libero  arbitrio  agunt  scriptores,  non  quid 
ad  civiles  seu  externas  actiones,  sed  quid  ad  divinae  legis  obe- 
dientiam  valeat,  in  primis  requirant.  Quam  posteriorem  quae¬ 
stionem  sic  praecipuam  esse  fateor,  ut  illam  arbitrer  non  prorsus 
negligendam.  Cujus  sententiae  spero  me  optimam  rationem  red¬ 
diturum.  Obtinuit  autem  in  scholis  distinctio,  quae  triplicem  li¬ 
bertatem  numerat3):  a  necessitate  primam,  secundam  a  peccato, 
tertiam  a  miseria;  quarum  prima  sic  homini  naturaliter  inhaereat 
ut  nequeat  ullo  modo  eripi,  duae  alterae  per  peccatum  sint  amis¬ 
sae.  Hanc  distinctionem  ego  libenter  recipio,  nisi  quod  illic  ne¬ 
cessitas  cum  coactione  perperam  confunditur;  inter  quas  quantum 
sit  discriminis ,  et  quam  necessario  considerandum ,  alibi  apparebit. 

6.  Hoc  si  recipitur,  extra  controversiam  erit,  non  suppe¬ 
tere  ad  bona  opera  liberum  arbitrium  homini ,  nisi  gratia  adjuve¬ 
tur,  et  gratia  quidem  speciali,  qua  electi  soli  per  regenerationem 
donantur.  Nam  phreneticos  nihil  moror,  qui  gratiam  pariter  et 
promiscue  expositam  esse  garriunt4).  Sed  nondum  istud  liquet: 
sitne  in  totum  privatus  bene  agendi  facultate ,  an  habeat  adhuc 
nonnullam,  sed  pusillam  et  infirmam,  quae  per  se  quidem  nihil 
possit,  opitulante  vero  gratia  suas  ipsa  quoque  partes  agat.  Id 
dum  vult  expedire  magister  sententiarum5),  duplicem  gratiam  ne¬ 
cessariam  esse  nobis  docet,  quo  reddamur  ad  bonum  opus  idonei. 
Alteram  vocat  operantem,  qua  fit  ut  efficacitur  velimus  bonum; 


1)  Part.  1.  quaest.  83.  art.  3.  2)  Libr.  1.  c.  2. 

3)  Lorabard.  lib.  2.  dist.  25.  4)  Lomb.  lib.  2.  dist.  26.  sect.  7.  8. 

5)  Lib.  2.  dist.  26. 

cooperantem  alteram,  quae  bonam  voluntatem  sequitur  adjuvando. 
In  qua  partitione  hoc  mihi  displicet,  quod  dum  gratiae  Dei  tri¬ 
buit  efficacem  boni  appetitum ,  innuit  hominem  jam  suapte  natura 
bonum  quodammodo,  licet  inefficaciter,  appetere;  sicut  Bernardus, 
bonam  quidem  voluntatem  opus  Dei  esse  asserens,  homini  tamen 
hoc  concedit,  ut  motu  proprio  bonam  ejusmodi  voluntatem  appe¬ 
tat.  Sed  istud  ab  Augustini  x)  mente  procul  abest,  a  quo  tamen 
sumpsisse  partitionem  videri  vult  Lombardus.  In  secundo  mem¬ 
bro  ambiguitas  me  offendit,  quae  perversam  genuit  interpretatio¬ 
nem.  Ideo  enim  putarunt  nos  secundae  Dei  gratiae  cooperari, 
quod  nostri  juris  sit  primam  gratiam  vel  respuendo  irritam  facere, 
vel  obedienter  sequendo  confirmare.  Quod  autor  operis  de  voca¬ 
tione  gentium  sic  exprimit1 2):  liberum  esse,  iis  qui  rationis  ju¬ 
dicio  utuntur,  a  gratia  discedere;  ut  non  discessisse  sit  praemium, 
et  ut  quod  non  potest  nisi  spiritu  cooperante  fieri,  eorum  meri¬ 
tis  deputetur  quorum  id  potuit  voluntate  non  fieri.  Haec  duo 
notare  obiter  libuit,  ut  videas  jam  lector  quantum  a  sanioribus 
Scholasticis  dissentiam.  Longiore  enim  intervallo  a  recentioribus 
sophistis  differo,  quanto  scilicet  a  vetustate  longius  abscesserunt. 
Utcunque,  ex  hac  tamen  partitione  intelligimus  qua  ratione  libe¬ 
rum  dederint  arbitrium  homini.  Pronuntiat  enim  tandem  Lom¬ 
bardus  3),  non  liberi  arbitrii  ideo  nos  esse,  quod  ad  bonum  et 
malum ,  vel  agendum  vel  cogitandum ,  peraeque  polleamus ,  sed 
duntaxat  quod  coactione  soluti  sumus.  Quae  libertas  non  impe¬ 
ditur,  etiamsi  pravi  simus,  et  servi  peccati,  et  nihil  quam  pec¬ 
care  possimus. 

7.  Liberi  ergo  arbitrii  hoc  modo  dicetur  homo,  non  quia 
liberam  habeat  boni  aeque  ac  mali  electionem ,  sed  quia  male  vo¬ 
luntate  agit,  non  coactione.  Optime  id  quidem;  sed  quorsum  at¬ 
tinebat  rem  tantulam  adeo  superbo  titulo  insignire  ?  Egregia  vero 
libertas,  si  homo  quidem  non  cogitur  ad  serviendum  peccato;  sic 
tamen  est  i&skodovlog ,  ut  vincta  teneatur  peccati  compedibus  ejus 
voluntas.  Equidem  Xoyofxa%Lag  abominor,  quibus  frustra  ecclesia 
fatigatur:  sed  religiose  censeo  cavendas  eas  voces  quae  absurdum 
aliquid  sonant,  praesertim  ubi  perniciose  erratur.  Quotus  autem, 
quaeso,  quisque  est,  qui  dum  assignari  homini  liberum  arbitrium 
audit ,  non  statim  concipit  illum  esse  et  mentis  suae  et  voluntatis 
dominum  ,  qui  flectere  se  in  utramvis  partem  a  se  ipso  possit  ? 
Atqui,  dicet  quispiam,  sublatum  erit  hujusmodi  periculum,  si  de 
significatione  diligenter  plebs  admoneatur.  Imo  vero  quum  in  fal- 
sitatem  ultro  humanum  ingenium  propendeat,  citius  errorem  ex 
verbulo  uno  hauriet,  quam  veritatem  ex  prolixa  oratione.  Cujus 
rei  certius  habemus  in  hoc  ipso  vocabulo,  quam  optandum  sit, 
experimentum.  Illa  enim  veterum  interpretatione  praetermissa, 


1)  De  libero  arbitrio. 

2)  Lib.  2.  c.  4. 

3)  Lib.  2.  sent.  distinet.  25. 

tota  fere  posteritas  in  verbi  etymo  dum  haeret,  in  exitialem  con¬ 
fidentiam  evecta  est. 

8.  Quod  si  nos  patrum  autoritas  movet,  illi  quidem  assidue 
in  ore  habent  vocabulum,  sed  simul  declarant  quanti  faciant  illius 
usum.  In  primis  Augustinus,  qui  non  dubitat  servum  appellare1). 
Alicubi  succenset  adversus  eos  qui  liberum  negant  arbitrium;  sed 
praecipuam  rationem  declarat,  quum  ait2),  tantum  ne  audeat  quis¬ 
quam  sic  negare  voluntatis  arbitrium,  ut  velit  excusare  peccatum. 
At  certe  alibi 3)  fatetur,  sine  spiritu  non  esse  liberam  hominis 
voluntatem,  quum  cupiditatibus  vincientibus  ac  vincentibus  sub¬ 
dita  sit.  Item4),  victa  vitio  in  quod  cecidit  voluntate,  coepisse 
carere  libertate  naturam.  Item 5) ,  hominem ,  libero  arbitrio  male 
usum,  et  se  et  arbitrium  suum  perdidisse.  Item6),  liberum  arbi¬ 
trium  captivatum,  ne  quid  possit  ad  justitiam.  Item7),  liberum 
non  fore,  quod  non  Dei  gratia  liberaverit.  Item8),  justitiam  Dei 
non  impleri,  quum  lex  jubet,  et  homo  quasi  suis  viribus  facit; 
sed  quum  spiritus  adjuvat  et  hominis  non  libera,  sed  a  Deo  libe¬ 
rata  voluntas  obsequitur.  Atque  horum  omnium  rationem  brevi¬ 
ter  reddit,  quum  alibi 9)  scribit,  hominem  magnas  liberi  arbitrii 
vires  quum  conderetur  accepisse,  sed  peccando  amisisse.  Itaque 
alibi10),  postquam  ostendit  liberum  arbitrium  constitui  per  gra¬ 
tiam,  acriter  in  eos  invehitur,  qui  sibi  illud  arrogant  sine  gratia. 
Ut  quid  ergo,  inquit,  miseri  homines  aut  delibero  arbitrio  audent 
superbire,  antequam  liberentur,  aut  de  suis  viribus,  si  jam  libe¬ 
rati  sunt?  Hec  attendunt  in  ipso  nomine  liberi  arbitrii  utique 
libertatem  sonare.  Ubi  autem  spiritus  Domini,  ibi  libertas  (2  Cor. 
3,  17).  Si  ergo  servi  sunt  peccati,  quid  se  jactant  de  libero  ar¬ 
bitrio?  A  quo  enim  quis  devictus  est,  huic  et  servus  addictus 
est.  Si  autem  liberati  sunt,  quid  se  jactant  velut  de  opere  pro¬ 
prio  ?  An  ita  liberi  sunt ,  ut  nec  servi  ejus  esse  velint  qui  dicit 
(Joann.  15,  5):  sine  me  nihil  potestis  facere?  Quid,  quod  alio 
etiam  loco11)  videtur  jocose  eludere  usum  ejus  vocis,  quum  dicit, 
liberum  quidem  esse  arbitrium ,  sed  non  liberatum ;  liberum  justi¬ 
tiae,  servum  peccati.  Quam  sententiam  alibi12)  quoque  repetit 
et  explicat,  ubi  docet  liberum  a  justitia  non  esse  hominem,  nisi 
arbitrio  voluntatis;  a  peccato  autem  non  fieri  liberum,  nisi  gratia 
salvatoris.  Qui  libertatem  hominis  nihil  aliud  esse  sibi  testatur 
quam  emancipationem,  vel  manumissionem  a  justitia,  illius  inane 
nomen  videtur  belle  irridere.  Itaque  si  quis  vocis  hujus  usum 
non  prava  intelligentia  sibi  permittat,  per  me  quidem  non  vexa¬ 
bitur  ob  eam  rem;  sed  quia  sine  ingenti  periculo  non  posse  reti- 


1)  Lib.  1.  contra  Julian  2)  Hom.  53.  in  Joann. 

3)  Ad  Anast.  epist.  144  (145).  4)  De  perf.  just.  c.  4. 

5)  Ench.  ad  Laurent.  c.  30.  6)  Lib.  3.  ad  Bonifac.  c. 

7)  Lib.  1.  ad  Bonifac.  c.  3.  8)  Ibid.  Lib.  3.  c.  7. 

9)  Ibid.  Lib.  de  verb.  Apost.  serm.  2  (131,  6). 

10)  Lib.  de  spiritu  et  litera  c.  30.  11)  De  corrept.  et  grat.  c. 

12)  Lib.  1.  ad  Bonif.  c.  2. 

neri  censeo,  magno  contra  ecclesiae  bono  futurum  si  aboleatur, 
neque  ipse  usurpare  velim,  et  alios,  si  me  consulant,  abstinere  | 
optarim. 

9.  Magnum  mihi  praejudicium  attulisse  forsan  videar,  qui 
scriptores  omnes  ecclesiasticos,  excepto  Augustino,  ita  ambigue 
aut  varie  in  hac  re  loquutos  esse  confessus  sum,  ut  certum  quid- 
piam  ex  eorum  scriptis  haberi  nequeat.  Hoc  enim  perinde  non¬ 
nulli  interpretabuntur,  quasi  a  suffragii  jure  depellere  ideo  ipsos 
voluerim,  quia  mihi  sint  omnes  adversarii.  Ego  vero  nihil  aliud 
spectavi  quam  quod  volui  simpliciter  ac  bona  fide  consultum  piis 
ingeniis;  quae  si  eorum  sententiam  hac  in  parte  exspectent,  sem- 
per  incerta  fluctuabunt:  adeo  nunc  hominem  liberi  arbitrii  viri¬ 
bus  spoliatum,  ad  solam  gratiam  confugere  docent;  nunc  propriis 
ipsum  armis  aut  instruunt,  aut  videntur  instruere.  Difficile  ta¬ 
men  factu  non  est,  ut  appareat  eos  in  hujusmodi  loquendi  am¬ 
biguitate,  humana  virtute  nihil  aut  quam  minimo  aestimata,  to¬ 
tam  spiritui  sancto  bonorum  omnium  laudem  detulisse,  si  quas¬ 
dam  eorum  sententias  huc  inseram  quibus  id  clare  docetur.  Quid 
enim  sibi  vult  illud  Cypriani,  toties  ab  Augustino1)  celebratum: 
de  nullo  gloriandum,  quia  nihil  nostrum  est,  nisi  ut  homo  pror¬ 
sus  apud  se  exinanitus,  a  Deo  totus  pendere  discat?  Quid  illud 
Augustini 2)  et  Eucherii ,  dum  lignum  vitae  Christum  esse  ex¬ 
ponunt,  ad  quem  qui  manum  porrexerit,  vivet;  lignum  scientiae 
boni  et  mali,  voluntatis  arbitrium,  de  quo  qui  relicta  gratia  Dei 
gustaverit  morietur?  Quid  illud  Chrysostomi  3),  quod  omnis  homo 
non  modo  naturaliter  peccator,  sed  totus  peccatum  est?  Si  nihil 
boni  nostrum  est,  si  homo  a  vertice  ad  calcem  totus  est  pecca¬ 
tum,  si  ne  tentare  quidem  licet  quantum  valeat  arbitrii  facultas: 
qui  jam  inter  Deum  et  hominem  laudem  boni  operis  partiri  li¬ 
ceat?  Possem  ejusmodi  formae  permulta  ex  aliis  referre;  sed  ne 
quis  cavilletur,  me  seligere  sola  ea  quae  causae  meae  serviunt, 
quae  autem  adversantur  callide  praeterire,  ab  hac  recitatione  abs¬ 
tineo.  Audeo  tamen  hoc  affirmare,  utcunque  nimii  interdum 
sint  in  libero  arbitrio  extollendo ,  hunc  tamen  illis  propositum 
fuisse  scopum,  ut  hominem,  a  virtutis  suae  fiducia  penitus  aver¬ 
sum,  in  Deo  uno  fortitudinem  suam  repositam  habere  doceant. 
Hunc  ad  simplicem  veritatis  explicationem  in  consideranda  hominis 
natura  venio. 

10.  Quod  tamen  initio  hujus  capitis  praefatus  sum,  cogor 
rursum  hic  repetere:  ut  quisque  maxime  suae  calamitatis,  inopiae, 
nuditatis,  ignominiae  conscientia  dejectus  est  et  consternatus,  ita 
optime  in  sui  cognitione  profecisse.  Non  enim  periculum  est  ne 
sibi  nimium  adimat  homo ,  dummodo  recuperandum  in  Deo  discat 
quod  sibi  deest.  At  sibi  ne  tantillum  quidem  sumere  ultra  jus 
suum  potest,  quin  et  inani  confidentia  se  perdat  et  divinum  ho- 

1)  Libr.  de  praedest.  sanet,  c.  3.  Item  ad  Bonifacium  lib.  4  et  alibi. 

2)  Lib.  de  Genesi  ad  lit.  8.  4. 

3)  Homil.  1.  in  Advetu. 

norem  ad  se  traducens,  immanis  sacrilegii  reus  fiat.  Et  sane 
quoties  haec  libido  mentem  nostram  incessit,  ut  aliquid  nostrum 
habere  expetamus,  quod  in  nobis  scilicet  potius  quam  in  Deo 
resideat,  cogitationem  hanc  non  ab  alio  consiliario  sciamus  nobis 
suggeri,  quam  qui  primos  parentes  induxit  ut  diis  esse  similes 
vellent,  scientes  bonum  et  malum.  Si  verbum  diabolicum  est, 
quod  hominem  in  se  ipso  erigit,  illi  ne  locum  demus,  nisi  ab 
hoste  consilium  capere  libet.  Dulce  quidem  est  tantum  habere 
propriae  virtutis ,  ut  in  te  ipso  acquiescas ,  sed ,  ne  ad  inanem 
istam  fiduciam  illectemur,  deterreant  nos  tot  graves  sententiae, 
quibus  severe  prosternimur;  quales  sunt:  maledictum  esse  qui  con¬ 
fidit  in  homine,  et  ponit  carnem  brachium  suum  (Jer.  17,  5). 
Item,  non  delectari  Deum  robore  equi,  tibias  viri  illi  non  pla¬ 
cere;  sed  affici  erga  timentes  se,  suspicientes  bonitatem  suam 
(Psal.  147,  10).  Item,  ipsum  esse  qui  dat  lasso  vires,  et  virtute 
defecto  robur  auget:  qui  facit  ut  fatigentur  et  laborent  adoles¬ 
centes,  juvenes  impingant;  qui  autem  in  ipso  uno  sperant,  robo¬ 
rentur  (Jes.  40,  29  seqq.).  Quae  omnes  eo  spectant,  ut  ne  quan¬ 
tulacunque  fortitudinis  nostrae  opinione  nitamur,  si  Deum  volu¬ 
mus  habere  propitium,  qui  superbis  resistit,  humilibus  autem 
dat  gratiam  (Jac.  4,  6).  Tum  in  memoriam  rursum  veniant  istae 
promissiones:  effundam  aquam  super  sitientem,  et  flumina  super 
aridam  (Jes.  44,  3).  Item :  omnes  sitientes  venite  ad  aquas  (idem 
55,  1).  Quae  testantur,  ad  percipiendas  Dei  benedictiones  nullos 
admitti  nisi  suae  paupertatis  sensu  tabescentes.  Nec  praetereundae 
ejusmodi,  qualis  ista  est  Jesaiae  (60,  19):  non  erit  amplius  tibi 
sol  ad  lucendum  per  diem,  neque  luna  ad  lucendum  per  noctem; 
sed  erit  tibi  Dominus  in  lucem  sempiternam.  Solis  certe  aut 
lunae  splendorem  non  aufert  Dominus  servis  suis;  sed  quia  vult 
in  ipsis  solus  gloriosus  apparere ,  ab  iis  etiam  quae  habentur 
eorum  opinione  excellentissima,  fiduciam  eorum  procul  avocat. 

11.  Semper  sane  mihi  vehementer  illud  Chrysostomi  *) 
placuit,  fundamentum  nostrae  philosophiae  esse  humilitatem;  ma¬ 
gis  etiamnum  illud  Augustini1 2):  quemadmodum,  inquit,  rhetor 
ille  rogatus  quid  primum  esset  in  eloquentiae  praeceptis,  respon¬ 
dit  pronuntiationem;  quid  secundum,  pronuntiationem;  quid  ter¬ 
tium,  pronuntiationem:  ita  si  me  interroges  de  religionis  Chri¬ 
stianae  praeceptis,  primo,  secundo,  et  tertio  et  semper  respon¬ 
dere  liberet  humilitatem.  Porro  humilitatem  non  intelligit,  ubi 
homo  aliquantae  virtutis  sibi  conscius  a  superbia  fastuque  absti¬ 
net;  sed  ubi  talem  se  vere  sentit  qui  nullum  habeat  nisi  in  hu¬ 
militate  refugium,  quemadmodum  alibi  declarat.  Nemo,  inquit 3), 
se  palpet;  de  suo  satanas  est;  id  unde  beatus  est,  a  Deo  tantum 
habet.  Quid  enim  de  tuo  habes  nisi  peccatum?  Tolle  tibi  pec- 


1)  Homil.  de  perfect.  Evang. 

2)  Epist.  56.  ad  Diosc.  (118). 

3)  Homil.  in  Joann.  49,  8. 

catum,  quod  tuum  est;  nam  justitia  Dei  est.  Item1):  quid  tan¬ 
tum  de  naturae  possibilitate  praesumitur?  vulnerata,  sauciata, 
vexata,  perdita  est;  vera  confessione,  non  falsa  defensione  opus 
habet.  Item2):  quando  quisque  cognoscit  quod  in  se  ipso  nihil 
est,  et  adjutorium  de  se  nullum  habet,  arma  in  ipso  confracta 
sunt,  bella  sedata  sunt.  Necesse  autem  est  ut  conterantur  omnia 
impietatis  arma,  confringantur,  comburantur:  remaneas  inermis, 
nullum  habeas  in  te  adjutorium.  Quanto  magis  in  te  infirmus 
es,  tanto  magis  te  suscipit  Dominus.  Sic  in  Psalmum  septuage¬ 
simum3),  justitiae  nostrae  reminisci  nos  vetat,  quo  Dei  justitiam 
agnoscamus;  ac  Deum  ostendit  sic  nobis  gratiam  suam  commen¬ 
dare,  ut  nos  nihil  esse  sciamus;  stare  tantum  Dei  misericordia, 
quum  a  nobis  ipsis  non  nisi  mali  simus.  Ne  hic  ergo  de  jure 
nostro  cum  Deo  contendamus,  ac  si  saluti  nostrae  decederet  quod 
illi  tribuitur.  Siquidem  ut  nostra  humilitas  ejus  est  altitudo;  ita 
confessio  nostrae  humilitatis  miserationem  ejus  in  remedium  pa¬ 
ratam  habet.  Neque  vero  exigo  ut  homo  non  convictus  ultro 
cedat,  et  si  quas  facultates  habet,  ab  iis  animum  avertat,  quo 
in  veram  humilitatem  subigatur;  sed  ut  seposito  cpdavTiag  xul 
cpdovetxiag  morbo  (quo  excaecatus  aequo  altius  de  se  sentit)  in 
veraci  scripturae  speculo  se  ipsum  probe  recognoscat. 

12.  Ac  illa  quidem  vulgaris  sententia,  quam  sumpserunt 
ex  Augustino,  mihi  placet,  naturalia  dona  fuisse  corrupta  in  ho¬ 
mine  per  peccatum ,  supernaturalibus  autem  exinanitum  fuisse. 
Nam  hoc  posteriore  membro  intelligunt  tam  fidei  lucem  quam 
justitiam,  quae  ad  coelestem  vitam  aeternamque  felicitatem  adi¬ 
piscendam  sufficerent.  Ergo  se  abdicans  a  regno  Dei ,  simul  pri¬ 
vatus  est  spiritualibus  donis,  quibus  in  spem  salutis  aeternae  in¬ 
structus  fuerat.  Unde  sequitur,  ita  exsulare  a  regno  Dei,  ut  quae¬ 
cunque  ad  beatam  animae  vitam  spectant,  in  eo  exstincta  sint, 
donec  per  regenerationis  gratiam  ipsa  recuperet.  In  his  sunt, 
fides,  amor  Dei,  caritas  erga  proximos,  sanctitatis  et  justitiae 
studium.  Haec  omnia  quum  nobis  restituat  Christus,  adventitia 
censentur,  et  praeter  naturam;  ideoque  fuisse  abolita  colligimus. 
Pursum  sanitas  mentis  et  cordis  rectitudo  simul  fuerunt  ablata. 
Atque  haec  est  naturalium  donorum  corruptio.  Nam  etsi  aliquid 
intelligentiae  et  judicii  residuum  manet  una  cum  voluntate,  ne¬ 
que  tamen  mentem  integram  et  sanam  dicemus,  quae  et  debilis 
est,  et  multis  tenebris  immersa,  et  pravitas  voluntatis  plus  satis 
nota  est.  Quum  ergo  ratio  qua  discernit  homo  inter  bonum  et 
malum,  qua  intelligit  et  judicat,  naturale  donum  sit,  non  potuit 
in  totum  deleri;  sed  partim  debilitata,  partim  vitiata  fuit,  ut  de¬ 
formes  ruinae  appareant.  Hoc  sensu  dicit  Joannes  (1,  5),  lumen 
adhuc  in  tenebris  lucere,  sed  a  tenebris  non  comprehendi;  qui¬ 
bus  verbis  utrum  que  clare  exprimitur,  in  perversa  et  degenere 


1)  Libr.  de  natura,  et  grat.  c.  52.  53. 

2)  In  Psal.  45.  cap.  13.  3)  Serrn.  1,  4. 

hominis  natura  micare  adhuc  scintillas,  quae  ostendant  rationale 
|  esse  animal,  et  a  brutis  differre,  quia  intelligentia  praeditum  sit; 

Iet  tamen  hanc  lucem  multa  ignorantiae  densitate  suffocari,  ut 
efficaciter  emergere  nequeat.  Sic  voluntas,  quia  inseparabilis  est 
ab  hominis  natura,  non  periit;  sed  pravis  cupiditatibus  devincta 
fuit,  ut  nihil  rectum  appetere  queat.  Haec  quidem  plena  est  de¬ 
finitio  ,  sed  quae  pluribus  explicanda  est.  Ergo ,  ut  secundum 
primam  illam  distinctionem,  qua  hominis  animam  in  intellectum 
et  voluntatem  partiti  sumus,  orationis  ordo  procedat,  vim  intel¬ 
lectus  priore  loco  excutiamus.  Perpetuae  caecitatis  ita  eum  dam¬ 
nare,  ut  nihil  intelligentiae  ullo  in  genere  rerum  reliquum  facias, 
non  modo  verbo  Dei,  sed  sensus  etiam  communis  experimento 
repugnat.  Yidemus  enim  insitum  esse  humano  ingenio  desiderium 
nescio  quod  indagandae  veritatis ,  ad  quam  minime  aspiraret,  nisi 
aliquo  ejus  odore  ante  percepto.  Est  ergo  jam  haec  nonnulla 
humani  intellectus  perspicientia,  quod  veritatis  amore  naturaliter 
rapitur;  cujus  neglectus  in  brutis  animantibus  arguit  crassum 
absque  ratione  sensum.  Quanquam  haec  qualiscunque  appetentia, 
antequam  cursus  sui  stadium  ingrediatur,  deficit,  quia  mox  con¬ 
cidit  in  vanitatem.  Siquidem  mens  hominis ,  prae  hebetudine, 
rectam  veri  investigandi  viam  tenere  nequit;  sed  per  varios  er¬ 
rores  vagatur,  et  tanquam  in  tenebris  palpando  subinde  impingit, 
donec  tandem  palata  evanescat.  Ita  veritatem  quaerendo,  quam 
sit  ad  ipsam  quaerendam  et  inveniendam  inepta,  prodit.  Altera 
deinde  vanitate  graviter  laborat:  quod  in  quarum  rerum  veram 
notitiam  incumbere  expediat,  saepius  non  discernit.  Itaque  in 
disquirendis  supervacuis  ac  nihili  rebus  ridicula  curiositate  se  tor¬ 
quet;  ad  res  maxime  cognitu  necessarias  aut  non  advertit,  aut 
contemptim  et  raro  deflectit;  studium  certe  suum  vix  unquam  se¬ 
rio  applicat.  De  qua  pravitate  quum  passim  conquerantur  pro¬ 
fani  scriptores,  omnes  fere  se  ea  implicuisse  comperiuntur.  Quare 
Solomo  in  toto  suo  Ecclesiaste,  ubi  ea  studia  est  persequutus  in 
quibus  sibi  videntur  homines  valde  sapere,  inania  tamen  esse  et 
frivola  pronuntiat. 

13.  Neque  tamen  ita  conatus  ejus  semper  in  irritum  cedunt, 
quin  aliquid  assequatur,  praesertim  ubi  se  ipsam  ad  inferiora 
ista  intendit.  Quin  etiam  non  ita  stupida  est  quin  exiguum  quid¬ 
dam  et  de  superioribus  delibet ,  utcunque  negligentius  illis  per¬ 
contandis  vacet;  non  id  quidem  aequa  facultate.  Nam  quum  supra 
vitae  praesentis  spatium  evehitur,  tum  praecipue  demum  convin¬ 
citur  suae  imbecillitatis.  Quare,  ut  melius  perspiciamus  quousque 
pro  gradibus  suae  facultatis  in  unaquaque  re  procedat,  distinctio¬ 
nem  nobis  proponere  operae  pretium  est.  Sit  ergo  haec  distinctio, 
esse  aliam  quidem  rerum  terrenarum  intelligentiam ,  aliam  vero 
coelestium.  Res  terrenas  voco,  quae  ad  Deum  regnumque  ejus, 
ad  veram  justitiam,  ad  futurae  vitae  beatitudinem  non  pertingunt, 
sed  cum  vita  praesenti  rationem  relationemque  habent,  et  quodam¬ 
modo  intra  ejus  fines  continentur.  Res  coelestes,  puram  Dei  no- 

titiam,  verae  justitiae  rationem,  ac  regni  coelestis  mysteria.  In 
priore  genere  sunt  politia,  oeconomia,  artes  omnes  mechanicae, 
disciplinaeque  liberales.  In  secundo ,  Dei  ac  divinae  voluntatis 
cognitio,  et  vitae  secundum  eam  formandae  regula.  De  priori 
autem  sic  fatendum :  quoniam  homo  animal  est  natura  sociale,  na¬ 
turali  quoque  instinctu,  ad  fovendam  conservandamque  eam  so¬ 
cietatem  propendet;  ideoque  civilis  cujusdam  et  honestatis  et  or¬ 
dinis  universales  impressiones  inesse  omnium  hominum  animis 
conspicimus.  Hinc  fit  ut  nemo  reperiatur  qui  non  intelligat, 
oportere  quosvis  hominum  coetus  legibus  contineri,  quique  non 
earum  legum  principia  mente  complectatur.  Hinc  ille  perpetuus 
tam  gentium  omnium,  quam  singulorum  mortalium  in  leges  con¬ 
sensus,  quia  insita  sunt  universis,  absque  magistro  legislatore, 
ipsarum  semina.  Neque  moror  dissensiones  et  pugnas  quae  mox 
emergunt,  dum  alii  cupiunt  jus  et  fas  omne  inversum,  soluta 
legum  repagula,  libidinem  solam  pro  jure  grassari,  ut  fures  et 
latrones;  alii  (quod  vitium  plus  quam  vulgare  est)  iniquum  esse 
putant  quod  pro  aequo  ab  aliis  sancitur,  contra  laudabile  con¬ 
tendunt  quod  ab  aliis  vetatur.  Siquidem  illi  non  ideo  leges  ode¬ 
runt  quod  ignorent  bonas  et  sanctas  esse;  sed  praecipiti  cupidi¬ 
tate  furentes  cum  manifesta  ratione  pugnant,  et,  quod  mentis 
intelligentia  probant,  pro  sua  libidine  abominantur.  Posterius 
certamen  tale  est,  ut  primam  illam  conceptionem  aequitatis  non 
dirimat.  Siquidem  de  legum  capitibus  dum  inter  se  disceptant 
homines,  in  quandam  aequitatis  summam  consentiunt.  In  quo 
debilitas  certe  humanae  mentis  arguitur,  quae  etiam  dum  viam 
sequi  videtur,  claudicat  et  vacillat.  Manet  tamen  illud,  insper¬ 
sum  esse  universis  semen  aliquod  ordinis  politici.  Atque  hoc 
amplum  argumentum  est,  in  hujus  vitae  constitutione  nullum  de¬ 
stitui  luce  rationis  hominem. 

14.  Sequuntur  artes  tum  liberales,  tum  manuariae,  quibus 
discendis  quia  inest  omnibus  nobis  quaedam  aptitudo,  in  eis  etiam 
apparet  vis  humani  acuminis.  Quanquam  autem  non  sunt  omnes 
omnibus  discendis  idonei,  satis  tamen  communis  energiae  certum 
specimen  est,  quod  nemo  prope  reperitur  cujus  in  arte  aliqua 
perspicientia  non  se  exserat.  Neque  sola  suppetit  ad  discendum 
energia  et  facilitas,  sed  ad  excogitandum  in  unaquaque  arte  no¬ 
vum  aliquid ,  vel  amplificandum  et  expoliendum  quod  alio  prae- 
eunte  didiceris.  Quod  ut  Platonem  perperam  impulit  ut  traderet 
comprehensionem  ejusmodi  nihil  esse  quam  recordationem ,  ita 
nos  optima  ratione  cogit  fateri ,  esse  ingenitum  humano  ingenio 
ejus  principium.  Haec  ergo  documenta  aperte  testantur  univer¬ 
salem  rationis  et  intelligentiae  comprehensionem  esse  hominibus 
naturaliter  inditam.  Sic  tamen  universale  est  bonum ,  ut  in  eo 
pro  se  quisque  peculiarem  Dei  gratiam  agnoscere  debeat.  Ad 
quam  gratitudinem  nos  abunde  expergefacit  ipse  naturae  condi¬ 
tor,  dum  moriones  creat,  in  quibus  repraesentat  quibus  excellat 

dotibus  hominis  anima,  nisi  ejus  lumine  perfusa;  quod  sic  na¬ 
turale  inest  omnibus,  ut  prorsus  gratuitum,  sit  erga  singulos  be¬ 
neficentiae  ejus  munus.  Ipsarum  porro  artium  inventio  aut  me¬ 
thodica  traditio,  aut  interior  et  praestantior  cognitio  (quae  pro¬ 
pria  est  paucorum)  non  est  quidem  solidum  argumentum  commu¬ 
nis  perspicaciae;  quia  tamen  promiscue  contingit  piis  et  impiis, 
jure  inter  naturales  dotes  numeratur. 

15.  Quoties  ergo  in  profanos  scriptores  incidimus ,  illa  quae 
admirabilis  in  iis  affulget  veritatis  luce  admoneamur,  mentem 
hominis,  quantumlibet  ab  integritate  sua  collapsam  et  perversam, 
eximiis  tamen  etiamnum  Dei  donis  vestitam  esse  et  exornatam. 
Si  unicum  veritatis  fontem  Dei  spiritum  esse  reputamus,  verita¬ 
tem  ipsam  neque  respuemus,  neque  contemnemus,  ubicunque  ap¬ 
parebit,  nisi  velimus  in  spiritum  Dei  contumeliosi  esse;  non  enim 
dona  spiritus ,  sine  ipsius  contemptu  et  opprobrio ,  vilipenduntur. 
Quid  autem?  Yeritatem  affulsisse  antiquis  jureconsultis  negabi¬ 
mus  qui  tanta  aequitate  civilem  ordinem  et  disciplinam  prodide¬ 
runt?  Philosophos  caecutisse  dicemus  cum  in  exquisita  ista  na¬ 
turae  contemplatione ,  tum  artificiosa  descriptione  ?  Dicemus  men¬ 
tem  illis  defuisse,  qui  arte  disserendi  constituta,  nos  cum  ratione 
loqui  docuerunt?  Dicemus  eos  insaniisse,  qui  medicinam  excu¬ 
dendo,  suam  industriam  nobis  impenderunt.  Quid  mathemata 
omnia?  putabimusne  amentium  deliria?  Imo  ne  sine  ingenti  qui¬ 
dem  admiratione  veterum  scripta  legere  de  his  rebus  poterimus; 
admirabimur  autem ,  quia  praeclara ,  ut  sunt ,  cogemur  agnoscere. 
Porro  laudabilene  aliquid  aut  praeclarum  censebimus,  quod  non 
recognoscamus  a  Deo  provenire  ?  Pudeat  nos  tantae  ingratitudinis 
in  quam  non  inciderunt  ethnici  poetae,  qui  et  philosophiam,  et 
leges,  et  bonas  omnes  artes,  deorum  inventa  esse  confessi  sunt. 
Ergo  quum  homines  istos,  quos  scriptura  ipv%ixovg  vocat,  usque 
eo  fuisse  pateat  in  rerum  inferiorum  investigatione  acutos  et  per¬ 
spicaces,  talibus  exemplis  discamus  quot  naturae  humanae  bona 
Dominus  reliquerit,  postquam  vero  bono  spoliata  est. 

16.  Neque  tamen  interim  obliviscamur  haec  praestanti ssima 
divini  spiritus  esse  bona,  quae  in  publicum  generis  humani  bo¬ 
num,  quibus  vult,  dispensat.  Si  enim  Beseleel  et  Oliab  intelli- 
gentiam  et  scientiam  quae  ad  fabricam  tabernaculi  requirebatur, 
oportuit  a  spiritu  Dei  instillari  (Exocl.  31,  2  et  35,  30),  non 
mirum  est,  si  earum  rerum,  quae  sunt  in  vita  humana  praestan- 
tissimae ,  cognitio  per  spiritum  Dei  communicari  nobis  dicatur. 
Neque  est  cur  roget  quispiam,  quidnam  cum  spiritu  commercii 
impiis ,  qui  sunt  a  Deo  prorsus  alieni  ?  Nam  quod  dicitur  spiri¬ 
tus  Dei  in  solis  fidelibus  habitare,  id  intelligendum  de  spiritu 
sanctificationis,  per  quem  Deo  ipsi  in  templa  consecramur.  Ne¬ 
que  tamen  ideo  minus  replet,  movet,  vegetat  omnia  ejusdem  spi¬ 
ritus  virtute,  idque  secundum  uniuscujusque  generis  proprietatem, 
quam  ei  creationis  lege  attribuit.  Quod  si  nos  Dominus  impiorum 

opera  et  ministerio,  in  physicis,  dialecticis,  mathematicis  et  reli» 
quis  id  genus  voluit  adjutos,  ea  utamur;  ne  si  Dei  dona  ultro 
in  ipsis  oblata  negligamus,  demus  justas  ignaviae  nostrae  poenas. 
At  vero,  ne  quis  hominem  valde  beatum  putet,  quum  sub  ele¬ 
mentis  hujus  mundi  tanta  veritatis  comprehendendae  energia  illi 
conceditur;  simul  addendum  est,  totam  istam,  et  intelligendi  vim, 
et  intelligentiam  quae  inde  consequitur,  rem  esse  fluxam  et  eva¬ 
nidam  coram  Deo ,  ubi  non  subest  solidum  veritatis  fundamentum. 
Verissime  enim  Augustinus  (cui  subscribere,  ut  diximus,  coacti 
sunt  Magister  sententiarum x)  et  Scholastici)  ut  gratuita  homini 
dona  post  lapsum  detracta  esse,  ita  naturalia  haec  quae  restabant, 
corrupta  fuisse  docet:  non  quod  per  se  inquinari  possint,  quate¬ 
nus  a  Deo  proficiscuntur,  sed  quia  polluto  homini  pura  esse  desie¬ 
runt,  ne  quam  inde  laudem  consequatur. 

17.  Haec  summa  sit,  in  universo  genere  humano  perspici, 
naturae  nostrae  propriam  esse  rationem,  quae  nos  a  brutis  ani¬ 
malibus  discernat,  sicut  ipsa-  sensu  differunt  a  rebus  inanimatis. 
Nam  quod  nascuntur  moriones  quidam,  vel  stupidi,  defectus  ille 
generalem  Dei  gratiam  non  obscurat;  quin  potius  tali  spectaculo 
monemur,  quod  nobis  relictum  est,  Dei  indulgentiae  merito  de¬ 
bere  adscribi,  quia  nisi  nobis  pepercisset,  totius  naturae  interitum 
secum  traxisset  defectio.  Quod  autem  alii  praestant  acumine,  alii 
judicio  superant,  aliis  mens  agilior  est  ad  hanc  vel  illam  artem 
discendam,  in  hac  varietate  gratiam  suam  nobis  commendat  Deus, 
ne  sibi  quisquam  velut  proprium  arroget,  quod  ex  mera  illius 
liberalitate  fluit.  IJnde  enim  alius  alio  praestantior ,  nisi  ut  in 
natura  communi  emineat  specialis  Dei  gratia,  quae  multos  prae¬ 
teriens,  nemini  se  obstrictam  esse  clamat?  Adde  quod  singulares 
motus  pro  cujusque  vocatione  Deus  instillat.  Cujus  rei  multa  oc¬ 
currunt  exempla  in  libro  Judicum,  ubi  dicitur  spiritus  Domini 
induisse  quos  ad  regendum  populum  vocabat  (Jud.  6,  34  etc.). 
Denique  in  eximiis  quibusque  factis  specialis  est  instinctus.  Qua 
ratione  Saulem  sequuti  sunt  fortes,  quorum  tetigerat  Deus  corda. 
Et  quum  praedicitur  inauguratio  in  regnum,  ita  loquitur  Samuel: 
transibit  super  te  spiritus  Domini,  et  eris  vir  alius  (1  Sam.  10,  6). 
Atque  hoc  ad  totum  gubernationis  cursum  extenditur ;  sicuti  postea 
narratur  de  Davide,  quod  transierit  super  eum  spiritus  Domini 
a  die  illa  in  posterum  (ibid.  16,  13).  Sed  idem  alibi  traditur 
quoad  particulares  motus.  Imo  apud  Homerum *  2)  ingenio  pollere 
dicuntur  homines,  non  modo  prout  cuique  distribuit  Jupiter,  sed 
oloi'  i 7i  y]iictQ  uyrjGi.  Et  certe  experientia  ostendit,  dum  attoniti 
saepe  haerent  qui  maxime  ingeniosi  erant  ac  solertes,  in  manu 
et  arbitrio  Dei  esse  mentes  hominum ,  ut  eas  singulis  momentis 
regat:  qua  ratione  dicitur  auferre  sensum  prudentibus,  ut  errent 
per  invia  (Psal.  107,  40).  Caeterum  in  hac  diversitate  conspici- 


1.)  Libr.  2.  distinet.  25. 

2)  Odyss.  XVIII,  137 

mus  tamen  aliquas  imaginis  Dei  superstites  notas,  quae  totum 
humanum  genus  ab  aliis  creaturis  distinguant. 

18.  Hunc  exponendum  est  quid  cernat  humana  ratio,  ubi 
ad  regnum  Dei  venitur  et  spiritualem  illam  perspicientiam,  quae 
tribus  potissimum  rebus  constat,  Deum  nosse,  paternum  erga  nos 
ejus  favorem,  in  quo  salus  nostra  consistit,  et  formandae  secun¬ 
dum  legis  regulam  vitae  rationem.  Cum  in  primis  duobus,  tum 
vero  in  secundo  proprie,  qui  sunt  hominum  ingeniosissimi,  talpis 
sunt  caeciores.  Equidem  non  infitior,  sparsim  quaedam  apud  phi¬ 
losophos  de  Deo  legi  scite  et  apposite  dicta,  sed  quae  vertigino¬ 
sam  quandam  imaginationem  semper  resipiant.  Praebuit  quidem 
illis  Dominus,  ut  supra  dictum  est,  exiguum  divinitatis  suae 
gustum ,  ne  ignorantiam  impietati  obtenderent ,  et  eos  interdum 
ad  dicenda  nonnulla  impulit,  quorum  confessione  ipsi  convince¬ 
rentur;  sed  ita  viderunt  quae  videbant,  ut  tali  intuitu  minime 
ad  veritatem  dirigerentur,  nedum  pertingerent.  Qualiter  nocturni 
fulgetri  coruscationem,  qui  in  medio  agro  est  viator,  longe  late- 
que  ad  momentum  videt,  sed  adeo  evanido  aspectu,  ut  ante  noctis 
caligine  resorbeatur,  quam  pedem  movere  queat;  tantum  abest 
ut  in  viam  tali  subsidio  deducatur.  Praeterea  illae  veritatis  gut¬ 
tulae,  quibus  libros  tanquam  fortuito  aspergunt,  quot  et  quam 
portentosis  mendaciis  sunt  inquinatae  ?  Denique  illam  divinae  erga 
nos  benevolentiae  certitudinem  (sine  qua  hominis  ingenium  im¬ 
mensa  confusione  repleri  necesse  est)  ne  olfecerunt  quidem  un¬ 
quam.  Ad  hanc  ergo  veritatem  nec  appropinquat,  nec  contendit, 
nec  collimat  humana  ratio ,  ut  intelligat  quis  sit  verus  Deus,  qua- 
lisve  erga  nos  esse  velit. 

19.  Sed  quia  falsa  perspicaciae  nostrae  opinione  ebrii  aeger¬ 
rime  nobis  persuaderi  sinimus,  illam  in  rebus  divinis  caecam  pror¬ 
sus  esse  et  stupidam,  satius,  opinor,  fuerit  scripturae  testimoniis 
quam  rationibus  id  comprobare.  Hoc  pulcherrime  docet  Joannes, 
eo  quem  nuper  citavi  loco  (Joann.  1,  4),  quum  scribit  in  Deo 
ab  initio  fuisse  vitam,  et  eam  vitam  quae  esset  lux  hominum; 
lucem  hanc  in  tenebris  lucere,  et  a  tenebris  non  comprehendi. 
Indicat  quidem  hominis  animam  fulgore  divinae  lucis  irradiari, 
ut  nunquam  plane  vel  exigua  saltem  ejus  flamma,  vel  saltem 
scintilla  destituatur,  sed  ea  tamen  illuminatione  Deum  non  com¬ 
prehendere.  Cur  id?  quia  ejus  acumen,  quantum  ad  Dei  noti¬ 
tiam,  mera  est  caligo.  Quum  enim  spiritus  homines  appellat  te¬ 
nebras,  eos  semel  spoliat  omni  spiritualis  intelligentiae  facultate. 
Quare  fideles,  qui  Christum  amplectuntur,  non  ex  sanguinibus, 
neque  ex  voluntate  carnis  aut  viri,  sed  ex  Deo  natos  asserit 
(Joann.  1,  13).  Quasi  diceret,  non  esse  tam  sublimis  sapientiae 
capacem  carnem,  ut  Deum,  et  quod  Dei  est,  suscipiat,  nisi  Dei 
spiritu  illuminetur.  Quemadmodum  testatus  est  Christus  (Matth. 
16,  17),  hanc  specialem  esse  patris  revelationem,  quod  a  Petro 
agnosceretur. 

20.  Si  persuasum  nobis  foret  (quod  extra  controversiam  esse 

debet)  naturae  nostrae  deesse  quidquid  coelestis  pater  electis  suis 
per  spiritum  regenerationis  confert,  hic  nulla  esset  haesitandi  ma¬ 
teria.  Sic  enim  loquitur  populus  fidelis  apud  prophetam  (Psal. 
36,  10):  quoniam  apud  te  est  fons  vitae,  et  in  lumine  tuo  vide¬ 
bimus  lumen.  Idem  testatur  apostolus  (1  Cor.  12,  3)  ,  quum  ait 
neminem  posse  dicere  dominum  Jesum,  nisi  in  spiritu  sancto. 
Et  Joannes  Baptista,  stuporem  discipulorum  videns,  exclamat 
(Joann.  3,  27),  neminem  posse  accipere  quidquam,  nisi  datum  illi 
fuerit  desuper.  Donum  autem  ab  eo  intelligi  de  speciali  illumi¬ 
natione,  non  communi  naturae  dote,  inde  constat,  quod  tot  ver¬ 
bis,  quibus  Christum  commendaverat  discipulis  suis,  nihil  se  pro¬ 
fecisse  conqueritur.  Video,  inquit,  verba  nihil  esse  ad  mentes 
hominum  de  rebus  divinis  imbuendas,  nisi  Dominus  per  spiritum 
suum  intelligentiam  dederit.  Quin  imo  Moses  (Deut.  29,  2),  dum 
populo  exprobrat  suam  oblivionem ,  simul  tamen  notat ,  non  aliter 
ipsum  posse  in  mysteriis  Dei  sapere ,  nisi  ipsius  beneficio.  Vide¬ 
runt,  inquit,  oculi  tui  signa  illa  portentaque  ingentia,  et  non 
dedit  tibi  Dominus  cor  ad  intelligendum,  nec  aures  ad  audiendum, 
nec  oculos  ad  videndum.  Quid  plus  exprimeret,  si  nos  vocaret 
stipites  in  operibus  Dei  considerandis?  Unde  Dominus  per  pro¬ 
phetam  (Jer.  24,  7),  singularis  gratiae  loco  pollicetur  se  daturum 
Israelitis  cor,  ut  ab  illis  cognoscatur;  nimirum  innuens,  tantum 
hominis  mentem  spiritualiter  sapere,  quantum  abs  se  illustrata  fue¬ 
rit.  Hoc  quoque  sua  voce  dilucide  confirmavit  Christus  (Joann. 
6,  44),  quum  diceret,  neminem  venire  ad  se  posse,  nisi  cui  da¬ 
tum  a  patre  suo  foret.  Quid  ?  annon  ipse  est  viva  patris  imago, 
in  qua  totus  gloriae  ejus  splendor  nobis  exprimitur?  Ergo  non 
potuit  melius  ostendere,  qualis  sit  nostra  ad  cognoscendum  Deum 
facultas,  dum  ad  cernendam  ejus  imaginem,  ubi  ita  palam  exhi¬ 
betur,  oculos  nobis  esse  negat.  Quid?  annon  ideo  in  terras  de¬ 
scendit  ut  patris  voluntatem  hominibus  patefaceret?  Annon  sua 
quoque  legatione  fideliter  defunctus  est?  Ita  est  sane;  sed  nihil 
efficitur  ejus  praedicatione,  nisi  interior  magister  spiritus  viam 
ad  animos  patefaciat.  Ergo  non  veniunt  ad  eum,  nisi  qui  a  patre 
audierunt  et  edocti  sunt.  Quae  ista  discendi  et  audiendi  ratio? 
Hempe  ubi  aures  ad  audiendum,  et  mentes  ad  intelligendum  spi¬ 
ritus  mira  et  singulari  virtute  format.  Ac  ne  illud  novum  videa¬ 
tur,  Jesaiae  vaticinium  citat  (54,  13),  ubi,  dum  ecclesiae  instau¬ 
rationem  promittit,  eos  Dei  discipulos  fore  docet,  qui  in  salutem 
colligentur.  Si  aliquid  peculiare  de  electis  suis  illic  praedicit 
Deus,  constat  non  de  eo  doctrinae  genere  ipsum  loqui  quod  im¬ 
piis  etiam  et  profanis  commune  est.  Restat  igitur  ut  intelliga- 
mus,  nemini  patere  in  regnum  Dei  ingressum  nisi  cui  novam 
mentem  spiritus  sanctus  sua  illuminatione  fecerit.  Omnium  vero 
clarissime  Paulus,  qui  disputationem  hanc  ex  professo  ingressus,, 
postquam  stultitiae  ac  vanitatis  damnavit  universam  hominum  sa¬ 
pientiam  adeoque  prorsus  exinanivit,  ita  concludit  demum  (1  Cor. 
2,  14),  animalem  hominem  non  posse  percipere  quae  sunt  spiri- 

tus  Dei;  stultitiam  esse  illi,  nec  posse  intelligere,  quia  spiritua- 
liter  dijudicantur.  Quem  vocat  animalem  ?  nempe  qui  naturae 
lumine  nititur.  Ille ,  inquam ,  nihil  in  spiritualibus  mysteriis  Dei 
comprehendit.  Quid  ita?  an  quia  per  ignaviam  negligit?  Imo 
etiamsi  enitatur,  nihil  potest;  quia  scilicet  spiritualiter  dijudican¬ 
tur.  Quid  istud  significat?  quia  humanae  perspicaciae  penitus  abs¬ 
condita,  per  solam  spiritus  revelationem  patefiunt;  adeo  ut  pro 
stultitia  ducantur,  ubi  spiritus  Dei  non  illucet.  Ante  autem  su¬ 
pra  oculorum,  aurium,  mentium  capacitatem  extulerat  quae  prae¬ 
paravit  Deus  diligentibus  se;  quin  sapientiam  humanam  quasi  ve¬ 
lum  quoddam  esse  testatus  fuerat,  quo  mens  a  cernendo  Deo  im¬ 
peditur.  Quid  volumus?  pronuntiat  apostolus  infatuatam  a  Deo 
sapientiam  hujus  mundi  (1  Cor.  1 ,  20) :  et  nos  scilicet  acumen 
illi  tribuemus,  quo  ad  Deum  et  coelestis  regni  adyta  penetrare 
possit?  Facessat  a  nobis  tanta  vecordia. 

21.  Itaque  quod  hic  detrahit  hominibus,  alibi  soli  Deo  tri¬ 
buit  in  precatione.  Deus,  inquit,  et  pater  gloriae  det  vobis  spi¬ 
ritum  sapientiae  et  revelationis  (Eph.  1,  17).  Jam  audis,  omnem 
sapientiam  et  revelationem  esse  Dei  donum.  Quid  tum  praeterea  ? 
Illuminatos  oculos  mentis  vestrae.  Certe  si  nova  revelatione  in¬ 
digent,  a  se  ipsis  caecutiunt.  Sequitur  deinde:  ut  sciatis  quae  sit 
spes  vocationis  vestrae,  etc.  Ergo  tantae  intelligentiae  non  esse 
capaces  hominum  mentes  ut  vocationem  suam  noverint,  fatetur. 
Neque  hic  garriat  Pelagianus  quispiam,  huic  vel  stupiditati,  vel 
ruditati  Deum  succurrere,  dum  verbi  sui  doctrina  eo  dirigit  ho¬ 
minis  intellectum,  quo,  sine  duce,  pervenire  non  poterat.  Habe¬ 
bat  enim  David  legem,  in  qua,  quidquid  sapientiae  desiderari  po¬ 
test,  comprehensum  erat;  neque  tamen  eo  contentus,  oculos  sibi 
retegi  postulat,  ut  legis  ipsius  mysteria  consideret  (Psal.  1  19,  18). 
Qua  certe  loquutione  innuit,  solem  exoriri  terris,  abi  hominibus 
Dei  verbum  elucet;  verum  eos  non  multum  inde  consequi,  donec 
oculos  vel  dederit  vel  aperuerit  ille  ipse,  qui  ideo  pater  luminum 
vocatur  (Jac.  1,  17),  quia  ubicunque  spiritu  suo  non  resplendet, 
omnia  tenebris  occupantur.  Sic  et  apostoli  ab  optimo  quidem 
magistro  rite  et  abunde  edocti  fuerant:  nisi  tamen  indigerent  spi¬ 
ritu  veritatis,  qui  eorum  mentes  hac  ipsa  doctrina,  quam  ante 
audierant,  erudiret,  non  illum  exspectare  juberentur  (Joann.  14,  26). 
Si  quod  petimus  a  Deo,  deesse  nobis  confitemur,  et  ipse,  in  eo 
quod  promittit,  nostram  arguit  inopiam,  nemo  jam  fateri  dubitet, 
se  tantum  ad  intelligenda  Dei  mysteria  valere,  quantum  ejus  gra¬ 
tia  fuerit  illuminatus.  Qui  sibi  plus  intelligentiae  tribuit,  eo  cae¬ 
cior  est,  quod  caecitatem  suam  non  agnoscit. 

22.  Restat  tertium  illud  membrum,  de  cognoscenda  vitae 
probe  instituendae  regula,  quam  vere  operum  justitiae  notitiam 
nuncupamus;  ubi  videtur  mens  humana  esse  aliquanto  quam  in 
superioribns  acutior.  Siquidem  testatur  apostolus  (Rom.  2,  14), 
gentes  quae  legem  non  habent,  dum  legis  opera  faciunt,  sibi  pro 
lege  esse,  ac  ostendere  opus  legis  scriptum  in  cordibus  suis,  t  e- 

stimonium  illis  reddente  conscientia,  et  cogitationibus  inter  se  ac¬ 
cusantibus,  aut  excusantibus  coram  judicio  Dei.  Si  gentes  natu¬ 
raliter  legis  justitiam  habent  mentibus  suis  insculptam,  certe  non 
dicemus  eas  in  vitae  ratione  prorsus  caecutire.  Et  nihil  est  vul¬ 
gatius,  quam  lege  naturali  (de  qua  istic  apostolus  loquitur)  ho¬ 
minem  sufficienter  ad  rectam  vitae  normam  institui.  Nos  vero 
expendamus,  quorsum  indita  hominibus  haec  legis  notitia  fuerit; 
tum  protinus  apparebit  quousque  illos  ad  rationis  veritatisque  sco¬ 
pum  deducat.  Id  quoque  ex  Pauli  verbis  liquet,  si  quis  disposi¬ 
tionem  observet.  Dixerat  paulo  ante,  eos  qui  in  lege  peccave¬ 
runt,  per  legem  judicari;  qui  sine  lege  peccaverunt,  sine  lege  pe¬ 
rire.  Hoc  quia  poterat  absurdum  videri,  ut  sine  ullo  judicio  prae¬ 
cedente  gentes  pereant,  continuo  subjicit,  suam  illis  conscientiam 
esse  vice  legis,  ideoque  ad  justam  earum  damnationem  sufficere. 
Einis  ergo  legis  naturalis  est,  ut  reddatur  homo  inexcusabilis. 
Nec  male  hoc  modo  definietur :  quod  sit  conscientiae  agnitio ,  in¬ 
ter  justum  et  injustum  sufficienter  discernentis,  ad  tollendum  ho¬ 
minibus  ignorantiae  praetextum,  dum  suo  ipsorum  testimonio  re¬ 
darguuntur.  Ea  est  hominis  erga  se  ipsum  indulgentia,  ut  in 
malis  perpetrandis  libenter  mentem  a  peccati  sensu,  quoad  licet, 
semper  avertat.  Qua  ratione  videtur  impulsus  fuisse  Plato ,  ut 
existimaret  non  peccari  nisi  ignorantia  1).  Id  quidem  ab  eo  con¬ 
venienter  dictum  foret,  si  humana  hypocrisis  tantum  in  tegendis 
vitiis  proficeret,  ut  mens  non  sibi  male  conscia  esset  coram  Deo. 
Sed  quum  subterfugiens  peccator  impressum  sibi  boni  et  mali  ju¬ 
dicium ,  illuc  identidem  retrahatur,  nec  connivere  ita  permittatur, 
quin  cogatur ,  velit  nolit ,  aliquando  aperire  oculos :  falso  dicitur, 
ipsum  ignorantia  sola  peccare. 

23.  Yerius  Themistius  2),  qui  intellectum  in  definitione  uni¬ 
versali,  seu  rei  essentia,  rarissime  falli  docet;  hallucinationem  esse 
quum  ultra  progreditur,  nempe  quum  ad  hypothesin  descendit. 
Homicidium  esse  malum,  si  in  genere  quaeratur,  nemo  erit  qui 
non  affirmet;  qui  autem  conspirat  in  mortem  inimici,  tanquam 
de  re  bona  deliberat.  Adulterium  in  genere  damnabit  adulter;  in 
suo  privatim  sibi  blandietur.  Haec  est  ignorantia,  dum  homo, 
ubi  ad  hypothesin  ventum  est,  ejus  regulae  obliviscitur,  quam  in 
thesi  nuper  constituerat.  De  qua  re  elegantissime  disserit  Augu¬ 
stinus  in  expositione  primi  versus  Psalmi  57.  Quanquam  ne  istud 
quidem  est  perpetuum.  Sic  enim  interdum  flagitii  turpitudo  con¬ 
scientiam  urget,  ut  non  sibi  imponens  sub  falsa  boni  imagine, 
sed  sciens  et  volens,  in  malum  ruat.  Ex  quo  affectu  prodeunt 
istae  voces:  video  meliora,  proboque;  deteriora  sequor3).  Quare 
mihi  scitissime  Aristoteles  4)  incontinentiam  et  intemperantiam  vi¬ 
detur  distinxisse.  Ubi  incontinentia  regnat ,  dicit  per  affectum 
perturbatum  seu  rcd&og  particularem  notitiam  menti  eripi ,  ne  ma- 


2)  Paraph.  in  3.  libr.  de  anima  c.  46. 
4)  Libr.  Ethie.  7.  c.  3. 

lum  observet  in  suo  facinore,  quod  generaliter  in  similibus  cernit; 
ubi  deferbuit  perturbatio,  poenitentiam  extemplo  succedere.  In¬ 
temperantiam  autem  non  exstingui  aut  frangi  peccati  sensu,  sed 
contra  obstinate  in  suscepta  mali  electione  persistere. 

24.  Porro  quum  judicium  universale  audis  in  boni  et  mali 
discrimine,  ne  sanum  ubique  et  integrum  esse  putes.  Nam  si  in 
hunc  tantum  Unem  justi  et  injusti  delectu  imbuta  sunt  corda  ho¬ 
minum,  ne  ignorantiae  excusationem  praetexant,  minime  necessa¬ 
rium  est  veritatem  in  singulis  cernere;  sed  satis  superque  est, 
eatenus  intelligere,  ne  tergiversari  queant  quin  teste  conscientia 
convicti  jam  nunc  ad  Dei  tribunal  horrere  incipiant.  Et  si  ratio¬ 
nem  nostram  volumus  ad  Dei  legem  exigere,  quae  perfectae  est 
justitiae  exemplar ,  comperiemus  quam  multis  partibus  caecutiat. 
Certe  quae  in  prima  tabula  praecipua  sunt,  minime  assequitur; 
qualia  sunt,  de  fiducia  in  Deum,  de  virtutis  et  justitiae  laude  illi 
tribuenda,  de  nominis  ejus  invocatione,  de  vero  sabbatismo.  Quae 
unquam  anima,  naturali  sensu  freta,  subodorata  est  in  his  et  si¬ 
milibus  positum  esse  legitimum  Dei  cultum?  Nam  quum  volunt 
profani  homines  Deum  colere,  etiam  si  centies  revocentur  ab  ina¬ 
nibus  suis  nugis,  semper  tamen  illuc  relabuntur.  Negant  quidem 
placere  Deo  sacrificia,  nisi  accedat  mentis  sinceritas;  quo  testan¬ 
tur  aliquid  se  concipere  de  spirituali  Dei  cultu,  quem  tamen  fal¬ 
sis  commentis  statim  pervertunt.  Nam  quidquid  de  eo  lex  prae¬ 
scribit,  verum  esse  nunquam  illis  persuaderi  poterit.  Dicamne 
praestare  ulla  perspicacia  mentem,  quae  nec  per  se  sapere,  nec 
monitionibus  auscultare  valet?  In  secundae  tabulae  praeceptis 
aliquanto  plus  habet  intelligentiae ;  quo  scilicet  ad  civilis  inter 
homines  societatis  conservationem  propius  accedunt.  Quanquam 
et  hic  deliquium  interdum  pati  deprehenditur.  Excellentissimo 
enim  cuique  ingenio  absurdissimum  est,  iniquam  ac  nimis  impe¬ 
riosam  dominationem  ferre,  si  qua  modo  ratione  depellere  queat. 
Nec  aliud  est  judicium  humanae  rationis ,  quam  servilis  esse  ab- 
jectique  animi,  patienter  eam  ferre;  rursum  honesti  ingenuique 
pectoris,  excutere.  Nec  vero  injuriarum  ultio  pro  vitio  ducitur 
apud  philosophos.  Atqui  Dominus  nimia  ista  ingenuitate  damnata, 
illam  apud  homines  infamem  patientiam  suis  praescribit.  Omnino 
autem  in  universa  legis  observatione  perspicientiam  nostram  fugit 
concupiscentiae  animadversio.  Non  enim  adduci  se  sustinet  ani¬ 
malis  homo,  ut  cupiditatum  suarum  morbos  recognoscat.  Ante 
suffocatur  naturae  lumen,  quam  ad  primum  hujus  abyssi  ingres¬ 
sum  accedat.  Nam  dum  philosophi  pro  vitiis  notant  immoderatos 
animi  motus,  illos  exstantes  et  se  crassioribus  signis  exserentes 
intelligunt;  quae  autem  placide  titillant  animum  prava  desideria, 
nihili  reputant. 

25.  Quare,  ut  supra  merito  reprehensus  est  Plato  quod  om¬ 
nia  peccata  ignorantiae'  imputarit,  ita  et  eorum  est  repudianda 
opinio  qui  consultam  malitiam  et  pravitatem  in  omnibus  peccatis 
intercedere  tradunt.  Nimium  enim  experimur  quoties  labamur 

cum  bona  nostra  intentione.  Tot  obruitur  hallucinationum  formis 
nostra  ratio,  tot  erroribus  est  obnoxia,  in  tot  impedimenta  im¬ 
pingit,  tot  angustiis  irretitur,  ut  plurimum  a  certa  directione  ab¬ 
sit.  Quam  vero  nihili  sit  coram  Domino  in  cunctis  yitae  parti¬ 
bus,  Paulus  ostendit  (2  Cor.  3,  5),  dum  negat  nos  idoneos  qui 
cogitemus  ex  nobis  quidpiam,  tanquam  ex  nobis.  Non  de  volun¬ 
tate  loquitur  aut  affectu;  sed  hoc  quoque  adimit  nobis,  ne  pute¬ 
mus  in  mentem  venire  nobis  posse,  quomodo  rite  quidpiam  agen¬ 
dum  sit.  Itane  depravata  est  omnis  industria,  perspicientia,  in- 
telligentia,  cura,  ut  rectum  nihil  coram  Domino  excogitare  aut 
meditari  queat?  Nobis  nimirum,  qui  rationis  acumine  (quam  pre¬ 
tiosissimam  dotem  reputamus)  aegre  patimur  spoliari,  durum  id 
nimis  videtur,  spiritui  autem  sancto  aequissimum,  qui  novit  om¬ 
nes  cogitationes  sapientum  vanas  esse,  et  qui  clare  pronuntiat, 
omne  figmentum  humani  cordis  tantummodo  malum  (Psal.  94,  1 1 ; 
Gen.  6,  3  et  8,  21).  Si  quidquid  ingenium  nostrum  concipit, 
agitat,  instituit,  molitur,  semper  malum  est,  qui  in  mentem  no¬ 
bis  veniat  instituere  quod  Deo  placeat,  cui  sola  sanctitas  et  ju¬ 
stitia  accepta  est?  Ita  videre  est,  mentis  nostrae  rationem,  quo¬ 
quo  se  vertat,  esse  vanitati  misere  obnoxiam.  Hujus  imbecillita¬ 
tis  sibi  conscius  erat  David,  quum  petebat  sibi  dari  intellectum 
ad  mandata  Domini  recte  discenda  (Psal.  119,  34).  Innuit  enim, 
suum  ingenium  nequaquam  sufficere,  qui  novum  obtingere  sibi 
cupit.  Neque  id  semel  facit:  sed  in  uno  psalmo  decies  fere  re¬ 
petit  eandem  precationem.  Qua  repetitione  subindicat  quanta  ad 
petendum  necessitate  urgeatur.  Et  quod  ille  sibi  uni  petit,  Pau¬ 
lus  communiter  ecclesiis  precari  solet.  Non  cessamus,  inquit 
(Phil.  1 ,  4 ;  Coi.  1 ,  9) ,  orare  pro  vobis  et  postulare  ut  implea¬ 
mini  agnitione  Dei  in  omni  prudentia  et  intelligentia  spirituali, 
ut  ambuletis  digne  Deo,  etc.  Quoties  autem  eam  rem  Dei  bene¬ 
ficium  facit,  meminerimus  eum  simul  testari,  non  esse  in  homi¬ 
nis  facultate  positam.  Adeo  autem  hunc  rationis  defectum,  ad 
intelligenda  quae  Dei  sunt,  agnovit  Augustinus1),  ut  non  minus 
necessariam  mentibus  illuminationis  gratiam  putet,  quam  oculis 
solis  lucem.  Nec  eo  contentus,  correctionem  subjicit,  quod  oculos 
ipsi  aperimus  ad  cernendam  lucem ;  mentis  autem  oculi ,  nisi  a 
Domino  aperiantur,  clausi  manent.  Neque  uno  tantum  die  illu¬ 
minari  mentes  nostras  docet  scriptura,  ut  deinde  per  se  videant; 
quia  ad  continuos  progressus  et  incrementa  pertinet  quod  nuper 
adduxi  ex  Paulo.  Et  hoc  diserte  exprimit  David ,  his  verbis 
(Psal.  119,  10):  in  toto  corde  meo  exquisivi  te,  ne  errare  me 
facias  a  mandatis  tuis.  Nam  quum  regenitus  esset,  adeoque  non 
vulgariter  profecisset  in  vera  pietate,  fatetur  tamen  assidua  di¬ 
rectione  se  opus  habere  in  singula  momenta,  ne  a  scientia  qua 
praeditus  est  declinet.  Itaque  alibi  rectum  spiritum,  quem  sua 


1)  Libr,  2.  de  pecc.  merit  et  rem.  c.  5 

culpa  perdiderat,  innovari  petit  (Psal.  51,  12);  quia  ejusdem  Dei 
est,  quod  initio  dederat,  ablatum  nobis  ad  tempus  restituere. 

26.  Examinanda  nunc  voluntas,  in  qua  praecipue  arbitrii 
libertas  vertitur.  Quandoquidem  magis  hujus  esse  electionem, 
quam  intellectus,  ante  visum  est.  Principio,  ne  quid  ad  huma¬ 
nae  voluntatis  rectitudinem  pertinere  videatur,  quod  a  philoso¬ 
phis  traditum  publico  consensu  receptum  est,  omnia  naturali  in¬ 
stinctu  bonum  appetere:  observemus,  liberi  arbitrii  vim  non  con¬ 
siderandam  in  ejusmodi  appetitu,  qui  magis  ab  essentiae  inclina¬ 
tione  quam  mentis  deliberatione  proficiscitur.  Nam  et  Scholastici 
fatentur,  nullam  esse  liberi  arbitrii  actionem,  nisi  dum  se  ratio 
vertit  ad  opposita.  Quo  intelligunt,  oportere  appetitus  objec¬ 
tum  tale  esse  quod  electioni  subjaceat,  et  deliberationem  praeire, 
quae  electioni  viam  sternat.  Et  sane  si  respicias  quale  sit  istud 
naturale  boni  in  homine  desiderium,  invenies  illi  cum  belluis  esse 
commune.  Siquidem  et  illae  bene  sibi  esse  cupiunt,  et  ubi  spe¬ 
cies  boni,  quae  sensum  moveat,  apparet,  eo  sequuntur.  Homo 
vero,  nec  id  quod  vere  sibi  bonum  sit,  pro  naturae  suae  immor¬ 
talis  excellentia,  ratione  deligit,  ut  id  studio  persequatur,  nec  ra¬ 
tionem  adhibet  in  consilium,  nec  mentem  intendit;  sed  sine  ra¬ 
tione,  sine  consilio,  naturae  inclinationem  instar  pecudis  sequitur. 
Nihil  ergo  hoc  ad  arbitrii  libertatem,  an  homo  sensu  naturae  ad 
bonum  appetendum  feratur;  sed  hoc  requiritur,  ut  bonum  recta 
ratione  dijudicet,  cognitum  eligat,  electum  persequatur.  Ac  ne 
cui  scrupulus  inhaereat,  advertendus  est  duplex  paralogismus. 
Nam  et  appetitus  hic  non  proprius  voluntatis  motus,  sed  natu¬ 
ralis  inclinatio,  et  bonum,  non  virtutis  aut  justitiae  appellatur, 
sed  conditionis:  ut  scilicet  homo  bene  habeat.  Denique  ut  ma¬ 
xime  appetat  homo  assequi  quod  bonum  est,  non  tamen  sequitur. 
Sicuti  nemo  est  cui  non  grata  sit  aeterna  beatitudo,  ad  quam  ta¬ 
men  nemo  nisi  spiritus  impulsu  aspirat.  Quando  igitur  nihil  ad 
probandam  arbitrii  libertatem  facit  naturale  hominibus  bene  ha¬ 
bendi  desiderium,  non  magis  scilicet  quam  in  metallis  et  lapidi¬ 
bus,  ad  essentiae  suae  perfectionem  inclinans  affectio,  in  aliis 
consideremus,  sitne  penitus  ita  omni  ex  parte  vitiata  corruptaque 
voluntas,  ut  nihil  nisi  malum  generet;  an  particulam  aliquam  il¬ 
laesam  retineat,  unde  nascantur  bona  desideria. 

27.  Qui  primae  Dei  gratiae  tribuunt  ut  efficaciter  velimus, 
e  converso  innuere  videntur,  inesse  facultatem  animae  ultro  ad 
bonum  aspirandi,  sed  imbecilliorem  quam  quae  in  solidum  affec¬ 
tum  emergere  aut  conatum  excitare  possit.  Nec  dubium  quin 
hanc  opinionem,  ab  Origene  et  veterum  quibusdam  sumptam, 
Scholastici  communiter  amplexi  sint;  quando  solent  hominem  in 
puris,  ut  loquuntur,  naturalibus  reputare.  Qualem  describit  apo¬ 
stolus  his  verbis:  non  quod  volo  bonum,  hoc  facio;  sed  quod 
nolo  malum,  hoc  ago:  velle  adjacet  mihi,  perficere  autem  non 
invenio  (Rom.  7,  15  et  19).  Sed  perperam  hoc  modo  invertitur 
tota,  quam  illic  exsequitur  Paulus,  disputatio.  Tractat  enim  de 

lucta  christiana,  quam  brevius  attingit  ad  Galatas  (5,  17),  quam 
fideles  in  conflictu  carnis  et  spiritus  in  se  perpetuo  sentiunt. 
Porro  spiritus  non  a  natura  est,  sed  a  regeneratione.  Loqui  autem 
apostolum  de  regeneratis  inde  constat,  quod  ubi  dixerat  in  se 
bonum  nullum  habitare,  subnectit  expositionem,  quod  intelligat 
de  carne  sua.  Ideoque  negat  se  esse  qui  malum  faciat,  sed  pec¬ 
catum  in  se  inhabitans.  Quid  sibi  vult  ista  correctio :  in  me,  hoc 
est,  in  carne  mea?  Nempe  ac  si  in  hunc  modum  loqueretur: 
non  habitat  in  me  bonum  a  me  ipso;  nam  in  carne  mea  nihil 
boni  reperire  est.  Hinc  sequitur  illa  species  excusationis:  non 
facio  malum  ipse,  sed  quod  habitat  in  me  peccatum;  quae  solis 
regeneratis  competit,  qui  praecipua  animae  parte  ad  bonum  ten¬ 
dunt.  Jam  vero  quae  subjicitur  conclusio  totum  hoc  liquido  de¬ 
clarat.  Condelector,  inquit  (Rom.  7,  22),  legi  secundum  interio¬ 
rem  hominem;  video  autem  aliam  legem  in  membris  meis,  re¬ 
pugnantem  legi  mentis  meae.  Quis  in  se  tale  dissidium  habeat, 
nisi  qui  spiritu  Dei  regeneratus,  reliquias  carnis  suae  circumfert? 
Proinde  Augustinus ,  quum  sermonem  illum  de  hominis  natura 
aliquando  haberi  putasset,  interpretationem  suam,  tanquam  falsam 
et  male  congruentem,  retractavit1).  Et  vero,  si  illud  recipimus, 
homines  sine  gratia  habere  quamlibet  pusillos,  aliquos  tamen  ad 
bonum  motus,  quid  respondebimus  apostolo,  neganti  vel  ad  cogi¬ 
tandum  aliquid  nos  esse  idoneos  (2  Cor.  3 ,  5)  ?  Quid  Domino 
per  Mosen  pronuntianti,  omne  figmentum  humani  cordis  tantum¬ 
modo  malum  esse  (Gen.  8,  21)?  Quum  ergo  falsa  loci  unius  sen¬ 
tentia  impegerint,  non  est  quod  eorum  sententiam  moremur.  Po¬ 
tius  valeat  hoc  Christi  (Joann.  8,  34):  qui  facit  peccatum,  ser¬ 
vum  esse  peccati.  Peccatores  sumus  omnes  natura;  itaque  sub 
peccati  jugo  detinemur.  Quod  si  totus  homo  peccati  imperio  sub¬ 
jacet  ,  ipsam  certe  voluntatem ,  quae  praecipua  est  ejus  sedes ,  arc¬ 
tissimis  vinculis  constringi  necesse  est.  Nec  vero  aliter  constaret 
illud  Pauli  (Phil.  2,  13),  Deum  esse  qui  velle  in  nobis  operatur, 
si  qua  voluntas  praecederet  spiritus  gratiam.  Facessat  igitur  quid¬ 
quid  de  praeparatione  multi  nugati  sunt;  quia  etsi  interdum  pe¬ 
tunt  fideles  cor  sibi  formari  ad  legis  Dei  obsequium  (sicuti  David 
pluribus  locis  [Psal.  119;  ibid.  51,  12])  notandum  tamen  est  hoc 
quoque  precandi  desiderium  a  Deo  esse ,  quod  ex  ejus  verbis  col¬ 
ligere  licet.  Nam  quum  optet  in  se  cor  mundum  creari,  certe 
creationis  initium  sibi  non  arrogat.  Ideo  apud  nos  potius  valeat 
illud  Augustini2):  praevenit  te  Deus  in  omnibus;  praeveni  et  tu 
aliquando  ejus  iram.  Quomodo  ?  confitere  ista  omnia  a  Deo  te 
habere;  quidquid  boni  habes  esse  ab  ipso;  a  te,  quidquid  est 
mali.  Et  paulo  post :  nostrum  nihil  nisi  peccatum. 

1)  Libr.  ad  Bonif.  1.  c.  10.  et  in  Retract.  libr.  1.  c.  15.  23.  26. 

2)  De  verb.  apost.  serm.  10. 

CAPUT  ni 

Ex  corrupta  hominis  natura  nihil  nisi  damnabile  prodire. 

Hujus  Capitis  partes  praecipuae:  1)  7Avax£q?aXa((i)at;  prioris  capitis,  ho¬ 
minis  intelligentiam  et  voluntatem  testimoniis  s.  Scripturae  adeo  corruptam  esse 
probans,  ut  in  nullo  jam  inveniri  possit,  aut  integritas,  aut  notitia,  aut  timor 
Dei,  sect.  1.  et  2.  —  2)  Adversus  superiorem  doctrinam,  objectionum  de  vir¬ 
tutibus,  quae  in  nonnullis  Ethnicis  eluxerunt,  dilutio,  sect.  3.  et  4.  —  3)  Qua¬ 
lis  in  homine,  peccati  servo,  voluntas  maneat,  sect.  5.,  ejusdemque  remedium 
et  sanitas,  sect.  6.  —  Sophistarum  Neopelagianorum  de  humanae  voluntatis 
praeparatione  et  efficacia,  item  de  perseverantia  et  gratia  cooperante,  opinio¬ 
nes  refelluntur  tum  rationibus,  tum  s.  Scripturae  testimoniis,  sect.  7 — 12.  — 
5)  Tandem  subjiciuntur  Augustini  dicta ,  quae  hujus  doctrinae  veritatem  confir¬ 
mant,  sect.  13.  et  14. 

1.  Sed  melius  homo  utraque  animae  parte  cognosci  non  po¬ 
test,  quam  si  cum  suis  elogiis  in  medium  prodeat,  quibus  a  scrip¬ 
tura  insignitur.  Si  totus  depingitur  his  Christi  verbis  (Joann.  3,  6): 
quod  natum  est  ex  carne,  caro  est  (ut  evincere  promptum  est), 
valde  miserum  esse  animal  convincitur.  Affectus  enim  carnis, 
teste  apostolo  (Rom.  8,  6),  mors  est;  quandoquidem  inimicitia 
est  adversus  Deum,  eoque  legi  Dei  nec  subditur,  nec  subdi  po¬ 
test.  Itane  est  perversa  caro ,  ut  toto  suo  affectu  simultatem  ad¬ 
versus  Deum  exerceat?  ut  cum  legis  divinae  justitia  consentire 
nequeat?  ut  nihil  denique  parere  queat,  nisi  mortis  materiam? 
Nunc  fac  in  hominis  natura  nihil  esse  nisi  carnem,  et  inde  quid- 
piam,  si  potes,  boni  elice.  At  carnis  vocabulum  ad  sensualem 
pertinet  tantum,  non  ad  superiorem  animae  partem.  Id  vero  ex 
verbis  et  Christi  et  apostoli  abunde  refellitur.  Argumentum  est 
Domini ,  oportere  hominem  renasci,  quia  caro  est.  Non  secun¬ 
dum  corpus  renasci  praecipit.  Anima  autem  non  renascitur,  si 
corrigatur  aliqua  ejus  portio ,  sed  ubi  tota  renovatur.  Idque  con- 
ffrmat  utroque  loco  posita  antithesis.  Sic  enim  carni  comparatur 
spiritus ,  ut  nihil  relinquatur  medium.  Ergo  quidquid  non  est 
spirituale  in  homine,  secundum  eam  rationem  dicitur  carneum. 
Nihil  autem  habemus  spiritus,  nisi  per  regenerationem.  Est  igi¬ 
tur  caro  quidquid  habemus  a  natura.  Yerum  de  ea  re  si  qua 
alias  posset  esse  dubitatio ,  ea  nobis  a  Paulo  tollitur  (Eph.  4,  23) : 
ubi  descripto  veteri  homine,  quem  dixerat  corruptum  esse  concu¬ 
piscentiis  erroris,  jubet  nos  renovari  spiritu  mentis  nostrae.  Vi¬ 
des  eum  non  ponere  illicitas  ac  pravas  cupiditates  in  parte  sen¬ 
sitiva  modo,  sed  in  ipsa  etiam  mente,  atque  ideo  ejus  exigere 
renovationem.  Et  sane  eam  humanae  naturae  imaginem  paulo 
ante  depinxerat,  quae  nulla  in  parte  nos  non  corruptos  ac  per¬ 
versos  esse  ostenderet.  Nam  quod  gentes  omnes  scribit  (Eph.  4, 
17.  18)  ambulare  in  vanitate  mentis  suae,  obtenebratas  esse  in- 
telligentia,  alienatas  a  vita  Dei,  propter  ignorantiam  quae  in  ip- 

sis  est,  et  caecitatem  cordis  sui,  minime  est  dubium  quin  compe¬ 
tat  in  eos  omnes  quos  Dominus  ad  rectitudinem  suae  tum  sapien¬ 
tiae,  tum  justitiae  nondum  reformavit.  Quod  etiam  clarius  fit  ex 
comparatione  mox  adjuncta :  ubi  fideles  admonet  quod  non  ita 
didicerint  Christum.  Siquidem  ex  istis  verbis  colligimus,  Christi 
gratiam  unicum  esse  remedium,  quo  ab  illa  caecitate  et  malis 
inde  consequentibus  liberemur.  Nam  et  ita  de  regno  Christi  va¬ 
ticinatus  erat  Jesaias  (60,  2),  quum  Dominum  ecclesiae  suae  fore 
in  lucem  sempiternam  promitteret;  quum  interim  tenebrae  obtege¬ 
rent  terram,  et  caligo  populos.  Quum  in  sola  ecclesia  exoritu- 
ram  Dei  lucem  testetur,  extra  ecclesiam  certe  non  nisi  tenebras 
et  caecitatem  relinquit.  Non  recensebo  sigillatim  quae  in  homi¬ 
nis  vanitatem  passim ,  in  psalmis  praesertim  et  prophetis,  haben¬ 
tur.  Magnum  est  quod  scribit  David  (Psal.  62,  10).*  si  cum  va¬ 
nitate  appendatur,  ipsa  fore  vaniorem.  Gravi  telo  confoditur  ejus 
ingenium,  quum  omnes  quae  inde  prodeunt  cogitationes  ut  stul¬ 
tae,  frivolae,  insanae,  perversae  irridentur. 

2.  Nihilo  levior  est  cordis  condemnatio ,  quum  fraudulentum 
dicitur  (Jer.  17,  9)  prae  omni  re  et  perversum.  Sed  quia  brevi¬ 
tati  studeo,  contentus  ero  uno  tantum  loco,  qui  tamen  lucidissimi 
speculi  instar  futurus  sit,  in  quo  totam  naturae  nostrae  imaginem 
intueamur.  Apostolus  enim,  dum  humani  generis  arrogantiam  vult 
dejicere,  his  testimoniis  agit  (Rom.  3,  10):  quod  non  est  justus 
quisquam ,  non  est  intelligens ,  aut  requirens  Deum ;  omnes  decli¬ 
naverunt,  simul  inutiles  facti  sunt;  non  est  qui  faciat  bonum,  ne 
unus  quidem;  sepulcrum  patens  est  guttur  eorum,  linguis  suis  do¬ 
lose  agunt,  venenum  aspidum  sub  labiis  eorum;  quorum  os  ma¬ 
ledictione  plenum,  et  amaritudine;  quorum  veloces  pedes  ad  ef¬ 
fundendum  sanguinem;  in  viis  quorum  contritio  et  infelicitas;  qui¬ 
bus  prae  oculis  non  est  timor  Dei.  His  fulminibus  non  in  certos 
homines ,  sed  in  universam  filiorum  Adam  nationem  invehitur. 
Neque  in  unius  aut  alterius  saeculi  depravatos  mores  declamat, 
sed  accusat  perpetuam  naturae  corruptionem.  Siquidem  proposi¬ 
tum  illi  est  eo  loco  non  simpliciter  homines  objurgare,  quo  resi¬ 
piscant,  sed  docere  potius  ineluctabili  calamitate  omnes  oppressos, 
e  qua  emergere  non  possint ,  nisi  misericordia  Dei  eruantur.  Id 
quia  probari  non  poterat  nisi  de  clade  et  exitio  naturae  consti¬ 
tisset,  protulit  haec  testimonia,  quibus  plus  quam  perditam  esse 
naturam  nostram  convincitur.  Maneat  ergo  hoc,  non  pravae  dun- 
taxat  consuetudinis  vitio  tales  esse  homines  quales  hic  describun¬ 
tur,  sed  naturae  quoque  pravitate;  quando  non  aliter  stare  potest 
apostoli  argumentatio,  nullam  esse  homini  salutem  nisi  a  Domini 
misericordia,  quia  in  se  perditus  est  et  deploratus.  Non  hic  la¬ 
borabo  in  approbanda  testimoniorum  applicatione,  ne  cui  videan¬ 
tur  intempestive  usurpata.  Perinde  agam  ac  si  a  Paulo  primum 
haec  dicta  forent,  non  e  prophetis  desumpta.  Initio  adimit  ho¬ 
mini  justitiam,  id  est  integritatem  et  puritatem,  deinde  intelligen- 
tiam.  Intelligentiae  autem  defectum  arguit  apostasia  a  Deo,  quem 

1  requirere,  primus  est  sapientiae  gradus.  Illud  autem  necesse  est 
iis  evenire  qui  a  Deo  defecerunt.  Subnectit,  omnes  declinasse  et 
I  quasi  putridos  esse  redditos;  nullum  esse  qui  faciat  bonum;  tum 
I  flagitia,  quibus  singula  sua  membra  contaminant  qui  in  nequitiam 
|  semel  soluti  sunt,  adjungit.  Postremo  timore  Dei  vacuos  testatur, 

|  ad  cujus  regulam  gressus  nostri  dirigi  debuerant.  Si  istae  sunt 

Ihaereditariae  humani  generis  dotes,  frustra  in  natura  nostra  ali¬ 
quid  boni  requiritur.  Equidem  fateor  non  omnia  haec  in  uno¬ 
quoque  homine  flagitia  emergere;  infitiari  tamen  non  licet  quin 
hydra  ista  in  singulorum  pectoribus  lateat.  Nam  ut  corpus,  dum 
jam  morbi  causam  et  materiam  inclusam  in  se  fovet,  etiamsi  non¬ 
dum  ferveat  dolor,  non  dicetur  sanum,  ita  nec  anima,  dum  tali¬ 
bus  vitiorum  morbis  scatet,  sana  censebitur.  Quanquam  non  per 
omnia  quadrat  similitudo.  In  corpore  enim  quamlibet  morbido 
vigor  vitae  superest;  anima  vero  isto  exitiali  gurgite  immersa, 
non  ex  vitiis  modo  laborat,  sed  omni  bono  prorsus  vacua  est. 

3.  Eadem  fere  quae  prius  soluta  est  quaestio,  ex  integro 
nobis  surgit.  Omnibus  enim  saeculis  exstiterunt  aliqui,  qui  na¬ 
tura  duce  ad  virtutem  tota  vita  intenti  essent.  Neque  moror,  si 
multi  lapsus  in  eorum  moribus  notari  possint;  ipso  tamen  hone¬ 
statis  studio  documentum  ediderunt  nonnihil  fuisse  in  natura  sua 
puritatis.  Quid  pretii  habeant  coram  Deo  hujusmodi  virtutes,  ta¬ 
metsi  plenius  edisseremus  ubi  agetur  de  operum  meritis,  dicen¬ 
dum  tamen  est  hoc  quoque  loco,  quatenus  ad  praesentis  argu¬ 
menti  explicationem  necesse  est.  Exempla  igitur  ista  monere  nos 
videntur ,  ne  hominis  naturam  in  totum  vitiosam  putemus ,  quod 
ejus  instinctu  quidam  non  modo  eximiis  facinoribus  excelluerunt, 
sed  perpetuo  tenore  vitae  honestissime  se  gesserunt.  Sed  hic  suc¬ 
currere  nobis  debet,  inter  illam  naturae  corruptionem  esse  non¬ 
nullum  gratiae  Dei  locum,  non  quae  illam  purget,  sed  intus  co¬ 
hibeat.  Nam  si  singulorum  animos  laxis  habenis  Dominus  in  libi¬ 
dines  quaslibet  exsultare  permitteret,  nemo  haud  dubie  esset,  qui 
non  re  ipsa  fidem  faceret,  verissime  in  se  competere  omnia  mala, 
quibus  universam  naturam  damnat  Paulus.  Quid  enim?  tene  eo¬ 
rum  numero  eximas,  quorum  pedes  ad  sanguinem  effundendum 
veloces,  manus  rapinis  et  homicidiis  foedatae,  guttura  sepulcris 
patentibus  similia,  linguae  fraudulentae,  venenata  labia,  opera 
inutilia,  iniqua,  putrida,  lethalia;  quorum  animus  sine  Deo,  quo¬ 
rum  intima  pravitates,  quorum  oculi  ad  insidias,  animi  ad  insul¬ 
tandum  elati ,  omnes  denique  partes  ad  infinita  flagitia  concinna¬ 
tae?  Si  omnibus  ejusmodi  portentis  obnoxia  est  unaquaeque  ani¬ 
ma,  quemadmodum  audacter  pronuntiat  apostolus,  videmus  certe 
quid  futurum  sit,  si  Dominus  humanam  libidinem  pro  sua  incli¬ 
natione  vagari  sinat:  nulla  est  rabiosa  bellua,  quae  tam  praecipi¬ 
tanter  feratur;  nullum  est  quamlibet  rapidum  ac  violentum  flu¬ 
men,  cujus  adeo  impetuosa  sit  exundatio.  In  electis  suis  morbos 
istos  curat  Dominus,  eo  quem  mox  exponemus  modo;  in  aliis, 
injecto  fraeno  duntaxat  coercet,  tantum  ne  ebulliant,  quatenus 

expedire  providet  ad  conservandam  rerum  universitatem.  Hinc 
alii  pudore,  alii  legum  metu  retinentur,  ne  in  multa  foeditatis 
genera  prorumpant,  ntcunque  suam  magna  ex  parte  impuritatem 
non  dissimulent;  alii,  quia  honestam  vivendi  rationem  conducere 
ducant,  ad  eam  utcunque  aspirant;  alii  supra  vulgarem  sortem 
emergunt,  quo  sua  majestate  alios  contineant  in  officio.  Ita  sua 
providentia  Deus  naturae  perversitatem  refraenat,  ne  in  actum 
erumpat,  sed  non  purgat  intus. 

4.  Nondum  tamen  solutus  est  scrupulus.  Aut  enim  Camil¬ 
lum  parem  Catilinae  faciamus  convenit,  aut  in  Camillo  habebimus 
exemplum,  naturam,  si  studio  excolatur,  bonitate  non  prorsus 
vacare.  Ego  vero  fateor,  quae  in  Camillo  fuerunt  speciosae  do¬ 
tes,  et  Dei  fuisse  dona,  et  jure  commendabiles  videri,  si  in  se 
aestimentur;  sed  quomodo  naturalis  probitatis  erunt  in  ipso  docu¬ 
menta?  Annon  ad  animum  redeundum  erit,  et  haec  ducenda  ra¬ 
tiocinatio  x) :  si  homo  animalis  tali  morum  integritate  praestitit, 
non  deesse  utique  naturae  ad  virtutis  studium  facultatem?  Quid 
autem ,  si  animus  pravus  fuerit  et  contortus ,  qui  aliud  potius 
quidvis  quam  rectitudinem  sectatus  sit?  Et  talem  fuisse  non  du¬ 
bium  est,  si  animalem  illum  hominem  concedis.  Quam  mihi  in 
hac  parte  praedicabis  humanae  naturae  ad  bonum  potentiam,  si 
in  summa  integritatis  specie  semper  ad  corruptionem  ferri  depre¬ 
henditur?  Ergo,  ut  hominem  a  virtute  non  commendaveris,  cu¬ 
jus  vitia  sub  virtutis  imagine  imponunt,  ita  humanae  voluntati 
recti  expetendi  facultatem  non  tribuas,  quantisper  ipsa  in  sua 
perversitate  defixa  est.  Quanquam  haec  certissima  est  et  facillima 
hujus  quaestionis  solutio:  non  esse  istas  communes  naturae  dotes, 
sed  speciales  Dei  gratias,  quas  varie  et  ad  certum  modum  profa¬ 
nis  alioqui  hominibus  dispensat.  Qua  ratione  non  formidamus, 
in  vulgari  sermone  hunc  bene  natum,  illum  pravae  naturae  di¬ 
cere.  Nec  tamen  utrumque  desinimus  includere  sub  universali 
humanae  pravitatis  conditione;  sed  indicamus,  quid  specialis  gra¬ 
tiae  in  alterum  Dominus  contulerit,  quo  alterum  non  sit  dignatus. 
Saulem  praeficere  regno  volens,  quasi  novum  hominem  formavit 
(1  Sam.  10,  6).  Atque  haec  ratio  est,  cur  Plato,  ad  homericam 
fabulam  alludens,  regum  filios  creari  dicat  aliqua  singulari  nota 
insignes;  quia  Deus  humano  generi  consulere  volens,  saepe  quos 
ad  imperium  destinat,  heroica  natura  instruit;  atque  ex  hac  offi¬ 
cina  prodiit  quidquid  magnorum  ducum  celebrant  historiae.  Idem 
et  de  privatis  hominibus  censendum  est.  Sed  quia,  ut  praestan- 
tissimus  quisque  fuit,  eum  semper  impulit  sua  ambitio  (qua  labe 
foedantur  omnes  virtutes,  ut  coram  Deo  gratiam  omnem  amittant) 
pro  nihilo  ducendum  est  quidquid  laude  dignum  apparet  in  homi¬ 
nibus  profanis.  Adde,  quod  praecipua  pars  rectitudinis  deficit 
ubi  nullum  est  illustrandae  Dei  gloriae  studium,  quo  vacui  sunt 
omnes  quos  spiritu  suo  non  regenuit.  Nec  vero  frustra  dicitur 


1)  Vid.  Aug.  libr.  4.  contra  Julian. 

apud  Jesaiam  (11,  3),  super  Christum  requiescere  spiritum  timo¬ 
ris  Dei;  quo  docemur,  quicunque  a  Christo  alieni  sunt,  eosdem 
carere  timore  Dei,  qui  sapientiae  initium  est  (Psal.  111,  10). 
Quantum  ad  virtutes  quae  inani  specie  nos  decipiunt,  in  foro 
quidem  politico  et  in  communi  hominum  fama  habebunt  laudem: 
apud  coeleste  vero  tribunal  nullius  erunt  pretii  ad  justitiam  pro¬ 
merendam. 

5.  Quia  igitur  peccati  servitute  vincta  detinetur  voluntas, 
ad  bonum  commovere  se  non  potest,  nedum  applicare.  Ejusmodi 
enim  motus  conversionis  ad  Deum  principium  est,  quae  Dei  gra¬ 
tiae  tota  in  scripturis  tribuitur.  Quemadmodum  precatur  a  Do¬ 
mino  Jeremias  (31,  18)  ut  se  convertat,  si  conversum  velit.  Unde 
propheta  eodem  capite,  spiritualem  populi  fidelis  redemptionem 
describens,  dicit  redemptum  de  manu  fortioris;  nempe  significans, 
quam  arctis  compedibus  alligatus  est  peccator,  quamdiu  a  Domino 
desertus  sub  jugo  diaboli  agit.  Manet  nihilominus  voluntas,  quae 
propensissima  affectione  ad  peccandum  et  propendeat  et  festinet; 
siquidem  non  voluntate  privatus  est  homo,  quum  in  hanc  neces¬ 
sitatem  se  addixit,  sed  voluntatis  sanitate.  Neque  vero  inepte 
Bernardus,  qui  velle  nobis  omnibus  inesse  docet:  sed  velle  bo¬ 
num,  profectus;  velle  malum,  defectus.  Ideo  simpliciter  velle, 
hominis;  male  velle,  corruptae  naturae;  bene  velle,  gratiae.  Porro 
quod  libertate  abdicatam  voluntatem  dico  necessitate  in  malum 
vel  trahi  vel  duci,  mirum  est  si  cui  videatur  aspera  loquutio, 
quae  nec  absonum  habet  quidpiam,  nec  a  sanctorum  usu  aliena 
est.  Offendit  autem  eos  qui  inter  necessitatem  et  coactionem  di¬ 
stinguere  nesciunt.  At  si  quis  eos  interroget,  an  non  Deus  ne¬ 
cessario  bonus  sit,  an  non  diabolus  necessario  malus,  quid  re¬ 
spondeant  ?  Sic  enim  connexa  est  Dei  bonitas  cum  divinitate,  ut 
non  magis  necessarium  sit  ipsum  esse  Deum ,  quam  bonum.  Dia¬ 
bolus  autem  per  lapsum  sic  a  boni  communione  alienatus  est,  ut 
nihil  quam  male  agere  possit.  Quod  si  quis  sacrilegus  obganniat, 
Deo  parum  laudis  ex  sua  bonitate  deberi,  ad  quam  servandam 
cogatur:  cui  non  erit  prompta  responsio,  immensa  ejus  bonitate 
fieri  ne  male  agere  possit,  non  violenta  impulsione?  Ergo,  si 
liberam  Dei  voluntatem  in  bene  agendo  non  impedit,  quod  ne- 
cesse  est  illum  bene  agere;  si  diabolus,  qui  nonnisi  male  agere 
potest,  voluntate  tamen  peccat:  quis  hominem  ideo  minus  volun¬ 
tarie  peccare  dicet,  quod  sit  peccandi  necessitati  obnoxius?  Hanc 
necessitatem  quum  ubique  praedicet  Augustinus1).,  dum  etiam  in¬ 
vidiose  Coelestii  cavillo  urgeretur,  ne  tum  quidem  asserere  dubi¬ 
tavit,  in  haec  verba:  per  libertatem  factum  est  ut  esset  homo 
cum  peccato;  sed  jam  poenalis  vitiositas  subsequuta  ex  libertate 
fecit  necessitatem.  Ac  quoties  incidit  ejus  rei  mentio,  non  dubi¬ 
tat  in  hunc  modum  loqui  de  necessaria  peccati  servitute 2 ).  Haec 


1)  Libr.  de  perf.  justit.  c.  4. 

2)  De  nat.  et  grat.  c.  66.  et  alibi. 

igitur  distinctionis  summa  observetur,  hominem,  ut  vitiatus  est 
ex  lapsu,  volentem  quidem  peccare,  non  invitum  nec  coactum; 
affectione  animi  propensissima,  non  violenta  coactione;  propriae 
libidinis  motu,  non  extraria  coactione;  qua  tamen  est  naturae 
pravitate,  non  posse  nisi  ad  malum  moveri  et  agi.  Quod  si  ve¬ 
rum  est,  peccandi  certe  necessitati  subjacere  non  obscure  expri¬ 
mitur.  Augustino  subscribens  Bernardus  J)  ita  scribit:  solus  homo 
inter  animalia  liber ;  et  tamen  interveniente  peccato ,  patitur  quan- 
dam  vim  et  ipse;  sed  a  voluntate,  non  a  natura,  ut  ne  sic-  qui¬ 
dem  ingenita  libertate  privetur.  Quod  enim  voluntarium,  etiam 
liberum.  Et  paulo  post:  ita  nescio  quo  pravo  et  miro  modo  ipsa 
sibi  voluntas  peccato  quidem  in  deterius  mutata,  necessitatem  fa¬ 
cit,  ut  nec  necessitas  (quum  voluntaria  sit)  excusare  valeat  vo¬ 
luntatem,  nec  voluntas  (quum  sit  illecta)  excludere  necessitatem. 
Est  enim  necessitas  haec  quodammodo  voluntaria,  Postea  dicit, 
nos  premi  jugo,  non  alio  tamen  quam  voluntariae  cujusdam  ser¬ 
vitutis;  ideo  pro  servitute  esse  miserabiles,  pro  voluntate  inexcu¬ 
sabiles  :  quia  voluntas ,  quum  libera  esset ,  servam  se  peccati  fecit. 
Tandem  concludit:  ita  anima  miro  quodam  et  malo  modo  sub  hac 
voluntaria  quadam  ac  male  libera  necessitate  et  ancilla  tenetur 
et  libera;  ancilla  propter  necessitatem,  libera  propter  voluntatem ; 
et,  quod  magis  mirum  magisque  miserum  est,  ideo  rea  quod  li¬ 
bera,  eoque  ancilla  quo  rea,  ac  per  hoc,  eo  ancilla  quo  libera. 
Hinc  certe  agnoscunt  lectores  nihil  me  novum  afferre,  quod  olim 
ex  piorum  omnium  consensu  prodidit  Augustinus,  et  mille  fere 
annis  postea  in  claustris  monachorum  retentum  fuit.  Lombardus 
autem,  quum  necessitatem  a  coactione  distinguere  nesciret,  per¬ 
nicioso  errori  materiam  dedit. 

6.  Ex  opposito  reputare  operae  pretium  est,  quale  sit  di¬ 
vinae  gratiae  remedium ,  quo  naturae  vitiositas  corrigitur  ac  sana¬ 
tur.  Nam  quum  Dominus  in  ope  ferenda,  quod  nobis  deest  lar¬ 
giatur,  ubi  constiterit  quale  sit  in  nobis  illius  opus,  quae  sit  e 
converso  nostra  penuria,  statim  elucescet.  Quum  dicit  apostolus 
Philippensibus  (1,  6),  se  confidere  quod  qui  coepit  in  ipsis  opus 
bonum,  perfecturus  sit  usque  in  diem  Jesu  Christi,  non  dubium 
quin  per  boni  operis  principium,  ipsam  conversionis  originem, 
quae  est  in  voluntate,  designet.  Bonum  itaque  opus  inchoat  in 
nobis  Deus,  justitiae  et  amorem  et  desiderium  et  studium  in  cor¬ 
dibus  nostris  excitando;  vel  (ut  magis  proprie  loquamur)  corda 
nostra  flectendo ,  formando ,  dirigendo  in  justitiam ;  perficit  autem, 
ad  perseverantiam  nos  confirmando.  Ne  quis  a  Domino  bonum  in¬ 
choari  tergiversetur ,  quod  voluntas,  per  se  infirma,  adjuvetur, 
alibi  declarat  spiritus  quid  valeat  voluntas  sibi  relicta.  Dabo, 
inquit  (Ez.  36,  26),  vobis  cor  novum,  spiritum  novum  ponam  in 
medio  vestri,  et  auferam  cor  lapideum  de  carne  vestra,  et  dabo 
vobis  cor  carneum,  et  spiritum  meum  ponam  in  medio  vestri,  et 


1)  Serm.  super  Cantica.  81. 

faciam  ut  in  praeceptis  meis  ambuletis.  Quis  voluntatis  hu¬ 
manae  infirmitatem  dicit  subsidio  roborari ,  quo  ad  boni  elec¬ 
tionem  efficaciter  aspiret,  quum  transformari  renovarique  totam 
oporteat?  Si  qua  est  in  lapide  mollities,  quae  adminiculo  tenerior 
facta  flexum  quemlibet  recipiat,  neque  ductile  esse  cor  hominis 
negabo  in  recti  obedientiam,  modo  gratia  Dei  quod  in  eo  imper¬ 
fectum  est  suppleatur.  Yerum  si  hac  similitudine  ostendere  vo¬ 
luit  1)  nihil  unquam  boni  expressum  iri  a  corde  nostro ,  nisi  pe¬ 
nitus  aliud  fiat,  ne  inter  ipsum  et  nos  partiamur  quod  sibi  uni 
vendicat.  Si  ergo  lapis  in  carnem  transformatur,  quando  nos 
Deus  ad  recti  studium  convertit,  aboletur  quidquid  est  propriae 
nostrae  voluntatis;  quod  in  ejus  locum  succedit,  totum  a  Deo  est. 
Yoluntatem  dico  aboleri,  non  quatenus  est  voluntas;  quia  in  ho¬ 
minis  conversione  integrum  manet  quod  primae  est  naturae.  Creari 
etiam  novam  dico ,  non  ut  voluntas  esse  incipiat ,  sed  ut  verta¬ 
tur  ex  mala  in  bonam.  Hoc  in  solidum  a  Deo  fieri  affirmo,  quia 
ne  ad  cogitandum  quidem  idonei  sumus,  eodem  apostolo  teste 
(2  Cor.  3,  5).  Itaque  alibi  tradit  non  modo  Deum  opitulari  in¬ 
firmae  voluntati ,  vel  pravam  corrigere ,  sed  operari  in  nobis  velle 
(Phil.  2,  13).  Unde  facile  colligitur  quod  dixi,  quidquid  boni 
est  in  voluntate,  esse  unius  gratiae  opus.  Quo  sensu  alibi  dicit, 
Deum  esse  qui  omnia  operatur  in  omnibus  (1  Cor.  12,  6).  Ne- 
que  enim  illic  de  universali  gubernatione  disserit,  sed  bonorum 
omnium,  quibus  pollent  fideles,  laudem  asserit  uni  Deo.  Omnia 
autem  dicendo ,  certe  ab  initio  ad  finem  usque  Deum  spiritualis 
vitae  autorem  facit;  quod  idem  aliis  verbis  prius  docuerat,  fideles 
ex  Deo  esse  dicens  in  Christo  (Eph.  1 ,  1) :  ubi  aperte  novam 
creationem,  qua  aboletur  quod  communis  naturae  est,  commendat. 
Subaudienda  enim  est  inter  Adam  et  Christum  antithesis,  quam 
alibi  clarius  explicat,  ubi  docet  nos  esse  Dei  facturam,  creatos  in 
Christo  ad  bona  opera,  quae  praeparavit  ut  in  illis  ambulemus 
(ibid.  2,  10).  Hac  enim  ratione  probare  vult  gratuitam  esse  no¬ 
stram  salutem;  quia  initium  omnis  boni  sit  a  secunda  creatione 
quam  in  Christo  consequimur.  Atqui  si  qua  esset  vel  minima 
ex  nobis  facultas,  aliqua  etiam  esset  meriti  portio.  Yerum  ut 
nos  prorsus  exinaniat,  nihil  promeritos  esse  ratiocinatur,  quia  in 
Christo  conditi  sumus  ad  bona  opera  quae  praeparavit  Deus :  qui¬ 
bus  verbis  iterum  significat  omnes  bonorum  operum  partes  a  primo 
motu  Dei  esse  proprias.  Hac  ratione  propheta,  postquam  in  Psalmo 
dixit  nos  Dei  esse  figmentum  (Psal.  100,  3),  ne  qua  fiat  partitio, 
mox  adjungit:  non  fecimus  nos  ipsi.  De  regeneratione  eum  lo¬ 
qui,  quae  principium  est  spiritualis  vitae,  ex  contextu  patet,  ubi 
continuo  post  sequitur,  nos  esse  populum  ejus  et  gregem  pascuo¬ 
rum  ejus.  Yidemus  autem,  ut  non  contentus  simpliciter  salutis 
nostrae  laudem  Deo  dedisse,  diserte  ab  omni  societate  nos  excludat; 


1)  Supple  :  Dominus  ex  edd.  antiqq. 

quasi  diceret,  ne  tantillum  quidem  restare  homini  in  quo  glorie- 
tur,  quia  totum  a  Deo  est. 

7.  Sed  erunt  forte  qui  concedent  voluntatem,  a  bono  suopte 
ingenio  aversam,  sola  Domini  virtute  converti;  sic  tamen  ut  prae¬ 
parata  suas  deinde  in  agendo  partes  habeat.  Quemadmodum  do¬ 
cet  Augustinus1),  omne  bonum  opus  gratiam  praecedere,  et  id 
comitante,  non  ducente;  pedissequa,  non  praevia  voluntate.  Quod 
non  male  a  sancto  viro  dictum  praepostere  huc  detorquet  Petrus 
Lombardus 2).  Ego  autem  tam  in  prophetae  verbis  quae  citavi, 
quam  in  aliis  locis  clare  duo  signari  contendo :  quod  et  pravam 
nostram  voluntatem  corrigat  Dominus,  vel  potius  aboleat,  et  a  se 
ipso  bonam  submittat.  Quatenus  a  gratia  praevenitur,  in  eo  ut 
pedissequam  appelles  tibi  permitto;  sed  quia  reformata  opus  est 
Domini,  hoc  perperam  homini  tribuitur,  quod  gratiae  praevenienti 
pedissequa  voluntate  obsequatur.  Ideo  non  recte  a  Chrysostomo 
scriptum  est3):  nec  gratiam  sine  voluntate,  nec  voluntatem  sine 
gratia  quidquam  posse  operari.  Quasi  vero  non  ipsam  quoque 
voluntatem  operetur  gratia,  sicuti  ex  Paulo  nuper  vidimus.  Ne¬ 
que  vero  Augustini  consilium  fuit,  dum  pedissequam  gratiae  vo¬ 
cat  humanam  voluntatem,  secundas  quasdam  a  gratia  partes  illi 
assignare  in  bono  opere;  sed  quia  hoc  illi  tantum  propositum  erat, 
refellere  pessimum  Pelagii  dogma,  quod  primam  salutis  causam 
in  hominis  merito  ponebat,  quod  satis  erat  praesenti  causae,  con¬ 
tendit,  gratiam  omni  merito  esse  priorem;  altera  interim  quae¬ 
stione  omissa,  de  perpetuo  gratiae  effectu,  quam  tamen  alibi  egre¬ 
gie  tractat.  Aliquoties  enim  dum  dicit,  Dominum  praevenire  no¬ 
lentem  ut  velit;  volentem  subsequi  ne  frustra  velit:  ipsum  boni 
operis  in  solidum  facit  autorem.  Quanquam  clariores  de  hac  re 
sunt  ejus  sententiae  quam  ut  longam  argumentationem  desiderent. 
Laborant,  inquit4),  homines  invenire  in  nostra  voluntate  quod  j 
nostrum  sit,  et  non  ex  Deo;  et  quomodo  inveniri  possit  ignoro. 
Libro  autem  contra  Pelagium  et  Coelestium  primo,  ubi  dictum 
illud  Christi  interpretatur:  omnis  qui  audierit  a  patre  meo,  venit 

ad  me  (Joann.  6,  45),  arbitrium,  inquit,  sic  adjuvatur  ut  non 
solum  quid  faciendum  sit  sciat,  sed  quod  sciverit  etiam  faciat. 
Atque  ita  quum  Deus  docet,  non  per  legis  literam,  sed  per  spi¬ 
ritus  gratiam,  ita  docet  ut  quod  quisque  didicerit,  non  tantum 
cognoscendo  videat,  sed  etiam  volendo  appetat  agendoque  per¬ 
ficiat. 

8.  Et  quoniam  in  praecipuo  cardine  jam  versamur,  agedum 
summam  rei  paucis  ac  apertissimis  tantum  scripturae  testimoniis 
probatam  tradamus  lectoribus;  tum  deinde  (ne  quis  nos  detortae 
perperam  scripturae  insimulet)  ostendamus  neque  hujus  sancti 
viri  (Augustinum  dico)  testimonio  destitui,  quam  ex  scriptura 
desumptam  asserimus  veritatem.  Nam  neque  expedire  censeo  ut 


1)  Ad  Bonif.  epist.  106. 

3)  Serm.  de  invent.  S.  Crucis. 


2)  Libr.  2.  sent.  dist,.  25. 

4)  Libr.  2.  de  remiss.  peccat,  c.  18. 

quae  in  sententiae  nostrae  confirmationem  adduci  ex  scripturis 
possunt,  ordine  singula  recenseantur;  modo  ex  selectissimis ,  quae 
proferentur,  via  sternatur  ad  reliqua  omnia,  quae  sparsim  legun¬ 
tur  intelligenda ;  neque  rursum  intempestive  factum  iri,  si  palam 
fecero  mihi  cum  eo  viro  non  male  convenire ,  cui  plurimum  auto- 
ritatis  merito  defert  piorum  consensus.  Certe  boni  exordium  non 
aliunde  quam  a  solo  Deo  esse ,  facili  et  certa  ratione  liquet.  Ne¬ 
que  enim  voluntas  reperietur  ad  bonum  propensa  nisi  in  electis. 
Atqui  electionis  causa  extra  homines  quaerenda  est;  unde  con¬ 
ficitur  rectam  voluntatem  non  esse  homini  a  se  ipso,  sed  ex 
eodem  beneplacito ,  quo  ante  mundi  creationem  electi  sumus,  fiuere. 
Accedit  altera  non  absimilis  ratio.  Nam  quum  bene  volendi  et 
agendi  principium  sit  ex  fide,  videndum  est  unde  sit  ipsa  fides. 
Quum  vero  gratuitum  esse  Dei  donum  clamet  tota  scriptura,  se¬ 
quitur  ex  mera  gratia  esse  ubi  velle  bonum  incipimus,  qui  ad 
malum  toto  animo  sumus  naturaliter  propensi.  Ergo  Dominus, 
ubi  in  populi  sui  conversione  duo  haec  ponit,  ut  cor  illi  lapi¬ 
deum  auferat,  det  carneum,  aperte  testatur  oportere  aboleri  quod 
ex  nobis  est,  quo  ad  justitiam  convertamur;  quidquid  autem  in 
ejus  locum  subit,  a  se  ipso  esse.  Neque  id  uno  loco  pronuntiat; 
dicit  enim  apud  Jeremiam  (32,  39):  dabo  eis  cor  unum,  et  viam 
unam,  ut  timeant  me  universis  diebus.  Paulo  post:  timorem  no¬ 
minis  mei  dabo  in  cor  eorum,  ut  non  recedant  a  me.  Eursum 
apud  Ezecbielem  (11,  19):  dabo  eis  cor  unum,  et  spiritum  no¬ 
vum  dabo  in  visceribus  eorum;  cor  lapideum  auferam  de  carne 
eorum,  et  dabo  eis  cor  carneum.  Non  posset  evidentius  sibi  ven- 
dicare,  nobis  adimere,  quidquid  est  in  voluntate  nostra  boni  et 
recti,  quam  dum  conversionem  nostram,  creationem  novi  spiritus 
et  novi  cordis  esse  testatur.  Sequitur  enim  semper,  et  ex  vo¬ 
luntate  nostra  nihil  prodire  boni  donec  reformata  fuerit,  et  post 
reformationem,  quatenus  bona  est,  a  Deo  esse,  non  a  nobis. 

9.  Sic  et  precationes  sanctorum  compositae  leguntur.  In¬ 
clinet  cor  nostrum  ad  se  Dominus,  dicebat  Solomo  (1  Eeg.  8,  58), 
ut  servemus  mandata  sua.  Pervicaciam  cordis  nostri  ostendit,  quod 
in  legis  divinae  rebellionem  naturaliter  exsultet,  nisi  flectatur. 
Idem  et  in  Psalmo  (119,  36)  habetur:  inclina  cor  meum  ad  te¬ 
stimonia  tua.  Semper  enim  notanda  est  antithesis  inter  perver¬ 
sum  cordis  motum  quo  fertur  ad  contumaciam,  et  correctionem 
hanc  qua  in  obsequium  cogitur.  David  autem  quum  se  directrice 
gratia  ad  tempus  orbatum  fuisse  sentiens,  Deum  rogat  ut  cor 
mundum  in  se  creet,  spiritum  rectum  innovet  in  suis  visceribus 
(ibid.  51,  12),  an  non  omnes  cordis  sui  partes  impuritate  refertas 
agnoscit,  et  spiritum  obliqua  pravitate  contortum  ?  munditiem  autem 
quam  flagitat,  Dei  creaturam  vocando,  an  non  totam  illi  accep¬ 
tam  refert?  Si  quis  excipiat,  precationem  ipsam  signum  esse  pii 
sanctique  affectus ,  prompta  est  solutio ,  quamvis  jam  aliqua  ex 
parte  resipuisset  David,  conferre  tamen  priorem  statum  cum  illa 
tristi  ruina  quam  expertus  erat.  Personam  ergo  hominis  a  Deo 

alienati  suscipiens,  merito  sibi  dari  petit  quaecunque  electis  suis 
in  regeneratione  confert  Deus.  Itaque  mortuo  similis,  optat  se 
iterum  creari,  ut  ex  mancipio  satanae,  fiat  spiritus  sancti  orga¬ 
num.  Mira  sane  et  portentosa  superbiae  nostrae  libido.  Nihil 
severius  Dominus  exigit,  quam  ut  religiosissime  suum  sabbathum 
observemus,  quiescendo  scilicet  ab  operibus  nostris;  a  nobis  vero 
nihil  magis  aegre  impetratur,  quam  ut,  operibus  nostris  valere 
jussis,  Dei  operibus  justum  locum  cedamus.  Nisi  obstaret  vecor¬ 
dia,  satis  luculentum  testimonium  reddidit  gratiis  suis  Christus, 
ne  maligne  supprimerentur.  Ego  sum,  inquit  (Joann.  15,  1),  vi¬ 
tis,  vos  palmites;  pater  meus  agricola  est;  sicut  palmes  non  po¬ 
test  fructum  ferre  a  se  ipso,  nisi  manserit  in  vite,  sic  nec  vos, 
nisi  in  me  manseritis :  quia  sine  me  nihil  potestis  facere.  Si 
non  aliter  per  nos  fructificamus,  quam  revulsus  a  terra  palmes 
et  humore  privatus  germinat,  non  est  amplius  quaerendum,  quae 
sit  naturae  nostrae  ad  bonum  aptitudo.  Nec  ambigua  est'  ista 
conclusio:  sine  me  nihil  potestis  facere.  Non  dicit  nos  esse  in¬ 
firmiores  quam  qui  nobis  sufficiamus;  sed  nos  ad  nihilum  redigendo 
omnem  vel  exiguae  facultatulae  opinionem  excludit.  Si  in  Christo 
insiti  fructificamus  instar  vitis,  quae  tum  a  terrae  humore,  tum 
a  rore  coelesti,  tum  a  solis  fomento  vegetationis  ducit  energiam, 
nihil  in  bono  opere  restare  nobis  video,  si  Deo  illibatum  serva¬ 
mus  quod  suum  est.  Nequidquam  obtenditur  frivola  argutia,  suc¬ 
cum  jam  inclusum  esse  in  palmite,  et  vim  proferendi  fructus, 
ideoque  non  omnia  sumere  a  terra  vel  a  prima  radice  quia  ali¬ 
quid  suum  conferat.  Neque  enim  aliud  vult  Christus,  quam  nos 
aridum  et  nihili  esse  lignum  ubi  sumus  ab  eo  separati ;  quia  seor¬ 
sum  nulla  sit  in  nobis  bene  agendi  facultas,  sicut  alibi  quoque 
inquit  (Matth.  15,  13):  omnis  arbor  quam  non  plantaverit  pater 
meus,  eradicabitur.  Quare  apostolus  totam  illi  summam  trans- 
scribit  in  loco  jam  citato  (Phil.  2,  13):  Deus  est,  inquit,  qui  in 
vobis  operatur  et  velle  et  perficere.  Prior  pars  operis  boni  est 
voluntas;  altera,  validus  in  exsequendo  conatus:  utriusque  autor 
est  Deus.  Ergo  Domino  surripimus,  si  quid  nobis  arrogamus  aut 
in  voluntate  aut  in  effectu.  Si  diceretur  Deus  opem  ferre  infirmae 
voluntati,  nobis  nonnihil  relinqueretur;  sed  quum  dicitur  efficere 
voluntatem,  jam  extra  nos  quidquid  in  ea  bonum  est  locatur.  Porro 
quoniam  carnis  nostrae  pondere  bona  etiamnum  voluntas  obruitur, 
ne  emergat,  subjunxit,  eluctandis  ejus  pugnae  difficultatibus,  co¬ 
natus  constantiam  ad  effectum  usque  administrari.  Siquidem  nec 
aliter  constare  posset  quod  alibi  docet  (1  Cor.  12,  6),  unicum  esse 
Deum  qui  efficit  omnia  in  omnibus,  ubi  totum  spiritualis  vitae 
cursum  comprehendi  ante  docuimus.  Qua  ratione  David,  post¬ 
quam  vias  Dei  sibi  patefieri  precatus  est,  ut  ambulet  in  ejus  ve¬ 
ritate,  mox  adjungit  (Psal.  86,  11),  unias  cor  meum  ad  timen¬ 
dum  nomen  tuum.  Quibus  verbis  significat,  etiam  qui  probe 
affecti  sunt,  tot  esse  distractionibus  obnoxios  ut  facile  evanescant 
vel  effluant,  nisi  ad  constantiam  firmentur.  Qua  ratione  alibi, 

postquam  gressus  suos  dirigi  ad  servandum  Dei  sermonem  preca¬ 
tus  est,  robur  quoque  ad  bellandum  sibi  dari  postulat  (ibid.  119, 
133):  ne  dominetur,  inquit,  mihi  ulla  iniquitas.  Hunc  itaque 
in  modum  et  inchoat  et  perficit  Dominus  bonum  opus  in  nobis; 
ut  illius  sit,  quod  recti  amorem  concipit  voluntas,  quod  in  ejus 
studium  inclinatur,  quod  ad  ejus  sectandi  conatum  incitatur  et 
movetur;  deinde  quod  electio,  studium,  conatus  nou  fatiscunt, 
sed  ad  effectum  usque  procedunt ;  postremo ,  quod  homo  in  illis 
constanter  pergit,  et  in  finem  usque  perseverat. 

10.  Ac  voluntatem  movet,  non  qualiter  multis  saeculis  tra¬ 
ditum  est  et  creditum,  ut  nostrae  postea  sit  electionis,  motioni 
aut  obtemperare  aut  refragari ;  sed  illam  efficaciter  afficiendo. 
Illud  ergo  toties  a  Chrysostomo  repetitum  repudiari  necesse  est: 
quem  trahit,  volentem  trahit.  Quo  insinuat  Dominum  porrecta 
tantum  manu  exspectare,  an  suo  auxilio  juvari  nobis  adlubescat. 
Talem  fuisse  hominis  adhuc  stantis  conditionem  concedimus,  ut 
potuerit  ad  alterutram  partem  inclinare;  sed  quum  suo  exemplo 
docuerit,  quam  miserum  sit  liberum  arbitrium,  nisi  Deus  in  no¬ 
bis  et  velit  et  possit,  quid  fiet  nobis  si  ad  eum  modulum  suam 
gratiam  nobis  impertitur?  Imo  nos  ipsi  eam  obscuramus  et  ex¬ 
tenuamus  nostra  ingratitudine.  Non  enim  docet  apostolus,  offerri 
nobis  bonae  voluntatis  gratiam  si  acceptemus,  sed  ipsum  velle 
in  nobis  efficere1):  quod  non  aliud  est  nisi  Dominum  suo  spi¬ 
ritu  cor  nostrum  dirigere,  flectere,  moderari,  et  in  eo,  tanquam 
in  possessione  sua,  regnare.  Nec  vero  per  Ezechielem  (11,  19 
et  36,  27),  promittit  se  daturum  electis  spiritum  novum  hoc  tan¬ 
tum  fine,  ut  in  praeceptis  suis  ambulare  possint,  sed  ut  re  ipsa 
ambulent.  Neque  secus  accipi  sententia  Christi  (Joann.  6 ,  45) 
potest,  omnis  qui  audivit  a  patre  meo  venit  ad  me,  quam  ut 
efficacem  a  se  ipsa  Dei  gratiam  doceat,  quemadmodum  et  Augu¬ 
stinus2)  contendit.  Qua  gratia  non  quoslibet  promiscue  dignatur 
Dominus,  quemadmodum  vulgo  jactatur  illud  (nisi  fallor)  occa- 
micum ,  eam  nemini  denegari ,  facienti  quod  in  se  est.  Docendi 
quidem  sunt  homines,  expositam  esse  Dei  benignitatem  omnibus, 
sine  exceptione,  qui  eam  quaerunt;  sed  quum  ii  demum  quaerere 
incipiant,  quibus  coelestis  gratia  aspiravit,  nec  haec  saltem  por¬ 
tiuncula  de  ejus  laude  decerpenda  erat.  Haec  est  sane  electorum 
praerogativa,  ut  per  spiritum  Dei  regenerati  ipsius  ductu  agan¬ 
tur  ac  gubernentur.  Quare  merito  Augustinus  3)  tam  eos  deridet, 
qui  aliquas  volendi  partes  sibi  arrogant,  quam  reprehendit  alios 
qui  putant  promiscue  dari  omnibus  quod  speciale  est  gratuitae 
electionis  testimonium.  Communis,  inquit,  omnibus  est  natura, 
non  gratia;  vitreum  acumen  appellans  quod  mera  vanitate  splen¬ 
det,  ubi  ad  omnes  generaliter  extenditur,  quod  Deus  quibus  vult 
confert.  Alibi  autem :  quomodo  venisti  ?  credendo  :  time  ne ,  dum 


1)  Sic  libri  editi  omnes.  Lege :  effici. 

2)  Libr.  de  praed.  sanet,  c.  8.  3)  De  verbis  apost.  serm.  11. 

Calvini  Instiutio  1.  i  . 

tibi  arrogas  quod  inventa  sit  a  te  via  justa,  pereas  de  via  justa. 
Veni,  inquis,  libero  arbitrio;  voluntate  propria  veni.  Quid  tur¬ 
gescis  r  vis  nosse  quod  et  hoc  praestitum  est  tibi  ?  ipsum  audi 
vocantem:  nemo  venit  ad  me,  nisi  pater  meus  traxerit  eum.  Et 
»  citra  controversiam  elicitur  ex  Joannis  verbis,  sic  efficaciter  gu¬ 
bernari  divinitus  piorum  corda,  ut  inflexibili  affectu  sequantur. 
Qui  ex  Deo  genitus  est,  inquit  (1  Joann.  3,  9),  non  potest  pec¬ 
care;  quia  semen  Dei  in  ipso  manet.  Nam  medium  quem  so¬ 
phistae  imaginantur  motum,  cui  obsequi  vel  quem  repellere  libe¬ 
rum  sit,  aperte  excludi  videmus,  ubi  asseritur  efficax  ad  perse¬ 
verandum  constantia. 

11.  De  perseverantia  nihilo  magis  dubium  futurum  erat, 
quin  habenda  esset  pro  gratuito  Dei  dono,  nisi  invaluisset  pessi¬ 
mus  error,  pro  hominum  merito  hanc  dispensari,  prout  se  unus¬ 
quisque  non  ingratum  primae  gratiae  praebuerit.  Sed  enim,  quo¬ 
niam  inde  natus  est  quod  putabant  in  manu  nostra  esse  respuere 
vel  accipere  oblatam  Dei  gratiam,  hac  opinione  explosa,  ille 
quoque  sponte  sua  corruit.  Quanquam  hic  bifariam  erratur.  Nam 
praeterquam  quod  nostram  erga  primam  gratiam  gratitudinem  le- 
gitimumque  usum  posterioribus  remunerari  docent,  addunt  etiam, 
non  jam  solam  gratiam  in  nobis  operari,  sed  esse  tantum  nobis 
co operatricem.  De  priore  sic  habendum  est:  Dominum,  dum  in 
dies  locupletat,  et  novis  suae  gratiae  dotibus  cumulat  servos  suos, 
quia  opus  quod  in  illis  coepit  gratum  acceptumque  habet,  in 
illis  invenire,  quod  majoribus  gratiis  prosequatur.  Atque  huc  per¬ 
tinent  sententiae  illae:  habenti  dabitur;  item:  euge,  serve  bone, 
quia  in  paucis  fuisti  fidelis,  super  multa  te  constituam  (Matth. 
25,  21.  23  et  29;  Luc.  19,  17  et  26).  Sed  hic  duo  sunt  ca¬ 
venda,  ne  aut  remunerari  dicatur  posterioribus  gratiis  legitimus 
usus  primae  gratiae,  ac  si  homo  sua  ipsius  industria  redderet 
gratiam  Dei  efficacem;  aut  sic  remuneratio  censeatur  ut  desinat 
haberi  gratuita  Dei  gratia.  Eateor  ergo  exspectandam  esse  fide¬ 
libus  hanc  Dei  benedictionem,  quo  melius  usi  fuerint  superiori¬ 
bus  gratiis,  ut  eo  majoribus  posthac  adaugeantur;  sed  illum  quo¬ 
que  usum  a  Domino  esse  dico,  et  hanc  remunerationem  a  gra¬ 
tuita  ejus  benevolentia  provenire.  Ac  sinistre  non  minus  quam 
infeliciter  tritam  illam  distinctionem  usurpant,  operantis  gratiae 
et  cooperantis.  Hac  quidem  usus  est  Augustinus,  sed  commoda 
definitione  leniens,  Deum  cooperando  perficere  quod  operando  in¬ 
cipit;  ac  eandem  esse  gratiam,  sed  sortiri  nomen  pro  diverso 
modo  effectus.  IJnde  sequitur,  eum  non  partiri  inter  Deum  et 
nos  ac  si  ex  proprio  utriusque  motu  esset  mutua  concurrentia, 
sed  gratiae  multiplicationem  notare.  Quo  pertinet  quod  alibi  di¬ 
cit  x) ,  multa  Dei  dona  praecedere  bonam  hominis  voluntatem, 
inter  quae  est  et  ipsa.  Unde  sequitur  nihil  reliquum  facere  quod 
ipsa  sibi  arroget.  Quod  et  Paulus  nominatim  expressit  (Phil. 


1)  Enchir.  ad  Laur.  c.  32. 


CAPUT  IJI. 


21 1 


2,  13).  Nam  quum  dixisset,  Deum  esse  qui  efficit  in  nobis  et 
velle  et  perficere,  continuo  subdidit,  utrumque  facere  pro  bona 
voluntate,  hac  dictione  gratuitam  esse  benignitatem  indicans.  Ad 
id  autem  quod  dicere  solent,  postquam  primae  gratiae  locum  de¬ 
dimus,  jam  conatus  nostros  subsequenti  gratiae  cooperari,  re¬ 
spondeo:  si  intelligant  nos,  ex  quo  semel  Domini  virtute  in  justi¬ 
tiae  obsequium  edomiti  sumus,  ultro  pergere,  et  propensos  esse 
ad  sequendam  gratiae  actionem,  nihil  reclamo.  Est  enim  certis¬ 
simum,  ubi  gratia  Dei  regnat,  talem  esse  obsequendi  promptitu- 
dinem.  Unde  id  tamen  nisi  quod  spiritus  Dei  ubique  sibi  con¬ 
sentiens,  quam  principio  generavit  obedientiae  affectionem,  ad 
perseverandi  constantiam  fovet  et  confirmat?  At  si  hominem  a 
se  ipso  sumere  volunt  unde  gratiae  Dei  collaboret,  pestilentissime 
hallucinantur. 

12.  Atque  huc  falso  per  inscitiam  torquetur  illud  apostoli 
(1  Cor.  15,  10):  plus  omnibus  iis  laboravi;  non  ego,  sed  gratia 
Dei  mecum.  Sic  enim  accipiunt:  quia  paulo  arrogantius  dictum 
videri  poterat  quod  se  praeferret  omnibus,  id  quidem  corrrigere, 
laudem  ad  Dei  gratiam  referendo;  sed  ita  ut  se  gratiae  coopera¬ 
rium  vocet.  Ad  hanc  festucam  mirum  est,  tot  non  malos  alioqui 
homines  impegisse.  Non  enim  gratiam  Domini  secum  laborasse 
scribit  apostolus,  ut  se  consortem  laboris  faciat;  quin  potius  to¬ 
tam  laboris  laudem  uni  gratiae  transscribit ,  ista  correctione:  non 
ego,  ait,  sum  is  qui  laboravi,  sed  gratia  Dei  quae  mihi  aderat. 
Fefellit  autem  eos  loquutionis  ambiguitas,  sed  magis  praepostera 
versio,  in  qua  vis  graeci  articuli  praetermissa  fuit.  Nam  si  ad 
verbum  reddas,  non  dicit  gratiam  sibi  fuisse  cooperatricem ,  sed 
gratiam  quae  sibi  aderat,  omnium  fuisse  effectricem.  Atque  id 
non  obscure,  licet  breviter,  docet  Augustinus,  quum  ita  loquitur : 
praecedit  voluntas  bona  hominis  multa  Dei  dona,  sed  non  omnia; 
quae  autem  praecedit  ipsa,  in  eis  et  ipsa  est.  Sequitur  deinde 
ratio:  quia  scriptum  sit  (Psal.  59,  11;  23,  6):  misericordia  ejus 
praevenit  me;  et,  misericordia  ejus  subsequetur  me:  nolentem 
praevenit,  ut  velit,  volentem  subsequitur,  ne  frustra  velit.  Cui 
consendit  Bernardus  x),  ecclesiam  ita  loquentem  inducens:  trahe 
quodammodo  invitam  ut  facias  voluntariam;  trahe  torpentem  ut 
reddas  currentem. 

13.  Audiamus  nunc  Augustinum  suis  verbis  loquentem,  ne 
aetatis  nostrae  Pelagiani ,  hoc  est  sorbonici  sophistae,  totam  ve¬ 
tustatem  nobis  adversam  pro  suo  more  criminentur.  In  quo 
scilicet  patrem  suum  Pelagium  imitantur,  a  quo  in  eandem  olim 
arenam  ipse  Augustinus  protractus  est.  Libro  de  correptione  et 
gratia  ad  Valentinum 2)  fusius  exsequitur,  quod  breviter,  ejus  ta¬ 
men  verbis,  referam:  gratiam  persistendi  in  bono  Adae  fuisse  da¬ 
tam  si  vellet ;  nobis  dari  ut  velimus ,  ac  voluntate  concupiscentiam 
superemus.  Habuisse  ergo  illum  posse,  si  vellet;  sed  non  velle, 


1)  Serm.  2.  in  Cant.  2)  Cap.  12. 

ut  posset;  nobis  et  velle  dari  et  posse.  Primam  fuisse  libertatem, 
posse  non  peccare;  nostram  multo  majorem,  non  posse  peccare. 
Ac  ne  de  futura  post  immortalitatem  perfectione  loqui  putetur  , 
(si cuti  perperam  Lombardus  l)  eo  trahit),  scrupulum  hunc  paulo 
post  eximit.  Tantum  quippe,  inquit,  spiritu  sancto  accenditur 
voluntas  sanctorum;  ut  ideo  possint  quia  sic  volunt,  ideo  velint, 
quia  Deus  operatur  ut  sic  velint.  Nam  si  in  tanta  infirmitate ,  in 
qua  tamen  ad  reprimendam  elationem  perfici  virtutem  decet,  ipsis 
relinquatur  voluntas  sua,  ut  adjutorio  Dei  possint,  si  velint,  nec 
Deus  operetur  in  illis  ut  velint,  inter  tot  tentationes  infirmitate 
voluntas  ipsa  succumberet,  ideoque  perseverare  non  possent. 
Subventum  est  ergo  infirmitati  voluntatis  humanae,  ut  gratia  di¬ 
vina  indeclinabili  ter  et  inseparabiliter  ageretur,  ideoque  quantum¬ 
vis  infirma  non  deficeret.  Tractat  deinde 2)  copiosius  quomodo 
corda  nostra  Dei  afficientis  necessario  sequantur  motum,  ac  dicit 
quidem  Dominum  homines  suis  voluntatibus  trahere,  sed  quas 
ipse  operatus  est.  Habemus  nunc  Augustini  ore  testatum  quod 
in  primis  obtinere  volumus,  non  offerri  tantum  a  Domino  gra¬ 
tiam,  quae  libera  cujusque  electione  aut  recipiatur,  aut  respuatur; 
sed  ipsam  esse,  quae  in  corde  et  electionem  et  voluntatem  for¬ 
met:  ut  quidquid  deinde  sequitur  boni  operis,  fructus  sit  ipsius 
ac  effectus ,  nec  aliam  habeat  sibi  obsequentem  voluntatem  nisi 
quam  fecit.  Sunt  enim  ejus  quoque  verba  ex  alio  loco :  omne 
bonum  in  nobis  opus  nonnisi  gratiam  facere. 

14.  Quod  autem  alibi3)  dicit,  non  tolli  gratia  voluntatem, 
sed  ex  mala  mutari  in  bonam,  et  quum  bona  fuerit  adjuvari, 
significat  tantum,  hominem  non  ita  trahi  ut  sine  motu  cordis, 
quasi  extraneo  impulsu  feratur;  sed  intus  sic  affici  ut  ex  corde 
obsequatur.  Specialiter  gratuitoque  electis  dari ,  in  hunc  modum 
ad  Bonifacium4)  scribit:  scimus  non  omnibus  hominibus  dari  Dei 
gratiam;  et  quibus  datur,  neque  secundum  merita  operum  dari, 
neque  secundum  merita  voluntatis,  sed  gratuita  gratia;  quibus 
non  datur,  scimus  justo  Dei  judicio  non  dari.  Ac  in  eadem  epi¬ 
stola  fortiter  eam  opinionem  impugnat,  quae  hominum  meritis 
subsequentem  gratiam  reddi  putat,  quia  primam  gratiam  non  re¬ 
spuendo  se  dignos  praestiterint.  Vult  enim  Pelagium  fateri,  no¬ 
bis  gratiam  necessariam  esse  ad  singulas  actiones,  neque  operibus 
retribui,  quo  sit  vere  gratia.  Sed  breviore  summa  comprehendi 
res  non  potest  quam  ex  octavo  capite  libri  ad  Valentinum,  de 
correptione  et  gratia:  ubi  primum  docet,  quod  humana  voluntas 
non  libertate  gratiam,  sed  gratia  consequatur  libertatem;  quod 
per  eandem  gratiam  impresso  delectationis  affectu,  ad  perpetuita¬ 
tem  conformetur;  quod  insuperabili  fortitudine  roboretur;  quod 


1)  Libr.  2.  dist.  25. 

2)  Cap.  14. 

3)  Epist.  105  (194). 

4)  Imo  ad  Paulinum  Epist.  106  (186). 

illa  gubernante  nunquam  excidat,  deserente  protinus  corruat;  quod 
gratuita  Domini  misericordia  et  ad  bonum  convertatur  et  conversa 
in  ipso  perseveret;  quod  voluntatis  humanae  directio  in  bonum, 
et  post  directionem  constantia,  ex  sola  Dei  voluntate  pendeat, 
non  ullo  suo  merito.  Ita  homini  tale  relinquitur  liberum  arbi¬ 
trium  (si  appellare  ita  libet),  quale  alibi  scribit1),  quod  nec  ad 
Deum  converti,  nec  in  Deo  persistere,  nisi  per  gratiam,  possit; 
a  gratia  valeat  quidquid  valet. 


CAPUT  iv. 

Quomodo  operetur  Deus  in  cordibus  hominum. 

Tres  sunt  hujus  Capitis  praecipuae  partes  :  1)  An  aliquid  in  malis  actio¬ 

nibus  et  quantum  Deo  tribuendum  sit,  diabolo  item  et  homini,  sect.  1 — 5.  — 
2)  In  rebus  mediis  quantum  Deo  tribuendum,  et  quantum  homini  relinquendum 
sit ,  sect.  6.  —  3)  Duarum  objectionum ,  quae  in  hac  disputatione  occurrunt, 

solutio,  sect.  7  et  8. 


1.  Hominem  peccati  jngo  ita  captivum  teneri,  ne  ad  bonum 
aut  voto  aspirare,  aut  studio  contendere  suapte  natura  queat,  suffi¬ 
cienter,  nisi  fallor,  probatum  est.  Praeterea  distinctio  inter  coac¬ 
tionem  et  necessitatem  posita  fuit,  unde  liqueret  eum,  dum  ne¬ 
cessario  peccat,  nihilo  tamen  minus  voluntarie  peccare.  Sed  quo¬ 
niam,  dum  in  servitutem  diabolo  addicitur,  illius  arbitrio  videtur 
magis  agi  quam  suo,  quale  sit  actionis  utriusque  genus,  expe¬ 
diendum  restat;  tum  solvenda  quaestio,  an  aliquid  in  malis  ope¬ 
ribus  Deo  sit  tribuendum,  in  quibus  nonnullam  ejus  actionem  in¬ 
tercedere  scriptura  insinuat.  Alicubi  Augustinus  humanam  volun¬ 
tatem  equo  comparat  sessoris  nutum  exspectanti,  Deum  ac  dia¬ 
bolum,  sessoribus.  Si  Deus  illi  insidet,  inquit,  perinde  ac  mo¬ 
deratus  et  peritus  sessor,  composite  illam  regit,  tarditatem  incitat, 
nimiam  celeritatem  compescit,  petulantiam  luxuriamque  coercet, 
pervicaciam  retundit,  in  rectam  viam  deducit;  quod  si  eam  dia¬ 
bolus  occupavit,  instar  stolidi  ac  petulantis  sessoris  per  invia  ra¬ 
pit,  impellit  in  foveas,  per  praecipitia  devolvit,  ad  contumaciam 
ferociamque  instigat.  Qua  similitudine,  quando  melior  non  occur¬ 
rit,  in  praesentia  contenti  erimus.  Imperio  igitur  diaboli  quod 
animalis  hominis  voluntas  dicitur  subjacere  ut  inde  agitetur,  non 
significat  ipsam  reluctantem  ac  restitantem  ad  obsequia  adigi  (quem¬ 
admodum  invita  mancipia  obire  jussa  nostra  dominii  jure  cogi¬ 
mus)  ,  sed  satanae  praestigiis  fascinatam  illi  se  ad  omnem  ductum 
obsequentem  necessario  praebere.  Nam  quos  spiritus  sui  regimine 
non  dignatur  Dominus,  eos  ad  satanae  actionem  justo  judicio  ab¬ 
legat.  Quare  apostolus  Deum  hujus  saeculi  excaecasse  mentes  in- 


1)  Epist.  46  (214). 

fidelibus  exitio  destinatis  ait  (2  Cor.  4,  4),  ne  cernant  lumen  evan- 
gelii.  Et  alio  loco  (Eph.  2,  2),  ipsum  operari  in  filiis  contuma¬ 
cibus.  Excaecatio  impiorum,  et  quaecunque  inde  sequuntur  fla- 
gitia,  opera  satanae  nuncupantur;  quorum  tamen  causa  extra  hu¬ 
manam  voluntatem  quaerenda  non  est,  ex  qua  radix  mali  surgit; 
in  qua  fundamentum  regni  satanae  (hoc  est,  peccatum)  residet. 

2.  Longe  est  alia  ratio  divinae  in  talibus  actionis.  Quae 
ut  certius  nobis  pateat,  exemplo  sit  calamitas  a  Chaldaeis  sancto 
Job  illata.  Chaldaei,  interemptis  ejus  pastoribus,  gregem  hosti¬ 
liter  depraedantur.  Jam  eorum  improbum  facinus  palam  exstat; 
neque  in  eo  opere  cessat  satan,  a  quo  totum  id  provenire  narrat 
historia.  Ipse  autem  Job  Domini  opus  in  eo  recognoscit,  quem 
dicit  sibi  abstulisse  quae  erepta  erant  per  Chaldaeos.  Quomodo 
idem  opus  ad  Deum ,  ad  satanam ,  ad  hominem  autorem  referamus, 
quin  vel  satanam  excusemus  Dei  consortio  ,  vel  Deum  mali  auto¬ 
rem  praedicemus?  Eacile,  si  finem  agendi  primum  inspiciamus, 
deinde  modum.  Domini  consilium  est  servi  sui  patientiam  cala¬ 
mitate  exercere;  satan  molitur  eum  ad  desperationem  adigere; 
Chaldaei  ex  re  aliena  praeter  jus  et  fas  lucrum  quaerere  affectant. 
Tanta  in  consiliis  diversitas  opus  jam  valde  distinguit.  In  modo 
non  minus  est  discriminis.  Satanae  affligendum  servum  suum  Do¬ 
minus  permittit;  Chaldaeos,  quos  ad  id  exsequendum  ministros 
delegit,  illi  permittit  ac  tradit  impellendos;  satan  alioqui  pravos 
Chaldaeorum  animos  venenatis  suis  aculeis  ad  perpetrandum  id 
flagitium  instigat;  illi  ad  injustitiam  furiose  ruunt,  omniaque  mem¬ 
bra  scelere  obstringunt  ac  contaminant.  Proprie  ergo  agere  di¬ 
citur  satan  in  reprobis,  in  quibus  regnum  suum,  hoc  est  nequi¬ 
tiae,  exercet.  Dicitur  et  Deus  suo  modo  agere,  quod  satan  ipse 
(instrumentum  quum  sit  irae  ejus)  pro  ejus  nutu  ac  imperio  huc 
atque  illuc  se  inflectit  ad  exsequenda  ejus  justa  judicia.  Omitto 
hic  universalem  Dei  motionem,  unde  creaturae  omnes  ut  sustinen¬ 
tur,  ita  efficaciam  quidvis  agendi  ducunt.  De  illa  speciali  actione 
tantum  loquor  quae  in  unoquoque  facinore  apparet.  Idem  ergo 
facinus  Deo,  satanae,  homini  assignari,  videmus  non  esse  absur¬ 
dum;  sed  varietas  in  fine  et  modo  facit,  ut  illic  inculpata  Dei 
justitia  reluceat,  satanae  hominisque  nequitia  cum  suo  opprobrio 
se  prodat. 

3.  Yeteres  religiosius  interdum  simplicem  quoque  veritatis 
confessionem  in  hac  parte  reformidant,  quod  verentur  ne  impie¬ 
tati  fenestram  de  operibus  Dei  irreverenter  obloquendi  aperiant. 
Quam  sobrietatem  ut  exosculor,  ita  minime  periculosum  judico, 
si  impliciter  teneamus  quod  scriptura  tradit.  Ne  Augustinus  qui¬ 
dem  illa  superstitione  interdum  solutus  est;  quemadmodum  ubi 
dicit1),  indurationem  et  excaecationem  non  ad  operationem  Dei, 
sed  ad  praescientiam  spectare.  At  istas  argutias  non  recipiunt 
tot  scripturae  loquutiones,  quae  plus  aliquid  Dei,  quam  prae- 


1)  Libr.  de  praedest.  et  gratia  c.  4.  5. 

!  scientiam,  intervenire  clare  ostendunt.  Et  Augustinus  ipse  libro 
contra  Julianum  quinto  longa  oratione  contendit ,  non  permissionis 
tantum  aut  patientiae  divinae  esse  peccata,  sed  etiam  potentiae, 
ut  sic  priora  peccata  puniantur.  Similiter  quod  de  permissione 
afferunt ,  dilutius  est  quam  ut  subsistat.  Saepissime  excaecare 
dicitur  Deus  et  indurare  reprobos ,  eorum  corda  vertere ,  inclinare, 

|  impellere,  ut  alibi  fusius  docui.  Id  quale  sit,  nequaquam  expli¬ 
catur,  si  confugitur  ad  praescientiam  aut  permissionem.  Nos  ergo 
duplici  ratione  respondemus  id  fieri.  Siquidem  quum  sublato  ejus 
lumine ,  nihil  quam  caligo  et  caecitas  supersit ;  quum  ablato  ejus 
spiritu  corda  nostra  in  lapides  obdurescant;  quum  cessante  ejus 
directione,  in  obliquitatem  contorqueantur:  rite  excaecare,  indu¬ 
rare,  inclinare  dicitur  quibus  facultatem  videndi,  parendi,  recte 
exsequendi  adimit.  Secunda  ratio ,  quae  multo  propius  accedit  ad 
verborum  proprietatem ,  quod  ad  exsequenda  sua  judicia  per  mi¬ 
nistrum  irae  suae  sutanam,  et  consilia  eorum  destinat  quo  visum 
est,  et  voluntates  excitat,  et  conatus  firmat.  Sic  ubi  recitat 
Moses  (Deut.  2,  30),  Sehon  regem  transitum  non  dedisse  populo, 
quia  induraverat  Deus  spiritum  ejus  et  cor  obfirmaverat,  finem 
consilii  mox  subjungit,  ut  daret  eum  in  manus  nostras,  inquit. 
Ergo,  quia  perditum  Deus  volebat,  obstinatio  cordis,  divina  fuit 
ad  ruinam  praeparatio. 

4.  Secundum  priorem  rationem  istud  videtur  dictum:  aufert 
labium  a  veracibus,  et  rationem  tollit  a  senioribus  (Job.  12,  20); 
aufert  cor  ab  iis  qui  praesunt  populo  terrae,  errare  eos  facit  per 
invium  (Psal.  107,  40).  Item  (Jes.  63,  17):  quare  dementasti 
nos  Domine,  indurasti  cor  nostrum,  ne  timeamus  te?  Quandoqui¬ 
dem  indicant  potius  quales  Deus  homines  faciat  deserendo ,  quam 
qualiter  opus  in  ipsis  suum  peragat.  At  sunt  alia  testimonia  quae 
ultra  procedunt;  qualia  sunt  de  Pharaonis  induratione  (Exod.  4, 
21  et  7,  3):  indurabo  cor  Pharaonis,  ne  vos  audiat,  ac  dimittat 
populum.  Postea  dicit  se  aggravasse  cor  illius  et  roborasse  (ibid. 
(10,  1).  An  induravit  non  emolliendo?  Id  quidem  verum  est; 
sed  plus  aliquid  fecit,  quod  obstinatione  pectus  ejus  obfirmandum 
satanae  mandavit.  Unde  prius  dixerat;  tenebo  cor  illius  (ibid. 
3,  19).  Egreditur  populus  ex  Aegypto,  prodeunt  obviam  infesti 
regionis  incolae :  unde  excitati  ?  Moses  certe  populo  asserebat 
(Deut.  2,  30),  Dominum  fuisse  qui  corda  eorum  roborasset.  Pro¬ 
pheta  vero  eandem  historiam  recitans,  dicit  (Psal.  105,  25),  ipsum 
vertisse  corda  eorum  ut  odio  haberent  populum  suum.  Jam  dicere 
non  possis  destitutos  Domini  consilio  impegisse.  Nam  si  robo¬ 
rantur  et  vertuntur,  destinato  inflectuntur  ad  id  ipsum.  Ad  haec, 
quoties  in  populi  transgressiones  vendicare  illi  placuit,  quomodo 
opus  suum  in  reprobis  adimplevit?  ut  videas  efficaciam  agendi 
penes  ipsum  fuisse,  illos  ministerium  duntaxat  praebuisse.  Quare 
nunc  sibilo  suo  evocaturum  se  illos  minabatur  (Jes.  5,  26  et  7,  18); 
nunc  instar  sagenae  sibi  fore  ad  irretiendos  (Ez.  12,  13  et  17,  20); 
nunc  mallei  instar,  ad  feriendos  Israelitas  (Jer.  50,  23).  Sed 

praecipue  tum  declaravit,  quam  non  sit  otiosus  in  illis,  dum 
Sennacherib  securim  vocat  (Jes.  10,  15);  quae  ad  secandum  manu 
sua  et  destinata  fuit  et  impacta.  Non  male  alicubi  Augustinus *) 
ita  definit:  quod  ipsi  peccant,  eorum  esse;  quod  peccando  hoc 
vel  illud  agant,  ex  virtute  Dei  esse,  tenebras  prout  visum  est 
dividentis. 

5.  Porro  satanae  ministerium  intercedere  ad  reprobos  in¬ 
stigandos,  quoties  huc  atque  illuc  Dominus  providentia  sua  eos 
destinat,  vel  ex  uno  loco  satis  constiterit.  Dicitur  enim  saepius 
in  Samuele,  quod  Saulem  aut  raptaverit  aut  dimiserit  spiritus  Do¬ 
mini  malus  et  spiritus  malus  a  Domino  (1  Sam.  16,  14 ;  18,  10  etc.). 
Ad  spiritum  sanctum  id  referre  nefas  est.  Spiritus  ergo  impurus 
Dei  spiritus  vocatur,  quia  ad  ejus  nutum  potentiamque  respondet, 
instrumentum  magis  ipsius  in  agendo,  quam  a  se  ipso  auctor. 
Simul  addendum  est  quod  a  Paulo  (2  Thess.  2,  11)  traditur,  di¬ 
vinitus  efficaciam  erroris  ac  seductionis  immitti,  ut  credant  men¬ 
dacio  qui  veritati  non  paruerunt.  Longo  tamen  discrimine  sem- 
per  distat  in  eodem  opere  id  quod  agit  Dominus  ab  eo  quod  sa- 
tan  et  impii  moliuntur.  Ille  mala  instrumenta,  quae  sub  manu 
habet  et  versare  quolibet  potest,  servire  justitiae  suae  facit.  Hi 
prout  mali  sunt,  nequitiam  ingenii  pravitate  conceptam  effectu 
pariunt.  Reliqua,  quae  ad  vendicandam  a  columnia  Dei  majesta¬ 
tem,  tum  praecidendam  impiis  tergiversationem  pertinent,  in  ca¬ 
pite  de  providentia  jam  exposita  sunt 1  2).  Hic  enim  breviter  pro¬ 
positum  modo  fuit,  quomodo  in  reprobo  homine  regnet  satan, 
quomodo  in  utroque  agat  Dominus,  indicare. 

6.  In  actionibus  autem  quae  nec  justae  per  se,  nec  vitio¬ 
sae  sunt ,  et  ad  corpoream  magis  quam  spiritualem  vitam  spectant, 
quam  libertatem  obtineat  homo,  etsi  supra  attigimus,  nondum 
tamen  explicatum  est.  Nonnulli  in  talibus  liberam  ei  electionem 
concesserunt,  magis,  ut  arbitror,  quod  de  re  non  magni  momenti 
disceptare  nolebant,  quam  quod  asserere  pro  certo  vellent  illud 
ipsum  quod  concedunt.  Ego,  etsi  eos  qui  nullas  esse  sibi  ad  ju¬ 
stitiam  vires  tenent,  quod  in  primis  ad  salutem  cognitu  necessa¬ 
rium  est  tenere  fateor,  non  tamen  puto  hanc  quoque  partem 
negligendam,  ut  noverimus  specialis  esse  gratiae  Domini,  quoties 
in  mentem  venit  eligere  quod  e  re  nostra  est,  quoties  eo  volun¬ 
tas  inclinat,  rursum  quoties  et  mens  et  animus  refugit  quod  alio- 
qui  erat  nociturum.  Atque  huc  se  protendit  divinae  providentiae 
vis,  non  modo  ut  rerum  eventus  succedant  quemadmodum  expe¬ 
dire  prospexerit,  sed  ut  voluntates  quoque  hominum  eodem  ten¬ 
dant.  Equidem  si  sensu  nostro  reputamus  rerum  externarum  ad- 
ministrationem,  nihil  dubitabimus  eatenus  sub  humano  arbitrio 
sitas  esse;  verum  si  aures  tot  testimoniis  praebemus,  quae  Domi- 


1)  De  praedest.  sanet. 

2)  Nimirum  supra  1.  I.  c.  16  seqq. 

num  in  his  quoque  regere  animos  hominum  clamant,  arbitrium 
ipsum  speciali  Dei  motioni  subjicere  nos  cogent.  Quis  Aegyptio¬ 
rum  voluntates  Israelitis  conciliavit,  ut  preciosissima  quaeque  vasa 
illis  commodato  darent  (Exod.  11,  3)?  Nunquam  eo  animum  ipsi 
suapte  sponte  induxissent.  Ergo  eorum  animi  Domino  magis  sub¬ 
erant  quam  a  se  ipsis  regebantur.  Nec  sane  Jacob,  nisi  persua¬ 
sus  esset  Deum,  prout  visum  est,  hominibus  induere  diversos  af¬ 
fectus,  dixisset  de  filio  Joseph  (quem  profanum  esse  quempiam 
Aegyptium  putabat):  det  vobis  Deus  invenire  misericordiam  co¬ 
ram  hoc  viro  (Gen.  43,  14).  Sicuti  et  tota  ecclesia  in  Psalmo 
(106,  46)  fatetur,  quum  ejus  misereri  voluit  Deus,  mansuefacta 
ad  clementiam  ab  ipso  fuisse  crudelium  gentium  corda.  Bursum 
quum  exarsit  in  iram  Saul,  ut  se  ad  bellum  accingeret,  causa  ex¬ 
primitur  (1  Sam.  11,  6),  quod  eum  impulerit  spiritus  Dei.  Quis 
animum  Absolomi  avertit  ab  amplexando  consilio  Achitophel,  quod 
esse  vice  oraculi  solebat  (2  Sam.  17,  14)?  Quis  flexit  Rehab eam, 
ut  juvenili  consilio  persuaderetur  (1  Reg.  12,  10)?  Quis  gentes 
magnae  prius  audaciae  perterruit  ad  Israelis  adventum?  Id  qui¬ 
dem  divinitus  fieri  confessa  est  meretrix  Rahab  (Jos.  2 ,  9).  Quis 
rursus  metu  et  formidine  dejecit  Israelis  corda,  nisi  qui  in  lege 
minatus  est  se  daturum  illis  cor  pavidum  (Lev.  26,  36)? 

7.  Excipiet  quispiam,  esse  haec  singularia  exempla,  ad  quo¬ 
rum  regulam  exigi  nequaquam  universa  debeant.  Ego  vero  dico, 
sufficienter  iis  probari  quod  contendo,  Deum,  quoties  viam  facere 
vult  suae  providentiae,  etiam  in  rebus  externis  hominum  volun¬ 
tates  flectere  et  versare,  nec  ita  esse  liberam  ipsorum  electionem, 
quin  ejus  libertati  Dei  arbitrium  dominetur.  Yelis  nolis,  animum 
tuum  a  motione  Dei  potius  quam  ab  electionis  tuae  libertate  pen¬ 
dere,  haec  quotidiana  experientia  reputare  coget,  quod  te  in  re¬ 
bus  minime  perplexis  judicium  et  mens  saepe  deficit,  in  rebus 
factu  non  arduis  animus  flaccescit;  rursum  in  rebus  obscurissimis 
expeditum  statim  offertur  consilium,  in  magnis  et  periculosis  ani¬ 
mus  omni  difficultate  superior  suppetit.  Atque  ita  interpretor 
quod  ait  Salomo  (Prov.  20,  12):  ut  auris  audiat,  ut  oculus  vi¬ 
deat,  Dominus  facit  utrumque.  Non  enim  mihi  de  creatione  lo¬ 
qui  videtur,  sed  peculiari  functionis  gratia.  Quum  vero  scribit 
(Prov.  21,  1),  Dominum  cor  regis,  quasi  rivos  aquarum  in  manu 
sua  tenere  et  inclinare  quocunque  voluerit,  sub  una  profecto  spe¬ 
cie  totum  genus  comprehendit.  Si  cujus  enim  voluntas  omni  sub¬ 
jectione  soluta  est,  id  juris  regiae  voluntati  maxime  competit, 
quae  in  alias  quodammodo  regnum  exercet;  quod  si  illa  Dei  manu 
flectitur,  neque  nostra  eximetur  ea  conditione.  Hac  de  re  insig¬ 
nis  exstat  Augustini  x)  sententia:  scriptura,  si  diligenter  inspicia- 
tur,  ostendit  non  solum  bonas  hominum  voluntates,  quas  ipse 
facit  ex  malis,  et  a  se  factas  in  actus  bonos  et  vitam  dirigit 
aeternam,  verum  illas  quae  conservant  saeculi  creaturam,  ita  esse 


1)  De  grat.  et  lib.  arbit.  ad  Valent,  c.  20. 

in  Dei  potestate,  nt  eas  quo  voluerit,  quando  voluerit,  faciat  in¬ 
clinari,  vel  ad  praestanda  beneficia,  vel  ad  poenas  infligendas, 
occultissimo  quidem  judicio,  sed  justissimo. 

8.  Hic  meminerint  lectores,  ab  eventu  rerum  non  esse  aesti¬ 
mandam  humani  arbitrii  facultatem,  quod  imperiti  quidam  prae¬ 
postere  facere  solent.  Ex  eo  enim  pulchre  et  ingeniose  sibi  vi¬ 
dentur  humanam  voluntatem  convincere  servitutis,  quod  ne  sum¬ 
mis  quidem  monarchis  omnia  ex  sententia  fluant.  Atqui  facultas 
ista,  de  qua  loquimur,  intra  hominem  consideranda  est,  non  ab 
extraneo  successu  metienda.  Siquidem  in  liberi  arbitrii  disputa¬ 
tione  non  hoc  quaeritur,  an  homini,  quaecunque  animo  delibera¬ 
ri! ,  perficere  et  exsequi  per  externa  impedimenta  liceat,  sed  an 
in  re  qualibet  liberam  habeat  et  judicii  electionem  et  voluntatis 
affectionem?  Quae  utraque  si  hominibus  suppetat,  non  minus 
liberi  arbitrii  Attilius  Eegulus  erit,  angustiis  dolii  aculeati  inclu¬ 
sus,  quam  Augustus  Caesar  magnam  orbis  terrarum  partem  nutu 
suo  gubernans. 

CAPUT  V. 

Objectionum  refutatio,  quae  pro  defensione  liberi  arbitrii 
afferri  solent. 

Has  objectiones  ad  tria  praecipua  capita  refert:  1)  Quatuor  absurda,  quae 
ab  adversariis  adversus  orthodoxam ,  de  humani  arbitrii  servitute ,  doctrinam 
conficta  sunt,  proponit  ac  refellit,  sect.  1 — 5.  —  2)  Scripturae  testimonia,  qui¬ 
bus  abutuntur,  ut  errorem  confirment,  ad  quinque  classes  revocata  explicat, 
sect.  6 — 15.  —  3)  Quinque  alia  singularia  loca ,  pro  liberi  arbitrii  defensione, 
citata  interpretatur,  sect.  16 — 19. 

1.  De  humani  arbitrii  servitute  satis  dictum  videri  posset, 
nisi  qui  falsa  libertatis  opinione  praecipitare  ipsum  conantur,  suas 
ex  adverso  quasdam  rationes  obtenderent  ad  sententiam  nostram 
oppugnandam.  Congerunt  primo  absurda  nonnulla,  quibus  eam 
in  odium  trahant,  tanquam  a  sensu  quoque  communi  abhorren¬ 
tem  ;  postea  scripturae  testimoniis  cum  ea  congrediuntur.  Utras¬ 
que  machinas  ordine  retundemus.  Si  peccatum,  ajunt,  necessita¬ 
tis  est,  jam  desinit  esse  peccatum;  si  voluntarium  est,  ergo  vi¬ 
tari  potest.  Haec  Pelagii  quoque  arma  erant  ad  impetendum 
Augustinum;  cujus  tamen  nomine  illos  nolumus  praegravari,  do¬ 
nec  de  re  ipsa  satisfactum  a  nobis  fuerit.  Nego  igitur  peccatum 
ideo  minus  debere  imputari,  quod  necessarium  est;  nego  rursum, 
consequi  quod  inferunt,  evitabile  esse,  quia  voluntarium  sit.  Si 
quis  enim  disceptare  cum  Deo  velit,  et  hoc  praetextu  judicium 
subterfugere,  quoniam  aliter  non  potuerit,  habet  paratam  respon¬ 
sionem  quam  alibi  attulimus,  non  ex  creatione  esse  sed  naturae 
corruptela,  quod  homines  peccato  mancipati  nihil  velle  possunt 
nisi  malum.  Unde  enim  ista  quam  improbi  libenter  praetexerent 

impotentia,  nisi  quod  Adam  ultro  se  diaboli  tyrannidi  addixit? 
Hinc  ergo  vitiositas,  cujus  vinculis  tenemur  constricti,  quod  pri¬ 
mus  homo  defecit  a  suo  opifice.  Hujus  defectionis  si  merito  rei 
tenentur  universi  homines,  ne  se  necessitate  excusatos  putent,  in 
qua  ipsa  luculentissimam  habent  damnationis  suae  causam.  Atque 
hoc  supra  clare  explicui,  et  in  diabolo  ipso  exemplum  proposui, 
unde  pateret  non  minus  voluntarie  peccare  qui  necessario  peccat; 
sicuti  rursum  in  electis  angelis  quum  voluntas  indeclinabilis  sit  a 
bono,  non  desinit  tamen  voluntas  esse.  Quod  idem  Bernardus1) 
quoque  scite  docet,  nos  ideo  miseriores  esse,  quod  voluntaria  est 
necessitas;  quae  tamen  nos  sibi  addictos  ita  constringit,  ut  servi 
simus  peccati,  sicuti  ante  retulimus.  Secundum  ratiocinationis 
membrum  vitiosum  est:  quia  a  voluntario  perperam  transsilit  ad 
liberum;  nos  autem  supra  evicimus,  voluntarie  fieri  quod  liberae 
tamen  electioni  non  subjaceat. 

2.  Subjiciunt,  nisi  ex  libera  arbitrii  electione  tum  virtutes 
tum  vitia  procedunt,  non  esse  consentaneum  ut  homini  vel  poena 
infligatur,  vel  praemium  rependatur.  Hoc  argumentum,  etsi  ari- 
stotelicum  est,  fateor  tamen  a  Chrysostomo  et  Hieronymo  alicubi 
usurpatum 2).  Pelagianis  tamen  fuisse  familiare  nec  ipse  Hiero¬ 
nymus  dissimulat,  ac  ipsorum  etiam  verba  refert:  quod  si  gratia 
Hei  in  nobis  agit,  illa  ergo,  non  nos  qui  non  laboramus,  coro¬ 
nabitur.  De  poenis  respondeo,  illas  jure  nobis  irrogari,  a  quibus 
peccati  culpa  emanat.  Quid  enim  refert,  liberone  judicio  an  ser¬ 
vili,  modo  voluntaria  cupiditate  peccetur;  praesertim  quum  inde 
peccator  arguatur  homo,  quia  est  sub  servitute  peccati?  Quan¬ 
tum  ad  justitiae  praemia,  magna  vero  absurditas,  si  fateamur  illa 
ex  Dei  benignitate  potius  quam  propriis  meritis  dependere.  Quo¬ 
ties  hoc  apud  Augustinum  recurrit,  non  merita  nostra  Deum  co¬ 
ronare  sed  sua  dona;  praemia  autem  vocari,  non  quae  meritis  no¬ 
stris  debeantur,  sed  quae  gratiis  jam  collatis  retribuantur?  Acute 
sane  hoc  animadvertunt,  nullum  jam  superesse  locum  meritis  si 
non  ex  liberi  arbitrii  fonte  prodeunt;  sed  quod  istud  tantopere 
dissentaneum  ducunt,  longe  aberrant.  Neque  enim  dubitat  Augu¬ 
stinus  passim  pro  necessario  docere,  quod  ita  nefas  confiteri  pu¬ 
tant  ;  quemadmodum  ubi  dicit 3) :  merita  quorumlibet  hominum 
quae  sunt?  quando  ille  non  cum  mercede  debita,  sed  cum  gra¬ 
tuita  gratia  venit,  omnes  peccatores  solus  a  peccatis  liber  ac  li¬ 
berator  invenit.  Item4):  si  reddetur  tibi  quod  debetur,  punien¬ 
dus  es;  quid  ergo  fit?  non  tibi  reddidit  Deus  debitam  poenam, 
sed  donat  indebitam  gratiam.  Si  vis  esse  alienus  a  gratia,  jacta 
merita  tua.  Item5):  nihil  es  per  te;  peccata  sunt  tua,  merita 
autem,  Dei;  supplicium  tibi  debetur,  et  quum  praemium  venerit, 
sua  dona  coronabit,  non  merita  tua.  Eodem  sensu  alibi6)  non 

1)  Senn.  81.  in  Cantica. 

2)  In  epist.  ad  Ctesiphont.  et  Dial.  1. 

3)  In  Psal.  70.  Serm.  1.  4)  In  Psal.  31.  Serm.  2,  7. 

5)  Epist.  52  (155).  6)  De  verb.  Apost.  Serm.  15.  (169,  3). 

gratiam  ex  merito,  sed  meritum  ex  gratia  esse  docet.  Ac  paulo 
post  concludit  Deum  suis  donis  merita  omnia  praecedere,  ut  inde 
eliciat  sua  merita ,  et  prorsus  gratis  dare ,  quia  nihil  invenit  unde 
salvet.  Sed  quid  longiorem  catalogum  texere  necesse  est,  quum 
subinde  tales  sententiae  in  ejus  scriptis  recurrant?  Atqui  melius 
etiamnum  hoc  errore  liberabit  eos  apostolus,  si  audiant  quo  ex 
principio  sanctorum  gloriam  deducat.  Quos  elegit,  eos  vocavit; 
quos  vocavit,  eos  justificavit;  quos  justificavit,  eos  glorificavit 
(Rom.  8,  29).  Cur  ergo,  teste  apostolo  (2  Tim.  4,  8),  coronan¬ 
tur  fideles?  Quia  domini  misericordia,  non  sua  industria ,  et  electi 
sunt  et  vocati  et  justificati.  Facessat  ergo  inanis  hic  timor,  nulla 
fore  amplius  merita  si  liberum  non  stabit  arbitrium.  Stultissimum 
enim  est  ab  eo  absterreri  ac  refugere  quo  nos  scriptura  vocat. 
Si  omnia  accepisti,  ait  (1  Cor.  4,  7),  quid  gloriaris,  quasi  non 
acceperis?  Vides  ob  id  ipsum  libero  arbitrio  adimere  eum  omnia, 
ne  quem  meritis  locum  relinquat.  Sed  tamen  ut  inexhausta  et 
multiplex  est  Dei  beneficentia  ac  liberalitas,  quas  gratias  in  nos 
confert,  quia  nostras  facit,  perinde  ac  nostras  virtutes  remuneratur. 

3.  Addunt  quod  ex  Chrysostomo *)  sumptum  videri  potest, 
quod  si  haec  non  sit  voluntatis  nostrae  facultas,  bonum  aut  ma¬ 
lum  eligere,  aut  omnes  ejusdem  naturae  participes  malos  esse 
oporteret,  aut  omnes  bonos.  Hec  longe  abest  ab  eo,  quicunque 
est  scriptor  ille  operis,  de  vocatione  gentium,  qui  sub  Ambrosii 
nomine  circumfertur,  dum  ratiocinatur2),  neminem  unquam  a  fide 
fuisse  recessurum  nisi  mutabilitatis  conditionem  Dei  gratia  nobis 
relinqueret.  In  quo  mirum  est  tantos  viros  sibi  excidisse.  Quo¬ 
modo  enim  Chrysostomo  in  mentem  non  venit,  electionem  Dei 
esse  quae  inter  homines  sic  discernat?  Hos  quidem  concedere 
minime  formidamus,  quod  Paulus  magna  contentione  asserit,  om¬ 
nes  simul  pravos  esse  et  malitiae  deditos;  sed  cum  illo  subjici¬ 
mus,  Dei  misericordia  fieri  ne  omnes  in  pravitate  permaneant. 
Ergo  quum  pari  morbo  laboremus  naturaliter  omnes,  soli  illi  con¬ 
valescunt  quibus  medicam  manum  admovere  Domino  placuit.  Alii, 
quos  justo  judicio  praetermittit,  in  sua  putredine  tabescunt  donec 
absumantur.  Hec  aliunde  est  quod  alii  ad  finem  perseverant,  alii 
in  coepto  cursu  prolabuntur.  Siquidem  et  ipsa  perseverantia  do¬ 
num  Dei  est,  quod  non  omnibus  promiscue  largitur,  sed  quibus 
visum  est  impertit.  Si  causa  differentiae  requiritur,  cur  alii  con¬ 
stanter  perseverent,  alii  instabilitate  deficiant,  non  alia  nobis  con¬ 
stat,  nisi  quod  illos  sua  virtute  roboratos  sustinet  Dominus,  ne 
pereant;  his,  quo  sint  inconstantiae  documenta,  non  eandem  vir¬ 
tutem  administrat. 

4.  Instant  praeterea,  frustra  exhortationes  suscipi,  superva¬ 
cuum  esse  admonitionum  usum,  ridiculas  esse  objurgationes,  nisi 
sit  penes  peccatorem  parere.  Similia  olim  quum  objectarentur 
Augustino,  libellum  de  correptione  et  gratia  scribere  coactus  fuit. 


1)  Homil.  22.  in  Genes. 


2)  Libr.  2.  c.  4. 

i  Ubi  etsi  copiose  illa  diluit,  ad  hauc  tamen  summam  adversarios 
revocat :  o  homo ,  in  praeceptione  cognosce  quid  debeas  agere ; 
in  correctione  cognosce  tuo  te  vitio  non  habere;  in  oratione  cog¬ 
nosce  unde  accipias  quod  vis  habere.  Ejusdem  fere  argumenti 
est  liber  de  spiritu  et  litera,  ubi  Deum  legis  suae  praecepta  non 
humanis  viribus  metiri  docet,  verum  ubi  jussit  quod  rectum  est, 
i  gratis  dare  implendi  facultatem  suis  electis.  Nec  vero  haec  res 
longae  disceptationis  est.  Primum  non  soli  sumus  in  hac  causa, 
sed  Christus  et  omnes  apostoli.  Viderint  isti  quomodo  superiores 
evadant  in  certamine,  quod  cum  talibus  antagonistis  suscipiunt. 
Christus,  qui  testatur  nos  sine  se  nihil  posse  (Joann.  15,  5),  an 
ideo  minus  reprehendit  et  castigat  eos  qui  extra  se  ipsum  male 
agebant  ?  an  ideo  minus  exhortatur  ut  quisque  bonis  operibus  in¬ 
cumbat?  Paulus  quam  severe  in  Corinthios  invehitur  ob  caritatis 
neglectum?  Iisdem  tamen  demum  caritatem  a  domino  dari  flagi- 
i  tat.  Testatur  in  epistola  ad  Romanos  (9,  16),  non  esse  volentis, 
neque  currentis,  sed  miserentis  Dei;  non  desinit  tamen  postea  et 
admonere  et  hortari  et  corripere.  Cur  non  ergo  Dominum  inter¬ 
pellant,  ne  ita  ludat  operam,  ab  hominibus  ea  exigendo  quae  so¬ 
lus  ipse  dare  potest,  ea  castigando  quae  gratiae  ejus  defectu  ad¬ 
mittuntur?  Paulum  cur  non  admonent  ut  parcat  iis,  quorum  in 
manu  non  est  velle  aut  currere,  nisi  praeeunte  Dei  misericordia, 
quae  nunc  ipsos  destituit?  Quasi  vero  non  optima  doctrinae  suae 
ratio  Domino  constet,  quae  in  promptu  se  offert  religiosius  quae¬ 
rentibus.  Doctrina  certe  et  exhortatio  et  objurgatio  quantum  per 
se  efficiant  ad  animum  immutandum  indicat  Paulus,  dum  scribit 
(1  Cor.  3,  7),  neque  qui  plantat  esse  aliquid,  neque  qui  rigat, 
sed  Dominum ,  qui  incrementum  dat ,  solum  efficaciter  agere.  Sic 
Mosen  severe  videmus  legis  praecepta  sancire,  et  prophetas  acri¬ 
ter  instare ,  et  minari  transgressoribus ,  quum  tamen  fateantur 
tunc  sapere  demum  homines,  ubi  cor  illis  datur  ad  intelligendum ; 
proprium  Dei  opus  esse ,  corda  circumcidere ,  et  pro  lapideis  dare 
carnea;  legem  suam  inscribere  visceribus;  denique  animas  inno¬ 
vando,  facere  ut  efficax  sit  doctrina. 

5.  Quorsum  ergo  exhortationes?  nempe  si  ab  impiis  obsti¬ 
nato  corde  spernuntur,  in  testimonium  illis  futurae  sunt,  ubi  ad 
Domini  tribunal  ventum  fuerit;  quin  etiam  jam  nunc  illorum  con¬ 
scientiam  verberant  ac  feriunt;  quia,  utcunque  irrideat  protervis¬ 
simus  quisque,  improbare  tamen  non  potest.  Sed  quid  faciat 
miser  homuncio,  inquies,  quando  cordis  mollities,  quae  ad  obe- 
dientiam  necessaria  erat,  illi  denegatur?  Imo  quid  tergiversatur, 
quum  duritiem  nulli  nisi  sibi  ipsi  imputare  queat?  Itaque  impii, 
libenter  eas  eludere  parati  si  liceat,  velint,  nolint,  earum  virtute 
prosternuntur.  Praecipua  autem  utilitas  erga  fideles  consideranda 
est:  in  quibus  ut  omnia  per  spiritum  suum  agit  Dominus,  ita 
verbi  sui  instrumentum  non  praetermittit,  et  illud  ipsum  non 
sine  efficacia  usurpat.  Stet  ergo  quod  verum  est,  totam  piorum 
virtutem  in  Dei  gratia  sitam  esse,  secundum  illud  prophetae 

(Ez.  11,  19)  dictum:  dabo  illis  cor  novum  ut  in  illis  ambulent. 
Atqui  excipies,  cur  jam  admonentur  officii  sui,  ac  non  potius  si¬ 
nuntur  spiritus  directioni?  cur  hortationibus  sollicitantur,  quando 
festinare  magis  nequeunt  quam  fert  spiritus  incitatio?  cur  casti¬ 
gantur  si  quando  a  via  deflexerunt,  quando  necessaria  carnis  in¬ 
firmitate  lapsi  sunt?  0  homo,  quis  es  qui  legem  imponas  Deo? 
Si  ad  recipiendam  hanc  ipsam  gratiam,  qua  fit  ut  hortationi  pa¬ 
reatur,  per  hortationem  vult  nos  praeparari,  quid  habes  quod  in 
ea  oeconomia  mordeas  vel  sugilles?  Si  nihil  exhortationes  repre¬ 
hensionesque  apud  pios  aliud  proficerent,  nisi  ut  peccati  redar¬ 
guerent,  essent  eo  ipso  reputandae  non  prorsus  inutiles.  Nunc 
quum  agente  intus  spiritu  ad  inflammandum  boni  desiderium,  ad 
discutiendum  torporem,  ad  eximendam  iniquitatis  voluptatem  et 
venenatam  dulcedinem,  contra  autem,  ad  odium  taedium  que  gene¬ 
randum  plurimum  valeant ,  quis  audeat  superfluas  cavillari  ?  Si 
quis  clariorem  desiderat  responsionem,  sic  habeat:  bifariam  Deus 
in  electis  suis  operatur :  intus ,  per  spiritum ;  extra  per  verbum. 
Spiritu ,  mentes  illuminando ,  corda  in  justitiae  amorem  cultumque 
formando,  novam  eos  creaturam  facit.  Yerbo,  ad  eandem  reno¬ 
vationem  expetendam,  quaerendam,  assequendam  excitat.  Utro¬ 
que  manus  suae  efficaciam  pro  dispensationis  suae  modo  exserit. 
Verbum  idem  dum  reprobis  destinat,  etsi  non  in  eorum  correctio¬ 
nem,  in  alium  tamen  usum  valere  facit:  quo  in  praesens  con¬ 
scientiae  testimonio  urgeantur,  et  in  judicii  diem  magis  reddantur 
inexcusabiles.  Sic  Christus,  quamvis  pronuntiet  neminem  ad  se 
venire  nisi  quem  pater  traxerit  (Joann.  6,  44  et  45),  et  electos 
venire  postquam  a  patre  audierint  et  didicerint,  non  tamen  ipse 
doctoris  munus  negligit,  sed  voce  sua  sedulo  invitat,  quos  intus 
a  spiritu  sancto  doceri  necesse  est  ut  aliquid  proficiant.  Apud 
reprobos  admonet  Paulus  (2  Cor.  2,  16)  non  otiosam  esse  doctri¬ 
nam,  quia  illis  odor  est  mortis  in  mortem,  suavis  tamen  odor  Deo. 

6.  In  congerendis  scripturae  testimoniis  valde  sunt  laboriosi; 
idque  sedulo  faciunt,  ut,  quoniam  pondere  nequeunt,  numero  sal¬ 
tem  nos  adobruant.  Sed  quemadmodum  in  proeliis,  ubi  ad  ma¬ 
nus  ventum  est,  imbellis  multitudo,  quantumlibet  pompae  et  osten¬ 
tationis  habeat,  paucis  ictibus  protinus  funditur  ac  fugatur,  ita 
nobis  facillimum  erit  illos  cum  sua  turba  disjicere.  Quia  enim  in 
paucissimos  scopos  coeunt  loci  omnes,  quibus  adversum  nos  abu¬ 
tuntur,  ubi  in  suas  classes  distributi  fuerint,  compluribus  una  re¬ 
sponsione  satis  fiet;  singulis  dissolvendis  incumbere  necesse  non 
erit.  Praecipuum  robur  locant  in  praeceptis:  quae  putant  facul¬ 
tatibus  nostris  sic  attemperata  esse,  ut  quidquid  ab  illis  exigi 
probatum  sit,  his  praestari  posse  necessario  consequatur.  Ergo 
singula  percurrunt,  et  ex  illis  virium  nostrarum  modum  metiun¬ 
tur.  Aut  enim,  inquiunt,  illudit  nobis  Deus,  quum  sanctitatem, 
pietatem,  obedientiam,  castitatem,  dilectionem,  mansuetudinem 
imperat;  quum  immunditiam,  idololatriam,  impudicitiam,  iram, 

rapinam,  superbiam,  et  similia  interdicit;  aut  ea  tantum  requirit, 
quae  sunt  in  nostra  potestate.  Porro  omnia  fere  quae  accumulant 
praecepta,  in  tres  species  distinguere  licet.  Alia  primam  ad  Deum 
conversionem  exigunt;  alia  simpliciter  de  legis  observatione  lo¬ 
quuntur;  alia  perseverare  in  recepta  Dei  gratia  jubent.  De  om¬ 
nibus  in  genere  disseramus,  tum  descendemus  ad  formas  ipsas. 
Hominum  facultates  ad  divinae  legis  praecepta  extendere ,  vulgare 
id  quidem  jamdiu  esse  coepit,  et  nonnullam  speciem  habet;  sed 
a  rudissima  legis  ignorantia  prodiit.  Nam  qui  pro  ingenti  piaculo 
ducunt,  si  dicatur  legis  observationem  esse  impossibilem,  validis¬ 
simo  scilicet  argumento  insistunt,  frustra  alias  datam  esse  legem. 
Perinde  enim  loquuntur  ac  si  nusquam  Paulus  de  lege  loquutus 
esset.  Quid  enim ,  quaeso,  ista  sibi  volunt ,  legem  propter  trans¬ 
gressiones  positam  esse  (Gal.  3,  19);  per  legem  esse  cognitionem 
peccati  (Eom.  3,  20);  legem  peccatum  efficere  (ibid.  7,  7);  sub- 
ingressam  esse  ut  abundaret  delictum  (Rom.  5,  20)?  An  ad  no¬ 
stras  vires  limitandam  fuisse ,  ne  frustra  daretur  ?  Quin  potius 
longe  supra  nos  positam ,  quo  impotentiam  nostram  convinceret. 
Certe  ex  ejusdem  definitione  finis  legis  ac  complementum  est  ca¬ 
ritas  (1  Tim.  1 ,  5).  Atqui  dum  ea  Thessalonicensium  animos  re¬ 
pleri  optat  (1  Thess.  3,  12),  satis  fatetur  sine  profectu  in  auri¬ 
bus  nostris  sonare  legem ,  nisi  totam  ejus  summam  cordibus  no¬ 
stris  Deus  inspiret. 

7.  Equidem  si  scriptura  nihil  aliud  doceret,  quam  legem 
esse  vitae  regulam ,  ad  quam  studia  nostra  componere  debeamus, 
ego  quoque  citra  moram  pedibus  in  eorum  sententiam  descende¬ 
rem.  Sed  quum  multiplicem  legis  usum  diligenter  ac  perspicue 
nobis  explicet,  ex  illa  potius  interpretatione,  quid  lex  in  homine 
valeat,  considerare  convenit.  Quantum  praesentis  causae  refert, 
simul  ac  quid  agendum  sit  nobis  praescripsit,  obediendi  virtutem 
a  Dei  bonitate  esse  docet;  ideoque  ad  preces  invitat  quibus  eam 
nobis  dari  postulemus.  Si  solum  exstaret  imperium ,  nulla  pro¬ 
missio,  tentandae  essent  vires,  an  ad  respondendum  imperio  suf¬ 
ficerent;  sed  quum  simul  promissiones  connectantur ,  quae  in  di¬ 
vinae  gratiae  auxilio  non  modo  subsidium,  sed  totam  virtutem 
nobis  esse  sitam  clamant,  illae  satis  superque  testantur  nos  pror¬ 
sus  ineptos,  nedum  impares,  observandae  legi  esse.  Quare  ne 
amplius  ista  virium  nostrarum  cum  legis  praeceptis  proportio  ur¬ 
geatur,  ac  si  Dominus,  quam  in  lege  daturus  erat  justitiae  regu¬ 
lam,  ad  modulum  nostrae  imbecillitatis  exegisset.  Magis  ex  pro¬ 
missionibus  reputandum,  quam  simus  ipsi  a  nobis  imparati,  qui 
omni  in  parte  tantopere  ejus  gratia  indigemus.  Sed  cui,  ajunt, 
verisimile  fiet,  Dominum  truncis  ac  lapidibus  legem  destinasse? 
Neque  id  quispiam  persuadere  molitur.  Non  enim  aut  impii  saxa 
sunt  aut  stipites,  dum  adversari  Deo  suas  libidines  per  legem 
edocti,  suo  ipsorum  testimonio  rei  fiunt;  aut  pii,  dum  suae  im¬ 
potentiae  admoniti ,  ad  gratiam  confugiunt.  Quo  pertinent  istae 

solennes  Augustini *)  sententiae :  jubet  Deus  quae  non  possumus, 
ut  noverimus  quid  ab  ipso  petere  debeamus;  magna  est  praecep¬ 
torum  utilitas,  si  libero  arbitrio  tantum  detur,  ut  gratia  Dei  am¬ 
plius  honoretur;  fides  impetrat  quod  lex  imperat,  imo  ideo  lex 
imperat,  ut  impetret  fides  quod  imperatum  erat  per  legem;  imo 
fidem  ipsam  exigit  a  nobis  Deus,  et  non  invenit  quod  exigat, 
nisi  dederit  quod  inveniat.  Item  :  det  Deus  quod  jubet,  et  jubeat 
quod  velit. 

8.  Id,  recensendis  tribus  praeceptorum  formis  quas  superius 
attigimus,  clarius  cernetur.  Jubet  saepius  Dominus  tum  in  lege, 
tum  in  prophetis,  ut  ad  se  convertamur.  At  succinit  ex  adverso 
propheta  (Jer.  31,  18):  converte  me  Domine,  et  convertar;  post¬ 
quam  enim  convertisti  me,  egi  poenitentiam,  etc.  Jubet  ut  prae¬ 
putia  cordis  nostri  circumcidamus.  At  per  Mosen  denuntiat,  istam 
circumcisionem  manu  sua  fieri  (Deut.  30,  6).  Cordis  novitatem 
passim  requirit;  sed  alibi  a  se  dari  testatur  (E z.  36,  26).  Quod 
autem  promittit  Deus,  ut  Augustinus  ait1 2),  non  facimus  ipsi  per 
arbitrium  vel  naturam;  sed  facit  ipse  per  gratiam.  Atque  haec 
observatio  est,  quam  idem  ipse  inter  regulas  Ticonii  quinto  3)  loco 
enumerat,  ut  bene  distinguamus  inter  legem  et  promissiones,  vel 
inter  mandata  et  gratiam.  Eant  nunc  qui  ex  praeceptis  colligunt 
ecquid  homo  valeat  ad  obedientiam,  ut  Dei  gratiam  perimant,  per 
quam  praecepta  ipsa  adimplentur.  Secundi  generis  praecepta  sim¬ 
plicia  sunt,  quibus  Deum  colere,  ejus  voluntati  servire  et  adhae¬ 
rere,  ejus  placita  observare,  ejus  doctrinam  sequi  jubemur.  Sed 
innumeri  sunt  loci ,  qui  testificentur  illius  esse  donum ,  quidquid 
justitiae,  sanctitatis,  pietatis,  puritatis  haberi  potest.  Ex  tertio 
genere  erat  illa,  quae  a  Luca  refertur  Pauli  et  Barnabae  exhor¬ 
tatio  ad  fideles,  ut  in  gratia  Dei  permanerent  (Act.  13,  43).  Sed 
unde  illa  constantiae  virtus  petenda  sit,  alio  loco  idem  Paulus 
tradit.  Quod  superest,  inquit  (Eph.  6,  10),  fratres,  sitis  fortes 
per  Dominum.  Alibi  (ibid.  4,  30)  vetat  ne  contristemus  spiritum 
Dei ,  quo  obsignati  sumus  in  diem  redemptionis  nostrae.  Sed 
quod  illic  exigit,  quia  praestari  ab  hominibus  non  poterat,  Thes- 
salonicensibus  a  Domino  imprecatur  (2  Thess.  1  ,  11),  nempe  ut 
dignos  habeat  eos  vocatione  sua  sancta,  et  impleat  bonum  omne 
propositum  bonitatis  suae,  opusque  fidei  in  illis.  Eodem  modo 
in  secunda  ad  Corinthios  epistola,  de  eleemosynis  tractans,  bonam 
et  piam  eorum  voluntatem  saepius  commendat:  paulo  post  tamen 
gratias  agit  Deo,  qui  posuit  in  corde  Titi  ut  exhortationem  sus¬ 
ciperet  (2  Cor.  8,  16).  Si  ne  oris  quidem  officium  ad  alios  hor¬ 
tandos  praestare  Titus  potuit  nisi  quatenus  suggessit  Deus,  quo¬ 
modo  alii  ad  agendum  voluntarii  fuissent,  nisi  Deo  ipso  corda 
eorum  dirigente? 


1)  Iu  Enchir.  ad  Laurent.  31  s.  De  gratia  et  lib.  arbitr.  c.  16.  Hoinil  29. 
in  Joann.  Epist.  24. 

2)  Lib.  de  doctrin.  Christ.  3,  33.  3)  imo  tertio. 

9.  Cavillantur  haec  omnia  testimonia  astutiores :  quia  nihil 
impediat  quominus  ipsi  conferamus  nostras  vires,  et  infirmis  co-* 
natibus  Deus  suppetias  ferat.  Afferunt  etiam  locos  ex  prophetis, 
ubi  conversionis  nostrae  effectus  inter  Deum  et  nos  videtur  dimi¬ 
diari.  Convertimini  ad  me,  et  ego  convertar  ad  vos  (Zach.  1,  3). 
Quales  nobis  suppetias  Dominus  ferat,  supra  demonstratum  est: 
neque  hic  opus  est  repetere.  Unum  hoc  duntaxat  mihi  concedi 
volo,  frustra  implendae  legis  facultatem  in  nobis  requiri,  quia 
ejus  obedientiam  nobis  Dominus  imperet,  quando  constat  omnibus 
Dei  praeceptis  adimplendis  et  necessariam  esse  gratiam  legislatoris, 
et  nobis  promissam,  quia  inde  patet,  saltem  plus  a  nobis  exigi 
quam  simus  solvendo.  Nec  vero  ullis  cavillis  dilui  potest  illud 
Jeremiae  (31,  32),  irritum  fuisse  pactum  Dei  percussum  cum  ve¬ 
teri  populo,  quia  literale  tantum  erat;  non  aliter  autem  sanciri 
quam  ubi  accedit  spiritus,  qui  ad  obediendum  corda  format.  Ne¬ 
que  eorum  errori  adstipulatur  sententia  illa:  convertimini  ad  me 
!  et  convertar  ad  vos.  Siquidem  illic  Dei  conversio  notatur,  non 
I  qua  cor  nostrum  ad  resipiscentiam  renovat,  sed  qua  se  benevo¬ 
lum  ac  propitium  rerum  prosperitate  testatur;  quemadmodum  re- 
:  bus  adversis  offensionem  interdum  indicat.  Quoniam  igitur  mul¬ 
tis  miseriarum  et  calamitatum  formis  vexatus  populus,  aversum 
,  a  se  Deum  querebatur,  respondet  non  defuturam  illis  suam  be¬ 
nignitatem  si  ad  vitae  rectitudinem,  et  ad  se  ipsum,  qui  est  ju¬ 
stitiae  exemplar,  redeant.  Perperam  ergo  detorquetur  locus,  dum 
eo  trahitur  ut  opus  conversionis  videatur  inter  Deum  et  homines 
partiri.  Haec  eo  brevius  perstrinximus,  quod  huic  argumento 
:  proprius  in  legis  tractatione  locus  erit. 

10.  Secundus  argumentorum  ordo  superiori  finitimus  est. 
Allegant  promissiones,  quibus  Dominus  cum  voluntate  nostra  pa- 
I  ciscitur.  Quales  sunt :  quaerite  bonitatem  et  non  malitiam ,  et  vi- 
|  vetis  (Am.  5,  14).  Si  volueritis  et  audieritis,  bona  terrae  com- 
!  edetis;  quod  si  nolueritis,  gladius  devorabit  vos:  quia  os  Domini 
j  loquutum  est  (Jes.  1,  19).  Item:  si  abstuleris  abominationes  tuas 
a  facie  mea,  non  expelleris;  si  audieris  vocem  Jehovae  Dei  tui, 

|  et  facias  et  custodias  omnia  mandata  ejus,  faciet  te  Dominus  ex- 
|  celsiorem  cunctis  gentibus  terrae  (Jer.  4,  1;  Deut.  28,  1).  Et 
i  reliquae  similes.  Importune  et  per  ludibrium,  quae  Dominus  in 
promissionibus  offert  beneficia,  voluntati  nostrae  delegari  putant, 
nisi  nostrum  sit  illa  vel  stabilire,  vel  irrita  facere.  Et  sane  rem 
istam  facundis  querimoniis  amplificare  promptum  est;  nos  crude¬ 
liter  a  Domino  illudi ,  quum  benignitatem  suam  a  voluntate  nostra 
pendere  denuntiat,  si  voluntas  ipsa  nostri  juris  non  est;  egregiam 
vero  fore  hanc  liberalitatem  Dei,  si  beneficia  sua  ita  nobis  expo¬ 
nat,  ne  fruendi  ulla  sit  facultas;  miram  promissionum  certitudi¬ 
nem,  quae  ut  nunquam  impleantur,  a  re  impossibili  dependeant. 
De  promissionibus  ejusmodi  quae  conditionem  habent  appositam, 
alibi  dicemus,  ut  palam  futurum  sit,  in  earum  impossibili  com¬ 
plemento  nihil  esse  absurdi.  Quantum  ad  hunc  locum  attinet, 

nego  Deum  inhumaniter  illudere  nobis,  dum  nos  ad  beneficia  sua 
^demerenda  invitat,  quos  novit  esse  prorsus  impotentes.  Siquidem 
quum  fidelibus  juxta  et  impiis  offerantur  promissiones ,  suum  apud 
utrosque  usum  habent.  Quemadmodum  praeceptis  impiorum  con¬ 
scientias  pungit  Deus,  ne  suaviter  nimium  in  peccatis  delicientur, 
nulla  judiciorum  suorum  memoria,  ita  in  promissionibus  quodam¬ 
modo  eos  attestatur,  quam  indigni  sint  sua  benignitate.  Quis 
enim  aequissimum  et  convenientissimum .  esse  neget,  Dominum  iis 
benefacere  a  quibus  colitur?  majestatis  autem  suae  contemptores 
pro  sua  severitate  ulcisci?  Rite  ergo  et  ordine  agit  Deus,  dum 
impiis  peccati  compedibus  devinctis,  hanc  legem  in  promissioni¬ 
bus  dicit,  tum  demum  sua  beneficia  percepturos,  si  a  pravitate 
discesserint;  vel  ob  hoc  solum,  ut  intelligant  se  ab  iis  merito  ex¬ 
cludi  ,  quae  veris  Dei  cultoribus  debentur.  Rursum ,  quia  modis 
omnibus  ad  implorandam  suam  gratiam  fideles  exstimulare  studet, 
nequaquam  erit  absonum,  si  quod  illum  multo  cum  fructu  agere 
praeceptis  erga  eos  ostendimus,  id  quoque  promissionibus  tentet. 

De  voluntate  Dei  praeceptis  edocti,  miseriae  nostrae  admonemur, 
qui  sic  ab  illa  toto  pectore  dissidemus;  simul  instigamur  ad  invo¬ 
candum  ejus  spiritum,  per  quem  in  rectam  viam  dirigamur;  sed 
quia  praeceptis  ignavia  nostra  non  satis  acuitur,  subduntur  pro¬ 
missiones,  quae  dulcedine  quadam  ad  eorum  amorem  nos  alliciant. 

Quo  autem  majore  tenemur  justitiae  desiderio,  eo  fimus  ad  quae¬ 
rendam  Dei  gratiam  ferventiores.  En  quomodo  illis  obtestationi¬ 
bus:  si  volueritis,  si  audieritis,  neque  volendi  audiendive  liberam 
facultatem  nobis  Dominus  tribuat,  neque  tamen  ob  impotentiam 
nos  ludibrio  habeat. 

11.  Habet  et  tertia  classis  multam  cum  illis  affinitatem. 
Locos  enim  producunt  quibus  ingrato  populo  Deus  exprobrat,  per 
eum  duntaxat  stetisse,  quominus  ab  indulgentia  sua  omne  genus 
bonorum  receperit.  Cujus  generis  sunt  isti :  Amalec  et  Chana- 
naeus  ante  vos  sunt,  quorum  gladio  corruetis,  eo  quod  nolueritis 
acquiescere  Domino  (Num.  14,  43).  Quia  vocavi  vos,  et  non 
respondistis,  faciam  huic  domui  sicut  feci  Silo  (Jer.  7,  13).  Item 
(ibid.  v.  28):  haec  gens  noif  audivit  vocem  Domini  Dei  sui,  nec 
recepit  disciplinam :  ideo  projecta  est  a  Domino.  Item  (Jer.  32, 

32  seqq.):  quia  indurastis  cor  vestrum,  et  noluistis  obedire  Do¬ 
mino,  haec  omnia  mala  evenerunt  vobis.  Tales  exprobrationes, 
inquiunt,  quomodo  adversus  eos  congruerent,  quibus  extemplo 
respondere  liceat:  nobis  vero  prosperitas  cordi  erat,  adversa  time¬ 
bamus;  quod  autem  illius  adipiscendae,  horum  vitandorum  causa, 
Domino  non  paruimus,  nec  vocem  ejus  auscultavimus,  eo  factum 
est,  quia  peccati  dominationi  obnoxiis  liberum  non  fuit.  Frustra 
igitur  mala  nobis  exprobrantur,  quae  effugere  non  fuit  nostrae 
potestatis.  Sed,  omisso  necessitatis  obtentu  in  quo  infirmum  est  , 
ac  futile  patrocinium,  rogo  possintne  culpam  deprecari?  Nam  si 
culpae  alicujus  tenentur  convicti,  non  abs  re  Dominus  exprobrat, 
eorum  perversitate  factum  esse  quominus  suae  clementiae  fructum 


CAPUT  V. 


227 


I  sentirent.  Respondeant  ergo,  possintne  infitiari  causam  contuma- 
I  ciae,  pravam  suam  voluntatem  fuisse?  Si  mali  fontem  intra  se 
reperiunt,  quid  vestigandis  extraneis  causis  inhiant,  ne  sibi  fuisse 
exitii  autores  videantur?  Quod  si  verum  est,  suo,  non  alieno 
vitio,  et  divinis  beneficiis  privari  peccatores,  et  ultionibus  casti¬ 
gari,  magna  ratio  est,  cur  istas  exprobrationes  ex  ore  Dei  audiant. 
XJt  si  obstinate  in  vitiis  pergant,  discant  in  calamitatibus  suam 
potius  nequitiam  accusare  et  detestari,  quam  Deum  iniquae  saevi- 
I  tiae  insimulare;  si  docilitatem  non  exuerunt,  peccatorum  taedio 
|  capti  (quorum  merito  miseros  se  ac  perditos  vident)  in  viam  re¬ 
deant,  ac  id  ipsum  seria  confessione  agnoscant  quod  Dominus  ob¬ 
jurgando  commemorat.  In  quem  usum  illas,  quae  citantur,  pro¬ 
phetarum  objurgationes  apud  pios  profecisse,  ex  solenni  Danielis 
oratione  constat,  quae  habetur  capite  nono.  Prioris  autem  usus 
|  exemplum  intuemur  in  Judaeis,  quibus  suarum  miseriarum  cau¬ 
sam  enarrare  Jeremias  (7,  27)  jubetur;  quum  tamen  non  aliter 
|  casurum  esset  quam  Dominus  praedixerat :  loqueris  ad  eos  omnia 
j  verba  haec,  et  non  audient  te;  vocabis  eos,  et  non  respondebunt 
ii  tibi.  Quorsum  igitur  canebatur  surdis  ?  ut  nolentes  ac  inviti  in- 
;  telligerent  verum  esse  quod  audiebant:  nefarium  esse  sacrilegium, 
i  si  malorum  suorum  culpam,  quae  in  ipsis  residebat,  Deo  trans- 
:  scriberent.  Paucis  his  solutionibus  expedire  te  facillime  possis  ab 
immensa  testimoniorum  congerie,  quam  ad  erigendum  liberi  arbi¬ 
trii  simulacrum  hostes  gratiae  Dei  struere  solent,  tam  ex  prae- 
,  ceptis  quam  ex  obtestationibus  adversus  legis  transgressores.  Pro- 
|  brose  de  Judaeis  in  Psalmo  (78,  8)  refertur:  generatio  prava  quae 
i  non  direxit  cor  suum.  Alio  etiam  Psalmo  (95,  8)  hortatur  pro¬ 
pheta  suae  aetatis  homines,  ne  obdurent  corda  sua;  nempe  quia 
i  omnis  contumaciae  culpa  in  hominum  pravitate  haeret.  Sed  stulte 
inde  colligitur,  cor  in  utramque  partem  esse  flexibile,  cujus  prae¬ 
paratio  a  Deo  est.  Dicit  propheta  (Psal.  119,  112):  inclinavi 
cor  meum  ad  observanda  praecepta  tua;  nempe  quia  libenter  et 
hilari  animi  propensione  Deo  se  addixerat,  neque  tamen  se  incli¬ 
nationis  autorem  esse  jactat,  quam  in  eodem  Psalmo  fatetur  Dei 
esse  donum.  Itaque  tenenda  Pauli  admonitio,  dum  fideles  jubet 
(Phil.  2,  12)  operari  salutem  suam  cum  timore  et  tremore,  quia 
Deus  est  qui  operatur  et  velle  et  perficere.  Agendi  quidem  par¬ 
tes  illis  assignat,  ne  indulgeant  carnis  torpori;  sed  metum  et  sol¬ 
licitudinem  praecipiens  sic  eos  humiliat,  ut  meminerint  hoc  ip¬ 
sum,  quod  agere  jubentur,  proprium  esse  Dei  opus.  Quo  diserte 
exprimit,  passive,  ut  ita  loquar,  agere  fideles  quatenus  e  coelo 
suggeritur  facultas,  ut  nihil  sibi  prorsus  arrogent.  Proinde,  dum 
nos  hortatur  Petrus  (2  Petr.  1 ,  5) ,  ut  subministremus  in  fide  vir¬ 
tutem  ,  non  concedit  nobis  secundas  partes  quasi  separatim  quid¬ 
quam  agamus,  sed  tantum  carnis  pigritiem  expergefacit,  qua  ple¬ 
rumque  suffocatur  ipsa  fides.  Eodem  spectat  illud  Pauli  (1  Thess. 
5,  19):  spiritum  ne  exstinguatis,  quia  subinde  obrepit  fidelibus 
ignavia,  nisi  corrigatur.  Si  quis  tamen  inde  inferat,  in  eorum 

esse  arbitrio  fovere  oblatam  lucem,  facile  refutabitur  ejus  inscitia, 
quia  haec  ipsa  sedulitas  quam  requirit  Paulus  (2  Cor.  7,  1),  non¬ 
nisi  a  Deo  est.  Nam  et  saepe  jubemur  ab  omni  inquinamento 
nos  purgare,  quum  spiritus  sibi  uni  consecrandi  munus  vendicet. 
Denique  per  concessionem  ad  nos  transferri  quod  in  Deum  com¬ 
petit,  ex  Joannis  verbis  palam  est:  quisquis  ex  Deo  est,  servat 
se  ipsum  (1  Joann.  5,  18).  Yocem  hanc  arripiunt  liberi  arbitrii 
praecones,  quasi  partim  Dei  virtute,  partim  nostra  servemur. 
Quasi  vero  hanc  ipsam  custodiam ,  cujus  apostolus  meminit ,  non 

habeamus  e  coelo.  Unde  et  patrem  rogat  Christus  (Joann.  17,  15), 

ut  nos  a  malo  servet.  Et  scimus  pios,  dum  adversus  satanam 
militant,  non  aliis  quam  Dei  armis  victoriam  consequi.  Itaque 
Petrus,  ubi  animas  purificare  jussit  in  obedientia  veritatis,  mox 
correctionis  vice  addit,  per  spiritum  (1  Petr.  1,  22).  Denique, 

quam  nihili  sint  omnes  humanae  vires  in  certamine  spirituali,  bre¬ 

viter  ostendit  Joannes,  quum  tradit  (1  Joann.  3,  9),  non  posse 
peccare  qui  ex  Deo  geniti  sunt,  quia  semen  Dei  in  illis  manet. 
Ac  rationem  alibi  (5,  4)  reddit,  quod  fides  nostra  sit  victoria 
quae  vincit  mundum. 

12.  Citatur  tamen  de  lege  Mosis  testimonium,  quod  solu¬ 
tioni  nostrae  valde  adversari  videtur.  Nam  ille  populum  post  le¬ 
gem  promulgatam,  hunc  in  modum  contestatur  (Deut.  30,  11): 
mandatum  hoc  quod  praecipio  tibi  hodie  non  est  occultum,  neque 
procul  positum,  neque  in  coelo  situm,  sed  juxta  te  est,  in  ore 
tuo  et  in  corde  tuo,  ut  facias  illud.  Haec  certe  si  de  nudis  prae¬ 
ceptis  dicta  intelligantur,  fateor,  ad  causam  praesentem  habere 
non  parum  momenti.  Nam  etsi  eludere  levis  operae  fuerit,  quod 
hic  non  de  observationis  sed  cognitionis  facilitate  et  proclivitate 
agatur,  nonnullum  tamen  scrupulum  sic  quoque  forsan  relinque¬ 
rent.  Verum  omnem  nobis  dubitationem  eximit  apostolus,  non 
ambiguus  interpres,  qui  de  evangelii  doctrina  Mosen  hic  loquu- 
tum  esse  affirmat  (Pom.  10,  8).  Quod  si  quis  refractarius  con-  i 
tendat,  violenter  a  Paulo  detorta  fuisse  ut  ad  evangelium  trahi  j 
possent,  quanquam  impietate  non  carebit  ejus  audacia,  est  tamen 
quo  praeter  apostoli  autoritatem  redarguatur.  Nam  si  de  solis 
praeceptis  loquebatur  Moses,  vanissima  confidentia  populum  infla-  j 
bat.  Quid  enim  aliud  quam  se  praecipitassent ,  si  legis  observa¬ 
tionem  aggressi  forent  suis  viribus  tanquam  sibi  non  difficilem  ? 
Ubi  ergo  legis  observandae  ista  tam  obvia  facilitas,  quando  nul¬ 
lus  nisi  per  exitiale  praecipitium  patet  accessus?  Proinde  nihil 
certius  est  quam  Mosen  his  verbis  misericordiae  foedus  compre¬ 
hendisse,  quod  una  cum  legis  exactione  promulgaverat.  Nam  et 
paucis  ante  versibus  (Deut.  30,  8)  docuerat,  circumcidi  manu  Dei 
oportere  corda  nostra,  ut  ipsum  diligamus.  Ergo  hanc,  de  qua 
mox  loquitur,  facilitatem  non  in  hominis  virtute,  sed  in  ope  ac 
praesidio  spiritus  sancti  posuit,  qui  opus  suum  potenter  in  nostra 
infirmitate  peragit.  Quanquam  nec  de  praeceptis  simpliciter  in- 
telligendus  est  locus,  sed  magis  de  promissionibus  evangelicis, 

}  quae  adeo  comparandae  justitiae  facultatem  in  nobis  non  stabi¬ 
liunt  ut  eam  prorsus  evertant.  Id  reputans  Paulus,  non  sub  dura 
illa,  ardua  et  impossibili  conditione  salutem  in  evangelio  proponi, 
qua  nobiscum  lex  agit  (nempe  ut  ipsam  ii  demum  assequantur 
qui  mandata  omnia  impleverint) ,  sed  facili ,  expedita ,  et  expositi 

i  accessus,  hoc  testimonio  confirmat.  Nihil  ergo  hoc  testimonium 
ad  vendicandam  humano  arbitrio  libertatem. 

13.  Objectari  solent  et  alii  quidam  loci  quibus  ostenditur, 

Deum  interdum,  reducto  gratiae  suae  subsidio,  explorare  homines, 
et  exspectare  quorsum  convertant  sua  studia.  Qualiter  est  apud 

Oseam  (5,  15):  vadam  ad  locum  meum  donec  ponant  in  corde 

suo,  et  quaerant  faciem  meam.  Kidiculum,  ajunt,  erat,  si  con¬ 
sideraret  Dominus  an  Israel  faciem  suam  quaesiturus  esset,  nisi 
flexibiles  fuissent  animi,  qui  utrovis  suopte  ingenio  inclinare  pos¬ 
sent.  Quasi  vero  istud  non  sit  in  prophetis  usitatissimum,  Deo 

i  speciem  aspernantis  ac  projicientis  populum  prae  se  ferre,  donec 
vitam  in  melius  emendarit.  Sed  quid  tandem  ex  talibus  minis 
adversarii  elicient?  Si  volunt,  populum  a  Deo  derelictum  con¬ 
versionem  a  se  ipso  posse  meditari,  tota  scriptura  reclamante  id 
facient;  si  necessariam  Dei  gratiam  ad  conversionem  fatentur, 

quid  nobiscum  litigant?  At  necessariam  ita  concedunt  ut  suam 

homini  velint  servatam  facultatem.  Unde  id  probant?  certe  non 
ex  loco  illo,  neque  similibus.  Aliud  est  enim  secedere  ab  ho¬ 
mine,  et  respicere  quid  sibi  permissus  relictusque  agat;  aliud, 
vires  ejus  aliquantulas  pro  modo  imbecillitatis  adjuvare.  Quid 
ergo,  dicet  quispiam,  insinuant  istae  formulae?  Despondeo,  per¬ 
inde  valere  ac  si  ita  loqueretur  Deus:  quandoquidem  monendo, 
hortando,  increpando  nihil  apud  contumacem  hunc  populum  pro¬ 
ficitur,  subducam  me  paulisper,  et  eum  afflictari  tacitus  sinam. 
Yidebo  an  aliquando  eum  post  longas  calamitates  capiat  mei  re¬ 
cordatio,  ut  quaerat  faciem  meam.  Abscedere  autem  Dominum 
procul,  signat  prophetiam  submovere.  Speculari  ecquid  facturi 
sint  homines,  significat  tacitum  et  quasi  se  dissimulantem  afflic¬ 
tionibus  variis  eos  ad  tempus  exercere.  Utrumque  facit  quo  nos 
magis  humiliet.  Citius  enim  contunderemur  rerum  adversarum  fla¬ 
gellis  quam  corrigeremur,  nisi  spiritu  suo  nos  ad  eam  docilitatem 
componeret.  Porro  ubi  Dominus ,  infracta  nostra  pervicacia  offen¬ 
sus  et  tanquam  fatigatus,  nos  paulisper  omittit  (submoto  scilicet 
verbo  suo ,  in  quo  praesentiam  quandam  sui  exhibere  solet)  et 
experimentum  capit  quid  se  absente  facturi  simus,  inde  falso  col¬ 
ligitur,  aliquas  esse  liberi  arbitrii  vires  quas  contempletur  et  ex¬ 
ploret;  quando  non  in  alium  id  finem  facit  quam  ut  ad  recog¬ 
noscendam  nostram  ovdsviav  nos  adigat. 

14.  Pugnant  etiam  ex  perpetua  loquendi  ratione,  quae  tum 
in  scripturis,  tum  in  hominum  sermonibus  observatur.  Siquidem 
bona  opera  nuncupantur  nostra,  et  quod  sanctum  placitumque  Do¬ 
mino  est,  non  minus  facere  quam  peccata  perpetrare  dicimur. 
Quod  si  peccata  jure  nobis  imputantur,  veluti  a  nobis  profecta, 

certe  et  in  justitiis  aliquid  nobis  assignandum  eadem  ratione  erit. 
Neque  enim  consentaneum  esset  rationi,  ut  ea  diceremur  facere 
quibus  agendis  proprio  motu  inhabiles,  instar  lapidum  a  Deo  mo-  j 
veremur.  Ut  ergo  Dei  gratiae  primas  demus,  nostram  tamen 
operam  vel  secundarias  tenere  partes  illae  loquutiones  indicant. 

Si  unum  illud  urgeretur,  bona  opera  nostra  nuncupari,  ego  vi- 
cissim  objicerem,  panem  nuncupari  nostrum  quem  nobis  dari  a 
Deo  poscimus.  Quid  ex  possessionis  titulo  percipient,  quam  Dei 
benignitate  ac  gratuito  munere  nostrum  fieri,  quod  minime  alias 
nobis  debetur?  Ergo  aut  eandem  in  oratione  dominica  rideant 
ab  surditatem ;  aut  ne  pro  ridiculo  habeant  quod  nostra  vocantur 
bona  opera,  in  quibus  nihil  habemus  proprium  nisi  ex  Dei  lar¬ 
gitate.  Atqui  istud  aliquanto  est  validius,  quod  nos  ipsos  Deum 
colere,  servare  justitiam,  obedire  legi,  bonis  operibus  studere 
scriptura  saepe  affirmat.  Haec  quum  sint  propria  mentis  et  vo¬ 
luntatis  officia,  quomodo  conveniret  ad  spiritum  haec  referri,  et 
simul  nobis  tribui,  nisi  quaedam  esset  studii  nostri  cum  divina 
virtute  communicatio  ?  His  tricis  nullo  labore  nos  exsolvemus, 
si  rite  modum  reputemus  quo  in  sanctis  agit  spiritus  Domini.  Ex¬ 
tranea  est  illa  similitudo  qua  nos  invidiose  gravant.  Quis  enim 
ita  desipit  ut  hominis  motionem  a  jactu  lapidis  nihil  differre  autu¬ 
met?  .  Neque  vero  quidquam  simile  consequitur  ex  nostra  doc¬ 
trina.  In  naturales  hominis  facultates  referimus,  approbare,  re¬ 
spuere,  velle,  nolle,  eniti,  resistere;  nempe  approbare  vanitatem, 
respuere  solidum  bonum,  velle  malum,  nolle  bonum,  eniti  ad  ne¬ 
quitiam  ,  resistere  justitiae.  Quid  hic  agit  Dominus  ?  Si  ejusmodi 
pravitate  uti  vult  tanquam  irae  suae  instrumento,  dirigit  ac  de¬ 
stinat  quo  libuerit,  ut  per  vitiosam  manum  bonum  suum  opus 
exsequatur.  Scelestum  igitur  hominem ,  qui  Dei  potentiae  sic  ser¬ 
vit,  dum  libidini  tantum  suae  obsequi  studet,  an  cum  saxo  con¬ 
feremus,  quod  alieno  impetu  vibratum,  nec  motu,  nec  sensu,  nec 
voluntate  propria  fertur  ?  Videmus  quantum  sit  discriminis.  Quid 
vero  in  bonis,  de  quibus  praecipua  est  quaestio?  Ubi  regnum 
in  illis  suum  erigit,  voluntatem,  ne  vagis  libidinibus  sursum  deor¬ 
sum  raptetur  pro  naturae  inclinatione,  per  spiritum  suum  cohi¬ 
bet;  quo  in  sanctitatem  ac  justitiam  propendeat,  ad  justitiae  suae 
regulam  flectit,  componit,  format,  dirigit;  ne  titubet  aut  conci¬ 
dat,  spiritus  sui  virtute  stabilit  ac  confirmat.  Qua  ratione  Augu¬ 
stinus  1),  dices  mihi,  inquit,  ergo  agimur,  non  agimus:  imo  agis, 
et  ageris;  et  tunc  bene  agis,  si  a  bono  agaris.  Spiritus  Dei  qui 
te  agit,  agentibus  adjutor  est,  nomen  adjutoris  praescribit,  quod 
et  tu  aliquid  agas.  Priore  membro  admonet  actionem  hominis 
non  tolli  spiritus  sancti  motu,  quia  a  natura  est  voluntas,  quae 
regitur  ut  ad  bonum  aspiret.  Quod  autem  mox  adjungit,  ex 
nomine  auxilii  posse  colligi  nos  etiam  aliquid  agere,  non  conve¬ 
nit  ita  accipere,  quasi  seorsum  aliquid  nobis  tribuat;  sed  ne  fo- 


1)  De  corrept.  et  grat.  c.  2. 

j  veat  in  nobis  ignaviam,  sic  Dei  actionem  cum  nostra  conciliat 
ut  velle  sit  a  natura,  bene  autem  velle  a  gratia.  Ideo  paulo  ante 
dixerat:  nisi  Deus  nos  adjuvet,  non  modo  vincere,  sed  neque 
pugnare  poterimus. 

15.  Hinc  apparet,  gratiam  Dei  (ut  hoc  nomen  sumitur  ubi 
de  regeneratione  est  sermo)  esse  spiritus  regulam  ad  dirigendam 
ac  moderandam  hominis  voluntatem.  Moderari  non  potest  quin 
corrigat,  quin  reformet,  quin  renovet  (unde  dicimus  principium 
regenerationis  esse,  ut  quod  nostrum  est  aboleatur)  simul  quin 
moveat,  agat,  impellat,  ferat,  teneat.  Unde  vere  dicimus  illius 
in  solidum  esse  omnes  quae  inde  emanant  actiones.  Interim  non 
negamus  verissimum  esse  quod  Augustinus  docet,  non  destrui  gra¬ 
tia  voluntatem,  sed  magis  reparari;  quia  utrumque  optime  con¬ 
stat:  ut  instaurari  dicatur  hominis  voluntas,  dum  correcta  vitio¬ 
sitate  et  perversitate  ad  veram  justitiae  regulam  dirigitur;  et  si¬ 
mul  nova  in  homine  voluntas  dicatur  creari,  quia  sic  vitiata 
corruptaque  est,  ut  novum  penitus  ingenium  induere  necesse  ha¬ 
beat.  Nihil  jam  obstat  quominus  rite  agere  dicamur  quod  agit 
spiritus  Dei  in  nobis,  etiamsi  nihil  a  se  ipsa  conferat  nostra  vo¬ 
luntas  quod  ab  ejus  gratia  separetur.  Ideoque  memoria  tenen¬ 
dum  quod  alibi  ex  Augustino  citavimus,  frustra  quosdam  satagere 
ut  in  hominis  voluntate  quidquam  boni  proprium  reperiant ;  quid¬ 
quid  enim  mixturae  ex  liberi  arbitrii  virtute  afferre  student  ho¬ 
mines  ad  Dei  gratiam ,  nihil  aliud  quam  ejus  corruptio  est :  per¬ 
inde  ac  si  quis  lutosa  et  amara  aqua  vinum  dilueret.  Etsi  autem 
quidquid  in  voluntate  boni  est,  ex  mero  spiritus  instinctu  prove¬ 
nit,  quia  tamen  nobis  naturaliter  ingenitum  est  velle,  non  abs 
re  ea  agere  dicimur  quorum  laudem  sibi  jure  Deus  vendicat;  pri¬ 
mum,  quia  nostrum  est  ejus  benignitate  quidquid  operatur  in  no¬ 
bis,  modo  non  a  nobis  esse  intelligamus ;  deinde  quia  nostra  est 
mens,  nostra  voluntas,  nostrum  studium,  quae  ab  eo  in  bonum 
diriguntur. 

16.  Quae  praeterea  hinc  inde  testimonia  corradunt,  me¬ 
diocribus  etiam  ingeniis  non  multum  facessent  negotii,  quae  su¬ 
periores  modo  solutiones  probe  imbiberint.  Citant  ex  Genesi  sen¬ 
tentiam  illam  (4,  7) :  sub  te  erit  appetitus  ejus,  et  tu  dominaberis 
illi;  quam  de  peccato  interpretantur,  ac  si  Cain  promitteret  Do¬ 
minus,  non  fore  in  animo  ejus  vim  superiorem  peccati,  si  in  eo 
perdomando  laborare  vellet.  Nos  autem  magis  congruere  dicimus 
ordini  orationis,  ut  de  Abele  accipiatur  hoc  dictum.  Illic  enim 
iniquitatem  invidiae  quam  in  fratrem  Cain  conceperat,  arguere 
propositum  est  Deo.  Id  facit  duplici  ratione:  quod  frustra  medi¬ 
tabatur  scelus  quo  fratrem  praecelleret  apud  Deum,  apud  quem 
nullus  est  honor  nisi  justitiae;  deinde  quod  nimium  ingratus  es¬ 
set  jam  accepto  Dei  beneficio,  qui  ne  subjectum  quidem  suo  im¬ 
perio  fratrem  ferre  posset.  Y erum  iie  hanc  interpretationem  ideo 
videamur  amplexari  quod  altera  nobis  contraria  sit,  demus  sane 
de  peccato  loquutum  fuisse  Deum.  Si  ita  est,  aut  promittit  hoc 

Dominus  quod  denuntiat,  aut  jubet.  Si  jubet,  nullam  inde  pro¬ 
bationem  facultatis  humanae  sequi  jam  demonstravimus;  si  pro¬ 
mittit,  ubi  promissionis  complementum,  quando  peccato,  cui  do¬ 
minari  ipsum  oportebat,  Cain  succubuit?  Promissioni  inclusam 
dicent  tacitam  conditionem  ac  si  diceretur,  victoriam  reportaturum 
fuisse  si  certaret ;  sed  quis  recipiat  istas  ambages  ?  Nam  si  ad 
peccatum  refertur  ista  dominatio,  nemo  ambigat  imperativam  esse 
orationem,  in  qua  non  definitur  quid  possimus,  sed  quid  vel  supra 
potestatem  debeamus.  Quanquam  et  res  ipsa  et  ratio  gramma¬ 
ticae  postulant,  comparationem  fieri  Cain  et  Abelis:  quia  pri¬ 
mogenitus  frater  minori  posthabitus  non  fuisset,  nisi  proprio  sce¬ 
lere  deterior. 

17.  Utuntur  et  testimonio  apostoli,  quia  dicit  non  esse  vo¬ 
lentis,  nec  currentis,  sed  miserentis  Dei  (Rom.  9,  16):  ex  quo 
eliciunt,  aliquid  esse  in  voluntate  et  conatu,  quod  per  se  licet 
imbecillum,  misericordia  Dei  adjutum,  prospero  successu  non  careat. 
Atqui  si  sobrie  pensitarent  quae  illic  causa  tractetur  a  Paulo, 
ista  sententia  non  adeo  inconsiderate  abuterentur.  Scio  eos  posse 
Origenem  et  Hieronymum  x)  citare  suae  expositionis  suffragatores; 
possem  et  illis  vicissim  Augustinum  opponere;  sed  quid  illi  opi¬ 
nati  sint  nostra  nihil  refert,  si  constat  quid  voluerit  Paulus. 
Illic  docet,  iis  demum  paratam  esse  salutem  quos  sua  misericor¬ 
dia  Dominus  dignetur;  ruinam  et  interitum  manere  quoscunque 
non  elegerit.  Reproborum  sortem  sub  Pharaonis  exemplo  demon¬ 
straverat;  gratuitae  quoque  electionis  certitudinem  Mosis  testimo¬ 
nio  confirmarat:  miserebor  cujus  miserebor.  Concludit,  non  esse 
volentis  aut  currentis,  sed  miserentis  Dei.  Quod  si  in  hunc  mo¬ 
dum  intelligatur ,  non  sufficere  voluntatem  aut  conatum  quia  tan¬ 
tae  moli  sint  impares,  parum  convenienter  a  Paulo  dictum  foret. 
Proinde  apage  istas  argutiolas:  non  est  volentis  neque  currentis; 
ergo  est  aliqua  voluntas,  est  aliquis  cursus.  Simplicior  enim  est 
mens  Pauli:  non  est  voluntas,  non  est  cursus  quae  nobis  viam 
ad  salutem  comparant;  sola  est  hic  Domini  misericordia.  Non 
enim  aliter  hic  loquitur  quam  ad  Titum,  ubi  scribit  (3,  4),  ap¬ 
paruisse  Dei  bonitatem  et  humanitatem,  non  ex  operibus  justitiae 
quae  fecimus  nos,  sed  pro  immensa  ejus  misericordia.  Ne  illi 
quidem  ipsi  qui  argutantur,  Paulum  innuisse  aliquam  esse  volun¬ 
tatem  et  aliquem  cursum,  quia  negaverit  esse  volentis,  aut  cur¬ 
rentis,  mihi  ad  eandem  formam  ratiocinari  concederent:  aliqua 
nos  bona  opera  fecisse,  quia  negat  Paulus  ex  operibus  quae  fe¬ 
cerimus,  Dei  bonitatem  nos  assequutos.  Quod  si  vitium  in  hac 
argumentatione  perspiciunt,  aperiant  oculos,  et  suam  non  carere 
simili  fallacia  cernent.  Firma  est  etiam  ratio  illa  qua  nititur 
Augustinus1 2):  si  ideo  dictum  foret,  non  esse  volentis  neque  cur¬ 
rentis,  quia  non  sufficiat  voluntas  nec  cursus,  posse  in  contra- 


1)  Orig.  libr.  7.  in  epistol.  ad  Romanos.  Hieronym.  dial.  1.  in  Pelag. 

2)  Epist.  107.  ad  Vitalem  (217). 

riam  partem  retorqueri,  non  esse  Dei  misericordiae,  quia  ne¬ 
que  sola  illa  ageret.  Quum  hoc  secundum  sit  absurdum,  merito 
concludit  Augustinus,  ideo  esse  hoc  dictum  quia  nulla  sit  homi¬ 
nis  voluntas  bona ,  nisi  praeparetur  a  Domino ;  non  quin  velle 
debeamus  et  currere;  sed  quia  utrumque  Deus  efficit  in  nobis. 
Non  minus  inscite  torquetur  a  quibusdam  illud  Pauli  (1  Cor.  3,  9) : 
Dei  cooperarii  sumus,  quod  ad  solos  ministros  restringi  minime 
dubium  est;  cooperarios  autem  vocari  non  qui  ex  se  quidquam 
afferant,  sed  quoniam  eorum  opera  utitur  Deus  postquam  idoneos 
reddidit  instruxitque  necessariis  dotibus. 

18.  Ecclesiasticum  producunt,  quem  dubiae  autoritatis  scripto¬ 
rem  esse  non  ignoratur.  At  enim,  ut  a  nobis  non  repudietur 
(quod  facere  tamen  jure  nostro  nobis  licet),  quid  ille  testatur 
pro  libero  arbitrio?  Dicit  (15,  14),  hominem  statim  atque  crea¬ 
tus  fuit,  relictum  esse  in  manu  consilii  sui;  data  illi  esse  praecepta, 
quae  si  servaret  ab  illis  vicissim  servaretur;  ante  hominem  posi¬ 
tam  esse  vitam  et  mortem,  bonum  et  malum:  quodcunque  vo¬ 
luerit  ei  datum  iri.  Esto,  acceperit  homo  a  sua  creatione  facul¬ 
tatem  adipiscendae  vitae  aut  mortis:  quid  si  ex  adverso  respon¬ 
deamus  perdidisse?  Certe  animus  non  est  contradicere  Solomoni 
qui  asserit  (Eccl.  7,  29),  hominem  rectum  ab  initio  creatum  esse, 
ipsum  sibi  ascivisse  multas  adinventiones;  verum  quia  homo  de¬ 
generando  et  sui  et  bonorum  omnium  naufragium  fecit,  quidquid 
primae  creationi  tribuitur,  non  protinus  sequitur  in  vitiatam  ac 
degenerem  naturam  competere.  Ergo  non  illis  modo ,  sed  ipsi 
quoque  Ecclesiastico  (quicunque  tandem  sit)  respondeo:  si  homi¬ 
nem  vis  instituere  ut  apud  se  ipsum  acquirendae  salutis  faculta¬ 
tem  quaerat,  tanti  non  est  nobis  tua  autoritas  ut  vel  minimi  prae¬ 
judicii  adversus  indubitatum  Dei  verbum  vicem  obtineat;  sin  ma¬ 
lignitatem  carnis  duntaxat  coercere  studes,  quae  sua  mala  in  Deum 
transferendo  vanam  defensionem  captare  solet,  ideoque  respondes 
rectitudinem  homini  inditam  fuisse  quo  ipsum  exitii  sibi  causam 
esse  appareat,  libenter  assentio :  modo  mihi  rursum  tecum  hoc 
conveniat,  iis  ornamentis,  quibus  eum  Dominus  initio  induerat, 
nunc  sua  culpa  esse  spoliatum ;  atque  ita  pariter  fateamur  medico 
nunc  opus  esse,  non  patrono. 

19.  Nihil  tamen  frequentius  in  ore  habent  quam  parabolam 
Christi  de  viatore,  quem  semivivum  latrones  in  via  projecerunt 
(Luc.  10).  Sub  viatoris  hujus  typo  calamitatem  repraesentari  ge¬ 
neris  humani  scio  vulgatissimum  esse  omnibus  paene  scriptoribus. 
Inde  argumentum  sumunt  nostri  adversarii,  non  ita  peccati  ac 
diaboli  latrocinio  mutilatum  esse  hominem,  quin  superstites  reti¬ 
neat  bonorum  priorum  reliquias:  quandoquidem  dicitur  relictus 
esse  semivivus.  Ubi  enim  est  illud  vitae  dimidium  nisi  rectae  et 
rationis  et  voluntatis  portio  aliqua  maneret?  Primum,  si  nolim 
locum  dare  ipsorum  allegoriae,  quid  obsecro  facturi  sunt?  nam 
praeter  germanum  orationis  Domini  sensum  a  patribus  excogitatum 

fuisse,  nihil  dubium  est.  Allegoriae  ultra  procedere  pon  debent 
quam  praeeuntem  habent  scripturae  regulam ;  tantum  abest  ut 
fundandis  ullis  dogmatis  per  se  sufficiant.  Neque  desunt  rationes 
quibus  possim,  si  lubeat,  totum  hoc  commentum  convellere:  ne¬ 
que  enim  dimidiam  homini  vitam  relinquit  Dei  verbum,  sed  pe¬ 
nitus  interiisse  docet,  quantum  ad  beatae  vitae  rationem.  Non 
semivivos  dicit  sanatos  Paulus,  dum  loquitur  de  nostra  redemp¬ 
tione;  sed,  quum  mortui  essemus,  suscitatos;  non  semivivos  in¬ 
clamat  ad  recipiendam  Christi  illuminationem,  sed  dormientes  et 
sepultos  (Eph.  2,  5  et  5,  14);  nec  secus  Dominus  ipse,  dum 
horam  venisse  ait  qua  mortui  ad  vocem  suam  resurgant  (Joann. 
5,  25).  Qua  fronte  levem  allusionem  tot  claris  sententiis  oppo¬ 
nerent?  Valeat  tamen  allegoria  haec  pro  certo  testimonio:  quid 
tamen  a  nobis  extorquebunt?  Semivivus  est  homo;  habet  igitur 
aliquid  salvum :  nempe  habet  mentem  intelligentiae  capacem,  etiam 
si  ad  coelestem  spiritualemque  sapientiam  non  penetret;  habet 
nonnullum  honestatis  judicium;  habet  aliquem  divinitatis  sensum, 
utcunque  veram  Dei  rationem  non  assequatur.  Sed  quo  ista  re¬ 
cidunt?  certe  non  efficiunt  ut  nobis  illud  Augustini,  communibus 
etiam  scholarum  suffragiis  approbatum,  adimatur:  adempta  esse 
homini  post  lapsum  gratuita  bona  unde  salus  dependet:  naturalia 
vero  corrupta  pollutaque  esse.  Stet  ergo  nobis  indubia  ista  ve¬ 
ritas,  quae  nullis  machinamentis  quatefieri  potest:  mentem  homi¬ 
nis  sic  alienatam  prorsus  a  Dei  justitia,  ut  nihil  non  impium, 
contortum,  foedum,  impurum,  flagitiosum  concipiat,  concupiscat, 
moliatur;  cor  peccati  veneno  ita  penitus  delibutum,  ut  nihil  quam 
corruptum  foetorem  efflare  queat.  Quod  si  quidpiam  interdum 
boni  in  speciem  ostentant,  mentem  tamen  semper  hypocrisi  et 
fallaci  obliquitate  involutam,  animum  interiori  perversitate  illiga¬ 
tum  manere. 


CAPUT  VI. 

Homino  perdito  quaerendam  in  Christo  redemptionem  esse. 

Partes  hujus  Capitis :  1)  Doctrinae  de  Christo  Redemptore ,  semper  ab 
ecclesia  Dei  perceptae ,  utilitas ,  sect.  1.  —  2)  Christus ,  utriusque  foederis 

Mediator,  fidei  piorum  Israelitarum  seu  veteris  populi  fuit  objectum,  ut  ex 
sacrificiorum  ritu ,  familiae  Abrahami  electione ,  Davidis  ejusque  posterorum 
dignitate  liquet,  sect.  2.  —  3)  Inde  consolatio,  robur,  fiducia  et  spes  piorum 
sub  Lege,  quos  ad  Christum  coelestis  Pater  variis  modis  invitavit,  sect.  3.  et  4. 

1.  Quum  in  Adae  persona  perierit  totum  humanum  genus, 
nobis  adeo  nihil  prodesset  illa  quam  memoravimus  orginis  prae¬ 
stantia  et  nobilitas,  ut  magis  cedat  in  majorem  ignominiam,  donec 
in  filii  sui  unigeniti  persona  redemptor  appareat  Deus,  qui  homi¬ 
nes  peccato  foedatos  et  corruptos  pro  suo  opere  non  agnoscit. 

Ergo  postquam  excidimus  a  vita  in  mortem,  inutilis  esset  tota  illa 
Dei  creatoris,  de  qua  disseruimus,  cognitio,  nisi  succederet  etiam 
fides,  Deum  in  Christo  patrem  nobis  proponens.  Erat  quidem  hic 
genuinus  ordo,  ut  mundi  fabrica  nobis  schola  esset  ad  pietatem 
discendam ,  unde  ad  aeternam  vitam  et  perfectam  felicitatem  fieret 
transitus.  Sed  post  defectionem,  quocunque  vertamus  oculos,  sur¬ 
sum  et  deorsum  occurrit  Dei  maledictio ,  quae  dum  innoxias  crea¬ 
turas  culpa  nostra  occupat  et  involvit,  desperatione  animas  no¬ 
stras  obruat  necesse  est.  Etsi  enim  multis  adhuc  modis  paternum 
erga  nos  favorem  exstare  vult  Deus,  ex  mundi  tamen  conspectu 
patrem  colligere  non  licet,  ubi  nos  intus  urget  conscientia,  osten- 
ditque  justam  in  peccato  abdicationis  causam  esse,  ne  pro  filiis 
nos  censeat  Deus  vel  reputet.  Accedit  et  socordia  et  ingratitudo : 
quia  nec  mentes  nostrae ,  ut  sunt  excaecatae ,  quid  verum  sit  cer¬ 
nunt;  et,  ut  pravi  sunt  omnes  sensus  nostri,  Deum  maligne  sua 
gloria  fraudamus.  Itaque  veniendum  ad  illud  Pauli  (1  Cor.  1,  21): 
quoniam  in  sapientia  Dei  non  cognovit  mundus  per  sapientiam 
Deum,  placuit  Deo  per  stultitiam  praedicationis  salvos  facere  cre¬ 
dentes.  Sapientiam  Dei  appellat  magnificum  hoc  theatrum  coeli 
et  terrae,  innumeris  miraculis  refertum,  ex  cujus  intuitu  sapien¬ 
ter  Deum  cognoscere  decebat;  sed  quia  tam  male  illic  profecimus, 
revocat  nos  ad  fidem  Christi,  quae  ob  stultitiae  speciem  incre¬ 
dulis  fastidio  est.  Quanquam  ergo  humano  ingenio  non  respon¬ 
det  praedicatio  crucis,  humiliter  tamen  eam  amplecti  oportet,  si 
ad  Deum  opificem  nostrum  et  fictorem,  a  quo  sumus  alienati,  re¬ 
dire  cupimus,  ut  nobis  iterum  pater  esse  incipiat.  Certe  post 
lapsum  primi  hominis  nulla  ad  salutem  valuit  Dei  cognitio  abs¬ 
que  mediatore:  quia  non  de  sua  tantum  aetate  loquitur  Christus, 
sed  omnia  saecula  comprehendit,  quum  dicit,  hanc  esse  vitam 
aeternam,  cognoscere  patrem  verum  unum  Deum,  et  quem  ille 
misit  Jesum  Christum  (Joann.  17,  3).  Quo  foedior  est  eorum  so¬ 
cordia,  qui  coelum  profanis  et  incredulis  quibuslibet  patefaciunt, 
absque  ejus  gratia  quem  scriptura  passim  docet  unicam  esse  ja¬ 
nuam  qua  in  salutem  ingredimur.  Quod  si  quis  ad  evangelii  pro¬ 
mulgationem  illud  Christi  dictum  restringere  velit,  in  promptu 
refutatio  est,  quia  omnibus  et  saeculis  et  gentibus  communis  fuit 
ratio  illa,  non  posse  absque  reconciliatione  placere  Deo,  qui 
alienati  sunt  ab  eo,  et  maledicti  pronuntiantur  ac  filii  irae.  Huc 
adde  quod  respondit  Christus  (Joann.  4,  22)  mulieri  samaritanae: 
vos  adoratis  quod  nescitis;  nos  autem  adoramus  quod  scimus, 
quia  salus  ex  Judaeis  est.  Quibus  verbis  et  quaslibet  gentium 
religiones  falsitatis  damnat,  et  rationem  assignat,  quia  soli  electo 
populo  fuerit  promissus  redemptor  sub  lege.  Unde  sequitur,  nul¬ 
lum  unquam  Deo  cultum  placuisse  nisi  qui  in  Christum  respiceret. 
Unde  etiam  affirmat  Paulus  (Eph.  2,  12),  gentes  omnes  absque 
Deo  fuisse,  et  spe  vitae  orbatas.  Jam  quum  doceat  Joannes 
(1 ,  4),  vitam  ab  initio  fuisse  in  Christo,  et  ab  ea  excidisse  to¬ 
tum  mundum,  ad  fontem  illum  redire  necesse  est.  Atque  ideo 

Christus,  quatenus  est  propitiator,  se  vitam  esse  asserit.  Et  sane 
non  ad  alios  quam  Dei  filios  pertinet  coelorum  haereditas.  Fi¬ 
liorum  autem  loco  et  ordine  censeri  minime  consentaneum  est, 
qui  non  insiti  sunt  in  corpus  unigeniti  filii.  Et  clare  testatur 
Joannes  (1,  12),  qui  credunt  in  ejus  nomen,  filios  Dei  fieri.  Sed 
quia  de  fide  in  Christum  ex  professo  disserere  mihi  nondum  pro¬ 
positum  est,  in  transcursu  attigisse  satis  fuerit. 

2.  Ac  proinde  veteri  populo  nunquam  se  Deus  ostendit  pro¬ 
pitium,  nec  spem  gratiae  unquam  fecit  absque  mediatore.  Omitto 
sacrificia  legis ,  quibus  palam  et  aperte  edocti  fuerunt  fideles :  non 
alibi  quam  in  expiatione,  quae  a  solo  Christo  peracta  est,  quae¬ 
rendam  salutem  esse.  Hoc  tantum  dico ,  beatum  et  felicem  eccle¬ 
siae  statum  semper  in  Christi  persona  fuisse  fundatum.  Nam  etsi 
Deus  totam  Abrahae  sobolem  in  foedere  suo  complexus  est,  pru¬ 
denter  tamen  ratiocinatur  Paulus  (Gal.  3,  16),  Christum  proprie 
esse  semen  illud  in  quo  benedicendae  erant  omnes  gentes;  quando 
scimus  non  omnes,  qui  secundum  carnem  ex  eo  geniti  sunt,  re¬ 
putatos  fuisse  in  semine.  Nam  ut  de  Ismaele  et  aliis  taceam, 
qui  factum  est  ut  ex  duobus  filiis  Isaac,  nempe  Esau  et  Jacob 
fratribus  geminis,  quum  adhuc  in  utero  matris  conjuncti  essent, 
uno  electo  alter  repudiaretur?  Imo  qui  factum  est  ut,  primoge¬ 
nito  rejecto,  minor  natu  solus  gradum  tenuerit?  Unde  etiam  con¬ 
tigit  ut  major  pars  abdicaretur?  Patet  igitur  in  uno  praecipue 
capite  censeri  Abrahae  semen;  nec  salutem  promissam  constare 
donec  ad  Christum  ventum  fuerit,  cujus  officium  est  quae  dissi¬ 
pata  erant  colligere.  Prima  itaque  electi  populi  adoptio  a  gratia 
mediatoris  pendebat.  Quod  etsi  non  adeo  claris  verbis  exprimi¬ 
tur  apud  Mosen,  vulgo  tamen  piis  omnibus  fuisse  notum  satis 
apparet.  Nam  antequam  rex  in  populo  creatus  esset,  jam  Hanna 
Samuelis  mater,  de  piorum  felicitate  disserens,  in  suo  cantico  sic 
loquitur  (1  Sam.  2,  10):  dabit  robur  regi  suo  Deus,  et  exaltabit 
cornu  Messiae  sui.  Quibus  verbis  intelligit  Deum  ecclesiae  suae 
benedicturum.  Cui  etiam  respondet  oraculum  quod  paulo  post 
subjicitur:  ambulabit  sacerdos  quem  constituam  coram  Christo  meo. 
Nec  vero  dubium  est  quin  coelestis  pater  in  Davide  ejusque  po¬ 
steris  conspici  voluerit  vivam  Christi  imaginem.  Ideo  pios  ad 
Dei  timorem  hortari  volens,  jubet  osculari  filium  (Psal.  2,  12); 
cui  scilicet  haec  evangelii  sententia  respondet:  qui  non  honorat 
filium,  non  honorat  patrem  (Joann.  5,  23).  Itaque,  licet  decem 
tribuum  defectione  collapsam  fuerit  regnum,  foedus  tamen  quod 
pepigerat  Deus  in  Davide  *et  ejus  successoribus,  stare  oportuit, 
sicut  et  per  prophetas  loquutus  est  (1  Reg.  11,  12.  34.  39):  non 
scindam  prorsus  regnum  propter  David  servum  meum  et  propter 
Jerusalem  quam  elegi;  sed  filio  tuo  restabit  tribus  una;  ubi  se¬ 
cundo  et  tertio  idem  repetitur.  Diserte  etiam  adscribitur:  affli¬ 
gam  semen  Davidis,  sed  non  cunctis  diebus.  Aliquo  postea  tem¬ 
poris  intervallo  dictum  est:  propter  David  servum  suum  dedit 
lucernam  Deus  in  Jerusalem,  ut  suscitaret  ei  filium,  et  salvam 

tueretur  Jerusalem  (1  Reg.  15,  4).  Jam  quum  res  ad  interitum 
vergerent,  rursus  dictum  fuit  (2  Reg.  8,  19):  noluit  Deus  disper¬ 
gere  Jehudah  propter  David  servum  suum,  quia  loquutus  erat  ut 
daret  ei  lucernam  et  filiis  ejus  in  perpetuum.  Huc  redit  summa, 
praeteritis  omnibus  aliis,  Davidem  unum  fuisse  electum,  in  quo 
beneplacitum  Dei  resideret;  sicuti  dicitur  alibi  (Psal.  78,  60  et 
67):  repulit  tabernaculum  Silo,  et  tabernaculum  Joseph,  et  tribum 
Ephraim  non  elegit;  sed  elegit  tribum  Jehudah,  montem  Sion  quem 
dilexit ;  elegit  servum  suum  David ,  ut  pasceret  Jacob  populum 
suum,  haereditatem  suam  Israel.  Denique  sic  ecclesiam  suam  ser¬ 
vare  voluit  Deus,  ut  ejus  incolumitas  et  salus  a  capite  illo  pen¬ 
deret.  Ideoque  exclamat  David  (Psal.  28,  8):  Jehovah  fortitudo 
populi  sui,  robur  salutum  Christi  sui.  Et  mox  precationem  addit: 
serva  populum  tuum,  et  benedic  haereditati  tuae;  significans  ec¬ 
clesiae  statum  individuo  nexu  cum  Christi  imperio  conjunctum 
esse.  Eodem  sensu  alibi  (Psal.  20,  10):  serva  Jehovah,  rex  ex¬ 
audiat  nos  quo  die  invocabimus.  Quibus  verbis  aperte  docet  fide¬ 
les  non  alia  fiducia  confugisse  ad  Dei  opem,  nisi  quia  delitesce¬ 
bant  sub  regis  praesidio,  quod  ex  alio  Psalmo  (Psal.  118,  25.26) 
colligitur:  serva  Jehovah,  benedictus  qui  venit  in  nomine  Jeho- 
vae;  ubi  satis  constat  revocari  ad  Christum  fideles,  ut  se  Dei 
manu  salvos  fore  sperent.  Eodem  respicit  alia  precatio,  ubi  tota 
ecclesia  Dei  misericordiam  implorat  (Psal.  80,  18):  sit  manus  tua 
super  virum  dexterae  tuae,  super  filium  hominis,  quam  conser¬ 
vasti  (vel  aptasti)  tibi.  Eam  etsi  populi  totius  dissipationem  de¬ 
plorat  autor  Psalmi,  tamen  instaurationem  flagitat  in  solo  capite. 
Ubi  autem  populo  in  exsilium  abducto,  vastata  terra,  et  rebus 
in  speciem  perditis,  ecclesiae  cladem  luget  Jeremias  praecipue 
regni  interitu  spem  fidelibus  praecisam  esse  queritur  (Thren.  4,  20). 
Christus,  inquit,  spiritus  oris  nostri  captus  est  in  peccatis  nostris, 
cui  diximus :  in  umbra  tua  vivemus  inter  gentes.  Hinc  jam  satis 
liquet,  quia  non  potest  Deus  propitius  humano  generi  esse  abs¬ 
que  mediatore,  sanctis  patribus  sub  lege  Christum  semper  fuisse 
objectum,  ad  quem  fidem  suam  dirigerent. 

3.  Porro  ubi  rebus  afflictis  solatium  promittitur,  maxime  ubi 
describitur  ecclesiae  liberatio,  fiduciae  et  spei  vexillum  in  Christo 
ipso  praefigitur.  Egressus  est  Deus  in  salutem  populi  sui  cum 
Messiah  suo,  inquit  Habacuc  (3,  13).  Et  quoties  de  instauratione 
ecclesiae  mentio  fit  apud  prophetas,  populum  revocant  ad  pro¬ 
missionem  Davi  di  factam  de  regni  perpetuitate.  Nec  mirum,  quia 
nulla  fuisset  alioqui  foederis  stabilitas.  Quo  pertinet  insigne  illud 
responsum  Jesaiae.  Quum  enim  videret  ab  incredulo  rege  Achaz 
repudiari  quod  de  solvenda  obsidione  Hierosolymae  et  praesenti 
salute  testatus  fuerat,  quasi  ex  abrupto  transit  ad  Messiam:  ecce 
virgo  concipiet  ac  pariet  filium  (7,  14),  oblique  significans  quam¬ 
vis  rex  et  populus  sua  pravitate  rejicerent  oblatam  sibi  promis¬ 
sionem  ,  ac  si  data  opera  incumberent  ad  labefactandam  Dei  fidem, 
non  fore  tamen  irritum  foedus,  quin  suo  tempore  veniret  re- 

demptor.  Denique  prophetis  omnibus  curae  fuit,  ut  Deum  pla¬ 
cabilem  ostenderent,  semper  in  medium  proferre  illud  Davidis 
regnum,  unde  pendebat  et  redemptio  et  aeterna  salus.  Sic  Je- 
saias  (55,  3):  statuam  vobiscum  foedus,  misericordias  Davidis  fide¬ 
les;  ecce  testem  dedi  eum  populis.  Nempe  quia  in  rebus  perditis 
non  aliter  sperare  poterant  fideles,  nisi  teste  illo  interposito  Deum 
sibi  fore  exorabilem.  Eodem  modo  Jeremias  (23,  6),  ut  despe¬ 
ratos  erigat,  ecce,  inquit,  dies  veniunt  quibus  suscitabo  Davidi 
germen  justum,  et  tunc  servabitur  Juda,  et  Israel  tuto  habitabit. 
Ezechiel  autem  (34,  23):  suscitabo  super  oves  meas  pastorem 
unum,  nempe  Davidem  servum  meum;  ego  Jehovah  illis  in  Deum 
ero,  et  servus  meus  David  in  pastorem,  et  percutiam  cum  iis 
foedus  pacis.  Item  alibi  (37,  25.  26),  postquam  de  incredibili 
renovatione  disseruit,  servus,  inquit,  meus  David  erit  rex  eorum, 
et  erit  pastor  unus  super  omnes,  et  foedus  pacis  aeternum  per¬ 
cutiam  cum  ipsis.  Pauca  ex  multis  delibo,  quia  tantum  lectores 
volo  admonitos,  spem  omnium  piorum  non  alibi  unquam  fuisse 
repositam  quam  in  Christo.  Succinunt  etiam  alii  omnes  prophe¬ 
tae,  sicuti  apud  Oseam  dicitur  (1,  11):  congregabuntur  filii  Juda 
et  filii  Israel  pariter,  et  ponent  sibi  caput  unum.  Quod  postea 
(3,  5)  clarius  explicat:  revertentur  filii  Israel,  et  inquirent  Jeho- 
vam  Deum  suum  et  Davidem  regem  suum.  Michaeas  etiam,  de  po¬ 
puli  reditu  verba  faciens,  diserte  exprimit  (2,  13):  transibit  rex 
ante  ipsos  et  Jehovah  in  capite  eorum.  Sic  Amos  (9,  11)  populi 
renovationem  promittere  volens:  suscitabo,  inquit,  in  die  illa  ta¬ 
bernaculum  David  quod  collapsum  est,  et  sepiam  interruptiones, 
et  subversiones  erigam;  nempe  quia  unicum  illud  erat  salutis 
vexillum,  iterum  in  sublime  emergere  regiam  gloriam  in  familia 
Davidis,  quod  in  Christo  impletum  est.  Itaque  Zacharias  sicuti 
ejus  saeculum  Christi  manifestationi  propius  erat,  apertius  excla¬ 
mat  (9,  9):  laetare  filia  Sion,  jubila  filia  Jerusalem,  ecce  rex  tuus 
venit  tibi  justus  et  servatus.  Quod  loco  Psalmi  ante  citato  (28,  8) 
respondet:  Jehovah  robur  salutum  Christi  sui,  serva  Jehovah; 
ubi  salus  a  capite  ad  totum  corpus  extenditur. 

4.  His  vaticiniis  ita  imbui  voluit  Deus  Judaeos,  ut  libera¬ 
tionis  petendae  causa ,  recta  oculos  ad  Christum  converterent. 
Nec  vero  quamvis  turpiter  degenerassent ,  potuit  tamen  aboleri 
memoria  generalis  illius  principii,  Deum  per  manum  Christi,  si¬ 
cuti  Davidi  pollicitus  fuerat,  fore  ecclesiae  liberatorem;  atque  de¬ 
mum  hoc  modo  firmum  fore  gratuitum  foedus  quo  Deus  electos 
suos  adoptaverat.  Hinc  factum  est,  ut  in  ore  puerorum  perso¬ 
naret  canticum  illud  (Matth.  21,  9),  quum  Christus  Hierosolymam 
paulo  ante  mortem  ingressus  est:  hosianna  filio  David.  Vulgo 
enim  notum  ac  celebre  fuisse  apparet,  atque  ex  communi  usu  pe¬ 
titum  quod  canebant  ,  unicum  sibi  restare  misericordiae  Dei  pignus 
in  adventu  redemptoris.  Hac  ratione  Christus  ipse  discipulos,  ut 
distincte  et  perfecte  credant  Deo ,  jubet  in  se  credere :  creditis  in 
Deum,  et  in  me  credite,  inquit  (Joann.  14,  1).  Etsi  enim  proprie 

!  loquendo  a  Christo  fides  ad  patrem  conscendit,  significat  tamen 
eam,  etiamsi  Deo  innititur,  paulatim  evanescere,  nisi  intercedat 
ipse  medius,  qui  eam  in  solida  firmitate  retineat;  alioqui  altior 
quoque  est  Dei  majestas  quam  ut  ad  eam  penetrent  mortales,  qui 
tanquam  vermiculi  super  terram  reptant.  Quare  illud  vulgare 
dictum  sic  admitto :  Deum  esse  fidei  objectum  ut  tamen  correc¬ 
tione  opus  habeat;  quia  non  frustra  vocatur  Christus  invisibilis 
Dei  imago  (Coi.  1,  15);  sed  hoc  elogio  monemur,  nisi  occurrat 
nobis  Deus  in  Christo,  non  posse  in  salutem  nobis  innotescere. 
Etsi  autem  apud  Judaeos  falsis  commentis  obtenebraverant  scribae 
quod  de  redemptore  prophetae  tradiderant,  sumpsit  tamen  pro 
confesso  Christus,  quasi  publico  consensu  receptum,  non  aliud  re¬ 
bus  perditis  esse  remedium,  nec  modum  alium  liberandae  ecclesiae, 
quam  mediatore  exhibito.  Non  fuit  quidem  vulgo  cognitum  ut 
decebat,  quod  docet  Paulus,  Christum  esse  finem  legis  (Rom,  10,  4); 
quam  tamen  verum  sit  ac  certum,  ex  lege  ipsa  et  prophetis  li¬ 
quido  patet.  De  fide  nondum  dissero ,  quia  alibi  opportunior  erit 
locus.  Hoc  modo  fixum  lectoribus  maneat:  primus  ad  pietatem 
gradus  sit,  agnoscere  Deum  esse  nobis  patrem,  ut  nos  tueatur, 
gubernet  ac  foveat,  donec  colligat  in  aeternam  haereditatem  regni 
sui;  hinc  palam  fieri  quod  nuper  diximus,  salvificam  Dei  cogni¬ 
tionem  absque  Christo  non  constare;  ideoque  ab  exordio  mundi 
ipsum  fuisse  propositum  omnibus  electis  in  quem  respicerent,  et 
in  quo  acquiesceret  eorum  fiducia.  Hoc  sensu  scribit  Irenaeus 
patrem,  qui  immensus  est,  in  filio  esse  finitum,  quia  se  ad  mo¬ 
dulum  nostrum  accommodavit,  ne  mentes  nostras  immensitate  suae 
gloriae  absorbeat.  Quod  fanatici  non  reputantes,  utilem  senten¬ 
tiam  ad  impium  phantasma  detorquent,  ac  si  portio  tantum  divi¬ 
nitatis  a  tota  perfectione  defluens  in  Christo  esset;  quum  nihil 
aliud  velit  quam  Deum  in  Christo  solo  comprehendi.  Omnino 
verum  semper  fuit  illud  Joannis  (1  Joann.  2 ,  23) :  qui  non  ha¬ 
bet  filium  neque  patrem  habet.  Nam  etsi  olim  gloriati  sunt  multi 
summum  numen,  coelique  et  terrae  opificem  se  colere,  quia  ta¬ 
men  nullus  illis  erat  mediator,  fieri  non  potuit  ut  Dei  misericor¬ 
diam  vere  gustarent,  atque  ita  persuasi  essent  sibi  patrem  esse. 
Quia  ergo  caput  non  tenebant,  hoc  est  Christum,  evanida  fuit 
apud  eos  Dei  cognitio;  unde  etiam  factum  est,  ut  in  crassas  foe- 
dasque  superstitiones  demum  prolapsi  ignorantiam  suam  prode¬ 
rent;  si  cuti  hodie  Tureae,  quamvis  plenis  buccis  praedicent  coeli 
et  terrae  creatorem  suum  esse  Deum ,  substituunt  tamen  in  locum 
veri  Dei  i  dolum ,  dum  a  Christo  abhorrent. 


240 


LIBER  II.  DE  COGNITIONE  DEI  REDEMPTORIS. 


CAPUT  VII. 

Legem  fuisse  datam,  non  quae  populum  veterem  in  se  reti¬ 
neret,  sed  quae  foveret  spem  salutis  in  Christo  usque  ad 
ejus  adventum. 

Summa  et  partes  Capitis :  1)  Lex  moralis  et  ceremonialis  paedagogus  fuit 
ad  Christum,  sect.  1  et  2.  —  2)  Moralis  praecipue,  cujus  conditionales  pro¬ 
missiones  optima  de  causa  datae  sunt:  item  quomodo  legis  moralis  observatio 
impossibilis  esse  dicatur,  sect.  3 — 5.  —  3)  De  triplici  legis  moralis  officio  et 
usu,  sect.  6 — 12.,  refutatis  Antinomis ,  sect.  13.  —  4)  Qualis  sit  Legis,  tum 
moralis,  tum  ceremonialis,  abrogatio,  sect.  14 — 17. 

1.  Ex  continua  illa,  quam  retulimus,  serie  colligere  licet, 
legem  non  ideo  post  mortem  Abrahae  quadringentis  circiter  annis 
fuisse  superadditam,  ut  electum  populum  a  Christo  abduceret;  imo 
ut  suspensos  teneret  animos  usque  ad  ejus  adventum,  accenderet 
etiam  ejus  desiderium ,  et  in  exspectatione  confirmaret  ne  longiore 
mora  deficerent.  Legis  nomine  non  solum  decem  praecepta,  quae 
pie  justeque  vivendi  regulam  praescribunt,  intelligo,  sed  formam 
religionis  per  manum  Mosis  a  Deo  traditam.  Neque  enim  datus 
est  Moses  legislator  qui  benedictionem  generi  Abrahae  promissam 
aboleret;  imo  videmus  ut  passim  revocet  in  memoriam  Judaeis 
gratuitum  illud  foedus  cum  patribus  eorum  percussum,  cujus  hae¬ 
redes  erant;  ac  si  ad  illud  renovandum  missus  foret.  Id  claris¬ 
sime  ex  caeremoniis  patefactum  fuit.  Quid  enim  magis  inane  aut 
frivolum  quam  homines,  ut  se  Deo  reconcilient,  foetidum  nido¬ 
rem  ex  adipe  pecudum  offerre?  ut  sordes  suas  eluant,  ad  aquae 
vel  sanguinis  aspersionem  confugere?  Denique  totus  legalis  cul¬ 
tus  (si  per  se  reputetur,  nec  contineat  umbras  et  figuras  quibus 
respondeat  veritas)  res  erit  prorsus  lusoria.  Quare  non  abs  re  et 
in  concione  Stephani  (Act.  7,  44),  et  in  epistola  ad  Hebraeos 
(8,  5)  tam  diligenter  expenditur  locus  ille,  ubi  Deus  Mosen  jubet 
quaecunque  ad  tabernaculum  pertinent  formare  secundum  exem¬ 
plar  quod  ostensum  illi  fuerat  in  monte  (Exod.  25,  40).  Nisi 
enim  spirituale  aliquid  fuisset  propositum  quo  tenderent,  non  se¬ 
cus  in  illis  operam  lusissent  Judaei  atque  gentes  in  suis  nugis. 
Profani  homines,  qui  nunquam  serio  in  pietatis  studium  incubue¬ 
runt,  non  absque  fastidio  audire  sustinent  tam  multiplices  ritus; 
neque  solum  mirantur  cur  Deus  veterem  populum  fatigaverit  tanta 
caeremoniarum  congerie,  sed  despiciunt  illas  ac  rident  tanquam 
pueriles  lusus.  Nempe  quia  ad  finem  non  attendunt,  a  quo  si 
legales  figurae  separentur,  vanitatis  damnari  necesse  est.  Atqui 
ostendit  typus  ille,  Deum  non  ideo  mandasse  sacrificia  ut  culto¬ 
res  suos  occuparet  in  terrenis  exercitiis,  sed  potius  ut  altius  eri¬ 
geret  eorum  mentes.  Quod  etiam  ex  ejus  natura  liquido  constare 

potest;  quia,  ut  spiritualis  est,  non  alio  quam  spirituali  cultu 
oblectatur.  Testantur  hoc  tot  prophetarum  sententiae,  quibus  Ju¬ 
daeos  socordiae  arguunt,  quod  putent  ullius  esse  apud  Deum  mo¬ 
menti  quaevis  sacrificia.  An  quia  legi  quidquam  derogare  consi  - 
;  lium  sit?  Minime:  sed  (ut  erant  veri  illius  interpretes)  hoc  modo 
i  ad  scopum  oculos  dirigi  voluerunt  a  quo  vulgus  errabat.  Jam  ex 
gratia  Judaeis  oblata  certo  colligitur,  legem  Christo  non  fuisse 
vacuam.  Hunc  enim  adoptionis  finem  illis  proposuit  Moses,  ut 
essent  Deo  in  regnum  sacerdotale  (Exod.  19,  6);  quod  assequi 
non  poterant  nisi  major  et  praestantior  quam  ex  sanguine  pecu¬ 
dum  reconciliatio  intercederet.  Quid  enim  minus  consentaneum, 
quam  Adae  filios,  qui  haereditaria  labe  nascuntur  omnes  peccati 
mancipia,  in  regiam  dignitatem  attolli,  et  hoc  modo  fieri  gloriae 
Dei  consortes,  nisi  aliunde  illis  proveniret  tam  praeclarum  bo¬ 
num  ?  Jus  quoque  sacerdotii  quomodo  apud  eos  vigere  potuit  qui 
vitiorum  sordibus  abominabiles  Deo  erant,  nisi  consecrati  essent 
in  sancto  capite?  Quare  eleganter  Petrus  illud  Mosis  dictum  con¬ 
vertit,  plenitudinem  gratiae,  cujus  gustum  sub  lege  perceperant 
Judaei,  in  Christo  exhibitam  esse  docens  (1  Petr.  2,  9).  Yos 
estis  genus  electum,  inquit,  regale  sacerdotium.  Huc  enim  tendit 
vocum  inversio,  plus  adeptos  esse  quibus  apparuit  Christus  per 
evangelium,  quam  illorum  patres;  quia  omnes  praediti  sint  sacer¬ 
dotali  honore  et  regio ,  ut  mediatore  suo  freti ,  libere  in  Dei  con¬ 
spectum  prodire  audeant. 

2.  Atque  hic  obiter  notandum  est,  regnum  quod  tandem 
erectum  fuit  in  familia  Davidis,  esse  legis  partem,  et  contineri 
sub  Mosis  ministerio,  unde  sequitur,  tam  in  toto  genere  levitico 
quam  in  posteris  Davidis  Christum  oculis  veteris  populi  quasi  in 
duplici  speculo  fuisse  objectum.  Quia ,  ut  nuper  dixi ,  non  ali¬ 
ter  coram  Deo  esse  poterant  vel  reges  vel  sacerdotes,  qui  et  servi 
erant  peccati  ac  mortis,  et  sua  corruptione  polluti.  Hinc  veris¬ 
simum  esse  patet  illud  Pauli  (Gal.  3  ,  24) ,  Judaeos  quasi  sub  pae¬ 
dagogi  custodia  fuisse  retentos,  donec  veniret  semen  in  cujus  gra¬ 
tiam  data  erat  promissio.  Nam  quia  nondum  familiariter  inno¬ 
tuerat  Christus,  similes  fuerunt  pueris,  quorum  imbecillitas  non¬ 
dum  plenam  rerum  coelestium  scientiam  ferre  poterat.  Quomodo 
autem  caeremoniis  ad  Christum  fuerint  manuducti,  ante  dictum 
est,  et  ex  pluribus  prophetarum  testimoniis  melius  intelligere  licet. 
Nam  etsi  novis  quotidie  sacrificiis  ad  Deum  placandum  accedere 
ipsos  oportuit,  unico  tamen  sacrificio  scelera  omnia  expiatum  iri 
promittit  Jesaias  (53,  5),  cui  concinit  Daniel  (9,  26.  27).  Sa¬ 
cerdotes  ex  tribu  Levi  designati  sanctuarium  ingrediebantur;  at 
de  unico  sacerdote  semel  dictum  fuit,  jurejurando  divinitus  elec¬ 
tum  esse  qui  sacerdos  esset  in  perpetuum  secundum  ordinem  Mel- 
chisedech  (Psal.  110,  4).  Erat  tunc  visibilis  olei  unctio;  aliam 
fore  Daniel  ex  visione  pronuntiat.  Ac  ne  pluribus  insistam,  satis 
prolixe  et  dilucide  autor  epistolae  ad  Hebraeos  a  quarto  capite 
ad  undecimum  usque  demonstrat,  nihili  et  inanes  esse  caeremonias 

donec  ad  Christum  ventum  fuerit.  Quod  vero  ad  decem  praecepta 
spectat,  tenenda  similiter  est  Pauli  admonitio  (Rom.  .10,  4),  Chri¬ 
stum  esse  finem  legis ,  in  salutem  omni  credenti ;  et  altera  (2  Cor. 
3 ,  6) ,  Christum  esse  spiritum  qui  literam  per  se  mortiferam  vi¬ 
vificat.  Nam  priore  quidem  significat  frustra  doceri  justitiam  prae¬ 
ceptis,  donec  eam  Christus  et  gratuita  imputatione  et  spiritu  re¬ 
generationis  conferat.  Quare  merito  Christum  vocat  complemen¬ 
tum  legis ,  vel  finem ;  quia  nihil  prodesset  quid  exigat  Deus  a 
nobis  scire,  nisi  sub  jugo  et  onere  intolerabili  laborantibus  et  op¬ 
pressis  Christus  succurreret.  Alibi  (Gal.  3,  19)  legem  propter 
transgressiones  positam  esse  docet;  nempe  ut  homines  damnatio¬ 
nis  suae  convictos  humiliaret.  Porro  quia  haec  ad  Christum  quae¬ 
rendum  vera  et  unica  est  praeparatio,  quaecunque  diversis  verbis 
tradit,  probe  inter  se  consentiunt.  Sed  quia  disceptatio  illi  fuit 
cum  perversis  doctoribus,  qui  legis  operibus  justitiam  nos  mereri 
fingebant,  ut  eorum  errorem  refutaret,  coactus  est  interdum  nu¬ 
dam  legem  praecise  accipere;  quae  tamen  gratuitae  adoptionis  foe¬ 
dere  alioqui  vestita  est. 

3.  Quo  modo  autem  a  lege  morali  edocti  magis  inexcusabi¬ 
les  reddamur,  ut  nos  ad  veniam  expetendam  reatus  sollicitet,  bre¬ 
viter  cognoscere  operae  pretium  est.  Si  verum  est  perfectionem 
justitiae  in  lege  nos  edoceri:  istud  etiam  consequitur,  absolutam 
ejus  observationem  perfectam  esse  coram  Deo  justitiam:  qua  sci¬ 
licet  homo  justus  apud  coeleste  tribunal  censeatur  ac  reputetur. 
Quare  Moses,  lege  promulgata,  non  dubitat  contestari  coelum  et 
terram  quod  proposuisset  Israeli  vitam  et  mortem,  bonum  et  ma¬ 
lum  (Deut.  30,  19).  Nec  refragari  licet  quin  justam  legis  obe- 
dientiam  maneat  aeternae  salutis  remuneratio ,  quemadmodum  a 
Domino  promissa  est.  Rursum  tamen  operae  pretium  est  recog¬ 
noscere  ecquid  eam  obedientiam  praestemus,  cujus  merito  conci¬ 
pienda  sit  illius  renumerationis  fiducia.  Quantulum  enim  est  vi¬ 
dere  in  legis  observantia  positum  vitae  aeternae  praemium,  nisi 
praeterea  constet  an  ea  via  pervenire  ad  vitam  aeternam  nobis 
liceat?  Hac  vero  in  parte  legis  imbecillitas  se  profert.  Nam  quia 
in  nullo  nostrum  illa  legis  observantia  deprehenditur,  a  vitae  pro¬ 
missionibus  exclusi  in  solam  maledictionem  recidimus.  Dico  non 
quid  fiat  modo,  sed  quid  necessarium  sit.  Quum  enim  longe  su¬ 
pra  humanam  facultatem  sit  legis  doctrina,  potest  quidem  homo 
eminus  spectare  appositas  promissiones ,  non  tamen  fructum  ex  iis 
aliquem  colligere.  Hoc  ergo  unum  restat,  ut  ab  earum  bono 
suam  miseriam  melius  aestimet,  dum  cogitat  praecisa  spe  salutis 
mortem  sibi  certo  imminere.  Ex  adverso  instant  horrificae  sanc¬ 
tiones  ,  quae  non  paucos  nostrum ,  sed  omnes  ad  unum  irretitos 
constringunt;  instant,  inquam,  ac  inexorabili  asperitate  nos  per¬ 
sequuntur,  ut  praesentissimam  in  lege  mortem  cernamus. 

4.  Itaque  si  legem  duntaxat  intuemur,  nihil  aliud  possumus 
quam  animum  despondere,  confundi  ac  desperare,  quum  ex  ea 
damnemur  omnes  ac  maledicamur;  a  beatitudine,  quam  suis  cui- 

toribus  proponit,  procul  arceamur.  Ergone,  inquies,  ita  nos  lu¬ 
dificatur  Dominus?  Quantulum  enim  a  ludibrio  abest,  spem  feli¬ 
citatis  ostentare,  ad  eam  invitare  et  hortari,  illam  testari  nobis 
expositam,  quum  interim  praeclusus  sit  et  inaccessus  ingressus? 
Respondeo:  etiamsi  promissiones  legis,  quatenus  conditionales  sunt, 
a  perfecta  legis  obedientia  dependeant,  quam  nullibi  reperire  est, 
non  tamen  frustra  datas  esse.  Ubi  enim  didicimus  irritas  nobis 
fore  et  inefficaces,  nisi  gratuita  sua  bonitate,  citra  intuitum  ope¬ 
rum,  nos  Deus  amplexetur,  atque  adeo  illam  bonitatem,  nobis 
per  evangeiium  exhibitam,  fide  simus  amplexati:  ne  ipsis  quidem 
deest  sua  efficacia,  etiam  cum  annexa  conditione.  Sic  enim  tum 
omnia  nobis  gratuito  confert,  ut  hoc  quoque  ad  cumulum  suae 
beneficientiae  adjungat,  quod  semiplenam  nostram  obedientiam  non 
respuens,  et  quod  deest  complemento  remittens,  perinde  atque  a 
nobis  impleta  conditione,  legalium  promissionum  fructum  perci¬ 
pere  nos  facit.  Sed  hanc  quaestionem ,  quia  in  tractanda  fidei 
justificatione  plenius  disputanda  erit,  non  ultra  in  praesens  pro- 
sequemur. 

5.  Quod  autem  impossibilem  legis  observationem  diximus, 
id  est  paucis  verbis  explicandum  simul  et  confirmandum.  Solet 
enim  vulgo  absurdissima  sententia  videri,  ut  Hieronymus  non  du- 
bitarit  anathema  illi  denuntiare.  Quid  visum  sit  Hieronymo,  ni¬ 
hil  moror;  nos  quid  verum  sit  inquiramus.  Non  texam  hic  lon¬ 
gas  ambages  de  variis  possibilitatis  generibus.  Impossibile  appello 
quod  nec  fuit  unquam,  et  ne  in  posterum  sit  Dei  ordinatione  ac 
decreto  impeditur.  Si  ab  ultima  memoria  repetamus,  neminem 
sanctorum  exstitisse  dico  qui,  corpore  mortis  circumdatus,  ad  eum 
dilectionis  scopum  pertigerit  ut  ex  toto  corde,  ex  tota  mente,  ex 
tota  anima,  ex  tota  potentia  Deum  amaret;  neminem  rursum,  qui 
non  concupiscentia  laborarit.  Quis  reclamet?  Video  quidem  qua¬ 
les  nobis  sanctos  imaginetur  stulta  superstitio ,  quorum  scilicet  pu¬ 
ritati  vix  coelestes  angeli  respondeant;  sed  repugnante  tum  scrip¬ 
tura,  tum  experientiae  ratione.  Dico  item  neminem  posthac  fu¬ 
turum,  qui  ad  verae  perfectionis  metam  perventurus  sit,  nisi  cor¬ 
poris  mole  solutus.  In  hanc  rem  primum  suppetunt  aperta  scrip¬ 
turae  testimonia.  Non  est  homo  justus  super  terram  qui  non 
peccet,  dicebat  Solomo  (1  Reg.  8,  46).  David  autem  non  justi¬ 
ficabitur  in  conspectu  tuo  omnis  vivens  (Psal.  143,  2).  Job  plu¬ 
rimis  locis  idem  affirmat.  Clarissime  omnium  Paulus ,  quod  caro 
concupiscit  adversus  spiritum,  et  spiritus  adversus  carnem  (Gal. 
5,  17).  Nec  alia  ratione  probat,  omnes  qui  sub  lege  sunt  male¬ 
dictioni  subjectos,  nisi  quia  scriptum  sit  maledictos  omnes,  qui 
non  permanserint  in  omnibus  ejus  mandatis  (Gal.  3,  10;  Deut. 
27,  26);  innuens  scilicet,  imo  pro  confesso  assumens,  neminem 
permanere  posse.  Quidquid  autem  scripturis  praedictum  est,  id 
pro  perpetuo,  adeoque  pro  necessario  haberi  decet.  Ejusmodi  ar¬ 
gutia  vexabant  Augustinum  Pelagiani,  injuriam  fieri  Deo  si  plus 
jubeat  quam  per  ejus  gratiam  praestare  queant  fideles.  Ille,  ut 

effugeret  calumniam,  fatebatur1)  posse  quidem  Dominum,  si  vel¬ 
let,  hominem  mortalem  in  angelicam  puritatem  evehere;  sed  ne¬ 
que  fecisse  unquam ,  nec  facturum ,  quod  aliter  in  scripturis  asse¬ 
ruisset.  Id  neque  ego  infitior;  sed  addo  tamen  importune  de  po¬ 
tentia  Dei  disputari  contra  ejus  veritatem ;  ideo  cavillis  non  esse 
obnoxiam  sententiam  si  quis  dicat  fieri  non  posse  quod  non  fu¬ 
turum  scripturae  pronuntiant.  Yerum  si  de  verbo  disputatur,  Do¬ 
minus  rogantibus  discipulis,  quis  possit  salvus  esse,  respondet 
(Matth.  19,  25),  apud  homines  id  quidem  impossibile,  apud  Deum 
vero  omnia  possibilia.  Validissima  etiam  ratione  id  contendit 
Augustinus  2) ,  nunquam  in  hac  carne  reddere  nos  quem  debemus 
legitimum  Deo  amorem.  Amor,  inquit,  notitiam  ita  sequitur,  ut 
Deum  amare  nemo  perfecte  possit,  qui  non  cognitam  prius  ad 
plenum  habuerit  ejus  bonitatem.  Nos ,  dum  in  mundo  peregrina¬ 
mur,  cernimus  per  speculum  et  in  aenigmate;  sequitur  ergo  im¬ 
perfectum  esse  nostrum  amorem.  Sit  ergo  extra  controversiam, 
impossibile  esse  in  hac  carne  legis  implementum ,  si  naturae  no¬ 
strae  impotentiam  intuemur,  quemadmodum  et  ex  Paulo  alibi 
(Rom.  8,  3)  adhuc  ostendetur. 

6.  Sed  quo  tota  res  melius  patefiat,  officium  usumque  legis, 
quam  moralem  vocant,  succincto  ordine  recolligamus.  Porro  tri¬ 
bus  istis  partibus,  quantum  intelligo,  continetur.  Prima  est,  ut 
dum  justitiam  Dei  ostendit,  id  est,  quae  sola  Deo  accepta  est, 
suae  unumquemque  injustitiae  admoneat ,  certiorem  faciat ,  convin¬ 
cat  denique  ac  condemnet.  Sic  enim  opus  est,  caecum  et  ebrium 
amore  sui  hominem  ad  notitiam  simul  et  confessionem  suae  tum 
imbecillitatis  tum  impuritatis  adigi;  quando  nisi  vanitas  ejus  evi¬ 
denter  redarguatur,  insana  virium  suarum  confidentia  inflatus  est, 
nec  adduci  unquam  potest  ut  de  earum  tenuitate  sentiat,  quan¬ 
tisper  eas  arbitrii  sui  modo  metitur.  Atqui  simulae  eas  compa¬ 
rare  ad  legis  difficultatem  coepit,  habet  illic  quod  ferociam  mi¬ 
nuat.  Utcunque  enim  ingentem  de  iis  opinionem  praesumpserit, 
mox  tamen  eas  sub  tanto  pondere  anhelare  sentit,  deinde  titu¬ 
bare  ac  labascere,  tandem  concidere  etiam  ac  deficere.  Sic  legis 
magisterio  eruditus,  exuit  illam  qua  prius  caecutiebat  arrogan¬ 
tiam.  Similiter  altero,  quo  ipsum  laborare  dictum  est,  superbiae 
morbo  sanandus  est.  Quamdiu  judicio  suo  stare  permittitur,  hy- 
pocrisin  comminiscitur  pro  justitia;  qua  contentus  factitiis  nescio 
quibus  justitiis  adversus  Dei  gratiam  erigitur.  Postquam  vero  ad 
legis  trutinam  examinare  vitam  suam  cogitur,  omissa  commenti¬ 
tiae  illius  justitiae  praesumptione,  immenso  spatio  se  abesse  a 
sanctitate  cernit;  rursus  infinitis  vitiis  se  abundare,  quibus  purus 
antea  videbatur.  Tam  profundis  enim  ac  sinuosis  recessibus  abs¬ 
conduntur  concupiscentiae  mala,  ut  hominis  aspectum  facile  fal¬ 
lant.  Nec  sine  causa  dicit  apostolus  (Rom.  7,  7),  se  concupis- 


1)  Libr.  de  natura  et  gratia. 

2)  De  spiritu  et  litera  c.  36  et  saepe  alias. 

centiam  ignorasse  nisi  lex  diceret:  non  concupisces;  quia,  nisi 
per  illam  retegatur  ex  latebris  suis,  occultius  miserum  hominem 

I  perdit  quam  id  exitiale  ejus  telum  sentiatur. 

7.  Ita  lex  instar  est  speculi  cujusdam,  in  quo  nostram  im¬ 
potentiam,  tum  ex  hac  iniquitatem,  postremo  ex  utraque  male¬ 
dictionem  contemplamur;  quemadmodum  oris  nostri  maculas  spe¬ 
culum  nobis  repraesentat.  Quem  enim  ad  sequendam  justitiam 

i  destituit  facultas,  hic  in  luto  peccatorum  haereat  defixus  necesse 
est.  Peccatum  continuo  maledictio  sequitur.  Ideo,  quo  majoris 
transgressionis  deprehensos  convictosque  lex  tenet,  eo  gravioris 
simul  judicii  reos  agit.  Huc  pertinet  apostoli  dictum  (Rom.  3,  20), 
quod  per  legem  est  cognitio  peccati.  Primum  enim  ejus  officium 
illic  tantum  notat,  cujus  experimentum  est  in  peccatoribus  non¬ 
dum  regeneratis.  Huic  conjuncta  sunt  ista,  legem  esse  subingres- 
sam  ut  abundaret  peccatum  (ibid.  5,  20),  ac  proinde  esse  admi- 
nistrationem  mortis,  quae  iram  operetur  et  occidat  (2  Cor.  3,7; 
Rom.  4,  15).  Eo  enim  magis  haud  dubie  crescit  iniquitas,  quo 
liquidiore  peccati  intelligentia  conscientia  feritur;  quod  ad  prae¬ 
varicationem  tunc  adversus  legislatorem  contumacia  accedit.  Re¬ 
stat  igitur  ut  iram  Hei  in  peccatoris  exitium  armet;  quia  nihil 
per  se  potest  quam  accusare,  damnare  et  perdere.  Et  quemad¬ 
modum  scribit  Augustinus  x):  si  desit  spiritus  gratiae,  in  hoc  tan¬ 
tum  adest  ut  reos  faciat  et  occidat.  Id  autem  quum  dicitur,  nec 
ignominia  afficitur  lex,  nec  ejus  quidem  excellentiae  quidquam 
derogatur.  Sane  si  voluntas  nostra  tota  in  ejus  obedientiam  for¬ 
mata  compositaque  foret,  plane  jam  ad  salutem  sufficeret  sola  ip¬ 
sius  cognitio;  at  quum  natura  nostra  carnalis  et  corrupta  cum 
spirituali  Hei  lege  hostiliter  pugnet,  nec  ejus  disciplina  quid  quam 
emendetur,  superest  ut  lex  quae  in  salutem  (si  auditores  idoneos 
nacta  fuisset)  data  erat,  in  peccati  et  mortis  occasionem  cedat* 2). 
Quandoquidem  enim  omnes  ejus  transgressores  esse  convincimur, 
quo  justitiam  Hei  clarius  reserat,  eo  nostram  ex  adverso  iniqui¬ 
tatem  magis  detegit;  quo  vitae  salutisque  praemium  justitiae  repo¬ 
situm  certius  confirmat,  eo  certiorem  iniquorum  interitum  reddit. 
Tantum  ergo  abest  quin  legi  contumeliosa  sint  ista  elogia,  ut  ad 
illustriorem  divinae  beneficentiae  commendationem  plurimum  va¬ 
leant.  Nam  inde  profecto  patet,  nostra  nequitia  et  pravitate  nos 
impediri  quominus  vitae  beatitudine  per  legem  in  propatulo  posita 
fruamur.  Unde  suavior  redditur,  quae  sine  legis  subsidio  nobis 
succurrit  Hei  gratia;  et  amabilior,  quae  illam  nobis  confert,  mi¬ 
sericordia,  qua  discimus  identidem  benefaciendo  et  nova  dona  cu¬ 
mulando  nunquam  ipsum  fatigari. 

8.  Quod  autem  omnium  nostrum  iniquitas  et  damnatio  le¬ 
gis  testimonio  consignatur,  non  ideo  fit  (si  tamen  rite  in  ea  pro¬ 
ficimus)  ut  concidamus  desperatione  ac  desponsis  animis  in  prae¬ 


li  De  corrept.  et  gratia  c.  1. 

2)  Vide  Ambr.  c.  1.  de  Jac.  et  vita  beata  c.  6. 

cipitium  corruamus.  In  hunc  certe  modum  illinc  examinantur 
reprobi,  sed  ob  animi  obstinationem.  Apud  filios  Dei  alium  esse 
eruditionis  finem  convenit.  ISTos  quidem  judicio  legis  damnatos 
esse  testatur  apostolus  (Rom.  3,  19),  quo  omne  os  obstruatur  et 
obnoxius  reddatur  omnis  mundus  Deo.  Idem  tamen  alibi  (ibid. 
11,  32)  docet,  Deum  omnes  sub  incredulitate  conclusisse,  non  ut 
perdat,  aut  omnes  perire  sinat,  sed  ut  omnium  misereatur.  Nempe 
ut,  omissa  suae  virtutis  stolida  opinione,  sola  Dei  manu  stare  se 
et  consistere  intelligant,  ut  nudi  et  vacui  ad  ejus  misericordiam 
confugiant,  in  hanc  se  toti  reclinent,  in  hanc  penitus  se  abdant, 
hanc  unam  pro  justitia  et  meritis  arripiant,  quae  omnibus  in 
Christo  exposita  est,  quicunque  eam  vera  fide  et  expetunt  et  ex¬ 
spectant.  Deus  enim  in  legis  praeceptis  nonnisi  perfectae  justi¬ 
tiae,  qua  nos  omnes  destituti  sumus,  remunerator,  contra  autem 
severus  scelerum  judex  apparet.  In  Christo  autem  facies  ejus 
gratiae  ac  lenitatis  plena,  erga  miseros  etiam  ac  indignos  pecca¬ 
tores  relucet. 

9.  De  profectu  ad  implorandam  auxilii  gratiam  saepe  Augu¬ 
stinus  ;  ut  quum  scribit  Hilario  *) :  jubet  lex  ut  facere  jussa  co¬ 
nati,  et  in  nostra  infirmitate  sub  lege  fatigati,  adjutorium  gratiae 
poscere  noverimus.  Item  Asellio  2) :  utilitas  legis  est  ut  hominem 
de  sua  infirmitate  convincat  et  gratiae  medicinam,  quae  in  Christo 
est,  implorare  compellat.  Item  ad  Innocentium  Romanum3):  ju¬ 
bet  lex;  gratia  vires  agendi  subministrat.  Item  Yalentino4):  ju¬ 
bet  Deus  quae  non  possumus,  ut  noverimus  quid  ab  illo  petere 
debeamus.  Item5):  data  est  lex  ut  vos  reos  faceret;  rei  facti, 
timeretis;  timentes,  indulgentiam  peteretis;  de  viribus  vestris  non 
praesumeretis.  Item  6 ) :  ad  hoc  data  est  lex  ut  de  magno  parvu¬ 
lum  faceret;  ut  te  ad  justitiam  vires  de  tuo  non  habere  monstra¬ 
ret,  ac  sic  inops,  indignus  ac  egenus  ad  gratiam  confugeres.  Po¬ 
stea  sermonem  ad  Deum  dirigit:  ita  fac  Domine,  ita  fac  miseri¬ 
cors  Domine:  impera  quod  non  possit  impleri;  imo  impera  quod 
non  nisi  per  gratiam  tuam  possit  impleri;  ut  quum  homines  id 
implere  per  suas  vires  nequiverint,  omne  os  obstruatur,  et  nemo 
sibi  magnus  videatur;  sint  omnes  parvuli,  et  reus  fiat  omnis  mun¬ 
dus  coram  Deo.  Sed  ego  ineptus  sum  qui  tot  testimonia  congero, 
quum  proprium  opus  scripserit  sanctus  ille  vir,  cui  titulum  fecit: 
de  spiritu  et  litera.  Secundum  profectum  non  tam  significanter 
describit,  vel  quod  dependere  ex  illo  priore  noverat,  vel  quod 
non  ita  probe  tenebat,  vel  quod  verba  non  habebat  quibus  tec¬ 
tum  alioqui  sensum  ita  distincte  et  perspicue  explicaret.  Neque 
tamen  in  reprobis  quoque  ipsis  primum  hoc  legis  officium  cessat. 
Quanquam  enim  cum  filiis  Dei  non  hucusque  pergunt,  ut  post 
carnis  dejectionem  interiore  homine  renoventur  ac  reflorescant, 
sed  primo  terrore  attoniti  in  desperatione  jacent,  pertinet  tamen 

2)  Epist.  200  (196). 

4)  Libr.  de  grat.  et  1.  arb.  c.  16. 

6)  In  Psal.  118.  Serm.  27,  3. 


1)  Epist.  89  (157). 

3)  Epist.  95  (177). 

5)  In  Psal.  70.  Serm.  1  ,  19. 

ad  manifestandam  divini  judicii  aequitatem  ejusmodi  fluctibus  eo¬ 
rum  conscientias  exagitari.  Siquidem  libenter  semper  cupiunt  ad¬ 
versus  Dei  judicium  tergiversari;  nunc  illo  nondum  patefacto,  le¬ 
gis  tamen  et  conscientiae  testimonio  sic  consternati,  in  se  ipsis 
produnt  quid  meriti  sint. 

10.  Secundum  legis  officium  est,  ut  qui  nulla  justi  rectique 
cura,  nisi  coacti,  tanguntur,  dum  audiunt  diras  in  ea  sanctiones, 
coerceantur  saltem  poenarum  formidine.  Coercentur  autem ,  non 
quod  interior  eorum  animus  permoveatur  aut  afficiatur,  sed  quia, 
tanquam  injecto  fraeno,  manus  ab  exteriori  opere  continent,  et 
suam  pravitatem  intus  cohibent,  quam  alioqui  petulanter  effusuri 
erant.  Ex  eo  nec  meliores  quidem  sunt,  nec  apud  Deum  justio¬ 
res.  Nam  tametsi  vel  terrore  vel  pudore  impediti  exercere  non 
audent,  quod  animo  conceperunt,  nec  suae  libidinis  furias  palam 
efflare,  cor  tamen  non  habent  compositum  ad  timorem  et  obe- 
dientiam  Dei ;  imo  quo  magis  sese  retinent ,  eo  fortius  intus  ac¬ 
cenduntur,  fervent,  bulliunt,  parati  quidvis  facere,  et  quovis  pro¬ 
rumpere,  nisi  hic  terror  legis  obstaret.  Nec  id  solum,  sed  legem 
quoque  ipsam  pessime  oderunt,  et  Deum  legislatorem  exsecrantur, 
ut  eum,  si  possent,  maxime  velint  tollere,  quem  nec  recta  ju¬ 
bentem  ,  nec  suae  majestatis  contemptores  ulciscentem  ferre  pos¬ 
sunt.  Aliis  quidem  obscurius,  aliis  clarius,  omnibus  tamen  non¬ 
dum  regeneratis  hic  sensus  inest,  ut  non  voluntaria  submissione, 
sed  inviti  ac  restitantes ,  tantum  timoris  violentia  ad  legis  studium 
trahantur.  Sed  tamen  haec  coacta  expressaque  justitia  necessaria 
est  publicae  hominum  communitati,  cujus  hic  tranquillitati  consu¬ 
litur,  dum  cavetur  ne  omnia  permisceantur  tumultu,  quod  fieret 
si  omnia  omnibus  licerent.  Quin  etiam  filiis  Dei  non  est  inutile 
hac  paedagogia  exerceri,  quantisper  ante  vocationem,  spiritu  sanc¬ 
tificationis  destituti ,  insipientia  carnis  lasciviunt.  Dum  enim  di¬ 
vinae  ultionis  terrore  vel  ab  externa  petulantia  retrahuntur,  ut¬ 
cunque  nondum  animo  domiti  parum  in  praesentia  promoveant, 
aliqua  tamen  ex  parte  ferendo  justitiae  jugo  assuefiunt:  ne  quum 
vocati  fuerint,  sint  ad  disciplinam,  ceu  ad  rem  incognitam,  rudes 
prorsus  ac  novitii.  Hoc  officium  videtur  apostolus  proprie  atti¬ 
gisse,  quum  tradit  legem  non  esse  justo  positam  (1  Tim.  1,  9), 
sed  injustis  et  immorigeris,  impiis  et  peccatoribus,  sceleratis  et 
profanis,  parricidis,  homicidis,  fornicariis,  paederastis,  plagiariis, 
mendacibus  ac  periuris ,  et  si  quid  aliud  sanae  doctrinae  adversa¬ 
tur.  Indicat  enim  esse  exsultantibus,  et  sine  modo  alioquin  va¬ 
gaturis  carnis  libidinibus  retinaculum. 

11.  Ad  utrumque  vero  accommodari  potest,  quod  alibi  dicit, 
legem  fuisse  Judaeis  paedagogum  ad  Christum  (Gal.  3 ,  24) ;  siqui¬ 
dem  duo  sunt  hominum  genera  quos  ad  Christum  sua  paedagogia 
manuducit.  Alii,  de  quibus  primo  loco  diximus,  quia  propriae 
aut  virtutis,  aut  justitiae  fiducia  nimis  pleni  sunt,  recipiendae 
Christi  gratiae  non  sunt  idonei,  nisi  prius  sint  exinaniti.  Ergo 
eos  miseriae  suae  agnitione  lex  ad  humilitatem  subigit,  quo  ita 

praeparentur  ad  expetendum  quod  sibi  antea  deesse  non  putabant. 
Alii  opus  habent  fraeno  quo  retineantur,  ne  ita  laxent  fraena  car¬ 
nis  suae  lasciviae,  ut  ab  omni  justitiae  studio  prorsus  excidant. 
Ubi  enim  nondum  regit  spiritus  Dei,  illic  sic  ebulliunt  interdum 
libidines,  ut  periculum  sit  ne  animam  sibi  obnoxiam  in  oblivio¬ 
nem  contemptumque  Dei  demergant;  et  fieret,  nisi  Dominus  hoc 
remedio  obviam  iret.  Itaque  quos  ad  regni  sui  haereditatem  de¬ 
stinavit,  si  non  statim  regenerat,  ad  tempus  suae  visitationis  con¬ 
servat  per  legis  opera  sub  timore,  non  illo  quidem  casto  et  puro, 
qualis  in  ejus  filiis  esse  debet,  utili  tamen  ad  hoc  ut  ad  veram 
pietatem  pro  suo  captu  erudiantur.  Hujus  rei  tot  habemus  docu¬ 
menta,  ut  minime  opus  sit  exemplo.  Qui  cunque  enim  aliquamdiu 
in  ignoratione  Dei  versati  sunt,  hoc  sibi  accidisse  fatebuntur  ut 
legis  fraeno  retinerentur  in  qualicunque  Dei  metu  et  observantia, 
donec  spiritu  regenerati,  ex  animo  ipsum  amare  inciperent. 

12.  Tertius  usus,  qui  et  praecipuus  est,  et  in  proprium  le¬ 
gis  finem  propius  spectat,  erga  fideles  locum  habet,  quorum  in 
cordibus  jam  viget  ac  regnat  Dei  spiritus.  Nam  tametsi  digito 
Dei  legem  scriptam  et  insculptam  habent  in  cordibus ,  hoc  est, 
sic  affecti  sunt  et  animati  per  spiritus  directionem  ut  obtemperare 
Deo  cupiant,  bifariam  tamen  adhuc  in  lege  proficiunt.  Est  enim 
illis  optimum  organum,  quo  melius  in  dies  ac  certius  discant  qua¬ 
lis  sit  Domini  voluntas,  ad  quam  aspirant,  atque  in  ejus  intelli- 
gentia  confirmentur.  Ut  si  quis  servus  jam  ita  sit  toto  animi 
studio  comparatus  ut  domino  suo  se  approbet,  necesse  tamen  ha¬ 
bet  mores  domini  explorare  accuratius  et  observare,  ad  quos  se 
componat  et  accommodet.  Nec  se  quispiam  nostrum  ab  hac  neces¬ 
sitate  eximat.  Nemo  enim  eo  sapientiae  adhuc  penetravit,  ut  non 
possit  ex  quotidiana  legis  eruditione  novos  facere  progressus  in 
puriorem  divinae  voluntatis  notitiam.  Deinde,  quia  non  sola  doc¬ 
trina,  sed  exhortatione  quoque  indigemus,  hanc  quoque  utilitatem 
ex  lege  capiet  servus  Dei,  ut  frequenti  ejus  meditatione  excitetur 
ad  obsequium,  in  eo  roboretur,  a  delinquendi  lubrico  retrahatur. 
In  hunc  enim  modum  sanctos  sibi  instare  oportet,  qui  secundum 
spiritum  quantalibet  alacritate  ad  Dei  justitiam  contendant,  carnis 
tamen  ignavia  semper  onerantur,  quominus  legitima  promptitu- 
dine  pergant.  Huic  carni  lex  flagrum  est,  quo  instar  inertis  tar- 
dique  asini  ad  opus  urgeatur.  Imo  spirituali  homini,  quia  non¬ 
dum  carnis  mole  expeditus  est,  assiduus  aculeus  erit,  qui  desidere 
illum  non  permittat.  Nimirum  in  hunc  usum  respiciebat  David, 
quum  insignibus  illis  encomiis  legem  celebraret  (Psal.  19,  8  seq.): 
lex  Domini  immaculata,  convertens  animas;  justitiae  Domini  rec¬ 
tae,  laetificantes  corda;  praeceptum  Domini  lucidum,  illuminans 
oculos,  etc.  Item  (ibid.  119,  105):  lucerna  pedibus  meis  verbum 
tuum,  et  lumen  semitis  meis;  ac  innumera  quae  toto  illo  Psalmo 
prosequitur.  Neque  vero  repugnant  ista  paulinis  sententiis  quibus 
ostenditur,  non  quem  regeneratis  usum  lex  praestet,  sed  quid  ho¬ 
mini  per  se  conferre  queat.  Hic  autem  canit  propheta  quanta 

cum  utilitate  legis  suae  lectione  erudiat  Dominus  eos,  quibus  in- 
|  tus  obsequendi  promptitudinem  aspirat,  nec  sola  praecepta  arripit, 

!  sed  rebus  annexam  gratiae  promissionem,  quae  sola  facit  ut  quod 
amarum  est  dulcescat.  Quid  enim  lege  minus  amabile,  si  flagi¬ 
tando  tantum  et  minando  metu  sollicitet  animas,  et  terrore  angat? 
Praesertim  vero  ostendit  David,  se  in  lege  mediatorem  apprehen¬ 
disse,  sine  quo  nulla  est  oblectatio  vel  suavitas. 

13.  Quod  discernere  dum  imperiti  quidam  nesciunt,  totum 
Mosen  animose  explodunt,  duasque  legis  tabulas  valere  jubent; 

j  quia  scilicet  Christianis  alienum  esse  arbitrantur,  adhaerere  doc- 
i  trinae  quae  mortis  administrationem  continet.  Facessat  longe  ex 
animis  nostris  profana  isthaec  opinio:  pulchre  enim  docuit  Moses, 
legem,  quae  apud  peccatores  nihil  quam  mortem  generare  potest, 
in  sanctis  meliorem  praestantioremque  habere  debere  usum.  Sic 
i  enim  moriturus  populo  edixit  (Deut.  32,  46) :  ponite  corda  vestra 
|  in  omnia  verba  quae  ego  testificor  vobis  hodie,  ut  mandetis  ea 
filiis  vestris,  doceatisque  custodire,  facere  et  implere  universa 
;  quae  scripta  sunt  in  volumine  legis  hujus,  quia  non  incassum 
I  praecepta  sunt  vobis,  sed  ut  singuli  in  eis  viverent.  Quod  si 
absolutum  in  ea  justitiae  exemplar  eminere  nemo  infitietur,  aut 
nullam  esse  nobis  recte  justeque  vivendi  regulam  oportet,  aut  ab 
ea  nefas  est  discedere.  Siquidem  non  plures,  sed  una  est  per¬ 
petua  et  inflexibilis  vivendi  regula.  Quamobrem,  quod  justi  ho¬ 
minis  vitam  in  legis  meditatione  continuam  facit  David  (Psal.  1,  2), 
id  ne  ad  saeculum  unum  referamus,  quia  singulis  ad  finem  mundi 
aetatibus  convenientissimum  est;  nec  absterreamur  ideo,  aut  re¬ 
fugiamus  ab  ejus  institutione,  quod  exactiorem  multo  sanctitatem 
praescribat  quam  praestaturi  sumus,  dum  circumferemus  carcerem 
corporis  nostri.  Non  enim  jam  rigidi  exactoris  vicem  erga  nos 
fungitur,  cui  non  satisfiat  nisi  soluto  penso:  sed  in  hac  ad  quam 
nos  adhortatur  perfectione,  metam  demonstrat  ad  quam  nobis  tota 
vita  contendere  non  minus  utile  est  quam  officio  nostro  consen¬ 
taneum.  In  qua  contentione  si  non  deficimus,  bene  est.  Stadium 
namque  est  tota  haec  vita,  cujus  decurso  spatio  dabit  Dominus 
ut  metam  illam,  ad  quam  nunc  eminus  nituntnr  nostra  studia, 
teneamus. 

14.  Nunc  ergo,  quoniam  vim  exhortationis  erga  fideles 
habet  lex,  non  quae  eorum  conscientias  maledictione  liget,  sed 
quae  pigritiam  subinde  instando  excutiat  et  imperfectionem  velli¬ 
cet  ,  multi ,  dum  volunt  significare  hanc  ab  illius  maledictione 
liberationem,  dicunt  abrogatam  esse  legem  fidelibus  (de  morali 
adhuc  loquor),  non  quod  amplius  illis  non  jubeat  quod  rectum 
est,  sed  duntaxat  ne  sit  illis  quod  antea  erat;  hoc  est,  ne  eorum 
conscientias  perterrendo  et  confundendo  damnet  ac  perdat.  Et 
sane  talem  legis  abrogationem  non  obscure  docet  Paulus.  A  Do¬ 
mino  quoque  fuisse  praedicatam  ex  eo  apparet,  quod  opinionem 
illam  de  lege  a  se  dissipanda  non  refutasset  nisi  invaluisset  inter 
Judaeos.  Quum  autem  non  potuerit  temere,  sine  ullo  praetextu, 

emergere,  credibile  est,  ab  ejus  doctrinae  falsa  interpretatione 
fuisse  natam;  qualiter  cuncti  fere  errores  occasionem  a  veritate 
sumere  consueverunt.  Nos  vero,  ne  ad  eundem  impingamus  la¬ 
pidem,  accurate  distinguamus  quid  in  lege  sit  abrogatum,  quid 
firmum  adhuc  maneat.  Quum  testatur  Do,minus  (Matth.  5,  17) 
se  non  venisse  ad  legem  abolendam ,  sed  ad  implendam*;  nec  prae¬ 
teriturum,  donec  coelum  ac  terra  transeant,  apicem  ex  lege  quin 
omnia  fiant:  nihil  de  observantia  legis  per  suum  adventum  de¬ 
tractum  iri  satis  confirmat.  Et  merito;  quando  in  hunc  finem 
potius  venit  ut  ejus  transgressionibus  mederetur.  Manet  igitur 
per  Christum  inviolabilis  legis  doctrina,  quae  nos  docendo,  ad¬ 
monendo,  objurgando,  corrigendo,  ad  omne  opus  bonum  formet 
ac  comparet. 

15.  Quae  vero  de  maledictione  dicuntur  a  Paulo,  non  ad 
institutionem  ipsam  pertinere,  sed  solum  ad  constringendae  con¬ 
scientiae  vigorem,  constat.  Non  enim  solum  docet  lex,  sed  im¬ 
periose  exigit  quod  mandat.  Si  non  exhibeatur,  imo  si  qua  in 
parte  ab  officio  cessetur,  maledictionis  fulmen  stringit.  Hac  ra¬ 
tione  dicit  apostolus  (Gal.  3,  10),  omnes  qui  sunt  ex  operibus 
legis  esse  exsecrationi  obnoxios,  quia  scriptum  sit:  exsecrabilis 
omnis  qui  non  complet  omnia.  Eos  autem  sub  operibus  legis 
dicit,  qui  in  remissione  peccatorum  justitiam  non  statuunt,  per 
quam  a  legis  rigore  solvimur.  Solvi  ergo  nos  a  legis  vinculis 
oportere  docet,  nisi  volumus  sub  illis  misere  perire.  Sed  quibus 
vinculis  ?  illius  austerae  et  infestae  exactionis  quae  ex  summo  jure 
nihil  remittit,  nec  transgressionem  ullam  impunitam  sinit.  Ab 
hac,  inquam,  maledictione  ut  nos  redimeret  Christus,  factus  est 
pro  nobis  maledictio  (ibid.  3,  13  et  4,  4).  Scriptum  est  enim: 
maledictus  omnis  qui  pendet  in  ligno.  Capite  quidem  sequenti 
tradit,  Christum  legi  fuisse  subjectum  ut  eos  qui  sub  lege  erant 
redimeret ;  sed  eodem  sensu.  Subdit  enim  continuo :  quo  jus  filio¬ 
rum  adoptione  reciperemus.  Quid  istuc  est?  ne  perpetua  servi¬ 
tute  premeremur,  quae  conscientias  nostras  anxietate  mortis  com¬ 
pressas  teneret.  Interim  manet  illud  semper  inconcussum ,  ex  le¬ 
gis  autoritate  nihil  decessisse  quin  eadem  semper  veneratione 
obedientiaque  ipsam  suscipi  a  nobis  conveniat. 

16.  Alia  caeremoniarum  ratio,  quae  non  effectu,  sed  usu 
solo  fuerunt  abrogatae.  Quod  autem  illis  finem  adventu  suo  Chri¬ 
stus  imposuit,  adeo  nihil  earum  sanctitati  derogat,  ut  eam  magis 
commendet  ac  illustret.  Nam  sicuti  veteri  populo  inane  praebuis¬ 
sent  spectaculum,  nisi  mortis  et  resurrectionis  Christi  virtus  illic 
monstrata  esset,  ita  nisi  cessassent,  discernere  hodie  non  liceret 
quorsum  fuissent  institutae.  Ideo  Paulus,  ut  earum  observationem 
non  supervacuam  modo,  sed  noxiam  quoque  esse  probet,  umbras 
fuisse  docet,  quarum  nobis  exstat  in  Christo  corpus  (Coi.  2,  17). 
Videmus  ergo  ut  in  earum  abolitione  melius  refulgeat  veritas,  quam 
si  adhuc  procul  et  quasi  obtento  velo  Christum,  qui  palam  ap¬ 
paruit,  figurarent.  Ideo  et  Christi  morte  velum  templi  in  duas 

|i  partes  scissum  cecidit  (Matth.  27,  51);  quia  jam  viva  et  expressa 
coelestium  bonorum  imago  in  lucem  prodierat,  quae  obscuris  tan- 
I  tum  lineamentis  inchoata  fuerat,  si  cuti  loquitur  autor  epistolae  ad 
Hebraeos  (cap.  10,  1).  Huc  pertinet  dictum  Christi  (Luc.  16,  16): 
legem  et  prophetas  fuisse  usque'  ad  Joannem;  ex  eo  regnum  Dei 
;  coepisse  evangelizari.  Non  quod  praedicatione ,  quae  spem  sa¬ 
lutis  et  vitae  aeternae  continet,  privati  fuerint  sancti  patres; 
sed  qnia  procul  et  sub  umbraculis  intuiti  sunt  duntaxat,  quod 
hodie  in  plena  luce  conspicimus.  Cur  autem  ecclesiam  Dei  ab 
illis  rudimentis  altius  transscendere  oportuerit,  explicat  Joannes 
Baptista  (Joann.  1,  17);  quod  lex  per  Mosen  data  sit,  gratia 
autem  et  veritas  per  desum  facta.  Quia,  etsi  vere  expiatio  in 
veteribus  sacrificiis  promissa  fuit,  et  arca  foederis  certum  fuit 
paterni  Dei  favoris  pignus,  hoc  totum  umbratile  fuisset,  nisi  in 
Christi  gratia  fundatum,  ubi  reperitur  solida  aeternaque  stabili¬ 
tas.  Hoc  quidem  fixum  maneat,  quamvis  servari  desierint  ritus 
legales ,  ipso  tamen  fine  melius  cognosci  quanta  fuerit  eorum  uti¬ 
litas  ante  Christi  adventum,  qui  usum  tollendo  vim  et  effectum 
sua  morte  obsignavit. 

17.  Paulo  plus  difficultatis  habet  quae  notatur  a  Paulo  ratio 
(Coi.  2,  13):  et  vos  quum  essetis  mortui  per  delicta  et  praepu¬ 
tium  carnis  vestrae,  convivificavit  cum  illo,  donans  vobis  omnia 
delicta,  delens  quod  adversus  nos  erat  chirographum  in  decretis, 
quod  erat  nobis  contrarium;  et  ipsum  tulit  e  medio,  affigens 
cruci,  etc.  Yidetur  enim  legis  abolitionem  aliquantum  ultra  di¬ 
latare,  ut  nihil  jam  nobis  sit  cum  illius  decretis.  Errant  enim 
qui  simpliciter  de  lege  morali  accipiunt,  cujus  tamen  inexorabi¬ 
lem  magis  severitatem,  quam  doctrinam  abolitam  interpretantur. 
Alii  acutius  pensiculantes  Pauli  verba,  perspiciunt  in  legem  cae- 
remonialem  proprie  competere,  et  ostendunt,  id  non  semel  apud 
Paulum  sonare  vocabulum  decreti;  nam  ad  Ephesios  (2,  14)  quo¬ 
que  ita  loquitur:  ipse  est  pax  nostra,  qui  fecit  utraque  unum, 
legem  mandatorum  in  decretis  sitam  evacuans,  ut  duos  conderet 
in  se  ipso,  in  unum  novum  hominem.  De  caeremoniis  illic  agi, 
minime  ambiguum;  quia  interstitium  vocat,  quo  Judaei  a  gentibus 
dissidebant.  Quare  priores  illos  ab  his  jure  reprehendi  fateor; 
sed  ab  his  quoque  nondum  bene  explicari  mens  apostoli  mihi  vi¬ 
detur.  Nam  illos  duos  locos  simul  per  omnia  comparari,  nullo 
modo  placet.  Ephesios  quum  de  sua  in  societatem  Israelis  coop- 
tione  certiores  facere  vellet,  impedimentum,  quo  arcebantur  olim, 
sublatum  docet.  Illud  erat  in  caeremoniis.  Ritus  enim  ablutio¬ 
num  et  sacrificiorum  quibus  Judaei  Domino  consecrabantur,  eos 
a  gentibus  segregabant.  At  in  epistola  ad  Colossenses  sublimius 
mysterium  attingi  quis  non  videat?  Certamen  est  quidem  illic 
de  mosaicis  observationibus,  ad  quas  pseudoapostoli  christianum 
populum  adigere  studebant;  sed  quemadmodum  in  epistola  ad 
Galatas  controversiam  illam  altius  ducit,  et  quodammodo  ad  fon¬ 
tem  suum  revocat ,  ita  et  hoc  loco.  Nam  si  in  ritibus  nihil  aliud 

consideras  quam  defungendi  necessitatem,  quorsum  attinebat  vo¬ 
cari  chirographum  contrarium  nobis  ?  praeterea  in  eo  totam  prope 
redemptionis  nostrae  summam  ponere,  ut  induceretur  ?  Quare  res 
ipsa  clamat,  hic  aliquid  interius  reputandum  esse.  Ego  autem 
confido  me  germanam  intelligentiam  assequutum,  si  tamen  mihi 
verum  esse  conceditur  quod  alicubi  verissime  ab  Augustino  scrip¬ 
tum  est,  imo  quod  ex  claris  apostoli  verbis  hausit,  in  caeremo¬ 
niis  judaicis  confessionem  magis  delictorum  exstitisse  quam  ex¬ 
piationem.  Quid  enim  sacrificiis  aliud  agebant  quam  se  mortis 
conscios  fatebantur,  qui  in  suum  locum  catharmata  substituebant? 
Quid  purificationibus,  nisi  quod  se  immundos  testabantur?  Ita 
renovabatur  subinde  ab  illis  et  piaculi  et  impuritatis  suae  chiro¬ 
graphum  :  solutio  in  illa  testificatione  non  erat.  Qua  ratione  scri¬ 
bit  apostolus  (Hebr.  9,  15),  morte  demum  Christi  intercedente  re¬ 
demptionem  praevaricationum  esse  peractam,  quae  manebant  sub 
veteri  testamento.  Merito  ergo  chirographa  vocat  apostolus  suis 
cultoribus  adversa :  quando  per  illa  suam  damnationem  ac  immun¬ 
ditiem  palam  consignabant.  Hec  obest,  quod  illi  quoque  ejusdem 
nobiscum  gratiae  participes  fuerunt.  Id  enim  sunt  assequuti  in 
Christo,  non  in  caeremoniis  quas  illic  a  Christo  discernit  aposto¬ 
lus;  quoniam  Christi  gloriam,  tum  usurpatae,  obscurabant.  Ha¬ 
bemus  caeremonias,  si  per  se  considerentur,  eleganter  et  appo¬ 
site  vocari  chirographa,  hominum  saluti  contraria;  quia  velut  so- 
lennia  instrumenta  erant,  quae  ipsorum  obligationem  testarentur. 
Illis  quum  vellent  rursum  Christianam  ecclesiam  astringere  pseu- 
doapostoli,  non  sine  causa  Paulus,  altius  repetita  earum  signifi¬ 
catione,  Colossenses  admonuit,  quod  relaberentur ,  si  subjugari  se 
in  eum  modum  ab  ipsis  passi  essent.  Simul  enim  illis  excutie¬ 
batur  Christi  beneficium :  quatenus ,  peracta  semel  aeterna  ex¬ 
piatione,  quotidianas  illas  observationes  abolevit;  quae  ad  peccata 
consignanda  tantum  validae,  ad  eadem  delenda  nihil  poterant. 


CAPUT  VIII. 

Legis  moralis  explicatio. 

Quatuor  partibus  constat  hoc  Caput :  1)  Praemittuntur  generalia  quaedam 
dicta,  intellectu  necessaria,  quae  praefationis  vice  funguntur,  sect.  1 — 5.  — 
2)  Deinde  tres  observationes  perpetuae  in  legis  moralis  vero  sensu  explicando 
et  assequendo,  sect.  6 — 12.  —  3)  Explicatio  legis  moralis,  seu  decem  Dei 
praeceptorum,  additur,  sect.  13 — 50.  —  4)  Postrema  pars  ostendit,  quorsum 
tota  Lex  spectat :  nempe  non  tantum  ut  rudimenta ,  sed  etiam  ut  perfectionem 
doceat,  sect.  51.  usque  ad  fin.  cap. 

1 .  Hic  decem  legis  praecepta ,  cum  brevi  eorum  expli¬ 
catione,  inserere  non  alienum  fore  arbitror,  quia  et  inde  melius 
patebit  quod  attigi ,  quem  semel  Deus  praescripsit  cultum  adhuc 

vigere;  deinde  accedet  secundi  capitis  confirmatio,  non  solum  di¬ 
dicisse  ex  ea  Judaeos  quaenam  esset  vera  pietatis  ratio,  sed  hor¬ 
rore  judicii,  quum  se  observationi  viderent  impares,  fuisse  sub¬ 
actos  ut  vel  inviti  ad  mediatorem  traherentur.  Porro  inter  ex¬ 
plicandam  eorum  summam  quae  in  vera  Dei  notitia  requiruntur, 
docuimus  non  posse  ipsum  pro  sua  magnitudine  a  nobis  concipi, 
quin  statim  occurrat  ejus  majestas  quae  nos  ad  ejus  cultum  ad- 
stringat.  In  cognitione  nostri  hoc  praecipuum  posuimus,  ut  pro¬ 
priae  virtutis  opinione  vacui ,  et  propriae  justitiae  fiducia  exuti, 
contra  egestatis  conscientia  fracti  et  contusi,  solidam  humilitatem 
discamus,  ac  nostri  dejectionem.  Utrumque  in  lege  sua  Dominus 
exsequitur,  ubi  primum  vindicata  sibi  legitima  imperandi  potestate, 
ad  numinis  sui  reverentiam  nos  vocat,  atque  in  quo  sita  ea  sit 
et  constituta  praescribit;  deinde,  promulgata  justitiae  suae  regula 
(cujus  rectitudini  ingenium  nostrum,  ut  pravum  est  et  contortum, 
perpetuo  adversatur,  et  infra  cujus  perfectionem  facultas  nostra, 
ut  imbecilla  est  et  ad  bonum  enervata,  procul  jacet)  tum  impo¬ 
tentiae  nos,  tum  injustitiae  arguit.  Porro  haec  ipsa  quae  ex 
duabus  tabulis  discenda  sunt,  quodammodo  nobis  dictat  lex  illa 
interior,  quam  omnium  cordibus  inscriptam  et  quasi  impressam 
superius  dictum  est.  Non  enim  sinit  nos  perpetuum  somnum  sine 
sensu  dormire  nostra  conscientia,  quin  intus  testis  sit  ac  monitrix 
eorum  quae  Deo  debemus,  quin  boni  et  mali  discrimen  nobis  ob¬ 
jiciat,  atque  ita  nos  accuset  dum  ab  officio  discedimus.  Verum, 
qua  errorum  caligine  obvolutus  est  homo ,  per  legem  illam  na¬ 
turalem  vix  tenuiter  degustat  quis  Deo  acceptus  sit  cultus;  certe 
a  recta  ejus  ratione  longissimo  intervallo  distat.  Ad  hoc  arro¬ 
gantia  et  ambitione  sic  turgidus ,  suique  amore  excaecatus  est, 
ut  se  prospicere  nondum  queat,  et  velut  in  se  descendere,  quo 
submittere  se  ac  dejicere  discat  suamque  miseriam  fateri.  Proinde 
(quod  tum  hebetudini  tum  contumaciae  nostrae  necessarium  erat) 
Dominus  legem  scriptam  nobis  posuit:  quae  et  certius  testificare¬ 
tur  quod  in  lege  naturali  nimis  obscurum  erat,  et  mentem  me¬ 
moriamque  nostram,  excusso  torpore,  vividius  feriret. 

2.  Nunc  promptum  est  intelligere  quid  ex  lege  discendum 
sit,  nempe  Deum,  sicut  creator  est  noster,  ita  jure  locum  patris 
et  domini  erga  nos  obtinere ;  hac  ratione  gloriam ,  reverentiam, 
amorem,  timorem  illi  a  nobis  deberi.  Quin  etiam  nos  non  esse 
nostri  juris,  ut  quocunque  animi  libido  incitarit  sequamur;  sed 
ab  ejus  nutu  suspensos  in  eo  solo  debere  consistere  quod  ei  pla¬ 
cuerit.  Deinde  justitiam  ac  rectitudinem  illi  cordi  esse ,  iniqui¬ 
tatem  vero  abominationi :  ideoque ,  nisi  velimus  impia  ingratitu¬ 
dine  a  conditore  nostro  deficere ,  justitiam  tota  vita  nobis  esse 
necessario  colendam.  Nam  si  tum  illi  demum  exhibemus  quam 
decet  reverentiam,  dum  voluntatem  ejus  nostrae  praeferimus,  se¬ 
quitur  non  alium  esse  legitimum  ejus  cultum ,  quam  justitiae, 
sanctitatis,  puritatis  observationem.  Nec  praetendere  excusationem 

licet,  quod  facultas  desit,  et,  velut  exhausti  debitores,  solvendo 
non  simus.  Non  enim  convenit  ut  Dei  gloriam  metiamur  ex  no¬ 
stra  facultate;  qualescunque  enim  simus,  manet  ille  sui  similis 
semper,  amicus  justitiae,  iniquitati  infensus.  Quidquid  a  nobis 
exigat  (quia  non  potest  nisi  rectum  exigere),  ex  naturae  obliga¬ 
tione  obsequendi  necessitas  nos  manet;  quod  autem  non  possumus, 
id  vitii  nostri  est.  A  propria  enim  cupiditate,  in  qua  peccatum 
regnat,  si  vincti  tenemur,  ne  soluti  simus  in  nostri  patris  obse¬ 
quium,  non  est  cur  necessitatem  pro  defensione  causemur,  cujus 
malum  et  intra  nos  est  et  nobis  imputandum. 

3.  TJbi  buc  usque  per  legis  doctrinam  profecerimus,  tum 
ad  nos,  eadem  docente,  descendere  oportet,  unde  tandem  duo  re¬ 
feramus:  primum,  justitiam  legis  cum  vita  nostra  comparando, 
longe  abesse  quin  Dei  voluntati  respondeamus,  ideoque  indignos 
esse,  qui  locum  nostrum  retineamus  inter  ejus  creaturas,  nedum 
inter  filios  censeamur;  deinde  vires  nostras  reputando,  adimplen¬ 
dae  legi  non  impares  modo  eas  esse,  sed  prorsus  nullas.  Hinc 
necessario  sequitur  tum  propriae  virtutis  diffidentia,  tum  animi 
anxietas  et  trepidatio.  Neque  enim  iniquitatis  pondus  sustinere 
potest  conscientia,  quin  mox  Dei  judicium  obversetur.  Sentiri 
vero  Dei  judicium  non  potest  quin  mortis  horrorem  incutiat. 
Similiter  impotentiae  documentis  coacta,  facere  nequit  quin  pro¬ 
tinus  in  virium  suarum  desperationem  concidat.  Utraque  affectio 
humilitatem  ac  dejectionem  generat.  Ita  fit  demum  ut  homo,  aeter¬ 
nae  mortis  (quam  injustitiae  suae  merito  sibi  imminere  videt)  sensu 
perterrefactus,  ad  unam  Dei  misericordiam,  tanquam  ad  unicum 
salutis  portum,  sese  convertat;  ut  suae  non  esse  facultatis  sentiens 
exsolvere  quod  legi  debet,  in  se  ipso  desperabundus ,  ad  opem 
aliunde  poscendam  et  exspectandam  respiret. 

4.  Sed  enim  non  contentus  Dominus  justitiae  suae  reveren¬ 
tiam  conciliasse,  quo  etiam  ejus  amore,  simul  et  iniquitatis  odio, 
corda  nostra  imbueret,  promissiones  ac  minas  subjunxit.  Quia 
enim  magis  caligat  mentis  nostrae  oculus  quam  ut  sola  boni  pul¬ 
chritudine  afficiatur,  clementissimus  pater  pro  sua  indulgentia  nos 
ad  ipsum  amandum  et  expetendum  illectare  praemiorum  dulcedine 
voluit.  Denuntiat  ergo  reposita  virtutibus  apud  se  praemia;  nec 
operam  frustra  sumpturum  qui  praeceptis  suis  fuerit  obsequutus. 
Edicit  ex  adverso,  non  tantum  esse  exsecrabilem  sibi  injustitiam, 
sed  nec  impune  evasuram;  quod  ipse  contemptae  suae  majestatis 
ultor  sit  futurus.  Ac  quo  modis  omnibus  cohortetur,  tam  vitae 
praesentis  benedictiones,  quam  aeternam  beatitudinem  pollicetur 
eorum  obedientiae  qui  mandata  sua  servaverint;  transgressoribus 
non  minus  praesentes  calamitates,  quam  aeternae  mortis  suppli¬ 
cium  minatur.  Illa  enim  promissio  (Lev.  18,  5) :  qui  fecerit  haec, 
vivet  in  illis;  item  comminatio  illi  respondens  (Ez.  18,  20):  anima 
quae  peccaverit,  ipsa  morietur;  ad  futuram  procul  dubio  et  nun¬ 
quam  finiendam  vel  immortalitatem  vel  mortem  spectant.  Quan- 

;  quam  ubicunque  commemoratur  benevolentia  aut  ira  Dei,  sub  illa 
aeternitas  vitae,  sub  hac  aeternum  exitium  continetur.  Praesen¬ 
tium  autem  benedictionum  ac  maledictionum  longus  in  lege  cata¬ 
logus  recensetur  (Lev.  26,  4  seqq. ;  Deut.  28,  1  seqq.).  Atque  in 
sanctionibus  quidem  summa  Dei  puritas,  quae  iniquitatem  ferre 
non  potest,  in  promissionibus  vero,  praeter  summum  erga  justi¬ 
tiam  amorem  (quem  praemio  fraudare  non  sustinet)  mira  quoque 
ejus  benignitas  approbatur.  Nam  quum  ejus  majestati  cum  no- 
|  stris  omnibus  simus  obaerati,  jure  optimo  quidquid  requirit  a  no- 
;  bis,  tanquam  debitum  reposcit;  debiti  autem  solutio  remuneratione 
j  digna  non  est.  Jure  igitur  suo  decedit  quum  praemium  proponit 
I  nostris  obsequiis,  quae  non  ultra  ceu  indebita  exhibentur.  Quid 
]  autem  ipsae  nobis  per  se  afferant,  partim  dictum  est,  partim  ela- 
j  rins  iterum  suo  loco  apparebit.  Satis  in  praesentia  est,  si  tene- 
I  mus  ac  reputamus  esse  in  legis  promissionibus  non  vulgarem  ju- 
'|  stitiae  commendationem,  quo  certius  constet,  quantopere  Deo  pla- 
j  ceat  ejus  observatio;  sanctiones  in  majorem  injustitiae  exsecratio- 
i!  nem  esse  positas,  ne  vitiorum  blanditiis  delibutus  peccator  judi- 
!  cium  legislatoris  sibi  paratum  obliviscatur. 

5.  Porro  quod  Dominus,  perfectae  justitiae  regulam  tradi¬ 
turus,  omnes  ejus  partes  ad  voluntatem  suam  revocavit,  in  eo 
f  indicatur  nihil  esse  illi  acceptius  obedientia.  Quod  eo  diligentius 
observandum  est,  quo  proclivior  est  humanae  mentis  lascivia  ad 
:  varios  identidem  excogitandos  cultus  quibus  illum  demereatur. 
Omnibus  enim  saeculis  haec  irreligiosa  religionis  affectatio  (quia 
humano  ingenio  naturaliter  insita  est)  se  prodidit,  ac  etiamnum 
;  prodit;  quod  homines  comparandae  justitiae  rationem  praeter  Dei 
verbum  semper  comminisci  gestiunt.  Unde  in  bonis  quae  com- 
,  muniter  censentur  operibus,  angustiorem  locum  tenent  legis  prae- 
I  cepta,  innumera  illa  humanorum  turba  totum  fere  spatium  occu- 
;  pante.  At  vero  quid  aliud  Moses  quam  ejusmodi  libidinem  cohi- 
I  bere  studuit,  quum  post  legis  promulgationem  sic  populum  com¬ 
pellaret?  Observa  et  audi  omnia  quae  praecipio  tibi,  ut  bene 
sit  tibi  et  filiis  tuis  post  te  in  sempiternum,  quum  feceris  quod 
bonum  est  et  placitum  coram  Deo  tuo;  quod  praecipio  tibi,  hoc 
tantum  facito:  non  addas,  nec  minuas  (Deut.  12,  28).  Atque  an¬ 
tea,  quum  testatus  esset  hanc  esse  ejus  sapientiam  et  intelligen- 
tiam  coram  reliquis  nationibus,  quod  judicia,  justitias  et  caere¬ 
monias  accepisset  a  Domino,  subjecerat  (Deut.  4,  9):  custodi  igi¬ 
tur  te  ipsum  et  animam  tuam  sollicite,  ne  obliviscaris  verborum 
quae  viderunt  oculi  tui,  et  ne  aliquando  excidant  e  corde  tuo. 
Quia  scilicet  providebat  Deus,  non  quieturos  Israelitas  quin,  re¬ 
cepta  lege,  novas  praeterea  justitias  parturirent,  nisi  severe  reti¬ 
nerentur,  hic  justitiae  perfectionem  esse  comprehensam  pronun¬ 
tiat:  quod  validissimum  retinaculum  esse  debebat.  Nec  tamen  ab 
illa  tantopere  vetita  audacia  destiterunt.  Quid  nos?  eodem  certe 
dicto  constringimur.  Non  enim  dubium  quin  perpetuo  valeat  illud 
quo  absolutam  justitiae  doctrinam  legi  suae  Dominus  vendicavit; 

illa  tamen  non  contenti,  bonis  operibus  aliis  super  alia  confin¬ 
gendis  et  cudendis  prodigiose  laboramus.  Huic  sanando  yitio  re¬ 
medium  optimum  erit ,  si  constanter  insederit  haec  cogitatio :  le¬ 
gem  nobis  esse  diyinitus  traditam,  quae  nos  perfectam  justitiam 
edoceret;  illic  non  aliam  justitiam  doceri  nisi  quae  ad  praescrip¬ 
tum  divinae  voluntatis  exigatur;  frustra  igitur  novas  operum  for¬ 
mas  ad  demerendum  Deum  tentari,  cujus  legitimus  cultus  sola 
constat  obedientia.  Quin  potius,  quod  extra  Dei  legem  evagetur 
bonorum  operum  studium,  esse  divinae  veraeque  justitiae  non  to¬ 
lerandam  profanationem.  Yerissime  quoque  Augustinus  1),  qui  nunc 
matrem  custodemque  virtutum  omnium,  nunc  originem  appellat, 
obedientiam  quae  Deo  praestatur. 

6.  Yerum,  ubi  lex  Domini  explicata  nobis  fuerit,  tum  aptius 
demum  et  majore  cum  fructu  quod  de  ipsius  officio  usu  que  ante 
disserui  confirmabitur.  Ante  vero  quam  ad  excutienda  singula 
capita  ingredimur,  quae  ad  universalem  ejus  notitiam  faciunt, 
modo  praecipere  operae  pretium  est.  Initio  constitutum  sit,  non 
ad  externam  honestatem  modo ,  sed  ad  interiorem  spiritualemque 
justitiam,  hominis  vitam  in  lege  informari.  Quod  quum  infitiari 
nemo  queat,  paucissimi  tamen  rite  animadvertunt.  Id  fit  quia 
in  legislatorem  non  respiciunt,  a  cujus  ingenio  natura  quoque  le¬ 
gis  aestimanda  est.  Si  quis  rex  edicto  scortari,  occidere,  furari 
prohibeat,  sanctione,  fateor,  non  tenebitur  si  quis  scortandi,  oc¬ 
cidendi  ,  furandi  cupiditatem  animo  conceperit  tantum ,  nihil  eorum 
perpetrarit.  Hempe  quia  mortalis  legislatoris  providentia  non  nisi 
ad  externam  civilitatem  protenditur,  non  violantur  ejus  interdicta 
nisi  patratis  flagitiis.  Deus  autem,  cujus  oculum  nihil  fugit,  et 
qui  externam  speciem  non  tam  moratur  quam  cordis  puritatem, 
sub  scortationis,  homicidii,  furti  interdicto,  libidinem,  iram,  odium, 
alieni  appetentiam,  dolum  et  quidquid  tale  est,  vetat.  Ham  quum 
sit  spiritualis  legislator,  animae  non  minus  quam  corpori  loqui¬ 
tur.  Homicidium  autem  animae,  ira  est  ac  odium;  furtum,  mala 
cupiditas  et  avaritia;  scortatio,  libido.  Leges  etiam  humanae, 
dicet  quispiam,  consilia  et  voluntates  spectant,  non  fortuitos  even¬ 
tus.  Pateor;  sed  quae  extra  emerserunt.  Quo  animo  unumquod¬ 
que  facinus  editum  fuerit,  expendunt;  sed  arcanas  cogitationes 
non  scrutantur.  Proinde  illis  satisfactum  fuerit,  ubi  quis  manum 
duntaxat  continuerit  a  transgressione;  contra  autem,  quia  animis 
nostris  lata  est  lex  coelestis,  eorum  coercitio  ad  justam  ejus  ob¬ 
servationem  in  primis  necessaria  est.  At  vulgus  hominum,  etiam 
dum  legis  contemptum  fortiter  dissimulat ,  oculos ,  pedes ,  manus, 
et  omnes  corporis  partes  in  aliquam  legis  observationem  compo¬ 
nit;  cor  ab  omni  obedientia  alienissimum  interim  retinet,  ac  se 
defunctum  putat  si  probe  homines  celaverit  quod  gerit  in  con¬ 
spectu  Dei.  Audiunt,  non  occides,  non  moechaberis,  non  fura- 


1)  Libr.  14.  de  civit.  Dei,  c.  12.  De  bono  conjug.  c.  33.  Contra  adv. 
legis  et  proph.  1,  19. 

beris:  gladium  ad  caedem  non  exserunt;  corpora  sua  meretricibus 
non  commiscent,  manus  alienis  bonis  non  injiciunt.  Haec  omnia 
bene  hactenus:  sed  caedes  totis  animis  spirant,  fervent  in  libidi¬ 
nem,  omnium  bona  oculis  retortis  aspiciunt  et  cupiditate  devorant. 
Jam  vero  deest  quod  praecipuum  erat  legis.  Unde,  quaeso,  tam 
crassus  stupor,  nisi  quod  omisso  legislatore,  justitiam  suo  magis 
j  ingenio  accommodant?  His  fortiter  reclamat  Paulus  (Rom.  7,  14), 
affirmans  legem  esse  spiritualem;  quo  significat,  non  modo  animae, 
mentis,  voluntatis  obsequium  exigere,  sed  requirere  angelicam 
puritatem ,  quae  omnibus  carnis  sordibus  abstersa  nihil  quam  spi¬ 
ritum  sapiat. 

7.  Hunc  quum  esse  legis  sensum  dicimus,  non  novam  ex 
nobis  interpretationem  ingerimus,  sed  Christum  sequimur  optimum 
legis  interpretem  (Matth.  5,  21  seqq.).  Quum  enim  Pharisaei  per- 

!  versa  opinione  populum  imbuissent,  legem  perficere  qui  externo 
i  opere  nihil  adversus  legem  perpetrasset ,  hunc  periculosissimum 
errorem  arguit,  et  impudicum  mulieris  aspectum  scortationem  esse 
!  pronuntiat;  homicidas  testatur  quicunque  fratrem  oderint;  facit 
enim  reos  judicio  qui  vel  iram  animo  conceperint,  reos  consilio 
I  qui  murmurando  aut  fremendo  aliquam  offensi  animi  significatio¬ 
nem  dederint,  reos  gehennae  ignis  qui  conviciis  et  maledicentia 
in  apertam  iram  prosilierint.  Haec  qui  non  viderunt,  finxerunt 
;  Christum  alterum  Mosen,  legis  evangelicae  latorem,  quae  defectum 
>  mosaicae  illius  suppleverit.  Unde  illud  vulgatum  axioma  de  per- 
’  fectione  legis  evangelicae,  quae  legem  veterem  longo  intervallo 
superet.  Quod  multis  modis  est  perniciosissimum.  Nam  ex  ipso 
Mose,  ubi  postea  praeceptorum  summam  colligemus,  patebit  quam 
indignam  contumeliam  divinae  legi  inurat.  Patrum  certe  sancti¬ 
moniam  non  procul  ab  hypocrisi  abfuisse  insinuat,  nosque  ab  una 
illa  et  perpetua  justitiae  regula  deducit.  Pacillima  autem  est  er- 
j  roris  confutatio:  quod  putarunt  Christum  legi  adjicere,  ubi  suae 
tantum  integritati  restituit,  dum  Pharisaeorum  mendaciis  obscura¬ 
tam  et  fermento  inquinatam  asserit  et  repurgat. 

8.  Haec  nobis  secunda  sit  observatio ,  plus  inesse  semper 
in  praeceptis  ac  interdictis  quam  verbis  exprimatur:  quod  tamen 
sic  temperandum  est,  ne  sit  nobis  instar  lesbiae  regulae,  qua 
freti ,  scripturam  licentiose  contorquentes ,  quodlibet  e  quolibet  fa¬ 
ciamus.  Paciunt  enim  quidam  hac  immoderata  excurrendi  liber¬ 
tate  ,  ut  apud  alios  vilescat  legis  autoritas,  aliis  spes  intelligentiae 
concidat.  Igitur  si  fieri  potest,  ineunda  est  via  aliqua  quae  nos 
ad  Dei  voluntatem  recto  ac  solido  gressu  deducat.  Quaerendum, 
inquam ,  quatenus  excedere  verborum  fines  debeat  interpretatio ; 
ut  appareat,  non  attextam  esse  legi  divinae  ex  humanis  glossis 
appendicem,  sed  purum  germanumque  legislatoris  sensum  fideliter 
redditum.  Sane  adeo  in  omnibus  fere  praeceptis  manifestatae  sunt 
synecdochae,  ut  deridiculo  jure  sit  futurus,  qui  legis  sensum  ad 
verborum  angustias  restringere  velit.  Ultra  verba  itaque  progredi 
sobriam  legis  interpretationem  palam  est;  sed  quo  usque r  obscu- 

rrnn  manet,  nisi  modus  aliquis  finiatur.  Hunc  ergo  modum  opti¬ 
mum  fore  censeo  si  ad  praecepti  rationem  dirigatur;  nempe  ut  iu 
unoquoque  praecepto  expendatur,  cur  datum  nobis  fuerit.  Exem¬ 
pli  gratia:  omne  praeceptum  aut  imperativum  est,  aut  prohibito¬ 
rium.  TJtriusque  generis  veritas  statim  occurrit,  si  rationem,  ceu 
finem,  intuemur;  ut  praecepti  quinti  finis  est,  honorem  esse  iis 
reddendum  quibus  eum  attribuit  Deus.  Haec  igitur  praecepti 
summa,  rectum  esse,  Deoque  placere  ut  eos  honoremus  quibus 
aliquid  excellentiae  largitus  est;  contemptum  et  contumaciam  ad¬ 
versus  eos,  abominationi  esse.  Primi  praecepti  ratio  est,  ut  Deus 
solus  colatur.  Summa  igitur  praecepti  erit  veram  pietatem,  hoc 
est  numinis  sui  cultum  Deo  cordi  esse,  impietatem  abominari.  Sic 
in  singulis  praeceptis  inspiciendum  qua  de  re  agatur;  deinde  quae¬ 
rendus  finis,  donec  reperiamus  quid  proprie  illic  testetur  sibi  pla¬ 
cere  legislator ,  vel  displicere.  Demum  ab  eo  ipso  ad  contrarium 
ducenda  ratiocinatio,  in  hunc  modum:  si  placet  hoc  Deo,  contra¬ 
rium  displicet;  si  hoc  displicet,  contrarium  placet;  si  hoc  praeci¬ 
pit,  contrarium  vetat;  si  hoc  vetat,  contrarium  praecipit. 

9.  Quod  nunc  subobscure  attingitur,  inter  exponenda  prae¬ 
cepta  clarissimum  ipsa  exercitatione  fiet.  Quare  sufficit  attigis¬ 
se;  nisi  quod  postremum  membrum ,  quod  vel  alioqui  non  in- 
telligeretur ,  vel  intellectum  forsan  absonum  initio  videri  posset, 
sua  probatione  breviter  confirmandum  erit.  Probatione  illud  non 
eget:  dum  bonum  jubetur,  vetari  quod  cum  eo  pugnat  malum; 
nemo  est  enim  qui  non  concedat.  Imperari  quoque  contraria 
officia,  dum  mala  vetantur,  non  aegerrime  recipiet  commune  ju¬ 
dicium.  Virtutes  quidem  commendari,  dum  adversa  vitia  dam¬ 
nantur,  vulgare  est.  Sed  nos  plus  aliquid  postulamus  quam 
vulgo  significent  istae  formulae.  Contrariam  enim  vitio  virtu¬ 
tem,  fere  interpretantur  vitii  ipsius  abstinentiam;  nos  eam  ultra 
procedere  dicimus,  ad  officia  scilicet  factaque  contraria.  Itaque 
in  hoc  praecepto :  non  occides ,  sensus  hominum  communis  nihil 
aliud  considerabit,  quam  ab  omni  maleficio  ac  malefaciendi  libi¬ 
dine  abstinendum  esse.  Ego  praeterea  contineri  dico,  ut  proximi 
vitam  quibus  possimus  subsidiis  adjuvemus.  Ac  ne  sine  ratione 
loquar,  ita  confirmo:  Deus  vetat  injuria  fratrem  laedi  aut  violari, 
quia  vitam  ejus  caram  nobis  esse  vult  ac  pretiosam;  simul  ergo 
postulat  quae  ad  illius  conservationem  conferri  possunt  officia  cari¬ 
tatis.  Atque  ita  videre  est  ut  semper  nobis  finis  praecepti  rese¬ 
ret  quidquid  illic  facere  aut  jubemur  aut  vetamur. 

10.  Cur  autem  Deus  ita  velut  dimidiis  praeceptis,  per  syn- 
ecdochas  significarit  magis  quid  vellet  quam  expresserit,  quum 
aliae  quoque  rationes  reddi  soleant,  haec  mihi  in  primis  placet: 
quia  peccatorum  foeditatem,  nisi  ubi  palpabilis  est,  diluere,  et 
speciosis  praetextibus  inducere  semper  caro  molitur,  quod  erat  in 
unoquoque  transgressionis  genere  deterrimum  et  scelestissimum, 
exemplaris  loco  proposuit,  cujus  ad  auditum  sensus  quoque  exhor¬ 
resceret,  quo  majorem  peccati  cujuslibet  detestationem  animis  no- 

|  stris  imprimeret.  Hoc  nobis  imponit  saepius  in  aestimandis  vitiis, 
quod,  si  tectiora  sunt,  elevamus.  Has  praestigias  Dominus  discu¬ 
tit,  quum  nos  assuefacit  universam  vitiorum  multitudinem  ad  haec 
capita  referre,  quae  optime  quantum  sit  in  unoquoque  genere  ab¬ 
ominationis  repraesentant.  Exempli  gratia,  ira  et  odium  non  us- 
;  que  adeo  exsecranda  putantur  mala,  quum  suis  nominibus  appel- 
■  latur ;  at  quum  interdicuntur  nobis  sub  homicidii  nomine ,  melius 
!  intelligimus  quanta  sint  in  abominatione  apud  Deum,  cujus  voce 
in  tam  horrendi  flagitii  ordinem  rejiciuntur;  atque  ipsi,  judicio 
ejus  permoti,  delictorum,  quae  prius  levia  videbantur,  gravitatem 
assuescimus  melius  reputare. 

1 1 .  Tertio  loco  considerandum  quid  sibi  velit  divinae  legis 
in  duas  tabulas  partitio ,  quarum  non  abs  re  nec  temere  solennem 
mentionem  aliquoties  factam  esse  omnes  sani  judicabunt.  Et  in 
promptu  causa  est  quae  ambiguos  nos  de  hac  re  manere  non  si¬ 
nit.  In  duas  enim  partes,  quibus  tota  continetur  justitia,  legem 
suam  sic  divisit  Deus,  ut  priorem  religionis  officiis,  quae  pecu¬ 
liariter  ad  numinis  sui  cultum  pertinent,  alteram  officiis  caritatis 
quae  in  homines  respiciunt,  assignaverit.  Primum  sane  justitiae 
fundamentum  est  Dei  cultus,  quo  everso  reliqua  omnia  justitiae 
membra,  velut  divulsi  collapsique  aedificii  partes,  lacera  et  dissi¬ 
pata  sunt.  Qualis  enim  justitiae  esse  dices,  quod  homines  non 
vexas  furtis  ac  rapinis,  si  per  sceleratum  sacrilegium  interim  Dei 
majestatem  sua  gloria  spolias?  quod  fornicatione  corpus  tuum  non 
conspurcas,  si  blasphemiis  tuis  profanas  nomen  Dei  sacrosanctum? 
quod  hominem  non  trucidas,  si  memoriam  Dei  interimere  et  ex¬ 
stinguere  contendis?  Frustra  igitur  sine  religione  venditatur  ju¬ 
stitia,  ac  nihilo  majore  specie  quam  si  truncum  abscisso  capite 
corpus  ad  decorem  obtendatur.  Neque  modo  est  praecipua  ipsius 
pars,  sed  anima  quoque,  qua  tota  ipsa  spirat  et  vegetatur;  neque 
enim  citra  Dei  timorem  inter  se  homines  aequitatem  ac  dilectio¬ 
nem  servant.  Principium  ergo  et  fundamentum  justitiae  vocamus 
Dei  cultum;  quod  eo  sublato,  quidquid  inter  se  aequitatis,  con¬ 
tinentiae,  temperantiae  homines  exercent,  inane  est  ac  frivolum 
coram  Deo.  Dicimus  fontem  et  spiritum;  quia  ex  eo  discunt  ho¬ 
mines  temperanter  ac  sine  maleficio  inter  se  vivere,  si  Deum  ve¬ 
nerantur,  tanquam  recti  et  iniqui  judicem.  Proinde  priore  tabula 
ad  pietatem  et  propria  religionis  officia,  quibus  majestas  sua  co¬ 
lenda  est,  nos  instituit;  altera  praescribit  quomodo  propter  nomi¬ 
nis  sui  timorem  nos  in  hominum  societate  gerere  debeamus.  Qua 
ratione  Dominus  noster  (ut  evangelistae  referunt  Matth.  22,  37; 
Luc.  10,  27)  legem  totam  summatim  in  duo  capita  collegit,  ut 
Deum  ex  toto  corde,  ex  tota  anima,  ex  totis  viribus  diligamus; 
ut  proximum  amemus  sicut  nosmet  ipsos.  Vides  ut  e  duabus  par¬ 
tibus,  quibus  totam  legem  concludit,  alteram  in  Deum  dirigat, 
alteram  hominibus  destinet. 

12.  Verum,  quanquam  universa  lex  duobus  capitibus  con¬ 
tenta  est,  Deus  tamen  noster,  quo  omnem  excusationis  praetex- 

tum  tolleret,  voluit  fusius  et  explicatius  decem  praeceptis  enar¬ 
rare  tum  quaecunque  ad  honorem,  timorem,  amorem  sui  spectant, 
tum  quae  ad  caritatem  pertinent,  quam  propter  se  ipsum  nobis 
erga  homines  mandat.  Nec  in  divisionem  praeceptorum  noscen¬ 
dam  male  studium  intenditur;  modo  ejus  generis  rem  esse  memi¬ 
neris,  in  qua  liberum  cuique  judicium  esse  debeat,  ob  quam  non 
sit  contentiose  cum  dissentiente  pugnandum.  Nobis  quidem  hic 
locus  necessario  attingendus  est,  ne,  quam  posituri  sumus  divisio¬ 
nem,  ceu  novam  et  nuper  excogitatam  lectores  aut  rideant  aut 
mirentur.  Legem  esse  decem  verbis  distinctam,  quia  Dei  ipsius 
autoritate  saepius  comprobatur,  extra  controversiam  est.  Quare 
non  de  numero,  sed  secandi  ratione  ambigitur.  Qui  sic  partiun¬ 
tur  ut  tria  praecepta  dent  primae  tabulae,  reliqua  septem  in  se¬ 
cundam  rejiciant,  praeceptum  de  imaginibus  numero  expungunt, 
vel  certe  sub  primo  occultant;  quum  mandati  loco  haud  dubie  a 
Domino  distincte  positum  sit;  decimum  vero ,  de  non  concupiscen¬ 
dis  proximi  rebus,  inepte  in  duo  concerpunt.  Accedit  quod  ta¬ 
lem  partiendi  rationem  puriore  saeculo  incognitam  fuisse,  mox  in- 
telligetur.  Alii  quatuor  capita  nobiscum  in  prima  tabula  nume¬ 
rant;  sed  primi  vice,  promissionem  statuunt  sine  praecepto.  Ego 
autem,  quia,  nisi  evidenti  ratione  convincar,  decem  verba  apud 
Mosen  pro  decem  praeceptis  accipio ,  nt  totidem  pulcherrimo  or¬ 
dine  disposita  videre  mihi  videor,  permissa  illis  sua  opinione,  se¬ 
quar  quod  magis  mihi  probatur,  nempe  ut  quod  illi  praeceptum 
primum  faciunt,  locum  praefationis  in  totam  legem  teneat;  se¬ 
quantur  deinde  praecepta  primae  quatuor,  secundae  tabulae  sex, 
eo  quo  recensebuntur  ordine.  Hanc  divisionem  Origenes  x)  sine 
controversia,  perinde  atque  passim  sno  saeculo  receptam,  tradidit. 
Suffragatur  et  Augustinus  ad  Bonifacium,  qui  in  enumeratione 
hunc  ordinem  servat:  ut  uni  Deo  religionis  obsequio  serviatur,  ut 
idolum  non  colatur,  ut  nomen  Domini  non  in  vanum  accipiatur; 
quum  ante  seorsum  de  umbratili  sabbathi  praecepto  loquutus  fo¬ 
ret.  Alibi1 2)  quidem  prima  illa  divisio  illi  arridet,  sed  ob  nimium 
levem  causam,  quod  in  numero  ternario,  si  tribus  praeceptis  con¬ 
ficiatur  prima  tabula,  magis  eluceat  mysterium  trinitatis.  Quan- 
quam  nec  illic  dissimulat  in  caeteris  nostram  sibi  magis  placere. 
Nobiscum  praeter  illos  est  autor  operis  imperfecti  in  Matthaeum. 
Josephus,  non  dubium  quin  ex  communi  aetatis  suae  consensu, 
quina  praecepta  singulis  tabulis  assignat.  Quod  cum  rationi  ad¬ 
versatur  in  eo  quod  religionis  et  caritatis  distinctionem  confundit, 
tum  refutatur  Domini  autoritate,  qui  apud  Matthaeum  (Matth. 
19,  19)  in  catalogo  secundae  tabulae,  mandatum  de  parentibus 
honorandis  reponit.  Nunc  Deum  ipsum  audiamus  loquentem  suis 
verbis. 


1)  Origenes  in  Exod.  lib.  3. 

2)  Libr,  2.  quaest.  Vet.  test.  7.  Quaest.  in  heptat.  2,  71. 

Ego  sum  Jehovah ,  Deus  tuus  qui  eduxi  le  de  terra  Aegypti ,  de 
domo  servitutis :  non  habebis  deos  alienos  coram  facie  mea. 

13.  Partemne  mandati  primi  facias  priorem  sententiam,  an 
separatim  legas,  mihi  in  medio  est,  modo  ne  vice  prooemii  cu- 
jusdam  esse  in  totam  legem  mihi  neges.  Primum  in  legibus  fe¬ 
rendis  curandum  est  ne  contemptu  mox  abrogentur.  Providet 
ergo  in  primis  Deus  ne  legis,  quam  laturus  est,  majestas  ali¬ 
quando  in  contemptum  veniat:  ad  quam  sanciendam  triplici  argu¬ 
mento  utitur.  Potestatem  ac  jus  imperii  sibi  vendicat,  quo  elec¬ 
tum  populum  constringat  parendi  necessitate.  Promissionem  gra¬ 
tiae  proponit,  cujus  suavitate  eundem  alliciat  ad  sanctitatis  stu¬ 
dium.  Beneficium  commemorat,  quo  Judaeos  redarguat  ingratitu¬ 
dinis  ,  nisi  benignitati  suae  respondeant.  Sub  nomine  Jehovah 
imperium  et  legitima  dominatio  designatur.  Quod  si  ab  ipso  sunt 
omnia,  et  in  ipso  consistunt,  aequum  est  ut  in  ipsum  referantur: 
quemadmodum  ait  Paulus  (Rom.  11,  36).  Abunde  itaque  hoc 
solo  verbo  sub  divinae  majestatis  jugum  redigimur,  quia  porten- 

,  tosum  fuerit  ab  ejus  ditione  velle  nos  submovere  extra  quem  esse 
non  possumus. 

14.  Postquam  se  eum  esse  ostendit  qui  jus  habeat  praeci¬ 
piendi,  cui  obedientia  debeatur,  ne  sola  necessitate  videatur  tra¬ 
here,  dulcedine  quoque  illectat,  Deum  se  ecclesiae  pronuntiando. 
Subest  enim  loquutioni  relatio  mutua,  quae  in  promissione  con¬ 
tinetur:  ero  illis  in  Deum,  ipsi  erunt  mihi  in  populum  (Jer.  31,  33). 
Unde  Abrahae,  Isaac  et  Jacob  immortalitatem  ex  eo  Christus  con¬ 
firmat,  quod  Dominus  se  eorum  Deum  testatus  sit  (Matth.  22,  32). 
Quare  perinde  est  ac  si  ita  loqueretur:  ego  vos  mihi  delegi  in 
populum,  cui  non  modo  in  praesenti  vita  benefacerem,  sed  vitae 
quoque  futurae  beatitudinem  largirer.  Quorsum  autem  istud  spec¬ 
tet,  variis  locis  in  lege  annotatur.  Nam  quum  hac  misericordia 
nos  dignatur  Dominus  ut  populo  suo  in  consortio  accenseat,  eligit 
nos,  inquit  Moses  (Deut.  7,6  et  14,  2  et  26,  18),  ut  simus 
sibi  in  populum  peculiarem,  in  populum  sanctum,  ac  custodiamus 
praecepta  sua.  Unde  illa  cohortatio  (Lev.  19,  2) :  sancti  estote, 
quia  sanctus  sum.  Porro  ex  his  duobus  illa  quae  est  apud  pro¬ 
phetam  (Mal.  1 ,  6)  obtestatio  ducitur :  filius  honorat  patrem ,  et 
servus  dominum;  si  ego  Dominus,  ubi  timor?  si  ego  pater,  ubi 
amor? 

15.  Sequitur  commemoratio  beneficii,  quae  eo  validior  esse 
debet  ad  nos  commovendos,  quo  magis  detestabile,  etiam  inter 
homines,  ingratitudinis  flagitium.  Recentis  quidem  beneficii  tum 
Israelem  admonebat,  sed  quod  ob  mirificam  magnitudinem  in  aeter¬ 
num  memorabile,  ad  posteritatem  quoque  valeret.  Ad  haec  con- 
venientissimum  est  praesenti  causae;  innuit  enim  Dominus,  eos 
e  misera  servitute  ideo  liberatos  ut  se  libertatis  autorem  obedien- 

tia  et  obsequendi  promptitudine  colant.  Solet  etiam  (quo  nos  in 
vero  sui  unius  cultu  retineat)  certis  epithetis  sese  insignire,  qui¬ 
bus  sacrum  suum  numen  ab  omnibus  idolis  ac  diis  commentitiis 
discernit.  Nam,  ut  antea  dixi,  quae  nostra  est  ad  vanitatem  pro¬ 
pensio  cum  temeritate  conjuncta,  simulae  nominatur  Deus,  mens 
nostra  sibi  cavere  nequit,  quin  ad  inane  aliquod  commentum  de¬ 
labatur.  Huic  igitur  malo  remedium  dum  afferre  vult  Deus,  ipse 
suam  divinitatem  certis  titulis  ornat,  atque  ita  nos  quibusdam  ve- 
luti  cancellis  circumscribit,  ne  huc  aut  illuc  evagemur,  et  temere 
nobis  fingamus  novum  aliquem  Deum,  si  derelicto  Deo  vivo,  ido- 
lum  erigamus.  Hac  ratione  prophetae,  quoties  eum  proprie  de¬ 
signare  volunt,  illum  vestiunt  et  quasi  includunt  iis  notis  sub 
quibus  se  populo  israelitico  manifestaverat.  Neque  enim,  quum 
Deus  Abrahae,  vel  Deus  Israelis  vocatur  (Exod.  3,  6),  quum  in 
templo  hierosolymitano  collocatur  inter  Cherubim  (Am.  1 ,  2 ; 
Psal.  80,  2  et  99,  1;  Jes.  37,  16),  istae  et  similes  loquendi  for¬ 
mulae  ipsum  uni  loco  alligant,  aut  populo;  sed  in  hoc  duntaxat 
sunt  positae  ut  cogitationes  piorum  in  illo  Deo  sistant,  qui  suo 
foedere,  quod  cum  Israele  pepigit,  sese  ita  repraesentavit  ut  ab 
ejusmodi  idea  deflectere  nullo  modo  liceat.  Eixum  tamen  illud 
maneat,  redemptionis  fieri  mentionem,  quo  alacrius  Judaei  se  Deo 
addicant  qui  sibi  jure  eos  vendi cat.  Nos  autem  (ne  ad  nos  per¬ 
tinere  nihil  id  putemus)  reputare  convenit,  aegyptiacam  Israelis 
servitutem  typum  esse  spiritualis  captivitatis  in  qua  omnes  vincti 
detinemur,  donec  brachii  sui  virtute  liberatos  in  regnum  liberta¬ 
tis  nos  coelestis  vindex  traducit.  Quemadmodum  ergo,  quum  dis¬ 
sipatos  olim  Israelitas  ad  cultum  nominis  sui  recolligere  vellet, 
eos  ab  intolerabili,  qua  premebantur,  Pharaonis  dominatione  eri¬ 
puit,  ita  quibus  hodie  se  in  Deum  esse  profitetur,  eos  omnes  jam 
ab  exitiali  diaboli  potestate  asserit,  quae  illa  corporali  adumbrata 
fuit.  Quamobrem  nemo  est  cujus  animus  inflammari  non  debeat 
ad  auscultandam  legem ,  quam  a  summo  rege  profectam  audit ;  a 
quo  ut  suam  originem  ducunt  omnia,  ita  aequum  est  ut  finem 
suum  vicissim  in  ipsum  destinent  ac  dirigant.  Nemo,  inquam, 
est  qui  non  rapi  debeat  ad  amplexandum  legislatorem,  ad  cujus 
observanda  mandata  peculiariter  se  delectum  esse  docetur;  a  cujus 
benignitate,  cum  bonorum  omnium  affluentiam,  tum  immortalis 
vitae  gloriam  exspectat;  cujus  mirabili  virtute  ac  misericordia  e 
faucibus  mortis  se  liberatum  novit. 

16.  Fundata  et  stabilita  legis  suae  autoritate,  praeceptum 
primum  edit :  ne  habeamus  deos  alienos  coram  facie  sua.  Finis 
praecepti  est  quod  Dominus  in  populo  suo  solus  vult  eminere,  et 
jure  suo  potiri  in  solidum.  Id  ut  fiat,  impietatem  ac  superstitio¬ 
nem  quamlibet,  qua  divinitatis  suae  gloria  vel  minuitur  vel  ob¬ 
scuratur,  a  nobis  abesse  jubet;  atque  eadem  ratione,  vero  pietatis 
studio  coli  se  a  nobis  atque  adorari  praecipit.  Et  verborum  sim¬ 
plicitas  id  fere  sonat.  Siquidem  habere  Deum  non  possumus  quin 
simul  complectamur  quae  sunt  ei  propria.  Quod  ergo  vetat  ha- 

bere  alienos  deos,  eo  significat  ne  quod  sibi  proprium  est  alio 
transferamus.  Etsi  autem  quae  Deo  debemus  innumera  sunt,  ad 
quatuor  tamen  capita  non  inepte  referentur:  adorationem,  cui  ac¬ 
cedit  tanquam  appendix  spirituale  conscientiae  obsequium ,  fidu¬ 
ciam  ,  invocationem ,  gratiarum  actionem.  Adorationem  voco  ve¬ 
nerationem  ac  cultum  quem  illi  reddit  quilibet  nostrum ,  ubi  se 
ejus  magnitudini  submisit.  Quare  non  immerito  ejus  partem  facio, 
quod  nostras  conscientias  ejus  legi  subjicimus.  Fiducia  est,  ex 
virtutum  ejus  recognitione,  acquiescendi  in  eo  securitas;  quum  in 
eo  sapientiam,  justitiam,  potentiam,  veritatem,  bonitatem  omnem 
reponentes ,  sola  ejus  communicatione  nos  beatos  existimamus. 
Invocatio  sit  mentis  nostrae,  quoties  urget  ulla  necessitas,  in  ejus 
fidem  atque  opem  receptus,  tanquam  ad  unicum  praesidium.  Gra¬ 
tiarum  actio  est  gratitudo,  qua  laus  bonorum  omnium  illi  tribui¬ 
tur.  Horum  ut  nihil  patitur  Dominus  alio  derivari ,  ita  omnia 
sibi  in  solidum  exhiberi  mandat.  Neque  enim  satis  fueris  ab 
alieno  abstinere  deo,  nisi  in  hoc  ipso  te  contineas;  quod  nefarii 
quidam  contemptores  solent,  quibus  summum  compendium  est  re¬ 
ligiones  omnes  ludibrio  habere.  Atqui  praecedat  oportet  vera  re¬ 
ligio,  qua  in  Deum  viventem  animi  referantur;  cujus  cognitione 
imbuti,  ad  suscipiendam,  timendam,  colendam  ipsius  majestatem, 
ad  amplexandam  bonorum  ejus  communicationem,  ad  opem  ubi¬ 
que  requirendam,  ad  recognoscendam  laudisque  confessione  cele¬ 
brandam  operum  magnificentiam,  in  omnibus  vitae  actionibus,  tan¬ 
quam  ad  unicum  scopum,  aspirent;  tum  caveatur  prava  supersti¬ 
tio,  qua  animi  a  vero  Deo  deflexi  huc  atque  illuc  ceu  in  varios 
diducuntur  deos.  Proinde  si  uno  Deo  simus  contenti,  memoria 
repetamus  quod  ante  dictum  est,  procul  abigendos  esse  fictitios 
omnes  deos,  nec  lacerandum  esse  cultum  quem  unus  ille  sibi  ven- 
dicat.  Quia  ne  tantillum  quidem  ex  ejus  gloria  delibare  fas  est, 
quin  apud  ipsum  quaecunque  ei  propria  sunt  resideant.  Particula 
quae  sequitur ,  coram  facie  mea ,  indignitatem  auget :  quod  Deus 
ad  zelotypiam  provocatur,  quoties  figmenta  nostra  substituimus  in 
ejus  locum;  quemadmodum  si  impudica  mulier,  producto  palam 
ante  oculos  mariti  adultero ,  ejus  animum  magis  ureret.  Quum 
ergo  praesenti  sua  virtute  et  gratia  testatum  faceret  Deus ,  se  po¬ 
pulum  quem  elegerat  respicere,  quo  magis  a  scelere  defectionis 
deterreat,  non  posse  novos  deos  ascisci  admonet,  quin  testis  sit 
ac  spectator  sacrilegii.  Huic  enim  audaciae  plurimum  impietatis 
accrescit,  quod  in  suis  transfugiis  Dei  oculos  ludificari  se  posse 
judicat.  Ex  adverso  reclamat  Dominus ,  quidquid  struimus,  quid¬ 
quid  molimur,  quidquid  fabricamus,  in  conspectum  suum  venire. 
Pura  sit  ergo  conscientia  vel  ab  occultissimis  apostasiae  cogitatio¬ 
nibus,  si  religionem  nostram  approbare  Domino  libet.  Siquidem 
integram  et  incorruptam  divinitatis  suae  gloriam  non  externa  modo 
confessione  requirit,  sed  in  oculis  suis,  qui  abditissimas  cordium 
latebras  intuentur. 

PRAECEPTUM  SECUNDUM. 

Non  facies  tibi  sculptile ,  neque  similitudinem  ullam  eorum  quae  in 
coelo  sunt  sursum ,  vel  in  terra  deorsum ,  vel  in  aquis  quae  sub 
terra  sunt.  Non  adorabis,  neque  coles. 

17.  Quemadmodum  proximo  mandato  Deum  se  unum  esse 
pronuntiavit,  praeter  quem  nulli  alii  dii  cogitandi  aut  habendi 
sint,  ita  qualis  sit,  et  quo  cultus  genere  honorandus,  apertius 
etiamnum  edicit,  ne  quid  sibi  carnale  affingere  audeamus,  Finis 
ergo  praecepti  est,  quod  superstitiosis  ritibus  legitimum  sui  cul¬ 
tum  non  vult  profanari.  Quare  in  summa  nos  a  carnalibus  ob- 
servatiunculis ,  quas  stolida  mens  nostra,  ubi  Deum  pro  sua  cras- 
sitie  concepit,  comminisci  solet,  in  totum  revocat  et  abstrahit,  ac 
proinde  ad  legitimum  sui  cultum,  hoc  est  spiritualem  et  a  se  in¬ 
stitutum  ,  format.  Quod  autem  est  in  hac  transgressione  crassis¬ 
simum  vitium  notat:  idololatriam  externam.  Ac  duae  quidem  sunt 
mandati  partes.  Prior  licentiam  nostram  coercet,  ne  Deum,  qui 
incomprehensibilis  est,  sub  sensus  nostros  subjicere,  aut  ulla  spe¬ 
cie  repraesentare  audeamus.  Secunda  vetat  ne  imagines  ullas  ado¬ 
remus  religionis  causa.  Porro  formas  omnes  breviter  enumerat, 
quibus  solebat  a  profanis  et  superstitiosis  gentibus  figurari.  Per 
ea  quae  in  coelo  sunt,  solem,  lunam,  aliasque  stellas  et  fortasse 
aves  intelligit.  Quemadmodum  Deuteronomii  quarto  (v.  15)  ex¬ 
primens  suam  mentem,  tam  aves  quam  astra  nominat.  Quod  non 
annotassem,  nisi  quosdam  viderem  ad  angelos  imperite  referre. 
Itaque  reliqua  membra,  quia  per  se  nota  sunt,  praetermitto.  Ac 
jam  libr.  1.  satis  aperte  docuimus,  quascunque  excogitat  homo  vi¬ 
sibiles  Dei  formas,  pugnare  ex  diametro  cum  ejus  natura,  ideo- 
que,  simulae  in  medium  prodeunt  idola,  corrumpi  veram  religio¬ 
nem  et  adulterari. 

18.  Quae  additur  sanctio  non  parum  ad  excutiendam  socor¬ 
diam  valere  debet.  Minatur 

Se  Jehovarn  esse,  Deum  nostrum,  Deum,  aemulatorem,  qui  visitet 
iniquitatem  patrum  in  filios,  in  tertiam  et  quartam  generationem, 
in  iis  qui  oderunt  nomen  suum ;  faciat  autem  misericordiam  in  millia, 
iis  qui  diligunt  se,  ac  praecepta  sua  servant. 

Hoc  vero  perinde  est  ac  si  diceret,  se  solum  esse  in  quo 
haerere  debeamus.  Eo  ut  nos  inducat,  potentiam  suam  praedicat, 
quae  se  impune  contemni  vel  elevari  non  patiatur.  Ponitur  hic 
quidem  nomen  EI,  quod  Deum  significat;  sed  quia  a  fortitudine 
ducitur ,  quo  sensum  melius  exprimerem ,  hoc  quoque  reddere  non 
dubitavi,  vel  contextui  inserere.  Deinde  aemulatorem  se  vocat, 
qui  consortem  ferre  nequeat.  Tertio,  vindicem  se  futurum  asserit 
suae  majestatis  ac  gloriae,  si  qui  eam  ad  creaturas  aut  sculptilia 
transferant;  neque  id  brevi  aut  simplici  vindicta,  sed  quae  in 

filios,  nepotes  et  pronepotes  se  protendat,  qui  scilicet  paternae 
impietatis  imitatores  erunt.  Quemadmodum  perpetuam  quoque  in 
longam  posteritatem  iis  misericordiam  ac  benignitatem  suam  exhi¬ 
bet  qui  se  diligunt,  ac  legem  suam  custodiunt.  Personam  mariti 
erga  nos  induere  usitatissimum  est  Deo,  siquidem  conjunctio  qua 
nos  sibi  devincit,  dum  in  ecclesiae  sinum  recipit,  sacri  cujusdam 
conjugii  instar  habet,  quod  mutua  fide  stare  oportet.  Ipse  ut 
omnibus  fidelis  ac  veracis  mariti  officiis  defungitur,  ita  vicissim 
a  nobis  stipulatur  amorem  ac  castitatem  conjugalem:  hoc  est,  ne 
animas  nostras  satanae,  libidini  foedisque  carnis  cupiditatibus  stu¬ 
prandas  prostituamus.  Unde  quum  Judaeorum  apostasiam  corripit, 
eos  projecta  pudicitia  adulteriis  inquinatos  conqueritur.  Ergo  ut 
maritus,  quo  sanctior  est  ac  castior,  eo  gravius  accenditur  si  uxo¬ 
ris  animum  ad  rivalem  inclinare  videt ,  ita  Dominus ,  qui  nos  sibi 
in  veritate  desponsavit ,  ardentissimam  zelotypiam  suam  esse  testa¬ 
tur,  quoties,  neglecta  sancti  sui  conjugii  puritate,  scelestis  libidi¬ 
nibus  conspurcamur ,  tum  vero  praesertim  dum  numinis  sui  cul¬ 
tum,  quem  maxime  illibatum  esse  decuerat,  alio  derivamus,  vel 
inficimus  aliqua  superstitione.  Quandoquidem  hoc  modo  non  tan¬ 
tum  violamus  datam  in  conjugio  fidem,  sed  ipsum  nuptialem  tho- 
rum  inductis  adulteris  polluimus. 

19.  In  comminatione  videndum  est  quid  sibi  velit,  quum 
se  visitaturum  edicit  iniquitatem  patrum  in  filios,  ad  tertiam  et 
quartam  generationem.  Nam  praeterquam  quod  a  divinae  justitiae 
aequitate  alienum  est  poenam  alieni  delicti  ab  insonte  expetere, 
Deus  ipse  quoque  hoc  se  non  commissurum  affirmat,  ut  filius  por¬ 
tet  iniquitatem  patris  (Ez.  18,  20).  Atqui  sententia  tamen  haec 
non  semel  repetitur,  de  poenis  avitorum  scelerum  in  futuras  ge¬ 
nerationes  prorogandis.  Sic  enim  saepius  alloquitur  eum  Moses 
(Num.  14,  18):  Jehovah,  Jehovah,  qui  reddis  iniquitatem  patrum 
filiis  in  tertiam  et  quartam  generationem.  Jeremias  similiter  (Jer. 
32,  18):  qui  facis  misericordiam  in  millibus,  qui  reddis  iniquita¬ 
tem  patrum  in  sinum  filiorum  post  eos.  Nonnulli,  dum  in  sol¬ 
vendo  hoc  nodo  aegre  desudant,  de  poenis  duntaxat  temporariis 
putant  intelligendum :  quas  si  filii  sustinent  pro  parentum  delictis, 
non  est  absurdum,  quando  saepe  in  salutem  infliguntur.  Quod 
verum  quidem  est.  Nam  Ezechiae  denuntiabat  Jesaias  (39,  7), 
filios  ejus  regno  spoliandos,  et  in  exsilium  deportandos,  ob  pec¬ 
catum  ab  eo  perpetratum.  Domus  Pharaonis  et  Abimelech  ob 
laesum  Abrahamum  afflictantur  (Gen.  12,  17  et  20,  2),  etc.  Sed 
quum  id  ad  quaestionis  hujus  solutionem  affertur,  effugium  est 
magis  quam  vera  interpretatio.  Graviorem  enim  ultionem  edicit 
hic  et  similibus  locis  quam  ut  intra  vitae  praesentis  terminos  li¬ 
mitetur.  Sic  igitur  accipiendum  est,  quod  justa  Domini  maledictio 
non  modo  in  caput  impii,  sed  in  totam  quoque  familiam  incum¬ 
bat.  Ubi  incubuit,  quid  exspectari  potest,  nisi  ut  pater,  spiritu 
Dei  destitutus,  flagitiosissime  vivat?  filius  ob  patris  nequitiam  si¬ 
militer  a  Domino  derelictus,  eandem  exitii  sequatur  viam?  nepos 

demum  et  pronepos,  hominum  detestabilium  exsecrabile  semen, 
praecipites  post  eos  ruant? 

20.  Primum  inspiciamus  an  talis  vindicta  divinam  justitiam 
dedeceat.  Si  universa  hominum  natura  est  damnabilis,  quos  Do¬ 
minus  gratiae  suae  communicatione  non  dignatur,  iis  paratum  sci¬ 
mus  esse  interitum;  nihilominus  propria  iniquitate,  non  iniquo 
Dei  odio  intereunt.  Nec  ulla  relinquitur  expostulatio,  cur  non 
aliorum  exemplo  Dei  gratia  in  salutem  adjuventur.  Quum  ergo 
haec  impiis  et  flagitiosis  irrogatur  ob  scelera  punitio ,  ut  Dei  gra¬ 
tia  in  multas  generationes  domus  eorum  priventur,  quis  ob  justis¬ 
simam  hanc  vindictam  Deo  criminationem  intendat?  At  Dominus 
contra  pronuntiat,  poenam  peccati  paterni  in  filium  non  transitu¬ 
ram  (Ez.  18,  20).  Observa  quid  illic  agatur.  Israelitae,  quum 
diu  et  assidue  multis  calamitatibus  vexarentur,  proverbium  jactare 
coeperant,  patres  suos  comedisse  uvam  acerbam,  unde  dentes  filio¬ 
rum  obstupescerent;  quo  significabant,  admissa  fuisse  a  parentibus 
peccata  quorum  poenas  ipsi,  justi  alioqui  et  immerentes,  pende¬ 
rent,  implacabili  magis  Dei  iracundia,  quam  moderata  severitate. 
Iis  denuntiat  propheta,  non  ita  esse,  quia  ob  propria  flagitia  plec¬ 
tantur,  neque  Dei  justitiae  convenire  ut  filius  justus  ob  scelesti 
patris  nequitiam  supplicium  luat,  quod  neque  in  praesenti  sanc¬ 
tione  habetur.  Nam  si  visitatio,  de  qua  nunc  sermo  est,  adim¬ 
pletur  quum  ab  impiorum  familia  gratiam,  lumen  suae  veritatis, 
reliqua  salutis  adjumenta  aufert  Dominus,  eo  ipso  quod  excaecati 
et  derelicti  ab  ipso  filii  parentum  vestigiis  insistunt,  maledictio¬ 
nes  ob  paterna  scelera  sustinent.  Quod  vero  et  temporariis  mi¬ 
seriis  subjiciuntur,  et  aeterno  demum  exitio,  ita  justo  Dei  judicio, 
non  ob  aliena  peccata,  sed  ob  iniquitatem  propriam  puniuntur. 

21.  Altera  ex  parte  offertur  promissio  de  propaganda  in 
mille  generationes  Dei  misericordia;  quae  etiam  frequenter  in 
scripturis  occurrit,  et  in  solenni  ecclesiae  foedere  inseritur:  ero 
Deus  tuus,  et  seminis  tui  post  te  (Gen.  17,  7).  Quod  respiciens 
Solomon  scribit  (Prov.  20 ,  7)  filios  justorum  post  mortem  eorum 
beatos  fore;  non  tantum  sanctae  educationis  ratione,  quae  et  ipsa 
certe  momentum  non  minimum  habet,  sed  ob  istam  in  foedere 
promissam  benedictionem,  quod  Dei  gratia  in  familiis  piorum 
aeterna  resideat.  Eximia  hinc  fidelibus  consolatio,  ingens  impiis 
terror;  nam  si  post  mortem  quoque  memoria  tum  justitiae,  tum 
iniquitatis  tantum  apud  Deum  valet,  ut  maledictio  hujus  et  illius 
benedictio  in  posteritatem  redundet,  multo  magis  in  ipsis  autorum 
capitibus  residebit.  Caeterum  nihil  obstat  quod  impiorum  soboles 
interdum  ad  bonam  frugem  se  recipit,  fidelium  soboles  degenerat; 
quia  non  perpetuam  hic  regulam  figere  voluit  legislator,  quae 
suae  electioni  derogaret.  Nam  ad  consolationem  justi  ac  terrorem 
peccatoris  sufficit  non  esse  vanam  ipsam  aut  inefficacem  sanctio¬ 
nem,  tametsi  non  semper  locum  habeat.  Quemadmodum  enim 
quae  paucis  sceleratis  infliguntur  temporales  poenae ,  testimonia 
sunt  divinae  adversus  peccata  irae,  et  futuri  olim  in  omnes  pec- 

catores  judicii,  tametsi  multi  impune  usque  ad  vitae  finem  eva- 
dant,  ita  quum  exemplum  unum  edit  Dominus  istius  benedictionis, 
ut  filium  in  patris  gratiam  misericordia  et  benignitate  sua  prose¬ 
quatur,  documentum  praebet  constantis  et  perpetuae  in  suos  cui 
tores  gratiae;  quum  patris  iniquitatem  semel  in  filio  persequitur, 
docet  quale  reprobos  omnes  judicium  ob  scelera  propria  maneat. 
Quam  certitudinem  potissimum  hic  spectavit.  Obiter  etiam  mise¬ 
ricordiae  suae  amplitudinem  nobis  commendat,  quam  in  mille  gene¬ 
rationes  extendit  ,  quum  quatuor  duntaxat  generationes  assignarit 
vindictae. 


PRAECEPTUM  TERTIUM. 

Non  usurpabis  nomen  Jehovae  Dei  tui  in  vanum . 

22.  Finis  praecepti  est,  quod  nominis  sui  majestatem  vult 
nobis  esse  sacrosanctam.  Summa  igitur  erit,  ne  ipsam  contemptim 
et  irreverenter  habendo  profanemus.  Cui  interdicto  cohaeret  ex 
ordine  praeceptum,  ut  eam  religiosa  veneratione  prosequi  nobis 
studio  et  curae  sit.  Itaque  sic  animis  et  linguis  comparatos 
esse  nos  decet,  ut  nihil  de  ipso  Deo  ejusque  mysteriis  aut  co¬ 
gitemus  aut  loquamur  nisi  reverenter  et  multa  cum  sobrietate; 
ut  in  aestimandis  ejus  operibus  nihil  nisi  erga  ipsum  honorificum 
sapiamus.  Haec ,  inquam ,  tria  observare  non  oscitanter  con¬ 
venit:  ut  quidquid  mens  de  ipso  concipit,  quidquid  lingua  pro¬ 
fatur,  ipsius  excellentiam  resipiat,  et  sacrae  nominis  ejus  subli¬ 
mitati  respondeat;  denique  ad  extollendam  ejus  magnificentiam 
aptum  sit.  Sancto  ejus  verbo  et  adorandis  mysteriis  ne  temere 
praepostereque  abutamur,  vel  ad  ambitionem,  vel  ad  avaritiam, 
vel  ad  ludicra  nostra ;  sed  prout  impressam  gerunt  nominis  ejus 
dignitatem,  suum  inter  nos  honorem  ac  pretium  semper  habeant. 
Postremo ,  ejus  operibus  ne  obloquamur  aut  detrectemus ,  quemad¬ 
modum  illi  contumeliose  solent  obstrepere  miseri  homines ;  sed 
quidquid  ab  ipso  memoramus  factum  cum  sapientiae,  justitiae, 
bonitatis  elogiis  praedicemus.  Id  est  nomen  Dei  sanctificare.  Ubi 
secus  fit,  vano  pravoque  abusu  polluitur;  quia  rapitur  extra  le¬ 
gitimum  usum,  cui  soli  consecratum  erat;  atque  ut  nihil  aliud, 
sua  tamen  dignitate  exutum,  contemptibile  paulatim  redditur. 
Quod  si  in  hac  temeraria  usurpandi  importune  divini  nominis  fa¬ 
cilitate  tantum  est  mali,  multo  plus  in  eo,  si  in  nefarios  usus 
conferatur;  ut  qui  ipsum  necromantiae  superstitionibus,  diris  de¬ 
votionibus  ,  illicitis  exorcismis ,  aliisque  impiis  incantationibus  ser¬ 
vire  faciunt.  Juramentum  autem  in  mandato  potissimum  assumi¬ 
tur,  in  quo  perversus  divini  nominis  abusus  maxime  est  detesta¬ 
bilis:  quo  inde  melius  absterreamur  ab  omni,  in  universum,  ejus 
profanatione.  Hic  autem  de  cultu  Dei  praecipi  et  reverentia  no¬ 
minis  ejus,  non  autem  de  aequitate  quae  inter  homines  colenda 
est,  inde  patet  quod  deinde  in  secunda  tabula  perjurium  et  fal¬ 
sum  testimonium  damnabit,  quo  laeditur  humana  societas,  super- 

vacua  autem  esset  repetitio  si  hoc  praeceptum  tractaret  de  officio 
caritatis.  Jam  ipsa  quoque  distinctio  hoc  postulat,  quia  non  fru¬ 
stra  Deus,  ut  dictum  est,  duas  legi  suae  tabulas  attribuit.  TJnde 
colligitur  hoc  jus  suum  sibi  vendicare,  ac  tueri  nominis  sui  sancti¬ 
tatem,  non  autem  docere,  quid  homines  hominibus  debeant. 

23.  Primo  loco  habendum  est,  quid  sit  juramentum.  Est 
autem  Dei  attestatio  ad  veritatem  sermonis  nostri  confirmandam. 
Quae  enim  manifesta  in  Deum  probra  continent  exsecrationes, 
indignae  sunt  quae  inter  juramenta  censeantur.  Ejusmodi  atte¬ 
stationem,  ubi  rite  peragitur,  speciem  esse  cultus  divini,  osten¬ 
ditur  multis  locis  scripturae;  ut  quum  Jesaias  (19,  18)  de  Assy¬ 
riis  et  Aegyptiis  in  foederis  societatem  cum  Israele  vocandis  va¬ 
ticinatur:  loquentur,  inquit,  lingua  Chanaan,  et  in  nomine  Do¬ 
mini  jurabunt,  hoc  est,  jurando  per  nomen  Domini  confessionem 
religionis  edent.  Item,  quum  de  propagando  ejus  regno  loquitur 
(Jes.  65,  16):  quicunque  benedicet  sibi,  in  Deo  fidelium  benedicet, 
et  qui  jurabit  in  terra,  jurabit  in  Deo  vero.  Jeremias,  si  eruditi, 
inquit  (12,  16),  docuerint  jurare  populum  in  nomine  meo,  sicut 
docuerunt  jurare  per  Baal,  aedificabuntur  in  medio  domus  meae. 
Et  merito  nomen  Domini  in  testimonium  invocando  nostram  in 
ipsum  religionem  dicimur  testari.  Sic  enim  ipsum  aeternam  esse 
et  immutabilem  veritatem  confitemur:  quem  appellamus  non  modo 
tanquam  prae  aliis  idoneum  veritatis  testem,  sed  etiam  ceu  ejus 
assertorem  unicum,  qui  abscondita  in  lucem  proferre  queat;  deinde 
ut  cordium  cognitorem.  Ubi  enim  desunt  hominum  testimonia, 
ad  Deum  testem  refugimus;  ac  praesertim  ubi  asserendum  est 
quod  in  conscientia  latet.  Qua  ratione  amare  succenset  iis  Domi¬ 
nus  qui  per  alienos  deos  dejerant,  atque  id  jurisjurandi  genus,  argu¬ 
mentum  manifestae  defectionis  interpretatur.  Eilii  tui  derelique¬ 
runt  me,  et  jurant  in  iis  qui  non  sunt  dii  (Jer.  5,  7).  Et  sce¬ 
leris  hujus  gravitatem  poenarum  comminatione  declarat:  disper¬ 
dam  eos  qui  jurant  per  nomen  Domini,  et  jurant  per  Melchon 
(Zephan.  1,  5). 

24.  Jam  ubi  intelligimus ,  sacramentis  nostris  Dominum  in- 
esse  velle  nominis  sui  cultum,  eo  major  adhibenda  diligentia,  ne 
pro  cultu  vel  contumeliam  vel  contemptum  et  vilitatem  contineant. 
Contumelia  est  non  levis  si  per  ipsum  pejeratur;  unde  et  profa¬ 
natio  appellatur  in  lege  (Levit.  19,  12).  Quid  enim  restat  Do¬ 
mino,  ubi  sua  veritate  fuerit  spoliatus?  jam  Deus  esse  desinet. 
Sed  enim  spoliatur  certe ,  dum  falsi  suffragator  et  approbator  con¬ 
stituitur.  Quare  Josuah,  dum  Achan  ad  confessionem  veri  adigere 
vult:  fili  mi,  ait  (Jos.  7,  19),  da  gloriam  Domino  Israel;  innuens 
scilicet  Dominum  gravissime  inhonorari  si  per  eum  pejeratur.  Ne¬ 
que  mirum :  non  enim  stat  per  nos  quin  mendacium  sacro  ejus 
nomini  quodammodo  inuratur.  Quam  loquutionem  usitatam  inter 
Judaeos  fuisse,  quoties  ad  sacramentum  dicendum  quispiam  voca¬ 
retur,  constat  ex  simili  obtestatione  qua  utuntur  in  evangelio 
Joannis  Pharisaei  (Joann.  9,  24).  Ad  hanc '  cautionem  nos  insti- 

;!  tuunt  formulae  quae  in  scripturis  usurpantur:  yiyit  Dominus; 

haec  faciat  mihi  Dominus  et  haec  addat;  testis  sit  Deus  in  ani- 
i  mam  meam  (1  Sam.  14,  39;  2  Sam.  3,  9 ;  2  Cor.  1,  23);  quae 
!  insinuant  Deum  advocare  nos  non  posse  orationis  nostrae  testem, 
quin  perjurii  ultorem  nobis  imprecemur  si  fallimus. 

25.  Vile  et  vulgare  redditur  Dei  nomen,  quum  veris  qui- 
j  dem,,  sed  supervacuis  juramentis  adhibetur:  siquidem  accipitur 

hic  quoque  in  vanum.  Quare  non  satis  fuerit  a  perjurio  absti¬ 
nere,  ni  simul  meminerimus,  jusjurandum  non  libidinis  aut  vo¬ 
luptatis,  sed  necessitatis  causa  permissum  et  institutum;  ideoque 
extra  licitum  illius  usum  egredi,  qui  rebus  non  necessariis  accom¬ 
modat.  Porro  non  alia  praetendi  necessitas  potest,  quam  ubi  vel 
j  religioni  vel  caritati  est  serviendum.  Qua  in  re  nimis  licentiose 
hodie  delinquitur,  eoque  intolerabilius  quod  assuetudine  ipsa  pro 
j  delicto  imputari  desiit:  quod  certe  apud  Dei  tribunal  non  parvo 
ij  aestimatur.  Passim  enim  promiscue  temeratur  Dei  nomen  in  nu- 
j|  gacibus  colloquiis;  nec  male  fieri  putatur,  quia  in  tantae  impro- 
I  bitatis  possessionem  longa  et  impunita  audacia  ventum  est.  Ma- 
|  net  tamen  ratum  Domini  mandatum;  manet  firma  sanctio,  et 
effectum  olim  suum  obtinebit,  qua  peculiaris  quaedam  vindicta 
in  eos  edicitur,  qui  frustra  nomen  ipsius  usurparint.  Peccatur 
!  et  alia  in  parte,  quod  in  Dei  locum  sanctos  ejus  servos  in  jura¬ 
mentis  substituimus,  manifesta  impietate:  quia  sic  divinitatis  glo- 
j  riam  ad  eos  traducimus.  Neque  enim  abs  re  est,  quod  speciali 
|  mandato  praecipit  Dominus  jurare  per  nomen  suum;  speciali  in- 
'  terdicto  prohibuit  ne  per  alienos  deos  jurantes  audiamur  (Exod. 

23,  13;  Deut.  6,  13  et  10,.  20).  Et  apostolus  idem  liquide  testa- 
:  tur,  quum  scribit  (Hebr.  6,  16),  homines  in  juramentis  superio¬ 
rem  se  ipsis  appellare;  Deum,  quia  sua  gloria  majorem  non  ha¬ 
bebat  per  se  ipsum  jurasse. 

26.  Hac  jurisjurandi  moderatione  Anabaptistae  non  contenti, 
omnia  sine  exceptione  exsecrantur,  quoniam  Christi  generale  sit 
interdictum  (Matth.  5,  34):  ego  dico  vobis,  ne  juretis  omnino; 
sit  autem  sermo  vester :  est  est,  non  non ;  quod  ultra  est,  a  malo 
est.  Sed  hoc  modo  inconsiderate  in  Christum  impingunt,  dum 
illuni  faciunt  patri  adversarium,  et  qui  ad  decreta  ejus  abroganda 
in  terram  descenderit.  Siquidem  Deus  aeternus  in  lege  non  modo 
juramentum,  ceu  rem  legitimam,  permittit  (Exod.  22,  11),  quod 
ipsum  abunde  foret,  sed  in  necessitate  imperat.  Christus  autem 
se  asserit  unum  esse  cum  patre,  se  non  aliud  afferre  quam  quod 
pater  mandaverit,  doctrinam  suam  non  esse  a  se  ipso  (Joann.  10, 
30;  ibid.  18  et  7,  16),  etc.  Quid  ergo?  Deumne  sibi  contra¬ 
rium  facient,  qui  quod  semel  in  moribus  praecipiendo  approbarit, 
postea  prohibeat  ac  damnet?  Sed  quia  in  verbis  Christi  nonnihil 
est  difficultatis,  ea  paulisper  expendamus.  His  autem  nunquam 
verum  assequemur  nisi  oculos  intendamus  in  Christi  scopum,  et 
ad  id  quod  illic  agit  animum  advertamus.  Illi  non  est  institu¬ 
tum  ,  legem  aut  laxare ,  aut  restringere ,  sed  ad  veram  ac  germa- 

nam  intelligentiam  reducere,  quae  falsis  scribarum  et  Pharisaeorum 
commentis  valde  depravata  fuerat.  Id  si  tenemus,  non  putabi¬ 
mus  Christum  damnasse  in  totum  juramenta;  sed  ea  tantum  quae 
legis  regulam  transgrediuntur.  Ex  ipsis  constat,  populum  nihil 
tunc  cavere  solitum  praeter  perjuria,  quum  non  iis  solis,  sed 
inanibus  quoque  ac  supervacuis  juramentis  lex  interdicat.  Domi¬ 
nus  ergo,  certissimus  legis  interpres,  non  modo  pejerare,  sed 
etiam  jurare,  malum  esse  admonet.  Quomodo  jurare?  nempe  in 
vanum.  Quae  autem  in  lege  commendantur  juramenta  salva  et 
libera  relinquit.  Videntur  sibi  validius  pugnare  quum  mordicus 
arripiunt  particulam  omnino:  quae  tamen  non  ad  jurandi  verbum 
refertur,  sed  subjectas  sacramentorum  formulas.  Nam  et  ista  erat 
erroris  portio,  quod,  dum  per  coelum  et  terram  dejerabant,  Dei 
nomen  se  non  putabant  attingere.  Ergo  post  praecipuum  prae¬ 
varicationis  caput,  omnia  etiam  subterfugia  Dominus  illis  prae¬ 
cidit,  ne  se  opinentur  evasisse,  si  suppresso  Dei  nomine  coelum 
et  terram  appellarint.  Nam  hic  quoque  obiter  notandum,  quam¬ 
vis  non  exprimatur  nomen  Dei,  homines  tamen  obliquis  formis 
per  ipsum  jurare ,  quemadmodum  si  per  lumen  vitale ,  per  panem 
quo  vescuntur,  per  baptismum  suum,  aut  alia  divinae  erga  se 
liberalitatis  pignora  quaelibet  jurent.  Neque  vero  Christus,  eo 
loco  per  coelum  et  terram  et  Hierosolymam  jurare  vetans,  super¬ 
stitionem  corrigit,  ut  falso  quidem  putant;  sed  eorum  potius  so¬ 
phisticam  argutiam  refellit,  qui  pro  nihilo  ducebant  indirecta  ju¬ 
ramenta  futiliter  jactare,  quasi  sacri  Dei  nomini  parcerent,  quod 
tamen  insculptum  est  singulis  ejus  beneficiis.  Alia  est  ratio  ubi 
vel  mortalis  quispiam,  vel  mortuus,  vel  angelus  in  locum  Dei 
substituitur;  sicuti  apud  profanas  gentes  excogitavit  adulatio  pu¬ 
tidam  illam  formam ,  per  vitam  aut  genium  regis ;  quia  tunc  falsa 
apotheosis  unius  Dei  gloriam  obscurat  et  minuit.  Verum  ubi  nihil 
aliud  est  propositum  quam  ex  sacro  Dei  nomine  petere  dictorum 
confirmationem,  quamvis  id  oblique  fiat,  in  frivolis  omnibus  ju¬ 
ramentis  laeditur  ejus  majestas.  Licentiam  hanc  vano  praetextu 
spoliat  Christus,  omnino  jurare  prohibens.  Eodem  et  Jacobus  ten¬ 
dit,  illa  Christi  verba  quae  citavi  usurpans  (5,  12):  quia  semper 
in  mundo  grassata  est  illa  temeritas,  quae  tamen  profanatio  est 
nominis  Dei.  Nam  si  ad  substantiam  referas  particulam  omnino, 
ac  si  nulla  exceptione  illicitum  esset  quodvis  jusjurandum,  quor¬ 
sum  explicatio  quae  mox  additur:  neque  per  coelum,  neque  per 
terram,  etc.  Quibus  satis  patet,  cavillis  occurri  unde  levari  suum 
vitium  Judaei  putabant. 

27.  Itaque  sanis  judiciis  ambiguum  jam  esse  nequit,  Domi¬ 
num  illic  juramenta  modo  ea  improbasse,  quae  per  legem  vetita 
essent.  Nam  et  ipse,  qui  perfectionis,  quam  docebat,  exemplar 
in  vita  exhibuit,  non  abhorruit  a  juramentis  quoties  res  require¬ 
bat;  et  discipuli,  quos  magistro  suo  per  omnia  paruisse  non  du¬ 
bitamus,  idem  exemplum  sequuti  sunt.  Quis  audeat  dicere  jura¬ 
turum  fuisse  Paulum ,  si  jusjurandum  prorsus  interdictum  fuisset  ? 

Atqui  ubi  res  ita  tulit,  sine  ullo  scrupulo  jurat,  etiam  addita  in¬ 
terdum  imprecatione  (Rom.  1,  9 ;  2  Cor.  1,  23).  Nondum  tamen 
finita  est  quaestio,  quando  nonnulli  sola  ab  hoc  interdicto  publica 
juramenta  eximi  arbitrantur:  qualia  sunt  quae  deferente  exigente- 
que  magistratu  praestamus;  qualia  etiam  in  sanciendis  foederibus 
usurpare  principes  solent,  vel  populus  quum  in  nomen  principis 
jurat,  vel  miles  quum  sacramento  militiae  adigitur,  et  quae  sunt 
hujusmodi.  In  hunc  quoque  ordinem  (et  jure)  referunt,  quae  ex¬ 
stant  apud  Paulum,  ad  asserendam  evangelii  dignitatem:  quando 
apostoli  in  sua  functione  privati  hominis  non  sunt,  sed  publici 
Dei  ministri.  Et  sane  non  infitior  illa  esse  tutissima,  quod  soli¬ 
dioribus  scripturae  testimoniis  defenduntur.  Jubetur  magistratus 
in  re  dubia  adigere  testem  ad  juramentum,  ille  vicissim  jura¬ 
mento  respondere.  Et  apostolus  ait  (Hebr.  6,  16),  humanas  con¬ 
troversias  hoc  remedio  expediri.  In  hoc  praecepto  habet  uterque 
solidam  officii  sui  approbationem.  Quin  etiam  apud  veteres  eth¬ 
nicos  observare  licet,  publicum  et  solenne  jusjurandum  in  magna 
religione  habitum  fuisse;  vulgaria,  quam  promiscue  faciebant,  aut 
pro  nihilo,  aut  non  ita  magno  fuisse  reputata,  perinde  ac  Dei 
numen  in  his  non  intercedere  putarent.  Verum  privata  jura¬ 
menta,  quae  sobrie,  sancte,  reverenter  necessariis  rebus  adhiben¬ 
tur,  damnare  nimis  periculosum  fuerit,  quae  ipsa  et  ratione  et 
exemplis  fulciuntur.  Nam  si  privatis  in  re  gravi  et  seria  Deum 
inter  se  judicem  appellare  licet,  multo  magis  testem.  Insimulabit 
te  frater  tuus  perfidiae;  purgare  te  studebis,  ex  caritatis  officio; 
ille  nulla  ratione  satisfieri  sibi  patietur.  Si  in  discrimen  fama 
tua  ob  illius  obstinatam  malignitatem  veniat,  sine  offensa  ad  Dei 
judicium  provocabis,  ut  tuam  innocentiam  tempore  manifestet. 
Minus  est  testem  advocare,  si  verba  expenduntur.  Non  video 
igitur  cur  hic  illicitam  asseramus  attestationem.  Neque  desunt 
plurima  exempla.  Si  Abraham  et  Isaac  sacramentum  cum  Abi- 
melech  publico  nomine  praetexitur  (Gen.  21,  24  et  26,  32),  at 
certe  Jacob  et  Laban  privati  erant,  qui  mutuo  juramento  foe¬ 
dus  inter  se  sanciunt  (Gen.  31,  53).  Privatus  erat  Boos,  qui 
promissum  conjugium  Ruth  eodem  modo  confirmavit  (Ruth.  3,  13). 
Privatus  erat  Abdias,  vir  justus  et  timens  Dei,  qui  juramento 
asseverat  quod  Eliae  vult  persuadere  (1  Reg.  18,  10).  Nullam 
itaque  meliorem  regulam  habeo,  nisi  ut  juramenta  sic  mode¬ 
remur  ne  temeraria  sint,  ne  promiscua,  ne  libidinosa,  ne  fri¬ 
vola;  sed  justae  necessitati  serviant,  ubi  scilicet  vel  Domini  gloria 
vendicanda,  vel  promovenda  fratris  aedificatio.  Quo  legis  man¬ 
datum  spectat. 

PRAECEPTUM  QUARTUM. 

Recordare  ut  diem  sabbathi  sanctifices.  Sex  diebus  operaberis  et 
facies  omnia  opera  tua ;  septimo  autem  die  sabbathum  Jehovae 
Dei  tui  est.  Non  facies  ullum  opus  in  eo,  etc. 

28.  Finis  praecepti  est  ut  propriis  affectibus  et  operibus 
emortui  regnum  Dei  meditemur,  atque  ad  eam  meditationem  in¬ 
stitutis  ab  ipso  rationibus  exerceamur.  Verum,  quoniam  habet 
peculiarem  et  divisam  a  reliquis  considerationem,  paulo  diversam 
interpretationis  seriem  requirit.  Umbratile  veteres  nuncupare  so¬ 
lent,  quod  externam  diei  observationem  contineat  quae  in  Christi 
adventu  cum  reliquis  figuris  abolita  fuerit.  Quod  vere  quidem 
ab  illis  dicitur ;  sed  dimidia  tantum  ex  parte  rem  attingunt. 
Quare  altius  repetenda  est  expositio,  et  dispiciendae  tres  causae, 
quibu's  constare  hoc  mandatum  observasse  mihi  videor.  Yoluit 
enim  coelestis  legislator  sub  diei  septimi  quiete  populo  Israel  spi¬ 
ritualem  requiem  figurare,  qua  a  propriis  operibus  feriari  debent 
fideles,  ut  Deum  in  se  operari  sinant.  Deinde  statum  diem  esse 
voluit,  quo  ad  legem  audiendam  et  caeremonias  peragendas  con¬ 
venirent,  vel  saltem  quem  operam  suorum  meditationi  peculiariter 
darent,  ut  hac  recordatione  ad  pietatem  exercerentur.  Tertio  ser¬ 
vis,  et  iis  qui  sub  aliorum  degerent  imperio,  quietis  diem  in- 
dulgendum  censuit,  quo  aliquam  haberent  a  labore  remissionem. 

29.  Illam  tamen  spiritualis  quietis  adumbrationem  prima¬ 
rium  in  sabbatho  locum  tenuisse  multifariam  docemur.  Nullius 
fere  siquidem  praecepti  obedi  enti  am  severius  Dominus  exegit. 
Quum  subversam  omnem  religionem  vult  apud  prophetas  signifi¬ 
care,  polluta,  violata,  non  custodita,  non  sanctificata  sua  sabbatha 
conqueritur;  quasi,  omisso  hoc  obsequio,  nihil  amplius  restaret 
in  quo  posset  honorari  (Num.  15,  32;  Ez.  20,  12  et  22,  8  et 
23,  38;  Jer.  17,  21.  22  et  27;  Jes.  56,  2).  Ejus  observantiam 
eximiis  encomiis  prosequitur;  unde  et  fideles,  inter  alia  oracula, 
sabbathi  revelationem  mirifice  aestimabant.  Sic  enim  loquuntur 
Levitae  apud  Nebemiam  (9,  14),  in  solenni  congregatione:  osten¬ 
disti  patribus  nostris  sabbathum  tuum  sanctum;  mandata  et  cae¬ 
remonias  et  legem  dedisti  eis  per  manum  Mosis.  Vides  ut  sin¬ 
gulari  dignatione  habeatur  inter  praecepta  omnia  legis.  Quae 
omnia  pertinent  ad  commendandam  mysterii  dignitatem,  quod  a 
Mose  et  Ezechiele  pulcherrime  exprimitur.  Sic  habes  in  Exodo 
(31,  13  et  35,  2):  videte  ut  sabbathum  meum  custodiatis,  quia 
signum  est  inter  me  et  vos,  in  generationibus  vestris,  ut  sciatis 
quod  ego  sum  Dominus,  qui  sanctifico  vos:  custodite  sabbathum, 
sanctum  est  enim  vobis;  custodiant  filii  Israel  sabbathum,  et  ce¬ 
lebrent  illud  in  generationibus  suis ;  pactum  est  sempiternum  inter 
me  et  filios  Israel  signumque  perpetuum.  Fusius  etiamnum  Eze- 
chiel  (20,  12);  cujus  tamen  summa  huc  redit,  esse  in  signum 
quo  Israel  cognosceret,  Deum  esse  suum  sanctificatorem.  Si  sancti- 

ficatio  nostra  propriae  voluntatis  mortificatione  constat,  jam  se 
profert  aptissima  signi  externi  cum  re  ipsa  interiori  analogia, 
i  Quiescendum  omnino  est,  ut  Deus  in  nobis  operetur;  cedendum 
voluntate  nostra,  resignandum  cor,  abdicandae  cunctae  carnis  cu¬ 
piditates.  Denique  feriandum  est  ab  omnibus  proprii  ingenii  mu- 
i  niis,  ut  Deum  habentes  in  nobis  operantem,  in  ipso  acquiesca- 
i  mus,  quemadmodum  apostolus  quoque  docet  (Hebr.  3,  13  et  4,  4). 

30.  Perpetuam  istam  cessationem  Judaeis  repraesentabat  unius 
,  diei  ex  septenis  observatio;  quae  ut  majori  religione  coleretur, 

I  eam  exemplo  suo  Dominus  commendavit.  Non  enim  ad  excitan¬ 
dum  hominis  studium  mediocriter  valet,  ut  se  ad  creatoris  imi- 

f  tationem  tendere  noverit.  Si  quis  arcanam  aliquam  in  septenario 
|  numero  significationem  requirat,  quando  hic  in  scriptura  per- 
I  fectionis  est  numerus,  non  sine  causa  delectus  est  ad  notandam 
perpetuitatem.  Cui  et  illud  suffragatur,  quod  Moses  in  die,  quo 
I  narrat  requievisse  Dominum  ab  operibus  suis,  finem  describendae 
dierum  ac  noctium  successionis  facit.  Potest  et  altera  probabilis 
afferri  numeri  notatio:  quod  scilicet  designarit  Dominus,  nun- 
:  quam  absolutum  fore  sabbathum  donec  ventum  ad  ultimum  diem 
!  fuerit.  Nostram  enim  in  illo  beatam  quietem  hic  inchoamus;  in 
,  ea  novos  quotidie  progressus  facimus;  sed  quia  assidua  est  adhuc 
cum  carne  militia,  non  prius  consummabitur  quam  implebitur 
illud  Jesaiae  (66,  23)  de  continuanda  neomenia  cum  neomenia, 
sabbatho  cum  sabbatho,  nempe  quum  erit  Deus  omnia  in  omni¬ 
bus  (1  Cor.  15,  28).  Yideri  ergo  possit  Dominus  per  diem  sep¬ 
timum  populo  suo  delineasse  futuram  sui  sabbathi  in  ultimo  die 
perfectionem,  quo  continenti  sabbathi  meditatione  ad  hanc  per¬ 
fectionem  tota  vita  aspiraret. 

31.  Si  quis  hanc  numeri  observationem  ceu  nimis  argutam 
fastidiat,  nihil  impedio  quominus  simplicius  accipiat:  Dominum 
certum  diem  ordinasse ,  quo  ad  meditandam  spiritualis  quietis 
assiduitatem  populus  sub  legis  paedagogia  exerceretur.  Septimum 
assignasse,  vel  quia  sufficere  providebat,  vel  ut  proposita  exempli 
sui  similitudine,  melius  populum  exstimularet,  vel  certe  admone¬ 
ret  non  alio  spectare  sabbathum  nisi  ut  suo  creatori  conformis 
redderetur.  Parum  enim  interest:  modo  mysterium,  quod  prae¬ 
cipue  delineatur,  maneat,  de  perpetua  nostrorum  operum  quiete. 
Ad  quod  contemplandum  identidem  revocabant  Judaeos  prophetae, 
ne  carnali  cessatione  defunctos  se  putarent.  Praeter  allegatos  jam 
locos  sic  habes  apud  Jesaiam  (58,  13):  si  averteris  a  sabbatho 
pedem  tuum  ut  non  facias  voluntatem  tuam  in  die  sancto  meo, 
et  vocaveris  sabbathum  delicatum  et  sanctum  Domini  gloriosi,  et 
glorificaveris  eum  dum  non  facis  vias  tuas,  et  non  invenitur  vo¬ 
luntas  tua  ut  loquaris  sermonem ,  tunc  delectaberis  super  Do¬ 
mino  etc.  Caeterum  non  dubium  quin  Domini  Christi  adventu, 
quocl  caeremoniale  hic  erat,  abolitum  fuerit.  Ipse  enim  veritas 
est,  cujus  praesentia  figurae  omnes  evanescunt;  corpus,  cujus 
aspectu  umbrae  relinquuntur.  Ipse,  inquam,  verum  sabbathi  com- 

plementum.  Per  baptismum  illi  consepulti ,  in  consortium  mortis 
ejus  insiti  sumus,  ut  resurrectionis  participes  in  novitate  vitae 
ambulemus  (Rom.  6,  4).  Ideo  sabbathum  umbram  fuisse  rei  fu¬ 
turae  alibi  scribit  apostolus  (Coi.  2,  16  et  17);  corpus  exstare  in 
Christo,  hoc  est,  solidam  veritatis  substantiam,  quam  illo  loco 
bene  explicavit.  Ea  non  uno  die  contenta  est,  sed  toto  vitae 
nostrae  cursu ;  donec  penitus  nobismetipsis  mortui  Dei  vita  im¬ 
pleamur.  A  Christianis  ergo  abesse  debet  superstitiosa  dierum 
observatio. 

32.  Enim  vero  quoniam  duae  posteriores  causae  veteribus 
umbris  annumerari  non  debent,  sed  saeculis  omnibus  peraeque 
conveniunt,  abrogato  sabbatho,  inter  nos  tamen  etiamnum  locum 
istud  habet,  ut  statis  diebus  ad  audiendum  verbum,  ad  mystici 
panis  fractionem,  ad  publicas  orationes  conveniamus;  deinde  ut 
servis  et  operariis  sua  detur  a  labore  remissio.  Utramque  in  sab- 
bathi  praeceptione  curae  fuisse  Domino ,  procul  dubio  est.  Prior 
abunde  testimonii,  vel  in  solo  Judaeorum  usu,  habet.  Secundam 
signavit  Moses  in  Deuteronomio  (5,  14),  his  verbis:  ut  requiescat 
servus  tuus  et  ancilla  tua,  sicut  et  tu;  memento  quod  et  ipse 
servieris  in  Aegypto.  Item  in  Exodo  (23,  12):  ut  requiescat  bos 
et  asinus  tuus,  et  respiret  filius  ancillae  tuae.  Utrumque  quis 
neget  nobis  perinde  ac  Judaeis  convenire?  Conventus  ecclesiastici 
nobis  Dei  verbo  praecipiuntur,  et  eorum  necessitas,  ipsa  vitae 
experientia,  nota  satis  est.  Nisi  stati  sint,  et  suos  habeant  con¬ 
stitutos  dies,  quomodo  haberi  possunt?  Omnia  decenter  et  ordine 
gerenda  inter  nos  sunt  ex  apostoli  sententia  (1  Cor.  14,  40).  Tan¬ 
tum  vero  abest  quin  decorum  et  ordo ,  nisi  ista  politia  et  mode¬ 
ratione,  conservari  possit,  ut  praesentissima  impendeat  ecclesiae 
perturbatio  et  ruina  si  dissolvatur.  Quod  si  eadem  nobis  neces¬ 
sitas  incumbit,  cujus  in  subsidium  Judaeis  Dominus  sabbathum 
constituerat,  nemo  causetur  nihil  ad  nos  pertinere.  Voluit  enim 
providentissimus  et  indulgenti ssimus  pater  noster,  nostrae,  non 
minus  quam  Judaeorum ,  necessitati  prospicere.  Cur  non  quotidie, 
inquies,  potius  convenimus,  ut  ita  tollatur  dierum  discretio  ?  Uti- 
nam  illud  quidem  daretur;  et  sane  digna  erat  spiritualis  sapientia, 
cui  quotidie  decideretur  particula  aliqua  temporis.  Sed  si  a  mul¬ 
torum  infirmitate  obtineri  non  potest  ut  quotidiani  conventus 
agantur,  et  caritatis  ratio  plus  ab  illis  exigere  non  permittit,  cur 
non  pareamus  rationi,  quam  nobis  videmus  Dei  voluntate  impo¬ 
sitam  ? 

33.  Paulo  hic  cogor  esse  longior,  quod  hodie  ob  diem  do¬ 
minicum  tumultuantur  nonnulli  inquieti  spiritus.  Plebem  Chri¬ 
stianam  quiritantur  in  judaismo  foveri,  quia  retinet  aliquam  die¬ 
rum  observationem.  Ego  autem  respondeo ,  citra  judaismum  dies 
istos  a  nobis  observari;  quia  longo  intervallo  differimus  in  hac 
parte  a  Judaeis.  Non  enim  ut  caeremoniam  arctissima  religione 
celebramus ,  qua  putemus  mysterium  spirituale  figurari ;  sed  susci¬ 
pimus  ut  remedium  retinendo  in  ecclesia  ordini  necessarium.  At- 

qui  Paulus  docet  (Coi.  2,  16),  non  esse  in  ejus  observatione  ju¬ 
dicandos  Christianos ;  quia  sit  umbra  rei  futurae.  Ideo  timet  ne 
inter  Galatas  frustra  laborarit,  quod  adhuc  dies  observarent  (Gal. 
4,  10.  11).  Et  ad  Romanos  (14,  5)  asserit,  superstitiosum  esse 
si  quis  judicat  inter  diem  et  diem.  At  quis,  praeter  istos  dun- 
taxat  furiosos,  non  videat  de  qua  observatione  intelligat  aposto¬ 
lus?  Non  enim  in  finem  istum  politicum  et  ecclesiasticum  ordi¬ 
nem  respiciebant;  sed  quum  tanquam  rerum  spiritualium  umbras 
retinerent,  tantundem  obscurabant  Christi  gloriam  et  evangelii  lu¬ 
cem.  A  manuariis  operibus  non  ideo  feriabantur  quod  essent  a 
sacris  studiis  et  meditationibus  avocamenta;  sed  religione  quadam, 
quod  feriando  mysteria  olim  commendata  recolere  se  somniabant. 
In  hanc,  inquam,  praeposteram  dierum  discretionem  invehitur 
apostolus:  non  in  legitimum  delectum,  qui  societatis  christianae 
paci  serviat.  Siquidem  in  ecclesiis  ab  eo  institutis  sabbathum  in 
hunc  usum  retinebatur.  Illum  enim  diem  praescribit  Corinthiis 
(1  Cor.  16,  2),  quo  symbola  ad  sublevandos  hierosolymitanos  fra¬ 
tres  colligantur.  Si  timetur  superstitio,  plus  erat  periculi  in  ju- 
daicis  feriis,  quam  in  dominicis  (quos  nunc  habent  Christiani)  die¬ 
bus.  Nam  quod  ad  evertendam  superstitionem  expediebat,  subla¬ 
tus  est  Judaeis  religiosus  dies,  quod  decoro,  ordini,  paci,  in  ec¬ 
clesia  retinendis  necessarium  erat,  alter  in  eum  usum  destinatus  est. 

34.  Quanquam  non  sine  delectu  dominicum  quem  vocamus 
diem  veteres  in  locum  sabbathi  subrogarunt.  Nam  quum  verae 
illius  quietis,  quam  vetus  sabbathum  adumbrabat,  in  resurrectione 
Domini  finis  sit  ac  complementum,  ipso  die,  qui  umbris  finem 
attulit,  admonentur  Christiani  ne  umbratili  caeremoniae  inhaereant. 
Neque  sic  tamen  septenarium  numerum  moror,  ut  ejus  servituti 
ecclesiam  astringam.  Neque  enim  ecclesias  damnavero ,  quae  alios 
conventibus  suis  solennes  dies  habeant,  modo  a  superstitione  ab¬ 
sint.  Quod  erit,  si  ad  solam  observationem  disciplinae  et  ordinis 
bene  compositi  referantur.  Summa  sit :  ut  sub  figura  Judaeis  tra¬ 
debatur  veritas,  ita  nobis  sine  umbris  commendatur:  primum,  ut 
perpetuum  tota  vita  sabbatismum  meditemur  a  nostris  operibus, 
quo  Dominus  in  nobis  per  suum  spiritum  operetur ;  deinde  ut  pia 
operum  Dei  recognitione  privatim  se  quisque,  quoties  vacat,  di¬ 
ligenter  exerceat;  tum  etiam,  ut  omnes  simul  legitimum  ecclesiae 
ordinem,  ad  verbum  audiendum,  ad  sacramentorum  administratio- 
nem ,  ad  publicas  orationes  constitutum ,  observemus ;  tertio  ne 
nobis  subditos  inhumaniter  premamus.  Ita  evanescunt  nugae  pseu¬ 
doprophetarum  qui  judaica  opinione  populum  superioribus  saeculis 
imbuerunt1);  nihil  aliud  afferentes  nisi  abrogatum  esse,  quod  cae- 
remoniale  erat  in  hoc  mandato  (id  vocant  sua  lingua  diei  septi¬ 
mae  taxationem),  remanere  autem  quod  morale  est,  nempe  unius 
diei  observationem  in  hebdomade.  Atqui  id  nihil  aliud  est  quam 
in  Judaeorum  contumeliam  diem  mutare,  diei  sanctitatem  animo 

1 )  De  hac  libertate  vide  Socratem  hist.  trip.  lib.  9.  c.  38. 

18* 


276  LIBER  II.  DE  COGNITIONE  DET  REDEMPTORIS. 

eandem  retinere;  siquidem  manet  nobis  etiamnum  par  mysterii  in 
diebus  significatio  quae  apud  Judaeos  locum  habebat.  Et  sane  vi¬ 
demus,  quid  tali  doctrina  profecerint.  Qui  enim  eorum  constitu¬ 
tionibus  haerent,  crassa  carnalique  sabbatismi  superstitione  Ju¬ 
daeos  ter  superant;  ut  nihilo  minus  hodie  ipsis  conveniant  objur¬ 
gationes,  quae  apud  Jesaiam  (1,  13  et  58,  13)  leguntur,  quam 
iis  quos  sua  aetate  propheta  increpabat.  Caeterum  generalis  doc¬ 
trina  praecipue  tenenda  est:  ne  religio  inter  nos  vel  concidat  vel 
languescat,  diligenter  colendos  esse  sacros  coetus,  et  externis  sub¬ 
sidiis,  quae  ad  fovendum  Dei  cultum  valeant,  operam  dandam  esse. 

PRAECEPTUM  QUINTUM. 

Honora  patrem  tuum  et  matrem  ut  sis  longaevus  super  terram  quam 
Jehova  Deus  tuus  daturus  est  tibi. 

35.  Finis  est:  quoniam  Domino  Deo  suae  dispositionis  con¬ 
servatio  cordi  est,  ordinatos  ab  ipso  eminentiae  gradus  oportere 
nobis  esse  inviolabiles.  Summa  igitur  erit,  ut  quos  nobis  prae¬ 
fecit  Dominus,  eos  suspiciamus,  eosque  et  honore  et  obedientia 
et  gratitudine  prosequamur.  Unde  sequitur  interdictum,  ne  quid 
eorum  dignitati,  vel  contemptu,  vel  contumacia,  vel  ingratitudine 
derogemus.  Sic  enim  late  patet  vocabulum  honoris  in  scriptura. 
Ut  quum  dicit  apostolus  (1  Tim.  5,  17),  presbyteros  qui  bene 
praesunt,  duplici  honore  dignos  esse,  non  modo  reverentiam  iis 
deberi  intelligit,  sed  quam  ministerium  eorum  remunerationem  me¬ 
retur.  Quoniam  autem  hoc  de  subjectione  praeceptum  cum  hu¬ 
mani  ingenii  pravitate  valde  pugnat  (quod ,  ut  est  celsitudinis  ap¬ 
petentia  turgidum,  aegre  se  subjici  sustinet),  quae  natura  maxime 
amabilis  est  ac  minime  invidiosa  superioritas ,  in  exemplar  propo¬ 
sita  est;  quia  facilius  animos  nostros  emollire  et  inflectere  ad  sub¬ 
missionis  consuetudinem  poterat.  Ad  omnem  ergo  legitimam  sub¬ 
jectionem  ab  ea  quae  facillima  est  toleratu,  nos  paulatim  assue¬ 
facit  Dominus;  quando  est  omnium  eadem  ratio.  Siquidem  quibus 
attribuit  eminentiam,  quatenus  ad  eam  tuendam  necesse  est,  suum 
cum  illis  nomen  communicat.  In  unum  ipsum  ita  conveniunt  pa¬ 
tris,  Dei  ac  Domini  tituli,  ut  quoties  unum  aliquem  ex  iis  audi¬ 
mus,  majestatis  illius  sensu  animum  nostrum  feriri  oporteat.  Quos 
ergo  istorum  facit  participes,  eos  quadam  fulgoris  sui  scintilla  il¬ 
lustrat,  ut  sint  pro  suo  quisque  loco  spectabiles.  Ita  qui  nobis 
est  pater,  in  eo  divinum  aliquid  reputare  par  est;  quia  divinum 
titulum  non  sine  causa  gerit.  Qui  princeps  est,  qui  dominus,  ha¬ 
bet  nonnullam  honoris  cum  Deo  communionem. 

36.  Quapropter  ambiguum  esse  non  debet  quin  hic  univer¬ 
salem  regulam  Dominus  statuat:  nempe  prout  quemque  novimus 
esse  nobis  ejus  ordinatione  praefectum,  ut  ipsum  reverentia,  obe¬ 
dientia,  gratitudine,  et  quibus  possumus  officiis  prosequamur. 
Nec  interest  dignine  an  indigni  sint,  quibus  honor  iste  deferatur; 
nam  qualescunque  sint  tandem,  non  tamen  sine  Dei  providentia 

hunc  locum  assequuti  sunt,  cujus  ratione  ipse  legislator  eos  ho¬ 
norari  voluit.  Nominati m  tamen  de  parentum  reverentia  praece- 
I  pit,  qui  nos  in  hanc  vitam  sustulerunt;  ad  quam  natura  ipsa  quo¬ 
dammodo  instituere  nos  debet.  Monstra  enim  sunt,  non  homines, 
i  qui  patriam  potestatem  contumelia  vel  pervicacia  infringunt.  Ideo 
:  cunctos  parentibus  immorigeros  trucidari  jubet  Dominus,  ut  bene¬ 
ficio  lucis  indignos,  qui  non  recognoscunt  quorum  opera  in  eam 
,  pervenerint.  Atque  ex  variis  quidem  legis  appendicibus  apparet 
verum  esse  quod  annotavimus,  tres  esse  honoris  de  quo  hic  lo¬ 
quitur  partes:  reverentiam,  obedientiam,  gratitudinem.  Primam 
Dominus  sancit,  dum  interfici  praecipit  (Exod.  21,  17;  Levit.  20, 
9;  Prov.  20,  20),  qui  maledixerit  patri  aut  matri;  quandoquidem 
illic  contemptum  ac  contumeliam  vindicat.  Secundam,  dum  ad¬ 
versus  immorigeros  et  rebelles  poenam  mortis  edicit  (Deut.  21,  18). 
Ad  tertiam  pertinet  quod  dicit  Christus  (Matth.  15,  4),  ex  prae¬ 
cepto  Dei  esse  ut  benefaciamus  parentibus.  Et  quoties  mandati 
mentionem  facit  Paulus,  obedientiam  in  eo  requiri  interpretatur 
(Eph.  6,  1;  Coi.  3,  20). 

37.  Subnectitur  promissio,  commendationis  vice,  quae  ma¬ 
gis  admoneat  quam  grata  Deo  sit,  quae  hic  nobis  imperatur  sub¬ 
missio.  Istum  enim  aculeum  excitando  torpori  nostro  admovet 
Paulus,  quum  dicit  mandatum  hoc  esse  primum  cum  promissione. 
Siquidem  quae  in  prima  tabula  praecessit,  non  specialis  et  pro¬ 
pria  unius  mandati  fuit,  sed  ad  legem  universam  extendebatur. 
Porro  sic  accipienda  haec  est:  peculiariter  Israelitis  loquebatur 
Dominus  de  terra  quam  illis  promiserat  in  haereditatem.  Si  ergo 
divinae  benignitatis  arrhabo  erat  terrae  possessio,  non  miremur 
si  Dominus  testari  voluerit  suam  gratiam,  vitae  longitudinem  lar¬ 
giendo.  Per  quam  fiebat  ut  diuturnus  caperetur  sui  beneficii 
fructus.  Sensus  ergo  est:  honora  patrem  et  matrem,  quo  per 
longum  vitae  spatium  frui  tibi  diu  liceat  ea  terrae  possessione, 
quae  tibi  futura  est  in  gratiae  meae  testimonium.  Caeterum,  quia 
tota  terra  fidelibus  benedicta  est,  praesentem  vitam  inter  Dei  be¬ 
nedictiones  merito  reponimus.  Quare  ad  nos  similiter  spectat  ist- 
haec  promissio,  quatenus  scilicet  divinae  benevolentiae  documen¬ 
tum  nobis  est  praesentis  vitae  duratio.  Non  enim  ea  aut  nobis 
promittitur,  aut  promissa  fuit  Judaeis,  quasi  beatitudinem  in  se 
contineret;  sed  quia  symbolum  piis  esse  solet  divinae  indulgentiae. 
Quare,  si  contingat  ante  maturam  aetatem  obsequentem  parenti¬ 
bus  filium  e  vita  abripi  (quod  non  raro  cernitur),  nihilo  minus 
in  suae  promissionis  complemento  constanter  Dominus  perseverat, 
quam  si  eum  centum  terrae  jugeribus  muneretur  cui  unum  modo 
pollicitus  erat.  Totum  in  hoc  situm  est  ut  expendamus  longam 
vitam  eatenus  promitti,  quatenus  Dei  benedictio  est;  benedictio¬ 
nem  vero  esse  quatenus  divinae  gratiae  est  documentum,  quam 
ipse  per  mortem  infinito  uberius  et  solidius  servis  suis  testificatur 
et  re  ipsa  demonstrat. 

38.  Ad  haec,  dum  praesentis  vitae  benedictionem  Dominus 

pollicetur  filiis  qui  parentes  qua  decet  observatione  coluerint,  si¬ 
mul  innuit,  omnibus  immorigeris  ac  inobsequentibus  certissimam 
imminere  maledictionem,  cui  ne  desit  exsequutio,  eos  per  legem 
suam  mortis  judicio  obnoxios  pronuntiat,  ac  supplicium  de  ipsis 
sumi  mandat.  Si  judicium  effugiunt,  ipse  ultionem  expetit  quo¬ 
vis  modo.  Yidemus  enim  quantus  numerus  ex  hoc  hominum  ge¬ 
nere  vel  in  proeliis  vel  in  rixis  cadat;  alii  insolitis  modis  affli¬ 
guntur;  omnes  prope  comminationem  hanc  non  esse  vanam  argu¬ 
mento  sunt.  Quod  si  qui  evadunt  ad  ultimam  senectutem,  quia 
in  hac  vita,  Dei  benedictione  privati,  nihil  aliud  quam  misere 
languent,  et  majoribus  in  posterum  poenis  reservantur,  multum 
abest  quin  benedictionis  piis  filiis  promissae  fiant  participes.  Sed 
istud  etiam  obiter  annotandum,  quod  illis  obedire  nonnisi  in  Do¬ 
mino  jubemur  (Eph.  6,  1),  neque  id  obscurum  est  ex  jacto  prius 
fundamento;  praesident  enim  eo  loco  in  quem  evexit  eos  Domi¬ 
nus,  communicata  cum  ipsis  honoris  sui  portione.  Quae  ergo  sub¬ 
missio  illis  exhibetur,  ad  suspiciendum  summum  illum  patrem 
gradus  esse  debet.  Quare  si  in  legis  transgressionem  nos  insti¬ 
gant,  merito  tum  non  parentes  nobis  habendi  sunt,  sed  extranei, 
qui  nos  a  veri  patris  obedientia  subducere  conantur.  Sic  de  prin¬ 
cipibus,  dominis,  et  universo  superiorum  genere  habendum.  Indig¬ 
num  enim  et  absonum  est  ut  ad  deprimendam  Dei  celsitudinem 
eorum  eminentia  polleat,  quae  ut  ab  illa  pendet,  ita  in  illam  de¬ 
ducere  nos  debet. 

PRAECEPTUM  SEXTUM. 

Non  occides. 

39.  Finis  praecepti  est:  quoniam  hominum  genus  unitate 
quadam  Dominus  devinxit,  incolumitatem  omnium  unicuique  de¬ 
bere  esse  commendatam.  In  summa  ergo  violentia  omnis  et  in¬ 
juria,  ac  omnino  quaevis  noxa,  qua  proximi  corpus  laedatur,  no¬ 
bis  interdicitur.  Ac  proinde  jubemur,  si  quid  in  opera  nostra  ad 
tuendam  proximorum  vitam  subsidii  est,  fideliter  impendere,  quae 
ad  eorum  tranquillitatem  faciunt,  procurare;  depellendis  noxis  ex¬ 
cubare;  si  quo  in  discrimine  sunt,  praebere  manum  auxiliarem. 
Si  Deum  legislatorem  sic  loqui  recordaris,  simul  cogita,  velle  per 
hanc  regulam  animae  tuae  moderari.  Ei  di  culum  enim  foret  ut  is 
qui  cordis  cogitationes  speculatur,  iisque  praecipue  immoratur,  ad 
veram  justitiam  nihil  quam  corpus  erudiret.  Ergo  et  homicidium 
cordis  hac  lege  prohibetur,  et  praecipitur  interior  affectus  conser¬ 
vandae  fratris  vitae.  Manus  quidem  homicidium  parit,  sed  ani¬ 
mus  concipit,  dum  ira  et  odio  inficitur.  Yide  an  irasci  adversus 
fratrem  possis  quin  noxae  libidine  ardeas.  Si  non  irasci,  ergo 
nec  odisse :  quando  odium  nihil  aliud  est  quam  ira  inveterata. 
Dissimules  licet,  et  vanis  ambagibus  extricare  te  coneris:  ubi  vel 
ira  vel  odium  est,  illic  est  maleficus  affectus.  Si  tergiversari  per¬ 
gis,  jam  ore  spiritus  pronuntiatum  est,  homicidam  esse  qui  fra- 

J  trem  in  corde  suo  oderit  (1  Joann.  3,  15):  ore  Domini  Christi 
i  pronuntiatum  est,  reum  esse  judicio,  qui  fratri  suo  irascitur;  reum 
esse  concilio,  qui  dixerit  racha;  reum  esse  gehennae  ignis,  qui 
i  dixerit  fatue  (Matth.  5,  22). 

40.  Duplicem  autem  aequitatem  scriptura  notat,  qua  niti¬ 
tur  hoc  praeceptum:  quia  et  imago  Dei  est  homo,  et  caro  nostra. 
Quare,  nisi  imaginem  Dei  violare  liceat,  sacrosanctum  habere  il- 
|  lum;  nisi  omnem  exuere  humanitatem,  ut  carnem  propriam  fo¬ 
vere  debemus.  Quae  a  redemptione  et  Christi  gratia  ducenda  est 
i  exhortatio,  alibi  tractabitur.  Duo  illa  naturaliter  in  homine  con¬ 
siderari  Dominus  voluit,  quae  nos  ad  conservationem  ejus  indu- 
|  cerent:  ut  et  suam  imaginem  in  ipso  impressam  revereamur,  et 
carnem  nostram  amplexemur.  Non  ergo  evasit  homicidii  crimen, 
qui  a  sanguinis  eifusione  sibi  temperarit.  Si  quid  opere  perpe¬ 
tras,  si  conatu  machinaris,  si  voto  et  consilio  concipis,  quod  al¬ 
terius  saluti  sit  adversum ,  homicidii  reus  teneris.  Nisi  rursum 
illam  pro  facultate  et  opportunitate  tueri  studes,  ea  quoque  im¬ 
manitate  legem  praevaricaris.  Quod  si  tantopere  de  corporis  in¬ 
columitate  laboratur,  hinc  colligamus,  quantum  studii  et  operae 
saluti  animae  debeatur,  quae  in  immensum  coram  Domino  praecellit. 


PRAECEPTUM  SEPTIMUM. 

No?i  moechaberis. 

41.  Finis  ejus:  quia  pudicitiam  et  puritatem  Deus  amat,  fa¬ 
cessere  a  nobis  omnem  immunditiem  oportere.  Summa  igitur  erit, 
ut  ne  qua  spurcitia,  aut  libidinosa  intemperie  carnis  inquinemur. 
Cui  respondet  affirmativum  praeceptum,  ut  caste  et  continenter 
omnes  vitae  nostrae  partes  moderemur.  Scortationem  autem  no- 
minatim  vetat,  ad  quam  tendit  omnis  libido:  ut  illius  foeditate 
(quae  crassior  est  et  palpabilior,  quatenus  scilicet  corpori  etiam 
maculam  inurit)  in  libidinis  cujusvis  abominationem  nos  adducat. 
Quoniam  hac  lege  conditus  est  homo  ut  solitariam  vitam  non  agat, 
sed  adjuncto  sibi  subsidio  utatur,  deinde  ex  peccati  maledictione 
in  hanc  necessitatem  magis  addictus  est,  quantum  satis  erat,  Do¬ 
minus  opitulatus  est  nobis  in  hac  parte  dum  conjugium  instituit, 
cujus  societatem  sua  autoritate  initam,  sua  quoque  benedictione 
sanctificavit.  Unde  constat  et  aliam  quamlibet,  extra  conjugium, 
societatem  coram  ipso  maledictam  esse;  et  illam  ipsam  conjugalem 
in  necessitatis  remedium  esse  ordinatam,  ne  in  effraenem  libidi¬ 
nem  proruamus.  Ne  ergo  nobis  blandiamur,  dum  audimus  non 
posse  virum  cum  muliere,  sine  Dei  maledictione,  extra  conjugium 
copulari. 

42.  Jam  quum  per  naturae  conditionem  et  accensa  post  lap¬ 
sum  libidine,  mulieris  consortio  bis  obnoxii  simus,  nisi  quos  sin¬ 
gulari  gratia  Deus  inde  exemit,  videant  singuli  quid  sibi  datum 
sit.  Virginitas,  fateor,  virtus  est  non  contemnenda;  sed  quoniam 
aliis  negata  est,  aliis  nonnisi  ad  tempus  concessa,  qui  ab  inconti- 

nentia  vexantur,  et  superiores  in  certamine  esse  nequeunt,  ad 
matrimonii  subsidium  se  conferant,  ut  ita  in  suae  vocationis  gradu 
castitatem  colant.  Nam  qui  non  capiunt  hoc  verbum ,  si  non  pro¬ 
posito  concessoque  remedio  intemperantiae  suae  succurrant,  cum 
Deo  pugnant,  ac  resistunt  ejus  ordinationi.  Neque  mihi  quispiam 
obstrepat  (quod  multi  hodie  faciunt)  Dei  se  auxilio  adjutum  om¬ 
nia  posse.  Dei  enim  auxilium  non  nisi  iis  adest,  qui  in  viis  suis 
ambulant,  hoc  est,  in  sua  vocatione,  a  qua  se  omnes  subducunt, 
qui  praeteritis  Dei  subsidiis  necessitates  suas  superare  eluctarique 
inani  temeritate  contendunt.  Continentiam  singulare  esse  Dei  do¬ 
num,  atque  ex  eorum  genere  quae  non  promiscue,  nec  in  uni¬ 
versum  corpori  ecclesiae,  sed  paucis  membris  conferantur  Domi¬ 
nus  affirmat  (Matth.  19,  12).  Primum  enim  certum  hominum  ge¬ 
nus  facit,  quod  se  castraverit  propter  regnum  coelorum,  hoc  est, 
ut  solutius  ac  liberius  vacare  regni  coelestis  negotiis  liceat.  At 
ne  talem  castrationem  esse  in  hominis  sitam  potestate  quis  putet, 
paulo  ante  ostenderat  non  omnes  esse  capaces,  sed  quibus  pecu¬ 
liariter  e  coelo  datum  sit.  Unde  concludit,  qui  potest  capere  ca¬ 
piat.  Asserit  etiamnum  apertius  Paulus,  dum  scribit  (1  Cor.  7,  7), 
unumquemque  habere  proprium  donum  a  Deo;  unum  sic,  alterum 
autem  sic. 

43.  Quando  aperta  denuntiatione  admonemur,  non  esse  cu~ 
juslibet  servare  castitatem  in  caelibatu,  etiamsi  studio  et  conatu 
ad  id  maxime  aspiret;  peculiarem  esse  gratiam,  quam  Dominus 
non  nisi  certis  hominibus  confert,  quo  ipsos  habeat  ad  opus  suum 
expeditiores :  nonne  Deo  et  naturae  ab  eo  institutae  repugnamus, 
si  non  vitae  nostrae  genus  ad  facultatis  nostrae  modum  accommo¬ 
damus?  Hic  scortationem  Dominus  prohibet;  puritatem  ergo  et 
pudicitiam  a  nobis  requirit.  Ejus  servandae  una  est  ratio ,  ut 
suo  quisque  modulo  se  metiatur.  Nemo  temere  matrimonium  con¬ 
temnat,  veluti  rem  sibi  aut  inutilem  aut  supervacuam;  nemo  cae¬ 
libatum  aliter  expetat,  quam  si  uxore  carere  possit.  Neque  in 
eo  etiam  carnis  tranquillitati  vel  commoditati  consulat,  sed  tantum 
ut  vinculo  hoc  solutus  ad  omnia  pietatis  officia  promptior  sit  ac 
paratior.  Et  quoniam  multis  hoc  beneficium  non  nisi  ad  tempus 
confertur,  tamdiu  quisque  a  conjugio  abstineat  quamdiu  erit  ad  ser¬ 
vandum  caelibatum  idoneus.  Si  ad  domandam  libidinem  vires  defi¬ 
ciant  intelligat  jam  sibi  conjugii  necessitatem  a  Domino  impositam. 
Hoc  demonstrat  apostolus,  quum  praecipit  (1  Cor.  7,  2  et  9)  ut  ad 
fugiendam  scortationem  unusquisque  uxorem  suam  habeat,  et  una¬ 
quaeque  mulier  virum.  Item,  ut  qui  non  potest  se  continere,  matri¬ 
monium  in  Domino  contrahat.  Primum  significat  majorem  hominum 
partem  incontinentiae  vitio  esse  obnoxiam  ;  deinde  ex  iis  qui  obnoxii 
sunt  neminem  excipit  quem  non  jubeat  ad  unicum  illud  remedium 
confugere,  quo  impudicitiae  obviam  itur.  Ergo  qui  sunt  inconti¬ 
nentes,  si  hac  ratione  mederi  negligunt  suae  infirmitati,  eo  ipso 
peccant  quod  huic  apostoli  mandato  non  obtemperant.  Neque  sibi 
blandiatur,  qui  mulierem  non  attingit,  ac  si  impudicitiae  argui 

non  posset,  quum  interim  animus  libidine  intus  ardeat.  Pudici¬ 
tiam  enim  definit  Paulus ,  conjunctam  cum  castitate  corporis  animi 
puritatem.  Caelebs  mulier,  inquit  (1  Cor.  7,  34),  cogitat  quae 
Domini  sunt ;  quomodo  sancta  sit  corpore  et  spiritu.  Itaque  dum 
superius  illud  praeceptum  ratione  confirmat,  non  tantum  dicit  me¬ 
lius  esse  uxorem  ducere  quam  scorti  societate  se  polluere,  sed 
dicit  melius  esse  nubere  quam  uri. 

44.  Porro,  si  conjuges  recognoscunt  suam  societatem  esse 
a  Domino  benedictam,  eo  admonentur  non  esse  intemperata  et 
dissoluta  libidine  conspurcandam.  Nam  enim  si  incontinentiae 
turpitudinem  velat  matrimonii  honestas,  ideo  ejus  irritamentum 
protinus  esse  debet.  Quare  non  omnia  sibi  licere  conjuges  exi¬ 
stiment;  sed  suam  quisque  uxorem  sobrie  habeat,  et  vicissim 
uxor  virum ;  sic  agentes  ne  quid  omnino  indignum  honestate  ac 
temperantia  matrimonii  admittant.  Sic  enim  ad  modum  et  mo¬ 
destiam  revocari  decet  conjugium  in  Domino  contractum ,  non 

i  in  extremam  quamque  lasciviam  exundare.  Hanc  petulantiam 
Ambrosius1)  gravi  quidem,  sed  non  indigna  sententia  notavit, 
quum  uxoris  adulterum  vocavit,  qui  in  usu  conjugali  nullam 
verecundiae  vel  honestatis  curam  habet.  Postremo  reputemus, 
quis  hic  legislator  scortationem  damnet :  nempe  is ,  qui  quum  nos 
totos  possidere  debeat ,  jure  suo ,  animae ,  spiritus  et  corporis  in¬ 
tegritatem  requirit.  Ergo  dum  scortari  prohibet,  simul  vetat  et 
lascivo  corporis  ornatu,  et  obscoenis  gesticulationibus,  et  impuris 
sermonibus  alienae  pudicitiae  insidiari.  Non  enim  ratione  caret 
Archelai  sententia  ad  adulescentem  molliter  et  delicate  ultra  mo¬ 
dum  vestitum,  non  referre  qua  parte  cinaedus  esset;  siquidem 
Deum  respicimus,  qui  omnem  contaminationem  abominatur,  qua¬ 
cunque  in  parte  vel  animae  vel  corporis  nostri  appareat.  Ac  ne 
dubium  sit,  memineris  hic  pudicitiam  a  Deo  commendari.  Si  pu¬ 
dicitiam  requirit  a  nobis  Dominus,  quidquid  illi  adversum  est  dam¬ 
nat.  Proinde  si  ad  obedientiam  adspiras,  nec  animus  prava  cu¬ 
pidine  intus  ardeat,  nec  oculi  in  corruptos  affectus  lasciviant,  nec 
corpus  ad  lenocinium  excolatur,  nec  lingua  spurcis  sermonibus 
mentem  ad  similes  cogitationes  illiciat,  nec  gula  sua  intemperie 
inflammet.  Sunt  enim  omnia  ejusmodi  vitia  veluti  maculae  quae¬ 
dam  quibus  castitatis  puritas  conspurcatur. 

PRAECEPTUM  OCTAVUM. 

Non  fartum  facies. 

45.  Finis:  quoniam  abominationi  est  Deo  injustitia,  ut  red¬ 
datur  unicuique  quod  suum  est.  Summa  igitur  erit,  nos  vetari 
rebus  alienis  inhiare,  ac  proinde  juberi,  suis  unicuique  conser¬ 
vandis  bonis  fidelem  operam  impendere.  Sic  enim  cogitandum 
est,  unicuique  evenisse  quod  possidet,  non  fortuita  sorte,  sed  ex 
distributione  summi  rerum  omnium  Domini;  non  posse  igitur  prae¬ 


li  Ambr.  libr.  de  philos.  quem  citat  Augustinus  libr.  contra  Julianum  2.  c.  7. 

verti  malis  artibus  facultates  cujuspiam,  quin  fraus  divinae  dis¬ 
pensationi  fiat.  Plurima  autem  sunt  furtorum  genera.  Unum  est 
in  violentia ,  quum  vi  quacunque  et  praedatoria  licentia  aliena  di¬ 
ripiuntur.  Alterum  in  malitiosa  impostura,  ubi  fraudulenter  in¬ 
tercipiuntur.  Aliud  in  tectiori  calliditate,  ubi  per  speciem  juris 
excutiuntur.  Aliud  in  blanditiis,  ubi  sub  donationis  praetextu 
emunguntur.  Sed  ne  in  generibus  recensendis  nimium  insista¬ 
mus,  artes  omnes,  quibus  proximorum  possessiones  et  pecuniae 
ad  nos  derivantur,  ubi  a  sinceritate  dilectionis,  ad  fallendi  aut 
quovis  modo  nocendi  cupiditatem  obliquant,  pro  furtis  noverimus 
esse  habendas.  In  forensi  certamine  obtineant  licet,  a  Deo  ta¬ 
men  non  secus  aestimantur.  Nempe  videt  longas  captiones,  qui¬ 
bus  simpliciorem  homo  vafer  animum  incipit  irretire,  donec  in 
suas  tandem  nassas  attrahat ;  videt  duras  inhumanasque  leges,  qui¬ 
bus  potentior  tenuem  urget  ac  praecipitat;  videt  illecebras  quibus 
tanquam  hamis  imprudentem  astutior  inescat:  quae  omnia  latent 
humanum  judicium,  nec  in  cognitionem  veniunt.  Neque  haec  in¬ 
juria  in  pecunia  modo,  aut  in  mercibus,  aut  agris  locum  habet, 
sed  in  jure  cujusque.  Suo  enim  bono  proximos  fraudamus,  si 
denegamus  officia  quibus  erga  eos  obstringimur.  Si  procurator 
aut  villicus  otiosus  vorat  domini  substantiam,  nec  ad  rei  familia¬ 
ris  curam  intentus  est;  si  commissas  sibi  facultates  vel  injuria 
dissipat,  vel  luxuriose  profundit;  si  servus  herum  ludibrio  habet, 
si  ejus  arcana  divulgat,  si  ullo  modo  tum  vitam,  tum  bona  ejus 
prodit;  si  dominus  rursum  familiam  immaniter  vexat:  furti  apud 
Deum  tenetur.  Alienum  enim  et  retinet  et  praevertit,  qui  non 
exsequitur  quod  ex  suae  vocationis  munere  aliis  debet. 

46.  Rite  ergo  sic  parebimus  mandato,  si  nostra  sorte  con¬ 
tenti  nullum  nisi  honestum  et  legitimum  lucrum  facere  studeamus; 
si  non  appetamus  cum  injuria  ditescere,  nec  fortunis  diruere  pro¬ 
ximum  moliamur,  quo  res  nobis  accrescat;  si  non  crudeles  opes, 
et  ex  aliorum  sanguine  expressas  cumulare  contendamus;  si  non 
intemperanter  undecunque  per  fas  et  nefas  corradamus,  quo  vel 
expleatur  nostra  avaritia,  vel  prodigentiae  satisfiat.  Yerum  e  con¬ 
verso  sit  nobis  perpetuus  hic  scopus,  omnes  quoad  licet  consilio 
atque  ope  fideliter  in  retinendis  suis  juvare;  quod  si  cum  perfi¬ 
dis  ac  fallacibus  negotium  fuerit,  ex  nostro  potius  aliquid  cedere 
parati  simus,  quam  ut  contendamus  cum  illis.  Neque  id  modo: 
sed  quos  rerum  difficultate  viderimus  premi,  eorum  necessitatibus 
communicemus,  ac  nostra  copia  sublevemus  eorum  inopiam.  Po¬ 
stremo  respiciat  unusquisque  quatenus  ex  officio  aliis  sit  obliga¬ 
tus,  ac  quod  debet,  bona  fide  persolvat.  Hac  ratione  populus 
omnes  sibi  praefectos  in  honore  habeat,  eorum  dominationem 
aequo  animo  ferat,  legibus  et  jussis  pareat,  nihil  detrectet,  quod 
propitio  Deo  ferre  possit.  Rursum  illi  plebis  suae  curam  susti¬ 
neant,  publicam  pacem  conservent,  bonis  sint  praesidio,  malos 
coerceant ;  sic  omnia  administrent  quasi  supremo  judici  Deo  func¬ 
tionis  suae  rationem  reddituri.  Ecclesiarum  ministri  fideliter  verbi 

ministerio  incumbant,  nec  salutis  doctrinam  adulterent,  sed  puram 
et  sinceram  populo  Dei  tradant.  ISfec  doctrina  solum,  sed  vitae 
j  exemplo  instituant;  praesint  denique,  ut  boni  pastores  ovibus. 
Populus  vicissim  eos  pro  nuntiis  et  apostolis  Dei  suscipiat,  eum 
iis  honorem  reddat  quo  summus  magister  eos  dignatus  est:  quae 
ii  eorum  vitae  necessaria  sunt  praebeat.  Parentes  liberos,  ut  sibi 
a  Deo  commissos,  alendos,  regendos,  docendos  suscipiant;  nec 
f  saevitia  eorum  animos  exasperent  et  a  se  avertant,  sed  lenitate 
ac  indulgentia  quae  suam  personam  deceat,  eos  foveant  et  am¬ 
plectantur.  duo  modo  et  suam  illis  observantiam  a  liberis  deberi 
ante  dictum  est.  Juniores  senilem  aetatem  revereantur,  ut  eam 
aetatem  honorabilem  esse  Dominus  voluit.  Senes  quoque  juven¬ 
tutis  imbecillitatem  sua  prudentia,  et  quo  magis  quam  illi  pollent 
rerum  usu  moderentur,  non  asperis  clamosisque  insectationibus 
eos  incessentes,  sed  temperantes  comitate  ac  facilitate  severitatem. 
Servi  se  ad  obsequium  sedulos  et  morigeros  dominis  praestent; 
neque  id  ad  oculum,  sed  ex  animo,  tanquam  Deo  ipsi  servientes. 

I  Heri  quoque  non  morosos  se  et  intractabiles  erga  servos  gerant, 
non  asperitate  nimia  divexent,  non  contumeliose  accipiant;  sed 
potius  agnoscant  sibi  fratres  esse,  suosque  sub  coelesti  Domino 
conservos,  quos  mutuo  amare  et  humaniter  tractare  debeant.  Ad 
hunc,  inquam,  modum  quisque  reputet,  quid  in  suo  ordine  ac 
loco  proximis  debeat,  et  quod  debet  solvat.  Ad  haec,  referenda 
semper  mens  ad  legislatorem ;  ut  animis  perinde  ac  manibus  re¬ 
gulam  hanc  noverimus  constitui ,  quo  aliorum  commodis  atque 
utilitatibus  et  tuendis  et  promovendis  studeant. 


PRAECEPTUM  NONUM. 

Non  eris  adversus  proximum  tuum  testis  mendax. 

47.  Pinis  ejus:  quoniam  mendacium  Deus  (qui  veritas  est) 
exsecratur,  veritatem  sine  fuco  esse  inter  nos  colendam.  Summa 
igitur  erit,  ne  vel  calumniis  falsisque  criminationibus  violemus 
alicujus  nomen ,  vel  mendacio  in  suis  fortunis  gravemus ;  denique 
ne  maledicentiae  et  procacitatis  libidine  quempiam  laedamus.  Cui 
interdicto  cohaeret  imperium,  ut  unicuique  fidelem  operam,  quoad 
licet,  in  asserenda  veritate  commodemus,  ad  tuendam  et  nominis 
et  rerum  suarum  integritatem.  Sensum  mandati  sui  videtur  ex¬ 
ponere  voluisse  Dominus  his  verbis  (Exod.  23,  1):  non  suscipies 
vocem  mendacii,  nec  junges  manum  tuam,  ut  pro  impio  dicas 
falsum  testimonium.  Item  (ibid.  v.  7):  mendacium  fugies.  Alio 
etiam  loco  (Levit.  19,  16)  non  ea  modo  parte  a  mendacio  nos 
revocat ,  ne  simus  criminatores  ac  susurrones  in  populo ;  sed  ne 
quis  decipiat  fratrem  suum.  IJtrumque  enim  distinctis  mandatis 
cavet.  Sane  dubium  non  est  quin,  ut  praecedentibus  mandatis 
cohibuit  saevitiam,  impudicitiam,  avaritiam,  ita  hic  falsitatem 
coerceat;  cujus  duo  sunt  membra,  quae  prius  notavimus.  Aut 
enim  malignitate  et  obtrectandi  pravitate  delinquimus  in  famam 

proximorum;  aut  mentiendo,  interdum  etiam  obloquendo,  detra¬ 
himus  eorum  commodis.  Nihil  autem  interest,  solenne  et  judi¬ 
ciarium  testimonium  hic  nominari  putes ,  an  vulgare ,  quod  in  pri¬ 
vatis  sermonibus  fertur.  Semper  enim  eo  recurrendum  est:  ex 
singulis  vitiorum  generibus  speciem  unam  paradigmatis  loco  pro¬ 
poni,  ad  quam  caeterae  referantur;  eam  autem  potissimum  deligi, 
in  qua  vitii  turpitudo  maxime  emineat.  Quanquam  generalius  ex¬ 
tendere  convenit  ad  calumnias  et  sinistras  obtrectationes,  quibus 
inique  gravantur  proximi:  quia  forensis  testimonii  falsitas  nun¬ 
quam  perjurio  caret.  Perjuriis  autem,  quatenus  Dei  nomen  pro¬ 
fanant  ac  violant,  in  mandato  tertio  satis  est  obviatum.  Proinde 
legitima  praecepti  observatio  est,  ut  lingua  in  asserenda  veritate, 
proximorum  tum  bonae  famae,  tum  utilitatibus  serviat.  Aequitas 
plus  quam  manifesta  est.  Nam  si  quibuslibet  thesauris  pretiosius 
est  nomen  bonum,  nihilo  minore  noxa  nominis  integritate  quam 
fortunis  spoliatur  homo.  In  diripienda  autem  ejus  substantia, 
non  minus  interdum  falso  testimonio,  quam  manuum  rapacitate 
proficitur. 

48.  Et  tamen  mirum  est,  quam  supina  securitate  passim 
in  hac  re  peccetur,  ut  rarissimi  reperiantur,  qui  non  hoc  morbo 
notabiliter  laborent;  adeo  venenata  quadam  dulcedine  oblectamur 
in  alienis  malis  tum  inquirendis ,  tum  detegendis.  Nec  putemus 
idoneam  esse  excusationem,  si  saepenumero  non  mentimur.  Nam 
qui  prohibet  mendacio  fratris  nomen  deturpari,  vult  etiam  illiba¬ 
tum  conservari,  quantum  per  veritatem  licet.  Siquidem  utcun¬ 
que  illi  adversus  mendacium  tantum  caveat,  eo  ipso  tamen  in¬ 
nuit,  sibi  esse  commendatum.  Atqui  id  nobis  sufficere  debet  ad 
famam  proximo  salvam  custodiendam,  Deo  eam  curae  esse.  Quare 
damnatur  procul  dubio  in  universum  maledicentia.  Porro  male¬ 
dicentiam  intelligimus ,  non  objurgationem  quae  fit  castigandi  stu¬ 
dio;  non  accusationem  aut  judiciariam  denuntiationem,  qua  reme¬ 
dium  malo  quaeritur;  non  publicam  reprehensionem,  quae  ad  in¬ 
cutiendum  caeteris  peccatoribus  terrorem  tendit;  non  manifesta¬ 
tionem  apud  eos  quorum  salutis  interest  praemonitos  fuisse,  ne 
ignorantia  peri  ditentur :  sed  odiosam  criminationem  quae  ex  ma¬ 
lignitate  et  obtrectandi  petulantia  nascitur.  Quin  huc  quoque 
extenditur  mandatum  istud,  ne  scurrilem  urbanitatem  affectemus, 
et  amaris  laedoriis  intinctam,  quibus  aliorum  vitia,  sub  imagine 
lusus,  mordaciter  perstringantur  (qualiter  solent  nonnulli  qui  fa¬ 
cetiarum  laudem,  cum  aliorum  rubore  ac  etiam  gemitu  captant), 
quando  ex  ejusmodi  procacitate  non  leviter  interdum  fratres  su¬ 
gillantur.  Nunc  si  ad  legislatorem  convertamus  oculos,  quem  con¬ 
venit  non  minus  auribus  atque  animo,  quam  linguae,  pro  suo 
jure  dominari,  succurret  certe  et  audiendarum  obtrectationum  avi¬ 
ditatem,  et  importunam  ad  sinistra  judicia  propensionem,  nihilo 
minus  interdici.  Ilidiculum  enim  est  si  quis  putet,  Deum  odisse 
maledicentiae  in  lingua  morbum,  malignitatis  in  animo  non  im¬ 
probare.  Quare  si  verus  est  timor  atque  amor  Dei  in  nobis,  de- 

:  mus  operam,  quoad  licet  et  expedit,  et  quantum  fert  caritas,  ne 
maledictis  et  amaris  salibus  vel  linguam  vel  aures  praebeamus; 
l  ne  obliquis  suspicionibus  temere  mentem  permittamus;  sed  aequi 
erga  omnium  dicta  et  facta  interpretes,  tum.  judicio,  tum  auribus, 
1  tum  lingua  salvum  illis  suum  honorem  candide  servemus. 


PRAECEPTUM  DECIMUM. 

Non  concupisces  dornum  proximi  tui ,  etc. 

49.  Pinis  est:  quoniam  totam  animam  dilectionis  affectu 
possideri  vult  Deus ,  omnem  adversam  caritati  cupiditatem  ex 

(  animis  excutiendam.  Summa  igitur  erit,  ne  qua  cogitatio  nobis 
I  irrepat,  quae  noxia  et  in  alterius  detrimentum  vergente  concu- 
[  piscentia  animos  nostros  commoveat.  Cui  respondet  ex  adverso 
jl  praeceptum,  ut  quidquid  concipimus,  deliberamus,  volumus,  me- 
j  ditamur,  id  cum  proximorum  bono  et  commoditate  sit  conjunctum. 
Sed  hic  magna  et  perplexa,  ut  videtur,  difficultas  nobis  occurrit. 
Si  enim  vere  superius  a  nobis  dictum  est,  sub  scortationis  et 
furti  vocabulis,  scortandi  libidinem  et  nocendi  fallendi  que  consi¬ 
lium  cohiberi,  supervacuum  fuisse  videri  queat,  ut  nobis  postea 
i  seorsum  alienorum  bonorum  concupiscentia  interdiceretur.  Sed 
nobis  facile  nodum  istum  expediet  distinctio  inter  consilium  et 
concupiscentiam.  Consilium  enim,  qualiter  de  eo  in  superioribus 
praeceptis  loquuti  sumus,  est  deliberata  voluntatis  consensio,  ubi 
animum  libido  subjugavit.  Cupiditas  citra  talem  et  deliberationem 
et  assensionem  esse  potest,  quum  animus  vanis  perversisque  ob¬ 
jectis  pungitur  modo  et  titillatur.  Quemadmodum  ergo  volunta¬ 
tibus,  studiis,  operibus  caritatis  regulam  praeesse  hactenus  Domi¬ 
nus  jussit,  ita  ad  eandem  nunc  dirigi  animi  conceptiones  jubet, 
ne  sint  ullae  prg^ae  et  contortae,  quae  animum  aliorsum  exsti¬ 
mulent.  Quemadmodum  animum  inflecti  atque  induci  in  iram, 
odium,  scortationem,  rapinam,  mendacium  vetuit,  ita  nunc  pro¬ 
hibet  instigari. 

50.  Neque  vero  sine  causa  tantam  rectitudinem  exigit.  Nam 
quis  aequum  esse  neget,  omnes  animae  potentias  caritate  occu¬ 
pari  ?  Si  qua  autem  a  caritatis  scopo  aberret ,  quis  morbosam 
esse  infitietur?  Jam  vero  unde  fit  ut  animum  tuum  subeant  cu¬ 
piditates  fratri  tuo  damnosae,  nisi  quod  neglecto  illo  tibi  uni 
studes  ?  Si  enim  caritate  totus  esset  imbutus  animus ,  nulla  ejus 
particula  talibus  imaginationibus  pateret.  Yacuum  ergo  eatenus 
caritate  esse  oportet,  quatenus  concupiscentiam  recipit.  Objiciet 
quispiam,  non  tamen  consentaneum  esse  ut  phantasiae,  quae  te¬ 
mere  volutantur  in  mente,  et  tandem  evanescunt,  pro  concupis¬ 
centiis,  quarum  sedes  in  corde  est,  damnentur.  Despondeo,  hic 
quaestionem  esse  de  ejus  generis  phantasiis  quae,  dum  mentibus 
obversantur ,  simul  animum  cupiditate  mordent  ac  feriunt ;  quando¬ 
quidem  nunquam  in  mentem  venit  optare  aliquid,  quin  cor  exci¬ 
tatum  saliat.  Mirabilem  ergo  dilectionis  ardorem  Deus  mandat, 

quem  ne  minimis  quidem  concupiscentiae  tricis  yult  impediri. 
Animum  mirifice  compositum  requirit,  quem  ne  levibus  quidem 
aculeis  commoveri  contra  dilectionis  legem  patitur.  Ad  hanc  in- 
telligentiam  mihi  primum  viam  aperuit  Augustinus;  ne  gravi  suf¬ 
fragio  destitui  eam  putes.  Etsi  autem  qualibet  prava  cupiditate 
interdicere  consilium  Domini  fuit,  ea  tamen  objecta  in  exemplum 
proposuit  quae  falsa  delectationis  imagine  nos  ut  plurimum  ca¬ 
piunt;  ne  quid  cupiditati  prorsus  relinqueret,  ubi  ab  iis  rebus 
retrahit  in  quas  potissimum  insanit  et  exsultat.  En  secunda  legis 
tabula,  in  qua  satis  admonemur,  quid  hominibus  debeamus  propter 
Deum,  a  cujus  consideratione  pendet  tota  caritatis  ratio.  Quare 
frustra  inculcaveris  quaecunque  in  hac  tabula  docentur  officia, 
nisi  doctrina  tua  Dei  timore  et  reverentia,  tanquam  fundamento 
subnitatur.  Qui  duo  praecepta  quaerunt  in  concupiscentiae  pro¬ 
hibitione,  perversa  sectione  quod  unum  erat  lacerare,  prudens  lec¬ 
tor  me  tacente  judicabit.  Nec  obstat  quod  secundo  repetitur  ver¬ 
bum:  non  concupisces;  quia  ubi  domum  posuit,  partes  ejus  enu¬ 
merat,  ab  uxore  incipiens.  Unde  clare  patet,  uno  contextu,  quod 
recte  Hebraei  faciunt,  legendum  esse,  ac  Deum  in  summa  prae¬ 
cipere,  ut  quod  possidet  quisque,  maneat  salvum  et  intactum, 
non  modo  ab  injuria  aut  libidine  fraudandi ,  sed  a  minima  etiam 
cupiditate  quae  animos  sollicitet. 

51.  Quorsum  vero  spectet  lex  universa,  non  erit  nunc  dif¬ 
ficile  judicium,  nempe  in  justitiae  complementum:  ut  hominis  vi¬ 
tam  ad  divinae  puritatis  exemplar  formet.  Ita  enim  suum  inge¬ 
nium  Deus  illic  delineavit,  ut,  si  quis  factis  quidquid  illic  prae¬ 
cipitur  repraesentet,  imaginem  Dei  quodammodo  sit  in  vita  ex¬ 
pressurus.  Quamobrem  Moses  (Deut.  10,  12),  quum  summam  il¬ 
lius  reducere  Israelitis  in  memoriam  vellet,  et  nunc  Israel  (aje- 
bat)  quid  petit  abs  te  Dominus  Deus  tuus,  nisi  ut  timeas  Domi¬ 
num,  et  ambules  in  viis  ejus;  diligas  eum  ac  servias  ei  in  toto 
corde,  et  in  tota  anima,  custodiasque  mandata  ejus?  Nec  cessa¬ 
bat  eadem  occinere  illis  quoties  indicandus  erat  legis  scopus. 
Huc  ita  respicit  legis  doctrina,  ut  hominem  vitae  sanctitate  cum 
Deo  suo  conjungat,  et  (quemadmodum  alibi  Moses  loquitur)  co¬ 
haerere  faciat.  Porro  ejus  sanctitatis  perfectio  in  duobus  jam  re¬ 
citatis  capitibus  sita  est,  ut  diligamus  Dominum  Deum  ex  toto 
corde ,  tota  anima ,  totis  viribus ,  et  proximum ,  sicut  nos  ipsos. 
Ac  primum  quidem  est  ut  Dei  dilectione  anima  nostra  omni  ex 
parte  impleatur.  Ex  ea  protinus  ultro  fluet  proximi  dilectio. 
Quod  ostendit  apostolus  (1  Tim.  1,  5),  dum  scribit  finem  prae¬ 
cepti  esse  caritatem  ex  conscientia  pura  et  fide  non  simulata. 
Yides  tanquam  in  capite  collocari  conscientiam  et  fidem  non  si¬ 
mulatam;  hoc  est,  uno  verbo,  veram  pietatem;  inde  caritatem 
deduci.  Eallitur  ergo,  si  quis  autumat  rudimenta  quaedam  et 
primordia  justitiae  duntaxat  in  lege  tradi,  quibus  homines  ad  tiro¬ 
cinium  inchoentur,  non  etiam  dirigantur  ad  rectam  bonorum  ope¬ 
rum  metam:  quando  ultra  illam  Mosis  et  hanc  Pauli  sententiam, 

ad  supremam  perfectionem,  nihil  desiderare  queas.  Quo  enim, 
quaeso,  procedere  volet,  qui  ista  institutione  contentus  non  erit, 
j  qua  homo  ad  timorem  Dei,  ad  spiritualem  cultum,  ad  mandato¬ 
rum  obedientiam,  ad  sequendam  viae  Domini  rectitudinem,  deni- 
:  que  ad  puritatem  conscientiae,  sinceram  fidem  et  dilectionem  eru¬ 
ditur  ?  Unde  confirmatur  illa  legis  interpretatio ,  quae  omnia  pie- 
I  tatis  et  dilectionis  officia  in  ejus  praeceptis  vestigat  et  reperit. 
*  Qui  enim  arida  jejunaque  tantum  elementa  sectantur,  ac  si  dimi- 
I  dia  ex  parte  voluntatem  Dei  edoceret,  finem  illius,  teste  apostolo, 
I  nequaquam  tenent. 

52.  Enimvero  quia  in  commemoranda  legis  summa  interdum 
Christus  et  apostoli  priorem  tabulam  praetermittunt,  ea  in  re  plu¬ 
rimi  hallucinantur,  dum  eorum  verba  ad  utram  que  tabulam  tra¬ 
here  volunt.  Vocat  Christus  apud  Matthaeum  (23,  23)  praecipua 
legis  misericordiam,  judicium  et  fidem.  Sub  fidei  vocabulo  mihi 
non  est  ambiguum  quin  veritatem  erga  homines  designet.  Atqui, 
ut  sententia  in  totam  legem  protendatur,  quidam  pro  religione 
erga  Deum  accipiunt.  Frustra  certe;  nam  Christus  de  his  operi¬ 
bus  disserit  quibus  homo  se  justum  approbare  debet.  Hanc  ra¬ 
tionem  si  observemus,  desinemus  etiam  mirari  cur  alibi  roganti 
adulescenti ,  quae  sint  mandata  quorum  observatione  ad  vitam  in¬ 
gredimur,  haec  sola  respondeat  (Matth.  19,  18):  non  occides,  non 
moechaberis ,  non  furaberis ,  non  falsum  testimonium  dices,  honora 
patrem  et  matrem;  dilige  proximum  tuum  sicut  te  ipsum.  Siqui¬ 
dem  prioris  tabulae  obedientia  aut  in  cordis  affectu,  aut  in  cae¬ 
remoniis  fere  erat.  Cordis  affectus  non  apparebat ,  caeremoniis 
hypocritae  assidue  incumbebant;  at  opera  caritatis  talia  sunt  ut 
solidam  justitiam  per  ea  testemur.  Hoc  vero  ita  passim  occurrit 
in  prophetis,  ut  lectori  mediocriter  exercitato  familiare  esse  de¬ 
beat.  Nam  fere  quoties  hortantur  ad  poenitentiam,  omissa  priore 
tabula,  fidem,  judicium,  misericordiam  et  aequitatem  urgent.  Ne¬ 
que  hoc  modo  praetereunt  Dei  timorem,  sed  ejus  seriam  proba¬ 
tionem  a  signis  exigunt.  Hoc  quidem  notum  est,  ubi  de  legis 
observatione  disserunt,  plerumque  insistere  in  secunda  tabula; 
quia  illic  maxime  perspicitur  justitiae  et  integritatis  studium. 
Neque  opus  est  recensere  locos,  quia  per  se  quisque  facile  ani¬ 
madvertet  quod  dico. 

53.  Ergone,  inquies,  pluris  est  ad  justitiae  summam,  cum 
hominibus  innocenter  vivere,  quam  pietate  Deum  honorare?  Mi¬ 
nime  ;  sed  quia  non  temere  quis  caritatem  per  omnia  custodit, 
nisi  Deum  serio  timeat,  inde  quoque  pietatis  approbatio  sumitur. 
Huc  accedit,  quod  Dominus  quum  probe  noverit  nihil  beneficen¬ 
tiae  a  nobis  pervenire  ad  se  ipsum  posse ,  quod  et  per  prophetam 
testatur  (Psal.  16,  2),  non  sibi  officia  nostra  deposcit,  sed  erga 
proximum  bonis  operibus  nos  exercet.  Itaque  non  sine  causa 
apostolus  (Eph.  3,  19)  totam  sanctorum  perfectionem  in  caritate 
reponit.  Nec  ipsam  alibi  (Rom.  13,  8)  absurde  vocat  legis  com¬ 
plementum;  addens,  legem  perfecisse,  qui  diligit  proximum.  Item 

(Gal.  5,  14):  totam  legem  uno  verbo  comprehendi,  dilige  proxi¬ 
mum  sicut  te  ipsum.  Non  enim  aliud  docet  quam  Christus  ipse, 
dum  ait  (Matth.  7,  12):  quaecunque  vultis  ut  faciant  vobis  ho¬ 
mines,  eadem  facite  illis;  hoc  est  enim  lex  et  prophetae.  Cer¬ 
tum  est ,  in  lege  et  prophetis  primum  locum  tenere  fidem  et  quid¬ 
quid  ad  legitimum  Dei  cultum  pertinet,  inferiore  loco  subsidere 
dilectionem;  sed  intelligit  Dominus,  in  lege  nobis  tantum  prae¬ 
scribi  juris  et  aequitatis  inter  homines  observantiam,  qua  ad  te¬ 
standum  pium  ejus  timorem,  si  quis  in  nobis  est,  exerceamur. 

54.  Hic  ergo  haereamus :  tum  optime  ad  Dei  voluntatem 
legisque  praescriptum  compositam  fore  vitam  nostram,  quum  fra¬ 
tribus  omni  ex  parte  fructuosissima  fuerit.  In  tota  vero  lege 
syllaba  una  non  legitur,  quae  regulam  homini  de  iis  statuat  quae 
carnis  suae  commodo  facturus  aut  omissurus  sit.  Et  sane,  quando 
ita  nati  sunt  homines  ut  in  amorem  sui  plus  justo  toti  proni 
ferantur ,  et ,  quantumvis  a  veritate  excidant ,  eum  semper  reti¬ 
neant,  nulla  fuit  opus  lege,  quae  amorem  illum  sponte  sua  im¬ 
modicum,  magis  inflammaret1).  Quo  plane  perspicuum  est,  non 
nostri  ipsorum  amorem,  sed  Dei  et  proximi,  observationem  man¬ 
datorum  esse;  optimeque  ac  sanctissime  eum  vivere,  qui  quam 
minimum  fieri  potest,  sibi  vivit  ac  studet;  neminem  vero  eo  pe- 
jus  nec  iniquius  vivere,  qui  sibi  duntaxat  vivit  ac  studet,  sua¬ 
que  dun taxat  cogitat  ac  quaerit.  Quin  etiam,  quo  magis  expri¬ 
meret  Dominus  quanta  propensione  nos  in  proximorum  dilectionem 
agi  oporteret,  ad  nostri  amorem  (quia  nullum  habebat  vehemen- 
tiorem  aut  validiorem  affectum)  tanquam  ad  regulam  exegit.  Ac 
diligenter  quidem  pensitanda  est  vis  loquutionis.  Non  enim  (quod 
stolide  somniarunt  sophistae  quidam)  priores  partes  tij  cpi\ctvTi<x 
concedit,  et  secundas  caritati  assignat;  sed  potius  quem  natura¬ 
liter  amoris  affectum  trahimus  ad  nos  ipsos,  eam  ad  alios  trans¬ 
fert.  Unde  apostolus  (1  Cor.  13,  5)  asserit,  caritatem  non  quae¬ 
rere  quae  sua  sunt.  Nec  pili  aestimanda  est  eorum  ratio,  regu- 
latum  semper  esse  inferius  sua  regula.  Siquidem  non  regulam 
statuit  in  amore  nostri  Dominus,  cui  caritas  erga  alios  subesset; 
sed  ubi  naturali  pravitate  solebat  amoris  affectus  in  nobis  resi¬ 
dere,  ostendit  alio  jam  oportere  diffundi;  ut  non  minori  alacri¬ 
tate,  ardore,  sollicitudine  parati  simus  ad  benefaciendum  proximo 
quam  nobis  ipsis. 

55.  Jam  sub  proximi  vocabulo  quum  Christus  in  parabola 
Samaritani  (Luc.  10,  27  seqq.)  demonstrarit  alienissimum  quem¬ 
que  contineri,  non  est  quod  dilectionis  praeceptum  ad  nostras 
necessitudines  limitemus.  Non  nego ,  ut  quisque  est  nobis  con¬ 
junctissimus  ita  officiis  nostris  esse  familiarius  adjuvandum.  Ita 
enim  fert  humanitatis  ratio,  ut  eo  plura  homines  inter  se  officia 
communicent,  quo  arctioribus  inter  se  aut  cognationis,  aut  fami¬ 
liaritatis,  aut  viciniae  vinculis  connectuntur.  Atque  id  nulla  Dei 


1)  Vide  August.  de  doctrin.  Christiana  libr.  1.  e.  23  seqq. 

offensione,  cujus  providentia  huc  quodammodo  adigimur.  Sed  dico, 
universum  hominum  genus,  nulla  exceptione,  uno  caritatis  affectu 
esse  amplexandum :  nullum  hic  esse  discrimen  barbari  aut  Graeci, 
digni  vel  indigni,  amici  vel  inimici;  quoniam  in  Deo,  non  in  se 
ipsis  considerandi  sunt.  A  quo  intuitu  dum  deflectimus ,  non 
mirum  est  si  multis  erroribus  implicamur.  Quare,  si  veram  dili¬ 
gendi  lineam  tenere  libet,  non  in  hominem  primum  convertendi 
sunt  oculi,  cujus  aspectus  odium  saepius  quam  amorem  exprime- 
I  ret;  sed  in  Deum,  qui  amorem,  quem  sibi  deferimus,  ad  univer- 
I  sos  homines  diffundi  jubet.  Ut  sit  hoc  perpetuum  fundamentum: 
i  qualiscunque  sit  homo,  diligendum  tamen  esse,  quia  diligitur  Deus. 

56.  Quapropter  pestilentissimae  vel  ignorantiae  vel  malitiae 
fuit,  quod  Scholastici  ex  praeceptis  de  non  appetenda  vindicta, 
i  de  diligendis  inimicis,  quae  et  omnibus  olim  Judaeis  tradita  fue¬ 
runt,  et  tum  omnibus  in  commune  Christianis  tradebantur,  con¬ 
silia  fecerunt,  quibus  parere  vel  non  parere  liberum  esset.  Eorum 
autem  necessariam  obedientiam  ad  monachos  relegarunt;  qui  vel 
hoc  uno  simplicibus  Christianis  essent  justiores,  quod  ultro  se 
servandis  consiliis  obstringerent.  Et  rationem  assignant  cur  ea 
non  recipiant  pro  legibus :  quod  onerosa  nimium  et  gravia  videan¬ 
tur,  Christianis  praesertim,  qui  sunt  sub  lege  gratiae.  Itane  le¬ 
gem  Dei  aeternam  de  diligendo  proximo  refigere  audent  ?  An 

Stale  in  aliqua  legis  pagina  discrimen  exstat?  ac  non  magis  passim 
illic  occurrunt  mandata  quae  inimicorum  dilectionem  a  nobis  se¬ 
verissime  exigant?  Quale  enim  est  istud,  quod  esurientem  ju¬ 
bemur  inimicum  pascere  (Prov.  25,  21)?  ejus  boves  et  asinos 
errantes  in  viam  dirigere,  aut  oneri  succumbentes  sublevare  (Exod. 
23,  4)?  Belluisne  in  ejus  gratiam  benefaciemus,  nulla  in  ipsum 
benevolentia?  Quid?  annon  aeternum  est  verbum  Domini  (Deut. 
32,  35),  mihi  vindictam,  et  ego  rependam?  Quod  alibi  quoque 
explicatius  habetur:  non  quaeras  ultionem,  nec  memor  eris  in¬ 
juriae  civium  tuorum  (Levit.  19,  18).  Aut  haec  obliterent  ex 
lege,  aut  Dominum  legislatorem  fuisse  agnoscant,  non  consiliarium 
fuisse  mentiantur. 

57.  Et  quid  haec,  quaeso,  sibi  volunt  quae  ausi  sunt  in¬ 
sulso  glossemate  illudere?  Diligite  inimicos  vestros;  benefacite 
iis  qui  oderunt  vos;  orate  pro  persequentibus  vos;  benedicite  iis 
qui  vos  exsecrantur:  ut  sitis  filii  patris  vestri  qui  est  in  coelis 
(Matth.  5,  44).  Quis  non  hic  cum  Chrysostomo J)  ratiocinetur, 
ex  tam  necessaria  causa  probe  constare,  non  esse  exhortationes, 
sed  praeceptiones?  Quid  nobis  amplius  restat,  ubi  expungimur 
e  numero  filiorum  Dei?  At  secundum  eos  filii  patris  coelestis 
erunt  soli  monachi,  soli  Deum  patrem  audebunt  invocare.  Quid 
interim  ecclesia  ?  Eodem  jure  relegabitur  ad  gentiles  et  publica¬ 
nos.  Dicit  enim  Christus:  si  amicis  vestris  estis  benevoli,  quam 
inde  gratiam  exspectatis  ?  annon  gentes  et  publicani  idem  faciunt  ? 


1)  Libro  de  compunctione  cordis. 
Calvini  Institutio  J. 

Bene  vero  nobiscum  agetur  si  Christianorum  titulus  nobis  relin¬ 
quatur,  coelestis  regni  adimatur  haereditas.  Nec  minus  firmum 
est  Augustini1)  argumentum:  quum  scortari,  inquit  ille,  Dominus 
vetat,  non  inimici  minus  quam  amici  uxorem  attingere  prohibet; 
quum  furtum  interdicit,  nihil  omnino  permittit,  sive  ab  amico, 
sive  ab  inimico.  Haec  autem  duo,  non  furari  et  non  scortari, 
ad  dilectionis  regulam  revocat  Paulus;  imo  docet  (Rom.  13,  9) 
sub  hoc  mandato  contineri:  diliges  proximum  tuum  sicut  te  ipsum. 
Ergo  aut  falsum  legis  interpretem  fuisse  Paulum  oportet,  aut  ne¬ 
cessario  hinc  conficitur,  diligendos  quoque  esse  inimicos  ex  prae¬ 
cepto,  quemadmodum  amicos.  Yere  itaque  se  filios  satanae  esse 
produnt,  qui  commune  jugum  filiorum  Dei  excutiunt  adeo  licen¬ 
tiose.  Dubites  autem  majorine  stupiditate  an  impudentia  istud 
dogma  evulgarint.  Nemo  enim  veterum  est,  qui  non  tanquam 
de  re  certa  pronuntiet  haec  esse  mera  praecepta.  Ne  Gregorii 
quidem  aetate  dubitatum  de  eo  fuisse,  ex  secura  ejus  asseveratione 
liquet;  nam  citra  controversiam  pro  praeceptis  habet.  Et  quam 
stolide  ratiocinantur?  Onus,  inquiunt,  esset  nimis  grave  Chri¬ 
stianis.  Quasi  vero  gravius  quidquam  excogitari  possit,  quam  di¬ 
ligere  Deum  ex  toto  corde,  ex  tota  anima,  ex  totis  viribus. 
Prae  ista  lege  nihil  non  facile  haberi  debeat,  sive  diligendus  in¬ 
imicus,  sive  omnis  vindictae  cupiditas  ex  animis  deponenda.  Omnia 
certe  nostrae  imbecillitati  ardua  sunt  et  difficilia,  vel  ad  mini¬ 
mum  usque  legis  apicem.  Dominus  est  in  quo  virtutem  facimus: 
det  ille  quod  jubet,  et  jubeat  quod  velit.  Sub  lege  gratiae  esse 
Christianos,  non  est  effraenate  sine  lege  vagari,  sed  Christo  in¬ 
sitos  esse,  cujus  gratia  a  legis  maledictione  liberi  sint,  et  cujus 
spiritu  legem  habeant  in  cordibus  inscriptam.  Hanc  gratiam  le¬ 
gem  improprie  vocavit  Paulus,  alludens  ad  legem  Dei,  cui  per 
contentionem  eam  opponebat:  isti  in  nomine  legis  de  nihilo  phi¬ 
losophantur. 

58.  Ejusdem  est  rationis  quod  peccatum  veniale  nuncupa¬ 
runt,  cum  occultam  impietatem,  quae  primae  tabulae  adversatur, 
tum  directam  ultimi  mandati  praevaricationem.  Sic  enim  de¬ 
finiunt,  esse  cupiditatem  sine  deliberato  assensu,  quae  non  diu 
cordi  insideat.  Ego  autem  ne  subire  quidem  posse  dico,  nisi  ob 
defectum  eorum  quae  in  lege  requiruntur.  Yetamur  alienos  ha¬ 
bere  deos.  Quum  mens  diffidentiae  machinis  perculsa,  alio  cir¬ 
cumspectat,  quum  subita  cupidine  alio  transferendae  suae  beati- 
tudinis  incessitur:  unde  isti  quamlibet  evanidi  motus,  nisi  quia 
est  aliquid  in  anima  vacuum  ad  recipiendas  ejusmodi  tentationes? 
Ac  ne  longius  argumentum  protrahatur,  praeceptum  est  de  dili¬ 
gendo  Deo  ex  toto  corde,  ex  tota  mente,  ex  tota  anima.  Nisi 
ergo  omnes  animae  potentiae  in  Dei  amorem  intenduntur,  jam 
discessum  est  a  legis  obedientia;  quia  Deo  non  bene  stabilitum 
in  conscientia  nostra  thronum  arguunt,  qui  illic  insurgunt  ad- 


1)  Libr.  de  doctrina  Christi  1,  30. 


CAPUT  VIII. 


291 


versus  regnum  ejus  liostes  ejusque  edicta  interpellant.  Mandatum 
vero  ultimum  proprie  huc  pertinere  demonstratum  est.  Pupugit 
nos  animi  aliquod  desiderium?  jam  concupiscentiae  rei  tenemur, 
ac  simul  constituimur  legis  transgressores ;  quia  Dominus  non 
tantum  deliberare  et  machinari  quod  sit  in  jacturam  alterius  vetat, 
sed  concupiscentia  etiam  stimulari  et  aestuare.  Legis  vero  trans¬ 
gressioni  maledictio  Dei  semper  incumbit.  .Non  est  igitur  quod 
vel  levissimas  cupiditates  judicio  mortis  eximamus.  In  aestiman¬ 
dis  peccatis,  inquit  Augustinus1),  non  afferamus  stateras  dolosas, 
ubi  appendamus  quod  volumus,  et  quomodo  volumus,  pro  arbi¬ 
trio  nostro,  dicentes,  hoc  grave,  hoc  leve  est;  sed  afferamus  sta¬ 
teram  divinam  de  scripturis  sanctis,  tanquam  de  thesauris  domi¬ 
nicis,  et  in  illa  quid  sit  gravius  appendamus;  imo  non  appenda¬ 
mus,  sed  a  Domino  appensa  recognoscamus.  Quid  autem  scrip¬ 
tura?  certe  dum  Paulus  stipendium  mortem  vocat  (Rom.  6,  23), 
sibi  putidam  hanc  distinctionem  incognitam  fuisse  ostendit.  Quum 
plus  justo  proclives  ad  hjprocisin  simus ,  fomentum  hoc  addi  mi¬ 
nime  oportuit,  quod  torpidas  conscientias  mulceret. 

59.  TJtinam  reputarent,  quid  sibi  velit  illud  Christi  dictum: 
qui  transgressus  fuerit  unum  ex  mandatis  istis  minimis,  et  do¬ 
cuerit  sic  homines,  nullus  habebitur  in  regno  coelorum  (Matth. 
5,  19).  An  ex  eo  numero  non  sunt,  dum  legis  transgressionem 
ita  extenuare  audent  ac  si  digna  morte  non  esset?  Atqui  opor¬ 
tuerat  considerare,  non  simpliciter  quid  praecipiatur,  sed  quis¬ 
nam  sit  ille  qui  praecipit,  quia  in  qualicunque  mandatae  ab  eo 
legis  transgressiuncula  ejus  autoritati  derogatur.  An  illis  parum 
est  Dei  majestatem  ulla  in  re  violari?  Deinde  si  suam  in  lege 
voluntatem  exposuit  Deus ,  quidquid  legi  contrarium  est  illi  dis¬ 
plicet.  An  iram  Dei  sic  exarmatam  fingent  ut  non  mortis  vin¬ 
dicta  protinus  consequatur?  Neque  ipse  obscure  pronuntiavit,  si 
vocem  ejus  exaudire  in  animum  potius  inducerent,  quam  claram 
veritatem  insipidis  suis  argutationibus  obturbare.  Anima,  inquit, 
quae  peccaverit,  ipsa  morietur  (Ez.  18,  20).  Item,  quod  nuper 
citavi :  stipendium  peccati  mors  (Rom.  6,  23).  Isti  autem  quod 
peccatum  esse  fatentur,  quia  negare  nequeunt,  mortale  tamen  non 
esse  contendunt.  Sed  enim  quia  plus  satis  hactenus  insaniae  in- 
dulserunt,  discant  saltem  aliquando  resipiscere.  Quod  si  delirare 
perseverant,  illis  valere  jussis,  habeant  filii  Dei,  omne  peccatum 
mortale  esse;  quia  est  adversus  Dei  voluntatem  rebellio,  quae  ejus 
iram  necessario  provocat;  quia  est  legis  praevaricatio,  in  quam 
edictum  est  sine  exceptione  Dei  judicium:  sanctorum  delicta  ve- 
niala  esse,  non  ex  suapte  natura,  sed  quia  ex  Dei  misericordia 
veniam  consequuntur. 

1)  Libr.  2.  de  Baptism.  contra  Donatist.  c.  6. 

CAPUT  IX. 

Christum,  quamvis  sub  lege  Judaeis  cognitus  fuerit,  tamen 
in  evangelio  demum  exhibitum  fuisse. 

Partes  Capitis  tres :  1)  De  Christi  cognitione  et  beneficio  dicturus  ,  appo¬ 
site  disputat  de  hujus  cognitionis  dispensatione ,  quae  illustrior  fuit  post  Chri¬ 
stum  in  carne  manifestatum,  quam  sub  Lege,  quod  sect.  1.  et  2.  persequitur.  — 

2)  Occurrit  Serveti  profano  delirio ,  promissiones  in  totum  abolentis ,  sect.  3, 
eos  item  refellit,  qui  Legem  cum  Evangelio  non  recte  conferunt,  sect.  4.  — 

3)  Tandem  de  Joannis  Baptistae  ministerio ,  quod  inter  Legem  et  Evangelium 
interpositum  est ,  additur  necessaria  et  brevis  explicatio ,  sect.  ult. 

1.  Quia  non  frustra  Deus  jam  olim  per  expiationes  et  sacri¬ 
ficia  yoluit  se  patrem  testari,  nec  frustra  populum  electum  sibi 
consecravit,  jam  tunc  haud  dubie  in  eadem  imagine  cognitus  est 
in  qua  nunc  pleno  fulgore  nobis  apparet.  Ideo  Malachias,  post¬ 
quam  Judaeos  ad  legem  Mosis  jussit  attendere,  et  in  ejus  studio 
perseverare  (quia  post  ejus  mortem  futura  erat  aliqua  muneris 
prophetici  interruptio),  mox  denuntiat  exoriturum  esse  solem  ju¬ 
stitiae  (Mal.  3,  20).  Quibus  verbis  admonet,  legem  in  hoc  valere 
ut  pios  in  exspectatione  venturi  Christi  contineat;  ejus  tamen  ad¬ 
ventu  longe  plus  lucis  sperandum  esse.  Hac  ratione  Petrus  pro¬ 
phetas  dicit  fuisse  sciscitatos  et  sedulo  inquisivisse  de  salute,  quae 
nunc  per  evangelium  patefacta  est,  et  fuisse  illis  revelatum,  quod 
non  sibi  vel  suo  saeculo,  sed  nobis  ministrarent  ea  quae  per 
evangelium  annuntiantur  (1  Petr.  1,  10.  12).  Non  quod  inutilis 
fuerit  veteri  populo  eorum  doctrina,  vel  ipsis  etiam  nihil  pro¬ 
fuerit;  sed  quia  thesauro  potiti  non  sunt,  quem  nobis  transmisit 
Deus  per  eorum  manum.  Nam  hodie  nobis  ante  oculos  familia-  i 
riter  proponitur  gratia  de  qua  testificati  sunt;  et  quum  eam  mo-  j 
dice  delibaverint,  uberior  nobis  offertur  ejus  fruitio.  Ideo  Christus,  j 
qui  se  testimonium  a  Mose  habere  asserit  (Joann.  5,  46),  gratiae 
tamen  mensuram  qua  Judaeos  superamus  extollit.  Nam  discipulos 
alloquens  (Matth.  13,  16),  beati,  inquit,  oculi,  qui  vident  quae 
videtis,  et  beatae  aures,  quae  audiunt  quae  vos  auditis.  Multi  ' 
enim  reges  et  prophetae  hoc  optarunt,  nec  adepti  sunt  (Luc.  10, 
23).  Haec  non  parva  est  revelationis  evangelicae  commendatio,  | 
quod  sanctis  patribus,  qui  rara  pietate  excelluerunt ,  nos  Deus 
praetulit.  Cui  sententiae  minime  repugnat  alter  locus  (Joann.  8,  56),  ( 
ubi  dicitur  Abraham  vidisse  diem  Christi,  et  gaudio  exsultasse. 
Quia  etsi  obscurior  fuit  intuitus  rei  procul  remotae,  nihil  tamen 
ad  bene  sperandi  certitudinem  defuit;  unde  laetitia  illa  quae  sane- 
tum  patriarcham  ad  mortem  usque  comitata  est.  Neque  vox  illa  , 
Joannis  Baptistae  (ibid.  1,  18):  Deum  nemo  vidit  unquam,  uni¬ 
genitus  qui  est  in  sinu  patris  enarravit  nobis,  pios  qui  ante  mor- 
tui  fuerant  excludit  a  societate  intelligentiae  et  lucis  quae  reful-  i 

get  in  Christi  persona ;  sed  illorum  sortem  cum  nostra  comparans, 
mysteria  quae  sub  umbris  obscure  tantum  speculati  sunt,  docet 
nobis  manifesta  esse ;  quemadmodum  probe  explicat  autor  epistolae 
ad  Hebraeos  (1,  1),  multifariam  et  multis  modis  loquutum  fuisse 
olim  per  prophetas ,  nunc  vero  per  dilectum  filium.  Quamvis  ergo 
unigenitus  ille,  qui  nobis  hodie  est  splendor  gloriae  et  character 
substantiae  Dei  patris,  olim  Judaeis  innotuerit,  sicuti  alibi  cita¬ 
vimus  ex  Paulo ,  fuisse  antiquae  liberationis  ducem ,  verum  tamen 
est,  quod  alibi  tradit  idem  Paulus  (2  Cor.  4,  6),  Deum  qui  jus¬ 
sit  e  tenebris  lumen  splendescere,  nunc  illuxisse  cordibus  nostris, 
ad  illustrandam  notitiam  gloriae  Dei  in  facie  Jesu  Christi.  Quia 
ubi  apparuit  in  hac  sua  imagine,  quodammodo  se  fecit  visibilem, 
praeut  obscura  et  umbratilis  ante  fuerat  ejus  species.  Quo  tur¬ 
pior  et  magis  detestabilis  est  eorum  ingratitudo  ac  pravitas,  qui 
hic  in  meridie  caecutiunt.  Et  ideo  mentes  eorum  a  satana  ob¬ 
tenebratas  esse  dicit  Paulus,  ne  cernant  gloriam  Christi,  nullo 
velo  interposito  in  evangelio  refulgentem. 

2.  Porro  evangelium  accipio  pro  clara  mysterii  Christi  ma¬ 
nifestatione.  Pateor  certe,  quatenus  evangelium  vocatur  a  Paulo 
doctrina  fidei,  ejus  partes  censeri  quaecunque  passim  in  lege  oc- 
-  currunt  promissiones  de  gratuita  peccatorum  remissione,  quibus 
sibi  Deus  reconciliat  homines.  Pidem  enim  terroribus  illic  oppo- 
:  nit,  quibus  angitur  et  vexatur  conscientia,  si  ex  operibus  petenda 
sit  salus.  Unde  sequitur,  vocem  evangelii  large  sumendo,  sub 
ea  comprehendi,  quae  olim  testimonia  Deus  misericordiae  suae 
paternique  favoris  patribus  dedit.  Yerum  per  excellentiam  aptari 
dico  ad  promulgationem  exhibitae  in  Christo  gratiae;  idque  non 
modo  communi  usu  receptum  est,  sed  a  Christi  et  apostolorum 
autoritate  pendet  (Mattb.  4,  17;  9,  35;  2  Tim.  1,  10).  Unde  pro¬ 
prium  hoc  illi  tribuitur,  ipsum  praedicasse  evangelium  regni.  Et 
Marcus  (1,  1)  praefatur  hoc  modo:  initium  evangelii  Jesu  Christi. 
Nec  vero  opus  est  locos  colligere,  quibus  probetur  res  satis  super- 
que  nota.  Suo  igitur  adventu  Christus  vitam  et  immortalitatem 
illustravit  per  evangelium.  Quibus  verbis  non  intelligit  Paulus 
demersos  fuisse  patres  in  tenebris  mortis,  donec  carnem  indueret 
filius  Dei;  sed  hanc  praerogativam  honoris  evangelio  vendicans, 
novum  et  insolitum  legationis  genus  fuisse  docet,  qua  Deus  quae 
pollicitus  fuerat  praestitit :  ut  in  filii  persona  exstaret  promissionum 
veritas.  Nam  etsi  semper  experti  sunt  fideles,  verum  esse  illud 
Pauli  (2  Cor.  1,  20):  in  Christo  omnes  promissiones  esse  etiam 
et  amen,  quia  eorum  cordibus  fuerunt  obsignatae:  quia  tamen 
omnes  nostrae  salutis  numeros  in  carne  sua  implevit,  viva  ipsa 
rerum  exhibitio  jure  novum  et  singulare  praeconium  obtinuit. 
Ex  quo  illud  Christi  (Joann.  1,  52):  posthac  videbitis  coelos  aper¬ 
tos  et  angelos  Dei  ascendentes  ac  descendentes  super  filium  ho¬ 
minis.  Etsi  enim  alludere  videtur  ad  scalam  in  visione  ostensam 
patriarchae  Jacob ,  praestantiam  tamen  adventus  sui  commendat 

hac  nota,  quod  januam  coelorum  nobis  aperuerit  ut  familiaris 
pateat  ingressus. 

3.  Cavendum  tamen  est  a  diabolica  imaginatione  Serveti, 
qui  dum  magnitudinem  gratiae  Christi  extollere  vult,  vel  saltem 
se  velle  fingit,  promissiones  in  totum  abolet,  quasi  finem  simul 
cum  lege  acceperint.  Obtendit,  fide  evangelii  nobis  afferri  pro¬ 
missionum  omnium  complementum.  Quasi  vero  nulla  sit  inter 
nos  et  Christum  distinctio.  Admonui  quidem  nuper,  Christum  ni¬ 
hil  reliquum  fecisse  ex  tota  salutis  nostrae  summa;  sed  ex  eo 
perperam  infertur,  beneficiis  ab  ipso  partis  nos  jam  potiri;  ac  si 
falsum  illud  Pauli  esset,  salutem  nostram  in  spe  esse  abscondi¬ 
tam.  Fateor  quidem  nos,  in  Christum  credendo,  simul  transire 
a  morte  in  vitam.  Sed  tenendum  interea  est  illud  Joannis  (1  Joann. 
3,2),  quamvis  sciamus  nos  esse  filios  Dei ,  sed  nondum  appa¬ 
ruisse,  donec  similes  ei  erimus;  dum  scilicet  eum  videbimus  qua¬ 
lis  est.  Quamvis  ergo  praesentem  spiritualium  bonorum  plenitu¬ 
dinem  nobis  in  evangelio  Christus  offerat,  fruitio  tamen  sub  cu¬ 
stodia  spei  semper  latet ,  donec  corruptibili  carne  exuti  trans¬ 
figuremur  in  ejus  qui  nos  praecedit  gloriam.  Interea  in  promis¬ 
siones  recumbere  nos  jubet  spiritus  sanctus,  cujus  autoritas  com¬ 
pescere  apud  nos  debet  latratus  omnes  impuri  illius  canis.  Nam 
teste  Paulo  (1  Tim.  4,  8),  pietas  tam  futurae  quam  praesentis  vitae 
promissionem  habet;  qua  ratione  jactat  se  apostolum  Christi  se¬ 
cundum  promissionem  vitae  quae  in  ipso  est  (2  Tim.  1,  1).  Et 
alibi  nos  easdem  habere  promissiones  admonet  (2  Cor.  7,  1),  qui¬ 
bus  olim  donati  fuerunt  sancti.  Denique  hanc  felicitatis  summam 
statuit,  quod  obsignati  simus  spiritu  promissionis  sancto.  Nec 
vero  aliter  Christo  fruimur,  nisi  quatenus  eum  amplectimur  pro¬ 
missionibus  suis  vestitum.  Quo  fit  ut  habitet  ipse  quidem  in 
cordibus  nostris,  et  tamen  ab  ipso  peregrinemur ;  quia  per  fidem 
ambulamus  et  non  per  aspectum.  Nec  male  inter  se  conveniunt 
haec  duo,  nos  possidere  in  Christo  quidquid  ad  coelestis  vitae 
perfectionem  spectat,  et  tamen  fidem  esse  visionem  bonorum  quae 
non  videntur.  Tantum  in  natura  promissionum  vel  qualitate  no¬ 
tandum  est  discrimen:  quia  evangelium  digito  monstrat  quod  lex 
sub  typis  adumbravit. 

4.  Hinc  etiam  convincitur  eorum  error,  qui  legem  nunquam 
aliter  evangelio  conferunt,  quam  operum  merita  gratuitae  impu¬ 
tationi  justitiae.  Est  quidem  haec  antithesis  minime  repudianda: 
quia  saepe  Paulus  sub  legis  nomine  regulam  juste  vivendi  intel- 
ligit,  qua  Deus  a  nobis  exigit  quod  suum  est,  nullam  vitae  spem 
faciens  nisi  omni  ex  parte  obsequimur,  ac  vicissim  maledictione 
addita  si  vel  minimum  deflectimus ;  nempe  ubi  disputat  gratis  nos 
placere  Deo  et  per  veniam  justos  censeri,  quia  nusquam  inveni¬ 
tur  legis  observatio ,  cui  merces  promissa  est.  Apte  igitur  Pau¬ 
lus  justitiam  legis  et  evangelii  facit  inter  se  contrarias.  Sed  non 
ita  successit  evangelium  toti  legi,  ut  diversam  rationem  salutis 
afferret:  quin  potius  ut  sanciret  ratumque  esse  probaret  quidquid 

j  illa  promiserat  et  corpus  umbris  adjungeret.  Neque  enim  Chri¬ 
stus,  ubi  dicit  legem  et  prophetas  fuisse  usque  ad  Joannem,  pa- 
sj  tres  maledictioni  addicit,  quam  effugere  non  possunt  servi  legis; 

sed  rudimentis  tantum  imbutos  fuisse  significat,  ut  longe  sub- 
:  sisterent  infra  evangelicae  doctrinae  altitudinem.  Proinde  Pau¬ 
lus,  evangelium  appellans  Dei  potentiam  in  salutem  omni  cre- 
i  denti  (Kom.  1,  16),  mox  addit  habere  testimonium  a  lege  et 
;  prophetis.  In  fine  vero  ejusdem  epistolae  quanquam  praeconium 
|  Jesu  Christi  revelationem  esse  tradit  mysterii  temporibus  aeternis 
taciti,  sententiam  hanc  addita  explicatione  mitigat,  manifestatum 
esse  docens  per  scripturas  propheticas.  Unde  colligimus,  ubi  de 
tota  lege  agitur ,  evangelium  respectu  dilucidae  manifestationis 
tantummodo  ab  ea  differre ;  caeterum  propter  inaestimabilem  gra¬ 
tiae  affluentiam,  quae  nobis  fuit  in  Christo  exposita,  non  abs 
re  ejus  adventu  dicitur  erectum  fuisse  in  terris  coeleste  Dei 
|  regnum. 

5.  Jam  inter  legem  et  evangelium  interpositus  fuit  Joannes, 
qui  medium  obtinuit  munus  et  utrique  affine.  Etsi  enim  Chri- 
i  stum  vocans  agnum  Dei  et  victimam  expiandis  peccatis,  sum¬ 
mam  evangelii  protulit;  quia  tamen  incomparabilem  illam  virtu¬ 
tem  et  gloriam,  quae  demum  enituit  in  resurrectione,  non  ex- 
:  plicuit,  Christus  apostolis  parem  esse  negat  (Matth.  11,  11).  Hoc 
enim  significant  ejus  verba:  quamvis  inter  filios  mulierum  ex¬ 
cellat  Joannes,  qui  tamen  minimus  est  in  regno  coelorum,  ma¬ 
jorem  illo  esse.  Quia  non  hominum  personas  illic  commendat; 
sed  postquam  Joannem  praetulit  omnibus  prophetis,  evangelii 
praedicationem  in  summum  gradum  attollit,  quam  alibi  vidimus 
notari  per  regnum  coelorum.  Quod  autem  se  vocem  tantum  esse 
Joannes  ipse  respondet  (Joann.  1,  23),  quasi  prophetis  esset  in¬ 
ferior,  non  facit  hoc  simulatae  humilitatis  causa,  sed  docere  vult 
sibi  non  mandatam  esse  propriam  legationem,  sed  officio  appa¬ 
ritoris  se  defungi;  sicuti  a  Malachia  praedictum  erat  (Mal.  3, 
23) :  ecce  mitto  Eliam  prophetam  antequam  veniat  dies  Jehovae 
magnus  et  terribilis.  Nec  vero  aliud  toto  ministerii  sui  cursu 
egit,  quam  ut  Christo  pararet  discipulos.  Sicuti  etiam  hoc  sibi 
divinitus  injunctum  esse  ex  Jesaia  probat.  Hoc  sensu  dictus  est 
a  Christo  (Joann.  5,,  35)  lucerna  ardens  et  lucens,  quia  nondum 
illuxerat  plenus  dies.  Nec  tamen  hoc  obstat  quominus  numeretur 
inter  evangelii  praecones,  sicuti  eodem  usus  est  baptismo,  qui 
postea  traditus  fuit  apostolis.  Sed  quod  exorsus  est,  non  nisi 
Christo  in  coelestem  gloriam  recepto  liberiore  progressu  per  apo¬ 
stolos  completum  est. 

CAPUT  X. 

De  similitudine  veteris  et  novi  testamenti. 

Quatuor  partibus  constat  hoc  Caput:  1)  Summa,  utilitas  et  necessitas  hu¬ 
jus  tractationis,  sect.  1.  —  2)  Demonstratio,  qua  in  genere  docetur  vetus  et 
novum  foedus  re  ipsa  unum  esse,  quamvis  administratione  diversum,  et  tria 
proponuntur,  in  quibus  per  omnia  duo  haec  foedera  conveniunt,  sect.  2—4.  — 
3)  In  eo  tertia  pars  versatur,  ut  Vetus  Testamentum,  perinde  ac  Novum,  ad 
spem  immortalitatis  et  futuram  vitam  spectasse  evincat,  unde  reliquae  duae 
similitudines  seu  convenientiae  consequuntur :  utrumque  scilicet  et  gratuita  Dei 
misericordia  constitisse,  et  Christi  intercessione  fuisse  confirmatum.  Multis  ar¬ 
gumentis,  testimoniis  et  exemplis  nititur  haec  pars,  sect.  5 — 23.  —  4)  Totius 
capitis  conclusio,  ubi  rursus  in  pleniorem  confirmationem  quaedam  Script.  dicta 
proferuntur,  rejectis  Sadducaeorum  et  Judaeorum  cavillis. 

1.  Ex  superioribus  liquere  jam  potest,  quoscuuque  ab  initio 
mundi  homines  Deus  in  populi  sui  sortem  cooptavit,  eadem  lege 
atque  doctrinae  ejusdem  quae  inter  nos  viget  vinculo  fuisse  ei 
foederatos.  Sed  quia  non  parum  interest  caput  hoc  stabiliri,  vice 
appendicis  annectam,  quum  patres  ejusdem  nobiscum  haereditatis 
fuerint  consortes,  et  ejusdem  mediatoris  gratia  communem  salu¬ 
tem  speraverint,  quatenus  in  societate  hac  diversa  fuerit  eorum 
conditio.  Quanquam  autem  quae  ex  lege  ac  prophetis  ad  ejus 
probationem  collegimus  testimonia,  palam  faciunt  non  aliam  un¬ 
quam  fuisse  in  Dei  populo  religionis  pietatisque  regulam,  quia 
tamen  apud  scriptores  multa  saepe  de  discrimine  veteris  ac  novi 
testamenti  disputantur,  quae  scrupulum  parum  acuto  lectori  inji¬ 
cere  possint,  huic  rei  melius  atque  exactius  discutiendae  peculia¬ 
rem  locum  jure  destinabimus.  Quin  etiam ,  quod  utilissimum  alio- 
qui  futurum  erat,  necessarium  nobis  fecerunt  prodigiosus  nebulo 
Servetus  et  furiosi  nonnulli  ex  Anabaptistarum  secta,  qui  non 
aliter  de  israelitico  populo  sentiunt  quam  de  aliquo  porcorum 
grege,  utpote  quem  nugantur  a  Domino  in  hac  terra  saginatum, 
citra  spem  ullam  coelestis  immortalitatis.  Hunc  ergo  pestiferum 
errorem  ut  arceamus  a  piis  animis,  simul  etiam  ut  difficultates 
omnes  eximamus,  quae  audita  diversitatis  mentione  inter  vetus 
ac  novum  testamentum  suboriri  protinus  solent,  obiter  inspicia- 
mus  quid  simile,  quidve  diversum  habeant,  quod  olim  cum  Israe- 
litis  foedus  ante  Christi  adventum  Dominus  pepigit,  et  quod  nunc 
eo  manifestato  percussit  nobiscum. 

2.  Ac  uno  quidem  verbo  expediri  utrumque  potest.  Patrum 
omnium  foedus  adeo  substantia  et  re  ipsa  nihil  a  nostro  differt, 
ut  unum  prorsus  atque  idem  sit.  Administratio  tamen  variat. 
Sed  quia  ex  tanta  brevitate  nemo  certam  intelligentiam  asseque¬ 
retur,  longiorem  explicationem,  si  quid  prodesse  volumus,  perse¬ 
qui  necesse  est.  Caeterum  in  similitudine  vel  potius  unitate  osten¬ 
denda,  singulas  particulas,  quae  jam  expeditae  sunt,  ex  integro 

retractare  supervacuum  fuerit;  miscere  vero  quae  adhuc  alibi  di¬ 
cenda  erunt,  intempestivum.  In  tribus  autem  maxime  capitibus 
hic  insistendum  est.  Primum  ut  teneamus ,  non  carnalem  opulen¬ 
tiam  ac  felicitatem  metam  fuisse  Judaeis  propositam  ad  quam  de¬ 
mum  aspirarent,  sed  in  spem  immortalitatis  fuisse  cooptatos,  at¬ 
que  hujus  adoptionis  fidem  illis  fuisse  tum  oraculis,  tum  lege, 
tum  prophetis  certo  factam.  Deinde,  foedus  quo  conciliati  Do¬ 
mino  fuerunt,  nullis  eorum  meritis,  sed  sola  Dei  vocantis  miseri¬ 
cordia  fuisse  suffultum.  Tertium,  et  habuisse  ipsos  et  cognovisse 
mediatorem  Christum,  per  quem  et  Deo  conjungerentur,  et  pro¬ 
missionum  ejus  compotes  forent.  Ex  quibus  secundum,  quia  non¬ 
dum  forte  satis  innotuit,  suo  loco  fuse  demonstrabitur.  Plurimis 
enim  ac  luculentis  prophetarum  testimoniis  confirmabimus,  a  mera 
fuisse  bonitate  ac  indulgentia,  quidquid  unquam  Dominus  populo 
suo  benefecit  ac  promisit.  Tertium  quoque  suas  habuit  sparsim 
non  obscuras  demonstrationes.  Ac  ne  primum  quidem  intactum 
reliquimus. 

3.  In  hoc  ergo  explicando  (quia  ad  causam  praesentem  ma¬ 
xime  pertinet,  et  de  ipso  plus  controversiae  nobis  faciunt)  inten¬ 
tiorem  ponemus  operam;  sic  tamen  ut  si  quid  aliorum  explica¬ 
tioni  adhuc  deest,  obiter  sufficiatur,  vel  opportuno  deinde  loco 
addatur.  Sane  de  omnibus  dubitationem  eximit  apostolus,  quum 
ait  (Eom.  1,  2),  Deum  patrem  evangelium,  quod  de  filio  suo  se¬ 
cundum  tempus  destinatum  promulgavit,  longe  ante  per  prophetas 
in  scripturis  sanctis  promisisse.  Item,  fidei  justitiam,  quae  per 
evangelium  ipsum  docetur,  testimonium  habere  a  lege  et  prophe¬ 
tis  (Eom.  3,  21).  Evangelium  siquidem  hominum  corda  non  in 
praesentis  vitae  laetitia  detinet,  sed  ad  spem  immortalitatis  eve¬ 
hit;  non  terrenis  deliciis  affigit,  sed  spem  in  coelo  repositam  an¬ 
nuntians,  illuc  quodammodo  transportat.  Sic  enim  alibi  definit 
(Eph.  1,  13):  posteaquam  evangelio  credidistis,  obsignati  estis 
spiritu  promissionis  sancto,  qui  est  arrhabo  haereditatis  nostrae, 
in  redemptionem  acquisitae  possessionis.  Item  (Coi.  1,4):  audi¬ 
vimus  fidem  vestram  in  Christo  Jesu  et  caritatem  erga  sanctos : 
propter  spem  vobis  repositam  in  coelis,  de  qua  audistis  per  ser¬ 
monem  veracem  evangelii.  Item  (2  Thess.  2,  14):  vocavit  nos 
per  evangelium,  in  participationem  gloriae  Domini  nostri  Jesu 
Christi.  Dnde  et  verbum  salutis  et  potentia  Dei  ad  salvandos 
fideles,  et  regnum  coelorum  nuncupatur.  Quod  si  spiritualis  est 
evangelii  doctrina,  et  ad  vit^e  incorruptibilis  possessionem  aditum 
aperit,  ne  putemus  eos  quibus  promissum  ac  denuntiatum  fuit, 
praeterita  neglectaque  animae  cura,  in  captandis  corporis  volupta¬ 
tibus  instar  pecudum  obstupuisse.  ISTec  cavilletur  hic  quispiam, 
promissiones,  quae  in  lege  et  prophetis  de  evangelio  sunt  con¬ 
signatae,  novo  populo  esse  destinatas.  Nam  paulo  post  quam  il¬ 
lud  posuit  de  evangelio  in  lege  promisso ,  subjicit  quaecunque  lex 
continet,  ad  eos  sine  dubio  proprie  dirigi  qui  sub  lege  sunt 
(Eom.  3,  19).  In  alio  quidem  argumento,  fateor;  sed  non  adeo 

erat  obliviosus,  ut  quum  diceret  ad  Judaeos  vere  pertinere  quae¬ 
cunque  lex  docet,  non  cogitaret  quid  paucis  ante  versibus  affir- 
masset  de  evangelio  in  lege  promisso.  Clarissime  ergo  demonstrat 
apostolus  ad  futuram  vitam  praecipue  spectasse  testamentum  ve¬ 
tus,  quum  sub  eo  dicit  evangelii  promissiones  contineri. 

4.  Eadem  ratione  sequitur  et  gratuita  Dei  misericordia  con¬ 
stitisse,  et  Christi  intercessione  fuisse  confirmatum.  Nam  et  evan- 
gelica  praedicatio  nihil  aliud  quam  paterna  Dei  indulgentia  justi¬ 
ficari  praeter  suum  meritum  peccatores  pronuntiat,  et  tota  ejus 
summa  in  Christo  terminatur.  Quis  igitur  expertes  Christi  Ju¬ 
daeos  facere  ausit,  quibuscum  audimus  fuisse  percussum  evangelii 
foedus,  cujus  unicum  fundamentum  Christus  est?  Quis  alienos 
reddere  a  gratuitae  salutis  beneficio ,  quibus  administratam  fuisse 
audimus  justitiae  fidei  doctrinam?  Ac  ne  diu  de  re  liquida  dis¬ 
ceptemus,  habemus  insignem  Domini  sententiam  (Joann.  8,  56): 
Abraham  exsultavit  ut  videret  diem  meum;  vidit  et  gavisus  est. 
Et  quod  de  Abraham  testatur  illic  Christus,  ostendit  apostolus  in 
fideli  populo  fuisse  universale,  quum  dicit  (Hebr.  13,  8),  Chri¬ 
stum  manere  heri,  hodie,  et  in  saecula.  Neque  enim  de  Christi 
aeterna  divinitate  simpliciter  illic  loquitur;  sed  de  ejus  virtute, 
quae  perpetuo  fidelibus  fuit  patefacta.  Quare  et  beata  virgo  et 
Zacharias  in  suis  canticis  (Luc.  1,  54  et  72)  revelatam  in  Christo 
salutem  exhibitionem  esse  dicunt  promissionum,  quas  Abraham  et 
patriarchis  olim  fecerat  Dominus.  Si  Christum  suum  exhibendo 
jurisjurandi  sui  veteris  fidem  solvit  Dominus,  dici  non  potest  quin 
ejus  finis  in  Christo  et  vita  aeterna  semper  fuerit. 

5.  Quin  apostolus  non  foederis  tantum  gratia  pares  nobis 
facit  Israelitas,  sed  etiam  sacramentorum  significatione.  Nam  poe¬ 
narum  exemplis  quibus  castigatos  olim  fuisse  illos  scriptura  reci¬ 
tat,  deterrere  Corinthios  volens,  ne  in  similia  flagitia  incurrerent, 
a  praefatione  ista  orditur  (1  Cor.  10,  1.  11):  non  esse  cur  ullam 
praerogativam  nobis  vendicemus,  quae  nos  a  Dei  vindicta  eripiat 
quam  illi  subierunt,  quando  non  iisdem  modo  beneficiis  prose- 
quutus  sit  illos  Dominus,  sed  iisdem  quoque  symbolis  illustrem 
inter  eos  gratiam  suam  reddiderit;  ac  si  diceret:  si  confiditis  vos 
extra  periculum  esse,  quia  et  baptismus  quo  insigniti  estis,  et 
coena  quam  quotidie  suscipitis,  eximias  habent  promissiones,  in- 
terim  contempta  Dei  bonitate  licentiose  lascivitis:  scitote  nec  Ju¬ 
daeos  talibus  symbolis  caruisse,  adversus  quos  tamen  judicia  sua 
Dominus  severissime  exercuit.  Baptizati  sunt  in  transitu  maris 
et  nube ,  qua  protegebantur  ab  ardore  solis.  Transitum  illum  bap¬ 
tismum  carnalem  fuisse  ajunt,  qui  spirituali  nostro  secundum  quan- 
dam  proportionem  respondeat.  Yerum  si  id  recipitur,  non  pro¬ 
cederet  apostoli  argumentum,  qui  hic  vult  ademptum  Christianis, 
ne  baptismi  praerogativa  Judaeos  praecellere  se  putent.  Nec  ob¬ 
noxium  est  huic  cavillo  quod  protinus  sequitur,  illos  eandem  no- 
biscum  spiritualem  escam  manducasse,  ac  eundem  bibisse  spiri¬ 
tualem  potum,  quem  Christum  interpretatur. 

6.  Objiciunt  quidem,  ad  frangendam  hanc  Pauli  sententiam, 
quod  ait  Christus  (Joann.  6,  31):  patres  vestri  manducaverunt 
|  manna  in  deserto,  et  mortui  sunt;  qui  manducat  carnem  meam, 
non  morietur  in  aeternum.  Quae  duo  inter  se  nullo  negotio  con¬ 
ciliantur.  Dominus,  quia  sermonem  habebat  ad  auditores,  qui 
tantum  ventris  alimento  quaerebant  saturari,  verum  animae  cibum 
non  curabant,  ad  eorum  captum  orationem  aliquantum  attempe- 
!  rat,  praesertim  vero  comparationem  mannae  et  corporis  sui  pro 
eorum  sensu  statuit.  Postulabant  ut  acquirendae  sibi  autoritatis 

l  gratia  suam  virtutem  miraculo  aliquo  approbaret,  quale  ediderat 

Moses  in  deserto,  quum  manna  e  coelo  impetraverat.  In  manna 
autem  nihil  apprehendebant  nisi  carnalis  inediae,  qua  populus 
tunc  afflictabatur,  remedium;  ad  mysterium  illud  sublimius,  quod 
Paulus  respicit,  non  penetrabant.  Christus  ergo,  ut  demonstret 

I  quanto  praestantius  a  se  beneficium  exspectare  debeant,  quam 

quod  a  Mose  collatum  patribus  suis  praedicarent,  hanc  compara¬ 

tionem  format:  si  magnum  fuit  opinione  vestra  et  memorabile  mi¬ 
raculum,  quod  Dominus  per  Mosen  populo  suo,  ne  in  deserto 
fame  periret,  coelestem  cibum  subministravit,  quo  sustentaretur 
ad  modicum  tempus,  hinc  colligite  quanto  excellentior  sit  cibus, 
qui  immortalitatem  largitur.  Videmus  cur,  quod  in  manna  prae¬ 
cipuum  erat,  praetermiserit  Dominus,  infimam  tantum  ejus  utili¬ 
tatem  notarit.  Nempe  quoniam  Judaei,  velut  exprobrandi  studio, 
Mosen  illi  objecerant,  qui  populi  necessitati  mannae  remedio  opi¬ 
tulatus  esset,  respondet,  se  longe  superioris  gratiae  esse  admini¬ 
strum,  prae  qua  vilescere  merito  debeat  carnalis  populi  educatio, 
quam  solam  tanti  aestimabant.  Paulus,  quia  noverat  Dominum, 
quum  manna  e  coelo  deplueret,  non  in  ventris  duntaxat  pastum 
effudisse,  sed  spiritualis  quoque  mysterii  loco  dispensasse,  ad  figu¬ 
randam  quae  in  Christo  habetur  spiritualem  vivificationem,  par¬ 
tem  istam,  quae  consideratione  dignissima  erat,  non  negligit. 
Quare  certo  clareque  conficitur,  non  easdem  modo  quibus  nos 
dignatur  nunc  Dominus,  vitae  aeternae  ac  coelestis  promissiones 
communicatas  fuisse  Judaeis,  sed  etiam  sacramentis  vere  spiritua¬ 
libus  obsignatas.  Qua  de  re  copiose  Augustinus  adversus  Fau¬ 
stum  Manichaeum  disputat. 

7.  Quod  si  testimonia  ex  lege  et  prophetis  sibi  recitari  ma¬ 
lint  lectores,  ex  quibus  perspiciant  spirituale  foedus  fuisse  patri¬ 
bus  etiam  commune,  si  cuti  ex  Christo  et  apostolis  audimus,  huic 
quoque  voto  obsequar,  eoque  libentius  quod  ita  certius  convin¬ 
centur  adversarii,  ne  quid  postea  tergiversari  queant.  Atque  ab 
ea  quidem  demonstratione  incipiam,  quam  tametsi  Anabaptista- 
rum  supercilio  futilem  et  paene  ridiculam  fore  scio/ apud  dociles 
tamen  et  sanos  plurimum  valebit;  ac  pro  confesso  sumo,  eam 
verbo  Dei  inesse  vitae  efficaciam,  ut  quoscunque  Deus  participa¬ 
tione  ejus  dignatur,  eorum  animas  vivificet.  Valuit  enim  semper 
illud  Petri  (1  Petr.  1,  23),  semen  esse  incorruptibile  quod  in 
aeternum  manet,  sicuti  etiam  ex  verbis  Jesaiae  (40,  6)  colligit 

Jam  quum  hoc  sacro  vinculo  Deus  olim  sibi  devinxerit  Judaeos, 
non  dubium  est  quin  eos  segregaverit  in  spem  aeternae  vitae. 
Nam  quum  verbum  fuisse  amplexos  dico,  quod  illos  Deo  propius 
adjungeret,  communicandi  rationem  intelligo,  non  illam  generalem 
quae  per  coelum  et  terram  omnesque  mundi  creaturas  diffunditur 
(quae  licet  universa  vivificet  pro  suae  unumquodque  naturae  modo, 
non  tamen  a  corruptionis  necessitate  eruit),  sed  istam  specialem 
qua  piorum  animae  et  illuminantur  in  Dei  notitiam,  et  illi  quo¬ 
dammodo  copulantur.  Hujusmodi  verbi  illuminatione,  quum  ad¬ 
haeserint  Deo  Adam,  Abel,  Noe,  Abraham,  et  reliqui  patres, 
dico  minime  dubium  esse,  quin  illis  in  regnum  Dei  immortale 
fuerit  ingressus.  Erat  enim  solida  Dei  participatio,  quae  extra 
vitae  aeternae  bonum  esse  non  potest. 

8.  Si  tamen  illud  nonnihil  implicitum  videtur,  age,  ad  ip¬ 
sam  foederis  formulam  transeamus,  quae  non  placidis  modo  inge¬ 
niis  satisfaciet,  sed  eorum  inscitiam  abunde  coarguet,  qui  contra¬ 
dicere  nituntur.  Sic  enim  semper  pepigit  cum  servis  suis  Domi¬ 
nus:  ero  vobis  in  Deum,  et  vos  eritis  mihi  in  populum  (Levit. 
26,  12).  Quibus  verbis  et  vitam,  et  salutem,  et  omnem  sum¬ 
mam  beatitudinis  comprehendi,  prophetae  quoque  exponere  soliti 
sunt.  Non  enim  David  sine  causa  saepius  pronuntiat,  beatum 
populum  cujus  dominus  est  Deus  (Psal.  144,  15;  ibid.  33,  12), 
beatam  gentem  quam  in  haeredi tatem  sibi  elegit;  nec  terrenae 
quidem  felicitatis  gratia,  sed  quoniam  a  morte  eripit,  perpetuo 
conservat,  aeternaque  misericordia  prosequitur,  quos  in  populum 
assumpsit.  Quemadmodum  est  apud  alios  prophetas :  tu  Deus  no¬ 
ster,  non  moriemur;  Dominus,  rex  noster,  legislator  noster,  ipse 
salvabit  nos;  beatus  es  Israel,  quia  in  Domino  Deo  salvaris  (Ha- 
bac.  1,  12;  Jes.  33,  21;  Deut.  33,  29).  Sed  ne  in  re  superva¬ 
cua  multum  laboremus,  passim  in  prophetis  recurrit  haec  admo¬ 
nitio,  nihil  ad  bonorum  omnium  affluentiam,  adeoque  salutis  cer¬ 
titudinem  deesse,  modo  nobis  Dominus  sit  in  Deum;  et  merito. 
Si  enim  facies  ejus,  simul  atque  illuxit,  praesentissimum  est  sa¬ 
lutis  pignus,  cuinam  se  homini  in  Deum  manifestet,  cui  non  sa¬ 
lutis  quoque  thesauros  aperiat?  Hac  enim  conditione  Deus  noster 
est  ut  in  medio  nostri  habitet;  quemadmodum  per  Mosen  testaba¬ 
tur  (Levit.  26,  11).  Obtineri  autem  talis  ejus  praesentia  non  po¬ 
test,  ut  non  simul  vita  possideatur.  Atque  ut  nihil  ultra  expri¬ 
meretur,  satis  claram  habebant  vitae  spiritualis  promissionem  in 
his  verbis:  sum  Deus  vester  (Exod.  6,  7).  Non  enim  solis  uti¬ 
que  corporibus  Deum  se  fore  denuntiabat,  sed  animis  praecipue; 
animae  autem,  nisi  per  justitiam  Deo  conjunctae,  ab  ipso  alienae 
in  morte  manent.  Adsit  rursum  illa  conjunctio :  perpetuam  salu¬ 
tem  secum  ducet. 

9.  Accedit  eo,  quod  non  modo  se  illis  Deum  esse  testaba¬ 
tur,  sed  se  quoque  semper  fore  promittebat,  quo  spes  eorum, 
praesentibus  bonis  non  contenta,  in  aeternitatem  protenderetur. 
Id  porro  valuisse  apud  eos  temporis  futuri  notationem  ostendunt 

multae  voces,  ubi  se  non  in  praesentibus  tantum  malis,  sed  in 
posterum  consolantur  fideles,  quod  sibi  Deus  nunquam  defuturus 
esset.  Jam  vero  (quae  pars  erat  secunda  promissionis)  ipsos  de 
Dei  benedictione  extra  terrenae  vitae  limites  erga  se  proroganda, 
clarius  etiamnum  confirmabat:  ero  Deus  seminis  vestri  post  vos 
(Gen.  17,  7).  Nam  si  suam  erga  mortuos  benevolentiam  declara¬ 
turus  erat,  benefaciendo  posteris,  erga  ipsos  multo  minus  defutu¬ 
rus  erat  ejus  favor.  Neque  enim  instar  hominum  est  Deus,  qui 
suum  ideo  amorem  ad  amicorum  filios  transferunt,  quia  morte  in¬ 
terrumpitur  eorum  facultas,  quo  minus  iis  quibus  bene  volebant 
impendant  sua  officia.  At  Deus,  cujus  beneficentia  morte  non 
impeditur,  suae  profecto  misericordiae  fructum  mortuis  non  tollit, 
quam  eorum  causa  transfundit  in  mille  generationes  (Exod.  20,  6). 
Praeclaro  igitur  documento  magnitudinem  atque  affluentiam  suae 
bonitatis,  quam  post  mortem  sensuri  essent,  volebat  illis  Domi¬ 
nus  commendare,  quum  talem  describebat  quae  in  totam  familiam 
exuberaret.  Hujus  vero  promissionis  veritatem  tum  obsignavit 
Dominus,  et  quasi  complementum  protulit,  quum  Deum  se  Abra- 
ham ,  Isaac  et  Jacob  longe  post  eorum  mortem  appellaret  (ibid. 
3 ,  6).  Quid  enim  ?  an  non  ridicula  erat  appellatio ,  si  perierant  r 
Perinde  enim  fuisset  ac  si  ita  foret  loquutus :  ego  sum  Deus  eorum, 
qui  non  sunt.  Proinde  uno  isto  argumento  Sadducaeos  a  Christo 
constrictos  fuisse  evangelistae  referunt  (Matth.  22,  32;  Luc.  20,  37), 
ut  ne  infitiari  quidem  possent  resurrectionem  mortuorum  a  Mose 
esse  testatam.  Nempe  qui  ex  ipso  Mose  didicerant,  omnes  sanc¬ 
tos  esse  in  manu  illius  (Deut.  33,  3).  Unde  inferre  promptum 
erat,  ne  morte  quidem  exstingui  quos  in  tutelam,  custodiam,  pro¬ 
tectionemque  suam  recepisset  qui  mortis  et  vitae  est  arbiter. 

10.  Jam  (qui  praecipuus  est  cardo  in  hac  controversia)  di- 
spiciamus  annon  ipsi  quoque  fideles  sic  instituti  fuerint  a  Domino, 
ut  meliorem  alibi  vitam  sibi  esse  sentirent,  ac  neglecta  terrena 
illam  meditarentur.  Primum,  quae  divir&tus  injuncta  illis  fuit  vi¬ 
vendi  conditio,  assiduum  erat  exercitium,  quo  admonerentur  se 
omnium  esse  miserrimos,  si  in  hac  modo  vita  felices  essent.  Adam, 
vel  sola  recordatione  perditae  felicitatis  infelicissimus ,  anxiis  labo¬ 
ribus  egestatem  suam  aegre  sustentat,  ac  ne  in  solis  manuum  la¬ 
boribus  Dei  maledictione  prematur,  unde  solatium  illi  restabat, 
extremum  luctum  percipit.  Ex  duobus  filiis  alter  illi  nefando  fra¬ 
tris  parricidio  eripitur;  eum  habet  superstitem  cujus  aspectum  me¬ 
rito  detestetur  ac  horreat.  Abel  in  ipso  aetatis  flore  crudeliter 
trucidatus  exemplum  est  humanae  calamitatis.  Noe  bonam  aetatis 
partem  (dum  totus  orbis  secure  deliciatur)  cum  magna  fatigatione 
in  arca  exstruenda  deterit.  Quod  mortem  effugit,  id  fit  majori¬ 
bus  ejus  molestiis  quam  si  centum  mortes  obeundae  essent.  Nam 
praeterquam  quod  arca  illi  est  quasi  sepulcrum  decem  mensium, 
insuavius  nihil  esse  potest  quam  in  animalium  stercoribus  paene 
immersum  tamdiu  detineri.  Postquam  tantas  difficultates  elucta¬ 
tus  est,  in  novam  moeroris  materiam  incidit:  ludibrio  se  haberi 


302 


LIBER  II.  DE  COGNITIONE  DEI  REDEMPTORIS. 


a  proprio  filio  videt,  et  ei  quem  magno  Dei  beneficio  salvum  ex 
diluvio  receperat,  suo  ipsius  ore  maledicere  cogitur. 

11.  Abraham  quidem  unus  instar  decem  myriadum  nobis 
esse  debet,  si  spectatur  ejus  fides,  quae  nobis  in  optimam  cre¬ 
dendi  regulam  proponitur;  in  cujus  etiam  genere,  ut  filii  Dei  si¬ 
mus,  censeri  nos  oportet.  Quid  vero  absurdius,  quam  patrem 
omnium  fidelium  esse  Abraham,  et  ne  postremum  quidem  angu¬ 
lum  inter  illos  tenere  ?  Atqui  ex  numero ,  imo  ex  gradu  apprime 
honorifico  dejici  non  potest,  quin  aboleatur  tota  ecclesia.  Jam 
quod  ad  vitae  experimenta  attinet,  ubi  primum  vocatur  Dei  im¬ 
perio.  a  patria,  parentibus,  amicis  avellitur,  in  quibus  praeci¬ 
puam  vitae  dulcedinem  esse  putant,  ac  si  illum  destinato  consilio 
omnibus  vitae  oblectamentis  spoliare  Dominus  vellet.  Simul  ac 
terram  ingressus  est  in  qua  jubetur  habitare,  fame  inde  exigitur. 
Eo  ad  opem  quaerendam  refugit,  ubi,  quo  se  incolumem  servet, 
necesse  habet  uxorem  prostituere;  quod  incertum  an  multis  mor¬ 
tibus  fuerit  acerbius.  Ubi  in  terram  habitaculi  sui  reversus  est, 
inde  rursum  fame  expellitur.  Qualis  est  felicitas  eam  terram  in¬ 
colere  ubi  toties  esuriendum ,  imo  vero  inedia  pereundum ,  nisi 
aufugias?  Simul  eodem  necessitatis  redigitur  apud  Abimelech,  ut 
caput  redimere  jactura  uxoris  opus  habeat.  Dum  huc  atque  illuc 
multos  annos  incertus  vagatur,  assiduis  servorum  rixis  compelli¬ 
tur,  nepotem,  quem  filii  loco  habebat,  a  se  dimittere.  Quae 
discessio  sine  dubio  non  aliter  ab  eo  accepta  fuit,  quam  si  mem¬ 
bri  unius  sectionem  passus  foret.  Paulo  post  captivum  ab  hosti¬ 
bus  abripi  audit.  Quocunque  pergat,  vicinos  reperit  immanis  bar¬ 
bariae,  qui  ne  ex  effossis  quidem  magno  labore  puteis  aquam  bi¬ 
bere  sinant.  Neque  enim  usum  redimeret  a  rege  Gerar,  nisi  ante 
fuisset  prohibitus.  Jam  ubi  ad  effoetam  senectutem  ventum  est, 
quod  habet  ea  aetas  insuavissimum  et  acerbissimum,  orbitate  mulc- 
tatum  se  videt,  donec  praeter  spem  Ismaelem  gignit;  cujus  tamen 
nativitatem  magno  redimit,  dum  Sarae  probris  fatigatur,  perinde 
ac  si  ancillae  contumaciam  fovendo,  domesticae  perturbationis  ipse 
causa  esset.  Nascitur  demum  Isaac,  sed  ea  mercede  ut  exturbe¬ 
tur  primogenitus  Ismael,  ac  pro  derelicto  paene  hostiliter  proji¬ 
ciatur.  Ubi  solus  relictus  est  Isaac ,  in  quo  acquiescat  defessa 
boni  viri  senectus,  paulo  post  mactare  ipsum  jubetur.  Quid  ca¬ 
lamitosius  excogitet  humana  mens  quam  patrem  fieri  filii  carnifi¬ 
cem?  Si  morbo  absumptus  foret,  quis  non  putasset  miserrimum 
esse  senem,  cui  in  ludibrium  datus  esset  filius,  ob  quem  orbitatis 
dolor  ei  geminaretur?  Si  ab  extraneo  aliquo  interfectus,  indigni¬ 
tate  multum  esset  aucta  calamitas:  istud  vero  omnia  calamitatis 
exempla  superat,  patris  manu  trucidari.  Sic  denique  toto  vitae 
curriculo  jactatus  ac  vexatus  fuit,  ut  si  quis  velut  in  tabula  exem¬ 
plar  calamitosae  vitae  depingere  velit,  nihil  reperiat  magis  appo¬ 
situm.  Neque  objiciat  quispiam  eum  non  fuisse  prorsus  infelicem, 
quod  a  tot  tantisque  tempestatibus  prospere  tandem  emerserit. 
Non  enim  beatam  vitam  ducere  illum  dicemus,  qui  per  infinitas 

difficultates  ad  longum  spatium  laboriose  eluctetur;  sed  qui,  sine 
i  malorum  sensu,  praesentibus  bonis  placide  fruatur. 

12.  Isaac,  qui  minoribus  malis  afflictatur,  vix  tamen  mini¬ 
mum  suavitatis  gustum  percipit.  Eas  ipse  quoque  vexationes  ex¬ 
peritur,  quae  beatum  esse  hominem  in  terra  non  sinant.  Illum 
|  fames  fugat  e  terra  Chanaan.  TJxor  e  sinu  illi  eripitur.  Vicini 
|  illum  subinde  exagitant,  ac  modis  omnibus  premunt,  ut  de  aqua 
etiam  cogatur  decertare.  Domi  suae  a  nuribus  multum  molestia¬ 
rum  sustinet;  filiorum  dissidio  angitur;  nec  mederi  tanto  malo 
potest,  nisi  per  exsilium  ejus  cui  benedixerat.  At  vero  Jacob 
nihil  quam  extremae  infelicitatis  insigne  est  exemplar.  Pueritiam 
domi  inquietissime  transigit  inter  fratris  primogeniti  minas  ac  ter¬ 
rores,  quibus  demum  cedere  cogitur.  Profugo  a  parentibus  ac 
natali  solo  praeterquam  quod  acerbum  est  exsulare ,  apud  Laban 
avunculum  nihilo  mitius  ac  humanius  accipitur.  Parum  est  du¬ 
rissimam  atque  austerissimam  septem  annis  servire  servitutem,  nisi 
dolo  malo  in  uxore  eludatur.  Alterius  uxoris  gratia  in  novam 
servitutem  ingrediendum  est,  ubi  totum  diem  solis  aestu  torrea¬ 
tur,  noctu  pervigil  urgeatur  gelu  ac  frigore,  quemadmodum  ipse 
conqueritur.  Tantam  vitae  asperitatem  dum  annos  viginti  susti¬ 
net,  quotidie  novis  soceri  injuriis  affligitur.  Nec  domi  suae  quie¬ 
tus  est,  quam  videt  uxorum  odiis,  jurgiis,  aemulationibus  distrac¬ 
tam  ac  paene  dissipatam.  Ubi  in  patriam  jubetur  se  recipere, 
abitum  captare  illi  necesse  est  ignominiosae  fugae  similem;  nec 
tamen  soceri  iniquitatem  ita  potest  effugere,  quin  ejus  probris  ac 
contumeliis  in  medio  itinere  vexetur.  Excipit  mox  eum  multo 
saevior  difficultas.  Nam  dum  ad  fratrem  accedit,  tot  mortes  ha¬ 
bet  in  conspectu,  quot  ab  homine  crudeli  et  inimico  parari  queant. 
Diris  ergo  terroribus  supra  modum  discruciatur  ac  discerpitur  quam- 
diu  adventum  ejus  exspectat;  ubi  in  conspectum  ejus  prodit,  tan- 
quam  semimortuus  ad  pedes  procumbit,  donec  placatiorem  sentit, 
quam  sperare  ausus  fuerat.  Ad  haec  Eachele,  unice  dilecta  con- 
juge,  primo  terrae  ingressu  privatur.  Postea  quem  ab  ea  filium 
sustulerat,  eoque  prae  aliis  amabat,  a  fera  laceratum  audit ;  cujus 
ex  morte  quantum  moerorem  ceperit,  declarat  ipse,  quod  post 
diuturnas  lacrymas  solatiis  omnibus  viam  obstinate  claudit,  nihil 
sibi  reliquum  faciens  nisi  ut  descendat  ad  filium  lugens  in  sepul¬ 
crum.  Interim  raptus  et  defloratio  filiae,  in  iis  vindicandis  filio¬ 
rum  audacia,  quae  illum  non  foetere  modo  fecerat  apud  omnes 
regionis  incolas,  sed  praesentissimum  internecionis  periculum  illi 
creaverat,  quantae  anxietatis,  luctus,  taedii  causae  erant?  Sequi¬ 
tur  horrendum  illud  flagitium  Kuben  primogeniti,  quo  nihil  gra¬ 
vius  accidere  poterat.  Nam  quum  inter  summa  infortunia  repo¬ 
natur  uxoris  pollutio,  quid  dicendum  sit  ubi  a  proprio  filio  per¬ 
petratum  est  id  scelus?  Aliquanto  post  altero  incestu  contami¬ 
natur  familia,  ut  constantissimum  alioqui  et  infractum  calamitati¬ 
bus  animum  tot  dedecora  labefactare  debeant.  Sub  extremum 
vitae,  dum  suae  ac  suorum  inediae  succurrere  quaerit,  novi  in- 

fortunii  nuntio  percellitur,  qui  intelligit  lilium  alterum  in  vinculis 
detineri ;  quem  ut  recipiat ,  Benjamin  unicum  suum  desiderium, 
permittere  aliis  cogitur.  Quis  putet  in  tanta  malorum  congerie 
momentum  illi  datum,  quo  saltem  secure  respiraret?  Itaque  ipse 
optimus  de  se  testis  asseverat  Pharaoni ,  dies  suos  breves  ac  ma¬ 
los  fuisse  super  terram.  Qui  per  continuas  miserias  vitam  se 
transegisse  pronuntiat,  negat  profecto  eam  prosperitatem  se  sen¬ 
sisse  quae  illi  a  Domino  promissa  fuerat.  Ergo  aut  malignus  in- 
gratusque  Dei  gratiae  aestimator  erat  Jacob,  aut  vere  se  miserum 
fuisse  super  terram  profitebatur.  Si  vera  fuit  affirmatio ,  sequitur 
non  habuisse  ipsum  spem  in  rebus  terrenis  defixam. 

13.  Si  sancti  isti  patres,  quod  utique  indubitatum  est,  bea¬ 
tam  vitam  exspectarunt  e  manu  Dei ,  aliam  quam  terrestris  vitae 
beatitudinem  et  cogitarunt  et  viderunt.  Quod  etiam  pulcherrime 
ostendit  apostolus  (Hebr.  11,  9).  Eide,  inquit,  demoratus  est 
Abraham  in  terra  promissionis,  tanquam  aliena,  in  casulis  habi¬ 
tando,  cum  Isaac  et  Jacob  consortibus  ejusdem  haereditatis.  Ex¬ 
spectabant  enim  bene  fundatam  civitatem,  cujus  opifex  ac  condi¬ 
tor  Deus.  In  fide  defuncti  sunt  omnes  isti,  non  acceptis  promis¬ 
sionibus;  sed  procul  eas  inspicientes,  ac  credentes,  confitentesque 
quod  hospites  et  inquilini  forent  super  terram.  Quo  significant 
se  patriam  inquirere.  Et  si  desiderio  ejus  quam  reliquerant  tacti 
fuissent,  erat  facultas  revertendi:  sed  meliorem  appetebant,  nempe 
coelestem.  Unde  Deus  non  erubescit  vocari  eorum  Deus;  quando 
paravit  illis  civitatem.  Stipitibus  enim  obtusiores  fuissent ,  tam 
pertinaciter  promissiones  consectando,  quarum  nulla  spes  in  terris 
apparebat,  nisi  complementum  earum  alibi  exspectassent.  Id  vero 
in  primis  non  sine  ratione  urget,  quod  peregrinationem  hanc  vi¬ 
tam  nuncuparunt,  qualiter  et  Moses  refert  (Gen.  47,  9).  Si  enim 
peregrini  et  inquilini  sunt  in  terra  Canaan,  ubi  promissio  Domini, 
qua  illius  constituti  erant  haeredes?  Manifeste  ergo  indicat  longius 
spectare,  quod  de  possessione  illis  Dominus  promiserat.  Quare 
pedem  in  terra  Canaan  non  acquisierunt  nisi  in  sepulcrum,  quo 
testabantur  se  sperare  fructum  promissionis  non  nisi  post  mortem 
percepturos.  Atque  haec  causa  est  cur  tanti  aestimaverit  Jacob 
illic  sepeliri,  ut  jurejurando  adegerit  filium  Joseph  ad  eam  polli¬ 
citationem;  cur  Joseph  post  aliquot  saecula  transferri  ossa  sua, 
jam  pridem  in  cinerem  collapsa,  voluerit. 

14.  Denique  aperte  constat,  in  omnibus  vitae  studiis  pro¬ 
positam  futurae  vitae  beatitudinem  habuisse.  Quorsum  enim  pri- 
mogenituram  tantopere  atfectasset,  tantoque  periculo  ambiisset  Ja¬ 
cob,  quae  exsilium  et  tantum  non  abdicationem  illi  conflatura 
erat,  boni  vero  nihil  prorsus  allatura,  nisi  ad  altiorem  benedic¬ 
tionem  respexisset?  Atque  eum  sibi  sensum  fuisse  declaravit  ea 
voce  quam  inter  ultimos  spiritus  edidit:  salutare  tuum  exspectabo 
Domine  (Gen.  49,  18).  Quam  salutem  exspectasset ,  quum  intel- 
ligeret  se  animam  exspirare,  nisi  in  morte  initium  novae  vitae 
cerneret?  Et  quid  de  sanctis  ac  filiis  Dei  disceptamus,  quum 

ejusmodi  intelligentiae  gustu  ne  is  quidem  caruerit,  qui  veritatem 
oppugnare  alioqui  nitebatur?  Quid  enim  sibi  volebat  Balaam, 
quum  diceret  (Hum.  23,  10):  moriatur  anima  mea  morte  justo¬ 
rum,  et  fiant  novissima  mea  similia  eorum,  nisi  quod  sentiebat 
id  quod  postea  David  prodidit  (Psal.  116,  15  et  34,  22),  pre¬ 
tiosam  esse  mortem  sanctorum  in  conspectu  Domini,  mortem  vero 
impiorum  pessimam?  Si  ultima  linea  et  meta  in  morte  forent, 
nullum  in  ea  notari  posset  discrimen  justi  et  impii.  Sorte,  quae 
post  mortem  utrosque  diversa  manet,  inter  se  distinguuntur. 

15.  Nondum  ultra  Mosen  progressi  sumus,  quem  isti  nihil 
aliud  officii  habuisse  dicunt ,  quam  ut  carnalem  populum  agri 
ubertate  rerumque  omnium  copia  ad  colendum  Deum  induceret, 
et  tamen  (nisi  quis  sponte  semet  offerentem  lucem  refugiat)  per¬ 
spicua  jam  exstat  spiritualis  foederis  declaratio.  Quod  si  ad  pro¬ 
phetas  descendamus,  illic  plenissimo  fulgore  et  vita  aeterna  et 
regnum  Christi  se  profert.  Ac  primum  David,  qui  ut  tempore 
aliis  fuit  superior,  ita  pro  ordine  divinae  dispensationis  coelestia 
mysteria  obscurius  quam  illi  adumbravit,  quanta  tamen  perspicui¬ 
tate  ac  certitudine  ad  eum  scopum  omnia  sua  dirigit?  Terrestrem 
habitationem  qualiter  aestimarit  testatur  haec  sententia  (Psal.  39, 
13):  advena  hic  sum  et  peregrinus,  quemadmodum  omnes  patres 
mei;  vanitas  omnis  homo  vivens,  velut  umbra  quisque  obambulat; 
et  nunc  quae  exspectatio  mea,  Domine?  spes  mea  ad  te  ipsa. 
Sane  qui  nihil  esse  in  terra  solidum  aut  stabile  confessus  spei  ta¬ 
men  in  Deum  firmitatem  retinet,  alibi  repositam  sibi  felicitatem 
contemplatur.  Ad  eam  contemplationem  fideles  revocare  solet  quo¬ 
ties  vult  eos  vere  consolari.  Nam  alibi  (ibid.  103,  17)  postquam 
de  brevitate  fluxaque  et  evanida  imagine  humanae  vitae  loquutus 
est,  subjicit:  misericordia  autem  Domini  usque  in  aeternum,  su¬ 
per  timentes  eum.  Cui  simile  est  quod  habetur  etiam  Psalmo  cen¬ 
tesimo  secundo  (v.  26):  initio  Domine  tu  fundasti  terram,  et  opera 
manuum  tuarum  sunt  coeli;  ipsi  peribunt,  tu  autem  permanes; 
velut  vestis  veterascent,  et  sicut  indumentum  mutabis  eos:  tu 
autem  idem  ipse  perstas,  et  anni  tui  non  deficient;  filii  servorum 
tuorum  habitabunt,  et  posteri  eorum  coram  te  stabilientur.  Si  ob 
coeli  ac  terrae  interitum  non  desinunt  pii  stabiliri  coram  Domino, 
sequitur  eorum  salutem  cum  Dei  aeternitate  esse  conjunctam.  At¬ 
qui  omnino  non  potest  stare  spes  ista,  nisi  in  promissionem  re¬ 
cumbat  quae  apud  Jesaiam  (51,  6)  exponitur.  Coeli,  inquit  Do¬ 
minus,  sicut  fumus  liquescent;  terra  sicut  vestimentum  atteretur, 
et  habitatores  ejus  sicut  haec  interibunt :  salus  autem  mea  in  aeter¬ 
num  erit,  et  justitia  mea  non  deficiet.  Ubi  justitiae  ac  saluti 
tribuitur  perpetuitas,  non  quatenus  penes  Deum  resident,  sed 
quatenus  ab  hominibus  sentiuntur. 

16.  Neque  vero  aliter  accipere  liceat,  quae  de  fidelium  pro¬ 
spero  successu  passim  canit,  nisi  ut  in  coelestis  gloriae  manife¬ 
stationem  conferantur.  Qualia  sunt  (Psal.  97,  10):  custodit  Do¬ 
minus  animas  sanctorum  suorum ,  de  manu  peccatoris  liberabit 

eos;  lux  orta  est  justo,  et  rectis  corde  laetitia  (ibid.  112,  4). 
Item :  justitia  pii  manet  in  saeculum  saeculi ,  cornu  ejus  exaltabi¬ 
tur  in  gloria;  desiderium  peccatorum  peribit  (Psal.  112,  9.  10). 
Item  (ibid.  140,  14):  verum  tamen  justi  confitebuntur  nomini 
tuo;  habitabunt  recti  cum  vultu  tuo.  Item  (ibid.  112,  6):  in  me¬ 
moria  aeterna  erit  justus.  Item  (ibid.  34,  23):  redimet  Dominus  I 
animas  servorum  suorum.  Siquidem  servos  suos  Dominus  impio¬ 
rum  libidini  non  vexandos  modo ,  sed  lacerandos  perdendosque 
saepe  permittit;  in  tenebris  et  squaliore  languere  patitur  bonos, 
dum  impii  paene  inter  stellas  refulgent;  nec  illos  ita  vultus  sui 
serenitate  exhilarat,  ut  diuturna  laetitia  fruantur.  Quamobrem  ne 
ipse  quidem  dissimulat,  si  in  praesentem  rerum  statum  oculos  de¬ 
figant  fideles,  gravissima  tentatione  perculsum  iri,  ac  si  nulla  es¬ 
set  innocentiae  apud  Deum  gratia  nec  merces.  Adeo  impietas, 
ut  plurimum,  prosperatur  ac  floret,  dum  piorum  natio  ignominia,  j 
paupertate,  contemptu,  omnique  crucis  genere  premitur.  Parum, 
inquit  (ibid.  73,  2),  abfuit  quin  lapsus  pes  meus,  quin  effusi  fue-  . 
rint  gressus  mei,  dum  urit  me  fortuna  stultorum,  dum  improbo¬ 
rum  prosperitatem  video.  Tandem  post  narrationem  concludit  j 
(ibid.  v.  16):  instituebam  cogitationem  si  possem  haec  cognoscere; 
sed  tormentum  est  spiritui  meo,  donec  ingrediar  in  sanctuarium 
Domini,  et  intelligam  novissimum  eorum. 

17.  Ergo  vel  ista  Davidis  confessione  discamus,  non  igno¬ 
rasse  sanctos  patres  sub  veteri  testamento,  quam  raro  vel  nun¬ 
quam  in  hoc  mundo  repraesentet  Deus  quae  servis  suis  pollicetur, 
atque  ideo  animos  ad  Dei  sacrarium  sustulisse,  in  quo  recondi¬ 
tum  habebant,  quod  in  praesentis  vitae  umbra  non  apparet.  Hoc 
erat  ultimum  Dei  judicium,  quod  quum  oculis  minime  cernerent, 
fide  contenti  erant  intelligere.  Qua  fiducia  freti,  quidquid  eveni¬ 
ret  in  mundo ,  venturum  tamen  aliquando  tempus  non  dubitabant,  i 
quo  Dei  promissiones  implerentur.  Qualiter  istae  voces  testantur : 
ego  in  justitia  contemplabor  faciem  tuam,  satiabor  specie  tua  j 
(ibid.  17,  15).  Item:  ego  sicut  oliva  viridis  in  domo  Domini 
(ibid.  52,  10).  Item:  justus  ut  palma  florebit,  sicut  cedrus  Li¬ 
bani  frondescet;  plantati  in  domo  Domini,  in  atriis  Dei  nostri 
florebunt;  adhuc  fructificabunt  in  senecta,  pingues  ac  virides  erunt 
(ibid.  92,  13  seqq.).  Quum  paulo  ante  dixisset,  quam  profundae 
sunt  cogitationes  tuae  Jehova,  dum  florent  impii,  germinant  quasi 
herba,  ut  pereant  in  perpetuum.  Ubi  species  ista  et  decor  fidelium, 
nisi  nbi  mundi  hujus  facies  regni  Dei  manifestatione  inversa  fue¬ 
rit?  In  illam  aeternitatem  quum  oculos  converterent,  contempta 
praesentium  calamitatum  momentanea  asperitate,  secure  in  has 
voces  erumpebant  (ibid.  55,  23.  24):  non  dabis  in  aeternum  ut 
moriatur  justus,  tu  vero  praecipitabis  scelestos  in  puteum  interi¬ 
tus.  Ubi  in  hoc  mundo  puteus  aeterni  exitii,  qui  sceleratos  ab¬ 
sorbeat,  in  quorum  felicitate  hoc  quoque  alibi  numeratur,  quod 
diem  extremum  in  puncto  sine  multo  languore  claudunt?  Ubi 
tanta  sanctorum  stabilitas,  quos  ipse  David  non  modo  concuti, 

sed  opprimi  et  conteri  prorsus  ubique  conqueritur?  Nempe  ob 
oculos  sibi  statuebat,  non  quid  ferat  instabilis  et  plus  quam  aestua¬ 
ria  mundi  vicissitudo;  sed  quid  facturus  sit  Dominus,  quum  ad 
aeternam  coeli  ac  terrae  constitutionem  olim  sedebit.  Quemad¬ 
modum  alio  loco  eleganter  describit  (Psal.  49,  7.  8  etc.) :  nitun¬ 
tur  stulti  opulentia  sua,  ob  divitias  multas  superbiunt;  et  tamen 
nemo,  quantalibet  excellentia  polleat,  redimere  fratrem  suum  a 
morte  possit,  nemo  pretium  redemptionis  solvere.  Quum 

autem  videant  et  sapientes  mori,  perversos  pariter  et  stultos  in¬ 
terire,  et  alienis  relinquere  divitias  suas,  cogitant  domos  sibi  per¬ 
mansuras  in  sempiternum,  habitationes  in  saecula,  et  nomina  sua 
in  terra  celebrant.  At  homo  in  honore  non  permanebit:  similis 
erit  pecudibus  quae  intereunt.  Haec  meditatio  eorum,  summa 
stultitia  est:  quam  tamen  posteri  cupide  aemulantur.  Instar  gre- 
|  gis  apud  inferos  collocabuntur,  mors  praesidebit  illis.  Exorta 
luce  recti  dominabuntur  illis;  forma  ipsorum  peribit;  infernus,  ip¬ 
sorum  domicilium.  Primum  illa  stultorum  irrisio,  quod  in  lubri¬ 
cis  et  volubilibus  mundi  bonis  acquiescant,  ostendit  longe  aliam 
sapientibus  quaerendam  esse  felicitatem.  Sed  illic  resurrectionis 
mysterium  evidentius  reserat,  ubi  illis  perditis  et  exstinctis  pio¬ 
rum  regnum  erigit.  Quem  enim,  quaeso,  dicemus  esse  illum  lu¬ 
cis  exortum ,  nisi  novae  vitae  revelationem ,  quae  finem  praesen¬ 
tis  sequitur? 

18.  Inde  illa  nascebatur  cogitatio,  quam  in  miseriarum  so- 
latium  ac  tolerantiae  remedium  fideles  usurpabant:  momentum  in 
indignatione  Domini,  vita  in  ejus  misericordia  (ibid.  30,  6).  Quo¬ 
modo  afflictiones  momento  terminabant,  qui  per  totam  fere  vitam 
affligebantur?  ubi  tantam  videbant  divinae  benignitatis  duratio- 
nem,  cujus  vix  minimum  gustum  delibabant?  Si  in  terra  haesis¬ 
sent,  nihil  tale  reperire  poterant:  sed  quia  coelum  intuebantur, 
agnoscebant  punctum  esse  temporis,  quo  exercentur  per  crucem 
sancti  a  Domino;  miserationes  saeculi  esse,  quibus  colliguntur; 
rursum  impiorum,  qui  per  somnium  beati  ad  diem  unum  essent, 
aeternum  ac  nunquam  finiendum  exitium  praevidebant.  Unde  il¬ 
lae  voces  (Prov.  10,  7):  memoria  justi  in  benedictione  erit;  no¬ 
men  autem  impiorum  putrescet.  Pretiosa  mors  sanctorum  in  con¬ 
spectu  Domini;  mors  peccatorum  pessima  (Psal.  116,  15  et  34,  22). 
Item  apud  Samuelem  (1  Sam.  2,  9):  Dominus  pedes  sanctorum 
servabit,  et  impii  in  tenebris  conticescent.  Quae  significant,  illos 
probe  cognovisse ,  utcunque  varie  circumferrentur  sancti ,  ultimum 
tamen  eorum  exitum,  vitam  ac  salutem ;  impiorum  felicitatem  amoe¬ 
nam  esse  viam  qua  in  mortis  voraginem  paulatim  labuntur.  Ideo 
istorum  mortem  vocabant  (Ez.  28,  10  et  31,  18  et  alibi)  exitium 
incircumcisorum,  ut  quibus  resurrectionis  spes  praecisa  esset.  Quare 
nullam  hac  excogitare  potuit  David  graviorem  imprecationem:  de¬ 
leantur  de  libro  vitae,  et  cum  justis  non  scribantur  (Psal.  69,  29). 

19.  Prae  aliis  vero  insignis  illa  sententia  Job  (19,  25):  scio 
quia  redemptor  meus  vivit,  et  in  novissimo  die  de  terra  resur- 

recturus  sum,  et  in  carne  mea  videbo  Deum  salvatorem  meum; 
reposita  est  haec  spes  mea  in  sinu  meo.  Qui  volunt  venditare 
suum  acumen,  cavillantur  non  esse  haec  intelligenda  de  ultima 
resurrectione,  sed  de  primo  quoque  die,  quo  sibi  mitiorem  fore 
Deum  Job  exspectabat:  quod  ut  illis  ex  parte  demus,  extorque¬ 
bimus  tamen,  velint,  nolint,  ad  eam  spei  amplitudinem  non  po¬ 
tuisse  pervenire  Job  si  cogitatione  in  terra  resedisset.  Necesse 
ergo  est  fateamur ,  oculos  in  futuram  immortalitatem  sustulisse, 
qui  sibi  vel  in  sepulcro  jacenti  redemptorem  affore  conspexerit. 
Siquidem  de  praesenti  tantum  vita  cogitantibus  mors  extrema  est 
desperatio,  quae  nec  ipsa  spem  ejus  abscindere  poterat.  Etiam 
si  me  occiderit,  dicebat  (Job.  13,  15),  in  ipso  nihilominus  spe¬ 
rabo.  Nec  mihi  obstrepat  hic  nugator  quispiam,  paucorum  fuisse 
istas  voces,  unde  minime  probetur  talem  fuisse  inter  Judaeos  doc¬ 
trinam.  Responsum  enim  a  me  statim  accipiet,  paucos  istos  non 
prodidisse  talibus  sententiis  arcanam  aliquam  sapientiam,  ad  quam 
seorsum  ac  privatim  excellentia  tantum  ingenia  admitterentur;  sed, 
ut  erant  constituti  a  spiritu  sancto  plebis  doctores,  quae  commu¬ 
niter  ediscenda  essent  Dei  mysteria,  et  popularis  religionis  prin¬ 
cipia  esse  deberent,  palam  promulgasse.  Quum  ergo  audiamus 
publica  spiritus  sancti  oracula,  quibus  de  spirituali  vita  tam  clare 
ac  dilucide  in  Judaeorum  ecclesia  disseruit,  intolerabilis  pertina¬ 
ciae  fuerit  eos  ad  carnale  tantummodo  foedus  ablegare,  ubi  so¬ 
lius  terrae  ac  terrestris  opulentiae  fiat  mentio. 

20.  Si  ad  posteriores  prophetas  descendam,  illic  vero  liceat, 
quasi  in  campo  nostro,  libere  spatiari.  Nam  si  in  Davide,  Job, 
Samuele  fuit  non  difficilis  victoria,  illic  multo  est  facilior.  Hanc 
enim  oeconomiam  et  hunc  ordinem  in  dispensando  misericordiae 
suae  foedere  tenuit  Dominus,  ut  quo  propius,  temporis  progressu, 
ad  plenam  exhibitionem  accedebatur,  ita  majoribus  in  dies  reve¬ 
lationis  incrementis  illustraret.  Proinde  initio,  quum  prima  sa¬ 
lutis  promissio  Adae  data  fuit,  quasi  tenues  scintillae  emicarunt; 
postea  facta  accessione,  major  lucis  amplitudo  coepit  exseri,  quae 
magis  ac  magis  deinde  emersit,  latiusque  fulgorem  suum  protulit, 
donec  tandem  nubibus  omnibus  discussis,  sol  justitiae  Christus 
universum  terrarum  orbem  ad  plenum  illuminavit.  Non  est  ergo 
metuendum  ne,  si  ad  causam  nostram  comprobandam  prophetarum 
petamus  suffragia,  illa  nos  deficiant,  sed  quia  ingentem  materiae 
sylvam  fore  video,  in  qua  diutius  multo  immorari  necesse  sit  quam 
ferat  instituti  ratio,  esset  enim  opus  longi  voluminis,  simulque 
vel  parum  perspicaci  lectori  viam  me  stravisse  ex  superioribus 
arbitror,  qua  inoffenso  cursu  pergere  queat,  a  prolixitate  non 
adeo  in  praesens  necessaria  abstinebo:  praemonitis  tamen  lectori¬ 
bus,  ut  viam  sibi  ea  clavi  expedire  meminerint,  quam  prius  in 
manum  illis  dedimus.  Nempe,  quoties  fidelis  populi  beatitudinem 
prophetae  commemorant  (cujus  vix  minima  vestigia  in  praesenti 
vita  cernuntur),  ad  hanc  distinctionem  confugiant:  Dei  bonitatem 
quo  melius  prophetae  commendarent,  temporariis  beneficiis,  velut 

lineamentis  quibusdam,  populo  adumbrasse ;  sed  talem  ejus  pinxisse 
effigiem  quae  mentes  extra  terram,  elementa  mundi  hujus,  et 
periturum  saeculum  raperet,  atque  ad  cogitandam  futurae  ac  spi¬ 
ritualis  vitae  felicitatem  necessario  excitaret. 

21.  Exemplo  uno  contenti  erimus.  Quum  Israelitae  Baby¬ 
lonem  deportati  suam  dissipationem  morti  simillimam  esse  cerne¬ 
rent,  dimoveri  ab  ea  opinione  vix  poterant,  quin  fabulosum  pu¬ 
tarent  esse  quod  de  sua  restitutione  vaticinabatur  Ezechiel  (37,  4), 
quod  perinde  id  aestimabant  ac  si  denuntiasset  suscitatum  in  vi¬ 
tam  iri  putrida  cadavera.  Dominus,  ut  ostenderet  nec  ea  ipsa 
I  difficultate  se  impediri  quominus  beneficio  suo  locum  faceret,  pro- 
|  phetae  campum  aridis  ossibus  plenum  per  visionem  ostendit;  qui- 
|  bus,  sola  verbi  sui  virtute,  spiritum  vigoremque  uno  momento 
reddidit.  Serviebat  quidem  ad  praesentem  incredulitatem  corri¬ 
gendam  visio ;  sed  interim  Judaeos  commonefaciebat  quantum  ultra 
populi  reductionem  virtus  Domini  protenderetur,  quae  arida  et 
dispersa  ossa,  solo  nutu,  adeo  facile  vegetaret.  Quare  sententiam 
illam  cum  altera  Jesaiae  rite  comparabis  (Jes.  26,  19):  vivent 

I  mortui,  cadaver  meum,  resurgent:  expergiscimini  et  exsultate, 
qui  habitatis  in  pulvere,  quia  ros  viridis  campi,  ros  tuus;  et  ter¬ 
ram  gigantum  detrahes  in  ruinam:  vade  popule  mi,  intra  in  ta¬ 
bernacula  tua;  claude  ostia  tua  super  te,  abscondere  pauxillum, 
donec  pertranseat  indignatio :  ecce  enim  Dominus  egredietur  de 
loco  suo,  ut  visitet  iniquitatem  habitatoris  terrae  contra  eum; 
et  revelabit  terra  sanguinem  suum ,  nec  operiet  diutius  inter¬ 
fectos  suos. 

22.  Quanquam  si  quis  ad  ejusmodi  canonem  omnia  redi¬ 
gere  tentet,  absurde  fecerit;  sunt  enim  aliquot  loci,  qui  nullo 
integumento  futuram,  quae  in  regno  Dei  fideles  manet,  immorta¬ 
litatem  demonstrant.  Quales  nonnulos  recitavimus,  et  quales  sunt 
cum  alii  plerique,  tum  praecipue  duo  isti.  Alter  apud  Jesaiam 
(66,  22):  sicut  coeli  novi  et  terra  nova,  quae  facio  stare  coram 
me,  sic  stabit  semen  vestrum;  et  erit  mensis  ex  mense,  sabba- 
thum  ex  sabbatho :  veniet  omnis  caro  ut  adoret  coram  facie  mea, 
dicit  Dominus;  et  egredientur,  et  videbunt  cadavera  virorum  qui 
praevaricati  sunt  in  me,  quod  vermis  eorum  non  morietur,  et 
ignis  non  exstinguetur.  Alter  vero  Danielis  (12,  1):  in  tempore 
illo  consurget  Michael  princeps  magnus ,  qui  stat  pro  filiis  populi 
sui;  et  veniet  tempus  angustiae,  quale  non  fuit  ex  quo  gentes 
esse  coeperunt:  et  tunc  salvabitur  populus  tuus  omnis,  qui  in¬ 
ventus  fuerit  scriptus  in  libro;  et  ex  iis,  qui  dormiunt  in  terrae 
pulvere,  evigilabunt  alii  in  vitam  aeternam,  alii  in  opprobrium 
sempiternum. 

23.  Jam  in  duobus  reliquis  probandis,  patres  scilicet  Chri¬ 
stum  in  foederis  sui  pignus  habuisse,  atque  in  ipso  omnem  bene¬ 
dictionis  fiduciam  reposuisse,  quia  minus  controversiae  et  plus 
claritatis  babent,  non  laborabo.  Constituamus  ergo  secure,  quod 
nec  ullis  diaboli  machinis  revelli  queat:  vetus  testamentum  seu 

foedus,  quod  cum  israelitico  populo  percussit  Dominus,  non  re¬ 
bus  terrenis  fuisse  limitatum,  sed  spiritualis  aeternaeque  vitae 
promissionem  continuisse ;  cujus  exspectationem  omnium  animis 
impressam  oportuit,  qui  in  foedus  vere  consentiebant.  Hanc  vero 
insanam  ac  perniciosam  opinionem  procul  summoveamus,  aut  Do¬ 
minum  nihil  aliud  proposuisse  Judaeis,  aut  illos  nihil  quaesivisse 
praeter  ventris  saturitatem,  carnis  delicias,  florentes  opes,  exter¬ 
nam  potentiam,  liberorum  foecunditatem ,  et  quidquid  animalis 
homo  in  pretio  habet.  Non  enim  aliud  coelorum  regnum  hodie 
promittit  suis  Christus  Dominus  (Matth.  8,  11),  quam  ubi  recum¬ 
bant  cum  Abraham,  Isaak  et  Jacob.  Ac  Judaeos  saeculi  sui  Pe¬ 
trus  haeredes  esse  evangelicae  gratiae  asserebat  (Act.  3,  25),  quod 
filii  essent  prophetarum,  comprehensi  in  foedere  quod  Dominus 
olim  cum  sua  gente  pepigisset.  Ac  ne  id  solis  verbis  testatum 
esset,  Dominus  facto  quoque  approbavit.  Eo  enim  quo  resurrexit 
momento  multos  sanctorum  resurrectionis  suae  consortio  dignatus 
est,  ac  visendos  in  civitate  praebuit  (Matth.  27,  52);  certo  arrha¬ 
bone  sic  dato,  quidquid  fecit  ac  passus  est  in  aeternae  salutis 
acquisitionem,  ad  veteris  testamenti  fideles  non  secus  quam  ad 
nos  pertinere.  Nempe  et  eodem  fidei  spiritu,  quo  in  vitam  re¬ 
generamur,  teste  Petro  (Act.  15,  8),  praediti  fuerunt.  Quum  spi¬ 
ritum  illum,  qui  est  veluti  quaedam  immortalitatis  in  nobis  scin¬ 
tilla,  unde  et  arrhabo  haereditatis  nostra  alibi  (Eph.  1,  14)  vo¬ 
catur,  in  illis  similiter  audimus  habitasse,  quomodo  illis  vitae  hae- 
reditatem  adimere  audeamus  ?  Quo  magis  mirum  est  eo  stuporis 
olim  recidisse  Sadducaeos,  ut  tum  resurrectionem,  tum  animarum 
substantiam  negarent,  quorum  utrumque  tam  illustribus  scripturae 
testimoniis  consignatum  habebant.  Nec  minus  prodigiosa  hodie 
foret  totius  nationis  stoliditas  in  exspectando  terrestri  Christi  regno, 
nisi  hanc  repudiati  evangelii  poenam  daturos  scripturae  multo 
ante  praedixissent.  Sic  enim  justo  Dei  judicio  conveniebat  men¬ 
tes  caecitate  percutere ,  quae  oblatum  coeli  lumen  respuendo  te¬ 
nebras  ultro  sibi  accersivissent.  Mosen  ergo  legunt,  et  assidue 
revolvunt;  sed  opposito  velamine  impediuntur  ne  cernant  lucem 
in  ejus  vultu  refulgentem  (2  Cor.  3,  14).  Atque  ita  manebit  illis 
obtectus  ac  involutus,  donec  ad  Christum  convertatur,  a  quo  il¬ 
lum  nunc  quantum  possunt,  abducere  ac  distrahere  student. 

CAPUT  XI. 

Ue  differentia  unius  testamenti  ab  altero. 

Tres  sunt  praecipuae  partes  hujus  Capitis:  1)  Proponit  quinque  Veteris 
et  Novi  Testamenti  differentias,  sect.  1 — 11.  —  2)  Quoniam  vero  inter  has 
postrema  est,  quod  Vetus  Testamentum  ad  Judaeos  tantum  pertinuit,  Novum 
ad  omnes,  de  vocatione  Gentium  subjungitur  hrevis  tractatio,  sect.  12.  — 
3)  Additur  responsio  ad  duas  objectiones,  quibus  haec  doctrina  de  Veteris  et 
Novi  Testamenti  discrimine  gravari  solet,  sect.  13.  et  14. 

1.  Quid  ergo?  inquies,  nullumne  discrimen  veteris  et  novi 
testamenti  relinquetur  ?  et  quid  fiet  tot  scripturae  locis  ubi  tan- 
quam  res  diversissimae  inter  se  conferuntur  ?  Ego  vero  libenter 
recipio  quae  in  scriptura  commemorantur  differentias ;  sed  ita  ut 
;  nihil  constitutae  jam  unitati  derogent:  quemadmodum  videre  erit, 
ubi  eas  ordine  tractaverimus.  Sunt  autem  illae  (quantum  ani¬ 
madvertere  mihi  licuit ,  et  meminisse  possum)  numero  quatuor 
i  praecipuae.  Quibus  si  quintam  adjungere  libeat,  minime  reclamo. 
;  Eas  omnes  sic  esse  dico,  et  ostensurum  me  profiteor,  ut  ad  mo- 
•  dum  administrationis  potius  quam  ad  substantiam  pertineant. 

'  Hac  ratione  nihil  impedient  quominus  eaedem  maneant  veteris  ac 
i  novi  testamenti  promissiones,  atque  idem  ipsorum  promissionum 
fundamentum,  Christus.  Porro  prima  est,  quod  tametsi  olim  quo- 
[  que  Dominus  populi  sui  mentes  in  coelestem  haereditatem  vole¬ 
bat  collimare  arrectosque  esse  animos,  quo  tamen  in  spe  illius 
melius  alerentur,  contemplandam  sub  beneficiis  terrenis  ac  quo¬ 
dammodo  degustandam  exhibebat:  nunc  clarius  liquidiusque  reve- 
i  lata  per  evangelium  futurae  vitae  gratia,  recta  ad  ejus  meditatio - 
i  nem,  omisso  inferiori,  quem  apud  Israelitas  adhibebat,  exercita¬ 
tionis  modo,  mentes  nostras  dirigit.  Hoc  consilium  Dei  qui  non 
animadvertunt,  non  putant  veterem  populum  altius  conscendisse 
I  quam  ad  illa  quae  corpori  promittebantur  bona.  Audiunt  toties 
terram  Canaan  nominari,  velut  insigne  adeoque  unicum  legis  di¬ 
vinae  cultoribus  praemium.  Audiunt  nihil  severius  Dominum  ejus¬ 
dem  legis  transgressoribus  interminari,  quam  ab  ejus  terrae  pos- 
i;  sessione  expellendos,  ac  dispergendos  in  alienas  regiones.  Vident 
in  hanc  fere  summam  recidere,  quaecunque  vel  benedictiones  vel 
maledictiones  a  Mose  denuntiantur.  Ex  iis  minime  dubitanter  con- 

Istituunt  Judaeos  non  sua  causa,  sed  aliena  fuisse  a  caeteris  po¬ 
pulis  segregatos:  nempe  ut  imaginem  haberet  Christiana  ecclesia, 

!  in  cujus  externa  specie  spiritualium  rerum  documenta  cerneret. 

I  Sed  quum  ah  quoties  scriptura  demonstret,  huc  terrena,  quibus  eos 
prosequebatur,  beneficia  Deum  ipsum  destinasse,  ut  ad  spem  coe¬ 
lestium  ita  ipsos  manu  duceret:  ejusmodi  dispensationem  non  con¬ 
siderare,  nimiae  imperitiae,  ne  dicam  hebetudinis,  fuit.  Cum  hoc 
hominum  genere  status  controversiae  nobis  est,  quod  illi  posses¬ 
sionem  terrae  Canaan  Israelitis  pro  summa  atque  ultima  beatitu- 
dine  habitam,  nobis  post  revelatum  Christum  coelestem  haeredi¬ 
tatem  figurare  docent.  Nos  contra  contendimus,  in  terrena  qua 
fruebantur  possessione,  velut  in  speculo,  futuram,  quam  sibi  in 
coelis  praeparatam  crederent,  haereditatem  esse  intuitos. 

2.  Id  melius  elucebit  ex  similitudine  quam  posuit  Paulus 
ad  Galatus  (4,  1).  Comparat  Judaeorum  gentem  haeredi  parvulo, 
qui  ad  se  regendum  nondum  idoneus,  tutoris  aut  paedagogi,  cu¬ 
jus  custodiae  commissus  est,  dictum  sequitur.  Quod  autem  eam 
ad  caeremonias  similitudinem  potissimum  refert,  nihil  obstat  quo¬ 
minus  huc  quoque  aptissime  applicetur.  Eadem  ergo  illis  haere- 
ditas  quae  nobis  destinata  fuit,  sed  cujus  adeundae  et  tractandae 

nondum  per  aetatem  capaces  forent.  Eadem  inter  illos  ecclesia, 
sed  cujus  aetas  adhuc  puerilis  erat.  Sub  hac  ergo  paedagogia 
illos  continuit  Dominus ,  ut  spirituales  promissiones  non  ita  nudas 
et  apertas  illis  daret,  sed  terrenis  quodammodo  adumbratas.  Abra- 
ham  ergo,  Isaac  et  Jacob,  corumque  posteritatem  quum  in  spem 
immortalitatis  cooptaret,  terram  Canaan  in  baereditatem  illis  pro¬ 
misit:  non  in  qua  spes  suas  terminarent,  sed  cujus  aspectu  in 
spem  verae  illius ,  quae  nondum  apparebat ,  haereditatis  se  exer¬ 
cerent  ac  confirmarent.  Ac  ne  hallucinari  possent,  dabatur  su¬ 
perior  promissio  quae  terram  illam  non  supremum  esse  Dei  bene¬ 
ficium  testaretur.  Sic  Abraham  in  accepta  terrae  promissione 
torpere  non  sinitur;  sed  majori  promissione  erigitur  illius  mens 
in  Dominum.  Audit  enim  (Gen.  15,  1):  Abraham,  ego  protector 
tuus,  et  merces  tua  magna  valde.  Hic  videmus  Abrahamo  pro¬ 
poni  finem  suae  mercedis  in  Domino,  ne  illam  quaerat  fluxam 
ac  lubricam  in  elementis  hujus  mundi,  sed  immarcescibilem  esse 
reputet.  Subjungit  deinde  terrae  promissionem,  non  alia  condi¬ 
tione  quam  ut  sit  divinae  benevolentiae  symbolum,  ac  coelestis 
haereditatis  typus.  Quem  sanctis  fuisse  sensum ,  eorum  voces  de¬ 
clarant.  Sic  David  a  benedictionibus  temporariis  ad  summam  il¬ 
lam  atque  ultimam  assurgit.  Languet,  inquit  (Psal.  73,  26),  tui 
desiderio  cor  meum  et  caro  mea;  Deus  portio  mea  in  sempiter¬ 
num.  Item  (ibid.  16,  5):  Dominus  pars  haereditatis  meae  et  ca¬ 
licis  mei;  tu  es  qui  conservas  haereditatem  meam  mihi.  Item 
(Psal.  142,  6):  clamavi  ad  te  Domine;  dixi,  tu  es  spes  mea,  portio 
mea  in  terra  vivorum.  Qui  sic  loqui  audent,  se  profecto  mun¬ 
dum  et  quidquid  est  bonorum  praesentium  spe  sua  transscendere 
profitentur.  Hanc  tamen  futuri  saeculi  beatitudinem  prophetae 
saepius  sub  typo  quem  a  Domino  acceperant,  describunt.  Qua¬ 
liter  intelligendae  sunt  istae  sententiae  (Prov.  2,  21;  apud  J e- 
saiam  multis  locis) ,  quod  pii  haereditate  possidebunt  terram ,  sce¬ 
lerati  autem  ex  ea  disperdentur;  quod  Jerusalem  omne  genus  di¬ 
vitiis  abundabit,  et  Sion  rerum  omnium  copia  diffluet.  Quae  omnia 
videmus  non  in  terram  peregrinationis  nostrae,  aut  in  terrestrem 
Jerusalem  proprie  competere,  sed  in  veram  patriam  fidelium  ac 
coelestem  illam  civitatem,  in  qua  Dominus  benedictionem  et  vi¬ 
tam  mandavit  in  perpetuum  (Psal.  133,  3). 

3.  Haec  ratio  est  cur  majoris,  quam  nunc  deceat,  aestimasse 
mortalem  vitam  ej usque  benedictiones  sancti  legantur  sub  veteri 
testamento.  Tametsi  enim  probe  noverant  non  esse  in  ea  tan- 
quam  in  cursus  sui  meta  consistendum,  quia  tamen  recognosce¬ 
bant,  quae  illic  ad  eos  pro  teneritudinis  ipsorum  modulo  exercen¬ 
dos,  gratiae  suae  lineamenta  Dominus  impresserat,  majori  ejus 
suavitate  afficiebantur,  quam  si  ipsam  per  se  considerassent.  Quem¬ 
admodum  autem  Dominus,  benevolentiam  suam  erga  fideles  prae¬ 
sentibus  bonis  testando,  spiritualem  felicitatem  ejusmodi  typis  ac 
symbolis  tunc  adumbrabat,  ita  e  converso  dabat  in  poenis  cor¬ 
poreis  in  reprobos  judicii  sui  documenta.  Itaque  ut  Dei  beneficia 

in  rebns  terrenis  magis  conspicua  erant,  ita  poenae.  Hanc  inter 
poenas  et  praemia  analogiam  ac  convenientiam  (ut  sic  loquar) 
dum  imperiti  non  expendunt,  mirantur  tantam  in  Deo  varietatem, 
ut  qui  ad  quaelibet  hominis  delicta  saevis  horrendisque  suppliciis 
vindicanda  olim  subitus,  nunc  velut  posito  pristinae  iracundiae 
affectu ,  et  mitius  et  rarius  multo  puniat :  et  parum  abest  quin 
ob  id  diversos  veteris  et  novi  testamenti  deos  imaginentur,  quod 
etiam  Manichaeis  accidit.  Yerum  talibus  scrupulis  facile  expedie¬ 
mur,  si  animum  referemus  ad  istam  quam  notavi  Dei  dispensatio¬ 
nem,  quod  tum  futurae  ac  aeternae  felicitatis  gratiam  terrestribus 
beneficiis,  tum  spiritualis  mortis  gravitatem  corporeis  poenis  signi¬ 
ficare  et  figurare  pro  eo  tempore  voluit,  quo  testamentum  suum 
quodammodo  adhuc  involutum  israelitico  populo  tradebat. 

4.  Alterum  veteris  et  novi  testamenti  discrimen  statuitur  in 
figuris;  quod  illud,  absente  veritate,  imaginem  tantum  et  pro 
corpore  umbram  ostentabat;  hoc  praesentem  veritatem  et  corpus 
solidum  exhibet.  Atque  hujus  fere  fit  mentio  ubicunque  veteri 
testamento  novum  opponitur;  fusior  tamen  est  ejus  tractatio  in 
epistola  ad  Hebraeos  quam  alibi  usquam.  Illic  disputat  apostolus 
adversus  eos,  qui  legis  mosaicae  observationes  aboleri  posse  non 
putabant  nisi  ut  secum  traherent  religionis  totius  ruinam.  Quo 
hunc  errorem  refutet,  assumit  quod  de  Christi  sacerdotio  prae¬ 
dictum  apud  prophetam  fuerat  (Psal.  110,  4;  Hebr.  7,  11.  19  et 
9,  9  et  10,  1).  Nam  quum  aeternum  illi  deferatur  sacerdotium, 
certum  est  aboleri  sacerdotium  illud  ubi  alii  aliis  successores  quo¬ 
tidie  substituebantur.  Praevalere  autem  novi  istius  sacerdotis  in¬ 
stitutionem  probat,  quod  juramento  stabilitur.  Subjungit  postea 
in  ea  sacerdotii  translatione  verti  etiam  testamenti  mutationem. 
Atque  id  necessarium  fuisse  ratione  confirmat,  quoniam  ea  erat 
legis  imbecillitas,  quae  nihil  adducere  ad  perfectionem  posset. 
Tum  deinde  prosequitur,  quae  illa  fuerit  imbecillitas,  nempe  quod 
externas  carnis  justitias  habuerit,  quae  cultores  suos  non  possent 
secundum  conscientiam  perfectos  reddere,  quod  pecudum  victimis 
nec  peccata  delere,  nec  veram  sanctitatem  conciliare  poterat. 
Concludit  ergo,  umbram  fuisse  in  ipsa  futurorum  bonorum,  non 
vivam  rerum  effigiem;  ideoque  non  aliud  habuisse  officii  nisi  ut 
introductio  esset  in  spem  meliorem  quae  in  evangelio  exhibetur. 
Hic  videndum  est  qua  parte  foedus  legale  cum  foedere  evangelico, 
Christi  ministerium  cum  mosaico  conferatur.  Nam  si  ad  promis¬ 
sionum  substantiam  pertineret  comparatio,  magnum  exstaret  inter 
duo  testamenta  dissidium;  sed  quum  status  quaestionis  alio  nos 
ducat,  eo  tendendum  est  ut  verum  reperiamus.  Poedus  ergo  quod 
aeternum  et  nunquam  interiturum  semel  sanci vit,  in  medio  statua¬ 
mus.  Hlius  complementum,  unde  tandem  habet  ut  statum  ratum- 
que  sit,  Christus  est.  Talis  confirmatio  dum  exspectatur,  caere¬ 
monias  Dominus  per  Mosen  praescribit,  quae  sunt  velut  solennia 
confirmationis  symbola.  Id  in  contentionem  veniebat,  cederene 
oporteret  Christo  quae  in  lege  ordinatae  erant  caeremoniae.  Hae 

vero  tametsi  foederis  duntaxat  accidentia  erant,  vel  certe  acces¬ 
siones  ac  annexa,  et  (ut  vulgus  loquitur)  accessoria,  quia  tamen 
instrumenta  erant  illius  administrandi,  foederis  nomen  habent, 
qualiter  et  aliis  sacramentis  dari  solet.  Proinde,  in  summa,  ve¬ 
tus  testamentum  hoc  loco  appellatur  solennis  confirmandi  foederis 
ratio,  caeremoniis  et  sacrificiis  comprehensa.  In  ea  quoniam  ni¬ 
hil  solidum  subest,  nisi  ulterius  transeatur,  oportuisse  antiquari  et 
abrogari  contendit  apostolus,  ut  Christo  potioris  testamenti  spon¬ 
sori  ac  mediatori  locus  daretur,  per  quem  aeterna  sanctificatio 
electis  semel  acquisita  est,  et  transgressiones  obliteratae,  quae 
sub  lege  manebant.  Quod  si  malis,  ita  accipe:  vetus  fuisse  Do¬ 
mini  testamentum ,  quod  umbratili  et  inefficaci  caeremoniarum 
observatione  involutum  tradebatur;  ideoque  temporarium  fuisse, 
quia  veluti  in  suspenso  erat,  donec  firma  et  substantiali  confir¬ 
matione  subniteretur.  Tum  vero  demum  novum  aeternumque  fac¬ 
tum  fuisse,  postquam  Christi  sanguine  consecratum  stabilitumque 
fuit.  Unde  calicem,  quem  discipulis  in  coena  porrigit  Christus, 
novi  testamenti  calicem  vocat  in  suo  sanguine  (Matth.  26,  28); 
ut  significet,  tum  vere  Dei  testamento  suam  constare  veritatem, 
per  quam  novum  fit  et  aeternum  dum  sanguine  suo  obsignatur. 

5.  Hinc  liquet  quo  sensu  dixerit  apostolus  (Gal.  3,  24  et 
4,  1),  legis  paedagogia  deductos  fuisse  Judaeos  ad  Christum,  ante¬ 
quam  ipse  in  carne  exhiberetur.  Illos  quoque  filios  et  haeredes 
Dei  fuisse  fatetur,  sed  qui  propter  pueritiam  sub  paedagogi  custo¬ 
dia  habendi  essent.  Conveniebat  enim,  sole  justitiae  nondum 
exorto,  nec  tantum  esse  revelationis  fulgorem,  nec  tantum  intel- 
ligendi  perspicaciam.  Sic  ergo  verbi  sui  lucem  illis  Dominus  dis¬ 
pensavit,  ut  eam  eminus  adhuc  et  obscure  cernerent.  Ideo  hanc 
intelligentiae  tenuitatem  pueritiae  vocabulo  Paulus  notat,  quam 
elementis  hujus  mundi  et  externis  observatiunculis ,  tanquam  re¬ 
gulis  puerilis  disciplinae,  voluit  Dominus  exerceri,  donec  efful¬ 
geret  Christus ,  per  quem  fidelis  populi  cognitionem  adolescere 
oportebat.  Hanc  distinctionem  signavit  Christus  ipse,  quum  di¬ 
ceret  (Matth.  11,  13),  legem  et  prophetas  fuisse  usque  ad  Joan- 
nem;  ex  eo  evangelizari  regnum  Dei.  Quid  lex  et  prophetae  sui 
temporis  hominibus  prodiderunt?  nempe  gustum  praebebant  ejus 
sapientiae,  quae  olim  ad  liquidum  manifestanda  erat,  et  procul 
emicantem  praemonstrabant.  Ubi  autem  digito  potest  ostendi  Chri¬ 
stus  ,  reseratum  est  regnum  Dei.  In  ipso  enim  expositi  sunt  the¬ 
sauri  omnes  sapientiae  et  intelligentiae  (Coi.  2,  3),  quibus  prope 
ad  ipsa  coeli  adyta  penetratur. 

6.  Nec  obstat,  quod  nemo  fere  in  christiana  ecclesia  repe- 
riri  queat,  qui  fidei  praestantia  sit  cum  Abraham  componendus; 
quod  ea  vi  spiritus  excelluerint  prophetae,  qua  hodieque  orbem 
universum  illuminant.  Non  enim  quid  in  paucos  gratiae  contu¬ 
lerit  Dominus,  hic  quaeritur;  sed  quam  in  populo  docendo  ordi¬ 
nariam  dispensationem  sequutus  sit:  qualis  apud  illos  ipsos  pro¬ 
phetas,  qui  peculiari  supra  alios  cognitione  praediti  fuerunt,  ha- 

betur.  Nam  et  obscura,  ceu  de  rebus  longinquis,  et  typis  in¬ 
clusa  est  eorum  praedicatio.  Ad  haec,  utcunque  mirifica  in  illis 
notitia  emineret,  quum  tamen  ad  communem  populi  paedagogiam 
submittere  se  necesse  habuerint,  in  puerorum  grege  ipsi  quoque 
censentur.  Postremo  nunquam  tanta  ullis  tunc  contigit  perspi¬ 
cientia,  quae  non  saeculi  obscuritatem  aliqua  ex  parte  resiperet. 
Unde  illud  Christi  (Matth.  13,  17;  Luc.  10,  24):  multi  reges  et 
prophetae  desiderarunt  videre  quae  vos  videtis  et  non  viderunt, 
et  audire  quae  vos  auditis  nec  audierunt.  Itaque  vestri  oculi 
beati  quia  vident,  et  aures  quia  audiunt.  Et  sane  hac  praero¬ 
gativa  Christi  praesentiam  pollere  aequum  fuit,  ut  ab  ea  diluci¬ 
dior  emergeret  coelestium  mysteriorum  revelatio.  Quo  etiam  per¬ 
tinet  quod  ante  citavimus  ex  priore  Petri  epistola  (1,  12),  fuisse 
illis  patefactum,  nostro  maxime  saeculo  utilem  esse  eorum  operam. 

7.  Yenio  ad  tertium  discrimen,  quod  ex  Jeremia  sumitur, 

cujus  sunt  verba  (Jer.  31,  31):  ecce  dies  venient,  dicit  Dominus, 
et  feriam  domui  Israel  et  domui  Juda  foedus  novum;  non  secun¬ 
dum  pactum  quod  pepigi  cum  patribus  vestris,  in  die  qua  appre¬ 
hendi  manum  eorum  ut  educerem  eos  e  terra  Aegypti,  pactum 
quod  irritum  fecerunt,  quamvis  dominarer  eis;  sed  hoc  erit  pac¬ 
tum  quod  feriam  cum  domo  Israel:  ponam  legem  meam  in  visce¬ 
ribus  eorum,  cordibus  eorum  inscribam  eam,  et  propitiabor  ini¬ 
quitati  eorum;  et  non  docebit  unusquisque  proximum  suum,  vir 
fratrem  suum:  omnes  enim  cognoscent  me  a  minimo  usque  ad 
maximum.  Ex  quibus  occasionem  accepit  apostolus  (2  Cor.  3,  6) 
comparationis  hujus  inter  legem  et  evangelium  statuendae,  ut  il¬ 
lam  vocaret  literalem,  hoc  spiritualem  doctrinam;  illam  diceret 
fuisse  deformatam  in  tabulis  lapideis,  hoc  fuisse  cordibus  in¬ 
scriptum;  illam  esse  praedicationem  mortis;  hoc  vitae;  illam  dam¬ 
nationis,  hoc  justitiae;  illam  evacuari,  hoc  permanere.  Quum 
apostolo  propositum  fuerit  mentem  prophetae  enarrare,  verba  unius 
expendere  satis  fuerit,  ut  assequamur  utriusque  sensum.  Quan- 
quam  est  aliquid  inter  eos  dissimile.  Odiosius  enim  loquitur  de 
lege  apostolus  quam  propheta.  Neque  id  simplici  legis  respectu, 
sed  quod  erant  nebulones  quidam  legis  ,  qui  perverso 

caeremoniarum  studio ,  evangelii  claritatem  obscurabant ;  de  legis 
natura  secundum  eorum  errorem  ac  stultam  affectionem  disputat. 
Ergo  id  peculiare  in  Paulo  observare  operae  pretium  erit.  Uter¬ 
que  vero,  quia  vetus  ac  novum  testamentum  per  contentionem 
inter  se  componit,  nihil  in  lege  considerat  nisi  quod  proprium 
ejus  est.  Exempli  gratia:  lex  misericordiae  promissiones  passim 
continet;  sed  quia  sunt  aliunde  ascitae,  non  veniunt  in  legis  ra¬ 
tionem  quum  de  pura  ejus  natura  sermo  habetur.  Hoc  illi  tan¬ 
tum  tribuunt,  ut  praecipiat  quae  recta  sunt,  scelera  prohibeat, 
praemium  edicat  cultoribus  justitiae ,  poenam  transgressoribus  mi¬ 
netur;  cordis  interim  pravitatem,  quae  cunctis  hominibus  naturalis 
inest,  non  immutet  aut  emendet. 

8.  Nunc  membratim  apostoli  collationem  explicemus.  Yetus 

testamentum  literale  est ,  quia  sine  spiritus  efficacia  promulgatum ; 
noyum  spirituale,  quod  Dominus  hominum  cordibus  spiritualiter 
insculpsit.  Ideo  secunda  antithesis  est  veluti  primae  declaratio. 
Yetus  mortiferum  est,  quia  nihil  potest  quam  maledictione  invol¬ 
vere  universnm  hominum  genus;  novum  est  vitae  organum,  quia 
a  maledictione  liberatos  in  gratiam  cum  Deo  restituit.  Illud  dam¬ 
nationis  ministerium  est,  quia  reos  peragit  injustitiae  omnes  filios 
Adam;  hoc  justitiae,  quia  Dei  misericordiam  revelat,  per  quam 
justificamur.  Postrema  antithesis  ad  legis  caeremonias  referenda. 
Quia  illud  rerum  absentium  imaginem  habebat,  interire  ac  eva¬ 
nescere  tempore  oportuit.  Evangelium,  qui  ipsum  corpus  exhi¬ 
bet,  firmam  perpetuamque  retinet  stabilitatem.  Yocat  quidem 
J eremias  et  leges  morales  infirmum  ac  fragile  foedus,  sed  alia 
ratione ;  quod  scilicet  ingrati  populi  subita  defectione  mox  ab¬ 
ruptum  fuerit.  Sed  quia  ejusmodi  violatio  est  a  culpa  populi,  in 
testamentum  proprie  non  conferetur.  Caeremoniae  vero,  quoniam 
sua  ipsarum  infirmitate  Christi  adventu  fuerunt  dissolutae,  cau¬ 
sam  infirmitatis  intra  se  habebant.  Porro  differentia  illa  literae 
et  spiritus  non  sic  accipienda  est,  ac  si  nullo  cum  fructu  le¬ 
gem  suam  Judaeis  Dominus  tulisset ,  nullo  eorum  ad  se  converso ; 
sed  per  comparationem  posita  est,  ad  commendandam  gratiae  af¬ 
fluentiam,  qua  evangelii  praedicationem  idem  legislator,  quasi 
novam  personam  induens ,  honoravit.  Ham  si  eorum  multitudinem 
recensemus  quos  ex  populis  omnibus  per  evangelii  praedicationem 
spiritu  suo  regeneratos  in  ecclesiae  suae  communionem  collegit, 
paucissimos  ac  paene  nullos  dicemus,  qui  olim  in  Israele  cordis 
affectu  atque  ex  animo  foedus  Domini  amplexi  sint;  qui  tamen 
multi  fuerunt,  si  suopte  numero  sine  comparatione  censeantur. 

9.  Ex  tertio  discrimine  quartum  emergit.  Yetus  enim  testa¬ 
mentum  scriptura  vocat  servitutis,  quod  timorem  in  animis  gene¬ 
ret  ;  novum  autem  libertatis ,  quod  in  fiduciam  ac  securitatem  eos¬ 
dem  erigat.  Si  Paulus  ad  Romanos  (8,  15),  non  accepistis,  in¬ 
quit,  spiritum  servitutis  iterum  ad  timorem;  sed  spiritum  ad¬ 
optionis  ,  per  quem  clamamus  abba,  pater.  Huc  pertinet  quod 
habetur  ad  Hebraeos  (12,  18),  non  accessisse  nunc  fideles  ad  cor¬ 
poreum  montem  et  incensum  ignem  ac  turbinem  et  caliginem  et 
procellam,  ubi  nihil  audiatur,  aut  videatur,  nisi  quod  terrore 
mentes  percellat;  adeo  ut  ipse  quoque  Moses  expavescat,  ubi  vox 
terribilis  insonat,  quam  audire  omnes  deprecentur;  sed  accessisse 
ad  montem  Sion,  et  civitatem  Dei  viventis,  Jerusalem  coelestem,  etc. 
Quod  autem  in  sententia  quam  ex  epistola  ad  Romanos  adduxi¬ 
mus,  breviter  tangit  Paulus,  fusius  explanat  ad  Galatas  (4,  22), 
quum  ad  allegoriam  trahit  duos  Abrahae  filios,  in  hunc  modum: 
quod  Agar  serva  typus  sit  montis  Sinai,  ubi  legem  accepit  po¬ 
pulus  Israel;  Sara  libera,  figura  sit  coelestis  Jerusalem,  a  qua 
fluit  evangelium.  Quod  quemadmodum  semen  Agar  servum  nasci¬ 
tur,  quod  ad  haereditatem  nunquam  perveniat,  Sarae  liberum, 
cui  haereditas  debeatur,  ita  per  legem  addicamur  in  servitutem, 

per  solum  eyangelium  iu  libertatem  regeneremur.  Huc  autem 
summa  redit,  vetus  testamentum  pavorem  ac  trepidationem  in¬ 
cussisse  conscientiis;  novi  beneficio  fieri  ut  in  laetitiam  solvantur. 
Illud  jugo  servitutis  conscientias  astrictas  tenuisse,  hujus  libera- 
litate  in  libertatem  manumitti.  Quod  si  ex  populo  israelitico 
sancti  patres  objiciuntur,  quos  quum  eodem  fidei  spiritu  nobis- 
cum  praeditos  fuisse  constet,  sequitur  ejusdem  et  libertatis  et 
laetitiae  fuisse  participes:  respondemus,  neutrum  a  lege  fuisse: 
sed  quum  se  per  legem  et  servili  conditione  premi,  et  conscien¬ 
tiae  inquietudine  fatigari  sentirent,  ad  evangelii  subsidium  con¬ 
fugisse;  ideoque  peculiarem  novi  testamenti  fructum  fuisse,  quod 
praeter  communem  veteris  testamenti  legem  illis  malis  exempti 
fuerunt.  Deinde  negabimus  ita  libertatis  et  securitatis  spiritu 
fuisse  donatos,  ut  non  experti  sint  aliqua  ex  parte  et  timorem 
a  lege  et  servitutem.  Utcunque  enim  illa ,  quam  per  evangelii 
gratiam  assequuti  erant,  praerogativa  fruerentur,  erant  tamen 
iisdem  observationum  vinculis  et  oneribus  cum  vulgo  obnoxii. 
Quum  ergo  ad  eas  caeremonias  sollicite  observandas  adigerentur, 
quae  paedagogiae  servituti  similis  symbola  erant  et  chirographa, 
quibus  se  peccati  reos  faterentur,  ab  obligatione  non  solverent: 
jure  prae  nobis  sub  servitutis  ac  timoris  testamento  fuisse  dicun¬ 
tur,  dum  respicitur  communis  illa  dispensatio,  qua  tunc  cum  is¬ 
raelitico  populo  Dominus  agebat. 

10.  Tres,  quas  posteriores  retulimus,  comparationes  sunt 
legis  et  evangelii ;  quare  in  illis  lex  veteris  testamenti ,  evange- 
lium  novi  nomine  signatur.  Prima  latius  extenditur:  comprehen¬ 
dit  enim  sub  se  et  quae  ante  legem  editae  sunt  promissiones. 
Quod  autem  ipsas  sub  veteris  testamenti  nomine  censendas  Augu¬ 
stinus  *)  negavit,  optime  in  eo  sensit,  nec  aliud  voluit  quam  quod 
docemus:  siquidem  ad  illas  Jeremiae  et  Pauli  sententias  respicie¬ 
bat,  ubi  vetus  testamentum  a  verbo  gratiae  et  misericordiae  discer¬ 
nitur.  Istud  quoque  scitissime  eodem  loco  subjungit,  pertinere 
ab  initio  mundi  ad  novum  testamentum  filios  promissionis,  re¬ 
generatos  a  Deo,  qui  fide  per  dilectionem  operante  obedi  erunt 
mandatis.  Idque  in  spe  non  carnalium,  terrenorum,  temporalium, 
sed  spiritualium,  coelestium,  aeternorum  bonorum,  praecipue  cre¬ 
dentes  in  mediatorem  ;  per  quem  non  dubitarunt  et  spiritum  sibi 
administrari,  ut  bene  facerent,  et  ignosci,  quoties  peccarent.  Id 
enim  ipsum  est  quod  asserere  in  animo  fuit:  ejusdem  nobiscum 
benedictionis  in  aeternam  salutem  consortes  fuisse  omnes  sanctos, 
quos  ab  exordio  mundi  peculiariter  a  Deo  selectos  scriptura  com¬ 
memorat.  Inter  nostram  ergo  et  illius  partitionem  hoc  interest, 
quod  nostra  (secundum  illam  Christi  sententiam :  lex  et  prophetae 
usque  ad  Joannem,  ex  eo  regnum  Dei  evangelizatur  [Matth.  11,  13]) 
inter  evangelii  claritatem,  et  obscuriorem  quae  praecesserat  verbi 
dispensationem  distinguit;  altera  simpliciter  legis  debilitatem  se- 

cernit  ab  evangelii  firmitudine.  Atque  hic  quoque  de  sanctis  pa¬ 
tribus  annotandum  est:  ita  sub  yeteri  testamento  vixisse,  ut  non 
illic  restiterint;  sed  aspirarint  semper  ad  novum,  adeoque  certam 
ejus  communionem  amplexi  sint.  Qui  enim  praesentibus  umbris 
contenti  mentem  ad  Christum  non  extenderunt,  eos  caecitatis  ac 
maledictionis  damnat  apostolus.  Ut  enim  reliqua  taceamus,  quae¬ 
nam  major  caecitas  fingi  possit,  quam  a  pecude  mactata  peccati  ; 
expiationem  sperare?  quam  in  externa  aquae  irrigatione  animae 
purgationem  quaerere?  quam  frigidis  Deum  caeremoniis,  perinde  I 
atque  illis  valde  oblectetur ,  velle  placare  ?  Ad  istas  enim  omnes 
absurditates  delabuntur,  qui  sine  Christi  respectu  in  legis  obser¬ 
vationibus  haerent. 

11.  Quintum,  quod  adjungere  licet,  discrimen  in  eo  jacet, 
quod  ad  Christi  usque  adventum  gentem  unam  segregaverat  Do¬ 
minus,  in  qua  foedus  gratiae  suae  contineret.  Quando  distribue-  j 
bat  altissimus  gentes,  quando  dividebat  filios  Adam,  inquit  Moses 
(Deut.  32,  8),  in  possessionem  illi  cessit  populus  suus;  Jacob  fu¬ 
niculus  haereditatis  ejus.  Alibi  (ibid.  10,  14)  sic  populum  allo¬ 
quitur:  en  Domini  Dei  tui  est  coelum  et  terra  et  omnia  quae  in 
ea  sunt;  patribus  tamen  tuis  tantummodo  adhaesit,  amavit  eos 
ut  eligeret  semen  eorum  post  eos;  nempe  vos  ipsos,  e  cunctis 
gentibus.  Populum  ergo  illum  veluti  solus  ad  se  ex  hominibus 
pertineret,  nominis  sui  cognitione  dignatus  est  solum;  foedus 
suum  quasi  in  ejus  sinu  deposuit,  praesentiam  sui  numinis  illi 
manifestavit,  omnibus  praerogativis  eum  honoravit.  Sed  (ut  reli¬ 
qua  omittamus  beneficia)  quod  unum  hic  agitur,  illum  verbi  sui 
communione  sibi  devinxit,  ut  ejus  appellaretur  et  haberetur  Deus. 
Interea  gentes  alias,  quasi  nihil  secum  haberent  rei  aut  com¬ 
mercii,  in  vanitate  ambulare  sinebat  (Act.  14,  16),  nec  ut  earum 
exitio  mederetur ,  quod  unicum  erat  remedium  afferebat ,  verbi 
scilicet  sui  praedicationem.  Itaque  Israel  tunc  filius  Domino  de¬ 
licatus;  alii  extranei.  Ille  cognitus  et  in  fidem  tutelamque  sus¬ 
ceptus;  alii  tenebris  suis  relicti.  Ille  a  Deo  sanctificatus;  alii 
profani.  Ille  Dei  praesentia  honoratus;  alii  omni  propinquitate 
exclusi.  At  ubi  venit  plenitudo  temporis  (Gal.  4,  4),  instauran¬ 
dis  omnibus  destinata,  exhibitusque  est  ille  Dei  et  hominum  con¬ 
ciliator:  diruta  maceria  quae  tamdiu  misericordiam  Dei  intra  Is- 
raelis  fines  conclusam  tenuerat,  annuntiata  pax  est  iis  qui  procul 
erant,  non  secus  atque  iis  qui  prope  conjuncti;  ut  Deo  simul 
reconciliati,  in  unum  populum  coalescerent  (Eph.  2,  14).  Quare 
nulla  jam  Graeci  aut  Judaei,  circumcisionis  vel  praeputii  ratio, 
sed  omnia  in  omnibus  Christus  (Gal.  6,  15),  cui  datae  sunt  gen¬ 
tes  in  haereditatem ,  et  termini  terrae  in  peculium;  ut  sine  discri¬ 
mine  dominetur  a  mari  usque  ad  mare,  et  a  fluminibus  usque  ad 
ultimos  orbis  fines  (Psal.  2,  8  et  72,  8  etc.). 

12.  Gentium  igitur  vocatio  insignis  est  tessera,  qua  supra 
vetus  testamentum  novi  excellentia  illustratur.  Plurimis  quidem 
et  clarissimis  prophetarum  oraculis  testata  ante  fuerat ;  sed  ita  ut 

in  regnum  Messiae  ejus  complementum  rejiceretur.  Ac  ne  Chri¬ 
stus  quidem  statim  a  primo  suae  praedicationis  exordio  ad  eam 
progressus  fecit;  sed  eo  usque  distulit  donec  absolutis  omnibus 
redemptionis  nostrae  numeris,  ac  finito  humiliationis  suae  tem¬ 
pore,  acciperet  a  patre  nomen  quod  est  supra  omne  nomen,  co¬ 
ram  quo  omne  genu  flecteretur  (Phil.  2 ,  9).  Unde  mulieri  cana- 
naeae,  hac  opportunitate  nondum  expleta,  negat  se  missum  nisi 
ad  oves  perditas  domus  Israel  (Matth.  15,  24),  nec  apostolos  in 
prima  missione  patitur  eosdem  limites  superare  (ibid.  10,  5).  In 
viam  gentium,  inquit,  ne  abieritis,  et  in  civitates  Samaritanorum 
ne  ingrediamini ;  sed  ite  potius  ad  oves  perditas  domus  Israel. 
Utcunque  autem  tot  testimoniis  prodita  foret,  ubi  tamen  apostolis 
auspicanda  fuit,  sic  nova  et  insolens  illis  visa  est,  ut  tanquam 
prodigium  aliquod  exhorrerent.  Trepide  sane  nec  sine  recusatione 
tandem  aggressi  sunt.  Nec  mirum :  videbatur  enim  rationi  mi¬ 
nime  consentaneum,  ut  Dominus,  qui  tot  saeculis  Israelem  a  re¬ 
liquis  gentibus  selegerat,  quasi  repente  mutato  consilio  delectum 
illum  tolleret.  Yaticiniis  quidem  id  praedictum  erat;  sed  non  po¬ 
terant  vaticiniis  adeo  attenti  esse,  ut  rei  novitate,  quae  se  oculis 
ingerebat,  nihil  moverentur.  Neque  satis  ad  eos  permovendos 
valebant ,  quae  jam  olim  futurae  gentium  vocationis  specimina 
Deus  ediderat.  Siquidem  praeterquam  quod  paucissimos  vocave¬ 
rat,  illos  ipsos  inserebat  quodammodo  in  familiam  Abrahae,  ut 
populo  suo  accederent;  ista  vero  publica  vocatione  non  modo  Ju¬ 
daeis  aequabantur  gentes,  sed  velut  in  demortuorum  locum  subire 
eas  apparebat.  Adde  quod  nunquam  aequati  fuerant  Judaeis  ex¬ 
tranei,  quoscunque  Deus  ante  in  corpus  ecclesiae  asciverat.  Ita¬ 
que  non  abs  re  Paulus  mysterium  hoc  tantopere  praedicat  abscon¬ 
ditum  a  saeculis  et  generationibus,  et  quod  etiam  angelis  mira¬ 
bile  esse  dicit. 

13.  His  quatuor  aut  quinque  membris  totam  veteris  et  novi 
testamenti  differentiam,  quantum  ad  simplicem  docendi  rationem 
sufficit,  puto  bene  ac  fideliter  explicatam.  Yerum  quia  nonnulli 
hanc  in  gubernanda  ecclesia  varietatem,  diversum  in  docendo  mo¬ 
dum,  tantam  rituum  ac  caeremoniarum  conversionem  pro  magna 
absurditate  jactant,  iis  quoque  respondendum  est  antequam  ad 
alia  transeamus.  Fieri  autem  id  breviter  potest,  quia  non  tam 
firmae  sunt  objectiones  ut  accurata  refutatione  opus  habeant.  Non 
est,  inquiunt,  consentaneum  ut  Deus,  qui  perpetuo  sibi  constat, 
tantam  mutationem  passus  sit,  ut  quod  semel  jusserat  et  commen¬ 
daverat  postea  improbaret.  Respondeo,  non  propterea  mutabilem 
judicari  Deum  debere  quod  diversis  saeculis  diversas  formas  ac¬ 
commodaverit,  prout  cuique  expedire  noverat.  Si  alia  hyeme  of¬ 
ficia,  alia  aestate  familiae  suae  agricola  praescribit,  non  propterea 
illum  inconstantiae  arguemus,  aut  deviare  putabimus  a  recta  agri¬ 
culturae  regula,  quae  cum  perpetuo  naturae  ordine  conjuncta  est. 
Similiter  si  quis  paterfamilias  aliter  suos  liberos  in  pueritia,  ali¬ 
ter  in  adolescentia,  aliter  in  juventute  erudiat,  regat,  tractet,  non 

propterea  dicemus  ipsum  levem  esse,  aut  a  sua  sententia  discedere. 
Quid  ergo  inconstantiae  notam  Deo  inurimus,  quod  temporum  di¬ 
versitatem  aptis  et  congruentibus  notis  distinxerit?  Posterior  si¬ 
militudo  penitus  satisfacere  nobis  debet.  Judaeos  pueris  similes 
facit  Paulus,  Christianos  adolescentibus  (Gal.  4,  1.  3  seq.).  Quid 
in  hoc  Dei  regimine  est  inordinati,  quod  illos  in  rudimentis  deti¬ 
nuit,  quae  pro  aetatis  modulo  ipsis  congruebant;  nos  firmiore  et 
quasi  viriliore  disciplina  instituit?  Ergo  in  eo  elucet  Dei  con¬ 
stantia  quod  eandem  omnibus  saeculis  doctrinam  tradidit;  quem 
ab  initio  praecepit  nominis  sui  cultum ,  in  eo  requirendo  perseve¬ 
rat.  Quod  externam  formam  et  modum  mutavit,  in  eo  non  se 
ostendit  mutationi  obnoxium;  sed  hominum  captui,  qui  varius  ac 
mutabilis  est,  eatenus  se  attemperavit. 

14.  Atqui,  unde  (inquiunt)  ista  diversitas,  nisi  quia  talem 
esse  Deus  voluit?  nonne  tam  bene  ab  initio  quam  post  Christi 
adventum  perspicuis  verbis  citra  ullas  figuras  revelare  potuit  vi¬ 
tam  aeternam,  paucis  et  claris  sacramentis  suos  erudire,  spiritum 
sanctum  largiri,  gratiam  suam  per  orbem  universum  diffundere? 
Hoc  vero  perinde  est  ac  si  cum  Deo  litigarent  quod  mundum  tam 
sero  creaverit,  quum  posset  ab  initio;  quod  alternas  vices  inter 
hyemem  et  aestatem,  inter  diem  et  noctem  esse  voluerit.  Nos 
vero  (quod  sentire  omnes  pii  debent)  quidquid  a  Deo  factum  est, 
sapienter  et  juste  factum  ne  dubitemus;  etiamsi  causam  saepe 
nesciamus  cur  ita  fieri  oportuerit.  Hoc  enim  esset  nimium  nobis 
arrogare,  non  concedere  Deo  ut  consilii  sui  rationes  habeat  quae 
nos  lateant.  At  mirum  est,  inquiunt,  quod  nunc  pecudum  victi¬ 
mas,  et  totum  illum  sacerdotii  levitici  apparatum  respuat  et  abo- 
minetur,  quibus  olim  oblectabatur.  Quasi  vero  Deum  externa  ista 
et  caduca  oblectent,  aut  ullo  modo  afficiant.  Jam  dictum  est, 
nihil  horum  fecisse  sua  causa,  sed  omnia  pro  hominum  salute 
dispensasse.  Si  medicus  juvenem  optima  ratione  a  morbo  curet, 
in  eodem  postea  jam  sene  alio  curationis  genere  utatur,  num  ideo 
dicemus  ipsum  medendi  rationem  repudiare  quae  antea  placuerat? 
Imo  quum  in  illa  constanter  perstet,  rationem  aetatis  habet.  Sic 
Christum  aliis  signis  et  absentem  figurari,  et  venturum  praenun¬ 
tiari  oportuit:  aliis  nunc  exhibitum  repraesentari  decet.  Quod  ad 
vocationem  Dei  latius  per  omnes  populos  in  adventu  Christi  spar¬ 
sam  quam  ante  fuerat,  et  gratias  spiritus  largius  effusas,  quis, 
obsecro,  aequum  esse  neget,  ut  in  manu  et  arbitrio  Dei  sit  libera 
gratiarum  suarum  dispensatio,  ut  quas  velit  nationes  illuminet? 
quibus  velit  locis  verbi  sui  praedicationem  excitet?  qualem  et 
quantum  velit  doctrinae  suae  profectum  et  successum  largiatur? 
nominis  sui  notitiam,  quibus  velit  saeculis,  auferat  e  mundo,  prop¬ 
ter  ipsius  ingratitudinem?  quando  iterum  velit,  propter  suam  mi¬ 
sericordiam  restituat?  Videmus  ergo  nimis  indignas  esse  calum¬ 
nias,  quibus  impii  homines  hac  parte  simplicium  animos  exagi¬ 
tant,  ut  vel  Dei  justitiam  vel  scripturae  fidem  in  dubium  vocent. 

Christum,  ut  mediatoris  officium  praestaret,  oportuisse  fieri 

hominem. 

Partes  hujus  Capitis  duae:  1)  Causae,  propter  quas  Mediatorem  nostrum 
oportuit  verum  Deum  esse,  et  hominem  fieri,  sect.  1 — 3.  —  2)  Variarum  ob¬ 
jectionum  ,  a  nonnullis  fanaticis ,  tum  praecipue  ab  Osiandro  adversus  orthodo¬ 
xam  de  Mediatore  Deo  et  homine  doctrinam  dilutio ,  sect.  4 — 7. 

1.  Jam  magnopere  nostra  interfuit,  verum  esse  et  Deum  et 
hominem  qui  mediator  noster  futurus  esset.  De  necessitate  si 
quaeritur,  non  simplex  quidem  (ut  vulgo  loquuntur)  vel  absoluta 
fuit;  sed  manavit  ex  coelesti  decreto,  unde  pendebat  hominum 
salus.  Caeterum  quod  nobis  optimum  erat  statuit  clementissimus 
pater.  Quum  enim  iniquitates  nostrae,  quasi  interjecta  inter  nos 
et  ipsum  nube,  nos  a  regno  coelorum  prorsus  alienassent,  nemo, 
nisi  qui  ad  eum  pertingeret,  pacis  restituendae  interpres  esse  po¬ 
terat.  Quis  autem  pertigisset?  quispiamne  ex  filiis  Adam?  Atqui 
omnes  cum  parente  suo  ad  conspectum  Dei  horrebant.  Angelo¬ 
rum  aliquis?  Sed  enim  illi  quoque  opus  habebant  capite,  per 
cujus  nexum  solide  et  indistracte  Deo  suo  cohaererent.  Quid  igi¬ 
tur?  Deplorata  certe  res  erat,  nisi  majestas  ipsa  Dei  ad  nos 
descenderet,  quando  ascendere  nostrum  non  erat.  Ita  filium  Dei 
fieri  nobis  Immanuel  oportuit,  id  est  nobiscum  Deum:  et  hac  qui¬ 
dem  lege,  ut  mutua  conjunctione  ejus  divinitas  et  hominum  na¬ 
tura  inter  se  coalescerent.  Alioqui  nec  satis  propinqua  vicinitas, 
nec  affinitas  satis  firma,  unde  nobis  spes  fieret  Deum  nobiscum 
habitare.  Tantum  erat  inter  nostras  sordes  et  summam  Dei  mun¬ 
ditiem  dissidium.  Quamvis  ab  omni  labe  integer  stetisset  homo, 
humilior  tamen  erat  ejus  conditio  quam  ut  sine  mediatore  ad  Deum 
penetraret.  Quid  ergo  exitiali  ruina  in  mortem  et  inferos  demer¬ 
sus  ,  foedatus  tot  maculis ,  corruptione  sua  foetidus ,  denique  ob¬ 
rutus  omni  maledictione?  Non  ergo  abs  re  Paulus  Christum  pro¬ 
ponere  mediatorem  volens,  diserte  commemorat  esse  hominem. 
IJnus,  inquit  (1  Tim.  2,  5),  mediator  Dei  et  hominum,  homo 
Jesus  Christus.  Poterat  Deum  dicere:  poterat  saltem  et  nomen 
hominis  sicut  Dei  omittere;  sed  quia  spiritus  per  os  ejus  loquens 
infirmitatem  nostram  noverat,  ut  tempestive  occurreret,  aptissimo 
remedio  usus  est,  filium  Dei  tanquam  unum  ex  nobis  familiariter 
in  medio  statuens.  Ne  quis  igitur  se  torqueat  ubinam  ille  quae¬ 
rendus  mediator,  aut  qua  via  ad  ipsum  perveniendum,  hominem 
nominans  ,  propinquum  ,  imo  contiguum  nobis  esse  admonet ,  quan¬ 
doquidem  caro  nostra  est.  Idem  certe  designat,  quod  alibi  pluri¬ 
bus  verbis  explicatur,  non  esse  nobis  pontificem,  qui  non  possit 
compati  infirmitatibus  nostris ,  quando  sit  more  nostro ,  sola  pec¬ 
cati  exceptione,  per  omnia  tentatus  (Hebr.  4,  15). 

2.  Id  etiam  clarius  fiet,  si  reputemus  quam  non  vulgare 

fuerit  quod  mediatori  praestandum  erat,  nempe  sic  in  Dei  gra¬ 
tiam  nos  restituere ,  ut  faceret  ex  filiis  hominum  illius  filios ;  ex 
haeredibus  gehennae,  regni  coelestis  haeredes.  Quis  hoc  poterat, 
nisi  filius  Dei  fieret  idem  filius  hominis,  et  sic  nostrum  acciperet 
ut  transferret  ad  nos  suum,  et  quod  suum  erat  natura,  nostrum 
faceret  gratia?  Hac  ergo  arrha  freti  nos  esse  filios  Dei  confidi¬ 
mus,  quia  naturalis  Dei  filius  sibi  corpus  de  corpore  nostro,  car¬ 
nem  ex  carne  nostra,  ossa  ex  ossibus  aptavit,  ut  idem  nobiscum 
esset.  Quod  nobis  proprium  erat  suscipere  gravatus  non  est,  ut 
vicissim  ad  nos  pertineret  quod  proprium  ipse  habebat;  atque  ita 
in  commune  ipse  nobiscum  et  filius  Dei  esset  et  filius  hominis. 
Hinc  sancta  illa  fraternitas,  quam  ore  suo  commendat,  ubi  dicit: 
ascendo  ad  patrem  meum  et  patrem  vestrum ,  Deum  meum  et 
Deum  vestrum  (Joann.  20,  17).  Hac  ratione  certa  nobis  est  regni 
coelestis  haereditas,  quia  unicus  Dei  filius,  cujus  in  solidum  pro¬ 
pria  erat,  nos  sibi  fratres  adoptavit:  quod  si  fratres,  ergo  et  hae- 
reditatis  consortes  (Kom.  8,  17).  Ad  haec  apprime  utile  fuit  hac 
etiam  de  causa  verum  esse  Deum  et  hominem  qui  redemptor  no¬ 
ster  futurus  esset.  Ejus  erat  mortem  absorbere :  quis  hoc  po¬ 
terat  nisi  vita  ?  Ejus  erat  peccatum  vincere :  quis  hoc  poterat 
nisi  ipsa  justitia?  Ejus  erat  mundi  et  aeris  potestates  profligare: 
quis  hoc  poterat  nisi  virtus  et  mundo  et  aere  superior?  Porro 
penes  quem  vita  est,  aut  justitia,  aut  coeli  imperium  et  potestas, 
nisi  penes  solum  Deum?  Sese  ergo  clementissimus  Deus  in  per¬ 
sona  unigeniti  redemptorem  nostrum  fecit ,  dum  nos  redemptos 
voluit. 

3.  Alterum  hoc  nostrae  cum  Deo  reconciliationis  caput  erat, 
ut  homo,  qui  sua  se  inobedientia  perdiderat,  remedii  loco  obe- 
dientiam  opponeret,  judicio  Dei  satisfaceret,  poenas  peccati  per¬ 
solveret.  Prodiit  ergo  verus  homo,  Dominus  noster,  Adae  perso¬ 
nam  induit,  nomen  assumpsit,  ut  ejus  vices  subiret  patri  obe- 
diendo,  ut  carnem  nostram  in  satisfactionis  pretium  justo  Dei  ju¬ 
dicio  sisteret ;  ac  in  eadem  carne  poenam  quam  meriti  eramus 
persolveret.  Quum  denique  mortem  nec  solus  Deus  sentire,  nec 
solus  homo  superare  posset,  humanam  naturam  cum  divina  socia¬ 
vit,  ut  alterius  imbecillitatem  morti  subjiceret,  ad  expianda  pec¬ 
cata,  alterius  virtute  luctam  cum  morte  suscipiens  nobis  victoriam 
acquireret.  Qui  ergo  Christum  sua  aut  divinitate,  aut  humanitate 
spoliant,  ejus  quidem  vel  imminuunt  majestatem  et  gloriam,  vel 
bonitatem  obscurant.  Sed  non  minus  altera  ex  parte  hominibus 
sunt  injurii,  quorum  fidem  ita  labefactant  et  evertunt,  quae  nisi 
hoc  fundamento  nixa  stare  non  potest.  Adde  quod  sperandus  fuit 
redemptor  ille  Abrahae  Davidisque  filius,  quem  in  lege  et  pro¬ 
phetis  Deus  promiserat.  Unde  alterum  fructum  colligunt  piae 
mentes,  quod  ipsa  originis  specie  ad  Davidem  et  Abraham  per¬ 
ductae  ,  certius  agnoscunt  hunc  esse  Christum ,  qui  tot  oraculis 
celebratus  fuit.  Sed  illud,  quod  nuper  exposui,  praecipue  tenen¬ 
dum  est,  communem  naturam  pignus  esse  nostrae  cum  filio  Dei 

societatis;  carne  nostra  vestitum  debellasse  mortem  cum  peccato, 
ut  nostra  esset  victoria  et  triumphus  noster;  carnem  quam  a  no¬ 
bis  accepit,  obtulisse  in  sacrificium,  ut  facta  expiatione  reatum 
nostrum  deleret,  et  placaret  justum  patris  iram. 

4.  His  ut  par  est  considerandis  qui  sedulo  attentus  erit,  vagas 
j  speculationes  facile  negliget  quae  leves  spiritus  et  novitatis  cupidos 
;  ad  se  rapiunt.  Cujus  generis  est,  Christum,  etiamsi  ad  redimendum 
humanum  genus  non  fuisset  opus  remedio,  futurum  tamen  fuisse 
hominem.  Fateor  equidem,  in  primo  creationis  ordine  et  integro 
i  naturae  statu  praefectum  angelis  et  hominibus  fuisse  caput,  qua 
ratione  dicitur  a  Paulo  (Coi.  1,  15)  primogenitus  omnis  creaturae, 
j  sed  quum  tota  scriptura  clamet  vestitum  fuisse  carne,  ut  fieret 
J  redemptor,  aliam  causam  vel  alium  finem  imaginari  nimiae  teme- 
\  ritatis  est.  Quorsum  ab  initio  promissus  fuerit  Christus  satis  no- 
;  tum  est :  ut  scilicet  instauraret  collapsum  mundum ,  et  perditis 
hominibus  succurreret.  Itaque  sub  lege  proposita  fuit  ejus  imago 
in  sacrificiis,  ut  sperarent  fideles  Deum  sibi  propitium  fore  post¬ 
quam  expiatis  peccatis  reconciliatus  foret.  Certe  quum  saeculis 
omnibus,  etiam  lege  nondum  promulgata,  nunquam  sine  sanguine 
promissus  fuerit  mediator,  colligimus,  aeterno  Dei  consilio  pur¬ 
gandis  hominum  sordibus  fuisse  destinatum,  quia  piaculi  signum 
est  sanguinem  fundi.  Sic  de  eo  concionati  sunt  prophetae,  ut 
reconciliatorem  Dei  et  hominum  fore  promitterent.  Sufficiet  pro 
omnibus  unum  illud  in  primis  celebre  Jesaiae  testimonium  (53,  4.  5), 
ubi  praedicit  percutiendum  esse  Dei  manu  propter  scelera  populi, 
ut  castigatio  pacis  esset  super  eum ;  et  sacerdotem  fore ,  qui  se 
in  victimam  offerret;  ex  plagis  ejus  fore  aliis  sanitatem;  et  quia 
omnes  errarunt  et  instar  ovium  fuerunt  dispersi ,  placuisse  Deo 
illum  affligere,  ut  omnium  iniquitates  ferret.  Ubi  ad  opem  mise¬ 
ris  peccatoribus  ferendam  Christum  divinitus  proprie  addici  audi¬ 
mus,  quisquis  has  metas  transsilit,  stultae  curiositati  nimis  indul- 
I  get.  Jam  ubi  prodiit  ipse,  hanc  adventus  sui  causam  esse  asse¬ 
ruit,  ut  placato  Deo  nos  a  morte  in  vitam  colligeret.  Idem  te¬ 
stati  sunt  de  eo  apostoli.  Sic  Joannes,  antequam  doceat  sermonem 
factum  esse  carnem,  defectionem  hominis  narrat  (Joann,  1,  9.  10). 
Sed  ipse  ante  omnes  audiendus  est  de  officio  suo  disserens.  Sic 
Deus  dilexit  mundum,  inquit  (ibid.  3,  16),  ut  filium  suum  uni¬ 
genitum  daret;  ut  quisquis  credit  in  eum  non  pereat,  sed  habeat 
vitam  aeternam.  Item  (ibid.  5,  25):  venit  hora  ut  mortui  audiant 
vocem  filii  Dei ,  et  qui  audierint  vivant.  Ego  sum  resurrectio  et 
vita:  qui  credit  in  me,  quamvis  sit  mortuus,  vivet  (ibid.  11,  25). 
Item :  filius  hominis  venit  ad  servandum  quod  perierat  (Matth. 
18,  11).  Item:  sanis  non  opus  est  medico  (ibid.  9,  12).  Nullus 
esset  finis  si  omnia  referre  vellem.  Uno  quidem  consensu  ad  hunc 
fontem  nos  revocant  apostoli ;  et  certe  nisi  ad  reconciliandum  Deum 
venisset,  concideret  honor  sacerdotii,  quando  ad  deprecandum  me¬ 
dius  statuitur  inter  Deum  et  homines  sacerdos  (Hebr.  5,  1).  Non 
esset  justitia  nostra,  quia  pro  nobis  victima  factus  est,  ut  nobis 

peccata  Deus  non  imputet  (2  Cor.  5,  19).  Denique  omnibus  elo¬ 
giis,  quibus  eum  ornat  scriptura,  spoliabitur.  Concidet  etiam  il¬ 
lud  Pauli  (Rom.  8,  3):  quod  impossibile  erat  legi,  Deum  misisse 
filium  suum,  ut  in  similitudine  carnis  peccati  pro  nobis  satisface¬ 
ret.  Nec  stabit  quod  alibi  docet  (Tit.  2,  11),  in  hoc  speculo  ap¬ 
paruisse  Dei  bonitatem  et  immensum  amorem  erga  homines,  dum 
Christus  datus  est  redemptor.  Denique  non  alium  finem  ubique 
assignat  scriptura,  cur  carnem  nostram  suscipere  voluerit  Dei  filius 
et  hoc  etiam  mandatum  a  patre  acceperit,  nisi  ut  victima  fieret 
ad  patrem  nobis  placandum.  Ita  scriptum  est,  atque  ita  oportuit 
Christum  pati,  et  praedicari  in  nomine  ejus  poenitentiam  (Luc. 
24,  26).  Propterea  diligit  me  pater,  quia  animam  meam  pono 
pro  ovibus;  hoc  mandatum  dedit  mihi  (Joann.  10,  17).  Sicut 
exaltavit  Moses  serpentem  in  deserto ,  ita  oportet  exaltari  filium 
hominis  (ibid.  3,  14).  Alibi:  pater  serva  me  ex  hac  hora;  sed 
propterea  veni  in  hanc  horam:  pater  glorifica  filium  (ibid.  12,  27. 
28).  Ubi  clare  finem  assumptae  carnis  assignat,  ut  victima  et 
piaculum  fiat  abolendis  peccatis.  Eadem  ratione  pronuntiat  Za- 
charias  (Luc.  1,  79),  secundum  promissionem  datam  patribus  ve¬ 
nisse,  ut  illuminet  qui  in  umbra  mortis  sedebant.  Haec  omnia 
meminerimus  de  filio  Dei  praedicari,  in  quo  alibi  Paulus  omnes 
scientiae  et  sapientiae  thesauros  absconditos  esse  testatur,  et  prae¬ 
ter  quem  nihil  se  scire  gloriatur  (Coi.  2 ,  3 ;  1  Cor.  2 ,  2). 

5.  Si  quis  excipiat,  horum  nihil  obstare  quominus  idem 
Christus,  qui  damnatos  redemit,  testari  etiam  potuerit  suum  erga 
salvos  et  incolumes  amorem,  eorum  carnem  induendo,  brevis  re¬ 
sponsio  est,  quum  pronuntiet  spiritus  aeterno  Dei  decreto  con¬ 
juncta  simul  haec  duo  fuisse,  ut  fieret  nobis  redemptor  Christus, 
et  ejusdem  naturae  particeps,  fas  non  esse  longius  inquirere.  Nam 
quem  titillat  plus  aliquid  sciendi  cupiditas,  immutabili  Dei  ordi¬ 
natione  non  contentus,  ostendit  etiam  ne  hoc  quidem  Christo, 
qui  nobis  in  pretium  redemptionis  datus  est,  se  contentum  esse. 
Nec  vero  Paulus  solum  recitat  quorsum  missus  fuerit,  sed  ad  su¬ 
blime  praedestinationis  mysterium  conscendens,  omnem  humani  in¬ 
genii  lasciviam  et  pruritum  opportune  compescit.  Elegit  nos  in 
Christo  pater  ante  mundi  creationem,  ut  adoptaret  in  filios  se¬ 
cundum  propositum  voluntatis  suae,  et  acceptos  habuit  in  filio 
dilecto,  in  quo  habemus  redemptionem  per  sanguinem  ejus  (Eph. 
1 ,  4).  Hic  certe  non  praesupponitur  Adae  lapsus  quasi  tempore 
superior;  sed  quid  ante  saecula  statuerit  Deus  ostenditur,  quum 
mederi  vellet  humani  generis  miseriae.  Si  rursum  objiciat  adver¬ 
sarius,  consilium  hoc  Dei  pependisse  ex  hominis  ruina  quam  prae¬ 
videbat,  mihi  satis  superque  est,  impia  audacia  ad  fingendum  no¬ 
vum  Christum  prorumpere,  qui  cunque  sibi  de  Christo  plus  inqui¬ 
rere  permittunt  vel  scire  appetunt,  quam  Deus  arcano  suo  decreto 
praedestinavit.  Ac  merito  Paulus,  ubi  de  proprio  Christi  officio 
ita  disseruit,  precatur  Ephesiis  (3,  16  seqq.)  spiritum  intelligen- 
tiae,  ut  comprehendant  quae  sit  longitudo,  sublimitas,  latitudo  et 

profunditas,  nempe  caritas  Christi  quae  omnem  scientiam  supere¬ 
minet  :  ac  si  data  opera  cancellos  mentibus  nostris  circumdaret, 
ne  a  gratia  reconciliationis  tantillum  declinent  quoties  fit  Christi 
mentio.  Quare  quum  fidelis  hic  sermo  sit,  teste  Paulo  (1  Tim. 
1 ,  15),  Christum  venisse  ut  peccatores  salvos  faceret,  in  eo  li¬ 
benter  acquiesco.  Et  quum  alibi  doceat  idem  apostolus  gratiam 
quae  nunc  per  evangelium  manifestata  est,  datam  nobis  fuisse  in 
Christo  ante  tempora  saecularia  (2  Tim.  1,9),  ad  finem  usque 
constanter  in  ea  manendum  statuo.  Huic  modestiae  inique  ob¬ 
strepit  Osiander,  qui  hanc  quaestionem  a  paucis  ante  leviter  mo¬ 
tam,  rursus  hoc  tempore  infeliciter  agitavit.  Confidentiae  eos  in¬ 
simulat,  qui  filium  Dei  negant  appariturum  in  carne  fuisse,  si  non 
cecidisset  Adam;  quia  nullo  scripturae  testimonio  commentum  hoc 
repudietur.  Quasi  vero  perversae  curiositati  fraenum  non  injiciat 
Paulus,  ubi  de  redemptione  per  Christum  parta  loquutus,  mox 
jubet  stultas  quaestiones  fugere  (Tit.  3 ,  9).  Eousque  erupit  quo- 
rundam  vesania,  dura  praepostere  acuti  videri  appetunt,  ut  quae¬ 
rerent  an  naturam  asini  assumere  potuerit  Dei  filius.  Hoc  por¬ 
tentum,  quod  pii  omnes  tanquam  detestabile  merito  exhorrent, 
hoc  praetextu  excusat  Osiander,  quod  nusquam  diserte  in  scrip¬ 
tura  refellitur.  Quasi  vero,  dum  nihil  pretiosum  aut  dignum 
cognitu  Paulus  ducit  praeter  Christum  crucifixum  (1  Cor.  2,  2), 
asinum  salutis  autorem  admittat.  Ergo  qui  alibi  Christum  prae¬ 
dicat  aeterno  patris  consilio  in  caput  fuisse  ordinatum  ut  omnia 
colligeret  (Eph.  1 ,  22) ,  nihilo  magis  alium  agnoscet  cui  nullae 
redimendi  partes  injunctae  sint. 

6.  Quod  autem  jactat  principium  prorsus  frivolum  est.  Ho¬ 
minem  vult  creatum  esse  ad  imaginem  Dei ,  quia  formatus  fuerit 
ad  exemplar  futuri  Christi ,  ut  illum  referret  quem  jam  pater  carne 
vestire  decreverat.  TJnde  colligit,  si  nunquam  excidisset  Adam  a 
prima  sua  et  integra  origine,  Christum  tamen  futurum  fuisse  ho¬ 
minem.  Quam  istud  et  nugatorium  sit  et  contortum,  per  se  in- 
telligunt  omnes  sano  judicio  praediti.  Interea  primum  se  vidisse 
putat  quid  esset  imago  Dei,  quod  scilicet  non  solum  in  dotibus 
eximiis,  quibus  ornatus  fuerat,  relucebat  Dei  gloria,  sed  essentia¬ 
liter  in  eo  habitabat  Deus.  Ego  vero  ut  concedam  imaginem  Dei 
Adam  gestasse  quatenus  Deo  conjunctus  erat  (quae  vera  est  ac 
summa  dignitatis  perfectio)  Dei  tamen  similitudinem  non  alibi 
quaerendam  esse  contendo  quam  in  illis  praestantiae  notis  quibus 
Adam  Deus  insigniverat  prae  aliis  animantibus.  Ac  Christum  qui¬ 
dem  jam  tunc  fuisse  imaginem  Dei  uno  consensu  fatentur  omnes; 
et  proinde  quidquid  excellentiae  insculptum  ipsi  Adae  fuit,  inde 
manasse  quod  per  unigenitum  filium  ad  opificis  sui  gloriam  acce¬ 
deret.  Ad  imaginem  ergo  Dei  conditus  est  homo,  in  quo  suam 
gloriam  creator  ipse  conspici  quasi  in  speculo  voluit.  In  hunc 
gradum  honoris  evectus  fuit  unigeniti  filii  beneficio,  sed  addo 
filium  ipsum  tam  angelis  quam  hominibus  commune  fuisse  caput; 
ita  ut  quae  in  hominem  collata  fuerat  dignitas,  ad  angelos  quo- 

que  pertineret.  Neque  enim  dum  audimus  vocari  filios  Dei  (Psal. 
82 ,  6) ,  consentaneum  esset  negare  inditum  illis  fuisse  aliquid  quo 
patrem  referrent.  Quod  si  tam  in  angelis  quam  in  hominibus  re¬ 
praesentari  suam  gloriam  et  in  utraque  natura  conspicuam  esse 
voluit,  inscite  nugatur  Osiander,  angelos  fuisse  tunc  posthabitos 
hominibus,  quia  non  gestarent  Christi  figuram.  Neque  enim  prae¬ 
senti  Dei  intuitu  assidue  fruerentur,  nisi  ei  essent  similes.  Nec 
aliter  docet  Paulus  (Coi.  3,  10),  renovari  homines  ad  imaginem 
Dei,  quam  si  angelis  socientur,  ut  simul  inter  se  cohaereant  sub 
uno  capite.  Denique,  si  Christo  creditur,  haec  ultima  erit  nostra 
felicitas,  ubi  in  coelos  erimus  recepti,  conformes  esse  angelis. 
Quod  si  inferre  Osiandro  licet,  primarium  imaginis  Dei  exemplar 
fuisse  in  Christo  homine,  eodem  jure  contendet  quispiam  Christum 
oportuisse  fieri  angelicae  naturae  consortem,  quia  ad  illos  quoque 
pertineat  imago  Dei. 

7.  Non  est  igitur  cur  metuat  Osiander  Deum  posse  menda¬ 
cem  deprehendi,  nisi  in  ejus  mente  prius  fuisset  de  filio  incar¬ 
nando  decretum  fixum  et  immutabile.  Quia  etiamsi  non  collapsa 
fuisset  Adae  integritas,  similis  fuisset  Deo  cum  angelis;  neque  ta¬ 
men  propterea  necesse  fuisset  filium  Dei  .fieri  vel  hominem  vel 
angelum.  Frustra  etiam  absurdum  illud  metuit,  nisi  immutabili 
Dei  consilio  ante  creatum  hominem  Christus  fuisset  nasciturus, 
non  ut  redemptor,  sed  ut  primus  homo,  ne  a  sua  praerogativa 
excideret;  quando  jam  non  nisi  per  accidens  natus  esset,  ut  sci¬ 
licet  instauret  perditum  genus  humanum:  ut  inde  inferat,  creatum 
igitur  fuisse  ad  imaginem  Adae.  Cur  enim  horrebit  quod  tam 
aperte  docet  scriptura  (Hebr.  4,  15),  similem  nobis  fuisse  factum 
per  omnia,  excepto  peccato?  unde  et  Lucas  filium  Adae  in  ge¬ 
nealogia  censere  non  dubitat  (Luc.  3,  38).  Scire  etiam  velim  cur 
a  Paulo  (1  Cor.  15,  47)  Christus  vocetur  secundus  Adam,  nisi 
quia  destinata  ei  fuit  humana  conditio ,  ut  ex  ruina  erigeret  Adae 
posteros.  Nam  si  creationem  ordine  illa  praecessit,  dicendus  fuit 
primus  Adam.  Secure  affirmat  Osiander,  quia  jam  Christus  homo 
praecognitus  erat  in  mente  Dei,  homines  ad  hoc  exemplar  fuisse 
formatos.  Paulus  autem  secundum  Adam  nominans,  inter  primam 
hominis  originem  et  restitutionem  quam  per  Christum  consequi¬ 
mur,  mediam  statuit  defectionem,  ex  qua  naturae  in  pristinum 
ordinem  reformandae  necessitas.  Unde  sequitur,  eandem  filio  Dei 
nascendi  fuisse  causam,  ut  homo  fieret.  Interea  male  et  insulse 
ratiocinatur  Osiander,  Adam,  quamdiu  integer  stetisset,  futurum 
imaginem  fuisse  sui  ipsius,  non  Christi.  Respondeo  ex  opposito, 
quia,  etsi  nunquam  induisset  carnem  Dei  filius,  fulgebat  nihilo¬ 
minus  et  in  corpore  et  in  anima  ejus  imago  Dei;  in  cujus  radiis 
semper  apparuit,  Christum  esse  vere  caput,  et  primatum  tenere 
in  omnibus.  Atque  ita  solvitur  futilis  argutia,  quam  ventilat 
Osiander,  carituros  fuisse  angelos  hoc  capite  nisi  Deo  propositum 
fuisset  filium  suum  carne  vestire,  etiam  citra  Adae  culpam.  Ni¬ 
mis  enim  inconsiderate  arripit,  quod  nemo  sanus  concedet,  Christo 

non  competere  primatum  in  angelos,  ut  fruantur  eo  principe,  nisi 
quatenus  est  homo.  Atqui  facile  elicitur  ex  Pauli  verbis  (Coi.  1, 
15),  quatenus  aeternus  est  Dei  sermo,  primogenitum  esse  omnis 
creaturae,  non  quod  creatus  sit,  vel  numerari  inter  creaturas  de¬ 
beat;  sed  quia  integer  mundi  status,  qualis  ab  initio  fuit  summa 
pulchritudine  insignis,  non  aliud  principium  habuit;  deinde  qua¬ 
tenus  homo  factus  est,  primogenitum  esse  ex  mortuis.  Utrumque 
enim  uno  et  brevi  contextu  considerandum  proponit  apostolus 
(ibid.  1,  16.  18),  per  filium  creata  fuisse  omnia,  ut  angelis  do- 
minetur;  et  hominem  esse  factum  ut  redemptor  esse  inciperet. 
Ejusdem  inscitiae  est  quod  homines  dicit  carituros  fuisse  Christo 
rege,  nisi  homo  fuisset.  Quasi  vero  non  potuerit  constare  reg¬ 
num  Dei,  si  aeternus  Dei  filius,  licet  non  indutus  humana  carne, 
angelis  et  hominibus  in  societatem  coelestis  gloriae  suae  et  vitae 
collectis,  primatum  ipse  tenuisset.  Sed  in  hoc  falso  principio 
semper  hallucinatur ,  vel  sibi  praestigias  facit,  ecclesiam  fuisse 
o (xscpakov  futuram  nisi  apparuisset  in  carne  Christus.  Quasi  vero, 
sicuti  eo  capite  fruebantur  angeli,  non  etiam  divina  sua  virtute 
praeesse  hominibus  potuerit,  et  arcana  virtute  spiritus  sui  vege¬ 
tare  ipsos  et  fovere,  instar  corporis  sui,  donec  in  coelum  collecti 
eadem  cum  angelis  vita  fruerentur.  Quas  hactenus  refutavi  nae¬ 
nias,  pro  firmissimis  oraculis  ducit  Osiander;  nempe  ut  suarum 
speculationum  dulcedine  inebriatus  ridiculos  paeanas  de  nihilo  ef¬ 
flare  solet.  Unum  vero  postea  ,  dicit  longe  firmius  se  afferre,  pro¬ 
phetiam  Adae  scilicet  qui  uxore  sua  conspecta  dixit:  hoc  nunc 
os  ex  ossibus  meis  et  caro  de  carne  mea  (Gen.  2,  23).  Unde 
autem  prophetiam  esse  evincit?  nempe  quia  eundem  sermonem 
Christus  apud  Matthaeum  Deo  tribuit.  Quasi  vero ,  quidquid  per 
homines  loquutus  est  Deus,  vaticinium  aliquod  contineat.  Vati¬ 
cinia  in  singulis  legis  praeceptis  quaerat  Osiander,  quae  a  Deo 
autore  profecta  esse  constat.  Adde  quod  rudis  et  terrenus  fuisset 
Christus  in  literali  sensu  subsistens.  Quia  non  de  mystica  unione 
qua  ecclesiam  dignatus  est  disserit,  sed  tantum  de  fide  conjugali; 
ob  hanc  causam  Deum  pronuntiasse  docet,  virum  et  uxorem  fore 
carnem  unam,  ne  insolubile  illud  vinculum  quisquam  divortio  vio¬ 
lare  tentet.  Haec  simplicitas  si  Osiandro  sordet,  Christum  repre¬ 
hendat,  quia  discipulos  ad  mysterium  non  traduxerit,  patris  dic¬ 
tum  subtilius  interpretando.  Nec  vero  ejus  delirio  suffragatur 
Paulus ,  qui  ubi  dixit  nos  esse  carnem  de  carne  Christi ,  mox  ad¬ 
jungit,  magnum  hoc  esse  mysterium  (Eph.  5,  30).  Neque  enim 
quo  sensu  hoc  protulerit  Adam  referre  voluit,  sed  sub  figura  et 
similitudine  conjugii  sacram  conjunctionem  proponere,  quae  nos 
unum  cum  Christo  facit.  Et  hoc  verba  sonant,  quia  se  de  Christo 
et  ecclesia  hoc  dicere  admonens,  correctionis  loco  a  lege  conjugii 
discernit  spiritualem  Christi  et  ecclesiae  conjunctionem.  Quare  fa¬ 
cile  evanescit  haec  futilitas.  Nec  vero  mihi  necesse  arbitror  si¬ 
miles  quisquilias  discutere;  quia  ex  brevissima  hac  refutatione  de¬ 
prehendetur  omnium  vanitas.  Haec  quidem  sobrietas  filiis  Dei 

solide  pascendis  abunde  sufficiet:  quum  venit  plenitudo  temporum, 
missum  fuisse  filium  Dei  factum  ex  muliere ,  factum  sub  lege ,  ut 
eos  qui  sub  lege  erant  redimeret  (Gal.  4,  4). 


CAPUT  XIII. 

Christum  veram  humanae  carnis  substantiam  induisse. 

Partes  hujus  Capitis:  1)  Orthodoxae  doctrinae,  de  vera  humanae  carnis 
Christi  substantia  multis  Scripturae  testimoniis  confirmatio,  sect.  1.  —  2)  Mar- 
cionitarum,  Manichaeorum  et  ejusmodi  haereticorum  impiae  objectiones  adver¬ 
sus  hanc  doctrinam  diluuntur,  sect.  2 — 4. 

1.  De  Christi  divinitate,  quae  alibi  claris  et  firmis  testimo¬ 
niis  probata  est,  nunc  iterum  disserere  supervacuum,  nisi  fallor, 
esset.  Videndum  igitur  restat  quomodo  carne  nostra  indutus  me¬ 
diatoris  partes  impleverit.  Ac  humanae  quidem  naturae  veritas 
olim  tam  a  Manichaeis  quam  a  Marcionitis  impugnata  est;  quo¬ 
rum  hi  quidem  spectrum  pro  Christi  corpore  sibi  fingebant,  illi 
autem  coelesti  carne  praeditum  somniabant.  Sed  utrisque  scrip¬ 
turae  testimonia  et  multa  et  valida  resistunt.  Non  enim  vel  in 
coelesti  semine,  vel  in  hominis  larva  benedictio  promittitur,  sed 
in  semine  Abrahae  et  Jacob  (Gen.  22,  18  et  26,  4);  neque  ho¬ 
mini  aereo  promittitur  thronus  aeternus ,  sed  Davidis  filio ,  et  fruc¬ 
tui  ventris  ejus  (Psal.  45,  7).  Unde  et  in  carne  exhibitus,  filius 
vocatur  Davidis  et  Abrahae  (Matth.  1,  1):  non  ideo  tantum  quod 
ex  virginis  utero  natus  sit ,  in  aere  autem  creatus :  sed  quia,  Paulo 
interprete  (Rom.  1,  3),  secundum  carnem  factus  sit  ex  Davidis 
semine;  sicut  alibi  docet  idem  apostolus  eum  descendisse  ex  Ju¬ 
daeis  (ibid.  9 ,  5).  Quamobrem  Dominus  ipse  non  contentus  ho¬ 
minis  nomine,  filium  quoque  hominis  subinde  se  appellat,  clarius 
exprimere  volens  se  hominem  esse  ex  hominis  semine  vere  proge¬ 
nitum.  Quum  spiritus  sanctus  toties  per  tot  organa,  tantaque  di¬ 
ligentia  et  simplicitate  rem  per  se  non  abstrusam  enarraverit,  quis 
cogitasset  tanta  ullos  mortales  impudentia  fore  qui  offucias  adhuc 
spargere  auderent?  Et  tamen  alia  etiamnum  testimonia  ad  ma¬ 
num  se  offerunt,  si  congerere  plura  libeat.  Quale  est  illud  Pauli 
(Gal.  4,  4),  Deum  misisse  filium  suum  factum  ex  muliere;  et  in¬ 
numera,  quibus  fami,  siti,  frigori,  aliisque  naturae  nostrae  infir¬ 
mitatibus  obnoxium  fuisse  constat.  At  ex  multis  deligenda  sunt 
ea  potissime  quae  animis  in  vera  fiducia  aedificandis  conducere 
queant:  ut  quum  dicitur  (Hebr.  2,  16),  angelis  nequaquam  tan¬ 
tum  honoris  detulisse,  ut  eorum  naturam  assumeret,  sed  nostram 
assumpsisse,  ut  in  carne  et  sanguine  per  mortem  destrueret  eum 
qui  potiebatur  mortis  imperio.  Item,  ejus  communicationis  bene¬ 
ficio  nos  fratres  ejus  censeri  (ibid.  2,  11).  Item,  debuisse  fratri¬ 
bus  similem  fieri,  ut  misericors  esset  ac  fidelis  intercessor;  nos 
pontificem  non  habere,  qui  non  possit  compati  infirmitatibus  no- 

I 

stris  (ibid.  4,  15);  et  similia.  Eodem  pertinet  quod  paulo  ante 
i  attigimus,  oportuisse  in  carne  nostra  expiari  peccata  mundi,  quod 
I  a  Paulo  clare  asseritur  (Rom.  8,  3).  Ac  certe  ideo  ad  nos  per¬ 
tinet  quidquid  Christo  contulit  pater,  quia  caput  est  ex  quo  to¬ 
tum  corpus  per  juncturas  connexum  simul  coalescit  (Eph.  4,  16). 
Imo  non  aliter  conveniet  quod  dicitur,  spiritum  ei  datum  esse 
i  absque  mensura  (Joann.  1,  16  et  3,  34),  ut  de  plenitudine  ejus 
I  hauriamus  omnes;  quando  nihil  absurdius  quam  Deum  in  sua  es- 
I  sentia  adventitio  dono  locupletari.  Hac  etiam  ratione  dicit  alibi 
Christus  ipse  (ibid.  17,  19):  ego  propter  eos  sanctifico  me  ipsum. 

2.  Quos  vero  in  erroris  sui  confirmationem  locos  proferunt, 
1  nimis  inepte  contorquent,  nec  quidquam  frivolis  argutiis  proficiunt, 
ubi  diluere  conantur  quae  jam  ex  parte  nostra  adduxi.  Marcion 
phantasma  pro  corpore  Christum  induisse  imaginatur,  quia  dicatur 
alicubi  in  similitudinem  hominis  factus,  et  figura  compertus  ut 
homo.  Sed  ita  minime  expendit  quid  illic  agat  Paulus.  Non 
■  enim  quale  sibi  corpus  sumpserit  Christus  vult  docere;  sed  quum 
|  jure  divinitatem  suam  exserere  posset,  nihil  prae  se  tulisse  nisi 
!  quod  erat  abjecti  contemptique  hominis.  Nam,  ut  ejus  exemplo 
nos  hortetur  ad  submissionem  ostendit,  quum  Deus  esset,  potuisse 
mundo  gloriam  suam  conspicuam  statim  proponere;  cessisse  tamen 
jure  suo,  et  sponte  se  ipsum  exinanisse;  quia  scilicet  imaginem 
servi  induit,  et  ea  humilitate  contentus,  carnis  velamine  suam  di¬ 
vinitatem  abscondi  passus  est.  Hic  certe  non  docet  quid  fuerit 
Christus,  sed  qualiter  se  gesserit.  Quin  etiam  ex  toto  contextu 
facile  colligitur,  in  vera  hominis  natura  exinanitum  fuisse  Chri¬ 
stum.  Quid  enim  hoc  sibi  vult,  figura  repertum  fuisse  tanquam 
hominem,  nisi  quia  ad  tempus  non  resplenduit  divina  gloria,  sed 
tantum  in  vili  et  abjecta  conditione  apparuit  humana  species? 
Nec  vero  aliter  constaret  illud  Petri  (1  Petr.  3,  18),  mortuum 
fuisse  carne,  vivificatum  spiritu,  nisi  infirmus  fuisset  filius  Dei  in 
hominis  natura.  Quod  Paulus  clarius  explicat,  passum  fuisse  as¬ 
serens  pro  carnis  infirmitate  (2  Cor.  13,  4).  Atque  huc  pertinet 
exaltatio,  quia  diserte  novam  gloriam  adeptus  fuisse  dicitur  Chri¬ 
stus,  postquam  se  ipsum  exinanivit.  Quod  apte  non  quadraret 
nisi  in  hominem  carne  et  anima  praeditum.  Manichaeus  aereum 
fabricatur  corpus,  quia  vocetur  Christus  secundus  Adam  de  coelo 
coelestis  (1  Cor.  15,  47).  At  neque  illic  essentiam  corporis  coe¬ 
lestem  inducit  apostolus,  sed  vim  spiritualem,  quae  a  Christo  dif¬ 
fusa  nos  vivificat.  Porro  eam,  ut  vidimus,  Petrus  et  Paulus  ab 
ejus  carne  separant.  Quin  potius  ex  eo  loco  egregie  stabilitur, 
quae  inter  orthodoxos  de  Christi  carne  viget  doctrina.  Nisi  enim 
unam  haberet  nobiscum  corporis  naturam  Christus,  inanis  esset 
ratiocinatio  quam  tanta  vehementia  Paulus  prosequitur  (ibid.  15, 
13):  si  Christus  resurrexit,  nos  quoque  resurrecturos;  si  non  re¬ 
surgimus  ,  neque  Christum  resurrexisse.  Quibuscunque  cavillis 
elabi  conentur  sive  Manichaei  veteres,  sive  recentes  eorum  disci¬ 
puli,  non  se  expedient.  Putidum  est  efiugium,  quod  nugantur 

Christum  dici  filium  hominis  quatenus  hominibus  promissus  est; 
siquidem  palam  est,  hebraico  more  yocari  filium  hominis  verum 
hominem.  Christus  vero  haud  dubie  phrasin  linguae  suae  reti¬ 
nuit.  Quid  etiam  per  filios  Adam  inteLLigi  conveniat,  extra  con¬ 
troversiam  esse  debet.  Ac  (ne  longius  abeamus)  locus  Psalmi 
octavi,  quem  ad  Christum  apostoli  accommodant,  abunde  sufficiet: 
quid  est  homo ,  quod  memor  es  ejus ,  aut  filius  hominis ,  quod 
visitas  eum?  Hac  figura  exprimitur  vera  Christi  humanitas :  quia 
etsi  non  fuerit  ex  patre  mortali  immediate  genitus,  origo  tamen 
ejus  ex  Adam  fluxit.  Nec  vero  aliter  staret  quod  jam  citavimus 
(Hebr.  2,  14),  Christum  participem  factum  carnis  et  sanguinis, 
ut  pueros  sibi  aggregaret  ad  obsequium  Dei.  Quibas  verbis  aperte 
Christus  ejusdem  nobiscum  naturae  socius  et  consors  statuitur. 
Quo  etiam  sensu  dicit,  ex  uno  esse  autorem  sanctitatis,  et  eos 
qui  sanctificantur.  Nam  id  referri  ad  naturae  societatem  ex  con¬ 
textu  evincitur;  quia  mox  subjicit:  ideo  non  erubescit  eos  vocare 
fratres  (ibid.  2,  11).  Si  enim  prius  dixisset  fideles  ex  Deo  esse, 
in  tanta  dignitate  quaenam  esset  erubescentiae  ratio?  Sed  quia 
pro  immensa  gratia  ad  sordidos  et  ignobiles  se  aggregat  Christus, 
ideo  dicitur  non  erubescere.  Prustra  autem  objectant,  impios  hoc 
modo  fore  Christi  fratres ;  quia  scimus  filios  Dei  non  ex  carne 
et  sanguine,  sed  ex  spiritu  nasci  per  fidem.  Proinde  fraternam 
conjunctionem  non  facit  sola  caro.  Tametsi  autem  apostolus  hunc 
honorem  assignat  solis  fidelibus,  quod  ex  uno  sint  cum  Christo, 
non  tamen  sequitur  quominus  ex  eodem  fonte  nascantur  incre¬ 
duli  secundum  carnem.  Quemadmodum  ubi  dicimus  Christum 
factum  esse  hominem  ut  nos  faceret  Dei  filios,  non  extenditur 
haec  loquutio  ad  quoslibet;  quia  fides  media  interponitur,  quae 
nos  in  Christi  corpus  spiritualiter  inserit.  De  primogeniti  etiam 
nomine  rixam  inscite  movent.  Causantur  Christum  debuisse  ex 
Adam  nasci  statim  ab  initio ,  ut  primogenitus  esset  inter  fratres. 
Primogenitura  enim  non  ad  aetatem,  sed  ad  gradum  honoris  et 
virtutis  eminentiam  refertur  (Rom.  8,  29).  Nihilo  etiam  plus  co¬ 
loris  habet  quod  garriunt  Christum  hominem  assumpsisse,  non 
angelos,  quia  in  gratiam  receperit  humanum  genus.  Nam  ut  apo¬ 
stolus  amplificet  honorem,  quo  nos  Christus  dignatus  est,  angelos 
nobis  comparat,  qui  posthabiti  fuerunt  hac  in  parte  (Hebr.  2,  16). 
Ac,  si  probe  expenditur  Mosis  testimonium  (Gen.  3,  15),  ubi  se¬ 
men  mulieris  dicit  contriturum  caput  serpentis,  litem  prorsus  de¬ 
cidet.  Neque  enim  de  uno  duntaxat  Christo  illic  sermo  habetur, 
sed  de  toto  humano  genere.  Quoniam  acquirenda  nobis  erat  a 
Christo  victoria ,  generaliter  pronuntiat  Deus  posteros  mulieris 
superiores  fore  diabolo.  Inde  sequitur,  Christum  ex  humano  ge¬ 
nere  esse  progenitum:  quia  consilium  Dei  est,  Evam  quam  allo¬ 
quitur  ,  bona  spe  erigere ,  ne  moerori  succumbat. 

3.  Testimonia  ubi  Christus  semen  Abrahae  et  fructus  ventris 
Davidis  vocatur,  non  minus  stulte  quam  improbe  allegoriis  in¬ 
volvunt.  Nam  si  allegorice  positum  esset  nomen  seminis,  Paulus 

;  certe  tioc  non  tacuisset,  ubi  clare  et  sine  figura  affirmat  (Gal. 
,j  3,  16)  non  esse  plures  Abrahae  filios  redemptores,  sed  unum 
Christum.  Ejusdem  est  farinae,  quod  obtendunt  non  aliter  vo- 
;!  cari  Davidis  filium  nisi  quia  promissus  fuerat ,  et  suo  demum  tem- 
pore  fuit  exhibitus.  Postquam  enim  filium  Davidis  nominavit 
'i  Paulus  (Rom.  1,  3),  continuo  post  subjiciens,  secundum  carnem, 
;  naturam  certe  designat.  Sic  et  nono  capite  (v.  5)  Deum  bene¬ 
dictum  praedicans,  seorsum  ponit,  secundum  carnem  ex  Judaeis 
;  descendere.  Jam  nisi  vere  genitus  esset  ex  semine  Davidis,  quid 
;  valebit  ista  loquutio,  fructum  esse  ventris  ejus?  Quid  promissio 
I  ista  (Psal.  132,  11):  ex  lumbis  tuis  descendet,  qui  manebit  in 
solio  tuo  ?  Porro  in  Christi  genealogia,  qualis  refertur  a  Matthaeo, 
I  sophistice  ludunt.  Etsi  enim  non  recenset  Mariae  parentes  sed 
}  Josephi,  quia  tamen  de  re  tunc  vulgo  comperta  verba  facit,  satis 
habet  ostendere  Josephum  ex  Davidis  semine  ortum  esse,  quum 
i  satis  constaret  Mariam  ex  eadem  esse  familia.  Magis  etiam  urget 
Lucas,  salutem  a  Christo  allatam  toti  generi  humano  communem 
esse  docens ,  quia  Christus  autor  salutis  ex  Adam  communi  om¬ 
nium  patre  sit  progenitus.  Eateor  equidem  ex  genealogia  non 
aliter  colligi  Christum  esse  filium  Davidis,  nisi  quatenus  ex  vir- 
j  gine  progenitus  est.  Sed  nimis  superbe  novi  Marcionitae  fucandi 
j  erroris  sui  causa,  nempe  ut  Christum  de  nihilo  corpus  sumpsisse 
!  evincant,  mulieres  contendunt  esse  aGnoQovg,  atque  ita  evertunt 
)  naturae  elementa.  Quoniam  autem  theologica  non  est  haec  dispu- 
|  tatio,  et  rationum  quas  adducunt  ea  est  futilitas,  quae  nullo  ne¬ 
gotio  refelli  queat,  quae  philosophiae  sunt  et  artis  medicae  non 
attingam;  ac  diluere,  satis  erit  quae  ex  scriptura  objiciunt,  nempe 
i  Aaron  et  Jojadah  duxisse  uxores  ex  tribu  Jehudah,  atque  ita  con¬ 
fusam  tunc  fuisse  tribuum  discretionem,  si  inesset  mulieri  gene¬ 
rati  vum  semen.  Atqui  satis  notum  est,  quantum  ad  politicum 
ordinem  spectat,  censeri  progeniem  ex  virili  semine;  neque  tamen 
praestantiam  sexus  obstare  quominus  in  generando  coeat  semen 
mulieris.  Haec  quoque  solutio  ad  omnes  genealogias  extenditur. 
Saepe  ubi  catalogum  hominum  recenset  scriptura,  solos  viros  no¬ 
minat:  an  ideo  dicendum  est  mulieres  nihil  esse?  Imo  pueris 
ipsis  notum  eas  sub  viris  comprehendi.  Hac  ratione  dicuntur  fe¬ 
minae  parere  suis  maritis,  quia  familiae  nomen  penes  masculos 
semper  residet.  Jam  sicuti  virilis  sexus  praestantiae  hoc  conce¬ 
ditur  ut  ex  patrum  conditione  nobiles  censeantur  filii  vel  igno¬ 
biles,  ita  etiam  in  servitute  partus  ventrem  sequitur,  secundum 
jurisconsultos.  Unde  colligere  licebit  ex  materno  semine  foetum 
procreari.  Et  communi  gentium  usu  pridem  receptum  fuit  matres 
vocari  genitrices;  cui  et  lex  Dei  consentit,  quae  perperam  alio- 
qui  conjugium  avunculi  cum  nepte  sua  vetaret,  quia  nulla  esset 
consanguinitas.  Viro  etiam  fas  esset  sororem  uterinam  in  con¬ 
jugium  accipere,  modo  ex  altero  patre  esset  genita.  Sicuti  autem 
fateor  vim  passivam  adscribi  mulieribus,  ita  respondeo  de  illis 
promiscue  idem  praedicari  quod  de  viris.  Neque  enim  Christus 

ipse  dicitur  (Gral.  4,  4)  factus  per  mulierem,  sed  ex  muliere.  Ac 
quidam  ex  eorum  caterva,  excusso  pudore,  nimis  proterve  quae¬ 
runt  an  dicere  velimus  ex  semine  menstruali  virginis  procreatum 
esse  Christum;  quia  vicissim  excipiam,  annon  coaluerit  in  matris 
sanguine,  quod  fateri  cogentur.  Apte  ergo  ex  Matthaei  verbis 
conficitur,  quia  ex  Maria  genitus  est  Christus,  procreatum  esse 
ex  ejus  semine,  sicuti  quum  dicitur  Boos  genitus  ex  Rahab 
(Matth.  1,  5),  similis  notatur  generatio.  Nec  vero  Matthaeus  hic 
virginem  quasi  canalem  describit,  per  quem  fluxerit  Christus; 
sed  hunc  mirificum  generandi  'morem  a  vulgari  discernit,  quod 
per  eam  ex  semine  Davidis  genitus  fuerit  Christus.  Eadem  enim 
ratione  qua  Isaac  ex  Abraham,  Solomo  ex  Davide,  Joseph  ex 
Jacob,  similiter  Christus  ex  matre  genitus  esse  dicitur.  Sermonis 
enim  seriem  ita  evangelista  contexit,  et  probare  volens  Christum 
originem  ducere  a  Davide,  hoc  uno  contentus  est,  ex  Maria  esse 
genitum.  Unde  sequitur,  pro  confesso  sumpsisse,  Mariam  fuisse 
consanguineam  Joseph. 

4.  Absurda,  quibus  nos  gravare  volunt,  puerilibus  calumniis 
sunt  referta.  Turpe  et  probrosum  Christo  esse  ducunt,  si  ex  ho¬ 
minibus  originem  traxerit :  quia  non  potuerit  a  communi  lege 
eximi,  quae  totam  Adae  sobolem  absque  exceptione  sub  peccato 
includit.  Atqui  hunc  nodum  facile  solvit  antithesis,  quae  apud 
Paulum  (Rom.  5,  12)  legitur:  sicuti  per  unum  hominem  pecca¬ 
tum,  et  per  peccatum  mors,  ita  per  justitiam  unius  hominis  ab¬ 
undavit  gratia.  Cui  et  altera  respondet  (1  Cor.  15,  47):  prior 
Adam  e  terra  terrenus  et  animalis,  secundus  e  coelo  coelestis. 
Itaque  alibi  idem  apostolus  (Rom.  8,  3)  Christum  in  similitudine 
carnis  peccati  missum  fuisse  docens,  ut  legi  satisfaceret,  eum  diserte 
a  communi  sorte  separat,  ut  sit  absque  vitio  et  corruptela  verus 
homo.  Pueriliter  autem  nugantur:  si  ab  omni  macula  immunis 
est  Christus,  ac  per  arcanam  spiritus  operationem  genitus  fuit  ex 
semine  Mariae,  non  esse  igitur  impurum  semen  mulieris,  sed  viri 
duntaxat.  Neque  enim  immunem  ab  omni  labe  facimus  Christum, 
quia  tantum  ex  matre  sit  genitus  absque  viri  concubitu,  sed  quia 
sanctificatus  est  a  spiritu ,  ut  pura  esset  generatio  et  integra, 
qualis  futura  erat  ante  Adae  lapsum.  Ac  omnino  fixum  hoc  no¬ 
bis  manet,  quoties  de  Christi  puritate  nos  admonet  scriptura,  no¬ 
tari  veram  hominis  naturam :  quia  supervacuum  esset  dicere,  purum 
esse  Deum.  Sanctificatio  etiam  de  qua  loquitur  Joannis  17.  in 
natura  divina  locum  non  haberet.  Nec  vero  duplex  fingitur  Adae 
semen,  quamvis  nulla  ad  Christum  contagio  pervenerit:  quia  ho¬ 
minis  generatio  per  se  immunda  aut  vitiosa  non  est,  sed  acciden¬ 
talis  ex  lapsu.  Proinde  nihil  mirum  si  Christus,  per  quem  re¬ 
stituenda  erat  integritas,  a  vulgari  corruptione  exemptus  fuerit. 
Quod  etiam  pro  absurdo  nobis  obtrudunt,  si  sermo  Dei  carnem 
induit,  fuisse  igitur  angusto  terreni  corporis  ergastulo  inclusum, 
mera  est  procacitas,  quia,  etsi  in  unam  personam  coaluit  immensa 
verbi  essentia  cum  natura  hominis,  nullam  tamen  inclusionem 

fingimus.  Mirabiliter  enim  e  coelo  descendit  filius  Dei,  ut  coe- 
;ium  tamen  non  relinqueret;  mirabiliter  in  utero  yirginis  gestari, 
in  terris  yersari,  et  in  cruce  pendere  yoluit,  ut  semper  mundum 
impleret,  sicut  ab  initio. 

CAPUT  XIV. 

Quomodo  duae  naturae  mediatoris  efficiant  personam. 

Duae  sunt  praecipuae  partes  hujus  Capitis :  1)  Doctrina  de  duabus  in 

i  Christo  naturis  unicam  personam  efficientibus  breviter  traditur  sect.  1  —  4.  — 
|  2)  Serveti  haereses  naturarum  in  Christo  distinctionem  et  divinae  Filii  naturae 
I  aeternitatem  tollentes,  refelluntur  sect.  5 — 8. 

1.  Porro  quod  dicitur  (Joann.  1,  14),  yerbum  carnem  esse 
I  factum,  non  sic  intelligendum  est  quasi  vel  in  carnem  versum, 
j  vel  carni  confuse  permixtum  fuerit ;  sed  quia  e  virginis  utero 
|  templum  sibi  delegit  in  quo  habitaret;  et  qui  filius  erat  Dei,  filius 
|  hominis  factus  est,  non  confusione  substantiae,  sed  unitate  per¬ 
ii  sonae.  Siquidem  ita  conjunctam  unitamque  humanitati  divinita¬ 
ti  tem  asserimus,  ut  sua  utrique  naturae  solida  proprietas  maneat, 
et  tamen  ex  duabus  illis  unus  Christus  constituatur.  Si  quid  in 
'I  rebus  humanis  tanto  mysterio  simile  potest  reperiri,  hominis  si- 

Imilitudo  appositissima  videtur,  quem  ex  duabus  substantiis  con¬ 
spicimus  constare;  quarum  neutra  tamen  sic  alteri  permixta  est, 
ut  non  retineat  naturae  suae  proprietatem.  Neque  enim  aut  anima 
i1  corpus  aut  corpus  anima  est.  Quare  et  de  anima  seorsum  dici¬ 
tur  quod  in  corpus  nullo  modo  cadere  potest;  et  de  corpore  rur¬ 
sus,  quod  nulla  ratione  animae  conveniat;  de  toto  homine,  quod 
nec  de  anima  seorsum,  nec  de  corpore,  nisi  inepte,  accipi  possit. 
Postremo  animi  propria  transferuntur  ad  corpus,  et  propria  cor¬ 
poris  ad  animam.  Qui  tamen  iis  constat,  unus  homo  est,  non 
plures.  Hujusmodi  vero  loquendi  formulae  et  unam  esse  in  ho¬ 
mine  personam  ex  duobus  connexis  compositam  significant,  et 
duas  subesse  diversas  naturas,  quae  hanc  constituant.  Ita  et  de 
Christo  scripturae  loquuntur.  Attribuunt  illi  interdum  quae  ad 
humanitatem  singulariter  referri  oporteat,  interdum  quae  divini¬ 
tati  peculiariter  competant;  nonnunquam  quae  utramque  naturam 
complectantur ,  neutri  seorsum  satis  conveniant.  Atque  istam  qui¬ 
dem  duplicis  naturae  conjunctionem,  quae  in  Christo  subest,  tanta 
religione  exprimunt,  ut  eas  quandoque  inter  se  communicent;  qui 
tropus  veteribus  ISuofiarcov  xoivcovia  dictus  est. 

2.  Haec  parum  firma  essent  nisi  plurimae  et  passim  obviae 
scripturae  phrases  probarent  nihil  eorum  fuisse  humanitus  exco¬ 
gitatum.  Quod  de  se  ipse  dicebat  Christus :  antequam  Abraham 
fieret,  ego  sum  (Joann.  8,  58),  longe  ab  humanitate  alienum  erat. 
Nec  me  latet  quo  cavillo  depravent  locum  hunc  erronei  spiritus, 
nempe  superiorem  fuisse  omnibus  saeculis,  quia  jam  tunc  prae- 

cognitus  fuit  redemptor  tam  in  patris  consilio,  quam  in  mentibus 
piorum.  Sed  quum  aperte  diem  manifestationis  ab  aeterna  essen¬ 
tia  distinguat,  et  ex  professo  ab  antiquitate  imperium  sibi  con¬ 
ciliet,  quo  excellat  supra  Abraham,  sibi  haud  dubie  vendicat  quod 
divinitatis  est  proprium.  Quod  primogenitum  Paulus  (Coi.  1,  15) 
asserit  uniyersae  creaturae,  qui  ante  omnia  exstiterit,  et  per  quem 
omnia  consistant,  quod  etiam  se  praedicat  (Joann.  17,  5)  glorio¬ 
sum  fuisse  apud  patrem  ante  mundum  conditum,  seque  una  cum 
patre  operari  (ibid.  5,  17),  nihilo  magis  homini  competit.  Haec 
igitur  et  similia  peculiariter  divinitati  attribui  certum  est.  Quod 
autem  servus  patris  vocatur  (Jes.  42,  1  et  aliis  locis),  quod  cre¬ 
visse  narratur  aetate  et  sapientia  apud  Deum  et  homines  (Luc. 
2,  52),  quod  gloriam  suam  non  quaerere  (Joann.  8,  50),  nescire 
diem  ultimum  (Mare.  13,  32),  a  se  ipso  non  loqui,  non  facere 
voluntatem  suam  (Joann.  14,  10  et  6,  38),  visus  et  palpatus  fuisse 
dicitur  (Luc.  24,  39),  solius  humanitatis  id  totum  est.  Siquidem 
quatenus  Deus  est,  nec  augeri  ulla  re  potest,  et  omnia  propter 
se  operatur,  nec  quidquam  eum  latet;  agit  omnia  pro  suae  vo¬ 
luntatis  arbritrio ,  et  est  invisibilis  ac  impalpabilis.  Heque  tamen 
haec  humanae  tantum  suae  naturae  seorsum  adseribit,  sed  in  se 
ipsum  recipit,  quasi  mediatoris  personae  conveniant.  Communi¬ 
catio  autem  idiomatum  sive  proprietatum  est,  quod  dicit  Paulus 
(Act.  20,  28),  Deum  suo  sanguine  acquisivisse  sibi  ecclesiam,  et, 
Dominum  gloriae  crucifixum  (1  Cor.  2,  8).  Item  quod  dicit  Joan- 
nes  (1  Joann.  1,  1),  palpatum  fuisse  sermonem  vitae.  Deus  certe 
nec  sanguinem  habet,  nec  patitur,  nec  manibus  tangi  potest;  sed 
quoniam  is  qui  verus  erat  Deus  et  homo,  Christus,  sanguinem 
suum  pro  nobis  crucifixus  fudit,  quae  in  humana  ejus  natura 
peracta  sunt,  ad  divinitatem  improprie,  licet  non  sine  ratione, 
transferuntur.  Simile  est  exemplum,  ubi  Joannes  docet  Deum 
posuisse  animam  suam  pro  nobis  (ibid.  3,  16).  Ergo  et  illic  hu¬ 
manitatis  proprietas  cum  altera  natura  communicatur.  Rursum 
quum  diceret  Christus  (Joann.  3,  13)  adhuc  in  terris  agens,  ne¬ 
minem  in  coelum  ascendisse  nisi  filium  hominis  qui  in  coelo  erat, 
certe  tunc  secundum  hominem  et  in  carne  quam  induerat  non 
erat  in  coelo,  sed  quia  ipse  idem  erat  Deus  et  homo,  propter 
duplicis  naturae  unionem  alteri  dabat  quod  erat  alterius. 

3.  Sed  omnium  clarissime  veram  Christi  substantiam  enar¬ 
rant  loci,  qui  utramque  simul  naturam  comprehendunt,  quales  in 
evangelio  Joannis  exstant  quamplurimi.  Siquidem  nec  deitatis 
singulare,  nec  humanitatis  fuit,  sed  utriusque  simul,  quod  illic 
legitur,  potestatem  accepisse  a  patre  remittendi  peccata,  susci¬ 
tandi  quos  velit ,  justitiam ,  sanctitatem ,  salutem  largiendi ;  prae¬ 
fectum  esse  judicem  vivis  et  mortuis,  ut  honoretur  quemadmodum 
et  pater.  Denique  quod  lux  mundi,  pastor  bonus,  unicum  ostium, 
vitis  vera  nuncupatur  (Joann.  1,  29  et  5,  21  seqq. ,  9,  5  et  10, 
7  seqq.,  et  15,  1  etc.).  Hujusmodi  enim  praerogativis  Dei  filius, 
quum  in  carne  manifestatus  est,  praeditus  fuit:  quas  etsi  ipse 

una  cum  patre  ante  mundum  conditum  obtinebat,  non  tamen 
j  eodem  modo  vel  respectu;  et  quae  homini  qui  nihil  quam  homo 
i  esset,  dari  non  poterant.  In  eundem  quoque  sensum  accipere  con¬ 
venit,  quod  apud  Paulum  habetur  (1  Cor.  15,  24),  Christum  per¬ 
acto  judicio  redditurum  esse  regnum  Deo  et  patri.  Regnum  sane 
r  filii  Dei  quod  initium  nullum  habuit,  neque  finem  habiturum  est: 

sed  quo  modo  sub  carnis  humilitate  delituit,  et  se  ipsum  exina- 
f  nivit  (Phil.  2,  7)  accepta  servi  forma,  depositaque  majestatis  spe- 
j  cie,  patri  se  obedientem  praestitit,  ac  ejusmodi  subjectione  de- 
|  functus,  tandem  gloria  et  honore  coronatus  est  (Hebr.  2,  7),  at¬ 
que  evectus  in  summum  imperium,  ut  coram  ipso  flectatur  omne 
j  genu  (Phil.  2,  10),  ita  tunc  et  nomen  ipsum  et  coronam  gloriae, 

I  et  quidquid  a  patre  accepit,  patri  subjiciet,  ut  sit  Deus  omnia 
in  omnibus  (1  Cor.  15,  28).  Quorsum  enim  data  ei  potestas  est 
I  ac  imperium,  nisi  ut  per  ejus  manum  pater  nos  gubernet?  Quo 
|  etiam  sensu  dicitur  ad  patris  dexteram  sedere.  Hoc  vero  tem- 

Iporale  est,  donec  praesenti  divinitatis  aspectu  fruamur.  Atque 
hic  excusari  non  potest  veterum  error,  qui  dum  ad  mediatoris 
personam  non  attendunt,  totius  fere  doctrinae  quae  in  evangelio 
Joannis  legitur,  genuinum  obscurant  sensum,  seque  implicant 
multis  laqueis.  Sit  igitur  nobis  haec  rectae  intelligentiae  clavis, 
neque  de  natura  divina,  neque  de  humana  simpliciter  dici,  quae 
ad  mediatoris  officium  spectant.  Regnabit  ergo  Christus  donec  pro- 

Idierit  mundi  judex,  quatenus  pro  infirmitatis  nostrae  modulo  patri 
nos  conjungit.  Ubi  autem  consortes  coelestis  gloriae  Deum  vide¬ 
bimus  qualis  est,  tunc  perfunctus  mediatoris  officio,  desinet  patris 
legatus  esse,  et  ea  gloria  contentus  erit,  qua  potiebatur  ante  mun¬ 
dum  conditum.  Nec  alio  respectu  peculiariter  in  Christi  perso¬ 
nam  competit  Domini  nomen,  nisi  quatenus  medium  gradum  sta¬ 
tuit  inter  Deum  et  nos.  Quo  pertinet  illud  Pauli:  unus  Deus  ex 
quo  omnia,  et  unus  Dominus  per  quem  omnia  (1  Cor.  8,  6); 
nempe  cui  temporale  imperium  a  patre  mandatum  est,  donec  facie 
ad  faciem  conspicua  sit  divina  ejus  majestas;  cui  adeo  nihil  de¬ 
cedet,  imperium  patri  reddendo,  ut  longe  clarior  emineat.  Nam 
et  tunc  desinet  caput  Christi  esse  Deus,  quia  Christi  ipsius  deitas 
ex  se  ipsa  fulgebit,  quum  adhuc  velo  quodam  sit  obtecta. 

4.  Atque  haec  observatio  ad  solvendos  quam  plurimos  nodos 
non  parvo  usui  futura  est,  si  eam  scite  accommodent  lectores. 
Mirum  enim  quantum  rudes,  imo  quosdam  etiam  non  prorsus  in¬ 
doctos,  torqueant  ejusmodi  formulae,  quas  vident  Christo  attribui, 
neque  divinitati  ejus,  neque  humanitati  satis  aptas;  quia  non  con¬ 
siderant  ejus  personae,  in  qua  Deus  et  homo  manifestatus  est, 
et  mediatoris  officio  congruere.  Ac  omnino  videre  est ,  quam 
pulchre  inter  se  haereant  singula,  si  modo  sobrium  habeant  inter¬ 
pretem,  qui  tanta  mysteria  qua  decet  religione  examinet 1).  Verum 
nihil  est,  quod  furiosi  et  phrenetici  spiritus  non  perturbent. 


1)  Aug.  in  Enchir.  ad  Laurent.  c.  36. 

Arripiunt  attributa  humanitatis,  ad  tollendam  divinitatem;  divi¬ 
nitatis  rursum,  ad  tollendam  humanitatem;  quae  vero  de  utraque 
natura  sic  conjuncte  dicta  sunt  ut  neutri  conveniant,  ad  tollen¬ 
dam  utramque.  Id  vero  quid  aliud  est,  quam  contendere  Chri¬ 
stum  non  esse  hominem,  quia  Deus  est;  non  esse  Deum  quia 
homo  est;  nec  hominem  nec  Deum  esse,  quia  et  homo  simul  et 
Deus  est?  Christum  ergo,  ut  Deus  est  et  homo,  unitis,  licet 
non  confusis,  naturis  constans,  Dominum  nostrum  verumque  Dei 
filium  esse  constituimus,  etiam  secundum  humanitatem,  etsi  non 
ratione  humanitatis.  Procul  enim  abigendus  est  a  nobis  Nestorii 
error,  qui  dum  naturas  distrahere  potius  quam  distinguere  vole¬ 
bat,  duplicem  Christum  ita  comminiscebatur:  quando  scripturam 
videmus  clara  voce  reclamare,  ubi  et  filii  Dei  nomen  inditur 
ei  qui  de  virgine  nascitur,  et  virgo  ipsa  mater  Domini  nostri 
appellatur  (Luc.  1,  32.  43).  Cavendum  et  ab  eutychiana  insania, 
ne  dum  volumus  personae  unitatem  demonstrare,  utramque  na¬ 
turam  destruamus.  Tot  enim  jam  citavimus  testimonia,  ubi  ab 
humanitate  distinguitur  divinitas,  et  tot  alia  passim  exstant,  ut 
vel  contentiosissimis  possint  os  obstruere.  Et  paulo  post  nonnulla 
subjiciam  quae  figmentum  illud  melius  discutiant.  ISTobis  in  prae¬ 
sentia  satis  erit  locus  unus.  Neque  enim  templum  Christus  (Joann. 
2,  19)  vocasset  corpus  suum,  nisi  distincte  in  eo  habitaret  divi¬ 
nitas.  Quare  ut  merito  in  ephesina  synodo  damnatus  fuerat 
Nestorius  ita  et  postea  in  constantinopolitana  ac  chalcedonensi 
Eutyches;  quando  non  magis  confundere  duas  in  Christo  naturas 
licet  quam  distrahere. 

5.  Verum  nostro  quoque  saeculo  emersit  non  minus  exitiale 
monstrum  Michael  Servetus,  qui  figmentum  ex  Dei  essentia,  spi¬ 
ritu,  carne  et  tribus  elementis  increatis  conflatum  pro  filio  Dei 
supposuit.  Ac  primo  quidem  negat  Christum  alia  ratione  Dei 
filium  esse  nisi  quatenus  in  utero  virginis  genitus  est  ex  spiritu 
sancto.  Huc  autem  tendit  vafrities,  ut  eversa  duplicis  naturae 
distinctione  Christus  aliquid  sit  ex  Deo  et  homine  permixtum, 
neque  tamen  Deus  et  homo  censeatur.  Toto  enim  progressu  huc 
incumbit ,  antequam  patefactus  fuerit  Christus  in  carne ,  umbra¬ 
tiles  tantum  fuisse  in  Deo  figuras;  quarum  tunc  demum  exstitit 
veritas  aut  effectus,  quum  vere  incepit  esse  filius  Dei  sermo  ille, 
qui  ad  hunc  honorem  destinatus  fuerat.  Et  nos  quidem  fatemur 
mediatorem,  qui  ex  virgine  natus  est,  proprie  esse  Dei  filium. 
Nec  vero  speculum  esset  inaestimabilis  Dei  gratiae  homo  Christus, 
nisi  in  eum  collata  esset  haec  dignitas  ut  sit  ac  vocetur  unige¬ 
nitus  Dei  filius.  Eixa  tamen  interim  manet  ecclesiae  definitio, 
censeri  Dei  filium ,  quia  sermo  ante  saecula  ex  patre  genitus, 
unione  hypostatica  naturam  humanam  susceperit.  Porro  unio  hy¬ 
postatica  veteribus  dicta  est,  quae  personam  unam  constituit  ex 
naturis  duabus.  Quae  loquatio  ad  refellendum  Nestorii  delirium 
inventa  fuit;  quia  filium  Dei  fingebat  ita  habitasse  in  carne,  ut 
non  idem  ille  esset  homo.  Duplicem  nos  facere  Dei  filium  calum- 

niatur  Servetus,  quum  dicimus  aeternum  sermonem;  antequam 
carne  vestitus  esset,  jam  fuisse  Dei  filium;  ac  si  aliud  diceremus 
quam  manifestatum  fuisse  in  carne.  Neque  enim  si  Deus  fuit 
antequam  homo  fieret,  ideo  novus  esse  Deus  incepit.  Nihilo  ab¬ 
surdius  est  in  carne  apparuisse  Dei  filium,  qui  tamen  ab  aeterna 
genitura  semper  hoc  habuit  ut  filius  esset.  Quod  subindicant  an¬ 
geli  verba  ad  Mariam:  quod  nascetur  ex  te  sanctum,  vocabitur 
filius  Dei,  ac  si  diceret  filii  nomen,  quod  obscurius  fuerat  sub 
lege,  celebre  fore  et  passim  notum.  Cui  respondet  illud  Pauli 
(Rom.  8,  15):  quia  nunc  per  Christum  sumus  filii  Dei,  libere  et 
cum  fiducia  clamare*  abba ,  pater.  Annon  olim  quoque  sancti  pa¬ 
tres  habiti  fuerunt  inter  Dei  filios?  Imo  hoc  jure  freti  Deum  in¬ 
vocarunt  patrem.  Sed  quia  ex  quo  in  mundum  productus  est  uni¬ 
genitus  Dei  filius,  clarius  innotuit  coelestis  paternitas,  hoc  quasi 
privilegium  assignat  Paulus  Christi  regno.  Hoc  tamen  constanter 
tenendum  est,  nunquam  vel  angelis  vel  hominibus  Deum  fuisse 
patrem  nisi  unigeniti  filii  respectu;  praesertim  homines,  quos  pro¬ 
pria  iniquitas  Deo  exosos  reddit,  gratuita  adoptione  esse  filios, 
quia  ille  est  natura.  Nec  est  quod  obstrepat  Servetus,  pendere 
hoc  a  filiatione  quam  Deus  apud  se  decreverat :  quia  hic  non  agi¬ 
tur  de  figuris,  qualiter  expiatio  in  sanguine  pecudum  ostensa  fuit; 
sed  quum  re  ipsa  filii  Dei  esse  non  potuerint  nisi  in  capite  fun¬ 
data  esset  eorum  adoptio ,  detrahere  capiti  quod  membris  commune 
fuit,  ratione  caret.  Ultra  progredior:  quum  angelos  vocet  scrip¬ 
tura  (Psal.  82,  6)  Dei  filios,  quorum  tanta  dignitas  a  futura  re¬ 
demptione  non  pendebat,  Christum  tamen  ordine  praeire  necesse 
est,  qui  patrem  illis  conciliet.  Breviter  iterum  repetam,  et  idem 
addam  de  genere  humano.  Quum  a  prima  origine  conditi  hac 
lege  fuerint  tam  angeli  quam  homines,  ut  Deus  communis  utris¬ 
que  esset  pater,  si  verum  est  illud  Pauli  (Coi,  1,  15),  semper 
Christum  fuisse  caput  et  primogenitum  omnis  creaturae,  ut  pri¬ 
matum  in  omnibus  teneret:  rite  mihi  colligere  videor,  filium  quo¬ 
que  Dei  fuisse  ante  mundi  creationem. 

6.  Quod  si  principium  habuit  ejus  filiatio  (ut  ita  loquar) 
ex  quo  in  carne  patefactus  est,  sequetur  filium  humanae  quoque 
naturae  respectu  fuisse.  Volunt  Servetus  et  similes  phrenetici 
Christum,  qui  in  carne  apparuit,  esse  Dei  filium,  qui  extra  car¬ 
nem  non  potuit  censeri  hoc  nomine.  Despondeant  nunc  mihi  an 
secundum  utramque  naturam  et  utriusque  respectu  sit  filius.  Sic 
quidem  garriunt:  sed  longe  aliter  docet  Paulus.  Fatemur  quidem 
Christum  in  carne  humana  filium  dici,  non  ut  fideles,  adoptione 
duntaxat  et  gratia,  sed  verum  et  naturalem,  ideoque  unicum,  ut 
hac  nota  discernatur  ab  omnibus  aliis.  Nos  enim,  qui  in  novam 
vitam  sumus  regeniti ,  Deus  filiorum  nomine  dignatur:  nomen  veri 
et  unigeniti  uni  Christo  defert.  Quomodo  autem  unicus  in  tanto 
fratrum  numero,  nisi  quod  natura  possidet  quod  nos  dono  acce¬ 
pimus  ?  Atque  hunc  honorem  extendimns  ad  totam  mediatoris 
personam,  ut  vere  et  proprie  sit  filius  Dei,  qui  et  natus  est  ex 

Calvini  Institutio  I.  99 


338 


LIBER  II.  DE  COGNITIONE  DEI  REDEMPTORIS. 


virgine,  et  se  victimam  patri  in  cruce  obtulit;  sed  deitatis  ta¬ 
men  respectu,  sicuti  Paulus  docet  (Rom.  1,  1  seqq.) ,  dum  se 
ait  segregatum  in  evangelium  Dei,  quod  ante  promiserat  de  filio 
suo ,  qui  genitus  est  ex  semine  David  secundum  carnem ,  declara¬ 
tus  filius  Dei  in  virtute.  Cur  secundum  carnem  distincte  nomi¬ 
nans  filium  Davidis,  seorsum  diceret  declaratum  esse  Dei  filium,  ; 
nisi  vellet  innuere  aliunde  hoc  pendere  quam  a  carne  ipsa?  Nam  I 
quo  sensu  alibi  dicit  (2  Cor.  13,  4),  passum  fuisse  ex  infirmitate  j 
carnis,  resurrexisse  ex  virtute  spiritus,  ita  nunc  discrimen  statuit 
utriusque  naturae.  Certe  concedant  necesse  est,  sicuti  a  matre 
accepit  cujus  causa  filius  Davidis  vocatur,  ita  a  patre  habere  cu¬ 
jus  causa  sit  filius  Dei,  idque  ab  humana  natura  aliud  esse  ac  j 
diversum.  Duplici  nomine  eum  insignit  scriptura,  passim  vocans 
nunc  Dei,  nunc  hominis  filium.  De  secundo  lis  moveri  non  po¬ 
test  quin  ex  communi  linguae  hebraicae  usu  hominis  dicatur  filius,  i 
quia  est  ex  progenie  Adae.  Ex  opposito  contendo  deitatis  aeter- 
naeque  essentiae  ratione  vocari  Dei  filium;  quia  non  minus  con¬ 
sentaneum  est  ad  divinam  naturam  referri  quod  vocatur  Dei  filius, 
quam  ad  humanam ,  quod  vocatur  filius  hominis.  Denique ,  eo 
quem  citavi  loco,  non  aliter  intelligit  Paulus  eum,  qui  secundum  ; 
carnem  genitus  est  ex  semine  Davidis,  declaratum  esse  in  virtute 
filium  Dei,  quam  alibi  (Rom.  9,  5)  docet,  Christum  qui  ex  Ju¬ 
daeis  descendit  secundum  carnem,  esse  Deum  benedictum  in  sae¬ 
cula.  Quod  si  utroque  loco  geminae  naturae  distinctio  notatur, 
quo  jure  negabunt  filium  Dei  esse  naturae  divinae  respectu,  qui 
secundum  carnem  filius  etiam  est  hominis? 

7.  Tumultuose  quidem  illi  erroris  sui  patrocinium  urgent, 
quod  dicitur  Deus  proprio  filio  non  pepercisse,  quod  illum  ipsum, 
qui  e  virgine  nasceretur,  filium  altissimi  vocari  angelus  praecepit 
(Lue.  1,  32).  Verum  (ne  tam  futili  objectione  superbiant)  expen¬ 
dant  paulisper  nobiscum  quam  valide  rati oci nentur.  Si  enim  rite 
concluditur,  a  conceptione  coepisse  Dei  filium,  quia  qui  conceptus 
est,  filius  vocatur,  sequetur,  esse  coepisse  verbum  a  sua  manife¬ 
statione  in  carne,  quia  Joannes  (1  Joann.  1,  1)  tradit  se  de  verbo 
vitae  annuntiare,  quod  manus  suae  contrectaverunt.  Similiter  quod 
apud  prophetam  (Mich.  5,  2)  legitur:  tu  Bethlehem  terra  Juda, 
parvula  es  in  millibus  Juda;  ex  te  mihi  nascetur  dux  qui  regat 
populum  meum  Israel,  et  egressus  ejus  ab  initio,  a  diebus  aeter¬ 
nitatis:  quomodo  cogentur  interpretari ,  si  talem  argumentandi  mo¬ 
dum  sequi  volent?  Nos  enim  minime  Nestorio  suffragari  testatus 
sum,  qui  duplicem  Christum  commentus  est:  quando  ex  doctrina 
nostra  jure  fraternae  conjunctionis  nos  secum  Dei  filios  Christus 
fecit:  quia  in  carne,  quam  a  nobis  sumpsit,  ipse  unigenitus  est 
Dei  filius.  Ac  prudenter  admonet  Augustinus1),  mirae  et  singu¬ 
laris  Dei  gratiae  illustre  esse  speculum,  quod  honorem  adeptus 
est,  quatenus  est  homo,  quem  mereri  non  poterat.  Hac  igitur 


1)  Libr.  de  corrept.  et  grat.  c.  11.  et  libr.  10.  de  civit.  Dei  c.  29. 

praestantia  etiam  secundum  carnem  ab  utero  ornatus  fuit  Christus, 
ut  filius  Dei  esset.  Neque  tamen  in  personae  unitate  fingenda 
est  permixtio ,  quae  deitati  quod  proprium  est  tollat.  Nec  vero 
magis  absurdum  est  aeternum  Dei  sermonem,  et  Christum,  unitis 
in  unam  personam  duabus  naturis ,  vocari  diversis  modis  Dei 
filium,  quam  secundum  varios  respectus  nunc  filium  Dei,  nunc 
filium  hominis  dici.  Nihilo  etiam  magis  nos  gravat  alia  Serveti 
calumnia:  antequam  apparuit  in  carne  Christus,  nusquam  vocari 
Dei  filium  nisi  sub  figura;  quia  etsi  obscurior  fuit  tunc  ejus  de¬ 
scriptio,  quum  tamen  jam  clare  probatum  sit,  non  aliter  aeter¬ 
num  fuisse  Deum  nisi  quia  sermo  fuit  ab  aeterno  patre  genitus, 
neque  aliter  nomen  hoc  competere  in  mediatoris  personam  quam 
suscepit,  nisi  quia  Deus  est  in  carne  manifestatus,  neque  Deum 
patrem  ita  fuisse  vocatum  ab  initio,  nisi  mutua  jam  tunc  fuisset 
ad  filium  relatio,  per  quem  omnis  cognitio  vel  paternitas  censetur 
in  coelo  et  in  terra:  hinc  colligere  promptum  est,  sub  lege  quo¬ 
que  et  prophetis  fuisse  Dei  filium,  antequam  celebre  esset  hoc 
nomen  in  ecclesia.  Quod  si  de  sola  voce  certetur,  Solomo  de 
immensa  Dei  altitudine  disserens,  tam  filium  ejus,  quam  ipsum 
incomprehensibilem  affirmat  (Prov.  30,  4):  dic  nomen  ejus,  si 
potes,  inquit,  aut  filii  ejus.  Nec  me  latet  apud  contentiosos  non 
fore  satis  ponderis  in  hoc  testimonio ;  neque  etiam  eo  valde  nitor, 
nisi  quod  maligne  eos  cavillari  ostendit  qui  filium  Dei  negant 
esse  Christum,  nisi  quatenus  homo  factus  est.  Adde  quod  uno 
ore  et  consensu  vetustissimi  quique  scriptores  hoc  idem  tam  aperte 
testati  sunt,  ut  non  minus  ridicula  quam  detestabilis  sit  eorum 
impudentia,  qui  Irenaeum  et  Tertullianum  objicere  nobis  audent, 
quorum  uterque  invisibilem  fatetur  fuisse  Dei  filium ,  qui  postea 
visibilis  apparuit. 

8.  Etsi  autem  horrenda  portenta  cumulavit  Servetus,  quibus 
forte  alii  non  subscriberent;  quicunque  tamen  filium  Dei  non 
agnoscunt  nisi  in  carne,  si  propius  instes,  ab  illis  id  concedi  ani¬ 
madvertes,  non  alia  ratione  nisi  quia  conceptus  est  in  utero  vir¬ 
ginis  ex  spiritu  sancto:  qualiter  olim  nugati  sunt  Manichaei,  ho¬ 
minem  ex  traduce  Dei  animam  habere;  quia  legebant  (Gen.  2,  7) 
Deum  inspirasse  Adae  vitae  spiraculum.  Nam  ita  mordicus  arri¬ 
piunt  filii  nomen ,  ut  nullum  inter  naturas  discrimen  relinquant, 
sed  confuse  blaterent  Christum  hominem  esse  Dei  filium ,  quia 
secundum  humanam  naturam  ex  Deo  genitus  est.  Sic  aeterna 
sapientiae  genitura,  quam  praedicat  Solomo,  aboletur,  et  nulla 
habetur  deitatis  ratio  in  mediatore,  vel  in  hominis  locum  spec¬ 
trum  supponitur.  Crassiores  Serveti  praestigias ,  quibus  se  et 
quosdam  fascinavit  (ut  hoc  exemplo  admoniti  pii  lectores  se  in 
sobrietate  et  modestia  contineant),  refellere  utile  quidem  esset; 
tamen  supervacuum  fore  duco,  quia  id  peculiari  libro  a  me  fac¬ 
tum  est.  Huc  summa  redit,  filium  Dei  ab  initio  fuisse  ideam,  et 
jam  tunc  praeordinatum  fuisse  hominem,  qui  esset  essentialis  Dei 
imago.  Nec  alium  Dei  sermonem  agnoscit  nisi  in  externo  splen- 

dore.  Hanc  fuisse  genituram  interpretatur,  quod  filii  generandi 
ab  initio  genita  fuit  in  Deo  voluntas,  quae  etiam  actu  se  exten¬ 
dit  in  ipsam  creaturam.  Spiritum  interea  miscet  cum  ipso  ser¬ 
mone,  quia  Deus  invisibile  verbum  et  spiritum  dispensaverit  in 
carnem  et  animam.  Denique  figuratio  Christi  locum  geniturae 
apud  eum  obtinet;  sed  qui  tunc  per  speciem  umbratilis  fuit  filius, 
eum  tandem  esse  genitum  dicit  per  sermonem,  cui  seminis  partes 
attribuit.  Unde  sequetur,  porcos  et  canes  non  minus  esse  Dei 
filios,  quia  ex  originali  semine  verbi  Dei  creati  sunt.  Etsi  autem 
ex  tribus  increatis  elementis  Christum  confiat,  ut  sit  genitus  ex 
essentia  Dei,  sic  tamen  primogenitum  esse  fingit  inter  creaturas, 
ut  eadem  sit  essentialis  divinitas  lapidibus  secundum  suum  gra¬ 
dum.  Ne  vero  Christum  videatur  sua  deitate  exuere,  asserit  car¬ 
nem  ejus  Deo  esse  ofxoovaiov  et  sermonem  fuisse  hominem  factum, 
carnis  in  Deum  conversione.  Ita  dum  Christum  apprehendere 
non  potest  filium  Dei,  nisi  ejus  caro  ex  Dei  essentia  prodierit, 
et  in  deitatem  fuerit  conversa,  aeternam  sermonis  hypostasin  re¬ 
digit  in  nihilum,  et  filium  Davidis,  qui  promissus  fuit  redemptor, 
nobis  eripit.  Saepius  quidem  hoc  repetit,  genitum  fuisse  filium 
a  Deo ,  scientia  et  praedestinatione ;  tandem  vero  hominem  factum 
ex  materia  illa  quae  initio  apud  Deum  fulgebat  in  tribus  elemen¬ 
tis  ,  quae  deinde  apparuit  in  prima  luce  mundi ,  in  nube  et  co¬ 
lumna  ignis.  Porro  quam  turpiter  secum  ipse  subinde  pugnet, 
nimis  prolixum  esset  referre.  Ex  hoc  compendio  colligent  sani 
lectores ,  versutis  ambagibus  impuri  canis  spem  salutis  prorsus 
fuisse  exstinctam.  Nam  si  caro  esset  ipsa  divinitas,  desineret  esse 
ejus  templum.  Jam  nec  redemptor  nobis  esse  potest  nisi  qui  ex 
Abrahae  Davidisque  semine  progenitus ,  vere  secundum  carnem 
homo  factus  sit.  Ac  perperam  in  verbis  Joannis  insistit,  sermo¬ 
nem  fuisse  factum  carnem;  quia  sicut  Nestorii  errori  occurrunt, 
ita  impium  hoc  commentum,  cujus  autor  fuit  Eutyches,  minime 
adjuvant,  quum  evangelistae  non  aliud  fuerit  propositum  quam 
personae  unitatem  asserere  in  duabus  naturis. 


CAPUT  XV. 

Ut  sciamus  quorsum  missus  fuerit  Christus  a  patre,  et  quid 
nobis  attulerit,  tria  potissimum  spectanda  in  eo  esse,  munus 
propheticum,  regnum  et  sacerdotium. 

Partes  Capitis:  1)  De  prophetico  Christi  munere,  ejusdemque  dignitate  ac 
usu,  sect.  1.  et  2.  —  2)  Quale  sit  Christi  regnum,  et  quae  bona  inde  perci¬ 
piamus,  sect.  3 — 5.  —  3)  De  Christi  sacerdotio,  atque  ejusdem  efficacia,  sect.  6. 

1.  Recte  Augustinus1),  quamvis  haeretici  Christi  nomen 
praedicent,  commune  tamen  illis  cum  piis  fundamentum  esse  ne- 


1)  Enchir.  ad  Laurent.  c.  5  (1). 

gat,  sed  manere  ecclesiae  proprium;  quia  si  diligenter  conside¬ 
rentur  quae  ad  Christum  pertinent,  nomine  tenus  invenitur  Chri¬ 
stus  apud  eos,  re  ipsa  non  est.  Sic  hodie  papistae,  quamvis  in 
ore  ipsorum  resonet  filius  Dei  mundi  redemptor,  quia  tamen  inani 
nominis  obtentu  contenti  sua  virtute  et  dignitate  eum  nudant, 
vere  in  eos  competit  illud  Pauli  (Coi.  2,  19),  caput  non  tenere. 
Ergo  ut  in  Christo  reperiat  fides  solidam  salutis  materiam,  atque 
ita  in  ipso  acquiescat,  statuendum  hoc  principium  est,  tribus  par¬ 
tibus  constare  quod  ei  injunctum  a  patre  munus  fuit.  Nam  et 
propheta  datus  est,  et  rex  et  sacerdos,  quanquam  nomina  haec 
tenere  parum  prodesset,  nisi  accederet  finis  et  usus  cognitio.  Nam 
et  in  papatu  quoque  pronuntiantur,  sed  frigide  nec  magno  cum 
fructu,  ubi  nescitur  quid  in  se  unumquodque  elogium  contineat. 
Diximus  ante,  quamvis  Deus  prophetas  continua  serie  alios  aliis 
submittens  populum  nunquam  destituerit  utili  doctrina  et  quae  ad 
salutem  sufficeret,  piorum  tamen  mentes  hac  persuasione  semper 
fuisse  imbutas,  adventu  Messiae  demum  plenam  intelligentiae  lu¬ 
cem  sperandam  esse.  Adeoque  ejus  rei  opinio  pervenerat  usque 
ad  Samaritanos,  quibus  tamen  nunquam  innotuerat  vera  religio. 
Quod  patet  ex  voce  illa  mulieris:  Messias  quum  venerit,  docebit 
nos  omnia  (Joann.  4,  25).  Neque  vero  hoc  Judaei  temere  prae¬ 
sumpserant  animis;  sed,  ut  erant  certis  oraculis  edocti,  ita  crede¬ 
bant.  Illustris  inter  alias  est  Jesaiae  sententia  (Jes.  55,  4):  ecce 
posui  eum  testem  populis,  ducem  et  magistrum  populis  dedi  eum; 
nempe  quo  modo  jam  alibi  vocaverat  angelum  vel  interpretem 
magni  consilii  (Jes.  9 ,  6).  Hac  ratione  apostolus  perfectionem 
doctrinae  evangelicae  commendans,  ubi  dixit,  varie  olim  et  sub 
figuris  multiplicibus  Deum  loquutum  esse  patribus  per  prophetas, 
adjungit,  novissime  nobis  loquutum  esse  per  dilectum  filium  (Hebr. 
1 ,  1).  Quia  autem  commune  prophetis  officium  fuit  tenere  sus¬ 
pensam  ecclesiam,  et  simul  fulcire  usque  ad  mediatoris  adventum, 
ideo  conquestos  in  dissipatione  fideles  legimus,  privari  se  ordi¬ 
nario  illo  bono:  signa  nostra  non  videmus;  non  est  inter  nos  pro¬ 
pheta;  non  est  cognoscens  amplius  (Psal.  74,  9).  At  vero,  quum 
jam  non  longe  abesset  Christus ,  praefixum  fuit  Danieli  (9 ,  24) 
tempus  ad  obsignandam  visionem  et  prophetiam,  non  solum  ut 
vaticinio  de  quo  illic  agitur  certa  constaret  autoritas;  sed  ut  fide¬ 
les  aequo  animo  carerent  ad  tempus  prophetis,  quia  instaret  om¬ 
nium  revelationum  plenitudo  et  clausula. 

2.  Porro  notandum  est  ad  haec  tria  munera  Christi  perti¬ 
nere  elogium.  Scimus  enim  sub  lege  sacro  oleo  tam  prophetas 
quam  sacerdotes  ac  reges  fuisse  unctos.  Unde  et  celebre  Messiae 
nomen  promisso  mediatori  fuit  impositum.  Etsi  autem  fateor  pe¬ 
culiari  regni  intuitu  et  ratione  dictum  fuisse  Messiam  (ut  etiam 
alibi  ostendi)  prophetica  tamen  et  sacerdotalis  unctio  gradum  suum 
obtinent,  neque  sunt  a  nobis  negligendae.  Prioris  expressa  fit 
mentio  apud  Jesaiam  (61,  1),  his  verbis:  spiritus  Domini  Jehovae 
super  me;  ideo  unxit  me  Jehova  ut  praedicarem  mansuetis,  me- 

delarn  afferrem  contritis  corde,  promulgarem  captivis  liberationem, 
publicarem  annum  beneplaciti ,  etc.  Yidemus  unctum  spiritu  fuisse 
ut  praeco  et  testis  esset  gratiae  patris ;  neque  id  communi  more : 
quia  a  reliquis  doctoribus,  quorum  simile  erat  officium,  discerni¬ 
tur.  Atque  hic  rursus  notandum  est,  non  sibi  modo  unctionem 
accepisse,  ut  fungeretur  docendi  partibus;  sed  toti  suo  corpori, 
ut  in  continua  evangelii  praedicatione  virtus  spiritus  respondeat. 
Interea  manet  illud  fixum,  hac  quam  attulit  perfectione  doctrinae 
finem  impositum  fuisse  omnibus  prophetiis :  ut  autoritati  ejus  de¬ 
rogent,  qui  evangelio  non  contenti  extraneum  aliquid  assuunt. 
Nam  extra  omnium  ordinem  singulari  privilegio  eum  evexit  vox 
illa  quae  detonuit  e  coelo:  hic  est  filius  meus  dilectus;  ipsum 
audite  (Matth.  3,  17).  Ab  ipso  deinde  capite  ad  membra  diffusa 
est  haec  unctio;  sicut  a  Joele  (3,  1)  praedictum  fuerat:  prophe¬ 
tabunt  filii  vestri,  et  filiae  vestrae  visiones  videbunt,  etc.  Quod 
autem  dicit  Paulus  (1  Cor.  1,  30)  ,  datum  esse  nobis  in  sapien¬ 
tiam  ;  et  alibi  (Coi.  2,  3) ,  in  eo  absconditos  esse  thesauros  omnes 
scientiae  et  intelligentiae ,  paulo  diversum  sensum  habet;  nempe 
extra  ipsum  nihil  esse  utile  cognitu,  et  quicunque  fide  percipiunt 
qualis  sit,  totam  bonorum  coelestium  immensitatem  complexos 
esse.  Qua  ratione  alibi  scribit  ( 1  Cor.  2 ,  2) :  nihil  scire  pretio¬ 
sum  duxi  praeter  Jesum  Christum,  et  hunc  crucifixum.  Quod  ve¬ 
rissimum  est,  quia  ultra  evangelii  simplicitatem  progredi  fas  non 
est.  Atque  huc  tendit  prophetica  dignitas  in  Christo,  ut  sciamus 
in  summa  doctrinae  quam  tradidit,  inclusos  esse  omnes  perfectae 
sapientiae  numeros. 

3.  Yenio  ad  regnum,  de  quo  frustra  verba  fierent  nisi  prius 
admoniti  essent  lectores  spiritualem  esse  ejus  naturam :  quia  inde 
ad  quid  valeat  et  quid  nobis  conferat,  totaque  ejus  vis  et  aeter¬ 
nitas  colligitur.  Aeternitas  porro ,  quam  apud  Danielem  (2 ,  44) 
angelus  Christi  personae  tribuit,  merito  angelus  item  apud  Lucam 
saluti  populi  accommodat  (Luc.  1,  33).  Sed  haec  quoque  duplex 
aut  duobus  modis  statuenda  est:  altera  enim  ad  totum  ecclesiae 
corpus  pertinet,  altera  propria  est  cujusque  membri.  Ad  priorem 
referendum  est  quod  in  Psalmo  (89,  36  seqq.)  dicitur:  semel  ju¬ 
ravi  per  sanctitatem  meam  Davidi ;  non  mentiar,  semen  ejus  in 
aeternum  manebit;  solium  ejus  sicut  sol  in  conspectu  meo,  sicut 
luna  stabilietur  in  aeternum ,  et  testis  in  coelo  fidelis.  Neque 
enim  dubium  est  quin  illic  promittat  Deus  se  per  manum  filii  sui 
aeternum  fore  ecclesiae  praesidem  ac  defensorem.  Neque  enim 
alibi  quam  in  Christo  reperietur  vaticinii  hujus  veritas.  Quando¬ 
quidem  statim  post  mortem  Solomonis  concidit  majori  ex  parte 
regni  dignitas  et  cum  ignominia  familiae  davidicae  ad  privatum 
hominem  translata  est,  postea  sensim  diminuta  fuit,  usquedum 
prorsus  tristi  et  pudendo  interitu  deficeret.  Eundem  habet  sen¬ 
sum  illa  Jesaiae  exclamatio  (53,  8):  generationem  ejus  quis  enar¬ 
rabit?  Nam  Christum  ita  a  morte  superstitem  fore  pronuntiat, 
ut  eum  conjungat  cum  suis  membris.  Ergo  quoties  audimus  ar- 

mari  Christum  aeterna  potestate,  meminerimus  hoc  praesidio  ful¬ 
ciri  ecclesiae  perpetuitatem :  ut  inter  turbulentas  agitationes,  qui¬ 
bus  assidue  vexatur,  inter  graves  et  formidabiles  motus  qui  in¬ 
numeras  clades  minantur,  salva  tamen  maneat.  Sic  ubi  David 
(Psal.  2,  2  seq.)  hostium  audaciam  ridet,  qui  jugum  Dei  et  Christi 
ejus  abrumpere  conantur,  dicitque  reges  et  populos  frustra  tumul¬ 
tuari,  quia  ad  frangendos  eorum  impetus  satis  fortis  est  qui  in 
coelis  habitat :  de  perpetua  ecclesiae  conservatione  pios  certiores 
reddens,  ad  bene  sperandum  animat  quoties  illam  opprimi  conti¬ 
gerit.  Sic  alibi  (ibid.  110,  1)  quum  dicit  in  persona  Dei:  sede 
a  dextris  meis ,  donec  ponam  inimicos  tuos  scabellum  pedum  tuo¬ 
rum,  admonet,  utcunque  ad  oppugnandam  ecclesiam  multi  et  va¬ 
lidi  hostes  conspirent,  non  tamen  suppetere  illis  vires  quibus  ad¬ 
versus  decretum  illud  immutabile  Dei  praevaleant ,  quo  filium  suum 
constituit  aeternum  regem.  Unde  sequitur  fieri  non  posse  ut  dia¬ 
bolus  cum  toto  mundi  apparatu  ecclesiam  unquam  deleat,  quae  in 
aeterno  Christi  solio  fundata  est.  Jam  quod  ad  specialem  cujus- 
que  usum  spectat,  eadem  illa  aeternitas  in  spem  beatae  immorta¬ 
litatis  erigere  nos  debet.  Quidquid  enim  terrenum  est  atque  ex 
mundo,  temporale,  imo  etiam  caducum  esse  cernimus.  Ergo  Chri¬ 
stus  ut  spem  in  coelos  nostram  attollat,  regnum  suum  pronuntiat 
non  esse  ex  mundo  (Joann.  18,  36).  Denique  ubi  quisque  no¬ 
strum  spirituale  Christi  regnum  esse  audit,  hac  voce  excitatus 
penetret  ad  spem  melioris  vitae ;  et  quod  nunc  protegitur  Christi 
manu ,  plenum  hujus  gratiae  fructum  in  futuro  saeculo  exspectet. 

4.  Quod  diximus  vim  et  utilitatem  regni  Christi  non  posse 
aliter  a  nobis  percipi  quam  dum  spirituale  esse  cognoscimus,  vel 
hinc  satis  liquet,  quod  dum  toto  vitae  cursu  militandum  sub  cruce 
nobis  est,  aspera  et  misera  est  nostra  conditio.  Quid  igitur  no¬ 
bis  prodesset,  collectos  esse  sub  regis  coelestis  imperium,  nisi  ex¬ 
tra  terrenae  vitae  statum  constaret  ejus  fructus?  Ideoque  scien¬ 
dum  est,  quidquid  nobis  felicitatis  in  Christo  promittitur,  non 
subsistere  in  externis  commodis,  ut  laetam  et  tranquillam  vitam 
agamus,  floreamus  opibus,  securi  simus  ab  omni  noxa,  et  deliciis 
affluamus  quas  expetere  solet  caro,  sed  coelestis  vitae  esse  pro¬ 
prium.  Sicut  autem  in  mundo  prosper  et  optabilis  populi  status 
partim  bonorum  omnium  copia  et  domestica  pace,  partim  validis 
praesidiis  continetur ,  quibus  tutus  sit  contra  externam  violentiam, 
ita  et  Christus  suos  omnibus  ad  aeternam  animarum  salutem  ne¬ 
cessariis  locupletat,  et  virtute  munit  qua  stent  inexpugnabiles  con¬ 
tra  quoslibet  hostium  spiritualium  impetus.  Unde  colligimus  ip¬ 
sum  nobis  magis  regnare  quam  sibi,  idque  intus  et  extra:  ut  sci¬ 
licet  donis  spiritus,  quibus  naturaliter  vacui  sumus,  quatenus  ex¬ 
pedire  novit  Deus,  referti,  ex  iis  primitiis  sentiamus  vere  nos 
Deo  conjunctos  esse  ad  perfectam  beatitudinem.  Deinde  ut  ejus¬ 
dem  spiritus  virtute  freti  non  dubitemus  contra  diabolum,  mun¬ 
dum  ,  et  quodvis  noxae  genus  nos  semper  fore  victores.  Huc  ten¬ 
dit  responsum  Christi  ad  Pharisaeos:  quia  regnum  Dei  intra  nos 

est,  cum  observatione  non  venturum  (Luc.  17,  21).  Probabile 
enim  est,  quia  profitebatur  se  regem  illum  esse  sub  quo  speranda 
erat  summa  Dei  benedictio ,  per  ludibrium  rogasse  ut  proferret 
sua  insignia.  Ipse  vero ,  ne  stulte  pompis  immorentur  (qui  alio- 
qui  plus  aequo  propensi  sunt  in  terram)  eos  in  suas  conscientias 
ingredi  jubet,  quia  regnum  Dei  est  justitia,  pax  et  gaudium  in 
spiritu  sancto  (Rom.  14,  17).  His  breviter  docemur  quid  nobis 
conferat  Christi  regnum.  Nam  quia  non  terrenum  est  vel  carnale, 
quod  corruptioni  subjaceat,  sed  spirituale,  ad  aeternam  nos  usque 
vitam  attollit,  ut  patienter  hanc  vitam  sub  aerumnis,  inedia,  fri¬ 
gore,  contemptu,  probris,  aliisque  molestiis  transigamus,  hoc  uno 
contenti  quod  nunquam  destituet  nos  rex  noster  quin  necessitati¬ 
bus  nostris  subveniat,  donec  militia  nostra  perfuncti  vocemur  ad 
triumphum.  Quia  talis  est  regnandi  ratio  ut  communicet  nobis- 
cum  quidquid  accepit  a  patre.  Jam  quia  nos  potentia  sua  armat 
et  instruit,  decore  et  magnificentia  ornat,  opibus  locupletat:  hinc 
nobis  suppetit  uberrima  gloriandi  materia,  atque  etiam  fiducia 
suggeritur,  ut  intrepide  certemus  cum  diabolo,  peccato  et  morte. 
Denique  ut  justitia  ejus  vestiti  omnia  mundi  opprobria  fortiter 
superemus,  et  sicut  ipse  suis  donis  liberaliter  nos  replet,  ita  nos 
vicissim  fructus  in  ejus  gloriam  proferamus. 

5.  Ideo  regia  ejus  unctio  non  ex  oleo  vel  aromaticis  un¬ 
guentis  confecta  nobis  proponitur,  sed  Christus  Dei  vocatur,  quia 
super  eum  requievit  spiritus  sapientiae,  intelli genti ae ,  consilii, 
fortitudinis  et  timoris  Dei  (Jes.  11,  2).  Hoc  oleum  est  laetitiae, 
quo  Psalmus  (45,  8)  praedicat  eum  fuisse  unctum  prae  consorti¬ 
bus  suis;  quia  nisi  in  ipso  talis  esset  praestantia,  inopes  essemus 
omnes  ac  famelici.  Neque  enim  privatim  (ut  dictum  est)  ipse  sibi 
ditatus  est;  sed  ut  jejunos  et  aridos  sua  abundantia ‘ perfunderet. 
Nam  sicuti  dicitur  pater  non  dedisse  filio  spiritum  ad  mensuram 
(Joann.  3,  34),  ita  exprimitur  ratio,  ut  de  plenitudine  ejus  acci¬ 
peremus  omnes  et  gratiam  pro  gratia  (ibid.  1,  16).  Ex  quo  fonte 
manat  largitio  cujus  meminit  Paulus  (Eph.  4,  7),  qua  varie  dis¬ 
tribuitur  gratia  fidelibus,  secundum  mensuram  donationis  Christi. 
His  satis  superque  confirmatur  quod  dixi,  Christi  regnum  in  spi¬ 
ritu,  non  terrenis  deliciis  vel  pompis  esse  situm,  ac  proinde,  ut 
simus  ejus  participes,  mundo  renuntiandum  esse.  Hujus  sacrae 
unctionis  visibile  symbolum  in  Christi  baptismo  ostensum  fuit, 
dum  super  eum  requievit  spiritus  in  specie  columbae  (Joann.  1, 
32;  Luc.  3,  22).  Spiritum  vero  ejusque  dona  unctionis  voce  de¬ 
signari  (1  Joann.  2,  20.  27),  neque  novum  est,  neque  absurdum 
videri  debet;  quia  non  aliunde  vegetamur.  Maxime  vero  quod  ad 
coelestem  vitam  spectat,  nulla  est  in  nobis  vigoris  gutta,  nisi 
quam  nobis  spiritus  sanctus  instillat,  qui  sedem  in  Christo  delegit, 
ut  inde  large  ad  nos  scaturirent  coelestes  divitiae  quarum  adeo 
sumus  egeni.  Quod  autem  et  regis  sui  fortitudine  invicti  stant 
fideles  et  spirituales  ejus  divitiae  in  eos  exuberant,  non  immerito 
dicuntur  Christiani.  Caeterum  huic,  de  qua  loquuti  sumus,  aeter- 

:  nitati  nihil  derogat  Panli  sententia  (1  Cor.  15,  24.  28):  tunc 
|  regnum  tradet  Deo  et  patri.  Item:  subjicietur  filius  ipse,  ut  sit 
!  Deus  omnia  in  omnibus.  Quia  nihil  aliud  vult,  quam  in  illa  per¬ 
fecta  gloria  non  talem  fore  regni  administrationem  qualis  nunc 
est.  Dedit  enim  pater  omnem  potestatem  filio  ut  per  ejus  ma¬ 
num  nos  gubernet,  foveat,  sustentet,  sub  ejus  tutela  nos  protegat, 
nobisque  auxilietur.  Ita  quantisper  a  Deo  peregrinamur,  Christus 
intercedit  medius,  qui  nos  paulatim  ad  solidam  cum  Deo  conjunc¬ 
tionem  perducat.  Et  certe  quod  sedet  ad  patris  dexteram,  tan- 
tundem  valet  ac  si  vocetur  patris  legatus,  penes  quem  tota  sit 
imperii  potestas;  quia  Deus  mediate  (ut  ita  loquar)  vult  in  ejus 
persona  ecclesiam  regere  ac  tueri.  Sicuti  etiam  interpretatur  Pau¬ 
lus  primo  ad  Ephesios  (v.  20  seq.),  locatum  fuisse  ad  dexteram 
patris,  ut  sit  ecclesiae  caput,  quae  est  corpus  ejus.  Nec  alio 
tendit  quod  alibi  docet  (Phil.  2,  9),  datum  illi  fuisse  nomen  quod 
est  super  omne  nomen,  ut  in  nomine  Jesu  omne  genu  flectatur, 
j  et  omnis  lingua  confiteatur  quod  sit  in  gloriam  Dei  patris.  Nam 
[  iis  etiam  verbis  in  Christi  regno  ordinem  commendat  praesenti 
nostrae  infirmitati  necessarium.  Ita  recte  colligit  Paulus,  Deum 
per  se  tunc  fore  unicum  ecclesiae  caput,  quia  impletae  erunt 
Christi  partes  in  ecclesiae  defensione.  Eadem  ratione  passim  scrip¬ 
tura  Dominum  vocat,  quia  hac  lege  eum  nobis  praefecit  pater  ut 
suam  dominationem  per  eum  exerceat.  Licet  enim  multa  dominia 
celebrentur  in  mundo,  unus  nobis  Deus  pater,  ex  quo  omnia,  et 
nos  in  ipso;  et  unus  Dominus  Christus,  per  quem  omnia,  et  nos 
per  ipsum,  inquit  Paulus  (1  Cor.  8,  5  seq.).  ITnde  rite  colligi¬ 
tur,  eundem  esse  ipsum  Deum,  qui  per  os  Jesaiae  (33,  22)  as¬ 
seruit  se  regem  esse  ac  legislatorem  ecclesiae.  Nam  etsi  ubique 
beneficium  et  donum  patris  vocat  quidquid  habet  potestatis,  non 
aliud  tamen  significat,  quam  se  divinitus  regnare;  quia  ideo  me¬ 
diatoris  induit  personam  ut  e  sinu  patris  et  incomprehensibili  glo¬ 
ria  descendens  ad  nos  appropinquaret.  Quo  justius  est  nos  om- 
,  nes  uno  consensu  ad  parendum  accingi,  summaque  alacritate  ob¬ 
sequia  tfostra  dirigere  ad  ejus  nutum.  Nam  sicuti  regis  et  pasto¬ 
ris  officia  conjungit  erga  pios,  qui  se  morigeros  ultro  subjiciunt, 
ita  ex  opposito  audimus  sceptrum  ferreum  gestare,  quo  frangat  ac 
conterat  praefractos  omnes,  quasi  vasa  figuli  (Psal.  2,  9).  Audi¬ 
mus  etiam  judicem  fore  gentium  ut  terram  operiat  cadaveribus, 
et  altitudinem  sibi  adversam  prosternat  (ibid.  110,  6).  Cujus  rei 
quaedam  hodie  cernuntur  exempla;  plenum  vero  documentum  ex¬ 
stabit  ultimo  judicio,  quod  etiam  proprie  censeri  potest  extremus 
regni  ejus  actus. 

6.  Jam  de  sacerdotio  breviter  sic  habendum,  finem  et  usum 
ejus  esse  ut  sit  mediator  purus  omni  macula,  qui  sanctitate  sua 
Deum  nobis  conciliet.  Sed  quia  aditum  occupat  justa  maledictio, 
et  Deus  pro  judicis  officio  nobis  infensus  est,  ut  nobis  favorem 
comparet  sacerdos  ad  placandam  iram  ipsius  Dei,  piaculum  inter¬ 
venire  necesse  est.  Quare  ut  hoc  munus  impleret  Christus,  cum 

sacrificio  in  medium  prodire  oportuit.  Nam  et  sub  lege  sacerdotii 
fas  non  erat  sanctuarium  ingredi  absque  sanguine ;  ut  scirent  fide¬ 
les,  quamvis  sacerdos  interpositus  esset  deprecator,  non  posse  ta¬ 
men  Deum  propitiari,  nisi  expiatis  peccatis.  Qua  de  re  prolixe 
apostolus  disputat  in  epistola  ad  Hebraeos  a  septimo  capite  fere 
ad  finem  usque  decimi.  Summa  tamen  huc  redit ,  non  nisi  in 
Christum  competere  sacerdotii  honorem,  quia  sacrificio  mortis  suae 
reatum  nostrum  delevit,  et  satisfecit  pro  peccatis.  Quanti  vero 
momenti  res  sit,  ex  solenni  illo  Dei  jurejurando,  quod  absque 
poenitentia  prolatum  est,  monemur:  tu  es  sacerdos  in  aeternum 
secundum  ordinem  Melchisedech  (Psal.  110,  4).  Sancire  enim 
haud  dubie  voluit  caput  illud,  in  quo  praecipuum  salutis  nostrae 
cardinem  verti  sciebat.  Neque  enim,  ut  dictum  est,  nobis  aut 
precibus  nostris  ad  Deum  patet  accessus,  nisi  purgatis  inquina¬ 
mentis  nos  sacerdos  sanctificet,  gratiamque  nobis  obtineat,  a  qua 
nos  scelerum  nostrorum  et  vitiorum  arcet  immundities.  Ita  vide¬ 
mus  a  morte  Christi  incipiendum  esse,  ut  ad  nos  perveniat  sacer¬ 
dotii  ejus  efficacia  et  utilitas.  Hinc  sequitur  aeternum  esse  de¬ 
precatorem,  cujus  patrocinio  favorem  consequimur.  IJnde  rursus 
oritur  non  modo  precandi  fiducia,  sed  etiam  tranquillitas  piis  con¬ 
scientiis;  dum  in  paternam  Dei  indulgentiam  tuto  recumbunt,  cer- 
toque  persuasae  sunt  ei  placere  quidquid  per  mediatorem  conse¬ 
cratum  est.  Quum  vero  sub  lege  victimas  ex  pecudibus  offerri 
sibi  Deus  jusserit,  diversa  et  nova  in  Christo  fuit  ratio,  ut  idem 
esset  hostia  qui  sacerdos.  Quia  nec  alia  pro  peccatis  idonea  sa¬ 
tisfactio  reperiri  poterat,  nec  quisquam  tanto  honore  dignus  qui 
Deo  unigenitum  filium  offerret.  Jam  sacerdotis  personam  sustinet 
Christus,  non  modo  ut  aeterna  reconciliationis  lege  patrem  nobis 
faventem  ac  propitium  reddat,  sed  etiam  ut  nos  asciscat  in  socie¬ 
tatem  tanti  honoris  (Apoc.  1 ,  6).  Nam  qui  in  nobis  polluti  su¬ 
mus,  in  ipso  tamen  sacerdotes,  offerimus  nos  et  nostra  omnia 
Deo ,  coelesteque  sanctuarium  libere  ingredimur,  ut  grata  sint  ac 
boni  odoris  in  conspectu  Dei  quae  a  nobis  proveniunt  sacrificia  4 
precum  et  laudis.  Atque  hucusque  se  extendit  illud  Christi  dic¬ 
tum :  propter  eos  sanctifico  me  ipsum  (Joann.  17,  19):  quia  sanc¬ 
titate  ejus  perfusi,  quatenus  nos  secum  patri  dicavit  (qui  alioqui 
foetemus  coram  eo)  tanquam  puri  et  mundi,  imo  etiam  sacri,  pla¬ 
cemus.  Huc  pertinet  unctio  sanctuarii,  cujus  mentio  fit  apud  Da- 
nielem  (9,  24).  Notanda  enim  est  antithesis  inter  hanc  unctio¬ 
nem  et  illam  umbratilem,  quae  tunc  in  usu  fuerat:  ac  si  diceret 
angelus,  discussis  umbris  in  Christi  persona  clarum  fore  sacerdo¬ 
tium.  Quo  magis  detestabile  est  eorum  commentum ,  qui  non 
contenti  Christi  sacerdotio  se  ipsos  ad  eum  mactandum  ingerere 
ausi  sunt,  quod  tentatur  quotidie  in  papatu,  ubi  missa  censetur 
immolatio  Christi. 

Quomodo  redemptoris  partes  impleverit  Christus,  ut  nobis 
salutem  acquireret;  ubi  de  morte  et  resurrectione  ejus 
agitur,  et  in  coelum  ascensu. 

Hujus  Capitis  quatuor  praecipuae  sunt  partes.  1)  De  tota  re  in  ge¬ 
nere  agit,  necessariam  quaestionem  de  Dei  justitia  et  misericordia  in  Christo 
conjuncta  discutiens,  sect.  1 — 4.  —  2)  Singulatim  ostendit,  quomodo  Re¬ 

demptoris  partes  Christus  impleverit,  a  5.  sect.  usque  ad  17.,  ubi  de  ejus 
morte ,  sepultura ,  descensu  ad  inferos ,  resurrectione ,  ascensione  in  coelum, 
sessione  ad  dexteram  Patris ,  et  reditu  ad  judicium.  —  3)  Quoniam  vero  bonam 
partem  Symboli  ea  occasione  enarravit,  quid  sit  de  eo  Symbolo  (quod  Apo¬ 
stolis  ascribitur)  sentiendum,  exponit  sect.  18.  —  4)  Conclusio,  doctrinam  et 
usum  totius  doctrinae  de  Redemptore  Christo  proponens  ,  sect.  ult. 

1.  Quae  hactenus  de  Christo  diximus,  ad  unum  hunc  scopum 
referenda  sunt,  ut  in  nobis  damnati,  mortui  et  perditi  justitiam 
in  ipso ,  libertationem ,  yitam  et  salutem  quaeramus ;  quemadmo¬ 
dum  docemur  insigni  illa  Petri  sententia,  non  esse  aliud  nomen 
sub  coelo  datum  hominibus  ih  quo  oporteat  salvos  fieri  (Act.  4, 
12).  Neque  vero  temere,  vel  fortuito  casu,  vel  hominum  arbitrio 
impositum  illi  fuit  nomen  Jesu,  sed  e  coelis  ab  angelo  supremi 
decreti  praecone  allatum,  ratione  etiam  addita:  quia  ad  servan¬ 
dum  a  peccatis  populum  missus  esset  (Matth.  1,  $1;  Luc.  1,  31). 
In  quibus  verbis  notandum  est  quod  alibi  attigimus,  redemptoris 
munus  ei  fuisse  injunctum  ut  nobis  esset  salvator.  Interea  tamen 
mutila  esset  redemptio,  nisi  per  continuos  progressus  ad  ultimam 
usque  salutis  metam  nos  perduceret.  Itaque  simulae  vel  minimum 
ab  eo  deflectimus,  sensim  evanescit  salus,  quae  solida  in  eo  re¬ 
sidet:  ut  se  ultro  privent  omni  gratia  quicunque  in  eo  non  ac¬ 
quiescunt.  Et  memoratu  digna  est  illa  Bernardi  x)  admonitio,  non 
modo  lucem  sed  cibum  quoque  esse  nomen  Jesu;  oleum  etiam 
esse,  sine  quo  aridus  est  omnis  animae  cibus;  salem  esse,  sine 
cujus  conditura  insipidum  est  quidquid  proponitur;  denique  esse 
mei  in  ore,  in  aure  melos,  in  corde  jubilum  et  simul  medi¬ 
cinam;  et  quidquid  disputatur  insulsum  esse,  nisi  ubi  sonat  hoc 
nomen.  Sed  hic  diligenter  expendere  convenit,  quomodo  nobis 
ab  ipso  parta  sit  salus:  ut  non  modo  ipsum  ejus  autorem  per¬ 
suasi  simus,  sed  quae  ad  stabilem  fidei  nostrae  fulturam  sufficiunt 
amplexi,  repudiemus  quaecunque  possent  huc  vel  illuc  nos  abs¬ 
trahere.  Quum  enim  nemo  possit  in  se  ipsum  descendere  ac 
serio  reputare  qualis  sit,  quin  Deum  sibi  iratum  infestumque  sen¬ 
tiens  necesse  habeat  ejus  placandi  modum  ac  rationem  anxie  ex¬ 
petere,  quod  satisfactionem  exigit,  non  vulgaris  requiritur  certi¬ 
tudo  ;  quia  peccatoribus ,  donec  a  reatu  soluti  fuerint ,  semper  in- 


1)  Bernardi  in  Cant.  Serm.  15. 

cumbit  ira  Dei  et  maledictio,  qui,  ut  est  justus  judex,  non  sinit 
impune  legem  suam  violari,  quin  ad  vindictam  armatus  sit. 

2.  Yerum  antequam  longius  progredimur,  in  transcursu 
videndum  est  quomodo  conveniat,  Deum,  qui  nos  misericordia 
sua  praevenit,  fuisse  inimicum,  donec  per  Christum  nobis  recon¬ 
ciliatus  est.  Nam  quomodo  in  filio  unigenito  singulare  amoris  sui 
pignus  nobis  dedisset,  nisi  jam  ante  fuisset  gratuito  favore  com¬ 
plexus?  Quoniam  ergo  hic  emergit  aliqua  repugnantiae  species, 
hunc  nodum  expediam.  In  hunc  fere  modum  spiritus  in  scripturis 
loquitur,  Deum  fuisse  hominibus  inimicum,  donec  in  gratiam  Christi 
morte  sunt  restituti;  fuisse  maledictos,  donec  illius  sacrificio  ex¬ 
piata  est  eorum  iniquitas;  fuisse  a  Deo  separatos,  donec  per 
ipsius  corpus  fuerunt  in  conjunctionem  recepti  (Eom.  5,  10;  Gal. 
3,  10.  13;  Coi.  1,  21.  22).  Hujus  generis  loquutiones  ad  sen¬ 
sum  nostrum  sunt  accommodatae,  ut  melius  intelligamus ,  quam 
misera  sit  et  calamitosa  extra  Christum  nostra  conditio.  Nisi 
enim  claris  verbis  diceretur,  iram  ac  vindictam  Dei  mortemque 
aeternam  nobis  incubuisse,  minus  agnosceremus  quam  miseri  esse¬ 
mus  sine  Dei  misericordia,  et  beneficium  liberationis  minoris  aesti¬ 
maremus.  Exempli  gratia,  audiat  aliquis:  si  te,  quo  tempore 
adhuc  peccator  eras,  odisset  Deus  et  te  abiecisset,  ut  eras  meri¬ 
tus,  horribile  exitium  te  manebat;  sed  quia  sponte  ac  gratuita 
sua  indulgentia  te  in  gratia  retinuit,  nec  alienari  a  se  passus  est, 
eo  periculo  sic  te  liberavit:  afficietur  quidem  et  sentiet  aliqua 
ex  parte  quantum  debeat  misericordiae  Dei.  Yerum  audiat  rur¬ 
sum  quod  scriptura  docet,  se  alienatum  fuisse  a  Deo  per  pecca¬ 
tum,  haeredem  irae,  mortis  aeternae  maledictioni  obnoxium,  ex¬ 
clusum  ab  omni  spe  salutis,  extraneum  ab  omni  benedictione  Dei, 
satanae  mancipium,  sub  peccati  jugo  captivum,  horribili  denique 
exitio  destinatum  et  jam  implicitum:  hic  Christum  deprecatorem 
intercessisse ,  poenam  in  se  recepisse  ac  luisse ,  quae  ex  justo  Dei 
judicio  peccatoribus  omnibus  imminebat;  mala,  quae  Deo  exosos 
illos  reddebant,  sanguine  suo  expiasse;  hoc  piaculo  satisfactum 
ac  rite  litatum  Deo  patri  esse;  hoc  intercessore  iram  ejus  fuisse 
placatam;  hoc  fundamento  pacem  Dei  cum  hominibus  esse  sub¬ 
nixam  ;  hoc  vinculo  benevolentiam  illius  erga  ipsos  contineri :  his 
nonne  eo  magis  permovebitur,  quo  melius  ad  vivum  repraesenta¬ 
tur  quanta  e  calamitate  ereptus  fuerit?  In  summa,  quoniam  non 
potest  animus  noster  vitam  in  Dei  misericordia  vel  satis  cupide 
apprehendere  vel  qua  decet  gratitudine  excipere,  nisi  formidine 
irae  Dei  et  aeternae  mortis  horrore  ante  perculsus  et  consterna¬ 
tus,  sic  instituimur  sacra  doctrina,  ut  sine  Christo  Deum  nobis 
quodammodo  infestum  cernamus,  et  ejus  manum  in  exitium  no¬ 
strum  armatam,  benevolentiam  ejus  paternamque  caritatem  non 
nisi  in  Christo  amplexemur. 

3.  Atque  hoc  tametsi  pro  captus  nostri  infirmitate  dicitur, 
non  tamen  falso.  Deus  enim,  qui  summa  justitia  est,  iniquita¬ 
tem,  quam  in  omnibus  nobis  conspicit,  amare  non  potest.  Ha- 

:  bemus  ergo  omnes  in  nobis,  quod  Dei  odio  dignum  sit.  Proinde 
i  secundum  corruptae  nostrae  naturae,  et  deinde  accedentis  pravae 

I  vitae  respectum,  in  offensione  Dei  revera  sumus  omnes  in  ejus 
conspectu  rei,  et  ad  gehennae  damnationem  nati.  Yerum  quia 
Dominus  quod  suum  est  in  nobis  perdere  non  vult,  adhuc  aliquid 
invenit,  quod  pro  sua  benignitate  amet.  Utcunque  enim  pecca¬ 
tores  vitio  nostro  simus,  manemus  tamen  ejus  creaturae;  utcun¬ 
que  mortem  nobis  asciverimus,  ipse  tamen  nos  ad  vitam  condi¬ 
derat.  Sic  mera  et  gratuita  nostri  dilectione  excitatur  ad  nos  in 
gratiam  recipiendos.  Atqui,  si  perpetuum  et  irreconciliabile  dis¬ 
sidium  est  inter  justitiam  et  iniquitatem,  quamdiu  peccatores  ma¬ 
nemus  ,  suscipere  nos  totos  non  potest.  Itaque  ut  sublata  omnis 
simultatis  materia  nos  sibi  prorsus  reconciliet,  proposita  in  morte 
Christi  expiatione,  quidquid  in 'nobis  mali  est  abolet,  ut  justi  in 
ejus  conspectu  et  sancti  appareamus,  qui  antea  immundi  eramus 
ac  impuri.  Proinde  sua  dilectione  praevenit  ac  antevertit  Deus 
pater  nostram  in  Christo  reconciliationem.  Imo  quia  prius  dili¬ 
git,  postea  nos  sibi  reconciliat.  Sed  quia  in  nobis,  donec  sua 
morte  succurrit  Christus,  manet  iniquitas  quae  Dei  indignationem 
meretur,  et  est  coram  eo  maledicta  ac  damnata,  non  ante  ple¬ 
nam  habemus  firmamque  cum  Deo  conjunctionem,  quam  ubi  Chri¬ 
stus  nos  conjungit.  Adeoque  si  Deum  nobis  pacatum  ac  propi¬ 
tium  volumus  polliceri,  in  Christum  solum  oculos  mentesque  de¬ 
figere  convenit;  ut  revera  per  ipsum  solum  consequimur  ne  im¬ 
putentur  nobis  peccata,  quorum  imputatio  iram  Dei  secum  trahit. 

4.  Atque  hac  ratione  dicit  Paulus  (Eph.  1,  4),  eam  dilec¬ 
tionem,  qua  nos  ante  mundi  creationem  complexus  est  Deus,  in 
Christo  constitisse  ac  fuisse  fundatam.  Haec  perspicua  sunt  et 
scripturae  consentanea,  locosque  illos  optime  inter  se  conciliant, 
ubi  dicitur  (Joann.  3,  16),  Deum  suam  erga  nos  dilectionem  in 
eo  declarasse  quod  unigenitum  filium  in  mortem  dederit;  et  ta¬ 
men  fuisse  inimicum ,  antequam  morte  Christi  in  gratiam  reductus 
esset  (Pom.  5,  10).  Yerum  quo  firmiora  sint  apud  eos  qui  ve¬ 
teris  ecclesiae  testimonium  requirunt,  citabo  locum  Augustini1), 
ubi  id  ipsum  docetur.  Incomprehensibilis,  inquit,  ac  immutabilis 
est  Dei  dilectio :  non  enim  ex  quo  ei  reconciliati  sumus  per  san¬ 
guinem  filii  ejus,  coepit  nos  diligere,  sed  ante  mundi  constitutio¬ 
nem  dilexit  nos,  ut  cum  ejus  unigenito  etiam  nos  filii  ejus  esse¬ 
mus,  antequam  omnino  aliquid  essemus.  Quod  ergo  reconciliati 
sumus  per  mortem  Christi,  non  sic  accipiatur  quasi  ideo  nos  re¬ 
conciliaverit  ei  filius,  ut  jam  amare  inciperet  quos  oderat;  sed 
jam  nos  diligenti  reconciliati  sumus,  cum  quo  propter  peccatum 
inimicitias  habebamus.  Quod  utrum  verum  dicam,  attestetur  apo¬ 
stolus.  Commendat,  inquit  (Pom.  5,  8),  dilectionem  suam  erga 
nos,  quoniam,  quum  adhuc  peccatores  essemus,  Christus  pro  no¬ 
bis  mortuus  est.  Habebat  itaque  ille  erga  nos  caritatem,  etiam 


1)  Tract.  in  Ev.  Joann.  110,  6. 

quum  inimicitias  adversus  eum  exercentes  operaremur  iniquitatem. 
Proinde  miro  et  divino  modo,  et  quando  nos  oderat,  diligebat. 
Oderat  enim  nos,  quales  ipse  non  fecerat:  et  quia  iniquitas  no¬ 
stra  opus  ejus  non  omni  ex  parte  consumpserat,  noverat  simul 
in  unoquoque  nostrum  et  odisse  quod  feceramus,  et  amare  quod 
fecerat.  Haec  sunt  Augustini  verba. 

5.  Jam  ubi  quaeritur  quomodo  abolitis  peccatis  dissidium 
Christus  inter  nos  et  Deum  sustulerit,  et  justitiam  acquisierit  quae 
eum  nobis  faventem  ac  benevolum  redderet,  generaliter  respon¬ 
deri  potest,  toto  obedientiae  suae  cursu  hoc  nobis  praestitisse. 
Quod  Pauli  testimonio  probatur.  Quemadmodum  unius  transgres¬ 
sione  peccatores  multi  sunt  constituti,  sic  unius  obedientia  justi 
constituimur  (Rom.  5,  19).  Et  sane  alibi  causam  veniae  quae  nos 
eximit  a  maledictione  legis,  extendit  ad  totam  Christi  vitam:  ubi 
venit  plenitudo  temporis,  misit  Deus  filium  suum  factum  ex  mu¬ 
liere,  subjectum  legi,  ut  eos  qui  sub  lege  erant  redimeret  (Gal. 
4,  4).  Ita  in  ipso  quoque  baptismo  asseruit  impleri  justitiae  par¬ 
tem  quod  obedienter  patris  mandatum  perageret  (Matth.  3,  15). 
Denique  ex  quo  induit  personam  servi,,  coepit  ad  nos  redimendos 
pretium  liberationis  solvere.  Scriptura  tamen,  quo  certius  defi¬ 
niat  modum  salutis,  hoc  morti  Christi  quasi  peculiare  ac  pro¬ 
prium  adscribit.  Pronuntiat  ipse  animam  se  dare  in  redemptio¬ 
nem  pro  multis  (Matth.  20 ,  28).  Paulus  docet  mortuum  esse 
propter  peccata  nostra  (Rom.  4,  25).  Clamabat  Joannes  Baptista, 
ipsum  venisse  ad  tollendum  peccata  mundi,  quia  agnus  Dei  esset 
(Joann.  1,  39).  Alibi  Paulus  (Rom.  3,  24)  nos  justificari  gratis 
tradit,  per  redemptionem  quae  est  in  Christo,  quia  propositus 
est  reconciliator  in  suo  sanguine.  Item,  nos  justificatos  esse  in 
sanguine  ipsius  et  reconciliatos  per  mortem  (Rom.  5,  9).  Rur¬ 
sum:  qui  peccatum  non  noverat,  pro  nobis  factus  est  peccatum, 
ut  essemus  justitia  Dei  in  illo  (2  Cor.  5,  21).  Non  omnia  perse¬ 
quar,  quia  immensus  esset  catalogus,  et  multa  deinde  suo  ordine 
citanda  erunt.  Quamobrem  in  symbolo  fidei  quod  apostolicum 
vocant,  optimo  ordine  statim  a  natalibus  Christi  fit  transitus  ad 
mortem  et  resurrectionem,  ubi  perfectae  salutis  summa  consistit. 
Neque  tamen  excluditur  reliqua  pars  obedientiae  qua  defunctus 
est  in  vita:  sicuti  Paulus  (Phil.  2,  7)  ab  initio  ad  finem  usque 
totam  comprehendit,  quod  se  ipsum  exinanierit,  forma  servi  ac¬ 
cepta,  et  patri  fuerit  obediens  usque  ad  mortem,  nempe  mor¬ 
tem  crucis.  Et  sane  in  ipsa  quoque  primum  gradum  occupat 
voluntaria  subjectio:  quia  ad  justitiam  nihil  profuisset  sacrificium 
nisi  sponte  oblatum.  Itaque  ubi  testatus  est  Dominus  se  animam 
pro  ovibus  ponere,  diserte  addit:  nemo  tollit  eam  a  me  ipso 
(Joann.  10,  18).  Quo  sensu  Jesaias  (53,  7)  dicit  obmutuisse  in¬ 
star  agni  coram  tonsore.  Et  historia  evangelica  refert  obviam 
prodiisse  militibus,  et  coram  Pilato,  omissa  defensione,  stetisse 
ad  subeundum  judicium.  Non  id  quidem  absque  certamine;  quia 
et  infirmitates  nostras  susceperat,  et  hoc  modo  probari  oportuit 

[|  quod  patri  suo  praestabat  obsequium.  Et  hoc  non  vulgare  fuit 
:  amoris  erga  nos  incomparabilis  specimen,  luctari  cum  horribili 
|  formidine,  et  inter  diros  illos  cruciatus  abjicere  sui  curam,  ut 
:  nobis  consuleret.  Illud  quidem  tenendum  est ,  non  potuisse  rite 
i  Deo  aliter  litari,  quam  dum  proprio  se  affectu  abdicans  Christus 
illius  se  arbitrio  subjecit,  totumque  addixit.  Quam  ad  rem  apposite 
testimonium  illud  Psalmi  citat  apostolus  (Hebr.  10,  5;  Psal.  40,  9): 
i  in  libro  legis  scriptum  est  de  me  ut  faciam  voluntatem  tuam  Deus ; 
i  volo,  et  lex  tua  in  medio  cordis  mei :  tunc  dixi,  ecce  venio.  Caeterum 
quia  non  nisi  in  sacrificio  et  ablutione,  quibus  expiantur  peccata, 
quietem  reperiunt  trepidae  conscientiae,  illuc  merito  dirigimur, 
1  et  in  morte  Christi  statuitur  nobis  vitae  materia.  Porro  quia 
S"  nos  maledictio  ex  reatu  manebat  ad  coeleste  Dei  tribunal,  primo 
§  loco  refertur  damnatio  coram  praeside  Judaeae  Pontio  Pilato,  ut 
I  sciamus,  poenam,  cui  eramus  obstricti,  fuisse  justo  inflictam. 
|  Horribile  Dei  judicium  effugere  non  poteramus;  ut  inde  nos  eri- 

Speret  Christus,  coram  homine  mortali,  imo  etiam  scelesto  et  pro¬ 
fano  damnari  sustinuit.  Neque  enim  solum  ad  astruendam  histo¬ 
riae  fidem  exprimitur  nomen  praefecti,  sed  ut  discamus  quod  do¬ 
cet  Jesaias  (53,  5),  castigationem  pacis  nostrae  fuisse  super  eum, 

Iej  usque  livore  nos  fuisse  sanatos.  Neque  enim  tollendae  damna¬ 
tionis  nostrae  causa  satis  erat  quamlibet  obire  mortem;  sed,  quo 
redemptioni  nostrae  satisfaceret,  genus  mortis  deligendum  fuit,  in 
quo  et  damnationem  ad  se  traducens,  et  piaculum  in  se  recipiens, 
utroque  nos  liberaret.  Si  a  latronibus  jugulatus  fuisset,  vel  tu¬ 
multuarie  caesus  per  seditionem  vulgi,  in  ejusmodi  morte  nulla 
satisfactionis  species  exstitisset.  Verum  ubi  reus  ad  tribunal  sisti¬ 
tur,  testimoniis  arguitur  et  premitur,  ipsius  judicis  ore  morti  ad¬ 
dicitur  ,  his  documentis  intelligimus  ipsum  personam  sontis  et  ma¬ 
lefici  sustinere.  Atque  hic  duo  notanda  sunt  quae  et  prophetarum 
vaticiniis  praedicta  erant,  et  eximiam  fidei  consolationem  et  con¬ 
firmationem  afferunt.  Quum  enim  Christum  audimus  a  judicis 
solio  ad  mortem  dimissum,  inter  latrones  esse  suspensum,  habe¬ 
mus  complementum  ejus  prophetiae  quae  ab  evangelista  citatur, 
inter  iniquos  reputatus  est  (Jes.  53,  11;  Mare.  15,  28).  Cur 
istud?  nempe  ut  peccatoris,  non  justi  aut  insontis,  vices  obiret: 
quia  non  innocentiae,  sed  peccati  causa  mortem  oppetebat.  Con¬ 
tra,  ubi  audimus  eodem  quo  damnatus  fuit  ore  absolutum  (nam 
ejus  innocentiae  non  semel  testimonium  palam  reddere  coactus  est 
Pilatus)  in  mentem  veniat  quod  est  apud  alterum  prophetam :  quae 
non  rapuerat  exsolvisse  (Psal.  69,  5).  Atque  ita  et  peccatoris 
sceleratique  personam  in  Christo  repraesentatam  intuebimur,  et 
relucente  innocentia,  conspicuum  simul  fiet,  alieno  potius  quam 
proprio  scelere  gravatum.  Passus  ergo  est  sub  Pontio  Pilato,  so- 
lenni  praesidis  sententia  in  scelestorum  numerum  ita  relatus;  ne¬ 
que  sic  tamen  quin  justus  ab  ipso  simul  pronuntietur,  dum  affir¬ 
mat  nullam  se  in  eo  invenire  causam  (Joann.  18,  38).  Haec  no¬ 
stra  absolutio  est  quod  in  caput  filii  Dei  translatus  est  reatus, 

qui  nos  tenebat  poenae  obnoxios.  Nam  haec  compensatio  in  pri¬ 
mis  tenenda  est,  ne  trepidemus  atque  anxii  simus  tota  vita ,  ac 
si  nobis  instaret  justa  Dei  ultio ,  quam  in  se  transtulit  Dei  filius. 

6.  Jam  et  ipsa  mortis  species  insigni  mysterio  non  caret. 
Maledicta  crux  erat,  non  humana  tantum  opinione,  sed  divinae 
legis  decreto  (Deut.  21,  23).  In  eam  ergo  dum  tollitur  Christus, 
maledictioni  se  obnoxium  facit.  Atque  ita  factum  oportuit,  ut 
omni  exsecratione,  quae  propter  iniquitates  nostras  nos  manebat, 
vel  potius  nobis  incumbebat,  eximeremur,  dum  in  eum  traducitur. 
Quod  etiam  in  lege  adumbratum  fuit.  Siquidem  mMN  (quo  vo¬ 
cabulo  peccatum  ipsum  proprie  designatur)  vocabantur  oblatae  pro 
peccatis  victimae  et  expiatrices.  Qua  nominis  translatione  innuere 
spiritus  voluit,  instar  xct&ctQfAccxcov  ipsas  esse,  quae  debitam  sce¬ 
leribus  exsecrationem  susciperent  ac  sustinerent.  Quod  autem  in 
mosaicis  sacrificiis  figurate  repraesentatum  fuit,  id  in  Christo  figu¬ 
rarum  archetypo  exhibetur.  Quare,  ut  justa  expiatione  defunge¬ 
retur,  animam  suam  QU5N  impendit,  hoc  est  satisfactoriam  peccati 
hostiam,  ut  inquit  propheta  (Jes.  53,  5  et  11),  in  quam  rejecta 
quodammodo  macula  et  poena  nobis  desinat  imputari.  Apertius 
id  ipsum  testatur  apostolus,  quum  docet  (2  Cor.  5,  21),  eum, 
qui  peccatum  non  noverat,  peccatum  pro  nobis  a  patre  factum, 
quo  justitia  Dei  efficeremur  in  illo.  Nam  filius  Dei,  omni  vitio 
purissimus,  iniquitatum  tamen  nostrarum  probrum  ac  ignominiam 
induit,  ac  sua  vicissim  puritate  nos  operuit.  Eodem  videtur  re¬ 
spexisse,  quum  tradit  (Rom.  8,  3)  de  peccato,  damnatum  fuisse 
peccatum  in  ejus  carne.  Siquidem  peccati  vim  abolevit  pater, 
quum  in  Christi  carnem  translata  fuit  ejus  maledictio.  Indicatur 
itaque  hac  voce,  Christum  patri  fuisse  in  morte  pro  victima  satis- 
factoria  immolatum,  ut  peracta  per  ejus  sacrificium  litatione,  iram 
Dei  jam  horrere  desinamus.  Nunc  liquidum  est,  quid  sibi  velit 
illud  prophetae  (Jes.  53,  6),  positas  fuisse  in  eo  nostras  omnium 
iniquitates:  nempe  quod  sordes  earum  abstersurus,  iisdem  per 
translatitiam  imputationem  obtectus  fuit.  Ejus  rei  symbolum  fuit 
crux,  cui  affixus  est,  teste  apostolo.  Christus,  inquit  (Gal.  3,  13), 
redemit  nos  ab  exsecratione  legis,  dum  pro  nobis  factus  est  ex¬ 
secratio.  Scriptum  est  enim  (Deut.  27,  26) :  exsecrabilis  omnis 
qui  pendet  in  ligno;  ut  in  gentes  benedictio  Abrahae  in  Christo 
perveniret.  Eodem  respexit  Petrus  (1  Petr.  2,  24),  ubi  docet 
peccata  nostra  portasse  in  ligno;  quia  ex  ipso  maledictionis  sym¬ 
bolo  clarius  intelligimus ,  onus  quo  eramus  oppressi  fuisse  illi  im¬ 
positum.  Neque  tamen  eam  subiisse  maledictionen  intelligendus 
est,  qua  obrutus  ipse  fuerit;  quin  subeundo  potius  vim  ejus  uni¬ 
versam  depressit,  infregit,  dissipavit.  Proinde  fides  in  Christi 
damnatione  absolutionem,  benedictionem  in  maledictione  appre¬ 
hendit.  Quare  non  abs  re  Paulus  triumphum,  quem  sibi  in  cruce 
peperit  Christus,  magnifice  praedicat,  ac  si  crux,  quae  plena  erat 
dedecoris,  conversa  esset  in  currum  triumphalem.  Dicit  enim 
(Coi.  2,  14)  affixum  fuisse  cruci  chirographum,  quod  erat  contra- 

!rium  nobis,  et  exspoliatos  principatus  ac  palam  traductos.  Nec 
mirum,  quia  per  spiritum  aeternum,  teste  altero  apostolo  (Hebr. 
9,  14),  se  ipsum  obtulit  Christus.  Unde  illa  naturae  rerum  con¬ 
versio.  Sed  haec  ut  firmam  radicem  agant  in  cordibus  nostris, 
i  et  penitus  insideant,  semper  nobis  in  mentem  veniant  sacrificium 
I  et  ablutio.  Neque  enim  certo  confidere  possemus  Christum  esse 
:  ccTtohjtQcoCLV  neti  (xvtlXvtqov  kul  iXci6Tr\Qiov ,  nisi  victima  fuisset. 

!  Ideoque  toties  fit  sanguinis  mentio,  ubi  modum  redemptionis  osten- 
|  dit  scriptura.  Quanquam  non  modo  ad  litationem  valuit  effusus 
I  Christi  sanguis,  sed  lavacri  etiam  vice  fuit,  ad  sordes  nostras 
i  purgandas. 

7.  Sequitur  in  symbolo,  mortuum  fuisse  et  sepultum.  Ubi 
;  rursum  videre  est  quomodo  in  vicem  nostram  ubique  se  suppo- 
I  suerit  ad  solvendum  nostrae  redemptionis  pretium.  Mors  jugo 
I  suo  nos  obligatos  tenebat;  in  illius  se  potestatem  loco  nostro  tra- 
<  didit,  quo  nos  inde  eximeret.  Hoc  intelligit  apostolus  (Hebr. 
2,  9),  quum  scribit  eum  mortem  gustasse  pro  omnibus.  Moriendo 
enim  effecit  ne  moriamur,  vel  (quod  idem  est)  morte  sua  vitam 
nobis  redemit.  Hoc  autem  a  nobis  diversum  habuit,  quod  morti 
se  velut  deglutiendum  permisit,  non  ut  ejus  gurgitibus  absorbe- 
;  retur,  sed  magis  ut  eam  absorberet,  a  qua  mox  eramus  absor¬ 
bendi;  quod  subigendum  ei  se  permisit,  non  ut  ejus  potestate 
opprimeretur,  sed  magis  ut  eam  prosterneret,  quae  nobis  immi¬ 
nebat  ac  jam  depressis  insultabat.  Denique  ut  per  mortem  de¬ 
strueret  eum  qui  habebat  mortis  imperium  (Hebr.  2,  14),  id  est 
diabolum,  et  liberaret  eos  qui  timore  mortis  per  totam  vitam  ob¬ 
noxii  erant  servituti.  Hunc  primum  fructum  mors  ejus  nobis  pro¬ 
tulit.  Alterum  vero,  quod  participatione  sui  membra  nostra  ter¬ 
rena  mortificat,  ne  suas  in  posterum  actiones  exerceant;  veterem- 
que  nostrum  hominem  enecat,  ne  posthac  vigeat  ac  fructificet. 
Quo  etiam  sepultura  ejus  pertinet:  nempe  cujus  consortes  peccato 
et  ipsi  sepeliamur.  Non  enim,  dum  nos  in  similitudinem  mortis 
Christi  insitos  esse  apostolus  docet,  et  cum  eo  sepultos  in  peccati 
mortem  (Rom.  6,  5;  Gal.  2,  19),  per  ejus  crucem  nobis  cruci¬ 
fixum  esse  mundum  et  nos  mundo  (Gal.  6,  14),  nos  illi  commor¬ 
tuos  esse  (Coi.  3,  3),  ad  exprimendum  mortis  ejus  exemplum 
duntaxat  nos  adhortatur;  sed  hanc  illi  inesse  efficaciam  declarat, 
quae  in  Christianis  omnibus  apparere  debeat,  nisi  velint  mortem 
ipsam  inutilem  reddere  et  infructuosam.  Proinde  duplex  in  morte 
sepulturaque  Christi  beneficium  nobis  fruendum  proponitur:  libe¬ 
ratio  a  morte  cui  mancipati  eramus  et  carnis  nostrae  mortificatio. 

8.  Nec  vero  descensum  ad  inferos  omittere  convenit,  in 
quo  ad  redemptionis  effectum  non  parum  est  momenti.  Quan¬ 
quam  enim  ex  veterum  scriptis  particulam,  quae  legitur  in  sym¬ 
bolo,  apparet  non  adeo  fuisse  olim  in  ecclesiis  usitatam,  in  trac¬ 
tanda  tamen  doctrinae  summa  locum  ei  dari  necesse  est,  utpote 
quae  rei  maximae  utile  ac  minime  spernendum  mysterium  conti¬ 
net.  Sunt  quidem  et  ex  veteribus  nonnulli,  qui  eam  non  prae- 

termittant.  Unde  conjicere  licet,  post  aliquantum  temporis  inser¬ 
tam  non  protinus  sed  sensim  ecclesiis  insuevisse.  Id  certe  extra 
controversiam  est,  ex  communi  piorum  omnium  sensu  fuisse  de¬ 
sumptam;  quando  nemo  est  patrum,  qui  non  in  suis  scriptis  de¬ 
scensum  Christi  ad  inferos  commemoret ,  tametsi  interpretatione 
diversa.  Yerum  aut  a  quibus,  aut  quo  primum  tempore  inserta 
fuerit,  parum  ad  rem  attinet.  Potius  hoc  in  symbolo  animadver¬ 
tendum,  ut  plena  et  numeris  omnibus  absoluta  fidei  summa  nobis 
constet,  in  quam  nihil  ingeratur  nisi  ex  purissimo  Dei  verbo  pe¬ 
titum.  Si  quos  porro  impedit  morositas  ne  in  symbolum  admit¬ 
tant,  mox  tamen  planum  fiet  tanti  interesse  ad  redemptionis  no¬ 
strae  summam,  ut  ea  praeterita  multum  ex  mortis  Christi  fructu 
depereat.  Sunt  etiam  rursum  qui  opinentur,  non  aliquid  novum 
hic  dici,  sed  aliis  verbis  repeti,  quod  prius  de  sepultura  dictum 
fuerat;  quandoquidem  inferni  vocabulum  saepius  in  scripturis  pro 
sepulcro  ponatur.  Quod  de  verbi  significatione  obtendunt,  verum 
esse  concedo,  non  raro  pro  sepulcro  accipi  infernum;  sed  eorum 
opinioni  rationes  duae  repugnant,  quibus  ego  facile  adducor  ut 
ab  illis  dissentiam.  Quantae  enim  oscitantiae  fuisset,  rem  mi¬ 
nime  difficilem,  verbis  expeditis  et  claris  demonstratam,  obscu¬ 
riore  deinde  verborum  complexu  indicare  magis  quam  declarare? 
Nam  quoties  loquutiones  duae  rem  eandem  exprimentes  simul  con- 
nectuntur,  posteriorem  esse  prioris  exegesin  convenit.  At  vero 
qualis  erit  ista  exegesis,  si  quis  ita  loquatur:  quod  Christus  se- 
pultus  esse  dicitur,  significat  ad  inferos  descendisse  ?  Deinde  non 
est  verisimile,  irrepere  potuisse  superfluam  ejusmodi  battologiam 
in  compendium  hoc,  ubi  summatim,  quam  fieri  potest  paucissimis 
verbis,  praecipua  fidei  capita  notantur.  Nec  dubito  quin  mihi 
facile  assentiantur  quicunque  rem  ipam  paulo  diligentius  ex¬ 
penderint. 

9.  Alii  secus  interpretantur,  quod  Christus  descenderit  ad 
animas  patrum,  qui  sub  lege  mortui  erant,  ut  nuntium  peractae 
redemptionis  perferret,  ac  erueret  eas  ex  carcere,  ubi  inclusae 
tenebantur;  et  huc  perperam  trahunt  testimonia  ex  Psalmo  (107, 
16),  quod  portas  aereas  et  vectes  ferreos  fregerit.  Item  ex  Zacha- 
ria  (9,  11),  quod  redemerit  vinctos  e  puteo  in  quo  non  erat 
aqua.  Yerum,  quum  Psalmus  eorum  liberationes  praedicet,  qui 
in  longinquis  regionibus  capti  in  vincula  conjiciuntur;  Zacharias 
autem  profundo  et  arido  puteo  vel  abysso  comparet  cladem  baby- 
lonicam  in  qua  demersus  erat  populus,  et  simul  doceat,  totius 
ecclesiae  salutem  esse  exitum  a  profundis  inferis:  nescio  qui  fac¬ 
tum  sit  ut  posteritas  locum  putaret  esse  subterraneum,  cui  affinxit 
nomen  limbi.  Sed  haec  fabula  tametsi  magnos  autores  habet,  et 
hodie  quoque  a  multis  serio  pro  veritate  defenditur,  nihil  tamen 
quam  fabula  est.  Nam  concludere  in  carcere  mortuorum  animas 
puerile  est:  Christi  autem  animam  illuc  descendere  ut  eas  manu¬ 
mitteret,  quid  opus  fuit?  Libenter  equidem  fateor,  Christum 
ipsis  illuxisse  virtute  sui  spiritus:  ut  gratiam  quam  spe  gustave- 

rant  duntaxat ,  mundo  fuisse  tunc  exhibitam  agnoscerent.  Et  pro¬ 
babili  ratione  huc  aptari  potest  Petri  locus  (1  Petr.  3,  19),  ubi 
dicit  Christum  venisse,  ac  praedicasse  spiritibus  qui  in  specula 
erant  (carcerem  vertunt  communiter).  Nam  et  contextus  eo  nos 
ducit,  fideles,  qui  ante  id  tempus  defuncti  fuerant,  consortes  fuisse 
i  ejusdem  nobiscum  gratiae;  quia  vim  mortis  inde  amplificat,  quod 
ad  mortuos  usque  penetraverit,  dum  piae  animae  ejus  visitationis, 
quam  sollicite  exspectaverant  praesenti  aspectu  sunt  potitae ;  con¬ 
tra,  reprobis  clarius  patuit  se  excludi  ab  omni  salute.  Quod 
autem  Petrus  non  tam  distincte  loquitur,  non  ita  accipiendum 
I  est  quasi  nullo  discrimine  pios  simul  et  impios  permisceat;  sed 
tantum  docere  vult  communem  utrisque  fuisse  mortis  Christi 
S  sensum. 

10.  Yerum  de  Christi  descensu  ad  inferos,  seposita  ratione 
I  symboli,  certior  expositio  quaerenda  est.  Et  nobis  ex  l)ei  verbo 
I  constat,  non  modo  sancta  et  pia,  sed  plena  quoque  eximiae  con- 
;  solationis.  Nihil  actum  erat  si  corporea  tantum  morte  defunctus 
|  fuisset  Christus;  sed  operae  simul  pretium  erat  ut  divinae  ultionis 
severitatem  sentiret:  quo  et  irae  ipsius  intercederet,  et  satisface¬ 
ret  justo  judicio.  Unde  etiam  eum  oportuit  cum  inferorum  co- 
'  piis  aeternaeque  mortis  horrore,  quasi  consertis  manibus,  luctari. 

Correctionem  pacis  nostrae  illi  impositam  fuisse  ex  propheta  (Jes. 

1  53,  5)  nuper  retulimus,  fuisse  propter  scelera  nostra  a  patre  per- 
.1  cussum,  attritum  propter  nostras  infirmitates.  Quibus  significat, 
in  locum  sceleratorum  sponsorem,  vadem,  adeoque  instar  rei  sub¬ 
missum  ,  qui  dependeret  ac  persolveret  omnes ,  quae  ab  illis  ex¬ 
petendae  erant,  poenas;  uno  hoc  duntaxat  excepto,  quod  dolori¬ 
bus  mortis  non  poterat  detineri  (Act.  2,  24).  Ergo  si  ad  inferos 
descendisse  dicitur,  nihil  mirum  est,  quum  eam  mortem  pertulerit, 
quae  sceleratis  ab  irato  Deo  infligitur.  Ac  nimis  frivola,  adeo¬ 
que  ridicula  est  eorum  exceptio,  qui  dicunt  hoc  modo  perverti 
ordinem:  quia  absurdum  est  sepulturae  subjici  quod  praecessit. 
Ubi  enim  quae  in  hominum  conspectu  passus  est  Christus  expo¬ 
sita  fuerunt,  opportune  subjicitur  invisibile  illud  et  incomprehen¬ 
sibile  judicium  quod  coram  Deo  sustinuit:  ut  sciamus  non  modo 
corpus  Christi  in  pretium  redemptionis  fuisse  traditum;  sed  aliud 
majus  et  excellentius  pretium  fuisse,  quod  diros  in  anima  cru- 
criatus  damnati  ac  perditi  hominis  pertulerit. 

11.  Hoc  sensu  dicit  Petrus  Christum  resurrexisse  solutis 
mortis  doloribus,  a  quibus  impossibile  erat  ipsum  teneri,  vel  su¬ 
perari.  Non  simpliciter  nominat  mortem;  sed  filium  Dei  impli¬ 
citum  fuisse  doloribus  exprimit,  quos  parit  maledictio  et  ira  Dei: 
quae  origo  mortis  est.  Quantulum  enim  fuisset,  secure  et  quasi 
per  lusum  prodire  ad  subeundam  mortem?  Hoc  vero  immensae 
misericordiae  verum  fuit  specimen,  mortem  quam  tantopere  hor¬ 
rebat,  non  refugere.  Nec  dubium  est,  quin  idem  docere  velit 
apostolus  in  epistola  ad  Hebraeos,  ubi  scribit  (5,  7),  Christum  a 
suo  metu  fuisse  exauditum  (reverentiam  alii  vertunt  vel  pietatem, 

sed  quam  parum  apte,  res  ipsa  evincit,  et  ipsa  eliam  loquendi  • 
forma).  Christus  ergo  cum  lacrymis  et  clamore  valido  orans  a 
metu  suo  exauditur;  non  ut  a  morte  sit  immunis,  sed  ne  absor¬ 
beatur  ut  peccator:  quia  illic  personam  nostram  gerebat.  Et  certe 
nulla  fingi  potest  magis  formidabilis  abyssus,  quam  sentire  te  a 
Deo  derelictum  et  alienatum:  et  quum  invocaveris  non  exaudiri: 
perinde  ac  si  in  tuam  perniciem  ipse  conspirasset.  Eo  Christum 
videmus  fuisse  dejectum  ut  coactus  fuerit,  urgente  angustia,  ex¬ 
clamare:  Deus  meus,  Deus  meus,  ut  quid  me  dereliquisti  (Psal. 
22,  2;  Matth.  27,  46)?  Quod  enim  nonnulli  volunt,  ex  aliorum 
potius  opinione  quam  ex  suo  sensu  sic  loquutum  fuisse ,  ne¬ 
quaquam  probabile  est;  quum  ex  intimi  animi  angore  deductam 
fuisse  vocem  constet.  Neque  tamen  innuimus  Deum  fuisse  un¬ 
quam  illi  vel  adversarium  vel  iratum.  Quomodo  enim  dilecto 
filio,  in  quo  animus  ejus  acquievit,  irasceretur?  aut  quomodo  Chri¬ 
stus  patrem  aliis  sua  intercessione  placaret,  quem  infensum  ha¬ 
beret  ipse  sibi?  Sed  hoc  nos  dicimus,  divinae  severitatis  gravi¬ 
tatem  eum  sustinuisse,  quoniam  manu  Dei  percussus  et  afflictus, 
omnia  irati  et  punientis  Dei  signa  expertus  est.  Proinde  Hila¬ 
rius  r)  eo  descensu  hoc  nos  esse  consequutos  ratiocinatur,  ut  mors 
perempta  sit.  Nec  aliis  locis  a  nostra  sententia  abludit;  ut  quum 
ait,  crux,  mors,  inferi,  nostra  vita  sunt.  Item  alibi:  filius  Dei 
in  infernis  est;  sed  homo  refertur  ad  coelum.  Et  quid  privati 
hominis  testimonium  cito,  quum  idem  apostolus  (Hebr.  2,  15)  as¬ 
serat,  hunc  victoriae  fructum  commemorans,  quod  liberati  fuerint, 
qui  metu  mortis  per  totam  vitam  obnoxii  erant  servituti?  Yin- 
cere  ergo  metum  oportuit,  qui  naturaliter  cunctos  mortales  assi¬ 
due  angit  ac  urget;  quod  fieri  non  potuit  nisi  pugnando.  Porro 
fuisse  non  vulgarem  aut  levi  de  causa  conceptum  moerorem,  mox 
clarius  patebit.  Ita  cum  diaboli  potestate,  cum  mortis  horrore, 
cum  inferorum  doloribus  manum  conserendo,  factum  est  ut  et  re¬ 
ferret  de  illis  victoriam  et  triumphum  ageret,  ne  jam  in  morte 
ea  formidemus,  quae  princeps  noster  deglutivit. 

12.  Hic  nebulones  quidam,  licet  indocti,  malitia  tamen 
magis  quam  inscitia  impulsi,  clamitant  me  atrocem  facere  Christo 
injuriam:  quia  minime  consentaneum  fuerit  eum  de  animae  salute 
timere.  Deinde  calumniam  durius  exagitant,  me  desperationem 
adscribere  filio  Dei,  quae  fidei  contraria  sit.  Primum  de  metu 
pavoreque  Christi,  quem  tam  aperte  praedicant  evangelistae,  con¬ 
troversia  ab  his  improbe  movetur.  Nam  antequam  instaret  tem¬ 
pus  mortis,  turbatus  est  spiritu,  et  affectus  moerore;  in  ipso  vero  | 
congressu  coepit  expavescere  vehementius.  Simulationem  si  fuisse 
dicant,  nimis  putidum  est  effugium.  Confidenter  ergo  (ut  vere 
docet  Ambrosius)  profiteri  Christi  tristitiam  convenit,  nisi  nos 
crucis  pudeat.  Et  sane  nisi  poenae  fuisset  particeps  anima,  cor¬ 
poribus  tantum  fuisset  redemptor.  Luctari  autem  oportuit  ut  eri- 


1)  Hil.  de  trinit.  1.  2,  24  et  3,  15. 

1  geret ,  qui  prostrati  jacebant;  adeoque  nihil  inde  coelesti  ejus 
a  gloriae  decedit ,  ut  in  hac  parte  refulgeat  bonitas  nunquam  satis 
laudata,  quod  infirmitates  nostras  in  se  suscipere  gravatus  non 
est.  Unde  etiam  solatium  illud  anxietatum  et  dolorum,  quod  no¬ 
bis  proponit  apostolus  (Hebr.  4,  15),  mediatorem  hunc  expertum 
esse  nostras  infirmitates,  ut  ad  succurrendum  miseris  propensior 
2 1  sit.  Obtendunt,  quod  vitiosum  per  se  est,  indigne  Christo  tribui. 
Quasi  vero  supra  spiritum  Dei  sapiant,  qui  haec  duo  simul  con¬ 
ciliat,  Christum  fuisse  tentatum  per  omnia  sicut  nos,  et  tamen 
absque  peccato.  Non  est  igitur  cur  nos  terreat  infirmitas  Christi, 
cui  ut  se  subjiceret,  non  violentia  aut  necessitate  coactus,  sed 
mero  amore  nostri,  misericordiaque  inductus  est.  Quidquid  autem 
sponte  passus  est  pro  nobis,  nihil  ex  ejus  minuit  virtute.  In 
uno  autem  falluntur  isti  obtrectatores,  quod  infirmitatem  in  Christo 
omni  vitio  labeque  puram  et  vacuam  non  agnoscunt;  quia  se  in¬ 
tra  obedientiae  fines  continuit.  Nam  quia  moderatio  in  naturae 
nostrae  depravatione  conspici  non  potest,  ubi  omnes  affectus  tur¬ 
bido  impetu  modum  excedunt,  hac  ulna  perperam  metiuntur  filium 
Dei.  At  quum  integer  esset,  in  cunctis  ejus  affectibus  viguit  mo¬ 
deratio,  quae  excessum  cohiberet.  Unde  nobis  in  dolore,  metu 
et  formidine  similis  esse  potuit,  ut  tamen  hac  nota  differret. 
Convicti  ad  aliud  tandem  cavillum  transsiliunt :  quamvis  mortem 
timuerit  Christus,  maledictionem  et  iram  Dei,  a  qua  se  tutum 
esse  noverat,  non  timuisse.  Sed  expendant  pii  lectores,  quam 
honorificum  hoc  sit  Christo,  molliorem  ac  magis  meticulosum  fuisse, 
quam  plerosque  gregarios  homines.  Contumaciter  ad  mortem  pro¬ 
perant  latrones  aliique  malefici;  eam  multi  alto  animo  despiciunt, 
alii  placide  eam  obeunt.  Ejus  horrore  filium  Dei  fuisse  percul¬ 
sum  et  prope  attonitum,  cujus  fuisset  constantiae  vel  magnitudi¬ 
nis?  Quod  enim  prodigiosum  censeri  vulgo  posset,  de  eo  refer¬ 
tur,  prae  vehementia  cruciatus  guttas  sanguinis  ex  ejus  facie 
fluxisse.  Neque  vero  spectaculum  hoc  praebuit  aliorum  oculis, 
quum  in  arcano  recessu  gemitus  suos  ad  patrem  dirigeret.  Et 
dubitationem  eximit  quod  angelos,  qui  insolita  consolatione  eum 
erigerent,  e  coelo  descendere  necesse  fuit.  Quam  pudenda,  ut 
dixi,  fuisset  haec  mollities,  eo  usque  torqueri  ob  communis  mortis 
formidinem,  ut  sanguineo  sudore  difflueret,  neque  posset  recreari 
nisi  angelorum  conspectu?  Quid?  illa  precatio  ter  repetita:  pa¬ 
ter,  si  fieri  potest,  transeat  a  me  calix  iste  (Matth.  26,  39),  an- 
non  ex  incredibili  amaritudine  animi  profecta,  ostendit  asperius 
et  magis  arduum  fuisse  Christo  certamen  quam  cum  morte  com¬ 
muni  ?  Unde  apparet  nugatores  istos,  cum  quibus  disputo ,  audacter 
garrire  de  rebus  incognitis;  quia  nunquam  serio  reputarunt,  quid 
sit  aut  valeat  nos  redemptos  esse  a  Dei  judicio.  Atqui  haec  no¬ 
stra  sapientia  est,  probe  sentire  quanti  constiterit  Dei  filio  nostra 
salus.  Si  nunc  roget  quispiam  an  tunc  descenderit  Christus  ad 
inferos  quum  mortem  deprecatus  est:  respondeo  hoc  fuisse  exor¬ 
dium,  unde  colligi  potest  quam  diros  et  horribiles  cruciatus  per- 

pessus  fuerit,  quum  se  ad  tribunal  Dei  reum  stare  cognosceret 
nostra  causa.  Quanquam  autem  sese  ad  momentum  occultavit  di¬ 
vina  vis  spiritus,  ut  locum  infirmitati  carnis  cederet,  sciendum 
tamen  est  talem  fuisse  tentationem  ex  doloris  et  metus  sensu, 
quae  cum  fide  non  pugnaret.  Et  hoc  modo  impletum  est  quod 
habetur  in  concione  Petri  (Act.  2,  24),  non  potuisse  eum  teneri 
a  doloribus  mortis:  quia  se  quasi  derelictum  a  Deo  sentiens,  ne 
tantillum  quidem  deflexit  a  bonitatis  ejus  fiducia.  Quod  docet 
celebris  illa  invocatio,  in  qua  prae  doloris  vehementia  clamavit 
(Matth.  27,  46):  Deus  meus,  Deus  meus,  ut  quid  dereliquisti 
me?  Nam  etsi  supra  modum  angitur,  non  tamen  desinit  vocare 
Deum  suum,  a  quo  se  derelictum  exclamat.  Porro  hinc  refellitur 
tam  Apollinaris  error,  quam  eorum  qui  Monothelitae  dicti  sunt. 
Ille  Christo  fingebat  spiritum  aeternum  fuisse  animae  vice,  ut 
tantum  esset  dimidius  homo.  Quasi  vero  expiare  peccata  nostra 
potuerit  nisi  patri  obediendo.  Ubi  autem  affectus  aut  voluntas 
obedientiae  nisi  in  anima?  quam  ideo  turbatam  fuisse  scimus,  ut 
nostrae,  trepidatione  discussa,  pacem  et  quietem  obtineant.  Ad 
haec,  contra  Monothelitas ,  videmus  ut  nunc  secundum  hominem 
noluerit,  quod  volebat  secundum  divinam  naturam.  Omitto  quod 
metum,  de  quo  loquuti  sumus,  contrario  affectu  subigat.  Neque 
enim  obscura  est  illa  repugnantiae  species :  pater  libera  me  ex 
hac  hora;  sed  propterea  veni  in  horam  hanc:  pater  clarifica  no¬ 
men  tuum  (Joann.  12,  27.  28).  In  qua  tamen  perplexitate  nulla 
fuit  intemperies,  qualis  in  nobis  cernitur  dum  maxime  nitimur 
ad  nos  domandos. 

13.  Sequitur  a  mortuis  resurrectio,  sine  qua  mutilum  esset 
quod  hactenus  diximus.  Quando  enim  in  cruce,  morte  et  sepul¬ 
tura  Christi  nonnisi  infirmitas  apparet,  transsilienda  sunt  illa  om¬ 
nia  fidei,  ut  pleno  robore  instruatur.  Proinde  tametsi  in  ejus 
morte  habemus  solidum  salutis  complementum,  quia  per  eam  et 
Deo  reconciliati  sumus,  et  justo  ejus  judicio  satisfactum,  et  male¬ 
dictio  sublata,  et  persoluta  est  poena:  dicimur  tamen  non  per 
mortem,  sed  per  resurrectionem  regenerati  in  spem  vivam  (1  Petr. 
1,  3);  quia  ut  ille  resurgendo  victor  mortis  emersit,  ita  fidei  no¬ 
strae  victoria  in  ipsa  demum  consistit  resurrectione.  Quale  hoc 
sit,  melius  Pauli  verbis  exprimitur.  Mortuum  enim  dicit  (Bom: 
4,  25)  propter  peccata  nostra,  suscitatum  propter  nostram  justifi¬ 
cationem  ;  ac  si  diceret ,  morte  ejus  sublatum  peccatum ,  resurrec¬ 
tione  instauratam  restitutamque  justitiam.  Quomodo  enim  mo¬ 
riendo  liberare  nos  a  morte  poterat,  si  morti  ipse  succubuisset? 
quomodo  comparasset  nobis  victoriam,  si  in  certamine  defecisset? 
Quare  sic  salutis  nostrae  materiam  inter  Christi  mortem  et  resur¬ 
rectionem  partimur,  quod  per  illam  peccatum  abolitum  et  mors 
exstincta,  per  hanc  justitia  reparata  et  erecta  vita:  sic  tamen  ut 
hujus  beneficio  vim  efficaciamque  suam  illa  nobis  proferat.  Ita¬ 
que  Paulus  in  ipsa  resurrectione  declaratum  fuisse  filium  Dei  as¬ 
serit  (Bom.  1,4):  quia  tunc  demum  exseruit  coelestem  potentiam, 

quae  et  clarum  divinitatis  ejus  speculum  est,  et  stabilis  fidei  no¬ 
strae  fultura.  Si  cuti  etiam  alibi  docet  (2  Cor.  13,  4)  passum  fuisse 
pro  infirmitate  carnis,  resurrexisse  autem  ex  virtute  spiritus.  Eo¬ 
dem  sensu  alibi  de  perfectione  disserens:  ut  cognoscam  illum,  in¬ 
quit  (Phil.  3,  10),  et  potentiam  resurrectionis  illius.  Continuo 
tamen  post  societatem  cum  morte  annectit.  Cui  aptissime  con¬ 
gruit  illud  Petri  (1  Petr.  1,  21),  Deum  suscitasse  eum  a  mortuis, 
et  dedisse  illi  gloriam,  ut  fides  et  spes  nostra  esset  in  Deo.  Non 
quod  fides  morte  suffulta  vacillet,  sed  quia  virtus  Dei,  quae  sub 
fide  nos  custodit,  in  ipsa  maxime  resurrectione  sese  aperit.  Pro¬ 
inde  meminerimus,  quoties  solius  mortis  fit  mentio,  simul  com¬ 
prehendi  quod  proprium  est  resurrectionis;  parem  quoque  synec¬ 
dochen  esse  in  voce  resurrectionis ,  quoties  seorsum  a  morte  po¬ 
nitur:  ut  secum  trahat  quod  peculiariter  morti  convenit.  Sed  quia 
resurgendo  palmam  adeptus  est,  ut  fieret  resurrectio  et  vita,  me¬ 
rito  contendit  Paulus  (1  Cor.  15,  17)  abolitam  esse  fidem,  et 
inane  fallaxque  evangelium,  nisi  Christi  resurrectio  cordibus  no¬ 
stris  sit  infixa.  Ideo  alibi,  postquam  in  Christi  morte  adversus 
damnationis  terrores  gloriatus  est,  amplificandi  causa  addit  (Rom. 
8,  34):  imo  idem  qui  mortuus  est  resurrexit,  et  nunc  coram 
Deo  pro  nobis  apparet  mediator.  Deinde,  quemadmodum  ante 
exposuimus  ex  communicatione  crucis  pendere  carnis  nostrae  mor¬ 
tificationem,  sic  et  alterum  ex  ejus  resurrectione  fructum  nos  ob¬ 
tinere  ,  illi  respondentem ,  intelligendum  est.  Ideo  enim ,  inquit 
apostolus  (Rom.  6,  5),  similitudini  mortis  ejus  insiti  sumus,  ut 
participes  resurrectionis  in  vitae  novitate  ambulemus.  Itaque  alibi 
(Coi.  3 ,  5) ,  ut  argumentum  ex  eo  quod  Christo  sumus  commortui 
deducit ,  mortificanda  esse  membra  nostra  super  terram ;  ita  etiam, 
quia  cum  Christo  surreximus,  ex  eo  infert,  quae  sursum  sunt  no¬ 
bis  esse  quaerenda,  non  quae  super  terram  (ibid.  3,  1).  Quibus 
verbis  non  invitamur  duntaxat,  exemplo  suscitati  Christi,  ad  sec¬ 
tandam  vitae  novitatem ;  sed  ejus  fieri  virtute  docemur  ut  regene¬ 
remur  in  justitiam.  Tertium  quoque  ex  ea  fructum  consequimur, 
quod  veluti  accepta  arrha  securi  reddimur  de  nostra  ipsorum  re¬ 
surrectione,  cujus  illam  esse  certissimam  hypostasin  constat,  qua 
de  re  prolixius  disputat  1  Cor.  15.  Obiter  autem  annotandum 
est,  quod  dicitur  ex  mortuis  resurrexisse:  qua  voce  et  mortis  et 
resurrectionis  veritas  exprimitur;  ac  si  diceretur,  et  eandem,  qua 
caeteri  homines  naturaliter  defunguntur ,  mortem  obiisse ,  et  in 
eadem,  quam  mortalem  susceperat,  carne  immortalitatem  rece¬ 
pisse. 

14.  Resurrectioni  non  abs  re  annectitur  in  coelum  ascensus. 
Etsi  enim  gloriam  virtutem  que  suam  Christus  resurgendo  plenius 
illustrare  coepit,  deposita  jam  scilicet  abjecta  et  ignobili  condi¬ 
tione  mortalis  vitae  et  crucis  ignominia,  sua  tamen  demum  in 
coelum  ascensione  regnum  suum  vere  auspicatus  est.  Quod  apo¬ 
stolus  ostendit  quum  docet  illum  ascendisse  ut  impleret  omnia 
(Eph.  4,  10).  Ubi  in  specie  repugnantiae  admonet  pulchrum  esse 

consensum :  quia  sic  a  nobis  discessit ,  ut  *)  praesentia  esset  utilior,  |  si: 
quae  in  humili  carnis  domicilio  se  continebat  qnantisper  in  terris  S( 
versatus  est.  Itaque  Joannes  (7,  37),  ubi  praeclaram  illam  invi-  J  si 
tationem  retulit:  si  quis  sitit,  veniat  ad  me,  etc.  subjicit  nondum  e; 
fuisse  tunc  fidelibus  datum  spiritum ,  quia  nondum  glorificatus  erat  s 
Jesus.  Quod  etiam  testatus  est  discipulis  ipse  Dominus  (Joann.  a 

16,  7):  expedit  vobis  ut  abeam;  nisi  enim  abiero,  spiritus  sane-  i 

tus  non  veniet.  Corporalis  vero  absentiae  solatium  proponit,  quod  i 
non  deseret  pupillos,  sed  iterium  ad  eos  veniet,  invisibili  quidem  t 
modo,  sed  magis  optabili;  quia  tunc  certiore  experientia  edocti  i 
sunt,  imperium  quo  potitur,  et  quam  exercet  potentiam  non  modo 
ad  beate  vivendum,  sed  feliciter  quoque  moriendum  fidelibus  suf¬ 
ficere.  Et  sane  videmus  quanto  majorem  spiritus  sui  abundantiam 
tum  effuderit,  quanto  magnificentius  regnum  suum  promoverit, 
quanto  majorem  potentiam  tum  in  adjuvandis  suis,  tum  in  hosti¬ 
bus  dejiciendis  extulerit.  In  coelum  ergo  sublatus  corporis  sui 
praesentiam  e  conspectu  nostro  sustulit;  non  ut  adesse  fidelibus 
desineret,  qui  adhuc  in  terris  peregrinarentur,  sed  ut  praesentiore  | 
virtute  et  coelum  et  terram  regeret.  Quin  potius  quod  pollicitus  ! 
est,  se  futurum  nobiscum  usque  ad  consummationem  saeculi,  id 
sua  hac  ascensione  praestitit;  qua  ut  corpus  supra  omnes  coelos 
elevatum  est,  ita  virtus  et  efficacia  ultra  omnes  coeli  ac  terrae 
fines  diffusa  propagataque  est.  Hoc  Augustini 1  2)  verbis  malo  quam 
meis  explicare.  Iturus,  inquit,  per  mortem  erat  Christus  ad  dex¬ 
teram  patris,  unde  venturus  est  ad  vivos  et  mortuos  judicandos; 
praesentia  itidem  corporali,  secundum  sanam  doctrinam  fideique 
regulam;  nam  praesentia  spirituali  cum  eis  erat  venturus  post 
ascensionem  suam.  Et  alibi3)  fusius  ac  clarius:  secundum  ineffa¬ 
bilem  et  invisibilem  gratiam  impletur  quod  ab  eo  dictum  est 
(Matth.  28,  20):  ecce  vobiscum  sum  omnibus  diebus  nsque  ad 
consummationem  saeculi.  Secundum  carnem  vero  quam  verbum 
assumpsit,  secundum  id  quod  de  virgine  natus  est,  secundum  id 
quod  a  Judaeis  comprehensus  est,  quod  ligno  confixus,  quod  de 
cruce  depositus,  quod  linteis  involutus,  quod  in  sepulcro  condi¬ 
tus,  quod  in  resurrectione  manifestatus,  non  semper  habebitis  me 
vobiscum.  Quare?  Quoniam  conversatus  est  secundum  corporis 
praesentiam  quadraginta  diebus  cum  discipulis  suis,  et  eis  dedu¬ 
centibus  videndo,  non  sequendo,  ascendit  in  coelum,  et  non  est 
hic  (Act.  1 ,  3.  9):  ibi  enim  sedet  ad  dexteram  patris;  et  hic  est: 
non  enim  recessit  praesentia  majestatis.  Ergo  secundum  praesen¬ 
tiam  majestatis,  semper  habemus  Christum;  secundum  praesentiam 
carnis,  recte  dictum  est  discipulis:  me  autem  non  semper  habebi¬ 
tis.  Habuit  enim  illum  ecclesia  secundum  praesentiam  carnis  pau¬ 
cis  diebus;  modo  fide  tenet,  oculis  non  videt. 

15.  Quare  mox  subjicitur,  consedisse  ad  patris  dexteram: 

1)  Sic  edd.  authenticae.  Recc.  bene  corrigunt :  ut  ejus  discessus  esset  uti¬ 
lior  ea  praesentia  caett. 

2)  Tract.  in  Evang.  Joann.  109.  3)  Tract.  50. 

similitudine  scilicet  a  principibus  sumpta,  qui  suos  habent  asses¬ 
sores,  quibus  regendi  imperandique  vices  demandant.  Ita  Chri¬ 
stus,  in  quo  exaltari,  et  per  cujus  manum  regnare  vult  pater,  in 
ejus  dexteram  receptus  dicitur  (Mare.  16,  19;  Hebr.  1,3),  ac 
si  diceretur  coeli  ac  terrae  dominio  inauguratus  commissae  sibi 
administrationis  possessionem  solenniter  adiisse.  Nec  semel  ad- 
iisse  tantum,  sed  in  ea  perstare,  donec  ad  judicium  descendat. 
Sic  enim  apostolus  interpretatur  quum  ita  loquitur  (Eph.  1 ,  20 ; 
cf.  Phil.  2 ,  9) :  constituit  illum  pater  ad  dexteram  suam  supra 
omnem  principatum  et  potestatem  et  virtutem  et  dominationem, 
et  omne  nomen  quod  nominatur  non  solum  in  hoc  saeculo,  sed 
in  futuro;  et  (1  Cor.  15,  27;  Eph.  4,  15):  omnia  subjecit  sub 
pedibus  ejus,  et  ipsum  dedit  caput  ecclesiae  supra  omnia,  etc. 
Yides  quorsum  pertineat  illa  sessio,  nempe  ut  ejus  majestatem 
tum  coelestes  tum  terrenae  creaturae  suspiciant,  manu  ejus  regan¬ 
tur,  nutum  intueantur,  virtuti  subjectae  sint.  Neque  aliud  vo¬ 
lunt  apostoli,  quum  illam  toties  commemorant  (Act.  2,  30  seq.  et 
3 ,  21;  Hebr.  1 ,  8) ,  quam  ut  ejus  arbitrio  permissa  esse  universa 
doceant.  Quare  non  recte  illi,  qui  beatitudinem  simpliciter  de¬ 
signari  putant.  Porro  nihil  refert,  quod  in  Actis  (7,  56)  Stepha- 
nus  eum  stantem  se  videre  testatur,  quia  non  de  corporis  consti¬ 
tutione,  sed  imperii  majestate  hic  agitur;  ut  sedere  nihil  aliud 
sit  quam  coelesti  tribunali  praesidere  1). 

16.  Hinc  multiplicem  fructum  colligit  fides.  Siquidem  in- 
telligit,  Dominum  suo  in  coelum  ascensu  aditum  regni  coelestis, 
qui  per  Adam  praeclusus  fuerat,  aperuisse.  Quando  enim  in  carne 
nostra  quasi  nostro  nomine  eo  ingressus  est,  inde  sequitur  quod 
ait  apostolus  (Eph.  2 ,  5) ,  nos  quodammodo  in  coelestibus  jam  in 
ipso  considere,  utpote  qui  coelum  non  spe  nuda  exspectemus,  sed 
in  capite  nostro  possideamus.  Deinde  agnoscit  illum  non  sine 
magno  nostro  bono  apud  patrem  residere.  Sanctuarium  enim  non 
manu  factum  ingressus,  coram  facie  patris  assiduus  pro  nobis  ad¬ 
vocatus  et  intercessor  apparet  (Hebr.  7 ,  25  et  9 ,  11;  cf.  Rom. 
8,  34);  ejus  oculos  in  suam  justitiam  ita  convertit,  ut  a  peccatis 
nostris  avertat;  ejus  animum  ita  nobis  reconciliat,  ut  viam  et  ac¬ 
cessum  nobis  sternat  ad  ejus  thronum  sua  intercessione;  ipsum 
gratia  et  clementia  replens,  qui  alioqui  miseris  peccatoribus  ple¬ 
nus  horroris  futurus  erat.  Tertio  potentiam  ejus  apprehendit,  in 
qua  situm  est  nostrum  robur,  virtus,  opes,  et  adversus  inferos 
gloriatio.  Nam  ascendens  in  coelum,  captivam  duxit  captivitatem 
(Eph.  4,  8),  et  spoliatis  hostibus  locupletavit  populum  suum,  ac 
quotidie  spiritualibus  divitiis  cumulat.  In  excelsis  ergo  sedet,  ut 
transfusa  inde  ad  nos  sua  virtute  in  vitam  spiritualem  nos  vivi¬ 
ficet,  ut  spiritu  suo  sanctificet,  ut  variis  gratiarum  dotibus  eccle¬ 
siam  suam  exornet,  ut  protectione  sua  tutam  adversus  omnes  no¬ 
xas  conservet,  ut  ferocientes  crucis  suae  ac  nostrae  salutis  hostes 


1)  Augustin.  de  fide  et  symbolo  c.  7  seq. 

manus  suae  fortitudine  coerceat,  denique  ut  omnem  teneat  pote¬ 
statem  in  coelo  et  in  terra:  donec  inimicos  omnes  suos,  qui  etiam 
nostri  sunt,  prostraverit,  ac  ecclesiae  suae  aedificationem  consum- 
marit.  Atqui  hic  verus  est  regni  ejus  status,  haec  potestas  quam 
in  eum  contulit  pater,  donec  ultimum  actum  ad  vivorum  et  mor¬ 
tuorum  judicium  adveniens  compleat. 

17.  Non  obscura  quidem  praesentissimae  virtutis  documenta 
praebet  suis  Christus;  sed,  quia  sub  carnis  humilitate  quodam¬ 
modo  in  terris  delitescit  ejus  regnum,  optimo  jure  vocatur  fides 
ad  cogitandam  visibilem  illam  praesentiam  quam  supremo  die  ma¬ 
nifestabit.  Visibili  enim  forma  e  coelo  descendet  qualis  ascendere 
visus  est  (Act.  1,  11;  Matth.  24,  30);  ac  omnibus  apparebit  cum 
ineffabili  regni  sui  majestate,  cum  immortalitatis  fulgore ,  cum  im¬ 
mensa  divinitatis  potentia,  cum  angelorum  satellitio.  Inde  igitur 
illum  jubemur  redemptorem  exspectare  ad  diem  illum,  quo  agnos 
segregabit  ab  hoedis,  electos  a  reprobis  (Matth.  25,  31  seqq.  ; 
1  Thess.  4,  16);  nec  erit  quisquam  aut  vivorum  aut  mortuorum, 
qui  judicium  ejus  effugiat.  Ab  extremis  enim  orbis  angulis  ex¬ 
audietur  tubae  clangor,  quo  ad  ipsius  tribunal  accersentur  omnes, 
tum  quos  dies  ille  superstites  deprehendet,  tum  quos  jam  antea 
e  vivorum  consortio  mors  sustulerit.  Sunt  qui  secus  vivorum  et 
mortuorum  vocabula  hic  accipiant;  et  sane  videmus  quosdam  ve¬ 
terum  in  particulae  istius  expositione  haesitasse;  sed  ille  sensus, 
ut  planus  est  et  dilucidus,  ita  symbolo  longe  convenientior  est, 
quod  populariter  scriptum  esse  constat.  Neque  repugnat  quod  apo¬ 
stolus  asserit,  omnibus  hominibus  constitutum  semel  mori  (Hebr. 
9,  27).  Nam  etsi  non  morientur  naturali  modo  et  ordine,  qui 
ad  judicium  ultimum  in  vita  mortali  supererunt,  mutatio  tamen 
illa  quam  patientur,  quia  instar  mortis  erit,  non  improprie  mors 
appellatur.  Non  omnes  quidem  dormituros  certum  est,  sed  im¬ 
mutabuntur  omnes  (1  Cor.  15,  51).  Quid  istud  est?  Interibit 
et  absorbebitur  uno  momento  mortalis  eorum  vita,  et  in  novam 
penitus  naturam  transformabitur.  Interitum  istum  carnis  nemo 
negaverit  mortem  esse;  manet  tamen  interim  verum,  quod  vivi 
et  mortui  ad  judicium  citabuntur;  quia  mortui,  qui  in  Christo 
sunt,  resurgent  primi:  deinde  qui  reliqui  erunt  et  superstites  ob¬ 
viam  Domino  cum  illis  rapientur  in  aera  (1  Thess.  4,  16).  Et 
certe  verisimile  est  hanc  particulam  ex  concione  Petri  quam  re¬ 
fert  Lucas  (Act.  10,  42)  desumptam  fuisse,  et  solenni  Pauli  ad 
Timotheum  obtestatione  (2  Tim.  4,  1). 

18.  Hinc  egregia  exoritur  consolatio,  quod  penes  eum  ju¬ 
dicium  audimus  esse,  qui  nos  sibi  in  judicando  honoris  consortes 
jam  destinavit;  tantum  abest  ut  in  condemnationem  nostram  tri¬ 
bunal  sit  conscensurus.  Quomodo  enim  perderet  populum  suum 
clementissimus  princeps?  quomodo  membra  sua  caput  dissiparet? 
quomodo  suos  clientes  patronus  condemnaret?  Nam  si  audet  ex¬ 
clamare  apostolus,  Christo  intercedente  nullum  prodire  posse  qui 
condemnet  (Rom.  8,  33),  multo  verius  est,  Christum  ipsum  inter- 

cessorem  non  condemnaturum  eos  quos  in  fidem  clientelamque 
suam  recepit.  Non  modica  certe  securitas,  quod  non  ad  aliud 
tribunal  sistemur  quam  redemptoris  nostri,  a  quo  salus  sit  exspec¬ 
tanda1);  praeterea,  quod  ille  qui  per  evangelium  nunc  aeternam 
beatitudinem  promittit,  tunc  ratam  promissionem  judicando  factu¬ 
rus  est.  Ergo  in  hunc  finem  pater  filium  honoravit,  omne  judi¬ 
cium  illi  deferendo  (Joann.  5,  22),  ut  ita  conscientiis  suorum,  ter¬ 
rore  judicii  trepidis,  consuluerit.  Hactenus  symboli  apostoli ci  or¬ 
dinem  sequutus  sum;  quia  dum  paucis  verbis  capita  redemptionis 
perstringit,  vice  tabulae  nobis  esse  potest,  in  qua  distincte  et 
sigillatim  perspicimus,  quae  in  Christo  attentione  digna  sunt. 
Apostolicum  autem  nuncupo,  de  autore  interim  minime  sollicitus. 
Apostolis  certe  magno  veterum  scriptorum  consensu  adscribitur: 
sive  quod  ab  illis  in  commune  conscriptum  ac  editum  existima¬ 
bant,  sive  quod  compendium  istud,  ex  doctrina  per  eorum  manus 
tradita  bona  fide  collectum,  tali  elogio  confirmandum  censuerunt. 
Neque  vero  mihi  dubium  est,  quin  a  prima  statim  ecclesiae  ori¬ 
gine,  adeoque  ab  ipso  apostolorum  saeculo,  instar  publicae  et 
omnium  calculis  receptae  confessionis  obtinuerit,  undecunque  tan¬ 
dem  initio  fuerit  profectum.  Nec  ab  uno  aliquo  privatim  fuisse 
conscriptum  verisimile  est,  quum  ab  ultima  usque  memoria  sa¬ 
crosanctae  inter  pios  omnes  autoritatis  fuisse  constet.  Quod  unice 
curandum  est,  id  extra  controversiam  positum  habemus,  totam  in 
eo  fidei  nostrae  historiam  succincte  distinctoque  ordine  recenseri, 
nihil  autem  contineri  quod  solidis  scripturae  testimoniis  non  sit 
consignatum.  Quo  intellecto ,  de  autore  vel  anxie  laborare ,  vel 
cum  aliquo  digladiari,  nihil  attinet;  nisi  cui  forte  non  sufficiat 
certam  habere  spiritus  sancti  veritatem,  ut  non  simul  intelligat 
aut  cujus  ore  enuntiata,  aut  cujus  manu  descripta  fuerit. 

19.  Quando  autem  totam  salutis  nostrae  summam  ac  singu¬ 
las  etiam  partes  videmus  in  Christo  comprehensas,  cavendum  ne 
vel  minimam  portiunculam  alio  derivemus.  Si  salus  quaeritur, 
ipso  nomine  Jesu  docemur  penes  eum  esse;  si  spiritus  alia  quae¬ 
libet  dona,  in  ejus  unctione  reperientur;  si  fortitudo,  in  ejus  do¬ 
minio;  si  puritas,  in  ejus  conceptione;  si  indulgentia,  in  ejus  na¬ 
tivitate  se  profert,  qua  factus  est  nobis  per  omnia  similis,  ut 
condolescere  disceret;  si  redemptio,  in  ejus  passione;  si  absolutio, 
in  ejus  damnatione;  si  maledictionis  remissio,  in  ejus  cruce;  si 
satisfactio,  in  ejus  sacrificio;  si  purgatio,  in  ejus  sanguine;  si  re¬ 
conciliatio,  in  descensu  ad  inferos;  si  mortificatio  carnis,  in  ejus 
sepulcro;  si  vitae  novitas,  in  ejus  resurrectione;  si  immortalitas, 
in  eadem;  si  haereditas  regni  coelestis,  in  coeli  ingressu;  si  prae¬ 
sidium  ,  si  securitas ,  si  bonorum  omnium  copia  et  facultas ,  in 
ejus  regno;  si  secura  judicii  exspectatio,  in  potestate  judicandi 
illi  tradita.  Denique  in  ipso  thesauri  omne  genus  bonorum  quum 
sint,  inde  ad  satietatem  hauriantur,  non  aliunde.  Nam  qui  uno 


1)  Vide  Ambros.  libr.  1.  de  Jac.  c.  6. 

ipso  non  contenti  feruntur  huc  atque  illuc  in  spes  varias,  etiamsi 
in  illum  praecipue  respiciunt,  eo  tamen  ipso  rectam  viam  non 
tenent,  quod  aliquam  suae  cogitationis  partem  alio  deflectunt. 
Qnanquam  irrepere  diffidentia  ista  non  potest,  ubi  semel  abun¬ 
dantia  bonorum  ejus  probe  cognita  fuerit. 

CAPUT  XVII. 

Recte  et  proprie  dici  Christum  nobis  promeritum  esse  gratiam 
Dei  et  salutem. 

Partes  Capitis  tres:  1)  Variis  rationibus  et  testimoniis  probatur,  gratiam 
Dei  et  meritum  Christi  (qui  salutis  nostrae  princeps  et  auctor  est)  recte  consi¬ 
stere  posse,  sect.  1.  et  2.  —  2)  Christum  sua  obedientia  (usque  ad  mortem 
crucis ,  quae  fuit  pretium  redemptionis  nostrae)  vere  nobis  gratiam  apud  Pa¬ 
trem  esse  promeritum,  sect.  3 — 5.  —  3)  Scholasticorum  curiosa  temeritas  in 
hujus  doctrinae  tractatione  retunditur ,  sect.  ult. 

1.  Haec  etiam  quaestio  vice  auctarii  expedienda  est.  Sunt 
enim  homines  quidam  perperam  arguti,  qui  etsi  fatentur  salutem 
nos  per  Christum  consequi,  nomen  tamen  meriti  audire  non  sus¬ 
tinent,  quo  putant  obscurari  Dei  gratiam;  atque  ita  Christum 
volunt  instrumentum  esse  duntaxat  vel  ministrum,  non  autorem 
vitae  vel  ducem  et  principem,  sicuti  a  Petro  vocatur  (Act.  3,  15). 
Equidem  fateor,  si  quis  simpliciter  et  per  se  Christum  opponere 
vellet  judicio  Dei,  non  fore  merito  locum:  quia  non  reperietur 
in  homine  dignitas  quae  possit  Deum  promereri;  imo,  ut  veris¬ 
sime  Augustinus1)  scribit,  clarissimum  lumen  praedestinationis  et 
gratiae  ipse  est  salvator  homo  Christus  Jesus,  qui  ut  hoc  esset, 
nullis  operum  vel  fidei  praecedentibus  meritis,  natura  humana 
quae  in  illo  est  comparavit.  Respondeatur  quaeso ,  ille  homo,  ut 
a  verbo  patri  coaeterno  in  unitatem  personae  assumptus  filius  Dei 
unigenitus  esset,  unde  hoc  meruerit?  Appareat  igitur  in  nostro 
capite  ipse  fons  gratiae,  unde  secundum  uniuscujusque  mensuram 
per  cuncta  ejus  membra  se  diffundit.  Ea  gratia  quisque  ab  initio 
fidei  suae  fit  Christianus,  qua  homo  ille  ab  initio  suo  factus  est 
Christus.  Item  alibi2):  nullum  illustrius  est  praedestinationis 
exemplum  quam  ipse  mediator.  Qui  enim  hunc  fecit  ex  semine 
David  hominem  justum,  qui  nunquam  esset  injustus,  sine  ullo 
merito  praecedentis  voluntatis  ejus,  ipse  ex  injustis  facit  justos 
qui  membra  sunt  illius  capitis,  et  quae  sequuntur.  Quum  ergo 
de  Christi  merito  agitur,  non  statuitur  in  eo  principium;  sed  con¬ 
scendimus  ad  Dei  ordinationem,  quae  prima  causa  est:  quia  mero 
beneplacito  mediatorem  statuit,  qui  nobis  salutem  acquireret.  At¬ 
que  ita  inscite  opponitur  Christi  meritum  misericordiae  Dei.  Re¬ 
gula  enim  vulgaris  est,  quae  subalterna  sunt,  non  pugnare;  ideo- 


1)  Libr.  1.  de  praedest.  sanet,  c.  15. 

2)  De  bono  persever.  cap.  ult. 

que  nihil  obstat  quominus  gratuita  sit  hominum  justificatio  ex 
mera  Dei  misericordia,  et  simul  interveniat  Christi  meritum,  quod 
Dei  misericordiae  subjicitur.  Nostris  autem  operibus  apte  oppo¬ 
nitur  tam  gratuitus  Dei  favor  quam  Christi  obedientia:  suo  ordine 
utrumque.  Nam  Christus  non  nisi  ex  Dei  beneplacito  quidquam 
mereri  potuit;  sed  quia  ad  hoc  destinatus  erat  ut  iram  Dei  sa¬ 
crificio  suo  placaret ,  suaque  obedientia  deleret  transgressiones  no¬ 
stras,  in  summa,  quando  ex  sola  Dei  gratia  (quae  hunc  nobis 
constituit  salutis  modum)  dependet  meritum  Christi,  non  minus 
apte  quam  illa  humanis  omnibus  justitiis  opponitur. 

2.  Haec  distinctio  colligitur  ex  plurimis  scripturae  locis. 
Ita  Deus  dilexit  mundum  ut  filium  suum  unigenitum  daret,  ut 
i  quisquis  credit  in  eum  non  pereat  (Joann.  3,  16).  Videmus  ut 
priorem  locum  teneat  Dei  dilectio ,  tanquam  summa  causa  vel 
origo ;  sequatur  fides  in  Christum ,  tanquam  causa  secunda  et  pro¬ 
pior.  Si  quis  excipiat,  Christum  non  nisi  fofmalem  esse  causam, 
magis  extenuat  ejus  virtutem  quam  ferant  verba.  Nam  si  fide 
quae  in  ipsum  recumbit  justitiam  consequimur,  salutis  nostrae  ma¬ 
teria  in  eo  quaerenda,  quod  pluribus  locis  clare  probatur.  Non 
quod  priores  dilexerimus  eum,  sed  ipse  nos  prior  dilexit,  ac  filium 
suum  misit  ilua (xov  pro  peccatis  nostris  (1  Joann.  4,  10).  Clare 
his  verbis  demonstratur,  Deum,  ne  quid  suo  erga  nos  amori  ob¬ 
staret,  reconciliandi  modum  statuisse  in  Christo.  Ac  magnum  pon¬ 
dus  habet  nomen  placationis:  quia  Deus  inetfabili  quodam  modo, 
quo  tempore  nos  amabat,  simul  tamen  erat  infensus  nobis,  donec 
reconciliatus  est  in  Christo.  Quo  pertinent  omnes  istae  senten¬ 
tiae  :  ipse  expiatio  est  pro  peccatis  nostris  (ibid.  2 ,  2) ;  item :  pla¬ 
cuit  Deo  reconciliare  per  ipsum  omnia  erga  se,  pacificans  per  san¬ 
guinem  crucis  ejus  per  ipsum  (Coi.  1,  20),  etc.  Item:  erat  Deus 
in  Christo,  mundum  sibi  reconcilians,  non  imputans  hominibus 
peccata  (2  Cor.  5,  19).  Item:  gratos  nos  habuit  in  dilecto  filio 
(Eph.  1 ,  6).  Item :  ut  ambos  in  unum  hominem  reconciliaret 
Deo  per  crucem  (ibid.  2,  16).  Ratio  hujus  mysterii  ex  primo  ad 
Ephesios  capite  petenda  est,  ubi  postquam  docuit  Paulus  nos  in 
Christo  fuisse  electos,  simul  addit,  nos  in  eodem  gratiam  esse 
adeptos.  Quomodo  coepit  Deus  favore  suo  complecti  quos  ante 
conditum  mundum  dilexerat,  nisi  quia  amorem  suum  exseruit  ubi 
reconciliatus  est  Christi  sanguine?  Nam  quia  Deus  fons  est  om¬ 
nis  justitiae,  necesse  est  ut  homo,  quamdiu  peccator  est,  illum 
habeat  hostem  et  judicem.  Quare  principium  amoris  est  justitia, 
qualis  a  Paulo  describitur  (2  Cor.  5,  21),  eum  qui  peccatum  non 
fecerat,  pro  nobis  peccatum  fecit,  ut  essemus  justitia  Dei  in  ipso. 
Significat  enim,  gratuitam  justitiam  adeptos  Christi  sacrificio,  ut 
Deo  placeamus,  qui  natura  sumus  filii  irae,  et  per  peccatum  alie¬ 
nati.  Caeterum  haec  distinctio  etiam  notatur,  quoties  Dei  caritati 
adjungitur  Christi  gratia,  unde  sequitur,  eum  de  suo  quod  acqui- 
sivit,  nobis  largiri;  quia  non  aliter  quadraret  seorsum  a  patre  ei 
adscribi  hanc  laudem,  quod  gratia  ejus  sit,  et  ab  ipso  proveniat. 

3.  Quod  autem  vere  Christus  sua  obedientia  nobis  gratiam 
apud  patrem  acquisierit  ac  promeritus  sit,  ex  pluribus  scripturae 
locis  certo  et  solide  colligitur.  Nam  hoc  pro  confesso  sumo,  si 
pro  peccatis  nostris  Christus  satisfecit,  si  poenam  nobis  debitam 
persolvit,  si  obedientia  sua  Deum  placavit,  denique  si  justus  pro 
injustis  passus  est,  justitia  ejus  partam  nobis  salutem;  quod  tan- 
tundem  valet  ac  promereri.  Atqui  teste  Paulo  (Rom,  5 ,  11),  re¬ 
conciliati  sumus,  et  reconciliationem  accepimus  per  ejus  mortem. 
Atqui  reconciliatio  locum  non  habet  nisi  ubi  otfensio  praecessit. 
Sensus  ergo  est,  Deum  cui  propter  peccatum  eramus  exosi,  morte 
filii  sui  placatum  fuisse,  ut  nobis  sit  propitius.  Ac  diligenter  no¬ 
tanda  est  quae  paulo  post  sequitur  antithesis.  Sicut  per  transgres¬ 
sionem  unius  peccatores  constituti  sunt  multi,  sic  et  per  obedien- 
tiam  justi  constituuntur  multi  (ibid.  5,  19).  Sensus  enim  est: 
sicut  Adae  peccato  alienati  a.  Deo  sumus  et  destinati  ad  interitum, 
ita  Christi  obedientia  nos  in  favorem  recipi  tanquam  justos.  Nec 
futurum  verbi  tempus  praesentem  justitiam  excludit;  sicut  ex  con¬ 
textu  apparet.  Nam  et  prius  dixerat  xccQio^a  ex  multis  delictis 
esse  in  justificationem. 

4.  Caeterum  quum  dicimus  Christi  merito  partam  nobis  esse 
gratiam ,  hoc  intelligimus ,  sanguine  ejus  nos  fuisse  mundatos ,  et 
ejus  mortem  expiationem  fuisse  pro  peccatis.  Sanguis  ejus  emun¬ 
dat  nos  a  peccato  (1  Joann.  1 ,  7).  Hic  sanguis  est  qui  effundi¬ 
tur  in  remissionem  peccatorum  (Luc.  22,  20).  Si  hic  effectus  est 
fusi  sanguinis  ut  non  imputentur  nobis  peccata,  sequitur  eo  pretio 
satisfactum  esse  judicio  Dei.  Quo  pertinet  illud  Baptistae:  ecce 
agnus  Dei  qui  tollit  peccatum  mundi  (Joann.  1 ,  29).  Nam  om¬ 
nibus  legis  sacrificiis  Christum  opponit,  ut  impletum  in  eo  solo 
doceat  quod  figurae  illae  monstrarunt.  Scimus  autem  quid  pas- 
sim  dicat  Moses:  expiabitur  iniquitas,  peccatum  delebitur  ac  re¬ 
mittetur.  Denique  in  veteribus  figuris  optime  docemur  quae  sit 
mortis  Christi  vis  et  efficacia.  Et  hanc  rem  apostolus,  dextre 
sumpto  hoc  principio,  in  epistola  ad  Hebraeos  (9,  22)  explicat, 
quod  remissio  absque  sanguinis  effusione  non  fiat.  IJnde  colligit, 
Christum  in  abolitionem  peccati  per  suum  sacrificium  semel  appa¬ 
ruisse.  Item,  oblatum  esse  ut  multorum  tolleret  peccata  (ibid.  12). 
Dixerat  autem  prius,  non  per  sanguinem  hircorum  aut  vitulorum, 
sed  per  sanguinem  proprium  semel  intrasse  in  sancta,  aeterna  re¬ 
demptione  inventa.  Jam  dum  in  hunc  modum  ratiocinatur:  si 
sanguis  vitulae  sanctificat  secundum  carnis  puritatem ,  multo  ma¬ 
gis  sanguine  Christi  purificari  conscientias  ab  operibus  mortuis, 
facile  patet,  nimis  extenuari  Christi  gratiam  nisi  ejus  sacrificio 
vim  expiandi,  placandi  et  satisfaciendi  concedimus:  quemadmodum 
paulo  post  addit,  mediator  hic  est  novi  testamenti,  ut  morte  in¬ 
terveniente  in  redemptionem  praecedentium  delictorum  quae  ma¬ 
nebant  sub  lege,  promissionem  aeternae  haereditatis  accipiant  qui 
vocati  sunt.  Praesertim  vero  expendere  convenit  analogiam  quae 
a  Paulo  describitur,  quod  pro  nobis  factus  sit  maledictio,  etc. 

I  (Gal.  3,  13).  Supervacuum  enim,  adeo  que  absurdum  fuit,  onerari 
,  Christum  maledictione,  nisi  ut,  quod  alii  debebant  persolvens,  ju- 

|  stitiam  illis  acquireret.  Clarum  est  etiam  Jesaiae  (53 ,  5)  testimo- 

I  nium ,  quod  castigatio  pacis  nostrae  Christo  imposita  fuit,  et  livore 
ejus  nobis  obtigit  sanitas.  Nisi  enim  satisfecisset  pro  peccatis  no- 
I  stris  Christus,  non  diceretur  placasse  Deum  poena,  cui  eramus 
f  obnoxii,  in  se  recepta,  cui  respondet  quod  ibidem  sequitur,  prop- 

|  ter  scelus  populi  mei  percussi  eum.  Accedat  etiam  Petri  inter¬ 

pretatio  (1  Petr.  2,  24),  quae  nihil  ambiguum  relinquet,  quod 
i;  peccata  nostra  portaverit  super  lignum.  Onus  enim  damnationis, 
quo  levati  sumus,  dicit  in  Christum  esse  rejectum. 

5.  Nec  obscure  pronuntiant  apostoli  pretium  solvisse,  quo 
nos  a  reatu  mortis  redimeret.  Justificati  gratia  ipsius  per  re¬ 
demptionem  quae  est  in  Christo ,  quem  posuit  Deus  lXuGxyiqlov 
\  per  fidem  quae  est  in  sanguine  ejus.  Gratiam  Dei  in  hoc  com- 
|  mendat  Paulus  (Eom.  3,  24),  quia  redemptionis  pretium  dedit  in 
Christi  morte;  deinde  jubet  nos  confugere  ad  ejus  sanguinem,  ut 
j  justitiam  adepti  coram  Dei  judicio  securi  stemus.  Idem  valet  istud 
|  Petri  (1  Petr.  1,  18):  redempti  non  auro  et  argento,  sed  pretioso 
sanguine  agni  immaculati.  Neque  enim  congrueret  antithesis  nisi 
pro  peccatis  satisfactum  esset  hoc  pretio ,  qua  ratione  Paulus  dicit 
nos  pretiose  emptos  esse  (1  Cor.  6,  20).  Non  staret  etiam  alte¬ 
rum  ejus  dictum  (1  Tim.  2,  5),  unus  mediator  qui  se  dedit  ccvtl- 
Xvtqov,  nisi  rejecta  in  eum  esset  poena  quam  meriti  eramus.  Ideo 
idem  apostolus  redemptionem  in  sanguine  Christi  definit  remissio¬ 
nem  peccatorum  (Coi.  1,  14),  ac  si  diceret,  justificari  nos  vel 
absolvi  coram  Deo,  quia  sanguis  ille  in  satisfactionem  respondet. 
Cui  et  alter  locus  consonat,  deletum  fuisse  in  cruce  chirographum 
quod  erat  contrarium  nobis  (ibid.  2,  14).  Solutio  enim  vel  com¬ 
pensatio  notatur  quae  nos  a  reatu  absolvit.  Magnum  et  his  ver¬ 
bis  Pauli  subest  pondus:  si  justificamur  ex  operibus  legis,  ergo 
gratis  Christus  mortuus  est  (Gal.  2,  21).  Nam  hinc  colligimus, 
a  Christo  petendum  esse,  quod  lex  conferret  si  quis  eam  impleat: 
vel  (quod  idem  est)  nos  consequi  per  Christi  gratiam  quod  Deus 
operibus  nostris  in  lege  promisit:  qui  fecerit  haec,  vivet  in  ipsis 
(Levit.  18,  5).  Quod  non  minus  clare  in  concione  Antiochiae 
habita  confirmat  (Act.  13,  38),  credendo  in  Christum  justificari 
nos  asserens  ab  omnibus  a  quibus  non  potuimus  in  lege  Mosis 
justificari.  Nam  si  observatio  legis  justitia  est,  quis  neget  Chri¬ 
stum,  dum  hoc  onere  in  se  suscepto  nos  Deo  perinde  conciliat 
ac  si  essemus  legis  observatores,  favorem  nobis  promeritum  ?  Eo¬ 
dem  spectat  quod  postea  ad  Galatas  (4,  4)  tradit:  Deus  filium 
suum  misit  legi  subjectum,  ut  eos  qui  sub  lege  erant  redimeret. 
Quorsum  enim  subjectio  ista,  nisi  quod  justitiam  nobis  peperit, 
suscipiens  praestandum  cui  nos  solvendo  non  eramus?  Hinc  illa 
justitiae  imputatio  sine  operibus,  de  qua  Paulus  disserit  (Eom.  4,  5): 
quia  scilicet  accepta  nobis  fertur  quae  in  solo  Christo  reperta  fuit 
justitia.  Nec  certe  alia  de  causa  vocatur  caro  Christi  cibus  noster 

(Joann.  6,  55),  nisi  quia  in  eo  reperimus  vitae  substantiam.  Ea 
porro  vis  non  aliunde  provenit,  nisi  quia  in  justitiae  nostrae  pre¬ 
tium  crucifixus  fuit  Dei  filius.  Sicut  dicit  Paulus  (Eph.  5,  2),  quod 
se  ipsum  tradiderit  sacrificium  in  odorem  bonae  fragrantiae.  Et 
alibi:  mortuus  est  propter  peccata  nostra;  resurrexit  propter  justi¬ 
ficationem  nostram  (Rom.  4,  25).  Inde  conficitur,  non  modo  per 
Christum  salutem  nobis  datam  esse,  sed  patrem  nobis  ejus  gratia 
nunc  esse  propitium.  Nam  solide  in  eo  impleri  non  dubium  est, 
quod  per  Jesaiam  sub  figura  pronuntiat  Deus :  propter  me  faciam, 
et  propter  Davidem  servum  meum  (Jes.  37,  35).  Cujus  rei  opti¬ 
mus  testis  est  apostolus  quum  dicit :  remittuntur  vobis  peccata 
propter  nomen  ejus  (1  Joann.  2,  12).  Nam  etsi  non  exprimitur 
Christi  nomen,  Joannes  tamen  suo  more  sub  pronomine  avTog 
eum  designat.  Quo  etiam  sensu  pronuntiat  Dominus :  sicuti  ego 
vivo  propter  patrem,  ita  et  vos  vivetis  propter  me  (Joann.  6,  57). 
Cui  respondet  quod  dicit  Paulus  (Phil.  1,  29):  vobis  datum  est 
propter  Christum,  vtceq  Xqlotov,  non  solum  ut  in  eum  credatis, 
sed  etiam  ut  pro  eo  patiamini. 

6.  Quaerere  vero  an  sibi  ipse  meruerit  (quod  faciunt  Lom- 
bardus  *)  et  Scholastici)  non  minus  stulta  est  curiositas  quam  te¬ 
meraria  definitio  ubi  hoc  idem  asserunt.  Quid  enim  opus  fuit 
descendere  unicum  Dei  filium  ut  sibi  acquireret  quidquam  novi? 
Et  consilium  suum  exponens  Deus  omnem  dubitationem  eximit. 
Non  enim  filii  utilitati  consuluisse  dicitur  (Rom.  8 ,  32)  pater  in 
ejus  meritis,  sed  eum  tradidisse  in  mortem,  neque  ei  pepercisse, 
quia  mundum  diligeret.  Et  notandae  sunt  loquutiones  propheticae: 
puer  natus  est  nobis  (Jes.  9,  6);  item:  exsulta  filia  Sion,  ecce 
rex  tuus  venit  tibi  (Zach.  9,  9).  Erigeret  etiam  alioqui  confir¬ 
matio  illa  amoris,  quam  Paulus  commendat,  quod  Christus  pro 
inimicis  mortem  subierit  (Rom.  5,  10).  Inde  enim  colligimus  ra¬ 
tionem  sui  non  habuisse;  idque  clare  affirmat,  dicens:  pro  illis 
sanctifico  me  ipsum  (Joann.  17,  19).  Se  enim  sibi  nihil  acquirere 
testatur,  qui  fructum  sanctitatis  suae  in  alios  transfert.  Et  certe 
hoc  maxime  dignum  observatu  quod  Christus,  ut  se  totum  addi¬ 
ceret  in  salutem  nostram,  quodammodo  sui  oblitus  est.  Praepo¬ 
stere  vero  huc  trahunt  Pauli  testimonium:  propterea  exaltavit  il¬ 
lum  pater ,  et  dedit  illi  nomen  (Phil.  2 ,  9) ,  etc.  Quibus  enim 
meritis  assequi  potuit  homo,  ut  judex  esset  mundi,  caput  angelo¬ 
rum,  atque  ut  potiretur  summo  Dei  imperio,  atque  in  eo  reside¬ 
ret  majestas  illa  cujus  millesimam  partem  cunctae  hominum  et  an¬ 
gelorum  virtutes  attingere  nequeunt?  Sed  facilis  et  plena  solutio 
est,  Paulum  illic  non  disserere  de  causa  exaltationis  Christi,  sed 
consequentiam  duntaxat  ostendere  ut  nobis  esset  exemplo,  nec 
omnino  aliud  voluit  quam  quod  alibi  dicitur,  oportuisse  Christum 
pati,  et  ita  intrare  in  gloriam  patris  (Luc.  24,  26). 


1)  Libr.  3.  sent.  dist.  18. 

CAPUT  I. 

Quae  de  Christo  dicta  sunt,  nobis  prodesse,  arcana  operatione 

spiritus. 

Partes  Capitis  tres :  Arcana  illa  Spiritus  S.  salutem  nostram  obsignantis 
operatio,  in  Mediatore  Christo  primum,  tanquam  in  nostro  capite,  consideranda, 
sect.  1.  et  2.  —  2)  Elogia  Spiritui  S.  tributa  docent  nos  membra  Christi  fieri 
ejusdem  Spiritus  gratia  et  virtute,  sect.  3.  —  3)  Vis  autem  praecipua  Spiritus  S. 
quum  in  fidei  donis  eluceat ,  merito  hujus  tractationem  aggreditur  ,  et  viam  sibi 
munit  ad  cap.  secund. ,  sect.  4. 


1.  Nunc  videndum  quomodo  ad  nos  perveniant  quae  pater 
filio  unigenito  contulit  bona,  non  in  privatum  usum,  sed  ut  in¬ 
opes  egenosque  locupletaret.  Ac  primo  habendum  est,  quamdiu 
extra  nos  est  Christus  et  ab  eo  sumus  separati,  quidquid  in  sa¬ 
lutem  humani  generis  passus  est  ac  fecit,  nobis  esse  inutile  nul- 
liusque  momenti.  Ergo  ut  nobiscum  quae  a  patre  accepit  com¬ 
municet,  nostrum  fieri  et  in  nobis  habitare  oportet.  Ideo  et 
caput  nostrum  vocatur ,  et  primogenitus  inter  multos  fratres  (Eph. 

4,  15;  Eom.  8,  29);  nos  etiam  vicissim  dicimur  in  ipsum  inseri, 
et  eum  induere  (Eom.  11,  17;  Gal.  3,  27):  quia  nihil  ad  nos, 
ut  dixi,  quaecumque  possidet,  donec  cum  ipso  in  unum  coales¬ 
cimus.  Etsi  autem  verum  est  hoc  fide  nos  consequi,  quando  ta¬ 
men  videmus  non  omnes  promiscue  amplecti  Christi  communi-  j 
cationem,  quae  per  evangelium  offertur,  altius  conscendere  ipsa  j 
ratio  nos  docet,  ac  de  arcana  spiritus  efficacia  inquirere,  qua  fit  ; 
ut  Christo  bonisque  ejus  omnibus  fruamur.  Disserui  ante  de  1 
aeterna  spiritus  deitate  et  essentia;  nunc  speciali  hoc  capite  con¬ 
tenti  simus,  Christum  ita  in  aqua  et  sanguine  venisse,  ut  de  eo 
testificetur  spiritus,  ne  salus  per  hunc  parta  nobis  effluat.  Quem¬ 
admodum  enim  tres  citantur  in  coelo  testes,  pater,  sermo  et  spi¬ 
ritus,  ita  etiam  tres  in  terra,  aqua,  sanguis  et  spiritus  (1  Joann. 

5,  7.  8).  Neque  frustra  repetitur  spiritus  testimonium,  quod  sen¬ 
timus  cordibus  nostris  sigilli  vice  insculptum  esse.  Unde  fit  ut 
ablutionem  et  sacrificium  Christi  obsignet.  Qua  ratione  etiam  dicit 
Petrus  (1  Petr.  1,  2)  fideles  electos  esse  in  sanctificatione  spiri¬ 
tus,  in  obedientiam  et  aspersionem  sanguinis  Christi.  Quibus 
verbis  admonet,  ne  irrita  sit  sacri  illius  sanguinis  effusio,  arcana 
spiritus  irrigatione  animas  nostras  eo  purgari.  Qua  ratione  etiam 
Paulus,  de  purgatione  et  justificatione  verba  faciens,  dicit  (1  Cor. 

6,  11)  nos  fieri  utriusque  compotes  in  nomine  Jesu  Christi  et 
spiritu  Dei  nostri.  Huc  summa  redit,  spiritum  sanctum  vinculum 
esse,  quo  nos  sibi  efficaciter  devincit  Christus.  Quo  etiam  per¬ 
tinent  quae  proximo  libro  de  ejus  unctione  docuimus. 

2.  Yerum,  quo  res  apprime  digna  cognitu  certius  liqueat, 
tenendum  est  Christum  peculiari  modo  spiritu  sancto  venisse  in- 

structum:  nempe  ut  a  mundo  nos  segregaret,  ac  in  spem  colli¬ 
geret  aeternae  haereditatis.  Hinc  spiritus  sanctificationis  dicitur, 
quia  non  virtute  tantum  generali  quae  conspicitur  tam  in  humano 
genere  quam  in  reliquis  animantibus,  nos  vegetat  et  fovet,  sed 
radix  ac  semen  est  coelestis  vitae  in  nobis.  Itaque  hoc  maxime 
elogio  Christi  regnum  commendant  prophetae,  quod  uberior  spi¬ 
ritus  affluentia  tunc  floreret.  Insignis  prae  aliis  est  Joelis  locus 
(3,  1):  effundam  in  illa  die  de  spiritu  meo  super  omnem  carnem. 
Etsi  enim  videtur  dona  spiritus  restringere  propheta  ad  munus 
prophetandi,  sub  figura  tamen  significat,  Deum  illustratione  spi¬ 
ritus  sui  facturum  sibi  discipulos,  qui  prius  expertes  et  vacui 
fuerant  coelestis  doctrinae.  Porro ,  quia  Deus  pater  propter  filium 
suum  spiritu  sancto  nos  donat,  et  tamen  apud  eum  totam  pleni¬ 
tudinem  deposuit,  ut  suae  liberalitatis  minister  esset  ac  dispensa¬ 
tor,  nunc  patris,  nunc  filii  spiritus  vocatur.  Yos,  inquit  Paulus 
(Eom.  8,  9),  non  estis  in  carne,  sed  in  spiritu,  si  quidem  spiri¬ 
tus  Dei  habitat  in  vobis;  quod  si  quis  spiritum  Christi  non  ha¬ 
bet,  hic  non  est  ejus.  Inde  vero  spem  facit  plenae  renovationis, 
quod  is ,  qui  suscitavit  Christum  a  mortuis ,  vivificabit  mortalia 
corpora  nostra  propter  spiritum  ejus  habitantem  in  nobis  (ibid. 
v.  11).  Nihil  enim  absurdi  est,  patri  adscribi  donorum  suorum 
laudem  quorum  est  autor,  et  tamen  Christo,  apud  quem  deposita 
sunt  spiritus  dona  quae  suis  largiatur,  easdem  adscribi  partes. 
Ideo  cunctos  sitientes  ad  se  invitat  ut  bibant  (Joann.  7,  37).  Et 
Paulus  docet  (Eph.  4,  7)  singulis  distribui  spiritum  pro  mensura 
donationis  Christi.  Ac  sciendum  est  spiritum  Christi  dici,  non 
modo  quatenus  aeternus  sermo  Dei  est  eodem  spiritu  cum  patre 
conjunctus,  sed  secundum  mediatoris  quoque  personam:  quia  nisi 
hac  virtute  praeditus,  frustra  ad  nos  venisset.  Quo  sensu  voca¬ 
tur  (1  Cor.  15,  45)  secundus  Adam  e  coelo  datus  in  spiritum  vi¬ 
vificantem.  Ubi  Paulus  singularem  quam  suis  vitam  inspirat  filius 
Dei,  ut  secum  unum  sint,  comparat  cum  vita  animali  quae  re¬ 
probis  etiam  communis  est.  Similiter  (2  Cor.  13,  13)  ubi  optat 
Christi  gratiam  et  Dei  caritatem  fidelibus,  simul  annectit  commu¬ 
nicationem  spiritus,  sine  qua  nec  paternum  Dei  favorem,  nec 
Christi  beneficentiam  quisquam  gustabit.  Sicut  etiam  alibi  (Rom. 
5,  5)  dicit:  caritas  Dei  effusa  est  in  corda  nostra  per  spiritum 
sanctum,  qui  datus  est  nobis. 

3.  Atque  hic  notare  expediet  quibus  elogiis  spiritum  in¬ 
signiat  scriptura,  ubi  de  exordio  totaque  instauratione  salutis  no¬ 
strae  agitur.  Primo  vocatur  spiritus  adoptionis  (Rom.  8,  15;  Gal. 
4,  6):  quia  nobis  testis  est  gratuitae  Dei  benevolentiae  qua  nos 
Deus  pater  in  dilecto  unigenito  complexus  est,  ut  nobis  esset  in 
patrem,  nosque  ad  precandi  fiduciam  animat,  imo  verba  dictat, 
ut  intrepide  clamemus  abba  pater.  Eadem  ratione  dicitur  arrhabo 
et  sigillum  nostrae  haereditatis  (2  Cor.  1,  22):  quia  in  mundo 
peregrinantes  et  mortuis  similes  e  coelo  ita  vivificat,  ut  certi  si¬ 
mus  sub  fideli  Dei  custodia  salutem  nostram  in  tuto  esse;  unde 

et  vita  esse  dicitur  propter  justitiam  (Rom.  8,  10).  Quoniam  vero 
arcana  sua  irrigatione  ad  germina  justitiae  proferenda  nos  foecun- 
dat,  vocatur  saepius  aqua,  ut  apud  Jesaiam  (55,  1):  omnes  si¬ 
tientes  venite  ad  aquas.  Item  (ibid.  44,  3)  :  effundam  spiritum 
meum  super  sitientem  et  flumina  super  aridam.  Quibus  respondet 
Christi  sententia  quam  nuper  adduxi :  si  quis  sitit,  veniat  ad  me 
(Joann.  7,  37).  Quanquam  interdum  a  purgandi  mundandique 
energia  sic  nuncupatur,  ut  apud  Ezechielem  (36,  25),  ubi  Domi¬ 
nus  aquas  mundas  promittit  quibus  populum  suum  a  sordibus  ab¬ 
luet.  Quoniam  vero  gratiae  suae  liquore  perfusos  in  vitae  vigo¬ 
rem  restituit  ac  fovet,  inde  nomen  obtinet  olei  et  unctionis 
(1  Joann.  2,  20.  27).  Rursum  quia  concupiscentiae  nostrae  vitia 
assidue  excoquendo  et  exurendo  corda  nostra  incendit  amore  Dei 
et  studio  pietatis,  ab  hoc  quoque  effectu  merito  ignis  appellatur 
(Luc.  3,  16).  Denique  nobis  describitur  quasi  fons  (Joann.  4,  14), 
unde  ad  nos  manant  coelestes  omnes  divitiae :  vel  Dei  manus  (Act.  i 
11,  21),  qua  suam  potentiam  exercet:  quia  virtutis  suae  afflatu 
divinam  nobis  vitam  sic  inspirat,  ut  non  jam  agamur  ipsi  a  no-  ; 
bis,  sed  ejus  actione  ac  motu  regamur,  ut  si  qua  sunt  in  nobis 
bona,  fructus  sint  gratiae  ipsius,  nostrae  vero  sine  ipso  dotes, 
mentis  sint  tenebrae  cordisque  perversitas.  Hoc  quidem  jam  clare  ( 
expositum  est,  donec  intentae  sint  in  spiritum  mentes  nostrae,  I 
Christum  jacere  quodammodo  otiosum:  quia  frigide  eum  extra  nos,  ' 
adeoque  procul  a  nobis  speculamur.  Scimus  autem  non  aliis  | 
prodesse  nisi  quorum  est  caput  et  primogenitus  inter  fratres ,  qui 
denique  eum  induerunt.  Facit  sola  haec  conjunctio,  ne  inutiliter 


quoad  nos,  cum  salvatoris  nomine  venerit.  Quo  spectat  sacrum 


illud  conjugium  quo  efficimur  caro  de  carne  ejus,  et  ossa  ex  os¬ 
sibus  (Eph.  5  30),  adeoque  unum  cum  ipso:  solo  autem  spiritu 
unit  se  nobiscum.  Ejusdem  spiritus  gratia  et  virtute  efficimur 
illius  membra,  ut  nos  sub  se  contineat  vicissimque  illum  possi¬ 
deamus. 

4.  Yerum  quia  fides  praecipuum  est  ejus  opus,  ad  eam 
magna  ex  parte  referuntur,  quae  ad  vim  ejus  et  operationem  ex¬ 
primendam  passim  occurrunt:  quia  non  nisi  per  eam  nos  in  evan- 
gelii  lumen  adducit,  sicuti  docet  Joannes  Baptista,  datam  esse  | 
praerogativam  credentibus  in  Christum  ut  sint  filii  Dei,  qui  non 
ex  carne  et  sanguine,  sed  ex  Deo  nati  sunt  (Joann.  1,  12).  Ubi 
Deum  opponens  carni  et  sanguini,  supernaturale  esse  donum  as¬ 
serit,  quod  fide  recipiant  Christum,  qui  alioqui  suae  incredulitati 
dediti  manerent.  Cui  simile  est  illud  Christi  responsum  (Matth.  ' 
16,  17):  caro  et  sanguis  non  revelavit  tibi,  sed  pater  meus  qui 
in  coelis  est.  Quae  nunc  breviter  attingo ,  quia  jam  alibi  copiose 
tractavi.  Simile  est  etiam  illud  Pauli,  obsignatos  fuisse  Ephesios 
spiritu  promissionis  sancto  (Eph.  1,  13).  Ostendit  enim  internum 
esse  doctorem,  cujus  opera  in  mentes  nostras  penetrat  salutis  pro¬ 
missio,  quae  alioqui  aerem  duntaxat  vel  aures  nostras  feriret,  i' 
Similiter  ubi  Thessalonicenses  dicit  electos  a  Deo  in  sanctificatione 

spiritus  et  fide  veritatis  (2  Thess.  2,  13):  quo  contextu  breviter 
admonet  fidem  ipsam  non  aliunde  prodire  quam  a  spiritu.  Quod 
apertius  explicat  Joannes :  nos  scimus  quod  manet  in  nobis  e 
spiritu  quem  nobis  dedit.  Item:  ex  hoc  cognoscimus  in  eo  nos 
manere ,  et  ipsum  in  nobis ,  quod  dedit  nobis  ex  spiritu  suo 
(1  Joann.  3,  24  et  4,  13).  Itaque  discipulis  suis,  ut  capaces  essent 
coelestis  sapientiae,  promisit  Christus  spiritum  veritatis,  quem 
mundus  non  potest  capere  (Joann.  14,  17).  Et  hoc  illi  proprium 
munus  attribuit,  suggerere  quae  ipse  ore  docuerat;  qui  frustra 
caecis  lux  se  offerret  nisi  spiritus  ille  intelligentiae  aperiret  mentis 
oculos,  ut  rite  elavem  vocare  queas  qua  coelestis  regni  thesauri 
nobis  reserantur,  ejusque  illuminationem  mentis  nostrae  aciem  ad 
videndum.  Ideo  Paulus  (2  Cor.  3,  6)  tantopere  commendat  ministe¬ 
rium  spiritus;  quia  sine  profectu  clamarent  doctores  nisi  Christus 
ipse  interior  magister  suo  spiritu  ad  se  traheret,  qui  dati  sunt  a 
patre.  Ergo  sicut  in  Christi  persona  reperiri  diximus  perfectam 
salutem ,  ita ,  ut  fiamus  ejus  participes ,  baptizat  nos  in  spiritu 
sancto  et  igni  (Luc.  3,  16),  illuminans  nos  in  evangelii  sui  fidem, 
atque  ita  regenerans  ut  simus  novae  creaturae,  et  profanis  sorti¬ 
bus  purgatos  in  sancta  Deo  templa  consecrat. 

CAPUT  II. 

De  fide:  ubi  et  definitio  ejus  ponitur,  et  explicantur  quae 
habet  propria. 

Hujus  Capitis  tres  sunt  praecipuae  partes :  1)  Quaedam  ad  disputationem 
de  fide  pertinentia  breviter  explicantur ,  a  prima  sect.  usque  ad  decimam 
quartam.  Et  primum  de  fidei  objecto,  sect.  1.  Deinde  de  fide  implicita, 
sect.  2  —  6.  Tertio  definitio  fidei  proponitur,  sect.  7.  Quarto  de  multiplici 
significatione  hujus  vocis,  sect.  8 — 13.  —  2)  Partium  hujus  definitionis,  sep¬ 
tima  sectione  propositae,  prolixa  expositio,  sect.  14 — 40.  —  3)  Brevis  confir¬ 
matio  ejusdem  definitionis  Apostoli  auctoritate  eaque  occasione  ostenditur  relatio, 
quam  ad  se  invicem  habent  fides,  spes  et  caritas,  sect.  41 — 43. 

1.  Verum  haec  omnia  cognitu  facilia  erunt,  ubi  posita  fuerit 
clarior  fidei  definitio,  ut  vim  ejus  et  naturam  teneant  lectores. 
Repetere  autem  memoria  convenit  quae  ante  tradita  fuerunt,  quum 
Deus  nobis  per  legem  praescribat,  quid  agendum  sit,  si  qua  in 
parte  lapsi  fuerimus,  terribile  illud  quod  edicit  mortis  aeternae 
judicium  nobis  incumbere.  Rursum,  quia  non  modo  arduum,  sed 
prorsus  supra  vires  extraque  omnem  nostram  facultatem  est  legem 
implere  ut  exigit:  si  nos  duntaxat  ipsos  intuemur,  et  quae  meritis 
nostris  digna  sit  conditio  reputamus,  nihil  bonae  spei  esse  reli¬ 
quum,  sed  a  Deo  abjectos  sub  aeterno  interitu  jacere.  Hoc  tertio 
explicatum  fuit  unam  esse  liberationis  rationem  quae  nos  a  tam 
misera  calamitate  eruat:  ubi  apparet  Christus  redemptor,  per  cujus 

manum  coelestis  pater,  pro  sua  immensa  bonitate  et  clementia 
nostri  misertus,  succurrere  nobis  voluit:  siquidem  et  solida  fide 
misericordiam  hanc  amplectimur,  et  in  ipsa  constanti  spe  acquiesci- 
mus.  Hoc  vero  nunc  expendere  convenit,  qualis  esse  haec  fides  ^ 
debeat,  per  quam  regni  coelestis  possessionem  adeunt  quicunque  b 
adoptati  sunt  a  Deo  in  filios :  quando  tantae  rei  efficiendae  non  j 0 
quamlibet  opinionem  aut  etiam  persuasionem  parem  esse  constat.  i( 
Atque  eo  majore  cura  et  studio  dispicienda  est  nobis  et  disqui-  Jf 
renda  germana  fidei  proprietas,  quo  perniciosior  hodie  est  in  hac  J' 
parte  multorum  hallucinatio.  Siquidem  bona  pars  orbis,  audito  ejus  i 
nomine ,  nihil  altius  concipit  quam  vulgarem  quendam  evange-  i 
licae  historiae  assensum.  Imo  quum  in  scholis  de  fide  disputant, 
Deum  ejus  objectum  simpliciter  vocando,  evanida  speculatione  (ut 
alibi  diximus)  miseras  animas  rapiunt  transversum  magis  quam 
ad  scopum  dirigant.  Nam  quum  Deus  lucem  inaccessam  habitet, 
Christum  occurrere  medium  necesse  est.  Unde  et  se  lumen  mundi 
vocat  (Joann.  8,  12),  et  alibi,  viam,  veritatem  et  vitam  (ibid.  14,  6): 
quia  ad  patrem,  qui  fons  est  vitae,  nisi  per  ipsum  nemo  venit; 
quia  solus  patrem  cognoscit,  deinde  fideles  quibus  eum  voluerit 
patefacere  (Luc.  10,  22).  Secundum  hanc  rationem  Paulus  nihil  se 
cognitu  eximium  ducere  asserit  praeter  Christum  (1  Cor.  2,  2);  et 
Actorum  vigesimo  se  praedicasse  refert  fidem  in  Christum;  et  alibi 
Christum  ita  loquentem  inducit:  mittam  te  inter  gentes,  ut  ac¬ 
cipiant  remissionem  peccatorum  et  sortem  inter  sanctos,  per  fidem 
qua  est  in  me  (Act.  26,  17).  Et  Paulus  in  ejus  persona  nobis 
visibilem  esse  Dei  gloriam  testatur,  vel,  quod  idem  valet,  illu¬ 
minationem  cognitionis  gloriae  Dei  in  ejus  facie  lucere.  Yerum 
quidem  est  in  unum  Deum  fidem  respicere;  sed  illud  quoque  ad¬ 
dendum  est,  ut  agnoscat  quem  ille  misit  Jesum  Christum.  Quia 
Deus  ipse  procul  absconditus  lateret  nisi  nos  irradiaret  fulgor 
Christi.  In  hunc  finem  quidquid  habebat  pater,  apud  unigenitum 
deposuit,  ut  in  eo  se  patefaceret,  ut  ipsa  bonorum  communicatione 
exprimeret  veram  gloriae  suae  imaginem  (2  Cor.  4,  6).  Siquidem  ut 
dictum  est,  spiritu  nos  trahi  oportere  ut  ad  Christum  quaerendum 
incitemur,  ita  vicissim  monendi  sumus  invisibilem  patrem  non 
alibi,  quam  in  hac  imagine  quaerendum  esse.  Qua  de  re  eleganter 
Augustinus1),  qui  de  fidei  scopo  disserens,  sciendum  esse  tradit, 
quo  sit  eundum  et  qua:  tum  continuo  post  colligit,  munitissimam 
adversus  omnes  errores  viam  esse  eundem  Deum  et  hominem. 
Deum  enim  esse  quo  tendimus,  hominem  qua  imus:  utrumque 
autem  nonnisi  in  Christo  inveniri.  Nec  vero  Paulus  ,  dum  fidem 
erga  Deum  praedicat,  in  animo  habet  evertere  quod  toties  inculcat 
de  fide,  quae  totam  suam  stabilitatem  habet  in  Christo.  Petrus 
vero  aptissime  utrumque  connectit,  dicens  per  ipsum  nos  in  Deum 
credere  (1.  Petr.  1,  21). 

2.  Ergo  hoc  malum,  ut  alia  innumera,  Scholasticis  acceptum 


1)  Libr.  11.  de  civitat.  Dei  c.  2. 

itia  referri  par  est,  qui  velut  obducto  velo  Christum  texerunt,  in  cujus 
i(ie  intuitum  nisi  recta  intenti  simus,  per  multos  labyrinthos  semper 
■  yagari  continget.  Praeterquam  vero  quod  caliginosa  sua  defini- 
-  tione  totam  vim  fidei  deterunt  ac  fere  exinaniunt,  commentum  fa- 
ue  bricarunt  implicitae  fidei,  quo  nomine  crassissimam  ignorantiam 
oa  ornantes  miserae  plebeculae  cum  magna  pernicie  illudunt.  Imo 
(ut  verius  et  apertius  dicam  quod  res  est)  commentum  hoc  veram 
fidem  non  modo  sepelit,  sed  penitus  destruit.  Hoccine  credere  est, 
nihil  intelligere,  modo  sensum  tuum  obedienter  ecclesiae  submit¬ 
tas?  Non  in  ignoratione,  sed  in  cognitione  sita  est  fides;  atque 
illa  quidem  non  Dei  modo ,  sed  divinae  voluntatis.  Nec  enim 
ex  eo  salutem  consequimur,  vel  quod  parati  sumus  pro  vero  am¬ 
plecti  quidquid  ecclesia  praescripserit,  vel  quod  inquirendi  cogno- 
scendique  provinciam  ad  ipsam  relegamus;  sed  quando  Deum  agno¬ 
scimus  nobis  esse  propitium  patrem,  reconciliatione  per  Christum 
facta;  Christum  vero  in  justitiam,  sanctificationem  et  vitam  nobis 
esse  datum.  Hac,  inquam,  cognitione,  non  sensus  nostri  sub¬ 
missione,  ingressum  in  regnum  coelorum  obtinemus.  Nam  quum 
dicit  apostolus  (Eom.  10,  10),  corde  credi  ad  justitiam,  ore  con¬ 
fessionem  fieri  ad  salutem,  non  satis  esse  indicat  si  quis  impli¬ 
cite  credat  quod  non  intelligat,  nec  etiam  inquirat;  sed  expli ci¬ 
tam  requirit  divinae  bonitatis  agnitionem,  in  qua  consistit  nostra 
justitia. 

3.  Equidem  non  infitior,  qua  sumus  ignorantia  circumsepti, 
quin  plurima  nobis  implicita  nunc  sint,  et  etiam  sint  futura,  do¬ 
nec  deposita  carnis  mole  propius  ad  Dei  praesentiam  accesserimus ; 
in  quibus  ipsis  nihil  magis  expediat  quam  judicium  suspendere, 
animum  autem  offirmare  ad  tenendam  cum  ecclesia  unitatem. 
Verum  hoc  praetextu  ignorantiam  humilitate  temperatam  fidei  no¬ 
mine  insignire,  absurdissimum  est.  Eides  enim  in  Dei  et  Christi 
cognitione  (Joann.  17,  3)  non  in  ecclesiae  reverentia  jacet.  Et 
videmus  qualem  labyrinthum  ista  sua  implicatione  sint  fabricati, 
ut  quidvis ,  nullo  cum  delectu ,  dum  sub  ecclesiae  obtruditur  titulo, 
ab  imperitis  instar  oraculi  arripiatur,  interdum  etiam  prodigiosis¬ 
simi  errores.  Quae  inconsiderata  facilitas,  quum  certissimum  sit 
in  ruinam  praecipitium,  ab  iis  tamen  excusatur,  quia  definite  ni¬ 
hil  credat,  sed  apposita  conditione,  si  talis  ecclesiae  sit  fides.  Ita 
in  errore  veritatem,  in  caecitate  lucem,  in  ignorantia  rectam  scien¬ 
tiam  teneri  fingunt.  Quibus  refutandis  ne  longius  immoremur, 
tantum  admonemus  lectorem  ut  ipsa  cum  nostris  conferat:  ipsa 
enim  veritatis  perspicuitas  satis  expeditam  per  se  refutationem 
suggeret.  Neque  enim  apud  eos  hoc  quaeritur,  an  implicita  sit 
fides  multis  ignorantiae  reliquiis,  sed  definiunt,  rite  credere  qui 
in  sua  inscitia  stupent,  adeoque  sibi  indulgent,  modo  ecclesiae 
autoritati  et  judicio  de  rebus  incognitis  assentiantur.  Quasi  vero 
scriptura  passim  non  doceat  cum  fide  conjunctam  esse  intelli- 
gentiam. 

4.  Nos  vero  fidem,  quamdiu  in  mundo  peregrinamur,  im- 

plicitam  esse  concedimus,  non  solum  quia  nos  multa  adhuc  la¬ 
tent,  sed  quia  multis  errorum  nebulis  circumdati  non  omnia  asse¬ 
quimur.  Nam  perfectissimi  cujusque  summa  sapientia  est  profi¬ 
cere  ,  placidaque  docilitate  longius  eniti.  Itaque  fideles  hortatur 
Paulus  (Pliil.  3,  15),  ut  si  qua  de  re  alii  ah  aliis  dissentiant,  ex¬ 
spectent  revelationem.  Et  sane  experientia  docet,  donec  carne 
simus  exuti,  minus  nos  assequi  quam  optandum  esset.  Ac  quo¬ 
tidie  legendo  in  multos  obscuros  locos  incidimus,  qui  nos  igno¬ 
rantiae  coarguunt.  Atque  hoc  fraeno  in  modestia  nos  Deus  reti¬ 
net,  fidei  mensuram  singulis  assignans,  ut  optimus  etiam  quisque 
doctor  ad  discendum  paratus  sit.  Ac  insignia  hujus  fidei  impli¬ 
citae  exempla  in  Christi  discipulis  notare  licet,  antequam  plenam 
illuminationem  adepti  essent.  Videmus  quam  difficulter  rudimenta 
ipsa  gustent,  ut  haesitent  in  minimis  quibusque,  ut  a  magistri 
ore  pendentes,  non  tamen  multum  promoveant.  Quin  etiam,  dum 
ad  monumentum  accurrunt  mulierum  admonitu,  resurrectio  ma¬ 
gistri  illis  instar  somnii  est.  Quum  illis  fidei  testimonium  ante 
reddiderit  Christus,  ea  prorsus  fuisse  vacuos  dicere  fas ~ non  est: 
imo,  nisi  persuasi  fuissent  Christum  resurrecturum  esse,  conci¬ 
disset  in  illis  omne  studium.  Nec  vero  superstitio  traxit  mulie¬ 
res,  ut  cadaver  hominis  exstincti  aromatibus  condirent  de  cujus 
vita  nulla  spes  foret;  sed  quamvis  fidem  haberent  ejus  verbis, 
quem  sciebant  veracem  esse ,  ruditas  tamen ,  quae  adhuc  occupa¬ 
bat  eorum  mentes,  fidem  caligine  obvolvit,  ut  essent  fere  attoniti. 
Unde  etiam  dicuntur  tunc  demum  credidisse,  ubi  re  ipsa  ab  ipsis 
comperta  fuit  sermonum  Christi  veritas:  non  quod  credere  ince¬ 
perint,  sed  quia  occultae  fidei  semen,  quod  in  eorum  cordibus 
velut  emortuum  erat,  tunc  recepto  vigore  emersit.  Vera  ergo  in 
illis  fuit,  sed  implicita  fides;  quia  reverenter  Christum  pro  unico 
doctore  amplexi  erant.  Deinde  ab  ipso  edocti,  statuebant  sibi 
esse  autorem  salutis.  Denique  credebant  e  coelo  venisse,  ut  per 
gratiam  patris  discipulos  illuc  colligeret.  Nec  vero  familiarior 
hujus  rei  probatio  quaerenda  est,  quam  quod  in  cunctis  semper 
mixta  est  fidei  incredulitas. 

5.  Vocare  etiam  fidem  implicitam  licet,  quae  tamen  proprie 
nihil  aliud  est  quam  fidei  praeparatio.  Plerosque  credidisse  evan- 
gelistae  referunt ,  qui  tantum  miraculis  in  admirationem  rapti ,  non 
ultra  progressi  sunt  quam  Christum  esse  Messiam,  qui  promissus 
fuerat,  quamvis  ne  tenui  quidem  evangelii  doctrina  imbuti  essent. 
Talis  observantia,  quae  eos  subegit  ut  Christo  libenter  se  subji¬ 
cerent,  ornatur  fidei  titulo,  cujus  tamen  nonnisi  initium  fuit.  Sic 
aulicus  ille  qui  de  filii  sanatione  promissioni  Christi  credidit,  do¬ 
mum  reversus,  teste  evangelista  (Joann.  4,  53),  denuo  credidit. 
Nempe  quia  primo  instar  oraculi  habuit,  quod  audierat  ex  ore 
Christi,  deinde  ejus  autoritati  se  addixit,  ad  recipiendam  doctri¬ 
nam.  Quanquam  sciendum  est,  ita  fuisse  docilem  et  paratum  ad 
discendum,  ut  tamen  verbum  credendi  priore  loco  particularem 
fidem  denotet,  secundo  loco  eum  numeret  inter  discipulos  qui 

nomen  Christo  dederant.  Non  absimile  exemplum  in  Samaritanis 
proponit  Joannes,  qui  mulieris  sermoni  crediderunt  ut  fervide  ad 
Christum  accurrerent,  qui  tamen  eo  audito  sic  loquuntur  (Joann. 
4,  42):  jam  non  credimus  ob  sermonem  tuum,  sed  eum  audivi¬ 
mus,  et  scimus  quod  servator  sit  mundi.  Ex  his  patet,  eos  etiam 
qui  primis  elementis  nondum  sunt  imbuti,  modo  ad  obedi endum 
ferantur,  vocari  fideles,  non  quidem  proprie,  sed  quatenus  Deus 
pro  sua  indulgentia  pium  illum  affectum  tanto  honore  dignatur. 
Sed  haec  docilitas  cum  proficiendi  desiderio  longe  distat  a  crassa 
ignorantia,  in  qua  torpent  qui  fide  implicita  (qualis  fingitur  a 
papistis)  contenti  sunt.  Nam  si  Paulus  (2  Tim.  3,  7)  severe  eos 
damnat  qui  semper  discentes,  nunquam  ad  scientiam  veritatis  per¬ 
veniunt,  quanto  graviorem  ignominiam  merentur,  qui  data  opera 
affectant  nihil  scire  ? 

6.  Haec  igitur  vera  est  Christi  cognitio,  si  eum  qualis 
offertur  a  patre  suscipimus,  nempe  evangelio  suo  vestitum:  quia 
si  cuti  in  scopum  fidei  nostrae  ipse  destinatus  est,  ita  nonnisi 
praeeunte  evangelio  rectaT  ad  eum  tendemus.  Et  certe  illic  nobis 
aperiuntur  thesauri  gratiae:  quibus  clausis,  parum  nobis  Christus 
prodesset.  Sic  Paulus  fidem  doctrinae  individuam  comitem  addit 
his  verbis :  non  ita  didicistis  Christum ;  siquidem  edocti  estis  quae 
sit  veritas  in  Christo  (Eph.  4,  20).  Neque  sic  tamen  ad  evan- 
gelium  restringo  fidem ,  quin  fatear  a  Mose  et  prophetis  traditum 
fuisse,  quod  ad  eam  aedificandam  sufficeret;  sed  quia  plenior 
Christi  manifestatio  in  evangelio  exhibita  est,  merito  vocatur  a 
Paulo  doctrina  fidei  (1  Tim.  4,  6).  Qua  etiam  ratione  alibi  (Rom. 
10,  4)  dicit,  fidei  adventu  legem  abolitam  fuisse:  hac  voce  com¬ 
prehendens  novum  et  insolitum  docendi  genus,  quo  patris  mise¬ 
ricordiam  magis  illustravit,  et  de  salute  nostra  certius  testatus  est 
Christus,  ex  quo  apparuit  magister.  Quanquam  facilior  erit  et 
aptior  methodus,  si  gradatim  a  genere  ad  speciem  descendimus. 
Principio  admonendi  sumus ,  perpetuam  esse  fidei  relationem 
cum  verbo,  nec  magis  ab  eo  posse  divelli,  quam  radios  a  sole, 
unde  oriuntur.  Ideo  apud  Jesaiam  (55,  3)  clamat  Deus:  audite 
me,  et  vivet  anima  vestra.  Et  hunc  eundem  fidei  fontem  de¬ 
monstrat  Joannes  his  verbis:  haec  scripta  sunt  ut  credatis  (Joann. 
20,  31).  Propheta  quoque  hortari  volens  populum  ad  fidem  :  ho¬ 
die,  inquit,  si  vocem  ejus  audieritis  (Psal.  95,  8).  Et  audire 
passim  accipitur  pro  credere.  Denique  non  frustra  Deus  apud 
Jesaiam  (53,  13)  hac  nota  discernit  filios  ecclesiae  ab  extraneis, 
quod  omnes  erudiet,  ut  sint  ab  ipso  edocti.  Quia  si  promiscuum 
esset  beneficium ,  cur  ad  paucos  dirigeret  sermonem  ?  Cui  re¬ 
spondet  quod  passim  evangelistae  fideles  et  discipulos  ponunt  tan- 
quam  synonyma,  ac  praesertim  Lucas  in  Actis  apostolorum  sae¬ 
pius.  Quin  etiam  hoc  epitheton  ad  mulierem  usque  extendit  (Act. 
9,  36).  Quare  si  ab  hoc  scopo  in  quem  collimare  debet,  vel 
minimum  deflectit  fides ,  naturam  suam  non  retinet,  sed  incerta 
est  credulitas,  et  vagus  mentis  error.  Idem  verbum  basis  est, 

qua  fulcitur  et  sustinetur:  unde  si  declinat,  corruit.  Tolle  igitur 
verbum,  et  nulla  jam  restabit  fides.  Non  hic  disputamus  an  ad 
seminandum  Dei  sermonem,  unde  fides  concipiatur,  necessarium 
sit  hominis  ministerium,  quod  alibi  tractabimus;  sed  verbum  ipsum, 
utcunque  ad  nos  deferatur,  instar  speculi  esse  dicimus,  in  quo 
Deum  intueatur  fides.  Sive  igitur  hominis  operam  in  hoc  Deus 
adhibeat,  sive  sola  sua  virtute  operetur,  semper  tamen  iis  quos 
ad  se  trahere  vult,  per  verbum  suum  se  repraesentat.  Unde  et 
fidem  definit  Paulus  obedientiam  quae  praestatur  evangelio  (Rom. 
1,  5),  et  alibi  obsequium  fidei  laudat  in  Philippensibus  (2,  17). 
Neque  enim  unum  id  in  fidei  intelligentia  agitur,  ut  Deum  esse 
noverimus,  sed  etiam,  imo  hoc  praecipue,  ut  qua  sit  erga  nos 
voluntate,  intelligamus.  Neque  enim  scire,  quis  in  se  sit,  tan¬ 
tum  nostra  refert,  sed  qualis  esse  nobis  velit.  Jam  ergo  habe¬ 
mus  ,  fidem  esse  divinae  ergo  nos  voluntatis  notitiam  ex  ejus  verbo 
praeceptam.  Hujus  autem  fundamentum  est,  praesumpta  de  veri¬ 
tate  Dei  persuasio.  De  cujus  certitudine,  quamdiu  secum  animus 
tuus  disceptabit,  dubiae  et  infirmae,  vel  potius  nullius  autoritatis 
erit  verbum.  Neque  etiam  sufficit  Deum  credere  veracem,  qui 
nec  fallere  nec  mentiri  possit,  nisi  constituas  procul  dubio,  quid¬ 
quid  ab  ipso  prodit,  sacrosanctum  esse  et  inviolabilem  veritatem. 

7.  Sed  quoniam  nec  ad  vocem  Dei  quamlibet  cor  hominis 
in  fidem  erigitur,  inquirendum  adhuc  est,  quid  proprie  fides  in 
verbo  respiciat.  Yox  Dei  erat  ad  Adam  (Gen.  2,  17):  morte  mo¬ 
rieris;  vox  Dei  ad  Cain  (ibid.  4,  10):  sanguis  fratris  tui  clamat 
ad  me  de  terra;  sed  quae  nihil  per  se,  nisi  fidem  quatefacere 
queant:  tantum  abest  ut  stabiliendae  sint  idoneae.  Non  negamus 
interim  quin  fidei  officium  sit  veritati  Dei  subscribere,  quoties  et 
quidquid  et  quocunque  modo  loquitur;  sed  quaerimus  modo  quid 
in  verbo  Domini  reperiat  fides,  quo  nitatur  et  recumbat.  Ubi 
solam  indignationem  et  vindictam  conscientia  nostra  conspicit,  quo¬ 
modo  non  trepidabit  et  exhorrescet?  Deum  autem  quem  exhor¬ 
rescit,  quomodo  non  refugeret?  Atqui  Deum  quaerere  fides  de¬ 
bet,  non  refugere.  Constat  ergo  nondum  plenam  haberi  a  nobis 
fidei  definitionem,  quando  voluntatem  Dei  qualemcunque  nosse, 
pro  fide  censendum  non  est.  Quid,  si  in  locum  voluntatis,  cujus 
saepe  tristis  est  nuntius  et  formidabile  praeconium,  benevolentiam 
seu  misericordiam  subjiciamus  ?  Ita  certe  ad  fidei  ingenium  pro¬ 
pius  accesserimus.  Tum  enim  ad  Deum  quaerendum  allicimur 
postquam  didicimus  salutem  nobis  apud  eum  esse  repositam:  quod 
ipsum  nobis  confirmatur  ubi  sibi  curae  studioque  eam  esse  de¬ 
clarat.  Proinde  gratiae  promissione  opus  est,  qua  nobis  testifice- 
tur  se  propitium  esse  patrem;  quando  nec  aliter  ad  eum  appro¬ 
pinquare  possumus,  et  in  eam  solam  reclinare  cor  hominis  potest. 
Hac  ratione  in  Psalmis  passim  junguntur  haec  duo  sicuti  inter  se 
cohaerent,  misericordia  et  veritas:  quia  nec  quidquam  nos  ju¬ 
varet  scire  Deum  esse  veracem,  nisi  clementer  nos  ad  se  alliceret; 
nec  ejus  misericordiam  amplecti  nostrum  esset,  nisi  eam  sua  voce 

offerret.  Veritatem  tuam  et  salutem  praedicavi;  non  celavi  boni- 

(tatem  tuam  et  veritatem  tuam:  bonitas  tua  et  veritas  custodiant 
me  (Psal.  40,  11).  Alibi:  misericordia  tua  ad  coelos,  veritas  tua 
i  usque  ad  nubes  (ibid.  36,  6).  Item:  omnes  viae  Jehovae  cle- 

Imentia  et  veritas  custodientibus  foedus  ejus  (ibid.  25,  10).  Item: 
multiplicata  est  super  nos  misericordia  ejus,  et  veritas  Domini 
manet  in  aeternum  (ibid.  117,  2).  Item:  canam  nomini  tuo  su- 

Iper  misericordia  et  veritate  tua  (ibid.  138,  2).  Omitto  quod  in 
eandem  sententiam  apud  prophetas  legitur,  Deum  clementem  esse 
et  fidelem  in  promissis.  Temere  enim  statuemus  Deum  nobis  pro¬ 
pitium  ,  nisi  de  se  testetur  ipse ,  nosque  sua  invitatione  praeve¬ 
niat,  ne  dubia  vel  obscura  sit  voluntas.  Jam  autem  visum  est 
unicum  amoris  pignus  esse  Christum,  sine  quo  sursum  et  deorsum 

I  apparent  odii  et  irae  signa.  Jam  quum  non  multum  habitura  sit 
momenti  divinae  bonitatis  notitia,  nisi  in  ea  nos  acquiescere  fa¬ 
ciat,  excludenda  est  dubitatione  mixta  intelligentia ,  quae  non  so¬ 
lide  sibi  constet,  sed  ipsa  secum  disceptet.  At  vero  plurimum 
abest  quin  mens  hominis,  ut  caeca  est  et  obtenebrata,  ad  perci¬ 
piendam  usque  Dei  voluntatem  penetret  ac  conscendat,  atque  etiam 
cor,  ut  perpetua  haesitatione  fluctuatur,  securum  in  ea  persua¬ 
sione  resideat.  Itaque  aliunde  et  mentem  illuminari ,  et  cor  ob- 
firmari  convenit,  quo  Dei  verbum  plenam  apud  nos  fidem  obti¬ 
neat.  .Nunc  justa  fidei  definitio  nobis  constabit,  si  dicamus  esse 
divinae  erga  nos  benevolentiae  firmam  certamque  cognitionem, 
quae  gratuitae  in  Christo  promissionis  veritate  fundata,  per  spiri¬ 
tum  sanctum  et  revelatur  mentibus  nostris  et  cordibus  obsignatur. 

8.  Verum  antequam  ultra  progrediar,  quaedam  prooemia  ne¬ 
cessaria  erunt  ad  nodos  explicandos,  qui  obstaculum  alioqui  af¬ 
ferre  possent  lectoribus.  Ac  primo  refutanda  est,  quae  in  scholis 
volitat  nugatoria  fidei  formatae  et  informis  distinctio.  Imaginan- 
_  tur  enim  eos  credere  quidquid  cognitu  necessarium  est  ad  salutem, 
qui  nullo  timore  Dei,  nullo  pietatis  sensu  tanguntur.  Quasi  vero 
spiritus  sanctus  corda  nostra  in  fidem  illuminando,  non  sit  nobis 
adoptionis  nostrae  testis.  Superciliose  tamen,  tota  scriptura  re¬ 
clamante,  persuasionem  illam  timore  Dei  vacuam,  fidei  nomine 
dignantur.  Cum  eorum  definitione  longius  conflictari  opus  non 
est,  quam  fidei  naturam  simpliciter  enarrando,  qualis  verbo  Dei 
traditur.  Unde  liquido  patebit  quam  imperite  et  insulse  de  ipsa 
strideant  magis  quam  loquantur.  Partem  jam  attigi,  reliqua  suo 
loco  deinde  subjiciam.  Nunc  dico,  nihil  eorum  commento  posse 
fingi  absurdius.  Fidem  assensum  esse  volunt,  qua  recipiet  quili¬ 
bet  Dei  contemptor  quod  ex  scriptura  profertur.  Atqui  primo 
videndum  erat,  sibine  quisque  proprio  marte  fidem  accersat:  an 
spiritus  sanctus  per  eam  testis  sit  adoptionis.  Itaque  pueriliter 
ineptiunt,  quaerendo  an  eadem  sit  fides  quam  superveniens  qua¬ 
litas  format:  an  vero  diversa  et  nova.  Unde  certo  apparet  ita 
garriendo  de  singulari  spiritus  dono  nunquam  cogitasse :  quia  ini¬ 
tium  credendi  jam  in  se  reconciliationem  continet,  qua  homo  ad 


clcftvl 


380  LIBER  III.  DE  MODO  PERCIPIENDAE  CHRISTI  GRATIAE. 


Deum  accedit.  Quod  si  expenderent  illud  Pauli  (Rom.  10,  10): 
corde  creditur  ad  justitiam,  fingere  desinerent  frigidam  illam  qua¬ 
litatem.  Si  una  haec  nobis  suppeteret  ratio,  valere  deberet  ad 
litem  finiendam:  assensionem  scilicet  ipsam,  sicuti  ex  parte  attigi, 
et  fusius  iterum  repetam,  cordis  esse  magis  quam  cerebri,  et  af¬ 
fectus  magis  quam  intelligentiae.  Qua  ratione  obedientia  vocatur 
fidei  (Rom.  1,  5),  cui  nullum  aliud  obsequium  praefert  Dominus, 
et  merito ,  quando  illi  sua  veritate  nihil  est  pretiosius ;  quam  a 
credentibus,  quasi  subscriptione  facta,  obsignari  Joannes  Raptista 
est  testis  (Joann.  3,  33).  Quoniam  res  minime  dubia  est,  uno 
verbo  statuimus,  eos  inepte  loqui  quum  fidem  formari  dicunt,  ac¬ 
cessione  piae  affectionis  ad  assensum  facta;  quum  assensus  quoque 
pia  affectione  constet,  qualis  saltem  in  scripturis  demonstratur. 
Sed  alterum  multo  clarius  argumentum  se  etiamnum  offert.  Quum 
enim  fides  Chrjstum  amplectatur,  ut  nobis  offertur  a  patre,  ille 
vero  non  in  justitiam  modo ,  peccatorum  remissionem  et  pacem 
offeratur,  sed  in  sanctificationem  quoque  et  fontem  aquae  vivae: 
eum  haud  dubie  rite  cognoscere  nunquam  poterit  quin  sanctifica¬ 
tionem  spiritus  simul  apprehendat.  Aut  si  quis  apertius  id  dic¬ 
tum  cupiat,  fides  in  Christi  notitia  sita  est.  Christus  nisi  cum 
spiritus  sui  sanctificatione  cognosci  nequit.  Consequitur,  fidem  a 
pio  affectu  nullo  modo  esse  distrahendam. 

9.  Quod  solent  obtrudere  quod  ait  Paulus  (1  Cor.  13,  2): 
si  quis  scilicet  omnem  fidem  habeat,  ut  montes  transferat,  carita¬ 
tem  vero  non  habeat,  eum  nihil  esse,  quo  fidem  caritate  spolia¬ 
tam  deforment,  non  animadvertunt  quid  eo  loco  sit  apostolo  fides. 
Quum  enim  proximo  capite  (ibid.  12,  10)  disseruisset  de  variis 
donis  spiritus,  in  quibus  reposuerat  genera  linguarum,  virtutes, 
prophetiam,  et  hortatus  esset  Chorinthios  (ibid.  31)  ad  sectanda 
ex  iis  meliora,  hoc  est,  unde  plus  fructus  et  emolumenti  rediret 
ad  totum  ecclesiae  corpus:  subjicit,  excellentiorem  adhuc  se  viam 
demonstraturum.  Ejusmodi  dona  omnia  utcunque  per  se  excellen¬ 
tia  sint,  nihili  tamen  aestimanda  esse  nisi  caritati  serviant.  Esse 
enim  in  ecclesiae  aedificationem  data;  in  eam  nisi  conferantur, 
perdere  suam  gratiam.  Ad  id  probandum  distributione  utitur,  re¬ 
petens  eadem  illa  quae  superius  recensuerat  dona,  sed  aliis  nomi¬ 
nibus.  Pro  eodem  autem  usurpat  virtutes  et  fidem,  nempe  pro 
edendorum  miraculorum  facultate.  Quum  ergo  haec  sive  virtus 
sive  fides  particulare  sit  donum  Dei,  quo  impius  quispiam  et  pol¬ 
lere  queat  et  abuti,  ut  dono  linguarum,  ut  prophetia,  ut  aliis 
charismatibus,  non  mirum  si  a  caritate  separetur.  Totus  autem 
istorum  error  in  eo  est,  quod  quum  vocabulum  fidei  sit  7iokvarjfiov, 
significati  diversitate  non  observata,  perinde  pugnant  ac  si  eadem 
ubique  foret  acceptio.  Locus  Jacobi,  quem  in  ejusdem  erroris  pa¬ 
trocinium  accersunt,  alibi  discutietur.  Quanquam  vero  plures  esse 
fidei  formas  docendi  causa  concedimus,  dum  volumus  ostendere 
qualis  sit  in  impiis  Dei  notitia,  unicam  tamen  piorum  fidem,  ut 
scriptura  docet,  agnoscimus  et  praedicamus.  Credunt  certe  plu- 

rimi  Deum  esse,  evangelicam  historiam  ac  reliquas  scripturae  par- 
1  tes  verus  esse  arbitrantur;  quale  fere  judicium  esse  solet  de  iis 
quae  vel  olim  gesta  narrantur,  vel  ipsi  praesentes  spectavimus. 
'  Sunt  etiam  qui  ultra  procedunt:  nam  et  Dei  sermonem  pro  cer- 
I  tissimo  habent  oraculo,  nec  ejus  praecepta  prorsus  negligunt,  et 
minis  et  promissionibus  utcunque  commoventur.  Talibus  quidem 
fidei  testimonium  tribuitur,  sed  per  jt ccrdiQrjoiv :  quoniam  Dei  ver¬ 
bum  non  impugnant  manifesta  impietate,  vel  rejiciunt,  vel  con¬ 
temnunt,  sed  quandam  potius  obedientiae  speciem  prae  se  ferunt. 

10.  Yerum  haec  fidei  seu  umbra,  seu  imago,  ut  nullius  est 
momenti,  ita  indigna  est  fidei  appellatione;  a  cujus  solida  veritate 
quam  procul  absit,  tametsi  mox  fusius  videbitur,  nihil  tamen  im¬ 
pedit  nunc  obiter  indicari.  Credidisse  dicitur  Simon  magus,  qui 
tamen  suam  incredulitatem  paulo  post  prodit  (Act.  8,  13.  18). 
Quod  fides  illi  tribuitur,  non  intelligimus  cum  quibusdam,  simu¬ 
lasse  verbis  quam  in  corde  nullam  haberet;  sed  potius  arbitramur 
evangelii  majestate  victum  qualem  cunque  fidem  adhibuisse,  atque 
ita  Christum,  vitae  et  salutis  autorem  agnovisse,  ut  libenter  illi 
nomen  daret.  Eodem  modo  credere  ad  tempus  dicuntur  in  evan- 
gelio  Lucae  (8,  7.  14),  in  quibus  verbi  semen,  antequam  fructi¬ 
ficet,  praefocatur;  aut  etiam  nullis  dum  actis  radicibus  arescit 
mox  et  deperit.  Tales  non  dubitamus  quodam  verbi  gustu  affec¬ 
tos  ipsum  avide  arripere,  et  divinam  ejus  virtutem  persentiscere; 
ut  fallaci  fidei  simulatione  non  hominum  oculis  modo  imponant, 
sed  suis  ipsorum  animis.  Ipsissimam  enim  pietatem  esse  sibi  per¬ 
suadent  illam  quam  Dei  verbo  deferunt  reverentiam,  quia  nullam 
esse  impietatem  reputant,  nisi  manifestum  et  confessum  ejus  vel 
probrum  vel  contemptum.  Qualiscunque  autem  illa  est  assensio, 
ad  cor  ipsum  usque  minime  penetrat,  ut  illic  defixa  resideat;  et 
quanquam  radices  egisse  interdum  videtur,  vivae  tamen  illae  non 
sunt.  Tot  vanitatis  recessus  habet,  tot  mendacii  latebris  scatet 
cor  humanum,  tam  fraudulenta  hypocrisi  obtectum  est,  ut  se  ip¬ 
sum  saepe  fallat.  At  vero  qui  talibus  fidei  simulacris  gloriantur, 
intelligant  diabolis  nihilo  se  in  hac  parte  praecellere.  Priores 
certe  illi  sunt  multo  inferiores,  qui  stupidi  audiunt  et  intelligunt, 
quorum  notitia  diaboli  contremiscunt  (Jac.  2,  19);  alii  in  hoc  pa¬ 
res  sunt,  quod  qualiscunque  sensus,  quo  tanguntur,  in  terrorem 
tandem  exit  et  consternationem. 

11.  Scio  quibusdam  durum  videri  ubi  fides  reprobis  tribui¬ 
tur,  quum  Paulus  (1  Thess.  1,  4)  eam  fructum  electionis  esse  as¬ 
serat.  Qui  tamen  nodus  facile  solvitur:  quia  etsi  in  fidem  non 
illuminantur,  nec  evangelii  efficaciam  vere  sentiunt,  nisi  qui  prae¬ 
ordinati  sunt  ad  salutem ;  experientia  tamen  ostendit  reprobos  in¬ 
terdum  simili  fere  sensu  atque  electos  affici,  ut  ne  suo  quidem 
judicio  quidquam  ab  electis  differant.  Quare  nihil  absurdi  est 
quod  coelestium  donorum  gustus  ab  apostolo,  et  temporalis  fides 
a  Christo  illis  adscribitur:  non  quod  vim  spiritualis  gratiae  solide 
percipiant  ac  certum  fidei  lumen,  sed  quia  Dominus,  ut  magis 

convictos  et  inexcusabiles  reddat,  se  insinuat  in  eorum  mentes, 
quatenus  sine  adoptionis  spiritu  gustari  potest  ejus  bonitas.  Si 
quis  objiciat,  nihil  igitur  amplius  restare  fidelibus  unde  certo  adop¬ 
tionem  suam  aestiment,  respondeo,  quamvis  magna  sit  similitudo 
et  affinitas  inter  Dei  electos,  et  qui  fide  caduca  ad  tempus  do¬ 
nantur,  vigere  tamen  in  solis  electis  fiduciam  illam  quam  celebrat 
Paulus  (Gal.  4,  6),  ut  pleno  ore  clament,  abba,  pater.  Ergo,  ut 
solos  electos  semine  incorruptibili  Deus  in  perpetuum  regenerat, 
ut  nunquam  dispereat  semen  vitae  eorum  cordibus  insitum ,  ita 
solide  in  illis  obsignat  adoptionis  suae  gratiam,  ut  stabilis  ac  rata 
sit.  Sed  hoc  minime  obstat  quin  illa  inferior  spiritus  operatio 
cursum  suum  habeat  etiam  in  reprobis.  Interea  docentur  fideles, 
sollicite  et  humiliter  se  ipsos  excutere,  ne  pro  fidei  certitudine 
obrepat  carnis  securitas.  Adde  quod  reprobi  nunquam  sensum 
gratiae  nisi  confusum  percipiunt,  ut  umbram  potius  apprehendant 
quam  solidum  corpus :  quia  peccatorum  remissionem  spiritus  pro¬ 
prie  in  solis  electis  obsignat,  ut  eam  speciali  fide  in  usum  suum 
applicent.  Merito  tamen  dicuntur  reprobi  Deum  credere  sibi  pro¬ 
pitium,  quia  donum  reconciliationis,  licet  confuse  nec  satis  di¬ 
stincte,  suscipiunt:  non  quod  ejusdem  vel  fidei,  vel  regenerationis 
participes  sint  cum  filiis  Dei,  sed  quia  commune  cum  illis  fidei 
principium  habere  videntur,  sub  integumento  hypocriseos.  Nec 
vero  nego  quin  hucusque  eorum  mentes  irradiet  Deus,  ut  ejus 
gratiam  agnoscant;  sed  sensum  illum  a  peculiari  testimonio  quod 
reddit  suis  electis,  ita  distinguit,  ut  ad  solidum  effectum  et  frui¬ 
tionem  non  perveniant.  Non  enim  ideo  se  propitium  illis  demon¬ 
strat,  quia  vere  ex  morte  ereptos  in  custodiam  suam  recipiat,  sed 
tantum  illis  manifestat  praesentem  misericordiam.  Viva  autem  fidei 
radice  solos  electos  dignatur,  ut  in  finem  usque  perseverent.  Ita 
diluitur  objectio  illa,  si  vere  gratiam  suam  demonstrat  Deus,  hoc 
perpetuo  fixum  esse:  quia  nihil  obstat  quominus  praesenti  gratiae 
suae  sensu,  qui  postea  evanescit,  Deus  aliquos  illustret. 

12.  Quanquam  etiam  fides  divinae  erga  nos  benevolentiae 
notitia  est,  et  certa  de  ejus  veritate  persuasio,  non  mirum  tamen 
est  divini  amoris  sensum  in  temporariis  evanescere,  qui  licet  fidei 
sit  affinis j  ab  ea  tamen  multum  differt.  Yoluntas  Dei  immutabilis 
est,  fateor,  et  semper  ejus  veritas  sibi  constat.  Atqui  nego  huc¬ 
usque  progredi  reprobos,  ut  in  arcanam  illam  revelationem  pe¬ 
netrent,  quam  solis  electis  scriptura  vendicat.  Nego  igitur  eos 
vel  Dei  voluntatem,  ut  est  immutabilis,  capere,  vel  ejus  verita¬ 
tem  constanter  amplecti,  quia  in  sensu  evanido  subsidunt;  sicuti 
arbor  non  satis  alte  plantata,  ut  vivas  radices  agat,  temporis  suc¬ 
cessu  arescit,  licet  per  aliquot  annos  non  flores  tantum  et  folia 
emittat,  sed  etiam  fructus.  Denique  sicut  primi  hominis  defec¬ 
tione  deleri  potuit  ex  ejus  mente  et  anima  imago  Dei,  ita  mirum 
non  est  si  quibusdam  gratiae  suae  radiis  reprobis  illuceat,  quos 
postea  exstingui  patitur.  Nec  vero  quidquam  impedit  quominus 
leviter  alios  tingat  evangelii  sui  uotitia,  alios  penitus  imbuat. 

Hoc  interim  tenendum  est ,  quantumvis  exigua  sit  ac  debilis  in 
electis  fides,  quia  tamen  spiritus  Dei  certa  illis  arrha  est  ac  si¬ 
gillum  suae  adoptionis,  nunquam  ex  eorum  cordibus  deleri  posse 
ejus  sculpturam;  reprobos  vero  tali  luce  aspergi  quae  postea  dis- 
pereat.  Neque  tamen  fallacem  esse  spiritum:  quia  semen  quod 
jacit  in  eorum  cordibus,  non  vivificat,  ut  semper  maneat  incor¬ 
ruptibile,  sicuti  in  electis.  IJltra  procedo:  nam  quum  ex  scrip¬ 
turae  doctrina  et  quotidiano  usu  constet,  reprobos  interdum  affici 
divinae  gratiae  sensu,  quoddam  mutui  amoris  desiderium  in  illo¬ 
rum  cordibus  excitari  necesse  est.  Sic  in  Saule  ad  tempus  viguit 
pius  affectus  ut  Deum  amaret,  a  quo  paterne  se  tractari  sciens, 
aliqua  bonitatis  ejus  dulcedine  capiebatur.  At  quemadmodum  ra¬ 
dicitus  non  haeret  in  reprobis  de  paterno  Dei  amore  persuasio : 
ita  non  solide  eum  redamant  ut  filii,  sed  mercenario  quodam  af¬ 
fectu  ducuntur.  Nam  soli  Christo  hac  lege  datus  est  spiritus  ille 
amoris,  ut  eum  membris  suis  instillet.  Nec  certe  longius  quam 
ad  electos  patet  illud  Pauli  (Rom.  5 ,  5) :  diffusa  est  caritas  Dei 
in  corda  nostra  per  spiritum  sanctum,  qui  datus  est  nobis;  nempe 
caritas  quae  illam,  quam  supra  attigi,  invocationis  fiduciam  ge¬ 
nerat.  Sicuti  ex  opposito  videmus,  Deum  mirabiliter  irasci  filiis 
suis  quos  amare  non  desinit:  non  quod  apud  se  eos  oderit,  sed 
quia  terrere  eos  vult  irae  suae  sensu,  ut  superbiam  carnis  humi¬ 
liet,  torporem  excutiat,  et  ad  poenitentiam  sollicitet.  Itaque  eodem 
tempore  et  iratum  sibi ,  vel  peccatis  suis ,  et  propitium  concipiunt : 
quia  non  ficte  iram  ejus  deprecantur,  ad  quem  tamen  cum  tran¬ 
quilla  fiducia  confugiunt.  His  quidem  constat,  quosdam  non  si¬ 
mulare  fidem ,  qui  tamen  vera  fide  carent ;  sed  dum  subito  zeli 
impetu  feruntur,  se  ipsos  falsa  opinione  decipiunt.  Nec  dubium 
est,  quin  ipsos  occupet  socordia,  ne  cor  suum  probe,  ut  par  erat, 
examinent.  Tales  fuisse  probabile  est,  quibus  (teste  Joanne)  Chri¬ 
stus  se  ipsum  non  credebat,  quum  tamen  in  ipsum  crederent; 
quia  noverat  omnes,  et  sciebat  quid  esset  in  homine  (Joann.  2,  24). 
Quod  nisi  a  communi  fide  multi  exciderent  (communem  appello, 
quia  magna  est  similitudo  et  affinitas  fidei  temporalis  cum  viva 
et  perpetua)  non  dixisset  Christus  discipulis :  si  vos  manseritis  in 
sermone  meo ,  vere  discipuli  mei  estis ;  et  cognoscetis  veritatem, 
et  veritas  vos  liberos  reddet  (ibid.  8,  31).  Eos  enim  compellat, 
qui  amplexi  erant  ejus  doctrinam,  et  hortatur  ad  profectum  fidei, 
ne  torpore  suo  lumen  quod  datum  est,  exstinguant.  Ideo  Paulus 
(Tit.  1  ,  1)  fidem  electis  peculiariter  vendicat,  significans  multos 
evanescere,  quia  vivam  radicem  non  traxerunt.  Sicuti  etiam  lo¬ 
quitur  Christus  apud  Matthaeum  (15,  13):  omnis  arbor  quam  non 
plantavit  pater  meus,  eradicabitur.  In  aliis  crassius  est  menda¬ 
cium  ,  quos  Deo  et  hominibus  illudere  non  pudet.  In  hoc  genus 
hominum ,  qui  fallaci  praetextu  impie  fidem  profanant ,  invehitur 
Jacobus  (2,  14).  Nec  Paulus  (1  Tim.  1,  5)  requireret  a  filiis 
Dei  fidem  non  fictam,  nisi  quia  multi  sibi  audacter  arrogant  quod 
non  habent,  et  inani  fuco  vel  alios  vel  interdum  se  ipsos  fallunt. 

Itaque  bonam  conscientiam  arcae  comparat,  in  qua  custoditur  fides 
(ibid.  19):  quia  multi  ab  illa  excidendo  circa  hanc  naufragium 
fecerunt. 

13.  Tenenda  etiam  est  ambigua  verbi  significatio.  Saepe 
enim  fides  tantundem  valet  ac  sana  pietatis  doctrina,  sicut  eo 
quem  nuper  citavimus  loco,  et  eadem  epistola,  ubi  Paulus  diaco¬ 
nos  tenere  vult  mysterium  fidei  in  pura  conscientia  (1  Tim.  3,  9). 
Item,  ubi  denuntiat  quorundam  defectionem  a  fide  (ibid.  4,  1). 
Ex  opposito  autem  dicit  enutritum  fuisse  Timotheum  verbis  fidei 
(ibid.  v.  6).  Item,  ubi  dicit,  profanas  inanitates  et  oppositiones 
falso  nominatae  scientiae,  in  causa  esse  ut  multi  a  fide  discedant 
(2  Tim.  2,  16):  quos  alibi  reprobos  vocat  circa  fidem.  Sicuti 
rursum ,  ubi  Tito  praecipit  (Tit.  1 ,  13  et  2 ,  2) :  admone  eos  ut 
sani  sint  in  fide,  sanitatis  voce  nihil  aliud  intelligit,  quam  doc¬ 
trinae  puritatem,  quae  hominum  levitate  facile  corrumpitur  et  de¬ 
generat.  Nempe  quia  in  Christo,  quem  possidet  fides,  absconditi 
sunt  omnes  thesauri  scientiae  et  sapientiae  (Coi.  2 ,  3) ,  merito 
extenditur  ad  totam  coelestis  doctrinae  summam,  a  qua  non  po¬ 
test  separari.  Contra  ad  particulare  aliquod  objectum  aliquando 
restringitur.  Sicuti  quum  dicit  Matthaeus  (9,  2  seqq.),  Christum 
fidem  eorum  vidisse,  qui  per  tegulas  paralyticum  demiserant;  et 
ipse  clamat  se  non  invenisse  tantam  fidem  in  Israel  quantam  cen¬ 
turio  attulerat  (ibid.  8,  10).  Atqui  probabile  est  intentum  pror¬ 
sus  fuisse  ad  filii  sanationem,  cujus  cura  occupaverat  totum  ejus 
animum.  Sed  quia  solo  Christi  nutu  et  responso  contentus  cor¬ 
poralem  praesentiam  non  flagitat,  hujus  circumstantiae  causa  tan¬ 
topere  extollitur  ejus  fides.  Et  nuper  docuimus  Paulum  (1  Cor. 
13,  2)  accipere  fidem  pro  dono  miraculorum,  quo  pollent  qui 
nec  spiritu  Dei  sunt  regeniti,  nec  eum  serio  colunt.  Alibi  etiam 
fidem  ponit  pro  doctrina,  qua  in  fide  instituimur.  Nam  quum 
scribit  (ibid.  13,  10)  fidem  abolendam,  non  dubium  est  id  referri 
ad  ecclesiae  ministerium,  quod  infirmitati  nostrae  hodie  utile  est. 
In  his  quidem  loquendi  formis  constat  analogia.  Caeterum  ubi 
improprie  transfertur  nomen  fidei  ad  falsam  professionem  vel  men¬ 
dacem  titulum,  nihilo  asperior  videri  debet  naxaiQV61?  >  quam  ubi 
timor  Dei  ponitur  pro  vitioso  et  perverso  cultu.  Sicuti  quum  sae¬ 
pius  dicitur  in  sacra  historia,  gentes  exteras,  quae  in  Samariam 
et  vicina  loca  traductae  fuerant,  timuisse  Deos  fictitios  et  Deum 
Israel;  quod  tantundem  valet,  ac  coelum  terrae  miscere.  Sed 
nunc  quaerimus  quid  sit  fides  quae  filios  Dei  ab  incredulis  distin¬ 
guit,  qua  Deum  invocamus  patrem,  qua  transimus  a  morte  in  vi¬ 
tam,  et  qua  Christus,  aeterna  salus  et  vita,  in  nobis  habitat. 
Ejus  autem  vim  et  naturam  breviter  et  dilucide  explicuisse  videor. 

14.  Nunc  singulas  partes  definitionis  ejus  de  integro  perse¬ 
quamur,  quibus  diligenter  excussis,  nihil  (ut  opinor)  dubium  re¬ 
stabit.  Cognitionem  dum  vocamus,  non  intelligimus  comprehen¬ 
sionem,  qualis  esse  solet  earum  rerum,  quae  sub  humanum  sen¬ 
sum  cadunt.  Adeo  enim  superior  est,  ut  mentem  hominis  se  ip- 

Isam  excedere  et  superare  oporteat,  quo  ad  illam  pertingat.  Ne- 
.  que  etiam  ubi  pertigit,  quod  sentit  assequitur;  sed  dum  persua¬ 
sum  habet  quod  non  capit,  plus  ipsa  persuasionis  certitudine  intel- 
ligit  quam  si  humanum  aliquid  sua  capacitate  perspiceret.  Quare 
i!  eleganter  Paulus  (Eph.  3,  18),  qui  id  vocat  comprehendere  quae 
jlsit  longitudo,  latitudo,  profunditas  et  sublimitas,  et  cognoscere 
supereminentem  cognitioni  dilectionem  Christi.  Voluit  enim  signi- 
|  iicare,  modis  omnibus  infinitum  esse  quod  mens  nostra  fide  com- 
[  plectitur,  et  genus  hoc  cognitionis  esse  omni  intelligentia  longe 
i  sublimius.  Quia  tamen  arcanum  voluntatis  suae,  quod  a  saeculis 
|  et  generationibus  absconditum  erat,  Dominus  sanctis  patefecit  (Coi. 
1,  26  et  2,  2),  optima  ratione  fides  subinde  in  scripturis  agnitio 
vocatur;  ab  Joanne  (1  Joann.  3,  2)  vero  scientia,  quum  fideles 
I  testatur  scire  se  esse  filios  Dei.  Et  sane  certo  sciunt ;  sed  divinae 
j  veritatis  persuasione  confirmati  magis,  quam  rationali  demonstra- 
I  tione  edocti.  Id  indicant  et  Pauli  verba  (2  Cor.  5,  6),  nos  in 
hoc  corpore  habitantes,  a  Domino  peregrinari,  quia  per  fidem 
ambulamus ,  non  per  aspectum ;  quibus  ostendit ,  ea  quae  per  fidem 
intelligimus  a  nobis  tamen  abesse  et  aspectum  nostrum  latere, 
i  Unde  statuimus  fidei  notitiam  certitudine  magis  quam  apprehen- 
|  sione  contineri. 

15.  Addimus,  certam  ac  firmam,  quo  solidior  persuasionis 
|  constantia  exprimatur.  Nam  ut  dubia  et  versatili  opinione  non 
I  est  contenta  fides,  ita  nec  obscura  perplexaque  conceptione;  sed 
;  plenam  et  fixam,  qualis  de  rebus  compertis  et  probatis  esse  solet, 

I  certitudinem  requirit.  Tam  alte  enim  et  radicitus  haeret  in  cor¬ 
dibus  nostris  incredulitas,  et  ita  ad  eam  sumus  propensi,  ut  quod 
ore  fatentur  omnes,  Deum  esse  fidelem,  non  absque  arduo  cer¬ 
tamine  quisquam  sibi  persuadeat.  Praesertim  ubi  ad  rem  ventum 
est,  omnium  vacillatio  detegit  vitium  quod  latebat.  Nec  vero 
frustra  tam  insignibus  elogiis  verbo  Dei  autoritatem  asserit  spiri¬ 
tus  sanctus;  sed  morbo  quem  dixi  mederi  vult,  ut  Deus  in  suis 
promissis  plenam  obtineat  apud  nos  fidem.  Eloquia  Jehovae,  elo¬ 
quia  pura,  inquit  David  (Psal.  12,  7),  argentum  fusum  in  exi¬ 
mio  catino  terrae,  purgatum  septies.  Item  (ibid.  18,  31):  sermo 
Jehovae  excoctus ,  clypeus  est  omnibus  confidentibus  in  ipso.  So- 
lomo  autem  idem  confirmans  et  fere  iisdem  verbis:  omnis  sermo 
Dei  excoctus  (Prov.  30,  5).  Sed  quia  in  hoc  fere  argumento 
Psalmus  centesimus  decimus  nonus  consumitur,  plura  recitare  su¬ 
pervacuum  esset.  Certe  quoties  ita,  suum  sermonem  commendat 
nobis  Deus,  oblique  incredulitatem  nobis  exprobrat:  quia  non  alio 
tendit  nisi  ut  perversas  dubitationes  e  cordibus  nostris  eradicet. 
Sunt  etiam  permulti  qui  Dei  misericordiam  sic  concipiunt,  ut 
quam  minimum  consolationis  inde  recipiant.  Simul  enim  misera 
anxietate  constringuntur,  dum  dubitant  an  misericors  sibi  sit  fu¬ 
turus;  quia  illam  ipsam,  de  qua  persuasissimi  sibi  videntur,  cle¬ 
mentiam  nimium  exiguis  finibus  terminant.  Etenim  ita  secum  re¬ 
putant,  magnam  quidem  eam  esse  et  copiosam,  effusam  in  multos, 

obviam  omnibus  et  paratam;  sed  incertum  esse  an  ad  se  quoque 
perventura  sit,  vel  potius  an  sint  ad  eam  perventuri.  Haec  cogi¬ 
tatio,  quum  in  medio  cursu  resistat,  dimidia  tantum  est.  Itaque 
non  tam  secura  spiritum  tranquillitate  confirmat,  quam  irrequieta 
haesitatione  sollicitat.  Longe  est  alius  sensus  TihfjQocpoQiag ,  quae 
fidei  semper  in  scripturis  tribuitur:  nempe  qui  Dei  bonitatem  per¬ 
spicue  nobis  propositam  extra  dubium  ponat.  Id  autem  fieri  ne¬ 
quit,  quin  ejus  suavitatem  vere  sentiamus,  et  experiamur  in  no¬ 
bis  ipsis.  Quare  apostolus  ex  fide  deducit  fiduciam,  et  ex  hac 
rursum  audaciam  (Eph.  3,  12).  Sic  enim  loquitur,  per  Christum 
nos  habere  audaciam,  et  aditum  in  fiducia,  quae  est  per  fidem 
illius.  Quibus  sane  verbis  ostendit,  non  esse  rectam  fidem,  nisi 
quum  tranquillis  «animis  audemus  nos  in  conspectum  Dei  sistere. 
Quae  audacia  nonnisi  ex  divinae  benevolentiae  salutisque  certa 
fiducia  nascitur.  Quod  adeo  verum  est,  ut  saepiuscule  pro  fidu¬ 
cia  nomen  fidei  usurpetur. 

16.  Hic  praecipuus  fidei  cardo  vertitur,  ne  quas  Dominus 
offert  misericordiae  promissiones,  extra  nos  tantum  veras  esse  ar¬ 
bitremur,  in  nobis  minime;  sed  ut  potius  eas  intus  complectendo 
nostras  faciamus.  Hinc  demum  nascitur  fiducia  illa  quam  alibi 
pacem  idem  vocat  (Rom.  5,  1);  nisi  quis  pacem  derivare  inde 
malit.  Est  autem  securitas  quae  conscientiam  coram  Dei  judicio 
sedat  et  serenat,  sine  qua  tumultuosa  trepidatione  ipsam  vexari 
et  paene  dilaniari  necesse  est,  nisi  forte  Dei  et  sui  oblita  ad  mo¬ 
mentum  obdormiscat.  Et  vere  ad  momentum :  neque  enim  diu 
fruitur  misera  illa  oblivione,  quin  memoria  divini  judicii  subinde 
recurrente,  acerrime  lancinetur.  In  summa,  vere  fidelis  non  est, 
nisi  qui  solida  persuasione  Deum  sibi  propitium  benevolumque 
patrem  esse  persuasus,  de  ejus  benignitate  omnia  sibi  pollicetur; 
nisi  qui  divinae  erga  se  benevolentiae  promissionibus  fretus,  in¬ 
dubitatam  salutis  exspectationem  praesumit;  ut  apostolus  (Hebr. 
3 ,  14)  his  verbis  demonstrat :  si  fiduciam  et  gloriationem  spei  ad 
finem  usque  firmam  tenuerimus.  Sic  enim  non  bene  sperare  in 
Domino  existimat  nisi  qui  confidenter  se  regni  coelestis  haeredem 
glorietur.  Fidelis,  inquam,  non  est  nisi  qui  suae  salutis  securi¬ 
tati  innixus,  diabolo  et  morti  confidenter  insultet;  quomodo  ex 
praeclaro  illo  Pauli  epiphonemate  docemur  (Rom.  8,  38).  Confi¬ 
sus  sum,  inquit,  quod  neque  mors,  neque  vita'',  neque  angeli, 
neque  principatus,  neque  potestates,  neque  praesentia,  neque  fu¬ 
tura  poterunt  nos  a  caritate  Dei  divellere,  qua  nos  complectitur 
in  Christo  Jesu.  Sic  idem  apostolus  (Eph.  1,  18)  non  aliter  exi¬ 
stimat  bene  illuminari  oculos  mentis  nostrae,  nisi  cernamus  quae 
sit  spes  aeternae  haereditatis ,  ad  quam  vocati  sumus.  Et  ubique 
sic  docet,  ut  innuat  non  bene  aliter  Dei  bonitatem  a  nobis  com¬ 
prehendi  nisi  magnae  securitatis  fructum  inde  colligamus. 

17.  Atqui,  dicet  quispiam,  longe  aliud  experiuntur  fideles, 
qui  in  recognoscenda  erga  se  Dei  gratia  non  modo  inquietudine 
tentantur,  quod  saepe  illis  contingit,  sed  gravissimis  etiam  terro- 

|  ribus  interdum  quatefiunt.  Tanta  est  ad  deturbandas  eorum  men- 
l  tes  tentationum  vehementia.  Id  quod  non  satis  videtur  cum  illa 
t  fidei  certitudine  cohaerere.  Proinde  nodus  hic  solvendus  est  si 
superiorem  illam  doctrinam  stare  volumus.  Nos  certe,  dum  fidem 
I  docemus  esse  debere  certam  ac  securam ,  non  certitudinem  aliquam 
i  imaginamur,  quae  nulla  tangatur  dubitatione,  nec  securitatem  quae 
i  nulla  sollicitudine  impetatur;  quin  potius  dicimus  perpetuum  esse 
I  fidelibus  certamen  cum  sua  ipsorum  diffidentia.  Tantum  abest  ut 
I  eorum  conscientias  in  placida  aliqua  quiete  collocemus ,  quae  nul- 
|  lis  omnino  turbis  interpelletur.  Rursum  tamen,  qualemcunque  in 
modum  afflictentur,  decidere  ac  desciscere  negamus,  a  certa  illa, 
i  quam  de  misericordia  Dei  conceperunt,  fiducia.  Nullum  illustrius 
vel  magis  memorabile  exemplum  fidei  proponit  scriptura  quam  in 
Davide,  praesertim  si  continuum  vitae  cursum  spectes.  Ille  ta- 
I  men  quam  non  semper  pacato  animo  fuerit,  innumeris  querimo- 
|  niis  declarat,  ex  quibus  paucas  eligere  sufficiet.  Dum  animae 
j  suae  turbulentos  motus  exprobrat,  quid  aliud  quam  suae  ineredu- 
j  litati  succenset?  Quid  trepidas,  inquit  (Psal.  42,  6  et  43,  5), 
i  anima  mea,  et  quid  tumultuaris  intra  me?  spera  in  Deum.  Et 
ji!  certe  consternatio  illa  apertum  diffidentiae  signum  fuit,  ac  si  de- 
!  stitui  se  a  Deo  putaret.  Amplior  etiam  alibi  confessio  legitur 
::  (ibid.  31,  23),  dixi  in  mea  praecipitatione,  projectus  sum  a  con¬ 
spectu  oculorum  tuorum.  Alibi  etiam  anxia  et  misera  perplexi - 
lj  tate  secum  disceptat,  imo  de  ipsa  Dei  natura  litem  movet  (ibid. 

!  77,  10):  an  oblitus  est  misereri  Deus?  an  in  saecula  repellet? 
b  Durius  quod  sequitur:  atqui  dixi,  occidere  meum  est;  mutationes 
>j  dextrae  excelsi.  Nam  quasi  desperatus  se  ipsum  exitio  adjudicat, 
I  nec  tantum  agitari  se  dubitatione  fatetur,  sed  (quasi  in  certamine 
H  succubuerit)  nihil  sibi  facit  residuum ;  quia  Deus  ipsum  deseruerit, 
et  manum,  quae  olim  auxiliaris  erat,  converterit  ad  ipsum  per- 
I  dendum.  Quare  non  abs  re  animam  suam  hortatur  (ibid.  116,  7), 
j  ut  ad  quietem  suam  redeat,  quia  expertus  fuerat  inter  fluctus 
/  turbulentos  se  jactari.  Et  tamen,  quod  mirabile  est,  inter  istas 
I  concussiones  piorum  corda  fides  sustentat,  vereque  palmae  vicem 
I  obtinet,  ut  contra  quaelibet  onera  nitatur,  sursumque  se  attollat: 
I  sicuti  David,  quum  obrutus  videri  posset,  se  tamen  increpando 
I  ad  Deum  surgere  non  destitit.  Qui  vero  cum  propria  infirmitate 
certans  ad  fidem  in  suis  anxietatibus  contendit,  jam  magna  ex 
parte  victor  est.  Quod  ex  hac  sententia  (ibid.  27,  14)  et  simili¬ 
bus  colligere  licet:  exspecta  Jehovam;  fortis  esto,  roborabit  ille 
cor  tuum;  exspecta  Jehovam.  Se  ipsum  timiditatis  coarguit,  et 
idem  bis  repetens,  se  multis  agitationibus  subinde  obnoxium  fa¬ 
tetur  esse.  Interim  non  tantum  sibi  displicet  in  his  vitiis,  sed 
enixe  ad  correctionem  aspirat.  Certe  si  propius  justo  examine 
conferre  eum  libeat  cum  Achaz,  reperietur  magnum  discrimen. 
Mittitur  Jesaias  (7,  4  seqq.),  qui  remedium  afferat  impii  regis  et 
hypocritae  anxietati.  His  verbis  eum  alloquitur:  sis  in  custodia 
et  quiesce;  ne  formides,  etc.  Quid  ille?  Sicuti  prius  dictum 

fuerat  cor  ejus  fuisse  commotum,  sicuti  quatiuntur  arbores  sylvae  ; 
a  vento ,  licet  audita  promissione  expavescere  non  destitit.  Est 
igitur  haec  propria  infidelitatis  merces  et  poena,  sic  contremiscere 
ut  in  tentatione  se  a  Deo  avertat,  qui  sibi  januam  fide  non  ape¬ 
rit;  contra  autem  fideles,  quos  incurvat  et  fere  opprimit  tentatio- 
num  moles,  constanter,  quamvis  non  sine  molestia  et  difficultate, 
emergunt.  Et  quia  sibi  propriae  imbecillitatis  sunt  conscii,  cum 
propheta  precantur:  ne  auferas  ab  ore  meo  verbum  veritatis  us¬ 
que  valde  (Psal.  119,  43).  Quibus  verbis  docemur,  interdum  ip¬ 
sos  obmutescere,  ac  si  prostrata  esset  eorum  fides:  non  tamen  de¬ 
ficere  aut  terga  vertere,  sed  certamen  suum  persequi,  et  suam 
segnitiem  precando  acuere ,  ne  saltem  ex  indulgentia  stuporem 
contrahant. 

18.  Id  quo  intelligatur ,  necesse  est  redire  ad  illam  carnis 
et  spiritus  divisionem,  cujus  alibi  meminimus,  quae  in  hac  parte 
lucidissime  se  profert.  Sentit  ergo  in  se  divisionem  pium  pectus, 
quod  partim  ob  divinae  bonitatis  agnitionem  suavitate  perfunditur, 
partim  ob  suae  calamitatis  sensum  amaritudine  angitur;  partim  in 
evangelii  promissionem  recumbit,  partim  suae  iniquitatis  testimo¬ 
nio  trepidat;  partim  vitae  apprehensione  exsultat,  partim  mortem 
exhorrescit.  Quae  variatio  ex  fidei  imperfectione  contingit,  quando 
nunquam  tam  bene  in  praesentis  vitae  cursu  nobiscum  agitur,  ut 
omni  diffidentiae  morbo  curati  fide  toti  repleamur  et  occupemur. 
Hinc  conflictus  illi:  ubi  quae  in  reliquiis  carnis  haeret  diffidentia,  j 
ad  oppugnandam  quae  intus  concepta  est  fidem  insurgit.  Yerum 

si  in  fideli  mente  certitudo  permixta  est  dubitatione,  annon  eo 
semper  recidimus  ut  fides  non  certa  et  liquida,  sed  obscura  modo 
et  perplexa  divinae  erga  nos  voluntatis  notitia  constet?  Minime 
vero.  Neque  enim,  si  variis  cogitationibus  distrahimur,  ideo  pro¬ 
tinus  a  fide  divellimur.  Nec  si  sursum  deorsum  diffidentiae  agi-  : 
tatione  vexamur,  ideo  in  ejus  abyssum  demergimur.  Neque  si 
concutimur,  ideo  de  gradu  deturbamur.  Siquidem  istius  certami¬ 
nis  semper  hic  finis  est  quod  fides  eas  difficultates,  quibus  ita 
circumsessa  videtur  periclitari,  tandem  eluctatur. 

19.  Summa  haec  sit:  ubi  primum  vel  minima  fidei  gutta 
mentibus  nostris  instillata  est,  jam  faciem  Dei  placidam  et  sere¬ 
nam  nobisque  propitiam  contemplari  incipimus,  procul  id  quidem 
et  eminus,  sed  ita  certo  intuitu,  ut  sciamus  nos  minime  halluci- 
nari.  Quantum  deinde  proficimus,  ut  nos  assidue  proficere  decet, 
quasi  progressu  facto,  in  propiorem  ejus  conspectum  eoque  certio-  1 
rem  venimus,  et  ipsa  etiam  continuatione  familiarior  nobis  reddi- 
tur.  Ita  mentem  Dei  cognitione  illuminatam,  initio  multa  igno-  ; 
rantia  videmus  involutam  teneri,  quae  paulatim  abstergitur.  Non 
tamen  quaedam  ignorando,  aut  obscurius  id  quod  cernit  cernendo  j 
impeditur  quin  divinae  erga  se  voluntatis  perspicua  notitia  frua- 
tur,  quod  in  fide  primas  ac  potissimas  partes  tenet.  Quemadmo¬ 
dum  enim  si  quis  carcere  inclusus,  ex  angustiore  fenestra  oblique 
tantum  et  quasi  dimidiatim  emicantes  habeat  solis  radios,  libero 

i  quidem  privatur  solis  aspectu,  splendorem  tamen  non  ambiguum 
oculis  haurit,  ejusque  usum  recipit,  sic  terrei  corporis  compedi¬ 
bus  vincti,  utcunque  multa  obscuritate  undique  obumbremur,  luce 
tamen  Dei  vel  pusillum  ad  exserendam  ejus  misericordiam  irra¬ 
diante,  quantum  satis  est  ad  solidam  securitatem  illuminamur. 

20.  Utrumque  diversis  locis  apostolus  eleganter  docet.  Quum 
enim  (1  Cor.  13,  9)  ex  parte  nos  cognoscere  et  ex  parte  prophe¬ 
tare  videreque  in  aenigmate  per  speculum  tradit,  quam  tenuis  in 
praesenti  vita  illius  vere  divinae  sapientiae  portiuncula  nobis  de¬ 
tur,  indicat.  Etsi  enim  non  simpliciter  indicant  verba  illa,  im¬ 
perfectam  esse  fidem  quantisper  gemimus  sub  carnis  onere,  sed 
quod  necesse  est  nobis  assidue  discendo  exerceri,  ex  imperfectione 
nostra  contingere,  innuit  tamen  modulo  nostro  et  angustiis  quod 
immensum  est  non  posse  comprehendi.  Atque  hoc  Paulus  de  tota 
ecclesia  praedicat;  cuique  autem  nostrum  sua  ruditas  obstaculum 
et  remora  est,  ne  tam  prope  accedat  quam  opt&ndum  esset.  At 
quam  certo  et  minime  fallaci  sui  gustu  nos  afficiat  vel  exigua 
fidei  guttula,  idem  alibi  ostendit,  quum  affirmat  (2  Cor.  3,  18) 
nos  per  evangelium  revelata  facie  nulloque  objecto  velamine  glo¬ 
riam  Dei  tanta  efficacia  contemplari ,  ut  in  eandem  imaginem  trans¬ 
formemur.  In  talibus  ignorantiae  involucris  plurimum  simul  du¬ 
bitationis  et  trepidationis  implicari  necesse  est;  quum  praesertim 
cor  nostrum  suo  quodam  naturali  instinctu  ad  incredulitatem  pro¬ 
pendeat.  Huc  accedunt  tentationes,  quae  et  infinitae  numero  et 
genere  variae  magno  identidem  impetu  insiliunt.  Ipsa  praecipue 
conscientia  incumbente  peccatorum  mole  oppressa,  nunc  secum 
querulatur  ac  gemit,  nunc  se  arguit,  nunc  tacite  fremit,  nunc 
aperte  tumultuatur.  Sive  ergo  res  adversae  iram  Dei  prae  se  fe¬ 
runt,  sive  ejus  argumentum  et  materiam  conscientia  in  se  reperit, 
inde  tela  et  machinas  ad  profligandam  fidem  incredulitas  arripit; 
quae  tamen  ad  hunc  scopum  perpetuo  destinantur,  ut  Deum  no¬ 
bis  adversum  et  infensum  esse  putantes,  nec  opis  ab  ipso  quid¬ 
quam  speremus,  et  timeamus  ceu  ab  hoste  capitali. 

21.  Ad  hos  impetus  sustinendos  fides  se  verbo  Domini  ar¬ 
mat  et  munit.  Atque  ubi  insultat  hujusmodi  tentatio,  Deum  esse 
inimicum,  quia  sit  infestus:  contra  excipit,  esse  quoque,  dum  af¬ 
fligit,  misericordem;  quia  castigatio  a  dilectione  potius  quam  ira 
proveniat.  Ubi  hac  cogitatione  feritur ,  Deum  esse  iniquitatum 
vindicem,  opponit  veniam  delictis  omnibus  paratam,  quoties  ad 
Domini  clementiam  peccator  se  confert.  Ita  pia  mens,  utcunque 
miris  modis  exagitetur  ac  divexetur,  supra  omnes  tamen  difficul¬ 
tates  tandem  emergit,  nec  sibi  divinae  misericordiae  fiduciam  ex- 
cuti  unquam  patitur.  Quin  potius  quaecunque  disceptationes  eam 
exercent  et  fatigant,  in  istius  fiduciae  certitudinem  exeunt.  Hu¬ 
jus  rei  argumento  est,  quod  sancti,  dum  ultione  Dei  maxime  ur¬ 
geri  sibi  videntur,  apud  ipsum  tamen  querimonias  suas  deponunt, 
et  dum  se  minime  exauditum  iri  apparet,  eum  nihilominus  invo¬ 
cant.  Quorsum  enim  attineret  apud  eum  deplorare  a  quo  solatium 

nullum  sperarent?  eum  vero  invocare  nunquam  inducerent  in  ani¬ 
mum,  nisi  aliquid  sibi  opis  ab  eo  paratum  crederent.  Sic  disci- 
puli,  in  quibus  fidei  pusillitatem  Christus  reprehendit,  se  quidem 
perire  querebantur,  ejus  tamen  auxilium  implorabant  (Matth.  8,  25). 
Nec  vero  dum  eos  ob  pusillam  fidem  castigat,  rejicit  a  suorum 
ordine,  vel  annumerat  incredulis,  sed  ad  vitium  excutiendum  in¬ 
citat.  Ergo,  quod  jam  superius  dictum  est,  rursum  asserimus, 
fidei  radicem  nunquam  e  pio  pectore  avelli,  quin  ima  in  parte 
defixa  haereat,  utcunque  decussa  huc  aut  illuc  inclinare  videatur; 
ejus  lumen  ita  nunquam  exstingui  aut  praefocari ,  quin  saltem  ve- 
lut  sub  favilla  delitescat;  atque  hoc  documento  patefieri,  verbum, 
quod  semen  est  incorruptibile,  fructum  sui  similem  producere, 
cujus  germen  nunquam  arescit  ac  perit  in  totum.  Siquidem  quum 
haec  sit  sanctis  extrema  desperationis  materia,  manum  Dei  in 
suum  exitium ,  secundum  praesentium  rerum  aestimationem ,  sen¬ 
tire,  eo  usque  tamen  progressuram  spem  suam  Job  affirmat  (13,  15), 
ut  si  ab  eo  occidatur,  non  sit  propterea  desiturus  in  eum  sperare. 
Ita  est  sane.  Non  intus  in  cordibus  piorum  regnat  incredulitas, 
sed  foris  oppugnat;  nec  lethaliter  vulnerat  suis  telis,  sed  infestat, 
aut  certe  sic  laedit  ut  vulnus  sit  sanabile.  Eides  enim,  ut  Pau¬ 
lus  docet  (Eph.  6,  16),  nobis  pro  scuto  est;  ea  telis  opposita 
eorum  vim  sic  excipit  ut  prorsus  depellat,  vel  saltem  frangat,  ne 
ad  vitalia  penetret.  Quum  ergo  concutitur  fides,  perinde  est  ac 
si  violento  ictu  jaculi  miles  alioqui  firmus  pedem  movere  cogatur, 
et  paulum  cedere;  quum  autem  sauciatur  fides  ipsa,  perinde  est 
ac  si  clypeus  fractionem  aliquam  ex  impressione  recipiat,  sic  ta¬ 
men  ut  non  perforetur.  Semper  enim  eo  pia  mens  emerget,  ut 
cum  Davide  dicat:  si  ambulavero  in  medio  umbrae  mortis,  non 
timebo  mala,  quoniam  tu  mecum  es  (Psal.  23,  4).  Ambulare 
certe  in  caligine  mortis  est  terrificum;  nec  fieri  potest  quin  fide¬ 
les,  quantumvis  firmitudinis  habeant,  id  perhorrescant.  Sed  quo¬ 
niam  illa  cogitatio  superat,  quod  Deum  habent  praesentem,  et 
suae  saluti  consulentem,  simul  vincitur  timor  securitate.  Quan¬ 
taslibet  autem  machinas  (ut  Augustinus  ait)  adversum  nos  erigat 
diabolus,  quando  non  tenet  locum  cordis,  ubi  fides  habitat,  ejec¬ 
tus  est  foras.  Ita  si  ex  eventu  judicium  fiat,  non  tantum  ab 
omni  pugna  salvi  evadunt  fideles,  ut  paulo  post  recepto  vigore 
rursus  in  arenam  descendere  sint  parati,  sed  impletur  quod  dicit 
Joannes  in  sua  canonica  (1  Joann.  5,  4):  haec  est  victoria  quae 
vincit  mundum,  fides  vestra.  Neque  enim  tantum  in  proelio  uno, 
vel  paucis,  vel  contra  aliquem  insultum  affirmat  fore  victricem, 
sed  superiorem  toto  mundo  quamvis  millies  impetatur. 

22.  Altera  est  timoris  ac  trepidationis  species,  ex  qua  ta¬ 
men  adeo  nihil  decedit  fidei  securitati,  ut  solidius  inde  stabiliatur. 
Nempe  dum  fideles  vel  exempla  divinae  ultionis  adversus  impios 
edita  documentorum  vice  sibi  esse  cogitantes,  nec  iisdem  flagitiis 
iram  Dei  in  se  provocare  sibi  contingat,  sollicite  cavent;  vel  quum 
miseriam  suam  secum  recognoscentes  a  Domino  toti  pendere  dis- 

eunt,  sine  quo  se  quolibet  vento  fluxos  magis  et  evanidos  esse 
vident.  Nam  apostolus  (1  Cor.  10,  5  seqq.),  dum  propositis  fla¬ 
gellis,  quibus  in  israeliticum  populum  olim  Dominus  vindicarat, 
terrorem  Corinthiis  incutit,  ne  similibus  malis  se  ipsos  obstrin¬ 
gant,  eo  fiduciam  ipsorum  nihil  labefactat,  sed  torporem  carnis 
modo  excutit,  quo  fides  obrui  magis  quam  confirmari  solet.  Nec 
dum  a  Judaeorum  casu  argumentum  exhortandi  sumit,  ut  qui  stat 
videat  ne  cadat  (ibid.  12;  Eom.  11,  20),  nos  vacillare  jubet,  ac 
si  nostrae  stabilitatis  parum  certi  essemus;  sed  arrogantiam  dun- 
taxat  et  temerariam  propriae  virtutis  praefidentiam  adimit,  ne  de¬ 
pulsis  Judaeis  gentes  in  eorum  locum  receptae  ferocius  insultent. 
Quanquam  non  fideles  tantum  illic  alloquitur,  sed  oratione  sua 
hypocritas  etiam  comprehendit,  qui  externa  duntaxat  specie  glo¬ 
riabantur.  Neque  enim  singulos  homines  admonet,  sed  compara¬ 
tione  inter  Judaeos  et  gentes  posita,  postquam  illos  ostenderat 
justas  incredulitatis  et  ingratitudinis  suae  in  eo  poenas.dare  quod 
rejecti  essent,  has  etiam  hortatur  ne  superbiendo  ac  sese  efferendo 
gratiam  adoptionis  nuper  ad  se  translatam  amittant.  Quemadmo¬ 
dum  autem  in  illa  Judaeorum  rejectione  supererant  aliqui  ex  ipsis, 
qui  ab  adoptionis  foedere  minime  exciderant,  ita  poterant  aliqui 
ex  gentibus  emergere,  qui  sine  vera  fide,  tantum  stulta  carnis 
confidentia  inflarentur,  atque  ita  abuterentur  in  suam  perniciem 
Dei  benignitate.  Verum  etiamsi  electis  ac  fidelibus  hoc  dictum 
accipias,  nihil  ex  eo  sequetur  incommodi.  Aliud  enim  est  teme¬ 
ritatem,  quae  ex  carnis  reliquiis  interdum  sanctis  obrepit,  repri¬ 
mere  ne  inani  confidentia  lasciviat;  aliud  conscientiam  timore  per¬ 
cellere,  ne  plena  securitate  in  Dei  misericordia  acquiescat. 

23.  Deinde  ubi  docet  (Phil.  2,  12),  ut  cum  timore  et  tre¬ 
more  operemur  salutem  nostram,  non  aliud  exigit  nisi  ut  in  Do¬ 
mini  virtutem,  cum  multa  nostri  dejectione,  suspicere  assuesca¬ 
mus.  Enimvero  nihil  tam  nos  ad  fiduciam  certitudinemque  animi 
in  Dominum  rejiciendam  expergefacit  quam  nostri  diffidentia,  et 
concepta  ex  conscientia  nostrae  calamitatis  anxietas.  In  quem 
sensum  accipiendum  est,  quod  est  apud  prophetam  (Psal.  5,  8): 
in  multitudine  bonitatis  tuae  ingrediar  templum  tuum:  adorabo 
in  timore.  Ubi  decenter  fidei  audaciam,  quae  Dei  misericordiae 
innititur,  cum  religioso  timore  conjungit,  quo  nos  affici  necesse 
est  quoties  in  conspectum  divinae  majestatis  prodeuntes,  ex  ejus 
splendore  quanta  sit  nostra  obscoenitas  intelligimus.  Vere  etiam 
Solomo  (Prov.  28,  14),  dum  beatum  hominem  pronuntiat,  qui 
terret  assidue  cor  suum,  quoniam  induratione  in  malum  corruitur. 
At  terrorem  intelligit,  qui  nos  cautiores  reddat,  non  autem  quo 
afflicti  concidamus,  dum  scilicet  animus  in  se  confusus,  in  Deo 
se  recolligit,  in  illo  erigitur,  apud  se  ipsum  dejectus;  diffisus  sibi, 
illius  fiducia  respirat.  Proinde  nihil  obstat ,  quin  simul  et  ter¬ 
reantur  fideles,  et  securissima  consolatione  potiantur;  prout  nunc 
in  suam  vanitatem  oculos  convertunt,  nunc  in  Dei  veritatem  animi 
cogitationem  referunt.  Quomodo,  dicet  quispiam,  in  eodem  animo 

sedem  habebunt  pavor  et  fides  ?  Nempe  sicuti  ex  opposito  tor¬ 
por  et  anxietas.  Nam  quum  impii  indolentiam  sibi  accersant, 
ne  quis  timor  Dei  eos  sollicitet,  urget  tamen  eos  Dei  judicium, 
ne  assequantur  quod  appetunt.  Ita  nihil  impedit  quominus  suos 
exerceat  Deus  ad  humilitatem,  ut  fortiter  militando  sub  fraeno 
modestiae  se  cohibeant.  Atque  hoc  fuisse  apostoli  consilium  liquet 
ex  contextu,  ubi  metus  et  tremoris  causam  assignat  Dei  bene¬ 
placitum  ,  quo  dat  suis  et  bene  velle  et  strenue  prosequi.  In 
hunc  sensum  accipere  convenit  illud  prophetae  (Hos.  3,  5):  pa¬ 
vebunt  filii  Israel  ad  Deum  et  ad  bonitatem  ejus;  quia  non  so¬ 
lum  pietas  reverentiam  Dei  gignit,  sed  ipsa  dulcedo  et  suavitas 
gratiae  hominem  in  se  ipso  dejectum  timore  simul  et  admira¬ 
tione  imbuit  ut  a  Deo  pendeat,  seque  humiliter  subjiciat  ejus 
potentiae. 

24.  Neque  tamen  sic  locum  facimus  pestilentissimae  philo¬ 
sophiae,  quam  nonnulli  semipapistae  cudere  hodie  in  angulis  in¬ 
cipiunt.  Quia  enim  crassam  illam  dubitationem,  quae  in  scholis 
tradita  fuit,  tueri  nequeunt,  confugiunt  ad  aliud  commentum,  ut 
fiduciam  incredulitate  mixtam  faciant.  Quoties  in  Christum  respi¬ 
cimus,  fatentur  illic  nos  invenire  plenam  bene  sperandi  materiam: 
sed  quia  semper  indigni  sumus  illis  omnibus  bonis,  quae  in  Christo 
nobis  offeruntur,  volunt  indignitatis  nostrae  intuitu  nos  fluctuari 
et  haesitare.  In  summa,  conscientiam  sic  statuunt  inter  spem  et 
metum,  ut  per  intervalla  et  vices  huc  atque  illuc  alternet;  spem 
vero  et  metum  sic  inter  se  conferunt,  ut  illa  exoriente  hic  oppri¬ 
matur  ,  hoc  resurgente  illa  rursum  concidat.  Ita  satan ,  ubi  jam 
videt  apertas  machinas  illas  quibus  fidei  certitudinem  destruere 
antea  solitus  erat,  nunc  nihil  valere,  obliquis  cuniculis  eam  labe¬ 
facere  conatur.  Qualis  autem  erit  illa  fiducia  quae  subinde  de¬ 
sperationi  cedet?  Si  Christum,  inquiunt,  consideras,  certa  salus; 
si  ad  te  ipsum  reverteris,  certa  damnatio.  Ergo  alternis  diffiden¬ 
tiam  et  bonam  spem  in  animo  tuo  regnare  necesse  est.  Quasi 
vero  Christum,  veluti  procul  stantem,  et  non  potius  in  nobis  habi¬ 
tantem  debeamus  cogitare.  Ideo  enim  ab  ipso  salutem  exspecta¬ 
mus,  non  quia  eminus  nobis  appareat:  sed  quia  nos  corpori  suo 
insitos,  non  modo  suorum  omnium  bonorum  participes  faciat,  sed 
sui  quoque  ipsius.  Proinde  hoc  ipsorum  argumentum  sic  retor¬ 
queo.  Si  te  ipsum  consideras,  certa  damnatio ;  sed  quoniam  Chri¬ 
stus  tibi  cum  omnibus  suis  bonis  sic  communicatus  est,  ut  omnia 
ejus  tua  fiant,  ut  fias  ejus  membrum,  adeoque  unum  cum  ipso, 
justitia  ejus  tua  peccata  obruit,  salus  ejus  tuam  damnationem 
abolet,  ipse  sua  dignitate  intercedit  ne  in  conspectum  Dei  veniat 
tua  indignitas.  Sic  est  sane:  Christum  a  nobis  separare,  aut  nos 
ab  ipso,  minime  convenit:  sed  utraque  manu  fortiter  retinere 
oportet  eam  qua  se  nobis  agglutinavit  societatem.  Ita  nos  apo¬ 
stolus  instituit.  Corpus  quidem,  inquit  (Eom.  8,  10),  mortuum 
est  propter  peccatum;  sed  spiritus  Christi,  qui  in  vobis  habitat, 
vita  est  propter  justitiam.  Secundum  istorum  nugamentum  dicere 

debuerat:  Christus  quidem  vitam  apud  se  habet;  sed  vos,  ut  estis 
peccatores,  manetis  morti  et  damnationi  obnoxii.  Atqui  longe 
aliter  loquitur.  Docet  enim  eam  quam  a  nobis  meremur  dam¬ 
nationem  Christi  salute  absorptam  esse;  atque  ad  id  confirman¬ 
dum,  ea  quam  attuli  ratione  utitur:  quia  Christus  non  extra  nos 
est,  sed  in  nobis  habitat,  nec  solum  individuo  societatis  nexu 
nobis  adhaeret,  sed  mirabili  quadem  communione  in  unum  corpus 
nobiscum  coalescit  in  dies  magis  ac  magis,  donec  unum  penitus 
nobiscum  fiat.  Neque  tamen  infitior,  quod  nuper  dixi,  quasdam 
interdum  interruptiones  fidei  contingere,  prout  ejus  imbecillitas 
inter  violentos  impetus  huc  vel  illuc  flectitur.  Ita  in  densa  ca¬ 
ligine  tentationum  suffocatur  ejus  lumen.  Quidquid  tamen  acci¬ 
dat,  a  quaerendi  Dei  studio-  non  desistit. 

25.  Nec  aliter  disserit  Bernardus,  quum  hoc  argumentum 
ex  professo  tractat,  homilia  in  dedicatione  templi  quinta:  Dei, 
inquam,  beneficio  nonnunquam  de  anima  cogitans,  videor  mihi 
in  ea  veluti  duo  quaedam  contraria  invenire.  Si  ipsam,  prout  in 
se  est  et  ex  se,  intueor,  de  ea  nihil  verius  dicere  possum,  quam 
ad  nihilum  esse  redactam.  Quid  modo  necesse  est  singulas  ejus 
miserias  numerare,  quam  sit  onerata  peccatis,  offusa  tenebris,  ir¬ 
retita  illecebris,  pruriens  concupiscentiis,  obnoxia  passionibus,  im¬ 
pleta  illusionibus ,  prona  semper  ad  malum ,  in  vitium  omne  pro¬ 
clivis,  postremo  ignominiae  et  confusionis  plena?  Nimirum  si 
ipsae  quoque  justitiae  omnes  ad  lumen  veritatis  inspectae,  velut 
pannus  menstruatae  inveniuntur,  injustitiae  deinceps  quales  repu¬ 
tabuntur?  Si  lumen  quod  in  nobis  est,  tenebrae  sunt,  ipsae  te¬ 
nebrae  quantae  erunt  (Matth.  6,  23)?  Quid  igitur?  sine  dubio  va¬ 
nitati  similis  factus  est  homo ;  in  nihilum  redactus  est  homo ;  nihil 
est  homo.  Quomodo  tamen  penitus  nihil  est  quem  magnificat  Deus  ? 
Quomodo  nihil,  erga  quem  appositum  est  cor  divinum  ?  Respiremus 
fratres.  Etsi  nihil  sumus  in  cordibus  nostris,  forte  in  corde  Dei 
potest  aliquid  latere  de  nobis.  0  pater  misericordiarum,  o  pater 
miserorum,  quomodo  apponis  erga  nos  cor  tuum ?  Cor  enim  tuum, 
ubi  est  thesaurus  tuus.  Quomodo  autem  thesaurus  tuus  sumus, 
si  nihil  sumus?  Omnes  gentes  quasi  non  sint,  sic  sunt  ante  te: 
in  nihilum  reputabuntur.  Nimirum  ante  te,  non  intra  te;  sic  in 
judicio  veritatis  tuae,  sed  non  sic  in  affectu  pietatis  tuae.  Nimi¬ 
rum  vocas  ea  quae  non  sunt,  tanquam  sint,  et  non  sunt  ergo, 
quia  quae  non  sunt  vocas,  et  sunt,  quia  vocas.  Licet  enim  non 
sint,  quantum  ad  se,  apud  te  tamen  sunt,  juxta  illud  Pauli  (Rom. 
9,  12):  non  ex  operibus  justitiae,  sed  ex  vocante.  Deinde  miri¬ 
ficam  esse  hanc  connexionem  dicit  utriusque  considerationis.  Certe 
quae  inter  se  connexa  sunt,  se  invicem  non  destruunt.  Quod 
etiam  in  conclusione  apertius  declarat  his  verbis :  jam  si  utraque 
consideratione  diligenter  inspexerimus  nos  quid  sumus,  imo  in 
una  quam  nihil ,  in  altera  quam  magnificati :  puto  temperata  vi¬ 
detur  gloriatio  nostra;  sed  forsan  magis  aucta  est;  solidata  qui¬ 
dem,  ut  non  in  nobis,  sed  in  Domino  gloriemur.  Nimirum  si 

cogitamus,  si  decreverit  salvare  nos,  statim  liberabimur:  jam  in 
hoc  respirare  licet.  Sed  in  altiorem  speculam  ascendentes  quae¬ 
ramus  civitatem  Dei,  quaeramus  templum,  quaeramus  domum,  quae¬ 
ramus  sponsam.  Non  oblitus  sum;  sed  cum  metu  et  reverentia 
dico:  nos  inquam  sumus,  sed  in  corde  Dei.  Nos  sumus,  sed  il¬ 
lius  dignatione,  non  nostra  dignitate. 

26.  Porro  timor  Domini,  cujus  testimonium  passim  defertur 
sanctis  omnibus,  et  qui  alias  initium  sapientiae,  alias  sapientia  ipsa 
nuncupatur  (Psal.  111,  10;  Prov.  1,  7;  ibid.  15,  33;  Job.  28,  28), 
tametsi  unus  est,  gemino  tamen  ex  sensu  emanat.  Habet  enim  in  se 
Deus  patris  reverentiam,  et  domini.  Itaquae  qui  illum  rite  volet 
colere,  et  obedientem  illi  filium  se  praestare  et  obsequentem  ser¬ 
vum  studebit.  Obedientiam  quae  sibi-  ut  patri  redditur,  Dominus 
per  prophetam  honorem  vocat;  obsequium  quod  ut  domino  exhi¬ 
betur,  timorem.  Pilius,  inquit  (Mal.  1,  6),  honorat  patrem,  et 
servus  dominum :  si  ego  pater,  ubi  honor  ?  si  dominus,  ubi  timor  ? 
XJtcunque  autem  distinguat,  vides  ut  confundat  utrumque  simul. 
Timor  ergo  Domini,  sit  nobis  reverentia  honore  illo  et  timore 
mixta.  Nec  mirum  si  utrumque  affectum  idem  animus  recipiat. 
Nam  qui  secum  reputat  qualis  sit  nobis  pater  Deus,  satis  habet 
causae,  etiamsi  nulli  sint  inferi,  cur  ejus  offensionem  qualibet 
morte  gravius  perhorrescat.  Sed  etiam  (quae  est  ad  peccandi 
licentiam  carnis  nostrae  lascivia),  quo  eam  modis  omnibus  cohi¬ 
beamus,  arripienda  simul  est  haec  cogitatio:  Domino,  sub  cujus 
potestate  degimus,  esse  abominationi  omnem  iniquitatem;  cujus 
ultionem  non  evadent,  qui  flagitiose  vivendo  ejus  iram  adversum 
se  provocarint. 

27.  Quod  autem  Joannes  dicit  (1  Joann.  4,  18),  timorem 
non  esse  in  caritate,  sed  perfectam  caritatem  expellere  foras  ti¬ 
morem,  quoniam  timor  poenam  habet,  nihil  istis  repugnat.  De 
terrore  enim  incredulitatis  loquitur,  a  quo  longe  differt  iste  fidelium 
timor.  Neque  enim  Deum  timent  impii,  quod  in  ejus  offensionem 
incurrere  vereantur,  siquidem  impune  id  possent,  sed  quia  vin¬ 
dictae  potentia  esse  armatum  sciunt,  ad  auditum  irae  ejus  horrore 
concutiuntur.  Ac  iram  quoque  sic  timent,  quia  sibi  imminere 
arbitrantur,  quia  singulis  momentis  exspectant  dum  in  caput  suum 
corruat.  Fideles  autem,  ut  dictum  est,  et  offensam  plus  quam 
poenam  timent,  nec  timore  poenae  perturbantur,  ac  si  cervicibus 
suis  impenderet;  sed  cautiones  redduntur  ne  ipsam  accersant. 
Sic  apostolus,  dum  fideles  alloquitur:  nolite  falli,  inquit;  propter 
hoc  venit  ira  Dei  in  filios  diffidentiae  (Eph.  5,  6 ;  Coi.  3,  6).  Non 
minatur  in  ipsos  descensuram;  sed  admonet,  ut  impiis  ob  ea  quae 
recensuerat  flagitia  iram  Domini  praeparatam  cogitent,  ne  et  ipsi 
eam  experiri  velint.  Quanquam  raro  contingit  ut  solis  et  simpli¬ 
cibus  minis  expergefiant  reprobi;  quin  potius  jam  sua  duritie 
tardi  et  hebetes,  quoties  verbis  fulminat  Deus  e  coelo,  ad  con¬ 
tumaciam  se  obdurant;  sed  manu  ejus  percussi  timere,  velint  no¬ 
lint,  coguntur.  Timorem  hunc  vulgo  servilem  vocant,  et  ingenuo 

voluntarioque  opponunt,  qui  filios  decet.  Alii  mediam  speciem 

I  subtiliter  interserunt:  quia  servilis  ille  et  coactus  affectus  animos 
interdum  subigit,  ut  ad  timorem  Dei  sponte  accedant. 

28.  Jam  in  divina  benevolentia,  quam  respicere  dicitur 
fides ,  intelligimus  salutis  ac  vitae  aeternae  possessionem  obtineri. 
Nam  si,  Deo  propitio,  nihil  boni  deesse  potest,  abunde  nobis 
sufficit  ad  salutis  certitudinem,  ubi  suae  dilectionis  ipse  nos  cer- 
[  tiores  facit.  Ostendat  faciem  suam,  inquit  propheta  (Psal.  80,4), 
et  salvi  erimus.  Unde  hanc  salutis  nostrae  summam  statuunt 
scripturae,  quod  abolitis  inimicitiis  omnibus  in  gratiam  nos  rece¬ 
pit  (Eph.  2,  14).  Quo  scilicet  innuunt,  Deo  nobis  reconciliato, 
nihil  manere  periculi  quin  omnia  nobis  bene  succedant.  Quare 
fides,  dilectione  Dei  apprehensa,  promissiones  habet  vitae  prae¬ 
sentis  et  futurae,  solidamque  bonorum  omnium  securitatem:  sed 
qualis  e  verbo  percipi  potest.  Neque  enim  vitae  hujus  aut  lon¬ 
gitudinem,  aut  honorem,  aut  opes  sibi  certo  fides  promittit  (quando 
j  nihil  horum  uobis  esse  constitutum  voluit  Dominus),  sed  hac  cer¬ 
titudine  contenta  est,  utcunque  nos  multa  deficiant,  quae  ad  vi¬ 
tae  hujus  subsidium  pertinent,  Deum  tamen  nunquam  defuturum. 
Praecipua  autem  ejus  securitas  in  futurae  vitae  exspectatione  re¬ 
sidet,  quae  extra  dubium  per  Dei  verbum  posita  est.  Quaecun¬ 
que  tamen  in  terra  miseriae  et  calamitates  eos  maneant  quos  sua 
dilectione  complexus  est  Deus,  impedire  nequeunt  quin  ejus  be¬ 
nevolentia  plena  sit  felicitas.  Proinde,  quum  summam  beatitu- 
dinis  vellemus  exprimere,  Dei  gratiam  posuimus:  e  qua  scaturi¬ 
gine  universae  bonorum  species  nobis  profluunt.  Atque  id  passim 
observare  in  scripturis  licet,  nos  ad  Domini  caritatem  revocari 
quoties  non  de  aeterna  modo  salute,  sed  quolibet  bono  nostro 
agitur.  Qua  ratione  David  canit  (Psal.  63,  4),  divinam  bonita¬ 
tem,  dum  in  pio  corde  sentitur,  vita  ipsa  esse  suaviorem  et  opta¬ 
biliorem.  Denique,  si  nobis  affluant  omnia  pro  voto,  de  amore 
autem  Dei  vel  odio  incerti  simus,  maledicta  erit  ac  proinde  misera 
nostra  felicitas.  Quod  si  affulgeat  paterna  Dei  facies,  ipsae  quo¬ 
que  miseriae  beatae  erunt,  quia  vertentur  in  salutis  adjumenta. 
Sicuti  Paulus  (Pom.  8,  35)  res  omnes  adversas  accumulans,  glo¬ 
riatur  tamen ,  per  illas  nos  ab  amore  Dei  non  disjungi ;  et  in 
suis  precationibus  semper  incipit  a  Dei  gratia,  unde  manat  omnis 
prosperitas.  Similiter  David  (Psal.  23,  4)  cunctis  terroribus,  qui 
nos  turbant,  opponit  solum  Dei  favorem.  Si  ambulavero  in  me¬ 
dio  umbrae  mortis,  inquit,  non  timebo  mala,  quoniam  tu  mecum 
es.  Et  sentimus  semper  animos  nostros  vacillare,  nisi  Dei  gratia 
contenti  pacem  suam  in  ea  quaerunt,  et  penitus  infixum  habent, 
quod  dicitur  in  Psalmo  (33,  12):  beatus  populus  cujus  Jehova 
est  Deus,  et  gens  quam  elegit  in  haereditatem  sibi. 

29.  Eidei  fundamentum  facimus  gratuitam  promissionem,  quod 
in  ipsa  proprie  fides  consistat.  Tametsi  enim  Deum  per  omnia 
veracem  esse  statuat,  sive  jubeat,  sive  prohibeat,  sive  promittat, 
sive  minetur;  jussa  etiam  ejus  obedienter  excipiat,  interdicta  oh" 

servet,  ad  minas  animadvertat:  proprie  tamen  a  promissione  in¬ 
cipit,  in  ipsa  constat,  in  ipsam  desinit.  Yitam  enim  in  Deo  quae¬ 
rit,  quae  non  in  mandatis,  aut  poenarum  edictis,  sed  misericor¬ 
diae  promissione  reperitur,  eaque  nonnisi  gratuita;  quoniam  con- 
ditionalis,  qua  ad  opera  nostra  remittimur,  non  aliter  vitam  pro¬ 
mittit,  quam  si  perspiciamus  esse  in  nobis  sitam.  Ergo,  nisi 
fidem  tremere  ac  vacillare  volumus,  illam  salutis  promissione  ful¬ 
ciamus  oportet,  quae  a  Domino  ultro  ac  liberaliter,  potiusque 
miseriae  nostrae  quam  dignitatis  respectu  offeratur.  Quare  apostolus 
(Rom.  10,  8)  hoc  evangelio  testimonium  defert,  quod  sit  verbum 
fidei ;  legis  tum  praeceptis ,  tum  promissionibus  adimit ,  quando 
nihil  est  quod  fidem  stabilire  queat,  nisi  liberalis  illa  legatio  qua 
sibi  Deus  mundum  reconciliat.  Inde  et  apud  eundem  crebra  fidei 
et  evangelii  correlatio,  dum  evangelii  ministerium  sibi  commissum 
docet  in  fidei  obedientiam;  illud  esse  virtutem  Dei,  in  salutem 
omni  credenti;  in  illo  revelari  Dei  justitiam  ex  fide  in  fidem 
(Rom.  1,  5  et  16  seq.).  Nec  mirum;  siquidem,  quum  evangelium 
sit  reconciliationis  ministerium  (2  Cor.  5,  18),  nullum  aliud  satis 
firmum  divinae  erga  nos  benevolentiae  testimonium  exstat,  cujus 
agnitionem  fides  requirit.  Quum  ergo  fidem  gratuitae  promissioni 
inniti  oportere  dicimus,  non  negamus  quin  Dei  verbum  omni  ex 
parte  amplectantur  et  suscipiant  fideles,  sed  misericordiae  promis¬ 
sionem  fidei  in  proprium  scopum  destinamus.  Quemadmodum  ju¬ 
dicem  et  ultorem  scelerum  Deum  debent  quidem  agnoscere  fide¬ 
les,  et  tamen  in  ejus  clementiam  proprie  intuentur;  quando  talis 
considerandus  illis  describitur,  qui  benevolus  sit  et  misericors, 
procul  ira,  multus  bonitate,  suavis  universis,  super  omnia  opera 
sua  misericordiam  suam  effundens  (Psal.  86,  5  et  103,  8  et  145,  8).  | 

30.  Nec  vero  Pighii  aut  similium  canum  latratus  moror, 
dum  hanc  restrictionem  exagitant,  quasi  fidem  lacerando  frustum 
unum  arripiat.  Eateor,  ut  jam  dixi,  generale  fidei  objectum  (ut 
loquuntur)  esse  Dei  veritatem,  sive  minetur,  sive  spem  faciat 
gratiae.  Quare  apostolus  (Hebr.  11,  7)  fidei  hoc  adscribit,  quod 
Noe  mundi  interitum,  quum  nondum  videbatur,  timuerit.  Si  ti¬ 
mor  imminentis  poenae  fidei  fuit  opus ,  non  debent  minae  ab  ejus 
definitione  excludi.  Hoc  quidem  verum  est:  sed  nos  immerito 
gravant  calumniatores,  ac  si  negaremus,  fidem  habere  respectum 
ad  omnes  verbi  Dei  partes.  Tantum  enim  indicare  haec  duo  vo¬ 
lumus,  nunquam  scilicet  ipsam  consistere,  donec  ad  gratuitam  pro¬ 
missionem  pervenerit;  deinde  non  aliter  nos  per  ipsam  conciliari 
Deo ,  nisi  quia  nos  Christo  copulat.  IJtrumque  notatu  dignum. 
Eidem  quaerimus  quae  Dei  filios  a  reprobis  discernat,  et  fideles 
ab  incredulis.  Si  quis  Deum  et  juste  praecipere  quidquid  prae¬ 
cipit  et  vere  minari  credat,  an  propterea  fidelis  vocabitur?  Nihil 
minus.  Eirmus  ergo  fidei  status  non  erit,  nisi  in  Dei  misericor¬ 
dia  sistatur.  Jam  quorsum  de  fide  disputamus  ?  nonne  ut  tenea¬ 
mus  viam  salutis?  Quomodo  autem  fides  salvifica,  nisi  quatenus 
nos  in  Christi  corpus  inserit?  Nihil  ergo  absurdi  si  in  definitione 

praecipuum  ejus  effectum  ita  urgemus,  et  loco  differentiae  subji¬ 
cimus  generi  notam  illam  quae  fideles  ab  incredulis  separat.  De- 
!  nique  nihil  habent  in  hac  doctrina  malevoli  quod  carpant,  quin 
Paulum  nobiscum  involvant  in  eandem  reprehensionem,  qui  evan- 
.!  gelium  proprie  appellat  fidei  sermonem  (Rom.  10,  8). 

31.  Hinc  vero  rursum  colligimus  quod  ante  expositum  fuit, 
non  minus  verbo  opus  habere  fidem  quam  fructum  viva  radice 
arboris:  quia  non  alii,  teste  Davide  (Psal.  9,  11),  sperare  in  Deo 
possunt,  nisi  qui  noverunt  nomen  ejus.  Haec  autem  cognitio  ex 
cujusque  imaginatione  non  est,  sed  quatenus  Deus  ipse  suae  boni¬ 
tatis  testis  est.  Quod  idem  propheta  alibi  confirmat  (ibid.  119, 
41):  salus  tua  secundum  eloquium  tuum.  Item:  speravi  in  verbo 
tuo,  salvum  me  fac.  Ubi  notanda  est  fidei  ad  verbum  relatio, 
deinde  salutis  consequentia.  Neque  tamen  interea  potentiam  Dei 
excludimus,  cujus  intuitu  nisi  se  fides  sustentet,  nunquam  Deo 
tribuet  suum  honorem.  Videtur  Paulus  (Rom.  4,  21)  frigidum 
quiddam  aut  vulgare  referre  de  Abraham:  quod  crediderit  Deum, 
qui  benedictum  semen  ei  promiserat,  potentem  esse.  Item  alibi 
(2  Tim.  1,  12)  de  se  ipso:  scio  cui  crediderim,  et  certus  sum 
quod  potens  sit  depositum  meum  servare  in  diem  illum.  Verum 
si  quisque  secum  expendat  quot  identidem  dubitationes  de  virtute 
Dei  obrepant,  satis  agnoscet,  qui  eam  magnifaciunt  ut  digna  est, 
non  parvos  fecisse  progressus  in  fide.  Fatebimur  omnes  Deum 
posse  quidquid  vult:  sed  dum  nos  metu  consternat  et  horrore  at¬ 
tonitos  reddit  minima  quaeque  tentatio,  hinc  palam  est  nos  de¬ 
rogare  potentiae  Dei  cui  praeferimus  quae  contra  ejus  promissio¬ 
nes  minatur  satan.  Haec  ratio  est  cur  Jesaias,  dum  salutis  cer¬ 
titudinem  vult  imprimere  cordibus  populi,  tam  magnifice  de  immensa 
Dei  virtute  disserat.  Videtur  saepe,  ubi  sermonem  exorsus  est  de 
spe  veniae  et  reconciliationis,  alio  digredi,  et  vagari  per  longas  et 
supervacuas  ambages,  commemorans  quam  mirabiliter  Deus  coeli 
et  terrae  machinam  cum  toto  naturae  ordine  gubern^.  Nihil 
tamen  est  quod  non  circumstantiae  praesenti  serviat:  quia  nisi 
virtus  Dei,  qua  potest  omnia,  oculis  nostris  occurrat,  verbum 
aures  maligne  admittent,  vel  non  aestimabunt  justo  pretio.  Adde 
quod  effectualis  potentia  hic  notatur:  quia  pietas,  ut  alibi  visum 
fuit,  Dei  potentiam  semper  ad  usum  et  opus  accommodat;  prae¬ 
sertim  opera  Dei  sibi  proponit,  quibus  se  patrem  esse  testatus 
est.  Hinc  illa  tam  crebra  in  scripturis  redemptionis  memoria, 
ex  qua  discere  poterant  Israelitae,  Deum,  qui  semel  autor  fuerat 
salutis,  aeternum  fore  ejus  custodem.  Suo  etiam  exemplo  nos 
admonet  David,  quae  privatim  singulis  beneficia  contulit  Deus, 
ad  coufirmationem  fidei  ejus  in  posterum  valere;  imo  ubi  dese¬ 
ruisse  nos  videtur,  sensus  nostros  longius  extendere  convenit,  ut 
vetusta  ejus  beneficia  nos  erigant,  sicuti  alio  Psalmo  (143,  5)  di¬ 
citur:  memor  fui  dierum  antiquorum;  meditatus  sum  in  cunctis 
operibus  tuis,  etc.  Item  (ibid.  77,  11):  recordabor  operum  Do¬ 
mini  ,  et  mirabilium  ejus  ab  initio.  Sed  quia  sine  verbo  evanidum 

est  quidquid  concipimus  de  potentia  Dei  et  operibus ,  non  temere 
asserimus  nullam  esse  fidem  donec  gratiae  suae  testimonio  prae¬ 
luceat  Deus.  Posset  liic  tamen  moveri  quaestio,  quid  de  Sara 
et  Rebecca  sentiendum  sit ,  quarum  utraque  fidei  zelo ,  ut  vide¬ 
tur,  impulsa,  extra  verbi  fines  egressa  est.  Sara  quum  arderet 
desiderio  promissae  sobolis,  ancillam  suam  marito  supposuit.  Quin 
multis  modis  peccaverit  negandum  non  est;  sed  hoc  vitium  nunc 
attingo,  quod  zelo  suo  abrepta  se  intra  verbi  Dei  metas  non  con¬ 
tinuit.  Certum  tamen  est,  desiderium  illud  a  fide  profectum  esse. 
Rebecca  oraculo  certior  facta  de  electione  filii  sui  Jacob,  ejus 
benedictionem  malo  artificio  procurat,  maritum  suum  gratiae  Dei 
testem  ac  ministrum  decipit,  filium  suum  cogit  mentiri,  variis 
fraudibus  et  imposturis  corrumpit  Dei  veritatem.  Denique  ludi¬ 
brio  exponens  illius  promissionem,  quantum  in  se  est  eam  abolet. 
Neque  tamen  hoc  opus,  quamlibet  vitiosum  et  reprehensione 
dignum,  fide  vacuum  fuit:  quia  superare  multa  offendicula  necesse 
fuit  ut  tantopere  appeteret,  quod  sine  spe  terrenae  utilitatis  in¬ 
gentibus  molestiis  et  periculis  refertum  erat.  Sicuti  sanctum  pa¬ 
triarcham  Isaac  non  omnino  fide  privabimus,  eo  quod  admonitus 
eodem  oraculo  de  honore  ad  minorem  filium  translato,  non  de¬ 
sinit  tamen  propensus  esse  in  primogenitum  suum  Esau.  Docent 
certe  haec  exempla ,  errores  saepe  fidei  esse  permixtos ;  sic’  tamen 
ut  primatum  semper  teneat  illa,  ubi  vera  est.  Sicuti  enim  Re- 
beccae  particularis  error  non  irritum  benedictionis  effectum  red¬ 
didit,  sic  neque  fidem  quae  generaliter  dominata  est  in  ejus  animo, 
principiumque  et  causa  fuit  illius  actionis.  In  eo  nihilominus 
prodidit  Rebecca  quam  lubricus  sit  humanae  mentis  flexus  simul 
ac  vel  tantillum  sibi  permittit.  Etsi  autem  defectus  et  imbecil¬ 
litas  fidem  obscurat,  non  tamen  exstinguit;  interim  nos  admonet 
quam  sollicite  pendere  oporteat  ex  ore  Dei,  et  simul  confirmat 
quod  docuimus,  fidem  nisi  verbo  suffultam  effluere;  sicuti  et 
Sarae  et  Isaac  et  R.ebeccae  evanuissent  animi  in  obliquis  suis 
deflexionibus,  nisi  arcano  Dei  fraeno  in  verbi  obedientia  retenti 
essent. 

32.  Rursum  non  sine  causa  in  Christo  promissiones  omnes 
concludimus,  quando  et  ejus  agnitione  totum  evangelium  aposto¬ 
lus  (Rom.  1,  17)  concludit,  et  alibi  docet,  quotquot  sunt  Dei 
promissiones,  in  ipso  esse  etiam  et  amen  (2  Cor.  1,  20).  Cujus 
rei  in  promptu  est  ratio.  Si  quid  enim  pollicetur  Deus,  eo  be¬ 
nevolentiam  suam  testatur,  ut  nulla  sit  ejus  promissio,  quae  non 
sit  dilectionis  testimonium.  Nec  refert  quod  ingentibus  atque  as¬ 
siduis  divinae  largitatis  beneficiis  dum  impii  cumulantur,  eo  gra¬ 
viori  judicio  sese  induunt.  Quum  enim  ea  sibi  e  Domini  manu 
provenire  nec  cogitent,  nec  agnoscant,  aut  si  quando  agnoscant, 
ejus  tamen  bonitatem  nequaquam  apud  se  reputent,  non  possunt 
inde  magis  de  ejus  misericordia  edoceri  quam  brutae  pecudes, 
quae  pro  conditionis  suae  modo ,  eundem  liberalitatis  fructum  re¬ 
cipiunt,  neque  tamen  prospiciunt.  Nihilo  magis  obstat  quod  de- 

stinatas  plerumque  sibi  promissiones  respuendo  ultionem  hac  oc¬ 
ii  casione  majorem  sibi  accersunt.  Quanquam  enim  tum  se  demum 
profert  promissionum  efficacia  ubi  fidem  apud  nos  invenerunt,  vis 
tamen  ac  proprietas  earum  nostra  infidelitate  aut  ingratitudine 
nunquam  exstinguitur.  Ergo  quum  Dominus  suis  promissionibus, 

•  non  ad  percipiendos  modo  suae  benignitatis  fructus  sed  etiam 
I  cogitandos,  hominem  invitet,  suam  illi  dilectionem  simul  declarat. 
3  Unde  huc  redeundum  est,  promissionem  quamlibet  esse  divinae 
|  erga  nos  dilectionis  testificationem.  Atqui  extra  controversiam 
est,  neminem  a  Deo  extra  Christum  diligi.  Ille  est  filius  dilectus 
|  in  quo  residet  et  acquiescit  amor  patris  (Matth.  3,  17  et  17,  5), 
et  ad  nos  deinde  ab  eo  se  diffundit:  sicut  docet  Paulus  (Eph. 
1,  6),  nos  gratiam  adeptos  esse  in  dilecto.  Ipso  igitur  interce¬ 
dente,  ad  nos  derivetur  ac  perveniat  oportet.  Proinde  apostolus 
p  alibi  pacem  nostram  ipsum  vocat,  alibi  ceu  vinculum  proponit, 
quo  paterna  pietate  Deus  nobiscum  devinciatur  (Eph.  2,  1 4 ;  Pom. 

|  8,  3).  Consequitur,  in  illum  conjiciendos  esse  oculos,  quoties 

j  ulla  promissio  nobis  offertur;  nec  absurde  a  Paulo  doceri,  in  ipso 
confirmari  et  adimpleri  quaecunque  sunt  Dei  promissiones  (Pom. 
15,  8).  Pepugnant  exempla  quaedam:  neque  enim  vel  Naaman 
Syrum,  quum  de  modo  rite  colendi  Dei  sciscitaretur  ex  propheta, 

'  de  mediatore  edoctum  fuisse  credibile  est;  laudatur  tamen  ejus 
pietas.  Cornelius  homo  gentilis  et  romanus  vix  tenere  potuit, 

Iquod  non  omnibus  Judaeis  cognitum  erat,  et  quidem  obscure; 
eleemosynae  tamen  ejus  et  preces  gratae  fuerunt  Deo  (Act.  10,  31), 
et  sacrificia  Naaman,  prophetae  responso  probata  (2Peg.  5,  17  seqq.), 
quod  neuter  potuit  consequi  nisi  fide.  Similes  eunuchi  ratio  ad 
quem  delatus  est  Philippus,  qui  nisi  fide  aliqua  praeditus  non 
sumpsisset  longi  ac  difficilis  itineris  laborem  et  sumptus  adoraudi 
causa  (Act.  8,  27  seqq.).  Videmus  tamen  ut  interrogatus  a  Phi¬ 
lippo  suam  de  mediatore  inscitiam  prodat.  Et  quidem  fateor  ali¬ 
qua  ex  parte  implicitam  fuisse  eorum  fidem,  non  modo  quoad 
Christi  personam,  sed  quoad  virtutem  et  munus  a  patre  injunctum. 
Interea  certum  est ,  principiis  fuisse  imbutos  quae  gustum  aliquem 
Christi,  licet  tenuem,  darent.  Neque  hoc  novum  videri  debet: 
quia  neque  eunuchus  cx  longinqua  regione  ad  Deum  incognitum 
properasset  Jerosolymam,  et  Cornelius,  judaicam  religionem  semel 
amplexus ,  tantum  temporis  non  transegit ,  quin  rudimentis  verae 
doctrinae  assuesceret.  Quod  ad  Naaman  spectat,  nimis  absurdum 
fuisset,  quum  de  rebus  minutis  ei  praeciperet  Elisaeus,  tacuisse 
de  praecipuo  capite.  Quamvis  ergo  obscura  inter  ipsos  esset 
Christi  cognitio,  nullam  tamen  fuisse  consentaneum  non  est:  quia 
legis  sacrificiis  se  exercebant,  quae  a  fine  ipso,  hoc  est  Christo, 
discerni  oportuit  ab  adulterinis  gentium  sacrificiis. 

33.  Atque  haec  quidem  nuda  externaque  verbi  Dei  demon¬ 
stratio  abunde  ad  fidem  faciendam  sufficere  debebat,  nisi  caecitas 
pervicaciaque  nostra  impediret.  Verum  (quae  mentis  nostrae  ad 
vanitatem  est  propensio)  Dei  veritati  nunquam  adhaerere  potest; 

quae  hebetudo  est,  ad  ejus  lucem  semper  caecutit.  Proinde,  sine 
spiritus  sancti  illuminatione,  yerbo  nihil  agitur.  Unde  etiam  li¬ 
quet  fidem  humana  intelligentia  multo  superiorem  esse.  Nec  satis 
fuerit  mentem  esse  Dei  spiritu  illuminatum,  nisi  et  ejus  virtute 
cor  obfirmetur  ac  fulciatur.  In  quo  tota  terra  Scholastici  ab¬ 
errant,  qui  in  fidei  consideratione  nudum  ac  simplicem  ex  notitia 
assensum  arripiunt,  praeterita  cordis  fiducia  et  securitate.  Ergo 
singulare  Dei  donum  utroque  modo  est  fides ,  et  quod  mens  ho¬ 
minis  ad  degustandam  Dei  veritatem  purgatur,  et  quod  animus 
ea  stabilitur.  Neque  enim  fidei  tantum  inchoator  est  spiritus,  sed 
per  gradus  eam  auget,  donec  ea  nos  in  regnum  coeleste  perducat. 
Egregium,  inquit  Paulus  (2  Tim.  1,  14),  depositum  servato,  per 
spiritum  sanctum  qui  habitat  in  nobis.  Quomodo  autem  spiritum, 
ex  auditu  fidei  donari  tradat  Paulus  (Gal.  3,  2),  nullo  negotio 
expedire  licet.  Si  unum  duntaxat  esset  spiritus  donum,  absurde 
spiritum  effectum  fidei  dixisset ,  qui  autor  est  et  causa ;  sed  quum 
dona  praedicet  quibus  ornat  Deus  ecclesiam  suam,  et  per  fidei 
incrementa  ad  perfectionem  deducit,  non  mirum  est  si  ea  fidei 
ascribat,  quae  ad  ea  recipienda  nos  comparat.  Habetur  id  qui¬ 
dem  paradoxotaton ,  quum  dicitur  neminem,  nisi  cui  donatum  sit, 
posse  in  Christum  credere;  sed  ideo  partim  quod  non  animad¬ 
vertunt  vel  quam  recondita  sit  ac  sublimis  coelestis  sapientia,  vel 
quanta  sit  in  percipiendis  Dei  mysteriis  humana  hebetudo,  partim 
quod  ad  firmam  illam  stabilemque  cordis  constantiam ,  hoc  est, 
praecipuam  fidei  partem,  non  respiciunt. 

34.  Atqui  si  humanae  voluntatis  (ut  Paulus  condonatur) 
nemo  est  testis  nisi  spiritus  hominis  qui  in  ipso  est  (1  Cor.  2,  11), 
divinae  voluntatis  qui  certus  esset  homo  ?  Et  si  Dei  veritas  apud 
nos  in  iis  quoque  rebus  vacillat  quas  oculo  praesenti  intuemur, 
qui  firma  stabilisque  foret,  ubi  Dominus  ea  pollicetur  quae  nec 
oculus  videt,  nec  ingenium  capit?  Adeo  autem  hic  consternatur 
et  deficit  humana  perspicacia,  ut  primus  in  Domini  schola  pro- 
ficendi  gradus  sit,  ab  ea  deficere.  Nam  ea,  ceu  objecto  velamine, 
impedimur  quominus  assequamur  Dei  mysteria,  quae  non  reve¬ 
lantur  nisi  parvulis  (Matth.  11,  25;  Luc.  10,  21;  Matth.  16,  17). 
Neque  enim  caro  et  sanguis  revelat,  nec  animalis  homo  percipit 
ea  quae  sunt  spiritus  (1  Cor.  2,  14),  quin  potius  stultitia  est  illi 
Dei  doctrina,  quia  spiritualiter  dijudicanda  est.  Necessariae  ergo 
sunt  spiritus  sancti  suppetiae,  vel  potius  vis  ejus  sola  hic  viget. 
Nemo  est  hominum  qui  sensum  Dei  noverit,  aut  consiliarius  ejus 
fuerit  (Rom.  11,  33;  1  Cor.  2,  10.  16);  sed  spiritus  omnia  scru¬ 
tatur  ,  etiam  profunda  Dei :  per  quem  fit  ut  mentem  Christi  tenea¬ 
mus.  Nemo  potest  venire  ad  me,  inquit  (Joann.  6,  44),  nisi 
pater,  qui  misit  me,  traxerit  eum.  Omnis  ergo,  qui  audivit  a 
patre  et  didicit,  venit.  Non  quod  patrem  viderit  quisquam,  nisi 
is  qui  est  a  Deo  missus.  Quemadmodum  ergo  nisi  spiritu  Dei 
tracti,  accedere  ad  Christum  nequaquam  possumus,  ita  ubi  trahi¬ 
mur,  mente  et  animo  evehimur  supra  nostram  ipsorum  intelligen- 

tiam.  Nam  ab  eo  illustrata  anima  novam  quasi  aciem  sumit,  qua 
coelestia  mysteria  contempletur,  quorum  splendore  ante  in  se  ipsa 
perstringebatur.  Atque  ita  quidem  spiritus  sancti  lumine  irra¬ 
diatus  hominis  intellectus  tum  vere  demum  ea  quae  ad  regnum 
Dei  pertinent  gustare  incipit,  antea  prorsus  ad  ea  delibanda  fa¬ 
tuus  et  insipidus.  Quamobrem  Christus  regni  sui  mysteria  duobus 
discipulis  praeclare  edisserens,  nihil  tamen  proficit,  donec  sensum 
illis  aperit,  ut  intelligant  scripturas  (Luc.  24,  27  et  45).  Sic 
edoctis  divino  ejus  ore  apostolis  spiritus  tamen  veritatis  mitten¬ 
dus  est,  qui  ipsorum  mentibus  eandem  instillet  doctrinam  quam 
auribus  usurpaverant  (Joann.  16,  13).  Verbum  quidem  Dei  in¬ 
star  solis  est  omnibus  affulgentis  quibus  praedicatur;  sed  nullo 
cum  fructu  inter  caecos.  Nos  autem  natura  caeci  sumus  omnes 
hac  in  parte;  proinde  in  mentem  penetrare  nequit,  nisi  interiore 
illo  magistro  spiritu  per  suam  illuminationem  aditum  faciente. 

35.  Alibi  quum  de  naturae  corruptione  tractandum  fuit, 
plenius  ostendimus  quam  non  sint  idonei  homines  ad  credendum. 
Itaque  non  fatigabo  lectores  eadem  repetendo.  Sufficiat  spiritum 
fidei  vocari  a  Paulo  (2  Cor.  4,  13)  fidem  ipsam,  qua  donamur  a 
spiritu,  non  autem  quam  naturaliter  habeamus.  Ideo  precatur 
ut  in  Thessalonicensibus  impleat  Deus  omne  beneplacitum  suum 
et  opus  fidei  in  virtute  (2  Thess.  1,  11).  Ubi  fidem  vocans  opus 
■Dei,  et  loco  epitheti  insigniens,  appositive  vocans  beneplacitum, 
negat  esse  ex  proprio  hominis  motu ;  neque  eo  contentus  ad¬ 
jungit,  specimen  esse  virtutis  divinae.  Ad  Corinthios  (1  Cor.  2,  4), 
ubi  fidem  non  pendere  ex  sapientia  hominum  dicit,  sed  funda¬ 
tam.  esse  in  potentia  spiritus,  loquitur  quidem  de  externis  mira¬ 
culis;  sed  quia  ad  eorum  aspectum  caecutiunt  reprobi,  comprehen¬ 
dit  etiam  interius  illud  sigillum,  cujus  alibi  meminit.  Ac  quo 
magis  in  tam  praeclaro  dono  suam  liberalitatem  illustret  Deus, 
non  omnes  eo  promiscue  dignatur,  sed  singulari  privilegio  im¬ 
pertit  quibus  vult.  Cujus  rei  ante  citavimus  testimonia.  Quorum 
fidus  interpres  Augustinus1)  exclamat,  ut  servator  doceret  ipsum 
quoque  credere  doni  esse,  non  meriti.  Nemo,  inquit,  venit  ad 
me  nisi  pater  meus  traxerit  eum,  et  cui  datum  fuerit  a  patre  meo 
(Joann.  6,  44).  Mirum  est  quod  duo  audiunt:  unus  contemnit, 
alter  ascendit.  Qui  contemnit,  imputet  sibi;  qui  ascendit,  non 
arroget  sibi.  Alio  loco:  quare  uni  datum  est,  non  alteri?  Non 
me  piget  dicere,  hoc  est  profundum  crucis.  De  profundo  nescio 
quo  judiciorum  Dei,  quae  perscrutari  non  possumus,  procedit 
omne  quod  possumus.  Quod  possum,  video:  unde  possum,  non 
video,  nisi  quia  hactenus  video ,  a  Deo  esse.  Quare  autem  illum, 
et  non  illum?  multum  est  ad  me;  abyssus  est,  profundum  crucis. 
Admiratione  exclamare  possum ,  non  disputatione  monstrare.  Huc 
redit  summa,  Christum,  ubi  nos  in  fidem  illuminat  spiritus  sui 


1)  Aug.  de  verbis  apost.  libr.  2. 
Calvini  Institutio  I. 

virtute,  simul  inserere  in  corpus  suum,  ut  fiamus  bonorum  om¬ 
nium  participes. 

36.  Eestat  deinde  ut  quod  mens  hausit,  in  cor  ipsum  trans¬ 
fundatur.  Neque  enim  si  in  summo  cerebro  volutatur  Dei  ver¬ 
bum,  fide  perceptum  est;  sed  ubi  in  imo  corde  radices  egit,  ut 
ad  sustinendas  repellendas  que  omnes  tentationum  machinas  in¬ 
victum  sit  propugnaculum.  Quod  si  veram  mentis  intelligentiam 
ejus  illuminationem  esse  verum  est,  in  tali  cordis  confirmatione 
multo  evidentius  ejus  virtus  apparet:  quo  scilicet  et  major  est 
cordis  diffidentia  quam  mentis  caecitas,  et  animum  securitate  in¬ 
strui,  quam  mentem  cognitione  imbui  difficilius  est.  Proinde  spi¬ 
ritus  sigilli  vice  fungitur,  ad  eas  ipsas  promissiones  in  cordibus 
nostris  obsignandas,  quarum  certitudinem  prius  mentibus  impressit; 
atque  ad  confirmandas  et  constituendas  arrhae  locum  tenet.  Post¬ 
quam  credidistis,  inquit  apostolus  (Eph.  1,  13),  obsignati  estis 
spiritu  promissionis  sancto ,  qui  est  arrhabo  haereditatis  nostrae. 
Yides  ut  spiritu,  velut  sigillo,  corda  fidelium  insculpi  doceat?  ut 
hac  ratione  appellet  promissionis  spiritum,  quia  ratum  apud  nos 
evangelium  facit?  Similiter  ad  Corinthios:  qui  unxit  nos  Deus, 
ait,  qui  et  signavit  nos,  et  dedit  arrham  spiritus  in  cordibus  no¬ 
stris  (2  Cor.  1,  21).  Et  alibi  (ibid.  5,  5),  quum  de  fiducia  auda¬ 
ciaque  sperandi  loquitur,  ejus  fundamentum  facit  spiritus  arrham. 

37.  Neque  vero  oblitus  sum  quod  ante  dixi,  et  cujus  me¬ 
moriam  assidue  renovat  experientia,  fidem  scilicet  variis  dubita¬ 
tionibus  impelli,  ut  raro  sedatae  sint  piorum  mentes,  saltem  non 
semper  fruantur  tranquillo  statu;  sed,  quibuscunque  machinis  qua¬ 
tiantur,  vel  ex  ipso  tentationum  gurgite  emergunt,  vel  in  statione 
sua  permanent.  Securitas  quidem  haec  sola  fovet  ac  tuetur  fidem, 
ubi  statuimus  quod  in  Psalmo  (46,  3)  dicitur,  Dominus  protectio 
nostra,  auxilium  in  tribulatione;  ideo  non  timebimus  dum  contre¬ 
miscet  terra,  et  transilient  montes  in  cor  maris.  Haec  etiam  sua¬ 
vissima  quies  alibi  celebratur  (ibid.  3,  6):  decubui,  et  somnum 
cepi,  et  surrexi:  quia  Dominus  suscepit  me.  Non  quod  aequa¬ 
bili  tenore  semper  ad  laetam  hilaritatem  compositus  fuerit  David ; 
sed  quatenus  Dei  gratiam  pro  modo  fidei  gustabat,  gloriatur  se 
intrepide  despicere  quidquid  mentis  pacem  inquietare  poterat. 
Ideo  scriptura,  dum  ad  fidem  hortari  vult,  quiescere  jubet.  Apud 
Jesaiam  (30,  15):  in  spe  et  silentio  erit  fortitudo  vestra.  In 
Psalmo  (37,  7):  sile  Jehovae  et  exspecta  illum.  Quibus  respondet 
illud  apostoli  ad  Hebraeos  (10,  36):  patientia  opus  est,  etc. 

38.  Hinc  judicare  licet  quam  perniciosum  sit  scholasticum 
illud  dogma,  nos  de  gratia  Dei  erga  nos  non  aliter  statuere  posse 
quam  ex  conjectura  morali,  prout  se  unusquisque  non  indignum 
ea  reputat.  Equidem  si  ab  operibus  aestimandum  sit  qualiter  af¬ 
fectus  sit  erga  nos  Dominus,  id  ne  tenui  quidem  conjectura  posse 
nos  assequi  fateor;  sed  quum  simplici  et  gratuitae  promissioni 
respondere  fides  debeat,  nullus  ambigendi  locus  relinquitur.  Nam 
quali,  obsecro,  fiducia  armabimur,  si  hac  conditione  ratiocinemur, 

Deum  esse  nobis  propitium,  modo  ita  vitae  nostrae  puritas  me¬ 
reatur?  Sed  quoniam  his  tractandis  suum  locum  destinavimus, 
longius  non  prosequemur  in  praesens;  quum  praesertim  abunde 
liqueat,  fidei  nihil  esse  magis  adversum  quam  vel  conjecturam, 
vel  aliud  quidpiam  dubitationi  affine.  Ac  pessime  huc  detorquent 
Ecclesiastae  (9,  1)  testimonium,  quod  identidem  in  ore  habent: 
nemo  scit  utrum  odio  dignus  sit  an  amore.  Nam  ut  praeteream 
hunc  locum  in  vulgari  interpretatione  mendose  redditum,  latere 
tamen  vel  pueros  ipsos  non  potest ,  quid  ejusmodi  verbis  sibi  velit 
Solomo.  Nempe,  si  quis  a  praesenti  rerum  statu  censere  velit 
quos  odio  prosequatur  Deus,  quos  amore  complectatur,  eum  fru¬ 
stra  laborare  ac  nullo  operae  pretio  torqueri;  quum  omnia  pariter 
eveniant  justo  et  impio ,  immolanti  victimas  et  non  immolanti. 
Unde  sequitur,  Deum  non  testari  perpetuo  amorem  suum  quibus 
omnia  succedere  prospere  facit;  neque  odium  suum  in  eos  semper 
prodere  quos  affligit.  Idque  facit  ad  vanitatem  humani  ingenii 
arguendam;  quum  in  rebus  scitu  maxime  necessariis  tanta  hebe¬ 
tudine  teneatur.  Quemadmodum  paulo  ante  scripserat  (ibid.  3,  19), 
non  posse  discerni  quid  hominis  anima  differat  ab  anima  pecudis, 
quod  eodem  modo  videtur  interire.  Si  quis  inde  inferre  velit, 
sola  conjectura  niti,  quam  de  animorum  immortalitate  sententiam 
tenemus,  annon  insanus  merito  habeatur?  An  igitur  sani  sunt 
isti,  qui  nullam  esse  gratiae  Dei  certitudinem  colligunt,  quoniam 
nulla  ex  carnali  rerum  praesentium  aspectu  comprehendi  possit? 

39.  Atqui  temerariae  praesumptionis  esse  causantur,  indu¬ 
bitatam  voluntatis  divinae  notitiam  sibi  arrogare.  Id  quidem  illis 
concederem ,  si  tantum  nobis  sumeremus  ut  ingenii  nostri  tenui¬ 
tati  subjicere  vellemus  incomprehensibile  Dei  consilium.  Sed  ubi 
impliciter  cum  Paulo  (1  Cor.  2,  12)  dicimus,  nos  accepisse  non 
spiritum  hujus  mundi,  sed  spiritnm  qui  ex  Deo  est,  quo  docente 
sciamus  quae  a  Deo  donata  sunt  nobis:  quid  contra  obgannire 
possunt,  quin  spiritum  Dei  contumeliose  incessant?  Quod  si  ab 
ipso  profectam  revelationem  vel  mendacii,  vel  incertitudinis ,  vel 
ambiguitatis  insimulare,  horrendum  est  sacrilegium,  in  asserenda 
certitudine  quid  delinquimus  ?  Yerum  hoc  quoque  non  vacare 
magna  temeritate  exclamant,  quod  de  Christi  spiritu  sic  audemus 
gloriari.  Quis  credat  tantum  esse  istorum  stuporem,  qui  orbis 
magistri  haberi  volunt,  ut  in  primis  religionis  elementis  adeo  tur¬ 
piter  impingant?  Mihi  certe  credibile  non  esset,  nisi  testarentur 
quae  exstant  eorum  scripta.  Paulus  (Rom.  8,  14)  eos  demum 
filios  Dei  esse  pronuntiat,  qui  ejus  spiritu  aguntur;  hi  agi  pro¬ 
prio  spiritu,  divino  autem  vacuos  esse  volunt,  qui  sint  filii  Dei. 
Ille  Deum  a  nobis  patrem  appellari  docet  (ibid.  v.  16),  spiritu 
talem  vocem  dictante,  qui  solus  testimonium  reddere  potest  spi¬ 
ritui  nostro,  quod  filii  Dei  sumus;  hi  tametsi  a  Dei  invocatione 
non  arcent,  spiritum  tamen  abstrahunt,  cujus  ductu  rite  invocan¬ 
dus  erat.  Ille  Christi  servos  esse  negat  (ibid.  8,  9),  qui  non 
agantur  spiritu  Christi ;  hi  christianismum  confingunt  spiritu  Christi 

non  indigentem.  Ille  nullam  beatae  resurrectionis  spem  facit  nisi 
spiritum  in  nobis  residentem  sentiamus;  hi  spem  tali  sensu  va¬ 
cuam  confingunt.  Sed  respondebunt  forsan ,  non  se  infitiari  quin 
illo  praeditos  esse  oporteat,  caeterum  modestiae  et  humilitatis  esse, 
non  agnoscere.  Quid  ergo  sibi  vult  quum  jubet  Corinthios  (2  Cor. 
13,  5)  tentare  an  sint  in  fide,  semet  probare  an  Christum  ha¬ 
beant,  quem  nisi  quis  in  se  habitantem  agnoscat,  reprobus  est? 
Ex  spiritu  autem  quem  dedit  nobis,  inquit  Joannes  (1  Joann.  3,  24),  I 
scimus  quod  in  nobis  manet.  Et  quid  aliud  quam  Christi  promis¬ 
siones  in  dubium  revocamus,  dum  servi  Dei  sine  ipsius  spiritu 
haberi  volumus,  quem  super  suos  omnes  effusurum  se  denuntiavit? 
Quid,  quod  spiritui  sancto  injurii  sumus,  qui  fidem,  opus  ejus 
peculiare,  ab  ipso  separamus?  Haec  quum  prima  sint  pietatis 
tirocinia,  misserimae  est  caecitatis  arrogantiae  notari  Christianos, 
qui  spiritus  sancti  praesentia  gloriari  ausint,  sine  qua  gloriatione 
christianismus  ipse  non  constat.  Sed  enim  exemplo  suo  decla¬ 
rant,  quam  vere  dixerit  Christus  (Joann.  14,  17)  spiritum  suum 
mundo  incognitum  esse;  ab  ipsis  modo  agnosci  apud  quos  manet. 

40.  Ac  ne  uno  duntaxat  acto  cuniculo  fidei  firmitudinem 
diruere  tentent,  aliunde  ipsam  adoriuntur.  Nempe,  etiamsi  se¬ 
cundum  praesentem  justitiae  statum  de  gratia  Dei  judicium  su¬ 
mere  liceat,  manere  tamen  in  suspenso  finalis  perseverantiae  no¬ 
titiam.  Egregia  vero  salutis  fiducia  nobis  relinquitur,  si  ad  prae¬ 
sens  momentum  nos  esse  in  gratia  conjectura  morali  aestimamus; 
quid  in  crastinum  sit  futurum  nescimus.  Longe  aliter  apostolus. 
Certo,  inquit  (Rom.  8,  38),  persuasus  sum,  quod  neque  angeli, 
nec  potestates,  nec  principatus,  neque  mors,  neque  vita,  neque 
praesentia,  neque  futura  diriment  nos  a  dilectione  qua  nos  Do¬ 
minus  in  Christo  complectitur.  Evadere  conantur  frivola  solu¬ 
tione,  id  habuisse  apostolum  ex  speciali  revelatione  garrientes; 
sed  pressius  constringuntur  quam  ut  effugiant.  Siquidem  illic  quae 
in  commune  universis  fidelibus  ex  fide  proveniant  bona  tractat, 
non  quae  specialiter  ipse  experiatur.  Atqui  idem  nos  alibi  no¬ 
strae  imbecillitatis  et  inconstantiae  mentione  deterret.  Qui  bene 
stat,  inquit  (1  Cor.  10,  12),  videat  ne  cadat.  Yerum  est:  at 
non  terrore  quo  consternemur,  sed  quo  discamus  nos  sub  potenti 
manu  Dei  humiliare,  quemadmodum  Petrus  explicat  (1  Petr.  5,  6). 
Deinde  quam  praeposterum  est,  ad  punctum  temporis  limitare  fidei 
certitudinem,  cujus  proprium  est,  superatis  hujus  vitae  spatiis,  ad 
futuram  immortalitatem  protendi  ?  Quum  ergo  id  gratiae  Dei  fide¬ 
les  acceptum  ferant,  quod  spiritu  ejus  illuminati  coelestis  vitae 
contemplatione  per  fidem  fruuntur,  adeo  procul  abest  ab  arro¬ 
gantia  talis  gloriatio,  ut  si  quem  confiteri  pudet,  eo  extremam 
ingratitudinem  prodat  magis,  divinam  bonitatem  maligne  suppri¬ 
mendo  ,  quam  modestiam  aut  submissionem  testetur. 

41.  Quoniam  non  aliunde  melius  aut  magis  perspicue  fidei 
natura  declarari  posse  videbatur,  quam  a  promissionis  substantia, 
qua  velut  proprio  fundamento  sic  nititur,  ut  ea  sublata  protinus 

corruat,  vel  potius  evanescat,  ideo  nostram  definitionem  inde 
sumpsimus.  Quae  tamen  ab  illa  apostoli  definitione  vel  de- 
iscriptione  potius,  quam  suae  disputationi  accommodat,  minime 
aliena  est:  ubi  docet  esse  rerum  sperandarum  subsistentiam,  in¬ 
dicem  non  apparentium  (Hebr.  11,  1).  Nam  per  vnoGxaGiv  (quo 
vocabulo  utitur)  quasi  fulcrum  intelligit,  cui  pia  mens  innitatur 
et  incumbat.  Ac  si  diceret  fidem  ipsam  certam  quandam  esse  ac 
securam  possessionem  eorum  quae  nobis  a  Deo  promissa  sunt. 
Nisi  quis  vtcogtccGiv  pro  fiducia  accipere  malit,  quod  non  displi- 
p  cet:  quanquam  illud  quod  receptius  est  amplector.  Eursum  ut 
significaret  ad  supremum  usque  diem  quo  libri  aperientur,  subli¬ 
miora  esse,  quam  quae  sensu  nostro  percipi,  aut  oculis  spectari 
!  manuve  contrectari  possint,  eaque  non  aliter  interim  possideri  a 
nobis,  quam  si  captum  omnem  ingenii  nostri  excedamus,  ac  supra 
omnia  quae  in  mundo  sunt  aciem  nostram  intendamus,  nos  deni- 
<  que  ipsos  superemus:  addidit  securitatem  hanc  possidendi,  esse 
;  rerum  quae  in  spe  jacent,  ideoque  non  videntur.  Siquidem  evi¬ 
dentia,  ut  Paulus  scribit  (Eom.  8,  24),  spes  non  est:  nec  ea  quae 
videmus  speramus;  dum  vero  indicem,  aut  probationem,  aut  (ut 
i  saepe  reddidit  Augustinus  *))  convictionem  appellat  rerum  non  prae- 
I  sentium  (nam  graece  est  8^sy%og)  perinde  loquitur  ac  si  diceret 
evidentiam  non  apparentium  rerum,  visionem  earum  quae  non 
,  videntur,  perspicuitatem  obscurarum,  praesentiam  absentium,  de¬ 
monstrationem  occultarum.  Mysteria  Dei  enim  cujusmodi  sunt 
|  quae  ad  salutem  nostram  pertinent,  in  se,  suaque  (ut  dicitur) 
i  natura  cerni  non  possunt;  verum  ipsa  in  ejus  verbo  duntaxat  in¬ 
tuemur,  cujus  veritas  sic  persuasa  esse  nobis  debet,  ut  pro  facto 
impletoque  habendum  sit  quidquid  loquitur.  Ad  talem  vero  di¬ 
vinae  bonitatis  gustum  percipiendum,  quo  modo  se  attollat  ani¬ 
mus,  quin  simul  ad  redamandum  Deum  totus  accendatur?  Vere 
enim  cognosci  illa  suavitatis  affluentia  non  potest,  quam  Deus 
timentibus  se  recondidit,  ut  non  simul  vehementer  afficiat.  Quem 
autem  semel  affecit,  penitus  ad  se  rapit  et  effert.  Proinde  mi¬ 
rum  non  est  si  perversum  cor  et  obliquum  nunquam  subit  hic 
affectus:  quo  in  coelum  ipsum  traducti,  ad  reconditissimos  Dei 
thesauros  admittimur,  et  ad  sacratissima  regni  ejus  adyta,  quae 
profanari  impuri  cordis  ingressu  non  decet.  Quod  enim  tradunt 
Scholastici1 2)  caritatem  fide  ac  spe  priorem  esse,  merum  est  deli¬ 
ramentum  ;  quandoquidem  sola  est  fides  quae  in  nobis  caritatem 
primum  generat.  Quanto  rectius  Bernardus  3)  testimonium ,  in¬ 
quit,  conscientiae,  quod  piorum  gloriam  vocat  Paulus  (2  Cor.  1, 
12),  in  tribus  consistere  credo:  necesse  enim  primo  omnium  est, 
credere  quod  remissionem  peccatorum  habere  non  possis  nisi  per 
indulgentiam  Dei ;  deinde  quod  nihil  prorsus  habere  queas  operis 
boni  nisi  et  hoc  dederit  ipse ;  postremo  quod  vitam  aeternam  nullis 


1)  Homil.  in  Joann.  79,  1.  95,  2.  De  peccat,  merit.  et  rem.  libr.  2.  c.  31. 

2)  Lombard.  libr.  3.  Sent.  dist.  25.  et  saepius. 

3)  Serm.  1.  in  Annuntiatione. 

potes  operibus  promereri  nisi  gratis  detur  et  illa.  Paulo  post  sub¬ 
jicit,  haec  non  sufficere,  sed  esse  quoddam  fidei  initium;  quia 
credendo  peccata  non  posse  remitti  nisi  a  Deo ,  simul  tenere  opor¬ 
teat  remissa  nobis  esse  donec  etiam  spiritus  sancti  testimonio  per¬ 
suasi  simus ,  salutem  nobis  esse  repositam ;  quia  Deus  peccata  con¬ 
donat,  merita  ipse  donat,  et  praemia  idem  redonat,  non  posse 
gradum  in  illo  principio  figere.  Yerum  haec  et  alia  suis  locis 
tractanda  erunt;  nunc  tantum  quid  fides  ipsa  sit,  habere  sufficiat. 

42.  Jam  vero  ubicunque  viva  erit  haec  fides,  fieri  non  po¬ 
terit  quin  spem  aeternae  salutis  comitem  secum  habeat  individuam, 
vel  potius  ex  se  gignat  et  exserat:  qua  sublata,  quamlibet  diserte 
atque  ornate  de  fide  disseramus,  nullam  habere  convincimur.  Nam 
si  fides,  ut  auditum  est,  certa  est  de  veritate  Dei  persuasio,  quod 
nec  mentiri  nobis,  nec  fallere,  nec  irrita  esse  queat:  qui  hanc 
certitudinem  conceperunt,  simul  profecto  exspectant  fore  ut  pro¬ 
missiones  suas  Deus  praestet,  quae  eorum  persuasione  nonnisi 
verae  esse  possunt;  ut  in  summa,  nihil  aliud  sit  spes  quam  eorum 
exspectatio  quae  vere  a  Deo  promissa  fides  credidit.  Ita  fides 
Deum  veracem  credit,  spes  exspectat  ut  in  temporis  occasione 
veritatem  suam  exhibeat.  Fides  credit  nobis  esse  patrem;  spes 
exspectat  ut  se  talem  erga  nos  semper  gerat.  Fides  datam  nobis 
vitam  aeternam  credit;  spes  exspectat  ut  aliquando  reveletur.  Fi¬ 
des  fundamentum  est  cui  spes  incumbit;  spes  fidem  alit  ac  susti¬ 
net.  Ut  enim  exspectare  a  Deo  nemo  quidquam  potest  nisi  qui 
prius  ejus  promissis  crediderit,  ita  rursus  fidei  nostrae  imbecilli¬ 
tatem,  ne  velut  fessa  concidat,  sustineri  ac  foveri  patienter  spe¬ 
rando  et  exspectando  oportet.  Qua  ratione  Paulus  rite  salutem 
nostram  in  spe  collocat  (Eom.  8,  24).  Nam  ea  dum  in  silentio 
Dominum  exspectat,  fidem  continet,  ne  nimis  festinando  praeci¬ 
pitet;  confirmat,  ne  vacillet  in  Dei  promissionibus,  aut  de  earum 
veritate  dubitare  incipiat;  recreat,  ne  fatigetur;  extendit  ad  ulti¬ 
mam  illam  metam,  ne  in  medio  cursu  aut  etiam  in  carceribus 
deficiat.  Denique  assidue  renovando  et  instaurando,  facit  ut  se 
ipsa  subinde  ad  perseverantiam  vegetior  emergat.  Atque  omnino, 
quot  nominibus  necessaria  sint  spei  subsidia  ad  fidem  stabilien¬ 
dam,  melius  patebit  si  cogitemus  quot  tentationum  formis  impe¬ 
tantur  et  concutiantur,  qui  verbum  Dei  amplexi  sunt.  Primum 
Dominus,  promissiones  suas  differendo,  diutius  saepe  quam  pro 
votis  nostris  suspensos  animi  nos  tenet.  Hic  officium  est  spei, 
praestare  quod  jubet  propheta  (Hab.  2,  3):  ut  si  moram  illae  fe¬ 
cerint,  exspectemus  tamen.  Interdum  non  modo  languere  nos  si¬ 
nit,  sed  apertam  indignationem  prae  se  fert.  Hic  spem  multo 
magis  succurrere  necesse  est,  quo,  secundum  alterius  prophetae 
(Jes.  8,  17)  dictum,  possimus  exspectare  Dominum,  qui  abscon¬ 
derit  faciem  suam  a  Jacob.  Insurgunt  etiam  illusores,  quemad¬ 
modum  ait  Petrus  (2  Petr.  3,  4),  qui  rogant,  ubi  est  promissio 
vel  adventus  ejus?  quando  ex  quo  patres  dormierunt,  omnia  sic 
perseverant  ab  initio  creationis.  Imo  eadem  haec  nobis  insusur- 

rant  caro  et  mundus.  Hic  fidem  spei  tolerantia  suffultam ,  in 
aeternitatis  contemplatione  defixam  retineri  oportet,  quo  mille  an¬ 
nos  instar  diei  unius  reputet  (Psal.  90,  4;  2  Petr.  3,  8). 

43.  Propter  hanc  tum  conjunctionem,  tum  affinitatem,  scrip¬ 
tura  interdum  fidei  et  spei  vocabula  confundit.  Nam  quum  Pe¬ 
trus  docet  (1  Petr.  1,  5),  virtute  Dei  nos  per  fidem  custodiri 
usque  ad  salutis  revelationem,  quod  spei  magis  quadrabat  fidei 
tribuit.  Neque  immerito:  quando  jam  docuimus,  nihil  aliud  spem 
esse  quam  fidei  alimentum  et  robur.  Interdum  simul  junguntur, 
sicuti  eadem  epistola  (1,  21):  quo  fides  vestra  et  spes  esset  in 
Deo.  Paulus  vero  ad  Philippenses  (1,  20)  ex  spe  deducit  ex¬ 
spectationem  :  quia  sperando  patienter  vota  nostra  suspendimus, 
donec  patefacta  fuerit  Dei  opportunitas.  Quod  totum  melius  in- 
telligere  licet  ex  decimo  capite  ad  Hebraeos,  quod  jam  citavi. 
Paulus  alibi  (Gal.  5,  5),  quamvis  improprie  loquatur,  hoc  ipsum 
tamen  intelligit,  his  verbis:  nos  spiritu  ex  fide  spem  justitiae  ex¬ 
spectamus,  nempe  quia  evangelii  testimonium  de  gratuito  amore 
amplexi  exspectamus  dum  palam  ostendat  Deus  quod  nunc  sub 
spe  est  absconditum.  Neque  jam  obscurum  est,  quam  insulse 
Petrus  Lombardus  duplex  «spei  fundamentum  jaciat,  Dei  gratiam, 
et  operum  meritum.  Non  huic  alius  scopus  quam  fidei  esse  po¬ 
test.  Pidei  autem  jam  clarissime  exposuimus  unicum  esse  sco¬ 
pum,  Dei  misericordiam:  in  quam  utroque,  ut  ita  loquar,  oculo 
respicere  debeat.  Sed  operae  pretium  est  auscultare  quam  vivi¬ 
dam  afferat  rationem.  Si  quidpiam,  inquit,  sine  meritis  sperare 
audeas,  non  spes  illa,  sed  praesumptio  dicenda  erit.  Quis  non 
merito ,  amice  lector,  tales  bestias  exsecretur,  quae  temere  et  prae- 
sumptuose  fieri  pronuntiant,  si  quis  Deum  veracem  esse  confidat? 
Nam  quum  Dominus  nihil  non  a  sua  bonitate  exspectari  velit, 
praesumptionem  esse  dicunt  in  ea  recumbere  et  acquiescere.  0 
magistrum  talibus  dignum  discipulis  quales  in  insanis  rabularum 
scholis  nactus  est!  Nos  vero,  quando  videmus  Dei  oraculis  juberi 
peccatores  spem  salutis  concipere,  libenter  tantum  praesumamus 
de  veritate  ejus;  ut  sola  ejus  misericordia  freti,  abjecta  operum 
fiducia,  bene  sperare  audeamus.  Non  fallet  ipse,  qui  dixit:  se¬ 
cundum  fidem  vestram  fiat  vobis  (Matth.  9,  29). 

CAPUT  III. 

Fide  nos  regenerari;  ubi  de  poenitentia. 

Partes  Capitis  quiuque:  1)  Titulus  videtur  de  Fide  tractationem  polliceri, 
tamen  de  Poenitentia  tantum  ,  individua  fidei  comite ,  nunc  agitur.  Et  primum 
variae  aliorum  de  poenitentia  referuntur  opiniones ,  sect.  1 — 4.  —  2)  Ortho¬ 
doxae  doctrinae  de  poenitentia  expositio,  sect.  5 — 9.  —  3)  Causae,  propter  quas 
in  ultimum  usque  vitae  terminum  poenitentia  extendi  debeat,  sect.  10 — 14.  — 
4)  De  fructibus  poenitentiae,  vel  quorsum  et  in  quem  finem  tendat,  sect.  15 — 20. 
—  5)  Unde  poenitentia  nobis  proveniat,  sect.  21 — 24.  et  sect.  25.,  ubi  de  pec¬ 
cato  in  Spiritum  S.  et  de  reproborum  impoenitentia. 

1.  Etsi  jam  aliqua  ex  parte  docuimus  quomodo  fides  Chri¬ 
stum  possideat,  et  per  ipsam  fruamur  ejus  bonis:  hoc  tamen  ad¬ 
huc  obscurum  esset  nisi  effectuum,  quos  sentimus  accederet  expli¬ 
catio.  Non  abs  re  summa  eyangelii  statuitur  in  poenitentia  et 
remissione  peccatorum.  Ergo  duobus  illis  capitibus  omissis,  jejuna 
et  mutila  erit  adeoque  prope  inutilis  quaelibet  de  fide  disputatio. 
Jam  quum  utrumque  nobis  conferat  Christus,  et  utrumque  fide 
consequamur,  yitae  scilicet  novitatem  et  reconciliationem  gratui¬ 
tam,  ratio  et  docendi  series  postulat  ut  de  utroque  hoc  loco  dis¬ 
serere  incipiam.  Proximus  autem  a  fide  ad  poenitentiam  nobis 
erit  transitus;  quia  hoc  capite  probe  cognito,  melius  patebit  quo¬ 
modo  sola  fide  et  mera  venia  justificetur  homo ,  neque  tamen  a 
gratuita' justitiae  imputatione  separetur  realis,  ut  ita  loquar,  vitae 
sanctitas.  Poenitentiam  vero  non  modo  fidem  continuo  subsequi, 
sed  ex  ea  nasci ,  extra  controversiam  esse  debet.  Quum  enim 
venia  et  remissio  per  evangelii  praedicationem  ideo  offeratur,  ut 
a  tyrannide  satanae ,  peccati  jugo ,  et  misera  servitute  vitiorum 
liberatus  peccator  in  regnum  Dei  transeat,  certe  evangelii  gratiam 
nemo  amplecti  potest  quin  ex  erroribus  vitae  prioris  in  rectam 
viam  se  recipiat,  totum  que  suum  studium  applicet  ad  poenitentiae 
meditationem.  Quibus  autem  videtur  fidem  potius  praecedere  poe¬ 
nitentia  quam  ab  ipsa  manare,  vel  proferri  tanquam  fructus  ab 
arbore,  nunquam  vis  ejus  fuit  cognita,  et  nimium  levi  argumento 
ad  id  sentiendum  moventur. 

2.  Christus,  inquiunt,  et  Joannes  in  suis  concionibus  popu¬ 
lum  ad  resipiscentiam  primum  hortantur;  deinde  regnum  coelorum 
appropinquasse  subjiciunt  (Matth.  3,  2;  ibid.  4,  17).  Tale  prae¬ 
dicandi  mandatum  accipiunt  apostoli;  talem  ordinem  sequutus  est 
Paulus,  quemadmodum  Lucas  refert  (Act.  20,  21).  Atqui  dum 
in  syllabarum  contextu  superstitiose  haerent,  non  animadvertunt 
quo  sensu  inter  se  verba  illa  cohaereant.  Nam  dum  in  hunc  mo¬ 
dum  concionantur  Christus  Dominus  et  Joannes :  poenitentiam  agite, 
appropinquavit  enim  regnum  coelorum:  annon  resipiscendi  causam 
ab  ipsa  gratia  et  salutis  promissione  ducunt?  Perinde  ergo  va¬ 
lent  eorum  verba  ac  si  dicerent:  quoniam  appropinquavit  regnum 
coelorum,  ideo  resipiscite.  Nam  Matthaeus  (3,  2),  ubi  sic  prae¬ 
dicasse  Joannem  narravit,  impletum  in  ipso  fuisse  Jesaiae  vatici- 
niunl  docet  de  voce  in  deserto  clamante:  parate  viam  Domini, 
rectas  facite  semitas  Dei  nostri  (Jes.  40 ,  3).  Yerum  apud  pro¬ 
phetam  illa  vox  jubetur  a  consolatione  et  laeto  nuntio  inchoare. 
Neque  tamen,  quum  resipiscentiae  originem  ad  fidem  referimus, 
spatium  aliquod  temporis  somniamus  quo  ipsam  parturiat;  sed 
ostendere  volumus,  non  posse  hominem  poenitentiae  serio  studere 
nisi  se  Dei  esse  noverit.  Dei  autem  se  esse  nemo  vere  persuasus 
est,  nisi  qui  ejus  prius  gratiam  apprehenderit.  Sed  haec  diluci¬ 
dius  in  ipso  progressu  edisserentur.  Fefellit  eos  forte  quod  multi 
conscientiae  pavoribus  ante  domantur  vel  formantur  ad  obsequium, 
quam  imbuti  fuerint  cognitione  gratiae,  imo  eam  gustaverint.  At- 

que  hic  est  initialis  timor,  quem  inter  virtutes  quidam  recensent, 
quia  verae  et  justae  obedientiae  propinquum  esse  cernunt.  Sed 
non  hic  agitur  quam  varie  nos  Christus  ad  se  trahat,  vel  prae¬ 
paret  ad  pietatis  studium.  Tantum  dico ,  nullam  rectitudinem 
posse  inveniri  ubi  non  regnat  spiritus  ille  quem  accepit  ut  eum 
membris  suis  communicaret.  Deinde,  secundum  illud  Psalmi  (130, 
4):  apud  te  est  propitiatio  ut  timearis;  nemo  unquam  Deum  re¬ 
verebitur,  nisi  qui  sibi  propitium  confidet;  nemo  se  ad  legis  ob¬ 
servationem  libenter  accinget,  nisi  qui  persuasus  erit  ei  placere 
sua  obsequia:  quae  in  ignoscendo  et  tolerandis  vitiis  indulgentia 
signum  est  paterni  favoris.  Quod  etiam  demonstrat  illa  Oseae 
(6,  1)  exhortatio:  venite,  revertamur  ad  Jehovam,  quia  ipse  ra¬ 
puit  et  sanabit  nos,  percussit  et  curabit  nos;  quia  spes  veniae 
tanquam  stimulus  additur,  ne  in  suis  peccatis  torpeant.  Omni 
autem  rationis  specie  caret  eorum  deliramentum,  qui  ut  a  poeni¬ 
tentia  exordiantur,  certos  dies  suis  neophytis  praescribunt  per 
quos  se  in  poenitentiam  exerceant:  quibus  demum  transactis,  in 
evangelicae  gratiae  communionem  ipsos  admittunt.  De  plurimis 
Anabaptistarum  loquor,  iis  praesertim  qui  spirituales  haberi  mire 
gaudent,  eorumque  sodalibus  Jesuitis,  et  similibus  quisquiliis.  Ta¬ 
les  scilicet  fructus  profert  spiritus  ille  vertiginis,  ut  poenitentiam, 
quae  in  totam  vitam  proroganda  est  homini  christiano ,  paucis 
dieculis  terminet. 

3.  Caeterum  de  poenitentia  docti  quidam  viri,  longe  etiam 
ante  haec  tempora,  quum  juxta  scripturae  regulam  simpliciter  et 
sincere  loqui  vellent,  dixerunt  constare  duabus  partibus,  mortifi¬ 
catione  et  vivificatione.  Mortificationem  interpretantur  animae  do¬ 
lorem  et  terrorem  ex  agnitione  peccati  et  sensu  judicii  Dei  con¬ 
ceptum.  Ubi  enim  quis  in  veram  peccati  cognitionem  adductus 
est,  tum  vere  peccatum  odisse  et  exsecrari  incipit,  tum  sibi  ipsi 
ex  animo  displicet,  miserum  se  et  perditum  fatetur,  et  alium  se 
esse  optat.  Ad  haec  ubi  sensu  aliquo  judicii  Dei  tactus  est  (alte¬ 
rum  enim  ex  altero  protinus  sequitur),  tum  vero  perculsus  ac 
consternatus  jacet,  humiliatus  ac  dejectus  tremit,  animum  despon¬ 
det,  desperat.  Haec  prior  poenitentiae  pars,  quam  vulgo  contri¬ 
tionem  dixerunt.  Vivificationem  interpretantur  consolationem  quae 
ex  fide  nascitur;  ubi  scilicet  homo,  peccati  conscientia  prostratus 
ac  Dei  timore  perculsus,  postea  in  Dei  bonitatem ,  in  misericor¬ 
diam  ,  gratiam ,  salutem ,  quae  est  per  Christum ,  respiciens ,  sese 
erigit,  respirat,  animum  colligit,  et  velut  e  morte  in  vitam  redit. 
Ac  voces  quidem  istae ,  si  modo  recta  constet  interpretatio ,  vim 
poenitentiae  satis  commode  exprimunt;  sed  quod  vivificationem  ac¬ 
cipiunt  pro  laetitia  quam  recipit  animus  ex  perturbatione  et  metu 
sedatus,  non  assentior:  quum  potius  sancte  pieque  vivendi  stu¬ 
dium  significet,  quod  oritur  ex  renascentia;  quasi  diceretur,  ho¬ 
minem  sibi  mori  ut  Deo  vivere  incipiat. 

4.  Alii ,  quia  videbant  varie  hoc  nomen  in  scriptura  accep¬ 
tum,  duas  posuerunt  poenitentiae  formas,  quas  ut  nota  aliqua  di- 

stinguerent,  alteram  legalem  dixerunt,  qua  peccator  peccati  cau-  1 
terio  vulneratus  et  terrore  irae  Dei  attritus  in  ea  perturbatione  j 
constrictus  haeret,  nec  se  explicare  potest;  evangelicam  alteram,  i 
qua  peccator  graviter  quidem  apud  se  afflictus,  altius  tamen  emer¬ 
git,  et  Christum,  vulneris  sui  medicinam,  terroris  consolationem,  i 
miseriae  portum  apprehendit.  Legalis  poenitentiae  exempla  esse 
volunt,  Cain,  Saul,  Judam  (Gen.  4,  13;  1  Sam.  15,  20;  Matth.  ) 
27 ,  4) :  quorum  poenitentiam  dum  scriptura  nobis  commemorat,  i 
intelligit,  peccati  sui  gravitate  agnita  iram  Dei  timuisse,  sed  Deum  I 
duntaxat  ultorem  et  judicem  cogitantes  in  eo  sensu  defecisse.  Ergo 
eorum  poenitentia  non  aliud  fuit,  quam  quoddam  inferorum  atrium, 
quo  jam  in  hac  vita  ingressi  coeperunt  a  facie  irae  majestatis  Dei 
poenas  dare.  Evangelicam  poenitentiam  videmus  in  omnibus,  qui 
peccati  aculeo  apud  se  exulcerati,  fiducia  autem  misericordiae  Dei  j 
erecti  et  recreati,  ad  Dominum  conversi  sunt.  Perterritus  est  ; 
Ezechias  accepto  mortis  nuntio;  sed  flens  oravit,  et  in  Dei  boni-  ! 
tatem  intuitus  fiduciam  recepit  (2  Reg.  20,  2).  Conturbati  sunt 
Ninivitae  horribili  denuntiatione  excidii;  sed  induti  sacco  et  cinere 
orarunt ,  sperantes  quod  converti  posset  Dominus  et  averti  a  fu¬ 
rore  irae  suae  (Jon.  3 ,  5).  Confessus  est  David  se  nimium  pec-  ; 
casse  in  recensendo  populo;  sed  adjecit:  aufer  Domine  iniquitatem 
servi  tui  (2  Sam.  24,  10).  Agnovit  adulterii  crimen  objurgante 
Nathan,  et  se  coram  Deo  prostravit;  sed  veniam  simul  exspecta¬ 
vit  (2  Sam.  12,  13  et  16).  Talis  fuit  eorum  poenitentia,  qui  ad  i 
praedicationem  Petri  compuncti  sunt  corde,  sed  Dei  bonitate  con¬ 
fisi  addiderunt:  quid  faciemus  viri  fratres  (Act.  2,  37)?  Talis  et 
Petri  ipsius ,  qui  flevit  quidem  amare ,  sed  sperare  non  desiit 
(Matth.  26,  75;  Luc.  22,  62). 

5.  Haec  quanquam  omnia  vera  sunt,  «nomen  tamen  ipsum 
poenitentiae  (quatenus  ex  scripturis  assequi  possum)  aliter  acci¬ 
piendum  est.  Nam  quod  fidem  sub  poenitentia  complectuntur, 
pugnat  cum  eo  quod  Paulus  in  Actis  (20,  21)  dicit,  se  Judaeis 
ac  gentibus  testificatum  in  Deum  poenitentiam  et  fidem  in  Jesum 
Christum.  Ubi  tanquam  duo  diversa,  poenitentiam  et  fidem  enu¬ 
merat.  Quid  igitur?  An  vera  poenitentia  citra  fidem  consistere 
potest?  Minime.  Verum  etsi  separari  non  possunt,  distingui  ta¬ 
men  debent.  Quemadmodum  sine  spe  fides  non  est,  et  tamen 
fides  ac  spes  varia  sunt,  ita  poenitentia  et  fides,  quanquam  per¬ 
petuo  inter  se  vinculo  cohaerent,  magis  tamen  conjungi  volunt 
quam  confundi.  Equidem  nec  me  latet,  sub  poenitentiae  nomine 
totam  ad  Deum  conversionem  comprehendi,  cujus  pars  non  po¬ 
strema  fides  est;  sed  quo  sensu,  facillime  apparebit  ubi  vis  ac 
natura  ejus  explicata  fuerit.  Poenitentiae  nomen  Hebraeis  a  con¬ 
versione  vel  reditu,  Graecis  a  mentis  consiliique  mutatione  de¬ 
ductum  est;  nec  utrique  etymologiae  res  ipsa  male  respondet :  cu¬ 
jus  summa  est,  ut  a  nobis  demigrantes  ad  Deum  convertamur,  et 
deposita  pristina  mente  novam  induamus.  Quamobrem  non  male, 
meo  quidem  judicio,  sic  poenitentia  definiri  poterit,  esse  veram 

ad  Deum  vitae  nostrae  conversionem,  a  sincero  serioque  Dei  ti¬ 
more  profectam,  quae  carnis  nostrae  veterisque  hominis  mortifi¬ 
catione  et  spiritus  vivificatione  constet.  In  eum  sensum  accipien- 
1  dae  sunt  conciones  omnes  quibus  vel  prophetae  quondam,  vel  apo¬ 
stoli  postea  sui  temporis  homines  ad  poenitentiam  hortabantur. 
Hoc  enim  contendebant  unum,  ut  peccatis  suis  confusi,  ac  divini 
judicii  timore  puncti,  coram  eo  prociderent  et  humiliarentur  in 
quem  deliquerant,  ac  vera  resipiscentia  in  rectam  ejus  viam  se 
TJ1  reciperent.  Ideo  haec  promiscue  usurpantur  apud  ipsos  eodem 
significatu,  converti  seu  reverti  ad  Dominum,  resipiscere,  et  poe¬ 
nitentiam  agere.  Unde  etiam  et  sacra  historia  poenitentiam  dicit 
agi  post  Deum,  ubi  homines  qui  in  suis  cupiditatibus,  eo  postha¬ 
bito,  lasciviebant,  incipiunt  verbo  ejus  obsequi  et  duci  suo  praesto 
sunt  ad  pergendum  quo  vocaverit.  Et  fructus  poenitentia  dignos 
proferre  dixerunt  Joannes  et  Paulus  (Luc.  3,  8;  Rom.  6,  4),  pro 
vitam  ducere  quae  ejusmodi  resipiscentiam  in  cunctis  actionibus 
referat  ac  testetur. 

6.  Sed  antequam  ultra  procedimus,  definitionem  a  nobis  po¬ 
sitam  dilucidius  enarrare  conducet.  In  qua  tria  sunt  praecipue  ca¬ 
pita  consideranda.  Primum,  quum  vitae  ad  Deum  conversionem 
nuncupamus,  transformationem  requirimus  non  in  operibus  tantum 
externis,  sed  in  anima  ipsa;  quae  ubi  vetustatem  suam  exuerit, 
tum  demum  operum  fructus  renovationi  suae  respondentes  ex  se 
pariat.  Quod  dum  vult  exprimere  propheta  (Ez.  18,  31),  jubet 
ut  cor  novum  sibi  faciant  quos  ad  poenitentiam  vocat.  Unde 
Moses  saepius,  ostensurus  quomodo  rite  ad  Dominum  converteren¬ 
tur  Israelitae  poenitentia  ducti,  docet  ut  id  fiat  ex  toto  corde,  et 
ex  tota  anima  (quam  loquutionem  videmus  a  prophetis  subinde 
repetitam)  et  cordis  circumcisionem  nominans  interiores  affectus 
excutit.  Nullus  tamen  locus  est  ex  quo  melius  perspicere  liceat, 
quae  sit  germana  poenitentiae  proprietas,  quam  ex  c.  4.  Jeremiae 
(v.  1  seqq.).  Si  reverteris  Israel,  inquit  Dominus,  ad  me  rever¬ 
tere;  arate  vobis  arvum  et  nolite  serere  super  spinas;  circumci¬ 
dimini  Domino  et  auferte  praeputia  cordium  vestrorum.  Yide 
quomodo  nihil  effecturos  denuntiet  in  studio  justitiae  capessendo 
nisi  revulsa  in  primis  ex  penitissimo  corde  impietas  fuerit.  Et 
quo  penitus  eos  afficiat,  monet  cum  Deo  esse  negotium,  apud 
quem  tergiversando  nihil  proficitur,  quia  cor  duplex  odio  habet. 
Eam  ob  rem  praeposteros  hypocritarum  conatus  irridet  Jesaias 
(58,  6),  qui  externam  in  caeremoniis  resipiscentiam  strenue  qui¬ 
dem  moliebantur,  at  interim  fasciculos  iniquitatis,  quibus  colliga¬ 
tos  tenebant  pauperes,  dissolvere  non  curabant.  Ubi  etiam  pulchre 
ostendit,  in  quibus  proprie  sita  sit  officiis  poenitentia  non  ficta. 

7.  Secundum  caput  erat,  quod  ex  serio  Dei  timore  docui¬ 
mus  ipsam  proficisci.  Prius  enim  quam  ad  resipiscentiam  mens 
peccatoris  inclinetur,  divini  judicii  cogitatione  excitari  oportet. 
Ubi  autem  haec  cogitatio  penitus  insederit,  Deum  aliquando  tri¬ 
bunal  conscensurum  ad  exigendam  omnium  dictorum  factorumque 

rationem,  miserum  hominem  interquiescere  non  sinet,  nec  punc¬ 
tum  temporis  respirare,  quin  perpetuo  ad  meditandum  aliud  vitae 
institutum  exstimulet,  quo  se  ad  judicium  illud  sistere  secure 
queat.  Quare  scriptura  saepe,  dum  ad  poenitentiam  cohortatur, 
judicii  mentionem  injicit,  ut  apud  Jeremiam  (4,  4):  ne  forte  egre¬ 
diatur  ut  ignis  furor  meus,,  et  non  sit  qui  exstinguat,  propter 
malitiam  operum  vestrorum.  In  concione  Pauli  ad  Athenienses 
(Act.  17,  30):  et  tempora  quidem  hujus  ignorantiae  quum  hacte¬ 
nus  dissimularit  Deus,  nunc  annuntiat  hominibus  ut  omnes  ubique 
poenitentiam  agant;  eo  quod  statuit  diem  in  quo  judicaturus  est 
orbem  in  aequitate.  Et  aliis  compluribus  in  locis.  Interdum  a 
punitionibus  jam  irrogatis  Deum  esse  judicem  declarat;  quo  pec¬ 
catores  secum  reputent,  peiora  sibi  imminere  nisi  mature  resipue¬ 
rint.  Exemplum  habes  Deuteronomii  vigesimo  nono.  Quoniam 
vero  a  peccati  horrore  et  odio  conversio  inchoatur,  ideo  tristitiam, 
quae  secundum  Deum  est,  poenitentiae  causam  facit  apostolus. 
Tristitiam  autem  secundum  Deum  appellat  (2  Cor.  7,  10),  ubi  non 
poenam  modo  exhorremus,  sed  peccatum  ipsum,  ex  quo  displicere 
Deo  intelligimus,  odimus  et  exsecramur.  Nec  mirum,  quia  nisi 
acriter  pungamur,  non  posset  corrigi  carnis  nostrae  pigrities;  imo 
non  sufficerent  ejus  stupori  et  socordiae  punctiones,  nisi  ferulas 
exserendo  altius  penetraret  Deus.  Accedit  etiam  contumacia,  quam 
velut  malleis  contundi  necesse  est.  Ergo  severitatem,  qua  Deus 
utitur  minando,  ingenii  nostri  pravitas  ab  eo  extorquet,  quia  dor¬ 
mientes  frustra  blande  alliceret.  Testimonia  non  recito  quae  pas- 
sim  occurrunt.  Alia  etiam  ratione  timor  Dei  poenitentiae  princi¬ 
pium  est;  quia  etsi  omnibus  virtutem  numeris  absoluta  sit  homi¬ 
nis  vita,  nisi  ad  Dei  cultum  referatur,  laudari  quidem  poterit  a 
mundo,  sed  in  coelo  mera  abominatio  erit,  quando  praecipua  ju¬ 
stitiae  pars  est,  suum  jus  et  honorem  Deo  reddere,  quo  impie 
fraudatur  ubi  nobis  propositum  non  est  subjicere  nos  ejus  imperio. 

8.  Tertio  loco  explicandum  restat  quale  sit  istud,  quod  di¬ 
cimus  poenitentiam  duabus  partibus  constare :  mortificatione  scili¬ 
cet  carnis  et  spiritus  vivificatione.  Id  prophetae,  licet  pro  car¬ 
nalis  populi  captu  simplicius  et  rudius,  liquido  tamen  exprimunt 
quum  dicunt:  desine  a  malo,  et  fac  bonitatem;  item:  lavamini, 
mundi  estote ,  auferte  malum  operum  vestrorum  ab  oculis  meis, 
quiescite  agere  perverse,  discite  benefacere,  quaerite  judicium, 
subvenite  oppresso  (Psal.  34,  15;  Jes.  1,  16),  etc.  Quum  enim 
a  malitia  revocant,  totius  carnis  interitum  exigunt,  quae  malitia 
et  perversitate  referta  est.  Res  prorsus  difficilis  et  ardua,  nos 
ipsos  exuere  et  a  nativo  ingenio  demigrare.  Neque  enim  caro 
bene  interiisse  putanda  est,  nisi  quidquid  a  nobis  habemus  aboli¬ 
tum  fuerit.  Sed  quum  universus  carnis  affectus  simultas  sit  ad¬ 
versus  Deum  (Rom.  8,  6),  primus  ad  obedientiam  legis  ejus  in¬ 
gressus  est  illa  naturae  nostrae  abuegatio.  Postea  renovationem 
designant  a  fructibus  qui  inde  consequuntur,  justitia,  judicio  et 
misericordia.  Siquidem  non  satis  fuerit  talibus  officiis  rite  defungi, 

nisi  mens  primum  ipsa  et  cor  justitiae,  judicii,  misericordiae  af¬ 
fectum  induerint.  Id  fit  quum  Dei  spiritus  intinctas  sua  sancti¬ 
tate  animas  nostras  novis  et  cogitationibus  et  affectibus  ita  imbuit, 
ut  novae  jure  haberi,  queant.  Et  certe ,  ut  naturaliter  sumus  aversi 
a  Deo,  nisi  praecedat  abnegatio  nostri,  nunquam  ad  id  quod  rec¬ 
tum  est  tendemus.  Ideo  toties  jubemur  exuere  veterem  hominem, 
renuntiare  mundo  et  carni,  concupiscentiis  nostris  valere  jussis 
renovari  spiritu  mentis  nostrae.  Nomen  porro  ipsum  mortificatio¬ 
nis  admonet  quam  difficile  sit  oblivisci  prioris  naturae:  quia  hinc 
colligimus,  non  aliter  nos  formari  ad  Dei  timorem  et  pietatis  ini¬ 
tia  discere,  nisi  ubi  gladio  spiritus  violenter  mactati  in  nihilum 
redigimur;  quasi  pronuntiaret  Deus,  ut  censeamur  inter  suos  filios, 
opus  esse  communis  naturae  interitu. 

9.  Utrumque  ex  Christi  participatione  nobis  contingit.  Nam 
si  vere  morti  ejus  communicamus,  ejus  virtute  crucifigitur  vetus 
noster  homo,  et  peccati  corpus  emoritur,  ne  amplius  vigeat  pri¬ 
mae  naturae  corruptio.  Si  resurrectionis  sumus  participes,  per 
eam  suscitamur  in  vitae  novitatem,  quae  Dei  justitiae  respondeat. 
Uno  ergo  verbo  poenitentiam  interpretor,  regenerationem,  cujus 
non  alius  est  scopus  nisi  ut  imago  Dei  quae  per  Adae  transgres¬ 
sionem  foedata,  et  tantum  non  obliterata  fuerat,  in  nobis  refor¬ 
metur.  Sic  docet  apostolus  quum  ait  (2  Cor.  3,  18):  nos  autem 
revelata  facie  gloriam  Domini  repraesentantes,  in  eandem  imagi¬ 
nem  transformamur  ex  gloria  in  gloriam,  tanquam  a  Domini  spi¬ 
ritu.  Item  (Eph.  4,  23):  renovamini  spiritu  mentis  vestrae,  et 
induite  novum  hominem,  qui  secundum  Deum  creatus  est  in  ju¬ 
stitia  et  sanctitate  veritatis.  Item  alibi  (Coi.  3 ,  10):  induentes 
novum  hominem,  qui  renovatur  ad  agnitionem  et  imaginem  ejus 
qui  creavit  illum.  Proinde  ista  regeneratione  in  Dei  justitiam 
Christi  beneficio  instauramur,  a  qua  per  Adam  excideramus;  quo 
modo  in  integrum  restituere  placet  Domino  quoscunque  in  vitae 
haereditatem  cooptat.  Atque  haec  quidem  instauratio  non  uno 
momento,  vel  die,  vel  anno  impletur,  sed  per  continuos,  imo 
etiam  lentos  interdum  profectus  abolet  Deus  in  electis  suis  carnis 
corruptelas:  repurgat  eos  sordibus,  sibique  in  templa  consecrat, 
sensus  eorum  omnes  ad  veram  puritatem  renovans,  quo  se  tota 
vita  exerceant  in  poenitentia:  sciantque  huic  militiae  nullum  nisi 
in  morte  esse  finem.  Quo  major  est  impuri  rabulae  et  apostatae 
Staphyli  cujusdam  improbitas :  qui  statum  praesentis  vitae  cum 
gloria  coelesti  a  me  confundi  nugatur ,  dum  imaginem  Dei  ex 
Paulo  interpretor  sanctitatem  et  justitiam  veracem  (2  Cor.  4,  16). 
Quasi  vero  ubi  res  aliqua  definitur,  non  quaerenda  sit  ipsa  inte¬ 
gritas  et  perfectio.  Neque  tamen  locus  negatur  incrementis:  sed 
quatenus  ad  Dei  similitudinem  propius  quisque  accedit,  in  eo  dico 
fulgere  imaginem  Dei.  Huc  ut  perveniant  fideles,  stadium  poeni¬ 
tentiae,  in  quo  tota  vita  currant,  illis  Deus  assignat. 

10.  Sic  ergo  a  peccati  servitute  liberantur  filii  Dei  per  re¬ 
generationem,  non  ut  quasi  plenam  libertatis  possessionem  jam 

adepti  nihil  amplius  molestiae  a  carne  sua  sentiant,  sed  ut  illis  i 
maneat  perpetua  certaminis  materia,  unde  exerceantur;  neque 
exerceantur  modo,  sed  infirmitatem  quoque  suam  melius  discant. 
Atque  in  ea  re  omnes  sanioris  judicii  scriptores  inter  se  consen¬ 
tiunt,  manere  in  homine  regenerato  mali  fomitem,  unde  perpetuo 
scateant  cupiditates,  quae  ipsum  ad  peccandum  illiciant  et  exsti¬ 
mulent.  Fatentur  etiam,  sanctos  illo  concupiscendi  morbo  adhuc  j 
ita  implicitos  teneri,  ut  obstare  nequeant  quin  subinde  yel  ad  li¬ 
bidinem,  vel  ad  avaritiam,  vel  ad  ambitionem,  vel  ad  alia  vitia 
titillentur  et  incitentur.  Neque  opus  est  multum  investigando  la¬ 
borare  quid  hic  veteres  senserint,  quando  unus  Augustinus  1)  suf¬ 
ficere  ad  id  potest,  qui  fideliter  magnaque  diligentia  omnium  sen¬ 
tentias  collegit.  Ex  illo  igitur  sumant  lectores,  si  quid  de  sensu 
antiquitatis  habere  certi  volent.  Porro  inter  illum  et  nos  hoc 
discriminis  videri  potest  interesse,  quod  ipse  quidem  quum  fideles 
concedat,  quamdiu  in  corpore  mortali  habitant,  sic  illigatos  teneri 
concupiscentiis  ut  non  possint  non  concupiscere,  eum  tamen  mor¬ 
bum  peccatum  vocare  non  audet;  sed  ad  illum  designandum  infir¬ 
mitatis  nomine  contentus,  tunc  demum  fieri  peccatum  docet  ubi 
vel  opus  vel  consensus  ad  conceptionem  vel  apprehensionem  ac¬ 
cedit,  hoc  est,  qnando  primae  appetitioni  cedit  voluntas:  nos 
autem  illud  ipsum  pro  peccato  habemus,  quod  aliqua  omnino  cu¬ 
piditate  contra  legem  Dei  homo  titillatur ;  imo  ipsam  pravitatem, 
quae  ejusmodi  cupiditates  nobis  generat,  asserimus  esse  peccatum. 
Docemus  itaque  in  sanctis,  donec  mortali  corpore  exuantur,  sem- 
per  esse  peccatum :  quia  in  eorum  carne  residet  illa  concupiscendi 
pravitas,  quae  cum  rectitudine  pugnat.  Neque  tamen  semper  a 
peccati  nomine  abstinet;  sicuti  quum  dicit2):  hoc  peccati  nomine 
appellat  Paulus  unde  oriuntur  cuncta  peccata  in  carnalem  concu¬ 
piscentiam;  hoc  quantum  ad  sanctos  pertinet,  regnum  amittit  in 
terra,  perit  in  coelo.  Quibus  verbis  fatetur,  quatenus  obnoxii 
sunt  fideles  concupiscentiis  carnis,  peccati  esse  reos. 

11.  Quod  autem  Deus  ecclesiam  suam  purgare  ab  omni  pec-  j 
cato  dicitur,  quod  eam  liberationis  gratiam  per  baptismum  polli¬ 
cetur,  et  in  electis  suis  implet,  ad  reatum  potius  referimus  quam 
ad  ipsam  peccati  materiam.  Praestat  hoc  quidem  Deus,  suos  re¬ 
generando  ,  ut  peccati  regnum  in  ipsis  aboleatur.  Virtutem  enim 
spiritus  subministrat,  qua  superiores  in  certamine  victoresque  fiant. 
Sed  regnare  tantum,  non  etiam  habitare  desinit.  Proinde  sic  di¬ 
cimus  veterem  hominem  crucifixum  esse,  legem  peccati  sic  aboli¬ 
tam  esse  in  filiis  Dei,  ut  reliquiae  tamen  supersint:  non  ut  do- 
minentur,  sed  ut  eos  suae  infirmitatis  conscientia  humilient.  Et  j 
illas  quidem  fatemur  non  imputari,  ac  si  non  essent;  sed  hoc  si¬ 
mul  Dei  misericordia  fieri  contendimus  ut  ab  hoc  reatu  liberentur 
sancti,  qui  merito  alias  peccatores  et  rei  coram  Deo  forent.  Ne- 


1)  Libr.  ad  Bonif.  4.  Libr.  1.  et  2.  contra  Jul. 

2)  Serm.  6.  de  verb.  Apost. 

que  vero  hanc  sententiam  confirmare  difficile  nobis  erit:  quando 
exstant  in  eam  rem  clara  scripturae  testimonia.  Quid  enim  aper¬ 
tius  volumus  quam  quod  ad  Rom.  7.  clamat  Paulus?  Primum, 
illic  eum  in  hominis  regenerati  persona  loqui ,  cum  nos  alibi  osten¬ 
dimus,  tum  Augustinus  firmis  rationibus  evincit.  Taceo  quod  mali 
et  peccati  vocabulis  utitur.  Ut  voces  illas  cavillari  possint,  qui 
reclamare  nobis  volent,  quis  tamen  repugnantiam  adversus  legem 
Dei,  malum  esse  neget?  quis  impedimentum  justitiae  neget  esse 
peccatum?  quis  denique  non  concedat  culpam  inesse,  ubi  est  spi¬ 
ritualis  miseria?  Atqui  ista  omnia  de  hoc  morbo  a  Paulo  prae¬ 
dicantur.  Deinde  habemus  certam  a  lege  demonstrationem,  qua 
breviter  tota  haec  quaestio  expediri  potest.  Jubemur  enim  Deum 
diligere  ex  toto  corde,  ex  tota  anima,  ex  totis  facultatibus.  Quum 
ita  omnes  animae  nostrae  partes  Dei  amore  occupari  deceat,  cer¬ 
tum  est  eos  praecepto  non  satisfacere,  qui  vel  leviculam  appeti¬ 
tionem  corde  recipere,  vel  ullam  omnino  cogitationem  animo  ad¬ 
mittere  possunt,  quae  eos  ab  amore  Dei  in  vanitatem  abducat. 
Quid  enim?  annon  illae  sunt  animae  facultates,  subitis  motioni¬ 
bus  affici,  sensu  apprehendere,  mente  concipere?  Istae  igitur 
quum  vanis  et  pravis  cogitationibus  aditum  ad  se  patefaciunt,  an¬ 
non  ostendunt  se  tantundem  ab  amore  Dei  esse  vacuas  ?  Quare 
qui  non  fatetur  omnes  carnis  cupiditates  esse  peccata,  illum  vero 
concupiscendi  morbum,  quem  fomitem  appellant,  esse  peccati  sca¬ 
turiginem,  ille  transgressionem  legis  peccatum  esse  neget  necesse  est. 

12.  Si  cui  absurdum  videtur,  ita  in  universum  damnari  cu¬ 
piditates  omnes  quibus  homo  naturaliter  afficitur,  quum  a  Deo 
inditae  sint  naturae  autore,  respondemus,  nos  nequaquam  eas  ap¬ 
petitiones  damnare  quas  hominis  ingenio  Deus  sic  a  prima  crea¬ 
tione  insculpsit,  ut  inde  eradicari  nisi  cum  ipsa  humanitate  non 
possint,  sed  tantum  insolentes  effraenesque  motus,  qui  cum  Dei 
ordinatione  pugnant.  Jam  vero  quum  ob  naturae  pravitatem  om¬ 
nes  facultates  adeo  vitiatae  sint  ac  corruptae,  ut  in  omnibus  actio¬ 
nibus  emineat  perpetua  ara^la  et  intemperies,  quia  ab  ejusmodi 
incontinentia  separari  nequeunt  appetitiones,  ideo  vitiosas  esse 
contendimus.  Aut  (si  paucioribus  verbis  summam  habere  libet) 
omnes  hominum  cupiditates  malas  esse  docemus,  et  peccati  reas 
peragimus ;  non  quatenus  sunt  naturales ,  sed  quia  inordinatae ; 
inordinatas  autem  esse,  quia  ex  natura  corrupta  et  polluta  nihil 
puri  nec  sinceri  prodire  potest.  Neque  vero  ab  hac  doctrina  tan¬ 
tum  discedit  Augustinus  quantum  in  speciem  apparet.  Dum  invi¬ 
diam  plus  aequo  reformidat,  qua  eum  gravare  studebant  Pelagiani, 
a  peccati  nomine  interdum  abstinet;  quum  tamen  scribit,  manente 
in  sanctis  peccati  lege,  tolli  duntaxat  reatum,  satis  indicat  se  non 
adeo  a  sensu  nostro  abhorrere. 

13.  Afferemus  alias  aliquot  sententias  unde  melius  appareat 
quid  senserit.  Libro  secundo  contra  Julianum :  lex  ista  peccati  et 
remissa  est  regeneratione  spirituali ,  et  manet  in  carne  mortali : 
remissa  scilicet,  quia  reatus  solutus  est  in  sacramento  quo  rege- 

nerantur  fideles;  manet  autem,  quia  operatur  desideria,  contra 
quae  dimicant  et  fideles.  Item :  lex  itaque  peccati  (quae  in  tanti 
quoque  apostoli  membris  erat)  remittitur  in  baptismate,  non  fini¬ 
tur.  Item:  legem  peccati,  cujus  manentis  solutus  est  in  baptismo 
reatus,  Ambrosius  vocavit  iniquitatem;  quia  iniquum  est  ut  caro 
concupiscat  adversus  spiritum.  Item:  mortuum  est  peccatum  in 
eo  reatu  quo  nos  tenebat;  et  donec  sepulturae  perfectione  sane¬ 
tur,  rebellat  et  mortuum.  Libro  quinto  etiamnum  apertius:  sicut 
caecitas  cordis  et  peccatum  est  quo  in  Deum  non  creditur,  et 
poena  peccati  qua  cor  superbum  digna  animadversione  punitur,  et 
causa  peccati  quum  aliquid  caeci  cordis  errore  committitur,  ita 
concupiscentia  carnis  adversus  quam  bonus  concupiscit  spiritus, 
et  peccatum  est,  quia  illa  inest  inobedientia  contra  dominatum 
mentis,  et  poena  peccati,  quia  reddita  est  meritis  inobedientis, 
et  causa  peccati  defectione  consentientis  vel  contagione  nascentis,  i 
Vocat  hic  sine  ambiguitate  peccatum,  quia  prostrato  jam  errore 
et  confirmata  veritate  calumnias  minus  veretur.  Quemadmodum 
et  in  Joannem,  homil.  41.  ubi  ex  animi  sui  sensu  sine  conten¬ 
tione  loquitur:  si  carne  servis  legi  peccati,  fac  quod  ait  ipse  apo¬ 
stolus  (Rom.  6,  12)  :  non  regnet  peccatum  in  mortali  vestro  cor¬ 
pore,  ad  obediendum  desideriis  ejus.  Non  ait,  non  sit;  sed,  non 
regnet.  Quamdiu  vivis,  peccatum  necesse  est  esse  in  membris 
tuis ;  saltem  regnum  illi  auferatur ,  non  fiat  quod  jubet.  Qui  con¬ 
cupiscentiam  non  esse  peccatum  defendunt,  illud  Jacobi  (1,  15) 
objicere  solent:  concupiscentia  postquam  conceperit,  parit  pecca¬ 
tum.  Atqui  nullo  negotio  hoc  refellitur:  nisi  enim  de  solis  ope¬ 
ribus  malis,  vel  de  peccatis  actualibus  intelligamus  ipsum  loqui, 
ne  mala  quidem  voluntas  in  peccato  deputabitur.  Ex  eo  autem 
quod  flagitia  et  prava  facinora  concupiscentiae  partus  vocat,  atque 
iis  ipsis  peccati  nomen  tribuit,  non  protinus  sequitur  quin  concu¬ 
piscere  res  mala  sit  et  coram  Deo  damnabilis. 

14.  Anabaptistae  quidam  hoc  saeculo,  phreneticam  nescio 
quam  intemperiem  pro  spirituali  regeneratione  comminiscuntur: 
nempe  in  statum  innocentiae  restitutos  Dei  filios,  jam  non  opor¬ 
tere  sollicitos  esse  de  libidine  carnis  refraenanda;  spiritum  ducem 
sequendum  esse,  sub  cujus  actione  nunquam  aberratur.  Incredi¬ 
bile  esset  hominis  mentem  eo  vesaniae  prolabi,  nisi  palam  et  fa- 
stuose  suum  hoc  dogma  deblaterarent.  Prodigiosum  certe  quidem 
est;  sed  tales  sacrilegae  audaciae  poenas  luere  aequum  est,  qui 
veritatem  Dei  in  mendacium  vertere  animum  induxerunt.  Itane 
delectus  omnis  turpis  et  honesti,  justi  et  injusti,  boni  et  mali, 
virtutis  et  vitii  tolletur?  Tale,  inquiunt,  discrimen  est  ex  male¬ 
dictione  veteris  Adae,  a  qua  nos  per  Christum  exempti  sumus. 
Ergo  inter  scortationem  et  castitatem,  sinceritatem  et  astutiam, 
veritatem  et  mendacium,  aequitatem  et  rapinam,  nihil  jam  inter¬ 
erit.  _  Tolle ,  inquiunt ,  vanam  formidinem ;  spiritus  nihil  tibi  mali 
imperabit,  modo  secure  et  intrepide  illius  actioni  te  permittas. 
Quis  ad  haec  prodigia  non  obstupescat?  Popularis  tamen  est  phi- 

losophia  apud  eos,  qui  libidinum  amentia  excaecati  sensum  com¬ 
munem  exuerunt.  Sed  quem,  obsecro,  Christum  nobis  fabricantur, 
et  quem  spiritum  eructant?  Nos  enim  Christum  unum,  ejus  unum 
spiritum  recognoscimus  quem  prophetae  commendarunt,  evange- 
lium  exhibitum  praedicat,  de  quo  nihil  illic  tale  audimus.  Spiri¬ 
tus  ille  non  est  homicidii,  scortationis,  ebrietatis,  superbiae,  con¬ 
tentionis,  avaritiae,  fraudis  patronus;  sed  autor  dilectionis,  pudi¬ 
citiae,  sobrietatis,  modestiae,  pacis,  moderationis,  veritatis.  Non 
est  vertiginosus,  et  qui  praeceps  per  fas  et  nefas  inconsiderate 
ruat,  sed  plenus  sapientiae  et  intelligentiae ,  qua  rite  inter  justum 
et  injustum  discernat.  Non  instigat  ad  dissolutam  effraenemque 
licentiam;  sed  prout  licitum  ab  illicito  discriminat,  modum  mo¬ 
derationemque  servare  docet.  Quid  tamen  diutius  in  refellenda 
belluina  ista  rabie  laboremus  ?  Christianis  spiritus  Domini  non 
turbulentum  est  phantasma,  quod  vel  ipsi  per  somnium  pepere- 
rint,  vel  ab  aliis  confictum  acceperint;  sed  ejus  notitiam  a  scrip¬ 
turis  religiose  petunt ,  ubi  duo  haec  de  ipso  traduntur :  nobis  in 
sanctificationem  datum  esse ,  quo  ab  immunditiis  et  inquinamentis 
purgatos  in  obedientiam  divinae  justitiae  deducat,  quae  obedien- 
tia  constare  nequit  nisi  domitis  subactisque  concupiscentiis,  qui¬ 
bus  isti  habenas  laxare  volunt;  deinde  sic  nos  ejus  sanctificatione 
purgari  ,  ut  multis  vitiis  multaque  infirmitate  obsideamur  quamdiu 
inclusi  sumus  mole  corporis  nostri.  Quo  fit  ut  longo  intervallo 
a  perfectione  dissiti  proficere  semper  aliquid  et  vitiis  irretiti  cum 
illis  quotidie  luctari  necesse  habeamus.  Unde  etiam  consequitur, 
excussa  desidia  et  securitate,  intentis  animis  vigilandum  esse,  ne 
carnis  nostrae  insidiis  incauti  circumveniamur.  Nisi  forte  confidi¬ 
mus  nos  majores  progressus  fecisse  quam  apostolum,  qui  tamen 
fatigabatur  ab  angelo  satanae,  quo  virtus  in  infirmitate  perficere¬ 
tur  (2  Cor.  12,  7);  et  qui  illam  carnis  et  spiritus  divisionem  in 
sua  carne  non  ficte  repraesentabat  (Rom.  7 ,  7  seqq.). 

15.  Quod  autem  apostolus  in  descriptione  poenitentiae  sep¬ 
tem  ejus  vel  causas,  vel  effectus,  vel  partes  enumerat,  id  optima 
causa  facit.  Sunt  autem  studium  aut  sollicitudo,  excusatio,  in¬ 
dignatio,  timor,  desiderium,  zelus,  vindicta  (2  Cor.  7,  11).  Ne¬ 
que  absurdum  videri  debet,  quod  statuere  non  audeo  causaene  an 
effectus  censeri  debeant;  utrumque  enim  disputari  potest.  Pos¬ 
sunt  enim  vocari  affectiones  cum  poenitentia  conjunctae.  Sed  quia, 
omissis  illis  quaestionibus,  intelligere  licet  quid  Paulus  velit,  sim¬ 
plici  expositione  contenti  erimus.  Dicit  ergo,  ex  tristitia  quae 
secundum  Deum  est,  excitari  sollicitudinem.  Nam  qui  serio  dis¬ 
plicentiae  sensu  tangitur  quod  in  Deum  suum  peccarit,  simul  ex¬ 
stimulatur  ad  diligentiam  et  attentionem,  ut  a  diaboli  laqueis  pe¬ 
nitus  se  explicet,  ut  ab  ejus  insidiis  melius  sibi  caveat,  ne  a 
spiritus  sancti  gubernatione  posthac  excidat,  ne  securitate  oppri¬ 
matur.  Proxima  est  excusatio,  quae  hoc  loco  non  defensionem 
significat,  qua  peccator,  ad  effugiendum  Dei  judicium,  vel  se  de¬ 
liquisse  neget,  vel  culpam  extenuet;  sed  purgationem,  quae  in 

deprecatione  magis  posita  sit  quam  cansae  fiducia.  Qualiter  filii 
uon  reprobi  dum  errata  sua  agnoscunt  et  confitentur,  deprecatio¬ 
nem  tamen  adhibent,  atque  ut  ea  locum  habeat,  quibus  possunt 
modis  testantur,  se  minime  abjecisse  eam  quam  parentibus  debent 
reverentiam;  denique  sic  excusant,  non  ut  se  justos  esse  ac  inno¬ 
centes  probent,  sed  tantum  ut  veniam  obtineant.  Sequitur  in¬ 
dignatio,  qua  peccator  secum  intus  fremit,  secum  expostulat,  sibi 
irascitur,  dum  suam  perversitatem  suam  que  in  Deum  ingratitudi¬ 
nem  recognoscit.  Timoris  nomine  intelligit  illam  trepidationem, 
quae  mentibus  nostris  incutitur,  quoties  cogitamus  et  quid  nos 
simus  meriti,  et  quam  horribilis  sit  irae  divinae  severitas  in  pec¬ 
catores.  Mirabili  enim  inquietudine  tunc  nos  vexari  necesse  est, 
quae  tum  ad  humilitatem  nos  erudit,  tum  cautiores  in  posterum 
reddit.  Quod  si  oritur  ex  timore  sollicitudo,  de  qua  prius  dixe¬ 
rat,  videmus  quo  nexu  haec  inter  se  cohaereant.  Desiderium  vi¬ 
detur  mihi  posuisse  pro  sedulitate  in  officio  et  obsequendi  alacri¬ 
tate,  ad  quam  maxime  provocare  nos  debet  delictorum  nostrorum 
agnitio.  Huc  quoque  pertinet  zelus  quem  continuo  subjungit;  ar¬ 
dorem  enim  significat,  quo  accendimur  ubi  aculei  illi  nobis  admo¬ 
ventur  :  quid  feci  ?  quo  me  praecipitaveram ,  nisi  mihi  Dei  miseri¬ 
cordia  subveniret?  Postrema  est  vindicta.  Quo  enim  severiores  j 
in  nos  sumus,  et  acriore  censura  quaestionem  habemus  de  pecca¬ 
tis  nostris,  eo  debemus  sperare  magis  propitium  ac  misericordem 
Deum.  Et  certe  fieri  non  potest  quin  anima  divini  judicii  hor¬ 
rore  perculsa,  partes  ultionis  in  exigenda  de  se  poena  occupet,  i 
Sentiunt  sane  pii  quales  poenae  sint  pudor,  confusio,  gemitus, 
displicentia  sui,  et  reliqui  affectus,  qui  ex  seria  delictorum  re-  i 
cognitione  nascuntur.  Meminerimus  tamen  modum  esse  tenendum, 
ne  tristitia  nos  absorbeat:  quia  nihil  magis  proclive  est  trepidis 
conscientiis  quam  in  desperationem  ruina.  Et  hoc  quoque  arti¬ 
ficio  satan  quoscunque  videt  metu  Dei  prostratos,  in  profundum 
illum  moeroris  gurgitem  magis  ac  magis  demergit,  ne  unquam  as¬ 
surgant.  Non  potest  quidem  nimius  esse  timor  qui  in  humilita¬ 
tem  desinit,  neque  discedit  a  spe  veniae.  Semper  tamen  ex  apo¬ 
stoli  praecepto  (Hebr.  12,  3)  cavendum,  ne  peccator,  dum  se  ad 
displicentiam  sollicitat,  nimia  formidine  oppressus  deficiat;  quia 
hoc  modo  refugitur  Deus,  qui  per  poenitentiam  nos  ad  se  vocat. 
Qua  de  re  utilis  etiam  est  admonitio  Bernardi  *).  Necessarius 
dolor  pro  peccatis,  si  non  sit  continuus.  Suadeo  reflectere  pedem 
interdum  a  molesta  et  anxia  recordatione  viarum  vestrarum,  et 
evadere  ad  planitiem  serenae  memoriae  beneficiorum  Dei.  Miscea-  i 
mus  absynthio  mei,  ut  salubris  amaritudo  salutem  dari  queat;  cum  ' 
immisto  dulcore  temperata  bibetur,  et  si  de  vobis  in  humilitate 
sentitis,  sentite  et  de  Domino  in  bonitate. 

16.  Jam  et  poenitentiae  fructus  quales  sint,  intelligi  potest:  i 
nempe  officia  pietatis  erga  Deum ,  caritatis  erga  homines ,  ad  haec 

in  tota  vita  sanctimonia  ac  puritas.  Denique  quo  majore  quisque 
studio  vitam  suam  exigit  ad  normam  legis  Dei ,  eo  certiora  poe¬ 
nitentiae  suae  signa  edit.  Itaque  spiritus  saepe,  dum  nos  ad  poe¬ 
nitentiam  hortatur,  nunc  ad  singula  legis  praecepta,  nunc  ad  offi¬ 
cia  secundae  tabulae  nos  revocat;  quanquam  aliis  locis,  postquam 
immunditiem  damnavit  in  ipso  fonte  cordis,  deinde  ad  externa 
testimonia  descendit,  quae  sinceram  resipiscentiam  commendant. 
Cujus  rei  tabulam  in  descriptione  vitae  christianae  mox  subjiciam 
lectorum  oculis.  Non  colligam  ex  prophetis  testimonia  quibus  par- 
tim  subsannant  eorum  ineptias,  qui  caeremoniis  contendunt  Deum 
placare,  ostenduntque  mera  esse  ludicra;  partim  vero  externam 
vitae  integritatem  docent  non  esse  caput  poenitentiae,  quia  Deus 
cor  intuetur.  Quisquis  mediocriter  in  scriptura  versatus  fuerit, 
per  se  absque  alterius  monitu  intelliget,  ubi  cum  Deo  negotium 
est,  nihil  agi  nisi  ab  interiore  cordis  affectu  incipimus.  Et  Joelis 
locus  (2,  13)  aliis  intelligendis  non  parum  valebit:  scindite  corda 
vestra  et  non  vestimenta  vestra.  Utrumque  etiam  breviter  expres¬ 
sum  est  his  Jacobi  verbis  (4 ,  8) :  mundate  scelerati  manus ,  pur¬ 
gate  corda  duplices.  Ubi  priori  quidem  membro  accessio  ponitur, 
fons  tamen  et  principium  deinde  monstratur,  nempe  abstergendas 
esse  occultas  sordes,  ut  altare  in  ipso  corde  erigatur  Deo.  Sunt 
praeterea  et  externa  aliqua  exercitia,  quibus  privatim  veluti  re¬ 
mediis  vel  ad  nos  humiliandos,  vel  ad  domandam  carnem  nostram 
utimur;  publice  vero  ad  resipiscentiae  testificationem.  Emanant 
autem  ab  illa  vindicta  de  qua  loquitur  Paulus.  Siquidem  haec 
afflicti  animi  sunt  propria,  in  squalore,  gemitu,  lacrymis  esse; 
fugere  splendorem  et  quemlibet  apparatum,  omnibus  deliciis  se 
abdicare.  Deinde  is  qui  sentit  quantum  malum  sit  carnis  rebellio, 
remedia  omnia  quaerit  quibus  coerceat.  Praeterea  qui  bene  cogi¬ 
tat,  quam  grave  sit  violasse  Dei  justitiam,  quiescere  non  potest 
donec  in  sua  humilitate  gloriam  dederit  Deo.  Ejusmodi  exercitia 
saepe  commemorant  vetusti  scriptores,  quum  de  poenitentiae  fruc-# 
tibus  loquuntur.  Quanquam  autem  vim  poenitentiae  minime  in 
illis  reponunt,  veniam  tamen  mihi  dabunt  lectores  si  dixero  quod 
sentio.  Plus  aequo  certe  insistere  in  his  mihi  videntur.  Ac  si 
quis  prudenter  expendat,  mihi  (ut  spero)  assentietur,  dupliciter 
eos  modum  excessisse.  Nam  quum  tantopere  urgerent,  ac  immo¬ 
dicis  elogiis  commendarent  corporalem  illam  disciplinam,  hoc  qui¬ 
dem  consequebantur  ut  plebs  eam  majore  studio  amplecteretur; 
sed,  quod  longe  majoris  momenti  esse  debet,  quodammodo  obscu¬ 
rabant.  Deinde  in  exigendis  castigationibus  fuerunt  aliquanto  ri¬ 
gidiores  quam  ferat  ecclesiastica  mansuetudo ,  quemadmodum  alibi 
tractandum  erit. 

17.  Sed  quia  nonnulli,  dum  fletum,  jejunium  et  cinerem 
cum  alibi  frequenter,  tum  praesertim  apud  Joelem  commemorari 
audiunt,  praecipuam  resipiscentiae  partem  jejunio  et  fletu  metiun¬ 
tur,  tollenda  est  eorum  hallucinatio.  Quod  de  conversione  totius 
cordis  ad  Dominum,  deque  scissione  non  vestimentorum  sed  cor- 

dis  illic  dicitur,  resipiscentiae  proprium  est;  fletus  autem  et  jeju¬ 
nium,  non  ut  perpetua  aut  necessaria  ejus  effecta  subnectuntur, 
sed  specialem  habent  circumstantiam.  Quoniam  gravissimum  Ju¬ 
daeis  excidium  imminere  vaticinatus  fuerat,  iram  Dei  suadet  an¬ 
tevertere,  non  tantum  resipiscendo,  sed  moeroris  indicia  prae  se 
ferendo.  Qualiter  enim  promissa  barba ,  impexo  capillo ,  pulla 
veste,  suppliciter  se  demittere  solet  reus  ad  conciliandam  judicis 
misericordiam,  ita  illos,  quum  rei  agerentur  coram  Dei  tribunali, 
ejus  severitatem  miserabili  habitu  deprecari  oportebat.  Quanquam 
autem  cinis  et  saccus  illis  forte  temporibus  magis  conveniebant, 
fletus  tamen  et  jejunii  valde  opportunum  fore  inter  nos  usum 
constat,  quoties  cladem  aliquam  aut  calamitatem  nobis  minari  vi¬ 
sus  fuerit  Dominus.  Se  enim  ad  ultionem  apparari  et  quodam¬ 
modo  armari  denuntiat,  ubi  periculum  apparere  facit.  Bene  igi¬ 
tur  propheta ,  qui  suos  ad  fletum  et  jejunium ,  hoc  est  ad  reorum 
moestitiam,  cohortatur,  de  quorum  flagitiis  constitutam  quaestio¬ 
nem  paulo  ante  dixerat.  Quemadmodum  nec  male  hodie  fecerint 
ecclesiastici  pastores ,  si ,  dum  impendentem  suorum  cervicibus 
ruinam  vident,  ad  jejunium  et  fletum  properandum  vociferentur, 
modo,  quod  est  praecipuum,  majore  et  intentiore  cura  et  opera 
semper  urgeant,  scindenda  scilicet  esse  corda,  non  vestimenta. 
Extra  dubium  est,  non  semper  poenitentiae  cohaerere  jejunium, 
sed  calamitosis  temporibus  peculiariter  destinari.  Unde  et  cum 
luctu  conjungitur  a  Christo  dum  apostolos  ab  ejus  necessitate  ab¬ 
solvit  (Matth.  9,  15),  donec  sua  praesentia  orbati  moerore  confi¬ 
cerentur.  De  solenni  jejunio  loquor.  Nam  piorum  vita  frugalitate 
et  sobrietate  temperata  esse  debet,  ut  in  toto  ejus  decursu  quae¬ 
dam  jejunii  species  continenter  appareat.  Yerum  tota  illa  res,  • 
quia  rursus,  ubi  de  ecclesiae  disciplina  agetur,  expedienda  erit, 
nunc  parcius  a  me  attingitur. 

18.  Hoc  tamen  adhuc  inseram,  quum  ad  hanc  externam 
professionem  transfertur  nomen  poenitentiae,  improprie  a  genuino 
illo  sensu  quem  posui  deflecti.  Neque  enim  tam  est  conversio 
ad  Deum  quam  culpae  confessio,  cum  poenae  et  reatus  depreca-  j 
tione.  Sic  poenitentiam  agere  in  cinere  et  cilicio,  nihil  aliud  est 
quam  testari  displicentiam,  ubi  Deus  ob  graves  offensas  nobis 
irascitur.  Atque  haec  quidem  confessionis  species  publica  est, 
qua  nos  damnantes  coram  angelis  et  mundo  praevenimus  judicium 
Dei.  Nam  eorum  segnitiem  coarguens  Paulus,  qui  peccatis  suis 
indulgent,  si  judicaremus  nos  ipsos,  inquit,  non  a  Deo  judicare¬ 
mur  (1  Cor.  11,  31).  Sed  homines  facere  palam  conscios  et  testes 
nostrae  resipiscentiae,  non  semper  est  necessarium ;  privatim  autem 
Deo  confiteri,  pars  est  verae  poenitentiae  quae  omitti  non  potest,  j 
Nihil  enim  minus  consentaneum  quam  ut  peccata  ignoscat  Deus, 
in  quibus  nobis  ipsi  blandimur,  et  ne  in  lucem  proferat,  praete¬ 
gimus  per  hypocrisin.  Nec  tantum  quae  quotidie  admittimus  pec¬ 
cata  fateri  convenit:  verum  graviores  lapsus  longius  trahere  nos 
debent,  atque  in  memoriam  revocare  quae  videntur  pridem  sepulta;  j 

quod  exemplo  suo  nobis  praescribit  David  (Psal.  51,  7).  Tactus 
enim  recentis  flagitii  pudore,  se  ipsum  examinat  usque  ad  matris 
uterum,  et  agnoscit  jam  tunc  fuisse  corruptum  et  infectum  carnis 
labe.  Neque  id  ut  culpam  suam  extenuet;  sicuti  multi  in  turba 
se  occultant,  et  alios  secum  involvendo,  impunitatem  captant. 
Longe  aliter  David,  qui  ingenue  culpam  exaggerat,  quod  a  prima 
infantia  corruptus,  non  desierit  mala  malis  cumulare.  Alio  etiam 
loco  (ibid.  25,  7)  tale  praeteritae  vitae  examen  suscipit,  ut  ado- 
lescentiae  suae  peccatis  misericordiam  Dei  imploret.  Et  certe  tum 
demum  soporem  nobis  esse  excussum  probabimus  si  gemendo  sub 
onere,  malaque  nostra  deflendo,  levationem  a  Deo  petemus.  No¬ 
tandum  praeterea  est,  poenitentiam,  cui  assidue  incumbere  jube¬ 
mur,  ab  ea  differre  quae  velut  a  morte  excitat  qui  vel  turpius 
ceciderant,  vel  effraeni  licentia  se  projecerant  ad  peccandum,  vel 
quadam  defectionis  specie  excusserant  jugum  Dei.  Nam  scriptura 
saepe  dum  hortatur  ad  poenitentiam,  quasi  transitum  et  resurrec¬ 
tionem  a  morte  in  vitam  significat;  et  dum  refert  populum  egisse 
poenitentiam,  ab  idololatria  aliisque  crassis  sceleribus  conversum 
fuisse  intelligit.  Qua  ratione  Paulus  luctum  peccatoribus  denun¬ 
tiat  (2  Cor.  12,  21),  qui  poenitentiam  non  egerunt  super  lasci¬ 
viis,  scortatione  et  impudicitia.  Hoc  discrimen  diligenter  obser¬ 
vandum  est,  ne  ubi  paucos  audimus  ad  poenitentiam  citari,  nobis 
supina  obrepat  securitas,  quasi  nihil  amplius  ad  nos  pertineret 
carnis  mortificatio;  cujus  curam  remittere  non  permittunt  quae 
nos  semper  titillant  pravae  cupiditates,  et  quae  subinde  pullulant 
vitia.  Specialis  ergo  poenitentia  quae  a  quibusdam  tantum  exigi¬ 
tur,  quos  diabolus  a  Dei  timore  abreptos  exitialibus  laqueis  im¬ 
plicuit,  ordinariam  non  tollit,  cui  per  totum  vitae  curriculum  ope¬ 
ram  dare  nos  cogit  naturae  corruptio. 

19.  Porro  si  verum  est  quod  clarissime  constat,  totam  evan- 
gelii  summam  duobus  istis  capitibus  contineri,  poenitentia,  et  pec¬ 
catorum  remissione,  annon  videmus,  Dominum  ideo  gratis  suos 
justificare,  quo  eos  simul  spiritus  sui  sanctificatione  in  veram  justi¬ 
tiam  instauret?  Joannes,  angelus  ante  faciem  Christi  missus  ad 
vias  ejus  praeparandas,  praedicabat:  poenitentiam  agite;  appro¬ 
pinquavit  enim  regnum  coelorum  (Matth.  3,  2).  Ad  poenitentiam 
invitando  monebat  ut  se  peccatores  agnoscerent,  suaque  omnia 
coram  Domino  damnata,  quo  carnis  suae  mortificationem  ac  no¬ 
vam  in  spiritu  regenerationem  totis  votis  expeterent.  Regnum 
Dei  annuntiando  ad  fidem  vocabat ;  siquidem  per  regnum  Dei  quod 
docebat  in  propinquo  esse,  remissionem  peccatorum,  salutem,  vi¬ 
tam,  et  quidquid  omnino  in  Christo  assequimur,  significabat. 
Quare  apud  alios  evangelistas  legitur:  venit  Joannes  praedicans 
baptismum  poenitentiae ,  in  remissionem  peccatorum  (Mare.  1,4; 
Luc.  3,  3).  Quod  quid  aliud  est,  quam  ut  peccatorum  mole 
pressi  et  fatigati  ad  Dominum  se  converterent,  ac  de  remissione 
et  salute  spem  conciperent?  Sic  et  Christus  suas  conciones  auspi¬ 
catus  est  (Mare.  1,  15):  appropinquavit  regnum  Dei;  poenitentiam 

agite,  et  credite  evangelio.  Primum  declarat,  thesauros  miseri¬ 
cordiae  Dei  in  se  apertos,  deinde  poenitentiam  exigit,  tum  po¬ 
stremo  fiduciam  erga  Dei  promissiones.  Itaque  quum  totam  evan- 
gelii  summam  breviter  complecti  voluit,  dixit  (Luc.  24,  26  et  46) 
se  opportuisse  pati ,  resurgere  a  mortuis ,  praedicari  in  nomine 
suo  poenitentiam  et  remissionem  peccatorum,  Id  et  apostoli  post 
ejus  resurrectionem  praedicarunt  (Act.  5,  31),  excitatum  a  Deo, 
ad  dandam  poenitentiam  Israeli ,  et  remissionem  peccatorum.  Prae¬ 
dicatur  poenitentia  in  nomine  Christi,  quum  per  evangelii  doctri¬ 
nam  audiunt  homines  suas  cogitationes,  suos  effectus,  sua  studia 
corrupta  et  vitiosa  esse;  propterea  necesse  esse  ut  renascantur, 
si  volunt  ingredi  in  regnum  Dei.  Remissio  peccatorum  praedica-  ; 
tur,  quum  docentur  homines,  Christum  sibi  factum  esse  redemp¬ 
tionem,  justitiam,  salutem,  et  vitam  (1  Cor.  1,  30);  cujus  no¬ 
mine  gratis  in  Dei  conspectu  justi  habeantur  et  innocentes.  Utra¬ 
que  gratia  quum  fide  apprehendatur  (ut  alibi  demonstratum  est), 
quia  tamen  proprium  fidei  objectum  est  Dei  bonitas  qua  peccata 
remittuntur,  eam  a  poenitentia  diligenter  distingui  operae  pre¬ 
tium  fuit. 

20.  Porro  ut  peccati  odium,  quod  poenitentiae  exordium 
est,  primum  nobis  ad  Christi  cognitionem  ingressum  aperit,  qui 
nullis  se  exhibet,  nisi  miseris  et  afflictis  peccatoribus,  qui  ge¬ 
munt,  laborant,  onerati  sunt,  esuriunt,  sitiunt,  dolore  et  miseria 
tabescunt  (Jes.  61,  1;  Matth.  11,  5;  Luc.  4,  18),  ita  in  poeni¬ 
tentiam  ipsam  eniti,  tota  vita  in  eam  incumbere,  eam  ad  ulti¬ 
mum  prosequi  nos  oportet,  si  in  Christo  consistere  volumus.  Ad 
peccatores  enim  vocandos  venit,  sed  ad  poenitentiam  (Matth  9,  13; 
Act.  3,  26  et  5 ,  31).  Missus  est  ad  benedicendum  indignis;  sed 
quo  se  convertat  unusquisque  a  nequitia  sua.  Plena  est  scriptura 
ejusmodi  vocibus.  Quare  ubi  peccatorum  remissionem  offert  Deus, 
resipiscentiam  vicissim  stipulari  fere  solet;  innuens  suam  miseri¬ 
cordiam  resipiscendi  causam  hominibus  esse  debere.  Facite,  in¬ 
quit,  judicium  et  justitiam:  quia  salus  appropinquavit  (Jes.  56,  1).  ; 
Item:  veniet  Sioni  redemptor,  et  iis  qui  in  Jacob  resipiscunt  a 
peccatis  (ibid.  59,  20).  Item:  quaerite  Dominum  dum  inveniri 
potest,  invocate  eum  dum  prope  est;  derelinquat  impius  viam 
suam,  et  iniquitatem  cogitationum  suarum,  et  ad  Dominum  con¬ 
vertatur,  et  miserebitur  ejus  (ibid.  55,  6).  Item:  convertimini, 
et  resipiscite,  ut  deleantur  peccata  vestra  (Act.  2,  38).  Ubi  ta¬ 
men  adnotandum  est,  non  eam  conditionem  sic  apponi  quasi  eme¬ 
rendae  veniae  fundamentum  sit  nostra  resipiscentia;  quin  potius 
(quia  in  hunc  finem  hominum  misereri  statuit  Dominus  ut  resi¬ 
piscant) ,  quo  sit  tendendum  indicat,  si  gratiam  obtinere  volunt. 
Proinde,  donec  in  carcere  corporis  nostri  habitabimus,  assidue 
nobis  cum  naturae  nostrae  corruptae  vitiis  luctandum  est,  adeoque 
cum  naturali  nostra  anima.  Dicit  aliquoties  Plato1),  vitam  phi- 


1)  Id  cum  alibi ,  tum  in  Phaedone ,  multis  disputat. 

losophi  meditationem  esse  mortis.  Verius  nobis  dicere  licet,  vi¬ 
tam  christiani  hominis  perpetuum  esse  studium  et  exercitationem 
mortificandae  carnis,  donec  ea  plane  interempta  spiritus  Dei  reg¬ 
num  in  nobis  obtineat.  Quare  illum  arbitror  plurimum  profecisse, 
qui  sibi  plurimum  displicere  didicit:  non  ut  in  hoc  luto  haereat, 
nec  ultra  progrediatur,  sed  magis  ut  ad  Deum  festinet  et  suspi¬ 
ret;  quo  morti  vitaeque  Christi  insertus  perpetuam  poenitentiam 
meditetur,  ut  certe  non  aliter  possunt,  quos  genuinum  peccati 
odium  tenet.  Nemo  enim  peccatum  unquam  odit  nisi  prius  justi¬ 
tiae  amore  captus.  Haec  sententia,  ut  erat  simplicissima  omnium, 
ita  mihi  cum  scripturae  veritate  optime  consentire  visa  est. 

21.  Porro  singulare  esse  Dei  donum  poenitentiam,  notius 
ex  superiore  doctrina  esse  arbitror,  quam  ut  longum  sermonem 
retexere  opus  sit.  Itaque  beneficium  Dei  laudat  et  miratur  eccle¬ 
sia,  quod  gentibus  dederit  poenitentiam  ad  salutem  (Act.  11,  18); 
et  Paulus  Timotheum  patientem  et  mansuetum  erga  incredulos 
esse  jubens,  si  quando,  inquit,  Deus  illis  det  poenitentiam  qua 
resipiscant  a  diaboli  laqueis  (2  Tim.  2,  25.  26).  Affirmat  quidem 
Deus  se  velle  omnium  conversionem,  et  exhortationes  communi¬ 
ter  omnibus  destinat;  efficacia  tamen  pendet  a  spiritu  regenera¬ 
tionis.  Quia  facilius  esset  creare  nos  homines,  quam  proprio 
marte  induere  praestantiorem  naturam.  Itaque  toto  regeneratio¬ 
nis  cursu  non  abs  re  vocamur  Dei  figmentum  (Eph.  2,  10),  creati 
ad  bona  opera  quae  praeparavit  ut  in  illis  ambulemus.  Quoscun¬ 
que  eripere  vult  Deus  ab  interitu,  hos  spiritu  regenerationis  vivi¬ 
ficat:  non  quod  poenitentia  proprie  sit  salutis  causa,  sed  quia  jam 
visum  est  inseparabilem  esse  a  fide  et  misericordia  Dei;  quando, 
teste  Jesaia  (59,  20),  venit  Sioni  redemptor,  et  iis  qui  in  Jacob 
reversi  sunt  ab  iniquitate.  Stat  quidem  hoc  firmum,  ubicunque 
viget  Dei  timor,  spiritum  in  salutem  hominis  operatum  esse.  Ita¬ 
que  fideles  apud  Jesaiam,  dum  queruntur  et  deplorant  a  Deo  se 
derelictos,  hoc  quasi  reprobationis  signum  ponunt,  obdurata  fuisse 
divinitus  corda  sua  (ibid.  63,  17).  Apostolus  quoque  (Hebr.  6,  6) 
excludere  volens  apostatas  a  spe  salutis,  rationem  asserit,  esse 
impossibile  eos  renovari  ad  poenitentiam;  quia  scilicet  Deus,  re¬ 
novans  quos  perire  non  vult,  signum  ostendit  paterni  favoris,  et 
quodammodo  radiis  sereni  et  laeti  vultus  eos  ad  se  attrahit;  rur¬ 
sum  obduratione  fulminat  contra  reprobos,  quorum  irremissibilis 
est  impietas.  Quod  genus  vindictae  apostolus  denuntiat  (Hebr.  10, 
29)  voluntariis  apostatis,  qui  dum  a  fide  evangelii  deficiunt,  Deum 
ludibrio  habent,  gratiam  ejus  contumeliose  respuunt,  profanant 
ac  conculcant  Christi  sanguinem,  imo  quantum  in  se  est,  rursus 
ipsum  crucifigunt.  Neque  enim,  ut  volunt  quidam  praepostere 
austeri,  voluntariis  omnibus  peccatis  spem  veniae  praecidit;  sed 
apostasiam  docet  omni  excusatione  indignam  esse,  ut  mirum  non 
sit  Deum  inexorabili  rigore  tam  sacrilegum  sui  contemptum  ulcisci. 
Impossibile  enim  esse  tradit  (Hebr.  6,  4),  eos  qui  semel  illumi¬ 
nati  fuerint,  gustaverint  donum  coeleste,  participes  facti  sint  spi- 

ritus  sancti,  gustaverint  bonum  Dei  verbum  virtutesque  venturi 
saeculi ,  si  prolabantur ,  rursum  renovari  ad  poenitentiam ,  ab  in¬ 
tegro  crucifigentes  filium  Dei  et  ludibrio  exponentes.  Item  alibi 
(10,  26):  si  volentes,  ait,  peccaverimus  post  acceptam  notitiam 
veritatis,  non  ultra  pro  peccatis  reliqua  est  hostia;  sed  formida¬ 
bilis  quaedam  exspectatio  judicii,  etc.  Hi  quoque  loci  sunt  ex 
quorum  prava  intelligentia  insaniendi  materiam  olim  Novatiani 
hauserunt;  quorum  asperitate  offensi  boni  quidam  viri,  hanc  sup- 
posititiam  epistolam  crediderunt,  quae  omni  tamen  ex  parte  apo- 
stolicum  spiritum  vere  redolet.  Quoniam  autem  nobis  contentio 
non  est  nisi  cum  iis  qui  eam  amplexantur ,  facile  est  ostendere 
quam  nihil  illae  sententiae  ipsorum  suffragentur  errori.  Primum 
necesse  est,  apostolum  cum  magistro  suo  consentire,  qui  omne 
peccatum  et  blasphemiam  remissum  iri  affirmat,  excepto  peccato 
in  spiritum  sanctum,  quod  neque  in  hoc  saeculo,  neque  in  futuro 
remittitur.  Hac,  inquam,  exceptione  contentum  fuisse  apostolum 
certum  est,  nisi  volumus  illum  gratiae  Christi  adversarium  facere. 
Unde  conficitur,  nullis  singularibus  peccatis  veniam  negari  prae¬ 
terquam  uni,  quod  ex  desperato  furore  profectum  neque  infirmi¬ 
tati  adscribi  potest,  et  palam  demonstrat  hominem  a  diabolo  esse 
possessum. 

22.  Ut  tamen  hoc  expediatur,  quod  sit  tam  horrendum  ejus¬ 
modi  fiagitium  quod  nullam  remissionem  habiturum  est,  quaerere 
convenit.  Quod  Augustinus  alicubi  definit  obstinatam  ad  mortem 
usque  pervicaciam  cum  veniae  diffidentia,  non  satis  quadrat  ipsis 
Christi  verbis,  non  remissum  iri  in  hoc  saeculo.  Nam  aut  hoc 
frustra  dicitur,  aut  in  hac  vita  committi  potest.  Si  autem  vera 
est  Augustini  definitio,  non  committitur  nisi  ad  mortem  usque 
perseveret.  Quod  alii  dicunt,  in  spiritum  sanctum  peccare  qui 
gratiae  in  fratrem  collatae  invidet,  non  video  unde  sumptum  fue¬ 
rit.  Sed  veram  definitionem  afferamus,  quae,  ubi  firmis  testimo¬ 
niis  comprobata  fuerit,  facile  per  se  ipsam  omnes  alias  evertet. 
Dico  igitur,  in  spiritum  sanctum  peccare,  qui  divinae  veritati, 
cujus  fulgore  sic  perstringuntur  ut  ignorantiam  causari  nequeant, 
tamen  destinata  malitia  resistunt,  in  hoc  tantum  ut  resistant.  Chri¬ 
stus  enim,  explicaturus  quod  dixerat,  continuo  subjungit:  qui  di¬ 
xerit  verbum  in  filium  hominis,  remittetur  ei;  qui  autem  blasphe- 
maverit  contra  spiritum,  non  remittetur  (Matth.  12,  31;  Mare.  3, 
28;  Luc.  12,  10).  Et  Matthaeus  pro  blasphemia  in  spiritum,  po¬ 
nit  spiritum  blasphemiae.  Quomodo  in  filium  quis  probrum  jacere 
possit,  quin  simul  in  spiritum  torqueatur?  Nempe  qui  in  verita¬ 
tem  Dei  incognitam  imprudentes  impingunt,  qui  Christo  ignoran¬ 
ter  maledicunt,  hoc  interim  animo  praediti  ut  patefactam  sibi  Dei 
veritatem  exstinguere  nolint,  aut  quem  noverint  esse  Christum 
Domini,  verbo  uno  laedere,  illi  in  patrem  ac  filium  peccant.  Sic 
multi  sunt  hodie,  qui  evangelii  doctrinam  pessime  exsecrantur; 
quam  si  evangelii  esse  scirent,  toto  corde  venerari  parati  essent. 
Quorum  autem  convicta  est  conscientia,  Dei  verbum  esse  quod 

i  repudiant  atque  impugnant ,  impugnare  tamen  non  desinunt ,  illi 
in  spiritum  blasphemare  dicuntur:  quandoquidem  adversus  illumi¬ 
nationem  (quae  opus  est  spiritus  sancti)  luctantur.  Tales  erant 
ex  Judaeis  nonnulli,  qui  quum  resistere  spiritui  per  Stephanum 
loquenti  non  possent,  resistere  tamen  contendebant  (Act.  6,  10). 
i  Nun  dubium  est  quin  ex  illis  multi,  legis  zelo  ad  id  raperentur; 
sed  fuisse  alios  apparet  qui  malitiosa  impietate  in  Deum  ipsum 
furerent,  hoc  est  in  doctrinam  quam  esse  a  Deo  non  nesciebant. 
Tales  et  ipsi  Pharisaei,  in  quos  Dominus  invehitur,  qui  spiritus 
sancti  virtutem  ut  disjicerent,  Beelzebub  nomine  infamabant  (Matth. 
9,  34  et  12,  24).  Hic  ergo  est  spiritus  blasphemiae,  ubi  homi¬ 
nis  audacia  in  contumeliam  divini  nominis  data  opera  prosilit. 

i  Quod  innuit  Paulus  (1  Tim.  1,  13),  quum  docet  se  misericordiam 
consequutum,  quod  ignorans  ea  per  incredulitatem  commiserat, 
!  quorum  merito  indignus  alioqui  fuisset  gratia  Domini.  Si  igno¬ 
rantia  cum  incredulitate  juncta  fecit  ut  veniam  obtineret,  hinc 
sequitur,  non  esse  veniae  locum  ubi  scientia  ad  incredulitatem 
|  accessit. 

23.  Apostolum  vero  non  de  particulari  uno  lapsu  vel  altero, 
sed  de  universali  defectione  loqui  qua  se  reprobi  a  salute  abdi¬ 
cant,  si  bene  animadvertas,  intelliges.  Eos  autem  implacabilem 
Deum  sentire  mirum  non  est,  quos  Joannes  in  sua  canonica  af¬ 
firmat  non  fuisse  ex  electis  a  quibus  exierunt  (1  Joann.  2,  19). 
Sermonem  siquidem  in  eos  dirigit,  qui  religionem  christianam  se 
repetere  posse  imaginabantur,  etsi  semel  ab  ea  defecerant;  quos 
ab  hac  falsa  et  perniciosa  opinione  avocans,  dicit  quod  verissi¬ 
mum  est,  non  patere  iis  reditum  ad  Christi  communionem,  qui 
eam  scientes  volentes  projecerint.  Projiciunt  autem,  non  qui  sim¬ 
pliciter  dissoluta  vitae  licentia  verbum  Domini  transgrediuntur, 
sed  qui  totam  ejus  doctrinam  ex  professo  rejiciunt.  Ergo  paralo- 
gismus  est  in  verbo  prolabendi  et  peccandi.  Quoniam  prolabi 
Novatiani  interpretantur,  si  quis,  lege  Domini  non  furandum  nec 
scortandum  edoctus,  a  furto  aut  scortatione  non  abstineat.  At 
contra  subesse  tacitam  antithesin  affirmo,  in  qua  repeti  debeant 
contraria  omnia  iis  quae  prius  dicta  fuerant;  ut  hic  non  particu¬ 
lare  aliquod  vitium,  sed  universalis  aversio  a  Deo,  et  totius,  ut 
ita  loquar,  hominis  apostasia  exprimatur.  Quum  ergo  dicit,  eos 
qui  prolapsi  sint,  postquam  semel  illuminati  fuerunt,  gustaverunt 
donum  coeleste,  participes  facti  sunt  spiritus  sancti,  gustaverunt 
etiam  bonum  Dei  verbum,  virtutesque  venturi  saeculi,  intelligen- 
dum  est,  qui  lumen  spiritus  deliberata  impietate  suffocarint ,  doni 
coelestis  gustum  respuerint,  a  sanctificatione  spiritus  se  alienarint, 
verbum  Dei  et  saeculi  venturi  virtutes  conculcarint.  Ac  quo  ma¬ 
gis  exprimeret  illam  impietatis  certam  destinationem,  alio  postea 
loco  nominatim  adjecit  dictionem,  voluntarie.  Nam  quum  dicit, 
nullam  fieri  reliquam  hostiam  iis  qui  volentes,  post  acceptam  ve¬ 
ritatis  notitiam,  peccarint,  non  negat  Christum  esse  perpetuam 
hostiam,  ad  expiandas  sanctorum  iniquitates  (quod  tota  fere  epi- 

stola  diserte  clamat,  inter  explicandum  Christi  saecerdotium),  sed 
nullam  aliam  restare  dicit  ubi  ab  ea  discessum  est.  Disceditur 
autem  abnegata  ex  professo  eyangelii  veritate. 

24.  Quod  autem  nimis  durum  et  Dei  clementia  alienum 
videtur  quibusdam,  a  remissione  ullos  omnino  depelli,  qui  ad  im¬ 
plorandam  Domini  misericordiam  confugiant,  id  facile  diluitur. 
Non  enim  denegari  veniam  dicit  si  ad  Dominum  se  converterint; 
sed  omnino  negat  posse  ad  poenitentiam  surgere:  quod  scilicet 
aeterna  caecitate  ob  suam  ingratitudinem  justo  Dei  judicio  per¬ 
cussi  sint.  Neque  obstat  quod  idem  exemplum  Esau  huc  postea 
accommodat  (Hebr.  12,  12),  qui  frustra  lacrymis  et  ejulatu  ten- 
taverit  amissam  primogenituram  recuperare.  Nihilo  etiam  magis 
illa  prophetae  comminatio :  quum  clamaverint,  non  exaudiam  (Zach. 
7,  13).  Neque  enim  talibus  loquendi  formulis  aut  vera  conversio, 
aut  Dei  invocatio  designatur;  sed  illa  impiorum  anxietas,  qua  in 
rebus  extremis  constricti  coguntur  respicere,  quod  antea  secure 
negligebant,  sibi  nihil  esse  boni,  nisi  in  Domini  auxilio.  Illud 
autem  non  tam  implorant,  quam  sibi  ablatum  esse  gemunt.  Ita¬ 
que  nihil  aliud  significat  propheta  per  clamorem,  apostolus  per 
lacrymas,  quam  tormentum  illud  horribile  quod  impios  ex  despe¬ 
ratione  urit  et  discruciat.  Hoc  diligenter  notare  operae  pretium 
est,  quia  secum  alioqui  pugnaret  Deus,  qui  per  prophetam  clamat, 
se  propitium  fore  simul  ac  conversus  fuerit  peccator  (Ez.  18, 
20.  21).  Et  (quemadmodum  jam  dixi)  animum  hominis  in  melius 
mutari  non  nisi  praeveniente  illius  gratia  certum  est.  De  invo¬ 
catione  etiam  nunquam  fallet  promissio.  Sed  conversio  et  pre¬ 
catio  improprie  vocatur  caecum  illud  tormentum  quo  distrahuntur 
reprobi,  quum  Deum  sibi  quaerendum  esse  vident  ut  inveniant 
malis  suis  remedium,  et  tamen  ejus  accessum  refugiunt. 

25.  Quaeritur  tamen,  quum  neget  apostolus  ficta  poenitentia 
placari  Deum,  quomodo  veniam  adeptus  sit  Achab,  et  poenam 
sibi  indictam  averterit  (1  Reg.  21,  27);  quem  tamen  non  nisi 
subito  pavore  fuisse  consternatum  ex  reliquo  tenore  vitae  apparet. 
Induit  quidem  saccum,  aspersus  est  cinere,  jacuit  humi,  et  (quem¬ 
admodum  testimonium  illi  redditur)  humiliatus  est  coram  Deo ; 
sed  parum  fuit  vestes  scindere,  quum  maneret  cor  obstipum  et 
malitia  turgidum.  Yidemus  tamen  ut  Deus  ad  clementiam  flecta¬ 
tur.  Respondeo,  sic  interdum  hypocritis  parci  ad  tempus,  ut  ta¬ 
men  semper  illis  incumbat  ira  Dei;  idque  fieri  non  tam  eorum 
gratia  quam  in  commune  exemplum.  Nam  quod  mitigata  fuit 
poena  ipsi  Achab,  quam  inde  utilitatem  consequutus  est  nisi  ut 
eam  vivus  in  terra  non  sentiret?  Ergo  Dei  maledictio,  quamvis 
recondita ,  fixam  habuit  sedem  in  ejus  domo ;  ipse  autem  in  aeter¬ 
num  exitium  perrexit.  Idem  videre  est  in  Esau.  Etsi  enim  re¬ 
pulsam  passus  est,  temporalis  tamen  benedictio  concessa  fuit  ejus 
lacrymis  (Gen.  27,  38).  Sed  quia  spiritualis  haereditas  ex  Dei 
oraculo  non  nisi  penes  unum  ex  fratribus  residere  poterat,  dum 
praeterito  Esau  electus  est  Jacob,  abdicatio  illa  misericordiam  Dei 

exclusit;  solatium  hoc  quasi  homini  belluino  fuit  residuum,  ut 
pinguedine  terrae  et  rore  eoeli  saginaretur.  Atque  id  est  quod 
nuper  dixi  ad  exemplum  aliorum  referri  debere,  quo  alacrius  ad 
sinceram  poenitentiam  adjicere  animos  et  studia  nostra  discamus: 
quia  minime  dubitandum  est  vere  et  ex  animo  conversis  Deum 
fore  ad  ignoscendum  facilem,  cujus  clementia  se  ad  indignos  us¬ 
que  extendit,  dum  aliquid  displicentiae  prae  se  ferunt.  Eadem 
etiam  opera  docemur  quam  horribile  judicium  praefractos  omnes 
maneat,  quibus  Dei  minas  improba  fronte  non  minus  quam  corde 
ferreo  spernere  et  pro  nihilo  ducere  ludus  est.  In  hunc  modum 
saepe  filiis  Israel  manum  porrexit  ad  levandas  eorum  clades,  quam¬ 
vis  simulati  essent  eorum  clamores,  duplexque  et  perfidus  ani¬ 
mus;  sicut  ipse  in  Psalmo  (78,  36.  37)  conqueritur,  statim  ad 
ingenium  fuisse  reversos.  Atque  ita  voluit  tam  amica  facilitate 
ad  seriam  conversionem  eos  adducere,  vel  reddere  inexcusabiles. 
Neque  tamen,  poenas  ad  tempus  remittendo,  perpetuam  sibi  le¬ 
gem  imponit;  quin  potius  severius  interdum  contra  hypocritas 
insurgit  et  poenas  duplicat,  ut  inde  appareat  quantopere  ei  dis¬ 
pliceat  fictio.  Sed  quaedam,  ut  jam  dixi,  exempla  profert  suae 
ad  dandam  veniam  propensionis,  ex  quibus  pii  animentur  ad  vi¬ 
tae  correctionem,  et  gravius  damnetur  eorum  superbia,  qui  pro¬ 
terve  adversus  stimulum  calcitrant. 


CAPUT  IV. 

Quam  procul  absit  ab  evangelii  puritate  quidquid  de  poenitentia 
garriunt  sophistae  in  suis  scholis;  ubi  de  confessione 
et  satisfactione  agitur. 

Partes  hujus  Capitis  :  1)  Exposita  orthodoxa  doctrina  de  Poenitentia,  falsa 
hoc  Capite  refellitur :  Scholasticorum  doctrina  in  genere  et  summatim  perstricta, 
sect.  1.  —  2)  Singulae  partes  ejus  deinde  examinantur:  Contritio,  sect.  2. 
et  3.  —  Confessio  a  sect.  4.  usque  ad  20.  —  Satisfactio ,  a  sect.  25.  usque 
ad  finem  Capitis. 

1.  Nunc  venio  ad  excutienda  ea  quae  de  poenitentia  scho¬ 
lastici  sophistae  tradiderunt,  quae  quam  paucissimis  fieri  poterit 
percurram,  quia  omnia  persequi  animus  non  est,  ne  hic  liber, 
quem  ad  docendi  compendium  aptare  studeo ,  in  immensum  ex¬ 
trahatur.  Et  illi  rem  alio  qui  non  valde  implicitam  tot  volumini¬ 
bus  involverunt,  ut  non  futurus  sit  facilis  exitus,  si  te  paulum 
in  eorum  faeces  immerseris.  Principio,  in  danda  definitione  plane 
ostendunt  nunquam  se  intellexisse  quid  esset  poenitentia.  Arri¬ 
piunt  enim  quaedam  e  libris  veterum  dicteria,  quae  vim  poeni¬ 
tentiae  minime  exprimunt:  quod  poenitere  sit  anteacta  peccata 
deflere,  et  flenda  non  committere.  Item,  quod  sit  mala  praete¬ 
rita  plangere,  et  plangenda  iterum  non  committere.  Item,  quod 

sit  quaedam  dolens  vindicta,  puniens  in  se  quod  dolet  commisisse.  ■ 
Item,  quod  sit  dolor  cordis  et  amaritudo  animae  pro  malis,  quae  01 
quisque  commisit,  vel  quibus  consensit1).  Haec  enim  ut  a  pa-  * 
tribus  bene  dicta  concedamus  (quod  infitiari  tamen  contentioso  j 
difficile  non  esset) ,  non  tamen  in  eam  partem  dicebantur  ut  poe¬ 
nitentiam  describerent,  sed  tantum  ut  suos  hortarentur  ne  in  eadem  j  * 
delicta  rursum  inciderent  a  quibus  extracti  erant.  Quod  si  elogia  | 
istiusmodi  omnia  in  definitiones  convertere  placet,  alia  quoque  ; 
non  minori  jure  assuenda  erant.  Quale  est  hoc  Chrysostomi:  j 
poenitentia  est  medicamentum  peccatum  exstinguens,  donum  coe-  , 
litus  datum,  virtus  admirabilis,  gratia  vim  legum  superans.  Adde 
quod  doctrina,  quam  postea  tradunt,  illis  definitionibus  est  ali¬ 
quanto  deterior.  Sic  enim  sunt  in  externis  exercitiis  mordicus  j 
infixi,  ut  nihil  aliud  ex  immensis  voluminibus  colligas  quam  poe-  j 
nitentiam  esse  disciplinam  et  austeritatem,  quae  partim  domandae 
carni,  partim  castigandis  puniendisque  vitiis  serviat;  de  interiori  | 
mentis  renovatione,  quae  veram  vitae  correctionem  secum  trahit, 
mirum  silentium.  De  contritione  quidem  et  attritione  multus  apud 
eos  sermo;  multis  scrupulis  animas  torquent,  et  plurimum  mo¬ 
lestiae  et  anxietatis  ingerunt;  sed  ubi  visi  sunt  corda  penitus  j 
vulnerasse ,  levi  caeremoniarum  aspersione  totam  amaritudinem 
sanant.  Poenitentiam  tam  argute  definitam,  in  contritionem  cor¬ 
dis,  confessionem  oris,  satisfactionem  operis  partiuntur2),  nihilo 
magis  dialectice  quam  definierunt;  etsi  videri  volunt  totam  aeta¬ 
tem  in  syllogismis  contexendis  detrivisse.  Yerum  si  quis  a  de¬ 
finitione  ratiocinetur  (quod  genus  argumentandi  apud  dialecticos 
valet),  posse  aliquem  anteacta  peccata  deflere  et  flenda  non  com¬ 
mittere;  posse  praeterita  mala  plangere  et  plangenda  non  com¬ 
mittere;  posse  punire,  quod  doleret  commisisse  etc. ,  quamvis 
ore  non  confiteatur,  quomodo  suam  partitionem  tuebuntur?  Si 
enim  ille  vere  poenitens  non  confitetur,  poenitentia  sine  confes¬ 
sione  esse  potest.  Quod  si  respondeant,  hanc  partitionem  ad  poe-  I 
nitentiam  referri  quatenus  est  sacramentum,  vel  de  tota  poeni¬ 
tentiae  perfectione  intelligi,  quam  suis  definitionibus  non  compre¬ 
hendunt  ,  non  est  unde  accuser :  sibi  ipsi  imputent,  qui  non  purius 
ac  dilucidius  definiunt.  Ergo  certe  pro  mea  crassitie,  quum  de 
re  aliqua  disputatur,  ad  ipsam  definitionem  omnia  refero,  quae 
est  totius  disputationis  cardo  ac  fundamentum.  Sed  sit  illa  ma¬ 
gistralis  licentia,  jam  partes  ipsas  ordine  perlustremus.  Quod 
neglectim  quasi  frivola  transsilio  quae  ipsi  gravi  supercilio  pro 
mysteriis  venditant,  non  facio  inscitia.  Heque  enim  mihi  valde 
laboriosum  esset  excutere  quaecunque  argute  et  subtiliter  ipsi  exi¬ 
stimant  a  se  disputari ;  sed  mihi  religio  esset  fatigare  talibus 

1)  Primum  est  Gregorii  et  refertur  libro  4.  sent.  dist.  14.  c.  1.  Secundum 
Ambrosii,  et  refertur  illic,  et  in  Decr.  distinet.  3.  de  poenit.  c.  Poenit.  priore. 
Tertium  Augustini  refertur  ead.  distinet,  c.  Poenit.  poster.  Quartum  Ambrosii 
refertur  dist.  1.  de  poen.  c  Vera  poenit. 

2)  Libr.  4.  sent.  16.  c.  1.  de  poenit.  distinet.  1.  c.  Perfecta  poenit. 

ineptiis  lectores  absque  fructu.  Certe  de  rebus  ignotis  eos  gar¬ 
rire  ex  quaestionibus  quas  movent  et  agitant,  et  quibus  misere 
se  impediunt,  cognitu  facile  est.  Qualis  illa  est,  an  unius  pec¬ 
cati  poenitentia  Deo  placeat,  ubi  in  aliis  durat  obstinatio.  Item, 
an  poenae  divinitus  inflictae  ad  satisfactionem  valeant.  Item,  an 
saepius  iterari  possit  pro  mortalibus  peccatis.  Ubi  turpiter  et  im¬ 
pie  definiunt  non  nisi  de  venialibus  peccatis  quotidie  agi  poeni¬ 
tentiam.  Similiter  crasso  errore  valde  se  torquent  in  dicto  Hie¬ 
ronymi,  poenitentiam  esse  secundam  tabulam  post  naufragium. 
In  quo  ostendunt  se  nunquam  a  bruto  stupore  evigilasse,  ut  mil¬ 
lesimam  vitiorum  suorum  partem  vel  procul  sentirent. 

2.  Yelim  autem  animadvertant  lectores,  non  hic  de  asini 
umbra  rixam  esse,  sed  rem  omnium  maxime  seriam  tractari: 
nempe  de  peccatorum  remissione.  Quum  enim  tria  ad  poeniten¬ 
tiam  requirunt,  compunctionem  cordis,  oris  confessionem,  operis 
satisfactionem ,  simul  ad  impetrandam  peccatorum  remissionem  ne¬ 
cessaria  esse  docent.  Si  quid  autem  in  tota  religione  scire  no¬ 
stra  refert,  id  certe  refert  maxime,  nempe  intelligere  ac  probe 
tenere,  qua  ratione,  qua  lege,  qua  conditione,  qua  facilitate  aut 
difficultate  obtineatur  peccatorum  remissio.  Haec  notitia  nisi  per¬ 
spicua  certaque  constat,  nullam  omnino  requiem,  nullam  cum  Deo 
pacem ,  nullam  fiduciam  aut  securitatem  habere  potest  conscientia ; 
sed  assidue  trepidat,  fluctuatur,  aestuat,  cruciatur,  divexatur,  hor¬ 
ret,  odit  ac  fugit  conspectum  Dei.  Quod  si  ab  his  conditionibus 
pendet  peccatorum  remissio  quibus  eam  ipsi  alligant,  nihil  nobis 
miserius  nec  deploratius.  Contritionem,  primam  obtinendae  veniae 
partem  faciunt,  eamque  debitam  exigunt,  hoc  est  justam  et  ple¬ 
nam;  sed  interim  non  constituunt  quando  securus  aliquis  esse 
possit,  se  hac  contritione  ad  justum  modum  defunctum  esse.  Equi¬ 
dem  sedulo  et  acriter  instandum  esse  fateor,  ut  quisque  amare 
deflendo  sua  peccata  se  ad  eorum  displicentiam  et  odium  magis 
acuat.  Haec  enim  est  non  poenitenda  tristitia,  quae  poenitentiam 
gignit  in  salutem,  sed  ubi  exigitur  doloris  acerbitas,  quae  culpae 
magnitudini  respondeat  et  quae  in  trutina  appendatur  cum  fiducia 
veniae:  hic  vero  miserae  conscientiae  miris  modis  torquentur  et 
exagitantur,  dum  sibi  debitam  peccatorum  contritionem  imponi 
vident,  nec  assequuntur  debiti  mensuram,  ut  secum  decernere  pos¬ 
sint,  se  persolvisse  quod  debebant.  Si  dixerint  faciendum  quod 
in  nobis  est,  eodem  semper  revolvimur.  Quando  enim  audebit 
sibi  promittere  quispiam,  omnes  se  vires  contulisse  ad  lugenda 
peccata?  Ubi  ergo  diu  secum  luctatae,  et  longis  certaminibus 
exercitae  conscientiae,  portum  tandem  in  quo  resideant  non  in¬ 
veniunt,  ut  se  aliqua  saltem  parte  leniant,  dolorem  a  se  extor¬ 
quent,  et  lacrymas  exprimunt,  quibus  suam  contritionem  per¬ 
ficiant. 

3.  Quod  si  me  calumniari  ajunt,  prodeant  sane,  et  unum 
aliquem  ostendant,  qui  hujusmodi  contritionis  doctrina  vel  non 
sit  ad  desperationem  adactus ,  vel  simulationem  doloris  judicio  Dei, 

pro  vero  dolore,  non  opposuerit.  Diximus  et  nos  quodam  loco, 
nunquam  sine  poenitentia  obvenire  peccatorum  remissionem,  quod 
nulli  nisi  afflicti,  et  peccatorum  conscientia  vulnerati,  Dei  mise¬ 
ricordiam  implorare  sincere  possunt;  sed  simul  adjecimus,  poeni¬ 
tentiam  non  esse  causam  remissionis  peccatorum.  Illa  autem  ani¬ 
marum  tormenta  sustulimus ,  quod  debita  praestanda  sit.  Pecca¬ 
torem  docuimus  non  in  suam  compunctionem,  neque  in  suas  lacry- 
mas  intueri,  sed  utrumque  oculum  in  solam  Domini  misericordiam 
defigere.  Tantum  admonuimus,  vocari  a  Christo  laborantes  et 
oneratos,  quando  missus  sit  ad  evangelizandum  pauperibus,  ad 
sanandum  contritos  corde,  praedicandum  captivis  remissionem,  ac 
educendos  vinctos,  consolandos  lugentes  (Matth.  11,  5.  28;  Jes. 
61,  1;  Luc.  4,  18).  Quo  excluderentur  et  Pharisaei,  qui  sua 
justitia  saturi  paupertatem  suam  non  agnoscunt,  et  contemptores, 
qui  securi  irae  Dei  malo  suo  remedium  non  quaerunt.  Tales  enim 
non  laborant,  nec  onerati  sunt,  nec  contriti  corde,  nec  vincti, 
nec  captivi.  Multum  vero  interest  doceasne  emereri  peccatorum 
remissionem  justa  et  plena  contritione  (qua  nunquam  defungi  possit 
peccator),  an  eum  instituas  ad  esuriendam  et  sitiendam  Dei  mise¬ 
ricordiam,  quo  per  miseriae  suae  agnitionem,  suum  aestum,  lassi¬ 
tudinem,  captivitatem  illi  ostendas,  ubi  quaerere  refrigerium,  re- 
quiem ,  libertatem  debeat;  illum  denique  doceas  in  sua  humilitate 
dare  Deo  gloriam. 

4.  De  confessione  semper  ingens  fuit  pugna  inter  canonistas 
et  theologos  scholasticos;  his  contendentibus  mandari  divino  prae¬ 
cepto  confessionem;  illis  reclamantibus,  ecclesiasticis  duntaxat  con¬ 
stitutionibus  praecipi.  In  eo  vero  certamine  insignis  theologorum 
impudentia  apparuit,  qui  tot  locos  scripturae  depravarunt  et  vi 
detorserunt,  quot  in  rem  suam  citabant.  Et  quando  ne  sic  qui¬ 
dem  obtineri  posse  viderunt  quod  postulabant,  qui  arguti  vole¬ 
bant  prae  aliis  videri,  hoc  effugio  elapsi  sunt:  confessionem  a  jure 
divino  profectam,  quantum  ad  substantiam;  sed  formam  postea 
accepisse  a  jure  positivo.  Nempe  sic  qui  inter  legulejos  sunt 
ineptissimi,  citationem  ad  jus  divinum  referunt,  quia  dictum  sit: 
Adam  ubi  es  ?  exceptionem  item ,  quia  responderit  Adam  quasi 
excipiens:  uxor  quam  dedisti  mihi,  etc. ,  utri  que  tamen  formam 
a  jure  civili  datam.  Sed  videamus  quibus  argumentis  confessio¬ 
nem  hanc  vel  formatam  vel  informem  Dei  esse  mandatum  pro¬ 
bant.  Misit,  inquiunt,  leprosos  Dominus  ad  sacerdotes  (Matth. 
8,  4;  Luc.  5,  14  et  17,  14).  Quid?  misitne  ad  confessionem? 
quis  unquam  fando  audivit,  audiendis  confessionibus  praefectos 
sacerdotes?  Confugiunt  ergo  ad  allegorias:  sancitum  erat  lege 
mosaica  (Lev.  14,  2)  ut  sacerdotes  discernerent  inter  lepram 
et  lepram;  peccatum,  spiritualis  est  lepra:  de  hac  pronuntiare, 
sacerdotum  est.  Antequam  respondeo,  quaero  obiter  si  hic  locus 
spiritualis  leprae  eos  judices  facit,  cur  naturalis  et  carnalis  leprae 
cognitionem  ad  se  trahunt  ?  Scilicet  hoc  non  est  scripturis  ludere : 
lex  cognitionem  leprae  defert  sacerdotibus  leviticis,  hanc  nobis 

usurpemus;  peccatum  est  lepra  spiritualis,  simus  et  peccati  cogni¬ 
tores.  Nunc  respondeo:  translato  sacerdotio,  necesse  est  legis 

■  translationem  fieri  (Hebr.  7,  12).  Omnia  sacerdotia  ad  Christum 
•  translata  sunt,  in  eo  impleta  et  finita;  ad  eum  igitur  unum  jus 
i-  omne  et  honos  sacerdotii  translatus  est.  Si  tantopere  amant  alle- 

■  gorias  sectari,  unicum  sacerdotem  Christum  sibi  proponant,  et 
rerum  omnium  libera  jurisdictione  tribunal  ejus  cumulent:  facile 
id  feremus.  Ad  haec  importuna  est  ipsorum  allegoria,  quae  le¬ 
gem  mere  politicam,  inter  caeremonias  reponit.  Cur  igitur  Chri- 

fi  stus  ad  sacerdotes  leprosos  mittit?  Ne  calumniarentur  sacerdotes, 
ipsum  legem  violare,  quae  jubebat  coram  sacerdote  repraesentari 
a  lepra  curatum,  et  oblato  sacrificio  expiari;  jubet  mundatos  le- 
i  prosos  facere  ea  quae  legis  erant.  Ite,  inquit,  ostendite  vos  sa¬ 
cerdotibus  ,  et  offerte  munus  quod  praecepit  Moses  in  lege ,  ut  sit 
in  testimonium  ipsis.  Et  vere  futurum  erat  illis  in  testimonium 
miraculum  hoc:  pronuntiaverant  eos  leprosos,  nunc  curatos  pro¬ 
nuntiant.  Nonne,  velint  nolint,  coguntur  fieri  testes  miraculorum 
Christi?  Explorandum  illis  Christus  suum  miraculum  permittit, 
diffiteri  non  possunt;  quia  autem  adhuc  tergiversantur,  est  illis 
hoc  opus  in  testimonium.  Sic  alibi  (Matth.  24,  14):  praedicabitur 
evangelium  hoc  in  universo  orbe,  in  testimonium  omnibus  genti¬ 
bus.  Item  (ibid.  10,  18):  ante  reges  et  praesides  ducemini,  in 
testimonium  ipsis.  Id  est,  quo  in  judicio  Dei  fortius  convincan¬ 
tur.  Quod  si  Chrysostomo  J)  acquiescere  malunt,  ille  etiam  propter 
Judaeos  a  Christo  id  factum  docet,  ne  legis  praevaricator  habe¬ 
retur.  Quanquam  in  re  tam  clara  suffragium  ullius  hominis  ac- 
cersere  pudet:  ubi  Christus  pronuntiat  se  jus  legale  relinquere 
sacerdotibus  integrum,  tanquam  professis  evangelii  hostibus,  qui 
semper  ad  obstrependum  intenti  erant,  nisi  os  fuisset  occlusum. 
Quare  ut  hanc  possessionem  retineant  papales  sacrifici,  palam  con¬ 
cedant  in  eorum  partes  quos  necesse  est  vi  compesci  ne  Christo 
maledicant.  Nam  ad  veros  ejus  ministros  nihil  hoc  pertinet. 

5.  Secundum  argumentum  ex  eodem  fonte  ducunt,  hoc  est 
ex  allegoria,  quasi  multum  valeant  allegoriae  ad  dogma  aliquod 
confirmandum.  Sed  valeant  sane,  nisi  eas  ipsas  ostendero  spe¬ 
ciosius  a  me  obtendi ,  quam  ab  ipsis  posse.  Dicunt  ergo :  Domi¬ 
nus  discipulis  praecepit,  ut  suscitatum  Lazarum  fasciis  solverent 
et  expedirent  (Joann.  11,  44).  Hoc  primum  mentiuntur;  nusquam 
enim  legitur,  hoc  dixisse  Dominum  discipulis,  estque  multo  veri¬ 
similius  dixisse  Judaeis  astantibus,  quo  citra  ullam  fraudis  suspi¬ 
cionem  evidentius  fieret  miraculum,  et  major  sua  virtus  eluceret, 
quod  nullo  tactu,  sua  sola  voce,  mortuos  suscitaret.  Sic  equidem 
interpretor,  Dominum,  quo  omnem  sinistram  suspicionem  Judaeis 
tolleret,  voluisse  illos  revolvere  lapidem,  foetorem  percipere,  certa 
mortis  signa  spectare,  sola  verbi  virtute  surgentem  videre,  viven- 


1)  Hornil.  12.  de  muliere  Cananaea. 

tem  primos  attrectare.  Atque  haec  Chrysostomi *)  sententia  est. 
Sed  demus  hoc  dictum  discipulis,  quid  tum  obtinebunt?  Domi¬ 
num  dedisse  apostolis  solvendi  potestatem  ?  Quanto  aptius  et  ma¬ 
gis  dextre  haec  allegorice  tractari  poterunt,  si  dicamus  hoc  sym¬ 
bolo  Deum  voluisse  fideles  suos  instituere,  ut  solverent  a  se  susci¬ 
tatos,  hoc  est,  ne  in  memoriam  peccata  revocarent,  quae  ipse 
oblitus  esset;  ne  ceu  peccatores  damnarent  quos  ipse  absolvisset; 
ne  adhuc  exprobrarent  quae  ipse  condonasset;  ne  ubi  misericors  j 
ipse  esset,  et  ad  parcendum  facilis,  ipsi  ad  puniendum  severi  et  | 
morosi  essent.  Certe  nihil  ad  ignoscentiam  flectere  nos  magis 
debet  quam  judicis  exemplum,  qui  se  nimium  rigidis  et  inhumanis 
implacabilem  fore  minatur.  Eant  nunc  et  allegorias  suas  ven-  ! 
ditent. 

6.  Jam  propius  manus  conserunt,  dum  apertis  (ut  sibi 
videntur)  sententiis  pugnant.  Qui  ad  Joannis  baptismum  venie-  j 
bant,  confitebantur  peccata  sua  (Matth.  3,  6),  et  Jacobus  vult  ut 
alter  alteri  peccata  confiteamur  (Jac.  5,  16).  Nihil  mirum  si  con-  j 
fitebantur  peccata  sua  qui  volebant  baptizari ;  dictum  enim  ante 
est,  Joannem  praedicasse  baptismum  poenitentiae,  baptizasse  aqua 
in  poenitentiam.  Quos  igitur  baptizasset,  nisi  qui  se  peccatores  | 
confessi  essent?  Baptismus  symbolum  est  remissionis  peccatorum, 
et  qui  ad  hoc  symbolum  admitterentur,  nisi  peccatores,  et  qui  se 
tales  ugnoscunt  ?  Confitebantur  itaque  peccata  sua,  ut  baptizarentur. 
Nec  sine  causa  praecipit  Jacobus  ut  alii  aliis  confiteamur.  Yerum 
si  animadverterent  quod  proxime  sequitur,  intelligerent ,  parum 
etiam  hoc  sibi  suffragari.  Confitemini,  inquit,  alter  alteri  pec¬ 
cata  vestra,  et  orate  pro  invicem.  Mutuam  confessionem  et  mu¬ 
tuam  orationem  simul  jungit.  Si  solis  sacrificulis  confitendum  est, 
ergo  et  pro  illis  solis  orandum.  Quid,  quod  sequeretur  ex  verbis 
Jacobi ,  solos  sacrificulos  confiteri  posse  ?  siquidem  dum  vult  ut 
mutuo  confiteamur,  eos  solos  alloquitur  qui  aliorum  confessionem 
audire  possint:  cdXrjXovg ,  inquit,  mutuo,  invicem,  vicissim,  aut 
si  malunt,  reciproce.  Confiteri  autem  reciproce  nequeunt,  nisi 
qui  sunt  audiendis  confessionibus  idonei.  Qua  praerogativa  quando 
solos  sacrificulos  dignantur,  nos  quoque  confitendi  munus  ad  eos 
solos  ablegamus.  Facessant  igitur  hoc  genus  nugamenta,  et  ipsam 
apostoli  mentem  accipiamus,  quae  simplex  est  et  aperta,  nempe 
ut  nostras  infirmitates  vicissim  alter  in  alterius  sinum  deponamus, 
mutuum  consilium,  mutuam  compassionem,  mutuam  inter  nos  con¬ 
solationem  accepturi.  Deinde  ut  fraternis  infirmitatibus  mutuo  con¬ 
scii  pro  illis  ad  Dominum  oremus.  Quid  ergo  contra  nos  Jacobum 
citant,  qui  tantopere  confessionem  misericordiae  Dei  urgemus? 
Confiteri  autem  Dei  misericordiam  nemo  potest  nisi  miseriam  suam 
prius  confessus.  Quin  potius  anathema  esse  pronuntiamus ,  qui¬ 
cunque  non  se  coram  Deo,  coram  angelis  ejus,  coram  ecclesia) 


1)  Serm.  contra  Judaeos ,  gentiles  et  haeret. 

coram  omnibus  denique  hominibus  peccatorem  confessus  fuerit. 

;  Omnia  enim  conclusit  Dominus  sub  peccatum,  ut  omne  os  ob- 
j  struatur,  et  humilietur  omnis  caro  coram  Deo;  solus  autem  ipse 
justificetur  et  exaltetur  (Gal.  3,  22;  Rom.  3,  9  et  19). 

7.  Miror  autem  qua  fronte  ausint  contendere  confessionem, 

[  de  qua  loquuntur,  juris  esse  divini.  Cujus  equidem  vetustissimum 
I  esse  usum  fatemur ,  sed  quem  facile  evincere  possumus  olim  fuisse 
liberum.  Certe  nullam  de  ea  statam  fuisse  legem  aut  constitutio¬ 
nem  ante  Innocentii  tertii  tempora 1),  eorum  quoque  annales  nar- 
t  rant.  Certe  si  lex  illis  fuisset  antiquior,  potius  eam  arripuissent, 

E  quam  contenti  lateranensis  concilii  decreto  pueris  quoque  ipsis 
s  ridiculos  se  fecissent.  Non  dubitant  in. aliis  rebus  excudere  ficti- 
|  tia  decreta,  quae  vetustissimis  conciliis  adscribunt,  ut  ipsa  anti- 
|  quitatis  veneratione  simplicium  oculos  perstringant.  In  hoc  capite 
I  talem  fallaciam  objicere  non  venit  illis  in  mentem.  Itaque,  ipsis 
I  testibus ,  nondum  elapsi  sunt  anni  trecenti  ex  quo  injectus  ab 
1  Innocentio  tertio  laqueus ,  et  imposita  confitendi  necessitas.  Atque 
i  ut  de  tempore  taceam,  sola  verborum  barbaries  fidem  legi  abro- 
I  gat.  Nam  quod  jubent  boni  patres,  omnem  utriusque  sexus  quo¬ 
tannis  semel  proprio  sacerdoti  confideri  omnia  peccata,  faceti  ho¬ 
mines  lepide  excipiunt  hoc  praecepto  teneri  solos  hermaphroditos, 

|  ad  neminem  vero  spectare ,  qui  sit  vel  mas  vel  foemina.  Crassior 
deinde  insulsitas  in  discipulis  se  prodidit,  dum  explicare  nequeunt 
quid  sit  proprius  sacerdos.  Quidquid  blaterent  omnes  conductitii 

I  papae  rabulae,  tenemus  neque  Christum  hujus  legis  autorem  esse, 
quae  ad  enumeranda  peccata  homines  cogit;  imo  fluxisse  annos 
mille  et  ducentos  a  resurrectione  Christi  antequam  talis  ulla  lex 
ferretur.  Itaque  tyrannidem  hanc  fuisse  demum  invectam  quum 
exstincta  pietate  et  doctrina  sine  delectu  quidvis  licentiae  sibi  jam 
sumpsissent  larvae  pastorum.  Deinde  luculenta  testimonia  exstant 
tum  in  historiis,  tum  apud  antiquos  alios  scriptores,  quae  doceant 
hanc  fuisse  politicam  disciplinam,  ab  episcopis  institutam,  non 
legem  a  Christo  aut  apostolis  positam.  Unum  duntaxat  e  multis 
proferam,  quod  non  obscurum  ejus  rei  documentum  erit.  Refert 
Sozomenus2)  fuisse  hanc  episcoporum  constitutionem  diligenter 
observatam  in  ecclesiis  occidentalibus,  praesertim  vero  Romae. 
Quo  significat  non  fuisse  universale  omnium  ecclesiarum  institu¬ 
tum;  unum  autem  e  presbyteris  peculiariter  destinatum  fuisse  di¬ 
cit,  qui  huic  muneri  praeesset.  Quo  abunde  confutat,  quod  isti 
de  clavibus  universo  sacerdotali  ordini  in  hunc  usum  promiscue 
datis  mentiuntur,  siquidem  non  omnium  sacerdotum  communis  erat 
functio,  sed  singulares  unius  partes,  qui  ad  id  electus  ab  episcopo 
fuerat.  Is  est  quem  hodie  quoque  in  singulis  cathedralibus  ec¬ 
clesiis  poenitentiarium  vocant,  graviorum  criminum,  et  quorum 
censura  ad  exemplum  pertinet,  cognitor.  Subjicit  deinde,  eum 
quoque  morem  Constantinopoli  fuisse  donec  matrona  quaedam,  con- 


1)  Fuit  ille  Papa  183. 

Calvini  Institutio  I. 


2)  Libr.  7.  c.  16. 

fitentem  simulans,  ea  specie  consuetudinem  quam  habebat  cum 
diacono  praetexuisse  deprehensa  esset.  Ob  id  facinus  Nectarius, 
yir  et  sanctitate  et  eruditione  clarus,  illius  ecclesiae  episcopus, 
confitendi  ritum  abrogavit.  Hic,  hic  aures  asini  isti  arrigant. 
Si  lex  Dei  erat  auricularis  confessio,  qui  ausus  esset  Nectarius 
eam  refigere  ac  convellere?  Nectarium  sanctum  Dei  hominem, 
omnibus  veterum  suffragiis  probatum,  haereseos  et  schismatis  ac¬ 
cusabunt?  Sed  eodem  calculo  damnabunt  ecclesiam  constantino- 
politanam,  in  qua  confitendi  morem  non  ad  tempus  modo  dissi¬ 
mulatum  fuisse,  sed  ad  suam  usque  memoriam  obsolevisse  affirmat 
Sozomenus.  Imo  non  constantinopolitanam ,  sed  orientales  omnes 
ecclesias  defectionis  reas  .agant,  quae  inviolabilem  (si  verum  di¬ 
cunt)  legem,  et  Christianis  omnibus  mandatam  neglexerunt. 

8.  Hanc  autem  abrogationem  tot  locis  evidenter  Chrysosto- 
mus1)  testatur,  constantinopolitanae  et  ipse  ecclesiae  praesul,  ut 
mirum  sit  istos  audere  contra  mutire.  Peccata,  inquit,  tua  dicito, 
ut  deleas  illa;  si  confunderis  alicui  dicere  quae  peccasti,  dicito 
quotidie  ea  in  anima  tua ;  non  dico  ut  confitearis  conservo  tuo, 
qui  exprobret;  dicito  Deo  qui  curat  ea;  peccata  sua  super  stra¬ 
tum  confitere,  ut  ibi  sua  mala  quotidie  conscientia  tua  recognoscat. 
Item:  nunc  autem  neque  necessarium  est  praesentibus  testibus 
confiteri;  cogitatione  tua  fiat  delictorum  exquisitio,  sine  teste  sit 
hoc  judicium,  solus  Deus  te  confitentem  videat.  Item:  non  te 
in  conservorum  tuorum  theatrum  duco,  non  hominibus  peccata 
tua  detegere  cogo;  repete  coram  Deo  conscientiam  tuam,  et  ex¬ 
plica;  ostende  Domino,  praestantissimo  medico,  tua  vulnera,  et 
pete  ab  eo  medicamentum;  ostende  ei  qui  nihil  opprobret,  sed 
humanissime  curet.  Item:  certe  ne  homini  dixeris,  ne  tibi  oppro¬ 
bret;  neque  enim  conservo  est  confitendum,  qui  in  publicum  pro¬ 
ferat,  sed  Domino,  qui  tui  curam  gerit,  et  qui  humanus  est,  et 
medicus,  ostende  vulnera.  Postea  Deum  ita  loquentem  inducit: 
non  cogo  te  in  medium  prodire  theatrum ,  ac  multos  adhibere 
testes;  mihi  soli  dic  peccatum  tuum  privatim,  ut  sanem  ulcus. 
Dicemusne  Chrysostomum  eo  progredi  temeritatis,  quum  haec  et 
similia  scribit,  ut  conscientias  hominum  liberet  his  vinculis  qui¬ 
bus  divina  lege  constringuntur?  Minime  vero,  sed  quod  Dei  verbo 
intelligit  nequaquam  esse  praescriptum,  exigere  ceu  necessarium 
non  audet. 

9.  Verum,  ut  res  tota  planior  et  expeditior  fiat,  primum 
bona  fide  referemus  quod  genus  confessionis  verbo  Dei  nobis  tra¬ 
ditum  sit;  deinde  et  eorum  commenta  subjiciemus,  non  quidem 
omnia  (quis  enim  immensum  illud  mare  exhauriret?)  sed  ea  dun- 
taxat  quibus  summam  arcanae  suae  confessionis  complectuntur. 
Hic  commemorare  piget  quam  frequenter  vetus  interpres  verbum 
confiteri  reddiderit  pro  laudare,  quod  rudissimis  idiotis  vulgatum 

1)  Homil.  2.  in  Psal.  50.  Serm.  de  poenit.  et  confess.  Homil.  5.  de  in- 
compreh.  Dei  natura,  contra  Anomoeos.  Homil.  4.  de  Lazaro. 

est;  nisi  quod  eorum  audaciam  traduci  expedit,  dum  ad  tyranni¬ 
cum  suum  edictum  transferunt  quod  de  laudibus  Dei  scriptum  erat. 
Ut  confessionem  probent  valere  ad  exhilarandas  mentes,  obtrudunt 
illud  Psalmi  (42,  5) :  in  voce  exsultationis  et  confessionis.  Atqui 
si  talis  metamorphosis  valeat,  quodlibet  nobis  ex  quolibet  nascetur. 
Yerum  quando  ita  illos  depuduit,  meminerint  pii  lectores  justa 
Dei  vindicta  in  reprobam  mentem  fuisse  conjectos,  quo  magis  de¬ 
testabiles  esset  eorum  audacia.  Quod  si  nobis  in  simplici  scriptu¬ 
rae  doctrina  acquiescere  libet,  periculum  non  erit  ne  quis  talibus 
fucis  nobis  illudat.  Dlic  enim  una  praescribitur  confitendi  ratio, 
nempe,  quando  Dominus  est,  qui  peccata  remittit,  obliviscitur, 
delet:  huic  peccata  nostra  ut  confiteamur,  veniae  obtinendae  causa. 
Die  medicus  est:  vulnera  igitur  nostra  illi  exponamus.  Die  lae¬ 
sus  est  et  offensus:  ab  illo  pacem  petamus.  Ille  est  cordium  cogni¬ 
tor,  et  cogitationum  omniumf  conscius:  coram  ipso  corda  nostra 
effundere  properemus.  Ille  est  denique  qui  peccatores  vocat,  ad 
ipsum  accedere  ne  moremur.  Peccatum  meum,  inquit  David  (Psal. 
32,  5),  cognitum  tibi  feci,  et  injustitiam  meam  non  abscondi; 
dixi ,  confitebor  adversum  me  injustitiam  meam  Domino,  et  tu  re¬ 
misisti  iniquitatem  cordis  mei.  Talis  est  altera  ipsius  Davidis 
confessio  (ibid.  51,  3):  miserere  mei,  Deus,  secundum  magnam 
misericordiam  tuam.  Talis  et  Danielis  (9,  5) :  peccavimus  Domine, 
perverse  egimus,  impietates  facimus,  et  rebelles  fuimus,  declinando 
a  mandatis  tuis.  Et  aliae  quae  passim  in  scripturis  occurrunt, 
quarum  recitatio  volumen  fere  impleret.  Si  confitemur  peccata 
nostra,  inquit  Joannes  (1  Joann.  1,  9),  fidelis  est  Dominus,  ut 
remittat  nobis  peccata  nostra.  Cui  confiteamur?  ipsi  scilicet;  hoc 
est,  si  afflicto  et  humiliato  corde  coram  ipso  procidamus,  si  apud 
ipsum  nos  ex  animo  accusantes  et  damnantes,  bonitate  ejus  et 
misericordia  absolvi  petamus. 

10.  Qui  animo  et  coram  Deo  hanc  confessionem  amplexus 
fuerit,  habebit  haud  dubie  et  linguam  et  confessionem  paratam, 
quoties  opus  fuerit  apud  homines  Dei  misericordiam  praedicare; 
neque  tantum  ut  uni,  et  semel,  et  in  aurem,  cordis  secretum 
insusurret;  sed  saepius,  sed  palam,  sed  toto  orbe  audiente,  in¬ 
genue  et  suam  ignominiam ,  et  Dei  magnificentiam  ac  decus  com¬ 
memoret.  In  hunc  modum,  quum  David  a  Nathan  argueretur, 
conscientiae  aculeo  punctus,  peccatum  et  coram  Deo  et  coram 
hominibus  confitetur  (2  Sam.  12,  13).  Peccavi,  inquit,  Domino; 
hoc  est,  jam  nihil  excuso,  non  tergiversor  quominus  peccatorem 
me  omnes  judicent,  et  quod  clam  Domino  esse  volui,  hominibus 
quoque  ipsis  patefiat.  Arcanam  ergo  illam  confessionem,  quae 
Deo  fit,  sequitur  voluntaria  apud  homines  confessio,  quoties  id 
vel  divinae  gloriae,  vel  humiliationis  nostrae  interest.  Hac  ra¬ 
tione  instituit  Dominus  (Lev.  16,  21)  olim  in  populo  israelitico, 
ut  praeeunte  verba  sacerdote,  populus  suas  iniquitates  palam  in 
templo  confiteretur.  Siquidem  hoc  adminiculum  illis  necessarium 
esse  providebat,  quo  unusquisque  melius  adduceretur  ad  justam 

sui  recognitionem.  Et  aequum  est  ut  miseriae  nostrae  confessione, 
bonitatem  ac  misericordiam  Dei  nostri  inter  nos  et  coram  toto 
mundo  illustremus. 

11.  Hoc  vero  confitendi  genus  et  ordinarium  esse  in  ecclesia 
convenit,  et  tunc  extra  ordinem  singulari  modo  usurpari,  si  quando 
populum  communi  aliquo  delicto  obstringi  contigerit.  Hujus  se¬ 
cundi  generis  exemplum  habemus  in  solenni  illa  confessione,  qua 
populus  universus  auspiciis  ductuque  Esdrae  et  Nehemiae  defun¬ 
gitur.  Nam  quum  exsilium  illud  diuturnum,  urbis  ac  templi  ex¬ 
cidium,  religionis  dissipatio,  communis  omnium  defectionis  fuisset 
poena,  non  poterant  liberationis  beneficium  ut  par  erat  agnoscere, 
nisi  se  ante  reos  peragerent.  Neque  refert  si  in  una  cnngre- 
gatione  pauci  aliqui  interdum  sint  insontes;  quando  enim  membra 
sunt  languidi  ac  male  affecti  corporis ,  non  debent  sanitatem  jac¬ 
tare.  Imo  fieri  non  potest  quin  aliqua  labe  contracta  aliquid  ipsi 
etiam  culpae  sustineant.  Ergo  quoties  vel  peste ,  vel  bello ,  vel 
sterilitate,  vel  alia  qualibet  calamitate  affligimur;  si  officii  nostri 
est,  ad  luctum,  ad  jeiunium,  et  alia  reatus  signa  confugere,  ipsa 
confessio ,  ex  qua  alia  omnia  dependent ,  minime  est  negligenda. 
Ordinariam  illam,  praeterquam  quod  ore  Domini  commendata  est, 
nemo  sanus,  expensa  ejus  utilitate,  improbare  audeat.  Nam  quum 
in  omni  sacro  conventu  sistamus  nos  in  conspectum  Dei  et  angelorum, 
quod  erit  aliud  initium  actionis  nostrae,  quam  indignitatis  nostrae  re¬ 
cognitio?  Atqui  illa,  inquies,  fit  qualibet  precatione.  Quoties  enim 
precamur  veniam,  peccata  nostra  confitemur.  Eateor;  at  si  consi¬ 
deres  quanta  sit  nostra  vel  securitas,  vel  somnolentia,  vel  socordia, 
concedes  mihi  salutare  fore  institutum,  si  solenni  aliquo  confitendi 
ritu  christiana  plebs  ad  humiliationem  exerceatur.  Tametsi  enim 
caeremonia  quam  Dominus  Israelitis  praecepit  ex  legis  paedagogia 
erat,  res  tamen  ipsa  aliquo  modo  ad  nos  quoque  pertinet.  Et 
sane  videmus  hunc  morem  in  ecclesiis  bene  moratis  cum  fructu 
observari,  ut  singulis  diebus  dominicis  minister  formulam  confes¬ 
sionis  suo  et  populi  nomine  concipiat,  qua  reos  omnes  iniquitatis 
peragit,  et  veniam  a  Domino  comprecatur.  Denique  hac  clave 
tam  singulis  privatim,  quam  omnibus  publice  aperitur  ad  precan¬ 
dum  janua. 

12.  Duas  praeterea  privatae  confessionis  formas  scriptura 
probat.  Unam  quae  nostra  causa  fiat:  quo  pertinet  illud  Jacobi 
(5,  16),  ut  alter  alteri  peccata  confiteamur.  Sentit  enim  ut  no¬ 
stras  infirmitates  alter  alteri  detegentes,  consilio  et  consolatione 
mutua  nos  juvemus.  Alteram,  quae  in  proximi  gratiam  facienda 
est,  ad  ipsum  placandum,  et  nobis  reconciliandum,  si  qua  in  re 
nostro  vitio  laesus  fuerit.  Ac  in  priore  quidem  specie,  tametsi 
Jacobus  neminem  nominatim  assignando,  in  cujus  sinum  nos  exo¬ 
neremus,  liberum  permittit  delectum,  ut  ei  confiteamur  qui  ex  | 
ecclesiae  grege  maxime  idoneus  fuerit  visus;  quia  tamen  pastores 
prae  aliis  ut  plurimum  judicandi  sunt  idonei,  potissimum  etiam 
nobis  eligendi  erunt.  Dico  autem  ideo  prae  aliis  appositos,  quod 

ipsa  ministerii  vocatione  nobis  a  Domino  designantur,  quorum  ex 
ore  erudiamur  ad  subigenda  et  corrigenda  peccata,  tum  consola- 
;  .  tionem  ex  yeniae  fiducia  percipiamus  (Matth.  16,  19;  ibid.  18,  18; 

Joann.  20,  23).  Quemadmodum  enim  mutuae  admonitionis  et  cor- 
|  reptionis  officium  Christianis  quidem  omnibus  demandatum  est, 
I  ministris  tamen  specialiter  est  injunctum,  sic  quum  omnes  mutuo 
r  nos  debeamus  consolari,  et  in  fiducia  divinae  misericordiae  con- 
I  firmare,  videmus  tamen  ministros  ipsos,  ut  de  remissione  pecca- 
1  torum  certiores  reddant  conscientias,  testes  ejus  ac  sponsores  con- 
I  stitui,  adeo  ut  ipsi  dicantur  remittere  peccata,  et  animas  solvere. 

Quum  audis  hoc  illis  tribui,  in  usum  tuum  esse  cogita.  Ergo  id 
r  officii  sui  unusquisque  fidelium  esse  meminerit:  si  ita  privatim 
angitur  et  afflictatur  peccatorum  sensu,  ut  se  explicare  nisi  alieno 
adjutorio  nequeat,  non  negligere  quod  illi  a  Domino  offertur  re- 

I  medium;  nempe  ut  ad  se  sublevandum  privata  confessione  apud 
suum  pastorem  utatur,  ac  ad  solatia  sibi  adhibenda  privatim  ejus 
operam  imploret,  cujus  officium  est  et  publice  et  privatim  popu- 

Ilum  Dei  evangelica  doctrina  consolari.  Yerum  ea  moderatione 
semper  utendum  est,  ne  ubi  Deus  nihil  certum  praescribit,  con¬ 
scientiae  certo  jugo  alligentur.  Hinc  sequitur,  ejusmodi  confes¬ 
sionem  liberam  esse  oportere,  ut  non  ab  omnibus  exigatur,  sed 
iis  tantum  commendetur  qui  ea  se  opus  habere  intelligent.  Deinde 
ne  hi  ipsi  qui  illa  utuntur  pro  sua  necessitate,  ad  enumeranda 
omnia  peccata  vel  praecepto  aliquo  cogantur ,  vel  arte  inducantur, 
sed  quoad  interesse  sua  putabunt,  ut  solidum  consolationis  fruc¬ 
tum  referant.  Hanc  ecclesiis  libertatem  non  modo  relinquere, 
sed  tueri  quoque  et  fortiter  vindicare  debent  fidi  pastores,  si 
volunt  et  tyrannidem  abesse  a  suo  ministerio,  et  a  populo  super¬ 
stitionem. 

13.  De  altera  autem  loquitur  Christus  apud  Matthaeum  (5, 
23) :  si  offers  munus  tuum  ad  altare,  et  ibi  recordatus  fueris  quod 
frater  tuus  habet  aliquid  adversum  te,  relinque  ibi  munus  tuum, 
et  abi,  priusque  reconciliare  fratri  tuo;  et  tunc  veniens  offeres 
munus  tuum.  Sic  enim  sarcienda  est  caritas  quae  nostra  culpa 
dissilient,  culpam  quam  admisimus  agnoscendo  et  deprecando.  Sub 
hoc  genere  comprehenditur  eorum  confessio  qui  usque  ad  totius 
ecclesiae  offensionem  peccarunt.  Nam  si  tanti  privatam  unius  ho¬ 
minis  offensam  aestimat  Christus,  ut  a  sacris  arceat  eos  omnes 
qui  in  fratres  aliquid  peccarunt,  donec  justa  satisfactione  redierint 
in  gratiam:  quanto  major  est  ratio  ut  qui  ecclesiam  laesit  malo 
aliquo  exemplo,  eam  sibi  culpae  agnitione  reconciliet?  Ita  re¬ 
ceptus  est  Corinthius  ille  in  communionem,  quum  se  obsequentem 
correptioni  praebuisset  (2  Cor.  2,  6).  Haec  etiam  forma  confi¬ 
tendi  in  veteri  ecclesia  fuit;  quemadmodum  et  Cyprianus  meminit. 
Poenitentiam,  inquit,  agunt  justo  tempore;  deinde  ad  exomolo- 
gesin  veniunt,  et  per  manuum  impositionem  episcopi  et  cleri  jus 
communionis  accipiunt.  Aliam  confitendi  vel  rationem  vel  for¬ 
mam  scriptura  prorsus  ignorat.  Neque  nostrum  est  adstringere 

novis  vinculis  conscientias,  quas  in  servitutem  redigere  Christus  f 

severissime  vetat.  Interim  quin  sistant  se  pastori  oves,  quoties  0 

sacram  coenam  participare  volunt,  adeo  non  reclamo,  ut  maxime  £ 
velim  hoc  ubique  observari.  Nam  et  qui  habent  impeditam  con-  • 
scientiam,  referre  inde  possunt  singularem  fructum;  et  qui  ad» 
monendi  sunt,  monitionibus  locum  ita  praebent,  modo  semper  , 
absit  tyrannis  et  superstitio. 

14.  I11  tribus  illis  confessionis  generibus  potestas  clavium 

locum  habet,  vel  quum  solenni  recognitione  vitiorum  suorum  ve¬ 
niam  deprecatur  tota  ecclesia,  vel  quum  privatus,  qui  aliquo  no¬ 
tabili  delicto  commune  offendiculum  peperit,  poenitentiam  suam 
testatur ,  vel  quum  is ,  qui  ob  conscientiae  inquietudinem  ope  mi¬ 
nistri  indiget,  suam  illi  infirmitatem  aperit.  Tollendae  vero  of¬ 
fensionis  diversa  est  ratio:  quia  etsi  tunc  quoque  conscientiae 
paci  consulitur,  praecipuus  tamen  finis  est  ut  sublato  odio  inter 
se  uniantur  animi  vinculo  pacis.  Sed  fructus  ille,  quem  dixi, 
minime  spernendus  est,  quo  libentius  confiteamur  peccata  nostra. 
Quum  enim  tota  ecclesia  velut  coram  Dei  tribunali  adstat,  ream 
se  confitetur,  unum  refugium  habet  in  Dei  misericordia:  non 
vulgare  aut  leve  solatium  est  habere  illic  praesentem  Christi  le¬ 
gatum,  reconciliationis  mandato  praeditum,  a  quo  denuntiari  sibi 
absolutionem  audiat.  Hic  utilitas  clavium  merito  commendatur, 
quum  rite,  quo  ordine  et  qua  religione  decet,  ista  peragitur  le¬ 
gatio.  Similiter  quum  is  qui  se  ab  ecclesia  quodammodo  aliena¬ 
verat,  restituitur  in  fraternam  unitatem  accepta  venia,  quantum 
beneficium  est  quod  sibi  ab  iis  ignosci  intelligit  quibus  dixit 
Christus  (Matth.  18,  18;  Joann.  20,  23):  quibuscunque  remise¬ 
ritis  peccata  in  terris ,  remissa  in  coelo  erunt  ?  Nec  minoris  effi¬ 
caciae  aut  fructus  est  privata  absolutio,  ubi  ab  iis  petitur  qui 
singulari  remedio  ad  infirmitatem  suam  sublevandam  opus  habent. 
Accidit  enim  non  raro  ut  qui  generales  promissiones  audit,  quae 
ad  totam  fidelium  congregationem  destinantur,  maneat  nihilomi¬ 
nus  in  aliqua  dubitatione,  ac,  velut  remissione  nondum  impe¬ 
trata,  inquietum  adhuc  animum  habeat.  Idem  si  pastori  suo  se¬ 
cretum  animi  vulnus  aperuerit,  atque  illam  evangelii  vocem  pe¬ 
culiariter  ad  se  directam  audierit:  remittuntur  tibi  peccata  tua, 
confide  (Matth.  9,  2),  animum  confirmet  ad  securitatem,  iliaque 
qua  prius  aestuabat  trepidatione  liberetur.  At  vero  quum  de 
clavibus  agitur,  semper  cavendum  est  ne  facultatem  aliquam  som¬ 
niemus  ab  evangelii  praedicatione  separatam.  Alio  iterum  loco 
plenius  haec  res  explicanda  erit,  ubi  de  ecclesiae  regimine  age¬ 
tur;  atque  illic  videbimus  verbo  alligatum  esse  quidquid  juris  ad 
ligandum  vel  solvendum  Christus  ecclesiae  suae  contulit.  Hoc  ta¬ 
men  in  ministerio  clavium  maxime  verum  est,  cujus  tota  vis  in 
eo  posita  est,  ut  evangelii  gratia  per  eos  quos  Dominus  ordina¬ 
vit,  fidelium  animis  publice  ac  privatim  obsignetur;  quod  fieri, 
nisi  sola  praedicatione,  nequit. 

15.  Quid  romanenses  theologi?  Statuunt1)  ut  omnes  utrius- 
que  sexus,  statim  atque  ad  discretionis  annos  pervenerint,  semel 
ad  minimum  quotannis  confiteantur  omnia  sua  peccata  proprio  sa¬ 
cerdoti;  nec  peccatum  dimitti  nisi  confitendi  votum  firmiter  con¬ 
ceptum  fuerit.  Quod  votum  nisi  oblata  facultate  persolutum  fue¬ 
rit,  jam  nullum  patere  paradisi  ingressum.  Sacerdotem  vero  po¬ 
testatem  habere  clavium,  quibus  peccatorem  solvat  ac  liget,  quia 
non  sit  irritum  Christi  verbum:  quodcunque  ligaveritis,  etc.  De 
hac  vero  potestate  pugnaciter  inter  se  belligerantur.  Alii  dicunt, 
unicam  esse  elavem  in  essentia,  scilicet  potestatem  ligandi  et  sol¬ 
vendi;  scientiam  ad  bonum  quidem  usum  requiri,  sed  tantum  in¬ 
star  accessorii  esse,  non  essentialiter  cohaerere.  Alii,  quia  vide¬ 
bant  hanc  nimium  effraenatam  licentiam ,  duas  claves  recensuerunt, 
discretionem  et  potestatem.  Alii  rursum,  quum  tali  moderatione 
cohiberi  sacerdotum  improbitatem  viderent,  alias  claves  excude¬ 
runt:  autoritatem  discernendi,  qua  in  definiendo  uterentur,  et  po¬ 
testatem,  quam  exsequutione  suae  sententiae  exercerent;  scien¬ 
tiam  accedere  velut  consiliarium.  Istud  autem  ligare  et  solvere 
non  audent  interpretari  simpliciter,  peccata  remittere  et  delere; 
quia  Dominum  clamantem  audiunt  apud  prophetam  (Jes.  43,  11.  25): 
ego  sum,  et  non  alius  praeter  me;  ego  sum,  ego  sum,  qui  deleo 
iniquitates  tuas  Israel.  Sed  dicunt  sacerdotis  esse  pronuntiare  qui 
ligati  sint  aut  soluti,  et  declarare  quorum  remissa  aut  retenta  sint 
peccata;  declarare  autem,  vel  per  confessionem,  quum  absolvit  et 
peccata  retinet ,  vel  per  sententiam ,  quum  excommunicat  et  reci¬ 
pit  ad  sacramentorum  communionem.  Demum,  quum  intelligunt 
nondum  se  hoc  nodo  explicari,  quin  semper  objici  possit,  indig¬ 
nos  saepe  ligari  et  solvi  a  suis  sacerdotibus,  qui  propterea  non 
ligentur  aut  solvantur  in  coelo,  quod  ultimum  refugium  est,  re¬ 
spondent  ,  collationem  clavium  cum  limitatione  accipiendam  esse ; 
quod  Christus  promiserit,  apud  tribunal  suum  approbatum  iri  sa¬ 
cerdotis  sententiam,  quae  juste  prolata  fuerit,  secundum  quod  me¬ 
rita  ligati  aut  soluti  postulabant.  Porro  has  claves  omnibus  sa¬ 
cerdotibus  a  Christo  datas  esse,  quae  illis  ab  episcopis  in  promo¬ 
tione  conferuntur;  sed  liberum  usum  penes  eos  duntaxat  esse  qui 
muneribus  ecclesiasticis  funguntur;  apud  excommunicatos  et  sus¬ 
pensos  manere  quidem  ipsas  claves,  sed  rubiginosas  ac  ligatas. 
Et  qui  haec  dicunt,  modesti  ac  sobrii  jure  videri  possint  prae 
aliis,  qui  sub  nova  incude  novas  claves  fabricati  sunt  quibus  the¬ 
saurum  ecclesiae  obserari  tradunt;  quas  postea  suo  loco  excutiemus. 

16.  Ad  singula  paucis  respondebo.  Taceo  autem  ad  prae¬ 
sens  quo  jure  quave  injuria  fidelium  animas  suis  legibus  obstrin¬ 
gant  :  quando  id  suo  loco  dispicietur.  Quod  autem  legem  imponunt 
de  omnium  peccatorum  enumeratione;  quod  peccatum  dimitti  ne¬ 
gant  nisi  sub  conditione,  si  votum  confitendi  firmiter  conceptum 

1)  C.  omnis  utriusque  sexus.  De  summa  Trinit.  et  fide  cathol.  decretum 
est  Innoc.  in  concil.  lateran.  Et  refert  Lombard.  libr.  4.  sent.  dist.  14.  c.  2. 
et  dist.  18.  c.  2. 

fuerit;  quod  nullum  superesse  ingressum  paradisi  garriunt,  si  fa¬ 
cultas  confitendi  neglecta  fuerit:  istud  vero  nullo  modo  ferendum 
est.  Omniane  peccata  enumeranda  sunt?  At  David,  qui  secum 
probe  (ut  arbitror)  meditatus  erat  peccatorum  confessionem,  ta¬ 
men  exclamabat  (Psal.  19,  13):  errores  quis  intelliget?  ab  occul¬ 
tis  meis  munda  me  Domine.  Et  alibi  (ibid.  38,  6):  iniquitates 
meae  transierunt  super  caput  meum,  et  sicut  onus  grave,  grava¬ 
tae  sunt  ultra  vires  meas.  Nimirum  intelligebat  quanta  esset  pec¬ 
catorum  nostrorum  abyssus,  quam  multae  scelerum  facies,  quot 
capita  ferret,  et  quam  longam  caudam  traheret  haec  hydra.  Non 
ergo  ad  recensendum  catalogum  se  conferebat,  sed  e  profundo  ma¬ 
lorum  clamabat  ad  Dominum:  obrutus  sum,  sepultus  sum  et  suf¬ 
focatus;  inferorum  portae  circumdederunt  me,  immersum  alto  pu¬ 
teo,  deficientem  et  moribundum  manus  tua  extrahat.  Quis  suo¬ 
rum  peccatorum  nunc  supputationem  cogitet,  ubi  Davidem  videt 
suorum  numerum  inire  non  posse? 

17.  Hac  carnificina  plus  quam  crudeliter  divexatae  sunt 
eorum  animae  qui  aliquo  Dei  sensu  afficiebantur.  Principio  sese 
vocabant  ad  calculum,  peccata  in  brachia,  in  ramos,  in  ramuscu¬ 
los,  in  frondes,  juxta  istorum  formulas  dissecabant;  tum  appen¬ 
debant  qualitates,  quantitates,  circumstantias.  Atque  aliquantulum 
quidem  res  procedebat.  Ubi  vero  longius  progressi  fuerant,  coe¬ 
lum  undique  et  undique  pontus;  nullus  portus,-  nulla  statio.  Quo 
plura  transmiserant,  major  semper  congeries  oculis  ingerebatur; 
imo  vero  velut  altae  moles  assurgebant,  nec  spes  ulla,  vel  saltem 
post  longas  ambages,  evadendi  apparebat.  Haerebant  itaque  in¬ 
ter  sacrum  et  saxum;  nec  alius  tandem  exitus  reperiebatur  quam 
desperatio.  Ibi  saevi  isti  carnifices,  ut  vulnera  levarent  quae  fe¬ 
cerant,  fomenta  quaedam  adhibuerunt:  ut  faceret  scilicet  quisque 
quod  in  se  esset.  Sed  novae  rursum  curae  obstrepebant,  imo  novi 
cruciatus  excoriabant  miseras  animas:  non  satis  temporis  impendi, 
non  justa  opera  incubui ,  multa  per  negligentiam  praeterii ,  et  ob¬ 
livio  quae  ex  incuria  provenit  non  est  excusabilis.  Suggereban¬ 
tur  adhuc  alia  pharmaca  quae  ejusmodi  dolores  demulcebant:  age 
negligentiae  tuae  poenitentiam;  modo  supina  ‘non  sit,  condonabi¬ 
tur.  Yerum  omnia  ista  cicatricem  obducere  non  possunt;  nec  tam 
mali  sunt  levamenta  quam  venena  meile  oblita,  ne  sua  acerbitate 
primum  gustum  offendant,  sed  in  intima  penetrent,  antequam  sen¬ 
tiantur.  Urget  ergo  semper  terribilis  illa  vox,  et  auribus  insonat; 
confitere  omnia  peccata  tua;  nec  potest  horror  iste  pacari  nisi 
certo  solatio.  Hic  cogitent  lectores  quam  possibile  sit  ad  ratio¬ 
nem  vocare  totius  anni  acta,  et  quid  singulis  diebus  peccarint  col¬ 
ligere:  quando  experientia  unumquemque  convincit,  ubi  ad  vespe¬ 
ram  excutienda  sunt  unius  tantum  diei  delicta,  memoriam  con¬ 
fundi  :  tanta  se  turba  et  varietas  ingerit.  Neque  enim  de  crassis 
et  stupidis  hypocritis  loquor,  qui,  tribus  vel  quatuor  gravioribus 
animadversis,  defunctos  se  putant,  sed  de  veris  Dei  cultoribus, 
qui  postquam  se  examine  peracto  obrui  vident,  addunt  etiam  illud 

Joannis  (1  Joann.  3,  20):  si  cor  nostrum  arguit  nos,  major  est 
Deus  corde  nostro ;  itaque  expavescunt  ad  judicis  illius  conspec¬ 
tum,  cujus  cognitio  sensum  nostrum  longe  superat. 

18.  Quod  autem  bona  pars  orbis  talibus  blandimentis,  qui¬ 
bus  tam  exitiale  venenum  temperabatur,  acquievit,  non  id  factum 
est  quod  Deo  satisfactum  crederet,  aut  sibi  etiam  plane  satisface¬ 
ret,  sed  ut,  quasi  in  medio  mari  fixa  anchora,  paulum  interquiesce¬ 
ret  a  navigatione,  vel  quasi  fessus  et  fatiscens  viator  in  via  de¬ 
cumberet.  In  facienda  ejus  rei  fide  non  laboro.  Sibi  enim  quis¬ 
que  testis  apud  se  esse  potest.  Dicam  in  summa  qualis  lex  illa 
fuerit.  Primum  simpliciter  est  impossibilis.  Itaque  nonnisi  per¬ 
dere,  damnare,  confundere,  in  ruinam  et  desperationem  conjicere 
potest.  Deinde  peccatores,  a  vero  peccatorum  suorum  sensu  ab¬ 
ductos,  hypocritas  facit,  Deique  ac  sui  ipsorum  ignorantes.  Si¬ 
quidem,  dum  in  peccatorum  enumeratione  toti  occupantur,  inte- 
rim  obliviscuntur  latentem  illam  vitiorum  lernam,  occultas  suas 
iniquitates,  et  interiores  sordes,  quarum  potissimum  notitia  mise¬ 
riam  suam  reputare  debuerant.  At  certissima  erat  confessionis 
regula,  tantam  mali  nostri  abyssum  agnoscere  ac  fateri,  quae  sen¬ 
sum  quoque  nostrum  superet.  Hac  regula  videmus  compositam 
publicani  confessionem :  Domine  propitius  esto  mihi  peccatori. 
Quasi  diceret:  quantus  quantus  sum,  totus  sum  peccator,  nec  ip¬ 
sam  peccatorum  meorum  magnitudinem  aut  mente  aut  lingua  as¬ 
sequi  possum :  abyssus  misericordiae  tuae  hanc  peccati  abyssum 
absorbeat.  Quid,  inquies,  ergone  confitenda  non  sunt  singula  de¬ 
licta?  ergo  nulla  confessio  Deo  accepta,  nisi  duobus  istis  verbis 
conclusa:  peccator  sum?  Imo  vero  danda  potius  opera  ut  quan¬ 
tum  in  nobis  est  totum  cor  effundamus  coram  Domino ;  nec  modo 
nos  peccatores  uno  verbo  fateamur,  sed  ut  tales  nos  vere  et  ex 
animo  agnoscamus;  quanta  sit  et  quam  varia  peccatorum  labes, 
tota  cogitatione  recognoscamus;  non  modo  nos  immundos,  sed 
qualis  sit  et  quanta,  quamque  in  multis  partibus  nostra  immun¬ 
dities;  non  modo  debitores,  sed  quantis  debitis  gravati,  et  quot 
nominibus  obstricti;  non  modo  vulneratos,  sed  quam  multis  et 
lethalibus  plagis  saucii  simus.  Hac  tamen  recognitione  quum  se 
totum  peccator  coram  Deo  effuderit,  serio  ac  sincere  cogitet  plura 
adhuc  restare,  ac  profundiores  esse  malorum  suorum  recessus  quam 
quos  penitus  excutere  possit.  Atque  adeo  exclamet  cum  Davide 
(Psal.  19,  13):  errores  quis  intelligit?  ab  occultis  meis  munda 
me  Domine.  Jam  vero  quod  affirmant  non  dimitti  peccata,  nisi 
voto  confitendi  firmiter  concepto,  et  clausam  esse  paradisi  portam 
ei  qui  facultatem  confitendi  sibi  oblatam  neglexerit,  absit  ut  istud 
eis  concedamus.  Non  enim  alia  nunc  est  peccatorum  remissio 
quam  semper  fuit.  Quotquot  remissionem  peccatorum  a  Christo 
obtinuisse  leguntur,  non  leguntur  in  aurem  sacrificuli  cujuspiam 
confessi.  Nec  sane  confiteri  poterant,  ubi  nec  sacrificuli  confes- 
sionarii  erant ,  nec  ipsa  etiam  confessio.  Et  multis  postea  saecu¬ 
lis  inaudita  fuit  haec  confessio,  quibus  sine  hac  conditione  remit- 

tebantur  peccata.  Sed  ne  quasi  de  re  dubia  longius  disceptemus, 
verbum  Dei  apertum  est,  quod  aeternum  manet:  quotiescunque 
ingemuerit  peccator,  omnium  iniquitatum  ejus  non  recordabor 
(Ez.  18,  21).  Huic  verbo  qui  aliquid  audet  adjicere,  non  pec¬ 
cata  ligat,  sed  Domini  misericordiam.  Nam  quod  contendunt  non 
posse  ferri  judicium  nisi  causa  cognita,  in  promptu  est  solutio, 
temere  hoc  sibi  arrogare,  qui  sunt  a  se  ipsis  judices  creati.  Ac 
mirum  est  tam  secure  sibi  fabricare  principia,  quae  nemo  sanae  ; 
mentis  admittet.  Jactant  sibi  ligandi  et  solvendi  munus  esse  man¬ 
datum  ,  ac  si  quaedam  esset  jurisdictio  quaestioni  adjuncta.  Porro  ' 
hoc  jus  apostolis  fuisse  incognitum  tota  eorum  doctrina  clamat.  : 
Nec  vero  certo  scire  solvaturne  peccator,  ad  sacerdotem  pertinet, 
sed  ad  eum  a  quo  petitur  absolutio ;  quando  nunquam  scire  potest 
qui  audit,  sitne  justa  et  integra  enumeratio.  Ita  nulla  esset  ab¬ 
solutio,  nisi  ad  verba  ejus  qui  judicandus  est  restricta.  Adde 
quod  tota  solvendi  ratio  ex  fide  et  poenitentia  constat:  quae  duae 
res  cognitionem  hominis  fugiunt,  ubi  de  altero  ferenda  est  sen¬ 
tentia.  Sequitur  ergo  ligandi  et  solvendi  certitudinem  non  subjici 
terreni  judicis  arbitrio;  quia  minister  verbi,  ubi  partes  suas  rite 
exsequitur,  non  potest  nisi  conditionaliter  absolvere;  sed  in  gra¬ 
tiam  peccatoris  hoc  dici:  quorum  remiseritis  peccata;  ne  dubi¬ 
tent  veniam,  quae  promittitur  ex  Dei  mandato  et  voce,  in  coelis 
fore  ratam. 

19.  Nihil  itaque  mirum  si  auricularem  istam  confessionem, 
rem  adeo  pestilentem  totque  nominibus  ecclesiae  noxiam,  damna¬ 
mus,  ac  sublatam  e  medio  cupimus.  Quod  si  per  se  res  esset 
indifferens,  quando  tamen  nulli  usui  est  nec  fructui,  tot  autem 
impietatibus,  sacrilegiis,  erroribus  causam  dedit,  quis  non  proti¬ 
nus  abolendam  censeat  r  Recensent  quidem  aliquot  usus ,  quos  ut 
valde  fructuosos  venditant;  sed  illos  aut  ementitos,  aut  nullius 
prorsus  momenti.  Unum  tantum  singulari  praerogativa  commen¬ 
dant,,  erubescentiam  confitentis  gravem  esse  poenam,  qua  et  pec-  , 
cator  fit  in  posterum  cautior,  et  Dei  vindictam  antevertit,  se  ip¬ 
sum  puniens.  Quasi  non  satis  magna  verecundia  hominem  humi¬ 
liemus,  dum  ad  summum  illud  tribunal  coeleste,  ,ad  Dei,  inquam, 
cognitionem  vocamus.  Egregie  vero  profectum  est  si  unius  homi¬ 
nis  pudore  peccare  desinimus,  Deum  non  erubescimus  habere  ma¬ 
lae  conscientiae  nostrae  testem.  Quanquam  id  quoque  ipsum  fal-  ; 
sissimum  est.  Nulla  enim  re  fieri  majorem  peccandi  confidentiam 
aut  licentiam  passim  videre  est,  quam  dum,  confessione  sacerdoti  i 
facta,  homines  existimant  se  posse  tergere  os,  et  dicere,  non  feci. 
Nec  toto  solum  anno  fiunt  ad  peccandum  audaciores;  sed  in  reli¬ 
quum  anni  tempus  de  confessione  securi,  nunquam  ad  Deum  sus¬ 
pirant,  nunquam  ad  se  redeunt,  sed  peccata  peccatis  accumulant; 
donec  omnia,  ut  opinantur,  simul  evomant.  Ubi  autem  evomue¬ 
runt,  sarcina  sua  exonerati  sibi  videntur,  judiciumque  a  Deo 
transtulisse,  quod  sacerdoti  detulerunt;  Deo  oblivionem  induxisse, 
ubi  conscium  sacerdotem  fecerunt.  Porro  quis  confessionis  diem 

laetus  instare  videt?  quis  ad  confitendum  alacri  animo  pergit?  ac 
non  potius,  quasi  obtorto  collo  in  carcerem  trahatur,  invitus  ac 
reluctanti  similis  venit?  nisi  forte  ipsi  sacrificuli,  qui  mutuis  faci¬ 
norum  suorum  narrationibus,  quasi  jocosis  fabulis,  se  delicate  ob¬ 
lectant.  Non  multas  chartas  inficiam  referendis  prodigiosis  abomi¬ 
nationibus,  quibus  scatet  auricularis  confessio.  Tantum  dico,  si 
non  inconsulte  fecit  sanctus  ille  vir,  qui  ob  unum  scortationis  ru¬ 
morem  confessionem  ex  ecclesia  sua,  vel  potius  a  suorum  memoria 
sustulit,  infinitis  hodie  stupris,  adulteriis,  incestis,  lenociniis,  quid 
facto  opus  sit  admonemur. 

20.  Quod  huc  obtendunt  potestatem  clavium,  et  in  ea  regni 
sui  proram,  ut  ajunt,  et  puppim  confessionarii  locant,  videndum 
quantum  valere  debet.  Ergo  sine  causa,  inquiunt,  datae  sunt  cla¬ 
ves?  ergo  sine  causa  dictum  est:  quaecunque  solveritis  super  ter¬ 
ram,  erunt  soluta  et  in  coelis?  Frustramur  ergo  verbum  Christi? 
Respondeo ,  gravem  fuisse  causam  cur  darentur  claves :  quemad¬ 
modum  et  nuper  exposui ,  et  ubi  de  excommunicatione  agetur,  ex¬ 
plicatius  iterum  docebo.  Sed  quid,  si  uno  gladio  ejusmodi  omni¬ 
bus  eorum  postulatis  ansam  praecidam,  sacrificulos  non  esse  apo¬ 
stolorum  vicarios  nec  successores?  Verum  istud  quoque  alibi  trac¬ 
tandum  erit;  nunc,  unde  se  munire  maxime  volunt,  arietem  eri¬ 
gunt  quo  molitiones  omnes  suae  dejiciantur.  Christus  enim  non 
ante  apostolis  ligandi  et  solvendi  potestatem  fecit  quam  eos  spi¬ 
ritu  sancto  donavit.  Nego  igitur  ullis  competere  clavium  potesta¬ 
tem  ,  qui  non  prius  acceperint  spiritum  sanctum.  Nego  quemquam 
clavibus  uti  posse  nisi  praeeunte  docenteque  spiritu  sancto,  et  dic¬ 
tante  quid  agendum  sit.  Spiritum  sanctum  habere  se  illi  nugan¬ 
tur;  sed  re  ipsa  negant,  nisi  forte  spiritum  sanctum  rem  esse 
vanam  et  nihili  fingunt,  ut  certe  fingunt:  sed  illis  non  credetur. 
Atque  hac  quidem  machina  in  universum  subvertuntur,  ut  cujus- 
cunque  ostii  elavem  se  habere  jactent,  semper  interrogandi  sint 
habeantne  spiritum  sanctum,  qui  clavium  est  arbiter  et  modera¬ 
tor.  Si  habere  se  respondeant,  rursum  interpellandi  sunt  an  er¬ 
rare  possit  spiritus  sanctus  ?  Istud  diserte  profari  non  audebunt, 
tametsi  oblique  sua  doctrina  insinuant.  Inferendum  ergo  erit, 
nullos  sacrificulos  habere  clavium  potestatem,  qui  passim  sine  de¬ 
lectu  solvunt,  quae  ligari  Dominus  voluerat,  ligant  quae  solvi 
jusserat. 

21.  Quando  clarissimis  experimentis  evinci  se  vident,  quod 
dignos  et  indignos  promiscue  solvant  et  ligent,  potestatem  usur¬ 
pant  sine  scientia.  Et  quanquam  negare  non  audent  ad  bonum 
usum  requiri  scientiam ,  potestatem  tamen  ipsam  malis  dispensato¬ 
ribus  traditam  scribunt.  Atqui  haec  potestas  est:  quodcunque 
ligaveris  aut  solveris  in  terra,  erit  in  coelis  ligatum  aut  solutum. 
Aut  promissum  Christi  mentiri  oportet,  aut  bene  ligant  et  sol¬ 
vunt,  qui  sunt  hac  potestate  praediti.  Nec  est  quod  tergiversen- 
tur,  Christi  dictum  limitari  secundum  ejus  merita  qui  ligatur  aut 
solvitur.  Et  nos  etiam  fatemur  nec  ligari  nec  solvi  posse  nisi 

dignos,  qui  ligentur  aut  solvantur.  Sed  habent  evangelii  nuntii  ^ 
et  ecclesia  verbum ,  quo  dignitatem  hanc  metiantur.  In  hoc  verbo  W 
nuntii  evangelii  possunt  omnibus  remissionem  peccatorum  in  Christo  F 
polliceri  per  fidem,  possunt  damnationem  edicere  in  omnes  et  su-  f 
per  omnes,  qui  Christum  non  amplectuntur.  In  hoc  verbo  eccle-  |  n( 
sia  pronuntiat  scortatores,  adulteros,  fures,  homicidas,  avaros,  ini-  c( 
quos  partem  in  regno  Dei  non  habere  (1  Cor.  6,  9);  talesque  fi 
certissimis  vinculis  ligat.  Eodem  verbo  solvit  quos  resipiscentes 
consolatur.  Sed  quae  erit  isthaec  potestas,  nescire  quid  ligandum  3 
sit  aut  solvendum?  ligare  autem  non  posse  aut  solvere,  nisi  scias?  c 
Cur  ergo  dicunt  se  absolvere  autoritate  sibi  data,  quum  incerta 
sit  absolutio?  quo  nobis  imaginaria  haec  potestas,  si  nullus  sit  ! 
usus?  Jam  autem  habeo,  aut  nullum  esse,  aut  tam  incertum  esse  ! 1 
ut  pro  nullo  habendus  sit.  Quum  enim  fateantur  bonam  esse  sa¬ 
cerdotum  partem,  qui  non  rite  utantur  clavibus,  potestatem  vero 
sine  legitimo  usu  inefficacem,  quis  mihi  fidem  faciet,  eum  a  quo 
solvor  bonum  esse  clavium  dispensatorem  ?  quod  si  malus  est,  quid 
aliud  habet  quam  frivolam  istam  dispensationem?  Quid  in  te  li¬ 
gandum  sit  aut  solvendum ,  nescio ,  quando  justo  clavium  usu  ca- 
reo :  sed  si  mereris ,  te  absolvo.  Ac  tantundem  posset  non  dico 
laicus  (quando  id  aequis  auribus  non  ferrent)  sed  Turea,  aut  dia¬ 
bolus.  Id  enim  est  dicere :  verbum  Dei  non  habeo ,  certam  sol¬ 
vendi  regulam;  sed  autoritas  mihi  data  est  te  absolvendi,  si  ita 
sunt  tua  merita.  Videmus  igitur  quorsum  spectarint,  quum  diffi- 
nierunt,  claves  esse  autoritatem  discernendi,  et  exsequutionis  po¬ 
testatem  ;  scientiam  accedere  consiliarium ,  et  instar  consiliarii  ad 
bonum  usum  esse.  Nempe  libidinose,  licenter,  sine  Deo  et  verbo 
ejus  voluerunt  regnare. 

22.  Si  excipiat  quispiam,  legitimos  Christi  ministros  non 
minus  perplexos  fore  in  suo  officio ,  quia  absolutio ,  quae  a  fide 
pendet  semper  ambigua  erit;  deinde  nullum  peccatoribus,  aut  fri¬ 
gidum  solatium  fore ,  quia  minister  ipse ,  qui  idoneus  judex  non 
est  eorum  fidei ,  de  eorum  absolutione  certus  non  est :  in  promptu 
est  solutio.  Dicunt  enim  illi ,  non  remitti  a  sacerdote  peccata  nisi 
quorum  ipse  est  cognitor.  Ita  secundum  eos  remissio  ex  sacerdo¬ 
tis  judicio  pendet.  Qui  nisi  prudenter  discernat  quinam  venia 
digni  sint ,  tota  actio  cassa  est  ac  irrita.  Denique  potestas  de  qua 
loquuntur,  jurisdictio  est  examini  annexa,  ad  quod  restringitur 
venia  et  absolutio.  In  hac  parte  nihil  firmum  reperitur:  imo  pro¬ 
funda  est  abyssus ;  quia  ubi  integra  non  est  confessio ,  mutila  etiam 
est  spes  veniae.  Deinde  sacerdos  ipse  suspensus  haereat  necesse 
est,  dum  nescit  an  bona  fide  enumeret  peccator  sua  mala,  pos¬ 
tremo  (quae  inscitia  et  ruditas  sacerdotum  est)  major  pars  ad  hoc 
munus  exercendum  nihilo  aptior  est  quam  sutor  ad  agros  colen¬ 
dos  :  alii  fere  omnes  sibi  merito  suspecti  esse  debent.  Hinc  igi¬ 
tur  perplexitas  et  dubitatio  de  absolutione  papali,  quod  eam  fun¬ 
datam  esse  volunt  a  sacerdotis  persona;  neque  id  modo,  sed  a 
cognitione:  ut  tantum  de  rebus  delatis,  quaesitis  et  compertis  ju- 

dicet.  Jam  si  quis  a  bonis  istis  doctoribus  quaerat,  reconcilie- 
turne  Deo  peccator,,  peccatis  quibusdam  remissis,  non  video  quid 
>to|respondeant :  nisi  quod  fateri  cogentur  infructuosum  esse  quid- 
u-  quid  pronuntiat  sacerdos  de  remissis  peccatis,  quorum  recitatio- 
e-jnem  audierit,  quamdiu  alia  non  eximuntur  a  reatu.  Ex  parte 
ii.  confitentis  quam  perniciosa  anxietas  conscientiam  devinctam  teneat, 
ie I  hinc  patet,  quod  dum  recumbit  in  sacerdotis  discretionem,  ut  lo- 
|  quuntur,  nihil  ex  verbo  Dei  statuere  potest.  Ab  his  omnibus 
absurdis  libera  et  immunis  est  doctrina  quam  tradimus.  Conditio- 
nalis  enim  est  absolutio  ut  confidat  peccator  sibi  propitium  esse 
Deum,  modo  sincere  in  Christi  sacrificio  expiationem  quaerat,  et 
acquiescat  oblatae  sibi  gratiae.  Ita  errare  non  potest,  qui  pro 
officio  praeconis,  quod  sibi  ex  Dei  verbo  dictatum  est,  promul¬ 
gat.  Peccator  vero  certam  et  liquidam  absolutionem  amplecti  po¬ 
test,  ubi  simplex  illa  conditio  apponitur  de  amplexanda  Christi  gra¬ 
tia,  secundum  generalem  illam  magistri  ipsius  regulam,  quae  impie 
spreta  in  papatu  fuit:  secundum  fidem  tuam  fiat  tibi  (Matth.  9,  29). 

23.  Quam  insulse  misceant,  quae  de  clavium  potestate  docet 
scriptura,  promisi  me  alibi  dicturum,  et  locus  erit  opportunior  in 
tractando  regimine  ecclesiae.  Meminerint  tamen  lectores  praepo¬ 
stere  ad  auricularem  et  secretam  confessionem  torqueri ,  quae  par- 
tim  de  evangelii  praedicatione ,  partim  de  excommunicatione  a 
Christo  dicta  sunt.  Quare  dum  objiciunt,  jus  solvendi  datum  esse 
apostolis,  quod  sacerdotes  exerceant,  peccata  sibi  agnita  remit¬ 
tendo,  falsum  et  frivolum  principium  sumi  palam  est:  quia  abso¬ 
lutio  quae  fidei  servit,  nihil  aliud  est  quam  testimonium  veniae 
ex  gratuita  evangelii  promissione  sumptum ;  altera  autem ,  quae 
ex  disciplina  ecclesiae  pendet,  nihil  ad  secreta  peccata,  sed  ad 
exemplum  magis  pertinet,  ut  tollatur  publica  ecclesiae  offensio. 
Quod  autem  hinc  inde  testimonia  corradunt,  quibus  probent  non 
sufficere  vel  soli  Deo  vel  laicis  confiteri  peccata,  nisi  sacerdos  sit 
cognitor,  putida  ac  pudenda  est  eorum  diligentia.  Nam  si  quando 
peccatoribus  suadent  vetusti  patres  ut  se  exonerent  apud  suum 
pastorem,  de  recitatione  accipi  non  potest,  quae  tunc  in  usu  non 
fuit.  Deinde,  ut  sinistri  fuerunt  Lombardus  et  similes,  videntur 
data  opera  libris  adulterinis  fuisse  addicti,  quorum  praetextu  de¬ 
ciperent  simplices.  Kecte  quidem  fatentur,  quia  poenitentiam  sem- 
per  comitatur  solutio,  nullum  proprie  vinculum  manere  ubi  quis 
poenitentia  tactus  est,  quamvis  nondum  confessus  fuerit:  ideoque 
tunc  sacerdotem  non  tam  remittere  peccata  quam  pronuntiare  et 
declarare  remissa  esse.  Quanquam  in  verbo  declarandi  crassum 
errorem  insinuant,  caeremoniam  subrogantes  in  locum  doctrinae. 
Quod  autem  attexunt,  in  facie  ecclesiae  absolvi,  qui  jam  coram 
Deo  veniam  adeptus  erat,  intempestive  trahunt  ad  peculiarem  cu- 
jusque  usum ,  quod  jam  diximus  communi  disciplinae  esse  desti¬ 
natum,  ubi  tollenda  est  gravioris  et  notae  culpae  offensio.  Sed 
paulo  post  moderationem  pervertunt  et  corrumpunt,  addentes  alium 
modum  remittendi :  nempe  cum  injunctione  poenae  et  satisfactionis. 

In  quo  suis  sacrificiis  jus  arrogant  dimidiandi ,  quod  Deus  ubique 
in  solidum  nobis  promisit.  Quum  enim  simpliciter  poenitentiam 
et  fidem  exigat,  partitio  haec  yel  exceptio  prorsus  sacrilega  est. 
Perinde  enim  valet  ac  si  sacerdos,  tribuni  personam  sustinens, 
Deo  intercederet  nec  vellet  Deum  pati  mera  sua  liberalitate  in 
gratiam  recipere,  nisi  qui  ad  tribunitium  subsellium  prostratus  ja¬ 
cuerit,  illicque  sit  mulctatus. 

24.  Tota  huc  summa  redit:  si  Deum  facere  velint  confessio¬ 

nis  hujus  fictitiae  autorem,  eorum  vanitatem  coargui;  sicuti  mon-  L 
stravi  falsarios  in  paucis  quos  citant  locis.  Quum  vero  palam  sit  L 
legem  esse  ab  hominibus  impositam,  dico  et  tyrannicam  esse  et  L 
cum  Dei  injuria  latam ,  qui  verbo  suo  conscieutias  astringens  vult  I  j 
ab  hominum  imperio  solutas  esse.  Jam  quum  ad  obtinendam  ve-  j  / 
niam  necessitas  ejus  rei  praescribitur  quam  Deus  voluit  esse  libe-  L 
ram,  dico  sacrilegium  esse  minime  tolerabile:  quia  nihil  Deo  ma-  |( 
gis  proprium,  quam  peccata  remittere,  in  quo  nobis  sita  est  sa-  j  | 
lus.  Ad  haec  ostendi  invectam  demum  fuisse  hanc  tyrannidem,  j 
quum  foeda  barbarie  oppressus  esset  mundus.  Docui  praeterea  ; 
legem  esse  pestiferam  qua  vel  in  desperationem  praecipitat  mise-  | 
ras  animas,  ubicunque  viget  Dei  timor;  vel,  ubi  est  securitas  ! 
inanibus  blanditiis  demulcens,  magis  hebetat.  Postremo  exposui 
quascunque  afferunt  mitigationes  non  alio  tendere  nisi  ut  invol¬ 
vant,  obscurent  ac  depravent  puram  doctrinam,  fucosis  autem  co-  I 
loribus  impietates  tegant. 

25.  Tertium  locum  satisfactioni  in  poenitentia  assignant *),  ! 
de  qua  quidquid  blaterant,  uno  verbo  subverti  potest.  Dicunt 
non  sufficere  poenitenti  a  praeteritis  malis  abstinere,  et  mores  in 
melius  commutare,  nisi  de  iis  quae  facta  sunt  satisfaciat  Deo. 
Esse  autem  multa  adminicula,  quibus  peccata  redimamus:  lacry- 
mas,  jejunia,  oblationes,  caritatis  officia.  Iis  Dominum  propitian¬ 
dum,  iis  debita  justitiae  Dei  persolvenda,  iis  compensanda  delicta, 
iis  veniam  emerendam.  Quamvis  enim  largitate  misericordiae  cui-  j 
pam  remiserit,  poenam  tamen  retinere  disciplina  justitiae :  hanc 
esse  poenam  quae  satisfactionibus  redimenda  sit.  In  hanc  tamen 
summam  recidunt  omnia,  nos  quidem  a  Dei  clementia  delictorum 
veniam  impetrare,  sed  intercedente  merito  operum,  quibus  pecca¬ 
torum  noxa  compensetur,  quo  debita  justitiae  Dei  satisfactio  per¬ 
solvatur.  Talibus  mendaciis  oppono  gratuitam  peccatorum  remis¬ 
sionem,  qua  nihil  in  scriptura  clarius  praedicatur  (Jes.  52,  3; 
Eom.  5,  8;  Coi.  2,  13  seq. ;  Tit.  3,  5).  Primum,  quid  est  re-  ‘ 

missio  nisi  merae  liberalitatis  donum?  Non  enim  remittere  dici¬ 
tur  creditor,  qui  antapocha  testatur  sibi  numeratam  pecuniam; 
sed  qui  nulla  solutione,  ultro,  sua  beneficentia  nomen  expungit. 
Cur  deinde  gratis  additur,  nisi  ad  tollendam  omnem  satisfactionis 
opinionem?  Qua  igitur  confidentia  suas  satisfactiones  adhuc  eri- 


1)  Libr.  4.  sent.  dist.  10.  c.  4.  c.  non  sufficit;  de  Pont.  c.  med.  eadem 
dist. ;  c.  nullus  ead.  dist. 

gunt,  quae  tam  valido  fulmine  prosternuntur?  Quid  autem?  quum 
Dominus  per  Jesaiam  (43,  25)  clamat:  ego  sum,  ego  sum  qui 
deleo  iniquitates  tuas  propter  me,  et  peccatorum  tuorum  non  ero 
memor:  annon  aperte  denuntiat,  causam  et  fundamentum  remit¬ 
tendi  a  sola  sua  bonitate  se  petere?  Praeterea  quum  scriptura 
universa  testimonium  Christo  deferat,  quod  per  nomen  ejus  sit 
accipienda  peccatorum  remissio  (Act.  10,  43),  nonne  alia  omnia 
nomina  excludit?  Quomodo  igitur  per  satisfactionum  nomen  ac¬ 
cipi  docent?  Neque  vero  hoc  se  dare  satisfactionibus  negent,  etiam 
si  ipsae  intercedant  quasi  subsidia.  Nam  quod  scriptura  ait:  per 
nomen  Christi,  intelligit  nihil  nos  afferre,  nihil  nostrum  praeten¬ 
dere,  sed  sola  Christi  commendatione  niti.  Quemadmodum  Paulus 
(2  Cor.  5,  19)  asserens,  quod  Deus  erat  mundum  sibi  in  Christo 
reconcilians,  non  imputans  propter  ipsum  hominibus  delicta,  mo¬ 
dum  rationemque  mox  subjicit,  quia  pro  nobis  factus  est  pedca- 
tum,  qui  peccati  expers  erat. 

26.  Verum  qua  sunt  perversitate,  et  peccatorum  remissio¬ 
nem,  et  reconciliationem  fieri  semel  dicunt,  quum  in  gratiam  Dei 
per  Christum  in  baptismo  recipimur;  post  baptismum,  resurgen¬ 
dum  esse  per  satisfactiones;  sanguinem  Christi  nihil  prodesse,  nisi 
quatenus  per  claves  ecclesiae  dispensatur.  Nec  de  re  dubia  lo¬ 
quor,  quum  suam  impuritatem  clarissimis  scriptis  prodiderint;  nec 
unus  aut  alter,  sed  universi  Scholastici.  Nam  ipsorum  magister1), 
postquam  Christum  in  ligno  poenam  peccatorum  solvisse,  juxta 
Petri  doctrinam  (1  Petr.  2,  24),  confessus  est,  subjuncta  illico 
exceptione  sententiam  illam  corrigit,  quod  in  baptismo  omnes  pec¬ 
catorum  poenae  temporales  relaxantur,  sed  post  baptismum,  poe¬ 
nitentiae  beneficio  minorantur;  ut  ita  simul  cooperetur  crux  Christi 
et  nostra  poenitentia.  Sed  longe  aliter  Joannes:  si  quis  peccave¬ 
rit,  ait,  habemus  advocatum  apud  patrem,  Jesum  Christum;  et 
ipse  est  propitiatio  pro  peccatis  nostris  (1  Joann.  2,  1).  Scribo 
vobis  filioli,  quia  remittuntur  vobis  peccata  propter  nomen  ejus 
(ibid.  v.  12).  Certe  fidelibus  loquitur,  quibus  dum  Christum  pro¬ 
ponit  peccatorum  propitiationem ,  non  aliam  esse  satisfactionem 
ostendit  qua  offensus  Deus  propitiari  placarive  possit.  Non  dicit: 
semel  vobis  per  Christum  reconciliatus  est  Deus,  nunc  vobis  alias 
rationes  quaerite;  sed  perpetuum  facit  advocatum,  qui  sua  inter¬ 
cessione  in  patris  gratiam  nos  semper  restituat;  perpetuam  propi¬ 
tiationem,  qua  peccata  expientur.  Est  enim  illud  perpetuo  ve¬ 
rum,  quod  alter  Joannes  dicebat:  ecce  agnus  Dei,  ecce  qui  tollit 
peccata  mundi  (Joann.  1,  29).  Tollit  (inquam)  ipse,  non  alius; 
hoc  est,  quando  ipse  solus  est  agnus  Dei,  solus  quoque  oblatio 
est  pro  peccatis,  solus  expiatio,  solus  satisfactio.  Nam  quum  jus 
et  potestas  ignoscendi  proprie  competat  in  patrem,  ubi  a  filio 
distinguitur,  ut  jam  visum  est,  in  altero  gradu  Christus  hic  loca¬ 
tur,  quod  poenam  nobis  debitam  in  se  transferens  reatum  nostrum 


1)  Libr.  3.  sent.  dist.  9. 

deleverit  coram  Dei  judicio.  Unde  sequitur,  non  aliter  nos  fore 
participes  expiationis  a  Christo  peractae,  nisi  apud  eum  resideat 
honor  ille  quem  sibi  rapiunt,  qui  Deum  placare  tentant  suis  com¬ 
pensationibus. 

27.  Ac  duo  hic  perpendere  convenit:  ut  integer  et  illiba¬ 
tus  suus  honor  Christo  servetur;  ut  conscientiae  de  peccati  venia 
securae,  pacem  apud  Deum  habeant.  Jesaias  ait  (53,  4.  6),  pa¬ 
trem  posuisse  in  filium  nostras  omnium  iniquitates,  ut  livore  ejus 
sanemur.  Quod  aliis  verbis  repetens  Petrus  ait  (1  Petr.  2 ,  24), 
Christum  pertulisse  in  corpore  suo  peccata  nostra  super  lignum. 
Paulus  scribit  (Rom.  8,  3),  damnatum  esse  peccatum  in  ejus  carne, 
quum  pro  nobis  peccatum  factus  est:  hoc  est,  vim  et  maledictio¬ 
nem  peccati  in  ejus  carne  interemptam,  quum  in  hostiam  datus 
est,  in  quam  tota  peccatorum  nostrorum  moles,  cum  sua  male¬ 
dictione  et  exsecratione,  cum  horrendo  judicio  Dei,  et  mortis 
damnatione ,  rejiceretur.  Hic  nequaquam  audiuntur  nugamenta 
illa:  quod  post  initialem  purgationem,  passionis  Christi  efficaciam 
non  aliter  nostrum  unusquisque  sentiat,  quam  pro  satisfactoriae 
poenitentiae  modo;  sed  ad  unicam  Christi  satisfactionem,  quoties 
lapsi  fuerimus,  revocamur.  Hunc  tibi  pestilentes  eorum  naenias 
propone.  Gratiam  Dei  in  prima  peccatorum  remissione  solam  ope¬ 
rari;  si  postea  ceciderimus,  ad  secundam  veniam  impetrandam 
opera  nostra  cooperari.  Haec  si  locum  habeant,  anne  quae  Christo 
superius  sunt  attributa,  illi  salva  manent?  Immane  quantum  haec 
differunt,  iniquitates  nostras  positas  esse  in  Christo  ut  in  ipso  ex¬ 
piarentur,  et  nostris  operibus  expiari;  Christum  esse  propitiatio¬ 
nem  pro  peccatis  nostris,  et  Deum  operibus  propitiandum.  Quod 
si  de  pacificanda  conscientia  agitur,  quae  isthaec  erit  pacificatio, 
si  audiat  peccata  redimi  satisfactionibus?  quando  tandem  illi  satis¬ 
factionis  modus  constare  poterit?  Ergo  semper  dubitabit  an  Deum 
habeat  propitium,  semper  aestuabit,  semper  horrescet.  Ham  qui 
levibus  satisfactiunculis  acquiescunt,  nimis  contemptim  judicium 
Dei  aestimant,  et  parum  reputant  quanta  sit  peccati  gravitas:  ut 
alibi  dicemus.  Et  ut  ipsis  concedamus,  peccata  aliquot  justa  sa¬ 
tisfactione  redimere,  quid  tamen  facient  ubi  tot  peccatis  obruun¬ 
tur,  quorum  satisfactionibus  nec  centum  vitae,  vel.  si  totae  in  hoc 
sint,  sufficere  queant?  Adde  quod  loci  omnes  quibus  asseritur 
peccatorum  remissio,  non  ad  catechumenos  pertinent,  sed  ad  re- 
genitos  Dei  filios,  et  qui  in  ecclesiae  sinu  fuerunt  diu  nutriti. 
Legatio  illa  quam  tam  splendide  extollit  Paulus  (2  Cor.  5 ,  20) : 
obsecro  vos  Christi  nomine,  reconciliamini  Deo,  non  ad  exteros 
dirigitur,  sed  ad  eos  qui  pridem  regeniti  fuerant.  Atqui  satis¬ 
factionibus  valere  jussis ,  ad  Christi  crucem  eos  ablegat.  Sic  quum 
scribit  Colossensibus  (Coi.  1,  20),  Christum  pacificasse  per  sangui¬ 
nem  crucis,  quae  sunt  in  coelo  vel  in  terra,  non  restringit  hoc 
ad  momentum  quo  recipimur  in  ecclesiam,  sed  ad  totum  cursum 
extendit.  Quod  facile  ex  contextu  patet,  ubi  dicit  fideles  habere 
redemptionem  per  sanguinem  Christi,  nempe  remissionem  peccato- 

rum.  Quanquam  plures  locos  congerere  supervacuum  est  qui  sub¬ 
inde  occurrunt. 

28.  Hic  in  asylum  confugiunt  ineptae  distinctionis,  peccata 
quaedam  venialia  esse,  quaedam  mortalia;  pro  mortalibus  gravem 

i  satisfactionem  deberi,  venialia  facilioribus  remediis  purgari:  ora- 
1  tione  dominica,  aquae  benedictae  aspersione,  absolutione  missae. 
1  Sic  cum  Deo  ludunt  et  ineptiunt.  Quum  tamen  assidue  peccatum 
veniale  et  mortale  in  ore  habeant,  nondum  alterum  ab  altero  dis¬ 
cernere  potuerunt,  nisi  quod  impietatem  et  immunditiem  cordis 
|  peccatum  veniale  faciunt.  Nos  autem  (quod  scriptura  justi  et  in- 
;i  justi  regula  docet)  peccati  stipendium  pronuntiamus  esse  mortem, 
et  animam,  quae  peccaverit,  morte  dignam  (Rom.  6,  23;  Ez.  18, 
20).  Caeterum  fidelium  peccata  venialia  esse:  non  quia  non  mor- 
|  tem  mereantur,  sed  quia  Dei  misericordia  nulla  est  condemnatio 
i  iis  qui  sunt  in  Christo  Jesu;  quia  non  imputantur,  quia  venia 
;  delentur  (Rom.  8 ,  1).  Scio  quam  inique  doctrinam  hanc  nostram 
j  calumnientur.  Dicunt  enim  paradoxum  esse  Stoicorum  de  pecca- 
!  torum  aequalitate;  sed  suo  ipsorum  ore  nullo  negotio  convincen¬ 
tur.  Quaero  enim,  annon  inter  ea  ipsa  peccata  quae  mortalia 
i  fatentur,  aliud  alio  minus  agnoscant?  Non  igitur  protinus  sequi- 
i  tur,  paria  esse  peccata  quae  simul  mortalia  sint.  Quum  scriptura 
definiat,  stipendium  peccati  mortem  esse,  legis  obedientiam  esse 
vitae  viam,  transgressionem  mortem,  hanc  sententiam  evadere  non 
M  possunt.  Quem  ergo  satisfaciendi  exitum  invenient  in  tanto  pec¬ 
catorum  cumulo?  si  unius  diei  est  satisfactio  peccati  unius,  dum 
|  illam  meditantur,  pluribus  se  involvunt;  quando  diem  nullum  prae- 
fc  terit  justissimus  quisque,  quo  non  aliquoties  labatur.  Ad  eorum 
|  vero  satisfactiones  dum  se  accingent,  numerosa  vel  potius  innu¬ 
mera  cumulabunt.  Jam  praecisa  est  satisfaciendi  fiducia:  quid  mo- 
I  rantur?  quomodo  adhuc  de  satisfaciendo  cogitare  audent? 

29.  Conantur  quidem  se  expedire:  sed  aqua,  ut  dicitur,  illis 
B  haeret.  Eingunt  sibi  distinctionem  poenae  et  culpae :  culpam  re¬ 
mitti  fatentur  Dei  misericordia;  sed  culpa  remissa  poenam  restare 

[  quam  persolvi  Dei  justitia  postulat.  Ad  poenae  igitur  remissio- 
j  nem  proprie  spectare  satisfactiones.  Quae  ista,  bone  Deus,  de- 

Isultoria  levitas?  culpae  remissionem  nunc  gratuitam  prostare  con¬ 
fitentur,  quam  precibus  et  lacrymis  aliisque  omne  genus  praepa¬ 
rationibus  emereri  subinde  docent.  Verum  adhuc  cum  ista  distinc¬ 
tione  ex  diametro  pugnat  quidquid  de  peccatorum  remissione  in 
&  scriptura  nobis  traditur.  Quod  tametsi  satis  superque  existimo 
jam  a  me  confirmatum,  subnectam  tamen  quaedam  alia  testimonia, 
quibus  adeo  constringantur  tortuosi  isti  angues,  ut  ne  summam 
quidem  caudam  complicare  posthac  queant.  Hoc  est  testamentum 
novum  quod  Deus  in  Christo  suo  nobiscum  pepigit,  quod  iniqui¬ 
tatum  nostrarum  non  recordabitur  (Jer.  31,  31.  34).  Quid  his 
significaverit,  discimus  ex  altero  propheta  (Ez.  18,  24  seqq.),  ubi 
Dominus:  si  justus,  inquit,  a  justitia  sua  deflexerit,  omnium  ju¬ 
stitiarum  ejus  non  recordabor;  si  impius  ab  impietate  sua  reces- 
Calvini  Institutio  I.  oq 

serit,  omnium  iniquitatum  ejus  non  recordabor.  Quod  se  justi¬ 
tiarum  recordaturum  negat,  utique  hoc  est,  nullam  se  earum  ha¬ 
biturum  rationem ,  ut  remuneretur.  Ergo  et  peccatorum  non  re¬ 
cordari  ,  est  ea  non  postulare  ad  poenam.  Id  ipsum  alibi  (Jes. 
38,  17  et  44,  22;  Mich.  7,  19;  Psal.  32,  1)  dicitur  projicere 
post  tergum,  delere  instar  nubis,  demergere  in  profundum  maris, 
non  imputare  tectumque  habere.  Talibus  loquendi  formulis  non 
obscure  sensum  suum  nobis  explicuerat  spiritus  sanctus,  si  doci¬ 
les  aures  illi  accommodaremus.  Certe  si  punit  Deus  peccata,  im¬ 
putat;  si  vindicat,  recordatur;  si  ad  judicium  vocat,  tecta  non 
habet;  si  examinat,  post  tergum  non  projecit;  si  inspicit,  non 
obliteravit  instar  nebulae;  si  ventilat,  non  projecit  in  profundum 
maris.  Atque  in  hunc  modum  interpretatur  Augustinus 1)  claris 
verbis:  si  texit  peccata  Deus,  noluit  advertere;  si  noluit  adver¬ 
tere,  noluit  animadvertere;  si  noluit  animadvertere,  noluit  punire; 
noluit  agnoscere ,  maluit  ignoscere :  tecta  ergo  peccata  quare  dixit  ? 
ut  non  viderentur;  quid  erat,  Deum  videre  peccata,  nisi  punire? 
Audiamus  vero  et  ex  alio  prophetae  loco  (Jes.  1,  18),  quibus  le¬ 
gibus  peccata  remittat  Dominus.  Si  fuerint,  inquit,  peccata  vestra 
ut  coccinum ,  quasi  nix  albescent ;  et  si  rubuerint  ut  vermiculus, 
erunt  quasi  lana.  Apud  Jeremiam  autem  sic  legitur  (50  ,  20):  in 
illa  die  requiretur  iniquitas  Jacob,  et  non  invenietur;  peccatum 
Jehudah,  et  non  erit:  quia  propitiabor  reliquiis  quas  servavero. 
Yis  breviter  tenere ,  quis  sit  verborum  istorum  sensus  ?  Expende 
quid  e  converso  sibi  velint  loquutiones  illae:  Dominum  in  sacculo 
iniquitates  colligare,  in  fasciculum  colligere  et  recondere,  stilo 
ferreo  exarare  in  lapide  adamantino  (Job.  14,  17;  Os.  13,  12; 
Jer.  17,  1).  Nempe  si  vindictam  repensum  iri  significant  (quod 
extra  dubium  est)  neque  etiam  dubitandum  est,  quin  contrariis 
sententiis  omnem  vindictae  repensionem  Dominus  se  remittere  af-  i 
firmet.  Hic  mihi  obtestandi  sunt  lectores,  non  ut  glossis  meis 
auscultent,  sed  tantum  ut  verbo  Dei  locum  aliquem  esse  sinant. 

30.  Quid,  quaeso,  nobis  praestitisset  Christus ,  si  adhuc  pro 
peccatis  poena  exigeretur?  Nam  quum  dicimus  eum  pertulisse 
omnia  peccata  nostra  in  corpore  suo  super  lignum  (1  Petr.  2,  24),  j 
non  aliud  significamus  quam  defunctum  poena  et  vindicta,  quae 
peccatis  nostris  debebatur.  Id  ipsum  significantius  declaravit  Je- 
saias,  quum  dicit  (53,  5):  castigationem  (sive  correctionem)  pacis 
nostrae  fuisse  super  eum.  Quid  vero  est  correctio  pacis  nostrae, 
nisi  poena  peccatis  debita,  et  a  nobis  persolvenda,  antequam  Deo 
reconciliari  possemus,  nisi  vices  nostras  ipse  subiisset?  En  clare 
vides,  Christum  peccatorum  poenas  sustinuisse,  ut  suos  ab  illis  ! 
eximeret.  Et  quoties  de  redemptione  per  eum  facta  meminit  Pau¬ 
lus,  vocare  solet  ciTtoXvtQcoaLv  (Rom.  3,  24;  1  Cor.  1,  30;  Eph.  j 
1,  7;  Coi.  1,  14),  quo  non  simpliciter  redemptionem  indicat,  qua¬ 
liter  vulgo  intelligitur ;  sed  pretium  ipsum  et  satisfactionem  re-  | 


1)  In  Psal.  31.  Enarr.  2  ,  9. 

demptionis.  Qua  ratione  et  Christum  ipsum  se  pro  nobis  avrilv- 
tqov  dedisse  scribit  (1  Tim.  2,  6).  Quae  apud  Dominum  propi¬ 
tiatio  est,  inquit  Augustinus1),  nisi  sacrificium?  Et  quod  est 
sacrificium,  nisi  quod  pro  nobis  oblatum  est  in  morte  Christi? 
Yalidum  autem  in  primis  arietem  nobis  suppeditat,  quod  de  ex¬ 
piandis  peccatorum  noxis  in  lege  mosaica  praescribitur.  Neque 
enim  illic  Dominus  hanc  aut  illam  satisfaciendi  rationem  consti¬ 
tuit,  sed  totam  in  sacrificiis  compensationem  requirit.  Ubi  tamen 
alioqui  diligentissime  atque  exactissimo  ordine  omnes  expiandi  ri¬ 
tus  exsequitur.  Qui  fit  autem  ut  nullis  prorsus  operibus  admissa 
delicta  procurare  jubeat,  sed  sola  in  expiationem  sacrificia  requi¬ 
rat,  nisi  quod  ita  testari  vult  unicum  esse  satisfactionis  genus, 
quo  judicium  suum  placatur?  Nam  quae  tum  immolabant  sacri¬ 
ficia  Israelitae,  non  hominum  opera  censebantur;  sed  a  sua  veri¬ 
tate,  hoc  est  unico  Christi  sacrificio,  aestimabantur.  Qualem 
autem  compensationem  a  nobis  recipiat  Dominus,  paucis  verbis 
eleganter  Oseas  expressit.  Omnem,  inquit  (Os.  14,  3),  tolles  ini¬ 
quitatem  o  Deus :  en  peccatorum  remissio ;  et  vitulos  labiorum 
persolvemus:  en  satisfactio.  Scio  quidem  subtilius  adhuc  ipsos 
elabi,  dum  inter  aeternam  poenam  et  temporales  distinguunt.  Sed 
quum  temporalem  poenam  quodvis  supplicium  esse  tradant,  quod 
tam  de  corpore  quam  de  anima  sumit  Deus,  excepta  modo  aeterna 
morte,  parum  eos  sublevat  haec  restrictio.  Nam  superiores  loci, 
quos  citavimus,  hoc  nominatim  volunt,  hac  nos  conditione  recipi 
a  Deo  in  gratiam,  ut  quidquid  eramus  poenae  meriti  remittat, 
culpam  ignoscendo.  Et  quoties  David  aut  alii  prophetae  peccato¬ 
rum  veniam  petunt,  simul  poenam  deprecantur.  Imo  divini  ju¬ 
dicii  sensus  huc  eos  impellit.  Rursum,  quum  a  Domino  miseri¬ 
cordiam  promittunt,  semper  fere  ex  professo  de  poenis  earum  que 
remissione  concionantur.  Certe  quum  Dominus  apud  Ezechielem 
(36 ,  22  et  32)  pronuntiat  finem  se  impositurum  babylonico  ex¬ 
silio,  idque  propter  se  non  propter  Judaeos,  gratuitum  esse  utrum¬ 
que  satis  demonstrat.  Denique  si  a  reatu  liberamur  per  Christum, 
poenas  quae  inde  proveniunt  cessare  oportet. 

31.  Verum  quando  et  ipsi  scripturae  testimoniis  sese  ar¬ 
mant,  videamus  qualia  sint,  quae  ipsi  obtendunt  argumenta.  Da¬ 
vid,  inquiunt,  de  adulterio  et  homicidio  a  propheta  Nathan  ob¬ 
jurgatus  ,  veniam  peccati  accipit ,  et  tamen  morte  filii ,  quem  ex 
adulterio  sustulerat,  postea  plectitur  (2  Sam.  12,  13).  Tales  poe¬ 
nas,  quae  post  culpae  etiam  remissionem  infligendae  essent,  sa¬ 
tisfactionibus  redimere  docemur.  Hortabatur  enim  Daniel  Nebu- 
chadnezer  ut  eleemosynis  peccata  redimeret  (Dan.  4,  24).  Et  So- 
lomo  scribit,  propter  aequitatem  et  pietatem  remitti  iniquitates. 
Alibi  etiam,  caritate  operiri  multitudinem  peccatorum  (Prov.  16, 
6  et  10,  12).  Quam  sententiam  confirmat  et  Petrus  (1  Petr.  4,  8). 
Item  apud  Lucam  (7,  47)  Dominus  de  muliere  peccatrice  ait,  re- 


1)  In  Psal.  129.  c.  3. 

missa  esse  illi  peccata  multa,  quia  dilexerit  multum.  Ut  perverse 
semper  et  praepostere  facta  Dei  aestimant!  At  si  observassent 
(quod  minime  praetereundum  erat),  duo  esse  divini  judicii  genera, 
longe  aliam  in  hac  Davi  dis  correptione  vidissent  poenae  formam, 
quam  quae  ad  ultionem  tendere  putanda  sit.  Quoniam  autem 
nostra  omnium  non  mediocriter  refert  intelligere  quorsum  perti¬ 
neant  Dei  castigationes,  quibus  in  peccata  nostra  animadvertit, 
et  quantum  ab  exemplis  differant  quibus  impios  et  reprobos  cum 
indignatione  persequitur,  summatim  perstringere  non  abs  re,  ar¬ 
bitror,  fuerit.  Judicium  unum,  docendi  causa,  vocemus  vindictae; 
alterum,  castigationis.  Porro  judicio  vindictae  sic  intelligendus  est 
Deus  inimicos  suos  ulcisci,  ut  iram  adversus  illos  suam  exerceat, 
confundat,  dissipet,  in  nihilum  redigat.  Id  ergo  sit  nobis  proprie 
Dei  vindicta,  ubi  punitio  cum  ejus  indignatione  conjuncta  est. 
Judicio  castigationis  non  ita  saevit  ut  irascatur;  nec  vindicat  ut 
perdat  vel  fulminet  ad  interitum.  Unde  non  est  supplicium  pro¬ 
prie  aut  vindicta,  sed  correctio  et  admonitio.  Alterum  judicis  est, 
alterum  patris.  Judex  enim  quum  facinorosum  punit,  in  ipsum 
delictum  animadvertit,  et  de  facinore  ipso  poenam  expetit.  Pater 
quum  filium  severius  corrigit,  non  hoc  agit  ut  vindicet  aut  mulc- 
tet,  sed  magis  ut  doceat  et  cautiorem  in  posterum  reddat.  Paulo 
diversa  similitudine  Chrysostomus  alicubi  utitur,  quae  tamen  eo¬ 
dem  recidit.  Verberatur,  inquit,  filius,  verberatur  et  famulus. 
Sed  hic  ut  servus,  quia  peccavit,  punitur;  ille  vero,  ut  liber  et 
filius  disciplina  indigens,  castigatur.  Huic  correptio  in  probatio¬ 
nem  et  emendationem  cedit,  illi  in  flagella  et  poenas. 

32.  Ut  breviter  et  expedite  rem  totam  teneamus,  haec  ex 
duabus  statuatur  prima  distinctio.  Ubicunque  poena  est  ad  ultio¬ 
nem,  ibi  maledictio  et  ira  Dei  se  exserit,  quam  semper  a  fideli¬ 
bus  continet.  Castigatio  contra,  et  Dei  benedictio  est,  et  amoris 
habet  testimonium,  ut  docet  scriptura  (Job.  5,  17;  Prov.  3,  11; 
Hebr.  12,  5).  Hoc  discrimen  satis  Dei  verbo  passim  notatur. 
Quidquid  enim  afflictionum  in  praesenti  vita  sustinent  impii,  no¬ 
bis  depingitur  ceu  quoddam  inferorum  atrium ,  unde  aeternam  suam 
damnationem  eminus  jam  conspiciunt,  tantumque  abest  ut  inde 
emendentur,  aut  fructum  aliquem  percipiant,  ut  potius  talibus 
praeludiis  ad  dirissimam,  quae  tandem  eos  manet,  gehennam  ap¬ 
parentur.  Castigans  autem  castigat  servos  suos  Dominus,  sed 
morti  non  tradit  eos:  quare  ejus  ferula  verberati,  bonum  id  sibi 
fuisse  fatentur  ad  veram  eruditionem  (Psal.  118,  18;  ibid.  119, 
71).  Ut  autem  sanctos  ubique  legimus  tales  poenas  placido  animo 
suscepisse,  ita  superioris  generis  flagella  semper  vehementer  sunt 
deprecati.  Castiga  me  Domine,  inquit  Jeremias  (10,  24),  sed  in 
judicio,  non  in  ira  tua,  ne  forte  imminuas  me;  effunde  furorem 
tuum  in  gentes  quae  te  non  noverunt,  et  in  regna  quae  nomen 
tuum  non  invocarunt.  David  autem:  Domine  ne  in  furore  tuo 
arguas  me,  neque  in  ira  tua  corripias  me  (Psal.  6,  2  et  38,  2). 
Neque  obest  quod  saepiuscule  sanctis  suis  irasci  dicitur  Dominus, 

quum  in  eorum  peccata  animadvertit.  Qualiter  apud  Jesaiam  (12, 
1):  confitebor  tibi  Domine,  quoniam  iratus  es  mihi;  conversus  est 
furor  tuus,  et  consolatus  es  me.  Item  Habacuc  (3,  2):  quum 
iratus  fueris,  misericordiae  recordaberis.  Michaeas  vero  (7,  9): 
iram  Dei  portabo ,  quia  peccavi  ei.  Ubi  admonet  non  solum  nihil 
obstrependo  proficere,  qui  juste  plectuntur,  sed  doloris  mitigatio¬ 
nem  suppetere  fidelibus,  consilium  Dei  reputando.  Eadem  enim 
ratione  haereditatem  suam  profanare  dicitur;  quam  tamen,  ut  sci¬ 
mus,  in  aeternum  non  profanabit.  Id  autem  non  ad  Dei  punien¬ 
tis  consilium  vel  affectum,  sed  ad  vehementem  doloris  sensum  re¬ 
fertur  ,  quo  afficiuntur  qui  vel  qualem  cunque  ejus  severitatem  sus¬ 
tinent.  Atqui  fideles  suos  non  mediocri  tantum  austeritate  pun¬ 
git,  sed  interdum  ita  vulnerat  ut  sibi  non  longe  ab  inferorum 
exitio  distare  videantur.  Sic  quidem  testatur  iram  suam  prome¬ 
ritos,  atque  ita  expedit  ut  sibi  in  malis  suis  displiceant,  Dei  pla¬ 
candi  majore  cura  tangantur,  et  sollicite  ad  veniam  petendam  fe¬ 
stinent,  sed  in  eo  ipso  luculentius  interim  clementiae  quam  irae 
suae  testimonium  profert.  Stat  enim  foedus  in  vero  nostro  Solo- 
mone  nobiscum  percussum,  cujus  fidem  nunquam  fore  irritam  is 
qui  fallere  non  potest  affirmavit.  Si  dereliquerint,  inquit  (Psal. 
89,  31  seqq.),  filii  ejus  legem  meam,  et  in  judiciis  meis  non 
ambulaverint;  si  statuta  mea  profanaverint,  et  mandata  mea  non 
custodierint,  visitabo  in  virga  iniquitates  eorum,  et  in  verberibus 
peccata  eorum:  misericordiam  autem  meam  non  auferam  ab  eo. 
Cujus  misericordiae  quo  nos  certiores  faceret,  virgam,  qua  Solo- 
monis  posteritatem  arguet,  dicit  fore  virorum,  et  verbera  filiorum 
hominum  (2  Sam.  7,  14).  Quibus  particulis  dum  moderationem 
et  lenitatem  significat,  simul  innuit  non  posse  nisi  extremo  letha- 
lique  horrore  confundi  qui  Dei  manum  sibi  adversam  esse  sen¬ 
tiunt.  Hujus  lenitatis  quantam  habeat  rationem  in  Israele  suo 
castigaudo,  ostendit  apud  prophetam  (Jes.  48,  10).  In  igne  re¬ 
purgavi  te,  inquit,  sed  non  velut  argentum;  nam  et  ipse  totus 
absumptus  esses.  Quanquam  purgationis  loco  castigationes  illi 
esse  docet;  eas  tamen  ipsas  addit  ita  se  temperare,  ne  plus  justo 
per  eas  deteratur.  Idque  omnino  necesse  est,  quia  ut  quisque 
Deum  magis  reveretur  et  ad  colendam  pietatem  se  addicit,  sic 
tenerior  est  ad  ferendam  ejus  iram.  Reprobi  enim,  quamvis  sub 
flagellis  gemant,  quia  tamen  non  expendunt  causam,  quin  potius 
tam  suis  peccatis  quam  Dei  judicio  tergum  obvertunt,  ex  socordia 
illa  contrahunt  duritiem;  vel  quia  fremunt  et  calcitrant,  adeoque 
tumultuantur  contra  suum  judicem,  furiosus  ille  impetus  amentia 
et  furore  eos  obstupefacit.  Eideles  autem  Dei  ferulis  admoniti 
statim  descendunt  ad  reputanda  peccata,  et  metu  horroreque  per¬ 
culsi  ad  deprecationem  supplices  confugiunt.  Hos  dolores,  quibus 
se  cruciant  miserae  animae,  nisi  leniret  Deus,  succumberent  cen¬ 
ties  etiam  in  mediocribus  irae  ejus  signis. 

33.  Sit  deinde  haec  altera  distinctio,  quod  dum  flagellis  Dei 
reprobi  feriuntur,  jam  poenas  illius  judicio  quodammodo  pendere 

incipiunt.  Et  quanquam  illis  non  impune  cedet  talibus  irae  divi¬ 
nae  documentis  non  auscultasse,  non  tamen  ideo  plectuntur,  quo 
ad  meliorem  mentem  redeant,  sed  tantum  ut  Deum  magno  suo 
malo  judicem  et  ultorem  experiantur.  Ferulis  autem  verberantur 
filii,  non  ut  mulctam  delictorum  Deo  persolvant,  sed  ut  iude  ad 
resipiscentiam  proficiant.  Proinde  in  futurum  eas  potius  quam  in 
praeteritum  tempus  respicere  intelligimus.  Id  Chrysostomi  *)  ver¬ 
bis  malim  quam  meis  exprimere.  Propter  hoc,  inquit,  imponit 
nobis  poenam,  non  de  peccatis  sumens  supplicium,  sed  ad  futura 
nos  corrigens.  Sic  et  Augustinus1 2):  quod  pateris,  unde  plangis, 
medicina  est  tibi,  non  poena;  castigatio,  non  damnatio:  noli  re¬ 
pellere  flagellum,  si  non  vis  repelli  ab  haereditate,  etc.  Tota  ista 
miseria  generis  humani  in  qua  gemit  mundus,  noveritis  fratres 
quia  dolor  medicinalis  est,  non  sententia  poenalis,  etc.  Has  sen¬ 
tentias  ideo  citare  placuit,  ne  cui  videretur  nova  aut  minus  usi¬ 
tata  loquutio  quam  posui.  Atque  huc  pertinent  querimoniae  in¬ 
dignationis  plenae,  quibus  Deus  saepe  de  populi  ingratitudine  ex¬ 
postulat,  quod  pervicaciter  contempserit  omnes  poenas.  Apud  Je- 
saiam  (1,  5):  ad  quid  percuterem  vos  ultra?  a  planta  pedis  ad 
verticem  non  est  sanitas.  Sed  quia  talibus  sententiis  abundant 
prophetae,  breviter  indicasse  satis  fuerit,  non  alio  consilio  Deum 
punire  suam  ecclesiam  nisi  ut  subacta  resipiscat.  Ergo  quum  Sau- 
lem  regno  abjecit  (1  Sam.  15,  23),  puniebat  ad  vindictam;  quum 
Davidem  parvulo  filio  orbavit  (2  Sam.  12,  18),  ad  emendationem 
corripiebat.  In  hanc  sententiam  accipiendum  est  quod  ait  Paulus 
(1  Cor.  11,  32):  quum  judicamur  a  Domino,  corripimur,  ne  cum 
hoc  mundo  damnemur.  Hoc  est,  dum  nos  filii  Dei  manu  coe¬ 
lestis  patris  affligimur,  non  haec  poena  est  qua  confundamur,  sed 
castigatio  duntaxat  qua  erudiamur.  Qua  in  re  plane  nobiscum 
est  Augustinus.  Docet  enim3),  poenas,  quibus  homines  pariter 
castigantur  a  Deo,  varie  considerandas  esse;  quia  sanctis  sunt, 
post  peccatorum  remissionem ,  certamina  et  exercitationes ;  repro¬ 
bis,  sine  remissione,  supplicia  iniquitatis.  Ubi  poenas  Davidi 
aliisque  piis  inflictas  commemorat,  et  eo  spectasse  dicit  ut  eorum 
pietas  hujusmodi  humilitate  exerceretur  ac  probaretur.  Neque 
vero  quod  dicit  Jesaias  (40,  2),  remissam  esse  populo  judaico 
iniquitatem,  quod  plenam  accepisset  castigationem  de  manu  Do¬ 
mini,  a  poenae  solutione  pendere  delictorum  veniam  arguit;  sed 
perinde  est  ac  si  diceret:  satis  jam  poenarum  exactum  est;  qua¬ 
rum  ob  gravitatem  et  multitudinem,  quia  jam  diuturno  luctu  et 
moerore  confecti  fuistis,  tempus  est  ut  accepto  plenae  misericor¬ 
diae  nuntio  animi  vestri  in  laetitiam  diffusi  me  patrem  sentiant. 
Nam  illic  Deus  patris  induit  personam,  quem  justae  quoque  se¬ 
veritatis  poenitet,  ubi  coactus  est  asperius  in  filium  animadvertere. 

34.  His  cogitationibus  fidelem  instrui  necesse  est  in  afflic- 

1)  In  Serm.  de  poen.  et  confessione. 

2)  Expos.  in  Psalm.  102  (103).  c.  20. 

3)  Libr.  de  Peccat,  meritis  ac  remiss.  2.  c.  33  et  34. 

|  tionum  acerbitate.  Tempus  est  ut  judicium  incipiat  a  domo  Do¬ 
mini,  in  qua  invocatum  est  nomen  ejus  (1  Petr.  4,  17;  Jer.  25, 
29).  Quid  facerent  filii  Dei  si  severitatem  quam  sentiunt,  ultio¬ 
nem  ejus  esse  crederent?  Qui  enim,  manu  Dei  percussus,  Deum 
I  judicem  punientem  cogitat,  non  potest  nisi  iratum  et  adversum 
sibi  concipere,  ipsum  vero  Dei  flagellum,  ut  maledictionem  et 
damnationem  detestari;  denique  se  a  Deo  diligi  nunquam  persua¬ 
deri  poterit,  qui  sic  erga  se  affectum  sentiet  ut  adhuc  punire  ve¬ 
lit.  Sed  ille  demum  sub  Dei  flagellis  proficit,  qui  suis  vitiis 
irascentem,  sibi  autem  propitium  ac  benevolum  ipsum  reputat. 
Alioqui  enim  necesse  esset  evenire  quod  propheta  (Psal.  88,  17) 
se  expertum  conqueritur:  super  me  transierunt  furores  tui,  Deus; 
terrores  tui  oppresserunt  me.  Item  quod  scribit  Moses  (ibid.  90, 
7):  quoniam  defecimus  in  ira  tua,  et  in  indignatione  tua  contur¬ 
bati  sumus;  posuisti  iniquitates  nostras  in  conspectu  tuo,  occulta 
nostra  in  lumine  vultus  tui;  quoniam  omnes  dies  nostri  recesse¬ 
runt  in  ira  tua,  consumpti  sunt  anni  nostri,  sicut  verbum  ex  ore 
emissum.  Contra  vero  David  de  paternis  castigationibus,  ut  illis 
adjuvari  magis  fideles  quam  opprimi  doceat,  sic  canit  (ibid.  94,  12): 
beatus  homo  quem  tu  corripueris,  Domine,  et  in  lege  tua  eru¬ 
dieris,  ut  praestes  illi  quietem  a  diebus  malis,  dum  foditur  pec¬ 
catori  fovea.  Dura  certe  tentatio,  ubi  Deus  parcens  incredulis, 
et  eorum  scelera  dissimulans,  rigidior  erga  suos  apparet.  Ideoque 
solatii  causam  addit  legis  admonitionem ,  qua  discant  saluti  suae 
consuli  dum  revocantur  in  viam,  impii  vero  praecipites  ferantur 
ip.  suos  errores,  quorum  finis  est  fovea.  Nec  refert  sitne  aeterna 
poena  aut  temporaria.  Tam  enim  bella,  fames,  pestilentiae,  morbi, 
maledictiones  Dei  sunt,  quam  ipsum  mortis  aeternae  judicium: 
dum  inferuntur  in  eum  finem,  ut  sint  adversus  reprobos  irae  vin¬ 
dictaeque  Domini  instrumenta. 

35.  Perspiciunt  nunc  omnes,  ni  fallor,  quo  spectet  illa  Do¬ 
mini  animadversio  in  Davidem:  nempe  ut  documentum  esset,  gra¬ 
viter  Deo  displicere  homicidium  et  adulterium,  adversum  quod 
tantam  offensionem  in  dilecto  et  fideli  servo  declarasset;  ut  eru¬ 
diretur  ipse  David  ne  postea  tale  facinus  auderet;  non  autem  ut 
poena  esset  qua  compensationem  quandam  Deo  solveret.  Sic  et 
de  altera  correptione  judicandum  est,  qua  Dominus  populum  ve¬ 
hementi  peste  affligit  (2  Sam.  24,  15),  ob  Davidis  inobedientiam, 
ad  quam  in  recensendo  ipso  populo  prolapsus  fuerat.  Nam  pec¬ 
cati  quidem  noxam  Davidi  gratis  remisit;  sed  quia,  tum  ad  publi¬ 
cum  omnium  saeculorum  exemplum,  tum  ad  Davidis  quoque  hu¬ 
miliationem  pertinebat,  tale  facinus  non  impunitum  manere,  ip¬ 
sum  flagello  suo  asperrime  castigavit.  Quem  scopum  in  univer¬ 
sali  quoque  humani  generis  maledictione  prae  oculis  habere  decet. 
Quum  enim  impetrata  gratia,  omnes  tamen  adhuc  perpetimur, 
quae  in  peccati  poenam  parenti  nostro  indictae  fuerant,  miserias, 
talibus  exercitamentis  admoneri  nos  sentimus  quam  graviter  Deo 
legis  suae  transgressio  displiceat:  quo  miserae  nostrae  sortis  con- 

scientia  dejecti  et  humiliati  ad  veram  beatitudinem  ardentius  aspi-  q 
remus.  Stultissimus  vero  fuerit  si  quis  arbitretur  praesentis  vitae  c 
calamitates  in  peccati  noxam  esse  nobis  impositas.  Id  mihi  vide-  s 
tur  Chrysostomus  voluisse,  quum  ita  scripsit1):  si  ob  hoc  poe-  i 
nas  infert  Deus  ut  in  malis  perseverantes  ad  poenitentiam  vocet,  i 
ostensa  poenitentia ,  superflua  jam  erit  poena.  Quare,  prout  unius-  i 
cujusque  ingenio  expedire  novit,  ita  hunc  majori  asperitate,  illum 
benigniore  tractat  indulgentia.  Itaque  ubi  docere  vult  se  non  esse 
in  poenis  exigendis  immodicum,  exprobrat  duro  et  obstinato  po¬ 
pulo,  quod  percussus  non  tamen  faciat  finem  peccandi  (Jer.  5,  3). 
Hoc  sensu  conqueritur  (Os.  7,  8),  Ephraim  esse  quasi  placentam 
ab  una  parte  torridam,  ab  altera  parte  incoctam:  quia  scilicet  non 
penetrabant  in  animos  ferulae,  ut  vitiis  excoctis  populus  ipse  ca¬ 
pax  veniae  fieret.  Certe  qui  sic  loquitur,  ostendit,  simulae  quis¬ 
que  resipuerit,  se  mox  fore  placabilem,  sibique  nostra  pervicacia 
exprimi  quem  exercet  rigorem  in  castigandis  delictis,  cui  volun¬ 
taria  correctio  occurreret.  Quando  tamen  ea  est  nostra  omnium 
durities  et  ruditas,  quae  castigatione  in  universum  opus  habeat, 
visum  est  prudentissimo  patri  omnes  sine  exceptione  communi 
flagello  per  totam  vitam  exercere.  Mirum  autem  est  cur  sic  in 
unum  Davidis  exemplum  oculos  conjiciant;  tot  exemplis  non  per¬ 
moveantur,  in  quibus  gratuitam  peccatorum  remissionem  licebat 
contemplari.  Legitur  publicanus  descendisse  e  templo  justificatus; 
poena  nulla  sequitur  (Luc.  18,  14).  Petrus  delicti  veniam  obti¬ 
nuit  (ibid.  22,  61);  lacrymas  ejus,  inquit  Ambrosius2),  legimus; 
satisfactionem  non  legimus.  Et  audit  paralyticus  (Matth.  9 ,  2^: 
surge,  remittuntur  tibi  peccata  tua;  poena  non  imponitur.  Omnes 
quae  in  scriptura  commemorantur  absolutiones,  gratuitae  descri¬ 
buntur.  Ex  hac  exemplorum  frequentia  regula  potius  peti  debue¬ 
rat,  quam  ab  unico  illo,  quod  nescio  quid  singulare  continet. 

36.  Daniel  sua  exhortatione  (4,  24),  qua  suadebet  Hebu- 
chadnezer  ut  peccata  sua  justitia  redimeret  et  iniquitates  suas  mi¬ 
seratione  pauperum,  non  voluit  significare  justitiam  et  misericor¬ 
diam  esse  Dei  propitiationem  et  poenarum  redemptionem  (absit 
enim  ut  alia  unquam  fuerit  cctvoXvtqc o6ig  quam  sanguis  Christi), 
sed  illud  redimere,  ad  homines  potius  quam  ad  Deum  retulit.  Ac 
si  dixisset:  exercuisti,  o  rex,  injustam  et  violentam  dominationem, 
oppressisti  humiles,  spoliasti  pauperes,  dure  et  inique  tractasti 
populum  tuum;  pro  injustis  exactionibus,  pro  violentia  et  oppres¬ 
sione  nunc  refer  misericordiam  et  justitiam.  Similiter  Solomon 
caritate  operiri  multitudinem  peccatorum  ait  (Prov.  10,  12);  non 
apud  Deum,  sed  inter  homines  ipsos.  Sic  enim  habet  integer 
versus:  odium  excitat  contentiones,  caritas  vero  operit  cunctas 
iniquitates.  Quo  versu,  more  suo,  per  antithesin,  mala  quae  ex 
odiis  nascuntur,  cum  fructibus  caritatis  confert,  in  hunc  sensum: 


1)  Homil.  3.  de  provid.  ad  Stagirium. 

2)  Serm.  46.  de  poenitent.  Petri. 

qui  inter  se  oderunt,  vicissim  mordent,  carpunt,  exprobrant,  la¬ 
cerant,  omnia  vitio  vertunt;  at  vero  qui  se  diligunt,  multa  inter 
se  mutuo  dissimulant,  ad  multa  connivent,  multa  vicissim  condo¬ 
nant:  non  quod  alter  alterius  vitia  probet,  sed  tolerat,  et  admo¬ 
nendo  medetur,  potius  quam  insectando  exulceret.  Eodem  sensu 
citatum  locum  hunc  a  Petro  (1  Petr.  4,  8;  Prov.  16,  6)  nihil 
ambigendum  est,  nisi  depravatae  vafreque  detortae  scripturae  in¬ 
simulare  eum  volumus.  Ubi  vero  misericordia  et  benignitate  do¬ 
cet  expiari  peccatum ,  non  intelligit  illis  coram  facie  Domini  com¬ 
pensari,  ut  tali  satisfactione  pacatus  Deus,  poenam,  quam  alioqui 
erat  expetiturus,  remittat;  sed  familiari  scripturae  more  indicat 
quod  ipsum  sibi  propitium  reperturi  sint,  qui  vitiis  ac  nequitiis 
prioribus  valere  jussis,  per  pietatem  et  veritatem  ad  ipsum  con¬ 
vertuntur.  Ac  si  diceret,  iram  Domini  residere  ac  quiescere  ejus 
judicium,  ubi  a  flagitiis  nostris  quiescimus.  Nec  vero  causam  ve¬ 
niae,  sed  potius  modum  verae  conversionis  describit.  Sicuti  fre¬ 
quenter  denuntiant  prophetae ,  frustra  Deo  hypocritas  ingerere  fic- 
titios  ritus  pro  poenitentia,  quem  oblectat  integritas  cum  officiis 
caritatis.  Sicut  etiam  admonet  autor  epistolae  ad  Hebraeos  (13, 
16),  beneficentiam  et  humanitatem  commendans,  ejusmodi  sacri¬ 
ficia  placere  Deo.  Nec  certe  Christus  (Matth.  23,  25;  Luc.  11, 
41),  dum,  Pharisaeos  subsannans  quod  purgandis  tantum  catinis 
intenti  cordis  munditiem  negligerent,  jubet  eos,  quo  omnia  munda 
sint,  dare  eleemosynas,  ad  satisfaciendum  hortatur;  sed  tantum 
docet  qualis  probetur  Deo  mundities.  De  qua  loquutione  alibi 
tractatum  est. 

37.  Quantum  attinet  ad  locum  Lucae  (7,  36),  nemo,  qui 
parabolam  illic  a  Domino  propositam  sano  judicio  legerit,  nobis 
ex  eo  controversiam  faciet.  Pharisaeus  apud  se  cogitabat,  non 
cognosci  a  Domino  mulierem  quam  tanta  facilitate  ad  se  admisis¬ 
set.  Sentiebat  enim  non  fuisse  admissurum,  si  peccatricem,  qualis 
erat,  cognovisset.  Atque  ex  eo  colligebat  non  esse  prophetam, 
qui  eum  in  modum  falli  posset.  Dominus,  ut  peccatricem  non 
esse  ostenderet  cui  jam  remissa  essent  peccata,  parabolam  propo¬ 
suit.  Duo  debitores  erant  uni  foeneratori;  alter  quinquaginta  de¬ 
bebat,  alter  quingenta;  utrique  remissum  est  debitum:  uter  majo¬ 
rem  gratiam  habet?  Eespondet  Pharisaeus:  is  utique  cui  plus 
donatum  est.  Subjicit  Dominus,  hinc  agnosce  remissa  esse  huic 
mulieri  peccata,  quia  dilexit  multum.  Quibus  verbis,  ut  vides, 
ejus  dilectionem  non  facit  causam  remissionis  peccatorum,  sed 
probationem.  Sunt  enim  sumpta  a  simili  ejus  debitoris,  cui  re¬ 
missa  erant  quingenta,  cui  non  dixit  ideo  remissa  quia  multum 
dilexisset;  sed  ideo  multum  diligere,  quia  remissa  sint.  Atque 
huc  eam  similitudinem  applicari  convenit,  in  hanc  formam:  putas 
mulierem  hanc  esse  peccatricem  atqui  talem  non  esse;  agnoscere 
debueras,  quando  ei  remissa  sint  peccata:  remissionis  autem  pec¬ 
catorum  fidem  tibi  facere  debuerat  ejus  dilectio,  qua  ob  beneficium 
gratiam  refert.  Est  autem  argumentum  a  posteriori,  quo  aliquid 

demonstratur  a  signis  sequentibus.  Qua  autem  ratione  peccato¬ 
rum  remissionem  illa  obtinuerit,  palam  Dominus  testatur.  Fides,  ; 
inquit,  tua  te  salvam  fecit.  Fide  igitur  remissionem  assequimur; 
caritate  gratias  agimus  et  Domini  beneficentiam  testamur. 

38.  Parum  autem  me  movent,  quae  in  veterum  scriptis  de 
satisfactione  passim  occurrunt.  Yideo  quidem  eorum  nonnullos  (di- 
cam  simpliciter,  omnes  fere  quorum  libri  exstant)  aut  hac  in  parte 
lapsos  esse,  aut  nimis  aspere  ac  dure  loquutos;  sed  non  concedam 
eos  ipsos  adeo  fuisse  rudes  et  imperitos ,  ut  eo  sensu  illa  scripserint 
quo  a  novis  istis  satisfactionariis  leguntur.  Chrysostomus  alicubi *) 
ita  scribit:  ubi  misericordia  flagitatur,  interrogatio  cessat;  ubi  mise¬ 
ricordia  postulatur,  judicium  non  saevit;  ubi  misericordia  petitur, 
poenae  locus  non  est;  ubi  misericordia,  quaestio  nulla;  ubi  miseri¬ 
cordia,  condonata  responsio  est.  Quae  verba  utcunque  torqueantur, 
cum  dogmatibus  scholasticis  conciliari  nunquam  poterunt.  In  libro 
autem  de  dogmatibus  ecclesiasticis,  qui  Augustino  inscribitur,  sic 
legis2):  poenitentiae  satisfactio  est,  causas  peccatorum  excidere,  nec  i 
eorum  suggestionibus  aditum  indulgere.  Quo  apparet,  illis  quoque  | 
saeculis  irrisam  passim  fuisse  satisfactionis  doctrinam,  quae  pro  ad¬ 
missis  delictis  rependi  diceretur;  quum  omnem  satisfactionem  ad 
cautionem  referat  se  in  posterum  a  peccatis  abstinendi.  Holo  citare  1 
quod  tradit  idem  Chrysostomus3),  eum  nihil  a  nobis  ultra  requi-  \ 
rere  quam  ut  delicta  nostra  cum  lacrymis  apud  se  confiteamur;  ■ 
quando  ejusmodi  sententiae  subinde  in  ejus  et  aliorum  scriptis  re-  ^ 
currunt.  Augustinus  quidem  alicubi 4)  opera  misericordiae  reme¬ 
dia  nuncupat  obtinendae  peccatorum  remissionis;  sed  ne  in  ver- 
bulo  isto  quis  impingat,  ipse  alio  loco  occurrit.  Caro  Christi,  in¬ 
quit,  verum  est  et  unicum  pro  peccatis  sacrificium,  non  modo  iis 
quae  universa  in  baptismate  delentur,  sed  quae  postea  ex  infir¬ 
mitate  subrepunt;  propter  quae  universa  quotidie  clamat  ecclesia:  , 
remitte  nobis  debita  nostra.  Et  remittuntur  per  singulare  illud 
sacrificium. 

39.  Vocarunt  autem,  ut  plurimum,  satisfactionem,  non  com¬ 
pensationem  quae  Deo  redderetur,  sed  publicam  testificationem, 
qua  qui  excommunicatione  mulctati  fuerant,  quum  in  communio-  ; 
nem  recipi  vellent,  ecclesiam  reddebant  de  sua  poenitentia  certio¬ 
rem.  Indicebantur  enim  illis  poenitentibus  certa  jejunia,  et  alia 
quibus  se  prioris  vitae  vere  et  ex  animo  pertaesos  esse  approba¬ 
rent,  vel  potius  priorum  memoriam  obliterarent.  Atque  ita  dice- 
bantur  non  Deo,  sed  ecclesiae  satisfacere.  Quod  etiam  his  ipsis  ; 
verbis  ab  Augustino  expressum  est  in  Enchiridio  ad  Laurentium5).  I 
Ex  antiquo  eo  ritu  sumpserunt  originem  confessiones  et  satisfac-  ! 
tiones  quae  hodie  in  usu  sunt.  Viperei  sane  partus,  quibus  fac-  j 
tum  est,  ut  ne  umbra  quidem  melioris  illius  formae  supersit.  Scio 
veteres  interdum  duriuscule  loqui;  nec,  ut  nuper  dixi,  forsan  lap-  j 

1)  Homil.  2.  in  Psal.  50.  2)  Cap.  54  (24). 

3)  Hom.  10.  in  Genes.  4)  Enchir.  ad  Laurent.  48  seqq. 

5)  Cap.  65.  Citatur  in  Decret.  c.  in  act.  de  poenit.  dist.  1. 

sos  esse  nego.  Sed  quae  pauculis  naevis  aspersa  erant,  dum  illo¬ 
tis  istorum  manibus  tractantur,  prorsus  inquinantur.  Et  si  vete¬ 
rum  autoritate  pugnandum  est,  quos,  Deus  bone,  veteres  nobis 
obtrudunt?  Bona  pars  eorum  quibus  Lombardus,  eorum  cory¬ 
phaeus,  centones  suos  contexuit,  ex  insulsis  quorundam  monacho¬ 
rum  deliriis,  quae  sub  Ambrosii,  Hieronymi,  Augustini  et  Chry- 
sostomi  nomine  feruntur,  decerpta  est.  TJt  in  praesenti  argumento 
omnia  fere  sumit  e  libro  Augustini  de  poenitentia,  qui  a  rhap- 
sodo  aliquo  inepte  ex  bonis  pariter  ac  malis  autoribus  consarci¬ 
natus,  Augustini  quidem  nomen  praefert,  sed  quem  nemo,  vel 
mediocriter  doctus,  agnoscere  pro  suo  dignetur.  Quod  autem  in 
eorum  ineptias  non  tam  argute  exquiro,  ignoscant  lectores,  quos 
volo  molestia  levare.  Mihi  certe  nec  valde  laboriosum,  et  tamen 
plausibile  esset  traducere  cum  maximo  probro  quae  antehac  pro 
mysteriis  jactarunt;  sed  quia  fructuose  docere  propositum  est,  su¬ 
persedeo. 


CAPUT  V. 

De  supplementis  quae  ad  satisfactiones  adjiciunt ,  nempe  indul¬ 
gentiis  et  purgatorio. 

Partes  Capitis :  1)  Indulgentiarum  papisticarum  summa ,  descriptio  et  refu¬ 
tatio,  sect.  1.  et  2.  —  2)  Earundem  confutatio  ex  Leone  et  Augustino  collecta, 
simulque  additur  ad  duas  objectiones,  quae  hunc  errorem  fulciunt,  responsio, 
sect.  3.  et  4.  —  Papae  item  in  parte  profana  turpis  lucri  cupiditas,  et  indul¬ 
gentiarum  origo,  detegitur  sect.  5.  —  3)  Purgatorii  papistici  examen  necessa¬ 
rium  ,  impietas  horrenda ,  sect.  6.  —  Explicatio  quinque  locorum  Scripturae, 
quibus  somnium  illud  Sophistae  confirmare  nituntur,  sect.  7: — 8.  Deinde  quid 
veteres  Theologi  de  hoc  purgatorio  senserint,  disseritur  sect.  10. 

1.  Ex  hac  porro  satisfactionis  doctrina  scaturiunt  indulgen¬ 
tiae.  Nam  quod  ad  satisfaciendum  facultatibus  nostris  deest,  istis 
suffici  nugantur;  atque  eo  prosiliunt  insaniae  ut  dispensationem 
esse  definiant  meritorum  Christi  et  martyrum ,  quam  papa  suis 
bullis  partitur.  Etsi  autem  helleboro  magis  quam  argumentis  digni 
sunt,  ut  non  magnum  operae  pretium  sit  tam  frivolis  erroribus 
refellendis  incumbere,  qui  multis  arietibus  percussi  sua  sponte  con¬ 
senescere  et  inclinationem  spectare  incipiunt,  quia  tamen  imperitis 
quibusdam  utilis  erit  brevis  refutatio ,  eam  non  omittam.  Et  sane 
quod  tamdiu  salvae  constiterint  indulgentiae,  ac  in  tam  impotenti 
et  furiosa  lascivia  tam  diuturnam  impunitatem  retinuerint,  id  vero 
documento  esse  potest  quam  alta  errorum  nocte  immersi  fuerint 
aliquot  saeculis  homines.  Videbant  se  a  papa  et  suis  bulligerulis 
palam  nec  dissimulanter  ludibrio  haberi;  quaestuosas  nundinatio¬ 
nes  de  animarum  suarum  salute  exerceri;  pauculis  nummis  salutis 
pretium  taxari;  nihil  gratuitum  prostare;  hac  specie  emungi  se 
oblationibus,  quae  in  scorta,  in  lenones,  in  comessationes  turpi- 

ter  absumerentur;  summos  indulgentiarum  buccinatores,  summos 
esse  contemptores;  monstrum  istud  majori  in  dies  licentia  grassari 
ac  luxuriari,  nec  finem  ullum  fieri;  plumbum  semper  novum  af¬ 
ferri  ,  novos  nummos  elici.  Excipiebant  tamen  summa  veneratione 
indulgentias,  adorabant,  redimebant;  et  qui  cernebant  inter  alios 
acutius,  existimabant  tamen  pias  esse  fraudes,  quibus  cum  fructu 
aliquo  falli  possent.  Tandem  ubi  orbis  aliquantum  sibi  sapere 
permisit,  frigent  indulgentiae,  et  paulatim  etiam  congelascunt,  do¬ 
nec  plane  evanescant. 

2.  Yerum  quoniam  plurimi,  qui  sordes,  imposturas,  furta, 
rapacitates  (quibus  luserunt  hactenus,  et  nos  ludificati  sunt  in- 
dulgentiarii)  vident ,  fontem  ipsum  impietatis  non  conspiciunt, 
operae  pretium  est  indicare  non  solum  quales  sint  indulgentiae, 
sed  quid  omnino  sint,  omni  macula  abstersae.  Thesaurum  ec¬ 
clesiae  vocant,  Christi  et  sanctorum  apostolorum  martyrumque 
merita.  Hujus  horrei  radicalem  custodiam  (ut  attigi)  romano 
episcopo  traditam  fingunt,  penes  quem  sit  tantorum  bonorum  dis¬ 
pensatio  ,  ut  et  ipse  per  se  elargiri  possit  et  elargiendi  jurisdictio¬ 
nem  aliis  delegare.  Hinc  nunc  plenariae  indulgentiae  a  papa, 
nunc  certorum  annorum ;  a  cardinalibus,  centum  dierum ;  ab  episco¬ 
pis,  quadraginta.  Sunt  autem  illae  (ut  genuine  describam)  sangui¬ 
nis  Christi  profanatio,  satanaeque  ludibrium,  quo  christianum  po¬ 
pulum  a  Dei  gratia,  a  vita  quae  est  in  Christo  abducant,  et  a 
vera  salutis  via  avertant.  Qui  enim  poterat  foedius  profanari 
Christi  sanguis,  quam  dum  negatur  sufficere  ad  peccatorum  remis¬ 
sionem,  ad  reconciliationem,  ad  satisfactionem  nisi  velut  arescen¬ 
tis  et  exhausti  defectus  aliunde  suppleatur  et  sufficiatur?  Christo 
lex  et  prophetae  omnes,  inquit  Petrus  (Act.  10,  43),  testimo¬ 
nium  perhibent,  quod  per  ipsum  accipienda  sit  remissio  peccato¬ 
rum:  indulgentiae  remissionem  peccatorum  per  Petrum,  Paulum 
et  martyres  largiuntur.  Sanguis  Christi  emundat  nos  a  peccato, 
inquit  Joannes  (1  Joann.  1,  7):  indulgentiae  sanguinem  martyrum 
faciunt  peccatorum  ablutionem.  Christus,  inquit  Paulus  (2  Cor. 
5 ,  21),  qui  peccatum  non  noverat ,  factus  pro  nobis  est  peccatum 
(id  est  peccati  satisfactio)  ut  justitia  Dei  efficeremur  in  illo:  in¬ 
dulgentiae  peccatorum  satisfactionem  in  sanguine  martyrum  repo¬ 
nunt.  Clamabat  Paulus  et  Corinthiis  testificabatur  (1  Cor.  1,  13), 
solum  Christum  pro  ipsis  crucifixum  et  mortuum  esse:  indulgen¬ 
tiae  pronuntiant,  Paulum  et  alios  pro  nobis  mortuos.  Alibi  (Act. 
20,  28)  dicit,  Christum  acquisivisse  ecclesiam  suo  sanguine:  in¬ 
dulgentiae  aliud  pretium  acquisitionis  in  martyrum  sanguine  sta¬ 
tuunt.  IJna  oblatione  Christus  consummavit  in  perpetuum  sancti- 
ficatos,  ait  apostolus  (Hebr.  10,  14):  indulgentiae  reclamant,  a 
martyribus  perfici  sanctificationem ,  quae  alioqui  non  sufficeret. 
Joannes  dicit  (Apoc.  7,  14)  sanctos  omnes  lavisse  stolas  in  san¬ 
guine  agni :  indulgentiae  docent  lavare  stolas  in  sanguine  sanc¬ 
torum. 

3.  Praeclare  adversus  haec  sacrilegia  Leo  romanus  episcopus 

d  Palaestinos1):  quamvis,  inquit,  multorum  sanctorum  in  con- 
pectu  Domini  pretiosa  mors  fuerit,  nullius  tamen  insontis  occisio 
propitiatio  fuit  mundi.  Accepere  justi,  non  dederunt  coronas,  et 
le  fortitudine  fidelium  nata  sunt  exempla  patientiae,  non  dona 
justitiae;  singulares  quippe  eorum  mortes  fuere,  nec  alterius  quis¬ 
piam  debitum  suo  fine  persolvit:  quum  unus  exstiterit  Dominus 
Christus,  in  quo  omnes  crucifixi,  omnes  mortui,  sepulti,  suscitati. 
Quam  sententiam,  ut  erat  memorabilis,  alibi  quoque  repetiit2). 
Nihil  certe  clarius  ad  confodiendum  impium  hoc  dogma  desiderari 
queat.  Nec  tamen  minus  apposite  Augustinus 3)  in  eandem  sen¬ 
tentiam  :  etsi  fratres ,  inquit ,  pro  fratribus  morimur ,  nullius  tamen 
sanguis  martyris  in  peccatorum  remissionem  funditur,  quod  fecit 
Christus  pro  nobis;  neque  in  hoc  quod  imitaremur,  sed  quod  gra¬ 
tularemur  contulit  nobis.  Item  alibi4):  sicut  solus  filius  Dei  fac¬ 
tus  est  filius  hominis,  ut  nos  secum  filios  Dei  faceret,  ita  pro 
nobis  solus  suscepit  sine  malis  meritis  poenam,  ut  nos  per  ipsum 
sine  bonis  meritis  consequeremur  indebitam  gratiam.  Equidem 
quum  tota  eorum  doctrina  ex  horrendis  sacrilegiis  et  blasphemiis 
consuta  sit,  haec  tamen  prae  aliis  prodigiosa  est  blasphemia. 
Agnoscant  annon  haec  sint  sua  placita;  martyres  plus  morte  sua 
Deo  praestitisse  ac  meritos  esse  quam  sibi  opus  esset,  tantamque 
illis  meritorum  largitatem  superfuisse  quae  in  alios  redundaret. 
Ne  igitur  supervacuum  sit  tantum  bonum,  commisceri  eorum  san¬ 
guinem  sanguini  Christi,  et  ex  utroque  thesaurum  ecclesiae  con¬ 
fici,  ad  remissionem  et  satisfactionem  peccatorum.  Atque  ita  ac¬ 
cipiendum  quod  ait  Paulus  (Coi.  1 ,  24) :  suppleo  in  corpore  meo 
ea  quae  desunt  passionum  Christi  pro  corpore  ejus,  quod  est  ec¬ 
clesia.  Quid  hoc  est,  nisi  Christo  nomen  relinquere,  caeterum 
vulgarem  sanctulum  facere,  qui  in  turba  vix  dignoscatur?  Unum, 
unum  illum  praedicari  decebat,  unum  proponi,  unum  nominari, 
unum  respici  quum  de  obtinenda  peccatorum  remissione,  expia¬ 
tione,  sanctificatione  agitur.  Sed  audiamus  eorum  enthymemata. 
Ne  sine  fructu  effusus  sit  sanguis  martyrum,  in  commune  eccle¬ 
siae  bonum  conferatur.  Itane?  an  vero  nullus  erat  fructus  glori¬ 
ficare  Deum  per  mortem?  veritati  ejus  suo  sanguine  subscribere? 
testificari  praesentis  vitae  contemptu,  meliorem  se  vitam  quaerere? 
fidem  ecclesiae  sua  constantia  confirmare,  hostium  autem  pertina¬ 
ciam  frangere?  Sed  hoc  est  scilicet,  nullum  fructum  agnoscunt, 
si  solus  Christus  est  propitiator,  si  solus  mortuus  est  propter  pec¬ 
cata  nostra,  si  solus  est  oblatus  pro  nostra  redemptione.  Nihilo¬ 
minus,  inquiunt,  coronam  victoriae  adepti  essent  Petrus  et  Paulus 
si  in  lectulis  defuncti  essent  sua  morte.  Quod  autem  ad  sangui¬ 
nem  usque  certarunt,  id  sterile  et  infructuosum  relinquere,  justi¬ 
tiae  Dei  non  quadraret.  Quasi  vero  pro  donorum  suorum  men¬ 
sura  gloriam  in  servis  suis  augere  Deus  non  noverit.  Utilitas 


i)  Epist.  81. 

3)  Tract.  in  Joann.  84. 


2)  Epist.  95. 

4)  Libr.  4.  ad  Bonif.  c.  4, 

autem  satis  magna  in  commune  ab  ecclesia  percipitur,  ubi  illo-J 
rum  triumphis  accenditur  ad  pugnandi  zelum.  ]$ 

4.  Quam  vero  malitiose  Pauli  locum  detorquent,  ubi  dicit  e1 
se  supplere  in  corpore  suo  ea  quae  deerant  passionum  Christi !  0i 
Non  enim  defectum  illum  supplementum  ve  illud  ad  redemptionis,  | 
satisfactionis,  expiationis  opus  refert,  sed  ad  eas  afflictiones  qui-  ei 
bus  Christi  membra,  nempe  fideles  omnes  exerceri  oportet,  quam-  f( 
diu  in  hac  carne  agent.  Dicit  ergo  hoc  restare  passionum  Christi,  e( 
quod  in  se  ipso  semel  passus,  quotidie  in  membris  suis  patitur, |p 
Eo  nos  honore  dignatur  Christus,  ut  nostras  afflictiones  suas  re-  j 
putet  ac  ducat.  Quod  autem  addidit  Paulus,  pro  ecclesia,  nor  j  j 
intelligit  pro  redemptione,  pro  reconciliatione,  pro  satisfactione :  n 
ecclesiae,  sed  pro  aedificatione  et  profectu.  Quemadmodum  alibi L 
ait,  se  sustinere  omnia  propter  electos,  ut  salutem  consequantur 'Jl 
quae  est  in  Christo  Jesu  (2  Tim.  2,  10).  Et  Corinthiis  scribebat!  n 
(2  Cor.  1,  6),  pro  eorum  consolatione  et  salute  se  perferre  quas-  i  a 
cunque  tribulationes  patiebatur.  Et  continuo  ibidem  se  ipsum  ex  ;, 
plicat,  quum  addit  se  factum  ecclesiae  ministrum,  non  ad  re-  :r 
demptionem,  sed  secundum  dispensationem  quae  illi  commissa  erat  1  e 
ad  praedicandum  Christi  evangelium.  Quod  si  alium  quoque  in¬ 
terpretem  requirunt,  audiant  Augustinum1).  Passiones,  inquit  , 
Christi  in  solo  Christo,  ut  in  capite;  in  Christo  et  ecclesia,  ut  ir  |  j 
toto  corpore:  unde  dicit  membrum  unum  Paulus,  suppleo  in  cor¬ 
pore  meo  quod  deest  passionibus  Christi.  Si  ergo  in  membris Sh 
Christi  es,  quisquis  haec  audis,  quidquid  pateris  ab  iis,  qui  nor  i 
sunt  Christi  membra,  deerat  passionibus  Christi.  Passiones  vere 
apostolorum  pro  ecclesia  susceptae  quorsum  tendant,  alibi  expo  j 
nit2):  Christus  mihi  janua  est  ad  vos;  quia  oves  Christi  estis- .  c 
sanguine  ejus  comparatae,  agnoscite  pretium  vestrum,  quod  a  mi  , 
non  datur,  sed  per  me  praedicatur.  Deinde  subnectit,  quo  mod(  j 
ipse  animam  suam  posuit,  sic  et  nos  debemus  animas  pro  fratri¬ 
bus  ponere,  ad  aedificandam  pacem,  ad  fidem  asserendam.  Haec  i , 
Augustinus.  Absit  autem  ut  deesse  aliquid  putaverit  Paulus  pas  ; . 
sionibus  Christi,  quantum  ad  omnem  justitiae,  salutis  ac  vitae  , 
plenitudinem  attinet,  aut  addere  aliquid  voluerit,  qui  adeo  lucu 
lenter  et  magnifice  concionatur,  exuberantiam  gratiae  per  Chri-  . 
stum  tanta  largitate  effusam  ut  omnem  vim  peccati  longe  super¬ 
gressa  fuerit  (ftom.  5,  15).  Hac  sola  sancti  omnes  salvi  facti  e 
sunt,  non  vitae  aut  mortis  suae  merito,  quemadmodum  Petrufj  5 
diserte  testatur  (Act.  15,  11);  ut  in  Deum  et  Christum  ejus  con 
tumeliosus  fuerit,  qui  ullius  sancti  dignitatem  alibi  quam  in  sohj  ; 
Dei  misericordia  reposuerit.  Sed  quid  hic  diutius,  perinde  atquti; 
in  re  adhuc  obscura,  moror,  quum  talia  prodigia  traducere,  vin ;  , 
cere  sit?  ]  f 


5.  Porro,  ut  tales  abominationes  praetereamus,  quis  docuit 
papam  plumbo  et  membranae  gratiam  Jesu  Christi  includere,  quair 


1)  In  Psal.  61.  c.  4. 


2)  Tract.  in  Joann.  47 ,  2. 

Dominus  verbo  evangelii  dispensari  voluit  ?  Sane  aut  mendax 
Dei  evangelium  esse  oportet,  aut  mendaces  indulgentias.  Nam 
evangelio  Christum,  cum  omni  affluentia  bonorum  coelestium,  cum 
omnibus  suis  meritis,  omni  sua  justitia,  sapientia,  gratia,  nulla 
exceptione,  nobis  offerri  testis  est  Paulus,  quum  dicit,  depositum 
esse  apud  ministros  verbum  reconciliationis ,  quo  hac  legationis 
forma  fungantur,  ceu  Christo  per  ipsos  hortante:  obsecramus,  re¬ 
conciliamini  Deo  (2  Cor.  5,  18);  eum  qui  peccatum  non  noverat, 
pro  nobis  peccatum  fecit,  ut  justitia  Dei  efficeremur  in  illo.  Et 
quid  valeat  Christi  kolvcovici  ,  quae,  eodem  apostolo  teste  (1  Cor. 
1,  9),  fruenda  nobis  in  evangelio  offertur,  norunt  fideles.  Contra 
indulgentiae  demensum  aliquod  gratiae  ex  armario  papae  reclusum, 
plumbo,  membranae,  loco  etiam  affigunt,  a  verbo  Dei  avellunt. 
Si  quis  autem  originem  requirat,  hinc  videtur  hic  abusus  ema¬ 
nasse  ,  quod  quum  injungerentur  olim  severiores  satisfactiones  poe- 
nitentibus,  quam  ut  ab  omnibus  ferri  possent,  qui  poenitentia  sibi 
imposita  gravari  se  ultra  modum  sentiebant,  petebant  ab  ecclesia 
relaxationem.  Remissio ,  quae  talibus  fiebat ,  indulgentia  vocaba¬ 
tur.  Ubi  autem  satisfactiones  ad  Deum  transtulerunt,  ac  compen¬ 
sationes  esse  dixerunt,  quibus  se  redimant  homines  a  judicio  Dei, 
simul  etiam  indulgentias  eo  traxerunt,  ut  essent  expiatoria  reme¬ 
dia,  quae  nos  poenis  meritis  liberent.  Illas  vero  quas  retulimus 
blasphemias  tanta  impudentia  confinxerunt,  ut  nullum  praetextum 
|  habere  queant. 

6.  Jam  nec  de  suo  purgatorio  molesti  nobis  sint,  quod  hac 
securi  fractum,  dirutum  et  a  fundamentis  prorsus  eversum  est. 
Neque  enim  quibusdam  assentior,  qui  dissimulandum  hac  in  parte 
censent,  et  mentionem  purgatorii  omittendam,  ex  qua  acres  (ut 
ajunt)  pugnae  oriuntur,  minimum  aedificationis  referri  potest. 
Equidem  et  ipse  tales  nugas  negligendas  consulerem ,  nisi  seria 
ducerent.  Sed  quum  ex  multis  blasphemiis  constructum  sit  pur¬ 
gatorium  ,  et  novis  quotidie  fulciatur ,  quum  multas  et  graves  of- 
!  fensiones  suscitet,  profecto  connivendum  non  est.  Illud  forte  ut¬ 
cunque  ad  tempus  dissimulari  poterat,  quod  sine  Dei  verbo  cu¬ 
riosa  audacique  temeritate  excogitatum  erat;  quod  de  ipso  credi¬ 
tum  erat  nescio  quibus  revelationibus  satanae  arte  confictis;  quod 
ad  ipsius  confirmationem  aliquot  scripturae  loci  inscite  detorti 
erant.  Quanquam  non  fert  Dominus  humanam  audaciam  sic  in 
abditos  judiciorum  suorum  recessus  perrumpere,  et  severe  prohi¬ 
buit  (Deut.  18,  11),  neglecta  voce  sua,  sciscitari  a  mortuis  veri¬ 
tatem,  nec  verbum  suum  tam  irreligiose  contaminari  permittit. 
Demus  tamen ,  illa  omnia  tolerari  aliquantisper  potuisse ,  ut  res 
non  magni  momenti;  at  ubi  peccatorum  expiatio  alibi  quam  in 
Christi  sanguine  quaeritur ,  ubi  satisfactio  alio  transfertur ,  peri¬ 
culosissimum  silentium.  Clamandum  ergo  non  modo  vocis ,  sed 
gutturis  ac  laterum  contentione,  purgatorium  exitiale  satanae  esse 
commentum,  quod  Christi  crucem  evacuat,  quod  contumeliam  Dei 
misericordiae  non  ferendam  irrogat,  quod  fidem  nostram  labefacit 

et  evertit.  Quid  enim  illis  est  purgatorium  nisi  quae  post  mor¬ 
tem  a  defunctorum  animis  pendatur  pro  peccatis  satisfactio  ?  ut  ! 
diruta  satisfaciendi  opinione,  ipsum  ab  imis  radicibus  extemplo  i 
evertatur.  Quod  si  proxima  disputatione  plus  quam  perspicuum 
est,  Christi  sanguinem  unicam  esse  pro  fidelium  peccatis  satisfac-  i 
tionem ,  expiationem ,  purgationem :  quid  superest  nisi  purgatorium 
meram  esse  eamque  horribilem  in  Christum  blasphemiam?  Prae-  | 
tereo  sacrilegia  quibus  quotidie  defenditur,  offendicula  quae  in 
religione  parit,  aliaque  innumera,  quae  ex  tali  impietatis  fonte 
prodiisse  conspicimus. 

7.  Quos  tamen  e  scriptura  locos  arripere  falso  et  perperam 
solent,  illis  e  manibus  excutere  operae  pretium  est.  Quum  Do¬ 
minus,  inquiunt,  peccatum  in  spiritum  sanctum,  neque  in  hoc 
neque  in  futuro  saeculo  remittendum  asseverat  (Matth.  12,  32; 
Mare.  3,  28;  Luc.  12,  10),  ex  eo  simul  innuit,  quorundam  esse  j 
in  futuro  saeculo  peccatorum  remissionem.  Verum  quis  non  vi-  | 
deat,  Dominum  illic  de  peccati  culpa  loqui?  Quod  si  ita  est,  j 
quid  ad  eorum  purgatorium,  utpote  quorum  illic  poena  ex  eorum  ; 
opinione  luitur,  culpam  in  praesenti  vita  remissam  esse  non  infi¬ 
tiantur?  Ne  tamen  adhuc  nobis  obstrepant,  planiorem  habebunt 
solutionem.  Quum  Dominus  spem  omnem  veniae  praecidere  vel¬ 
let  tam  flagitiosae  nequitiae,  non  satis  habuit  dicere,  nunquam 
remissum  iri;  sed  quo  magis  amplificaret,  partitione  usus  est,  qua  j- 
et  judicium  complexus  est  quod  sentit  in  hac  vitae  uniuscujusque  ; 
conscientia,  et  postremum  illud  quod  palam  in  resurrectione  fere-  : 
tur;  ac  si  diceret:  vos  a  malitiosa  rebellione,  non  secus  ac  prae- 
sentissimo  exitio,  cavete.  Nam  qui  oblatam  spiritus  lucem  desti¬ 
nato  exstinguere  conatus  fuerit,  neque  in  hac  vita,  quae  pecca-  j, 
toribus  ad  conversionem  data  est,  veniam  consequetur,  neque  ul¬ 
timo  die,  quo  per  angelos  Dei  agni  ab  hoedis  segregabuntur,  et  : 
regnum  coeleste  omnibus  scandalis  repurgabitur.  Proferunt  deinde 
illam  ex  Matthaeo  (5,  25)  parabolam:  concordiam  habe  cum  ad¬ 
versario  tuo,  ne  quando  te  ille  judici  tradat,  judex  lictori,  lictor 
carceri;  unde  non  exeas  donec  persolveris  ultimum  quadrantem. 

Si  judex  hoc  loco  Deum  significat,  litigator  diabolum,  lictor  an-,  j 
gelum,  carcer  purgatorium,  libenter  dabo  manus.  Verum  si  nulli 
non  constat,  voluisse  illic  Christum  ostendere  quot  periculis  ac  i 
malis  se  objiciant,  qui  summum  jus  obstinate  pertentare  malunt  ! 
quam  ex  aequo  et  bono  agere,  quo  vehementius  ad  aequam  con-  1 
cordiam  suos  exhortaretur:  ubi  quaeso,  reperietur  purgatorium? 

8.  Petunt  ex  Pauli  dicto  argumentum,  ubi  coelestium,  ter-  j 
restrium  et  infernorum  genua  Christo  flecti  affirmat  (Phil.  2,  10). 
Infernos  enim  non  posse  intelligi ,  qui  aeternae  damnationi  addicti  \ 
sunt,  pro  confesso  assumunt.  Proinde  superest  ut  sint  animae 
in  purgatorio  laborantes.  Non  pessime  ratiocinarentur  si  aposto-  ! 
Ius  verum  pietatis  cultum  per  geniculationem  designaret;  sed  quum 
simpliciter  doceat,  delatam  esse  Christo  dominationem  qua  subju¬ 
gandae  sint  universae  creaturae,  quid  obstat  quominus  per  infer- 

nos,  diabolos  intelligamus,  qui  sane  ad  Domini  tribunal  sistentur, 
judicem  suum  agnituri,  cum  terrore  et  trepidatione?  Qualiter 
eandem  prophetiam  Paulus  ipse  alibi  (Rom.  14,  10)  interpreta¬ 
tur:  omnes,  inquit,  sistemur  ad  tribunal  Christi;  scriptum  est 
enim:  vivo  ego,  mihi  flectetur  omne  genu,  etc.  Atqui  in  eum 
modum  interpretari  non  licet,  quod  in  Apocalypsi  (5,  13)  habe¬ 
tur,  omnem  creaturam,  quae  in  coelo,  et  quae  super  terram,  et 
quae  sub  terra,  et  quae  in  mari,  et  quae  in  ipsis  sunt  omnia 
audivi  dicentia:  sedenti  in  throno,  et  agno,  benedictio  et  honor 
et  gloria  et  potestas  in  saecula  saeculorum.  Id  quidem  facile  con¬ 
cedo;  sed  quales  hic  creaturas  recenseri  putant?  Certo  enim  cer¬ 
tius  est,  et  ratione  carentes  et  inanimatas  comprehendi.  Quo  non 
aliud  affirmatur  quam  singulas  orbis  partes,  a  summo  coelorum 
vertice  ad  usque  terrae  centrum ,  suo  modo  creatoris  gloriam  enar¬ 
rare.  Quod  ex  Machabaeorum  historia  (2  Mach.  12,  43)  profe¬ 
runt,  responsione  non  dignabor,  ne  opus  illud  videar  in  sacro¬ 
rum  librorum  catalogum  referre.  At  Augustinus  x)  pro  canonico 
recepit.  Primum  quam  certa  fide?  Scripturam,  inquit,  Macha¬ 
baeorum  non  habent  Judaei  sicut  legem,  prophetas,  et  psalmos, 
quibus  testimonium  perhibet  Dominus  tanquam  testibus  suis,  di¬ 
cens:  oportebat  impleri  omnia  quae  scripta  sunt  in  lege,  et  psal¬ 
mis,  et  prophetis  de  me  (Luc.  24,  44);  sed  recepta  est  ab  eccle¬ 
sia  non  inutiliter,  si  sobrie  legatur  vel  audiatur,  etc.  Hierony¬ 
mus  autem,  sine  dubitatione,  minime  valere  ejus  autoritatem  ad 
asserenda  dogmata  docet.  Et  ex  libello  illo  vetusto,  qui  sub  no¬ 
mine  Cypriani  de  expositione  sjunboli  inscribitur,  aperte  constat 
locum  nullum  in  veteri  ecclesia  habuisse.  Et  quid  frustra  hic 
contendo?  Quasi  autor  ipse  non  satis  ostendat  quantum  sibi  de¬ 
ferendum  sit,  quum  veniam  in  fine  precatur,  si  quid  minus  bene 
dixerit  (2  Mach.  15,  38).  Certe  qui  scripta  sua  indigere  venia 
fatetur,  spiritus  sancti  oracula  non  esse  clamat.  Adde  quod  non 
alio  nomine  laudatur  Judae  pietas,  nisi  quia  spem  firmam  de  ul¬ 
tima  resurrectione  habuerit,  ubi  oblationem  misit  pro  mortuis  Hie- 
rosolymam.  Neque  enim  ad  pretium  redemptionis  trahit  scriptor 
historiae  quod  ille  egit;  sed  ut  consortes  aeternae  vitae  essent 
cum  reliquis  fidelibus,  qui  pro  patria  et  religione  occubuerant. 
Superstitione  quidem  et  praepostero  zelo  non  caruit  hoc  factum ; 
sed  plus  quam  fatui  sunt,  qui  sacrificium  legale  ad  nos  usque 
trahunt:  quando  adventu  Christi  scimus  cessare  quae  in  usu  tunc 
fuerunt. 

9.  Yerum  habent  invictum  cuneum  in  Paulo,  qui  non  ita 
facile  percelli  queat.  Si  quis  superaedificat,  inquit  (1  Cor.  3,  12), 
super  fundamentum  hoc,  aurum,  argentum,  lapides  pretiosos,  ligna, 
foenum,  stipulam,  uniuscujusque  opus  quale  sit,  dies  Domini  ma¬ 
nifestabit;  quod  in  igne  revelabitur,  et  uniuscujusque  opus  quale 
sit,  ignis  probabit;  si  cujus  opus  arserit,  detrimentum  patietur, 

1)  Contra  Gaudent,  episc.  1,  31. 

ipse  autem  salvus  erit,  sed  quasi  per  ignem.  Quis,  inquiunt,  ille 
ignis  esse  potest  nisi  purgatorius,  per  quem  peccatorum  sordes 
absterguntur,  quo  puri  ingrediamur  in  regnum  Dei?  Atqui  alium 
esse  senserunt  veterum  plerique  x) ,  nempe  tribulationem  seu  cru¬ 
cem ,  per  quam  Dominus  suos  examinat,  ne  in  carnis  sordibus 
acquiescant;  idque  multo  probabilius  quam  purgatorium  confin¬ 
gendo.  Quanquam  nec  illis  assentior,  quia  mihi  videor  certiorem 
multo  et  lucidiorem  ejus  loci  intelligentiam  assequutus.  Antequam 
tamen  eam  profero ,  velim  mihi  respondeant  putentne  apostolis  ac 
sanctis  omnibus  per  hunc  ignem  purgatorium  transeundum  fuisse?  ; 
Negabunt,  scio;  nimis  enim  absonum  foret  eos  purgari  oportuisse  i 
quorum  merita  ultra  mensuram  ad  universa  ecclesiae  membra  re¬ 
dundare  somniant.  Yerum  apostolus  hoc  affirmat:  neque  enim  ; 
dicit,  quorundam  opus  probatum  iri,  sed  omnium.  Neque  hoc  j 
meum  argumentum  est,  sed  Augustini1 2),  qui  sic  interpretationem  | 
illam  oppugnat.  Et  (quod  magis  absurdum  est)  non  dicit  transi-  |j 
turos  ob  quaelibet  opera;  sed  si  ecclesiam  summa  fidelitate  aedi- 
ficarint,  mercedem  recepturos,  ubi  opus  eorum  igni  fuerit  exami-  ! 
natum.  Principio ,  videmus  apostolum  metaphora  usum  esse,  quum  ;; 
doctrinas  hominum  capite  excogitatas,  lignum,  foenum  et  stipulam  I; 
vocavit.  Eatio  quoque  metaphorae  prompta  est:  nempe  quod  ve-  j; 
lut  lignum,  statim  atque  igni  admotum  fuerit,  consumitur  et  de- 
perditur,  sic  neque  illae  perdurare  poterunt,  quum  eas  examinari  J 
contigerit.  Porro  ejusmodi  examen  a  spiritu  Dei  proficisci,  ne¬ 
minem  latet.  Quo  igitur  filum  metaphorae  prosequeretur,  ac  par¬ 
tes  justa  correlatione  inter  se  aptaret,  ignem  appellavit  examen 
spiritus  sancti.  Perinde  enim  atque  aurum  et  argentum,  quo  pro¬ 
pius  ad  ignem  admoventur,  eo  certiorem  probitatis  puritatisque  ' 
probationem  referunt,  ita  Domini  veritas,  quo  exactius  spirituali 
examine  expenditur,  eo  majorem  sumit  autori tatis  confirmationem. 
Quemadmodum  foenum,  lignum,  stipula,  igni  admota,  corripiun¬ 
tur  in  subitam  consumptionem,  ita  hominum  inventa,  Domini  1 
verbo  non  stabilita,  spiritus  sancti  examen  ferre  nequeunt,  quin 
concidant  protinus  et  dispereant.  Denique  si  commentitiae  doc-  ij- 
trinae,  ligno,  foeno,  stipulae  comparantur,  quod  instar  ligni,  foeni,  I 
stipulae  comburantur  ab  igne,  et  corrumpantur  in  interitum,  non 
autem  conficiuntur  aut  profligantur  nisi  a  Domini  spiritu,  sequi-  ' 
tur,  spiritum  esse  ignem  illum  a  quo  probabuntur.  Cujus  proba¬ 
tionem  vocat  Paulus  diem  Domini,  vulgato  scripturae  usu.  Dies  || 
enim  Domini  esse  dicitur  quoties  suam  praesentiam  hominibus  ali¬ 
quo  modo  manifestat.  Tum  vero  potissimum  facies  ejus  lucet,  S 
ubi  veritas  ejus  illucet.  Jam  evictum  est,  non  alium  esse  ignem  f 
Paulo,  quam  spiritus  sancti  examen.  Quomodo  autem  per  ignem  i 
illum  salvi  fiunt,  qui  operis  jacturam  patiuntur?  Id  ipsum  intel-  | 
ligere  non  erit  difficile,  si  consideremus  de  quo  genere  hominum 


1)  Chrysostomus ,  Augustinus  et  alii. 

2)  Enchir.  ad  Laur.  c.  68. 

loquatur.  Siquidem  eos  ecclesiae  architectos  notat  qui,  retento 
legitimo  fundamento,  disparem  materiam  superstruunt:  hoc  est, 
qui  non  deflectentes  a  praecipuis  et  necessariis  fidei  capitibus,  in 
minoribus,  nec  ita  periculosis  hallucinantur ,  commenta  sua  Dei 
verbo  admiscentes.  Tales,  inquam,  operis  jacturam  facere  oportet, 
abolitis  eorum  commentis;  ipsi  autem  salvi  fiunt,  sed  quasi  per 
ignem,  hoc  est,  non  quod  eorum  ignorantia  et  hallucinatio  coram 
Domino  sit  probabilis;  sed  quia  spiritus  sancti  gratia  et  virtute 
ab  illa  repurgantur.  Proinde  quicunque  auream  divini  verbi  pu¬ 
ritatem  isto  purgatorii  stercore  infecerunt,  operis  jacturam  facere 
necesse  est. 

10.  At  vetustissima  fuit  ecclesiae  observatio.  Hanc  objec¬ 
tionem  solvit  Paulus,  dum  suam  quoque  aetatem  in  ea  sententia 
comprehendit,  ubi  denuntiat,  jacturam  operis  sui  facere  oportere 
omues  qui  in  ecclesiae  structura  aliquid  fundamento  minus  con¬ 
sentaneum  posuerint.  Quum  ergo  mihi  objiciunt  adversarii,  ante 
mille  et  trecentos  annos  usu  receptum  fuisse,  ut  precationes  fie¬ 
rent  pro  defunctis ,  eos  vicissim  interrogo ,  quo  Dei  verbo ,  qua 
revelatione,  quo  exemplo  factum  sit.  Neque  enim  hic  scripturae 
testimonia  desunt  tantum,  sed  quaecunque  illic  leguntur  sancto¬ 
rum  exempla,  nihil  tale  ostendunt.  De  luctu  et  officio  sepulturae 
habentur  illic  multae  et  interdum  longae  narrationes;  de  precibus 
ne  minimum  quidem  apicem  videas.  Atqui  quo  majoris  momenti 
res  est,  eo  magis  debuerat  commemorari.  Atque  ipsi  etiam  ve¬ 
teres  qui  preces  fundebant  pro  mortuis,  et  mandato  Dei,  et  legi¬ 
timo  exemplo  hic  se  destitui  videbant.  Cur  ergo  audebant?  In 
eo  dico  aliquid  humani  passos  esse;  ideoque  ad  imitationem  tra¬ 
hendum  non  esse  contendo  quod  fecerunt.  Nam  quum  nihil  ope¬ 
ris  debeant  aggredi  fideles,  nisi  certa  conscientia,  ut  Paulus  prae¬ 
cipit  (Kom.  14,  23),  in  oratione  potissimum  requiritur  haec  cer¬ 
titudo.  Credibile  tamen  est  aliqua  ratione  ad  id  impulsos :  nempe 
solatium  quaerebant  quo  sublevarent  suum  moerorem,  et  inhuma¬ 
num  videbatur  non  edere  coram  Deo  aliquod  suae  erga  mortuos 
dilectionis  testimonium.  Ad  hunc  affectum  quam  sit  propensum 
hominis  ingenium,  omnes  experiuntur.  Fuit  etiam  instar  facis 
recepta  consuetudo,  quae  ardorem  multorum  animis  injiceret.  Sci¬ 
mus  apud  cunctas  gentes,  et  saeculis  omnibus  justa  fuisse  soluta 
mortuis,  et  lustratas  quotannis  fuisse  eorum  animas.  Etsi  autem 
his  praestigiis  stultos  mortales  delusit  satan,  fallendi  tamen  occa¬ 
sionem  ex  recto  principio  sumpsit:  mortem  non  esse  interitum, 
sed  transitum  ex  hac  vita  in  alteram.  Nec  dubium  est  quin 
gentiles  etiam  ipsa  superstitio  convictos  apud  Dei  tribunal  te¬ 
neat,  quod  futurae  vitae,  quam  se  credere  profitebantur,  curam 
negligerent.  Jam  ne  deteriores  essent  profanis  hominibus  Chri¬ 
stiani,  puduit  eos  nullum  mortuis  officium  praestare,  ac  si  peni¬ 
tus  exstincti  forent.  Hinc  male  consulta  sedulitas :  quia  si  pigri 
essent  in  curandis  funeribus,  in  epulis  et  oblationibus,  putabant 
se  magno  probro  expositum  iri.  Quod  autem  ex  perversa  aemu- 

latione  finxerat,  novis  subinde  incrementis  sic  auctum  est,  ut  prae¬ 
cipua  sanctitas  papatus  sit  mortuis  laborantibus  opem  afferre.  Ve¬ 
rum  aliud  solatium  longe  melius  ac  solidius  suppeditat  scriptura, 
quum  beatos  mortuos  testatur,  qui  in  Domino  moriuntur  (Apoc. 
14,  13).  Et  rationem  addit:  quia  ex  eo  requiescunt  a  laboribus 
suis.  Amori  autem  nostro  non  debemus  eo  usque  indulgere,  ut 
perversum  orandi  morem  in  ecclesia  erigamus.  Certe  quisquis 
mediocri  prudentia  pollet,  facile  agnoscit,  quidquid  de  hac  re  le¬ 
gitur  apud  veteres,  publico  mori  et  vulgi  imperitiae  fuisse  datum. 
Abrepti  etiam  ipsi,  fateor,  in  errorem  fuerunt:  nempe  ut  incon¬ 
siderata  credulitas  privare  judicio  solet  hominum  mentes.  Interea 
quam  dubitanter  preces  pro  mortuis  commendent  lectio  ipsa  de¬ 
monstrat.  Monicam  matrem  suam  in  libris  confessionum  Augusti¬ 
nus  narrat  vehementer  rogasse  ut  sui  memoria  in  peragendis  my¬ 
steriis  fieret  ad  altare.  Anile  scilicet  votum  quod  filius  non  exe¬ 
git  ad  normam  scripturae,  sed  pro  naturae  affectu  probari  aliis 
voluit.  Liber  autem  de  cura  pro  mortuis  agenda,  ab  eo  compo¬ 
situs  tot  haesitationes  continet,  ut  suo  frigore  merito  debeat  stulti 
zeli  calorem  exstinguere,  si  quis  mortuorum  patronus  esse  appe¬ 
tat,  frigidis  certe  verisimilitudinibus  securos  reddet,  qui  prius  erant 
solliciti.  Haec  enim  una  est  fultura,  quia  invaluit  consuetudo  ut 
preces  adhibeantur  pro  mortuis,  non  esse  spernendum  hoc  offi¬ 
cium.  Caeterum,  ut  concedam  vetustis  ecclesiae  scriptoribus  pium 
esse  visum  suffragari  mortuis,  regula  quae  fallere  nequit  semper 
tenenda  est,  fas  non  esse  in  precibus  nostris  quidquam  afferre 
proprium,  sed  vota  nostra  Dei  verbo  subjicienda  esse:  quia  penes 
ejus  arbitrium  est  praescribere  quid  peti  velit.  Hunc  quum  tota 
lex  et  evangelium  ne  una  quidem  syllaba  libertatem  suggerant 
orandi  pro  mortuis,  profanatio  invocationis  Dei  est  tentare  plus 
quam  nobis  praecipiat.  Verum  ne  glorientur  adversarii  nostri  quasi 
veterem  ecclefiam  erroris  sui  sociam  habeant,  dico  esse  longum 
discrimen.  Agebant  illi  memoriam  mortuorum,  ne  viderentur  om¬ 
nem  de  ipsis  curam  abjecisse;  sed  simul  fatebantur  se  dubitare  de 
ipsorum  statu.  De  purgatorio  certe  adeo  nihil  asserebant,  ut  pro 
re  incerta  haberent.  Isti  quod  de  purgatorio  somniarunt,  pro 
fidei  dogmate  haberi  sine  quaestione  postulant.  Illi  parce  et  tan¬ 
tum  ut  defungerentur,  in  communione  sacrae  coenae  suos  mortuos 
Deo  commendabant.  Hi  mortuorum  curam  assidue  urgent,  et  im¬ 
portuna  praedicatione  efficiunt  ut  omnibus  caritatis  officiis  praefe¬ 
ratur.  Quin  etiam  nonnulla  veterum  testimonia  proferre  nobis 
haud  difficile  esset,  quae  totas  illas  pro  mortuis  preces,  quae  tunc 
usitatae  erant,  manifeste  evertunt.  Quale  est  hoc  Augustini1), 
quum  resurrectionem  carnis  et  aeternam  gloriam  exspectari  docet 
ab  omnibus;  requiem  vero,  quae  post  mortem  sequitur,  tunc  unum¬ 
quemque  accipere,  si  dignus  est,  quum  moritur.  Itaque  pios  om¬ 
nes  non  minus  quam  prophetas  et  apostolos  et  martyres  statim  a 


1)  Homil.  in  Joann.  49.  c.  10.  Vide  eundem  libr.  4.  de  civit.  Dei,  c.  13.  16. 

j  morte  beata  quiete  frui  testatur.  Si  talis  est  eorum  conditio,  quid 
;  illis  obsecro  conferent  nostrae  preces  ?  Crassiores  illas  supersti- 
’  tiones,  quibus  simplicium  animos  fascinarunt,  omitto:  quae  tamen 
I  sunt  innumerae,  et  pleraeque  adeo  portentosae,  ut  nullo  honesto 
t  colore  praetexere  ipsas  possint.  Illas  quoque  turpissimas  nundi¬ 
nationes  taceo ,  quas  in  tanto  mundi  stupore  sua  libidine  exer¬ 
cuerunt.  Nam  nec  ullus  futurus  esset  finis,  et  sine  commemo- 
i  ratione  satis  habebunt  hic  pii  lectores  unde  conscientias  suas 
:  stabiliant. 


CAPUT  VI. 

De  vita  hominis  Christiani:  ac  primum,  quibus  argumentis  ad 
eam  nos  hortetur  scriptura. 

Quae  hoc  sexto  cap.  et  quatuor  sequentibus  de  Vita  hominis  Christiani 
disputantur ,  eo  ordine  videntur  esse  congesta ,  ut  omnia  ad  duo  praecipua  ca¬ 
pita  referri  possint. 

Primum ,  ut  hoc  unum  apud  omnes  pro  confesso  habeatur ,  neminem  Chri¬ 
stianum  esse,  qui  non  afficitur  singulari  quodam  justitiae  amore,  cap.  6.  Deinde, 
quod  ad  normam  attinet,  qua  quisque  vitam  suam  formare  debet,  etsi  ea  cap.  7 . 
tantummodo  occupare  videatur,  reliqua  tamen  tria  quae  sequuntur  ad  eandem 
spectant.  Nam  quae  duo  homini  Christiano  praestanda  esse  docet,  quum  tam 
ardua  deprehendantur,  ut  in  iis  praestandis  summa  patientia  sit  opus:  hujus 
rei  gratia  et  utilitatem  crucis  ex  professo  describit,  cap.  8.,  et  ad  futurae  vitae 
meditationem  revocat,  cap.  9.,  deinde  (quod  ad  hanc  rem  non  parum  conducit) 
quomodo  hac  vita  ejusque  adiumentis  utendum  sit,  ne  quid  ex  ulla  parte  in  eo 
peccetur ,  perspicue  ostendit  cap.  10. 

Hujus  sexti  Capitis  partes  sunt  duae :  1)  Tractationis  de  vita  Christiana 
cum  doctrina  de  regeneratione  seu  poenitentia ,  connexio ,  ejusdemque  methodus 
et  partes,  sect.  1 — 3.  —  2)  Quae  extrema  sint  fugienda.  1.  Pseudo  -  Christiani 
Christum  factis  abnegantes  damnantur,  sect.  4.  Christianis  autem  non  est  de¬ 
sperandum  ,  etiamsi  perfectionis  metam  nondum  attigerint :  modo  in  stadio  pie¬ 
tatis  et  justitiae  aliquos  progressus  in  dies  faciant,  sect.  5. 

1.  Scopum  regenerationis  esse  diximus,  ut  in  vita  fidelium 
appareat  inter  Dei  justitiam  et  eorum  obsequium  symmetria  et 
consensus,  atque  ita  adoptionem  confirment  qua  recepti  sunt  in 
filios.  Etsi  autem  novitatem  illam  qua  imago  Dei  in  nobis  in¬ 
stauratur,  lex  ipsius  in  se  continet,  quia  tamen  tarditas  nostra 
multis  tam  stimulis  quam  adminiculis  opus  habet,  proderit  ex 
variis  scripturae  locis  rationem  vitae  formandae  colligere,  ne  in 
studio  suo  aberrent  quibus  resipiscentia  cordi  est.  Porro  dum 
vitam  christiani  hominis  formandam  suscipio,  argumentum  me  in¬ 
gredi  non  ignoro  varium  et  copiosum,  et  quod  magnitudine  sua 
longum  volumen  explere  possit,  si  numeris  suis  omnibus  ipsum 
absolvere  libeat.  Yidemus  enim  in  quantam  prolixitatem  diffun¬ 
dantur  veterum  paraeneses  de  singulis  tantum  virtutibus  compo- 

sitae.  Neque  id  loquacitate  nimia,  siquidem  quamcunque  virtutem 
commendare  oratione  propositum  sit,  ultro  stilus  in  eam  ampli¬ 
tudinem  materiae  copia  deducitur,  ut  rite  disseruisse  non  videaris 
nisi  multa  dixeris.  Mihi  vero  animus  non  est,  quam  me  tradi¬ 
turum  nunc  profiteor  vitae  institutionem  eo  usque  extendere,  ut 
et  peculiariter  singulas  prosequatur  virtutes,  et  in  exhortationes 
exspatietur.  Ex  aliorum  scriptis,  praesertim  vero  ex  veterum 
homiliis,  haec  petantur.  Mihi  abunde  erit  si  methodum  osten¬ 
dero,  qua  vir  pius  ad  rectum  constituendae  vitae  scopum  dedu¬ 
catur,  ac  regulam  quandam  universalem  breviter  finiero,  ad  quam 
officia  sua  non  male  exigat.  Declamationibus  suum  aliquando  forte 
tempus  erit;  vel  aliis  partes  quibus  non  adeo  sum  idoneus  relin-  i 
quam.  Amo  natura  brevitatem;  et  forte  si  copiosius  loqui  vellem,  | 
non  succederet.  Quod  si  maxime  plausibilis  esset  prolixior  do-  ; 
cendi  ratio,  experiri  tamen  vix  liberet.  Praesentis  autem  operis  j 
ratio  postulat  ut  simplicem  doctrinam  quanta  licebit  brevitate  per¬ 
stringamus.  Quemadmodum  autem  certos  recti  et  honesti  fines 
habent  philosophi,  unde  particularia  officia  totumque  virtutum 
chorum  deducunt,  ita  nec  ordine  suo  caret  in  hoc  scriptura;  quin 
pulcherrimam  oeconomiam  tenet,  ac  philosophicis  omnibus  multo 
certiorem.  Hoc  tantum  interest,  quod  illi  (ut  erant  ambitiosi  ho¬ 
mines)  exquisitam  dispositionis  perspicuitatem,  qua  ingenii  dexte¬ 
ritatem  ostentarent,  sedulo  affectarunt,  spiritus  vero  Dei,  quia 
sine  affectatione  docebat,  non  ita  exacte  nec  perpetuo  methodicam 
rationem  observavit;  quam  tamen  dum  alicubi  ponit,  satis  innuit  j 
non  esse  a  nobis  negligendam. 

2.  Porro  duabus  potissimum  partibus  incumbit  haec,  de  qua  _ 
loquimur,  scripturae  institutio.  Prior  est,  ut  justitiae  amor,  ad  i 
quem  alioqui  natura  minime  propensi  sumus ,  animis  nostris  in- 
stilletur  ac  inferatur,  altera,  ut  nobis  norma  praescripta  sit,  quae  | 
nos  in  justitiae  studio  aberrare  non  sinat.  Commendandae  autem  | 
justitiae  rationes  habet  plurimas  et  optimas,  ex  quibus  multas 
supra  diversis  locis  notavimus,  nonnullas  adhuc  breviter  hic  at¬ 
tingemus.  A  quo  fundamento  melius  exordiatur,  quam  dum  ad¬ 
monet  nos  sanctificari  oportere,  quia  Deus  noster  sanctus  est 
(Levit.  19,  1  seq. ;  1  Petr.  1,  16)?  Siquidem  quum  instar  dis¬ 
jectarum  ovium  dispersi  essemus,  ac  per  mundi  labyrinthum  dis¬ 
sipati,  ipse  nos  recollegit,  ut  sibi  aggregaret.  Quum  nostrae  cum 
Deo  conjunctionis  mentionem  audimus,  meminerimus  sanctitatem 
oportere  ejus  esse  copulam:  non  quia  sanctitatis  merito  veniamus 
in  ejus  communionem  (quum  potius  adhaerere  primo  illi  oporteat 
ut  ejus  sanctitate  perfusi  sequamur  quo  vocat),  sed  quoniam  ad 
ejus  gloriam  magnopere  pertinet,  non  esse  illi  consortium  cum 
iniquitate  et  immunditia.  Quare  et  hunc  vocationis  nostrae  finem 
esse  docet  in  quem  respicere  semper  convenit ,  si  vocanti  Deo 
velimus  respondere.  Quorsum  enim  a  mundi  nequitia  et  pollu¬ 
tione,  in  quibus  demersi  eramus,  nos  erui  attinebat,  si  nobis  per-  ! 
mittimus  tota  vita  in  illis  volutari  ?  Ad  haec  simul  etiam  ad- 

monet  nos  (Jes.  35,  8  et  alibi),  ut  in  Domini  populo  censeamur, 
sanctam  civitatem  Jerusalem  oportere  inhabitare :  quam  ut  ipse 
sibi  consecravit,  ita  incolarum  impuritate  nefas  est  profanari. 
Unde  sunt  eae  voces :  locum  iis  futurum  in  Dei  tabernaculo ,  qui 
incedunt  sine  macula,  et  justitiae  student,  etc.  Quia  sanctua¬ 
rium  in  quo  habitat,  minime  decet  instar  stabuli  sordibus  esse 
refertum. 

3.  Ac,  quo  melius  nos  expergefaciat,  ostendit  Deum  patrem, 
quemadmodum  nos  sibi  in  Christo  suo  conciliavit,  ita  in  eo  no¬ 
bis  imaginem  signasse  ad  quam  nos  conformari  velit.  Age  prae- 
stantiorem  oeconomiam  mihi  apud  philosophos  reperiant,  qui  apud 
eos  solos  rite  atque  ordine  dispositam  putant  philosophiam  moralem. 
Illi,  dum  ad  virtutem  egregie  volunt  adhortari,  nihil  aliud  affe¬ 
runt  quam  ut  naturae  convenienter  vivamus:  scriptura  autem  a 
vero  fonte  deducit  exhortationem,  quum  non  modo  vitam  nostram 
ad  Deum  autorem,  cui  obstricta  est,  referre  praecipit,  sed,  post¬ 
quam  degenerasse  nos  docuit  a  vera  creationis  nostrae  origine  ac 
lege ,  subjungit  Christum ,  per  quem  in  gratiam  cum  Deo  rediimus, 
nobis  propositum  esse  exemplar  cujus  formam  in  vita  nostra  ex¬ 
primamus.  Quid  hoc  uno  efficacius  requiras  ?  imo  quid  ultra  hoc 
unum  requiras?  Hac  enim  conditione  si  adoptamur  in  filios  a 
Domino,  ut  Christum,  nostrae  adoptionis  vinculum,  vita  nostra 
repraesentet,  nisi  nos  justitiae  addicimus  ac  devovemus,  non  modo 
a  creatore  nostro  deficimus  pessima  perfidia,  sed  ipsum  quoque 
servatorem  ejuramus.  Deinde  ab  omnibus  Dei  beneficiis  quae  no¬ 
bis  commemorat,  ac  singulis  salutis  nostrae  partibus  sumit  ex¬ 
hortandi  materiam.  Ex  quo  se  nobis  patrem  Deus  exhibuit,  ex¬ 
tremae  ingratitudinis  nos  esse  arguendos,  nisi  vicissim  illi  filios 
exhibeamus  (Malach.  1,  6;  Eph.  5,  1 ;  1  Joann.  3,  1).  Ex  quo 
nos  Christus  sanguinis  sui  lavacro  purificavit,  atque  hanc  purga¬ 
tionem  per  baptismum  communicavit,  non  decere,  ut  novis  sor¬ 
dibus  inquinemur  (Eph.  5,  26;  Hebr.  10,  10;  1  Cor.  6,  11.  15; 
1  Petr.  1,  15  et  19).  Ex  quo  nos  suo  corpori  inseruit,  sollicite 
cavendum  ne  nobis,  qui  sumus  ejus  membra,  maculam  aut  labem 
ullam  aspergamus  (Joann.  15,  3;  Eph.  5,  23).  Ex  quo  ipse  idem, 
qui  caput  est  nostrum,  in  coelum  ascendit,  convenire  ut  deposito 
terrae  affectu,  illuc  toto  pectore  aspiremus  (Coi.  3,  1).  Ex  quo 
nos  spiritus  sanctus  templa  Deo  dedicavit,  dandam  operam  ut  Dei 
gloria  per  nos  illustretur,  nec  vero  esse  committendum  ut  peccati 
spurcitia  profanemur  (1  Cor.  3,  16  et  6,  19;  2  Cor.  6,  16).  Ex 
quo  et  anima  nostra  et  corpus  coelesti  incorruptioni  et  immarces¬ 
cibili  coronae  destinata  sunt,  strenue  enitendum  esse  ut  pura  et 
incorrupta  in  diem  Domini  conserventur  (1  Thess.  5,  23).  Haec, 
inquam,  auspicatissima  sunt  bene  constituendae  vitae  fundamenta, 
quibus  nequaquam  similia  deprehendas  apud  philosophos:  qui  in 
commendatione  virtutis  nunquam  supra  hominis  naturalem  digni¬ 
tatem  conscendunt. 

4.  Atque  hic  locus  est  compellandi  eos,  qui  nihil  habentes 

Christi  praeter  titulum  ac  symbolum,  Christiani  tamen  nominari 
volunt.  Qua  tandem  fronte  sacro  ejus  nomine  gloriantur?  Siqui¬ 
dem  nihil  est  commercii  cum  Christo,  nisi  his  qui  rectam  ejus 
cognitionem  ex  verbo  evangelii  perceperunt.  Atqui  eos  omnes 
Christum  recte  didicisse  negat  apostolus  (Eph.  4,  22) ,  qui  non 
edocti  sunt,  abjecto  veteri  homine,  qui  corrumpitur  secundum  de¬ 
sideria  erroris,  ipsum  esse  induendum.  Ealso  igitur  atque  etiam 
injuria  Christi  cognitionem  obtendere  arguuntur,  quamlibet  diserte 
interim  ac  volubiliter  de  evangelio  garriant.  JSon  enim  linguae 
est  doctrina,  sed  vitae;  nec  intellectu  memoriaque  duntaxat  ap¬ 
prehenditur,  ut  reliquae  disciplinae,  sed  tum  recipitur  demum  ubi 
animam  totam  possidet,  sedemque  et  receptaculum  invenit  in  in¬ 
timo  cordis  affectu.  Aut  ergo  desinant  cum  Dei  contumelia  jac¬ 
tare  id  quod  non  sunt,  aut  se  non  indignos  Christo  magistro 
discipulos  praestent.  Doctrinae,  qua  religio  nostra  continetur, 
priores  dedimus  partes,  quandoquidem  ah  ea  salus  nostra  inchoa¬ 
tur,  verum  ea  in  pectus  transfundatur  atque  in  mores  transeat 
oportet,  adeoque  nos  in  se  transformet,  ut  sit  nobis  non  infruc¬ 
tuosa.  Si  jure  in  eos  philosophi  excandescunt,  eosque  probrose 
a  grege  suo  abigunt,  qui  quum  artem  profiteantur  quae  magistra 
vitae  esse  debeat,  eam  in  sophisticam  loquacitatem  convertunt, 
quanto  meliori  ratione  nugaces  istos  sophistas  detestabimur,  qui 
evangelium  in  summis  labris  volutare  contenti  sunt,  cujus  effica¬ 
cia,  centuplo  magis  quam  frigidae  philosophorum  paraeneses,  in 
affectus  cordis  intimos  penetrare,  animae  insidere,  ac  totum  ho¬ 
minem  afficere  debuerat? 

5.  Neque  requiro  ut  nihil  quam  absolutum  evangelium  Chri¬ 
stiani  hominis  mores  spirent;  quod  tamen  ipsum  et  optandum  est 
et  conari  necesse  est.  Sed  non  ita  severe  requiro  evangelicam 
perfectionem ,  ut  non  sim  pro  Christiano  agniturus ,  qui  nondum 
ad  eam  pertigerit.  Sic  enim  ab  ecclesia  excluderentur  omnes, 
quando  nemo  reperitur,  qui  non  sit  longo  adhuc  intervallo  dissi¬ 
tus;  multi  vero  parum  adhuc  progressi  sunt,  qui  tamen  immerito 
abjicerentur.  Quid  ergo?  scopus  ille  ante  oculos  praefigatur,  ad 
quem  solum  dirigatur  studium  nostrum.  Praestituatur  meta  illa, 
ad  quam  et  enitamur  et  contendamus.  Non  enim  ita  partiri  cum 
Deo  fas  est,  ut  ex  iis  quae  tibi  ejus  verbo  praescribuntur  partem 
suscipias,  partem  arbitrio  tuo  praetereas.  Primo  enim  loco  in¬ 
tegritatem,  tanquam  praecipuam  cultus  sui  partem,  ubique  com¬ 
mendat;  quo  nomine  sinceram  animi  simplicitatem  intelligit,  quae 
fuco  et  fictione  careat,  cui  cor  duplex  opponitur;  ac  si  diceretur 
spirituale  esse  recte  vivendi  principium,  ubi  interior  animi  affectus 
sine  fictione  ad  sanctitatem  et  justitiam  colendam  Deo  addicitur. 
Sed  quoniam  nemini  tantum  suppetit  in  terreno  hoc  corporis  car- 
cere  roboris,  ut  justa  cursus  alacritate  festinet,  majorem  vero  nu¬ 
merum  tanta  premit  debilitas,  ut  vacillando  et  claudicando,  humi 
etiam  reptando,  modice  promoveant,  eamus  quisque  pro  faculta¬ 
tulae  suae  modo,  et  incoeptum  iter  prosequamur.  Nemo  tam  in- 

feliciter  incedet,  quin  aliquantum  saltem  viae  quotidie  emetiatur. 
Hoc  ergo  agere  non  desinamus,  ut  aliquid  assidue  in  via  Domini 
proficiamus ;  neque  successus  tenuitatem  desperemus.  Utcunque 
enim  successus  voto  non  respondeat,  non  tamen  perdita  est  opera, 
ubi  hodiernus  dies  hesternum  vincit:  sincera  modo  simplicitate 
in  scopum  nostrum  respiciamus,  et  ad  metam  aspiremus,  non  as¬ 
sentatorie  blandientes  nobis  ipsis,  nec  malis  nostris  indulgentes, 
sed  perpetuo  conatu  in  hoc  incumbentes,  ut  meliores  nobis  ipsis 
evadamus ,  donec  ad  ipsam  perventum  fuerit  bonitatem ;  quam  qui¬ 
dem  toto  vitae  spatio  quaerimus  ac  sequimur,  tum  apprehendemus 
quum  nos  carnis  infirmitate  exuti  in  plenum  ejus  consortium  re¬ 
cepti  fuerimus. 


CAPUT  VII. 

Summae  vitae  Christianae;  ubi  de  abnegatione  nostri. 

Partes  Capitis :  1)  Norma ,  quae  nos  in  stadio  justitiae  non  sinit  aberrare, 
duo  postulat,  videlicet  ut  homo  a  se  discedens  se  totum  dedat  Dei  obsequio: 
unde  consequitur,  non  quae  nostra,  sed  quae  Dei  sunt,  esse  quaerenda,  sect.  1. 
et  2.  —  2)  Ex  Apostolo  ad  Titum  hujus  renovationis  seu  vitae  Christianae  de¬ 
scriptio  desumpta,  quae  in  speciales  quasdam  partes  distributa  accurate  expli¬ 
catur  ,  a  sect.  3.  ad  postremam. 

1.  Etsi  optimam  et  aptissime  dispositam  constituendae  vitae 
methodum  habet  lex  Domini,  visum  tamen  est  coelesti  magistro, 
accuratiore  etiamnum  ratione  ad  ipsam,  quam  in  lege  prae¬ 
scripserat,  regulam  suos  formare.  Atque  hujus  quidem  rationis 
principium  hoc  est :  quod  fidelium  officium  est ,  praebere  Deo  sua 
corpora  hostiam  viventem,  sanctam,  et  illi  acceptam,  atque  in  eo 
situm  esse  legitimum  ejus  cultum  (Rom.  12,  1).  Unde  exhortandi 
argumentum  ducitur,  ne  se  accommodent  ad  figuram  saeculi  hu¬ 
jus,  sed  transformentur  renovatione  mentis  suae,  ut  probent  quae 
sit  voluntas  Dei.  Jam  hoc  magnum  est,  nos  esse  Deo  consecra¬ 
tos  ac  dedicatos,  ne  quid  posthac  cogitemus,  loquamur,  medite- 
mur,  agamus,  nisi  in  ejus  gloriam.  Sacrum  enim  non  sine  in¬ 
signi  in  eum  injuria  ad  profanos  usus  applicatur.  Quod  si  no¬ 
stri  non  sumus,  sed  Domini,  et  quis  error  sit  fugiendus,  et  quor¬ 
sum  dirigendae  sint  vitae  nostrae  actiones  universae ,  apparet. 
Nostri  non  sumus :  ergo  ne  vel  ratio  nostra,  vel  voluntas  in  con¬ 
siliis  nostris  factisque  dominetur.  Nostri  non  sumus:  ergo  ne  sta¬ 
tuamus  nobis  hunc  finem,  ut  quaeramus  quod  nobis  secundum 
carnem  expediat.  Nostri  non  sumus:  ergo  quoad  licet  oblivisca¬ 
mur  nosmetipsos  ac  nostra  omnia.  Rursum,  Dei  sumus:  illi  ergo 
vivamus  ac  moriamur.  Dei  sumus:  cunctis  ergo  nostris  actioni¬ 
bus  praesideat  sapientia  ejus  et  voluntas.  Dei  sumus:  ad  illum 
igitur,  tanquam  solum  legitimum  finem,  contendant  omnes  vitae 
nostrae  partes.  0  quantum  ille  profecit,  qui  se  non  suum  esse 

edoctus,  dominium  regimenque  sui  propriae  rationi  abrogavit,  ut 
Deo  asserat!  Nam  ut  haec  ad  perdendos  homines  efficacissima 
est  pestis,  ubi  sibi  ipsis  obtemperant,  ita  unicus  est  salutis  por¬ 
tus,  nihil  nec  sapere,  nec  velle  per  se  ipsum,  sed  Dominum  prae¬ 
euntem  dun taxat  sequi.  Sit  hic  itaque  primus  gradus,  hominem 
a  se  ipso  discedere,  quo  totam  ingenii  vim  applicet  ad  Domini 
obsequium.  Obsequium  dico ,  non  modo  quod  in  verbi  obedientia 
jacet,  sed  quo  mens  hominis,  proprio  carnis  sensu  vacua,  se  ad 
spiritus  Dei  nutum  tota  convertit.  Hanc  transformationem,  quam 
renovationem  mentis  Paulus  appellat  (Eph.  4,  23),  quum  primus 
sit  ad  vitam  ingressus,  philosophi  omnes  ignorarunt.  Solam  enim 
rationem  homini  moderatricem  praeficiunt,  hanc  solam  putant 
audiendam,  huic  denique  uni  morum  imperium  deferunt  ac  per¬ 
mittunt;  at  christiana  philosophia  illam  loco  cedere,  spiritui  sancto 
subjici  ac  subjugari  jubet;  ut  homo  jam  non  ipse  vivat,  sed  Chri¬ 
stum  in  se  ferat  viventem  ac  regnantem  (Gal.  2,  20). 

2.  Inde  consequitur  et  illud  alterum,  ut  ne  quaeramus  quae 
nostra  sunt,  sed  quae  et  ex  Domini  sint  voluntate,  et  faciant  ad 
gloriam  ejus  promovendam.  Magni  et  hoc  profectus,  ut  nostri 
paene  obliti,  certe  ratione  nostri  posthabita,  Deo  ejusque  man¬ 
datis  fideliter  studium  nostrum  impendere  conemur.  Quum  enim 
nos  privatam  nostri  rationem  omittere  jubet  scriptura,  non  modo 
habendi  cupiditatem,  potentiae  affectationem,  hominum  gratiam, 
ex  animis  nostris  eradit,  sed  ambitionem  quoque  et  omnem  glo¬ 
riae  humanae  appetitum,  aliasque  secretiores  pestes  eradicat.  Ita 
sane  compositum  et  comparatum  esse  convenit  hominem  Christia¬ 
num,  ut  sibi  in  tota  vita  negotium  cum  Deo  esse  reputet.  Hac 
ratione,  ut  omnia  sua  ad  arbitrium  calculumque  ejus  revocabit, 
ita  totam  mentis  intentionem  religiose  ad  eum  referet.  Nam  qui 
Deum  in  omni  re  agenda  intueri  didicit,  simul  ab  omni  vana  co¬ 
gitatione  avertitur.  Haec  illa  est  nostri  abnegatio,  quam  disci¬ 
pulis  suis  a  primo  tirocinio  mandat  tanta  diligentia  Christus :  quae 
ubi  semel  in  animo  obtinuit,  primum  neque  superbiae,  neque 
fastui,  neque  ostentationi,  deinde  neque  avaritiae,  neque  libidini, 
neque  luxuriae,  neque  mollitiae,  neque  aliis  quae  ex  amore  no¬ 
stri  generantur  malis,  locum  ullum  relinquit.  Contra  ubicunque 
non  regnat,  illic  vel  spurcissima  vitia  sine  pudore  pervagantur; 
vel,  si  qua  est  virtutis  species,  prava  gloriae  cupidine  vitiatur. 
Ostende  enim  hominem,  si  potes,  qui  nisi  sibi  juxta  Domini  man¬ 
datum  renuntiarit,  gratis^  exercere  bonitatem  inter  homines  velit. 
Nam  quicunque  non  fuerunt  hoc  sensu  occupati,  laudis  saltem 
gratia  virtutem  sequuti  sunt.  Qui  autem  unquam  ex  philosophis 
virtutem  propter  se  expetendam  maxime  contenderunt,  tanta  ar¬ 
rogantia  inflati  fuerunt,  ut  appareat  non  ob  aliud  virtutem  ex- 
petiisse,  nisi  ut  superbiendi  haberent  materiam.  Atqui  adeo  non 
oblectatur  Deus ,  neque  illis  popularis  aurae  captatoribus,  nec  tur¬ 
gidis  illis  pectoribus,  ut  pronuntiet  illos  in  mundo  suam  recepisse 
mercedem,  his  propiores  regno  coelorum  faciat  meretrices  et  publi- 

canos.  Necdum  tamen  ad  liquidum  exposuimus  quot  et  quantis 
obstaculis  impediatur  homo  a  recti  studio ,  quamdiu  se  ipsum  non 
abnegaverit.  Yere  enim  dictum  est  olim,  mundum  vitiorum  esse 
reconditum  in  hominis  anima.  Nec  aliud  remedium  invenias,  quam 
si  te  abnegato,  ac  praeterita  tui  ratione,  mentem  ad  ea  quaerenda 
totam  intendas  quae  abs  te  Dominus  requirit,  et  ideo  tantum  quae¬ 
renda,  quia  illi  placent. 

3.  Alibi  distinctius  idem  Paulus  (Tit.  2,  11)  singulas  vitae 
bene  compositae  partes,  quamvis  breviter,  exsequitur.  Illuxit 
gratia  Dei  salutifera  omnibus  hominibus,  erudiens  nos  ut,  able¬ 
gata  impietate  et  mundanis  concupiscentiis,  sobrie  et  juste  et  pie 
vivamus  in  praesenti  saeculo ,  exspectantes  beatam  spem,  et  mani¬ 
festationem  gloriae  magni  Dei,  et  servatoris  nostri  Jesu  Christi, 
qui  dedit  se  pro  nobis,  ut  redimeret  nos  ab  omni  iniquitate,  et 
purificaret  sibi  populum  peculiarem,  studiosum  bonorum  operum. 
Postquam  enim  ad  nos  animandos  gratiam  Dei  proposuit,  ut  no¬ 
bis  ad  Deum  vere  colendum  viam  sternat,  duo  tollit  obstacula 
quae  maxime  impediunt,  impietatem  scilicet,  ad  quam  natura  su¬ 
mus  nimium  proclives ,  deinde  mundanas  cupiditates  quae  se  lon¬ 
gius  extendunt.  Ac  sub  impietate  quidem  non  modo  superstitio¬ 
nes  notat,  sed  comprehendit  etiam  quidquid  pugnat  cum  serio 
timore  Dei.  Mundanae  autem  cupiditates  tantundem  valent  atque 
carnis  affectas.  Ita  quo  ad  utramque  legis  tabulam  jubet  nos  pro¬ 
prium  ingenium  exuere ,  et  abnegare  quidquid  ratio  et  voluntas 
dictat.  Jam  omnes  vitae  actiones  ad  tria  membra  restringit,  sobrie¬ 
tatem  ,  justitiam  et  pietatem.  Ex  quibus  sobrietas  haud  dubie  tam 
castitatem  et  temperantiam  quam  purum  et  frugalem  temporalium 
bonorum  usum,  et  inopiae  tolerantiam  denotat.  Justitia  autem 
omnia  aequitatis  officia  complectitur,  ut  reddatur  unicuique  quod 
suum  est.  Sequitur  pietas,  quae  nos  a  mundi  inquinamentis  se¬ 
gregatos  vera  sanctitate  cum  Deo  conjungit.  Haec  ubi  insolubili 
vinculo  inter  se  connexa  sunt,  solidam  efficiunt  perfectionem. 
Yerum  quia  nihil  magis  difficile  est,  quam  ratione  carnis  valere 
jussa,  et  domitis  cupiditatibus,  imo  abnegatis,  Deo  et  fratribus 
nos  addicere ,  et  angelicam  vitam  in  terrae  sordibus  meditari, 
Paulus,  ut  animos  nostros  ab  omnibus  laqueis  extricet,  revocat 
nos  ad  spem  beatae  immortalitatis;  non  frustra  nos  certare  ad¬ 
monens,  quia  ut  semel  apparuit  Christus  redemptor,  ita  ultimo 
suo  adventu  fructum  salutis  a  se  partae  ostendet.  Atque  hoc 
modo  illecebras  omnes  discutit  quae  nos  obnubilant,  ne  aspire¬ 
mus  ,  ut  decet ,  ad  coelestem  gloriam  ;  imo  docet  peregrinandum 
esse  in  mundo,  ne  pereat  vel  excidat  nobis  coelestis  haereditas. 

4.  Porro  in  his  verbis  perspicimus  abnegationem  nostri 
partim  quidem  in  homines  respicere,  partim  vero  (idque  praeci¬ 
pue)  in  Deum.  Quum  enim  sic  nos  cum  hominibus  gerere  jubet 
scriptura  (Rom.  12,  10;  Phil.  2,  3),  ut  illos  honore  nobis  ante¬ 
feramus  ,  ut  procurandis  eorum  commodis  totos  nos  bona  fide  im¬ 
pendamus:  ea  dat  mandata  quorum  minime  capax  est  animus  no- 

ster,  nisi  ante  naturali  sensu  evacuatus.  Nam  (qua  caecitate  omnes 
in  amorem  nostri  ruimus)  sibi  quisque  justam  causam  habere  vi¬ 
detur  se  efferendi,  alios  autem  prae  se  omnes  contemnendi.  Si 
quid  in  nos  contulit  Deus  non  poenitendum,  eo  freti  statim  ani¬ 
mos  tollimus;  nec  tantum  intumescimus,  sed  paene  rumpimur  su¬ 
perbia.  Yitia,  quibus  abundamus,  et  occultamus  sedulo  apud  alios, 
et  nobis  ipsis  levia  minutaque  esse  fingimus  blandiendo,  imo  inter¬ 
dum  pro  virtutibus  osculamur.  Eaedem,  quas  in  nobis  admira¬ 
mur  dotes,  si  in  aliis  apparent,  vel  etiam  superiores,  ne  cogamur 
illis  cedere ,  nostra  malignitate  deterimus  ac  carpimus ;  si  qua  sunt 
vitia,  severa  acrique  animadversione  ea  observare  non  contenti, 
odiose  amplificamus.  Hinc  illa  insolentia,  ut  quisque  nostrum, 
ceu  communi  lege  exemptus,  supra  reliquos  velit  eminere,  nemi¬ 
nem  vero  mortalium  non  secure  et  ferociter  contemnat,  vel  certe 
tanquam  inferiorem  despiciat.  Cedunt  divitibus  pauperes ,  plebeji 
nobilibus,  servi  dominis,  literatis  indocti;  sed  nemo  est  qui  non 
aliquam  praestantiae  opinionem  intus  alat.  Ita  singuli  sibi  adu¬ 
lando  regnum  quoddam  gerunt  in  pectore.  Sibi  enim  arrogantes 
quo  sibi  placeant,  de  aliorum  ingeniis  et  moribus  censuram  agunt: 
si  vero  ad  contentionem  ventum  fuerit,  illic  erumpit  venenum. 
Nam  multi  sane  nonnullam  mansuetudinem  prae  se  ferunt  quam- 
diu  blanda  omnia  et  amabilia  experiuntur.  At  vero  qui  eundem 
servet  modestiae  tenorem,  ubi  pungitur  et  irritatur,  quotusquis- 
que  est?  Nec  aliud  remedium  est  quam  ut  revellatur  ex  imis 
visceribus  haec  noxiosissima ,  xfjg  (pdovsimag  nal  cpdavxiccg  pestis : 
quemadmodum  etiam  scripturae  doctrina  revellitur.  Sic  enim  in¬ 
stituimur,  ut  quas  Deus  nobis  largitus  est  dotes,  meminerimus 
non  nostra  esse  bona ,  sed  gratuita  Dei  dona ;  quibus  si  qui  super¬ 
biant,  ingratitudinem  suam  produnt.  Quis  te  prae  stanti  orem  red¬ 
dit  ?  inquit  Paulus  (1  Cor.  4,  7);  quod  si  acceperis  omnia,  quid 
gloriaris  ac  si  tibi  data  non  essent?  Deinde  assidua  vitiorum 
nostrorum  recognitione  ad  humilitatem  nos  revocemus.  Ita  nihil 
in  nobis  restabit  quo  turgeamus,  multa  vero  erit  dejectionis  ma¬ 
teria.  Rursum  jubemur,  quaecunque  in  aliis  respicimus  Dei  dona, 
sic  revereri  ac  suspicere  ut  eos  quoque  honoremus  penes  quos 
resident.  Nam,  quo  ipsos  honore  dignatus  est  Dominus,  magnae 
improbitatis  foret  eum  illis  adimere.  Ad  vitia  autem  docemur 
connivere,  non  equidem  ut  adulando  foveamus,  sed  ne  illorum 
causa  insultemus  iis  quos  benevolentia  et  honore  fovere  convenit. 
Ita  fiet  ut,  cum  quocunque  mortalium  negotium  nobis  sit,  Don 
tantum  moderate  nos  et  modeste,  sed  comiter  et  amice  etiam  ge¬ 
ramus.  Quemadmodum  ad  veram  mansuetudinem  nunquam  alia 
via  pervenies,  quam  si  et  tui  dejectione  et  alterius  reverentia 
imbutum  pectus  habueris. 

5.  Jam  in  quaerenda  proximi  utilitate  officium  praestare 
quantum  habet  difficultatis  ?  Nisi  a  tui  consideratione  discedas, 
et  te  quodammodo  exuas,  nihil  hic  efficies.  Quomodo  enim  opera 
exhibeas,  quae  caritatis  esse  Paulus  docet,  nisi  tibi  renuntiaveris, 

t\  ut  aliis  totum  te  addicas?  Caritas,  inquit  (1  Cor.  13,  4),  patiens 
jj  est,  benigna,  non  procax,  non  fastidiosa,  non  invidet,  non  in¬ 
flatur,  non  quaerit  quae  sua  sunt,  non  irritatur,  etc.  Hoc  unum 
gj  si  exigatur,  ne  quaeramus  quae  nostra  sunt,  non  tamen  minima 

Ivis  erit  afferenda  naturae :  quae  sic  in  solam  nostri  dilectionem 
nos  inclinat,  ut  non  tam  facile  patiatur  nos  ac  nostra  negligenter 
transire,  quo  alienis  commodis  invigilemus,  imo  jure  nostro  sponte 
cedere,  quod  alteri  resignemus.  At  scriptura,  ut  eo  nos  manu 
ducat,  praemonet,  quidquid  a  Domino  gratiarum  obtinemus,  esse 
nobis  hac  lege  concreditum,  ut  in  commune  ecclesiae  bonum  con¬ 
feratur.  Ideoque  legitimum  gratiarum  omnium  usum  esse,  libera¬ 
lem  ac  benignam  cum  aliis  communicationem.  Hulla  nec  certior 
regula,  nec  validior  ad  eam  tenendam  exhortatio  excogitari  po¬ 
terat,  quam  ubi  docemur,  omnes  quibus  pollemus  dotes,  Dei  esse 
deposita,  ea  lege  fidei  nostrae  commissa,  ut  in  proximorum  bo¬ 
num  dispensentur.  Sed  ulterius  etiamnum  pergit  scriptura,  dum 
illas  facultatibus  comparat  quibus  praedita  sunt  humani  corporis 
membra.  Nullum  membrum  suam  facultatem  sibi  habet,  nec  in 
privatum  usum  applicat,  sed  ad  socia  membra  transfundit.  Nec 
ullam  inde  utilitatem  capit,  nisi  quae  ex  communi  corporis  totius 
commoditate  procedit.  Sic  pius  vir,  quidquid  potest,  fratribus 
debet  posse ,  sibi  non  aliter  privatim  consulendo  quam  ut  ad  com¬ 
munem  ecclesiae  aedificationem  intentus  sit  animus.  Haec  itaque 
sit  nobis  ad  benignitatem  beneficentiamque  methodus:  quidquid  in 
nos  Deus  contulit,  quo  proximum  queamus  adjuvare,  ejus  nos 
esse  oeconomos,  qui  ad  reddendam  dispensationis  rationem  astrin¬ 
gimur.  Eam  porro  demum  rectam  esse  dispensationem,  quae  ad 
dilectionis  exigatur  regulam.  Ita  fiet  ut  non  modo  alieni  com¬ 
modi  studium  cum  propriae  utilitatis  cura  semper  conjungamus, 
sed  hanc  illi  subjiciamus.  Ac  ne  forte  nos  lateret,  eam  esse  le¬ 
gem  rite  administrandi  quaecunque  a  Deo  dona  suscipimus,  in 
minimis  quoque  benignitatis  suae  muneribus  eam  olim  posuit. 
Primitias  enim  frugum  offerri  sibi  mandavit  (Exod.  22,  29  et  23, 
19),  quibus  testaretur  populus  nefas  sibi  esse  aliquem  percipere 
fructum  ex  bonis  non  illi  ante  consecratis.  Quod  si  ita  demum 
sanctificantur  nobis  Dei  dona,  postquam  ipsi  autori  manu  nostra 
ea  dedicavimus,  impurum  esse  abusum  constat,  qui  non  ejusmodi 
dedicationem  redoleat.  Atqui  Dominum  frustra  rerum  tuarum  com¬ 
municatione  locupletare  contendas.  Ad  eum  igitur  quum  pervenire 
benignitas  nequeat  tua,  ut  propheta  inquit  (Psal.  16,  2),  ea  tibi 
erga  sanctos  ejus  qui  in  terra  sunt  exercenda  est.  Ideoque  sacris 
oblationibus  comparantur  eleemosynae,  ut  legalibus  illis  nunc  re¬ 
spondeant  (Hebr.  13,  16). 

6.  Porro  ne  benefaciendo  fatiscamus,  quod  protinus  fieri 
alioqui  necesse  foret,  accedere  oportet  alterum  illud  quod  ponit 
apostolus,  patientem  esse  caritatem,  nec  irritari  (1  Cor.  13,  4). 
Omnibus  in  universum  benefacere  Dominus  praecipit,  quorum 
magna  pars  indignissimi  sunt,  si  proprio  merito  aestimentur ;  sed 

hic  optima  ratione  subvenit  scriptura,  quum  docet  non  esse  re¬ 
spiciendum  quid  ex  se  ipsis  mereantur  homines,  sed  imaginem 
Dei  in  cunctis  considerandam,  cui  nihil  non  et  honoris  et  dilec¬ 
tionis  debeamus.  In  domesticis  autem  fidei  illam  eandem  diligen¬ 
tius  observandam  (Gal.  6,  10),  quatenus  per  Christi  spiritum  re¬ 
novata  est  et  instaurata.  Ergo  quisquis  hominum  tibi  nunc  offe¬ 
ratur  qui  officio  tuo  indigeat,  causam  non  habes  cur  illi  te  im¬ 
pendere  detrectes.  Dic  extraneum  esse :  at  Dominus  notam  illi 
impressit,  quae  familiaris  esse  tibi  debet;  qua  ratione  vetat  car¬ 
nem  tuam  despicere  (Jes.  58,  7).  Dic  contemptibilem  ac  nihili: 
at  eum  Dominus  esse  demonstrat,  quem  imaginis  suae  decore 
dignatus  sit.  Dic  nulli  ejus  officiis  te  esse  obaeratum:  at  eum 
velut  in  vicem  suam  substituit  Deus,  erga  quem  tot  ac  tanta  re¬ 
cognoscas  beneficia  quibus  te  sibi  devinxit.  Dic  indignum  esse 
cujus  causa  vel  minimum  labores:  at  digna  est  imago  Dei,  qua 
tibi  commendatur,  cui  te  et  omnia  tua  exhibeas.  Quod  si  non 
modo  nihil  boni  promeritus  est,  sed  injuriis  quoque  ac  maleficiis 
te  provocavit,  ne  haec  quidem  justa  causa  est  cur  illum  et  di¬ 
lectione  complecti  et  dilectionis  officiis  prosequi  desinas  (Mattii. 
6,  14  et  18,  35;  Luc.  17,  3).  Longe  aliter,  inquies,  de  me  pro¬ 
meritus  est.  Ad  quid  meritus  est  Dominus?  qui  dum  illi  jubet 
remitti  quidquid  in  te  peccavit,  sibi  certe  vult  imputari  (Matth. 
5,  44).  Hac  profecto  una  via  pervenitur  ad  id  quod  humanae 
naturae  prorsus  adversum  est,  nedum  difficile:  ut  diligamus  eos 
qui  nos  odio  habent,  beneficiis  mala  pensemus,  probris  benedic¬ 
tiones  referamus;  si  meminerimus  non  hominum  malitiam  repu¬ 
tandam  esse,  sed  inspiciendam  in  illis  Dei  imaginem;  quae  in¬ 
ductis  ac  obliteratis  eorum  delictis,  ad  eos  amandos  amplexandos - 
que  sua  pulchritudine  ac  dignitate  nos  alliciat. 

7.  Haec  ergo  mortificatio  tum  demum  habebit  in  nobis  lo¬ 
cum,  si  caritatis  numeros  impleamus.  Ille  autem  implet,  non  qui 
omnibus  caritatis  officiis  solummodo  defungitur,  etiamsi  nullum 
praetermittat,  sed  qui  ex  sincero  amoris  affectu  id  facit.  Potest 
enim  accidere,  ut  quis  exsolvat  quidem  ad  plenum  omnibus  quod 
debet,  quantum  attinet  ad  externa  officia,  interim  tamen  longe 
absit  a  vera  exsolvendi  ratione.  Quosdam  enim  videas ,  qui  valde 
liberales  videri  volunt,  qui  tamen  nihil  largiuntur  quod  non  super¬ 
bia  vultus  aut  etiam  verborum  insolentia  exprobrent.  Atque  huc 
calamitatis  hoc  infelici  saeculo  deventum  est,  ut  nullae  prope 
eleemosynae,  saltem  a  maxima  parte  hominum,  sine  contumelia 
porrigantur.  Quae  pravitas  ne  inter  ethnicos  quidem  tolerabilis 
esse  debuerat.  Nam  a  Christianis  plus  aliquid  etiamnum  requi¬ 
ritur  quam  ut  hilaritatem  in  vultu  prae  se  ferant,  et  verborum 
comitate  amabilia  reddant  sua  officia.  Primum,  ejus  quem  ope 
sua  indigere  conspiciunt  personam  suscipiant  oportet,  ac  fortunae 
perinde  misereantur  ac  si  eam  sentirent  ipsi  ac  sustinerent,  ut 
misericordiae  atque  humanitatis  sensu  ad  ferendas  illi  suppetias, 
non  aliter  quam  sibi,  ferantur.  Qui  sic  animatus  ad  operam  fra- 

tribus  suis  dandam  accedet,  non  modo  nulla  vel  arrogantia  vel 
exprobratione  officia  sua  contaminabit,  sed  nec  fratrem,  cui  bene¬ 
facit,  vel  tanquam  opis  egenum  despiciet,  vel  tanquam  sibi  obli¬ 
gatum  subjugabit.  Non  magis  scilicet  quam  vel  aegro  membro 
insultamus,  cui  refocillando  reliquum  corpus  laborat;  vel  reliquis 
membris  putamus  specialiter  obligatum,  quia  plus  operae  ad  se 
traxerit  quam  rependerit.  Siquidem  officiorum  inter  membra  com¬ 
municatio  nihil  gratuitum  habere  creditur,  sed  potius  solutio  esse 
ejus  quod  naturae  lege  debitum  negare  prodigiosum  esset.  Hac 
quoque  ratione  fiet  ut  ne  liberatum  se  putet,  qui  uno  genere  officii 
defunctus  fuerit;  quemadmodum  vulgo  fieri  solet,  ut  dives,  post¬ 
quam  aliquid  de  suo  erogavit,  alia  onera,  tanquam  nihil  ad  se 
pertinentia,  aliis  deleget.  Sed  ita  potius  secum  quisque  cogitabit, 
se,  quantus  quantus  est,  proximis  debitorem  sui  esse,  nec  alium 
exercendae  erga  ipsos  beneficentiae  statuendum  esse  finem,  nisi 
quum  facultates  deficiunt;  quae,  quam  late  extenduntur,  ad  cari¬ 
tatis  regulam  limitari  debent. 

8.  Praecipuam  abnegationis  nostri  partem,  quam  diximus  in 
Deum  spectare,  iterum  plenius  exsequamur.  Ac  multa  quidem  de 
ea  jam  dicta  sunt,  quae  repetere  supervacuum  foret;  sufficiet  trac¬ 
tare  quatenus  ad  aequanimitatem  tolerantiamque  nos  format.  Prin¬ 
cipio  igitur,  in  quaerenda  vitae  praesentis  vel  commoditate  vel 
tranquillitate,  huc  nos  scriptura  vocat,  ut  Domini  arbitrio  nos  nostra- 
que  omnia  resignantes,  domandos  ac  subjugandos  cordis  nostri  af¬ 
fectus  illi  tradamus.  Ad  opes  honoresque  expetendos,  ad  ambiendam 
potentiam,  ad  cumulandas  divitias ,  ad  eas  omnes  ineptias ,  quae  ad 
magnificentiam  pompamque  facere  videntur,  congerendas,  furiosa  est 
nostra  libido,  infinita  cupiditas.  Rursum  paupertatis,  ignobilitatis, 
humilitatis  mirus  timor,  mirum  odium,  quibus  ad  illa  modis  omni¬ 
bus  amolienda  stimulamur.  Hinc  videre  est  quam  irrequieto  sint 
ingenio,  quot  tentent  artes,  quibus  studiis  se  fatigent,  quicunque 
vitam  proprio  consilio  componunt:  quo  scilicet  adipiscantur,  quae 
vel  ambitionis  vel  avaritiae  fert  affectus,  rursum  quo  pauperiem 
humilitatemque  defugiant.  Piis  ergo  hominibus,  ne  talibus  laqueis 
implicentur,  haec  tenenda  est  via.  Principio  non  aliunde  pro¬ 
sperandi  rationem  vel  appetant,  vel  sperent,  vel  cogitent,  quam 
ex  Domini  benedictione,  ideoque  in  eam  se  tuto  ac  confidenter 
rejiciant  ac  reclinent.  Nam  utcunque  sibi  pulchre  sufficere  videa¬ 
tur  caro,  dum  vel  propria  industria  ad  honores  opesque  conten¬ 
dit,  vel  studio  enititur,  vel  adjuvatur  hominum  gratia,  certum 
est  tamen  omnia  haec  nihil  esse,  neque  aliquid  vel  ingenio  vel 
labore  nos  profecturos,  nisi  quatenus  utrumque  Dominus  prospe¬ 
rabit.  At  e  converso  sola  ipsius  benedictio  etiam  per  omnia  im¬ 
pedimenta  viam  reperit,  ut  nobis  in  laetum  faustumque  exitum 
succedere  omnia  faciat;  deinde,  ut  maxime  sine  ipsa  possimus 
aliquid  gloriae  atque  opulentiae  nobis  comparare  (quemadmodum 
videmus  quotidie  impios  magnis  et  honoribus  et  opibus  cumulari), 
quando  tamen  ne  minimam  quidem  felicitatis  particulam  degustant 

quibus  incumbit  Dei  maledictio,  sine  ipsa  nihil,  nisi  quod  male 
nobis  vertat,  consequemur.  Porro  nequaquam  appetendum  quod 
homines  magis  miseros  facit. 

9.  Ergo  si  omnem  prosperi  successus  atque  optabilis  ratio¬ 

nem  in  sola  Dei  benedictione  credimus  esse  positam ,  qua  absente 
miseriae  nos  omne  genus  et  calamitatis  maneant,  restat  etiam  ut 
ne  propria  vel  ingenii  dexteritate  vel  sedulitate  •  freti ,  nec  homi¬ 
num  favore  subnixi,  vel  inani  fortunae  imaginatione  confisi,  ad 
opes  honoresque  cupide  contendamus,  sed  in  Dominum  semper 
respiciamus,  ut  ejus  auspiciis  ad  quamcunque  ille  providerit  sor¬ 
tem  deducamur.  Ita  primum  fiet  ut  non  per  nefus,  et  dolis  ac 
malis  artibus,  vel  rapacitate,  cum  proximorum  injuria  ruamus  ad 
captandas  opes,  ad  honores  invadendos,  sed  eas  tantum  fortunas 
sequamur,  quae  nos  ab  innocentia  non  abducant.  Quis  enim  spe¬ 
ret  divinae  benedictionis,  inter  fraudes,  rapinas,  aliasque  nequi¬ 
tiae  artes,  auxilium?  Nam  ut  illa  nisi  pure  cogitantem  ac  recte 
agentem  non  sequitur,  ita  eos  omnes  a  quibus  expetitur  ab  ob¬ 
liqua  cogitatione  pravisque  facinoribus  revocat.  Deinde  injectum 
erit  nobis  fraenum,  ne  immodica  ditescendi  cupiditate  ardeamus, 
neve  honoribus  ambitiose  inhiemus.  Qua  enim  fronte  quis  a  Deo 
se  adjutum  iri  confidat,  ad  ea  consequenda  quae  contra  ejus  ver¬ 
bum  desiderat?  Absit  enim  ut  quod  ore  suo  Deus  maledicit,  be¬ 
nedictionis  suae  adjutorio  prosequatur.  Postremo ,  si  pro  voto 
ac  spe  non  succedat,  cohibebimur  tamen  ab  impatientia,  et  qua¬ 
liscunque  nostrae  conditionis  detestatione;  quod  sciemus  id  esse 
murmurare  adversus  Deum,  cujus  arbitrio  divitiae  et  paupertas, 
contemptus  et  honores  dispensantur.  In  summa,  qui  se  eo  quo 
dictum  est  modo  in  Dei  benedictionem  reclinarit,  nec  ea  quae  furiose  j 
expeti  ab  hominibus  solent  malis  artibus  aucupabitur,  quibus  se 
nihil  profecturum  cogitabit,  nec,  si  quid  prospere  acciderit,  sibi 
imputabit,  ac  suae  vel  sedulitati,  vel  industriae,  vel  fortunae,  sed 
Deo  autori  acceptum  foret.  Quod  si  florentibus  aliorum  rebus, 
ipse  parum  promoveat,  imo  etiam  retro  delabatur,  majori  tamen 
aequitate  ac  moderatione  animi  suam  tenuitatem  feret  quam  pro¬ 
fanus  quispiam  mediocrem  successum,  qui  voto  duntaxat  non  re¬ 
spondeat:  habens  scilicet  solatium,  in  quo  tranquillius  acquiescat 
quam  in  summo  vel  opulentiae  vel  potentiae  fastigio ;  quia  ut  sa¬ 
luti  suae  conducit,  ita  res  suas  ordinari  a  Domino  reputat.  Sic 
Davidem  (Psal.  131,  1)  fuisse  affectum  videmus,  qui  dum  sequi¬ 
tur  Deum,  seque  ei  regendum  tradit,  similem  se  testatur  puero  i 

ablactato,  neque  ambulare  in  rebus  altis  vel  mirabilibus  supra  se. 

10,  Neque  in  hac  tantum  parte  constare  piis  animis  debet 
illa  tranquillitas  et  tolerantia,  verum  ad  omnes  etiam  casus,  qui¬ 
bus  obnoxia  est  praesens  vita,  extendatur  necesse  est.  Ergo  nemo 
se  rite  abnegavit,  nisi  qui  se  totum  ita  resignavit  Domino  ut 
omnes  vitae  suae  partes  ejus  arbitrio  gubernari  ferat.  Qui  vero 
sic  animo  compositus  erit,  quidquid  accidat,  nec  miserum  se  re¬ 
putabit,  nec  de  sua  sorte  cum  Dei  invidia  conqueretur.  Quam 

vero  necessaria  sit  haec  affectio,  inde  patebit,  si  consideres  quot 
accidentibus  subjecti  simus.  Alii  atque  alii  morbi  nos  identidem 
infestant;  nunc  saevit  pestilentia,  nunc  belli  calamitatibus  crude¬ 
liter  vexamur;  nunc  gelu  aut  grando,  spe  anni  devorata,  sterili¬ 
tatem  inducit,  quae  nos  ad  penuriam  redigat;  uxor,  parentes,  li¬ 
beri,  propinqui,  morte  abripiuntur;  incendio  absumitur  domus: 
haec  sunt  quorum  eventu  vitae  suae  maledicunt  homines,  suum 
natalem  detestantur,  coelum  et  lucem  exsecrationi  habent,  oblo¬ 
quuntur  Deo,  et  (ut  sunt  facundi  ad  blasphemias)  iniquitatis  eum 
et  saevitiae  accusant.  Fidelem  vero  in  his  quoque  oportet  Dei 
clementiam  et  vere  paternam  indulgentiam  intueri.  Proinde,  sive 
suas  aedes,  sublatis  propinquis,  in  solitudinem  redactas  videat,  ne 
sic  quidem  desinet  benedicere  Domino,  quin  potius  ad  hanc  cogi¬ 
tationem  se  convertet :  gratia  tamen  Domini ,  quae  domum  meam 
inhabitat,  eam  desolatam  non  relinquet.  Sive  adustis  pruina  se¬ 
getibus,  aut  gelu  consumptis,  aut  grandine  proculcatis,  imminere 
famem  videat,  non  tamen  despondebit  animum,  nec  Deo  invidiam 
faciet,  sed  in  hac  fiducia  permanebit  (Psal.  79,  13):  nos  tamen 
in  tutela  Domini  sumus,  et  oves  in  pascuis  ejus  educatae;  ille 
igitur  alimenta  nobis  etiam  in  extrema  sterilitate  suppeditabit. 
Sive  morbo  afflictabitur,  ne  tum  quidem  frangetur  doloris  acerbi¬ 
tate,  ut  ad  impatientiam  prorumpat,  atque  ita  cum  Deo  expostu¬ 
let;  sed  justitiam  ac  lenitatem  in  Dei  ferula  considerando  ad  to¬ 
lerantiam  se  revocabit.  Denique,  quidquid  eveniet,  quia  sciet 
manu  Domini  ordinatum,  placido  gratoque  animo  suscipiet,  ne 
contumaciter  ejus  imperio  resistat,  cujus  in  potestate  se  suaque 
omnia  semel  permisit.  Facessat  imprimis  a  pectore  christiani  ho¬ 
minis  stulta  illa  et  miserrima  ethnicorum  consolatio ,  qui  ut  ani¬ 
mum  contra  res  adversas  confirmarent,  eas  fortunae  imputabant: 
contra  quam  indignari  stultum  esse  judicabant,  quod  a6x.0Tt0Q  es¬ 
set  ac  temeraria,  quae  caecis  oculis  merentes  simul  ac  immeren¬ 
tes  vulneraret.  Haec  enim  e  converso  pietatis  est  regula :  solam 
Dei  manum  utriusque  fortunae  arbitram  esse  et  moderatricem,  ac 
eam  quidem  ipsam  non  ruere  inconsiderato  impetu,  sed  ordinatis¬ 
sima  justitia  nobis  bona  simul  ac  mala  dispensare. 


CAPUT  VIII. 

De  crucis  tolerantia,  quae  pars  est  abnegationis. 

Partes  hujus  Capitis  quatuor:  1)  Crux  quid  sit:  hujus  necessitas  et  digni¬ 
tas,  sect.  1.  et  2.  —  2)  Multiplex  crucis  utilitas  describitur,  sect.  3  —  6.  — 
3)  Crucis  species  omnium  aliarum  praestantissima,  quae  tamen  omnem  doloris 
sensum  minime  tollit,  sect.  7.  et  8.  —  4)  Conflictus  sub  cruce  descriptio,  et  ad 
Christi  exemplum  verae  patientiae  (a  philosophis  distinctae)  effigies,  sect.  9 — 11. 

1.  Quin  altius  etiamnum  conscendere  piam  mentem  decet, 
nempe  quo  discipulos  suos  vocat  Christus,  ut  suam  unusquisque 

crucem  tollat  (Matth.  16,  24).  Quoscunque  enim  Dominus  coop¬ 
tavit,  ac  suorum  consortio  dignatus  est,  ii  se  ad  duram,  laborio¬ 
sam,  inquietam,  plurimisque  ac  variis  malorum  generibus  refertam 
vitam  praeparare  debent.  Sic  est  coelestis  patris  voluntas,  ut  cer¬ 
tum  de  suis  experimentum  capiat,  eos  talem  in  modum  exercere. 
A  Christo  primogenito  suo  exorsus,  erga  filios  omnes  suos  hunc 
ordinem  prosequitur.  Nam  quum  esset  ille  filius  prae  aliis  dilec¬ 
tus,  et  in  quo  patris  animus  acquiescebat,  videmus  tamen  quam 
non  indulgenter  ac  molliter  habitus  fuerit :  ut  vere  dici  queat,  non 
modo  perpetua  cruce  exercitatum  fuisse,  quamdiu  terram  incoluit, 
sed  totam  ejus  vitam  nihil  aliud  fuisse  quam  perpetuae  crucis  spe¬ 
ciem.  Causam  apostolus  assignat  (Hebr.  5,  8),  quod  obedientiam 
discere  oportuerit  ex  iis  quae  passus  est.  Cur  nos  ergo  ab  ea 
conditione  eximamus,  quam  subire  Christum  caput  nostrum  opor¬ 
tuit;  praesertim  quum  nostra  causa  subierit,  ut  nobis  in  se  ipso 
patientiae  exemplar  exhiberet?  Qnamobrem  apostolus  omnibus  filiis 
Dei  hunc  esse  destinatum  finem  docet  (Pom.  8,  29),  ut  conformes 
ejus  fiant.  IJnde  etiam  insignis  consolatio  ad  nos  redit,  in  rebus 
duris  atque  asperis,  quae  adversae  malaeque  existimantur,  nos 
Christi  passionibus  communicare;  ut  quemadmodum  ille  a  malorum 
omnium  labyrintho  in  gloriam  coelestem  ingressus  est,  ita  in  ean¬ 
dem  per  varias  tribulationes  deducamur.  Sic  enim  loquitur  alibi 
Paulus  ipse  (Phil.  3,  10):  quod  dum  communionem  discimus  af¬ 
flictionum  ejus,  simul  apprehendimus  potentiam  resurrectionis;  ac 
dum  conformes  reddimur  morti  ejus,  ita  praeparamur  ad  glorio¬ 
sae  resurrectionis  consortium.  Quantum  hoc  valere  potest  ad  le¬ 
niendam  omnem  crucis  acerbitatem,  quod  quo  magis  rebus  adver¬ 
sis  afflictamur,  eo  certius  confirmatur  nostra  cum  Christo  societas? 
cujus  communione  passiones  ipsae  non  modo  benedictae  nobis  fiunt, 
sed  ad  promovendam  quoque  nostram  salutem  multum  afferunt 
adjumenti. 

2.  Adde  quod  Dominus  noster  crucem  ferendam  suscipere 
nihil  necesse  habuit  nisi  ad  testandam  approbandamque  patri  suam 
obedientiam;  nobis  vero  multis  rationibus  necesse  est  sub  assidua 
cruce  vitam  degere.  Primum  (ut  natura  nimium  propensi  sumus 
ad  omnia  carni  nostrae  tribuenda)  nisi  nobis  imbecillitas  nostra 
velut  oculo  demonstrata  fuerit,  facile  virtutem  nostram  supra  ju¬ 
stum  modum  aestimamus,  nec  dubitamus,  quidquid  eveniat,  contra 
omnes  difficultates  infractam  fore  et  invictam.  Unde  in  stolidam 
et  inanem  carnis  confidentiam  evehimur;  qua  freti  contumaciter 
deinde  superbimus  in  Deum  ipsum,  perinde  ac  si  propriae  nobis 
facultates  citra  ejus  gratiam  sufficerent.  Hanc  arrogantiam  melius 
retundere  non  potest  quam  dum  experimento  nobis  comprobat 
quanta  non  modo  imbecillitate,  sed  etiam  fragilitate  laboremus. 
Ergo  vel  ignominia,  vel  paupertate,  vel  orbitate,  vel  morbo,  vel 
aliis  calamitatibus  nos  affligit,  quibus  sustinendis  longe  impares, 
quantum  ad  nos  attinet,  mox  succumbimus.  Sic  humilitati  disci¬ 
mus  invocare  ejus  virtutem,  quae  sola  sub  pondere  afflictionum 

consistere  nos  facit..  Quin  etiam  sanctissimi,  utcunque  Dei  gratia 
non  propriis  viribus  stare  se  noverint,  de  sua  tamen  fortitudine 
et  constantia  plus  justo  securi  sunt,  nisi  eos  crucis  probatione  in 
penitiorem  sui  notitiam  adducat.  Haec  socordia  Davidi  (Psal.  30, 
7)  quoque  obrepsit:  ego  dixi  in  quiete  mea,  non  movebor  per¬ 
petuo.  Jehova,  stabilieras  in  beneplacito  tuo  monti  meo  robur, 
abscondisti  faciem  tuam;  fui  perculsus.  Fatetur  enim  torpore  in 
rebus  prosperis  obstupefactos  fuisse  suos  sensus,  ut  posthabita  Dei 
gratia,  a  qua  pendere  debuerat,  sibi  innixus  fuerit  ut  perpetuita¬ 
tem  sibi  promitteret.  Si  hoc  tanto  prophetae  accidit,  quis  nostrum 
non  timeat  ut  caveat?  Quod  ergo,  rebus  tranquillis,  majoris  con¬ 
stantiae  et  patientiae  opinione  sibi  blandiebantur,  rebus  asperatis 
humiliati,  hypocrisin  fuisse  discunt.  Talibus,  inquam,  documentis 
admoniti  suorum  morborum  fideles,  proficiunt  ad  humilitatem;  ut 
prava  carnis  confidentia  exuti  ad  Dei  gratiam  se  conferant.  Porro 
ubi  se  contulerunt,  divinae  virtutis  praesentiam,  in  qua  satis  su- 
perque  praesidii  inest,  experiuntur. 

3.  Atque  id  est  quod  Paulus  docet,  tribulationibus  generari 
patientiam ,  patientia  probationem  (Rom.  5 ,  3).  Nam  quod  Deus 
promisit  fidelibus  se  adfuturum  in  tribulationibus,  id  verum  esse 
sentiunt  dum  patienter  subsistunt,  ejus  manu  suffulti;  quod  suis 
viribus  nequaquam  possent.  Patientia  igitur  experimentum  affert 
sanctis,  quod  Deus,  quam  pollicitus  est  opem,  re  ipsa  dum  opus 
est  exhibeat.  Inde  spes  quoque  eorum  confirmatur:  quando  in¬ 
gratitudinis  nimiae  foret,  non  exspectare  in  posterum  quam  con¬ 
stantem  ac  firmam  experti  sint  Dei  veritatem.  Videmus  jam  quot 
uno  contextu  bona  ex  cruce  nascantur.  Illam  enim  quam  falso 
de  propria  virtute  praesumimus  opinionem  evertens ,  nostramque 
hypocrisin,  quae  delicias  nobis  facit,  detegens,  perniciosam  carnis 
confidentiam  excutit.  Sic  humiliatos  in  Deum  unum  reclinare  do¬ 
cet;  quo  fit  ut  non  opprimamur,  nec  succumbamus.  Victoriam 
autem  spes  sequitur :  quatenus  scilicet  Dominus ,  quod  promisit 
praestando ,  suam  in  futurum  veritatem  stabilit.  Sane  ut  solae 
sint  istae  rationes,  apparet  quam  necessaria  nobis  sit  crucis  exer¬ 
citatio.  Neque  enim  parvi  momenti  est  caecum  tui  amorem  ab¬ 
stergi,  ut  imbecillitatis  tuae  conscius  probe  fias;  imbecillitatis  pro¬ 
priae  sensu  affici,  ut  diffidere  tibi  discas;  diffidere  tibi,  ut  fidu¬ 
ciam  in  Deum  transferas;  cordis  fiducia  in  Deum  recumbere,  ut 
ipsius  auxilio  fretus  ad  ultimum  invictus  perseveres;  consistere 
ipsius  gratia,  ut  veracem  esse  in  suis  promissis  intelligas;  certi¬ 
tudinem  promissionum  ejus  habere  compertam,  ut  spes  tua  inde 
roboretur. 

4.  Alium  quoque  finem  habet  Dominus  affligendi  suos,  ut 
ipsorum  patientiam  exploret,  et  ad  obedientiam  eos  erudiat.  Non 
equidem  quod  possint  illi  obedientiam  praestare,  nisi  quam  ipse 
dederit;  sed  ita  placet  ei  praeclaris  documentis  testatas  facere  ac 
illustres  quas  in  sanctos  contulit  gratias,  ne  intus  otiosae  lateant. 
Ergo  tolerandi  virtutem  ac  constantiam ,  qua  servos  suos  instruxit, 

in  apertum  proferendo ,  dicitur  eorum  patientiam  explorare.  Unde 
illae  sunt  loquutiones,  quod  tentaverit  Deus  Abraham,  et  pieta¬ 
tem  ejus  compertam  habuerit  ex  eo  quod  non  detrectasset  pro¬ 
prium  filium  et  unicum  immolare  (Gen.  22,  1.  12).  Quare  Pe¬ 
trus  (1  Petr.  1 ,  7)  non  secus  fidem  nostram  tribulationibus  docet 
probari,  quam  aurum  in  fornace  igni  examinatur.  Quis  autem 
non  expedire  dicat  ut  praestantissimum  patientiae  donum,  quod  a 
Deo  suo  fidelis  accepit,  in  usum  producatur,  ut  certum  manife- 
stumque  fiat?  Neque  enim  aliter  unquam  homines  ipsum  pro 
merito  aestimabunt.  Quod  si  Deus  ipse ,  ne  in  obscuro  lateant, 
imo  inutiles  jaceant  ac  depereant  quas  fidelibus  suis  virtutes  con¬ 
tulit,  jure  facit,  dum  illis  excitandis  materiam  suppeditat,  opti¬ 
mam  rationem  habent  sanctorum  afflictiones,  sine  quibus  nulla 
foret  eorum  patientia.  Ad  obediendum  quoque  erudiri  cruce  dico; 
quia  sic  non  ad  proprium  votum,  sed  Dei  arbitrium  vivere  do¬ 
centur.  Sane,  si  omnia  illis  ex  sententia  fluerent,  nescirent  quid  | 
esset  Deum  sequi.  Atque  illud  Seneca  *■)  commemorat  fuisse  ve¬ 
tus  proverbium,  quum  ad  res  adversas  tolerandas  quempiam  hor¬ 
tarentur:  Deum  sequere.  Quo  scilicet  innuebant,  tum  vere  de¬ 
mum  jugum  Dei  subire  hominem,  quum  ejus  ferulae  manum  ac 
tergum  praeberet.  Quod  si  aequissimum  est  ut  coelesti  patri  nos 
per  omnia  obsequentes  esse  approbemus,  non  est  certe  detrectan¬ 
dum  ut  ad  reddendam  sibi  obedientiam  modis  omnibus  nos  as¬ 
suefaciat. 

5.  Necdum  tamen  perspicimus  quam  necessaria  sit  nobis  ist-  1 
haec  obedientia,  nisi  simul  reputamus  quanta  sit  ad  excutiendum 
Dei  jugum  carnis  nostrae  lascivia,  simul  atque  mollius  aliquantis¬ 
per  atque  indulgentius  habita  est.  Idem  enim  prorsus  accidit  illi 
quod  equis  refractariis,  qui  si  aliquot  dies  otiosi  saginantur,  prae 
ferocitate  domari  postea  nequeunt,  nec  sessorem  recognoscunt, 
cujus  imperio  utcunque  antea  obtemperabant.  Atque  omnino  illud 
in  nobis  perpetuum  est  quod  fuisse  in  populo  israelitico  conque¬ 
ritur  Deus  (Deut.  32,  15),  ut  pinguefacti  et  adipe  obducti  recal¬ 
citremus  adversus  eum  qui  nos  aluit  et  enutrivit.  Debebat  qui¬ 
dem  nos  Dei  beneficentia  ad  reputandam  ac  deamandam  ejus  bo¬ 
nitatem  allicere;  sed  quando  ea  est  nostra  malignitas  ut  perpetuo 
ejus  indulgentia  potius  corrumpamur ,  plusquam  necessarium  est 
nos  aliqua  disciplina  contineri,  ne  in  talem  petulantiam  exsulte¬ 
mus.  Sic,  ne  immodica  opum  abundantia  ferociamus,  ne  honori¬ 
bus  elati  superbiamus,  ne  inflati  reliquis  vel  animae  vel  corporis 
vel  fortunae  bonis  insolescamus,  Dominus  ipse,  prout  providet 
expedire,  occurrit,  et  carnis  nostrae  ferociam  crucis  remedio  subi¬ 
git  ac  refraenat.  Idque  variis  modis,  quantum  scilicet  unicuique 
salubre  est.  Neque  enim  aut  iisdem  morbis  peraeque  graviter 
laboramus  omnes,  aut  perinde  difficili  curatione  indigemus.  Inde 
videre  est  ut  alii  alio  crucis  genere  exerceantur.  Quum  autem 

I  alios  lenius  tractet,  .  alios  asperioribus  remediis  purget  coelestis 
medicus,  dum  vult  omnium  sanitati  consulere,  neminem  tamen 
immunem  ac  intactum  praetermittit;  quia  omnes  ad  unum  noyit 
esse  morbidos. 

6.  Adde  quod  non  modo  infirmitatem  nostram  praevenire, 

|  ged  praeterita  etiam  delicta  saepe  corrigere  necesse  habet  clemen- 
tissimus  pater,  ut  nos  in  legitima  erga  se  obedientia  contineat. 
Proinde  quoties  affligimur,  subire  protinus  in  mentem  debet  an- 

Iteactae  vitae  recordatio.  Ita  procul  dubio  reperiemus,  nos  admi¬ 
sisse  quod  dignum  ejusmodi  castigatione  esset.  Neque  tamen  a 
peccati  agnitione  praecipue  sumenda  est  ad  patientiam  exhortatio. 
f.  Nam  scriptura  meliorem  longe  considerationem  suppeditat,  quum 
j  dicit  rebus  adversis  nos  a  Domino  corripi,  ne  cum  hoc  mundo 
j  damnemur  (1  Cor.  11  ,  32).  Ergo  in  ipsa  quoque  tribulationum 
I  acerbitate  patris  nostri  clementiam  erga  nos  ac  benignitatem  re¬ 
cognoscere  convenit,  quando  ne  tum  quidem  desinit  salutem  nostram 
promovere.  Affligit  enim  non  ut  perdat  vel  perimat,  sed  potius 
ut  a  mundi  damnatione  liberet.  Ea  cogitatio  nos  deducet  ad  id 
quod  alibi  docet  scriptura  (Prov.  3,  11):  fili  mi,  ne  respuas  cor¬ 
rectionem  Domini,  neque  afficiaris  taedio  quum  ab  eo  argueris; 
quem  enim  diligit  Deus,  corripit,  et  eum  velut  pater  filium  am¬ 
plectitur.  Ubi  ferulam  patris  agnoscimus,  an  nostrum  non  est 
obedientes  potius  docilesque  filios  exhibere,  quam  contumacia 
desperatos  homines  imitari,  qui  maleficiis  induruerunt?  Perdit 
nos  Deus  nisi  a  se  delapsos  correptione  revocat.  Ut  recte  ille 
dicat  (Hebr.  12,  8),  nos  spurios  esse,  non  filios,  si  extra  disci¬ 
plinam  sumus.  Perversissimi  ergo  sumus  si  ipsum  ferre  non  pos¬ 
sumus  dum  suam  nobis  benevolentiam  et  quam  habet  de  salute 
nostra  curam  declarat.  Hoc  inter  incredulos  et  fideles  interesse 
docet  scriptura,  quod  illi,  velut  inveteratae  recoctaeque  nequitiae 
mancipia,  flagellis  deteriores  modo  ac  obstinatiores  fiunt;  hi,  ceu 
filii  ingenuitate  praediti,  ad  poenitentiam  proficiunt.  Eligendum 
nunc  utro  in  numero  esse  malis.  Sed  quoniam  de  hac  re  alibi 
dictum  est,  contentus  breviter  attigisse,  finem  faciam. 

7.  Porro  singularis  illa  est  consolatio,  ubi  pro  justitia  per- 
sequutionem  patimur.  Succurrere  enim  tum  debet  quanto  nos  ho¬ 
nore  dignetur  Deus,  quod  ita  nos  peculiari  militiae  suae  nota  in¬ 
signit.  Persequutionem  pati  pro  justitia  dico,  non  tantum  qui 
pro  evangelii  defensione,  sed  qui  pro  quolibet  justitiae  patrocinio 
laborant.  Sive  ergo  in  asserenda  adversus  satanae  mendacia  Dei 
veritate,  sive  in  suscipienda  bonorum  atque  innocentium  contra 
improborum  injurias  tutela,  necesse  est  incurrere  in  mundi  offen¬ 
siones  et  odia,  unde  aut  vitae  nostrae,  aut  fortunis,  aut  honori 
periculum  immineat,  ne  grave  sit  nobis  aut  molestum  eatenus  im¬ 
pendere  nos  Deo,  aut  ne  miseros  in  iis  nos  putemus,  in  quibus 
ipse  suo  ore  nos  beatos  pronuntiavit  (Matth.  5,  10).  Paupertas 
quidem,  si  in  se  ipsa  aestimetur,  miseria  est;  similiter  exsilium, 
contemptus,  carcer,  ignominia;  mors  denique  ipsa  extremum  est 

omnium  calamitatum.  Yerum  ubi  aspirat  favor  Dei  nostri,  nihil 
est  istorum  quod  non  in  felicitatem  nobis  cedat.  Contenti  ergo 
potius  simus  Christi  testimonio  quam  falsa  carnis  aestimatione. 

Ita  fiet  ut  apostolorum  exemplo  gaudeamus  (Act.  5,  41),  quoties 
nos  reputabit  dignos  qui  pro  suo  nomine  contumeliam  patiamur. 
Quid  enim?  si  innocentes  ac  nobis  bene  conscii  impiorum  scelere 
exuimur  facultatibus,  ad  inopiam  quidem  redigimur  apud  homines; 
sed  verae  apud  Deum  in  coelis  divitiae  ita  nobis  accrescunt;  si  1 
penatibus  nostris  extrudimur,  eo  interius  recipimur  in  Dei  fami¬ 
liam;  si  vexamur  et  contemnimur,  eo  firmiores  agimus  in  Christo 
radices ;  si  probris  ac  ignominia  notamur,  eo  ampliore  loco  sumus 
in  regno  Dei;  si  trucidamur,  ita  nobis  ingressus  patefit  ad  bea¬ 
tam  vitam.  Pudeat  nos  minoris  aestimare,  quibus  tantum  pretium 
Dominus  statuit,  quam  umbratiles  et  evanidas  vitae  praesentis 
illecebras. 

8.  Quum  ergo  his  et  similibus  monitis  abunde  soletur  scrip¬ 
tura  quas  pro  justitiae  defensione  sustinemus  vel  ignominias  vel 
calamitates,  nimis  ingrati  sumus  nisi  libenter  atque  hilariter  eas 
e  manu  Domini  suscipimus.  Praesertim  quum  sit  haec  crucis  spe¬ 
cies  fidelium  maxime  propria,  qua  vult  Christus  in  nobis  glorifi¬ 
cari,  quemadmodum  et  Petrus  docet  (1  Petr.  4,  11).  Quia  vero 
ingenuis  naturis  acerbius  est  contumeliam  quam  centum  mortes 
pati,  nominatim  admonet  Paulus  non  modo  persequutiones  nos 
manere,  sed  etiam  probra,  quia  speramus  in  Deum  vivum  (1  Tim. 

4,  10).  Sicut  alibi  suo  exemplo  ambulare  nos  jubet  per  infamiam 
et  bonam  famam  (2  Cor.  6,  8).  Neque  vero  ea  requiritur  a  no¬ 
bis  hilaritas ,  quae  omnem  acerbitatis  dolorisque  sensum  tollat. 
Alio  qui  nulla  in  cruce  esset  sanctorum  patientia,  nisi  et  dolore  j 
torquerentur  et  angerentur  molestia.  Si  nulla  esset  in  egestate 
asperitas,  nullus  in  morbis  cruciatus,  nulla  in  ignominia  punctio, 
nullus  in  morte  horror,  cujus  foret  vel  fortitudinis  vel  modera¬ 
tionis,  ea  susque  deque  habere?  At  quum  unumquodque  ipsorum 
ingenita  sibi  amaritudine  nostros  omnium  animos  naturaliter  mor¬ 
deat,  in  eo  se  profert  fidelis  hominis  fortitudo,  si  ejusmodi  ama¬ 
ritudinis  sensu  tentatus ,  utcunque  graviter  laboret,  fortiter  tamen 
obsistendo  eluctatur.  In  eo  se  exserit  patientia,  si  acriter  exsti¬ 
mulatus  timore  tamen  Dei  refraenatur ,  ne  in  aliquam  intemperiem 
erumpat;  in  eo  elucet  alacritas,  si  tristitia  et  moerore  vulneratus 

in  spirituali  Dei  consolatione  acquiescit. 

9.  Hunc  conflictum,  quem  adversus  naturalem  doloris  sen¬ 
sum  sustinent  fideles,  dum  patientiae  ac  moderationi  student,  ele¬ 
ganter  descripsit  Paulus  his  verbis  (2  Cor.  4,  8):  in  omnibus  pre¬ 
mimur,  at  non  anxii  reddimur;  laboramus,  at  non  destituimur; 
persequutionem  patimur,  at  in  ea  non  deserimur;  dejicimur,  at 
non  perimus.  Yides  ut  patienter  ferre  crucem  non  sit  prorsus 
obstupescere  et  omni  doloris  sensu  privari,  quemadmodum  Stoici 
magnanimum  hominem  stulte  olim  descripserunt,  qui  exuta  hu¬ 
manitate,  rebus  adversis  perinde  ac  prosperis,  tristibus  perinde 

ac  laetis  afficeretur;  imo  qui  instar  lapidis  nulla  re  afficeretur. 
Et  quid  ista  sublimi  sapientia  profecerunt?  nempe  simulacrum  pa¬ 
tientiae  depinxerunt,  quod  neque  repertum  est  unquam  inter  ho¬ 
mines,  neque  exstare  potest.  Quin  potius,  dum  nimis  exactam 
ac  praecisam  patientiam  habere  yolunt,  ejus  vim  sustulerunt  e 
vita  humana.  Nunc  quoque  sunt  inter  Christianos  novi  Stoici, 
quibus  non  modo  gemere  ac  flere,  sed  tristari  quoque  et  sollici¬ 
tum  esse  vitiosum  est.  Atque  haec  quidem  paradoxa  fere  ab  otio¬ 
sis  hominibus  procedunt,  qui  speculando  magis  quam  agendo  se 
exercentes  nihil  quam  talia  paradoxa  parere  nobis  queunt.  At 
nihil  nobis  cum  ferrea  ista  philosophia,  quam  magister  ac  do¬ 
minus  noster  non  verbo  tantum,  sed  exemplo  etiam  suo  dam¬ 
navit.  Nam  et  suis  et  aliorum  malis  ingemuit  et  illacrymavit, 
nec  aliter  discipulos  suos  instituit.  Mundus,  inquit,  gaudebit; 
vos  autem  lugebitis  ac  flebitis  (Joann.  16,  20).  Ac,  ne  quis  vitio 
id  verteret,  proposito  edicto  beatos  pronuntiavit  qui  lugent  (Matth. 
5,  4).  Nec  mirum.  Nam  si  improbantur  omnes  lacrymae,  quid 
de  Domino  ipso  judicabimus,  cujus  e  corpore  sanguineae  lacrymae 
distillarunt  (Luc.  22,  44)?  Si  quaelibet  formido  infidelitatis  no¬ 
tatur,  quo  loco  habebimus  horrorem  illum  quo  non  leviter  con¬ 
sternatum  fuisse  legimus?  si  omnis  tristitia  displicet,  quomodo 
placebit  quod  animam  suam  fatetur  esse  tristem  usque  ad  mortem 
(Matth.  26,  38)? 

10.  Haec  eo  dicere  volui  ut  pios  animos  a  desperatione  re¬ 
vocarem,  ne  studio  patientiae  ideo  protinus  renuntient,  quod  na¬ 
turalem  doloris  affectum  exuere  non  possunt.  Quod  necesse  est 
evenire  iis  qui  ex  patientia  stuporem,  ex  homine  forti  et  con¬ 
stanti  stipitem  faciunt.  Sanctis  enim  tolerantiae  laudem  defert 
scriptura,  dum  ita  malorum  duritia  afflictantur  ut  non  frangantur 
nec  concidant;  ita  amaritudine  punguntur,  ut  simul  perfundantur 
spirituali  gaudio;  ita  premuntur  anxietate,  ut  Dei  consolatione  ex¬ 
hilarati  respirent.  Interim  versatur  in  eorum  cordibus  illa  repug¬ 
nantia,  quod  naturae  sensus,  quae  sibi  sentit  adversa,  refugit  at¬ 
que  horret;  pietatis  autem  affectus  ad  obedientiam  divinae  volun¬ 
tatis  etiam  per  has  difficultates  contendit.  Hanc  repugnantiam 
expressit  Dominus  quum  ita  loqueretur  Petro  (Joann.  21,  18): 
quum  esses  junior,  cingebas  te  et  ambulabas  quo  libebat;  quum 
autem  senueris,  praecinget  te  alius,  et  ducet  quo  non  voles.  Non 
est  sane  verisimile,  Petrum,  quum  necesse  esset  glorificare  Deum 
per  mortem,  invitum  ac  restitantem  eo  tractum  esse;  alioqui  pa¬ 
rum  haberet  laudis  ejus  martyrium.  Verum  utcunque  cordis  summa 
alacritate  divinae  ordinationi  pareret,  quia  tamen  humanitatem  non 
exuerat,  duplici  voluntate  distringebatur.  Nam  dum  cruentam  il¬ 
lam  mortem  quam  erat  obiturus,  per  se  reputabat,  ejus  horrore 
perculsus,  libenter  effugisset.  Bursum  dum  succurrebat  Dei  im¬ 
perio  se  ad  eam  vocari,  evicto  ac  proculcato  timore,  libenter  at¬ 
que  adeo  hilariter  eam  subibat.  Hoc  ergo  studendum  est,  si 
Christi  discipuli  esse  volumus ,  ut  tanta  Dei  observantia  atque  ob- 

edientia  imbuantur  animi  nostri,  quae  contrarias  omnes  affectiones 
domare  ac  subjugare  ejus  ordinationi  queat.  Ita  fiet  ut,  quocun¬ 
que  vexemur  crucis  genere,  in  summis  etiam  animi  angustiis  pa¬ 
tientiam  constanter  retineamus.  Ees  enim  ipsae  adversae  habe¬ 
bunt  suam  asperitatem  qua  mordeamur.  Sic  morbo  afflicti  et  in¬ 
gemiscemus,  et  inquietabimur  et  sanitatem  expetemus;  sic  egestate 
pressi,  sollicitudinis  et  tristitiae  aculeis  perstringemur;  sic  igno¬ 
miniae,  contemptus,  injuriae  dolore  feriemur;  sic  in  funeribus 
nostrorum  debitas  naturae  lacrymas  exsolvemus.  Sed  haec  sem- 
per  erit  clausula:  atqui  Dominus  ita  voluit,  ergo  ejus  voluntatem 
sequamur.  Imo  inter  ipsas  doloris  punctiones,  inter  gemitus  et 
lacrymas,  necesse  est  interveniat  haec  cogitatio,  quae  animum  ad 
ea  ipsa  quorum  causa  sic  afficitur,  alacriter  ferenda  inclinet. 

11.  Quoniam  autem  praecipuam  crucis  tolerandae  rationem 
a  divinae  voluntatis  consideratione  sumpsimus,  paucis  definiendum 
est  quid  inter  philosophicam  ac  Christianam  patientiam  intersit. 
Equidem  paucissimi  ex  philosophis  eo  rationis  conscenderunt  ut 
manu  Dei  nos  exerceri  per  afflictiones  intelligerent ,  et  Deo  hac 
in  parte  obtemperandum  censerent.  Sed  illi  quoque  ipsi  non 
aliam  afferunt  rationem,  nisi  quia  ita  necesse  sit.  Quid  autem 
istud  est  dicere  nisi  cedendum  esse  Deo,  quia  frustra  contendas 
obluctari?  Nam  si  Deo  tantum  paremus  quia  necesse  est,  si  eva¬ 
dere  liceat,  parere  desinemus.  Scriptura  autem  longe  aliud  in 
voluntate  Dei  considerare  jubet,  nempe  justitiam  primum  et  aequi¬ 
tatem,  deinde  salutis  nostrae  curam.  Hujusmodi  ergo  ad  patien¬ 
tiam  sunt  Christianae  exhortationes.  Sive  paupertas,  sive  exsilium, 
sive  carcer,  sive  contumelia,  sive  morbus,  sive  orbitas,  seu  quid 
aliud  simile  nos  cruciat,  cogitandum  nihil  istorum  accidere  nisi 
nutu  ac  providentia  Dei;  porro  ipsum  nihil  nisi  justissimo  ordine 
agere.  Quid  enim  ?  Annon  innumera  ac  quotidiana  nostra  delicta 
promerentur  severius  ac  gravioribus  ferulis  castigari,  quam  quae 
nobis  ab  ejus  clementia  infliguntur?  Annon  aequissimum  est  car¬ 
nem  nostram  domari,  et  veluti  jugo  assuefieri,  ne  libidinose  pro 
suo  ingenio  ferociat?  Annon  digna  est  justitia  et  veritas  Dei  cu¬ 
jus  causa  laboremus?  Quod  si  indubia  Dei  aequitas  in  afflictioni¬ 
bus  apparet,  non  possumus  sine  iniquitate  vel  obmurmurare  vel 
obluctari.  Non  audimus  jam  illam  frigidam  cantionem:  cedendum 
quia  necesse  est;  sed  vividam  ac  plenam  efficaciae  praeceptionem: 
obtemperandum ,  quia  resistere  nefas  est ;  patienter  ferendum,  quo¬ 
niam  impatientia  sit  adversus  Dei  justitiam  contumacia.  Jam  vero 
quia  illud  demum  amabile  nobis  est  quod  saluti  ac  bono  esse  no¬ 
bis  agnoscimus,  hac  etiam  parte  consolatur  nos  optimus  pater, 
dum  asserit,  se  eo  ipso  quod  nos  cruce  affligit,  saluti  nostrae 
consulere.  Quod  si  salutares  nobis  tribulationes  esse  constat,  cur 
non  grato  placidoque  animo  eas  susciperemus  ?  Quare  eas  patien¬ 
ter  ferendo  non  succumbimus  necessitati,  sed  bono  nostro  acquies¬ 
cimus.  Istae,  inquam,  cogitationes  faciunt,  ut  quantum  animi 
nostri  contrahuntur  in  cruce,  naturali  acerbitatis  sensu,  tantum 

spirituali  laetitia  diffundantur.  Unde  et  gratiarum  actio  sequitur, 
p  quae  nulla  sine  gaudio  esse  potest.  Quod  si  laus  Domini,  et  gra¬ 
tiarum  actio  non  nisi  ab  hilari  laetoque  pectore  emanare  potest, 
nihil  autem  est  quod  eam  interpellare  in  nobis  debeat,  hinc  ap¬ 
paret  quam  necessarium  sit,  crucis  amaritudinem  spirituali  gaudio 
\  temperari. 

CAPUT  IX. 

De  meditatione  futurae  vitae. 

Partes  Capitis  tres:  1)  Praecipua  crucis  utilitas  ea  est,  quod  nos  variis 
modis  tum  ad  praesentis  vitae  contemptum  assuefacit ,  tum  ad  futurae  medita¬ 
tionem  excitat,  sect.  1.  et  2.  —  2)  Necesse  est,  nos  ita  vi  abstrahi  ex  prae¬ 
senti  vita ,  ut  illam  neque  fugiamus ,  neque  odio  prosequamur :  sed  futurae  de¬ 
siderio  praesentem  alacriter  in  morte  deseramus ,  cum  bona  summi  nostri  Im¬ 
peratoris  venia,  sect.  3.  et  4.  —  3)  Infirmitatis  nostrae  mortem  formidantis 
descriptio ,  correctio ,  et  tuta  remedia ,  sect.  5.  et  6. 

1.  Quocunque  autem  tribulationis  genere  premamur,  respi¬ 
ciendus  semper  est  hic  finis,  ut  assuescamus  ad  praesentis  vitae 
contemptum,  indeque  ad  futurae  meditationem  excitemur.  Quo¬ 
niam  enim  optime  novit  Deus  quantopere  in  belluinum  mundi 
hujus  amorem  simus  natura  inclinati,  aptissimam  rationem  adhi¬ 
bet  ad  nos  retrahendos  et  torporem  excutiendum,  ne  nimis  tena¬ 
citer  in  eo  amore  inhaerescamus.  ISTemo  quidem  est  nostrum,  qui 
non  videri  cupiat  ad  coelestem  immortalitatem  toto  vitae  curriculo 
aspirare  et  eniti.  Pudet  enim  nos  nulla  re  antecellere  brutas  pe¬ 
cudes :  quarum  conditio  nihilo  nostra  inferior  futura  esset,  nisi 
spes  aeternitatis  post  mortem  nobis  supersit.  Verum  si  consilia, 
studia,  facta  cujusque  examines,  nihil  aliud  illic  videbis  quam 
terram.  Inde  autem  stupiditas,  quod  mens  nostra  fulgore  inani 
opum,  potentiae,  honorum,  perstricta  hebetatur,  ne  longius  cer¬ 
nat.  Cor  etiam  avaritia,  ambitione,  libidine  occupatum  degrava¬ 
tur,  ne  altius  assurgat.  Denique  tota  anima  carnis  illecebris  ir¬ 
retita,  felicitatem  in  terra  suam  quaerit.  Huic  malo  ut  occurrat 
Dominus,  assiduis  miseriarum  documentis  suos  de  praesentis  vitae 
vanitate  edocet.  Ergo ,  ne  altam  sibi  et  securam  pacem  in  ea 
promittant,  vel  bellis,  vel  tumultibus,  vel  latrociniis,  vel  aliis  in¬ 
juriis  inquietari  saepe  infestari  que  permittit.  Ne  aviditate  nimia 
fluxis  et  caducis  divitiis  inhient,  aut  in  iis  quas  possident  acquies¬ 
cant,  nunc  exsilio,  nunc  sterilitate  terrae,  nunc  incendio,  nunc 
aliis  modis  ad  inopiam  eos  redigit,  aut  certe  in  mediocritate  con¬ 
tinet.  Ne  nimium  placide  in  bonis  conjugii  delicientur,  aut  uxo¬ 
rum  improbitate  vexari  facit,  aut  mala  progenie  ipsos  humiliat, 
aut  orbitate  affligit.  Quod  si  in  his  omnibus  indulgentior  illis 
est,  ne  tamen  vel  stulta  gloria  intumescant,  vel  confidentia  ex¬ 
sultent,  morbis  et  periculis  ob  oculos  illis  ponit  quam  instabilia 

sint  ac  evanida  quaecunque  mortalitati  obnoxia  sunt  bona.  Tum 
ergo  demum  rite  proficimus  crucis  disciplina,  ubi  discimus  hanc 
vitam,  quum  in  se  aestimatur,  inquietam,  turbulentam,  innumeris 
modis  miseram,  nulla  ex  parte  plane  beatam  esse;  omnia  quae 
aestimantur  ejus  bona,  incerta,  fluida,  vana,  multisque  admixtis 
malis  vitiata  esse;  atque  ex  eo  simul  constituimus,  nihil  hic  quae¬ 
rendum  aut  sperandum  quam  certamen;  attollendos  in  coelum  ocu¬ 
los,  ubi  de  corona  cogitamus.  Sic  enim  habendum  est,  nunquam 
serio  ad  futurae  vitae  desiderium  ac  meditationem  erigi  animum, 
nisi  praesentis  contemptu  ante  imbutus  fuerit. 

2.  Siquidem  inter  ista  duo  nihil  medium  est:  aut  vilescat 
nobis  terra  oportet,  aut  intemperato  amore  sui  vinctos  nos  deti¬ 
neat.  Proinde,  si  qua  aeternitatis  cura  est,  huc  diligenter  in¬ 
cumbendum  ut  malis  istis  compedibus  nos  explicemus.  Porro, 
quoniam  plurimas  blanditias  habet  praesens  vita  quibus  nos  pelli- 
ciat,  multam  amoenitatis,  gratiae,  suavitatis  speciem  qua  nos  de¬ 
mulceat,  magnopere  nostra  refert  identidem  nos  avocari,  ne  tali¬ 
bus  lenociniis  fascinemur.  Quid  enim,  obsecro,  fieret  si  perpetuo 
bonorum  ac  felicitatis  concursu  hic  frueremur,  quum  assiduis  ma¬ 
lorum  stimulis  non  possimus  satis  expergefieri  ad  reputandam  ejus 
miseriam?  Vitam  humanam  fumi  vel  umbrae  instar  esse,  non 
modo  eruditis  notum  est,  sed  vulgus  quoque  hominum  proverbium 
nullum  magis  tritum  habet.  Et  quia  rem  esse  videbant  in  primis 
cognitu  utilem,  multis  insignibus  sententiis  commendarunt.  Ve¬ 
rum  nulla  fere  res  est  quam  vel  negligentius  expendamus  vel  mi¬ 
nus  meminerimus.  Omnia  enim  molimur  perinde  atque  immorta¬ 
litatem  nobis  in  terra  constituentes.  Si  effertur  funus  aliquod,  vel 
inter  sepulcra  ambulamus,  quia  tunc  oculis  obversatur  mortis  si¬ 
mulacrum,  egregie,  fateor,  de  vitae  hujus  vanitate  philosophamur. 
Quanquam  ne  id  quidem  facimus  perpetuo:  plerumque  enim  nihil 
nos  afficiunt  ista  omnia.  Verum  ubi  accidit,  momentanea  est  phi¬ 
losophia,  quae  simul  atque  terga  vertimus,  evanescit,  ac  ne  mi¬ 
nimum  quidem  post  se  recordationis  vestigium  relinquit,  denique 
non  aliter  effluit  atque  theatralis  plausus  in  jucundo  aliquo  spec¬ 
taculo.  Neque  enim  mortis  tantum,  sed  mortalitatis  quoque  ipsius 
obliti,  ac  si  nullus  unquam  de  ea  rumor  ad  nos  pervenisset,  in 
supinam  terrenae  immortalitatis  securitatem  revolvimur.  Si  quis 
interim  proverbium  occinat,  hominem  animal  esse  fate¬ 

mur  id  quidem,  sed  adeo  nulla  attentione,  ut  perpetuitatis  cogi¬ 
tatio  nihilominus  animis  insideat.  Quis  ergo  neget,  nobis  omnibus 
summum  operae  pretium  esse,  non  dico  verbis  admoneri,  sed  qui¬ 
buscunque  fieri  potest  experimentis  convinci  de  misera  terrestris 
vitae  conditione:  quando  vix  convicti  etiam  desinimus  prava  stul- 
taque  ejus  admiratione  obstupescere,  ac  si  ultimam  bonorum  me¬ 
tam  in  se  contineret?  Quod  si  necesse  habet  Deus  nos  erudire, 
nostri  vicissim  officii  est  auscultare  vocanti,  et  torporem  nostrum 
vellicanti,  ut  contempto  mundo  ad  futurae  vitae  meditationem  toto  « 
pectore  contendamus. 

3.  Sed  enim  ad  talem  praesentis  vitae  contemptum  sese 
assuefaciant  fideles,  qui  neque  ejus  odium  generet,  nec  adversus 
Deum  ingratitudinem.  Siquidem  haec  vita,  utcunque  infinitis 
miseriis  referta  sit,  censetur  tamen  merito  inter  non  aspernan¬ 
das  Dei  benedictiones.  Quare  si  nihil  in  ea  re  recognoscimus 
divini  beneficii,  rei  jam  sumus  non  parvae  in  Deum  ipsum  in¬ 
gratitudinis.  Praesertim  vero  fidelibus  testimonium  esse  debet 
divinae  benevolentiae;  quando  ad  salutem  eorum  promovendam 
tota  est  destinata.  Prius  enim  quam  aeternae  gloriae  haeredi- 
tatem  nobis  palam  exhibeat,  minoribus  documentis  se  nobis  pa¬ 
trem  vult  declarare.  Ea  sunt  quae  quotidie  ab  ipso  nobis  con¬ 
feruntur  bona.  Quum  ergo  nobis  serviat  vita  haec  ad  intelligen- 
dam  Dei  bonitatem,  fastidiemusne  eam  quasi  nullam  boni  micam 
in  se  haberet?  Hunc  igitur  sensum  atque  affectum  induere  nos 
oportet,  ut  ipsam  reponamus  inter  minime  respuenda  divinae  be¬ 
nignitatis  dona.  Nam  si  deessent  scripturae  testimonia,  quae  plu¬ 
rima  sunt  et  clarissima,  ipsa  quoque  natura  nos  hortatur  ad 
reddendam  Domino  gratiarum  actionem,  quod  in  ejus  lucem  nos 
protulit,  quod  usuram  nobis  concedit,  quod  omnia  ad  eam  con¬ 
servandam  necessaria  praesidia  largitur.  Et  multo  illa  major  est 
ratio,  si  reputamus  in  ea  nos  ad  gloriam  regni  coelestis  quodam¬ 
modo  praeparari.  Sic  enim  Dominus  ordinavit ,  ut  qui  olim 
coronandi  sunt  in  coelo,  certamina  prius  in  terris  obeant,  ne 
triumphent  nisi  superatis  belli  difficultatibus  et  parta  victoria. 
Deinde  altera:  quod  variis  beneficiis  divinae  benignitatis  suavi¬ 
tatem  delibare  in  ea  incipimus;  quo  spes  ac  desiderium  nostrum 
acuatur  ad  plenam  ejus  revelationem  expetendam.  Ubi  constitu¬ 
tum  illud  fuerit,  divinae  clementiae  munus  esse  quod  terrenam 
vitam  vivimus,  cujus  gratia  ut  sumus  illi  obligati,  ita  memores 
gratosque  esse  oportere,  tum  opportune  descendemus  ad  conside¬ 
randam  miserrimam  ejus  conditionem;  quo  scilicet  extricemur  a 
nimia  ejus  cupiditate,  ad  quam,  ut  dictum  est,  ultro  natura  pro¬ 
pendemus. 

4.  Porro,  quidquid  detrahitur  pravo  ejus  amori,  debet  me¬ 
lioris  vitae  desiderio  accedere.  Pateor  sane  verissime  sensisse 
eos  quibus  visum  est  optimum,  non  nasci;  proximum,  quam  citis¬ 
sime  aboleri;  siquidem  Dei  lumine  et  vera  religione  destituti  quid 
in  ea  cernere  poterant  non  infaustum  ac  tetrum?  ISTec  sine  ra¬ 
tione  illi,  qui  natales  suorum  moerore  ac  lacrymis,  funera  so= 
lenni  gaudio  prosequebantur.  Sed  id  faciebant  sine  profectu, 
quia  recta  fidei  doctrina  orbati,  non  videbant  quomodo  piis  in 
bonum  cedat,  quod  per  se  nec  beatum  nec  desiderabile  est.  Itaque 
judicium  suum  desperatione  terminabant.  Hic  ergo  sit  scopus 
fidelium  in  aestimanda  mortali  vita,  ut  dum  intelligunt  nihil  per 
se  quam  miseriam  esse,  eo  alacriores  et  magis  expediti  totos  se 
ad  futurae  illius  et  aeternae  meditationem  conferant.  Ubi  ad  eam 
comparationem  ventum  est,  tum  vero  illa  non  modo  secure  negligi 
potest,  sed  prae  hac  penitus  contemnenda  est  ac  fastidienda.  Nam 

si  coelum  patria  est,  quid  aliud  terra  quam  exsilium?  Si  mi¬ 
gratio  e  mundo  est  in  vitam  ingressus,  quid  aliud  mundus  quam 
sepulcrum?  in  ipso  manere,  quid  aliud  quam  in  morte  demersum 
esse  ?  Si  liberari  a  corpore ,  est  asseri  in  solidam  libertatem, 
quid  aliud  est  corpus  quam  carcer  ?  Si  Dei  praesentia  frui  suprema 
felicitatis  summa  est,  nonne  ea  carere  miserum?  Atqui,  donec 
e  mundo  evaserimus,  peregrinamur  a  Domino  (2  Cor.  5,  6).  Ergo, 
si  cum  coelesti  vita  terrena  comparetur,  non  dubium  quin  facile 
et  contemnenda  et  proculcanda  sit.  Odio  certe  habenda  nunquam 
est,  nisi  quatenus  nos  peccato  tenet  obnoxios;  quanquam  ne  illud 
quidem  odium  proprie  in  ipsam  convertendum  est.  Utcunque  sit, 
nos  tamen  ita  ejus  vel  taedio  vel  odio  affici  decet,  ut  finem  ejus 
desiderantes,  parati  quoque  simus  ad  arbitrium  Domini  in  ea  ma¬ 
nere,  quo  scilicet  taedium  nostrum  sit  procul  ab  omni  murmure 
et  impatientia.  Est  enim  instar  stationis,  in  qua  nos  Dominus 
collocavit,  tamdiu  nobis  conservanda  quoad  ille  revocarit.  Deflet 
quidem  sortem  suam  Paulus  (Rom.  7,  24),  quod  voto  suo  diutius 
corporis  vinculis  alligatus  teneatur,  et  suspirat  ardenti  redemptio¬ 
nis  desiderio;  nihilominus,  ut  Dei  imperio  pareat,  paratum  se  ad 
utrumque  profitebatur  (Phil.  1,  23);  quia  se  id  Deo  debere  agno¬ 
scit  ut  nomen  ejus  vel  per  mortem  vel  vitam  glorificet.  Ipsius 
autem  est  statuere  quid  maxime  ad  gloriam  suam  expediat.  Ita¬ 
que  si  Domino  vivere  ac  mori  nos  decet,  ejus  arbitrio  relinqua¬ 
mus  mortis  vitaeque  nostrae  terminum;  sed  ita,  ut  et  illius  stu¬ 
dio  flagremus ,  et  in  meditatione  simus  assidui ;  hanc  vero ,  prae 
futura  immortalitate  contemnamus,  et  ob  peccati  servitutem  ei 
renuntiare,  quoties  Domino  placuerit,  optemus. 

5.  Hoc  vero  portenti  simile,  quod  pro  illo  mortis  desiderio, 
tanta  ejus  formidine  tenentur  multi,  qui  se  Christianos  esse  jactant, 
ut  ad  quamlibet  ejus  mentionem  contremiscant,  velut  rei  penitus 
ominosae  et  infaustae.  Equidem  non  est  mirum  si  naturalis  sen¬ 
sus  in  nobis  exhorrescat,  audita  nostri  dissolutione.  At  istud 
nullo  modo  ferendum,  non  esse  in  pectore  christiano  pietatis  lu¬ 
men,  quod  majori  consolatione  qualemcunque  illum  timorem  su¬ 
peret  ac  supprimat.  Nam  si  cogitemus,  hoc  instabile,  vitiosum, 
corruptibile,  caducum,  emarcidum,  putre  corporis  nostri  taberna¬ 
culum  ideo  dissolvi,  ut  in  firmam,  perfectam,  incorruptibilem, 
coelestem  denique  gloriam  mox  instauretur:  an  non  ardenter  fides 
expetere  coget  quod  natura  reformidat?  Si  cogitemus  per  mor¬ 
tem  ab  exsilio  nos  revocari,  ut  patriam,  et  coelestem  patriam 
incolamus,  an  nihil  inde  solatii  consequemur?  At  nihil  est  quod 
non  permanere  appetat.  Eateor  sane,  atque  ideo  ad  futuram  im¬ 
mortalitatem  respiciendum  nobis  contendo,  ubi  stata  conditio  ob¬ 
tingat,  quae  in  terra  nusquam  apparet.  Optime  enim  Paulus 
(2  Cor.  5,  2)  fideles  alacriter  ad  mortem  pergere  docet,  non  quia 
velint  exui,  sed  quia  superindui  cupiant.  An  vero  bruta  anima¬ 
lia,  atque  adeo  inanimae  ipsae  creaturae  usque  ad  ligna  et  lapi¬ 
des,  praesentis  suae  vanitatis  sibi  consciae,  in  ultimum  resurrec- 

:  tionis  diem  intentae  erunt,  ut  cum  filiis  Dei  a  vanitate  eximan¬ 
tur  (Rom.  8,  19),  nos  et  ingenii  luce  praediti,  et  supra  ingenium, 
Dei  spiritu  illuminati,  quum  de  essentia  nostra  agitur,  non  attol¬ 
lemus  animos  ultra  hanc  terrae  putredinem?  Yerum  non  est  hu¬ 
jus  instituti  aut  loci  contra  tantam  hanc  perversitatem  agere.  Et 
jam  initio  professus  sum  me  locorum  communium  fusiorem  tracta- 
f  tionem  hic  minime  velle  suscipere.  Ego  hujusmodi  timidulis  ani¬ 
mis  suaderem  ut  Cypriani  libellum  de  mortalitate  legerent,  nisi 
digni  essent  qui  ad  philosophos  ablegarentur,  ut  inspecto,  quem 
illi  prae  se  ferunt,  mortis  contemptu,  erubescere  incipiant.  Hoc 
tamen  habeamus  constitutum,  neminem  bene  in  Christi  schola 
profecisse,  nisi  qui  et  mortis  et  ultimae  resurrectionis  diem  cum 
gaudio  exspectet.  Nam  et  hac  nota  fideles  universos  describit 
Paulus  (Tit.  2,  13),  et  scripturae  familiare  est  quoties  solidae  lae¬ 
titiae  argumentum  proponere  vult,  eo  nos  revocare.  Exsultate, 
inquit  Dominus  (Luc.  21,  28),  et  levate  capita  vestra;  appropin¬ 
quat  enim  redemptio  vestra.  An  rationabile,  quaeso,  est  ut  quod 
ille  tantum  valere  voluit  ad  exsultationem  et  alacritatem  in  nobis 
excitandam,  nihil  quam  tristitiam  ac  consternationem  pariat?  Si 
ita  est,  quid  adhuc  eo  quasi  magistro  gloriamur?  Saniorem  ergo 
mentem  concipiamus;  atque,  ut  repugnet  caeca  et  stupida  carnis 
cupiditas,  non  dubitemus  adventum  Domini  non  votis  modo,  sed 
gemitu  etiam  ac  suspiriis,  velut  rem  omnium  faustissimam,  ex¬ 
petere.  Adveniet  enim  nobis  redemptor,  qui  ab  hoc  immenso  ma¬ 
lorum  et  miseriarum  omnium  gurgite  extractos  in  beatam  illam 
vitae  et  gloriae  suae  haereditatem  inducat. 

6.  Sic  est  sane:  totam  fidelium  nationem,  quamdiu  terram 
inhabitant,  oportet  esse  tanquam  oves  mactationi  destinatas,  quo 
Christo  capiti  suo  conformentur  (Rom.  8,  36).  Deploratissimi  ergo 
essent,  nisi,  in  coelum  mente  erecta,  superarent  quidquid  in 
mundo  est,  et  praesentem  rerum  faciem  trajicerent.  Contra,  ubi 
semel  caput  supra  omnia  terrena  extulerint,  etiamsi  videant  flo¬ 
rentes  impiorum  opes  et  honores,  si  alta  pace  frui,  si  rerum 
omnium  splendore  ac  luxu  superbire,  si  deliciis  omnibus  affluere 
cernant,  si  praeterea  eorum  improbitate  pulsentur,  si  contume¬ 
lias  ab  eorum  fastu  sustineant,  si  avaritia  expilentur,  si  alia  qua¬ 
vis  libidine  vexentur:  non  difficulter  se  in  talibus  quoque  malis 
sustinebunt.  Erit  enim  sub  oculis  dies  ille,  quo  Dominus  in  regni 
sui  quietem  fideles  suos  recipiet,  absterget  ab  eorum  oculis  omnem 
lacrymam,  stola  gloriae  et  laetitiae  ipsos  induet,  deliciarum  sua¬ 
rum  inenarrabili  suavitate  pascet,  in  suae  altitudinis  societatem 
evehet,  denique  felicitatis  suae  participatione  dignabitur  (Jes.  25, 
8;  Apoc.  7,  17).  Impios  vero  illos,  qui  in  terra  floruerint,  in 
extremam  ignominiam  projiciet;  eorum  delicias  cruciatibus,  risum 
et  laetitiam  fletu  stridoreque  dentium  permutabit,  pacem  diro  con¬ 
scientiae  tormento  inquietabit ,  mollitiem  plectet  igne  inexstincto  ; 
piis  etiam,  quorum  patientia  abusi  fuerint,  eorum  capita  subjiciet. 
Haec  enim  est  justitia,  teste  Paulo  (2  Thess.  1,  6),  dare  miseris 

et  injuste  afflictis  relaxationem,  reddere  vero  afflictionem  impro¬ 
bis  qui  pios  affligunt,  quum  revelabitur  Dominus  Jesus  e  coelo. 
Haec  profecto  unica  est  nostra  consolatio :  quae  si  auferatur,  aut 
necesse  erit  despondere  animum,  aut  vanis  mundi  solatiis  in  ex¬ 
itium  nostrum  delinire.  Siquidem  et  propheta  (Psal.  73,  2)  sibi 
vacillasse  pedes  confitetur,  dum  in  praesenti  impiorum  prosperi¬ 
tate  reputanda  nimium  immoratur,  neque  potuisse  aliter  consistere 
quam  dum  sanctuarium  Dei  ingressus,  ad  novissimum  piorum  ac 
malorum  finem  convertit  oculos.  Ut  uno  verbo  concludam,  tunc 
demum  in  pectoribus  fidelium  triumphat  crux  Christi  de  diabolo, 
carne,  peccato  et  impiis,  si  oculi  in  resurrectionis  potentiam  con¬ 
vertuntur. 

caput  x. 

Quomodo  utendum  praesenti  vita  ejusque  adjumentis. 

Partes  hujus  Capitis :  1)  Hujus  doctrinae  necessitas  et  utilitas  :  quae  ex¬ 
trema  item  nobis  fugienda,  si  praesenti  vita  ejusque  adjumentis  recte  uti  cupi¬ 
mus,  sect.  1.  et  2.  —  2)  Horum  extremorum  alterum,  nempe  carnis  in¬ 

temperies  diligenter  est  compescenda,  idque  quatuor  modis  ordine  descriptis, 
sect.  3 — 6. 

1.  Talibus  rudimentis  probe  nos  simul  instituit  scriptura, 
quis  rectus  sit  bonorum  terrestrium  usus:  res  in  componenda  vi¬ 
tae  ratione  minime  negligenda.  Nam  si  vivendum  est,  utendum 
quoque  necessariis  vitae  adminiculis.  Nec  fugere  ea  quoque  pos¬ 
sumus  quae  videntur  oblectationi  magis  quam  necessitati  inservire. 
Modum  ergo  tenere  oportet,  ut  pura  conscientia  sive  ad  necessi¬ 
tatem  sive  ad  oblectamentum  utamur.  Eum  Dominus  verbo  suo 
praescribit,  quum  docet,  vitam  praesentem  quandam  peregrinatio¬ 
nem  suis  esse,  qua  in  coeleste  regnum  contendunt.  Si  per  ter¬ 
ram  transeundum  est  duntaxat,  non  dubium  quin  eatenus  utendum 
sit  ejus  bonis,  ut  cursum  nostrum  juvent  potius  quam  morentur. 
Ideo  non  abs  re  suadet  Paulus ,  hoc  mundo  ita  utendum  esse  quasi 
non  utamur  (1  Cor.  7,  30);  eodem  animo  emendas  esse  possessio¬ 
nes  quo  venduntur.  Yerum  quia  lubricus  est  hic  locns,  et  utram¬ 
que  in  partem  proclivis  ad  lapsum,  studeamus  pedem  figere  ubi 
tuto  stare  liceat.  Euerunt  enim  nonnulli,  boni  et  sancti  alioqui 
homines ,  qui  quum  viderent  intemperiem  ac  luxuriam  effraeni 
libidine  perpetuo  evagari  nisi  severius  coerceatur,  corrigere  autem 
tam  perniciosum  malum  cuperent,  quae  una  illis  occurrebat  ratio, 
corporeis  bonis  uti  homini  permiserunt,  quatenus  necessitatis  in¬ 
terisset.  Pium  quidem  consilium;  sed  impendio  austeriores  fue¬ 
runt.  Nam  (quod  est  valde  periculosum)  arctiores  laqueos  indue¬ 
runt  conscientiis,  quam  quibus  verbo  Domini  stringerentur.  Ne¬ 
cessitas  porro  illis  est,  ab  omnibus  abstinere  quibus  carere  possis. 

Ita  secundum  eos  yix  ad  panem  cibarium  et  aquam  addere  quid¬ 
quam  liceret.  Aliorum  major  austeritas ,  qualis  refertur  de  Cratete 
Thebano,  qui  opes  suas  in  mare  projecit,  quia  nisi  perirent,  per¬ 
ditum  se  ab  illis  iri  putabat.  Multi  autem  hodie,  dum  praetex¬ 
tum  quaerunt,  quo  in  rerum  externarum  usu  carnis  intemperies 
excusetur,  et  interim  lascivienti  viam  sternere  volunt,  pro  con¬ 
fesso  assumunt,  quod  minime  illis  concedo,  nulla  modificatione 
restringendam  esse  hanc  libertatem,  sed  permittendum  cujusque 
conscientiae  ut  usurpet  quantum  sibi  licere  videat.  Equidem  fa¬ 
teor,  nec  debere  nec  posse  conscientias  statis  praecisisque  legum 
formulis  hic  alligari;  sed  quum  scriptura  generales  legitimi  usus 
tradat  regulas,  secundum  illas  certe  limitandus  nobis  est. 

2.  Sit  hoc  principium:  usum  donorum  Dei  non  aberrare, 
quum  in  eum  finem  refertur  in  quem  illa  nobis  autor  ipse  crea¬ 
vit  ac  destinavit;  siquidem  in  bonum  nostrum  creavit,  non  per¬ 
niciem.  Quamobrem  nemo  iter  rectius  tenebit,  quam  qui  diligen¬ 
ter  finem  hunc  intuebitur.  Jam  si  reputemus  quem  in  finem  ali¬ 
menta  creaverit,  reperiemus  non  necessitati  modo,  sed  oblecta¬ 
mento  quoque  ac  hilaritati  voluisse  consulere.  Sic  in  vestibus, 
praeter  necessitatem,  finis  ei  fuit  decorum  et  honestas.  In  her¬ 
bis,  arboribus  et  frugibus,  praeter  usus  varios,  aspectus  gratia 
et  jucunditas  odoris.  Nisi  enim  id  verum  esset,  non  recenseret 
propheta  inter  beneficia  Dei,  quod  vinum  laetificat  cor  hominis, 
quod  oleum  splendidam  ejus  faciem  reddit  (Psal.  104,  15).  Non 
commemorarent  passim  scripturae,  ad  commendandam  ejus  benigni¬ 
tatem,  ipsum  ejusmodi  omnia  dedisse  hominibus.  Et  ipsae  natu¬ 
rales  rerum  dotes  satis  demonstrant  quorsum  et  quatenus  frui 
liceat.  An  vero  tantam  floribus  pulchritudinem  indiderit  Domi¬ 
nus,  quae  ultro  in  oculos  incurreret,  tantam  odoris  suavitatem, 
quae  in  olfactum  influeret,  et  nefas  erit  vel  illos  pulchritudine, 
vel  hunc  odoris  gratia  affici  ?  Quid  ?  annon  colores  sic  distinxit 
ut  alios  aliis  faceret  gratiores  ?  Quid  ?  annon  auro  et  argento, 
ebori  ac  marmori  gratiam  attribuit,  qua  prae  aliis  aut  metallis 
aut  lapidibus  pretiosa  redderentur?  Denique  annon  res  multas, 
citra  necessarium  usum,  commendabiles  nobis  reddidit? 

3.  Eacessat  ergo  inhumana  illa  philosophia,  quae  dum  nul¬ 
lum  nisi  necessarium  usum  concedit  ex  creaturis,  non  tantum 
maligne  nos  privat  licito  beneficentiae  divinae  fructu,  sed  obtinere 
non  potest,  nisi  hominem  cunctis  sensibus  spoliatum  in  stipitem 
redegerit.  Sed  non  minus  diligenter  altera  ex  parte  occurrendum 
est  carnis  libidini:  quae  nisi  in  ordinem  cogitur,  sine  modo  ex¬ 
undat,  et  habet,  ut  dixi,  suos  suffragatores,  qui  sub  praetextu 
concessae  libertatis,  nihil  non  illi  permittunt.  Primo  fraenum  illi 
unum  injicitur,  si  statuatur,  ideo  condita  nobis  esse  omnia  ut 
cognoscamus  autorem,  ac  ejus  indulgentiam  erga  nos  gratiarum 
actione  prosequamur.  Ubi  gratiarum  actio,  si  te  epulis  aut  vino 
ita  ingurgites  ut  vel  obstupescas,  vel  inutilis  reddaris  ad  pietatis 


496  LIBER  III.  DE  MODO  PERCIPIENDAE  CHRISTI  GRATIAE. 


tuaeque  vocationis  officia?  Ubi  Dei  recognitio,  si  caro  ex  nimia 
abundantia  in  foedam  libidinem  ebulliens,  mentem  impuritate  sua 
inficit,  ne  quid  recti  aut  honesti  cernas?  Ubi  in  vestibus  grati  - 
tudo  erga  Deum,  si  sumptuoso  earum  ornatu  et  nos  admiremur, 
et  alios  fastidiamus?  si  elegantia  et  nitore  ad  impudicitiam  nos 
comparemus?  Ubi  recognitio  Dei,  si  in  earum  splendorem  de¬ 
fixae  sint  mentes  ?  Nam  totos  suos  sensus  multi  sic  deliciis  ad¬ 
dicunt,  ut  mens  obruta  jaceat:  multi  marmore,  auro,  picturis  ita 
delectantur  ut  marmorei  fiant,  vertantur  quasi  in  metalla,  similes 
sint  pictis  figuris.  Nidor  culinae  vel  odorum  suavitas  alios  ob¬ 
stupefacit,  ne  quid  spirituale  olfaciant.  Id  quoque  ipsum  in  re¬ 
liquis  videre  est.  Quamobrem  constat,  hic  jam  abutendi  licen¬ 
tiam  aliquantum  cohiberi,  et  confirmari  illam  Pauli  regulam  (Rom. 
13,  14),  ne  carnis  curam  agamus  ad  ejus  concupiscentias,  quibus 
si  nimium  conceditur,  sine  modo  vel  temperie  ebulliunt. 

4.  Sed  nulla  certior  aut  expeditior  via  est  quam  quae  nobis 
fit  a  praesentis  vitae  contemptu  et  coelestis  immortalitatis  medi¬ 
tatione.  Inde  enim  consequuntur  duae  regulae,  ut  qui  utuntur 
hoc  mundo,  perinde  affecti  sint,  ac  si  non  uterentur;  qui  uxores 
ducunt,  ac  si  non  ducerent;  qui  emunt,  ac  si  non  emerent,  que¬ 
madmodum  Paulus  praecipit  (1  Cor.  7,  30  seqq.).  Deinde  ut  non 
minus  placide  ac  patienter  penuriam,  quam  moderate  abundantiam 
ferre  noverint.  Qui  praescribit  utendum  hoc  mundo  tanquam  non 
utaris,  non  modo  in  cibo  et  potu  gulae  intemperiem,  in  mensis, 
aedificiis,  vestibus  nimiam  mollitiem,  ambitionem,  superbiam, 
fastum,  morositatem  exscindit,  sed  omnem  curam  atque  affectio¬ 
nem  ,  quae  te  vel  abducat  vel  impediat  a  coelestis  vitae  cogita¬ 
tione  et  excolendae  animae  studio.  Atqui  vere  illud  olim  a  Ca¬ 
tone  dictum  est:  cultus  magnam  curam,  magnam  virtutis  esse  in¬ 
curiam;  et  veteri  proverbio  usurpatum:  eos  qui  multum  in  cor¬ 
poris  cura  occupantur,  fere  animae  esse  negligentes.  Ergo,  ut 
ad  certam  formulam  non  exigenda  sit  fidelium  in  rebus  externis 
libertas,  huic  tamen  certe  legi  subjecta  est,  ut  quam  minimum 
sibi  indulgeant;  contra,  perpetua  animi  intentione  sibi  instent  ad 
rescindendum  omnem  supervacuae  copiae  apparatum,  nedum  coer¬ 
cendam  luxuriam,  ac  diligenter  caveant  ne  ex  adjumentis  sibi 
faciant  impedimenta. 

5.  Altera  regula  erit,  ut  quibus  res  angustae  sunt  ac  tenues, 
patienter  carere  noverint,  ne  immodica  earum  cupiditate  sollici¬ 
tentur.  Quam  qui  tenent,  non  mediocriter  in  schola  Domini  pro¬ 
fecerunt.  Quemadmodum  vix  habere  potest,  quo  se  discipulum 
Christi  esse  probet ,  qui  non  hac  in  parte  aliquatenus  saltem  pro¬ 
fecerit.  Nam  praeterquam  quod  rerum  terrenarum  appetentiam 
comitantur  pleraque  alia  vitia,  qui  impatienter  fert  penuriam, 
contrarium  etiam  in  abundantia  morbum,  ut  plurimum,  prodit. 
Hoc  intelligo,  quod  qui  sordida  veste  erubescet,  pretiosa  gloria¬ 
bitur;  qui  tenui  coenula  non  contentus  lautioris  desiderio  inquie- 

tabitur,  intemperanter  quoque  lautitiis  illis  abutetur,  si  contin¬ 
gant;  qui  privatam  humilemque  conditionem  difficulter  feret  ac 
inquieto  animo,  si  ad  honores  conscendat,  a  fastu  haudquaquam 
abstinebit.  Huc  ergo  contendant  omnes  quibus  non  fictum  pie¬ 
tatis  studium  est,  ut  discant,  apostoli  exemplo  (Phil.  4,  12),  sa¬ 
tiari  et  esurire,  abundare  et  penuriam  pati.  Habet  praeterea 
scriptura  et  tertiam  regulam ,  qua  rerum  terrenarum  usum  modi¬ 
ficat:  de  qua  nonnihil  dictum  est,  quum  praecepta  caritatis  trac¬ 
taremus.  Statuit  enim,  omnes  illas  sic  esse  datas  nobis  Dei  be¬ 
nignitate  et  in  commodum  nostrum  destinatas,  ut  sint  velut  de¬ 
posita  quorum  reddenda  sit  olim  ratio.  Sic  ergo  dispensare  oportet, 
ut  assidue  auribus  nostris  insonet  vox  illa:  redde  rationem  villi¬ 
cationis  tuae  (Luc.  16,  2).  Simul  occurrat,  a  quo  ejusmodi  ratio 
exigatur,  nempe  ab  eo  qui,  ut  abstinentiam,  sobrietatem,  fruga¬ 
litatem,  modestiam  tantopere  commendavit,  luxum,  superbiam, 
ostentationem,-  vanitatem  denique  exsecratur;  cui  non  alia  bono¬ 
rum  dispensatio  approbatur,  quam  quae  sit  cum  caritate  conjuncta: 
qui  delicias  quaslibet ,  quae  a  castitate  ac  puritate  hominis  ani¬ 
mum  abstrahunt,  vel  mentem  caligine  hebetant,  ore  suo  jam  con¬ 
demnavit. 

6.  Postremo  est  illud  notabile ,  quod  Dominus  unumquem¬ 
que  nostrum  in  cunctis  vitae  actionibus  in  suam  vocationem  in¬ 
tueri  jubet.  Novit  enim  quanta  inquietudine  ferveat  humanum 
ingenium,  quam  desultoria  levitate  huc  atque  illuc  feratur,  quam 
cupida  sit  ad  res  diversas  simul  amplexandas  ejus  ambitio.  Ergo, 
ne  stultitia  et  temeritate  nostra  omnia  sursum  deorsum  misceren¬ 
tur,  distinctis  vitae  generibus  sua  cuique  officia  ordinavit.  Ac 
ne  quis  temere  suos  fines  transsiliret ,  ejusmodi  vivendi  genera 
vocationes  appellavit.  Suum  ergo  singulis  vivendi  genus  est  quasi 
statio  a  Domino  attributa,  ne  temere  toto  vitae  cursu  circumagan¬ 
tur.  Adeo  autem  necessaria  est  ita  distinctio ,  ut  actiones  omnes 
nostrae  inde  coram  ipso  aestimentur,  ac  saepe  quidem  longe  aliter 
quam  pro  humanae  ac  philosophicae  rationis  judicio.  Nullum  ma¬ 
gis  praeclarum  facinus  habetur,  etiam  apud  philosophos,  quam 
liberare  tyrannide  patriam.  Atqui  voce  coelestis  arbitri  aperte 
damnatur,  qui  privatus  manum  tyranno  intulerit.  Yerum  nolo 
in  recensendis  exemplis  immorari.  Satis  est  si  noverimus  voca¬ 
tionem  Domini  esse  in  omni  re  bene  agendi  principium  ac  fun¬ 
damentum;  ad  quam  qui  se  non  referet,  nunquam  rectam  in  of¬ 
ficiis  viam  tenebit.  Poterit  forte  interdum  nonnihil  in  speciem 
laudabile  designare ;  sed  illud ,  qualecunque  sit  in  conspectu  ho¬ 
minum,  apud  Dei  thronum  respuetur.  Deinde  in  ipsis  vitae  par¬ 
tibus  nulla  erit  symmetria.  Proinde  tum  optime  composita  erit 
tua  vita  quum  ad  hunc  scopum  dirigetur,  quia  nec  quisquam  pro¬ 
pria  temeritate  impulsus  plus  tentabit  quam  ferat  sua  vocatio, 
quia  siet  fas  non  esse  transsilire  suas  metas.  Qui  obscurus  erit 
privatim  vitam  non  aegre  colet,  ne  gradum  in  quo  divinitus  lo- 

catus  erit  deserat.  Rursum  haec  erit  curis,  laboribus,  molestiis 
aliisque  oneribus  non  parva  levatio,  dum  quisque  sciet  Deum  in  j 
his  omnibus  sibi  esse  ducem.  Libentius  magistratus  partes  suas 
obibit,  paterfamilias  se  ad  officium  astringet,  quisque  in  suo  vi¬ 
tae  genere  incommoda,  sollicitudines,  taedia,  anxietates  perferet 
ac  vorabit,  ubi  persuasi  fuerint  onus  cuique  a  Deo  esse  imposi¬ 
tum.  Hinc  et  eximia  consolatio  nascetur,  quod  nullum  erit  tam 
sordidum  ac  vile  opus,  quod  (modo  tuae  vocationi  pareas)  non 
coram  Deo  resplendeat  et  pretiosissimum  habeatur. 


Jenae,  typis  Fr.  Frommanni. 

Recently  published,  in  Two  Yolumes,  8vo,  price  21s., 

History  of  Protestant  Theology,  particnlarly  in  Germany, 

viewed  according  to  its  Fundamental  Government,  and  in  connection  with 
the  Religious,  Moral,  and  Intellectual  Life.  Translated  from  the  German 
of  Dr.  J.  A.  Dorner,  Professor  of  Theology  at  Berlin.  With'  a  Preface  to 
the  Translation  by  the  Author. 

‘Dr.  Dorner  is  distingui  shed  by  a  massive  breadth  of  thonght,  .  .  .  byscholarly  research, 
general  appreciation  of  all  forms  of  culture,  and  a  well-balanced  judgment,  swayed  by  a  spirit 
of  fairness  to  tbose  who  differ  from  him.  .  .  .  The  work  is  in  every  way  deserving  of  care- 
ful  examination  now,  as  it  is  likely  to  be  afterwards  valued  as  one  deserving  the  highest 
confidence  as  a  book  of  refereuce,  on  account  of  its  ample  research  amongst  materials  on 
which  competent  judgment  must  rest.  .  .  .  We  regard  with  satisfaction  the  appearance 
of  such  a  work.  The  highest  interests  are  promoted  by  a  treatise  at  once  scholarly  and 
eminently  suggestive,  which  deals  with  theology  at  once  scientifically  and  historically.’ — 
Contemporary  Rtview. 

[Just  published,  in  One  thick  Volume,  price  14s., 

Biblico-Theological  Lexicon  of  New  Testament  Greek.  By 

Hermann  Cremer,  Professor  of  Theology  in  the  University  of  Greifswald. 
Translated  from  the  German  by  D.  W.  Simon,  Ph.D.,  and  William 
Urwick,  M.A. 

This  work  comprises  such  words  as  have  their  ordinary  classical  meaning 
changed  or  modified  in  Scripture,  tracing  their  history  in  their  transference 
from  the  Classics  into  the  Septuagint  and  thence  into  the  New  Testament,  and 
the  gradual  deepening  and  elevation  of  their  meaning  till  they  reach  the  fulness 
of  New  Testament  thought. 

‘A  close  inspection  of  many  of  the  terms  which  are  representative  of  the  leading  doc¬ 
trinas  of  the  New  Testament,  enables  us  to  offer  the  assurance  that-  Professor  Cremer’s 
Lexicon  may  both  safely  and  with  high  advantage  be  employed  by  students  of  theology 
for  the  formation  of  their  doctrinal  views,  as  well  as  for  the  other  and  more  eommon  uses 
of  a  New  Testament  dictionary.  .  .  .  It  is  distinguished  by  critical  ability  and  ex- 

haustive  research.’ — Record. 


Just  published,  in  One  Volume  Demy  8vo,  price  9s., 

The  Old  Catholie  Ohurch ;  or,  The  History,  Doctrine,  Worship, 

and  Polity  of  the  Christians,  traced  from  the  Apostolic  Age  to  the  Estab- 
lishment  of  the  Pope  as  a  Temporal  Sovereign,  A.D.  755.  By  W.  D. 
Killen,  D.D.,  Belfast. 

‘  This  valuable  work  embraces  about  one  half  of  the  interval  between  the  birth  of  Christ 
and  the  Reformation.  The  author  has  bestowed  much  pains  in  Consulting  authorities, 
has  condensed  the  history  very  carefully,  and  has  written  with  much  clearness  and 
vivacity.  .  .  .  We  recommend  Dr.  Killen’s  work  as  a  yery  admirable  and  useful  com¬ 
pendium  of  the  ecclesiastical  period  of  which  he  treats.’ — Evangelical  Magazine. 

Just  published,  in  One  Yolume,  Handsomely  Bound,  crown  8vo,  price  7s.  6d., 

The  Footsteps  of  Christ.  Translated  from  the  German  of  A. 

Caspers.  By  A.  E.  Rodham.  1.  Christfor  us  ;  2.  Christ  in  us;  3.  Christ 
before  us ;  4.  Christ  through  us. 

‘The  pap-rs  are  short,  but  not  too  short  for  a  profitable  devout  meditation  They 
are  admirably  suited  for  that  purpose ;  indeed,  that  is  their  sole  aim  and  eud.  We  close 
bj7,  simply  recornmending  an y  and  every  reader,  who  may  be  in  quest  of  a  really  fresh 
devotional  volume,  to  stop  here  at  this  one.’ — Weekly  Review. 

‘  There  is  much  deeply  experimental  truth  and  precious  spiritual  lore  in  Caspers’  book. 
I  do  not  always  agree  with  his  theology,  but  I  own  my&elf  much  protiled  by  his  devout 
utterances.’ — Rev.  0.  H.  Spukgeon. 

In  Two  Yolumes,  demy  8vo,  price  21s.,  Fiftk  Euition, 

THE  TYPOLOGY  OF  SCRIPTURE,  Viewed  in  connection 

with  the  whole  Series  of  the  Divine  Dispensations. 

‘As  the  pro  d  net  of  the  labours  of  an  original  thinker  and  of  a  sonnd  theologian,  who 
has  at  the  same  time  scarcely  left  unexamined  one  previous  writer  on  the  subject,  ancient 
or  modern,  this  work  will  be  a  most  valuable  accession  to  the  library  of  the  theological 
student.  As  a  whole,  we  believe  it  may,  with  the  strictest  truth,  be  pronounced  the  best 
work  on  the  subject  that  has  yet  been  published. —  Record. 

‘  A  work  fresh  and  comprehensive,  learned  and  sensible,  and  full  of  practical  religious 
feeling.’ — British  and  Foreign  Evangelical  Review. 


In  demy  8vo,  price  lOs.  6d.,  Third  Edition, 

EZEKIEL,  AND  THE  BOOK  OF  HIS  PROPRIE CY :  An 

Exposition  ;  With  a  New  Translation. 

‘A  work  which  was  greatly  wanted,  and  which  will  give  the  author  no  mean  place 
among  the  Biblical  expositions  of  his  country  and  language,  for  in  it  he  has  cast  con- 
siderable  light  on  one  of  the  obscurest  portions  of  God’s  Word.’ — Journal  of  Sacred 
Literature. 


In  demy  8vo,  price  lOs.  6d.,  Second  Edition, 

PROPHECY,  Viewed  in  its  Distinctive  Nature,  its  Special 

Functions,  and  Proper  Interpretation. 

‘  We  would  express  our  conviction  that  if  ever  this  state  of  things  is  to  end,  and  the 
church  is  blest  with  the  dawn  of  a  purer  and  brighter  day,  it  will  be  through  the  sober 
and  well-considered  efforts  of  such  a  man  as  Dr.  Fairbairn,  and  through  the  general 
acceptance  of  some  such  principies  as  are  laid  down  for  our  guidance  in  this  book.’ — 
Christian  Advocate. 


In  demy  8vo,  price  lOs.  6d., 

HERMENEUTICAL  MANUAL ;  or,  Introduction  to  the 

Exegetical  Study  of  the  Scriptures  of  the  New  Testament. 

‘  Dr.  Fairbairn  has  precisely  the  training  which  would  enable  him  to  give  a  fresh  and 
suggestive  book  on  Hermeneutics.  Without  going  into  any  tedious  detail,  it  presents  the 
poiuts  that  are  important  to  a  student.  There  is  a  breadth  of  view,  a  clearness  and 
manliness  of  thought,  and  a  ripeness  of  learning,  which  make  the  work  one  of  peculiar 
freshness  and  interest.  I  consider  it  a  very  valuable  addition  to  every  student’s  library.’ 
— Rtv.  Dr.  Moore ,  Author  of  the  able  Commentary  on  ‘  The  Prophets  of  the  Restoration .’ 


In  demy  8vo,  price  lOs.  6d., 

THE  REVELATION  OF  LAW  IN  SCRIPTURE,  eonsidered 

with  respect  both  to  its  own  Nature,  and  to  its  relative  Place  in  Succes¬ 
sive  Dispensations.  (The  Third  Series  of  the  ‘  Cunningham  Lectures.’) 

‘  Dr.  Fairbairn  is  well  known  as  a  learned  and  painstaking  writer,  and  these  lectures 
will  bear  out  his  reputation.  .  .  .  They  are  the  writing  of  a  man  who  is  a  laborions 

student  of  the  B^ble,  and  patient  readers  will  find  that  they  can  learn  something  from 
him.  ’ —  Guardian. 

‘  The  tone  and  spirit  of  this  volume  are  admirable.  The  lectures  are  carefully  elabor- 
ated,  the  arguments  and  scriptural  illustrations  seem  to  ha  ve  passed  each  one  under  the 
author’s  scrutiny ;  so  that,  besides  unity  of  purpose  in  the  lectures  as  a  whole,  we  mark 
the  conscientiousness  that  has  sought  to  verify  each  separate  statemeut.  .  .  .  It  is  an 

excellent  book.’ — Nonco^furmist. 

T.  and  T.  Clark' s  Publications . 


Just  published,  in  Two  Volumes,  Demy  8vo,  prico  21s., 

History  of  the  Kingdom  of  God  under  the  Old  Testament. 

Translated  from  the  German  of  E.  W.  Hengstenberg,  late  Doctor  and 
Professor  of  Theology  in  Berlin. 


‘One  of  the  very  pleasantest  books  to  read  we  have  met  with  for  a  very  considerable  j 
time.  In  mauy  respects  it  may  be  considered  an  Introduclion  to  the  Old  Testament,  so 
comprehensive  and  so  tborough  is  its  treatment  $  the  subject.  .  .  .  It  is  a  most  j 

serviceable  companion  to  the  Old  Testament.’ — Literary  Churchman. 


In  One  Volume,  Demy  8vo,  price  lOs.  6d. 

Tiie  Prophecies  of  Ezekiel  elucidated.  By  E.  W.  Hengstenberg, 

late  Doctor  and  Professor  of  Theology  in  Berlin. 

‘Professor  Hengstenberg  was  a  man  of  boundless  energy,  of  immense  learning,  in- 
genuity,  and  acuteness,  and  of  an  ardent,  resolute,  and  persistent  spirit.  .  .  .  No 

German  writer  has  exerted  a  greater  influence  over  English  theological  thought,  and 
very  few  men  have  rendered  greater  Service  to  Biblical  truth.  .  .  .  The  Commentary 

on  Ezekiel ,  in  breadth  of  research  and  accuracy  of' learning,  in  critical  acumen  and 
evangelical  sentiment,  is  inferior  to  none  of  the  authoFs  well-known  works.’ — Bntish 
Quarterly  Review. 


In  Two  Volumes,  Demy  8vo,  price  21s., 

An  Introdnction  to  the  New  Testament.  By  Friedrich  Bleek, 

Professor  of  Theology,  University  of  Bonn.  Translated  from  the  Second 
German  Edition,  by  Rev.  W.  Urwick,  M.A. 


‘  The  emenint  learning  and  distinguished  abilities  of  Professor  Bleek  make  this  work 
of  rare  value;  and  the  more  so  as  this  was  his  favourite  branch,  to  which  he  devoted 
many  vears  of  faithful  toil.  .  .  .  The  whole  discussion  is  exceedingly  instructive,  and 
throws  a  most  welcome  light  on  the  structure,  relations,  and  characteristics  of  the  several 
Gospels.  The  laborious  research  of  the  author,  his  vast  Stores  of  learning,  and  complete 
mastery  of  his  subject,  make  it  both  profitable  and  delightful  to  prosecute  these  studies 
with  such  assistance.’ — Princeton  Review. 


,In  Two  Volumes,  Demy  8vo,  price  21s., 

Mannei  of  Historico-Critical  Introdaction  to  the  Canonical 

Scriptures  of  the  Old  Testament.  By  Carl  Friedrich  Keil.  Translated 
from  the  Second  Edition,  with  Sapplementary  Notes  from  Bleek  and 
others,  by  George  C.  M.  Douglas,  B.A.,  D.D.,  Professor  of  Hebrevv,  Free 
Church  College,  Glasgow. 

‘This  is  a  very  car-eful  and  complete  treatment  of  the  matters  discussed.  Dr  Keil’s 
work  will  be  invaluable  to  ali  theological  studenls  and  biblical  scliolars.’ — English 
Independent. 

‘We  heartily  commend  this  valuable  addition  to  the  Foreign  Theological  Library.’ — 
British  Quarterly  Review. 


In  One  handsome  Vol.,  Demy  8vo,  price  12s.,  Second  Edition,  Revised  and  Enlarged, 


A  History  of  the  Christian  Councils,  from  the  Original  Bocu- 

ments,  to  the  Close  of  the  Council  of  Niccea,  a.d.  325.  By  Charles 
Josefh  Hefele,  D.D.,  Bishop  of  Rottenberg,  formerly  Professor  of 
Theology  in  the  University  of  Tiibingen.  Translated  from  the  German  and 
Edited  by  William  R.  Clark,  M.A.  Oxon.,  Prebendary  of  Wells  and 
Vicar  of  Taunton. 


‘A  work  of  profound  erudition,  and  written  in  a  most  candid  spirit.  It  deals  with  the 
history  of  Ohristian  Councils  as  far  as  and  inciuding  the  Great  Council  of  Nice,  to  which, 
indeed,  about  half  of  the  work  is  devoted.  In  so  rich  a  matter  of  choice,  it  is  not  easy 
to  select  anything  for  mention,  but  we  may  say  that  the  account  of  Arius  and  his  views 
is  peculiarly  valuable  and  interesting.  The  book  will  be  Standard  authority.  .  .  .  Pro- 
testaut  readers  may  be  satished  that  he  puts  them  in  a  condition  to  form  an  independent 
judgment,  by  an  exhaustiv^e  and  scrupulously  fair  t-tatement  of  facts.’ — Spectator. 

‘Bishop  Hefele’s  great  work,  the  ‘‘Concilien  Geschichte,”  is  of  Standard  rank  and 
primary  importance  to  kistorical  students.’ —  Union  Review. 


T.  and  T.  Clarii  s  Pziblications.  7 


WORKS  BY  TE  LATE  W1LLIAM  CUNN1N6HAM,  D.B., 

PRINCIPAL  AND  PROFESSOR  OF  CHURCH  HISTORY,  NEW  COLLEGE,  EDINB URGH, 

Complete  in  Four  Yolumes  8vo,  Ppjce  £2,  2s. 

In  Two  Yolumes,  demy  8vo,  price  21s.,  Second  Edition, 

HISTORIGAL  THEOLOGY: 

A  REVIEW  OF  THE  PRINCIPAL  DOCTRINAL  DISCUSSIONS  IN  THE 
CHRISTI  AN  CHURCH  SINCE  THE  APOSTOLIO  AGE. 

Chapter  1.  The  Church  ;  2.  The  Council  of  Jerusalem  ;  3.  The  Apostles’  Creed ;  4.  The 
Apostolical  Fathers ;  5.  Heresies  of  the  Apostolical  Age ;  6.  The  Fathers  of  the 
Second  and  Third  Centuries,  7.  The  Church  of  the  Second  and  Third  Centuries; 
8.  The  Constitution  of  the  Church ;  9.  The  Doctrine  of  the  Trinity ;  10.  The  Person 
of  Christ  ;  11.  The  Pelagian  Controversi;  12.  Worship  of  Saints  and  Images ; 
13.  The  Civil  and  Ecclesiastical  Authorities  ;  14.  The  Scholastic  Theology  ;  15.  The 
Canon  Law ;  16.  Witnesses  for  the  Truth  during  Middle  Ages ;  17.  The  Church 
at  the  Reformation ;  18.  The  Council  of  Trent ;  19.  The  Doctrine  of  the  Fall ; 
20.  Doctrine  of  the  Will ;  21.  Justification  ;  22.  The  Sacramental  Principle  ;  23.  The 
Socinian  Controversy ;  24.  Doctrine  of  the  Atonement ;  25.  The  Arminian  Con- 
troversy ;  26.  Church  Government ;  27.  The  Erastian  Controversy. 

In  demy  8vo  (624  pages),  price  lOs.  6d.,  Second  Edition, 

THE  REFORMERS  AND  THE  THEOLOGY 
OF  THE  REFORMATION. 

Chapter  1.  Leaders  of  the  Reformation ;  2.  Luther;  3.  The  Reformers  and  the  Doctrine 
of  Assurance  ;  4.  Melancthon  and  the  Theology  of  the  Church  of  England  ;  5.  Zwingle 
and  the  Doctrine  of  the  Sacraments  ;  6.  John  Calvin  ;  7.  Calvin  and  Beza  ;  8.  Calvin- 
ism  and  Arminianism ;  9.  Calvinism  and  the  Doctrine  of  Philosophical  Necessity ; 
10.  Calvinism  and  its  Practical  Application ;  11.  The  Reformers  and  the  Lessons 
from  their  History. 

*  This  volume  is  a  most  magnificent  vindication  of  the  Reformation,  in  both  its  men 

and  its  doctrines,  suited  to  the  present  time  and  to  the  present  state  of  the  controversy.’ 

—  Witness. 


In  One  Yolume,  demy  8vo,  price  lOs.  6d., 

DISCUSSIONS  ON  CHURCH  PRINCIPLES: 

POPISH,  ERASTIAN,  AND  PRESBYTERIAN. 

Chapter  1.  The  Errors  of  Romanism ;  2.  Romanist  Theory  of  Development ;  3.  The 
Temporal  Sovereignty  of  the  Pope  ;  4.  The  Temporal  Supremacy  of  the  Pope  ;  5.  The 
Liberties  of  the  Gallican  Church;  6.  Royal  Supremacy* in  Church  of  England; 
7.  Relation  between  Church  and  State;  8.  The  Westminster  Confession  on  Relation 
between  Church  and  State;  9.  Church  Power;  10.  Principies  of  the  Free  Church  ; 
11.  The  Rights  of  the  Christian  People  ;  12.  The  Principle  of  Non-Intrusion  ; 
13.  Patronage  and  Popular  Election. 


In  Demy  8vo,  price  9s., 

SERMONS,  FROM  1828  TO  186  0. 

BY  THE  LATE  WILLIAM  CUNNINGHAM,  D.D., 

PRINCIPAL  AND  PROFESSOR  OF  CHURCH  HISTORY,  NEW  COLLEGE,  EDINBURGII. 

With  Pliotograph. 

Edited,  with  a  Preface,  by  Rev.  J.  J.  Bonar,  Greenock. 

‘  ¥e  can  honestly  recommend  these  sermons  of  the  late  gifted  Professor  as  well  worthy 
of  thoughtful  porusal  by  students  and  preachers.  They  will  be  found  liighly  suggestive; 
and  if  not  remarkable  for  elaborate  polish,  yet  they  will  furnish  many  exampes  of  vigor- 
ous  and  forceful  expression  of  the  truth.’ —  Watchman. 


8  T.  and  T.  Claris  Publications . 


Just  Published,  in  Crown  8vo,  Price  4s.  6d., 

THE  WORDS  OF  THE  NEW 
T  EST  AMENT, 

AS  ALTE  RED  BY  TRANSMISSXON,  AND  ASCERTAINED  BY 
MODERN  CRITICISM. 

FOR  POPULAR  USE. 

BY  RE Y.  WILLIAM  MILLIGAN,  D.D., 

PROFESSOR  OF  DIYINITY  AND  BIBLICAL  CRITICISM,  ABERDEEN. 

» 

AND 

REV.  ALEXANDER  ROBERTS,  D.D., 

PROFESSOR  OF  HUMANITY,  ST.  ANDREWS. 


In  Two  Handsome  Yolumes,  Deray  8vo,  Price  17s., 

COMMENTARI  ON  THE  PROPHEGIES 
OF  IS  AI  AH. 

BY  JOSEPH  ADDISON  ALEXANDER,  D.D.,  PRINCETON, 

AUTHOR  OF  COMMENTARIES  ON  THE  PSALMS,  MARK,  ACTS,  ETC. 

New  and  Revised  Edition. 

EDfTED,  W!TH  A  PREFACE,  BY  JOHN  E  AD!  E,  D.D.,  LL.D. 

‘  I  regard  Dr.  Joseph  Addison  Alexander  as  incomparably  tlie  greatest  man  I  ever 
knew, — as  incomparably  tlie  greatest  man  our  Ohurch  has  ever  produced.’ — Dr.  Hodge. 

